Volum coordonat de 
Anneli Ute Gabanyi, Alexandru Muraru, 
Andrei Muraru, Daniel Sandru 


REVOLUTIA DIN 


INVINSI SI INVINGATORI 
DDE 1. aceasta carte 
apari di SITIFO dela 


Oua gunoaid sis “să riste : 
oy von d ee 
pi: ee 


\ J Doi 3 a ţi me AA SA 
B = f i s , 9 ; 


Din pacate in aceasta 
carte apar si doua 
articole de la doua 
gunoaie sinecuriste : 
fratii Muraru 


© 2020 by Editura POLIROM 


Această carte este protejată prin copyright. Reproducerea integrală sau parţială, multiplicarea prin orice 
mijloace şi sub orice formă, cum ar fi xeroxarea, scanarea, transpunerea în format electronic sau audio, 
punerea la dispoziţia publică, inclusiv prin internet sau prin reţele de calculatoare, stocarea permanentă 
sau temporară pe dispozitive sau sisteme cu posibilitatea recuperării informațiilor, cu scop comercial 
sau gratuit, precum şi alte fapte similare săvârşite fără permisiunea scrisă a detinatorului copyrightului 
reprezintă o încălcare a legislaţiei cu privire la protecţia proprietăţii intelectuale şi se pedepsesc penal 
şi/sau civil în conformitate cu legile în vigoare. 


www.polirom.ro 


Editura POLIROM 

iaşi, B-dul Carol | nr. 4; P.O. BOX 266, 700506 
Bucuresti, Splaiul Unirii nr. 6, bl. BSA, 

sc. 1, et. 1, sector 4, 040031, O.P. 53 


Descrierea CIP a Bibliotecii Naţionale a României: 


Revoluţia din 1989: învinşi si învingători / coord.: Anneli Ute Gabanyi, Alexandru Muraru, 
Andrei Muraru, Daniel Şandru. — laşi: Polirom, 2020 
Conţine bibliografie 


ISBN: 978-973-46-8016-0 


|. Gabanyi, Anneli Ute (coord.) 
li. Muraru, Alexandru (coord.) 
III. Muraru, Andrei (coord.) 
IV. Şandru, Daniel (coord.) 


94 


Printad in ROMANIA 


Volum coordonat de 
Anneli Ute Gabanyi, Alexandru Muraru, 
Andrei Muraru, Daniel Sandru 


REVOLUTIA DIN 


1989 


INVINSI SI ÎNVINGĂTORI 


Din pacate in aceasta carte 
apar si doua articole de la 
doua gunoaie sinecuriste : 
fratii Muraru 


POLIROM 
anon 


Din pacate in aceasta 
carte apar si doua 
articole de la doua 
gunoaie sinecuriste : 
fratii Muraru 


Din pacate in aceasta carte apar si doua 
articole de la doua gunoaie sinecuriste : 
fratii Muraru Cuprins 


Prezeniarea autorilor: e : CRRA a Oc e EREI ees. eee ANRE 7 
ATZUMENL AO? 8 SE sR... + I peep ee 17 
Partea I 


Anul 1989 în context regional şi internaţional 
Simion GHEORGHIU - Anul 1989: destrămarea blocului sovietic 


în contextiinternational i... acaos e e N ORE e e eee e le NR 35 
Vasile BUGA - Revoluţia Română din decembrie 1989 în contextul raporturilor 

dintre Romanas UMUNCa SOVIEtICA n. 43 
Igor CASU - Mişcarea de eliberare naţională românească in Moldova sovietică, 

1989519915 istorie SIMEONE se es eee ee tee ee E AET a ci oare Ea 72 
Valentin NAUMESCU - 1989 si proiecția internaţională a României post-Ceauşescu ..... 89 


Partea a Il-a 
Ultimii ani ai dictaturii Ceauşescu 


Mioara ANTON - Când maverick a încetat să fie maverick. Nicolae Ceauşescu 


si Factul:desla Varsovias(@lO8 0-199 0) ie ca a a Seek. NE alten a tt A 103 
Lavinia BETEA - Leadershipul lui Ceauşescu in etapa perestroika................ 114 
Cosmin POPA - Imposibilitatea reformelor - România 1988-1989 ................ 134 
Alexandra TOADER - Forme de opoziţie în ultimii ani ai regimului Ceausescu : 

problema „înscrisuri anonime cu conţinut duşmănos” şi rolul Unităţii Speciale „S”. .. 151 
Ana-Maria CĂTĂNUŞ - Mircea Răceanu: un complicat caz de trădare 

in România comuniste. arna Ree Ee ee es Va O 169 


Partea a III-a 
Intelectualii şi politica în comunism 


Radu IOANID - Dorin Tudoran şi Silviu Brucan. Impactul şi preţul disidentei 


ipstimpulhregimiilui Ceauşescu nimu. R a eens, coe meme ee 187 
Gabriel ANDREESCU - Anul 1989 în dosarele de urmărire informativă 
Șiderreţea'ale'oamenilorădei cura Ir... S 226 


Doru TOMPEA - Rezistență, disidenţă, opoziţie, revoltă în Iaşul universitar 

ID anii 1980... sas. 5 —— N ee. ee MS a 243 
Andrei MURARU - Retorica dosarelor. Documente disparate şi memorii individuale 

privind „Grupul de la Iaşi”. O incursiune neexhaustivă în arhiva poliţiei politice. . . . . . 254 


artea a IV-a 
Revoluţia din 1989 


Anneli Ute GABANYI - Revoluţia Română. ...... cc 
Cătălin ROLEA - larna schimbării din 1989 - Revoluţia, lovitura de stat şi războiul civil. . . . 
Călin HENTEA - Decembrie 1989: propagandă înainte de toate. ................ 
Sorin BOCANCEA - Decembrie 1989. Marea aplicaţie a Armatei române. .......... 
Constantin CORNEANU - Nicolae Ceausescu, structurile de forţă 

ale României socialiste şi Reţeaua „R” în decembrie 1989..................- 
Mădălin HODOR, Andrei URSU - Lupta de rezistenţă a Securităţii. 

Planulisitimplementareatsa la Revoluție. 
Lucian-Vasile SZABO - Momente esenţiale ale Revoluţiei Române din 1989 

la Timişoara. ma se Do ok cases oct MRI e | Rene cote PRESS aa ss aa 
Marius OPREA - „Zece zile care au păcălit lumea.” Protagonişti ai Revoluţiei 

Române: latteleviziunieas BBO Ter E EE e oa 
Matei GHEBOIANU - Forme de organizare civică în decembrie 1989. 

Studiu déscaz organizatiile studentesti ae: sa r ea TTN 


Partea a V-a 


Amintiri şi reflecții personale despre anul 1989 


Dennis DELETANT - Observând Revoluţia. Câteva reflecții personale ............. 
Roland O. THOMASSON - Cine a folosit gloanțe dum-dum gi ce ne spune aceasta 

despre decembrie T9892 n aaas Ie E Wes ae a He ae 
Alin CIUPALA - (Anti)Revolutia mea. La Timişoara, în decembrie 1989............ 


Partea a Vl-a 
Privind înapoi, postcomunismul 


Marius BĂLAN - Considerații privind natura juridică a Consiliului Frontului 

Salvării Nationale si caracterul juridic al actelor acestuia 

(comunicatelcátreitará decrete deererezlege) i. mannan ASN A ees). epee 
Alexandru MURARU - Consecințele lui 1989: de la negare la expulzare. 

Noua putere de la Bucuresti si disputa asupra revenirii regelui Mihai I 

în primul San pOSt ECE IN DEI te esas NEEE e a Re saca ie A a 
Emanuel COPILAS - There is no alternative. Revoluţia din 1989 

ca moment fondator al ideologiei postcomuniste romanesti...........-..---...- 
Cristian PÎRVULESCU - Renaşterea „partidului” şi apariţia sistemului 

de partide în Romaniajpostcomunistameses o ee eee ee eed. NO a, 
Daniel ŞANDRU - Originea şi evoluţia elitei politice postcomuniste. 

O analiză comparativă între România şi Bulgaria . ...... cc. 
Antonio MOMOC - Ceausescu şi comunismul în imaginarul tinerilor. 

Mic studiu despre reprezentările studenţilor Facultăţii de Jurnalism, 

Universitatea din Bucuresti, privind evenimentele din 1989 .................. 
Ioan STANOMIR - 2019/1989 — o fotografie după treizeci de ani................. 


Prezentarea autorilor 


GABRIEL ANDREESCU şi-a obţinut doctoratul în 2003 in ştiinţe politice cu lucrarea „Sistemul 
european al protecţiei minorităţilor naţionale”. Apoi a devenit profesor la Facultatea de Ştiinţe 
Politice a Şcolii Naţionale de Studii Politice şi Administrative, Bucureşti. În prezent este coordonator 
de doctorat în cadrul Şcolii Doctorale a Universităţii de Vest, Timişoara. Principalele sale domenii 
de cercetare sunt etica şi politica memoriei, drepturile minorităţilor, multiculturalismul, libertatea 
religioasă şi secularismul. Este fondator al unor organizaţii româneşti pentru drepturile omului şi 
directorul Noii Reviste de Drepturile Omului. | s-au decernat diferite distincţii din partea unor 
instituţii şi organizaţii româneşti şi internaţionale, pentru volumele publicate (din partea Observa- 
torului cultural şi a Contemporanului, 2013, 2015), pentru cercetare (JSRI Award, Religion and 
Politics, 2012) şi pentru activitatea în domeniul drepturilor omului (Human Rights Monitor Award, 
New York, 1990; Premiul Pro Minoritate, Budapesta, 1995 ; Premiul Consiliului National pentru 
Combaterea Discriminării, 2007; Premiul Petofi Sandor, Budapesta, 2009). Dintre volumele 
publicate menţionăm : Right-Wing Extremism in Romania (2003), Națiuni şi minorităţii (2004), 
Cărturari, opozanți şi documente. Manipularea Arhivei Securităţii (2013), Existenţa prin cultură. 
Represiune, colaborationism şi rezistență intelectuală sub regimul comunist (2015), Doctrina 
internaţională a tratării trecutului comunist. Culegere şi comentarii (2016, ed. în colab.). 


MIOARA ANTON este cercetător ştiinţific II în cadrul Institutului de Istorie „N. Iorga” al 
Academiei Române, coordonator al Programului IV „România şi Europa în secolul XX”, secretar 
al Comisiei mixte a istoricilor din România şi Federaţia Rusă, redactor-şef al revistei Studii şi 
Materiale de Istorie Contemporană. Domeniile sale de interes sunt istoria celui de-al Doilea 
Război Mondial, istoria comunismului din România (diplomaţie, societate, minorităţi, viaţă 
cotidiană). Absolventă a Facultăţii de Istorie a Universităţii din Bucureşti (1997), a cursurilor de 
studii aprofundate „România şi Europa în secolul XX”, Facultatea de Istorie, Universitatea din 
Bucureşti (1998). Doctor în ştiinţe istorice (2005), cu lucrarea „Propagandă şi război. Campania 
din Est. 1941-1944”, publicată în 2007 şi distinsă cu premiul Academiei Române în 2009. Este 
autoarea mai multor cărţi, cele mai recente fiind Guvernaţi şi guvernanţi. Scrisori către putere. 
1945-1965 (2014, în colab.), Cuvintele puterii. Literatură, intelectuali şi ideologie în România 
comunistă (coord. în colab., 2015), „Ceauşescu şi poporul ! ” Scrisori către „iubitul conducător” 
(1965-1989) (2016). A publicat numeroase studii şi articole în reviste academice consacrate, dintre 
care menţionăm : „Czas wojny. Dyplomacja rumunska a dramat Polski”, in Martyna Gradzka-Rejak 
şi Dawid Golik (coord.), Polska 1944. Perspektywa sojusznikow i wrogow (2016), „War and 
Revolution: Romanian retrospectives on the Centenary of Red October” (Twentieth Century of 
Communism. A Journal of International History, nr. 14, 2018, 1917 in 2017), „The first African 
tour of Nicolae Ceausescu (March-April 1972)” (Twentieth Century of Communism. A Journal of 
International History, ar. 15, 2018), „Why it was better before : generational communist nostalgia 
in Romania” (Historical Yearbook, vol. XV, 2018), „Peak Dictatorship. Ceauşescu's State Visit 
to Great Britain, June 1978” (in colab. cu Gavin Bowd, Slavonic and East European Review, 
vol. 97, nr. 4, octombrie 2019). 


MARIUS BALAN este conferenţiar universitar la Facultatea de Drept a Universităţii „Alexandru loan 
Cuza” din laşi. A obţinut titlul de doctor în 1999 la Universitatea „Babeş-Bolyai” din Cluj-Napoca, 
sub coordonarea profesorului Martian Niciu, cu teza „Statutul minorităţilor naţionale şi dreptul 
internaţional public. Raportul dintre dreptul intern şi dreptul internaţional în această problemă”. 
Este autorul sau coautorul a şase volume şi peste 50 de articole pe diverse teme de drept public 
sau de teorie juridică. Cea mai semnificativă lucrare recentă este volumul Drept constituțional şi 
instituții politice, vol. |: Teoria generală a statului şi a constituției. Constituţia română în context 
european (2015). A tradus din germană în română o serie de lucrări de jurisprudenta ale lui Carl 
Schmitt şi Bernd Ruthers. Principalele sale domenii de interes sunt drepturile minorităţilor, 
distorsiunile în legile totalitariste, constitutionalismul de tranziţie şi interpretarea constituţională. 


LAVINIA BETEA a absolvit Facultatea de Istorie-Filosofie, secţia Filosofie-Istorie şi a obţinut 
doctoratul în psihologie la Universitatea „Babeş-Bolyai” din Cluj-Napoca, cu teza „Reprezentări 
şi tipuri umane promovate de comunism. Remanente în perioada de tranziţie”. Este profesor de 
psihologie socială şi politică şi director al Institutului European „Serge Moscovici” al Universităţii 
„Aurel Vlaicu” din Arad. Este coordonator de doctorat în ştiinţe umaniste abilitat de Universitatea 
„Paul Valery” Montpellier 3, precum şi în ştiinţele comunicării, abilitat de Universitatea „Babeş-Bolyai” 
din Cluj-Napoca. Jurnalist de presă scrisă şi televiziune, a înfiinţat şi a condus secţia de Istorie 
Recentă a ziarelor Jurnalul Naţional (2004-2011) şi Adevărul (2011-2013). Este colaborator al TVR 
şi coordonează colecţia „Istoria” a Editurii Corint (Bucureşti). A publicat, în calitate de autor 
sau coordonator, 20 de volume, circa o sută de articole ştiinţifice şi peste două mii de articole 
publicistice. În 2003 a obţinut Premiul „Nicolae Bălcescu” al Academiei Române pentru cartea 
Lucrețiu Pătrăşcanu. Moartea unui lider comunist (2001). Domeniile de interes ştiinţific sunt: 
psihologie politică, istorie recentă, istorie orală, comunicare media. Dintre volumele publicate 
menţionăm : Sfârşitul libertăţii (1993), Maurer şi lumea de ieri. Mărturii despre stalinizarea 
României (1995, 2000), Alexandru Bârlădeanu despre Dej, Ceauşescu şi Iliescu (1997), Convorbiri 
neterminate. Corneliu Mănescu în dialog cu Lavinia Betea (2001), Psihologie politică. Individ, 
lider, mulțime în regimul comunist (2002, 2007, 2009), Lucrețiu Pătrășcanu. Moartea unui lider 
comunist (2001, 2005, 2011), Linul balans al memoriei (2002), Mentalitdfi şi remanenţe comuniste 
(2005), Am făcut Jilava în pantofi de vară. Convorbiri cu loana Berindei (2006, 2016), Bărbaţi 
şi femei. Întâlniri cu Serge Moscovici (2007), Partea lor de adevăr (2008), Psihologia politică. 
O disciplină societală (2008, coord. în colab. cu Alexandre Dorna), 27 august 1968. Apoteoza 
lui Ceauşescu (2009, coord.), Poveşti din Cartierul Primăverii (2010, 2017), Stăpânul secretelor 
lui Ceausescu. I se spunea Machiavelli. Stefan Andrei în dialog cu Lavinia Betea (2011), Viața 
lui Ceauşescu. Ucenicul partidului (2012, coord.), Viaţa lui Ceauşescu. Fiul Poporului (2013, 
coord.) şi Viața lui Ceauşescu. Tiranul (2015, coord.). 


SORIN BOCANCEA este doctor în filosofie, cu lucrarea „Politeia platoniciană” (2006), şi în ştiinţe 
politice, cu lucrarea „Fundamentul ideologic al Uniunii Europene” (2008), al Universităţii „Alexandru 
loan Cuza” din Iaşi. În prezent este rectorul Universităţii „Petre Andrei” din Iasi. Domeniile sale 
de interes sunt: filosofia politică, politologia şi studiile europene. În ultimii cinci ani a coordonat 
lucrările Je suis Charlie ? Regândirea libertăţii în Europa multiculturală (2015), Revoluția română. 
Militari, misiuni şi diversiuni (2015), Marşul asupra Europei. Noile dimensiuni ale migraţiei (2016) 
şi Europa după Brexit (2016). Împreună cu Radu Carp, a coordonat volumul Calea europeană a 
Republicii Moldova (2016), iar împreună cu Doru Tompea a realizat volumele Două decenii de 
comunism în laşul universitar (2015) şi Două decenii de comunism in Iaşul universitar. Presa 
studențească (2019). A publicat peste 15 studii în volume colective şi reviste de specialitate. 


VASILE BUGA este doctor în istorie, titlu obţinut la Academia „Ştefan Gheorgiu” pentru pregătirea 
şi perfecţionarea cadrelor de conducere de pe lângă CC al PCR, cu teza „Relaţiile politice dintre 
PCR şi PCUS, dintre România şi URSS în perioada 1944-1981”. Este cercetător ştiinţific asociat 


la Institutul Naţional pentru Studiul Totalitarismulut (INST) al Academici Române, coordonator 
al Centrului de Studii Ruse şi Sovietice , Morin Constantiniu”, vicepreşedinte al părții române in 
Comisia Bilaterală a Istoricilor din România şi Federaţia Rusă. Domenii de interes : istoria URSS 
şi a relaţiilor româno-ruse şi româno-sovietice. Din volumele publicate menţionăm: Lagărul 
comunist sub impactul destalinizării. 1956 (2006, coord. în colab. cu Dan Cătănuş), Apusul unui 
imperiu. URSS în epoca Gorbaciov. 1985-1991 (2007), O vară fierbinte în relaţiile româno-sovietice. 
Convorbirile de la Moscova din iulie 1964 (2012), Gh. Gheorghiu-Dej la Stalin. 1944-1952 (2012, 
ed. în colab. cu Dan Cătănuş), Pe muchie de cuţit. Relaţiile româno-sovietice. 1965-1989 (2013), 
Sub lupu Moscovei. Politica externă a României. 1965-1989 (2015). 


IGOR CASU este doctor în istorie al Universităţii „Alexandru Ioan Cuza” din Iaşi (martie 2000), 
director al Centrului de Studiere a Regimurilor Totalitare şi Războiului Rece, lector superior în cadrul 
Facultăţii de Istorie şi Filosofie a Universităţii de Stat din Chişinău. Bursier Fulbright (2000 ; 
2016, Stanford şi Hoover Institution), expert în CPADCR (Comisia Prezidenţială pentru Analiza 
Dictaturii Comuniste din România) (2006) şi vicepreşedinte al Comisiei Prezidenţiale de studiere 
şi evaluare a regimului comunist totalitar din Republica Moldova (2010). Dintre domeniile sale de 
interes fac parte : chestiunea identitară în Basarabia/Moldova sovietică şi postsovietică, represiuni 
politice, violenţă şi rezistenţă în RASSM şi RSSM, viaţa cotidiană, corupţia şi rezistenţa culturală 
în comunism. Participă frecvent la conferinţe internaţionale şi este reprezentant al Republicii 
Moldova în Platforma Europeană pentru Memorie şi Conştiinţă, organizaţie paneuropeană care 
întruneşte peste 40 de instituţii din Europa care se preocupă de regimurile totalitare şi autoritare 
din secolul XX. Publicaţii recente: Duşmanul de clasă. Represiuni politice, violenţă şi rezistență 
în R(A)SS Moldovenească, 1924-1956 (2014, cu o introducere de Vladimir Tismăneanu) şi „The 
Fate of Stalinist Victims in Soviet Moldavia after 1953: Amnesty, Pardon and the Long Road to 
Rehabilitation” (Kevin McDermott şi Matthew Stibbe, eds., De-Stalinising Eastern Europe: The 
Rehabilitation of Stalin’s Victims, 2015); de asemenea este autor de manuale de istorie universală 
si istoria romanilor (2001, 2005, 2013). in prezent lucrează la un volum despre foametea din 
Basarabia anilor 1946-1947, în context sovietic şi european. 


ANA-MARIA CĂTĂNUŞ a obţinut doctoratul în anul 2012 la Institutul de Istorie „Nicolae Iorga” 
al Academiei Române, cu teza „Forme de disidenţă în spaţiul sovietic şi est-european în anii 
"70-80. Cazul românesc”. În prezent, este cercetător ştiinţific II în cadrul Institutului National 
pentru Studiul Totalitarismului al Academiei Române. Domenii de interes: istoria regimului 
comunist în România, istoria disidentei in România, Uniunea Sovietică şi Europa Centrală şi de 
Est. Publicaţii recente : Vocaţia libertății. Forme de disidență în România anilor 1970-1980 (2014), 
Mihai Botez. Lumea a doua şi alte scrieri din anii disidentei solitare. 1979-1987 (2019, ed.). 


ALIN CIUPALĂ este doctor în istorie al Universităţii din Bucureşti, cu o teză despre „Statutul 
femeii în societatea românească a secolului al XIX-lea, între public şi privat”. Este profesor la 
Facultatea de Istorie a Universităţii din Bucureşti. Domenii de interes: istoria socială şi istoria 
artei în secolul al XIX-lea, studii de gen, istoria fenomenului colectionismului. Publicaţii recente : 
Bătălia lor. Femeile din România în Primul Război Mondial (2017), România în timpul Primului 
Război Mondial. Aliați, adversari şi propagandă. O istorie în imagini (2018), Lumea rurală 
românească acum o sută de ani. Istorie şi imagini (2019). 


EMANUEL COPILAŞ este lector doctor şi coordonator de doctorate la departamentul de Ştiinţe 
Politice din cadrul Universităţii de Vest, Timişoara. Este autorul lucrărilor Geneza leninismului 
romantic. O perspectivă teoretică asupra orientării internaţionale a comunismului românesc, 
1948-1989 (2012), Incursiuni în istoria politică şi intelectuală a secolului XX (2014), Națiunea 
socialistă. Politica identităţii în Epoca de Aur (2015), Cetăţenii şi revoluția. Contradicţii între 
partid şi stat în Epoca de Aur (2017), (O)poziţii. Lecturi politice în vremuri depolitizate (2017), 
De la ideologie la hegemonie. Explorări critice în postcomunismul românesc (2017), Istorie şi 


politica, istoria ca politică. Ipostaze ale naţional-conunisniului romanese (2UL8), Genenifia anului 
2000. Cultură şi subculturi ale tineretului în România socialistă, 1905-1989. Studiu de caz: 
Timişoara (2019), Exerciţii critice. Polemici, publicistică, interviuri (2019), Ce ne desparte. 
Contribuţii la fragmentarea discursului hegemonic postcomunist (2019). Volume coordonate : 
Marele jaf postcomunist. Spectacolul mărfii şi revanşa capitalismului (2017), Liberalismul : pro 
şi contra. O idee ce refuză să moară, deşi nu ştie ce o fine în viață (în colab. cu Sorin Adam 
Matei şi Caius Dobrescu, 2017), Sfârşitul istoriei se amână. O radiografie a postcomunismului 
românesc (2017), Resurgenta ideologiilor nedemocratice in România contemporană. Volum dedicat 
profesorului Michael Shafir cu ocazia împlinirii a 75 de ani (2019). A publicat capitole în diferite 
volume colective şi articole în reviste de specialitate şi colaborează ocazional la revistele Observator 
cultural, Cultura, Timpul şi la platformele Baricada, Argumente şi Fapte, Platzforma şi Criticatac. 
Domenii de interes majore: ideologii politice, economie politică, sociologie politică, istorie 
politică, radicalism politic. 


CONSTANTIN CORNEANU este doctor în istorie din 2003 al Facultăţii de Ştiinţe Sociale din 
cadrul Universităţii din Craiova, cu teza „Poziţia geopolitică şi strategică a României în ansamblul 
evoluţiei relaţiilor internaţionale (1941-1945)”. A absolvit Facultatea de Istorie a Universităţii din 
Bucureşti (1994) şi Colegiul Naţional de Apărare (1998). Este membru fondator şi preşedinte al 
Consiliului director al Asociaţiei Europene de Studii Geopolitice şi Strategice „Gheorghe I. 
Brătianu” din septembrie 2009 şi director ştiinţific al Institutului Revoluţiei Române din Decembrie 
1989 din 17 august 2018. Domenii de interes: geopolitică şi relaţii internaţionale în epoca 
Războiului Rece şi a celui de-al Doilea Război Mondial, relaţia dintre România şi Republica 
Moldova, istoria serviciilor secrete. Volume şi studii recente : Victorie însângerată. Decembrie 
1989 (2014), „De la suveranitate la independenţă. Cazul Republicii Moldova (I-IID” (Archiva 
Moldaviae, 2015-2019), „În zori, ei... nu dormeau. «Atacul preventiv sovietic» şi replica germană 
din 22 iunie 1941 (I-H)” (Revista Română de Studii de Intelligence, 2016), „Eşecul unei elite. 
Decembrie 1989” (Arhivele Totalitarismului, 2015), „Operaţiuni militare cu impact strategic. 
Bătălia Berlinului (aprilie-mai 1945)” (Valahia Journal, 2015), Sub povara marilor decizii (ed. a III-a, 
2019), „Kremlinul şi prăbuşirea glacisului strategic al URSS (1989)” (Iulian Boldea şi Cornel 
Sigmirean, eds., Identity and Dialogue in the Era of Globalization, 2019). 


DENNIS DELETANT este istoric, profesor titular al catedrei de studii româneşti „Ion Raţiu” de 
la Georgetown University din Washington. Este profesor emerit de Studii Româneşti la 
University College of London. A fost profesor de studii româneşti la aceeaşi universitate, la 
School of Slavonic and East European Studies, unde a predat între 1969 şi 2011. A ocupat aceeaşi 
poziţie la Universiteit van Amsterdam între 2003 şi 2010. Şi-a susţinut doctoratul în 1976 la 
University of London cu tema „The leud Manuscript: A textual and linguistic study”. Este autorul 
mai multor monografii despre istoria recentă a României, printre care Ceauşescu şi Securitatea. 
Constrângere şi disidenta în România anilor 1965-1989 (1998), România sub regimul comunist 
(1998), Teroarea comunistă în România. Gheorghiu-Dej şi statul polițienesc, 1948-1965 (2001), 
lon Antonescu. Aliatul uitat al lui Hitler (2008) şi Activităţile britanice clandestine în România 
in timpul celui de-al Doilea Război Mondial (2019). A editat volume colective, printre care 
Historians as Nation Builders : Central and South-East Europe (1988), Romania and the Warsaw 
Huet, 1955-1989: Selected Documents (coed. Mihail Ionescu, 2004), Al III-lea Reich şi Holocaustul 
din Romania, 1940-1944. Documente din arhivele germane (coed. Ottmar Traşcă, 2007). În 1988 
n fost declarat persona non grata de către autorităţile comuniste ca urmare a comentariilor lui la 
adresa regimului Ceauşescu în mass-media britanică. Între anii 1990 şi 2004 a fost observator al 
Organizaţiei pentru Securitate şi Cooperare în Europa la alegerile din România (1990, 1992, 1996, 
2000 şi 2004) şi din Moldova (1994 şi 1998). Pentru serviciile sale aduse Marii Britanii, a fost 
Meut ofiter al Ordinului Imperiului Britanic (1995). A fost decorat cu Ordinul Naţional „Pentru 
Merit” pentru serviciile aduse dezvoltării democraţiei româneşti (2010) şi cu Ordinul National 


„Meaua Românii” în rang de Ofiţer pentru contribuţia sa la promovarea istorici şi culturii 
româneşti (2016). Cea mai recentă lucrare a sa este Romania under Communism: Paradox and 
Degeneration (2018). 


ANNELI UTE GABANYI este politolog şi istoric. Şi-a susţinut doctoratul la Universitat 
der Bundeswehr „Helmut Schmidt”, Hamburg, cu teza „Systemwechsel in Rumänien. Von der 
Revolution zur Transformation” [Schimbare de sistem in România. De la revoluţie la transformare]. 
Ultima poziţie deţinută a fost cea de cercetător principal la Deutsches Institut fur Internationale 
Politik und Sicherheit der Stiftung Wissenschaft und Politik, Berlin. Domeniile sale de interes 
cuprind: România în perioada regimului comunist - regim politic, ideologie, politica externă 
şi de securitate, politica culturală; Revoluţia română din 1989; procesul de transformare 
politică şi economică a României după 1989; sistemul politic al României; integrarea în 
structurile euro-atlantice ; Republica Moldova. Publicaţii recente: „Die Moldau und der Zerfall der 
UdSSR” (Martin Malek şi Anna Schor-Tschudnowskaja, eds., Der Zerfall der Sowjetunion : 
Ursachen - Begleiterscheinungen — Hintergründe, 2013), „Rumänien ein Jahr nach den Parlaments- 
wahlen Ende 2012” (Siidosteuropa Mitteilungen, 2014), „Prăsidentschaftswahlen in Rumânien - 
Neustart nach finfundzwanzig Jahren? ” (Balint Balla, Wolfgang Dahmen şi Anton Sterbling, eds., 
Demokratische Entwicklungen in der Krise ? Politische und gesellschaftliche Verwerfungen in 
Rumânien, Ungarn und Bulgarien, 2015), „The Berlin Wall” (Alberto Gasparini, ed., The Walls 
between Conflict and Peace, 2017), „Politische Opposition im kommunistischen Rumânien (1944-1989)” 
(Uwe Backes, Günther Heydemann şi Clemens Volinhals, eds., Staatssozialismen im Vergleich. 
Staatspartei - Sozialpolitik - Opposition, 2019). 


MATEI GHEBOIANU este lector universitar al Facultăţii de Istorie in cadrul Universităţii din 
Bucureşti. Este doctor în istorie, titlu obţinut la Universitatea din Bucureşti în anul 2013. A bene- 
ficiat de stagii de pregătire la Humboldt-Universităt, Berlin, Institut fur Geschichtswissenschaften, 
Geschichte Osteuropas şi Institut fir Hochschulforschung, Wittenberg. A publicat articole care 
au ca temă învăţământul superior românesc în perioada comunistă, mişcarea studenţească 
postcomunistă şi presa din România postdecembristă. Ultima carte publicată este 1989-1992. Presa 
liberă !? Presa în România post-comunistă (2015). 


SIMION GHEORGHIU este cercetător ştiinţific III în cadrul Institutului de Istorie „Nicolae lorga” 
al Academiei Române. Din 2013 este doctor în istorie al aceluiaşi institut. A publicat volumul 
Independenţă versus reformă. România în contextul relaţiilor sovieto-americane în perioada 
„Perestroika ” (1985-1989) (2015), distins cu Premiul „Eudoxiu Hurmuzaki” al Academiei Române 
(2017). Domeniul său de interes sunt relaţiile româno-sovietice după al Doilea Război Mondial. 


CĂLIN HENTEA a absolvit studii politehnice (1983), dar este doctor în ştiinţe militare al 
Universităţii Naţionale de Apărare „Carol I” din 2008, cu distincţia magna cum laude, prezentând 
o teză despre propagandă şi operaţii informaţionale. A fost, pe rând, inginer proiectant şi cercetător 
(1986-1991), redactor la televiziunea militară Pro Patria (1995-1999), la săptămânalul Observatorul 
militar (2000), regizor la Studioul Cinematografic al Armatei (2001), apoi a lucrat ca ofiţer 
specialist, şef de birou în Secţia de operaţii psihologice din Statul Major General (2001-2008) şi 
a participat, pe funcţii de relaţii publice, PSYOPS sau INFO-OPS, la misiuni internaţionale în 
Albania (în ROMDET, 1997), Kosovo (în KFOR HQ, 2003, 2004), Afganistan (documentare in 
ISAF HQ, 2007), trecând în rezervă în 2008, cu gradul de colonel. Este colaborator permanent 
al revistelor Magazin istoric şi Historia, semnând articole şi pe modernism.ro şi stareapresei.ro. 
Începând din anul 2000, a publicat sute de articole şi optsprezece volume de autor dedicate teoriei 
şi istoriei propagandei, de istorie militară română şi memorialistică la edituri din România şi SUA, 
printre care Enciclopedia propagandei româneşti (2012) şi Brief Romanian Military History (2007). 
Cea mai recentă carte a sa este Mereu nerostita istorie a luptelor românilor din Antichitate până 
în zilele noastre (2018). 

MĂDĂLIN HODOR este absolvent al Facultăţii de Istorie a Universităţii „Alexandru Ioan Cuza” 
din Iasi (1999). Studii aprofundate cu specializare în istorie medievală universală (1999-2000). 
Bursier Socrates la Facultatea de Istorie a Universităţii Angers (1999-2000). Din 2000 este 
angajat al CNSAS. Membru GDS din 2018. Colaborator la publicaţiile şi platformele 22, Newsweek 
România, republica.ro, Noua Revistă de Drepturile Omului („«Discernământul politic şi juridic» 
al Securităţii. Deghizările represiunii în timpul regimului Ceauşescu”, 2018; „Cine a tras in noi 
după 22? Studiu asupra vinovaţilor pentru victimele Revoluţiei Române din decembrie 1989”, 
2018, articole scrise în colaborare). 


RADU IOANID este directorul Diviziei de Programe Arhivistice Internaţionale la Muzeul Memorial 
al Holocaustului din Washington, DC si autor al mai multor cărţi despre Holocaust şi istoria evreilor 
din Romania, printre care Holocaustul în România şi Răscumpararea evreilor. Istoria acordurilor 
secrete dintre România şi Israel. Deţine două titluri de doctor: primul în filosofie, de la 
Universitatea din „Babeş-Bolyai” din Cluj-Napoca, al doilea în istorie, de la Ecole des Hautes 
Etudes en Sciences Sociales, Paris. Din 2018 este profesor asociat la Departamentul de Ştiinţe 
Politice al Universităţii „Babeş-Bolyai” din Cluj-Napoca. În anii 2003 şi 2004 a fost vicepreşedintele 
Comisiei Internaţionale pentru Studierea Holocaustului din România, sub preşedinţia lui Elie 
Wiesel. Este Ofiţer al Ordinului „Pentru Merit” (România) şi Ofiţer al L'Ordre des Arts et des 
Lettres (Franţa). In 2018 a primit pentru volumul The Iaşi Pogrom : June-July 1941 : A Photo 
Documentary from the Holocaust in Romania, publicat de Indiana University Press, premiul 
Independent Publisher Book Award, Europe — Best Regional Non-Fiction, GOLD. 


ANTONIO MOMOC este conferenţiar doctor la Facultatea de Jurnalism şi Ştiinţele Comunicării 
în cadrul Universităţii din Bucureşti. Este licenţiat în ştiinţe politice. Are un doctorat în sociologie 
din 2008, cu teza „O istorie politică a Şcolii Sociologice de la Bucureşti a lui Dimitrie Gusti”. 
Domenii de cercetare : istoria socială, istoria politică a sociologiei, comunicarea politică, marketing 
politic, comunicarea online, populismul, managementul reputației. Împreună cu sociologul Zoltân 
Rostás a lansat în 2007 volumul de interviuri de istorie orală Activistii mărunți. Istorii de viaţă. 
A mai publicat Capcanele politice ale sociologiei interbelice. Şcoala gustiană între carlism şi 
legionarism (2012), Bişnitari, descurcăreţi, supraviețuitori (2013, în colab. cu Zoltán Rostás) şi 
Comunicarea 2.0. New media, participare şi populism (2014). 


ALEXANDRU MURARU este politolog şi istoric, cercetător ştiinţific III în cadrul Departa- 
mentului de Cercetare al Facultăţii de Filosofie şi Ştiinţe Social-Politice al Universităţii „Alexandru 
Ioan Cuza” din Iasi. Este profesor asociat în ştiinţe politice la aceeaşi universitate. În anul academic 
2019-2020 este Fulbright Visiting Senior Scholar la New York University. Şi-a susţinut doctoratul 
în ştiinţe politice în 2011, cu o teză despre dezbaterile privind regalitatea în România postcomunistă. 
Absolvent şi doctor al şcolii de ştiinţe politice ieşene, a urmat şi două programe de master, în 
istorie şi studii europene, la aceeaşi universitate. A beneficiat de numeroase burse de studiu în 
Europa şi America de Nord sau de participări la programe postuniversitare avansate şi a susţinut 
prelegeri şi conferinţe internationale pe teme de istorie recentă sau istoria mentalităților. Este 
autorul lucrărilor Cum supravieţuieşte monarhia într-o republică ? Regele Mihai, românii şi 
regalitatea după 1989 (2015) şi Republica Monarhică. Aportul Familiei Regale la integrarea 
euro-atlantică a României (2009). A coordonat volumele Ana, Regina. Acasă pentru totdeauna 
(2016), Anul Regal. Jurnalul Jubileului de 150 de ani de la fondarea Casei Regale a României 
(coed. Daniel Şandru, 2016), Regele, comuniştii şi Coroana. Adevărata istorie a abdicării lui 
Mihai I (coed. Andrei Muraru, 2017), Mihai I al României. Regele nostru. Martori, experienţe, 
amintiri regale (2018) şi Lumea Majestății Sale. Jubileul Custodelui Coroanei Române (coed. Daniel 
Şandru, 2019). A publicat zeci de studii şi articole privind problema monarhică în România 
postcomunistă şi evoluţiile generate de acest subiect. A fost consilier la Cancelaria Prim-ministrului 
(2005-2009), director general al Institutului Naţional al Patrimoniului (2013-2014) şi este membru 

in conducerea Societatii Romane de Radiodifuziune (2014-prezent). Pentru pozitiile sale publice 
şi lucrările despre regalitate, a fost decorat de două ori de regele Mihai I al României cu Medalia 
Regele Mihai I pentru Loialitate (2008) şi cu Ordinul „Coroana României” în grad de Ofiţer 
(2015). 


ANDREI MURARU este istoric, lector universitar la SNSPA (Bucureşti), Departamentul de Relaţii 
Internaţionale şi Integrare Europeană, şi cercetător ştiinţific gradul III la Institutul Naţional pentru 
Studierea Holocaustului din România „Elie Wiesel” (Bucureşti). A absolvit Facultatea de Istorie 
a Universităţii „Alexandru loan Cuza” din Iaşi (2005), unde şi-a susţinut şi doctoratul (2011) cu 
o teză despre procesele postbelice ale criminalilor de război. A fost cercetător (2006-2012) şi 
preşedinte executiv al Institutului de Investigare a Crimelor Comunismului şi Memoria Exilului 
Românesc - IICCMER (2012-2014), calitate în care a demarat campania de aducere în fata justiţiei 
a foştilor responsabili din aparatul comunist de represiune. În perioada 2006-2009 a fost consilier 
la Cancelaria Prim-ministrului şi consilier al directorului general al Arhivelor Naţionale ale 
României. A fost bursier la Universitatea „Aristotel” din Salonic (2004-2005), New Europe 
College (2009-2010) şi United States Holocaust Memorial Museum, Washington, DC (2010-2011). 
Este autorul volumului Vişinescu, tortionarul uitat. Închisoarea, crimele, procesul (2017). A 
publicat numeroase studii în reviste de specialitate şi lucrări colective. A coordonat volumele 
Regele, comuniştii şi Coroana. Adevărata istorie a abdicării lui Mihai I (2017, în colab. cu 
Alexandru Muraru), Dicţionarul penitenciarelor din România comunistă (1945-1967) (2008) şi 
este coautor al primului manual despre dictatura comunistă, O istorie a comunismului din România. 
Manual pentru liceu (ed. I, 2008 ; ed. a II-a, 2009; ed. a III-a, 2014). A participat la numeroase 
conferinţe internaţionale, a susţinut prelegeri şi are frecvent contribuţii pe teme de istorie recentă. 
Pentru activitatea în fruntea IICCMER a fost decorat de regele Mihai cu Ordinul „Coroana 
României” în grad de Ofiţer (2015). Din decembrie 2014 este consilier al preşedintelui României. 


VALENTIN NAUMESCU este conferenţiar la Facultatea de Studii Europene a Universităţii 
„Babeş-Bolyai” din Cluj-Napoca, doctor în ştiinţe politice din 2000, abilitat în conducerea de 
doctorate în domeniul relaţii internaţionale şi studii europene. Este expert independent al Comisiei 
Europene şi coordonatorul programului de master în relaţii internaţionale, politică externă şi 
managementul crizelor în cadrul aceleiaşi universităţi. Este fondator şi preşedinte al think-tank-ului 
Iniţiativa pentru Cultură Democratică Europeană (ICDE). A fost secretar de stat în Ministerul 
Afacerilor Externe (2005-2007) şi consul general al României la Toronto (2008-2012). A publicat, 
la edituri româneşti şi internaţionale, 13 volume de autor/coautor sau editor/coeditor, printre cele 
mai recente numărându-se: Democracy and Security in the 21 Century: Perspectives on a 
Changing World (ed., 2014), The European Union's Eastern Neighbourhood Today : Politics, 
Dynamics, Perspectives (coed. împreună cu Dan Dungaciu, 2015), Marile schimbări (2015), Criza 
Uniunii Europene şi ordinea globală în era Trump (coord., 2017), România, Marile Puteri şi 
ordinea europeană. 1918-2018 (coord., 2018), Politica Marilor Puteri în Europa Centrală şi de 
Est. 30 de ani de la sfârşitul Războiului Rece (2019). 


MARIUS OPREA este istoric şi scriitor. În 2005 a fondat Institutul de Investigare a Crimelor 
Comunismului, unde lucrează în continuare. A fost consilier pentru probleme de securitate 
naţională al preşedintelui Emil Constantinescu şi al premierului Călin Popescu-Tăriceanu. Are o 
diplomă în istorie obţinută la Universitatea din Bucureşti, specializare în arheologie şi în istoria 
medievală românească, şi un doctorat în istorie (2002), la aceeaşi universitate, cu tema de cercetare 
„Rolul şi evoluţia Securităţii (1948-1964)”. A publicat numeroase articole şi studii despre istoria 
Securităţii comuniste şi mai multe lucrări pe acelaşi subiect: Banalitatea Răului. O istorie a 
Securităţii în documente. 1949-1989 (2002, premiul Asociaţiei Editorilor din România pentru cea 
mai bună carte de istorie a anului), Ziua care nu se uită. 15 noiembrie 1987, Braşov (în colab., 
2002, 2017), Securiştii partidului. Serviciul de cadre al PCR ca poliţie politică (coord., 2002), 

Chipul morții. Marius Oprea în dialog cu Vladimir Bukovski despre natura comunismului (2006), 
Bastionul cruzimii. O istorie a Securității (1948-1964) (2008), Mostenitorii Securității (ed. a Il-a, 
2018), Adevărata călătorie a lui Zahei. Vasile Voiculescu şi taina „Rugului Aprins” (2008, 2019), 
dar $i Şase feluri de a muri (2009, premiul revistei Observator cultural), Mafia arabă în România. 
De la Ceauşescu la Iliescu (2016) şi Studiu de fezabilitate pentru mântuire. 101 povestiri despre 
România (2019). A scris cărți de poezie, două romane şi două scenarii pentru filme documentare 
(Execuţia şi Patru moduri de a muri). Toate aceste scrieri reflectă tema principală a cercetării 
autorului din ultimii 15 ani, ca specialist în arheologie şi ca fondator al arheologiei victimelor 
comunismului din România (căutarea şi identificarea rămăşițelor celor ucişi de Securitatea 
comunistă română sau care au murit în lagărele şi penitenciarele comunismului românesc). 


CRISTIAN PIRVULESCU predă din 1991 ştiinţe politice şi politici comparate la Facultatea de 
Ştiinţe Politice din cadrul SNSPA Bucureşti, unde, din 2005, este şi decan. În 2003 a obţinut titlul 
de doctor în ştiinţe politice la SNSPA, cu teza „Tendinţe şi evoluţii în dinamica partidelor politice 
(vest)europene la sfârşitul secolului XX”. Este activ în dezbaterile publice din România din 
audio-vizual şi din presa scrisă. Din 1997 publică un editorial săptămânal în ziarul Bursa, iar din 
2013, în Observator cultural. Interesul său faţă de procesele democratizării şi dezvoltării societăţii 
civile l-a orientat şi spre domeniul societăţii civile ca practică democratică. Între 1999 şi 2013 a 
fost preşedintele Asociaţiei Pro-Democratia (al cărei preşedinte onorific este în prezent), iar din 
2007 este membru al Comitetului Economic şi Social European, în cadrul căruia şi-a exprimat 
mai bine de 30 de opinii, multe în domeniul azilului şi migraţiei, dar şi cu privire la probleme 
sociale, democratizare şi educaţie. În 2015-2018, în timpul crizei refugiaților, a fost preşedinte al 
Grupului Permanent pentru Imigratie şi Integrare. Dintre publicaţiile sale menţionăm Societate 
civilă, democraţie şi construcţie instituțională (coord. împreună cu Andrada Nimu şi Arpad Todor, 
2016) şi „Clivages geles, oubliés, ajoutés. La Roumanie et les problèmes en suspens” (Chantal Delsol 
şi Guido De Ligio [coord.], La democratie dans l'adversité, 2019). 


COSMIN POPA este cercetător, din 1997, în cadrul Institutului de Istorie „Nicolae Iorga” din 
Bucureşti, specializat în istoria URSS şi a Rusiei şi în istoria Europei Centrale şi de Sud-Est în 
perioada comunistă şi contemporană. A absolvit Facultatea de Istorie a Universităţii din Bucureşti 
(1997) şi Institutul de Stat de Relaţii Internaţionale din Moscova (1998). A lucrat în mass-media 
ca documentarist, reporter, şef de departament şi manager la Mediafax, Adevărul and Realitatea 
Media. În 2007 a obţinut titlul de doctor la Facultatea de Istorie, Universitatea din Bucureşti. În 
2011-2013 a fost cercetător postdoctoral. Este membru al Comisiei comune ruso-române de istorici 
pentru studierea problemelor legate de istoria relaţiilor bilaterale, inclusiv problema tezaurului 
românesc trimis la Moscova în timpul Primului Război Mondial. 


CĂTĂLIN ROLEA a promovat cu distincţii programul de Masterat Integrat în Relaţii Internaţionale 
şi Probleme Globale la Universitatea din Nottingham, Marea Britanie. Întrucât interesul central 
al cercetării sale a fost teoria schimbării politice, lucrarea de disertaţie a fost pe tema încadrării 
evenimentelor din decembrie 1989 în teoria academică a „schimbării de stat”. În prezent, ocupă 
funcţia cu atribuţii administrative de Coordonator de Proiecte Digitale în cadrul Universităţii 
Nottingham Trent din Marea Britanie, în departamentul de Relaţii Internaţionale. Datorită interesului 
său continuu pentru domeniul relaţiilor internaţionale, al istoriei şi al antropologiei, în timpul liber 
colaborează cu diverse publicaţii online, fiind autor al numeroase articole pe diverse teme. 


IOAN STANOMIR este profesor la Facultatea de Ştiinţe Politice a Universităţii din Bucureşti. 
Printre volumele publicate se numără Conştiinţa conservatoare. Preliminarii la un profil intellectual 
(2004), O lume dispărută. Patru istorii personale urmate de un dialog cu H.-R. Patapievici (în 
colab. cu Paul Cernat, Angelo Mitchievici şi Ion Manolescu, 2004), Explorări în comunismul 
românesc (în colab. cu Paul Cernat, Angelo Mitchievici şi Ion Manolescu, vol. I, 2004; vol. II, 

2005 ; vol. III, 2008), Spiritul conservator. De la Barbu Catargiu la Nicolae lorga (2008), Despre 
sunete si memorie. Fragmente de istoria ideilor (2009), Apărarea libertății. 1938-1947 (2010), 
Teodoreanu reloaded (în colab. cu Angelo Mitchievici, 2011), Junimismul şi pasiunea moderației 
(2013), Sfinxul rus. Idei, identități şi obsesii (2015), Comunism Inc. Istorii despre o lume care a 
fost (în colab. cu Angelo Mitchievici, 2016), Rusia, 1917. Soarele însângerat. Autocratie, revoluție 
şi totalitarism (2017), La Centenar. Recitind secolul României Mari (2018). 


LUCIAN-VASILE SZABO este lector universitar şi şi-a obţinut doctoratul la Universitatea de Vest 
din Timişoara, cu teza „loan Slavici, publicist”. A fost jurnalist şi editor la două dintre cele mai 
importante publicaţii din Timişoara mai bine de 20 de ani. Este membru fondator al Societăţii şi 
ziarului Timişoara. A făcut parte din colectivul care a redactat Proclamaţia de la Timişoara, lansată 
public pe 11 martie 1990. În cercetările sale este preocupat de relaţia scriitorilor şi jurnaliştilor 
cu puterea politică, de impactul comunicării digitale asupra democratiilor liberale, precum şi de 
investigarea faptelor petrecute la Timişoara în perioada Revoluţiei Române din 1989. Rezultatele 
cercetărilor sale au fost publicate, în română sau engleză, în jurnale academice şi în volume 
colective. Dintre cărţile semnate ca unic autor amintim : Libertate şi comunicare în lumea presei 
(1999), Jurnalişti, eroi, terorişti (2009), Capcane ale comunicării (2011), Un alt Slavici (2012), 
Sindromul Timişoara 1989. Adevăr şi imaginar (2013), Revoluţia din 1989 în spitalele timişorene 

Argument 


O „enigmă” care împlineşte trei decenii 


La trei decenii după Revoluţia din decembrie 1989, care a condus la căderea violentă a dictato- 
rului comunist Nicolae Ceauşescu şi a regimului totalitar, există încă numeroase enigme docu- 
mentare şi detalii factuale învăluite în mister ori realităţi mistificate şi distorsioante. În mentalul 
colectiv persistă încă ideea că Revoluţia este atât de greu de decriptat, atât de încifrată, iar ade- 
vărul atât de ascuns tuturor, încât este aproape imposibil să se mai afle adevărul. „Canonul” pare 
să fie împărţit între istorici, participanţi şi justiție; versiunea conspiraţionistă! a fost întărită de 
absenţa anchetelor şi a proceselor, cu unele exceptii?, care să stabilească adevărul juridic. Mai 
mult, dincolo de mistificarea de care este mereu însoţită aproape gemelar orice referinţă la 
Revoluţie stă „adevărul” fiecăruia. Întrebându-se cum ar trebui să fie definite mişcările care au 
dărâmat comunismul în Europa, istoricul Timothy Garton Ash rememora o discuţie de la un 
simpozion organizat la mijlocul anilor 1990: „De fapt, întotdeauna trebuie să facem specificări ; 
o numim «de catifea», o numim «paşnică», o numim «evolutivă», un participant la conferinţă o 
numeşte «renaştere» şi nu revoluţie, eu o numesc «refolutie» - un amestec de revoluţie şi reformă. 
E destul de curios că occidentalii s-au gândit în cele din urmă că avea loc o revoluţie atunci când 
au văzut imagini televizate din România : mase de oameni, tancuri, împuşcături, sânge pe străzi. 
Şi au spus: «Abia asta ştim că înseamnă revoluţie» şi, bineînţeles, ironia e că tocmai acele eve- 
nimente erau singurele care nu erau o revoluţie”?. Şi totuşi, de unde vine această confuzie ? 

Deşi au fost publicate mai bine de cinci sute de lucrări şi nenumărate articole pe această 
temă - de către participanţi, martorii contemporani, precum şi de către istorici români şi stră- 
ini —, există încă dezacorduri majore privind Revoluţia Română. Şi probabil, s-ar putea spune, 
este normal să existe o diversitate de abordări ştiinţifice, chiar controverse şi polemici asupra 
sângerosului eveniment. Răspunsul nu poate fi unul categoric întrucât, atât timp cât momentele 
principale ale Revoluţiei sunt relativ bine documentate, chestiuni esenţiale aşteaptă încă o clari- 
ficare din partea specialiştilor, mai ales în absenţa unor documente relevante din arhivele care, se 
crede, sunt - în unele cazuri - încă ferecate pentru cercet&tori*. 


1. Cel mai elocvent exemplu este volumul lui Alex Mihai Stoenescu, un bestseller reeditat periodic : 
Istoria loviturilor de stat in România, vol. 4: „Revoluţia din decembrie 1989” - o tragedie româ- 
nească, părţile I-II, Editura Rao, Bucureşti, 2004-2005 (ediţia a H-a, 2010). 

2. Vezi în acest sens Raluca Grosescu şi Raluca Ursachi, Justitia penală de tranziţie. De la Nürnberg 
la postcomunismul românesc, Editura Polirom, Iasi, 2009, pp. 109-181. 

3. Timothy Garton Ash, „Conclusions”, in Sorin Antohi şi Vladimir Tismăneanu (eds.), Between Past 
and Future : The Revolutions of 1989 and Their Aftermath, Central European University Press, 
Budapesta, 2000, p. 395. 

4. De exemplu, în toamna anului 2017, un grup de istorici şi activişti ai memoriei i-au solicitat pre- 
şedintelui României să se implice în predarea arhivelor care privesc represiunea comunistă, indicând, 
pentru Revoluţia din 1989, o serie de documente: materiale informativ-operative redactate de 
Inspectoratele Judeţene ale Ministerului de Interne (Securitate şi Miliție), cele de mobilizare şi 
cu caracter organizatoric, respectiv cele audio-video, inclusiv materialele sinteză aparţinând 
Departamentului Securităţii Statului („Fiul disidentului Gheorghe Ursu, scrisoare către Iohannis : 

Aşa cum arătam anterior, în dezbaterea istoriografică şi poate şi în investigaţiile judiciare 
persistă încă întrebarea dacă în România a fost o revoluție şi, dacă presupunem că răspunsul este 
afirmativ, atunci despre ce fel de revoluţie vorbim. De asemenea, în mod concurent, interpretările 
lui decembrie 1989 ca fiind opera unei manipulări grandioase sau a unei operaţiuni de confiscare 
a puterii de către părţi din vechiul regim şi/sau structuri adiacente informale de putere sunt la fel 
de prezente în spaţiul public. Alte întrebări se referă la violenţa exponențială din decembrie 1989, 
folosită în diferitele etape ale revoluției, obiectivele urmărite de protagoniştii evenimentelor de 
atunci şi, nu în ultimul rând, rolul - dacă există vreunul - jucat de factorii externi în tot acest 
proces. În acelaşi timp, diferenţe sensibile de interpretare continuă de asemenea să persiste şi 
între protagonistii mişcărilor de protest anticomuniste şi disidentii anticeausisti, unii dintre ei 
integrați în structurile care au preluat puterea imediat după căderea dictatorului Nicolae Ceausescu. 
Comunitatea ştiinţifică este aşadar, alături de experţii jurişti şi participanţi, reflectorul central al 
acestei dezbateri. Ea este chemată, în construirea acestui proiect editorial, să evalueze - utilizând 
variate grile de analiză şi, după cum se va vedea, surse inedite - Revoluţia Română, la distanţa 
celor trei decenii. Am construit acest volum pornind de la principiul că resorturile unui eveniment 
nu rezidă aproape niciodată numai în momentul în sine, ci are largi reverberatii şi consecinţe, 
după cum are preliminarii şi un preludiu. Contribuțiile evaluează de asemenea modul in care 
aflarea adevărului, înfăptuirea justiţiei ori lipsa acesteia, dar şi consensul social asupra acestor 
dezbateri au răspuns aşteptărilor societăţii româneşti după 19895. 


Invinşi şi învingători 


Revoluţia din decembrie 1989 a devenit graniţa în timp între două regimuri politice şi, categoric, 
între două lumi, astfel încât în interpretările sale şi-au făcut loc semnificaţii variate. În defini- 
tiv, acesta a fost, după cum observa un istoric, „momentul fondator” al României democratice, 
după mai bine de 50 de ani de regimuri dictatoriale®. Din cauza caracterului lor violent şi a 
numărului mare de victime, evenimentele din decembrie 1989 au lăsat urme distincte atât în 
memoria colectivă, cât şi în cea istorică, precum şi în felul în care acestea au proiectat, la nivel 
individual sau colectiv, ideea de revoluţie după prăbuşirea comunismului. Din acest motiv, la 
aproape trei decenii distanţă, societatea şi comunitatea ştiinţifică sunt încă puternic divizate 
în ceea ce priveşte întrebarea dacă ceea ce s-a întâmplat în 1989 a fost o revoluţie sau o 
lovitură de stat ori dacă evenimentele spontane au fost confiscate ulterior, chiar dacă pentru cei 
mai multi dintre români Revoluţia a fost în definitiv un „eveniment pasiv”’. Alţi autori au 
observat că decembrie 1989 urmează, cu unele nuanţe şi adăugiri inerente, definiţia oricărei 
»revolutii” din epoca modernă ori, mai apropiat, cazurile statelor Europei Centrale şi de Est 
în care comunismul s-a prăbuşit în 1989 : Polonia, Ungaria, Germania Democratică, Cehoslovacia, 
Bulgaria’. 


SRI să predea CNSAS dosare-cheie”, 29 septembrie 2017, https : //revista22.ro/actualitate-interna/ 
fiul-disidentului-gheorghe-ursu-scrisoare-ctre-iohannissri-s-predea-cnsas-dosare-cheie [accesat la 
28 noiembrie 2019). 

5. Anneli Ute Gabanyi, „The Romanian Revolution”, în Wolfgang Mueller, Michael Gehler şi Arnold 
Suppan (eds.), The Revolutions of 1989 : A Handbook, Osterreichische Akademie der Wissenschaften 
Wien, Viena, 2015, pp. 199-220. 

6. Bogdan Murgescu (coord.), Revoluția română din decembrie 1989. Istorie şi memorie, Editura 
Polirom, Iasi, 2007, p. 12. 

7. Peter Siani-Davies, The Romanian Revolution of December 1989, Cornell University Press, Ithaca 
şi Londra, 2005, p. 101. 

8. Vezi comparatia realizată între cele şase cazuri, în oglindă cu revolutiile „clasice” din epoca 
moderna: Dragos Petrescu, Explaning the Romanian Revolution of 1989: culture, structure, and 
contingency, Editura Enciclopedică, Bucuresti, 2010, pp. 10-13, 27-72. Pe de altă parte, vezi o altă 

Rămân aşadar astăzi, după trei decenii, numeroase întrebări care nu şi-au aflat încă răspunsul, 
crime rămase neelucidate şi acuzaţii nedemontate. Noi probe documentare, evaluări şi reinterpre- 
tări se cer a fi readuse în atenţia publicului. Ne-am propus astfel să le oferim autorilor posibili- 
tatea de a discuta evenimentele importante, cronologia şi amplitudinea lor, de a investiga preliminariile 
şi principalele etape, diacronia prăbuşirii şi a preluării puterii/transferului de putere, de a cerceta 
mărturiile actorilor implicaţi. În aceeaşi lungă listă a interesului declarat amintim dinamica eve- 
nimentelor, luptele pentru controlul instituţiilor, cum au fost ucişi militarii şi civilii, contextuali- 
zarea internaţională. Nu puteam evita urmările, evaluate astăzi prin interpretări şi surse diverse, 
neindoios multiplicate, care capătă acum, astfel, un bun prilej de bilanţ. Prin iniţierea acestui 
volum de studii, am oferit un spaţiu de discuţie pentru numeroase planuri de analiză - istoric, 
militar, politic, sociologic, jurnalistic. În acest mod, lucrarea noastră colectivă îşi propune să 
aprofundeze, să rediscute, să reevalueze evenimentul major de la finalul deceniului nouă din 
veacul trecut sub diferite unghiuri şi cu metode variate, punând în pagină contribuţii din domenii 
diverse : istorie politică, istorie militară, istorie socială, analiză juridică şi drept comparat, rela- 
ţii internationale, ştiinţe politice ş.a. Toate aceste cercetări pot fi subsumate clivajului - pe care 
noi îl apreciem ca fiind semnificativ pentru prezentul societăţii româneşti şi al comunităţii acade- 
mice - dintre învinşi şi învingători. Evident, termenii aflaţi în relaţie de opoziţie trebuie citiţi in 
primul rând în cheie simbolică. 


Stafia comunismului se stinge 


La sfârşitul anilor 1980, comunismul îşi trăia, începând din Uniunea Sovietică şi până în America 
Latină, Africa sau Asia, ultimii ani de dominație. Dintre multiplele cauze care au condus la 
degradarea ireversibilă a sistemelor totalitare comuniste de sorginte marxist-leninistă amintim : 
autarhia, sistemul centralizat, costurile mari pentru susţinerea unor economii nefunctionale, pră- 
buşirea pieţelor, pauperizarea populaţiei, cheltuielile militare exagerate, războaiele ideologice 
costisitoare purtate prin diferite metode şi intermediari, dar mai ales îngrădirea drepturilor civile, 
înăbuşirea numeroaselor mişcări de protest civice sau politice şi pierderea credibilitatii. 

Uniunea Sovietică, centrul ideologic, politic şi militar al sistemului statelor socialiste şi comu- 
niste, încerca cu disperare, încă de la începutul anilor 1980, o reformă de ansamblu. Evolutiile 
erau însă prea rapide pentru ca prăbuşirea să mai poată fi evitată. Liderul de la Kremlin, Mihail 
Gorbaciov (cel mai tânăr aparatcic ajuns în fruntea Partidului Comunist Sovietic), a încercat să 
salveze sistemul economic şi politic, lansând celebrele reforme glasnost şi perestroika. Unda de 
şoc s-a propagat rapid dincolo de graniţele URSS şi a atins, prin efect de domino, sateliții URSS 
din Europa Centrală şi de Est. Întâlnirea istorică din decembrie 1989 de la Malta între liderii 
URSS şi SUA nu prevestea numai nevoia urgentă de asistenţă şi fonduri, ci şi schimbarea para- 
digmei globale care a alimentat vreme de jumătate de secol raporturile de putere. În definitiv, 
prezenţa liderului sovietic la „masa verde” trăda lipsa de soluţii şi criza morală în care se aflau 
statele din sistemul sovietic. Ele ajunseseră la capătul drumului. 

În România, cel mai sever sistem represiv dintre toate statele comuniste din Europa Centrală 
şi de Est îşi trăia agonia. Pauperizarea populaţiei, contracția economică masivă. neostalinismul 
personalizat în forma national-ceausismului, proiectele de industrializare megalomanice cu costuri 
exorbitante şi falimentare ca profitabilitate economică, urbanizarea forţată, distrugerea satelor, 
înfometarea populaţiei prin obsesia transferului resurselor pentru export pentru plata datoriei 
externe, eliminarea oricăror forme de opoziţie politică, propaganda dusă până la absurd prin 


comparaţie interesantă între Revoluţia Română din 1989 şi prăbuşirea lui Slobodan Milosevici din 
Serbia (2000) : Peter Siani-Davies, „Revoluţia în societăţile comuniste şi postcomuniste. O agendă 
de cercetare pentru un studiu comparativ a două cazuri din Balcani: România (1989) şi Serbia 
(2000)”, în Bogdan Murgescu (coord.), op. cit., pp. 116-152. 


20 ARGUMENT 


protocronismul cultural, izolarea internaţională accentuată, aversiunea Occidentului faţă de mul- 
tiplele cazuri de represiune politică au condus la o situaţie-limită. O stare de încordare şi violenţă 
era prezentă în România, spre deosebire de situaţia din celelalte state comuniste eşuate în 1989, 
în care comunismul a „beneficiat” de o prăbuşire lentă, sub forma unor „revoluţii de catifea”. Un 
tiran septuagenar, metapersonificat într-un personaj straniu cu profil stalinist, mai degrabă asiatic 
sau african decât est-european, patrona sistemul de aproape 25 de ani. Nicolae Ceauşescu era efigia 
personificării totale a regimului comunist, considerat cel mai dur dictator din Europa. Sustinut 
de clanul său şi de organele represive ale Armatei, Miliției şi Securităţii, Nicolae Ceauşescu 
devenise ostil tuturor, chiar şi propriilor aliaţi, prin profilul şi natura regimului său. 

Represiunea pe criterii politice a fost o constantă de la instalarea până la prăbuşirea regimului. 
După primele două decenii de teroare stalinistă generalizată, reprimarea opozanților a continuat 
până în 1989, sub forme însă diminuate şi/sau deghizate”. În anii 1970-1980, disidenta (fenomen 
pe care îl asociem contestării regimului, atât din interiorul partidului, cât şi din afara lui, de către 
persoane care nu erau inregimentate politic") s-a manifestat în diferite forme, atât individual, cât 
şi colectiv. Motivația a fost şi ea extrem de variată - de la banale solicitări de natură socială la 
opoziţie argumentată politic foarte clar: drepturile şi libertăţile individuale, libertatea religioasă, 
respectarea Constituţiei Republicii Socialiste şi a legilor, renunţarea la concepţiile economice 
falimentare, la bazele ideologice ale regimului etc. Indiferent de motivațiile autorilor, pecetea 
disidentei a fost represiunea pe criterii politice cu care au răspuns autorităţile. Pe lista consecin- 
telor pot fi trecute toate formele de persecuție, de la lichidare sumară (cazul Gheorghe Ursu în 
1985) la urmărire informativă şi intimidare. Probabil cel mai cunoscut protest colectiv structurat 
a fost cazul Goma (1977), la care au aderat persoane din medii diferite, însă cazurile individuale 
abundă: Doina Cornea, Dorin Tudoran, Radu Filipescu, Mircea Dinescu, Gabriel Andreescu, 
Dan Petrescu ş.a. Cel mai amplu fenomen social de contestare a fost în mod clar protesul mun- 
citorilor braşoveni din 15 noiembrie 1987. 

Limitele foarte stricte pe care regimul le-a impus celor care îi contestau legitimitatea este unul 
dintre răspunsurile la întrebarea din ce motiv România nu a avut o mişcare coagulată de opoziţie (aşa 
cum a fost cazul sindicatului Solidaritatea din Polonia ori al lui Vâclav Havel în Cehoslovacia), ci 
a fost mai degrabă rodul unor gesturi individuale. Cu toate acestea, formele de protest la adresa regi- 
mului au fost numeroase şi diverse. Ele nu au aparţinut doar lumii intelectuale, cum s-ar putea crede. 
Multe dintre acestea rămân astăzi anonime (în unele cazuri, autorul a rămas anonim pentru că nu a 
fost identificat), aşteptând să fie reconstituite!?, dar o mare parte au devenit cunoscute tocmai ca 


9. De la începutul până la finalul epocii Ceauşescu, instituţiile represive au urmărit şi au reprimat opozan- 
{ii şi contestatarii regimului. Vezi, de pildă, lichidarea directă a celor care încercau să părăsească 
ilegal tara sau anchetele dure ale celor capturați la graniţă. O altă dovadă concretă este păstrarea la 
penitenciarul Aiud a unei secţii speciale pentru detentia politică până în 1989 (Florian Banu, „Continuitatea 
represiunii — arestările şi anchetele politice în intervalul 1965-1967”, în Silviu B. Moldovan [coord.], 
Arhivele Securităţii, vol. II, Editura Nemira, Bucuresti, 2006, pp. 362-374 ; Florica Dobre [coord.], 
Securitatea. Structuri/cadre, obiective şi metode, vol. II, Editura Enciclopedică, Bucuresti, 2006, 
pp. 678-686 - doc. de la Arhiva Consiliului National pentru Studierea Arhivelor Securităţii, fond Docu- 
mentar, dosar 131, vol. I, ff. 117-124; Marius Oprea, „Rezistenţa anticomunistă. Cazuri între 1964-1989”, 
în O enigma care împlineşte şapte ani, Fundaţia Academia Civică, Bucureşti, 1997, pp. 19-30). 

10. Vezi cazul celebru al disidentului Vasile Paraschiv (1928-2011), militant pentru sindicate libere în 
România, răpit în numeroase rânduri de autorităţi, arestat, torturat şi închis în aziluri psihiatrice 
începând cu 1969 pentru opoziţia deschisă faţă de regimul comunist (Vasile Paraschiv, Lupta mea 
pentru sindicate libere în România. Terorismul politic organizat de statul comunist, ediţie îngrijită, 
studiu, note şi selecţia documentelor de Oana Ionel şi Dragoş Marcu, postfață de Marius Oprea, 
Editura Polirom, laşi, 2005; Aşa nu se mai poate, tovarăşe Nicolae Ceausescu! Memorii după 
20 de ani, Editura Curtea Veche, Bucureşti, 2007). 

11. Octavian Roske (coord.), România 1945-1989. Enciclopedia regimului comunist. Represiunea, 
vol. I, Institutul Naţional pentru Studiul Totalitarismului, Bucuresti, 2011, pp. 567-580. 

12. De pildă, cazul lui Mugur Călinescu, elevul de 19 ani care, în plină dictatură ceauşistă, a fost 
autorul unui protest singuratic pe străzile Botoşaniului, în 1981. A fost anchetat de Securitate şi 
supus la numeroase interogatorii. A decedat în 1985 (Marius Oprea, Șase feluri de a muri, prefață 

urmare a mediatizării acțiunilor contestatare la posturile de radio străine, dintre care cel mai cunsocut 
rămâne postul american Europa Liberă, o adevărată fereastră către libertate®. Alte mii de cazuri încă 
anonime, mascate deseori de autorități în infracțiuni de drept comun, aşteaptă să fie scoase la lumină. 

Anul 1989 a oferit sansa schimbării printr-o serie de evenimente si atitudini cu totul deosebite, 
în interiorul granițelor si în afara lor, pe lângă fragilizarea cronică a sistemului, aflat aproape de 
implozie, si problemele sale structurale. După arestări individuale, scrisori tot mai radicale trans- 
mise la posturile de radio occidentale şi cancelariilor răsăritene, o lovitură apreciabilă dată establish- 
mentului comunist s-a petrecut în martie 1989. „Scrisoarea celor şase” a fost semnalul că 
inclusiv cei care participaseră la instaurarea şi consolidarea regimului (vezi cazul Silviu Brucan) 
îl indicau, pentru personificarea terorii şi criza sistemică, pe Nicolae Ceauşescu drept principal 
vinovat. În cursul aceluiaşi an, regele exilat al românilor, Mihai I, a acordat interviuri în presa 
occidentală, adâncind criza de imagine a regimului în exterior. Fostul suveran a generat astfel o 
campanie susţinută de subminare a dictaturii comuniste în cancelariile răsăritene, administrând 
atacuri directe fără precedent conducerii oxidate de la Bucureşti. Însă, deşi aceste semnale pre- 
vesteau că dezintegrarea politică şi sistemică a regimului era o chestiune timp, nimeni nu reuşea 
să ofere o predictie cât de cât clară pentru finalul colosului comunist. Această problemă nu a fost 
una specific românească, ci una predominantă în Europa Centrală şi de Est. 


„Filmul” unei revoluţii live 


La 14 decembrie 1989, Iaşul, important centru universitar, fostă capitală a Moldovei şi spaţiu 
cultural consacrat, a devenit prima bornă în contestarea regimului. Acesta se dovedise, dincolo 
de importanţa de „poligon politic” pentru viitorul lider postcomunist Ion Iliescu (aflat - ca proscris 
al regimului Ceauşescu - la cârma judeţului în anii 1970), un loc al contrastelor, fără evenimente 
contestatare majore, dar care dăduse totuşi un grup disident în anii 1980, precum şi o răzmeriţă 
spontană, meteorică, a studenţilor nemulţumiţi, cu doi ani înainte de Revoluţie. Încercările 
Frontului Salvării Naţionale (10-14 decembrie) de a crea o platformă-program alternativă pentru 
reformarea sistemului, pentru îmbunătăţirea condiţiilor de viaţă, inclusiv în privinţa respectării 
drepturilor omului, şi de a convoca populaţia la o acţiune stradală importantă au fost de asemenea 
sortite eşecului. Ca urmare a controlului instituţiilor represive şi în absenţa radicalizării populaţiei, 
revolta a fost înăbușită in faşă, iar liderii arestaţi. În atmosfera internă încordată de atunci, germe- 
nii revoltei s-au răspândit rapid, prin diferite mijloace. Marea demonstraţie de la Timişoara - ca 
răspuns la tentativa autorităţilor de a-l evacua pe pastorul reformat László Tőkés -, care a debu- 
tat la două zile după evenimentul de la Iaşi, devine simbol, prin gesturi violente şi ulterior printr-o 
înăbuşire sângeroasă, al luptei pentru libertate şi declanşatorul prăbuşirii regimului ceauşist. În 
zilele următoare, Timişoara a continuat să fie scena unui infern în faţa, dar mai ales în spatele 
ochiului public: lupte de stradă soldate cu zeci de morţi şi răniţi, operaţiuni de reprimare desfa- 
şurate ziua şi noaptea, profanarea cadavrelor şi distrugerea probelor privind represiunea. 
Complet depăşit de situaţie şi izolat de realitatea din ţară, dictatorul Nicolae Ceauşescu a 
ordonat folosirea forţei (inclusiv a muniției de război) în discuţiile avute cu principalii decidenti 


de Zoe Petre, Editura Polirom, Iasi, 2009, pp. 201-277). Un alt caz care a intrat recent în atenţia 
opiniei publice este Emil Hidoş (n. 1950), condamnat iniţial la 24 de ani de închisoare pentru 
transmiterea unor scrisori la Radio Europa Liberă cu conţinut considerat denigrator de autorităţi, 
precum şi pentru alte gesturi subversive. El a executat şase ani de închisoare la Jilava şi Aiud 
(Valentin Şchiopu, „Vaporul lui Emil”, 13 februarie 2018, https : //pressone.ro/vaporul-lui-emil/ 
(accesat în noiembrie 2019]). Vezi, de asemenea, studiul Alexandrei Toader, „Forme de opoziţie în 
ultimii ani ai regimului Ceauşescu: problema «înscrisuri anonime cu conţinut duşmănos» şi rolul 
Unităţii Speciale «S»”, pp. 151-168, din prezentul volum. 

13. Vezi volumele de scrisori transmise la Radio Europa Liberă de români în anii comunismului : 
Mihnea Berindei şi Gabriel Andreescu (eds.), Ultimul deceniu comunist. Scrisori către Radio Europa 
Liberă, vol. I: 1979-1985; vol. II: 1986-1989, Editura Polirom, Iasi, 2010, 2014. 

din Armată, Interne, Securitate. În toiul evenimentelor sângeroase, el a părăsit apoi tara spre a 
efectua o vizită externă, tocmai la Teheran, între 18 şi 20 decembrie. Acesta a fost momentul 
derutei totale a unui lider care îşi trăia agonia dictaturii şi a megalomaniei, fără a putea percepe 
amplitudinea disolutiei regimului totalitar. Propria prăbuşire a fost accelerată de deciziile eronate 
luate după revenirea în tară : hotărârile din reuniunea cu liderii partidului comunist din seara zilei 
de 20 decembrie 1989, poziţionările în discuţiile şi întâlnirile cu ofiţerii superiori din fruntea 
instituţiilor de forţă, mesajul televizat din seara zilei de 20 decembrie ş.a. Invocând amestecul 
străin, iminenta atacării României din exterior şi numindu-i pe manifestanți „duşmani” ai Revoluţiei 
Socialiste, Ceauşescu a dovedit că îşi croise propria realitate. A continuat aşadar, până la aban- 
donarea puterii, pe această linie schizoidă, contribuind, prin decizii militare şi politice extrem de 
grave privind reprimarea violentă a manifestatiilor, la revolta generalizată şi implicit la creşterea 
rapidă a numărului de victime. În dimineaţa zilei de 21 decembrie, cele mai mari centre urbane 
din Transilvania (Arad, Sibiu, Braşov, Cluj-Napoca, Alba Julia, Târgu Mureş etc.) erau deja 
cuprinse de flagelul demonstrațiilor, dar Ceauşescu nu a pus acest fapt pe seama realitatilor din 
ţară. El a marşat atunci pe intuiţia propriei înclinații paranoice, susţinută şi alimentată de soţia 
sa, Elena Ceausescu (care a avut un rol apreciabil în luarea deciziilor absurde încă de la sfârşitul 
anilor 1970 şi mai ales în anii 1980). Liderii militari de la nivelu! stucturilor de forţă şi ordine 
publică şi cei ai Partidului Comunist nu au făcut nimic pentru a-i bloca elanul paranoic, ci, dimpo- 
trivă, au susţinut fără tăgadă deciziile criminale. În acest fel, ei au sprijinit varianta existenţei unui 
scenariu absurd conform căruia manifestanţii nu erau altceva decât mercenarii unor puteri străine 
(Ungaria sau URSS fiind statele vizate de aceste fabulatii, vehiculându-se însă şi teorii privind 
implicarea unor ţări din Orientul Mijlociu), folosiţi în săvârşirea unei ample lovituri de stat. 

Speranţa exasperată de a rămâne la putere l-a condus pe Ceauşescu spre scenariul folosit în 
vara anului 1968 - care îi croise imaginea de „copii teribil” al blocului sovietic prin refuzul 
invadării Cehoslovaciei —, respectiv spre organizarea unui mare miting de susţinere. în realitate 
o contramanifestatie, pe 21 decembrie 1989. Nu era defel o mare adunare cu participare voluntară, 
ci aranjată prin tradiționala metodă de incolonare a salariaţilor de la cele mai mari platforme 
industriale. În plină revoltă generalizată a populaţiei şi într-o tensiune agonizantă care amintea de 
anii războiului, tocmai această iniţiativă s-a dovedit, în mod paradoxal, o uriaşă gafă ce a pus 
capăt definitiv domniei sale despotice. Scena manifestatiei din fata sediului Comitetului Central 
din actuala Piaţă a Palatului Regal rămâne imaginea emblematică a Revoluţiei Române, prin des- 
partirea live (şi la propriu, şi la figurat, întrucât momentul a fost transmis în direct, până la un 
punct, la posturile naţionale de televiziune şi de radio) a dictatorului de poporul asuprit. În acest 
fel, un arc peste timp (1968/1989) a sudat, într-un fel, prin antiteză, două evenimente istorice : 
adularea lui Ceauşescu şi contestarea lui deschisă în faţa românilor, din acelaşi balcon al clădirii 
Comitetului Central. Descompunerea sistemului s-a produs în văzul tuturor, în ceea ce a fost 
numită „prima revoluţie televizată”, prin imaginile puternice : mulţimea furioasă. dispersia hao- 
tică a coloanelor, strigătele disperate ale dictatorului şi promisiunea, în speranţa calmării spirite- 
lor, de a creşte salariile. Declanşarea simultană a revoltei şi încheierea subită a ceremonialului 
dictatorial au continuat pe tot parcursul zilei şi nopţii, când unităţi militare şi dispozitive ale 
Miliției, Armatei şi Securităţii au deschis focul în Bucuresti, in multe zone şi puncte strategice, 
ucigând numeroşi civili. Confruntările dintre forţele de represiune şi manifestanți nu au fost 
simple ciocniri, ci adevărate lupte de stradă (de aceea s-a şi vorbit despre un război civil) între 
comandouri şi protestatari. Filmările şi fotografiile din acele zile fierbinţi stau mărturie reprimă- 
rii cu bestialitate şi exterminării „pe loc” a demonstrantilor, dând naştere unei imense panici 
colective atât în Bucureşti, cât şi la nivel naţional. 

Momentul abdicării cuplului prezidenţial, prin fuga intempestivă de pe sediul CC al PCR, pe 
22 decembrie. nu a pus capăt evenimentelor, aşa cum s-ar fi aşteptat majoritatea manifestantilor. 
Explozia de bucurie a declanşat de fapt, în chip mai mult decât enigmatic, marea represiune. 
Rămasă un reper al mişcării revoluţionare sau, mai bine spus, al revoltei populare, ziua de 22 decem- 
brie a sporit în chip exponential, în cronologia evenimentelor din 1989, numărul de victime (morţi 
şi răniţi). Încă din dimineaţa zilei amintite, ca urmare a înăbuşirii manifestatiilor în timpul nopţii, 
mobilizarea bucureştenilor a fost fără precedent, astfel încât zeci de mii de oameni au ieşit în 
stradă de dimineaţă pentru confruntarea finală cu regimul. 

După părăsirea grabnică a Bucureştiului de către cuplul dictatorial, grupul din jurul lui Ion 
Iliescu, vechi activist comunist, dar marginalizat de Ceauşescu în urma unui conflict din interio- 
rul PCR, a preluat nu numai simbolic, ci şi operativ-politic parghiile puterii. Pe multiple planuri 
(controlul televiziunii publice şi a radiolului national - elemente-cheie în tentativa de a induce 
ideea unei conduceri legitime într-un haos generalizat ; recuperarea a numeroşi lideri politici şi 
militari pentru asigurarea controlului instituţiilor centrale şi locale ; emiterea unor ordine şi deci- 
zii - dublate ulterior de acte cu caracter pseudooficial), Iliescu îşi instalează oamenii în pozitii-cheie 
şi exercită în perioada următoare puterea efectivă. Acesta avea să se dovedească a fi un interval 
decisiv pentru aşezarea instituţională a României postcomuniste. 

Înlocuirea, la 22 decembrie, a generalului Vasile Milea (ministrul Apărării Naţionale) cu 
adjunctul său, generalul Victor Atanasie Stănculescu, a coincis cu un val uriaş de ordine contra- 
dictorii şi de manipulări care, puse astăzi în lumina documentelor, nu fac altceva decât să adân- 
cească misterul. Una dintre teoriile vehiculate este că noul lider militar făcea parte dintr-un plan 
dinainte elaborat, de preluare a puterii prin generarea haosului şi a violenţei. Cele trei centre de 
comandă (sediul CC care devine headquarter-ul politic al noilor evoluţii, alături de sediul televi- 
ziunii şi al Ministerului Apărării) se transformă rapid în furnizoare de personaje (majoritatea 
recuperate din vechiul regim) pentru noul organism creat, Consiliul Frontului Salvării Naţionale 
(CFSN). Între timp, în provincie, desfăşurarea ostilităţilor urmează acelaşi tipar. Populaţia civilă 
a intrat în sediile partidului, ale consiliilor populare şi ale altor instituţii (de cele mai multe ori 
cele represive) într-o atmosferă revoluţionară, a distrus simbolurile puterii comuniste, a „reţinut” 
lideri comunişti proeminenţi, a decretat libertatea pe plan local. Peste tot s-au format structuri 
locale ale CFSN. 

Psihoza colectivă, haosul generalizat, tensiunea fulminantă, explozia de furie (mai ales după 
zecile de morţi din primele zile), alături de diversiunea şi deruta create prin deciziile contradic- 
torii transmise de liderii unităţilor speciale din Securitate, Armată şi Interne au făcut ca teoria 
„teroriştilor” (externi!) să câştige teren, mai ales odată cu fuga efectivă a dictatorului din 
22 decembrie 1989. Concomitent cu lăsarea nopţii din 22 spre 23 decembrie, dar şi pe parcursul 
următoarelor trei zile, când practic gruparea Ion Iliescu - Petre Roman - Victor Atanasie 
Stănculescu ş.a. a luat deciziile cele mai importante, s-a creat o megadiversiune în cadrul căreia 
sedii importante ale instituţiilor centrale şi locale, obiective strategice şi clădiri-simbol au fost 
devastate şi, unele dintre ele, incendiate. Pe nesimţite a început o luptă aproape nedescifrată, cu 
unităţi sau indivizi înarmaţi care au fost etichetati imediat drept „terorişti” şi care luptau din 
postura de partizani pentru a „opri prăbuşirea regimului Ceauşescu”. Toate acestea au contribuit, 
ca într-un scenariu, la un număr impresionant de morţi şi răniţi. 

În unele situaţii manipularea a fost evidentă, fiind realizată cu mare precizie, prin folosirea 
unor dispozitive pentru a simula focurile de armă, prin lumini şi sunete. Armata, civilii înarmaţi 
sau Gărzile Patriotice au răspuns apelului lansat de liderii autoproclamati ad-hoc de a apăra dife- 
rite instituţii, fără să fie clar cine erau adversarii, dacă aceştia existau cu adevărat sau cine - în 
virtutea a ce - executa un ordin de apărare sau un foc de atac. Beneficiind de aura mitică de 
„disident” (deşi el nu semnase nici măcar „Scrisoarea celor şase”), Ion Iliescu însuşi, in rol de 
lider revoluţionar suprem, a transmis apeluri repetate la televiziunea publică, la ore de maximă 
audienţă, îndemnând populaţia civilă să iasă în stradă şi să apere instituţiile, televiziunea, radioul 
etc. În acest fel, numeroşi civili şi militari au devenit victime sigure pe străzile Bucureştiului, în 
apropierea punctelor strategice sau pe baricadele spontan ridicate în diferite locuri. Cel mai 
elocvent caz este cel de la Aeroportul Otopeni, unde 40 de militari au fost ucişi pe 23 decembrie 
1989 de alţi soldaţi din cauza dezinformării în dublu sens. 

La finalul confruntărilor din decembrie 1989, numărul de victime din Bucureşti şi din ţară 
era coplesitor. Statistica arată un detaliu surprinzător : morţii şi răniții rezultați din evenimentele 
care au avut loc după 22 decembrie sunt de şapte ori mai mulţi decât cei care şi-au pierdut viaţa 
până la momentul fugii cuplului Ceauşescu. Bilanţul relativ (cifrele diferă uneori, în funcţie de 
autoritatea care a contabilizat numărul victimelor) este terifiant: 1.290 de morţi, 3.138 de răniţi 
şi 760 de reţinuţi. Numărul victimelor din provincie este de asemenea impresionant in sine, aproape 
jumătate din numărul total. În oraşe precum Cluj-Napoca sau Sibiu, numărul deceselor atinge 

100 pentru fiecare municipiu. Un alt amănunt uluitor este ponderea militarilor în numărul total 
al celor ucişi, respectiv mai puţin de un sfert din total. 

Cuplul Elena şi Nicolae Ceauşescu a fost arestat pe 22 decembrie la Târgovişte de câţiva 
revoluționari şi reprezentanţi ai Miliției şi Armatei, după o întreagă peripetie. Ulterior fugii cu 
elicopterul de pe sediul Comitetului Central, din după-amiaza zilei de 22 decembrie, cei doi, 
însoţiţi de gărzile Securităţii, au abandonat aparatul de zbor şi, după alte opriri şi schimbări de 
maşini şi însoțitori, au ajuns la 80 de kilometri de Bucureşti. După arestare, cuplul prezidenţial 
a fost condus în garnizoana unei unităţi militare din Târgovişte. Locul a devenit imediat, după 
„scenariul” pus în practică mai înainte la Bucuresti, prilej de confruntări. A fost asaltat de alarme 
false şi manevre care simulau vizual şi acustic rafale de arme automate, astfel încât s-a creat 
atmosfera unei ocupări iminente şi a unei eventuale eliberări sau execuţii a soţilor Ceauşescu. 
Utilizând ca argument tocmai acest context tensionat, CFSN a luat decizia, la ordinele lui Jon 
Iliescu, la 24 decembrie, de a forma imediat un tribunal militar exceptional. Condamnarea la 
moarte şi execuţia celor doi au fost de asemenea dinainte hotărâte. 

Noua instanță a poporului, formată din judecători şi procurori militari, a orchestrat o 
cvasijudecată, într-un proces care a durat o oră şi douăzeci de minute. Capetele de acuzare 
grave (genocid, subminarea puterii în stat, subminarea economiei naţionale, deturnarea unui 
miliard de dolari) au condus la previzibila sentinţă a condamnării la moarte (pedeapsa cu moar- 
tea nu fusese aborgată, prilej care a dat noilor autorităţi ocazia de a face uz de aceasta pentru 
ultima dată). Sentința a fost pusă în aplicare la cinci minute de la pronunțare. Ştirea judecării 
şi împuşcării soţilor Ceauşescu a fost transmisă imediat la televiziunea publică, iar imaginile 
cu procesul şi execuţia au fost difuzate în seara zilei de 25 decembrie şi rulate apoi aproape 
obsedant, din oră în oră, pe parcursul următoarelor zile. După cum afirmă numeroşi istorici şi 
politologi, graba cu care a fost organizat procesul, lipsa oricăror norme procesuale legale şi 
deficienţele grave (absenţa actului sesizării, a probelor şi martorilor, neefectuarea urmăririi 
penale, modul în care s-a derulat şedinţa de judecată etc.) duc spre concluzia că, cel mai pro- 
babil, eliminarea soţilor Ceausescu a făcut parte dintr-un plan de preluare a puterii de către Ion 
Iliescu şi grupul din jurul lui. 

Evenimentele din decembrie 1989 sunt astăzi, la treizeci de ani distanţă, o bornă inclu- 
siv pentru istoria mass-mediei'*. Radioteleviziunea a fost, începând cu după-amiaza zilei de 
22 decembrie 1989, o uriaşă sursă de animare a populaţiei, dar şi de manipulare. Prin rolul său 
dominator şi monopolizator, aceasta s-a transformat nu numai într-o portavoce a manifestantilor 
şi a elitelor comuniste interesate de perpetuarea la putere, ci mai ales într-o uriaşă sursă a pro- 
pagandei diversioniste. Astfel, rolul de serviciu naţional cu misiunea fundamentală de a asigura 
informarea corectă a opiniei publice a fost deturnat deseori în cursul evenimentelor, iar cel mai 
mare canal de comunicare publică de la acea vreme a avut un efect mai degrabă nefast. Personaje 
din fostul partid comunist, Armată, media, Securitate, cultură ş.a. s-au dezlănţuit într-o cursă 
manipulatoriu-criminală fără precedent. Aşa se face că, în starea de euforie generală a transmi- 
siunilor în direct ale radioteleviziunii publice, şi-au făcut loc ordine contradictorii, informaţii false, 
manipulări grosolane, instigări sau negări ale unor fapte ori evenimente reale. Această naraţiune 
eterogenă s-a rostogolit către casele românilor, către instituţii, obiective militare sau politice, amba- 
sade sau jurnalişti străini. Cei care s-au perindat în acele zile prin faţa microfoanelor şi a came- 
relor de luat vederi, unii adevăraţi profesionişti în arta manipulării, alţii, dimpotrivă, naivi ori de 
bună-credinţă, actori fără voia lor în această regie, au dat naştere panicii şi derutei generalizate. 

Ca urmare, obsesia privind existenţa teroriștilor in Bucuresti şi în alte oraşe din ţară a înlocuit, 
informaţional, realitatea unor confruntări sângeroase între civili sau militari în termen şi părţi din 
Securitate sau Armată. Foarte mulţi au căzut atunci pradă dezinformării într-un peisaj de război 


14. Despre rolul televiziunii în transmiterea Revoluţiei din 1989, vezi Dana Mustaţă, „«The Revolution 
Has Been Televised...». Television as Historical Agent in the Romanian Revolution”, Journal of 
Modern European History/Zeitschrift fir moderne europdische Geschichte/Revue d’histoire euro- 
péenne contemporaine, vol. 10, nr. 1, Media History after 1945, 2012, pp. 76-97. 

civil in care nimeni nu mai ştia cine împotriva cui luptă. Unele studii! au încercat în anii din 
urmă să scoată la iveală ce este adevărat şi ce este fals din teoria confruntărilor dintre „terorişti” 
şi revoluționari sau Armată. Deşi au existat vii polemici, teoria privind existența unor teroriști 
din afara graniţelor sau a unor ingerinţe determinante din exterior nu stă în picioare în fata docu- 
mentării atente, serioase şi judicioase. În ceea ce priveşte existenţa unui plan („lupta de rezistenţă 
pe teritoriul vremelnic ocupat de inamic” - formulat încă din anii 1970) pentru salvarea dictato- 
rului şi a regimului său, elaborat cu mult înainte de 1989 şi declanşat în toată tara la un semnal 
(„parola” publicată în presă pe 18 decembrie, care constituia de fapt „ordinul de luptă transmis 
structurilor acoperite ale Securităţii”) de trupele Securităţii, teza începe să prindă contur (deşi 
suntem încă departe de un tablou complet). Aşa se pot explica parţial diversiunea amplă şi numă- 
rul uriaş de morţi după 22 decembrie. Din acel moment, Securitatea a început „jocul la două 
capete” la vedere - fraternizând cu revoluționarii şi îndemnând la calm, iar sub acoperire impul- 
sionându-şi oamenii la rezistenţă prin lupta de gherilă pentru lichidarea revoltei!$. 


O revoluţie cu autor necunoscut 


Esecul justiţiei de tranziţie rămâne şi astăzi, la bilanţul celor trei decenii, nu numai din perspec- 
tiva victimelor Revoluţiei, poate cea mai grea şi mai apăsătoare nereuşită a României postcomuniste. 
Practic, nicio instanţă nu a reuşit să dovedească existenţa „teroriştilor”, deşi anchetele judiciare 
au furnizat numeroase elemente în acest sens. În definitiv, dincolo de unele sentinţe punctuale 
pronunţate în privinţa vinovaţilor pentru crimele comise în decembrie 1989 (procesele pentru 
loturile membrilor CPEx, procesele militarilor ş.a.), un proces care să discute în primul rând 
reprimarea violentă a manifestantilor după 22 decembrie, analiza întregului lant de comandă, cu 
indicarea făptuitorilor, descrierea pe baza probelor judiciare a operaţiunilor realizate în perioada 
16-27 decembrie 1989, din care au rezultat uciderea a aproape 1.300 de oameni şi rănirea a mai 
bine de 3.000, se lasă încă aşteptat. 

Investigarea crimelor şi abuzurilor comise în timpul evenimentelor din 1989 s-a transformat 
în timp într-o afacere ruşinoasă pentru prezentul românesc. În ciuda presiunii exercitate de supra- 
vieţuitori sau de familiile victimelor, lentoarea din primii ani postdecembrişti a fost evidentă. Ea 
a fost cauzată de depedenta justiţiei de politic, care s-a dovedit a fi probabil cel mai important 
impediment în calea anchetelor şi proceselor. Astfel, iniţial, s-au mimat doar identificarea şi 
stabilirea unor parţiale şi superficiale vinovatii individuale. Pentru orice observator de bună-cre- 
dinţă este indiscutabil că, în cazul făptaşilor influenţi ori în privinţa responsabilitatilor instituti- 
onale, au fost simulate anchete ori autorităţile au refuzat de-a dreptul să demareze cercetări 
judiciare. Există numeroase exemple în care tergiversarea dosarelor, disimularea anchetelor prin 
comisii parlamentare speciale, întocmirea defectuoasă a procedurilor judiciare, încadrările greşite 
ori limitările penale legislative au făcut ca făptaşii să nu fie pedepsiţi niciodată. 

Lipsa voinţei noii puteri instalate la Bucureşti de a face lumină în „Dosarul Revoluţiei” a fost 
însoţită de naraţiunea de bază emanată de grupul din jurul lui Ion Iliescu, devenit astfel revizionism 
oficial. Teoriile pe care s-a clădit această versiune îmbrăţişată de noul regim s-au bazat pe tezele 
conspirationiste privind existenţa teroristilor ori implicarea unor puteri străine. Se înţelege de la 
sine că oficialii de la Bucureşti refuzau dezbaterea publică în jurul unui proces judiciar temeinic 


15. Vezi, de exemplu, Andrei Ursu, Mădălin Hodor şi Roland O. Thomasson, „«Cine a tras în noi după 
22». Studiu asupra vinovatiilor pentru victimele Revoluţiei Romane din decembrie 1989”, Noua 
Revistă de Drepturile Omului, nr. 4/2018 (număr dedicat drepturilor victimelor din decembrie 1989), 
pp. 1-128. 

16. Vezi in acest sens Andrei Ursu, Mădălin Hodor şi Roland O. Thomasson, art. cit., precum şi 
capitolul semnat de Mădălin Hodor şi Adrian Ursu, „Lupta de rezistenţă a Securităţii. Planul şi 
implementarea sa la Revoluţie”, în volumul de faţă. 

şi profesionist instrumentat, care ar fi avut rolul de a elucida multe enigme sau mistificări din 
jurul evenimentelor. 

Câteva procese individuale în care au fost judecaţi lideri comunişti care aveau sau nu legătură 
cu decembrie 1989 au ţinut „ocupată” opinia publică la începutul anilor 1990, pentru ca ulterior 
să se constate eşecul demersului. Încet-încet, s-a instalat sentimentul că puterea politică se opune 
aflării adevărului, credinţă întărită de anchetele sumare sau realizate în batjocură, de amnistiile 
pe bandă rulantă, de graţierile scandaloase, de scoaterea de sub urmărire penală a unor prezum- 
tivi făptaşi ş.a. Toate aceste eşecuri au condus la concluzia aproape generală că absenţa înfăptu- 
irii justiţiei în cel mai important dosar penal al ultimilor treizeci de ani reprezintă un eşec de 
proporţii al democraţiei româneşti şi al societăţii în ansamblul său. 

Nu mai devreme de primăvara anului 2016, evoluţii judiciare au oferit speranţe noi privind 
posibila soluţionare a acestei restanţe uriaşe a tranziţiei româneşti. După redeschiderea dosarului, 
Secţia Parchetelor Militare a Ministerului Public i-a pus sub acuzare pe unii dintre cei mai impor- 
tanti lideri „revoluţionari” : Ion Iliescu, Petre Roman, Gelu Voican Voiculescu. Aceştia erau 
acuzaţi, alături de alţi lideri politici şi militari, de luarea unor măsuri cu caracter diversionist prin 
controlul total al deciziilor politico-militare, de crearea unui climat de psihoză generală şi de 
declanşarea unor lupte fratricide, din care rezultase un număr mare de victime. Elementele care 
i-au condus pe procurorii militari la concluzia că aceştia se fac vinovaţi de săvârşirea unor infrac- 
tuni contra umanităţii vizează, în detaliu, operaţiuni cu caracter diversionist, ordine contradicto- 
rii, decizii operaţionale menite să creeze panică şi sentimentul unor atacuri externe, astfel încât 
psihoza paroxistică a teroriștilor devenise naraţiunea dominantă şi aproape exclusivă a Revoluţiei 
din decembrie 1989. Mai mult, procurorii au statuat că deciziile luate de Ion Iliescu şi de cei din 
jurul său au fost emise de un organism politic. Acesta din urmă a funcţionat, au subliniat anche- 
tatorii, ca un guvern provizoriu până la instalarea efectivă, in 27 decembrie 1989, astfel încât 
decidentii au acţionat in 22-27 decembrie cu deplină putere politică şi militară. Practic, concluzia 
Parchetului este că în decembrie 1989 nu a existat un vid de putere, ci, pe fondul revoltei populare, 
un grup restrâns a instrumentat o diversiune la nivel naţional, antrenând populaţia şi instituţiile, 
pentru a-şi subordona puterea politică. Totuşi, această lungă investigaţie (cu siguranţă, una dintre 
cele mai îndelungate anchete judiciare) privind evenimentele sângeroase din decembrie 1989 nu 
s-a încheiat. La momentul la care scriem aceste rânduri, „Dosarul Revoluţiei” (menţionăm că aici 
nu intră numeroase crime şi fărădelegi comise în alte locuri din ţară) se află încă în etapa proce- 
durală (faza camerei preliminare) la Curtea Supremă. După trei decenii de anchete şi investigaţii, 
în acest dosar au fost trimise în judecată doar trei persoane (Ion Iliescu, în calitate de fost preşe- 
dinte al României, Gelu Voican Voiculescu, fost viceprim-ministru al Guvernului României, şi 
Iosif Rus, fost comandant al Aviației Militare)”. 


17. În rechizitoriul de mai bine de 3.000 de file înaintat instanţei în aprilie 2019 împreună cu peste 
3.300 de volume, procurorii subliniau că au fost cercetate evenimentele petrecute în perioada 16-31 
decembrie 1989 pe întregul teritoriu al României şi mai ales acţiunile persoanelor cu „rol determi- 
nant” în desfăşurarea evenimentelor. Ei mai declarau că: „Prin prezentul Rechizitoriu au fost avute 
în vedere şi reţinute doar responsabilităţile penale pentru persoanele situate la vârful piramidei 
decizionale politico-militare ale României, pentru întregul interval menţionat”, indicând că este 
vorba doar despre faptele penale subsumate infracţiunilor contra umanităţii. După jumătate de an, 
în octombrie 2019, noul procuror general a cerut Curţii Supreme - constatând numeroase deficienţe 
în anchetă - redeschiderea urmăririi penale pentru peste 670 de persoane pe care procurorii militari 
le scoseseră de sub urmărire (printre care şi Petre Roman, fost membru al Consiliului Frontului 
Salvării Naţionale şi prim-ministru al Guvernului României, şi Teodor Brateş, fost redactor-şef la 
Televiziunea Română, acuzaţi şi ei de crime împotriva umanităţii). Înalta Curte de Casaţie şi Justiţie 
a respins, în noiembrie 2019, solicitarea procurorului general (comunicatele de presă ale Ministerului 
Public din 5 aprilie 2016, 2 noiembrie 2016, 8 februarie 2017, 18 decembrie 2017, 2 aprilie 2018, 
17 aprilie 2018, 21 decembrie 2018, 8 aprilie 2019 şi 21 octombrie 2019; Minuta deciziei icc] 
din 28 noiembrie 2019 in privinta unor solutii de clasare dispuse prin Rechizitoriul 11/P/2014 din 
5 aprilie 2019). 


ARGUMENT 27, 


Cronica indistinctă a tranziției 


Beneficiind de legitimitatea populară construită in bună măsură prin acapararea mediatică si prin 
subordonarea instituțiilor şi organismelor politice, Ion Iliescu a devenit liderul de jure şi de facto 
al noului regim. Controlând puterea administrativă, politică şi militară, Iliescu a decis. în ianua- 
rie 1990, printr-o hotărâre arbitrară, transformarea CFSN în partid politic, debalansând pentru 
mulţi ani jocul democratic. Acest moment a declanşat o nemulţumire de proporţii în rândurile 
opoziţiei şi ale societăţii civile. Aşa cum era de aşteptat, noul regim a început să fie contestat 
masiv, iar până la alegerile prezidenţiale şi parlamentare din 20 mai 1990 s-a produs o polarizare 
puternică. Atunci au debutat şi cele mai mari probleme ale democraţiei româneşti. Chiar dacă la 
alegerile din mai 1990 partidul lui Ion Iliescu a beneficiat de o majoritate largă în Parlament, 
ruptura dintre forţele care se opuneau desprinderii bruşte de comunism şi cele progresiste avea 
să dea naştere unor grave tulburări sociale. Luptele de stradă cu substrat etnic de la Târgu Mureş 
(martie 1990), reprimarea opozanților din mijlocul Bucureştiului prin aducerea minerilor pentru 
dispersarea manifestatiilor, ostracizarea publică a liderilor partidelor istorice, încălcările flagrante 
ale drepturilor civile au condus la relativa izolare internaţională a noului regim. Din „miracolul 
românesc” care surprindea lumea - o ţară cufundată într-un regim stalinist vreme de aproape 
cinci decenii revenea la liman printr-o mare revoluţie anticomunistă — nu mai rămânea mai nimic 
în doar câteva luni. La cele enumerate mai sus adăugăm alte evoluţii care au îndepărtat România 
de valorile euroatlantice, condamnând-o la izolare şi la pauperizare : tergiversarea reformelor 
economice, menţinerea ţării în siajul Moscovei, devalorizarea monedei naţionale, prăbuşirea 
industriei etc. Până în 1996, considerat simbolic anul instalării primului regim democratic şi 
prooccidental autentic de după evenimentele din decembrie 1989, Ion Iliescu a păstrat - alături 
de partidul şi de nomenclatura reconvertite - un statut de învingător, beneficiar al momentului 
revoluţionar. 

Primul deceniu postrevolutionar a fost teatrul unei confruntări între adepţii vechii ordini şi o lume 
nouă, conectată tot mai mult la Europa, care se dorea eliberată complet de chingile trecutului său 
întunecat. În fata acestei dorinţe de afirmare a valorilor civilizaţiei euroatlantice stăteau însă convin- 
gerile unei mari părţi a populaţiei care trăise în vremea dictaturii. Tranzitia a fost însă lungă şi 
foarte dură, cu numeroase constrângeri şi cu probleme sociale majore, pe parcursul căreia mulţi 
dintre români şi-au pierdut încrederea în capacitatea democraţiei de a face bine şi care au spriji- 
nit ideea statului asistenţial. Chiar dacă opoziţia democratică a câştigat alegerile în 1996 pe 
fondul nemulțumirii faţă de PDSR, reformele dureroase, prin care se restructura economia, şi 
instabilitatea politică au slăbit fragila coaliţie de guvernare. În pofida unei deschideri spre Europa 
şi SUA - care a condus la începerea negocierilor de aderare la UE (1999) şi la apropierea efectivă 
de NATO (deschiderea spaţiului aerian românesc pentru operaţiunile alianţei în Iugoslavia, 
1998-1999) -, problemele economice, inconsistenta unei guvernări care s-a dovedit a fi instabilă 
şi mai ales eşecul de imagine au readus la guvernare, la alegerile din 2000, partidul lui Ion Iliescu 
şi pe preşedintele său în funcţia supremă în stat. Totuşi, în epoca CDR şi a lui Emil Constantinescu, 
numeroase neîmpliniri ale primilor ani postdecembristi au fost surmontate măcar partial: proce- 
sul restituirii proprietăţilor, deschiderea arhivelor Securităţii, asocierea sub diferite forme cu lumea 
occidentală. 


Un bilanţ al anului 1989 


Dincolo de evoluţiile sinuoase ale României postdecembriste, anul 1989 rămâne, prin prisma 
consecinţelor sale, un moment unic în istoria europeană. Sistemul de neclintit s-a destrămat şi s-a 
prăbuşit cu o viteză uluitoare, iar regula dominoului s-a aplicat cu o fidelitate aproape matematică. 

Se incheia astfel in Europa un ciclu istoric de o violenté extrema, inceput in 1917. Moartea 
comunismului — aşa cum a fost cunoscut sistemul social-politic de inspiraţie sovietică, cu funda- 
mentele ideologico-politice marxiste şi leniniste, cu partid unic, ideologie totalitară, în cele 27 de 
state în care a funcţionat - a devenit o certitudine, după cum apreciază Thierry Wolton. 

Bilanţul global al comunismului rămâne, la scara istoriei, mai degrabă confuz. Dacă nazismul 
a fost învins pe câmpul de luptă, comunismul a făcut implozie. După cum afirmă acelaşi Wolton, 
în cazul nazismului au existat învinşi şi învingători pentru că a fost vorba despre un război, un 
final categoric, abrupt şi neîndoielnic de tranşant, un proces generico-simbolic (Niirenberg) şi alte 
mii de acţiuni judiciare distincte, individuale sau colective. Însă comunismul nu a avut o soartă 
asemănătoare. În acest caz nu au existat învingători şi, drept urmare, nu a existat nici un proces 
care să-i judece pe cei vinovaţi de crimele şi abuzurile comise în numele ideologiei împotriva 
propriilor cetăţeni. Din acest motiv, încă persistă astăzi categorii întregi de responsabili şi de 
responsabilităţi. Vinovatia tinde să fie extinsă asupra întregii umanitati, ceea ce face imposibilă, 
dacă nu chiar compromite o eventuală acţiune de culpabilizare a comunismului, de individua- 
lizare a vinovăţiilor. Wolton ajunge totodată la concluzia că judecata istoriei rămâne cea mai 
eficientă şi, de fapt, singura grilă posibilă de condamnare a comunismului - în raport cu ide- 
ologia sa şi cu sistemul său criminal - prin ochii generaţiilor viitoare şi pentru preîntâmpinarea 
unor repetări viitoare!t, 

Annus mirabilis, cum a fost denumit 1989, poate fi privit din mai multe unghiuri. Unul dintre 
acestea, dimensiunea morală, a fost un test de turnesol pentru a măsura gradul de credibilitate şi 
de determinare ale opoziţiilor politice din anii 1990 din centrul şi estul Europei. Demnitatea a 
apărut aşadar ca o valoare sublimă care a învins birocraţia, cinismul, cenzura statului totalitar. Deşi 
ele nu au beneficiat de o doctrină în sine, de o mişcare aglutinată şi sedimentată, ca mai toate revolu- 
tiile din istorie, impactul acestora a fost major: ele au pus capăt, inclusiv prin declanşarea dezintegră- 
rii definitive a URSS, unui conflict international global prin victoria democratiilor liberale. Anul 
1989 a răsturnat nu doar ordinea politică, ci a avut consecinţe nebănuite asupra vieţii sociale şi 
economice a acestor state. O nouă societate a luat naştere, însă lumea nouă se regăseşte astăzi 
foarte puţin în ceea ce însemnau aceste state cu treizeci de ani în urmă. În cele mai multe cazuri, 
nu a existat un partid sau un curent care să predomine scena politică a statelor din centrul şi estul 
Europei. Pe de altă parte, aceste revoluţii au pus o presiune benefică inclusiv asupra democrati- 
ilor occidentale, nu numai asupra establishmentului statelor postcomuniste. Tocmai absenţa revo- 
lutiilor în Iugoslavia sau prelungirea contestatară a acestora (cazul României) au confirmat 
succesul urmărilor anului 1989 prin raportare la celelalte naţiuni europene eliberate. 

Anul 1989 a produs consecinţe imediate importante pentru numeroase state de pe mapamond : 
triumful drepturilor omului, al democraţiei participative, al alegerilor libere şi al pluripartidismu- 
lui, al proprietăţii private şi al economiei libere. Revolutiile din 1989 au dărâmat Cortina de Fier, 
au desfiinţat regimurile de esenţă leninistă, provocând o ruptură sistemică enormă şi schimbând 
fundamental harta politică, economică şi geopolitică a lumii. Valul democraţiei a cunoscut un 
mare reviriment după 1989. Dacă în Cehoslovacia, Polonia şi Ungaria au existat reale mişcări sau 
alternative civice, rod indiscutabil al implicării societăţii civile şi a intelectualilor publici, adevă- 
rate platforme ale disidentei politice, în alte locuri - cazul României fiind elocvent -, violenţa 
evenimentelor şi falia creată în societate după preluarea puterii de către moştenitorii Partidului 
Comunist au făcut imposibilă o afirmare a acestora!”. 


18. Thierry Wolton. O istorie mondială a comunismului. Încercare de investigaţie istorică, vol. IL: 
Când moare corul. Victimele, cu o prefaţă a autorului la ediţia românească, Editura Humanitas, 
Bucureşti, 2019, passim. Vezi şi o analiză succintă a acestei teze: Cristina Dobreanu, „Thierry 
Wolton : Boala de care suferă România este un soi de nationalism, populism, o izolare - cel puţin la 
nivelul puterii”, Radio Europa Liberă, 17 februarie 2019, https : //romania.europalibera.org/a/ 
thierry-wolton-boala-de-care-sufera-romania-este-un-soi-de-nationalism-populism-o-izolare-cel- 
putin-la-nivelul-puterii/29772504.html (accesat în februarie 2019). 

19. Vladimir Tismăneanu, „Introduction”, în Vladimir Tismăneanu (ed.), The Revolutions of 1989, 
Routledge, Londra, New York, 1999, pp. 1-15 (ed. rom.: Revolufiile din 1989. Intre trecut si 
viitor, Editura Polirom, laşi, 1999, pp. 9-22). 

La distanţă de 30 de ani, evenimentele din 1989 se observă parcă tot mai diluat şi mai rar, in 
pofida semnificatiilor lor complexe şi irevocabile la scara istoriei europene şi globale. Astăzi, 
fostele state comuniste se află într-o varietate de lumi, dar, cel puţin în Europa, ele trăiesc în 
general o epocă neîndoielnic benefică, cea mai prosperă şi mai pacifistă din toată istoria lor. 
Politicianul german Joschka Fischer scria în 2009 - într-un articol celebru din The Guardian 
intitulat „Winners and losers of 1989”, încercând să sistematizeze, la două decenii de la căderea 
Zidului Berlinului, câteva dintre consecinţele globale — că cei care au fost martorii schimbărilor 
de regim din 1989 în Europa „nu vor uita niciodată ce s-a întâmplat”. Fostul vicecancelar îşi 
întemeia concluziile pe metamorfozele neindoielnice care avuseseră loc peste tot în lume, dar cu 
precădere în Europa. Aici, schimbările de regim din 1989 aveau atâtea consecinţe şi rupturi sau 
naşteri de ordini noi, încât părea că aproape nimic din tot ce fusese până atunci nu mai stătea în 
picioare. În toată argumentatia sa, Fischer avea în vedere clivajul învinşi versus învingători”. Dacă 
Europa rămâne astăzi marele câştigător prin reunirea, regruparea şi avântul ei, Uniunea Sovietică 
şi sistemul ei rămân, dimpotrivă, marii pierzători. Această relaţie se cere la rândul ei aprofundată 
şi din perspectiva parcursului european al României. 

Am considerat că întrebările noastre, ale comunităţii ştiinţifice şi, în definitiv, ale opiniei 
publice merită astăzi să fie sistematizate, grupate şi adăugate altor chestiuni care stagnează sau, 
dimpotrivă, au progresat în ultimele trei decenii. Aşadar, în ce categorie putem încadra eveni- 
mentul, cum îl putem califica? A fost o lovitură de stat mascată de o revoltă populară autentică 
sau o reglare de conturi în interiorul structurilor vechiului regim? Cine au fost cu adevărat 
făuritorii actului temerar de eliminare a regimului dictatorial condus de Nicolae Ceauşescu ? Ce 
au urmărit iniţiatorii evenimentelor ? Au intuit, fie şi parţial, consecinţele dramatice ? Ce a fost 
spontan şi ce a fost regizat în înlănţuirea evenimentelor din decembrie 1989? Cum se explică 
deciziile Armatei, ale Securităţii şi ale altor instituţii în saturnalia violenţelor ? Cum s-au derulat 
evenimentele până la 22 decembrie 1989 şi ce s-a întâmplat după (mai ales până pe 25)? A jucat 
principalul organ represiv al regimului, Securitatea, rolul central în perioada 16-25 decembrie ? 
Ce alte structuri/subunitati ale Armatei şi Ministerului de Interne au participat la reprimarea 
manifestanţilor ? Care sunt liderii politici şi militari care au jucat rolul pivotal? Care a fost 
raportul dintre decidentii politici şi cei militari în luarea deciziilor ? Se confirmă ipoteza potrivit 
căreia a existat o reţea („reţeaua R”) - după cum confirmă unii martori şi participanţi —, formată 
din „cadre în rezervă şi retragere din cadrul MAI, gărzi patriotice şi membri de partid”, implicată 
în reprimarea manifestantilor ? Care a fost profilul „teroriştilor” şi cum s-a desfăşurat operaţiunea 
de propagare a acestei teorii în interiorul organelor statului, în opinia publică, în mass-media ? 
A existat un plan strategic al vechiului regim, articulat militar, în care o diversiune bine organizată 
să asigure practic perpetuarea puterii, sau a fost o acţiune ad-hoc pentru a acoperi eventual 
culpa unor decizii greşite din care au rezultat multe victime ? Ce rol a jucat înarmarea populaţiei ? 
A contribuit acest detaliu la diminuarea numărului de potenţiale victime sau, dimpotrivă, la 
creşterea lui? Înarmarea populaţiei a servit ca mijloc de a propaga psihoza, pregătind o diseminare 


20. Joschka Fischer, „Winners and losers of 1989”, The Guardian, 7 noiembrie 1989, https: // 
www. theguardian.com/commentisfree/2009/nov/07/berlin-wall-germany-winners-losers (accesat in 
noiembrie 2019). lată cum descrie Fischer bilanţul anului 1989: „Douăzeci de ani mai târziu, multe 
consecinţe revoluţionare ale acelei nopţi se află în spatele nostru. Uniunea Sovietică şi imperiul ei 
au dispărut în linişte, şi cu ei, ordinea internaţională a Războiului Rece. Germania a fost reunită ; 
estul Europei şi statele de la periferia sovietică şi-au câştigat independenţa ; regimul apartheid s-a 
destrămat ; numeroase războaie civile din Asia, Africa şi America Latină s-au încheiat ; israelienii 
şi palestinienii s-au apropiat de pace mai mult decât oricând ; iar o Iugoslavie dezintegrată a dege- 
nerat în război şi în epurare etnică. În Afganistan, războiul a continuat în circumstanţe diferite, cu 
ramificații serioase pentru regiune şi, într-adevăr, pentru lume. [...] În calitate de moştenitor vic- 
torios al ordinii Războiului Rece, Statele Unite au rămas singure, necontestate, la vârful puterii 
lor globale. {...] Europa - si, în cadrul acesteia, Germania - a fost printre marii câştigători 
din 9 noiembrie 1989. Continentul s-a reunit în libertate [...]. Rusia, cel mai mare pierzător din 
1989, rămâne, două decenii mai târziu, într-un amestec de depresie socială şi economică, regresie 
politică şi iluzie”. 

a responsabilitajilor ? Există responsabili politici pentru ce s-a întâmplat ? Este reală teza conform 
căreia diversiunea electronică a acţionat coordonat, astfel încât unităţi militare întregi, divizii 
terestre sau aeriene au acţionat prin instigare în puncte strategice? Cum s-au comportat acestea 
şi cum ar fi luat proporţii o diversiune militară? Cum a fost posibil ca, pentru aproape trei 
decenii, ofiţeri superiori din Armată, Miliție, Securitate, lideri de vârf ai partidului sau lideri 
politici din CFSN să scape nepedepsiti? Au ascuns făptaşii date esenţiale privind operaţiunile 
de dezinformare, coordonarea militară, reprimarea manifestantilor sau investigatorii au fost cei 
care, prin incompetenta ori în chip voluntar, le-au oferit astfel protecţie? Cât adevăr există în 
teoria intervenţiei sovietice, a „turiştilor” sovietici, eventual maghiari şi/sau arabi? Care sunt 
elementele constitutive ale unei lovituri de stat ce se pot aplica în cazul evenimentelor din decem- 
brie 1989? Ce nu s-a spus despre procesul Ceauşeştilor ? Dar despre salvarea şi, ulterior, rein- 
tegrarea foştilor apropiaţi ai cuplului dictatorial ? Ce rămâne din lungile investigaţii judiciare ale 
ultimilor treizeci de ani? Mistificarea evenimentelor a fost strict legată de beneficiile politice şi 
de naraţiunea celor care au preluat pârghiile puterii? Cum de există astăzi un număr uriaş de 
beneficiari ai Revoluţiei (deținători de „certificat de revoluţionar”)? Care sunt categoriile de 
„actori revoluționari” şi care erau relaţiile dintre aceştia? Ce rol joacă astăzi documentele cu 
privire la evenimentele din 1989, scoase periodic la lumină din arhive ? Ce a rămas neclar/necer- 
cetat din evenimentele petrecute în decembrie 1989? Cum a fost instrumentalizat momentul 
decembrie 1989 în plan politic în anii 1990? Dar în anii 2000? Care este raportul dintre adevă- 
rul juridic şi adevărul istoric cu privire la evenimentele de atunci? Din ce tabere au provenit cei 
care au interpretat evenimentul şi care a fost resortul acţiunii lor? Există o mitologie a lui decem- 
brie 1989 şi, dacă da, cu ce scop şi în favoarea cui? Care au fost categoriile de învingători şi de 
învinşi, nu numai simbolic, ci şi în plan politic, militar, civic, financiar, sociologic? Există 
delimitări clare între acestea sau tocmai evenimentele politice care au urmat au statuat această 
paradigmă ? Ce rămâne astăzi în memoria publică despre decembrie 1989 şi ce vor adăuga dece- 
niile care vin? 

În mod evident, decembrie 1989 rămâne, oricum am privi lucrurile, o narațiune controversată. 
În ce măsură va rezista probei timpului momentul fondator al democrației românești depinde chiar 
şi de prezentul volum pe care îl răsfoiți. Din acest motiv, Revoluția din 1989. Învinşi şi învingă- 
tori îşi propune să încerce să ofere răspunsuri la o parte dintre întrebările de mai sus. Implicând 
perspective analitice diverse, studiile reunite aici sunt structurate în şase parti care vizează dimen- 
siunile importante ale modului în care ne putem raporta astăzi atât la etapele premergătoare 
anului 1989, la evenimentele care au avut loc în România în luna decembrie a acelui an, cât şi la 
moştenirea lui 1989, cu detaşarea pe care o permite distanţa temporală a celor 30 de ani a căror 
împlinire tocmai o marcăm. 

Prima parte are scopul de a contextualiza, internaţional şi regional, anul 1989. Din această 
perspectivă, studiul semnat de istoricul Simion Gheorghiu oferă o încercare de restituire a rela- 
ţiilor dintre URSS şi sateliții săi est-europeni în zodia perestroikăi, care a avut un efect advers - 
căderea regimurilor comuniste din aceste ţări, urmată de însăşi dezintegrarea Uniunii Sovietice 
în 1991. În contribuţia sa, Vasile Buga discută despre evoluţia statelor socialiste din Europa 
Centrală şi de Est în contextul noilor politici promovate de Gorbaciov începând din 1985, precum 
şi despre reacţia Moscovei faţă de evenimentele care au avut loc în România în decembrie 1989. 
În context, în capitolul al cărui autor este, Igor Caşu analizează mişcarea de eliberare naţională 
românească din Moldova sovietică în intervalul 1989-1991, pe baza unor noi documente provenite 
din arhiva Comitetului Central al Republicii Sovietice Socialiste Moldoveneşti. Dintr-o perspectivă 
politologică asupra relaţiilor internaţionale, Valentin Naumescu explorează raporturile dintre 
evoluţiile politice din 1989 de la Bucureşti, deciziile luate de noile autorităţi ale statului în 1990, 
precum şi modul în care s-a proiectat pe plan internaţional situaţia din România postcomunistă. 

Partea a Il-a, referitoare la ultimii ani ai dictaturii lui Nicolae Ceauşescu, este deschisă de 
studiul Mioarei Anton, care evidenţiază cursul politicii externe promovate de acesta în perioada 

1980-1989, din perspectiva raportării la Pactul de la Varşovia. Este luată în considerare, în acest 
cadru, dubla presiune internaţională exercitată asupra regimului de la Bucureşti : cea reformistă, 
venită dinspre Moscova, şi cea occidentală, referitoare la respectarea drepturilor omului. În capi- 
tolul pe care îl semnează, Lavinia Betea analizează leadershipul lui Ceauşescu în etapa perestroika, 
concentrându-se asupra elementelor diplomatice, militare şi social-politice ale acestuia. Abordarea 
propusă de Cosmin Popa examinează ultimii doi ani ai regimului comunist din România, reliefând 
situaţia externă a ţării în contextul crizei economice a cărei cauză principală a fost politica cuplu- 
lui Ceausescu de reducere a consumului pe piaţa internă până la cote iraționale. La rândul ei, 
Alexandra Toader aduce în discuţie formele de opoziţie a societăţii în ultimii ani ai regimului 
Ceauşescu, subliniind rolul Unităţii Speciale „S” din cadrul poliţiei politice, de a identifica auto- 
rii „înscrisurilor anonime cu conţinut duşmănos” şi de a împiedica diseminarea acestora în soci- 
etate. Cazul lui Mircea Răceanu, fost director adjunct al Secţiei pentru America, Canada şi America 
Latină din cadrul Ministerului Afacerilor Externe al României comuniste, arestat de Securitate la 
începutul anului 1989, acuzat că ar fi divulgat informaţii către Central Intelligence Agency şi 
condamnat, ca trădător, la moarte, sentinţă comutată de Nicolae Ceauşescu în 20 de ani de închi- 
soare, este analizat de Ana-Maria Cătănuş. 

Partea a III-a, vizând relaţia intelectualilor cu politica în comunism, începe cu studiul lui Radu 
Ioanid, care oferă o analiză comparată a biografiei lui Dorin Tudoran şi a lui Silviu Brucan, cu 
scopul de a releva apartenenţa lor lipsită de echivoc la grupul foarte restrâns de disidenti autentici 
din România comunistă. În acelaşi context tematic, Gabriel Andreescu investighează, raportându-se 
la date din dosarele de urmărire informativă şi de reţea ale oamenilor de cultură. dacă informa- 
tiile acumulate de Securitate conţineau „semne predictive” ale evenimentelor care urmau să aibă 
loc la finele anului 1989. În contribuţia sa, Doru Tompea aduce în discuţie formele de rezistenţă, 
disidenţă, opoziţie şi revoltă manifestate de studenţi în Iaşul universitar al anilor 1980, în contex- 
tul evoluţiilor politice interne şi internaţionale din epocă. La rândul său, Andrei Muraru pune faţă 
în faţă, spre a creiona ceea ce numeşte „retorica dosarelor” - graţie unei incursiuni în arhiva 
Securităţii -, documente disparate şi memorii individuale privind „Grupul de la Iasi”, format din 
intelectuali critici la adresa regimului Ceauşescu. 

Partea a IV-a, cea mai amplă, este dedicată Revoluţiei din 1989. În acest sens, studiul semnat 
de Anneli Ute Gabanyi propune o „panoramare” a Revoluţiei Române, punând sub lupă ipotezele 
referitoare la evenimentele care au determinat căderea violentă a regimului dictatorial al lui Nicolae 
Ceauşescu. În contribuţia sa, Cătălin Rolea analizează, uzitând aparatul conceptual privind „revo- 
lutia”, „lovitura de stat” şi „războiul civil”, evenimentele din decembrie 1989, concluzionând că 
acestea au avut o natură hibridă care justifică luarea în considerare a fiecăreia dintre cele trei 
fenomene descrise de termenii respectivi. Consideratiile din capitolul semnat de Călin Hentea 
vizează rolul crucial jucat de propagandă în decembrie 1989, evidențiind o realitate desfăşurată 
în trei timpi: o propagandă puternic ideologizată, înainte de 22 decembrie ; una controlată, în 
general, de Jon Iliescu şi de Frontul Salvării Naţionale, între 22 decembrie 1989 şi 12 ianuarie 
1990; o propagandă politizată prin recursul la două teme (susţinerea sau respingerea viziunii lui 
Iliescu privind Revoluţia din 1989 şi, respectiv, blamarea Securităţii sau a Armatei pentru victimele 
civile ale schimbării de regim), după 12 ianuarie 1990. Militar în termen într-o unitate din 
Bucureşti în acea perioadă, Sorin Bocancea pune sub lupă evenimentele din 1989 în cheia dilemei 
referitoare la modul în care a avut loc Revoluţia (prin revoltă populară sau printr-o lovitură de 
stat ?), ajungând la concluzia că, după 22 decembrie 1989, Armata română a fost presată să intre 
într-o acţiune care s-a soldat — fără ca acest lucru să fi fost necesar — cu pierderi de vieţi omeneşti, 
atât în rândul civililor, cât şi al militarilor. Dintr-o perspectivă complementară, studiul semnat de 
Constantin Corneanu investighează statutul şi rolul reţelei secrete „R” din cadrul Direcţiei de 
Informaţii a Armatei, prin raportare la ceea ce s-a numit, odată cu noaptea dintre 22 şi 23 decem- 
brie 1989, „fenomenul terorist”. De altfel, în contribuţia lor, Mădălin Hodor şi Adrian Ursu 
relevă, prin acces la documente de arhivă, existenţa unui plan al Securităţii pentru o „luptă de 
rezistenţă” în cazul în care regimul comunist s-ar fi restructurat, plan care a fost pus în aplicare 
împotriva revoluţionarilor şi a soldaţilor Armatei române începând cu 22 decembrie 1989. Studiul 
semnat de Lucian-Vasile Szabo este o mărturie cu privire la principalele momente ale Revoluţiei 

Romane, aşa cum s-a desfăşurat aceasta in Timişoara, oragul-simbol al lui decembrie 1989, reli- 
efând reperele temporale ale luptei duse de populaţia oraşului, între 15 şi 22 decembrie, cu Armata, 
unităţi ale Miliției şi poliţiei secrete, activişti ai Partidului Comunist şi membri ai aparatului 
administrativ, ai corpului de pompieri, ai trupelor de apărare civilă şi ai Gărzilor Patriotice. În 
capitolul său, Marius Oprea aduce în discuţie cinci interviuri cu personalităţi marcante din peri- 
oada evenimentelor din 1989 (generalul Nicolae Militaru, Virgil Măgureanu, generalul Victor 
Atanasie Stănculescu, Silviu Brucan şi Petre Roman), realizate în intervalul 2-10 noiembrie 1994 

de televiziunea BBC, ca surse istorice de primă mână pentru analiza perioadei respective. În 

încheierea acestei părţi a volumului, Matei Gheboianu realizează o incursiune istorică asupra 

formelor de organizare civică în 1989 prin configurarea unui studiu de caz cu privire la organi- 

zaţiile studenţeşti. 

Partea a V-a reuneşte tematic amintiri şi reflecţii personale despre însemnătatea anului 1989. 
Astfel, Dennis Deletant face observaţii personale asupra momentului revoluţionar, din perspectiva 
specialistului în studii româneşti al cărui domeniu a cunoscut o maximă relevanţă publică odată 
cu schimbarea violentă de regim din 1989, ceea ce permite aducerea în lumină a unor reflecţii 
deosebit de interesante cu privire la cele întâmplate atunci. Pe de altă parte, în contribuţia sa, 
Roland O. Thomasson particularizează analiza evoluţiilor din 1989 tratând un subiect aparte, şi 
anume utilizarea, în schimburile de focuri ce au avut loc în timpul Revoluţiei, a unor gloanţe 
speciale (dum-dum), neobişnuite, cu intenţia de a oferi o înţelegere mai clară a evenimentelor. La 
rândul său, Alin Ciupală tratează, într-o notă personală, ca fost militar în termen la o unitate de 
aviaţie din Timişoara la momentul Revoluţiei, evenimentele de atunci, oferind o sursă istorică de 
cercetare prin rememorarea stărilor de spirit, a sentimentelor şi atitudinilor lui, dincolo de inter- 
acţiunile pe care le-a avut la momentul respectiv şi de faptele întâmplate. 

Partea finală a volumului propune o privire retrospectivă asupra moştenirii lăsate de comunism, 
în aceşti 30 de ani scurşi din decembrie 1989, postcomunismului. În studiul său, Marius Bălan 
oferă o perspectivă juridică asupra modului în care s-a instituit organismul noii autorităţi postre- 
volutionare, Consiliul Frontului Salvării Naţionale, şi asupra comunicatelor către ţară, decrete- 
lor-lege şi decretelor emise de acesta. Contribuţia lui Alexandru Muraru relevă dimensiunile unui 
moment deosebit de important din postcomunismul imediat, şi anume disputa în care a fost 
implicată noua putere de la Bucuresti în primul an postdecembrist, generată de revenirea în tara 
a regelui Mihai I. Emanuel Copilaş optează pentru o analiză situată în sfera de interes a istoriei 
ideilor, pentru a aloca Revoluţiei din 1989 rolul de moment fondator al ideologiei postcomuniste 
româneşti. Dacă, în textul său, Cristian Pirvulescu îşi concentrează analiza asupra modului in 
care s-au regrupat membrii fostului Partid Comunist şi a modului în care s-a configurat arhitectura 
instituţională a sistemului de partide din România postcomunistă, Daniel Şandru îşi propune să 
identifice originea elitei politice postcomuniste şi să trateze principalele repere ale evoluţiei aces- 
teia, în contextul unei analize comparative între cazul României şi cel al Bulgariei. Orientat spre 
prezent, Antonio Momoc aduce în scenă o foarte interesantă investigaţie sociologică privind 
reprezentările studenţilor Facultăţii de Jurnalism din cadrul Universităţii din Bucureşti cu privire 
la Nicolae Ceauşescu, la comunism şi la evenimentele din 1989, oferind o percepţie asupra apa- 
rent paradoxalei nostalgii a tinerilor faţă de regimul ante-1989. Studiul care încheie volumul îi 
aparţine lui Ioan Stanomir şi plasează în vitrina istoriei recente o analiză politologica in care ne 
putem regăsi cu toţii, precum într-o fotografie realizată acum, la 30 de ani de la evenimentele din 
decembrie 1989. Într-o anumită măsură, acesta este şi o expresie a „efectului de întreg” al volu- 
mului Revoluţia din 1989. Învinşi şi învingători, deşi tema sa centrală e abordată din perspective 
multiple. 


Anneli Ute Gabanyi, Alexandru Muraru, Andrei Muraru, Daniel Şandru 
noiembrie 2019 

ANUL 1989 IN CONTEXT REGIONAL 
ŞI INTERNATIONAL 


Simion GHEORGHIU 


Anul 1989: destramarea blocului sovietic 
in context international 


Bibliografia consacrată destrămării „imperiului” sovietic in 1989-1991 a sporit con- 
siderabil în ultimul timp. Cum este şi firesc, preocuparea dominantă a cercetătorilor 
este îndreptată asupra cauzelor prăbuşirii regimurilor comuniste din sfera de hegemonie 
a Kremlinului (aşa-zisul „imperiu exterior”!), la sfârşitul anului 1989, şi apoi ale dez- 
agregării Uniunii Sovietice însăşi („imperiul interior”), doi ani mai târziu, evenimente 
care au pus capăt îndelungatei bipolaritati mondiale (SUA-URSS) şi au delimitat două 
epoci istorice distincte. 

Într-un număr al revistei Foreign Affairs apărut în urmă cu un deceniu, Philip D. 
Zelikow, fost diplomat şi profesor la Universitatea din Virginia, a recenzat nouă cărţi 
dedicate anului 1989 şi căderii comunismului. În loc de concluzie, el a formulat urmă- 
toarea întrebare: „A fost, într-adevăr, o revoltă de jos sau, mai degrabă, una de sus, 
un război civil în cadrul elitei comuniste ? ”?. 

Întrebarea universitarului american ne duce la esenţa discuţiei despre cauzele prăbu- 
şirii regimurilor comuniste în Europa de Est şi, în final, în Uniunea Sovietică?. 

Într-un text des citat în perioada comunistă, Vladimir Ilici Lenin susţinea că nu poate 
exista o revoluţie fără ca ea să fie precedată de o situaţie revoluţionară. El afirma că 
pot exista situaţii revoluţionare care să nu ducă la revoluţii, dar că nu pot exista revo- 
lutii fără ca ele să fie precedate de o situaţie revoluţionară. În viziunea „marelui 
dascăl al proletariatului”, aşa cum era numit Lenin în retorica oficială, primul simp- 
tom al unei asemenea situaţii revoluţionare era „o criză a vârfurilor”, lovite de nepu- 
tinta de a-şi exercita în continuare puterea în formele consacrate. Din acest punct de 


1. Vezi Vladimir Tismăneanu (coord.), Revolufiile din 1989. Între trecut şi viitor, Editura Polirom, Iaşi, 
2005, p. 9; Adrian Pop, Tentația tranziției. O istorie a prăbuşirii comunismului în Europa de Est, 
Editura Corint, Bucureşti, 2002, pp. 341 şi urm. 

2. Philip D. Zelikow, „The Suicide of the East? 1989 and the Fall of Communism”, Foreign Affairs, 
vol. 88, nr. 6, noiembrie-decembrie 2009, p. 131. 

3. Pentru opinia istoricilor ruşi privind factorii interni şi internaţionali care au contribuit, într-o măsură 
mai mare sau mai mică, la prăbuşirea regimurilor comuniste din ţările socialiste, vezi Vasile Buga, 
Apusul unui imperiu. URSS în epoca Gorbaciov. 1985-1991, cuvânt înainte de acad. Florin Constantiniu, 
Institutul National pentru Studiul Totalitarismului, Bucureşti, 2007, pp. 152-170. 

4. Vladimir I. Lenin, „Falimentul Internaționalei a II-a”, în V.I. Lenin, Opere complete, ediţia a Il-a, 
vol. 26, Iulie 1914 - august 1915, Editura Politică, Bucureşti, 1964, p. 218. 

vedere, afirmaţia lui Philip D. Zelikow este pe deplin indreptatita. Mai erau capabile, 
în 1989, elitele comuniste din URSS şi din ţările blocului sovietic să păstreze controlul 
puterii în tiparele îndătinate ale modelului stalinist de socialism ? 

Astăzi, în perspectiva celor treizeci de ani scurşi de la prăbuşirea regimurilor comu- 
niste est-europene, întrebarea fundamentală care se pune este dacă aceste regimuri s-au 
prăbuşit ca urmare a unei crize generale, de sistem, anume a unor carenţe şi disfuncti- 
onalitati structurale, sau doar a unei crize a vârfurilor comuniste, generate cu precădere 
de rivalitatea sovieto-americană caracteristică Războiului Rece? 


Raporturile dintre superputeri 


Într-un studiu de prognoză publicat în 1984, consacrat competiţiei militare dintre SUA 
şi URSS, doi analişti americani, Robbin F. Laird şi Dale R. Herspring, au arătat că 
politica Uniunii Sovietice în domeniul înarmărilor confrunta Statele Unite cu patru 
întrebări capitale : ,,1) cred liderii sovietici în realitatea descurajării reciproce ? 2) cred 
liderii sovietici că ţara lor poate supravieţui şi poate câştiga un război nuclear strategic ? 
3) acceptă liderii sovietici paritatea cu Statele Unite ca o situaţie dezirabilă şi chiar 
inevitabilă ? 4) politica sovietică în domeniul controlului armamentelor are la bază 
conceptul de paritate strategică ? ”5, 

Cele patru întrebări sintetizează perfect preocupările americanilor în ajunul venirii 
la putere a lui Mihail Sergheevici Gorbaciov. În faza de început a perioadei gorbacioviste, 
raporturile dintre cele două superputeri prezentau analogii frapante cu situaţia din anii 
1953-1956, atunci când, după moartea lui Stalin, noua conducere sovietică a lansat 
politica „coexistenţei paşnice” a celor două sisteme, socialist şi capitalist. Cuvântul care 
a caracterizat relaţiile Est-Vest în acea perioadă a fost „destindere”. Din perspectiva 
sovieticilor, obiectivul fundamental al noii orientări era acela de a obţine un răgaz care 
să permită Uniunii Sovietice să-şi rezolve problemele interne şi să-şi dezvolte un 
potenţial militar, pentru a avea un raport de putere cât mai favorabil în relaţia cu Statele 
Unite’. Se poate spune că, după al Doilea Război Mondial, în relaţiile sovieto-ame- 
ricane s-au înregistrat câteva perioade distincte, chiar dacă de cele mai multe ori 
delimitarea lor nu este simplu de făcut. O bornă evidentă însă o constituie moartea 
lui Stalin, în martie 1953. 

Astăzi se ştie că, în faza finală a războiului (1944-1945), liderul de la Kremlin s-a 
străduit să obţină din partea anglo-americanilor nu numai recunoaşterea supremaţiei 
sovietice în teritoriile dobândite în urma înțelegerilor antebelice cu Germania nazistă, 
ci şi în zonele cucerite de Armata Roşie în Europa central-răsăriteană şi sud-estică. Iosif 
V. Stalin şi-a dezvăluit intenţia de a instaura regimuri de tip sovietic în ţările ocupate 
de Armata Roşie la începutul lunii aprilie 1945, în cursul convorbirilor cu Iosip B. Tito 
şi delegaţia iugoslavă, aflaţi în vizită oficială la Moscova: „Acest război nu se poartă 


5. Robbin F. Laird şi Dale R. Herspring, „The Soviet Union and the Strategic Arms Race”, în The 
Soviet Union in the 1980s, Erik P. Hoffmann (ed.), Capital City, New York, 1984, p. 184. 

6. Pentru convergentele şi divergentele de interese ale SUA şi URSS din anii 1960-1970, vezi colecţia 
de documente editate în comun de către ruşi şi americani, Sovetsko-amerikanskie otnoşeniia. Godi 
razreadki. 1969-1976 : Sbornik dokumentov, tom 1 : 1969 - mai 1972, V 2-h knigah, «Mejdunarodnie 
otnoşeniia», Moscova, 2007. 

ca războaiele trecutului; cine ocupă un teritoriu îşi impune, de asemenea, propriul 
sistem social. Toţi îşi impun propriul sistem câtă vreme armata lor are puterea să o 
facă”7. În lumina izvoarelor publicate până în prezent, acest obiectiv al liderului sovie- 
tic nu era conceput pentru o realizare imediată. Pentru a menţine în viaţă Marea Coaliţie 
(SUA, Marea Britanie, URSS) din timpul războiului, „Stalin a văzut în guvernele de 
coaliţie reală sau fictivă (alianţe politice dominate de comunişti) o formulă politică, aptă 
să servească interesele Uniunii Sovietice in zona ei de influenta”?. 

Nu este exclus ca, în hotărârea de a nu se grăbi cu instituirea regimurilor de tip 
sovietic în ţările Europei de Est, el să fi avut în vedere şi declaraţia preşedintelui ame- 
rican Roosevelt din timpul Conferinţei de la Ialta, care a spus, la 5 februarie 1945: „În 
timp ce Statele Unite îşi vor continua eforturile pentru pace, Congresul şi publicul nu 
vor mai tolera menţinerea trupelor americane în Europa mai mult de doi ani după înche- 
ierea războiului”. Deşi Stalin nu a avut nicio reacţie imediată la această declaraţie, 
este aproape sigur că a luat-o în serios şi s-a hotărât să aştepte scurgerea celor „doi 
ani”, după care trupele americane urmau să se retragă. 

O dezangajare graduală a Statelor Unite din Europa a fost înregistrată în primii ani 
după terminarea războiului (1945-1947). Aceasta i-a dat posibilitatea lui Stalin să fruc- 
tifice câştigurile din timpul celui de-al Doilea Război Mondial fără să întâmpine rezis- 
tenţă din partea americanilor”. Atitudinea sovietică din această perioadă transpare din 
interviul dat de Stalin unui corespondent al publicaţiei United Press, la 23 octombrie 
1946: „Întrebare : «Sunteţi de acord cu opinia secretarului de stat Byrnes [...] în legă- 
tură cu creşterea tensiunilor în relaţiile dintre URSS şi Statele Unite ?». Stalin: «Nu»”. 
Apoi corespondentul a întrebat „Dacă asemenea tensiuni există, care ar fi fost motivul 
lor ?”, iar Stalin a răspuns: „Întrebarea cade, având în vedere răspunsul dat anterior”. 
Corespondentul a continuat să pună întrebări, precum: „Consideră Rusia frontiera 
vestică a Poloniei permanentă ? ”. Răspuns : „Da, consideră”. „Cum vede URSS prezenţa 
soldaţilor britanici în Grecia?” Stalin: „Nenecesară”. „Mai este interesată Rusia să 
primească împrumuturi de la Statele Unite?” Stalin: „Interesată”!?. La întrebarea 
corespondentului american „Ce părere aveţi despre bomba atomică sau arme asemănă- 
toare ca un instrument al războiului ?”, Stalin s-a referit la o apreciere făcută într-un 
alt interviu, când a spus că rolul bombelelor atomice este să-i sperie pe cei cu nervii 
slabi, care nu pot decide soarta războaielor, pentru că nu sunt destule. „Să fim intelesi”, 
spunea el, „cu siguranţă monopolul atomic este o ameninţare, dar împotriva lui există 


7. Milovan Djilas, Conversaţii cu Stalin, Editura Corint, Bucuresti, 2015, p. 150. 

8. Vezi, pe larg, volumul de documente Vostocinaia Evropa v dokumentah rossiiskih arhivov. 1944-1953 gg., 
tom I, 1944-1948 gg., redaktionnaia kolleghiia T.V. Volokitina, T.M. Islamov, G.P. Murasko (otv. 
redaktor), A.F. Noskova, L.A. Rogovaia, «Sibirskii hronograf», Moscoa-Novosibirsk, 1997. 

9. Florin Constantiniu, „Constatări şi recomandări privind România în vara anului 1944: o sursă 
sovietică inedită”, în Istoria : contribuţii în căutarea unui nou mesaj. Profesorului lon Stanciu, la 
împlinirea vârstei de 60 de ani, Iulian Oncescu şi Silviu Miloiu (coord.), Editura Cetatea de Scaun, 
Târgovişte, 2005, p. 288. 

10. Adam B. Ulam, The Rivals : America and Russia Since World War II, Penguin Books, 1984, p. 53. 

11. Pentru modul de abordare a relaţiilor Statelor Unite cu Uniunea Sovietică în perioada războiului şi 
pentru planurile politice postbelice ale Washingtonului faţă de Europa, vezi M.lu. Miagkov, Problemi 
poslevoennogo ustroistva Evropi v amerikano-sovetskih otnoşeniia 1941-1945, Institut vseobşcei 
istorii RAN, Moscova, 2006. 

12. Ibidem, p. 103. Interviul cu Stalin, „Otveti na voprosi prezidenta amerikanskogo aghenstva 
«United Press» gospodina H. Beili, polucennie 23 okteabrea 1946 goda” a fost publicat în 
Pravda (30 octombrie 1946). 

două remedii: a) acest monopol nu va dura ; şi b) utilizarea bombelor va fi interzisă”!?. 
Aşa cum remarca Adam Ulam, „stilul discuţiei denotă efortul sovieticilor de a afişa o 
stare de calm distant, şi nu de neprietenie, dar şi de dezinteres şi lipsă de frică faţă de 
americani, cu bombele şi miliardele lor”!*. 

Anul 1947 a adus o schimbare de fond în politica externă americană. În luna martie 
a fost enunțată „doctrina Truman” şi apoi, în iunie, Planul Marshall, iniţiative care au 
arătat o distantare clară şi fermă faţă de practica politicii americane de până atunci. 
Chiar dacă nici una dintre aceste două politici nu aveau ca obiectiv direct Uniunea 
Sovietică, ele încercau să contracareze ameninţarea comunistă prin ajutor economic şi 
printr-o extindere a protecţiei americane până la periferia „lumii libere”. La aceste 
măsuri, percepute de Stalin ca pe o încercare de a slăbi poziţia URSS în sfera sa de 
influenţă prin integrarea economică a ţărilor est-europene în Europa Occidentală, reac- 
tia liderului sovietic nu a întârziat: a refuzat Planul Marshall, la care fusese invitat să 
participe, şi a accelerat impunerea modelul unic de socialism tuturor ţărilor-satelit (anii 
1948-1949)". 

Hegemonia Uniunii Sovietice asupra ţărilor est-europene a căpătat o formă instituti- 
onală prin crearea Consiliului de Ajutor Economic Reciproc în 1949 şi a Organizaţiei 
Pactului de la Varşovia, in 1955, ca replică la Alianţa Nord-Atlantică!€. Ulterior, orice 
manifestare de emancipare a ţărilor est-europene de sub dominaţia „marelui frate” de 
la Moscova a fost aspru pedepsită. În acest cadru opresiv, generator de tensiuni, au avut 
loc ruptura iugoslavo-sovietică în timpul lui Stalin, iar în vremea urmasului său, Nikita 
S. Hruşciov, conflictele notorii cu China şi Albania. Când nemulţumirile au căpătat 
proporţii de masă, ele au fost înăbuşite cu ajutorul forţelor armate : in Berlin în 1953, 
în Ungaria în 1956, în Cehoslovacia în 1968. 

Intervenţia sovietică din Ungaria (1956) a arătat limpede că Moscova nu va ezita să 
folosească forţa militară pentru a-şi apăra sfera de influenţă. În 1968, după reprimarea 
„Primăverii de la Praga”, s-a elaborat aşa-numita „doctrină Brejnev” sau „doctrina 
suveranităţii limitate”, care a reconfirmat hotărârea Kremlinului de a-şi păstra cu 
orice preţ sfera de hegemonie din Europa de Est. O revizuire semnificativă a doctrinei 
Brejnev va avea loc abia în a doua jumătate a anilor 1980, în condiţiile perestroikăi 
gorbacioviste!?. Atitudinea Uniunii Sovietice faţă de ţările blocului socialist s-a schimbat 
treptat, ajungându-se spre sfârşitul anilor 1980 la o „permisivitate” în relaţiile interso- 
cialiste de neimaginat până atunci. Întrebarea pe care şi-o pun cercetătorii este: ce a 
determinat schimbarea atât de profundă a atitudinii conducerii sovietice fata de ţările 


13. Vezi interviul cu Stalin, „Otveti na voprosi, zadannie moskovskim korrespondentom «Sandi 
Taims» gospodinom A. Vertom, polucennie 17 senteabrea 1946 goda”, Bolşevik, nr. 17-18, 
1946. 

14. Adam B. Ulam, op. cit., p. 103. De amintit că, în aceeaşi perioadă, Stalin ştia foarte bine că in 
curând nu va mai fi o singură putere care să deţină bomba atomică, vezi David Holloway, Stalin şi 
bomba atomică. Uniunea Sovietică şi energia atomică. 1953-1956, Editura Institutul European, 
Maşina de Scris, Iaşi. 1998. 

15. Pentru mai multe detalii, vezi M.M. Narinski, ,SSSR i plan Marsalla. Po materialam Arhiva 
Prezidenta RF”, Novaia i noveişaia istoriia, nr. 2, 1993, pp. 11-19. 

16. Pentru etapele formării celor două blocuri politico-militare, vezi N.E. Bistrova, SSSR i formirova- 
nie voenno-politiceskogo protivostoianiia v Evrope, 1945-1955 gg., tom I-II, Institut rossiiskoi 
istorii, Moscova, 2005. 

17. Vezi Aleksandr S. Stykalin, „Noua perspectivă sovietică asupra crizei ungare din 1956 in condiţiile 
revizuirii «doctrinei Brejnev» la sfârşitul anilor '80 - începutul anilor '90”, Arhivele Totalitarismului, 
anul XXIII, nr. 86-87, 1-2/2015, pp. 194-213. 

blocului socialist, considerate până atunci un element de bază al glacisului strategic’? 
de la frontiera vestică a URSS? Nu este de mirare că criticii lui Gorbaciov au numit-o 
„politică de abandon”, respectiv „non-politică”. 

Un rol important în revizuirea doctrinei l-au avut, neîndoielnic, şi evenimentele din 
Polonia, din anii 1980-1981. Deteriorarea progresivă a situaţiei de acolo a reclamat o inter- 
ventie militară, aşa cum avusese loc în Ungaria şi în Cehoslovacia. Numai că, în urma unor 
„dezbateri” între comandanții militari şi decidentii politici din Biroul Politic al CC al 
Partidului Comunist din Uniunea Sovietică (PCUS), argumentele aduse de cei dintâi au 
arătat că o intervenţie militară este inoportună. Generalul Anatoli I. Gribkov, şeful Statului 
Major al Forţelor Militare Unite ale statelor participante la Pactul de la Varşovia, a atras 
atenţia că între Cehoslovacia din 1968 şi Polonia din 1981 era o diferenţă fundamentală : 
în timp ce în Cehoslovacia iniţiativa „Primăverii de la Praga” aparținuse conducerii de 
partid, căreia i se raliase opinia publică, în Polonia iniţiativa schimbărilor pornea de la opinia 
publică ce exercita presiuni asupra conducerii de partid, ostile revendicărilor sindicatului 
Solidaritatea’. În Cehoslovacia, criza se rezolvase prin schimbarea conducerii de partid, 
initiatoarea noului curs al „socialismului cu faţă umană” ; in Polonia, criza nu se putea 
rezolva prin schimbarea conducerii de partid, întrucât populaţia dorea o nouă orientare 
politică ; în consecinţă, Uniunea Sovietică avea să fie confruntată, în cazul unei inter- 
ventii, cu o puternică rezistenţă populară, sprijinită cu certitudine de armată. În acest 
caz, Uniunea Sovietică urma să se confrunte cu un război sovieto-polonez”. Argumentele 
militarilor au cântărit mult în decizia conducerii de la Kremlin de a nu recurge la forţă. 

O situaţie asemănătoare avusese loc şi în cazul intervenţiei sovietice în Afganistan. 
Şi atunci unii comandanţi militari se împotriviseră“, numai că triumviratul politic care 
gestiona criza - Dmitri F. Ustinov, ministrul Apărării, Andrei A. Gromiko, ministrul 
de Externe, şi Iuri V. Andropov, şeful KGB” - a reuşit să-şi impună opţiunea : invazie 
militară. Conform documentelor sovietice publicate, războiul din Afganistan a arătat 
conducerii sovietice dificultăţile URSS de a purta un război în exterior. La 31 octombrie 
1989, Aleksandr N. lakovlev, unul dintre principalii arhitecţi ai „noii gândiri” a politi- 
cii externe a lui Gorbaciov, a avut o discuţie cu Zbigniew Brzezinski, fostul consilier 
pentru probleme de securitate naţională al preşedintelui Carter, în cursul căreia a vorbit 
deschis despre faptul că evenimentele din Afganistan au constituit factorul hotărâtor care 
i-a determinat pe liderii sovietici să se abţină de la intervenţii militare externe : „Pentru 
noi, Afganistanul, cu toate aspectele negative, a avut şi o latură pozitivă. Având ca 
exemplu Afganistanul, noi am ajuns la concluzia că niciun soldat sovietic nu trebuie să 
se mai afle peste graniţă cu scopul unor acţiuni militare”%. De asemenea, în aceeaşi 


18. Pentru constituirea şi importanţa „brâului de securitate”, vezi, pe larg, Laurenţiu Constantiniu, 
Uniunea Sovietică între obsesia securităţii şi insecuritdtii. Glacisul strategic in politica externă 
sovietică. 1917-1949, Editura Corint, Bucureşti, 2010. 

19. A.I. Gribkov, Sudba Varşavskogo Dogovora. Vospominaniia, dokumenti, fakti, «Russkaia Kniga», 
Moscova, 1998, p. 147. 

20. Ibidem. 

21. Vezi articolul bazat pe documente sovietice al lui Iuri V. Rubtov, „Sovetskii Soiuz v «neobiavlennoi» 
voine v Afganistane (1979-1989 godi): osmislenie proslogo”, Novaia i noveişaia istoriia, nr. 1, 
2009, pp. 48-70. 

22. Gheorghi M. Kornienko, „Holodnaia voina” : Svidetelstvo eio uceastnika, Mejdunarodnie otnoşe- 
niia, Moscova, 1995, p. 191. 

23. Aleksandr lakovlev. Perestroika: 1985-1991. Neizdannoe, maloizvestnoe, zabitoe, sostavitel 
A.A. lakovlev, Mejdunarodnii fond „Demokratiia” (Fond Aleksandra N. Iakovleva), Moscova, 
2008, pp. 375-376. 

convorbire a fost abordată şi problema ritmului accelerat al transformărilor politice din 
interiorul blocului socialist. Mai ales, demnitarul american a dorit să afle cum evaluează 
Iakovlev schimbările care aveau loc în Europa de Est şi la ce să se aştepte lumea în 
viitor. Răspunsul a fost prompt: „Respectăm întocmai declaraţia făcută de noi încă de 
la debutul perestroikăi, în 1985, referitoare la respectarea libertăţii de alegere. După 
1985, când am spus acest lucru, noi continuăm să-l urmăm cu precizie”%. La întrebarea 
„dacă s-au aşteptat ca lucrurile să meargă atât de departe”, Iakovlev a răspuns: „Putem 
spune că ne-am aşteptat. Pe noi însă cu totul altceva ne nelinişteşte. Dacă procesele care 
au loc în ţările Europei de Est vor evolua în continuare pe baza dezvoltărilor interne ale 
acestor tari, aceasta nu va trezi nelinişte la noi. Ne temem că Europa Occidentală sau 
SUA se pot implica în aceste procese într-un fel sau altul. Noi i-am spus preşedintelui 
Bush că suntem gata să privim linistiti la aceste procese. Dar linistiti, cum? Nu trebuie 
să se uite faptul că ne mărginim cu aceste ţări şi, bineînţeles, în această privinţă avem 
interesele noastre. Acum însă nu vedem un pericol direct. Evenimentele evoluează 
linistit”?>. 

Un alt subiect important al discutiei a fost cel legat de Organizatia Tratatului de la 
Varşovia. Invocând o declaraţie făcută de Nikolai V. Sislin, consultantul Secţiei Ideologice 
a CC al PCUS, potrivit căreia nu era nimic grav dacă Polonia şi Ungaria vor părăsi 
Tratatul, Brzezinski s-a interesat dacă aceasta era o părere personală sau un punct de 
vedere oficial. Poziţia lui Iakovlev a fost clară: „Nu trebuie să existe ieşiri individuale 
din alianțele militaro-politice. Acest lucru ar tulbura stabilitatea existentă ”?6. 


De la doctrina Brejnev la „doctrina Gorbaciov” : 
retragerea Uniunii Sovietice din Europa de Est 


Chiar dacă unul dintre consilierii lui M. Gorbaciov pentru probleme de politică externă, 
A.S. Cerniaev, spunea că nu a observat la secretarul general „un interes deosebit legat 
de comunitatea socialistă”, asta nu a însemnat că liderul de la Kremlin i-ar fi neglijat 
pe aliaţii săi din cadrul Pactului de la Varşovia. În martie 1985, Gorbaciov a avut o 
întâlnire cu conducătorii blocului socialist, veniţi la Moscova pentru funeraliile lui 
Konstantin Ustinovici Cernenko, în cadrul căreia a expus noile fundamente pe care vor 
fi aşezate raporturile dintre URSS şi ţările socialiste. Ideile centrale ale acestei expuneri 
au fost că se va „respecta autonomia fiecărei ţări” şi că se „doreşte o colaborare eco- 
nomică reciproc avantajoasă”. În memoriile sale, Gorbaciov explică această nouă 
abordare : „Am considerat necesar să le spun [conducătorilor ţărilor membre ale Pactului 
de la Varşovia, n.n.] că pot conta pe faptul că vom respecta independenţa şi autonomia 
prietenilor noştri. Conducerea fiecăruia dintre partidele cârmuitoare trebuie să răspundă 
de elaborarea şi implementarea propriei politici in fata partidului şi a poporului”?. În 


24. Ibidem, p. 374. 

28. Mihail Gorbaciov, Naedine s soboi, „Grin Strit”, Moscova, 2012, p. 393. 

fapt, scrie Gorbaciov: „Sensul principal al mesajului meu era că nu ne vom amesteca 
în treburile lor. În esenţă, asta însemna refuzul aşa-numitei «doctrine Brejnev»”%. 
Istoricul român Florin Constantiniu observa că, pentru Gorbaciov, sfera de hegemonie 
sovietică din Europa de Est încetase a mai fi o fortăreață externă, transformându-se 
într-o povară economică, întrucât „ţările fratesti”, lovite de mari dificultăţi generate de 
gripajele economiei socialiste, îndatorate extern şi rămase în urmă din punct de vedere 
tehnologic în raport cu Occidentul, solicitau sprijinul material al URSS”. 

Refuzul lui Gorbaciov de a se amesteca în treburile interne ale ţărilor Pactului de la 
Varşovia din anii perestroikăi a intrat în vocabularul politic drept „doctrina Gorbaciov”, 
înţeleasă ca fiind opusă doctrinei Brejnev. Această schimbare fundamentală a fost 
numită de istoricul rus Anatoli I. Utkin „fuga din Europa”. Într-o viziune utopică, 
M.S. Gorbaciov credea că poate să restructureze raporturile dintre URSS şi sateliții ei, 
astfel încât comunitatea ţărilor socialiste să devină o unitate frăţească. Însă acest lucru 
nu s-a întâmplat. Florin Constantiniu a conchis convingător: „Ceea ce Gorbaciov con- 
siderase a fi o revoluţie care să schimbe, să dea altă faţă socialismului şi blocului sovie- 
tic a fost o revoluţie de jos, pentru că toate aceste popoare din Europa Răsăriteană nu 
acceptaseră niciodată dominaţia sovietică. Or, socialismul, care fusese construit în aceste 
ţări, nu era decât un camuflaj al regimului de ocupaţie al Uniunii Sovietice şi regimurile 
comuniste din aceste ţări, care practic fuseseră impuse de Uniunea Sovietică, nu aveau 
niciun fel de legitimitate în faţa popoarelor din această parte a continentului. În 1989, 
toată această construcţie (destul de fragilă, neelaborată a lui Gorbaciov în ceea ce priveşte 
noul regim al Europei de Est) s-a prăbuşit întocmai ca un castel din cărţi de joc”*. 

Orice schimbare intervenită la Moscova se repercuta imediat în sfera de hegemonie 
sovietică, încât se spunea, pe bună dreptate: „Dacă la Moscova plouă, umbrelele se 
deschid în ţările socialiste”. În acelaşi spirit a avut loc discuţia din 28 februarie 1989 
dintre Mihail Gorbaciov şi Achille Occhetto, conducătorul Partidului Comunist Italian. 
Liderul sovietic i-a atras atenţia interlocutorului său că „toată lumea socialistă, toate 
țările socialiste, într-un fel sau altul, se află într-un proces de schimbare. Nu de recon- 
structie [perestroika], ci de schimbare [peremen]”%. „Doresc să subliniez”, spunea 
Gorbaciov, „că toate ţările [socialiste, n.n.] sunt cuprinse de un proces de regândire a 
istoriei şi a schimbărilor, sub influenţa a ceea ce se întâmplă la noi şi a imperativelor 
interne proprii. În mare măsură, acestea sunt legate de economie, dar nu mai putin 
important şi de a reconsidera ceea ce este astăzi socialismul. Cu toată diversitatea aces- 
tor procese, ele se caracterizează prin dezvoltarea democrației”, În procesul transfor- 
mărilor însă, Gorbaciov nu includea şi România, încremenită în proiect: „Poate aici nu 
se înscrie România, cu toate că tovarăşul Ceauşescu aduce mereu argumente în favoarea 
dezvoltării democratice a ţării sale. Desigur, atrage atenţia regimul deosebit existent 
acolo”, Lăsând la o parte excepţia românească şi revenind la cadrul general al discuţiei, 

Gorbaciov a mai adăugat: „Direcţia principală a proceselor din lumea socialistă este 
democratizarea. Şi acest lucru este foarte interesant. Atinge sfera economică, politică, 
culturală. Prietenii noştri din Europa de Est se întorc şi la istorie”, Din declaraţiile 
lui Gorbaciov este evident că, printr-o reacţie în lanţ, schimbările promovate la Moscova 
s-au repercutat în ţările blocului socialist, cu excepţia României, tara cu regimul cel mai 
conservator din Europa de Est. 

În acest context, trebuie avut în vedere că renunţarea la doctrina Brejnev, ca urmare 
a recunoaşterii ineficientei ei în condiţiile contemporane (raportul de forte în lume, 
starea de spirit din lagărul socialist şi situaţia politică internă din URSS), a fost deter- 
minată şi de dorinţa lui Gorbaciov de a obţine un acord cu Statele Unite privind 
limitarea armamentului strategic. Pentru a-şi păstra statutul de superputere, obţinerea 
acestui acord a devenit un obiectiv esenţial pentru URSS, Atingerea lui însă era condi- 
tionata de libertatea de acţiune a ţărilor-satelit. Din puţinele informaţii cunoscute despre 
întâlnirea la vârf din Malta din 1989, reiese că una dintre condiţiile de bază ale intele- 
gerii sovieto-americane a fost ca Uniunea Sovietică să nu se opună curentului reforma- 
tor din ţările Pactului de la Varşovia, iar în schimb Statele Unite să nu încerce să 
beneficieze de pe urma schimbărilor din blocul socialist, care ar leza interesele de 
securitate ale Moscovei”. 

În perspectiva acestei înţelegeri, Ialta şi Malta au fost percepute, în opinia comună, 
ca Alfa şi Omega regimurilor comuniste din Europa de Est. Trebuie avut însă în vedere 
că la Ialta, unde s-a acceptat tacit acordul de procentaj Churchill-Stalin*, anglo-ameri- 
canii au fost puşi în faţa unei stări de fapt: ocuparea Europei de Est de către Armata 
Roşie. Aceeaşi situaţie trebuie avută în vedere în 1989: criza regimurilor comuniste nu 
a fost provocată de intervenţii externe, ci de realităţile blocului sovietic. 


1989: The Dismantling of the Soviet Bloc within the International 
Context 


This article presents the attempt of the Soviet leader M.S. Gorbachev to reestablish the 
relations between the Soviet Union and its Eastern European satellites. In a utopian vision, 
he believed that he could create a fraternal socialist community in which there could be coo- 
peration on an equal footing. Engaged in an effort to reform the Soviet system, in order to 
meet his contemporary challenges, Gorbachev urged the countries of the socialist camp to 
restructure themselves, with the aim of stimulating perestroika in the USSR through reverse 
feedback. The result, however, was not what the Soviet leader wanted. As the Soviet bloc 
could only be maintained through a policy of force, in 1989 the East European Communist 
regimes collapsed with incredible rapidity. Two years later (in 1991) the Soviet Union would 
selfdestruct, thus confirming the truth inscribed in the title of the book of the French historian 
J.-B. Duroselle Tout empire perira. 

Revolutia Romana din decembrie 1989 in contextul 
raporturilor dintre România şi Uniunea Sovietică 


O analiză obiectivă a împrejurărilor în care au avut loc evenimentele revoluţionare 
din decembrie 1989 din România nu poate face abstracţie de rolul factorului sovietic, al 
relaţiilor româno-sovietice abordate într-o manieră desprinsă de mistificări şi stereotipuri 
prezente, din păcate, şi acum, la trei decenii care au trecut de atunci. Documentele de 
arhivă româneşti şi străine, cu precădere din Federaţia Rusă, scot în evidenţă faptul că 
afirmarea reformelor în planul politicii sovietice interne şi externe, cunoscute drept 
perestroika şi glasnost, promovate de noul lider al Partidului Comunist din Uniunea 
Sovietică (PCUS), Mihail Sergheevici Gorbaciov (venit la conducere la 11 martie 1985), 
a declanşat un proces de transformări în grade diferite şi în statele din Europa Centrală 
şi de Est aflate în sfera de influenţă sovietică. Spre sfârşitul anilor 1980, evoluţiile rapide 
din aceste state, inclusiv din România, apar tot mai frecvent în analizele efectuate în 
centrele de cercetări din URSS şi la nivelul conducerii PCUS. 

Spre deosebire de alte ţări socialiste, cu precădere Ungaria şi Polonia, în România 
reformele iniţiate de liderul de la Kremlin au fost percepute de Nicolae Ceauşescu la 
început cu prudenţă, neîncredere, pentru ca mai târziu această atitudine să se transforme 
în dezacord total şi respingere deschisă, aşa cum dovedesc convorbirile dintre cei doi 
conducători cu ocazia vizitei oficiale întreprinse de Mihail S. Gorbaciov în România 
(25-27 mai 1987), precum şi cu ocazia vizitei oficiale a lui Nicolae Ceauşescu în URSS 
(3-4 octombrie 1988), dar mai ales în cadrul convorbirii purtate în timpul ultimei lor 
întâlniri la Moscova (4 decembrie 1989). În politica liderului de la Bucureşti se contura 
tot mai mult teama în faţa schimbărilor reclamate de noile realităţi din Europa şi din 
lume. Cantonat în scheme perimate, opac la schimbări, Nicolae Ceauşescu, cu ani în 
urmă admirat de Occident pentru politica de independenţă faţă de Moscova, nu intelesese 
că, odată cu venirea la conducerea PCUS a unui conducător reformist, dispăruse şi 
interesul faţă de el. După cum avea să scrie istoricul român Florin Constantiniu, „imensa 
eroare politică” a lui Nicolae Ceauşescu este aceea de nu fi înţeles că, „după înscăuna- 
rea lui Gorbaciov şi lansarea perestroikăi, Occidentul, în cap cu SUA, dorea alinierea 
tuturor ţărilor-satelit la politica de reformă a Kremlinului şi că, prin urmare, departe de 
atitudinile de maverick din trecut ale lui Ceauşescu, le dezaproba”!. În continuare, 

istoricul român consemna: „Această dezaprobare era cu atât mai fermă, cu cât atitudi- 
nea lui Ceauşescu era asociată cu reluarea unor teze vădit conservatoare, iar regimul 
său de mână forte, sprijinit cu ubicuitatea Securităţii, se afla în flagrant dezacord cu 
retorica gorbaciovistă a democraţiei socialiste autentice, care se întâlnea cu apărarea 
«drepturilor omului» de către Occident [...] Dacă în 1968 Ceauşescu versus Brejnev 
atrăsese admiraţia unanimă, Ceauşescu versus Gorbaciov atrăgea condamnarea unanima”?. 

În cadrul primei sale întâlniri cu liderii statelor Pactului de la Varşovia, veniţi la 
Moscova pentru a participa la funeraliile lui K.U. Cernenko (martie 1985), Gorbaciov 
le-a spus acestora că URSS se pronunţa pentru relaţii de egalitate în drepturi, pentru 
respectarea suveranităţii şi independenţei fiecărei ţări, pentru colaborarea reciproc avan- 
tajoasă în toate sferele, precizând şi că „recunoaşterea acestor principii înseamnă, tot- 
odată, răspunderea deplină a fiecărui partid pentru situaţia din propria fard”>. „În fond”, 
scrie Gorbaciov, „declaraţia noastră la această întâlnire a însemnat o cotitură spre noi 
relaţii, renunţarea la aşa-zisa «doctrină Brejnev», care nu a fost niciodată proclamată 
oficial, dar care definea practic abordarea URSS a ţărilor socialiste”+. Acesta recunoaşte că, 
atunci când a preluat puterea, comunitatea socialistă se deosebea de cea din primii ani 
postbelici, că „în aceasta erau «eretici» şi «răzvrătiți», precum acelaşi Ceauşescu”5. Peste 
putin timp, în luna mai 1985, într-o cuvântare rostită la MAE sovietic, Mihail S. 
Gorbaciov avea să sublinieze că relaţiile cu ţările socialiste fratesti au intrat într-o etapa 
istorică nouă, indicând „să fie respectată suveranitatea, demnitatea aliaţilor, inclusiv a 
celor mici, să se renunţe la iluziile cum că noi putem să-i învăţăm pe toti”®. 

La 11 noiembrie 1986, la consfătuirea de la Moscova cu liderii statelor membre ale 
Consiliului de Ajutor Economic Reciproc (CAER), Mihail S. Gorbaciov le-a repetat 
celor prezenţi că fiecare ţară socialistă putea opta pentru forma de construcţie socialistă 
socotită potrivită, atrăgând totodată atenţia că aceştia purtau răspunderea pentru evolu- 
tia propriilor tari. Aşa cum remarca fostul demnitar comunist Vadim Medvedev, unul 
dintre cei mai apropiaţi din echipa lui Gorbaciov, dacă liderii ungur (Jânos Kâdâr) şi 
polonez (Wojciech Jaruzelski) înţeleseseră corect mesajul, conducătorii celorlalte tari 
„cu regimuri dure, învechite şi metode autoritare de conducere au manifestat de la 
început reţinere, o atitudine circumspectă, nelinişte, apoi de neacceptare a perestroikăi, 
de criticare a conducerii sovietice”. Aceasta, continuă Vadim Medvedev, „privea în primul 
rând România şi RDG, precum şi Cuba şi RPD Coreeană. Conducătorii Cehoslovaciei 
şi Bulgariei aveau o poziţie oscilanta”’. Un semnal clar al continuității politicii externe 
promovate de conducerea de la Moscova a fost dat de Mihail Gorbaciov în cuvântarea 
rostită la 6 iulie 1989 la Consiliul Europei. „Rânduielile sociale şi politice ale unor ţări sau 
ale altora”, declara liderul sovietic, „s-au schimbat în trecut, pot să se schimbe şi de-acum 
înainte. Aceasta este însă problema popoarelor înseși, a opțiunii lor. Orice amestec in 
treburile interne, orice încercare de a limita suveranitatea statelor - atât ale prietenilor şi 
aliaţilor, cât şi ale oricui ar fi — sunt inadmisibile”, adresând totodată îndemnul : „Este 

timpul să fie date la arhivă postulatele «războiului rece», când Europa era văzută ca 
arenă a confruntării împărţită în «sfere de influenţă»”?. Mihail S. Gorbaciov va menţiona 
explicit: „În lumea contemporană interdependentă, reprezentările geopolitice, născute 
de o altă epocă, sunt la fel de neputincioase în politica reală asemenea legilor mecanicii 
clasice şi teoriei cuantice”. În opinia lui H. Kissinger, după acest discurs, Mihail S. 
Gorbaciov „a părut să abandoneze nu numai doctrina Brejnev, care stipula dreptul la 
intervenţia sovietică în Europa de Est, ci şi orbita sateliților însăşi, renunțând la «sferele 
de influenţă»”!. 


Evolutiile din statele Europei Centrale şi de Est 
în atenţia conducerii de la Moscova 


Noua conducere de la Moscova urmărea evoluţiile din ţările socialiste, interesată ca 
perestroika şi glasnost - cuvinte devenite emblema reformelor - să fie preluate în statele 
cărora cu decenii în urmă li se impusese modelul socialist de tip stalinist. În pofida 
intentiilor sale sincere de a determina şi celelalte tari din sfera sa de influenţă să pro- 
cedeze la reforme similare, lucrurile avansau într-o direcţie care începuse să trezească 
îngrijorare la Moscova. Încă din anul 1988, institutele de profil ale Academiei sovietice 
de Ştiinţe semnalau o serie de evoluţii din statele blocului sovietic. Astfel, într-un amplu 
raport intitulat „Lumea socialismului în a doua jumătate a anilor [19]80. Tendinţe şi 
perspective de dezvoltare”, elaborat în martie 1988 de Institutul de Studii Economice şi 
Politice Internaţionale al Academiei de Ştiinţe a URSS, se recunoştea că se îngustau 
posibilităţile de influențare de către Uniunea Sovietică a partenerilor săi din ţările soci- 
aliste şi că, în pofida ataşamentului lor faţă de URSS ca „furnizor de energie şi materii 
prime şi cumpărător de nădejde al producţiei construcţiilor de maşini a acestora, se 
intensifica dorinţa satisfacerii intereselor lor în Occident”!?. Autorii raportului constată 
că, „de la sfârşitul anilor 1970 - începutul anilor 1980, atât URSS, cât şi celelalte ţări 
socialiste s-au confruntat cu o situaţie de criză în sferele economică, socială, iar în unele 
cazuri şi politică”!?. Atenţia acestora este îndreptată şi asupra aspectelor mai sensibile 
în raporturile dintre ţările socialiste. În acest sens, este semnalată prezenţa, iar uneori 
şi agravarea problemelor naţional-teritoriale, dându-se ca exemple „contradicţiile dintre 
RSR şi RPU legate de situaţia minorităţii naţionale ungare însemnate din România, 
«chestiunea macedoneană» în relaţiile bulgaro-iugoslave, problema Kosovo în relaţiile 
RSFI si Albania, «chestiunea basarabeană» reanimată din când în când de partea română” !*. 
Referindu-se la perspectivele evoluţiilor din ţările socialiste, autorii subliniază necesita- 
tea analizei detaliate a condiţiilor interne şi externe ale ţărilor unde urmau să aibă loc 
transformările. Ei atrag totodată atenţia că formele şi metodele perestroikăi din Uniunea 

Sovietică nu trebuiau să fie considerate un etalon şi că atitudinea Moscovei faţă de 
acţiunile celorlalte partide nu trebuia definită de gradul asemănării lor cu practica PCUS, 
important fiind ca „asemenea acţiuni să ducă, în fond, la acelaşi scop””’. 

Pe aceeaşi linie se înscrie şi memorandumul intitulat „Cu privire la strategia rapor- 
turilor URSS cu ţările socialiste europene”, elaborat de Secţia Internaţională a CC al 
PCUS şi înaintat conducerii sovietice în februarie 1989. Definind perioada pe care o 
traversau ţările socialiste, autorii considerau că „partidele de guvernământ deja nu mai 
pot conduce în stilul vechi, iar noile «reguli ale jocului», ale convenirii intereselor de 
grup care au ţâşnit la suprafaţă, căutării consensului — deocamdată nu au fost elaborate”!® 
şi că, pe măsură ce acest proces se amâna sau se prelungea, „partidele pot ajunge într-o 
situaţie tot mai dificilă”!7. În documentul respectiv se sublinia că, pe fondul trăsăturilor 
comune tuturor ţărilor socialiste, se manifestau şi trăsături specifice, care reclamau 
reacţii diferite din partea conducerii sovietice. În cazul României, se sublinia că „persistă 
atmosfera sufocantă a cultului personalităţii şi a conducerii autoritare a lui Ceauşescu. 
Căutând să izoleze ţara de influenţa noastră, acesta încearcă acum să se înveşmânteze 
în «luptătorul pentru puritatea socialismului», intră în polemică indirectă cu noi”!8. Se 
admitea că în ţară erau posibile „unele explozii spontane”, exprimându-se îndoiala că 
acestea se puteau extinde, admiţându-se că situaţia se putea schimba „doar odată cu 
plecarea lui Ceauşescu, care poate fi însoţită de fenomene extrem de dureroase”'%. În 
document se recunoştea că, în noile circumstanţe, Uniunea Sovietică nu putea influenţa 
situaţia din aceste ţări recurgând la metode autoritare, pe care le socotea perimate. 
Acţiunile în forţă erau admise doar în cazul unui „amestec armat direct şi evident al 
forţelor externe în evoluţia internă a unei ţări socialiste”. Se recomandau „reţinere şi 
răbdare” în relaţiile cu statele care se arătau circumspecte faţă de perestroika din Uniunea 
Sovietică (RDG, România, Cuba, RPD Coreeană). În mod special, se sublinia nece- 
sitatea elaborării unei „abordări echilibrate” a problemei amestecului sovietic în cazul 
unei crize politice dintr-o ţară sau alta, care presupunea „confirmarea principiului 
libertăţii opțiunii”, dar şi al păstrării „cunoscutei incertitudini în privinţa acţiunilor 
concrete ale noastre într-o turnură sau alta a evenimentelor, pentru a nu stimula forţele 
antisocialiste să încerce «rezistenţa» bazelor socialismului in tara respectivă”?2. Se avansa 
totodată propunerea elaborării unui „program minimal” în relaţiile PCUS cu ţările 
socialiste pentru perioada de tranziţie, cuprinzând, printre altele ;: pregătirea din timp a 
reacției conducerii sovietice la eventualele complicaţii sau cotituri bruste in politica lor ; 
intensificarea contactelor cu liderii partidelor din aceste ţări, pentru a nu le lăsa senti- 
mentul că sunt abandonaţi ; explicarea esenței politicii perestroikăi ; menţinerea unor 
relaţii de „adevărat parteneriat” între armatele ţărilor socialiste atât în cadrul bilateral, 
cât şi în cadrul Pactului de la Varşovia, „excluzând din acestea elemente de inegalitate” ; 
continuarea reducerii prezenţei militare sovietice în ţările socialiste, inclusiv posibilita- 
tea retragerii, în perspectivă, a trupelor sovietice din Ungaria şi Cehoslovacia, „cântă- 
rirea variantei «internaţionalizării» trupelor rămase şi creării unor formaţiuni comune” ; 

ieşirea la contact cu toate forțele din ţările socialiste care pretindeau participarea la 
exercitarea puterii ; renunţarea la „stereotipurile perimate în abordările PCUS cu ţările 
socialiste”2. 

În opinia politologului rus M.I. Prozumenşcikov, evaluarea de către conducerea 
sovietică a situaţiei din Europa de Est a fost „extrem de neadecvată” şi practic evoluti- 
ile din aceste ţări au luat Moscova prin surprindere. Contrar părerilor potrivit cărora 
liderilor din ţările socialiste, care până atunci urmau necondiţionat politica Moscovei, 
li se oferise posibilitatea de a opta singuri pentru calea de urmat, M.I. Prozumenscikov 
evidenţiază tendinţa conducerii de la Kremlin de „a-i obliga” pe aceştia să „păşească 
docil pe calea «perestroikăi»”. Acesta este de părere că Mihail S. Gorbaciov şi echipa 
sa nu au reuşit să formuleze clar sensul conceptelor de perestroika şi socialism demo- 
cratic şi nici modalitatea lor de aplicare. „Noile lozinci”, scrie Prozumenşcikov, „com- 
binate cu vechile abordări şi metode, de care nomenclatura de partid comunistă nu putea 
(sau nu dorea) să se elibereze, au dus fie la consideraţii abstracte, fie la simplificarea 
extremă a sarcinilor puse, care în final s-au redus la chemarea elementară: «Copiati 
perestroika noastra»”**, pentru a concluziona că mulţi dintre aceşti lideri, „în primul 
rând ai RDG, României, parţial ai Bulgariei şi Cehoslovaciei, spre deosebire de anii 
precedenţi, nu ardeau deloc de dorinţa de a copia experienţa sovietică, temându-se, pe 
bună dreptate, că aceasta poate duce la falimentul regimurilor lor”%. 

În suita de analize elaborate la Moscova se disting şi cele consacrate nemijlocit 
situaţiei din România. Retinem, în acest sens, nota extrem de critică elaborată de cer- 
cetători ai Institutului de Economie a Sistemului Socialist Mondial al Academiei de 
Ştiinţe din URSS „Cu privire la situaţia din RSR”%, înaintată secretarului CC al PCUS, 
A.N. Iakovlev, la 13 martie 1989, în care se sublinia că, în pofida tabloului aparent 
prosper creat de propaganda oficială românească, situaţia din această ţară şi tendinţele 
dezvoltării continuau să provoace nelinişte. „De şapte ani deja” — se menţiona în docu- 
ment - „România nu poate ieşi din situaţia de precriză prelungită apărută după ce, la 
începtul anilor 1980, înrăutățirea condiţiilor economice externe a servit drept catalizator 
al acutizării problemelor interne ale ţării”?7. Autorii notei semnalau de asemenea că 
„disproporţiile în structura pe ramuri a economiei nationale, caracterul prioritar exten- 
siv al dezvoltării acesteia, lipsa unor stimulente eficiente în vederea creşterii nivelului 
tehnic şi calitativ al producţiei, introducerii cuceririlor progresului tehnico-stiintific au 
determinat incapacitatea economiei româneşti de a funcţiona normal în condiţiile schim- 
bate, au dus la încetinirea drastică a ritmului creşterii economice, înrăutățirea vizibilă 
a condiţiilor de viaţă a populatiei”*8. Se remarca şi că, pe fondul unor probleme sociale 
extrem de acute din România, „continuă proslăvirea nestăpânită a lui N. Ceauşescu, 
domneşte o atmosferă de prostire a populaţiei, de limitare a posibilităţilor activităţii ei 
economice şi dezvoltării spirituale în numele unor concepţii ale conducerii actuale a 
PCR rupte de viaţă”. Situaţia politică din ţară era caracterizată „printr-un regim al 
puterii personale a lui N. Ceauşescu, un cult odios al personalităţii sale, folosirea unui 

sistem ierarhic rigid de conducere, voluntarism in adoptarea deciziilor in toate problemele 
fundamentale ale vieţii sociale şi dezvoltării economice a ţării, lipsa totală de transparenţă 
în mass-media”%. În notă se menţiona: „În condiţiile actualei conduceri a RSR este 
îndoielnic că se pot aştepta schimbări cât de cât substanţiale în politica internă, întrucât 
aceasta promovează ferm linia de înfăţişare a ei drept singura variantă corectă a aplică- 
rii creatoare a socialismului ştiinţific la realităţile româneşti "2. 

În opinia cercetătorilor sovietici, atmosfera creată în România „discreditează tot mai 
mult ideile socialismului în rândul populaţiei acestei ţări, subminează forţa lor de atrac- 
tie în ochii opiniei publice europene şi mondiale, accentuează izolarea internaţională a 
României şi a conducerii ei”%. Se recomanda, printre altele, „abţinerea, în măsura in 
care este posibil, de la continuarea contactelor bilaterale la nivel înalt, de la semne de 
atenţie la adresa lui N. Ceauşescu şi, cu atât mai mult, de la recunoaşterea în vreo formă 
a meritelor lui”%, motivându-se că „în România şi dincolo de hotarele ei toate acestea 
ar fi percepute drept un sprijin al regimului existent”%. Se considerau necesare stimu- 
larea contactelor la niveluri mai joase (începând de la şefi de guvern şi mai jos), „pen- 
tru a crea în acest fel o bază pentru dezvoltarea relaţiilor după «epoca Ceausescu»”*, 
precum şi dezvoltarea relaţiilor economice, culturale, ştiinţifice etc. Se sublinia totodată 
necesitatea trecerii treptate la „o reflectare critică mai echilibrată şi constructivă a pro- 
blematicii româneşti” în mijloacele de informare în masă, precum şi în lucrările ştiin- 
tifice editate în URSS, socotindu-se anormală situaţia în care în reflectarea acestor 
chestiuni se menținea „prin tradiţie caracterul absenței problemelor, în esenţă de poleire, 
al publicațiilor”. 

Faptul că evoluţia situaţiei din România nu lăsa deloc indiferentă conducerea de la 
Kremlin este ilustrat şi de nota elaborată în iunie 1989 de Ambasada sovietică din 
Bucureşti, în care se atrăgea atenţia asupra faptului că „regimul puterii personale neli- 
mitate a permis de facto să se treacă la revizuirea drepturilor şi libertăţilor cetăţenilor”. 
Se sublinia totodată că evoluţia modelului românesc de socialism a dus la pierderea 
multor trăsături progresiste ale noii orânduiri, iar dezumanizarea societăţii intra tot mai 
mult în contradicţie cu normele internaţionale din sfera drepturilor omului şi, într-un 
grad şi mai mare, cu „aspiraţiile păturilor largi ale populaţiei spre reforme în propria 
tară”, Autorii notei nu excludeau unele corecturi „cosmetice” la Congresul al XIV-lea 
al PCR, exprimând îndoiala că, în pofida maturizării premiselor realizării unor reforme 
social-politice profunde, înfăptuirea practică a acestora era posibilă „în condiţiile actu- 
alei conduceri a RSR-PCR”%. 

Politologul rus Valeri Musatov, un excelent cunoscător al realităţilor româneşti şi al 
relaţiilor româno-sovietice, prin natura preocupărilor în fostul aparat al CC al PCUS, 
scria că atât conducerea, cât şi opinia publică din URSS „urmăreau cu o atenţie încor- 
dată” evenimentele dramatice din România, cu atât mai mult cu cât acestea „provocau 

un interes extrem de viu in Moldova sovietică”“. Autorul notează că în conducerea sovie- 
tică se ştia despre existenţa, în cadrul elitei politice, militare şi diplomatice a României, 
a unor grupări care plănuiau înlăturarea lui Ceauşescu de la putere, dar că răspunsul! lui 
Gorbaciov la aceste rugăminţi „a fost negativ, întrucât aceasta contravenea politicii sale 
de neamestec în treburile altor ţări, aliate sau care nu făceau parte din Pactul de la 
Varşovia”. Valeri Musatov scrie şi că, în documentele analitice interne trimise condu- 
cerii ţării, în cursul discuţiilor cu caracter închis ale specialiştilor se menţiona că, „dacă 
Ceausescu nu-şi va da demisia de bunăvoie (sau nu va muri, acesta fiind foarte bolnav), 
schimbarea puterii in România, trecerea la democraţie vor avea loc în condiţii extreme”?, 
fără a fi exclusă „o explozie a nemulțumirii populare, mergând până la o insurecție”. 


Nicolae Ceauşescu ratează ultima şansă 


Congresul al XIV-lea al PCR, din noiembrie 1989, care va fi şi ultimul, avea să demon- 
streze refuzul conducerii române de a opera schimbări de substanţă în politica sa internă, 
în consonant cu imperativele vremii. În raportul prezentat în fata delegaților la Congres, 
Nicolae Ceauşescu declară răspicat că „partidul nu poate renunţa la răspunderea sa 
revoluţionară, nu poate să cedeze altei forte politice misiunea sa istorică”, iar a face acest 
lucru „înseamnă, în fapt, a renunţa a mai fi un partid revoluţionar, comunist”%5. 

Pe fondul unei participări internaţionale modeste la Congres, sub nivelul aşteptă- 
rilor conducerii române, se detaşează nivelul înalt al delegaţiei PCUS, condusă de 
V.I. Vorotnikov, membru al Biroului Politic al CC al PCUS, vicepreşedinte al Sovietului 
Suprem al URSS, preşedintele Consiliului de Miniştri al RSFS Ruse. Întâlnirea acestuia 
cu secretarul general al PCR prilejuieşte efectuarea unui schimb de mesaje de salut şi 
urări la cel mai înalt nivel, evocarea relaţiilor de „colaborare rodnică” statornicite între 
cele două partide, ţări şi popoare, precum şi exprimarea dorinţei comune de „a se acti- 
ona pentru amplificarea colaborării pe multiple planuri dintre cele două partide şi state”*°. 
Elocvent pentru atitudinea conducerii PCUS faţă de liderul comuniştilor români este 
mesajul de felicitare adresat acestuia de Mihail S. Gorbaciov, cu prilejul realegerii in 
funcţia de secretar general al PCR. Mesajul surprinde prin caracterul său extrem de 
laconic şi sec, nemaiîntâlnit în asemenea ocazii, rezumându-se doar la transmiterea de 
felicitări şi adresarea unor urări de succes comuniştilor români „în soluţionarea sarci- 
nilor dezvoltării social-economice a Republicii Socialiste România, pace şi bunăstare 
poporului român”. 

Momentul de vârf care pune din nou în lumină poziţiile deosebite ale celor doi lideri 
avea să-l reprezinte întâlnirea de la Moscova din seara zilei de 4 decembrie 1989, oca- 
zionată de organizarea reuniunii la nivel înalt a conducătorilor statelor participante la 

Pactul de la Varşovia, in cadrul căreia Mihail S. Gorbaciov a prezentat o informare 
referitoare la desfăşurararea şi rezultatele întâlnirii sale la Malta (2-3 decembrie 1989) 
cu George Bush, preşedintele SUA. Asa cum s-a putut constata din stenograma convorbrii 
purtate cu acest prilej între Ceauşescu şi Gorbaciov, la care au fost prezenţi şi prim-miniş- 
trii celor două ţări - Nikolai Rijkov şi, respectiv, Constantin Dăscălescu -, întâlnirea 
nu aduce elemente spectaculoase. Discuţia, purtată într-o notă de respect, ilustrează din 
nou abordările diferite ale celor două părţi faţă de căile şi modul de perfecţionare a 
socialismului, evidenţiază cerința presantă a părţii române de organizare a unei întâlniri 
a celor doi prim-ministri pentru examinarea unor aspecte presante ale relaţiilor economice 
româno-sovietice, reuşindu-se chiar convenirea acesteia pentru începutul anului 1990, 
mai ales în perspectiva anunţării intenţiei părţii sovietice de a trece în relaţiile economice 
cu ţările socialiste la preţurile mondiale şi la decontări reciproce în valută convertibilă. 

Liderul român şi-a exprimat preocuparea faţă de situaţia din unele ţări socialiste, 
apelând la Gorbaciov să intervină în sensul de a corecta evoluţiile din cadrul acestora, 
considerate periculoase. „intelegem perfecţionarea, înnoirea”, sublinia Ceausescu, „dar 
forma în care se acţionează pune foarte serios în pericol nu numai socialismul, ci şi 
existenţa partidelor comuniste din ţările respective. Dacă se lasă să se continue acest 
curs, se va ajunge la o situaţie foarte gravă. Oricum, nu se poate spune că în aceste {ari 
socialismul nu a realizat nimic. Cred că Uniunea Sovietică, mă refer la Partidul Comunist 
al Uniunii Sovietice, poate să aibă în această privinţă un anumit rol - nu pe cale militară. 
Pentru a ajuta la o mai bună orientare, aşa cum ati început astăzi să vorbiti de o orien- 
tare mai bună a acestor ţări [...], cred că, în orice caz, trebuie reflectat foarte serios la 
felul în care se acţionează în unele ţări”. În context, liderul român s-a arătat extem de 
preocupat de soarta liderului est-german, Honecker, şi a celui bulgar, Todor Jivkov, 
debarcati deja de la conducere. 

În şedinţa Comitetului Politic Executiv al CC al PCR din 11 decembrie 1989 s-a 
făcut aprecierea că în cadrul întâlnirii dintre cei doi secretari generali s-a exprimat 
dorinţa comună de „a se acţiona în continuare pentru extinderea conlucrării” dintre cele 
două partide şi state, atât pe plan bilateral, cât şi în domeniul vieţii internaţionale. În 
acelaşi cadru a fost subliniată „necesitatea de a se organiza în cel mai scurt timp o 
consfătuire la nivel înalt a ţărilor socialiste, în vederea discutării în comun a probleme- 
lor legate de dezvoltarea construcţiei socialiste în aceste ţări”. Era de aşteptat ca, măcar 
cu această ocazie, liderul român să înţeleagă că în majoritatea ţărilor socialiste europene 
dispăruseră de pe scena politică, ca urmare a schimbărilor produse în acestea, repre- 
zentanţii vechii gărzi, singurul dintre cei cunoscuţi fiind Jaruzelski, devenit între timp 
preşedinte al Poloniei. Nicolae Ceauşescu rămânea convins că politica internă pe care 
o promova era justă, respingând orice modificare a acesteia. Referindu-se la această 
întâlnire, Mihail S. Gorbaciov avea să scrie în memoriile sale că Ceauşescu „producea 
o impresie stranie : strălucirea din ochi, o stare de anumită obsesie şi totodată un fel de 
întârziere în reacţii. ÎL speria mersul evenimentelor şi s-a interesat de opinia mea în 
legătură cu aceasta”°. 

În faţa tăvălugului evenimentelor izbucnite la Timişoara, Nicolae Ceauşescu vedea 
cauza acestora în amestecul din afară, ignorând adevăratele motive ale revoltei populare. 
În cadrul şedinţei Comitetului Politic Executiv al CC al PCR din 17 decembrie 1989, 

liderul român atrăgea atenţia asupra faptului că România se afla in stare de război şi 
„tot ceea ce s-a întâmplat şi se întâmplă în Germania, în Cehoslovacia şi în Bulgaria 
acum şi în trecut în Polonia şi Ungaria sunt lucruri organizate de Uniunea Sovietică cu 
sprijinul american şi al Occidentului ”*!. 


Reacţii ale Moscovei la evenimentele din România 


Pe fondul evoluţiei cunoscute a evenimentelor din România din decembrie 1989, reținem 
atenţia asupra câtorva aspecte ale relaţiilor româno-sovietice survenite în intervalul 19-30 
decembrie 1989, prezentate pe baza unor documente sovietice, precum şi a altor lucrări 
şi articole de presă din România şi din fosta Uniune Sovietică. În telegramele transmise 
Centralei de la Bucureşti, Ambasada română la Moscova semnala ştirile apărute în 
mass-media sovietică referitoare la situaţia de la Timişoara. În mod concret, era men- 
tionata informaţia difuzată pe 18 decembrie 1989 la televiziunea sovietică despre o ştire 
a agenţiei ungare MTI referitoare la ciocnirile dintre forţele de ordine şi manifestantii 
din Timişoara care „încercau să împiedice acţiunea de scoatere din casă” a preotului 
László Tőkés. Ambasada transmitea, de asemenea, ştirea publicată în cotidianul /zvestia 
din 19 decembrie, sub semnătura corespondentului sovietic V. Volodin, care scria des- 
pre „tulburările de masă determinate de arestul la domiciliu şi de judecarea militantului 
român pentru drepturile omului L. Tékés”*’, despre demostratia din fata Comitetului 
orăşenesc de partid Timişoara, precum şi despre intervenţia organelor de ordine, scan- 
darea de lozinci „chemând la schimbarea conducerii tarii”**. Buletinul TASS de uz intern 
din 18 decembrie informa, la rândul său, că au apărut ştiri (nu se indica sursa acestora) 
privind „ciocniri serioase între forţele de Securitate şi participanţii la demonstraţia 
antiguvernamentală care a avut loc la Timişoara”s5. 

Dilema cu care se confruntau corespondenţii sovietici din România este sesizată foarte 
bine de publicistul rus Nikolai Morozov. Acesta surprindea discrepanta dintre viata reală 
şi propaganda oficială mult mai pronunţată în România decât în alte state socialiste. „Era 
şi greu, şi neonorant”, notează acesta, „să scrii despre succesele României, a cărei 
populaţie îngheţată si înfometată suferea sub un regim bizar şi anacronic”s6. În zilele 
următoare, mass-media sovietică a continuat să difuzeze materiale proprii sau din 
surse străine despre evenimentele din România“. În urma difuzării acestor ştiri şi a 

altora în mass-media sovietică, ambasadorul român la Moscova, Ion Bucur, a exprimat 
pe 20 decembrie 1989, într-o audienţă la directorul Direcţiei Generale a ţărilor socialiste 
din MAE sovietic, G.N. Gorinovici, „profunda nemulţumire în legătură cu modul defor- 
mat şi tendentios”** în care mijloacele de informare în masă sovietice prezentau eveni- 
mentele de la Timişoara. 

Lipsa de informaţii despre situaţia reală din România a fost recunoscută de I.P. Aboimov, 
locţiitor al ministrului sovietic de Externe, care în convorbirea din 20 decembrie cu 
ambasadorul român i-a explicat acestuia că „mijloacele de informare în masă sovietice 
«au nevoie de unele surse pentru a informa opinia publică»”*. Acesta a explicat că 
la MAE sovietic soseau numeroase ştiri din surse străine cu privire la evenimentele 
care aveau loc în Timişoara. „Caracterul acestor ştiri”, sublinia demnitarul sovietic, 
„este de asemenea natură, că ele nu pot să nu provoace îngrijorare”. Cu acest prilej, 
I.P. Aboimov a precizat că în timpul vizitelor sale la Bruxelles şi la Londra, ministrului 
sovietic de Externe, Eduard A. Şevarnadze, i-a fost dificil să o convingă pe Margaret 
Thatcher că „nu trebuie să se răspundă la întrebările ziariştilor referitoare la evenimen- 
tele care au avut loc in România”€!. Acesta a menţionat şi că unii dintre participanţii la 
lucrările celui de-al II-lea Congres al Deputaţilor Poporului al URSS, care se desfăşura 
în acele zile, manifestau interes faţă de evenimentele din România, motiv pentru care 
MAE sovietic solicitase Ambasadei sovietice de la Bucureşti să obţină informaţii din 
surse autorizate, care „să confirme sau să infirme informaţiile difuzate de agenţiile 
străine despre evenimentele din România”, dar că până la acea dată Ambasada „nu a 
fost în măsură să obţină şi să transmită asemenea informaţii”. I.P. Aboimov a rugat 
ca partea română să prezinte o informare „măcar cu caracter închis, despre ceea ce are 
loc în realitate în România”, fiind interesat să obţină informaţii cât mai complete. 
Semnificativ este faptul că şeful misiunii diplomatice române la Moscova, asemenea 
ambasadorilor români din alte capitale, primise pe 19 decembrie indicatia ca numai in 
cazul în care erau întrebaţi în legătură cu „aşa-zisele evenimente de la Timişoara” să 
răspundă clar că nu aveau cunoştinţă despre aşa ceva şi să nu se lase antrenați în pre- 
lungirea discuţiei pe această temă. Şefilor de misiuni li se indica totodată să respingă 
„Cu hotărâre” orice încercări de amestec în treburile interne ale României, asigurându-se 
că vor fi luate măsuri împotriva „oricăror acţiuni provocatoare şi diversioniste iniţiate de 
cercuri reacționare, antiromâneşti, de serviciile speciale şi oficinele de spionaj din 
străinătate”S5. În cadrul audienței, demnitarul sovietic a informat, de asemenea, că la 
MAE al URSS se primiseră sesizări potrivit cărora graniţa sovietică fusese parţial închisă 
pentru cetăţenii sovietici, îndeosebi turişti, măsură ce luase prin surprindere partea 
sovietică şi care crease neplăceri turiştilor sovietici care îşi planificaseră călătoriile din timp. 

Declaraţia ambsadorului român potrivit căreia nu avea cunoştinţă despre o asemenea 
dispoziţie era menită să ascundă adevărul. În realitate, acesta, asemenea şefilor de 
misiuni ale României din alte capitale, fusese informat încă din 17 decembrie 1989 
despre măsura dispusă de autorităţile române privind interzicerea intrării în România a 

cetăţenilor altor state, inclusiv a cetăţenilor sovietici. Măsura fusese luată în urma 
indicatiei date de Nicolae Ceausescu în cadrul şedinţei Comitetului Politic Executiv al 
CC al PCR din 17 decembrie 1989 vizând interzicerea intrării în ţară a turiştilor din 
străinătate, „pentru că toţi s-au transformat în agenţi de spionaj”, inclusiv din ţările 
socialiste, cu excepţia celor din Coreea de Nord, China şi Cuba, „pentru că cei din ţările 
socialiste vecine nu ne prezintă încredere. Cei din ţările socialiste vecine sunt trimişi ca 
agenţi”. Interdictia viza şi întreruperea micului trafic de frontieră. 

În seara zilei de 20 decembrie 1989, după tragicele evenimente de la Timişoara, 
Nicolae Ceauşescu l-a invitat la sediul CC al PCR pe însărcinatul cu afaceri al URSS 
la Bucureşti, Viulen Pozdniakov®. Asupra conţinutului convorbirii putem judeca pe baza 
telegramei transmise Centralei de la Bucureşti de către ambasadorul român la Moscova 
în urma întâlnirii din 21 decembrie 1989 cu I.P. Aboimov, locţiitor al ministrului sovie- 
tic de Externe, la invitaţia acestuia, precum şi din documentul aflat în arhiva MAE rus. 

În telegrama adresată Centralei de la Bucureşti după primirea la MAE sovietic amba- 
sadorul român menţiona că în cadrul întâlnirii i-a transmis demnitarului sovietic, con- 
ţinutul cuvântării rostite pe 20 decembrie 1989 de Nicolae Ceauşescu la posturile de 
radio şi televiziune. Precizând că interlocutorul nu a făcut niciun fel de comentarii pe 
marginea cuvântării, ambasadorul român menţiona că acesta a rugat să primească infor- 
matii dacă la Timişoara au fost victime şi despre situaţia din oraş. Ambasadorul român 
sublinia totodată că I.P. Aboimov a declarat că în cadrul primirii din 19 decembrie (în 
realitate, la 20 decembrie, orele 20 : 54) a însărcinatului cu afaceri ad-interim al URSS 
la Bucureşti, Nicolae Ceauşescu „a exprimat nemulţumirea faţă de declaraţiile oficiale 
sovietice în legătură cu evenimentele de la Timişoara, apreciind că acestea sunt rezul- 
tatul unor acţiuni planificate din timp în cadrul Tratatului de la Varşovia”, adăugând 
că „persoane oficiale la Bucureşti au declarat ambasadorilor unor ţări socialiste că ar 
exista date din care rezultă că URSS ar intenţiona să intervină militar în Romania””. 
Ambasadorul român reţine totodată poziţia exprimată de I.P. Aboimov în legătură cu 
cele două momente semnalate. În esenţă, acesta a declarat că în ceea ce priveşte „pretinse 
declaraţii oficiale”, se avea probabil în vedere un răspuns al ministrului Şevardnadze la 
o întrebare pusă în timpul vizitei sale la Bruxelles în legătură cu evenimentele de la 
Timişoara, când afirmase că nu dispunea de date, precizând că, dacă „într-adevăr sunt 
victime, îmi exprim regretul”, răspuns pe care demnitarul sovietic l-a considerat normal. 
În privinţa afirmațiilor referitoare la planificarea evenimentelor de la Timişoara de către 
Pactul de la Varşovia şi la intenţiile de amestec ale URSS, I.P. Aboimov le-a calificat 
drept „neîntemeiate, care nu corespund realităţii şi stârnesc nedumerire””, precizând că 
la baza relaţiilor URSS cu alte state, inclusiv România, stăteau „principiile egalităţii 
depline, respectului reciproc şi neinterventiei în treburile interne””. 

Aceeaşi poziţie este exprimată şi de Eduard Şevardnadze într-o scrisoare adresată 
redacţiei publicaţiei Komsomolskaia Pravda din 5 ianuarie 1990, în ajunul vizitei sale 
la Bucureşti. Acesta scrie că „în atmosfera crizei crescânde, regimul agonizant al lui 
N. Ceausescu a încercat să învinuiască Uniunea Sovietică, alte tari ale Tratatului de la 

Varşovia aproape de organizarea acțiunilor antiguvernamentale din România de amestec 
în treburile interne ale acesteia”, pentru a continua: „Nu se putea să i se dea în mâini 
nici măcar un simulacru de asemenea «argumente»”. Acesta confirmă că la 19 decembrie 
1989, răspunzând ziariştilor cu privire la atitudinea lui față de evenimentele din România, 
a spus că, dacă într-adevăr erau victime, atunci, desigur, în legătură cu aceasta merita 
să fie exprimat cel mai profund regret. Fostul ministru sovietic a explicat că această 
declaraţie, nefiind altceva decât condamnarea violenței, expusă într-o „formă diploma- 
tică”, a fost receptată cu o iritare extremă de Nicolae Ceauşescu”. 

Lipsa de informații despre ceea ce se întâmpla în România în acele zile era sesizată 
şi de Eduard A. Şevardnadze, care fusese solicitat să prezinte o informare în vederea 
adoptării de către Congresul Deputaților Poporului al URSS a unei declarații speciale 
pe marginea evenimentelor din România. La 20 decembrie 1989, ministrul îl informa 
pe Mihail S. Gorbaciov că MAE nu putea judeca decât în funcţie de informaţiile trans- 
mise de agențiile de presă, in principal occidentale, informații uneori contradictorii si 
pe baza cărora nu putea fi creat un tablou adevărat. Acesta sublinia că „încercările 
noastre de a obţine o versiune oficială prin Bucuresti nu au dat rezultate”™ şi că in 
cursul aceleiaşi zile urma să fie invitat la MAE al URSS ambasadorul român la Moscova, 
pentru a obține din partea acestuia informații în legătură cu problema respectivă. 
Demnitarul sovietic era de părere că, în absența unei informări complete şi obiective 
asupra evenimentelor din România, nu era necesar să se manifeste grabă în adoptarea 
unei declarații a Congresului”. 

La 21 decembrie, Mihail S. Gorbaciov a informat Congresul Deputatilor Poporului 
al URSS că la insistența unor deputați, îndeosebi din RSS Moldovenească, de a se 
reacționa la evenimentele din România, s-a transmis Ambasadei sovietice de la Bucuresti 
indicatia de a se adresa conducerii române pentru a obţine „date exacte” şi că, în acelaşi 
scop, a fost convocat la MAE si ambasadorul roman la Moscova. Liderul sovietic a 
declarat că informaţiile primite atât de la ambasadorul sovietic, cat şi de la cel roman 
nu ofereau posibilitatea ca partea sovietică să-şi creeze o imagine reală cu privire la ceea 
ce se întâmpla în România. Abia în dimineaţa zilei de 22 decembrie 1989, după cioc- 
nirile sângeroase din timpul serii precedente, atunci când în România soarta regimului 
nu fusese încă tranşată, conducerea sovietică a adoptat o poziţie oficială, care poate fi 
caracterizată totuşi ca reţinută. 

Mihail S. Gorbaciov, care prezida lucrările celui de-al II-lea Congres al Deputaţilor 
Poporului, a informat că, deşi nu exista o informare oficială din partea autorităţilor 
române, „există temeiuri să se afirme că, în timpul nopţii, acolo situaţia s-a înrăutățit 
puternic”’®. La sugestia lui A.A. Dzasohov, preşedintele interimar al Comitetului pentru 
Probleme Internaţionale al Sovietului Suprem al URSS, a fost supusă dezbaterii propu- 
nerea privind adoptarea unei declaraţii a Congresului Deputaţilor Poporului al URSS în 
legătură cu evenimentele din România. În momentul în care textul propus a fost supus 
votului deputaţilor, din rândul acestora s-au auzit şi voci care au cerut ca declaraţia să 
fie mult mai fermă. În acest sens s-au pronunţat V.M. Kotliarov, membru corespondent 
al Academiei de Ştiinţe a URSS, directorul Institutului de Geografie, şi Ion Hadârcă, 
deputat din partea RSS Moldoveneşti. Acesta din urmă a subliniat că absenţa unor 

informaţii oficiale nu constituia un argument pentru a nu se adopta nicio hotărâre şi 
pentru a nu se da o apreciere corespunzătoare în legătură cu ceea ce se întâmpla în ţara 
vecină. Deputatul moldovean a exprimat opinia că evenimentele care aveau loc în 
România „împiedică dezvoltarea proceselor de democratizare şi perestroika în ţara soci- 
alistă prietenă”, precizând şi că informaţiile parvenite din surse neoficiale vorbeau 
despre „ciocniri între unităţi militare şi populaţia pasnica””*. Ion Hadârcă a criticat de 
asemenea cultul personalităţii lui Ceauşescu, amintind în acest sens atmosfera în care 
s-a desfăşurat cel de-al XIV-lea Congres al PCR. În acest moment, vorbitorul a fost 
întrerupt de Mihail S. Gorbaciov, care a cerut „să nu se depăşească limita dincolo de 
care începe amestecul nostru în treburile interne ale unui stat suveran”, subliniind 
necesitatea ca atenţia să fie concentrată pe „destinele, viata oamenilor”%, propunând 
încetarea discuţiilor şi trecerea la votarea declaratiei®’. 

În declaraţia Congresului Deputaţilor Poporului al URSS, aprobată cu 1.809 voturi 
pentru, 32 împotrivă şi 65 de abţineri, se manifesta „îngrijorarea serioasă în legătură 
cu ştirile referitoare la evenimentele dramatice din România, care au dus la victime 
omeneşti, ceea ce trezeşte un sentiment de profund regret”%2. Se exprima totodată spe- 
ranta că, „în cel mai scurt timp, în România vor fi găsite posibilităţi de reglementare 
paşnică a problemelor apărute, în spiritul tolerantei, umanismului şi respectării dreptu- 
rilor omului”. În dimineaţa aceleiaşi zile, la Ambasada română de la Moscova s-au 
prezentat, fără a fi anunţaţi în prealabil, doi deputaţi sovietici, care au rugat să fie 
informaţi despre situaţia din România, deoarece, neavând „date oficiale, veridice”, nu 
ştiau cum să reacționeze la cererile alegătorilor interesaţi de această problemă. Între 
timp, presa sovietică începuse să transmită informaţii mai exacte despre ceea ce se 
întâmpla în capitala României. 

La 22 decembrie 1989, cotidianul Pravda a publicat o relatare a corespondentului 
său la Bucureşti despre cuvântarea radiotelevizată a lui Nicolae Ceauşescu din seara zilei 
de 20 decembrie 1989, considerată ca fiind prima ştire oficială a autorităţilor române 
despre evenimentele tragice de la Timişoara. Reluând referirile şefului statului român 
la „acţiunile teroriste organizate în strânsă legătură cu cercurile reacționare imperialiste 
şi serviciile de spionaj din diferite tari”®, corespondentul sovietic menţiona că lumea 
este frământată de o serie de întrebări: „Cum au putut grupurile de elemente huliganice 
să genereze măsuri de răspuns de o atât de mare amploare ale autorităţilor? De ce 
trupele au apărat independenţa ţării pe străzile unui oraş român ? De unde, până la urmă, 
au apărut manifestările teroriste în republică ? ”%. Relatând despre mitingul din centrul 
Bucureştiului din 21 decembrie 1989, unde luase cuvântul Nicolae Ceauşescu, semna- 
tarul corespondenţei nota că, în paralel, pe unul dintre bulevardele centrale din capitală 
„se strânsese o mulţime de oameni, care au început să scandeze lozinci antipartinice şi 

antiguvernamentale, să ceară demisia conducerii tarii”*’. Acesta semnalează totodată 
intervenţia Miliției şi a forţelor Securităţii pentru dispersarea demonstrantilor, precum 
şi folosirea gazelor lacrimogene împotriva acestora. 

În după-amiaza zilei de 22 decembrie 1989, la aproape o oră (14:00, ora Moscovei) 
după părăsirea de către Nicolae Ceausescu a sediului CC al PCR, I.P. Aboimov l-a 
convocat pe ambasadorul român la Moscova, căruia i-a comunicat în termeni mult 
mai fermi răspunsul oficial al conducerii sovietice la apelul transmis în seara zilei de 
20 decembrie 1989 din partea conducerii române prin intermediul însărcinatului cu 
afaceri ad-interim al URSS din Bucureşti. În esenţă, în răspunsul conducerii sovietice 
se exprimau surprinderea faţă de tonul apelului şi poziţia şi rolul URSS în legătură cu 
evenimentele din Timişoara. Erau respinse „cu hotărâre” declaraţiile şi afirmaţiile soco- 
tite „neîntemeiate şi inacceptabile” privind campania antiromânească desfăşurată in 
URSS, acuzaţia potrivit căreia acţiunile împotriva României ar fi fost planificate în cadrul 
Pactului de la Varşovia. Mai mult, declaraţiile unor persoane oficiale din România des- 
pre intenţiile pe care URSS „le-ar avea de a interveni în România” au fost calificate 
ca fiind „la fel de absurde”®. Declarându-şi ataşamentul fata de principiile respectării 
suveranităţii, independenţei, egalităţii în drepturi şi neamestecului în treburile interne 
ale statelor, conducerea sovietică aprecia că, „deşi evenimentele dramatice care se des- 
făşoară în România constituie o problemă interna”” a acestei ţări, faptul că în cursul 
evenimentelor au fost victime „a stârnit o îngrijorare serioasă şi regrete profunde la 
oamenii sovietici”™. Demnitarul sovietic l-a informat pe ambasadorul român că repre- 
zentantului URSS la ONU i-au fost transmise indicaţii de „a se pronunţa împotriva 
convocării unei şedinţe a Consiliului de Securitate în legătură cu evenimentele din 
România”%?, aşa cum propuseseră unele state, socotind că aceasta ar reprezenta „un 
amestec în treburile interne ale unui stat suveran din partea unor organizaţii internaţionale”. 
I.P. Aboimov a exprimat totodată speranţa că în rezolvarea problemelor apărute în 
România vor prevala „înţelepciunea, realismul şi se vor găsi căile politice pentru solu- 
tionarea lor în interesul poporului român prieten”. Acesta a subliniat că poziţia părţii 
sovietice porneşte de la dorinţa ca în relaţiile sovieto-române să nu se introducă elemente 
de suspiciune, neîncredere şi ca aceste relaţii să se dezvolte în viitor”. 

În aceeaşi zi, Congresul Deputaţilor Poporului al URSS a adoptat un „Apel către 
poporul român”, în care se subliniază că, „în acest moment de cotitură pentru destinele 
României, Congresul Deputaţilor Poporului al URSS îşi declară sprijinul ferm pentru 
cauza justă a poporului român”s. În acelaşi timp, cetăţenii României erau asiguraţi de 
sentimentele tradiţionale de prietenie şi bună vecinătate ale deputaţilor sovietici, care 
confirmau „dorinţa sinceră de colaborare strânsă în interesul socialismului şi păcii”. Situaţia 
confuză din România a constituit obiectul discuţiei care a avut loc la 23 decembrie 1989 

în cadrul Biroului Politic al CC al PCUS. Cu acest prilej s-au decis: publicarea decla- 
ratiei TASS referitoare la acţiunile de luptă din Bucureşti, prezentând „o ameninţare la 
viaţa cetăţenilor sovietici” ; publicarea declaraţiei guvernului sovietic în sprijinul Consiliului 
Frontului Salvării Naţionale şi al programului acestuia ; lansarea unui apel către con- 
ducerile Bulgariei, Cehoslovaciei, Ungariei, RDG, Poloniei şi RSF Iugoslavia, cu pro- 
punerea de „a se stabili contacte permanente şi un schimb de informaţii cu privire la 
situaţia din România”% şi de a se organiza consultări urgente la nivelul miniştrilor de 
Externe, eventual la Varşovia ; adoptarea unor măsuri „în vederea stabilirii unor contacte 
directe şi permanente cu conducerea Frontului Salvării Naţionale din România, în primul 
rând cu I. Iliescu”; însărcinarea unui grup de lucru format din E.A. Şevardnadze, 
ministrul Afacerilor Externe, V.A. Kriucikov, preşedintele Comitetului Securităţii Statului 
al URSS, M.A. Moiseev, prim-loctiitor al ministrului Apărării al URSS, şeful Marelui 
Stat-Major al Forţelor Armate ale URSS, care „să examineze variantele posibile ale 
evoluţiei situaţiei din RSS Moldovenească, cu luarea în calcul a încercărilor care au avut 
loc din partea unor grupări extremiste de cetăţeni sovietici de a ajunge la frontieră şi a 
o trece cu scopul de a acorda sprijin adepților Frontului Salvării Naţionale”!% ; luarea 
la cunoştinţă de faptul că din partea Consiliului de Miniştri al URSS se pregătesc pro- 
puneri de acordare a unui ajutor umanitar şi de altă natură pentru Romania. 

În aceeaşi zi, guvernul sovietic a dat publicităţii o declaraţie în care se afirmă că 
ştirile care parvin din România demonstrează că „poporul român a rupt în mod ferm cu 
regimul autoritar şi a păşit pe calea înnoirii democratice a tării”. Se menţionează 
preluarea de către Consiliul Frontului Salvării Naţionale (CFSN) a întregii puteri, pre- 
cum şi rezistența armată a „adversarilor transformărilor revoluţionare”. Sunt exprimate 
totodată solidaritatea oamenilor sovietici cu poporul român, care îşi apără idealurile 
libertăţii, democraţiei şi demnităţii naţionale, precum şi sprijinul faţă de eforturile CFSN 
în vederea instaurării în ţară a liniştii şi ordinii. Guvernul sovietic îşi afirma de aseme- 
nea disponibilitatea de a acorda poporului român şi noii conduceri a ţării un ajutor 
umanitar şi eficient în lichidarea consecinţelor evenimentelor dramatice din ultimele 
zile™. În dimineaţa aceleiaşi zile, in fata Ambasadei române din Moscova au avut loc 
două demonstraţii de solidaritate cu poporul român. La una dintre acestea, un preot a 
oficiat o slujbă în memoria victimelor din România. De asemenea, o delegaţie a Asociaţiei 
ruse „Memorial” a predat Ambasadei române o scrisoare în care era exprimat sprijinul 
forţelor democratice din URSS pentru poporul român. 

Pe 24 decembrie 1989, agenţia TASS a dat publicităţii o declaraţie în care, informând 
despre ciocnirile armate din Bucureşti, menţiona că în zona schimbului de focuri se afla 
şi o clădire de locuinţe a reprezentantei comerciale sovietice, punându-se în pericol viata 
cetăţenilor sovietici, în rândul cărora se aflau femei şi copii. „Uniunea Sovietică” - se 
preciza în declaraţie — nu poate rămâne indiferentă fata de soarta cetăţenilor sovietici şi 
cere celor care au declanşat acţiunile amintite, care pun în pericol viaţa oamenilor 

sovietici, să le înceteze neîntârziat”!%. O analiză atentă a reacției conducerii sovietice 
la evenimentele din România demonstrează că aceasta a fost luată prin surprindere de 
viteza cu care s-au desfăşurat. Eduard A. Sevardnadze însuşi, referindu-se la regimul 
din România, declara că la Moscova nu existau niciun fel de îndoieli în legătură cu 
faptul că încordarea din România creştea, astfel încât „cazanul politic poate exploda, 
precum şi faptul că situaţia nu mai putea continua aşa”, 


Reacţii sovietice după victoria Revoluţiei din decembrie 1989 


În telegrama de felicitare adresată pe 26 decembrie 1989 preşedintelui CFSN, Ion Iliescu, 
Mihail S. Gorbaciov scotea în evidenţă meritele acestuia în conducerea ţării „într-un 
moment dificil pentru aceasta, când patriotii români au acţionat ferm pentru salvarea 
naţiunii de forţele abuzului şi terorii, pentru afirmarea rânduielilor democratice pe 
propriul pământ”!%. Liderul sovietic încredința totodată că „poporul prieten român va 
avea sprijin din partea popoarelor şi a conducerii Uniunii Sovietice”, scoțând în evi- 
denta faptul că cele două ţări „sunt unite prin legături îndelungate şi trainice de alianţă, 
sunt unite de legături economice şi culturale rodnice”, Mihail S. Gorbaciov şi-a 
exprimat de asemenea convingerea că în faţa celor două ţări se deschid „noi posibilităţi 
largi pentru dezvoltarea şi întărirea colaborării romano-sovietice”™. 

La rândul său, Consiliul de Miniştri al URSS a adresat un mesaj de felicitare prim-minis- 
trului român, Petre Roman, în care se exprima speranţa că relaţiile sovieto-române se 
vor dezvolta rodnic în interesul înfăptuirii unor transformări democratice profunde în 
cele două tari’. În acelaşi număr, Pravda a publicat o ştire privind întâlnirea din 
26 decembrie 1989 a lui Ion Iliescu şi Petre Roman cu corespondentii străini la Bucuresti, 
în cadrul căreia Ion Iliescu a subliniat „caracterul spontan al mişcării de masă provocate 
de criza profundă în care a dus ţara regimul Ceauşescu”!!. Ziarul menţionează şi apre- 
cierea liderului român potrivit căreia cele întâmplate în România nu trebuie caracte- 
rizate drept o lovitură de stat şi că noua situaţie a fost creată „ca urmare a exploziei 
populare, fără o organizare preliminară şi fără sprijin extern”!!?, în aceasta constând 
specificul ei!?. 

Pe 28 decembrie 1989, Pravda a publicat pe prima pagină o ştire despre convorbirea 
telefonică purtată cu o zi înainte de Mihail S. Gorbaciov şi Ion Iliescu, în care preşe- 
dintele CESN a exprimat mulţumiri conducerii sovietice pentru sprijinul acordat popo- 
rului român „în aceste zile grele pentru el, când a fost decisă soarta ţării”. Ion Iliescu 
a dat o înaltă apreciere sprijinului afirmat de Congresul Deputaţilor Poporului al URSS 
pentru oamenii muncii din România „în lupta lor revoluţionară împotriva regimului 

dictatorial, pentru transformări democratice şi înnoirea societăţii” +. Cei doi conducători 
au fost de acord că, „în prezent, o deosebită importanţă o au înţelegerea şi sprijinul reciproc 
al celor două tari şi popoare, adâncirea în continuare a colaborării în toate sferele vieţii” ">. 

Execuţia lui Nicolae şi a Elenei Ceauşescu, la 25 decembrie 1989, a fost primită la 
Moscova fără comentarii speciale. Ziarul Pravda din 26 decembrie 1989 a consemnat 
printr-o ştire scurtă procesul intentat cuplului Ceauşescu, principalele capete de acuzare 
împotriva acestuia şi sentinţa pronunţată. Singura reacţie a conducerii sovietice a fost 
hotărârea Prezidiului Sovietului Suprem al URSS de a-i retrage rapid fostului conducă- 
tor român distincţiile sovietice primite : ordinele „Lenin” şi „Revoluţia din Octombrie”, 
la propunerea Biroului Politic al CC al PCUS:S. Este de notat că Uniunea Sovietică s-a 
alăturat imediat eforturilor întreprinse de numeroase state în ajutorarea poporului român. 

Pe 24 decembrie 1989, 1.P. Aboimov menţiona în convorbirea cu ambasadorul ame- 
rican la Moscova, Jack Matlock, că partea română fusese informată că în oraşele de la 
frontiera Uniunii Sovietice cu România fuseseră instalate spitale militare pentru primirea 
răniților din România şi se pregătise prima partidă de mărfuri în valoare de o jumătate 
de milion de ruble (11 vagoane). La 25 decembrie 1989, în ziarul Pravda a apărut o 
ştire care anunţa că Societatea de Cruce Roşie şi Semilună Roşie din URSS a pregătit 
o încărcătură de materiale în vederea ajutorării urgente a cetăţenior României, constând 
în instrumentar operatoriu, feşe, truse medicale etc. Se informa de asemenea despre 
formarea la frontiera de vest cu România a unor eşaloane cu ajutoare de primă necesitate, 
respectiv medicamente, alimente, îmbrăcăminte, trimise de Moldova sovietică drept 
ajutor pentru poporul român". De asemenea, în declaraţia MAE al URSS se dădeau 
asigurări Consiliului Frontului Salvării Naţionale că vor fi îndeplinite toate angajamen- 
tele privind livrările sovietice şi că eventualele cereri suplimentare ale părţii române 
„vor fi examinate cu prioritate”"®. 

Cu ocazia întrevederii ambasadorului sovietic E. Tiajlenikov cu Ion Iliescu şi Petre 
Roman la 27 decembrie 1989, orele 10:00, acesta a adresat felicitări „cu prilejul vic- 
toriei Revoluţiei” şi a exprimat „speranţa că legăturile româno-sovietice se vor dezvolta 
rodnic, în interesul menţinerii transformărilor adânci democratice, revoluţionare din 
țările noastre, întăririi prieteniei şi a colaborării multilaterale între popoarele URSS şi 
Romaniei”"°. Diplomatul sovietic s-a interesat de nevoile părţii române „din punct de 
vedere politic, de armament, acum şi pentru perspectivă, în viitor”12. Precizând că era 
vorba despre „ajutor umanitar, ajutor de ordin militar, economic”, acesta a exprimat 
disponibilitatea conducerii sovietice de a trimte la Bucureşti o delegaţie condusă de 
ministrul sovietic de Externe, Eduard A. Sevardnadze. Discutia a scos în evidenţă nevo- 
ile României vizând livrările de petrol şi gaze naturale, precum şi disponibilitatea părţii 
sovietice de a sprijini modernizarea sistemului energetic român, de a colabora în vede- 
rea folosirii capacităţilor industriei metalurgice şi chimice, constituirii de întreprinderi 
comune, folosind capacităţile existente în România. 

La 30 decembrie 1989, ziarul /zvestia informa că prin intermediul Societăţii de Cruce 
Roşie din URSS au fost luate măsuri de ajutorare a victimelor din România şi că măsuri 

similare au fost întreprinse in RSS Ucraineană şi RSS Moldovenească. În interviul 
publicat la 5 ianuarie 1990 acordat ziarului Komsomolsakaia Pravda, fostul ministru 
sovietic de Externe Eduard A. Şevardnadze declara că Ambasada sovietică din Bucureşti 
a organizat primirea şi livrarea ajutoarelor din partea URSS, dintre care numai valoa- 
rea medicamentelor trimise în ultimele zile ale lunii decembrie 1989 s-a ridicat la circa 
700 de mii de ruble!”. 


Enigme ale Revoluţiei Române din decembrie 1989. 
Implicarea sovietică în evenimentele din România 


În spaţiul public continuă să se vehiculeze ştiri referitoare la o implicare sovietică în 
evenimentele din România încă de la declanşarea acestora. Documentele aflate la dis- 
poziţie indică faptul că pe 22 decembrie 1989, la ora 12:00, generalul-locotenent 
dr. Ilie Ceauşescu, adjunct al ministrului Apărării Naţionale şi şef al Consiliului Politic 
Superior al Armatei, i-a convocat pe ataşatul militar sovietic, contraamiralul Mihailov, 
şi pe locţiitorul reprezentantului Comandamentului Forţelor Armate Unite ale Tratatului 
de la Varşovia, general-maior G.N. Boceaev, pe care i-a pus la curent cu ultimele evo- 
lutii ale situaţiei din România, cu faptul că acționau „elemente turbulente, cercuri 
interesate în destabilizarea României”!?, cerând ca Uniunea Sovietică „să dea dovadă 
de multă înţelegere”!2, să sprijine în „aceste momente de confuzie”! şi să-şi folosească 
influenţa pentru ca „elementele ostile socialismului să nu atenteze la munca poporului 
roman”!?5 şi să nu „întroneze modul de viaţă imperialist”'*°. În după-amiaza aceleiaşi 
zile, la ora 17:00, generalul-locotenent Nicolae Eftimescu, şeful Directei Operații a 
Marelui Stat-Major român, l-a întrebat telefonic pe generalul G.N. Boceaev, prin inter- 
mediul colonelului Mircea Dumitru, translator de limbă rusă, „dacă la graniţa cu 
România erau concentrate trupe sovietice”!7. 

La ora 18 : 40, pe 22 decembrie 1989, generalul-maior G.N. Boceaev îi va comunica 
generalului Eftimescu că şeful Marelui Stat-Major sovietic, generalul de armată Moiseev, 
şi generalul-colonel Veliovschi Rahalschi (?), prim-loctiitor al şefului Statului-Major al 
Comandamentului Forţelor Armate Unite ale Tratatului de la Varşovia, „încredinţează 
conducerea Armatei române că la graniţa româno-sovietică nu se fac concentrări de 
trupe şi nu se intenţionează desfăşurarea vreunei activităţi militare în apropierea 
frontierei”! şi că „sunt gata să acorde sprijin in orice domeniu”’”. Peste o oră, la 
19:55, generalul-maior G.N. Boceaev a revenit cu un telefon şi a comunicat că „nu se 
face niciun fel de pregătire militară din partea sovietică la frontiera cu România, în zona 

Iaşi, şi dacă sunt îndoieli in această privinţă, se poate cere din partea armatei noastre |române, 
n.n.] şi o confirmare scrisă din partea armatei sovietice”°. Potrivit documentelor des- 
coperite ulterior, în dimineaţa zilei de 23 decembrie 1989, ora 8 : 15, conducerea Marelui 
Stat-Major al Armatei sovietice a reiterat prin intermediul colonelului Kulikov, şeful de 
cabinet al generalului Moiseev, că la frontiera sovieto-română nu se desfăşurau niciun 
fel de „acţiuni militare”! ale Armatei Roşii. Pe fondul ştirilor vizând mişcări de trupe 
pe teritoriile URSS, Bulgariei şi Ungariei la frontiera României în preajma evenimen- 
telor din decembrie 1989, prezentate ca planuri de pregătire a unei invazii în România 
pentru a determina schimbarea conducerii de atunci, reținem declaraţia amiralului (r) 
Ştefan Dinu, fostul şef al Direcţiei de Informaţii a Armatei (DIA), potrivit căruia la nive- 
lul conducerii Armatei „diversiunea oficială a pericolului militar extern nu avea niciun 
efect”!”, fiindcă „cei abilitati a şti ce se întâmplă in jurul graniţelor cunoşteau foarte 
bine situaţia, fiind convinşi că nimic nu constituia o ameninţare reală pentru România” "3, 

Mărturiile unuia dintre participanţii la mişcarea din 14 decembrie 1989 de la laşi, 
poetul Cassian Maria Spiridon, vin să confirme încercarea de a se induce ideea că în 
mişcarea de la Iaşi ar fi fost implicate forţele speciale sovietice. Acesta recunoaşte în 
convorbirea cu istoricul Alex Mihai Stoenescu că în timpul anchetei la care a fost supus 
de organele de Securitate nu a fost întrebat nimic despre KGB. Afirmă însă că în Piaţa 
Unirii era un autobuz cu turişti sovietici, dar că aceştia „nu aveau treabă cu noi”. 
Referindu-se la aceste acuzaţii privind implicarea şi manipularea de către KGB a mem- 
brilor Frontului Popular Român de la laşi, Cassian Maria Spiridon mărturisea : „Este 
foarte interesant că tot noi trebuie să explicăm că n-aveam nicio treabă cu sovieticii ! 
Să explice ei cu ce aveam noi treabă ! "1%. 

Referindu-se la revolta populară a timişorenilor, istoricul Constantin Corneanu este de 
părere că aceasta „a fost o realitate a Revoluţiei Române din Decembrie 1989, în timp ce 
agenţii KGB & GRU, şi nu numai, rămân doar o ipoteză de lucru neconfirmată, deocam- 
dată, în pofida faptului că au fost înregistraţi numeroşi turişti din fosta URSS pe terito- 
riul României ”!5%. Conform datelor furnizate de Direcţia Paşapoarte, Evidenţa Străinilor 
şi Controlul Trecerii Frontierei din cadrul Ministerului de Interne român, la 15 decem- 
brie 1989 intraseră în ţara noastră 3.317 cetăţeni sovietici, din care 53 în interes de 
serviciu, 2.207 în tranzit şi 1.057 în interes personal, iar pe 19 decembrie 1989 intraseră 
2.522, dintre care 2.460 în tranzit şi 62 în interes de serviciu. Pe 20 decembrie 1989 
au intrat 2.091 cetăţeni sovietici, dintre care 2.065 în tranzit şi 26 în interes de serviciul”. 

În opinia lui Gelu Voican Voiculescu, implicat în desfăşurarea evenimentelor începând 
din 22 decembrie, „sovieticii au amorsat Revoluţia, dar lucrurile au luat o altă amploare, 
care i-a surprins şi pe ei”!%%. Despre prezenţa turiştilor sovietici în România în decembrie 
1989 se vorbeşte şi în timpul conferinţei de presă organizate la Centrul de Presă al 
MAE sovietic pe 25 decembrie 1989, în cadrul căreia V.P. Perfilov, prim-adjunct al 

directorului Direcţiei Informaţii din MAE sovietic, a comunicat că la începutul actiuni- 
lor de luptă din Bucureşti au fost răniţi doi cetăţeni sovietici şi încă zece turişti din zona 
frontierei româno-iugoslave!*. Demnitarul sovietic a informat totodată că, în legătură 
cu situaţia creată în România, s-a socotit oportună evacuarea familiilor colaboratorilor 
sovietici, numărând circa 280 de persoane!“. Potrivit unui comunicat TASS publicat în 
numărul din 26 decembrie 1989 al cotidianului Pravda, de acord cu partea română, 
224 de turişti sovietici aflaţi în staţiunile montane din România au rămas acolo până la 
prima posibilitate de întoarcere în Uniunea Sovietică. Publicistul rus Nikolai Morozov, 
martor ocular în zilele fierbinţi de atunci, avea să scrie într-un roman publicat sub 
pseudonimul Nikolai Kolokolcikov, referindu-se la rolul KGB-GRU, că „este greu de 
presupus că în acel moment şi în acel loc să nu fie reprezentate toate serviciile speciale 
care se respectă”! 

Diversele teorii in jurul prezenţei „turiştior” sovietici nu au alt scop, cu sau fără 
voia emiţătorilor acestora, decât desconsiderarea rolului determinant al factorului intern, 
al voinţei de neoprit a poporului român de a se realiza o schimbare profundă a sistemu- 
lui. A le atribui „turiştilor” sovietici iniţiativa declanşării mişcărilor revoluţionare din 
Timişoara, Bucureşti şi din alte centre importante din România înseamnă, cu certitudine, 
o nesocotire flagrantă a capacităţii poporului român de a se mobiliza în apărarea propriei 
demnități. Mai mult, vehicularea până în prezent, fără prezentarea unor documente 
convingătoare, a informaţiei privind prezenţa în România, până în octombrie 1990, a 
zeci de mii agenţi sovietici cazaţi in cazarmele Armatei, Ministerului de Interne şi SRI’, 
după ce în România avusese deja loc o schimbare de sistem, complet diferit de cel din 
URSS, se dovedeşte a fi lipsită de logică. Care ar fi fost rolul unui număr atât de mare 
de agenţi, în condiţiile în care conducerea sovietică se convinsese că România se îndrepta 
deja într-o direcţie contrară planurilor conducerii de la Moscova, în care PCR dispăruse 
de pe scena politică? Absența unor documente oficiale ale autorităţilor române care să 
confirme aceste informaţii continuă să genereze confuzii în rândul opiniei publice’”. 
După cum declara fostul preşedinte al României Ion Iliescu, ceea ce se întâmplase in 
România nu avea nimic în comun cu perestroika, ale cărei obiective erau „menţinerea 
partidului unic ca forţă conducătoare, dar cu introducerea unor elemente de reformă în 
economie, care să tind seamă de cerinţele pietii, iar în plan politic, se vorbea de glasnost, 
adică de o anumită transparenţă, deschidere, dezbatere liberă, dar fără a elimina struc- 
turile politice ale regimului şi fără pluralism politic”. În opinia lui Ion Iliescu, spre 
deosebire de ceea ce se întâmpla atunci în Uniunea Sovietică, în anul 1989 în România 
se produsese „o ruptură radicală”!%. 

La fel de controversată rămâne şi problema solicitării unui ajutor sovietic pentru 
respingerea atacurilor „teroriştilor”, o operaţiune de diversiune în urma căreia au căzut 
victime mii de oameni nevinovaţi. În acest sens, informaţia alarmistă (fără indicarea 
surselor) transmisă la 23 decembrie 1989, orele 10:30, la postul de televiziune română 

şi preluată la postul de radio central privind luarea legăturii cu Ambasada sovietică din 
Bucureşti, care ar fi promis „ajutor imediat” în vederea respingerii atacurilor unor 
„intervenţionişti străini”, nu face decât să dea naştere unor speculaţii neîntemeiate, 
asemenea celor semnalate de politologul rus A.A. Loşakov. „Unele mass-media” - scrie 
acesta — „au afirmat chiar că în a doua jumătate a zilei de 22 decembrie, Iliescu a vizi- 
tat în secret Ambasada sovietică din Bucureşti, unde a stabilit un contact cu Moscova, 
precum şi faptul că direct din cabinetele Ambasadei acesta a organizat o conferință 
pentru televiziunea bulgară”!%. Potrivit unei declaraţii (din 16 decembrie 1994) în fata 
Comisiei Senatoriale de cercetare a evenimentelor din decembrie 1989, Ion Iliescu ar 
fi sunat din sediul CC al PCR, în ziua de 22 decembrie 1989, la Ambasada sovietică 
„la sugestia cuiva”, informând despre „caracterul mişcării”, începerea configurării „unui 
cadru organizat al unor noi structuri de stat”!*, precum şi pentru „asigurare, ca să se 
evite orice fel de posibile dorinţe de «sprijin fratesc» pe care nimeni din noi nu-l dorea”!*. 
Ulterior, Ion Iliescu însuşi avea să confirme că a vorbit pe 22 decembrie 1989 cu 
Ambasada URSS la Bucureşti, în primul rând pentru că „am vrut să liniştesc orice 
nedumerire în legătură cu cine suntem şi ce reprezintă Frontul Salvării Naţionale”!%, 
ca „să cunoască şi conducerea statului vecin şi să nu ne trezim cu alte încurcături sau 
tendinţe de a ne veni în ajutor fără să fie nevoie şi evităm asemenea lucruri, deci era 
vorba de o oportunitate politică”!*. Merită subliniat de asemenea faptul că, potrivit 
comunicatului agenţiei sovietice TASS, într-un interviu acordat ziarului Le Monde, Ion 
Iliescu, preşedintele CFSN, a menţionat că noua conducere română nu s-a adresat URSS 
cu rugămintea de a i se acorda ajutor militar, deoarece „acesta nu era necesar” şi că 
„se află permanent în contact cu MAE al URSS”. Potrivit declaraţiilor acestuia, se 
notează în comunicatul difuzat de TASS, CFSN „este întru totul de acord în privinţa 
oportunității ajutorului sovietic”!*!. 

Pe fondul acestor ştiri, documentul descoperit în arhiva MAE al Poloniei de istoricul 
Adam Burakovski face lumină în această problemă care a stârnit atâtea controverse. Este 
vorba despre o telegramă transmisă la 23 decembrie 1989, ora 15:00, Centralei de la 
Varşovia de către Ambasada Poloniei la Bucureşti, prin care se informa că, din surse 
ale Ambasadei sovietice la Bucuresti, Ion Iliescu şi Silviu Brucan se adresaseră în numele 
Consiliului Frontului Salvării Naţionale şi solicitaseră ajutor militar Ambasadei URSS, 
pentru că singuri nu se vor descurca. Se menţiona totodată că, fără a se aştepta un 
răspuns, la postul de televiziune s-a comunicat că ambasada a promis ajutor, pentru ca 
imediat să se precizeze: „Răspunsul URSS : sunt gata să acorde orice fel de ajutor cu 
excepţia intervenţiei trupelor”!S2. În acest context, convorbirile purtate la 23 decembrie 
1989 de la sediul MApN aduc noi elemente de analiză. În această zi, în jurul prânzului, 
din dispoziţia generalului-locotenent Nicolae Eftimescu, colonelul Mircea Dumitru a 
sunat din nou la cabinetul generalului Moiseev, din biroul ministrului Apărării Naţionale 

(în prezenţa lui Ion Iliescu, Petre Roman, Nicolae Militaru etc.) şi a întrebat dacă s-ar 
putea conta pe un eventual ajutor sovietic împotriva teroriştilor. Răspunsul generalului 
Moiseev, reprodus de colonelul Mircea Dumitru în fata Comisiei Senatoriale de cercetare 
a evenimentelor din decembrie 1989, a fost: „O asemenea problemă poate fi discutată 
numai la nivelul guvernelor”!*. O explicaţie a acestei chestiuni oferă fostul preşedinte 
al României Ion Iliescu, care a precizat că „singurele legături şi convorbiri telefonice 
în acele zile şi nopţi, cu exteriorul şi, în particular, cu Moscova, au fost stabilite de la 
grupul de comandă al Marelui Stat-Major şi, în particular, de generalul Guşă”15*, care 
l-a informat despre o asemenea discuţie, precum şi despre „neacceptarea ideii de a fi 
soliciat vreun ajutor, de orice fel”155. Fostul şef al statului nu se referă la afirmaţiile 
potrivit cărora a fost prezent la aceste discuţii. „Eu pot” - a menţionat Ion Iliescu - „să 
confirm doar un lucru : că, în ceea ce priveşte nucleul politic de conducere a Frontului 
Salvării Naţionale, nimeni nu a ridicat problema solicitării vreunui ajutor din afară, 
poziţia noastră de principiu respingând o asemenea idee”!56, 

Încercările de a induce în opinia publică ideea solicitării unui sprijin militar sovietic 
după 22 decembrie 1989 sunt contrazise de mesajul clar adresat de generalul-maior 
Ştefan Guşă, şeful Marelui Stat-Major al Armatei române, omologului său sovietic, 
generalul de armată Moiseev, în cursul zilei de 23 decembrie 1989, căruia i-a comuni- 
cat că „nu a solicitat şi nu va solicita ajutor militar sovietic”!S. Potrivit propriei măr- 
turisiri, Ion Iliescu a avut o convorbire cu Mihail S. Gorbaciov pe 27 decembrie 1989 
(în stenograma primirii, la 27 decembrie 1989, a ambasadorului sovietic E.M. Tiajelniov, 
se precizează că discuţia telefonică purtată cu M.S. Gorbaciov ar fi avut loc cu o zi în urmă). 
„Primul meu contact cu Gorbaciov” - declara acesta în discuţia cu politologul Vladimir 
Tismăneanu - „a fost la 27 decembrie. Eram în şedinţa CFSN-ului, prima după execu- 
tia lui Ceauşescu, când am fost anunţat că sunt căutat de Gorbaciov... Convorbirea a 
avut loc pe un telefon obişnuit, de linie internaţională. Gorbaciov ne-a transmis felicitări 
pentru victoria revoluţiei şi ne-a asigurat de susţinerea politică a Uniunii Sovietice” 1%. 
În convorbirea purtată la 27 decembrie 1989, ora 10:00, cu ambasadorul sovietic la 
Bucuresti, E.M. Tiajelnikov!*, Ion Iliescu evocă discuţia telefonică purtată cu o zi în 
urmă cu Mihail S. Gorbaciov „de la militari” (adică de la MApN, şi nu de la sediul 
CFSN, aşa cum afirma în interviul cu Vladimir Tismăneanu), apreciind „modul inteli- 
gent în care au acţionat Gorbaciov personal şi conducerea sovietică, chiar şi în legătură 
cu ajutorul sovietic” 15. În context, a precizat că „francezii şi americanii au aruncat o 
nadă : «că ar fi gata să-şi modifice concepţia despre intervenţie», apreciind că aceasta 
a fost o provocare”!$!, Ion Iliescu recunoaşte de asemenea fără a preciza data: „Am 
avut o consultare cu tovarăşul Mihail Gorbaciov de la militari. Ne puneam la un moment 
dat problema aceasta, când armata era îngrijorată şi vedea că nu are eficienţa scontată, 
nu ştia ce forte acţionează, ce surse de informaţii au acestea...”!%. Continuând ideea, 

Ion Iliescu mărturisea : „Revoluţia era în pericol şi ne-am consultat în legătură cu o 
posibilă asistenţă de specialitate şi am căzut de acord că nu este cazul, că ar putea avea 
loc interpretări nedorite şi ar fi coincis cu aprecierea lui Ceauşescu, care şi la proces a 
spus că este o lovitură de stat cu ajutor militar străin. Lumea ştie că n-a fost asa”!®. 

Evident, evoluţiile din România nu puteau trece neobservate la Moscova, interesată 
să-şi păstreze o anumită influenţă în această ţară. În opinia noastră, nu există însă măr- 
turii în sprijinul unei implicări directe a conducerii sovietice, nici măcar presiune pen- 
tru schimbarea liderului român, aşa cum s-a întâmplat, într-un grad mai mic sau mai 
mare, în celelate ţări socialiste. Dimpotrivă, examinarea documentelor demonstrează 
refuzul conducerii sovietice de a se implica în desfăşurarea evenimentelor din România 
în decembrie 1989. Afirmația lui Michael R. Beschloss şi Strobe Talbott potrivit căreia 
unii dintre cei care îl răsturnaseră pe Ceauşescu „au mers până acolo încât să facă apel 
la Gorbaciov ca să trimită trupe pentru a-i împiedica pe securiştii lui Ceauşescu ”1% este, 
în opinia noastră, cel puţin îndoielnică, fiind contrazisă de propriile lor afirmaţii. După 
cum scriu înşişi autorii, la Washington, James Baker era convins că sovieticii au şi 
motive, şi capacitatea de a face ceva ca să oprească vărsarea de sânge. De altfel, la 
24 decembrie 1989, în cadrul emisiunii „Întâlnire cu presa” a canalului NBC, James 
Baker va declara că Statele Unite nu vor obiecta dacă „Pactul de la Varşovia ar găsi 
necesar să intervină în România”!%. Aceiaşi autori americani notează că ministrul de 
Externe sovietic E.A. Şevardnadze îi spusese direct ambasadorului american la Moscova, 
Jack Matlock, care primise indicatia de a-i sonda pe sovietici în legătură cu atitudinea 
lor faţă de România, că totuşi găsea sugestia preşedintelui George Bush nu sinistră, ci 
doar „stupidă”, declarându-se categoric „împotriva unei intervenţii din afară”, apreciind 
că „Revoluţia românilor era treaba românilor şi a nimănui altcuiva şi că orice amestec 
al Uniunii Sovietice l-ar transforma pe Ceausescu într-un martir” 166, 

O ştire privind primirea, la cerere, a ambasadorului american la Moscova de către 
Eduard A. Şevardnadze este publicată în ziarul Pravda, care în numărul din 23 decem- 
brie 1989 nota că în cursul discuţiei care a avut loc au fost abordate probleme referitoare 
la situaţia din România. Se menţionează că ambasadorul american a expus din însărci- 
narea guvernului său evaluarea americană a situaţiei din această ţară şi că, din punctul 
de vedere al părţii sovietice, s-a precizat că în URSS aceste evenimente erau considerate 
„exprimarea voinţei poporului român care tinde spre înnoirea propriei societăţi pe prin- 
cipiile democraţiei”!S. În ştirea privind primirea ambasadorului SUA în URSS de către 
ministrul de Externe al URSS se menţiona: „În acest moment de mare răspundere 
pentru destinele României socialiste, oamenii sovietici îşi exprimă sprijinul pentru popo- 
rul român şi compasiunea profundă în legătură cu pierderile omeneşti suferite”!®. În 
spiritul neimplicării militare a Uniunii Sovetice în România se înscrie şi declaraţia 
premierului sovietic Nikolai Rijkov, care, răspunzând întrebării unui ziarist, a precizat 
că ar fi o mare greşeală să se trimită trupe sovietice în România, ştiind că, recent, fusese 
condamnată trimiterea de trupe în Cehoslovacia şi Afganistan’. 

Documentele de arhivă ale MAE al Federaţiei Ruse scot de asemenea în evidenţă că 
evenimentele din România au constituit şi obiectul unor consultări sovieto-americane, 
inclusiv în chestiuni privind forma de sprijinire a noilor autorităţi de la Bucureşti şi a 
populaţiei. În acest sens, reținem atenţia asupra notei redactate cu ocazia primirii, pe 
24 decembrie 1989, de către adjunctul ministrului de Externe al URSS, I.P. Aboimov, 
a ambasadorului american la Moscova, Jack Matlock, la cererea acestuia. Aşa cum rezultă 
din notă, la încheierea convorbirii, ambasadorul Matlock a exprimat interesul deosebit 
al administraţiei americane de a afla dacă „într-adevăr este absolut exclusă posibilitatea 
acordării unui ajutor militar de către Uniunea Sovietică Frontului român al Salvării 
Nationale”!”, enuntand şi o asemenea variantă: „Cum va proceda Uniunea Sovietică în 
cazul unui apel in acest sens din partea Frontului” !™”. Diplomatul sovietic va consemna în 
continuare : „În paralel, ambasadorul american a avansat o idee, chipurile aprobată la 
Washington, dând de înţeles că în actuala situaţie participarea militară a Uniunii Sovietice 
în evenimentele din România ar putea să nu intre sub «doctrina Brejnev»”'”. Interesant 
pentru poziţia părţii sovietice este răspunsul exprimat „foarte clar şi fără echivoc” al 
adjunctului ministrului sovietic de Externe, care a declarat că un asemenea scenariu nu 
fusese examinat de partea sovietică „nici măcar teoretic” şi că aceasta „este împotriva 
oricărui amestec în treburile interne ale altor state şi intenţionează să urmeze ferm şi 
neabătut această poziţie, aşa că partea americană poate considera că noi i-am dăruit ei 
«doctrina Brejnev»”'?. Cu privire la finalul întrevederii, I.P. Aboimov consemnează fap- 
tul că, dezvoltând această teză, a reţinut atenţia interlocutorului spunând că „tocmai pornind 
de la aceste considerente Uniunea Sovietică s-a pronunţat şi se pronunţă ca şi până acum 
împotriva convocării Consiliului de Securitate pentru examinarea situaţiei din România” "+. 
Răspunzând întrebării ambasadorului american cu privire la eventuala reacţie a Uniunii 
Sovietice în cazul în care Consiliul Frontului Salvării Naţionale va avansa el însuşi 
iniţiativa convocării Consiliului de Securitate al ONU, I.P. Aboimov a replicat că partea 
sovietică „nu este deocamdată gata să examineze o asemenea ipoteză teoretică”!"5. Părerea 
exprimată de I.P. Aboimov în convorbirea cu ambasadorul Jack Matlock se înscria de altfel 
în poziţia exprimată de Mihail S. Gorbaciov la întâlnirea de la Malta cu preşedintele 
George Bush, căruia îi declarase că „toate părţile” trebuie să recunoască faptul că Europa 
de Est îşi ia propriile decizii şi că Statele Unite şi Occidentul „ar face bine să nu exploa- 
teze această situaţie”!'6. I.P. Aboimov i-a explicat ambasadorului american că, tocmai 
pornind de la aceste considerente, Uniunea Sovietică s-a pronunţat şi se pronunţă împotriva 
convocării Consiliului de Securitate al ONU pentru examinarea situaţiei din România!” 

Relevant pentru poziţia conducerii sovietice faţă de o eventuală intervenţie în România 
este răspunsul lui I.P. Aboimov la conferinţa de presă din 25 decembrie 1989, la Între- 
barea privind poziţia URSS faţă de declaraţiile secretarului de stat al SUA şi miniştrilor 
de Externe ai Frantei!” şi Marii Britanii, potrivit cărora aceştia „vor înţelege motivele 

URSS dacă aceasta va trimite în România ajutor militar, împreună cu alţi aliaţi din 
Pactul de la Varşovia, în calitate de sprijin al puterii populare”!”. În timpul conferinţei, 
diplomatul sovietic a menţionat: „URSS a declarat că nu intervine în treburile interne 
ale altui stat, fie că este vorba de un stat aliat sau de alt stat”'®°. Acesta a menţionat că 
partea sovietică cunoştea declaraţia secretarului de stat al SUA în legătură cu problema 
amestecului în treburile interne ale altui stat, îndemnând „să se dea dovadă de preca- 
utie deosebită, nu numai în acţiuni, ci şi în declaratii”!*’. Referindu-se la demersu- 
rile puterilor occidentale vizând acceptarea unei intervenţii sovietice în acele zile, 
istoricul loan Scurtu constata o „situaţie bizară, că marile democraţii au cerut Uniunii 
Sovietice intervenţia militară în România, iar aceasta a refuzat o asemenea solicitare şi 
i-a îndemnat pe occidentali la «precautie»”'®*. Cu ocazia aceleiaşi conferinţe de presă, 
I.P. Aboimov a subliniat că „în cadrul Tratatului de la Varşovia nu a fost examinată 
problema vreunei forme de acţiuni militare sau amestec în evenimentele petrecute în 
România”!8. 

Consultările realizate pe linia statelor participante la Organizaţia Tratatului de la 
Varşovia în legătură cu situaţia din România au exclus ideea unei implicări ale acestora 
în desfăşurarea evenimentelor din ţara noastră. După cum rezultă din declarația MAE 
al URSS din ziua de 25 decembrie 1989, partea sovietică a examinat, împreună cu ali- 
atii din cadrul Pactului de la Varşovia, oportunitatea organizării unei întâlniri consulta- 
tive la nivelul miniştrilor de Externe ai statelor membre, ajungând la concluzia că 
„poporul român şi-a luat destinele în propriile mâini şi că, în pofida rezistenţei crâncene 
a forţelor totalitarismului, acesta va putea repurta victoria în lupta pentru libertate şi 
democratie”!** şi, luând in calcul acest lucru, „există înţelegerea de a se evita vreun fel 
de acţiuni colective care ar putea aminti de practica trecutului” 155. 

La fel de cotroversată rămâne şi opinia care se vehiculează îndeosebi în mass-media, 
potrivit căreia soarta României ar fi fost decisă la întâlnirea Gorbaciov-Bush de la Malta, 
la începutul lunii decembrie 1989. Este adevărat că tulburările izbucnite la Timişoara 
începând cu 16 decembrie 1989 au fost de natură să-l îngrijoreze şi mai mult pe liderul 
român, întărindu-i convingerea că la Malta fusese decisă şi soarta României. În cadrul 
teleconferintei din 20 decembrie 1989, ora 18 : 00, Nicolae Ceausescu a declarat deschis 
că la Malta preşedintele american a abordat şi problema României în contextul analizei 
evoluţiilor din Europa Centrală de Est şi că „Gorbaciov nu a zis nimic”!%, ceea ce 
înseamnă că „l-a aprobat”!*’. Judecând după declaraţiile lui George Bush, în cursul 
întâlnirii de la Malta evoluţia situaţiei din Europa de Est nu a ocupat un loc important, 
discuţiile concentrându-se asupra situaţiei din America Latină, republicile baltice, pre- 
cum şi asupra problematicii germane. Referindu-se la situaţia din Europa de Est, Mihail 
S. Gorbaciov a reafirmat ideea că schimbările din aceste ţări trebuiau să fie paşnice şi 

că Uniunea Sovietică se mentinea pe poziţia neamestecului. Replica liderului sovietic 
era o aluzie directă la interventa armată a SUA în Filipine. „În Uniunea Sovietică”, a 
afirmat Gorbaciov, „unii spun că doctrina Brejnev este înlocuită cu doctrina Bush”!® şi 
că în Europa de Est „sunt înlocuite guverne legitim alese”!%, pentru a continua: 
„Problema este că în Europa de Est se duce o luptă şi ce va fi dacă cineva va ruga 
Uniunea Sovietică să se amestece. Acum totul este într-o legătură reciprocă. Unii spun 
de asemenea că nu ne îndeplinim datoria faţă de aliaţi. Pe noi nu ne-au chemat însă”!%. 

În realitate, la Malta, Mihail S. Gorbaciov a lăsat să se înţeleagă clar că Uniunea 
Sovietică nu va interveni în niciun fel în statele aflate în sfera sa de influenţă. Conform 
declaraţiei fostului ministru sovietic de Externe Aleksandr Bessmertnih, citat de Michael 
R. Beschloss şi Strobe Talbot, Mihail S. Gorbaciov era foarte „uşurat” că, la Malta, 
Bush îi promisese „să nu-i întindă nicio capcană” şi nici „să-l submineze”, nici în pri- 
vinta ţărilor baltice şi nici a celorlalte ţări din Europa Răsăriteană, şi că, dacă nu ar fi 
fost Malta, „Uniunea Sovietică n-ar fi renunţat niciodată aşa de uşor la controlul asupra 
Europei de Est şi a Ţărilor Baltice”!%!. Ideea existenţei unei înţelegeri la Malta privind 
înlăturarea lui Nicolae Ceauşescu a fost respinsă de fostul lider sovietic Mihail S. 
Gorbaciov în declaraţia făcută la Bucureşti, în aprilie 2010, cu prilejul lansării ziarului 
Puterea, când a susţinut că România nu a constituit obiectul discuţiilor avute cu preşe- 
dintele Bush şi că totul reprezintă doar elemente ale unui „mit”!”, îndemnându-i pe cei 
de faţă să nu dea crezare tuturor zvonurilor. 


In loc de concluzii 


Evenimentele din decembrie 1989 din România care au dus la prăbuşirea unui regim 
totalitar pot fi explicate doar în strânsă legătură cu schimbările produse în viaţa inter- 
naţională în a doua jumătate a anilor 1980, ca urmare a politicii promovate de noua 
conducere sovietică instalată în martie 1985. Conducerea sovietică era pe deplin conşti- 
entă că situaţia din România va exploda cândva, însă nu putea prevedea cu precizie când 
se va întâmpla acest lucru. Aceasta explică, în opinia noastră, faptul că nu s-a implicat 
pentru a precipita evenimentele, lăsându-le să evolueze de la sine, situându-se, până în 
ultimul moment, pe o poziţie de expectativă. Spre deosebire de celelate ţări, în care 
evoluţiile ce au dus la schimbarea de sistem au fost paşnice, în România acestea au avut 
un caracter sângeros din cauza regimului dur, refractar la orice schimbări. Dacă în 
privinţa regimului din România, caracterizat ca „totalitar” şi „dur”, autorii raportului 
Fundaţiei Gorbaciov au dreptate să afirme că acesta „excludea o transformare paşnică”, 
nu acelaşi lucru se poate spune despre concluzia lor, potrivit căreia motivul declanşării 
evenimentelor l-au reprezentat demonstrațiile minorităţii maghiare din Transilvania!?. 
O analiză atentă a reacției conducerii sovietice la evenimentele din România demon- 
strează că a fost luată prin surprindere de viteza cu care s-au desfăşurat. Ministrul 


188. George Bush şi Brent Scowcroft, Mir stal drughim, Mejdunarodniie otnoşenia, Moscova, 2004, 
p. 156. 

189. Ibidem. 

190. Ibidem. 

191. Michael R. Beschloss şi Strobe Talbot, op. cit., pp. 233-234. 

192. Puterea, 16 aprilie 2010. 

193. 1989 v rossiskoi i mirovoi istorii, Doklad Gorbaciov-Fonda, Moscova, 2009, p. 9. 


REVOLUŢIA ROMÂNĂ DIN DECEMBRIE 1989 ÎN CONTEXTUL RAPORTURILOR... 69 


sovietic de Externe E.A. Sevardnadze însuşi, referindu-se la regimul din România, 
declara că la Moscova nu existau niciun fel de îndoieli în legătură cu faptul că situaţia 
nu mai putea continua aşa, însă nimeni nu a putut prevedea data la care se va petrece 
acest lucru şi ce formă va lua. Acţiunea populară s-a dovedit a fi spontană, nu a fost 
pregătită de nimeni!*. Nu există însă nicio îndoială că, odată declanşate, aceste eveni- 
mente nu au fost „atent supravegheate” de conducerea Moscovei, după cum rezultă din 
mărturisirea făcută diplomatului român la Moscova Savian Bulacu de către fostul vice- 
preşedinte al URSS Ghenadi lanaev, pentru a nu se degenera într-un război civil local 
sau general. Merită atenţie sublinierea fostului demnitar sovietic care dovedeşte existenţa 
în acele zile a unei înţelegeri sovieto-americane pentru ca lucrurile să nu iasă de sub 
control. G. lanaev mărturisea că, în opinia părţii sovietice şi a celei americane, „româ- 
nii vor complica lucrurile în procesul înlăturării dictatorului, mai ales în zonele unde 
maghiarii sunt majoritari ”!%5, motiv pentru care s-a convenit cu administraţia americană 
să monitorizeze împreună cursul evenimentelor, iar „în caz de forţă majoră, SUA urmau 
să exercite presiuni asupra Ungariei şi Iugoslaviei, iar noi să ţinem sub control întreaga 
situaţie "1%. 

În convorbirea cu Lilly Marcou despre România anilor 1980, A.N. Iakovlev menti- 
ona că din România s-au primit cele mai multe scrisori din partea mai multor persoane 
din opoziţie, „unele chiar din interiorul partidului”!, în care se exprima rugămintea 
ca partea sovietică să intervină direct, deoarece „atât de odios devenise regimul”!%. 
Fostul demnitar sovietic recunoaşte totodată că, în ciuda acestui climat atât de tensionat, 
credea că schimbarea nu avea să survină decât după moartea lui Ceauşescu. 

La rândul său, Mihail Gorbaciov avea să scrie în memoriile sale: „Adesea am fost 
întrebat, şi în acei ani, şi în ultimul timp: de ce nu s-a amestecat URSS în drama 
românească, de ce nu a contribuit la plecarea dictatorului ? Repet încă o dată: nu ne-am 
amestecat, deoarece aceasta contravenea principiilor noii noastre politici [...]. În niciun 
caz conducerea sovietică nu a păşit pe calea încălcării principiilor relaţiilor cu aliaţii şi 
vecinii noştri proclamate în anul 1985. Călăuzindu-se după acestea, nu am acceptat nici 
să sprijinim opoziţia care începuse să ridice capul în România împotriva lui Ceauşescu. 
Existau semnale în legătură cu formarea în societatea română a masei critice a neaccep- 
tării regimului” 1%. 

După cum nota fostul consilier al lui Mihai S. Gorbaciov Anatoli Cerniaev, eveni- 
mentele din Europa Centrală şi de Est din 1989 au avut premise perfect obiective, 
întrucât nemulţumirea faţă de regim s-a dezlantuit cu viteza unui foc stropit cu benzină 
atunci când în Uniunea Sovietică a început perestroika, au apărut glasnost şi libertatea 
cuvântului, elemente ale unei democraţii reale. Oamenii din Europa de Est, fireşte, 
priveau la conducerile lor, la şefii lor şi se întrebau : „De ce aceasta nu urmează exem- 
plul «fratelui mai mare» tocmai atunci când acest «frate mai mare» a păşit pe calea 
democraţiei ? Ba dimpotivă, îl critică pe Gorbaciov, critică perestroika, ceea ce era 
caracteristic îndeosebi pentru RDG, România, partial pentru conducerea cehoslovacă” 2%. 

În opinia aceluiaşi politolog, frământările din ţările aliate au crescut rapid începând de 
prin 1988, iar procesul a căpătat un caracter cu adevărat revoluţionar după ce aceştia 
s-au convins că Gorbaciov şi conducerea sovietică „nu vor permite niciodată repetarea 
a ceva asemănător cu intervenţia în Ungaria în anul 1956, în Cehoslovacia în anul 1968, 
nu vor folosi niciodată forţa”?! şi că au abandonat doctrina Brejnev. „Aceasta”, con- 
chide Cerniaev, „le-a dezlegat mâinile. Şi într-un anumit moment protestul strâns împo- 
triva regimurilor impuse a explodat”2?. 

Referindu-se la reacţia conducerii sovietice la aceste schimbări, Anatoli Cerniaev 
recunoaşte că în sânul Biroului Politic al CC al PCUS au fost şi voci care au cerut să 
se întreprindă ceva pentru oprirea acestui proces, dar că Mihail S. Gorbaciov nu a fost 
în stare să dea un răspuns clar. În opinia autorului, liderul sovietic spera că după schim- 
barea guvernului „oamenii se vor trezi, vor începe transformări serioase în propriile ţări 
şi aceste ţări — aliaţii noştri - se vor întoarce sincer în direcţia Uniunii Sovietice demo- 
cratice şi iubitoare de pace, vor alege socialismul cu înfăţişare umana”’’, însă „el a 
greşit profund”2%, deoarece „acestea s-au întors spre Uniunea Sovietică nu cu fata, ci 
cu spatele”*. Anatoli Cerniaev constată de asemenea că politica promovată de 
conducerea de la Kremlin faţă de fostele state prietene a fost nechibzuită şi că „revo- 
lutiile de catifea” — autorul nu avea în vedere Revoluţia din România - s-au întors 
pentru Uniunea Sovietică „în general negativ - şi în plan economic, şi în planul păstră- 
rii aliaţilor, al influenţei în această parte a Europei”2%. 

Mihail S. Gorbaciov îşi amintea că adesea a fost criticat, chiar învinuit pentru poli- 
tica sa faţă de ţările Europei de Est. „Unii spun”, scria el, „că Gorbaciov nu a apărat 
socialismul în acestea, aproape că nu «am trădat prietenii», iar alţi, dimpotrivă, mă 
acuză că am fost prea răbdător faţă de activitatea lui Ceauşescu, Honecker, care îşi 
aduseseră ţările la marginea catastrofei”2”. Fostul lider sovietic a respins toate aceste 
învinuiri, socotindu-le rodul unor reprezentări învechite potrivit cărora „noi aveam 
dreptul să ne amestecăm fără jenă în treburile «sateliților», pe unii să-i apărăm şi să-i 
protejăm, iar pe alţii să-i pedepsim şi să-i «<excomunicăm»”28. În opinia sa, „asemenea 
rânduieli contraveneau şi principiilor proclamate oficial în documentele partidelor comu- 
niste — egalitatea în drepturi, independenţa, neamestecul în treburile interne ale celuilalt, 
răspunderea deplină a conducerii fiecărei ţări în fata propriului partid”2%. Acesta sub- 
liniază de asemenea că încă de la începerea perestroikăi a avut în vedere dreptul fiecă- 
rui popor de a-şi defini independent viitorul, a explicat „cu răbdare şi perseverent 
importanţa transformărilor concepute”20, a purtat discuţii cu aliaţii în jurul problemelor 
socialismului, influenţându-i „prin propriul exemplu”, dar nu a impus nimănui propria 
opţiune. „Cei care până în prezent se plâng de Gorbaciov dovedesc o elementară lipsă 
de respect faţă de propriile popoare, care au dobândit libertatea şi pe care o folosesc 

potrivit propriei lor voințe şi propriului discernământ”?!, concluzionează fostul lider 
sovietic. 

Declaraţiile de mai sus pot fi raportate perfect şi în cazul României, unde voinţa 
poporului, şi nu influenţa unor forţe externe, a fost decisivă în generarea schimbării de 
regim din decembrie 1989. 


The Romanian Revolution of December 1989 Seen from the 
Perspective of the Relations Between Romania and the Soviet Union 


The purpose of this study is to identify new elements in the policy promoted by the new lea- 
dership in Moscow, since March 1985, towards the socialist states in Central and Eastern 
Europe, as well as the analyses regarding the evolutions in these states in 1989. Moreover, 
the study highlights issues regarding the situation in Romania and the reactions of the Moscow 
leadership with regard to the triggering of the revolutionary events in Romania. There are also 
presented the enigmas related to a possible involvement of Moscow in the outbreak and deve- 
lopment of the Romanian Revolution of December 1989. 

Igor CASU 


Mişcarea de eliberare naţională românească 
în Moldova sovietică, 1989-1991 : istorie şi memorie 


La începutul anilor 1980, pentru numeroşi observatori străini, RSS Moldovenească 
(RSSM) părea prea liniştită în comparaţie cu alte republici unionale europene’. Ceea ce 
a urmat în anii perestroikăi avea să infirme însă această percepţie. Reformele lansate de 
Mihail Gorbaciov începând cu aprilie 1985 au bulversat în scurt timp şi societatea mol- 
dovenească de pe malul stâng al Prutului. Înainte de 1989, aproape nimeni nu vorbea 
în spaţiul public despre independenţă sau reunirea cu România. Una dintre explicaţii 
este că toate discuţiile pe aceste subiecte erau interzise, iar cei care le exprimau riscau 
să intre imediat în vizorul KGB şi de multe ori erau condamnaţi la ani grei de detenţie. 
Unul dintre cazurile cele mai cunoscute în acest sens este cel al Frontului Naţional 
Patriotic, ai cărui fruntaşi - Alexandru Usatiuc, Gheorghe Ghimpu, dar şi Valeriu Graur - au 
fost arestaţi în 1971-1972 şi condamnaţi la ani de gulag?. Un alt caz important a fost cel 
al inginerului Gheorghe David, arestat chiar în timpul perestroikăi. Acesta a fost con- 
damnat în 1986 la tratament într-un spital psihiatric pentru că a îndrăznit să-i scrie lui 
Gorbaciov despre discriminarea românilor basarabeni în politica de cadre, să ceară 
revenirea la alfabetul latin, dar şi să critice intervenţia sovietică in Afganistan’. 

Un aspect important care a anticipat deznodământul anilor 1989-1991 a fost evoluţia 
ponderii românilor basarabeni în Partidul Comunist al Moldovei (PCM). Aceştia au 
început să susţină în masă Frontul Popular şi alte organizaţii ale mişcării de eliberare 
naţională. Or, în ultimii ani ai existenţei URSS, Biroul CC al PCM şi Comitetul Central, 
două organe-cheie decidente în republică, semănau mai mult cu un miniparlament 
decât cu o structură monolitică şi obedientă prim-secretarului partidului, aşa cum 
fusese decenii la rând. În cursul anului 1989, poziţia mişcării de eliberare naţională 


1. O versiune a textului de faţă a fost publicat în Tyragetia. Revistă a Muzeului Naţional de Istorie a 

continuare. ASISRM-KGB), dosar 017006, vol. 1-11. 

era exprimată în Biroul CC de Mircea Snegur, secretar al CC pe probleme de agricul- 
tură‘, iar cele ale populaţiei rusofone, proimperiale, de Vladislav Semionov, secretar al 
CC al PCM. 

Care era deci raportul dintre români şi alte etnii în PCM în timpul perestroikăi 
comparativ cu deceniile anterioare ? În 1985, ponderea moldovenilor/românilor în rân- 
durile membrilor de partid era de 45,8%, în creştere la 48,2% în 1990. Prin compara- 
tie, în deceniile precedente cota moldovenilor în Partidul Comunist al Moldovei a fost 
mult mai mică decât ponderea lor în totalul populaţiei republicii. De exemplu, în 1944 
alcătuiau circa 10%, în 1965 - deja 35% şi abia în anii 1978-1979 fusese trecut pragul 
de 40%. Între timp, ponderea ruşilor în PCM a scăzut de la 30% în 1965 la 25,9% în 
1979, apoi la 23,4% în 1985 şi 22% în 1990. Aceeaşi dinamică descendentă se observă 
şi în cazul ucrainenilor din RSSM, ponderea lor în rândurile membrilor PCM evoluând 
de la 23,2% in 1965 la 21,1% în 1985 şi 20,6% in 19905. În total, în 1986, organi- 
zaţia de partid din RSSM număra 189.400 de comunişti, dintre care 25,4% erau func- 
tionari în organele de stat şi de partid, precum si în domeniul economiei, sistemului 
educational etc.°. 

Această perspectivă de indigenizare continuă in politica de cadre este evidentă dacă 
analizăm cifrele care arată cum a evoluat componenţa etnică a nomenclaturii CC al 
PCM. În 1987, cota-parte a moldovenilor/românilor în structurile de conducere ale 
Partidului Comunist al Moldovei, atât în Chişinău, cât şi în teritoriu, era de 54%, o 
creştere cu mai mult de 10 procente faţă de 1967. În acelaşi timp, ponderea femeilor in 
posturile de conducere din partid la nivel de comitete raionale şi orăşeneşti era de 23% 
în 1986. În ceea ce priveşte reprezentarea în guvern la nivel de miniştri, viceminiştri, 
preşedinţi de comitete şi departamente, moldovenii/românii constituiau 48% în 1984, 
cu peste 10% mai mulţi în comparaţie cu două decenii mai devreme”. Cu toate acestea, 
în posturile de bază - preşedinte al Comitetului pentru Securitatea Statului (KGB) pe 
lângă Consiliul de Miniştri a RSSM, ministru de Interne şi alţi demnitari de rang înalt 
care se ocupau de politica de cadre - erau ruşi sau ucraineni loiali mai degrabă intere- 
selor Centrului decât intereselor majorităţii româneşti locale. Astfel, cel dintâi moldovean 
de naţionalitate română, originar din partea basarabeană a RSSM, care a deţinut funcţia 
de prim-secretar al CC al PCM a fost Petru Lucinschi, numit abia în noiembrie 1989. 
Primul şef al KGB local, moldovean român din partea basarabeană a RSSM, a fost Tudor 
Botnaru, numit în iulie 19908. 

Din alt punct de vedere, moldovenii/românii erau vădit discriminati in ceea ce 
priveşte prezenţa lor în calitate de conducători ai întreprinderilor industriale din RSS 
Moldovenească. Astfel, in 1984 ei alcătuiau doar 8,6% - raportat la 1964, când consti- 
tuiau 2,3% - din numărul total al managerilor din industrie. În acelaşi timp, moldove- 
nii/românii erau reprezentaţi pe larg la capitolul directori de colhozuri şi sovhozuri, 
unde ponderea lor, în 1984, era de 70,3% şi, respectiv, 68,8%°. Aceste cifre explică, 
cel puţin parţial, cauzele tensiunilor care apar în societatea moldovenească în timpul 
perestroikăi, încununate, la 27 august 1991, cu Declaraţia de Independenţă a Republicii 
Moldova. 

În 1989, ia conducerea RSS Moldovenească era prim-secretarul CC al PCM Simion 
Grossu, numit în funcţie nouă ani mai devreme în locul lui Ivan Bodiul. Grossu era un 
reprezentant al vechilor elite, apropiat de cei din generaţia lui Brejnev şi Bodiul, şi 
considera că reformele radicale nu erau necesare în societate, nici la nivel politic şi 
economic, nici la nivel cultural şi etnonational. Anul 1988 este unul crucial, când peres- 
troika începe să fie resimţită şi în RSS Moldovenească. La Plenara a VII-a a CC a PCM, 
din ianuarie 1988, s-a afirmat foarte clar ideea potrivit căreia reforma politică nu va 
avea sorţi de izbândă fără promovarea unei reforme economice, în sensul introducerii 
unor elemente ale economiei de piaţă. Această platformă nouă a PCM a fost prezentată 
pe larg în noiembrie 1988 în aşa-numitele teze intitulate „Să afirmăm restructurarea prin 
fapte concrete”, elaborate de Simion Grossu (prim-secretar al CC al PCM), Victor 
Smirnov (al doilea secretar al CC al PCM), Ivan Calin (preşedintele Consiliului de 
Miniştri al RSSM), Alexandru Mocanu (preşedintele Sovietului Suprem al RSSM), 
precum şi de alţi înalţi funcţionari de stat şi de partid care conduceau atunci destinele 
republicii. Cei mai mulţi acceptau perestroika mai mult formal decât cu entuziasm. Drept 
exemplu, tezele conţineau dogme comuniste din perioada stagnării, cum ar fi „întărirea 
unităţii poporului sovietic”, păstrarea controlului CC al PCM asupra intelectualitatii, 
păstrarea alfabetului chirilic pentru „limba moldovenească”, menţinerea limbii ruse drept 
limbă de comunicare interetnică, nevoia consolidării „prieteniei popoarelor” etc. 

Tezele PCM au fost aspru criticate chiar de comunişti la diferite adunări de partid, 
dar şi în presă şi în cadrul unor mitinguri. În teze nu erau invocate, nici măcar în sub- 
sidiar, ideile exprimate tot mai apăsat în societatea moldovenească, anume nevoia de 
repunere în drepturi a limbii române, revenirea la alfabetul latin, interzis în februarie 
1941, problema evaluării critice a stalinismului, a foametei organizate din 1946-1947, 
a deportărilor în masă, precum şi a numeroaselor „greşeli” şi încălcări ale drepturilor 
omului din perioada stagnarii™. 

Pe acest fundal începe erodarea în masă a încrederii populaţiei în Comitetul Central 
al Partidului Comunist al Moldovei. Acest proces a continuat în perioada următoare, în 
contextul în care conducerea PCM refuza să comunice cu organizaţiile „neformale” şi 
neglija solicitarea tot mai pronunţată a opiniei publice de a declara româna (numită în 
continuare „limba moldovenească”) limbă de stat. Prima organizaţie zisă neformală 
(adică neînregistrată oficial, dar tolerată de autorităţi) a fost Cenaclul literar-muzical 
„Alexei Mateevici”, creat pe 15 ianuarie 1988, ziua de naştere a lui Mihai Eminescu, 
cel mai mare poet al românilor (şi moldovenilor, cum se spunea în epocă). O dată aleasă, 
evident, nu întâmplător. Principalul animator al cenaclului era Anatol Şalaru, medic de 

profesie, alături de alti tineri şi studenţi de la diferite facultăţi din Chişinău. Întrunirile 
aveau loc la început pe Aleea Clasicilor din Parcul „Puşkin” din Chişinău, actualmente 
Grădina Publică „Ştefan cel Mare”. Ulterior, s-au mutat la estrada „Lumina”, aflată la 
intrarea în Parcul „Comsomolist” (astăzi Parcul de agrement „Valea Morilor”), imediat 
după coborârea scărilor dinspre Universitate. Apoi, locul preferat a devenit Teatrul de 
Vară de la Lacul Comsomolist, mult mai încăpător şi mai puţin vizibil şi deranjant din 
perspectiva autorităţilor. De la bun început, la aceste evenimente erau prezenţi şi înalţi 
demnitari de stat sau de partid, care păreau entuziasmați pe moment, dar care ulterior 
condamnau cenaclul in oficioasele de la acea vreme, Moldova socialistă şi Sovetskaia 
Moldavia, pe motiv că activităţile sale ar avea un caracter naţionalist, aşa cum a fost 
cazul viceministrului Învăţământului Public Simeon Musteaţă!. 

La baza mişcării nationale care va culmina cu independenţa Moldovei fata de Uniunea 
Sovietică a fost Mişcarea Democratică pentru Susținerea Restructurării (MDSR), fondată 
la 3 iunie 1988. Unul dintre primele documente ale MDSR a fost adoptat pe 24 august 
1988. Din acesta reiese că programul mişcării nu ridica explicit problema independen- 
tei, ci susţinea demersurile conducerii sovietice de la Moscova, în frunte cu Mihail 
Gorbaciov. Astfel, MDSR sprijinea lozinca „Toată puterea - sovietelor” pe baza demo- 
cratizării sistemului electoral, promova „ameliorarea substanţială a autodirijării colec- 
tivelor de muncă”, „trecerea RSS Moldoveneşti la autogestiune totală” şi introducerea 
cetăţeniei RSSM. Se punea accent şi pe chestiunea „suveranităţii politice a RSSM”, dar 
„în componenţa URSS”. Dintre revendicările cu caracter cultural-national se evidenţiază 
cea cu privire la necesitatea „ameliorării condiţiilor de dezvoltare a culturii moldoveneşti, 
reîntoarcerea funcţiilor sociale ale limbii moldoveneşti, promovarea unei autonomii 
culturale reale pentru toate popoarele şi etniile conlocuitoare din RSS Moldovenească” !?. 
Ulterior, prin comasarea Cenaclului „Mateevici”, a MDSR, precum şi a altor organi- 
zatii, cum ar fi Asociaţia Istoricilor, va fi creat, la 20 mai 1989, Frontul Popular din 
Moldova". 

in arhiva fostului CC al PCM se păstrează mai multe rapoarte despre şedinţele 
Cenaclului „Mateevici”. Acestea au fost elaborate de un grup de lucrători din aparatul 
CC al PCM, printre care Alexandru Roman, şeful Secţiei Relaţii Interetnice din cadrul 
Departamentului Ideologic, E. Beico, responsabil al Secţiei Organizatorice de Partid şi 
Probleme de Cadre, A.A. Barbăneagră, consultant al Secţiei Chestiuni Juridice şi de Stat, 
I.A. Zaretki, consultant al Secţiei Relaţii Interetnice din cadrul Departamentului Ideologic, 
Visarion B. Cesuiev, consultant al Secţiei Social-economice, A.D. Onceanu, instructor al 
Departamentului Ideologic'*. Perioada acoperită de aceste rapoarte este ianuarie-decem- 
brie 1989, crucială pentru mişcarea de eliberare naţională. Primele evenimente descrise 
în aceste rapoarte datează de la sfârşitul lunii ianuarie 1989. Astfel, într-o notă infor- 
mativă a CC al PCM se relatează că pe 29 ianuarie 1989, în preajma statuii lui Ştefan 
cel Mare s-au adunat peste două mii de persoane". Drept urmare, autorităţile au intrat 
în panică şi i-au rugat pe liderii MDSR şi ai Cenaclului „Mateevici” să-i convingă pe 
participanţi să meargă la estrada „Lumina”. Pe 12 februarie, în Piaţa Victoriei (azi Piaţa 


11. „După douăzeci de ani - istoricul Igor Caşu despre Moldova anului 1989”, Radio Europa Liberă, 
26 februarie 2009. 

12. Pentru mai multe detalii, a se vedea Partidul Popular Creştin Democrat. Documente şi materi- 
ale, vol. 1, Chişinău, 2008. 

Marii Adunări Naţionale), situaţia a ieşit iarăşi de sub controlul autorităţilor. Militia a 
intervenit în forţă, fiind reţinute 43 de persoane, unele dintre care au fost amendate, iar 
altele arestate pentru câteva luni. Pentru a minimiza impactul manifestaţiilor asupra 
opiniei publice, CC al PCM a decis interzicerea adunărilor Cenaclului „Mateevici” în 
centrul orasului!®. 

La şedinţa din 19 februarie 1989 a Cenaclului „Mateevici” de la Teatrul de Vară au 
venit şi reprezentanţi ai autorităţilor comuniste de la Chişinău: Ion Guţu, preşedinte al 
Comitetului Executiv Chişinău, şi Mihail Platon, vicepreşedinte al Consiliului de Miniştri 
al RSSM. Schimbarea locului nu a diminuat numărul participanţilor, din contră, au venit 
mult mai mulţi - circa 10.000, conform datelor din arhiva CC al PCM. S-a adoptat o 
adresare către N. Demidenko, procurorul RSSM, semnată de participanţi, în care se 
cerea cercetarea crimelor comise de liderii comunişti în Moldova în perioada stalinistă. 
Între timp avea loc campania de alegeri pentru Congresul Deputaţilor Poporului din 
URSS şi, în legătură cu aceasta, Nicolae Sulac şi Ion Caţaveică au criticat activitatea 
conducerii circumscriptiilor electorale, controlate de oamenii partidului. La sfârşitul 
manifestatiei, Iurie Țurcanu, lector ia Institutul Agricol din Chişinău, a îndemnat mul- 
timea să organizeze un marş prin centrul oraşului. În ciuda impotrivirii lui Ion Guţu şi 
a lui Mihail Platon, mitingul a continuat până în actuala Piaţă a Marii Adunări Naţionaie. 
Militia a intervenit şi de această dată în forţă împotriva manifestantilor care scandau 
lozinci antisovietice, fiind arestate alte 12 persoane”. 

La şedinţele cenaclului se discutau probleme arzătoare atât cu privire la trecutul 
Basarabiei, cât şi la actualitate. Aici a apărut şi tricolorul românesc, numit în rapoartele 
CC al PCM „steagul altui stat”. De multe ori, vorbitorii se refereau la figuri marcante 
din istoria Moldovei, precum Ştefan cel Mare, Petru Rareş, loan Vodă cel Cumplit etc. 
Adunarea din 2 iulie 1989 a fost dedicată aproape exclusiv lui Ştefan cel Mare (ziua 
morţii sale, in 1504). Valeriu Mârza a citit un fragment din Viața lui Stefan cel Mare 
de Mihail Sadoveanu (1934). Anatol Burlacu a făcut o prezentare a omului politic Ştefan 
cel Mare, iar Valeriu Cibotaru a recitat Doina lui Eminescu şi poezia lui Vasile Alecsandri 
Dumbrava Roşie, Anatol Răzmeriţă interpretând o baladă în stil moderni. 

La adunarea din 28 mai 1989, Ion Contescu s-a referit la Tratatul de la Kuciuk-Kainargi 
din 1774 dintre Turcia, Rusia şi Austria, în urma căruia s-a făcut prima împărţire teri- 
torială a Principatului Moldovei (partea de nord, numită ulterior Bucovina, fiind cedată 
Austriei). Autorul a arătat de asemenea că Basarabia a fost al doilea teritoriu rupt de la 
Moldova, de data asta de Rusia, în 1812. Contescu cita chiar din clasicii comunismului, 
Marx şi Engels (aşa cum au făcut-o, încă în anii 1960, disidentii Mihai Moroşanu, 
Gheorghe Ghimpu, Alexandru Usatiuc şi alţii). La aceeaşi întrunire, la care au partici- 
pat circa 6.000 de persoane, regizorul de teatru şi publicistul Andrei Vartic a abordat o 
altă dată tragică din istoria Basarabiei: ocupaţia sovietică din 28 iunie 1940. El a cri- 
ticat un comunicat al ATEM (agenţia oficială de ştiri a RSSM), dat publicităţii câteva 
zile mai devreme, în care se reitera punctul de vedere sovietic referitor la 1940 şi se 
spunea că Basarabia ar fi fost eliberată atunci!?. 

Asupra aceluiaşi subiect şi în acelaşi spirit s-au referit şi Valeriu Negru, şi Vasile 
Bahnaru, iar regizorul Ion Mija a cerut — în legătură cu evocarea anului 1940 - retragerea 

trupelor sovietice de pe teritoriul Moldovei. Bahnaru a mai informat publicul că el şi 
Mihai Ghimpu au fost la o conferinţă internaţională, cu participarea reprezentanţilor 
ţărilor baltice, Ucrainei, Poloniei, Finlandei şi RFG, la care a fost condamnat Pactul 
Ribbentrop-Molotov. Tema pactului sovieto-german şi a protocolului adiţional secret au 
fost abordate şi la alte întruniri ale cenaclului, de exemplu, la cea din 28 mai 1989, 
când Salaru a amintit de faptul că el şi Iurie Roşca, membru al comitetului executiv al 
Frontului Popular, au participat pe 13-14 mai 1989 ia Adunarea Baltică, unde s-a dis- 
cutat subiectul. S-a invocat punctul 3 al Protocolului adiţional secret care viza Basarabia 
şi a fost criticat ultimatumul sovietic din 26 iunie 1940 adresat României”. 

Asupra problemei identitare s-a pronunţat Constantin Tănase, menţionând că moldo- 
venii sunt români şi că proiectul identitar moldovenesc datează din anii 1922-19237!. 
Mihai Cimpoi, la rândul său, la şedinţa din 3 aprilie 1989, a criticat proiectul legii 
privind funcţionarea limbilor, pe motiv că la baza acestuia nu a fost luat textul propus 
de Uniunea Scriitorilor. Poetul Grigore Vieru şi Nicolae Dabija l-au susţinut pe M. 
Cimpoi, primul adăugând că declararea limbii „moldoveneşti” drept limbă de stat trebuie 
să fie însoţită de revenirea la alfabetul latin”. 

La câteva dintre şedinţele cenaclului s-a cerut eliberarea persoanelor arestate în ajun, 
printre care Popa, Calistru, Vârtosu şi Nistor. Pentru a urgenta eliberarea celor arestaţi, 
la 31 mai 1989 cinci persoane au declarat greva foamei. La acestea au aderat altele 12. 
În acest grup erau Iurie Țurcanu, Gari Bacal, Veaceslav Ceremuş, Jon Lupu, Ion Sinizur, 
Tatiana Tigau, Ion Bletea, Anastasia Calistru, Valeriu Corobcă, Enriche Frumusachi, 
Svetlana Chiriac, Diana Grinciuc, Sergiu Bunea, Igor Petrea, Tudor Celac, Iurie Botnaru 
şi Tudor Rusu. 

Drept urmare, pe 8 iunie 1989, persoanele arestate au fost eliberate. Dar pe 14 iunie 
au fost arestate alte cinci - Ion Bletea, A.V. Gatman şi alţii —, care protestau împotriva 
unei decizii a Comitetului Executiv Chişinău, potrivit căreia cei care doreau să obţină 
viză de reşedinţă în oraş trebuiau să achite o sumă exorbitantă, de 14.000 de ruble 
(preţul unui apartament cu 3-4 camere). Această decizie făcea aproape imposibilă sta- 
bilirea moldovenilor din localităţile rurale în Chişinău şi crea condiţii prielnice pentru 
aducerea cadrelor din afara RSSM”. 

Existau şi alte organizaţii care au contribuit la deşteptarea naţională a românilor din 
RSSM de la sfârşitul anilor 1980, precum Liga Democratică a Studenţilor”. Pentru 
restabilirea atmosferei acelor vremuri sunt foarte importante mărturiile participanţilor 
la acele evenimente. Dumitru Maxim, student in 1985-1989 la Facultatea de Jurnalism 
a Universităţii de Stat (USM), liderul Ligii Democratice a Studenţilor din Moldova 
(LDSM), îşi aminteşte în legătură cu aceste evenimente că „liga a contribuit la fondarea 
unor cenacluri cum ar fi «Gheorghe Asachi» de la Universitatea Agrara; «Ovidiu» de 
la Universitatea de Medicină şi a susţinut activitatea altor cenacluri: «La steaua», al 
Facultăţii de Geografie de la Universitatea «T. Şevcenko» din Tiraspol, «Petrea Darienco», 
al Facultăţii de Jurnalism a USM, «B.P. Hasdeu», de la Facultatea de Istorie a USM etc, 
Cenaclul «Mihai Eminescu» de la Universitatea de Stat din Moldova dă naştere 
Cenaclului literar-muzical «Alexei Mateevici», care apare la evenimentul literar din data 
de 15 ianuarie 1988”%. 

La rândul său, Flavius Solomon, pe atunci student la Istorie la USM, acum cerce- 
tător la Institutul de Istorie „A.D. Xenopol” din Iasi, mărturiseşte că „în iarna anului 
1987-1988, împreună cu Valeriu Mutruc şi Mihai Felea, colegi şi prieteni de facultate, 
am frecventat grupul de discuţii iniţiat de către Anatol Şalaru, pe atunci doctorand la 
Institutul de Medicină din Chişinău. Întâlnirile aveau loc în special în camera de cămin 
a lui Anatol Salaru. Era şi locul unde făceam schimb de carte editată în România. Alte 
grupuri cu care am interactionat au fost acela al studenţilor istorici de la Universitatea 
Pedagogică «Ion Creangă» (la acea vreme Institutul Pedagogic) şi tinerii care se întâlneau 
în apartamentul istoricului Ion Ţurcanu. Amintirile cele mai puternice sunt legate însă 
de Cenaclul «Bogdan Petriceicu Hasdeu» de la Facultatea de Istorie a USM, la crearea 
şi activitatea căruia am contribuit, alături de Valeriu Mutruc, Angela Bătrânac (Mutruc), 
Alexandra Şarov, Mihai Felea şi mulţi alţi colegi. Acest cenaclu a existat din toamna-iarna 
anului 1987 până pe la mijlocul anului 1989”%. 

Larisa Ungureanu, critic de artă, îşi aminteşte că înainte de Cenaclul „Mateevici” 
a fost Loteanu: „Nu uitaţi că în Moldova revine Emil Loteanu. El primul a pus problema 
limbii. Prin filmul Luceafărul (e o poveste întreagă), prin emisiunile televizate «Se caută 
o stea». Şi studioul «Moldova-film», prin documentarele cu tematică socială, a spart 
tăcerea. Toate s-au întâmplat după 1986. Pot afirma că Uniunea Cineaştilor, mai exact 
cineaştii, au spart gheata”?’. 

Referitor la eventualele probleme din partea poliţiei politice, un alt martor ocular, 
Roman Mihăeş, ne-a spus că „cei din KGB nu mai puteau să comită abuzuri, deoarece 
exista o solidaritate între protestatari şi, când existau încercări de intimidare, imediat se 
includeau şi măsuri de protecţie. Existau câţiva deputaţi în Sovietul Suprem al URSS, 
în special Leonida Lari, dar şi alţii, care interveneau în cazuri de presiuni "38. 

Ziaristul Vasile Mija, la rândul său, ne-a declarat că „nu, nu am fost chemat nicăieri 
şi nu am fost persecutat. Era ca un fel de «magnet» care atrăgea lumea prin forţa şi 
certitudinea pe care o lansa. Cenaclul «Mateevici» a fost în anii 1988-1991 prima mişcare 
cu întruniri cu adevărat revoluţionare. De pe scena acestui cenaclu şi-au început mai 
apoi cariera foarte mulţi adevăraţi politicieni oneşti, dar şi foarte mulţi care mai apoi 
au devenit doar nişte profitori””’. 

Lilian Negură, acum profesor la Universitatea din Ottawa, Canada, ne-a mărturisit 
experienţa sa legată de perioada respectivă: „Eu nu am fost nici intimidat şi nici con- 
tactat de KGB, deşi circulau tot felul de istorii despre asta. Apăreau astfel zvonuri că 
cineva X este informator KGB şi atunci eram atentionati să nu vorbim prea mult cu 
acesta. În acest context, aş menţiona evoluţia ulterioară a lui F.G., devenit după anul 
2000 jurnalist angajat pentru cauza PCRM la Moldova Suverană şi Agenţia «Moldpres». 
Este interesantă această evoluţie mai ales pentru faptul că, din câte îmi amintesc, el era 
cel care ne informa cel mai des cine este «kaghebist». De altfel, el este cel care mi-a 
spus «un secret» - că Anatol Salaru este de fapt securist. Într-un moment, îmi amintesc 
că l-am şi întrebat pe Anatol ce crede despre asta, la care el mi-a răspuns că de fapt 
securiştii sunt cei care răspândesc aşa zvonuri... Nu ştiu dacă a avut sau nu dreptate... 
Pe vremurile acelea era greu să-ţi dai seama cine are dreptate, era o atmosferă de para- 
noia generalizată "5%. 

Prima organizaţie care va semăna, în timp, cu un partid politic cu program foarte 
clar şi cu popularitate mare a fost Frontul Popular din Moldova. Acesta a fost creat oficial 
pe 20 mai 1989, adunarea de constituire având loc în sala de şedinţe a Uniunii Scriitorilor 
din Moldova. Frontul Popular din Moldova (FPM) a luat naştere pe baza Mişcării 
Democratice în Susținerea Restructurării, la care au aderat, în calitate de organizaţii 
fondatoare, Cenaclul „Alexei Mateevici”, Asociaţia Istoricilor, Liga Democratică a 
Studenţilor, Mişcarea Ecologistă „Acţiunea Verde” etc. Crearea Frontului nu a implicat 
dispariţia organizaţiilor fondatoare, cu excepţia notabilă a MDSR. Cenaclul „Mateevici” 
a continuat până la sfârşitul anului 1989 să organizeze acţiuni împreună cu Frontul 
Popular sau separat. Asociaţia Istoricilor a participat la majoritatea acţiunilor Frontului, 
dar a evoluat ulterior într-o organizaţie de sine stătătoare. La adunarea de constituire a 
FPM, din 20 mai 1989, au participat şi reprezentanţi ai găgăuzilor grupaţi în „Gagauz 
Halki”. Au asistat şi reprezentanţi ai conducerii CC al PCM, ai guvernului şi ai KGB”. 

Una dintre primele întruniri de anvergură ale Frontului Popular a avut loc pe 25 iunie 
1989, fiind prilejuită de comemorarea zilei de 28 iunie 1940. Mitingul a fost autorizat 
în prealabil de Comitetul Executiv Chişinău şi a adunat peste 10.000 de participanţi din 
capitală şi din alte localităţi. În cadrul manifestatiei au fost expuse circa 50-60 de stea- 
guri tricolore româneşti şi 60-70 de lozinci care evocau evenimentele din iunie 1940, în 
urma cărora Basarabia a fost invadată de trupele sovietice, dar şi alte momente tragice 
din istoria provinciei. Printre lozinci erau: „Anul 1812 - anul ruperii Basarabiei de 
Moldova”, „Trăiască națiunea ! ”, „Pactul Ribbentrop-Molotov : ruşine”, „Până la munte 
şi la mare”, dar şi „Moldovei - cadre nationale”. Au moderat mitingul Ion Hadârcă, 
preşedintele FPM, şi Gheorghe Ghimpu, în total luând cuvântul 16 persoane. Este prima 
acţiune a Frontului Popular care pune pe jar autorităţile comuniste de la Chisinau: se 
spune clar despre falsificarea evenimentelor din anii 1812, 1918 şi 1940 din istoria 
Basarabiei. Istoricul lon Țurcanu, de exemplu, spunea răspicat că nu există documente 
care să probeze faptul că puterea sovietică a fost instaurată în Basarabia la începutul 
anului 1918 şi că unica instituţie legitimă a provinciei era atunci Sfatul Ţării. Prin urmare, 
votul din 27 martie 1918 pentru Unirea cu România era unul legal. Acelaşi lucru l-a 
afirmat şi Anatol Salaru. 

Pentru prima dată, liderii Frontului Popular din Moldova s-au pronunţat explicit şi 
fără rezerve nu numai asupra evenimentelor din anii 1918 şi 1940, ci au şi afirmat cu 
tărie ideea identităţii româneşti a moldovenilor şi faptul că populaţia locală majoritară 
este de fapt românească. Reprezentanţii PCM raportau conducerii că şi deputaţii popo- 
rului din URSS lon C. Ciobanu, lon Hadârcă (preşedintele FPM) şi Leonida Lari au 
susţinut ideile exprimate de ceilalţi vorbitori. lon Hadârcă, de pildă, a spus că FPM era 
unica forţă politică reală din republică, ceea ce trebuia recunoscut la nivel oficial de 
PCM. Ion C. Ciobanu, la rândul său, a zis că drept argument al caracterului de ocupa- 
tie al regimului sovietic în Basarabia după 1940 servesc represiunile şi deportările care 
au urmat şi a propus ca victimele regimului sovietic să fie reabilitate, iar în amintirea 
lor să fie ridicat un monument. Oratorul a mai spus că în iulie ar trebui să aibă loc 
sesiunea Sovietului Suprem al RSSM, la care urmau să fie adoptate legea care declara 
limba „moldovenească” drept limbă de stat şi trecerea la alfabetul latin. 

Leonida Lari a neliniştit şi mai mult trimişii PCM, abordând chestiunea deportărilor 
în cheia unui genocid asupra moldovenilor care a distrus cea mai bună parte a acestui 
popor. Discriminarea moldovenilor în propria lor tara a început în 1940 şi continua, ei 

fiind lipsiţi de privilegiile de care se bucurau cadrele venite din republicile slave, migra- 
tia era încurajată la nivel oficial, limba „moldovenească” era strâmtorată în şcoli etc., 
a spus Lari. Pe trimişii partidului îi deranja şi faptul că Frontul devia de la scopurile 
declarate iniţial, de la „caracterul socialist” al programului, prin invocarea interpretă- 
rilor anticomuniste şi antisovietice ale evenimentelor anilor 1918, 1940, a rolului jucat 
de Sfatul Țării, a regimului românesc interbelic în Basarabia, dar şi a faptului că FPM 
nu numai că pretindea a fi deja o organizaţie care să contribuie la promovarea peres- 
troikăi, împreună cu partidul unic şi subordonată acestuia, ci dorea să supravegheze 
activitatea guvernului şi a altor organe de conducere ale RSSM”. 

Nevoia organizării unei Mari Adunări Naţionale a fost formulată la mitingul FPM 
din 26 iunie 1989. La următoarele întruniri, din iulie-august, s-a vorbit despre mobili- 
zarea populaţiei în vederea unei participări în masă la acest eveniment. La Marea Adunare 
Naţională din 31 august 1989 au participat circa 500.000 de persoane din toate raioanele 
republicii. CC al PCM a evaluat însă participanţii la numai 100.000. Cuvântările de la 
acel eveniment sunt cunoscute, de aceea vom sublinia în continuare doar câteva idei 
alarmante pentru PCM. Printre acestea, ideea lui Ion Druţă, potrivit căreia ospitalitatea 
exagerată a moldovenilor i-a dus acolo unde se află şi de aceea ei nu au loc în propria 
casă. Tot Druţă a numit Pactul de Neagresiune din 1939 o „afacere a doi tirani, Stalin 
şi Hitler”, în urma căreia Moldova (adică Basarabia) fusese divizată în trei parti (sudul 
şi nordul fiind cedate Ucrainei). 

Aceeaşi idee care a îngrijorat partidul - problema teritoriilor Basarabiei istorice - a 
fost menţionată de Valeriu Matei, secretar al Societăţii culturale din Moscova „Moldova”, 
dar şi de Vasile Levitchi, scriitor român din Cernăuţi. CC al PCM era deranjat şi de 
alte afirmaţii care au răsunat la 27 august 1989 în piaţa din centrul Chişinăului : reven- 
dicarea de a declara româna (,,moldoveneasca”) drept limbă de comunicare interetnică, 
nu numai de stat (lon C. Ciobanu, secretarul Uniunii Scriitorilor), cea potrivit căreia 
Consiliul Colectivelor de Muncă (STK) a fost creat de Frontul Internationalist „Edinstvo”, 
de orientare şovină şi imperială (Leonida Lari), că grevele lansate de întreprinderile de 
subordonare unională trebuiau să înceteze, urmând a fi deschise dosare penale împotriva 
celor vinovaţi, pierderile înregistrate de economie fiind deja mult mai mari decât chel- 
tuielile necesare pentru trecerea la alfabetul latin (Nicolae Dabija, redactor-şef al zia- 
rului Literatura şi arta), apelul de a studia adevărata istorie a ţării Moldovei, activitatea 
lui Alexandru cel Bun, a lui Ştefan cel Mare şi a altor domnitori, critica la adresa 
istoricilor din RSSM (Vladimir Beşleagă, scriitor, membru al Sfatului FPM). 

Au deranjat PCM şi apelul de a declara tricolorul drapelul de stat al RSSM, precum 
şi revendicarea de a adopta o nouă stemă şi un nou imn (Jon Ţurcanu, istoric, redactor 
al Editurii Cartea Moldovenească; Ion Vatamanu, poet), apelul de a refuza inrolarea 
tinerilor moldoveni în armata sovietică „de ocupaţie”, solicitarea de „reabilitare a emi- 
grantilor moldoveni şi români”, inclusiv Nicolae şi Victor Lupan, Pan Halippa şi alti 
membri ai Sfatului Țării (Anatol Salaru, lider al Cenaclului „Mateevici”), ideea res- 
ponsabilitatii conducerii RSSM pentru declanşarea acţiunilor „Edinstvo” în sudul repu- 
blicii şi pe malul stâng al Nistrului (Alexandru Moşanu, profesor la Facultatea de Istorie, 
Universitatea de Stat din Chişinău). 

Concluzia reprezentanţilor CC al PCM era că „rezoluţiile adoptate, precum şi ape- 
lurile lansate trebuie să fie studiate cu minutiozitate, în vederea elaborării şi implemen- 
tării unui plan constructiv de măsuri, şi că e nevoie de a formula o apreciere politică 

principială faţă de revendicările de tip naţionalist şovinist şi antisocialist, în lumina 
declaraţiei CC al PCUS despre evenimentele din republicile baltice”. Din partea CC al 
PCM, la Adunare a luat cuvântul Mircea Snegur, având mandat de la Biroul Politic”. 
Cu toate acestea, la şedinţa conducerii PCM din 28 august 1989 acesta va fi criticat 
aspru că a participat. 

Este important să vedem ce spun şi unii dintre participanţii la Marea Adunare 
Naţională din 27 august 1989. Sergiu Burcă, de exemplu, pe atunci membru al Sfatului 
Frontului Popular din Moldova, îşi amintea, 23 de ani mai târziu: „Despre Marea 
Adunare Naţională din 27 august 1989 am cele mai frumoase amintiri. Eram chiar în 
epicentru, făceam parte din echipa care se ocupa de pregătirea evenimentului. Ştiu că 
nu o va spune nimeni şi niciodată, dar dacă asta contează pentru posteritate, pot să 
mărturisesc, cu legitimă mândrie, că ideea în sine de a convoca o mare adunare naţională 
mi-a aparţinut. Am lansat-o iniţial într-o discuţie cu colegii mei, după mitingul de doliu 
din 26 iunie 1989, pe care l-am organizat în Piaţa Victoriei, cum se numea atunci actu- 
ala PMAN. Apoi am discutat-o într-un cerc mai larg şi, in cele din urmă, ideea respec- 
tivă a devenit decizie a Comitetului Executiv şi, ulterior, a Sfatului FPM. Au urmat 
două luni de pregătiri intense, fără internet, fără reţele de socializare, fără telefoane 
mobile, fără media. Doar telefonul fix şi contactele directe cu oamenii. Până la urmă, 
a fost un eveniment cu totul şi cu totul remarcabil. Cu câteva zile înainte, nimeni nu 
bănuia, nici chiar noi, cei care ne ocupam de organizare, ce amploare va avea eveni- 
mentul. Ştiam din ajun că vin spre Chişinău, de la zeci de kilometri, coloane de oameni 
pe jos. Dar nu aveam o statistică exactă. Abia în dimineaţa zilei de 27 august, când tot 
perimetrul central al Chişinăului devenise neîncăpător, ne-am dat seama că va urma o 
zi istorică. Sublimul evenimentului de acum 23 de ani rezidă în esenţa revendicărilor 
cuprinse în Actul Final [de la Helsinki, 1975, n.n.]. Acestea au purtat un caracter emi- 
namente spiritual. Marea masă de oameni prezentă în piaţă nu a cerut salam sau votcă, 
ci dreptul de a vorbi în limba maternă şi de a scrie cu alfabet latin. Dacă m-aş apuca 
să dau acum aprecieri foştilor mei colegi, aş putea fi bănuit, şi pe bună dreptate, de 
subiectivism. De aceea mă voi limita doar la câteva consideraţii de ordin general. Prin 
forurile decizionale ale Frontului Popular s-au perindat diverse categorii de oameni. Cei 
mai mulţi erau sinceri în convingerile şi acţiunile lor, dar cu timpul au fost înlăturați, 
rând pe rând, din formaţiune. Alţii serveau drept curea de transmisie pentru Comitetul 
Central al PCM şi aveau misiunea de a ţine mişcarea sub control, în limitele perestroi- 
kăi gorbacioviste. La a treia categorie i-aş raporta pe unii lideri care au avut o misiune 
foarte grea: să nu admită, la faza incipientă, evoluţii după scenariul baltic, iar după 
proclamarea independenţei, să preia conducerea mişcării unioniste şi s-o ducă sub pres”**. 

La rândul său, Valentin Chilat, unul dintre membrii Frontului Popular în 1989, ales 
ulterior deputat în Parlamentul Republicii Moldova, îşi aminteşte următoarele în legătură 
cu acele evenimente istorice : „Legat de Marea Adunare Naţională, mai mult imi amin- 
tesc de munca de organizare decât de evenimentul propriu-zis. Ne-a fost foarte greu să 
convingem oamenii să meargă la Chişinău. Entuziasmul era la maximum, dar condiţiile 
în care activam erau insuportabile. Până la urmă am plecat şi noi, vreo 20 de persoane, 
spre Chişinău. În piaţă, la coloana noastră s-au adăugat cu mult mai mulţi, care au 
plecat de sine stătător. A fost un eveniment care i-a marcat pe mulţi. Păcat că au profitat 
pe urmă alţii. Pe Hadârcă îl cunoşteau mulţi, Roşca însă era un anonim foarte insistent 
şi activ. E greu azi de spus că cineva ar fi putut sa prevadă ceva. Cu toate că foarte mulţi 

au înţeles mai devreme rolul lui Roşca. Altceva e că n-am acceptat să plec pur şi simplu 
din partid din cauza lui Roşca, cum au făcut-o altii”®. 

O părere deosebită are alt participant la Marea Adunare Naţională din 27 august 
1989, Iulian Ciocan, scriitor, colaborator al postului de Radio Europa Libera: „Nu prea 
îmi face plăcere să-mi amintesc de perioada aceea. Ţin minte că piaţa din centrul capitalei 
era plină cu oameni naivi, romantici, insufletiti sau otrăviţi de miasmele nationalismu- 
lui contraproductiv. Tin minte că la tribuna din fata maselor se cocoţaseră multi oameni 
care voiau sincer prăbuşirea URSS, dar şi suficienţi indivizi care au simţit că pot profita 
din plin. Tin minte că m-a nedumerit şi chiar jignit ritualul ciudat al ingenuncherii. 
M-au intimidat niţel icoanele şi prosoapele care se vedeau pretutindeni. Asta pentru că 
eu eram un orăşean get-beget şi mi s-a părut mişcarea de eliberare folclorică-rurală. Si, 
fireşte, nu eram proroc să ştiu care va fi traseul liderilor pomeniti mai sus”. 

A doua zi după Marea Adunare Naţională din 27 august 1989 s-a convocat Biroul 
Politic al Comitetului Central al Partidului Comunist al Moldovei, pentru a analiza 
situaţia creată. S-a discutat în principal pe marginea a două chestiuni : ultima redactare 
a legilor despre limbă ce trebuiau adoptate de sesiunea Sovietului Suprem, care se des- 
chidea a doua zi, precum şi Marea Adunare Naţională, cuvântările şi rezoluţia adoptată. 
În plan mai larg, această şedinţă reflectă foarte clar cum, deja în august 1989, condu- 
cerea PCM era divizată şi reprezenta un fel de miniparlament, fără însă a formaliza 
noua realitate prin crearea de fracțiuni, interzise de Lenin in 1921 pe motiv că ar fi un 
pericol de moarte la adresa partidului şi a „centralismului democratic”. 

În ceea ce priveşte legislaţia lingvistică, cele mai aprinse discuţii a stârnit subiectul 
ce ţinea de statutul limbii ruse. Unii vorbitori, precum L.A. Bolgarin, şef de secţie la 
CC al PCM, a insistat asupra caracterului de limbă de comunicare interetnică pentru 
limba rusă, acest lucru fiind stringent, după părerea sa, mai ales pentru buna funcţionare 
a căilor ferate, aviaţiei ş.a. 

Lucrătorii acestor ramuri amenințau cu greva generală, dacă erau obligaţi prin lege 
să treacă la limba „moldovenească” în actele oficiale şi în comunicarea de zi cu zi. Asta 
în condiţiile în care, după cum a menţionat prim-secretarul CC al PCM, Simion Grossu, 
la începutul şedinţei, la acea dată erau în grevă împotriva declarării limbii „moldoveneşti” 
drept limbă de stat nu mai puţin de 116 întreprinderi. Majoritatea absolută era de subordo- 
nare unională, întrunind peste 82.000 de persoane. Bolgarin însă exprima părerea altor 
membri ai Biroului Politic, de exemplu, a lui Vladislav Semionov şi Veaceslav Pşenicinikov, 
care erau cunoscuţi pentru poziţiile lor proimperiale şi nu doreau să se expună deschis 
şi radical pe marginea acestui subiect. În cele din urmă, Simion Grossu a temperat 
spiritele, impunând o formulă care să fie acceptată atât de Frontul Popular, cât şi de 
Frontul Internationalist „Edinstvo”, adică limbii „moldoveneşti” în grafia latină să-i fie 
acordat statutul de limbă de stat, iar limbii ruse cel de limbă de comunicare interetnică, fără 
a se preciza dacă era vorba de acest statut numai în relaţiile cu celelalte republici şi cu 
Centrul sau în general, ceea ce o făcea de fapt egală cu cea „moldovenească”/română. 

Mircea Snegur a avut o poziţie fermă în chestiunea statutului celor două limbi, 
afirmând, printre altele, că „pe primul loc trebuie să fie limba moldovenească”, alfel 
„Teiese că nu ştim limba de stat şi nici nu e nevoie să o cunoaştem”, aluzie clară la adresa 
colegilor săi din CC care nu vorbeau şi nici măcar nu înțelegeau limba majorităţii - romana. 
Snegur a fost susţinut, prin formule mai mult sau mai putin ambigue, de Jon Guţu, 

secretar al CC al PCM, membru al Biroului CC, Nicolae Tau, prim-secretar al Comitetului 
orăşenesc de partid Chişinău, membru al Biroului CC, şi de Vladimir Ţurcanu, şeful 
Secţiei Juridice a Prezidiului Sovietului Suprem al RSSM, subalternul lui Snegur după 
funcţie, dar cunoscut ca persoană din gruparea lui Petru Lucinschi (Țurcanu va fi minis- 
tru de Interne în anii 1999-2001 şi deputat PCRM între 2005 şi 2009, iar din septembrie 
2019, preşedinte al Curţii Constituţionale). 

A doua chestiune importantă discutată la şedinţa Biroului Politic al CC al PCM pe 
28 august 1989 era evenimentul care avusese loc cu o zi înainte: Marea Adunare 
Naţională. Acelaşi Bolgarin a fost folosit pe post de „vârf de lance” al fracțiunii pro- 
moscovite. El a precizat că trebuia adoptată o poziţie fermă faţă de cele întâmplate cu 
o zi înainte în Piaţa Victoriei (astăzi Piaţa Marii Adunări Naţionale), textul urmând a fi 
publicat imediat în ziarele principale ale partidului, Sovetskaia Moldavia şi Moldova 
socialistă. Bolgarin, ca reprezentant al grupării promoscovite, era îngrijorat mai ales de 
rezoluţia adoptată de adunarea istorică din centrul Chişinăului din 27 august 1989, pe 
care a caracterizat-o, pe bună dreptate, drept „antisovietică” şi „antisocialistă” (un 
eufemism pentru „anticomunist”, pentru a nu atata spiritele şi a recunoaşte că partidul 
se afla într-o situaţie inedită şi disperată). Mai grav, în opinia lui Bolgarin, era faptul 
că deputaţi ai Sovietului Suprem nu numai că nu s-au detaşat de cuvântările şi rezoluţia 
adoptată, ci au susţinut vehement ideile exprimate. La rândul său, Ivan Calin, preşedin- 
tele Consiliului de Miniştri al RSSM şi membru al Biroului CC al PCM, a afirmat că 
Marea Adunare Naţională era o încercare de a orienta evenimentele după scenariul 
baltic. Se avea în vedere hotărârea cu care balticii îşi revendicau dreptul de a ieşi din 
URSS, insistând pe ideea că în 1940 fuseseră ocupati prin forţa armelor. 

Faţă de aceste critici, Simion Grossu, liderul de facto al RSSM la acel moment, se 
declara mulţumit, adăugând că, în general, Marea Adunare Naţională a decurs „fără 
incidente majore” şi că „putea fi şi mai rău”. El a mărturisit că a urmărit în direct 
luările de cuvânt ale vorbitorilor şi că, în paralel, Gheorghe Lavranciuc, şeful KGB de 
la Chişinău, i-a raportat de câteva ori despre situaţia din piaţă, prin intermediul agenti- 
lor strecurati în mulţime. Atunci când a afirmat că „putea fi şi mai rău”, Grossu se 
referea probabil la intenţia unor lideri ai Frontului Popular de a declara ieşirea din cadrul 
URSS, revendicare formulată la mitingurile anterioare ale organizaţiei care coordona 
mişcarea de eliberare naţională a moldovenilor de pe malul stâng al Prutului. 

Un aspect interesant de la şedinţa Biroului CC al PCM din 28 august 1989 a fost 
legat şi de învinuirile formulate de Vladislav Semionov, secretar al CC al PCM, la adresa 
lui Mircea Snegur. Astfel, la un moment dat, Semionov l-a acuzat pe Snegur că ar fi 
fost adevăratul organizator al Marii Adunări Naţionale din 27 august 1989, încercând 
să-l discrediteze în faţa Biroului CC şi a partidului în ansamblu. Replica lui Snegur a 
fost foarte punctuală. El a precizat că a participat la evenimentul din 27 august fiind 
mandatat de Biroul CC şi că alături de el au mai participat, în calitate de delegaţi din 
partea partidului, Ion Guţu, Victor Puşcaş, Mihail Platon, Nicolae Tau şi alţii. Snegur 
spunea că nu avea cum să le „închidă gura” emisarilor baltici şi celui georgian, care 
i-au numit pe ruşi ocupanti. Pentru a ieşi onorabil din situaţie, Mircea Snegur l-a invi- 
nuit, la rândul său, pe Semionov că ar fi fost în spatele mişcării greviste declanşate cu 
scopul de a împiedica declararea limbii „moldoveneşti” drept limbă de stat. Prin urmare, 
ştiind probabil că Snegur avea argumente pentru asemenea afirmaţii, Semionov şi-a 
retras alegatiile şi a adoptat un ton mai conciliant, spunând că era în pericol unitatea 
partidului”. 


37. AOSPRM, fond 51, inventar 71, dosar 453, ff. 1-31. 


84 ANUL 1989 IN CONTEXT REGIONAL SI INTERNATIONAL 


După cum se observă, in august 1989, Biroul CC al PCM nu mai era instituţia 
monolit care avea o viziune consolidată asupra evenimentelor din repubiică şi din URSS. 
Cu alte cuvinte, asistăm la o polarizare a poziţiilor, „tabăra naţională” gravitând în jurul 
lui Snegur, iar cea „proimperială”, în jurul lui Semionov şi Pşenicinikov (acesta din 
urmă fiind al doilea secretar al CC al PCM). La rândul său, Simion Grossu, prim-secre- 
tarul CC al PCM, încerca să joace rolul de moderator între cele două grupări, fapt care 
va duce la compromiterea sa atât în faţa susținătorilor Frontului Popular, cât şi a Mişcării 
„Edinstvo”. Grossu va fi demis în 16 noiembrie 1989, după incidentele din 7 şi 10 noiem- 
brie*®, în locul său fiind numit Petru Lucinschi, de a cărui revenire in Moldova s-au 
legat o serie de speranţe exagerate. 

Un impact deosebit asupra mişcării de eliberare naţională din RSSM l-a avut discu- 
tia despre înţelegerea germano-sovietică din 1939 şi despre prevederile sale cu privire 
la Basarabia. Recunoaşterea de către URSS, în decembrie 1989, a existenţei Protocolului 
adiţional secret al Pactului sovieto-german din 23 august 1939, prin care Moscova şi 
Berlinul îşi împărțeau sferele de influenţă în Europa de Est, a avut efectul unei bombe 
cu efect întârziat asupra destinului URSS. Acest lucru a lipsit de legitimitate aflarea în 
componenţa Uniunii Sovietice a teritoriilor incluse în 1939-1940, printre care ţările 
baltice şi Basarabia. Peste numai câteva luni, la 11 martie 1990, Lituania îşi declara 
independenţa faţă de Moscova, iar RSSM era prima care recunoștea acest act. Pentru 
românii basarabeni, recunoaşterea existenţei Protocolului secret a delegitimat aflarea în 
continuare în componenţa URSS şi a echivalat cu recunoaşterea faptului că regimul 
impus prin forţă, după iunie 1940 şi apoi după martie 1944, a fost unul de ocupaţie. 
Acest lucru a înclinat balanţa opiniei publice contra semnării unui nou tratat unional, 
pe care Moscova voia să-l impună în 1990-1991. 

După cum se ştie, în perioada postbelică, URSS nu a recunoscut existenţa unui 
protocol adiţional secret la tratatul încheiat cu Germania în 1939. Mai mult, Moscova 
a publicat, în mai multe limbi de circulaţie internaţională, broşuri pe acest subiect în 
sute de mii de exemplare, afirmând că existenţa acestuia ar fi o invenţie a propagandei 
burgheze şi a duşmanilor de moarte ai comunismului. Conducătorii sovietici, de la Stalin 
la Gorbaciov inclusiv, au înţeles ce impact putea avea acest document asupra regimului 
sovietic. Dar adevărul iese, mai devreme sau mai târziu, la suprafaţă. 

Pactul Ribbentrop-Molotov şi Protocolul secret au fost discutate şi condamnate la 
diferite întruniri ale Cenaclului „Mateevici” şi ale Frontului Popular din primăvara-vara 
anului 1989%. Conducerea sovietică nu mai putea neglija acest aspect şi, la Primul 
Congres al Deputaţilor Poporului din URSS, din mai-iunie 1989, s-a creat o comisie 
specială, condusă de Alexandr Iakovlev, ce avea scopul de a elabora un raport cu privire 
la „aprecierea politico-juridică” a Protocolului secret din 23 august 1939. În comisia 
respectivă au intrat reprezentanţi ai republicilor vizate - Lituania, Letonia, Estonia şi 
Moldova -, precum şi din partea Rusiei şi a altor republici unionale. Din iunie până in 
decembrie 1989, comisia s-a întrunit de câteva ori. Din partea Moldovei au participat 
la aceste întruniri doi deputaţi ai poporului din URSS, Grigore Eremei, preşedintele 
Consiliului Sindicatelor din RSSM şi membru al Biroului CC al PCM, şi scriitorul Ion 
Druţă. Documentele de arhivă confirmă că cel putin Grigore Eremei a corespondat cu 

Jakovlev pe această chestiune, insistând ca rezoluţia finală a comisiei să cuprindă refe- 
riri şi la Basarabia. Într-una din aceste scrisori, Eremei spune foarte clar că nu trebuie 
condamnat doar Protocolul adiţional secret, ci şi nota ultimativă adresată de Molotov 
guvernului României la 26 iunie 1940, prin care se afirma că majoritatea populaţiei 
Basarabiei ar fi fost alcătuită din ucraineni”. Acest fals a pregătit de fapt dezbinarea 
teritorială a Basarabiei, o parte importantă din sud şi o alta din nord fiind cedate pe 
nedrept Ucrainei. Un alt aspect era legat de Bucovina de Nord, care, continuă Eremei, 
a fost cedată Ucrainei invocându-se că ar fi fost o „compensație pentru 22 de ani de 
exploatare a Basarabiei”, ceea ce el considera inacceptabil şi nedrept. Responsabilitatea 
pentru răşluirea teritorială a Basarabiei, potrivit lui Eremei, o purtau conducătorii de 
atunci ai RASSM, Borodin, Constantinov, Brovko, Zelenciuc, dar şi Nikita Hruşciov, 
prim-secretar al CC al PC (b) din Ucraina şi secretar al CC al PC (b) unional”. 

La 24 decembrie 1989, Congresul al II-lea al Deputaţilor Poporului din URSS a 
condamnat „semnarea Protocolului adiţional al Pactului sovieto-german din 23 august 
1939 şi a altor înţelegeri secrete cu Germania” şi a recunoscut că acestea sunt „din 
punct de vedere juridic lipsite de temei şi de valabilitate din momentul semnării lor”, 
„venind în contradicţie cu suveranitatea şi independenţa unor state terţe”. Prin Protocolul 
adiţional secret au fost împărţite sferele de influenţă între cele două puteri dictatoriale, 
care au neglijat totalmente normele de drept internaţional şi drepturile popoarelor. Iniţial, 
decizia adoptată de Congres după raportul lui Iakovlev nu conţinea niciun cuvânt despre 
Basarabia, dar, până la urmă, la insistența lui Eremei, în versiunea finală a fost inclusă 
o singură menţiune despre provincia dintre Prut şi Nistru. Pasajul era următorul, de la 
punctul 3: „Congresul consideră că tratatul nu era în contradicţie cu normele dreptului 
internaţional şi ale practicii tratatelor dintre state, adoptate pentru asemenea reglemen- 
tări. Dar atât în timpul semnării tratatului, cât şi în procesul ratificării acestuia s-a ascuns 
faptul că a fost semnat «un protocol adiţional secret», prin care se împărțeau sferele de 
influenţă între părţile semnatare de la Marea Baltică până la Marea Neagră, de la Finlanda 
până la Basarabia”. Nu era o precizare foarte explicită cu privire la soarta Basarabiei. 
Luând cuvântul de la tribuna Congresului, Eremei a propus crearea unei alte comisii, 
care să continue studiul consecinţelor Protocolului adiţional secret asupra Basarabiei. 
Dar nici lakovlev şi mai ales Gorbaciov nu au fost de acord cu aceasta. 

Este de remarcat de asemenea rolul lui Petru Lucinschi în recuperarea unor documente 
preţioase, aflate la Moscova, despre chestiunea Basarabiei în 1940 şi despre modul în 
care s-au trasat hotarele RSSM cu Ucraina. La 23 februarie 1990, Lucinschi adresează 
o scrisoare CC al PCUS prin care solicită ajutorul pentru identificarea şi fotocopierea, 
în fondurile de arhivă ale CC al PCUS, ale documentelor istorice importante necesare 
pentru masa rotundă a istoricilor din RSS Moldovenească şi RSS Ucraineană pe tema 
„Anul 1940 în destinele istorice ale popoarelor moldovenesc şi ucrainean”. Viitorul 
preşedinte al Republicii Moldova constată o „creştere a interesului pentru istoria popo- 
rului moldovenesc şi a Partidului Comunist al Moldovei în condiţiile unei creşteri a 
activismului social-politic al întregii societăţi”. Cele mai aprigi discuţii „erau legate de 
evenimentele din 1917-1918, 1939 şi, în special, 1940, când Basarabia s-a reunit cu 
Patria Sovietică şi, prin decizia sesiunii a VIl-a a Sovietului Suprem al URSS, a fost 
formată Republica Sovietică Socialistă Moldovenească”. Autorul scrisorii menţionează 


40. Igor Caşu, „Consideraţii despre ultimatumul sovietic adresat României în iunie 1940”, Revista 
de Istorie a Moldovei, nr. 4, 2004. 
41. AOSPRM, fond 51, inventar 73, dosar 200, ff. 1-3. 

„legătura directă” pe care o exprimă atât participanţii la diferite manifestatii, cât şi presa 
„între Pactul Ribbentrop-Molotov cu Protocolul adiţional secret şi notele ultimative ale 
guvernului sovietic adresate guvernului român din 26 şi 27 iunie 1940”, „folosirea 
nejustificată a căilor şi metodelor pentru crearea organelor de partid şi de stat în 
Basarabia, formarea RSSM” şi „delimitarea naţional-statală neîntemeiată dintre RSS 
Ucraineană şi nou-formata RSS Moldovenească”. Autorul scrisorii a exprimat concis şi 
exact atmosfera de atunci din societate: populaţiei din Basarabia i-a fost impusă o 
structură statală nelegitimă, menită să asigure dominarea regimului comunist, iar teri- 
toriul Bucovinei de Nord a fost inclus în componenţa Ucrainei fără niciun temei istoric 
sau juridic?. 

Un alt episod legat de Protocolul adiţional secret în această perioadă care anticipează 
colapsul URSS a fost organizarea la Chişinău, în 26-28 iunie 1991, a conferinţei inter- 
nationale intitulate „Pactul Ribbentrop-Molotov şi consecinţele lui pentru Basarabia”. 
Organizată sub egida Parlamentului Republicii Moldova, conferinţa a întrunit istorici, 
politologi, cercetători din domeniile conexe şi politicieni din 16 ţări, printre care 
România, Statele Unite (Nicolas Dima), Marea Britanie (Dennis Deletant), Germania, 
Franţa, Israel, Cehoslovacia, Polonia, Rusia, Ucraina, ţările baltice, Georgia etc. În 
total, au luat cuvântul 64 de persoane, dintre care 15 din Republica Moldova, evenimen- 
tul fiind reflectat de 80 de jurnalişti de la şase agenţii de presă, de la ziare, reviste, 
precum şi de la mai multe televiziuni şi posturi de radio de peste hotare. Atitudinea 
comuniştilor de la Chişinău faţă de conferinţă poate fi desprinsă din scrisoarea prim-secre- 
tarului CC al PCM Grigore Eremei către secretarul CC al PCUS A. Dzasohov. Cuvântul 
de deschidere la conferinţă a fost rostit de preşedintele Republicii Moldova Mircea 
Snegur. Intitulat sugestiv „Două adevăruri nu există”, discursul preşedintelui moldovean 
a punctat câteva chestiuni importante care aveau să fie reiterate de nenumărate ori de 
participanţii la conferinţă, anume că Pactul dintre Germania nazistă şi Uniunea Sovietică 
din 23 august 1939 a pecetluit soarta a milioane de oameni, inclusiv a basarabenilor. 
Ocupaţia sovietică a Basarabiei şi a Bucovinei de Nord din 28 iunie 1940 a fost o urmare 
a înţelegerii dintre două regimuri totalitare, care a avut drept consecinţă izolarea basa- 
rabenilor de lumea civilizată. Noua Europă, democratică, spunea Snegur, nu poate exista 
fără lichidarea consecinţelor celui de-al Doilea Război Mondial, in special în ceea ce 
priveşte sud-estul european şi ţările baltice. 

Un rol aparte în pregătirea conferinţei l-a jucat Alexandru Moşanu, purtătorul de 
cuvânt al Parlamentului, care a şi prezentat raportul de bază. După relatarea lui Eremei, 
„raportul a acoperit mai mult istoria Basarabiei de până la semnarea pactului din 
23 august 1939, dar în partea finală nu a uitat şi el să menţioneze impactul tratatului 
sovieto-german pentru teritoriile României interbelice de la est de Prut”. Multi dintre 
participanţi nu au vorbit deloc sau aproape deloc despre Pactul Ribbentrop-Molotov şi 
consecinţele lui pentru Basarabia şi Bucovina de Nord, aşa cum au fost cazurile lui Pavel 
Parasca de la Universitatea de Stat din Chişinău, lui Mitru Ghiţiu, directorul Arhivei de 
Stat a Republicii Moldova, Ion Raţiu, senator în Parlamentul României, Apostol Stan, 
Corneliu Bodea şi Dan Berindei, toţi trei de la Institutul de Istorie „Nicolae Iorga” din 
Bucureşti şi alţii. Acest lucru a fost utilizat de Comitetul Central al PCM în ideea de a 
compromite importanţa conferinţei internaţionale şi caracterul ei ştiinţific. În realitate, 
comuniştii moldoveni erau furioşi că nu fuseseră invitaţi să participe şi, mai ales, erau 
deranjati de tezele principale enunțate la conferinţă, precum şi de un volum de documente 


42. Ibidem, inventar 74, dosar 92, ff. 43-46. 

publicat înainte de eveniment în limbile română, rusă, engleză şi franceză (editat de Ion 
Şişcanu şi Vitalie Văratic, cu o introducere de V. Matei). În raportul lui Grigore Eremei 
se sublinia că subtextul organizării conferinţei a fost trimiterea unui mesaj către Centru 
că Moldova nu va semna nicidecum un tratat unional şi că se urmărea ieşirea din cadrul 
URSS. Se trimitea un semnal şi Kievului, întrucât, potrivit liderului comuniştilor mol- 
doveni, prin critica adusă modului în care se trasase hotarul RSSM in 1940% se ridica 
şi problema graniţelor cu Ucraina. În vederea contracarării concluziilor conferinţei de 
la Chişinău, Grigore Eremei propunea către CC al PCUS să iniţieze o campanie medi- 
atică la televiziunea centrală, dar şi la radioul sovietic, inclusiv emisiuni speciale pentru 
a fi difuzate în România, prin intermediul cărora să fie propagat punctul de vedere 
sovietic asupra evenimentelor din anii 1939-1940*. 

Prin urmare, se observă că Partidul Comunist al Moldovei a fost nevoit să se ocupe 
de chestiunea legată de consecinţele Pactului Ribbentrop-Molotov şi ale Protocolului 
adiţional secret pentru Basarabia şi Bucovina de Nord sub presiunea revendicărilor formulate 
de numeroşi lideri ai mişcării de eliberare naţională din anii 1989-1991. Notăm de ase- 
menea diferenţa dintre opiniile exprimate de una şi aceeaşi persoană în diferite conjunc- 
turi şi deţinând funcţii diferite la momentele respective. În 1989, ca membru al Biroului 
CC al PCM şi deputat în Congresul Deputaţilor din URSS, Eremei are o poziţie clară 
şi în concordanţă cu interesele mişcării naţionale. În 1991 însă, Eremei, deja în calitate 
de prim-secretar al CC al PCM (7 februarie — 23 august 1991), are o poziţie contrară, 
conformă cu cea impusă de CC al PCUS, a Moscovei. Poziţia conducerii CC al PCM 
în 1991 este contrară mişcării naţionale nu numai în privinţa interpretării trecutului 
(protocolului secret), ci şi în chestiuni care privesc prezentul şi viitorul (tratatului uni- 
onal), optând pentru participarea Moldovei la referendumul din martie 1991, deşi acest 
lucru a fost declarat ilegal de Parlamentul de la Chişinău în frunte cu Mircea Snegur. 
Astfel, Partidul Comunist al Moldovei, până la puciul din august 1991, a ţinut cu orice 
preţ ca Republica Moldova (denumirea oficială din 23 mai 1991) să nu devină stat inde- 
pendent de Moscova, ci să facă parte în continuare din federaţia statelor sovietice. 

În acelaşi timp, se observă că principala problemă care preocupa societatea moldo- 
venească de pe malul stâng al Prutului în 1989, dar şi în anii următori este cea a limbii, 
care devine un vehicul al emancipării naţionale şi al revendicării mai întâi a egalităţii 
naţionale, iar ulterior al desprinderii de URSS. Trecutul istoric, mai ales cel legat de 
represiunile comuniste, ocuparea Basarabiei în 1940 de sovietici ca urmare a Pactului 
Ribbentrop-Molotov, dar şi, într-o oarecare măsură, foametea postbelică devin subiecte 
care contribuie la mobilizarea populaţiei majoritar româneşti pentru obţinerea unor 
drepturi sociale şi naţionale. Totodată, se remarcă faptul că, în ciuda unor idei acreditate 
pe larg în istoriografia şi publicistica postsovietice, schimbările aduse de 1989 în 
Basarabia - mai exact, în ceea ce a mai rămas din vechea provincie ţaristă şi interbelică 
românească - nu s-au produs de la sine, ci au fost rezultatul unei mişcări de masă 
împotriva regimului comunist şi al discriminărilor de ordin social şi naţional. Faptul că 
mişcarea naţională a fost condusă mult după 1990 de persoane care au avut un comportament 
reprobabil în perioada ulterioară nu compromite sau pune într-o lumină nu prea bună 


43. Despre modul în care puterea comunistă de la Chişinău a pus, în 1946. problema hotarelor cu 
Ucraina, dar şi cu România, a se vedea Igor Caşu şi Virgil Pâslariuc, „Chestiunea revizuirii hota- 
relor RSS Moldoveneşti: de la proiectul «Moldova Mare» la proiectul «Basarabia Mare» şi cauzele 
eşecului acestora (decembrie 1943 - iunie 1946)”, Archiva Moldaviae, vol. II, 2010, pp. 275-370 
(studiu şi documente în rusă, traduse în română). 

44. AOSPRM, fond 51, inventar 74, dosar 109, ff. 37-44. 

idealurile anului 1989, ci, din contră, arată cât de complicată este istoria recentă, pre- 
cum şi tentatia unor forte politice de a delegitima post-factum o realitate care a căpătat 
contur şi s-a consolidat ireversibil în anii de graţie 1989-1991. Traseul sinuos al Republicii 
Moldova după 1991, inclusiv în relaţia cu România, pe de o parte, şi cu Rusia, pe de 
altă parte, precum şi unirea care obsedează opinia publică de pe cele două maluri ale 
Prutului de 30 de ani nu au constituit subiectele acestui capitol. Lăsăm acest lucru pe 
seama politologilor, antropologilor şi jurnaliştilor. Un lucru e sigur: chestiunea unirii 
va continua să marcheze într-un fel sau altul relaţiile dintre România şi Republica 
Moldova până în momentul în care va fi tranşată printr-un scenariu sau altul. 


The Romanian National Liberation Movement in the Moldavian SSR, 
1989-1991 : History and Memory 


This chapter focuses on the national movement in the former Moldavian SSR in the late 1980s - 
early 1990s. Based on newly disclosed documents from the archive of the former Central 
Committee of Moldova, the author analyses the relationship between the CPM-CPSU and the 
informal organizations with regard to a wide range of issues pertaining to the language ques- 
tion, reevaluation of the Stalinist repressions, relationship with Romania etc. An important 
role in the breakdown of the Communist regime in Moldova was played by students, intellec- 
tuals, especially writers, but also historians. One of the main conclusions of the chapter is 
that the Communist Party of Moldova propagated and supported the best it could the idea of 
preserving Moldova within the Soviet Union, until late August 1991, during the abortive putsch 
in Moscow against Gorbachev. This reality contrasts with the post-Soviet pretensions of the 
Communist Party of the Republic of Moldova that CPM sustained the idea of an independent 
Moldova in late 1980s - early 1990s. 


Valentin NAUMESCU 


1989 si proiectia internationala 
a României post-Ceausescu 


Cine ar trebui să cerceteze evenimentele din 1989 
şi consecinţele lor ? 


La scara istoriei, 30 de ani nu înseamnă foarte mult, dar nici puţin. În domeniul cerce- 
tării ştiinţifice şi al dezbaterii academice, 1989 a reprezentat, pe plan european, de 
regulă, borna simbolică de demarcaţie între istorie şi ariile de studiu ale dinamicii 
politice şi proceselor actuale, precum relaţiile internaţionale şi ştiinţele politice. Asupra 
evenimentelor din 1989, ca an de graniţă între două capitole şi două lumi diferite, s-au 
pronunţat de-a lungul timpului deopotrivă istorici, politologi, specialişti în relaţii inter- 
naţionale, economişti, sociologi fiecare cu instrumentarul şi metodologia specifice 
disciplinei lor. Pe măsură ce ne îndepărtăm însă de momentul marilor schimbări din 
anul de graţie 1989 şi al primelor lor consecinţe politice, acestea ies treptat din zona 
cercetărilor lumii prezente, ale sistemului actual al relaţiilor internaţionale, şi intră în 
sfera preocupărilor exclusive ale istoricilor. 

Însăşi epoca post-Război Rece pare deja o sintagmă revolută şi un capitol închis, 
odată ce marile puteri occidentale şi non-occidentale au (reintrat într-o perioadă a 
competiţiei strategice pentru influenţă şi expansiune a intereselor. Nu mai sunt doar 
două superputeri concurente, ca până în 1989, ci mai multe mari puteri sau actori glo- 
bali, incluzând aici UE, SUA, China, Rusia, Japonia şi, de curând, India, dintre care 
cel puţin primele patru au interese puternice legate de Europa Centrală şi de Est, inclu- 
siv România. 

Reperul 1989 nu mai este suficient în analiza relaţiilor internaţionale. Expirarea în 
2019 şi neprelungirea Tratatului Forţelor Nucleare Intermediare (INF), adoptat în decem- 
brie 1987 de SUA şi Uniunea Sovietică şi intrat în vigoare la 1 iunie 1988, aşadar spre 
finalul Războiului Rece, marchează cum nu se poate mai sugestiv încheierea perioadei 
în care ne-a fost tuturor comod să folosim, aproape ca pe un clişeu, sintagma „post-Răz- 
boi Rece” pentru orice era legat de evoluţiile politice, economice, chiar şi socioculturale 
din societăţile noastre, din estul şi din vestul Europei. Am scris recent despre această 
trecere semnificativă de la o epocă la alta în articolul „Sfârşitul lumii post-Război Rece. 

Înapoi la politica marilor puteri”!, în care am arătat că avem nevoie acum de un alt 
concept definitoriu pentru acest nou capitol al istoriei în care tocmai am intrat. Nici 
1989, nici sfârşitul Războiului Rece, dezintegrarea Uniunii Sovietice sau căderea regi- 
murilor comuniste nu mai pot servi ca explicaţii şi argumente suficiente pentru evoluţiile 
din prezent. Dar cunoaşterea şi înţelegerea lor corectă ajută cu siguranţă la descifrarea 
traiectoriei care ne-a adus aici, în acest nou punct de inflexiune. 

Europa, în general, şi Europa Centrală şi de Est, în particular, reprezintă încă o dată 
epicentrul acestei tensiuni şi al schimbărilor paradigmatice pe care le traversează siste- 
mul international. Intrarea în această nouă etapă face aşadar ca însăşi lumea post-Război 
Rece să fi intrat în istorie, oferind astăzi o viziune explicativă caducă şi inutilă asupra 
evenimentelor actuale. 1989 nu ne mai este neapărat de ajutor pentru a înţelege şi a 
explica ce se întâmplă acum. Pe de altă parte, trebuie recunoscut eşecul ştiinţelor poli- 
tice şi al relaţiilor internationale de a anticipa, la sfârşitul anilor 1980, imensele schim- 
bări care urmau să se producă în Europa de Est şi la nivelul ordinii globale. Nici la 
câţiva ani de la începutul reformelor lui Gorbaciov şi nici măcar în primele luni ale lui 
1989, căderea Zidului Berlinului şi implozia regimurilor comuniste tot nu au fost prezise, 
cu atât mai putin o disolutie atât de rapidă şi în toată regiunea. 

Păstrând proporţiile, putem afirma astăzi că 2016 a fost un alt an crucial, care a adus 
următorul cutremur în politica internaţională, de fapt cel ale cărui consecinţe le resim- 
tim în prezent. Într-un fel, 2016 a fost reversul anului 1989 ca tendinţe, prin schimbarea 
accentelor de la liberal la iliberal. A fost anul care a marcat destul de clar declinul 
valorilor democratiilor liberale şi prima defectiune majoră a Proiectului European. În 
plină criză a migraţiei, primul vot popular de ieşire a unei ţări din Uniunea Europeană 
(şi nu orice ţară, ci a doua economie a UE), adică şocantul Brexit, urmat după câteva 
luni de alegerea surprinzătoare a lui Donald Trump ca preşedinte al SUA au modificat 
substantial climatul politic din spaţiul euroatlantic în sensul neincrederii, al agresivitatii 
discursive şi al pesimismului în interiorul lumii occidentale. 23 iunie şi 8 noiembrie sunt 
cele două zile fatidice ale lui 2016 care au lovit în plin moştenirea occidentală de inspi- 
ratie liberală din 1989 şi sensul integrării europene şi euroatlantice din anii 1990 şi 2000. 

Un aliat regional important şi influent, Turcia, cunoştea, tot în 2016, o încercare de 
lovitură de stat în urma căreia relaţiile Ankarei cu Occidentul s-au deteriorat semnifi- 
cativ, iar Turcia a intrat pe o traiectorie accelerată autoritaristă şi de apropiere de 
Moscova, sfidătoare la adresa SUA şi UE. În Ungaria şi Polonia, regimurile conservatoare 
eurosceptice continuau să se întărească, adăugând guvernelor noi puteri şi slăbind inde- 
pendenta justiţiei, în pofida criticilor Bruxellesului. Pe fondul ascensiunii platformelor 
naţionaliste, autoritariste, eurosceptice şi iliberale, în România PSD câştiga zdrobitor 
alegerile parlamentare din decembrie 2016, iar noul guvern de la Bucureşti începea să 
sfideze vădit Uniunea Europeană şi aliaţii occidentali. Valul iliberal a avut o reflectare 
până şi în mica Republică Moldova, unde în funcţia de preşedinte a fost ales în noiem- 
brie 2016 socialistul prorus Igor Dodon. Rusia şi China obțineau succese importante in 
expansiunea influenţei politice şi economice în Europa, cu atât mai mult cu cât relaţiile 
SUA-UE intrau în declin. Toate acestea, întâmplate în câteva luni, din iunie până în 
decembrie 2016, şi adâncite în anii care au urmat, sunt indicii că, după schimbarea din 
1989, lumea se schimbă din nou. 


1. Valentin Naumescu, „Sfârşitul lumii post-Război Rece. Înapoi la politica marilor puteri”, Contributors, 
6 august 2019, http : //www.contributors.ro/global-europa/sfar %c8 % 99itul-lumii- %e2 % 80 % 9epost- 
razboi-rece % e2 % 80 % 9d-inapoi-la-politica-marilor-puteri/ 

Se naşte, sub ochii nostri, o nouă versiune a sistemului relaţiilor internationale, mult 
mai competitivă, mai tranzacţională, mai divizată ideologic şi în planul valorilor politice, 
dar şi cu un potenţial conflictual şi de agresivitate mai ridicat. De la bipolarismul din 
1989 la hegemonismul american al anilor 1990, apoi la multipolarismul actual, ordinea 
globală a cunoscut un drum lung şi cunoaşte în continuare transformări semnificative. 
Acesta este motivul simplu şi evident pentru care consider că marcarea a 30 de ani de 
la schimbările din 1989 constituie ultima oportunitate pentru specialiştii în relaţii inter- 
naţionale şi ştiinţe politice de a se mai pronunţa asupra evenimentelor de atunci şi 
asupra consecinţelor lor imediate, lăsând pe deplin istoricilor acest drept şi această 
responsabilitate de acum înainte. 


Contextul în care s-a produs căderea din 1989 


Fireşte, pentru a înţelege împrejurările interne şi externe în care a căzut regimul comu- 
nist din România, practic pe 22 decembrie 1989, trebuie să mergem cu câţiva ani mai 
în urmă, cel puţin la mijlocul anilor 1980, când la Kremlin se instala Mihail Gorbaciov. 
Aproape peste tot în Europa de Est socialistă, în Polonia, Ungaria, Cehoslovacia, ca să 
nu mai vorbim de Iugoslavia, exista deja o dinamică premonitorie, fie în sensul protes- 
telor antiregim şi al grevelor, fie al resuscitării unor vechi curente naţionaliste care 
fuseseră îngheţate o jumătate de secol, fie al unor timide reforme economice, prin care 
naţiunile respective începuseră să respire un aer ceva mai liber şi să comunice firav cu 
lumea occidentală. Cu atât mai mult, după ce Gorbaciov a lansat, în 1985, glasnostul 
şi perestroika, principalele puncte ale programului său innoitor, vizând transparenţa şi 
restructurarea guvernării sovietice, în întreaga regiune începuse să adie un vânt al 
schimbării. O altă idee esenţială formulată de Gorbaciov, care a contat enorm în eman- 
ciparea politică din Europa de Est, deşi este mult mai puţin menţionată decât faimoasele 
glasnost şi perestroika, viza promisiunea Moscovei că nu se va mai implica în niciun fel 
în modul în care ţările socialiste vor decide să-şi traseze viitorul. Gorbaciov excludea 
aşadar perspectiva unei noi intervenţii militare sovietice şi retrăgea garanţiile politice 
date în trecut de Kremlin regimurilor comuniste. Înţelegerile postbelice care divizaseră 
Europa deveniseră caduce. În opinia mea, acesta a fost semnalul decisiv că schimbările 
pot începe, mai mult chiar decât reformele interne din URSS. 

România era, din acest punct de vedere, o deplorabilă excepţie. Anii 1980 au fost, 
fără îndoială, deceniul negru al regimului Ceauşescu. Ultimele iluzii de deschidere din 
deceniile trecute, în special de la sfârşitul anilor 1960 şi începutul anilor 1970, se spul- 
beraseră. Lucrurile mergeau din rău în mai rău. Occidentul îşi revizuise rapid imaginea 
naivă pe care şi-o făcuse asupra lui Nicolae Ceauşescu după momentul lui de glorie, 
Praga — august 1968. Două decenii mai târziu, părea că totul este încremenit, iar nimic 
nu se mişca în politica de la Bucureşti. Vizitele liderilor occidentali la Bucureşti şi 
primirile fastuoase ale soţilor Ceauşescu în marile capitale democratice erau o amintire. 
Autarhia politică, megalomania cuplului dictatorial, apatia românilor, controlul şi repre- 
siunea de inspiraţie nord-coreeană exercitate de autorităţi asupra populaţiei, căderea econo- 
mică severă şi prăbuşirea nivelului de trai depăşeau cu mult realităţile în tonuri şi nuanţe 
cenuşii din celelalte ţări ale blocului comunist, profilând o imagine complet întunecată 
a României. Nu numai Occidentul, ci inclusiv Gorbaciov îi reproşau deschis lui Ceauşescu 
rigiditatea guvernării de la Bucureşti, iar relaţiile dintre cei doi lideri erau foarte proaste. 

Nicolae Ceausescu critica, la rândul său, politicile reformiste ale lui Gorbaciov, numindu-le 
~deviationism de dreapta”. Teroarea şi represiunea continuau să fie la ele acasă. Puţini 
români aflaseră de revolta muncitorilor de la Braşov din noiembrie 1987. Regimul făcuse 
în aşa fel încât oamenii trăiau în izolare şi cu frică, fără să comunice între ei şi cu 
exteriorul, având foarte puţine informaţii corecte despre ce se întâmpla în jurul lor, în 
tară şi în regiune. 

Formal, România era, desigur, stat membru al Pactului de la Varşovia şi al Consiliului 
de Ajutor Economic Reciproc (CAER), structurile definitorii ale blocului comunist 
est-european, dar în realitate Bucureştiul avea mai degrabă relaţii substanţiale cu regi- 
murile din Africa şi Orientul Mijlociu decât cu ţările vecine. România era de fapt izolată 
şi ruptă nu numai de Europa democratică şi de Occident în general, ci chiar şi de ten- 
dintele reformiste din URSS şi din majoritatea ţărilor socialiste din zonă. Nu exagerăm 
dacă spunem că, pe plan economic şi social, dar şi în sistemul relaţiilor internaţionale, 
decembrie 1989 găsea România pe cea mai joasă treaptă de pe continentul european. 
Bucureştiul ieşise practic de pe harta actualizată a evoluţiilor politic-culturale ale Europei, 
de esenţă liberale, inclusiv ale Europei de Est, faţă de care rămăsese mult în urmă. 

Pe 2-3 decembrie 1989 avea loc în apele teritoriale ale Maltei, pe două vase militare 
staționate în Mediterană, unul american şi celălalt sovietic, un summit despre care se 
spune că a schimbat lumea. Nu ştim dacă într-adevăr întâlnirea liderilor George Bush şi 
Mihail Gorbaciov de pe mare a fost momentul crucial care a încheiat Războiul Rece, 
fiindcă din multe puncte de vedere lucrurile erau deja puse în mişcare, de cel puţin o 
jumătate de an, dacă nu şi mai mult. Poate că schimbările s-ar fi petrecut oricum, fiind 
inevitabile, iar momentul Malta este supraevaluat. Cu siguranţă însă, chestiunea reuni- 
ficării Germaniei a cunoscut dezvoltări importante la acel summit, probabil chiar 
decisive. Zidul Berlinului căzuse brusc şi neaşteptat, cu câteva săptămâni înainte, în 
noiembrie. Cu alte câteva luni mai devreme, în iunie, sindicatul Solidaritatea câştigase 
alegerile semilibere din Polonia (50% din locurile Parlamentului fuseseră oferite spre 
competiţie liberă tuturor partidelor înfiinţate recent), iar primul guvern non-comunist 
de după 1945, condus de Tadeusz Mazowiecki, se instalase paşnic într-o ţară a Europei 
de Est. După picnicul paneuropean de la Sopron, din august 1989, Ungaria le permi- 
sese cetăţenilor est-germani care veneau prin Cehoslovacia să treacă graniţa în Austria, 
dând astfel o lovitură devastatoare RDG. Gestul Budapestei este considerat de majo- 
ritatea specialiştilor a fi declanşatorul politic direct al căderii Zidului Berlinului. Unul 
după altul, dictatorii est-europeni ieşeau din scenă, iar partidele comuniste pierdeau 
total sau parţial controlul. Ceauşescu rămăsese ultimul lider stalinist al blocului, iar 
România părea scufundată într-un întuneric din care nu avea puterea să mai iasă. 

Era limpede că o „Revoluţie de catifea”, de tipul celei din Cehoslovacia, nu era 
posibilă în România lui Ceauşescu. În decembrie 1989 nu era clar nici dacă vreun alt 
tip de schimbări, prin alte mecanisme, de exemplu, de tipul celor tranşante din Polonia 
sau Ungaria sau măcar reforme timide precum cele din Uniunea Sovietică, ar fi fost 
posibile în acea dictatură brutală sau dacă vreodată se va mai putea schimba ceva în 
politica regimului încremenit de la Bucureşti, în afară de un presupus transfer al puterii, 
la un moment dat, spre fiul cel mic al dictatorului, Nicu Ceauşescu. Asta era tot ce mai 
puteau spera românii de rând. 

Şi totuşi, s-a întâmplat şi în România. S-a întâmplat pentru că pur şi simplu România 
nu putea rămâne în afara curentului uriaş care măturase deja dictaturile comuniste din 
Europa de Est, iar frustrările, chiar şi nerostite, ale cetăţenilor obişnuiţi atinseseră cote 

paroxistice. În subteranele puterii si ale serviciilor secrete, probabil că tensiunea mocnea 
de ceva vreme, iar plecarea lui Nicolae Ceausescu (nicidecum prăbugirea comunismului) 
era luată în considerare de eşalonul secund al partidului, deşi pe stradă populația părea 
blazată şi apatică. Însă la doar şase zile după începutul unei revolte la Timişoara, pe 
16 decembrie 1989, care păruse punctuală şi non-politică, familia Ceauşescu era deja 
in Situaţia de a fugi, sub presiunea protestatarilor din Bucureşti, cu un elicopter al 
Armatei, de pe clădirea Comitetului Central al PCR, pierzându-şi în prima fază puterea 
de care dispuneau asupra aparatului de stat şi, trei zile mai târziu, chiar viaţa, într-un 
simulacru de proces desfăşurat într-o unitate militară de la Târgovişte. 

După 44 de ani de control absolut şi de represiune crâncenă, sfârşitul comunismului 
românesc a fost fulgerător, dur, neaşteptat, aproape incredibil. De la adunarea primilor 
nemulţumiţi la Timisoara, în fata casei pastorului reformat László Tőkés, până la con- 
damnarea la moarte şi executarea soţilor Elena şi Nicolae Ceauşescu, echivalente cu 
disoluția automată a regimului comunist în România, au trecut doar nouă zile ! Dar greul 
tranziţiei abia începea. 


Proiectia schimbării din România pe plan international. 
A fost sau n-a fost revoluţie ? 


Există mai multe etape ale construirii percepţiei internaţionale asupra României post-Cea- 
uşescu, unele mai luminoase, altele mai întunecate. Succesiunea lor a fost rapidă la 
inceput, aproape de la o săptămână la alta schimbându-se nuanțele in care se vedeau 
evenimentele din ţară, şi mult mai lentă ulterior, devenind de-a dreptul inerţială de-a 
lungul primului deceniu al tranziţiei, până la invitaţia de aderare la NATO, primită în 
noiembrie 2002. Presa şi diplomaţii străini au fost principalele surse de informare, 
desigur, cu un grad destul de ridicat de subiectivitate, pe baza cărora s-a edificat această 
proiecţie externă a României postcomuniste. În rest, informaţiile oficiale din partea 
instituţiilor guvernamentale româneşti au dezamăgit în mare parte, fie prin lipsa de 
credibilitate a emitentilor, fie prin calitatea precară a explicatiilor oferite. 

Cercetarea penală, întinsă pe aproape trei decenii, accesul greoi şi limitat la docu- 
mente şi chiar publicaţiile ştiinţifice de referinţă, relativ puţine şi oricum influențate tot 
de surse cu o intensă componentă emoţională, au făcut ca „adevărul absolut, obiectiv” 
să rămână un deziderat mereu enunțat şi mereu rămas în umbra „adevărurilor subiective”, 
Deşi pare contradictoriu, vom rămâne probabil cu ideea confuză că, legat de ceea ce 
s-a întâmplat în decembrie 1989, există după 30 de ani şi vor exista întotdeauna, în 
România şi pe plan extern, „mai multe adevăruri” (parţiale) despre mecanismele pră- 
buşirii dictatorului, o idee care nu este neapărat clarificatoare şi reconfortantă nici 
pentru generaţia actuală, nici pentru cele următoare. 

După cum ştim, una dintre cele mai disputate teme de la începutul anilor 1990 şi 
multă vreme după aceea, legate de schimbare şi de noul regim de la Bucureşti, a 
gravitat în jurul întrebării dacă a fost sau nu o revoluţie autentică. Opiniile cercetă- 
torilor sunt foarte diferite, pentru a nu mai menţiona multitudinea de păreri ale jur- 
naliştilor şi cetăţenilor de rând. De exemplu, Steven Roper consideră că Revoluţia 
din România a marcat cea mai dramatică şi mai sângeroasă cădere a comunismului 
din întreaga regiune. Dimpotrivă, Michael Roskin, în cartea sa din 1991, ajunge la 

concluzia că evenimentele din România din decembrie 1989 mai degrabă nu îndeplinesc 
caracteristicile unei revoluţii autentice?. Profilul controversat al noului lider Ion Iliescu, 
un activist comunist cu studii la Moscova, căzut în dizgratia lui Ceausescu la începutul 
anilor 1970 şi mutat director la Editura Tehnică, despre care se vorbea pe şoptite înainte 
de 1989 în cercurile nomenclaturii că s-ar pregăti să îi succeadă dictatorului, nu a făcut 
decât să slăbească şi mai mult încrederea externă şi internă că a fost o revoluţie autentică. 
O revoluţie reuşită înseamnă, prin definiţie, nu numai sfârşitul categoric al unui regim, 
ci, de regulă, şi ieşirea din scenă a oamenilor cu funcţii din vechiul regim. Ceea ce nu 
s-a întâmplat de fapt in România. Comuniştii din eșalonul secund şi foştii membri ai 
Securităţii, dispunând de avantajul experienţei administrative şi al reţelei de contacte, 
informaţii şi interese reciproce la nivel central şi local, mulţi dintre ei şi de resursele 
necesare unui start politic şi economic, au devenit peste noapte reprezentanţii noului 
regim care se înfăţişa publicului ca promotor al pluralismului, libertăţii, democraţiei şi 
capitalismului. 

Alegerile din mai 1990, in care Ion Iliescu şi Frontul Salvării Naţionale (FSN), 
partidul-stat „emanat al Revoluţiei”, au spulberat partidele de opoziţie istorice, îi întăresc 
lui Roskin ideea că nu a fost o revoluţie, ci o lovitură de stat mascată sub decorul dra- 
matic, cu manifestanți reali din marile oraşe ale ţării, adică o manevră care ar fi legiti- 
mat în doar cinci luni un regim post-Ceausescu provenit de fapt tot din interiorul PCR 
şi al fostului aparat represiv şi de control al statului (Securitate, Miliție, administraţie) 
sau din economia socialistă (companii de stat), un regim adaptat însă la noul context 
regional european şi redenumit democratic. Roper îl contrazice însă pe Roskin, argu- 
mentând că nu numai teoretic, ci şi practic, „schimbarea revoluţionară [din Romania, n.n.] 
nu trebuie judecată din perspectivă occidentală, ci a specificului ţării”?. Cu alte cuvinte, 
condiţiile locale nu ar fi permis decât o revoluţie cu participarea implicită a unor oameni 
ai vechiului regim, singurii care dispuneau de o anumită influenţă, de informaţii din 
sistem şi de contactele necesare în momentele decisive. 

O abordare oarecum intermediară are Trond Gilberg, care ajunge in 1990 la concluzia 
că, de acum înainte, „nu partidul comunist, ci foştii comunişti vor exercita influenţa politică ”4 
în România, o distincţie interesantă între un regim privit ca legi şi instituţii şi procesul 
decizional propriu-zis, înţeles ca indivizi aflaţi la putere. După cum am arătat în recenta 
mea carte despre situaţia Europei Centrale şi de Est la 30 de ani de la sfârşitul Războiului 
Rece, fără să fi existat o lege a lustraţiei, în România au avut loc totuşi câteva procese, 
foarte mediatizate pe plan intern, ale unor demnitari de prim rang din PCR şi membri 
ai familiei Ceauşescu, finalizate cu condamnări”, menite a arăta desprinderea ţării de 
trecutul comunist, în condiţiile în care majoritatea membrilor nomenclaturii din eşaloa- 
nele inferioare, mai puţin cunoscuţi publicului, au scăpat fără probleme deosebite şi 
s-au „reinventat” rapid în contextul democratic şi capitalist al României post-Ceauşescu. 

Tot pe o direcţie intermediară între cele două abordări radicale se poziţionează şi 
Anneli Ute Gabanyi, care foloseşte chiar şi un concept nou pentru cele întâmplate, 

afirmând în cartea sa de referinţă Revoluția neterminată că evenimentele din România 
lui decembrie 1989 pot fi interpretate ca o „lovitură de stat revolutionara”®. 

Pentru a înţelege însă pe deplin cum s-au construit imaginea şi receptarea României 
după 1989 în sistemul relaţiilor internaţionale trebuie să subliniem câteva aspecte din 
timpul regimului Ceauşescu. A existat cu siguranţă o perioadă când România purta 
brandul unei ţări socialiste cu o conducere ceva mai luminată decât cele din regiune, iar 
această perioadă de „deschidere” spre colaborarea cu Occidentul şi-a atins punctul 
culminant între august 1968 şi următorii aproximativ cinci ani, după aparenta desprindere 
de dominaţia sovietică. De exemplu, România era singura ţară membră a CAER care 
avea încă din 1971 o colaborare relativ bună cu Piaţa Comună (Comunitatea Economică 
Europeană - CEE), opunându-se presiunilor sovietice de izolare şi de întrerupere a schim- 
burilor Est-Vest şi având reticente publice fata de „Programul Complex” propus de URSS 
în interiorul CAER, prin care se urmărea integrarea politico-economică a statelor soci- 
aliste, evident, sub tutela Moscovei”. Astfel, la 1 ianuarie 1974, România devenea sin- 
gurul stat al blocului socialist care era inclus în sistemul generalizat de tarife vamale 
preferentiale al CEE, echivalentul european al Clauzei Națiunii cele mai Favorizate 
acordate de guvernul SUA. Probabil, dacă România ar fi menţinut acest curs şi în anii 
1980 şi l-ar fi înlocuit pe Nicolae Ceausescu din fruntea partidului-stat cu zece ani mai 
devreme, multe evoluţii postcomuniste ar fi fost mai rapide, iar încrederea în capacita- 
tea României de a face reforme şi de a performa pe linia democraţiei şi a dezvoltării 
economice ar fi fost mai mare. Dar evoluţiile politice din 1989 arătau cât de înapoiată 
rămăsese tara în raport cu vecinele din regiune. Un oarecare impact a avut în martie 
„Scrisoarea celor şase”, mai mult pe plan extern decât intern. Un text critic la adresa 
politicilor lui Nicolae Ceauşescu, redactat şi semnat de şase vechi nomenclaturisti, 
altminteri destul de putin ambițios în planul obiectivelor de transformare a României, 
ajuns în redactiile Europei Libere şi Vocii Americii şi promovat intens de cele două 
posturi de radio şi de alte canale media din Occident, arăta că, din păcate, nu exista 
nicio altă formă de opoziţie politică manifestă în societate în afara unui grup de nemul- 
tumiti chiar din interiorul partidului comunist, care îl doreau pe Ceausescu plecat de la 
putere, dar în niciun caz nu vizau prăbuşirea regimului şi trecerea la capitalism şi 
democraţie liberală. „Însăşi ideea de socialism, pentru care noi am luptat, este discre- 
ditată de politica dumneavoastră”*, se spunea în scrisoarea adresată lui Nicolae Ceauşescu, 
urmând o enumerare a problemelor - izolarea internaţională, nerespectarea Constituţiei, 
abuzurile Securităţii împotriva muncitorilor, lipsa unei planificări eficiente în economie, 
sistematizarea satelor, violarea secretului corespondenţei, politica agricolă etc. Dar cei 
şase critici ai lui Ceauşescu nu propuneau şi nu reprezentau o formulă politică atractivă 
nici pe plan extern, nici pe plan intern. Aşa se face că în noiembrie, la Congresul al XIV-lea 
al PCR, fără să existe un curent semnificativ de împotrivire Ja adresa lui Nicolae Ceauşescu 

(cei şase autori ai scrisorii fiind la vremea respectivă deja nişte figuri nerelevante, 
comunişti trecuţi pe „linia moartă” a partidului), „geniul din Carpaţi” era reales în 
unanimitate, iar partidul îşi declara opţiunea pentru „linia tradiţională marxist-leninistă”, 
în totală contradicţie şi ruptură cu ceea ce se întâmpla în jurul ţării, în Europa de Est. 
Astfel, în noiembrie 1989, în România părea că nu se întâmplă nimic şi că totul este 
încremenit. 

Chiar şi autorii occidentali originari din România au manifestat rezerve fata de inte- 
gritatea şi abilităţile noii guvernări, cea de după decembrie 1989, de a avea rezultate 
comparabile cu aşteptările guvernelor din Vest. Vladimir Tismăneanu, de exemplu, 
consideră că „învăţarea procesului democratic este dificilă într-o ţară cu puţine tradiţii 
democratice”!. La rândul ei, Anneli Ute Gabanyi acordă circumstanţe atenuante necla- 
ritatilor din dosarul Revoluţiei, afirmând că „Revoluţia Română, precum toate revoluti- 
ile, va rămâne veşnic neterminată, iar istoria despre Revoluţie va fi încă multă vreme, 
după spusele lui Umberto Eco, operă deschisă”. 

Principalul plan al reflectării în Occident a consecinţelor căderii lui Nicolae Ceauşescu 
a fost de departe cel politic, legat de profilul noii puteri de la Bucureşti şi de aşteptările/ 
deziluziile românilor în raport cu noul regim. Falia învingători-învinşi, privită din per- 
spectiva profunzimii schimbărilor care erau aşteptate de cetăţeni (şi care nu s-au produs, 
sau în orice caz nu cu viteza şi adâncimea sperate), a promovării nomenclaturii din 
eşalonul secund al partidului comunist, ajuns brusc la putere şi prosperitate financiară, 
a adevărurilor nespuse sau spuse parţial ale Revoluţiei, a propagandei şi minciunilor 
vehiculate în primele zile, săptămâni şi luni de după căderea dictatorului, cum ar fi 
povestea spectaculoasă cu „atacul teoriştilor”, în fine, toată această falie îngrijorătoare 
între promisiunea iniţială a Revoluţiei şi constatările ulterioare pare să fi cântărit cel 
mai mult în ochii opiniei publice şi ai liderilor din Vest. 

Învinşii au fost cu siguranţă naivii care au avut o proiecţie idealistă asupra unei 
Românii principiale, a şanselor egale şi a unui stat de drept, au fost partidele istorice 
aflate în opoziţie, conduse de foşti deţinuţi politici din anii 1950, lipsiţi de „pragmatis- 
mul” postceauşist al FSN şi de resursele noului partid-stat, şi au mai fost tinerii care 
au cunoscut deziluziile amare ale tranziţiei, în urma cărora mulţi au fost nevoiţi să-şi 
părăsească ţara şi să înceapă o nouă viaţă în Occident. România a pierdut în tranziţia 
postcomunistă care a urmat, gestionată în mare parte de FSN (cu redenumirile ulterioare), 
aproape patru milioane de cetăţeni, adică circa 15% din populaţia ţării, raportată la 
momentul decembrie 1989. Matei Călinescu şi Vladimir Tismăneanu explorează în 
articolul lor din 1991 natura şi originea FSN”, explicând modalitatea în care a fost 
structurat acest partid al noii puterii, bazat pe interese de grup şi mai puţin pe o coerenţă 
ideologică şi programatică. Altfel spus, comuniştii îşi abandonaseră repede ideologia 
(în cazul în care au crezut în ea vreodată), dar nu şi dorinţa de a se menţine la putere 
şi de a-şi prezerva privilegiile. 

În societatea românească apărea treptat sentimentul că Revoluţia fusese „furată”, iar 
tinerii eroi fuseseră sacrificați doar pentru ca eşalonul numărul doi să disloce eşalonul 

numărul unu al PCR, într-o versiune de sistem politic aparent pluralistă, în care partidele 
istorice PNL şi PNT serveau de decor democratic, dar erau practic lipsite de şanse reale 
de a concura cu FSN, partidul născut la putere şi compus din marii beneficiari ai Revoluţiei. 
Totuşi, trebuie spus că primele zile ale revoltelor de la Timişoara, Bucureşti, Cluj-Napoca, 
Sibiu, Braşov, Arad (16-21 decembrie), culminând cu fuga soţilor Ceauşescu la amiaza 
zilei de 22 decembrie 1989, au adus iniţial un fabulos capital de imagine României şi 
românilor, care se eliberau dramatic şi sângeros de dictatură, stârnind admiraţia generală 
a canalelor media şi a liderilor occidentali. Numai greşelile politice uriaşe ale regimu- 
lui Iliescu, încă din primele zile şi luni ale lui 1990 (culminând cu mineriadele), precum 
şi natura confuză a puterii instalate după 22 decembrie au risipit, din păcate destul de 
repede, încrederea în evoluţiile democratice din România, umbrind startul tranziţiei 
postcomuniste şi afectând pentru multă vreme credibilitatea noii guvernări de la Bucureşti. 
Una dintre greşelile de căpătâi ale Revoluţiei din 1989 a constat în transformarea 
Frontului Salvării Naţionale, structura puterii de stat revoluţionare, în partid, şi în par- 
ticiparea la alegerile din 1990, în condiţiile în care prin acest gest s-au creat automat o 
discrepanta şi o inegalitate de şanse flagrante între FSN, născut direct la putere, cu toate 
resursele guvernului, economiei şi administraţiei de stat la dispoziţie, şi partidele istorice 
reinfiintate, Partidul National Liberal şi Partidul National Ţărănesc, care nu au avut 
posibilitatea să concureze în condiţii egale cu noul partid-stat. 

În momentul în care România avea să înceapă să-şi afirme opţiunea strategică proe- 
uropeană şi proatlantică, pe la mijlocul anilor 1990, răul fusese deja făcut, iar ţara 
pornea pe lungul drum al integrării occidentale cu un handicap sever de credibilitate, 
inclusiv faţă de ţările postcomuniste central-europene din autointitulatul „Grup de la 
Visegrâd”. 


Concluzii. Paradoxul Revoluţiei din 1989 
în proiecția internaţională a României 


Nu este greu de observat existenţa unui trist paradox legat de Revoluţia din decembrie 
1989 şi percepţia externă asupra României post-Ceauşescu. Pe de o parte, nu a existat 
nicio altă ţară în Europa de Est care să fi plătit un tribut sângeros mai mare pentru 
eliberarea de dictatura comunistă. După cum a comunicat oficial Institutul Revoluţiei 
Române în 2014, după 25 de ani de la evenimente, 1.166 de oameni au murit în zilele 
Revoluţiei? în Bucuresti, Timişoara, Cluj-Napoca, Sibiu şi în alte oraşe-martir ale ţării, 
mai mulţi decât în toate celelalte state din regiune la un loc, dacă ne referim strict la 
momentul îndepărtării partidelor comuniste de la putere. Pe de altă parte, nicio altă ţară 
postcomunistă nu a pornit pe drumul tranziţiei în 1990 cu o imagine mai proastă şi cu 
un deficit de încredere mai mare la nivel occidental decât România. 

Această contradicţie între numărul mare de victime şi caracterul eroic al revoltei 
românilor, pe de o parte, şi proasta reputaţie a ţării abia intrate pe drumul dificil al 


13. Oana Ghiţă, „Institutul Revoluţiei Române : 1.166 de persoane au murit în Decembrie 1989”, AGERPRES, 
29 mai 2014, https : //www.agerpres. ro/social/2014/05/29/institutul-revolutiei-romane-1-166-de- 
persoane-au-murit-in-decembrie-1989-19-37-53 (accesat in septembrie 2019). 

tranziţiei, pe de altă parte, trebuie pusă pe seama lipsei de credibilitate a noii puteri dE 
la Bucureşti, bănuită că a deturnat sensul revoltei populare în interes politic propriu $ 
că apoi a confiscat Revoluţia. Este deja un loc comun şi devine inutil să reiterăm astă 
că fostul preşedinte Ion Iliescu şi o mare parte dintre reprezentanţii de vârf ai guvernă— 
rii FSN, instaurată în seara de 22 decembrie 1989, nu s-au bucurat de încrederez 
Occidentului. Lipsa vizitelor oficiale ale inaltilor demnitari din Vest în România era un 
indiciu semnificativ al reticentelor faţă de situaţia politică din ţară. Bucureştiul nu figura 
pe lista capitalelor est-europene favorite ale liderilor occidentali, în comparaţie cu Praga, 
Budapesta sau Varşovia, fiind evitat de majoritatea preşedinţilor şi premierilor din 
democratiile importante ale lumii. Abia în aprilie 1991, vizita preşedintelui Franţei 
Francois Mitterrand la Bucuresti a spart gheaţa şi a repus România, timid, pe harta 
politică europeană. 

O iungă listă de probleme privind implementarea standardelor democratice europene 
li se reproşa autorităţilor române. Chemarea minerilor la acţiune împotriva civililor care 
protestau în Piaţa Universităţii, în iunie 1990, şi violențele incredibile care au urmat au 
reprezentat o pată neagră pe faţa tinerei democraţii româneşti şi o discreditare greu de 
trecut cu vederea a preşedintelui Ion Iliescu, instigatorul politic şi moral al mineriadelor. 
În Raportul Human Rights Watch pentru 1990, dat publicităţii pe 1 ianuarie 1991, se 
menţionează că „progresele au fost lente, iar la sfârşitul lui 1990 România suferă încă 
de abuzuri semnificative ale drepturilor omului”'*, mentionandu-se condiţiile nefavora- 
bile şi ostile opoziţiei în care s-au desfăşurat alegerile prezidenţiale şi parlamentare din 
20 mai, mineriada, violențele interetnice din martie de la Târgu Mureş, caracterul 
politic părtinitor al singurei televiziuni (TVR), neclaritatile privind transformarea fostei 
Securităţi, menţinerea Codului Penal şi a Codului de Procedură Penală moştenite din 
perioada comunistă etc. 

1989 a însemnat enorm pentru România, la fel ca pentru întreaga regiune a Europei 
Centrale şi de Est. Eliberarea de dictatură a fost primul, cel mai mare şi incontestabilul 
câştig al românilor. Faptul că entuziasmul intern şi extern nu au durat mult este o pro- 
blemă care ţine, pe de o parte, de natura incompletă a schimbărilor politice şi poate 
chiar de „codul genetic” al Revoluţiei din decembrie, în special în ceea ce priveşte 
oamenii vechiului regim, iar pe de altă parte, de dificultăţile tranziţiei şi de inabilitatile 
noii guvernări. 

România a fructificat mult prea puţin, pe plan extern, eroismul tinerilor şi adulţilor 
din decembrie 1989, din această perspectivă fiind o nedreptate că ţara în care au murit 
cei mai mulţi oameni pentru libertate s-a confruntat cu o răceală evidentă a Occidentului, 
cel puţin în primii ani după căderea lui Ceauşescu. Românii au avut mult de suferit până 
pe 22 decembrie 1989, dar au suferit şi ulterior, din cauza unor situaţii gestionate prost 
sau chiar catastrofal de autorităţi în primele zile, săptămâni şi luni de după înlăturarea 
dictatorului, ceea ce s-a reflectat în întârzieri de câţiva ani pe traiectoria de integrare 
europeană şi euroatlantică. 

Astăzi, momentul decembrie 1989 trebuie închis definitiv în cărţile de istorie, cu 
bunele şi cu relele acelor zile. Nu mai este nimic (nou) de aşteptat de la evenimentele 
de atunci şi nicio influenţă actuală pe plan european sau global. Cu totul alţii sunt fac- 
torii care influenţează astăzi percepțiile, relaţiile şi deciziile in politica internaţională 


14. Human Rights Watch, Human Rights Watch World Report 1990 - Romania, | ianuarie 1991, https : // 
www.refworld.org/docid/467fca381e.html (accesat în septembrie 2019). 

faţă de România. 30 de ani reprezintă o perioadă care a consumat şi a procesat tot ce 
se putea şti sau afla, obiectiv şi subiectiv, legat de căderea lui Nicolae Ceauşescu şi a 
regimului comunist, chiar dacă au rezultat mai multe adevăruri, probabil toate parţiale. 
Nu cred că trimiterea în judecată a fostului preşedinte Ion Iliescu mai are ceva de adus 
acum, în afara unei palide, simbolice şi târzii consolări a familiilor victimelor din tim- 
pul Revoluţiei, la aproape două generaţii distanţă. Este prea târziu. Nici imaginea 
europeană a României nu mai depinde astăzi de ceea ce s-a întâmplat în decembrie 1989 
şi imediat după, deşi multă vreme lucrurile acestea au contat în mare măsură pentru 
traiectoria noastră postcomunistă şi pentru cum am fost evaluati pe plan extern. 


1989 and the International Reflection of post-Ceauşescu Romania 


This contribution explores the connections between the 1989 political developments in Bucharest, 
including the first decisions of the new authorities in 1990, and the international reflection of 
the post-communist Romania. Between history and international relations, the research of the 
changes and dramatic events of 1989 explains to some extent the way in which Romania was 
treated by the West in the following years. Was it a revolution or not? Is the new power a 
democratic and honest government or not? A number of queries, blurring facts, abuses and 
inabilities of the new regime deteriorated the international image of Romania very soon after 
Ceausescu’s fall and made the West more cautious in the first decade of the post-communist 
transition regarding the European vocation of the country. 


Partea a ll-a 

Cand maverick a incetat sa fie maverick. Nicolae 
Ceausescu şi Pactul de la Varşovia (1980-1990)' 


Politica externă a fost unul dintre domeniile preferate de Nicolae Ceauşescu încă din 
primii ani ai conducerii sale. Relaţia tensionată cu sovieticii şi gesturile de frondă pe 
care conducerea de la Bucureşti le-a avut în Consiliul de Ajutor Economic Reciproc 
(CAER) şi în Pactul de la Varşovia au transformat România într-un maverick al blocului 
comunist. Câteva momente, semnificative prin importanţa lor, au conturat anvergura pe 
care liderul de la Bucureşti a dat-o acţiunilor sale de politică externă: diferendele cu 
sovieticii în cazul crizei din Orientul Apropiat (1967), „asistenţa” oferită americanilor 
pentru încetarea războiului din Vietnam sau condamnarea publică a invaziei trupelor 
Pactului de ia Varşovia în Cehoslovacia (august 1968) au crescut considerabil capitalul 
de imagine al liderului de la Bucureşti. Campaniile pentru organizarea conferinţei pen- 
tru securitate europeană, apelurile pentru reducerea armamentelor nucleare şi dezarmare 
sau propunerile pentru desfiinţarea blocurilor militare i-au consolidat reputaţia interna- 
tionald. Nu lipsite de importanţă au fost şi evoluţiile din planul relaţiilor internationale 
(raporturile Est-Vest, disputa chino-sovietică, oscilatiile relaţiei URSS cu Occidentul, 
în special cu SUA), care au sporit spaţiul de manevră pentru România atât în interiorul 
blocului comunist, cât şi în afara acestuia. 


Începutul declinului 


La sfârşitul anilor 1970, regimul lui Nicolae Ceauşescu începea să cunoască primele 
semne ale declinului. Politicile economice dezastruoase, controlul excesiv asupra socie- 
tăţii, manifestările exacerbate ale cultului personalităţii şi, nu în ultimul rând, nerespec- 
tarea drepturilor omului anunțau intrarea regimului de la Bucureşti în faza dictaturii 
absolute. Încălcarea drepturilor omului devenise problematică pentru toate regimurile 
comuniste din Europa Centrală şi de Est, iar România nu a făcut excepţie. Criza de 


* Prezentul articol reia o parte din informaţiile publicate în studiul introductiv al volumului România 
şi Tratatul de la Varşovia. Conferinţele miniştrilor Afacerilor Externe şi ale adjunctilor lor (1966-1991), 
Ministerul Afacerilor Externe şi Institutul Diplomatic Român, Mioara Anton (ed.), colecţia Documente 
Diplomatice Române, seria a III-a, Editura Alpha MDN, Bucureşti, 2009. 

sistem de la începutul anilor 1980, efectele Cartei 77, apariţia sindicatului Solidaritatea 
şi individualizarea cazului polonez au influenţat atât relaţiile din interiorul blocului 
comunist, cât şi raporturile Est-Vest. Pentru administraţia americană, problema dreptu- 
rilor omului devenise prioritară în relaţiile cu ţările din blocul comunist, care, la rândul 
lor, au interpretat presiunile occidentale ca pe o ameninţare la adresa ordinii interne’. 
Criticile tot mai severe referitoare la respectarea drepturilor omului venite din spaţiul 
lumii occidentale nu numai că au vulnerabilizat regimul de la Bucuresti, ci l-au şi obligat 
să-şi reformuleze programul de politică externă?. Treptat, Ceauşescu a început să-şi piardă 
tot mai mult credibilitatea in fata lumii occidentale. În consecinţă, a optat pentru dezvoltarea 
relaţiilor politice şi economice cu ţările Lumii a Treia şi pentru o „retragere tactică” în inte- 
riorul Pactului de la Varşovia. Ceauşescu spera să-şi recâştige capitalul de imagine prin 
promovarea unei politici de opoziţie deschisă faţă de Moscova în cadrul alianţei, o realitate 
pe deplin înţeleasă de liderii sovietici. Vadim Medvedev, secretar al CC al Partidului 
Comunist din Uniunea Sovietică (PCUS), consemna în memoriile sale că Ceauşescu se 
alinia în cele din urmă politicii comune a Pactului de la Varşovia: „Acest lucru era 
însoţit însă permanent de capricii, în spatele cărora se afla dorinţa nu atât de a aduce 
vreo contribuţie pozitivă la procesul comun de elaborare şi de înfăptuire a politicii, cât 
cea de a se supraevalua, a sublinia încă o dată autonomia şi independenţa poziţiei sale”>. 
Dar şi în cadrul alianţei situaţia se schimbase atât ca urmare a dinamicii relaţiilor 
Est-Vest*, cât mai ales a imobilismului sub care a stat politica externă sovietică până 
către mijlocul anilor 1980. Relaţiile încordate dintre Ceauşescu şi Brejnev au influenţat 
statutul României în cadrul alianţei. Opoziția constantă faţă de proiectele integratoare 
formulate de Moscova de-a lungul timpului a culminat, în 1978, cu respingerea măsu- 
rilor care vizau întărirea capacităţii militare a Pactului de la Varşovia, ca reacţie directă 
la decizia NATO de a amplasa rachete Cruise şi Pershing IJ în centrul continentului. 
Moscova şi-a informat aliaţii încă din mai 1977 că trebuiau să-şi crească cheltuielile 
militare şi să-şi modernizeze tehnica de luptă. Măsura a întâmpinat criticile vehemente 
ale conducerii de la Bucureşti. În opinia lui Ceauşescu, decizia sovietică era lipsită de 
sens, de vreme ce nu exista pericolul izbucnirii unui nou război. Pentru a goli de sens 
recomandarea sovietică, el a propus ca membrii Pactului de la Varşovia să-şi îngheţe 

cheltuielile militare, să-şi reducă efectivele militare cu 5% şi să-şi retragă trupele stati- 
onate pe teritoriul altor states. Dezarmarea, desfiinţarea blocurilor militare, reducerea 
cursei înarmărilor, renunţarea la construirea armelor nucleare au devenit la începutul 
anilor 1980 teme dominante ale retoricii propagandistice ale regimului de la Bucureşti. 

Discuţiile de la Moscova din noiembrie 1978 au situat delegaţia României pe o 
poziţie singulară. Reprezentanţii celorlalte state membre au insistat pentru perfectiona- 
rea mecanismului militar şi pentru întărirea capacităţii de ripostă a pactului. Revenit în 
țară, Nicolae Ceausescu considera că raportul prezentat la Moscova era o „emanaţie a 
cercurilor militariste sovietice”, care urmăreau înarmarea excesivă şi antrenarea ţărilor 
aliate într-o cursă periculoasă a înarmărilor”. Pentru Ceausescu, era evident că sovieti- 
cii încercau să integreze din punct de vedere militar armatele statelor aliate : „Sigur, nu 
va dispare dorinţa de integrare militară, de a face un DSPA [Direcţia Superioară Politică 
a Armatei, n.n.] unic, o fanfară unică ş.a.m.d. Inclusiv cazanul unic”®. În opinia sa, 
derapajele conducerii sovietice se datorau incapacității lui Brejnev de a mai controla 
situaţia. În acest context, dezarmarea a devenit unul dintre obiectivele conducerii de la 
Bucureşti, care a insistat pentru includerea acesteia pe ordinea de zi a Conferinţei CSCE 
(Conferinţa pentru Securitate şi Cooperare în Europa) de la Madrid, programată să se 
desfăşoare în septembrie 1980. Analizată mai întâi la Budapesta, în 14-15 mai 1979, de 
miniştrii Afacerilor Externe, tema a fost reluată la Berlin, în luna decembrie a aceluiaşi 
an. Dar, spre surprinderea delegaţiei române, problemele dezarmării au trecut în plan 
secundar. Fideli recomandărilor sovietice, reprezentanţii polonezi au propus elaborarea 
unor noi regulamente de funcţionare pentru Comitetul Miniştrilor Afacerilor Externe 
(CMAE) şi Secretariatul unit, ceea ce însemna accelerarea procesului de integrare, prin 
perfecţionarea mecanismelor de control la nivelul politicii externe. Interpretată ca o nouă 
încercare de limitare a libertăţii de decizie, conducerea de la Bucureşti a respins pro- 
iectele poloneze şi a blocat negocierile. Opoziţiei României de a accepta o reformare a 
structurilor alianţei i s-a răspuns prin respingerea de către partea sovietică a propunerii 
de reducere unilaterală a efectivelor militare. 

Invazia din Afganistan a compromis în totalitate procesul destinderii. Ceauşescu 
avertiza în mai 1980 la Varşovia că prezenţa trupelor sovietice în Afganistan tensionase 
situaţia internaţională, oferind Statelor Unite şi altor „cercuri reacționare” posibilitatea 
să discrediteze Uniunea Sovietică şi, implicit, statele aliate cu aceasta’. Dar alianţa urma 
să se confrunte cu o nouă situaţie de criză: revoltele din Polonia. Apariţia sindicatului 
Solidaritatea şi renaşterea societăţii civile puneau sub semnul întrebării stabilitatea blo- 
cului sovietic. Întrunită la 25 august 1980, conducerea de la Kremlin a decis înfiinţarea 
unei comisii speciale în fruntea căreia era numit ideologul-şef al PCUS, Mihail A. 
Suslov, şi in a cărei componenţă se regăseau şeful KGB, Iuri Andropov, ministrul 

Afacerilor Externe, A.A. Gromiko, şi ministrul Apărării, Dmitrii F. Ustinov”. Scenariul 
cehoslovac părea să se repete prin mobilizarea trupelor Pactului de la Varşovia, sub titlul 
manevrelor militare comune, pentru o eventuală invazie în Polonia. Prezent la Moscova 
la întâlnirea liderilor partidelor comuniste şi muncitoreşti ale statelor membre ale Pactului 
de la Varşovia, noul secretar al Partidului Muncitoresc Unit Polonez, Stanislaw Kania, 
a susţinut că situaţia politică putea fi restabilită în Polonia, astfel încât aceasta să rămână 
o ţară comunistă. Intervenţia nu i-a convins pe ceilalţi lideri comunişti, în special pe 
Honecker, Jivkov şi Husák, care rămâneau partizanii unei intervenţii armate. De cealaltă 
parte, Janos Kádár şi Nicolae Ceauşescu s-au pronunţat împotriva unor măsuri militare. 
Liderul român a subliniat că „nu dorim să ne amestecăm în problemele interne din 
Polonia”. În comunicatul final al reuniunii a fost evitată orice referire la o eventuală 
intervenţie armată. În cursul unei întrevederi particulare cu Brejnev, Stanistaw Kania a 
obţinut poate una dintre cele mai importante victorii ale sale: sovieticii au garantat că 
nu se va produce o intervenţie a forţelor Pactului de la Varşovia. Sovieticii au fost însă 
sceptici faţă de capacitatea liderilor polonezi de a controla situaţia. Numirea generalului 
Wojciech Jaruzelski în funcţia de prim-ministru (9 februarie), apoi în fruntea partidului 
(18 octombrie) nu a detensionat criza. În opinia lui Leonid Brejnev, impunerea legii 
marţiale era singura soluţie pentru calmarea situaţiei din Polonia. Sursele documentare 
arată că liderii sovietici nu erau atraşi de ideea trimiterii trupelor în Polonia, insistând 
pentru o „soluţie poloneză”!?. După mai multe consultări cu sovieticii (martie, iulie, 
august), în decembrie 1981 generalul W. Jaruzelski „salva” socialismul polonez prin 
introducerea legii marţiale şi scoaterea în afara legii a sindicatului Solidaritatea. Chiar 
dacă nu a existat o intervenţie militară directă, Polonia a însemnat un adevărat test 
pentru unitatea blocului coordonat de Uniunea Sovietică. 

Începutul anilor 1980 marca falimentul destinderii. Cu toate acestea, membrii Pactului 
de la Varşovia se arătau încrezători în reluarea negocierilor cu statele occidentale cu 
privire la reducerea armamentelor, la continuarea procesului de dezarmare, la încheierea 
unui tratat de neagresiune între cele două blocuri militare şi la abtinerea de la folosirea 
armei nucleare. Moartea lui Leonid Brejnev (10 noiembrie 1982) şi criza succesiunii 
puterii sovietice pe o perioadă de aproape doi ani au coincis cu o tensionare fără pre- 
cedent a relaţiilor sovieto-americane. Iniţiativa sovietică de a instala rachetele SS 20 spulbe- 
rase întreaga construcţie a destinderii. Iuri Andropov renuntase la destindere prin sistarea 
tratativelor privind reducerea armamentelor nucleare. Reacţia SUA a fost pe măsură. 
Cunoscut ca unul dintre cei mai inversunati opozanți ai comunismului, Ronald Reagan 
deschidea o nouă eră în evoluţia relaţiilor Est-Vest. Identificarea Uniunii Sovietice cu un 
„imperiu al răului” şi construirea în 1983 a unui sistem antirachetă (Iniţiativa de Apărare 
Strategică) anunțau intensificarea cursei înarmărilor şi a războiului propagandistic. 

Ministrul sovietic de Externe Andrei A. Gromiko declara in octombrie 1983 că 
Moscova examina variantele de răspuns atât în domeniul politic, cât şi în cel militar, 
fiind exclusă orice încălcare a echilibrului de forte care ar fi periclitat securitatea URSS 


10. Vojtech Mastny. „The Soviet Non-Invasion of Poland in 1980-1981 and the End of the Cold 
War”. Europe Asia Studies, vol. 51, nr. 2, 1999, p. 191; Mark Kramer, „Soviet Deliberations 
During the Polish Crisis, 1980-1981”, Cold War International History Project Working Papers 
Series, aprilie 1999, nr. 1; Mark Kramer, „Jaruzelski, the Soviet Union, and the Imposition of 
Martial Law in Poland: New Light on the Mistery of December 1981”, CWIHP Bulletin, nr. 11, 
iarna 1998, pp. 5-11. 

11. ANIC, fond CC al PCR, Cancelarie, dosar 74/1980, f. 43; vezi si Vasile Buga, op. cit., p. 113. 

12. Mark Kramer, op. cit., pp. 10-22; Vasile Buga, op. cit., pp. 120-121. 

şi a statelor aliate : „in aceste condiții”, a spus Gromiko, „este important mai mult ca 
niciodată ca ţările socialiste aliate să determine SUA să realizeze hotărârea noastră de 
a se opune planurilor periculoase ale acestora. Trebuie ca la Washington şi în alte capi- 
tale ale ţărilor NATO să se audă că noi vorbim la unison, să se convingă că ţările 
noastre au aceeaşi orientare, acţionează unit, ferm şi hotărât. [...] Dacă adversarii noş- 
tri ar putea să descopere o disonanté cât de mică, ei ar vedea în aceasta un spaţiu 
convenabil de manevre şi neîndoielnic ar încerca să beneficieze de aceasta în defavoarea 
intereselor comune ale ţărilor Tratatului de la Varşovia”!?. Potrivit lui Romulus Neagu, 
directorul Direcţiei I Relaţii din MAE, URSS nu era pregătită să reia negocierile pentru 
retragerea rachetelor cu rază medie de acţiune atât din considerente militare, cât şi din 
raţiuni politice, aşteptând o clarificare a relaţiilor sale cu SUA!*. Blocajul era cauzat de 
însăşi evoluţia sistemului sovietic. Uniunea Sovietică se confrunta cu una dintre cele mai 
puternice crize, ceea ce impunea o reformă politică şi administrativă radicală. 


Condiţionările româneşti 


În interiorul alianţei, relaţiile cu România au continuat să se tensioneze. Conducerea de 
la Bucureşti a respins la Sofia, în octombrie 1983, decizia sovietică de a se amplasa 
rachete în Cehoslovacia şi în Germania de Est ca răspuns la prezenţa celor americane 
pe teritoriul Germaniei Federale. Totodată, propunerea delegaţiei române de a se înfiinţa 
un grup de lucru pe problemele dezarmării a fost respinsă, fiind invocată „suscepti- 
bilitatea” liderilor sovietici fata de guvernul de la Bucuresti. luri Andropov decisese 
ca reprezentanţii români în structurile militare ale alianţei să aibă acces limitat la noile 
tehnologii!5. Ca urmare a refuzului sovietic, câteva luni mai târziu, în aprilie 1984, 
la Budapesta, delegaţia română s-a opus înfiinţării unui grup de experţi care să ana- 
lizeze condiţiile prelungirii valabilităţii Pactului de la Varşovia. Constantin Oancea, 
adjunct al ministrului Afacerilor Externe, sublinia în telegrama transmisă delegaţiei 
române aflate la Varşovia că problema prelungirii Pactului nu putea face obiectul 
întâlnirii miniştrilor de Externe, neintrând în domeniul lor de competenţă: „Ea [pre- 
lungirea tratatului, n.n.] va putea fi abordată numai (repetăm, numai) la nivelul cel 
mai înalt”, 

Ce se ascundea în spatele refuzului delegaţiei de la Bucuresti de a accepta propune- 
rea poloneză de prelungire a alianţei? Situaţia României se schimbase considerabil, 
criza economică apăsând tot mai mult asupra perspectivelor de dezvoltare stabilite prin 
dinamica planurilor cincinale. La aceasta se adăuga şi decizia de a achita integral dato- 
ria externă, ceea ce a accentuat şi mai mult derapajele economice. Uniunea Sovietică 


13. „Doc. nr. 6 şi doc. nr. 11 din Şedinţa Comitetului Miniştrilor Afacerilor Externe ai statelor participante 
la Tratatul de la Varşovia, 13-14 octombrie 1983, Sofia”, în Mioara Anton (ed.), op. cit., p. 746; 
doc. nr. 101: „Summary of the Comittee of Ministers of Foreign Affairs Meeting in Sofia, October 
20, 1983”, in Vojtech Mastny şi Malcolm Byrne (eds.), op. cit., pp. 485-489. 

14. „Doc. nr. 7 din Şedinţa Comitetului Miniştrilor Afacerilor Externe ai statelor participante la Tratatul 
de la Varşovia, 19-20 aprilie 1984, Budapesta”, în Mioara Anton (ed.), op. cit., p. 775. 

15. Vasile Buga, Apusul unui imperiu. URSS în epoca Gorbaciov. 1985-1981, INST, Bucureşti, 2007, 
p. 18. 

16. „Doc. nr. 5 din Şedinţa Comitetului Miniştrilor Afacerilor Externe ai statelor participante la Tratatul 
de la Varşovia, 19-20 aprilie 1984, Budapesta”, în Mioara Anton (ed.), op. cit., p. 772. 

rămânea unul dintre cei mai importanţi furnizori de materii prime pentru industria 
românească aflată la limita colapsului, context în care Ceauşescu a încercat să conditi- 
oneze atât prelungirea tratatului, cât şi prezenţa României în alianţă de livrarea a 
cinci-zece milioane de tone de petrol anual, la un pret preferențial”. Trimis la Moscova 
în primăvara anului 1984, Ştefan Andrei arăta că ar fi negociat cu sovieticii termenii în 
care România urma să accepte o nouă prelungire a alianţei : „Nu mai rămânem în Tratat, 
am zis, dacă nu ne dădeau. Înțelegerea de bază a fost cu Cernenko. Ceauşescu a spus 
că suntem de acord cu prelungirea Tratatului - care era făcut pentru 20 de ani, cu pre- 
lungire de 10 ani prin înţelegerea părţilor -, dacă ei vor satisface o parte din cererile 
noastre de petrol, de alte materii prime”!8. Ceauşescu avea nevoie de materii prime 
pentru susţinerea industriei, solicitând din partea sovieticilor egalitate de tratament ca 
toţi ceilalţi membri ai alianţei. În iunie 1984, el informa CPEx că, dacă nu se dădea 
curs solicitărilor României, atunci prezenţa sa în rândurile alianţei era pusă sub semnul 
întrebării. În ciuda atitudinii sale belicoase, Ceauşescu a continuat să mizeze pe un 
rezultat pozitiv al negocierilor : „Noi şi în discuţiile pe care le vom avea punem accen- 
tul pe soluţionarea problemelor reciproc avantajoase, pe întărirea prieteniei dintre 
popoarele noastre, dar şi pe partea concretă, nu numai declarativă, legată de materiile 
prime, de cooperarea în producţie, de specializare, de creşterea schimburilor economice” P. 
Solicitările venite de la Bucureşti s-au lovit de asemenea de condiţionările sovietice : 
România putea primi ajutorul economic de care avea nevoie numai dacă realiza o „coti- 
tură serioasă” în politica sa externă, opinie susţinută ferm de şeful diplomaţiei sovietice, 
Andrei Gromiko, la începutul lui 1985: „Trebuie să-i spunem ferm lui Ceauşescu că 
România trebuie să meargă cu noi pe făgaşul comun”. „Făgaşul comun” însemna că 
România trebuia să facă concesii atât în plan politic, cât şi economic. Un prim pas fusese 
făcut în iunie 1984, când liderul de la Bucureşti obținuse din partea sovieticilor acordul 
de principiu pentru ajutorul economic solicitat. Dar, pentru că nu voia să dea semne că 
cedează, în septembrie 1984 Ceauşescu a anunţat că prelungirea Pactului urma să se 
facă pentru o perioadă de numai cinci ani, adăugând sibilinic că „pe urmă o să mai 
vedem””!, Pentru sovietici devenise evident că Ceauşescu încerca să extindă sfera ,,nein- 
telegerilor tovărăşeşti” şi asupra colaborării din Pactul de la Varşovia şi CAER. În 
februarie 1985, în scrisoarea adresată lui Konstantin Cernenko, Ceauşescu a continuat 
să conditioneze prelungirea alianţei de semnarea acordului economic: „În legătură cu 
livrarea petrolului la nivelul la care ne-am înţeles, vrem să menţionăm faptul că în 
ultimul timp s-au făcut, de către organele de planificare sovietică, tot felul de modificări 
la acordul care fusese convenit la un moment dat, inclusiv pe lista mărfurilor româneşti 
ce urmează să fie livrate, ceea ce ne determină să credem că există tendinţa de a tărăgăna 
lucrurile şi de a nu se realiza înțelegerile stabilite”?. Strategia sa nu a avut câştig de 


17. Petre Opriş. „Un complot militar împotriva preşedintelui României, octombrie 1984”, Arhivele 
Totalitarismului, nr. 3-4/2012, p. 145; Vasile Buga, „Controverse româno-sovietice privind pre- 
lungirea valabilităţii Tratatului de la Varşovia, 1984-1985”, Arhivele Totalitarismului, nr. 3-4/2012, 
p. 13. 

18. Stapanul secretelor lui Ceauşescu. I se spunea Machiavelli. Stefan Andrei in dialog cu Lavinia 
Berea. Editura Adevărul Holding, Bucuresti, 2011, p. 190. 

22. _Dec nr. 7 din Întâlnirea de lucru a adjunctilor Miniştrilor Afacerilor Externe ai statelor parti- 
cipante la Tratatul de la Varşovia, 1 martie 1985, Moscova”, în Mioara Anton (ed.), op. cit., 

cauză, iar situaţia dezastruoasă a economiei şi nevoia stringentă de materii prime l-au 
obligat pe Ceauşescu să accepte condiţiile oferite de sovietici, care reclamau respectarea 
intereselor comunităţii socialiste. 

Venirea la conducerea PCUS a lui Mihail S. Gorbaciov a stins disputa referitoare la 
statutul României în cadrul alianţei. În plan extern, noul lider sovietic se arăta dispus 
să reevalueze atât relaţiile Est-Vest, cât şi pe cele cu statele din estul Europei. Încă de 
la prima întâlnire cu liderii partidelor fratesti, aceştia erau anunţaţi că aveau libertatea 
de a-şi urma propria cale”. Chiar dacă nu se voia o declaraţie publică prin care să se 
renunţe oficial la doctrina Brejnev, se semnala un nou început. Opoziția faţă de Moscova 
a alimentat şi după 1985 deciziile româneşti luate fie în cadrul Pactului de la 
Varşovia, fie în CAER. Schimbarea de la Moscova a însemnat o modificare minoră 
în registrul relaţiilor româno-sovietice. Chiar dacă Mihail Gorbaciov declarase la 
cel de-al XXVII-lea Congres al PCUS, din 24-28 februarie 1986, că unitatea nu însemna 
uniformitate, iar iniţiativele politice nu trebuiau să-şi aibă toate originea la Moscova?, 
conducerea de la Bucuresti a manifestat rezerve fata de o astfel de deschidere. Cuvintele-cheie 
perestroika (restructurare) şi glasnost (deschidere) anunțau o nouă eră si în evoluţia 
statelor comuniste. Deschiderea însemna în primul rând reluarea negocierilor cu ame- 
ricanii şi detensionarea relaţiilor Est-Vest. 

Iniţiativele româneşti în problemele dezarmării începeau să-şi piardă relevanţa chiar 
şi pentru partenerii de alianţă. Un ultim gest inedit al lui Ceauşescu în campania zgo- 
motoasă pentru dezarmare a constat în organizarea, la 23 noiembrie 1986, a unui refe- 
rendum prin care România anunţa că îşi reduce cu 5% cheltuielile destinate armamentelor 
şi efectivelor militare. Populaţia a fost mobilizată exemplar, iar rezultatul referendumu- 
lui a consemnat o participare record de 100%, o simplă regie a unui regim care intrase 
în ultima fază a existenţei sale. Referendumul s-a vrut o nouă manifestare deschisă a 
statutului de „independenţă” al României în cadrul blocului comunist. Reacţiile sovietice 
fata de referendumul organizat la Bucuresti au fost rezervate, Gorbaciov subliniind încă 
o dată că în procesul complex al dezarmării nu erau de dorit paşi unilaterali”. 

Încheierea, la 8 decembrie 1987, a Tratatului privind distrugerea rachetelor nucleare 
cu rază medie şi scurtă de acţiune în Europa lipsea regimul de la Bucureşti de una 
dintre principalele teme de propagandă pentru politica externă. La sfârşitul anilor 1980, 
opoziţia faţă de Moscova a devenit o temă redundantă în discursul de politică externă, 
țările occidentale fiind interesate mai ales de problematica drepturilor omului şi mai 
puţin de gesturile de frondă ale regimului Ceauşescu. Reformele anunţate de liderul 
sovietic în domeniul politicii externe au subminat practic rolul lui Ceauşescu în rela- 
tiile internationale. Hotărâtă să-şi îmbunătăţească relaţiile cu China şi să redeschidă 
dialogul cu americanii pentru reducerea înarmărilor, Uniunea Sovietică nu mai avea 
nevoie de medierea unei Românii care declarase că nu are nevoie de glasnost şi de 
perestroika. 

Piatra de încercare: drepturile omului 


De la mijlocul anilor 1980, regimul de la Bucureşti a fost supus unei duble presiuni : 
pe de o parte, „recomandările” sovietice pentru reevaluarea planurilor economice şi 
reformarea sistemului, iar pe de altă parte, condiţionările occidentalilor privind respec- 
tarea drepturilor omului. Consecințele mişcărilor politice din Polonia au început să-şi 
facă simțită prezenţa treptat în întregul spaţiu al Europei Centrale şi de Est - o problemă 
extrem de apăsătoare pentru statele blocului comunist şi care a sporit vulnerabilitatea 
regimurilor politice. Mai mult, ea a dus la tensionarea relaţiilor dintre doi membri ai 
Pactului de la Varşovia, Ungaria şi România. Una dintre problemele care au stat in 
atenţia reuniunii CSCE de la Viena din decembrie 1986 a fost cea a drepturilor omului. 
Reprezentantul român s-a aflat într-o postură ingrată. A insista asupra problemei drep- 
turilor omului însemna a pune în discuţie natura regimului politic din România, ceea ce 
era inacceptabil. 

În februarie 1987, la Bucureşti, la întrunirea Consiliilor Oamenilor Muncii de 
Naţionalitate Maghiară şi Germană, se constata că in România nu exista nicio problemă 
de naţionalitate”. Tensiunile româno-maghiare au atins cote maxime la sfârşitul anilor 
1980, ele alimentând din plin războiul istoriografic dintre Bucureşti şi Budapesta. 
Ceauşescu se arăta indignat de derapajele conducerii maghiare, care declanşase o cam- 
panie revizionistă puternică împotriva României, prin agitarea unor idei „horthyste, 
fasciste, şovine, rasiste”. Reacţia guvernului de la Budapesta a fost promptă şi s-a con- 
cretizat în declanşarea unor campanii propagandistice care au atras atenţia Occidentului 
nu numai asupra minorităţii maghiare din România, ci şi asupra „libertăţilor” existente 
în societatea românească. Presiunea mediilor internaţionale a obligat guvernul român să 
caute soluţii de răspuns chiar în forul CSCE. În martie 1987, ambasadorul cu misiuni 
speciale al URSS, Igor Andropov, era trimis în România şi în Bulgaria cu sarcina de a 
crea o bancă de date referitoare la încălcarea drepturilor omului în ţările occidentale”. 
Conducerea sovietică s-a pronunţat pentru abordarea „unei noi gândiri” şi a propus 
integrarea domeniului umanitar în conceptul de securitate globală, ceea ce fără îndoială 
că punea România în dificultate, care ar fi dorit, sub titlul neamestecului în treburile 
interne, o altă formă de răspuns. 

Reuniti la Moscova, în martie 1987, miniştrii Afacerilor Externe ai Pactului de la 
Varşovia au analizat, pe lângă problemele curente ale dezarmării, şi pe cele ale dreptu- 
rilor omului. Ministrul român loan Totu afirma că problema drepturilor omului era una 
marginală şi însemna un amestec nepermis în afacerile interne ale altor state. Pentru 
guvernul de la Bucureşti, dimensiunea umanitară se traducea prin drepturi egale pentru 
toţi cetăţenii, fără deosebire de naţionalitate, „la muncă, la educaţie, la existenţă liberă 
şi demnă”%. „Făurirea socialismului cu poporul şi pentru popor” însemna şi sacrificii, 
dar Ioan Totu le-a trecut sub tăcere, susţinând convocarea, în cadrul CSCE, a unei 
conferinţe pentru drepturile tinerilor ! Acţiunea Budapestei de la Viena nu a rămas fără 
răspuns. Ministrul Afacerilor Externe considera că România devenise ţinta unei propa- 
gande ostile a cercurilor imperialiste, cu caracter iredentist, naţionalist, revanşard : 

„Asemenea acţiuni au avut loc şi la Viena, încercându-se internationalizarea discutării 
lor. Suntem în mod hotărât împotriva oricărui amestec în treburile interne. Nu am 
acceptat acest lucru în nicio împrejurare şi nu vom accepta nici astăzi şi nicicând. 
Problemele României, ale dezvoltării socialiste, inclusiv problema naționalităților, se 
rezolvă de către poporul român, în întregul său, în deplină unitate, de către forţa sa 
conducătoare - Partidul Comunist Roman””’. Nu ştim care a fost răspunsul reprezen- 
tantului maghiar, însă putem presupune că în spatele uşilor închise s-au purtat discuţii 
aprinse referitoare la tratamentul naționalităților din România. Reuniunea de la Moscova 
s-a încheiat în termeni optimişti şi statele Pactului de la Varşovia au lansat un nou apel, 
intitulat „Pentru dezvoltarea procesului general-european şi încheierea cu succes a 
Reuniunii de la Viena”, un loc important fiind rezervat dezvoltării „dimensiunii umani- 
tare” a CSCE. În termeni generoşi, se amintea de drepturile politice, civile, economice, 
sociale şi culturale. Dar toate acestea erau condiţionate de respectarea suveranităţii 
statelor, ceea ce însemna că regimurile comuniste puteau avea propria lor viziune asupra 
libertăţilor şi drepturilor omului. 

Insistenţele guvernului de la Bucureşti de a demonstra că in România se respectau 
drepturile omului erau contrazise de excesele unui regim care se legitima prin teroare. 
Contractul social încheiat între partid şi societate la mijlocul anilor 1960, ca urmare a 
progreselor economice, îşi găsea sfârşitul în blocajul economic de la sfârşitul anilor 
1980. Izolarea României devenise o realitate pe care Nicolae Ceauşescu era incapabil 
să o înţeleagă. Sosit la Bucureşti în octombrie 1987, Mihail Gorbaciov îi declara lide- 
rului român că se impunea o schimbare calitativă a relaţiilor româno-sovietice atât în 
plan politic, cât şi economic. Ceauşescu a respins ideea restructurării masive a planu- 
rilor economice şi reformarea sistemului. Refuzând să se implice în rezolvarea diferen- 
dului româno-ungar, Gorbaciov a încurajat convorbirile bilaterale pentru încetarea 
conflictului”. Dialogul dintre Budapesta şi Bucureşti nu a dus la niciun rezultat. 
Campaniile negative la adresa României s-au intensificat. Apelului ministrului de Externe 
Ioan Totu la şedinţa CMAE din octombrie 1987 de la Praga ca statele comuniste să susţină 
o poziţie comună în problemele drepturilor omului nu i s-a alăturat niciunul dintre statele 
aliate. Aceasta avertiza că orice concesie însemna o ameninţare la adresa ordinii interne 
a statelor comuniste. El informa că România îşi menținea poziţia privind drepturile 
omului, formele şi modalităţile de colaborare în problemele umanitare, pe baza respec- 
tării principiilor relaţiilor dintre state, a legilor şi reglementărilor interne”. Una dintre 
cele mai serioase lovituri pentru imaginea guvernului de la Bucureşti a venit din partea 
Statelor Unite, care, la 26 februarie 1988, au retras Clauza Națiunii celei mai Favorizate. 

Din 1988, Mihail Gorbaciov a decis să imprime Pactului de la Varşovia un „nou 
dinamism” şi să ofere statelor membre o mai mare libertate de mişcare. Reuniunile 
miniştrilor Afacerilor Externe au stat sub semnul schimbărilor produse în planul poli- 
ticii externe sovietice şi au reflectat direcţiile de interes ale acesteia. Anul 1988 a fost 
unul foarte dinamic pentru diplomaţia sovietică: în februarie era anunţată retragerea 
trupelor din Afganistan, în martie Gorbaciov cerea înghețarea forţelor navale americane 
şi sovietice din Mediterana, se instituia un grup comun sovieto-american pentru moni- 
torizarea conflictelor militare, se ratifica Tratatul privind lichidarea rachetelor cu rază 

medie şi mai scurtă de acţiune (INF), membrii Pactului de la Varşovia propuneau redu- 
cerea în trei etape a forţelor convenţionale din Europa, se încheia un acord de frontieră 
cu China şi, la 7 decembrie, Gorbaciov informa Adunarea Generală a Naţiunilor Unite 
că URSS intenţiona să reducă forţele armate cu 500.000 de oameni şi să limiteze can- 
titatea de armament conventional. O altă propunere cu care Uniunea Sovietică a surprins 
a fost cea a înfiinţării unui „cămin general-european”, prin dezvoltarea dialogului cu 
REG şi prin instituirea unui nou sistem de securitate. În opinia ministrului Afacerilor 
Externe sovietic E.A. Şevardnadze, unul dintre susţinătorii acestui proiect, RFG era 
obligată, din perspectiva schimbărilor intervenite în dinamica relaţiilor internaţionale, 
în special în palierul sovieto-american, să-şi dezvolte o „politică estică”. El declara : 
„Această situaţie creează baza pentru un dialog realist cu RFG. Noi vedem scopul 
acestuia în aceea ca, necedând cu nicio iotă în faţa vest-germanilor în problemele prin- 
cipiale, apărând realităţile instituite în Europa postbelică, pe baza reglementărilor de 
drept existente, să obţinem o atragere mai activă a RFG în soluţionarea problemelor 
general-europene””. 

Statele membre ale Pactului de la Varşovia au fost la rândul lor asociate noului ritm 
al politicii externe sovietice, fapt demonstrat de numărul mare de reuniuni, aproape 
dublu faţă de anii precedenţi. Atragerea aliaţilor est-europeni în elaborarea unui program 
comun al dezarmării a avut un scop strategic : convingerea SUA să accepte o dezarmare 
radicală şi limitarea presiunilor exercitate de CSCE asupra statelor comuniste privind 
respectarea angajamentelor luate ca urmare a semnării Actului Final de la Helsinki. 

Unul dintre cele mai importante evenimente ale anului a fost întâlnirea dintre 
Mihail Gorbaciov şi preşedintele american Ronald Reagan la Moscova în mai 1988, în 
cursul căreia s-a ratificat Tratatul cu privire la armele nucleare cu rază medie (INF). În 
aceeaşi lună, la Berlin, miniştrii Afacerilor Externe ai statelor membre ale Pactului de 
la Varşovia erau informaţi cu privire la evoluţia negocierilor sovieto-americane asupra 
dezarmării de la Geneva. E.A. Şevardnadze considera că intensificarea dialogului inter- 
naţional servise interesului comun al ţărilor socialiste. Intenţia de a retrage trupele din 
Afganistan şi asistenţa acordată de SUA Uniunii Sovietice erau, în opinia ministrului de 
Externe sovietic, cele mai importante câştiguri înregistrate de conducerea sovietică. În 
viziunea Uniunii Sovietice, programele lansate împreună cu aliaţii din Pactul de la 
Varşovia referitoare la dezarmarea convenţională, la transformarea Balcanilor într-o 
regiune fără arme nucleare şi chimice şi la retragerea rachetelor cu rază medie de acti- 
une de pe teritoriul Germaniei de Est şi Cehoslovaciei obligau SUA la măsuri similare. 

În interiorul blocului, reacţiile fata de deciziile sovietice au fost diferite: dacă in 
Ungaria, Polonia şi Cehoslovacia recomandările lui M. Gorbaciov au avut un ecou 
pozitiv, in România, RDG şi Bulgaria reacţia a fost negativă. În ciuda opoziţiei lor, 
sistemul pe care îl patronau se îndrepta către prăbuşire, iar cauzele îşi aveau originea 
în reformele declanşate de Moscova. Legalizarea sindicatului Solidaritatea în Polonia 
(ianuarie 1989), renunţarea la principiile doctrinei Brejnev (martie), retragerea simbolică 
a unui grup de tancuri sovietice din Ungaria (aprilie), victoria sindicatului Solidaritatea 
în primul tur al alegerilor parlamentare (iunie), organizarea de alegeri în Ungaria 
(octombrie), căderea Zidului Berlinului (noiembrie), declaraţia comună sovieto-americană 
de la Malta, prin care se anunţa sfârşitul Războiului Rece şi, în cele din urmă, căderea 
regimului de la Bucureşti au fost ultimele acte din cronica unui an care a schimbat în 


32. „Doc. nr. 5 din Şedinţa Comitetului Miniştrilor Afacerilor Externe ai statelor participante la Tratatul 
de la Varşovia, 28-29 octombrie 1988, Budapesta”, în Mioara Anton (ed.), op. cit., p. 1121. 

totalitate înfăţişarea Europei de Est. Dacă la mijlocul anilor 1960 Ceauşescu apărea în 
postura de lider teribil al biocului sovietic, la sfârşitul anilor 1980 el era izolat atât în 
interiorul blocului comunist, cât şi în relaţia cu statele occidentale. Bătrânul conservator, 
apărător al unui socialism numai de el înţeles, a sfârşit prin a nu mai fi un maverick. 


An Unacceptable “Maverick”. Nicolae Ceauşescu 
and the Warsaw Pact (1980-1990) 


The end of the 1970s marked a period of open diplomacy for the Romanian government, but 
this was short-lived due to the evolution of the leader of the Romanian Communist Party. The 
July theses and the return to ideological dogmatism had extremely serious consequences for 
foreign affairs. The ideological freezing undermined the fundamentals of the independence 
policy, ultimately leading to the country’s isolation in its relations with Western states and to 
an unprecedented opening to those from the Third World. If in the 1970s, Romania surprised 
with its attitude within the Warsaw Pact, after 1975, the Bucharest leader lost much of his 
prestige, becoming the prisoner of a policy at odds with the realities of the following decade. 
Respecting human rights and, implicitly, the Helsinki Accords became one of the most trou- 
bling concerns for the Bucharest regime. 

From the mid-1980s on, the Bucharest regime was under a double pressure : on the one hand, 
the Soviet “recommendations” for reassessing the economic plans and the system’s reform, 
and, on the other, the Westerners’ conditions regarding human rights compliance. The 
Bucharest government’s insistence on proving that human rights were being respected in 
Romania was contradicted by the excesses of a regime whose legitimacy was based only on 
terror. The social contract between the party and the society in the mid-1960s as a result of 
the economic boom ended up in the economic slump at the end of the 1980s. Romania’s 
isolation had become a reality that N. Ceausescu was incapable of grasping. In the mid-1980s, 
opposition to Moscow becomes a recurring theme in the foreign policy discourse, the Western 
states being more interested in the problem of human rights than in the dissenting gestures of 
the Ceausescu regime. 


Lavinia BETEA 


Leadershipul lui Ceausescu in etapa perestroika 


Crize si dileme 


După o spectaculoasă dezvoltare extensivă a economiilor nationale, programul comunist 
a condus la crize mascate prin secretomania şi propaganda regimurilor din ţările care 
l-au adoptat după război. În pofida lozincii „ajungerii din urmă şi depăşirii” tarilor-fanion 
ale modernităţii, economia etatizată şi planificată şi-a dezvăluit limitele în competiţia 
cu pieţele libere. Din a doua jumătate a anilor 1970, cu o enormă viteză de imersie, 
țările dezvoltate intraseră în era celei de-a treia revoluţii industriale, cea digitală. Aceasta 
a schimbat practici tradiţionale din toate domeniile, în primul rând din comunicare. 
Tehnologiile electronicii, comunicaţiilor şi informaticii au constituit premisele mondia- 
lizării şi transformării lumii în ceea ce Marshall McLuhan a numit „satul planetar” 
(1967). Proiectul global al umanităţii nu mai este lumea dreptăţii, echităţii şi frăţiei (ca al 
dogmei creştine ori al utopiei comuniste), ci o lume a „inteligenţei artificiale”!. Mottoul 
ei - „Informaţia e noua noastră combustie” — nu îşi găsea însă nicio expresie în doctrina 
marxist-leninistă în cadrele căreia se pregăteau şi specialiştii „lagărului comunist”. 

Constituţiile ţărilor cu regim socialist insistau asupra superiorității lor, în principal 
prin garantarea dreptului la muncă al tuturor cetăţenilor. Principiul şi-a dezvăluit în timp 
şi efectele negative: spirit competitiv, creativitate şi motivaţie reduse, productivitate 
scăzută, supraconsum de materii prime şi energie, birocratie excesivă... Statisticile care 
dovedeau aceasta se aflau însă la îndemâna unui grup tot mai restrâns de decizie, pla- 
nificare şi control. 


L Conceptul de inteligenţă artificială este asociat cu numele profesorului John McCarthy de la Stanford 
University, care a găsit în 1959 soluţia conectării mai multor terminale la un singur calculator 
central. A fost începutul interconectării şi al internetului. Prima conexiune a fost realizată în toamna 
fui 1969 intre University of California din Los Angeles şi Stanford Research Institute. Ca program 
al Ministerului Apărării al SUA, tehnologia s-a dezvoltat, in 1979 reţeaua fiind separată în două : 
una pentru comunicarea militară, alta pentru cea universitară şi ştiinţifică. Noua tehnologie însemna 
o superioritate capitală pentru NATO în cursa Războiului Rece. 

2. Economistul sovietic Evsei Liberman atentionase încă din anii 1960 asupra crizei economice 
cauzate de excesul centralizării deciziei. El propunea o anume autonomie a întreprinderilor în 
stabilirea planului şi a celorlalte obiective economice. Încercarea premierului Alexei Kosighin de a 
aplica acest model a fost stopată în ideea că puterea partidului va fi diminuată în favoarea directo- 
rilor şi specialiştilor din economie. Ancheta secretă efectuată de KGB condus de Iuri Andropov la 

Simultan, o profundă criză spirituală bloca sistemul. Dacă cenzura si privarea de 
drepturile organizării şi liberei circulații - numite „drepturile omului” in Acordurile de 
la Helsinki (1975) - au intrat, scurtă vreme, în logica dictaturii proletariatului şi a 
luptei de clasă, odată ce acestea au fost declarate vetuste, nu se mai justificau. În pofida 
discursului public tot mai triumfalist în izbânzi şi proiecte, liderii încercau, după expre- 
sia lui Alexandru Bârlădeanu?, „să pună arcuri noi”* căruţei tot mai scărţâitoare a 
economiei dirijate. Retrospectiv, din acest unghi pot fi interpretate şi „noul curs” al 
politicilor lui Hruşciov, şi „revoluţia culturală” chineză, şi „primăvara pragheză”. 
Confruntate cu crize de nerezolvat, dar ascunzând populaţiei adevărul, liderii statelor 
comuniste din Europa au angajat împrumuturi externe. Urmau, se pare, şi aici învăţătura 
lui Lenin care, într-un moment euforic, anunţase că imperialiştii le vor da comuniştilor 
şi funia cu care vor fi spânzurați. Un aranjament prielnic în acest sens li s-au părut 
creditele acordate de FMI şi Banca Mondială. Cu avantajele reputației lui Ceausescu de 
insurgent la „bagheta sovietică” a corului din Consiliul de Ajutor Economic Reciproc 
(CAER) şi Pactul de la Varşovia, precum şi ale apropierii lui de liderii celuilalt front 
din Războiul Rece, în 1972 România a fost prima ţară din bloc primită în clubul credi- 
torilor ,,imperialisti”. 

După programul numit propagandistic „noul mecanism economico-financiar” iniţiat 
în anii 1970, Ceauşescu s-a aventurat în împrumuturi externe cu viziunea unui proiect 
grandios. Fără a-l fi menţionat măcar în discursul public, fără a-l fi supus, statutar, 
aprobării Congresului, a plănuit investirea creditelor în proiecte grandioase, coloşi 
industriali şi afaceri cu ţările subdezvoltate. România urma să atingă „cele mai înalte 
culmi” (conform uneia dintre sintagmele particularizatoare ale discursului său), devenind 
un mare exportator de produse, tehnologii şi know-how în fostele colonii. Tinerele state 
independente urmau să le plătească, în mare măsură, cu materii prime sau mărfuri 
indigene, unele desfăcute apoi de români pe terţe pieţe. Pentru acest tel, armatei de 
activişti ai partidului şi întregului popor li s-au cerut tot mai multă muncă, disciplină şi 
„conştiinţă socialistă”. În reprezentarea lui Ceauşescu, aceasta din urmă apărea ca un 
miraculos şi inepuizabil carburant, distribuit maselor din rezervoarele infinite ale par- 
tidului pentru atingerea țintelor sale. De la mic la mare, după exemplul conducătorului, 
românii ar fi trebuit să se pătrundă de acest „har”. 

După planuri mai mult sau mai puţin asemănătoare, la începutul anilor 1980, cu o 
datorie externă de 24,1 miliarde de dolari, Polonia şi-a declarat incapacitatea de plată’. 
Ungarii păreau că inventaseră „socialismul gulaşului”, spre invidia vecinilor care nu îi 
bănuiau sursa : în 1990, aveau de rambursat 21 de miliarde de dolari. $i mai indatorati 


finele anilor 1970, pentru evaluarea PNB sovietic după criterii occidentale a relevat însă declinul 
economic al URSS. Andropov a decis crearea unui Institut de Economie Mondială şi Relaţii 
Internaţionale, cu programe de studii şi de cercetare adaptate instituţiilor de prestigiu din lumea 
capitalistă. Evgheni Primakov, directorul institutului, şi alţi reprezentanţi ai acestuia se vor regăsi 
în grupul artizanilor perestroikăi. 

3. Alexandru Bârlădeanu (1911-1997), profesia iniţială: economist, fost ilegalist. Membru al CC 
al PMR/PCR (1955-1968). Printre funcţiile deţinute : ministru al Comerţului Exterior (1948-1953), 
vicepreşedinte al CSP (1953-1955), vicepreşedinte al Consiliului de Miniştri (1955-1968) şi repre- 
zentant al României la CAER (1955-1966). Semnatar al „Scrisorii celor şase” (1989). Preşedinte 
al Senatului României şi copreşedinte al Adunării Constituante (1990-1992). 

4. Lavinia Betea, Partea lor de adevăr, Editura Compania, Bucureşti, 2008, p. 134. 

5. Adam Burakowski, Dictatura lui Nicolae Ceauşescu (1965-1989). Geniul Carpaţilor, Editura 
Polirom, Iaşi, 2011, pp. 307-308. 

6. Ibidem, p. 309. 

la capitolul credit pe cap de locuitor erau iugoslavii’. lar România cumula în 1978 
aproximativ cinci miliarde de dolari datorie, conform declaraţiei lui Florea Dumitrescu’, 
fost ministru de Finanţe şi guvernator al BNR. Criza petrolului şi dobânzile au ridicat-o, 
în 1982, la 11 miliarde. Dintre toţi coechipierii săi din CAER şi Pactul de la Varşovia, 
Ceauşescu singur a decis achitarea integrală a datoriei externe. Ratiunile acestei decizii 
pot fi deduse din comentariile sale privind ascensiunea sindicatului Solidaritatea şi 
„cedările” liderilor polonezi în chestiunea drepturilor omului. El văzuse în reglemen- 
tarea creditelor şi dobânzilor acordate pierderea atotputerniciei sale în deciziile interne, 
declarate însă ca ştirbire a independenţei şi suveranităţii naţionale. „Pentru prima dată 
în istoria sa îndelungată, România nu mai are nici o datorie externă, nu mai plăteşte 
tribut nimănui şi este cu adevărat independentă - şi economic, şi politic ! ”, a declarat 
el public în aprilie 1989. Din 1975 până în martie 1989 s-au plătit aproximativ 21 de 
miliarde de dolari, din care dobânzile au reprezentat mai bine de şapte miliarde de dolari, 
a informat Ceauşescu atunci. Cu datoria plătită, ţara mai avea de încasat peste 2,5 miliarde 
de dolari din creditele acordate altor state”. În raporturile cu ceilalţi lideri ai „ţărilor 
frăţeşti”, achitarea datoriei externe conta ca o confirmare a justetii politicilor sale. 


„Nu hotărât” lui Gorbaciov 


În mod paradoxal, stenogramele grupului de decizie de la Bucureşti nu relevă nicio 
dezbatere sau măcar informare asupra evoluţiei reformelor iniţiate de Kremlin la mijlocul 
anilor 1980. Şedinţele prilejuite de decesele lui Iuri Andropov! şi Konstantin Cernenko! 
sunt simple anunţuri pe tema protocolului de reprezentare la ceremoniile de adio orga- 
nizate la Moscova. 

La funeraliile lui Cernenko din primăvara anului 1985, Ceauşescu l-a cunoscut pe 
succesorul acestuia, Mihail Sergheevici Gorbaciov. Printre jurnaliştii bucureşteni a 
circulat ceva vreme „vorba lui Constantin Mitea”, consilierul de presă al lui Ceauşescu. 
La întrebarea colegilor săi de la ziarul Scânteia despre ce a fost la Moscova, Mitea a glumit 
premonitoriu : „Până acuma i-am îngropat noi pe ei, ăsta ne îngroapă el pe noi”?. Ajuns 
în fruntea Partidului Comunist din Uniunea Sovietică (PCUS) ca protejat al lui Iuri 
Andropov, relativ tânărul Gorbaciov şi-a asumat rolul de „pedagog social”, după expresia 
lui Andrei Graciov, fostul său purtător de cuvânt”. „Incubatoarele perestroikăi” fuseseră 
deja amenajate de Andropov". Fost ambasador la Budapesta în timpul tulburărilor din 


7. Ibidem. 

8. Florea Dumitrescu (1927-2018), membru al CC al PCR (1969-1989). Printre funcţiile deţinute : 
ministru de Finanţe (1969-1978), ambasador în China (1978-1983), guvernator al Băncii Naţionale 
(1984-1989). 

9. Nicolae Ceauşescu, „Cuvântare la Plenara CC al PCR din 12 aprilie 1989”, Scânteia. Jurnalul 
României - Acum 20 de ani (supliment al ziarului Jurnalul Naţional), 12 aprilie 2009. 

10. Arhivele Naţionale Istorice Centrale (în continuare, ANIC), fond CC al PCR, Cancelarie, dosar 8/1984, 
ff. 2-3. 

13. Andrei S. Gratchev, L’histoire vraie de la fin de L'URSS. Le Naufrage de Gorbatchev, Edition 

1956 si fost şef al KGB, acesta cunoştea bine crizele sistemului. În memoriile sale 
însă, Gorbaciov a scris că momentul de cotitură l-a constituit catastrofa de la Cernobîl 
din 26 aprilie 1986'°. Tragicul eveniment şi lipsa de pregătire a tuturor pentru gestio- 
narea lui l-ar fi obligat la un examen de conştiinţă cu privire la nocivitatea secretomaniei 
regimurilor comuniste. Atunci s-a decis asupra unor reforme structurale care să reducă 
decalajul dintre tehnologia mondială de vârf şi cea sovietică. Acestea se adânceau însă 
în trei domenii-cheie ale epocii: informatica, biochimia şi spaţiul cosmic. Conta mai 
ales că, în rivalitatea militară cu SUA, decalajul tehnologic era tot mai mare”. 

De la tribuna Congresului al XXVII-iea al PCUS din februarie-martie 1986 Gorbaciov 
criticase deja epoca brejnevistă, anunțând revenirea la „învăţătura” leninistă prin peres- 
troika şi glasnost. Închipuindu-se de acum un patriarh al „revoluţionarilor de profesie”, 
Ceauşescu nu a fost impresionat. Obişnuia de ceva vreme să asiste doar la şedinţele de 
deschidere a congreselor sovietice. După ce îşi rostea „salutul”, părăsea Moscova’®. În 
linii mari, perestroika (restructurare)!? s-a dorit a fi o restauratie a idealurilor leniniste 
(un „neoleninisim”, după Françoise Thom). Glasnost (transparenţă), celălalt cuvânt-cheie 
al epocii Gorbaciov, cu sensul de „reflectare” a realităţii, provenea de asemenea din 
bagajul ideatic al „părintelui revoluţiei”. Conceptele de competență şi consens au par- 
ticularizat de asemenea discursul perestroikist?%. În esenţă, Gorbaciov propunea o reve- 
nire la modelul propus de economistul Evsei Liberman în urmă cu un sfert de veac şi 
la un „socialism cu faţă umană”, anunţat de „primăvara pragheză”, cu rezultatul unei 
„economii socialiste de piaţă”. Mai concret, ţăranilor li s-ar fi dat pământ în arendă pe 
termen lung (50 de ani), iar micii întreprinzători ar fi fost încurajați în privatizarea unor 
servicii către populaţie. Managementul antreprizelor industriale ar fi fost mai liberalizat 
în direcţia eficienţei şi cointeresării, iar structurile partidului, reînnoite prin mecanismul 
unor alegeri cu multipli candidaţi pentru fiecare funcţie. Prin glasnost ar fi rezultat o 
liberalizare a presei, artei, literaturii şi cercetării istorice. 

În şedinţa liderilor comunişti convocată de Gorbaciov în noiembrie 1986 la Moscova 
s-a formulat deschis chestiunea reformării ca mişcare de „înnoire a socialismului”. 
Expunerea gazdei a abordat mai întâi realizările „lagărului comunist” : ţările socialiste 
dau o treime din producţia industrială şi o pătrime din venitul naţional al planetei ; 
în ultimele trei decenii venitul lor naţional a crescut, în medie, de 9,3 ori, creştere 
superioară Comunităţii Europene ; paritatea militară strategică a Pactului de la Varşovia 

cu celălalt lagăr”. „Greutăţile” recente le-a atribuit dezacordului dintre „realizările 
ştiinţei cu practica, cu avantajele socialismului”? . Acestea se adânceau însă tot mai mult, 
după cum arătau datele comparative. A conchis, în fine, cu amară sinceritate: „Trăim 
din imprumuturi”™. Pe tonul acesta au continuat şi invitații, mărturisind realități amare 
din ţara lor, ascunse publicului”. Gorbaciov le-a împărtăşit proiectul său de restruc- 
turare. În CAER, perestroika urma să conducă la creşterea rolului acestui organism 
supranational prin funcţionarea unui aşa-zis regim al clauzei naţiunii celei mai favo- 
rizate în interiorul său”. Va înceta însă rolul de „tutore” al URSS în livrarea de 
materii prime la preţuri preferentiale celorlalţi”. Perestroika preconiza dezvoltarea 
industriilor şi tehnologiei de vârf prin coordonarea planurilor cincinale şi pregătirea 
unei diviziuni internaţionale a muncii pe etape de câte 15-20 ani, examinate la fiecare 
cincinal?$. În domeniile videotehnicii, calculatoarelor, autoturismelor de ultimă gene- 
ratie, întreprinderile urmau să coopereze direct, ca multinaționale, convenindu-se şi 
asupra unui instrument financiar comun”. Nu liderii partidelor, ca până atunci, urmau 
să-şi reprezinte ţările în întrunirile CAER, ci premierii şi secretarii CC însărcinaţi cu 
problemele economice“. Nemulțumit s-a declarat Gorbaciov şi de relaţiile din Pactul 
de la Varşovia. Sovieticii suportau 9/10 din totalul cheltuielilor militare, necesarul de 
materii prime şi combustibili şi alocau şi 5% din venitul lor national pentru dezvol- 
tarea „ştiinţelor fundamentale”*. Gorbaciov plănuia o perestroika şi în Pact, pe baza 
propunerilor sovietice prezentate la Reykjavik în întâlnirea cu preşedintele american 
Ronald Reagan”. „Atragerea cercurilor largi din toată lumea în ideea propunerilor 
sovietice” urma a fi strategia de coordonare a eforturilor şi acţiunilor tuturor ţărilor 
membre’, 

Deosebit faţă de luările de cuvânt ale celorlalţi a fost discursul lui Ceauşescu, lung 
cât cuvantarea gazdei şi plin de săgeți la adresa ei. Greşelile socialismului, a zis acesta, 
s-au datorat ignorării principiilor egalităţii şi suveranităţii între state. Nimeni nu îşi poate 
impune practicile sale celorlalţi, deoarece fiecare conducător răspunde în faţa poporului 
şi a partidului său. Apoi a trecut la lecţia succeselor proprii în construcţia socialismului 
„Cu poporul şi pentru popor”* : in România producţia industrială sporise de 111 ori în 
cei 40 de ani de socialism; cea agricolă, de patru ori; venitul national, de 32 de ori, 
iar cel al oamenilor muncii, de opt ori; 80% din populaţie se mutase în locuinţe nois5. 
lar „restructurarea” sa începuse din 1984, cu salarizarea bazată pe acord global în cadrul 


x» 


planului de stat'S. Nu va accepta „aşa-zisa piaţă liberă” şi „aşa-zisul socialism de piaţă”. 

Întreprinderi mixte se pot înființa exclusiv pe formula proprietății socialiste şi sub con- 
trolul partidului”. Nu a fost de acord nici cu organizarea unei conferințe internationale 
la aniversarea a 70 de ani de la Revoluția Bolşevică, nici cu alt mod de reprezentare în 
CAER. Cât despre modernizarea tehnologiei, aceasta, a zis el, depindea de „conştiinţa 
revoluționară” a cetățeanului. Ca temă a viitoarei reuniuni a propus „Omul, ridicarea 
conştiinţei sale”, Altfel decât coechipierii din Pact s-a pronunțat şi asupra negocierilor 
militare“. „Nu avem niciun fel de probleme”, a încheiat el. Dar a promis că va pune 
în discuţia conducerii partidului chestiunile discutate la Moscova“. A pus la dispoziţia 
CPEx însă exclusiv expunerea sa şi a lui Gorbaciov şi selecţii din discursurile celorlalţi. 
„Cine vrea să meargă să se ducă unde vrea”, a încheiat el conturile cu cei angajaţi la 
perestroika. În tactica de Gică Contra practicată de la început în Pact, a redus, imediat 
şi cu mare vâlvă, cu 5% cheltuielile militare româneşti. Românii nu au înţeles de ce au 
fost obligaţi să participe, cu mic, cu mare, la un referendum în acest sens}. Nu aveau 
cum să bănuiască faptul că îşi sacrificaseră duminica doar pentru că Nicolae Ceauşescu 
dorise să le dea o lecţie usturătoare lui Gorbaciov şi aliaţilor din Pact asupra poziţiei 
sale de „Nu hotărât” faţă de cele discutate la Moscova. 

Ca urmare, după reuniunea din toamna anului 1986, Ceauşescu va fi tot mai izolat 
pe scena politică internaţională. Negocierile dintre Kremlin şi Casa Albă l-au poziţionat 
în câmpul de luptă dintre cele două fronturi ale Războiului Rece ca opozant al ambilor 
combatanți. 


În spatele uşilor închise şi la scenă deschisă 


În pofida lozincii glasnost, informaţiile despre efectele perestroikăi s-au relevat după 
prăbuşirea regimurilor comuniste din Europa şi după destrămarea URSS. O astfel de 
acţiune de anvergură presupunea antrenarea întregului sistem socialist. După obicei, 
reformele sovietice debutau cu schimbarea liderilor, fie şi numai din considerente psi- 
hologice: un nou şi mai tânăr conducător insufletea speranţele cetăţenilor. Moscova 
făcuse un prim pas prin negocierile vizând reducerea cheltuielilor militare care împo- 
vărau societatea sovietică. Astfel că între Washington şi Moscova, între Uniunea Sovietică 
şi celelalte state NATO se stabilesc punți de comunicare directe, tratate cu interes de 
mass-media mondială. Mihail şi Raisa Gorbaciov sunt primiţi în triumf în marile capi- 
tale ale lumii, declanşând fenomenul numit „gorbimania”. 


38. Ibidem, f. 28. 

39. Ibidem, f. 24. 

40. Ibidem, f. 33. 

41. Ibidem, f. 41. 

42. Ibidem. 

43. La 23 noiembrie 1986, toţi cetăţenii României cu drept de vot şi adolescenţii între 14 şi 18 ani 
(16.073.621 de votanti in total) au fost chemaţi la referendum. Lui Ceausescu i s-a raportat un 
procent apropiat de 100% - participare şi adeziune. Rezultatele referendumului au fost trimise sub 
forma unui document oficial la ONU. 

44. Sintagmă particularizatoare a discursului comunist exprimată prioritar în lozincile care susțineau 
eliminarea pericolului nuclear şi a războiului, reducerea cheltuielilor de înarmare etc. În anii 1929 
s-a extins şi asupra unor chestiuni economice (de exemplu, „Nu hotărât risipei! ”). 

În plan intern, perestroika a debutat public cu teoria sincronizării reformelor econo- 
mice cu schimbări politice (precum eliberarea majorităţii deţinuţilor politici din Gulag 
şi facilitarea formalităţilor de emigrare). „Legile întreprinderii”, emise în 1987, au 
detonat economia planificată şi centralizată. În vară a apărut însă fenomenul imprevizi- 
bil al „trezirii naţiunilor” din ceea ce se crezuse a fi sudatul „popor sovietic”. În iulie, 

o mare mulţime de tătari, urmaşii celor deportaţi de Stalin după război, manifestau la 
Moscova ; în august, balticii au ieşit în stradă cerând anularea Pactului Ribbentrop-Molotov ; 
în septembrie s-a înfiinţat Clubul Culturologic Ucrainean, ce reclama restabilirea ade- 
vărului despre istoria comunistă a Ucrainei ; apoi au izbucnit tulburări în Karabah, iar 
bieloruşii şi-au comemorat tumultuos victimele staliniste. Avalanşa acestor manifestări 
de reconstrucţie a istoriei şi de reglare de conturi între diverse categorii de victime şi 


agresori continuă şi în zilele noastre. 
Reformarea politică nu viza însă pluripartidismul. Gorbaciov şi echipa sa dezavuau 


„Pluralismul burghez” în favoarea unui „pluralism socialist” care nu va renunţa la 
rolul conducător al comuniştilor. Un moment de ruptură între Gorbaciov şi aparatul 
de partid s-a produs în iulie 1988, când s-a decis alegerea deputaţilor în Sovietul 
Suprem şi în alte funcţii politice pe baza votului care exprima opţiunea între mai multi 
candidaţi. Pe fondul divergenţelor cu conservatorii din partid, apropiații lui Gorbaciov 
Andrei lakoviev şi Eduard Şevardnadze împreună cu un mic grup de iniţiaţi au refor- 
jat tactica de front popular, creând astfel aparențele unei societăţi civile şi a unei 
puternice opinii publice consensuale. Dintre actorii sociali implicaţi, liderii de opinie 
(scriitorii, artiştii, oamenii de cultură) vor deţine roluri principale. Perestroika apărea 
astfel ca o reformă propulsată de mase prin cărturari luminaţi. În consecință, confe- 
rintele scriitorilor estonieni şi lituanieni au lansat lozinca fronturilor nationale care 
sprijineau perestroika. În aceeaşi formulă, reforma s-a declanşat şi în Moldova sovie- 
tică. În 1988, pe cuprinsul imensei Uniuni Sovietice, intelectualii, scriitorii şi artiştii 
au fost initiatori de fronturi populare. Însă îndelung reprimatele sentimente nationale 
au irupt în conflicte şi războaie civile, copleşind entuziasmul proiectat pentru eficienţă 
economică şi creativitate tehnologică. 

Dacă liderii de opinie, scriitori şi artişti, s-au propulsat în prim-planul schimbării, 
în culise KGB s-a menţinut ca un sprijin“. S-a încercat şi drenarea frustrărilor multor 
perdanti din aplicarea reformelor prin anumite canale. În toamna lui 1987, bunăoară, 
capii serviciilor speciale au decis publicarea parţială a arhivelor secrete” şi s-au înfiin- 
tat asociaţii civice în scopul reabilitării victimelor stalinismului. Altă direcţie menită să 
capteze interesul populaţiei a fost tentativa de restaurare a ortodoxiei ca religie oficială 
a statului. Şi nu în ultimul rând, apariţia în prim-planul mediatic a unor personaje cu 
capacităţi paranormale, a vracilor, prezicătorilor şi bioenergoterapeutilor. Aceşti „făcă- 
tori de minuni” au polarizat atenţia mulțimilor sovietice şi ulterior a celor din fostele 
„tări fratesti”. 

Exceptându-l pe Ceausescu, toţi ceilalţi lideri comunişti europeni au grăbit in direc- 
ţia indicată. Unii, precum bulgarul Todor Jivkov“, au exagerat în entuziasm. La această 


45. Hélène Carrère d’Encausse, Triumful naţiunilor sau Sfârşitul imperiului sovietic, Editura Remember, 
Bucureşti, 1993, p. 10. 
46. Françoise Thom, op. cit., pp. 78-80. 


47. Ibidem, p. 73. 
48. Todor Jivkov (1911-1998), lider al comuniştilor bulgari (1954-1989), prim-ministru al Bulgariei 


(1962-1971) şi preşedinte al Consiliului de Stat (1971-1989). 

concertare s-a referit şi şeful KGB, cu ocazia celei de-a 70-a aniversări de la crearea 
CEKA. „Dată fiind situaţia politică, vom continua să perfecţionăm acţiunea noastră 
comună cu organele de securitate din ţările socialiste surori. Vom acţiona în strânsă 
legătură cu ele”, a promis acesta“. Ceea ce va fi evident peste ani şi în analiza eveni- 
mentelor din decembrie 1989 în România. 

Schimbările s-au devoalat în 1988. Prin noile legi adoptate, comuniştii s-au lansat 
în afaceri prin „societăţi pe acţiuni”, privatizând economia etatizată. Grosul noilor 
întreprinzători provenea din elitele sistemului: activişti de partid sau Komsomol şi 
ofiţeri KGB. Şomajul, corupţia şi inflaţia au generat numeroase greve şi mitinguri popu- 
lare derulate sub lozinca „Noi suntem poporul ! ”. Din primăvară deja, Gorbaciov pusese 
oficial capăt doctrinei Brejnev, pronunţându-se pentru independenţa de acţiune a 
„partidelor fratesti”. Pe vechiul tipar „la vremuri noi, oameni noi”, comuniştii maghiari 
l-au îndepărtat pe Janos Kádár”. În schimb, Alexander Dubéek*', liderul mişcării ceho- 
slovace de reformare din 1968, revine la suprafaţă. Exceptând România, sub presiunea 
fronturilor populare transformate în mişcări de masă, în decursul a mai puţin de doi 
ani, vechile conduceri de partid au fost înlocuite cu activişti mai tineri şi declaraţi 
reformatori. 


Între cele două fronturi ale Războiului Rece 


Reformele lui Gorbaciov erau înţelese şi în cealaltă tabără, în limitele geografice trasate 
de Războiul Rece, ca antrenându-i şi pe „fraţii” europeni. Ceauşescu a fost taxat de 
ambele părţi ca o piedică. În primăvara lui 1987, americanii au sistat regimul vamal 
preferential acordat României. Ca să preîntâmpine afrontul retragerii Clauzei Națiunii 
celei mai Favorizate, acordate de americani în 1975, Ceauşescu a renunţat la ea în 
februarie 1988. A urmat lovitura de imagine dată de „memoriile” generalului Ion Mihai 
Pacepa, intitulate Orizonturi roşii. Fostul numărul doi al serviciilor speciale româneşti 
şi sprijinul principal al Elenei Ceauşescu în construcţia imaginii de savant de renume 
mondial ,,defectase” în urmă cu un deceniu. Prin pretinsele sale amintiri şi prin inter- 
mediul celuilalt front al Războiului Rece s-a pus în circulaţie o veche manipulare sovie- 
tică de discreditare a lui Ceauşescu: teza că liderul român a fost „calul troian” 
strecurat de Moscova pentru spionaj tehnologic şi pentru crearea aparentei de liberalizare. 
Pe undele postului american Radio Europa Liberă s-a difuzat, circa cinci săptămâni la 
începutul anului 1988, cu enorm succes printre români, un serial cu fragmente din 
amintitul volum*?. Astăzi, cartea se dovedeşte a fi lipsită de valoare istorică. În secre- 
tomania epocii, a suferințelor crizei şi cu ura acumulată împotriva soţilor Ceauşescu, 

contradictorii i-au marcat cariera (a decedat, bunăoară, chiar în ziua când Imre Nagy, fostul prieten 
condamnat la moarte şi executat când el se afla la putere, a fost reabilitat). 

51. Alexander Dubcek (1921-1992), lider al Partidului Comunist Cehoslovac (1968-1969). 

basmul despre cei doi vampiri a fost crezut. Sufocati de decizii, dificultăţi şi lipsuri care 
apăreau lipsite de orice logică, în absenţa informaţiilor privind datoria externă a ţării şi 
condiţiile importurilor de materii prime, ţiţei şi gaze naturale, românii au luat propaganda 
posturilor americane în limba română drept adevăr. 

Pe principiul avantajului reciproc invocat în şedinţa din 1986 a reprezentanţilor în 
CAER, Uniunea Sovietică şi-a condiţionat exportul de petrol şi gaze naturale în România 
de plata în carne şi alte produse agricole. Agricultura socialistă era pretutindeni în criză. 
Cehoslovacii le ceruseră românilor, bunăoară, porumb pentru produsele livrate. Public, 
Ceauşescu susţinea că declanşase o „nouă revoluţie agrară”, raportând imposibile pro- 
ductii record. Supuşi continuu unui bombardament propagandistic cu lozinci despre „cele 
mai înalte culmi ale bunăstării” datorate „genialului strateg”, cetăţenii României cum- 
părau pâinea şi alimentele de bază pe cartelă. S-a ajuns până într-atât încât o repartiție 
suplimentară de carne unui local public pentru o nuntă sau un botez să fie considerată 
„acţiune contrarevoluţionară”*. În plus, la începutul fiecărui anotimp rece, românilor 
li se reducea norma de consum la energie electrică, termică şi carburanţi. Cu „realizări” 
ca acestea, Ceauşescu voia să-i dea lecţii lui Gorbaciov despre superioritatea politicilor 
sale şi a agriculturii socialiste, fără arende şi ferme private. 

În ceea ce priveşte relaţiile directe dintre Ceauşescu şi Gorbaciov, s-au consemnat 
cinci întâlniri bilaterale : în mai 1986, octombrie 1988 şi decembrie 1989 la Moscova; 
în mai 1987 şi iulie 1989 la Bucureşti. Vizita lui Mihail şi a Raisei Gorbaciov la Bucureşti 
din mai 19875 a stârnit cele mai multe comentarii. „Gorby”, pretutindeni acompaniat 
de carismatica şi eleganta sa soţie, întruchipa acum versiunea modernă a liderului comu- 
nist. În aşteptarea oaspeţilor, magazinele s-au umplut de mărfuri. A apărut şi carneass. 
Formal, vizita a decurs după tipic, cu depunerea de coroane de flori ia monumentul 
ostaşilor sovietici şi al lui Lenin şi cu mitingul programat. Altfel au apreciat-o cei din 
cercul initiatilor. Bunăoară, oaspetele nu şi-a lăudat gazda pentru succese“, dar a pre- 
zentat auditoriului perestroika", a strâns mâini din mulţime şi s-a interesat, ostentativ, 
despre problemele românilor”. La Uzinele „23 August”, Gorbaciov a cerut să vadă 
turnătoria, apoi cantina. Au purtat şi o discuţie mai aprinsă despre consiliile oamenilor 
muncii, cu care gazda se lăudase că ar fi perfecţionat mecanismele democratice. Cine 
le alege? Iar dacă le convocați, când şi pentru ce vreţi, unde-i democraţia? ! - s-a 
„mirat” Gorbaciov. Cartea de onoare a uzinei a rămas nesemnată, iar „cadourile sim- 
bolice”, neînmânate“. Gorbaciov a dorit apoi să viziteze şi Institutul Politehnic, care 
nu figura în programul oficial. S-a abătut şi de la programul vizitei din Piaţa agroali- 
mentară Berceni. Intrând în vorbă cu ţăranii din piaţă, s-au îngrămădit atât de multi, 

încât s-au prăbuşit tarabele“. Despre dineul în patru - al soţilor Ceausescu şi 
Gorbaciov - la reşedinţa celor dintâi din Primăverii s-au facut diverse presupuneri. Alţi 
martori în afară de cei doi translatori nu au fost. După mărturia traducătorului român, 
deşi în timpul acestui tip de dineuri nu se discutau chestiuni politice, Ceauşescu a început 
să-i servească lecţii oaspetelui. Dacă eu aş fi secretarul general al PCUS, m-aş preocupa 
mai mult de ridicarea nivelului de trai al oamenilor sovietici, a repetat el de vreo două-trei 
ori. În replică, Gorbaciov l-a asigurat de preocuparea lui. A intervenit Raisa cu asigurări 
şi mai convingătoare. De aici s-a trecut la teorii despre construcţia socialismului, 
Gorbaciov susţinând că trebuie creat cadrul necesar pentru descătuşarea energiilor cre- 
atoare. Ceauşescu l-a contrazis, încercând să demonstreze că nu Gorbaciov descoperise 
perestroika“. După mărturia translatorului sovietic, ambele soţii au intrat în dispută. Iar 
oaspeţii le-au declarat gazdelor că România trăieşte în teamă şi izolare, bunăstarea şi 
umanismul fiind minciuni. 

Acasă, Gorbaciov le-a spus colaboratorilor apropiaţi : „Nicolae va sfârşi prost”. În 
discuţiile cu aceştia, îl numea pe Ceausescu „fiihrerul roman”®. „Ăsta, la revoluţie, era 
în pantaloni scurţi”, zicea şi Ceauşescu despre Gorbaciov între ai săi“. 


O dictatură bicefală 


Date ale personalităţii liderului român contând ca resorturi ale deciziilor sale pot fi 
deduse dintr-o scurtă anamneză a sa. Părăsise satul natal şi familia împovărată de grijile 
subzistentei după absolvirea şcolii primare. Copilul de 11 ani s-a pripăşit în capitală, 
urmând să se întreţină singur, ca cei doi fraţi mai mari, prin muncă. Printr-un concurs 
de împrejurări, toţi trei au ajuns ucenici într-un atelier de cizmărie. Adept al mişcării 
comuniste din adolescenţă, cizmarul Nicolae Ceauşescu a suportat şase ani şi jumătate de 
închisoare şi lagăr în contextul interzicerii partidului comunist în România (1924-1944). 
Astfel legitimat ca revoluţionar, prigonit de „regimurile burghezo-mosierimii”, sovieti- 
zarea României l-a propulsat de la început în nucleul comunist de conducere. S-a mani- 
festat ca un exemplar „activist de teren”, străin de dezbaterile fondatorilor ideologiei 
comuniste. Cu conceptele şi teoriile acesteia s-a familiarizat, prin scheme simpliste şi 
lozinci, în închisoare şi în activismul postbelic. Secretar al Comitetului Central din 1954, 
şi-a asumat entuziast atribuţiile de întărire a armatei partidului şi a omnipotentei con- 
ducerii sale asupra vieţii cetăţenilor. Funcţia de secretar al CC pe probleme organiza- 
torice i-a oferit puterea selecţiei şi promovării cadrelor de conducere în regionalele de 
partid şi în ministere. În doar câţiva ani de la instalarea în funcţia de lider al partidului 
i-a înlocuit pe foştii ilegalişti şi pe apropiații predecesorului său, Gheorghe Gheorghiu-Dej, 
cu cei mai fideli şi mai eficienţi dintre activiştii pe care îi „crescuse”. Precaut şi con- 
ştient de intenţiile sovietice de a-i găsi un înlocuitor mai maleabil, după poziţia publică 


62. Vasile Buga, op. cit., p. 243. 

63. Interviul autoarei cu Gheorghe Stoica, translator de limbă rusă (6 iulie 2013). 

64. Lavinia Betea şi Vasile Buga, „«Nicolae va sfârşi prost»...”. 

65. Ibidem. 

66. Interviul autoarei cu Ion Stoian, secretar cu relaţiile internationale şi ministru de Externe in 1989 
(15 mai 2011). 

de condamnare a invaziei Cehoslovaciei de către trupe ale Pactului de la Varşovia, a luat 
decizii succesive de sporire a prerogativelor autorităţii sale după 1968. 

Uzura şi toxicitatea puterii au potentat stereotipul natural al atribuirii succesului 
meritelor proprii, iar eşecul, unor cauze externe. Ceauşescu şi-a perceput ascensiunea, 
fără precedent în ierarhia românească, ca pe o consecinţă a determinării şi credințelor 
personale. El s-a manifestat, într-o manieră potenţată de propagandă şi mass-media, ca 
şi cum exceptionalitatea personalităţii şi faptelor sale ar fi fost capabilă să insufleteasca 
poporul în „slujirea cauzei”. Adică a utopiei comuniste. Cei care l-au cunoscut au rămas 
incredintati de conştiinţa mesianismului său, tot mai accentuat de bătrâneţe şi de paranoia 
puterii. Modul în care şi-a trăit ultimele clipe de viaţă, intonând Internaționala şi reci- 
tand versuri patriotice, ne încredinţează de aceasta. 

Spre deosebire de celelalte ţări cu regim comunist, în anii 1980, puterea avea însă 
în România o reprezentare bicefală : liderului partidului i s-a alăturat şi soţia. Elena 
Ceauşescu era elogiată ca „savant de renume mondial”, „tovarăşă de viaţă şi mamă 
ideală” etc. Căsătorit legitim din 1947, cuplul a debutat mai mult sau mai puţin public 
în 1939. În vara acelui an, la o serbare câmpenească, tânărul i-a oferit iubitei sale pri- 
lejul de a fi declarată „Regina Muncii”. Conform unor documentele din arhive, activi- 
tatea Elenei Petrescu în organizaţiile interbelice de stânga, influențate de comunişti, a 
fost minoră”. În primii ani postbelici, nici statuturilor de activistă şi cursantă a unei 
şcoli de partid nu le-a făcut faţă. Într-o ţară care aplica modelul sovietic al industriali- 
zării forţate, soţia lui Ceauşescu a ales să devină inginer chimist. În epocă, chimia era 
considerată „ştiinţa viitorului”. Cu sprijinul interesat al unor intelectuali, a trecut de 
la cele patru clase primare absolvite la diploma de inginer chimist, apoi la postul de 
cercetător, iar în 1964 la funcţia de director al Institutului de Cercetări Chimice din 
Bucureşti (ICECHIM). Au urmat doctoratul şi intrarea în Academie. Interesul fata de 
poziţia aparte a lui Nicolae Ceauşescu în organizaţiile supranationale din lagărul 
comunist a favorizat recunoaşterea internaţională a soţiei sale ca „om de ştiinţă”. Sub 
lozinca promovării femeii în viaţa socială şi politică a ţării, soţia atotputernicului 
Ceauşescu cumula în 1989 următoarele funcţii: membru al Biroului Permanent al 
CPEx (din 1977); prim viceprim-ministru al Guvernului (din 1980); director al 
ICECHIM (din 1964); presedinte al Comisiei pentru probleme de cadre de partid a 
CC al PCR (din 1976); preşedinte al Comisiei de partid şi de stat pentru tipizare şi 
standardizare în economie (din 1979) ; preşedinte al Consiliului National pentru Stiinta 
şi Tehnologie (din 1979); preşedinte al Comitetului Naţional „Oamenii de ştiinţă şi 
pacea” (din 1981); preşedinte al Consiliului Central pentru Tipizare, Standardizare, 
Normare şi Calitate (din 1984); preşedinte al Consiliului Naţional al Ştiinţei şi 
Învăţământului (din 1985); preşedinte al Comisiei Centrale pentru organizarea pro- 
ceselor de producţie şi valorificarea superioară a materiilor prime şi materialelor (din 
1988) ; prim-vicepreşedinte al Consiliului National al Oamenilor Muncii (din 1988) ; 
vicepreşedinte al Consiliului Suprem al Dezvoltării Economice şi Sociale (din 1982) ; 
membru al Academiei RSR (din 1974). 

Femeia care absolvise în regim normal doar patru clase primare coordona aşadar în 
anii 1980 cultura, ştiinţa, învăţământul şi arta. Dar mai ales, de ea depindea politica de 
cadre a partidului. După mărturiile unor apropiaţi, cei care veneau în contact direct cu 


67. ANIC, fond CC al PCR, Cadre, dosar C/1424. 

Ceausestii se temeau mai mult de ea decât de el. Faptul că ea conta ca omul numărul 
doi în ierarhia puterii este evident şi din aceea că, în decembrie 1989, la plecarea lui 
Ceausescu în vizita în Iran®, a lăsat-o pe ea ca înlocuitor în funcţia sa. De altfel, în 
ultimii doi ani, ea avertiza uneori dur, alteori pe un ton de soţie grijulie, că Tovarăşul” 
„nu trebuie supărat”. În consecinţă, interzicea să i se prezinte ceea ce îl putea enerva 
sau îi putea declanşa emoţii negative”. Îi atentiona pe demnitari în cea mai tranşantă 
manieră că anumite chestiuni nu trebuiau să ajungă şi la urechile lui’. Nu suporta să 
fie contrazisă şi nu se reţinea să-şi apostrofeze colaboratorii care încălcau regula. „Cine 
ţi-a permis să mă contrazici în prezenţa Tovarăşului ? "7, şuiera ea. Şi încă mai pericu- 
los: „Ce ştii tu sau altul ce discutăm noi, eu şi Tovarăşul, între noi? 7%. 


Mecanisme particularizatoare ale puterii 


Mecanismele puterii din ceea ce s-a numit „epoca Ceauşescu” prezintă anumite parti- 
cularităţi, după cum vom discuta în continuare. 

Practicile validării în funcţia de lider al partidului. Încă de la primul congres care 
l-a validat în funcţia de lider al partidului (1965), Ceauşescu a schimbat titulatura din 
prim-secretar al Comitetului Central al partidului în cea de secretar general al CC. La 
congresul viitor (1969), ca semn al unei puteri sporite, s-a redenumit secretar general 
al partidului. Li s-a cerut nu numai membrilor CC să-l voteze, ci tuturor delegaților la 
congres. Aceasta era 0 consecinţă a schimbărilor liderului comunist din Cehoslovacia, 
Alexander Dubéek, prin presiunile exercitate de Moscova prin anumiţi membri ai CC. 
Pe Ceauşescu, validat de cei care se numeau statutar reprezentanţi ai organizaţiilor de 
partid din întreaga ţară, nu îl mai putea „elibera” din funcţie un grup restrâns de con- 
ducători, la instigarea Moscovei. În număr tot mai mare de la o reuniune la alta, dele- 
gatii la congres - reprezentând in general un eşantion valid al structurii sociale a 
membrilor de partid - nu mai puteau fi influenţaţi şi/sau organizaţi într-o conspirație 
pentru efectuarea cu succes a ceea ce s-ar fi numit o lovitură de stat. La ultimul congres 
(noiembrie 1989), măsurile de precauţie în acest sens au atins apogeul prin decizia ca 
fiecare dintre cei aproape patru milioane de membri de partid să-şi exprime votul deschis 
pentru Ceauşescu. S-a operat printr-un punct aparte, introdus în ordinea de zi a şedin- 
telor premergătoare congresului din toate organizaţiile de bază. Delegații în forumul 
ierarhic superior (conferințele comunale, municipale şi judeţene) au fost mandatati să 
reprezinte această „opţiune” prin care liderul partidului devenea de neînlăturat altfel 
decât prin dispariţia sa din rândul celor vii. 


69. A fost ultima vizită a lui Ceauşescu în străinătate, in Iran, în 18-20 decembrie 1989. 

70. Cu termenii „tovarăşul” şi, respectiv, „tovarăşa” erau pomeniti cei doi în discuţiile apropiaților. 
Formula o lansaseră înşişi Ceauşeştii, care se refereau astfel unul la celălalt în discuţiile cu perso- 
nalul şi subalternii. 

71. Interviul autoarei cu Andrei Popescu, fost „lucrător cu munca politică” la cabinetul Elenei Ceauşescu 
(5 septembrie 2018). 

72. Interviul autoarei cu Constantin Olteanu, fost secretar al CC cu propaganda şi secretar al CC cu 

73. Ion Traian Ştefănescu, Întâlniri cu Nicolae Ceauşescu, Editura Mediafax, Bucureşti, 2018, p. 149. 

74. Ibidem, p. 152. 


126 ULTIMII ANI AI DICTATURII CEAUŞESCU 


Cumulul de funcţii. Din 1967, Nicolae Ceauşescu a cumulat şi funcţia de preşedinte 
al Consiliului de Stat, iar în 1974 a inventat-o şi şi-a asumat-o pe cea de preşedinte al 
Republicii Socialiste România. Inspirat probabil de ţinuta oficială a preşedinţilor din 
America Latină, în noua reprezentare a adăugat şi un sceptru însemnelor puterii sale. 
În paralel, a deţinut prerogativele de comandant suprem al tuturor forţelor armate din 
ţară, acestea incluzând şi „Gărzile Patriotice” constituite după 1968 în ideea de „război 
de apărare al întregului popor”. O funcţie de mai redusă rezonanţă, dar extrem de 
importantă pentru mecanismele dictaturii sale, a fost cea de preşedinte al Frontului 
Democraţiei şi Unităţii Socialiste. Acesta înregimenta sub conducerea partidului toate 
organizaţiile de masă şi obşteşti, consiliile oamenilor muncii de diverse etnii, uniunile 
de creaţie. De menţionat că şi deputaţii Marii Adunări Naţionale „candidau” în numele 
FDUS, astfel că deciziile aplicate pe toate palierele societale veneau în numele lui 
Nicolae Ceauşescu. 

Cultul personalității. Într-un regim politic care îşi propunea restrângerea până la 
eliminare a credințelor şi instituţiilor religioase, omul urmând a deveni propriul său 
demiurg, cultul personalităţii liderului a fost un surogat al ritualurilor şi ceremoniilor 
tradiţionale. Cultul personalităţii Ceauşeştilor din anii 1980 s-a construit şi s-a exersat 
în următoarele direcţii : 


a) falsificarea biografiilor acestora în consens cu tiparul revoluționarului comunist ; 

b) identificarea liderului cu partidul, poporul şi patria, ziariştii, scriitorii şi creatorii 
de artă profesionişti şi amatori având sarcini clare de omagiere în acest sens ; 

c) atribuirea misiunii de „salvator al naţiunii” lui Ceauşescu, în calitate de continuator 
al tradiţiilor istorice nationale, strateg al prosperității poporului, ctitor al României 
socialiste, vizionar şi călăuzitor neobosit al destinului colectiv ; om politic de renume 
mondial ; 

d) prezentarea „vizitelor de lucru” prin ţară şi a călătoriilor oficiale din străinătate 
ca excepţionale acţiuni de iluminare a celorlalţi prin „indicaţiile preţioase” ale 
Ceausestilor”. 


Aparentele unei dictaturi de clan. În familia restrânsă, alcătuită din părinţi şi copii, 
al doilea promovat în politică, după Elena Ceauşescu, a fost mezinul, Nicu. După ter- 
minarea facultăţii de fizică, acestuia i s-a compus o biografie profesională adecvată”. 
În 1979 a intrat în CC al PCR, iar peste patru ani i s-a încredinţat funcţia de lider al 


75. Printre numeroasele schimbări operate de Ceausescu, în 1974 Frontul Unităţii Socialiste fusese 
redenumit Frontului Democraţiei şi Unităţii Socialiste. 

76. Lavinia Betea, Psihologie politică. Individ, lider, mulțime în regimul comunist, Editura Polirom, 
Iaşi, 2001, pp. 188-191. 

77. Referatul său de cadre specifică „încadrarea” lui Nicu Ceauşescu ca fizician la Uzinele „Electronica” 
Bucureşti (1975-1976); profesor la Liceul de Matematică-Fizică Turnu Măgurele (1976-1979); 
asistent la Catedra de mecanică, fizică moleculară şi polimeri la Facultatea de Fizică a Universităţii 
din Bucuresti. Cf. ANIC, fond CC al PCR, Cadre, dosar C/2177, f. 1. Nu am întâlnit însă până 
în prezent nicio relatare a cuiva care să-l fi cunoscut pe mezinul familiei Ceauşescu în calitate de 
inginer, profesor de liceu sau asistent universitar. Din 1975 a deţinut diverse funcţii în CC al UTC 
şi în organizaţii de masă şi obşteşti. Membru supleant al CC al PCR (1979-1982), apoi membru 
plin până la căderea regimului Ceauşescu. În 1980 a devenit secretar cu probleme organizatorice 
al CC al UTC, apoi secretar al CC al UTC şi ministru pentru Problemele Tineretului (1983-1987) - 
ANIC, fond CC al PCR, Cadre, dosar C/2177, f. 1. 

tineretului, interpretată ca un anunţ la succesiunea tatălui. În 1982, Ceauşescu a încer- 
cat să-şi lanseze fiul pe orbita politicii mondiale, trimiţându-l la ONU în funcţia de 
preşedinte al Comitetului International pentru Anul Internaţional al Tineretului”. La 
insistenţele mamei sale, Nicu s-a căsătorit cu tânăra activistă Poliana Daniela Luminiţa 
Cristescu”, promovată preşedinte al Organizaţiei Pionierilor. Deşi căsătoria lor s-a 
desfăcut în 1985, în pofida grilei de promovare a cadrelor de partid care excludea divor- 
tul, în 1987 Nicu a fost numit prim-secretar al judetenei de partid Sibiu, iar fosta lui 
soţie, vicepreşedinte al Consiliului Naţional al Femeilor. La ultimul congres al partidu- 
lui, fiul cel mare, Valentin Ceauşescu, a intrat de asemenea în rândul membrilor suple- 
anti ai CC al PCR. Dintre toţi fraţii lui Nicolae Ceauşescu, doar surorile Niculina si 
Maria nu au deţinut funcţii politice, ducând vieţi obişnuite (Niculina, casnică, iar Maria, 
maistru-muncitor într-o fabrică bucureşteană). Elena (Lina), sora rămasă în casa părin- 
tească din Scorniceşti, a urcat de la statutul de ţăran cooperatist la cel de student la 
istorie, secţia fără frecvenţă, forma de învăţământ preferată a clanului Ceauşescu. La 
finele anilor 1980 conducea Inspectoratul Şcolar Judeţean Olt, iar soţul ei, Vasile 
Bărbulescu, era secretar al CC pe probleme de agricultură. Fratele mai mare al lui 
Ceauşescu, fostul cizmar Marin, deţinea în anii 1980 funcţia de şef al Agenţiei Economice 
Române din Viena. Fratele Nicu, rebotezat Nicolae Andruţă, câştigase tresele de gene- 
ral şi funcţia de comandant al Şcolii de Ofiţeri de Securitate Băneasa. Şi mai sus urcase 
Ilie: general, doctor în istorie, director al Institutului de Cercetări Istorice Militare şi 
adjunct al ministrului Apărării Nationale. Ion, zis Nelu, ocupa poziţia de adjunct al 
ministrului Agriculturii şi Industriei Alimentare. Iar pe Florea îl încadraseră ziarist la 
oficiosul partidului, cotidianul Scânteia. Şi fratele Elenei Ceauşescu, Gheorghe (zis 
Gogu), a fost bine poziţionat, la final de carieră fiind mai marele peste sindicate. Se 
pare însă că mai mult decât presiunile de sus în susţinerea acestor urcuşuri au contat 
interesele altor carierişti care aveau nevoie de un „scut” în faţa Ceauşeştilor. Opinia că 
fraţii şi cumnatii ar fi avut un rol în consilierea cuplului este exclusă. De altfel, începând 
din 1978, Ceauşeştii nu şi-au mai invitat rudele apropiate în reşedinţă, nici măcar la 
aniversări”. 


Lider şi grup decizional 


Un set de cauze ale deznodământului din decembrie 1989 provine din caracteristicile 
grupului de decizie. Conform statutului partidului, între congrese deciziile operative se 
luau de către Comitetul Politic Executiv al CC al PCR. Comparativ cu schimbările 
operate în ţările vecine, se poate admite, în termeni psihosociologici, eşecul grupului 
de decizie prin „efectul groupthink”. Conform teoriei construite de I. Janis (1977), 
studiind relaţiile din interiorul grupului de decizie din politica americană postbelică, 
„efectul groupthink” se caracterizează prin secvențele redate in figura următoare : 

Antecedente | 
1. Un nivel ridicat de coeziune a grupului de decizie | 
2. Izolarea grupului de influenţele externe | 
3. Un lider puternic, autoritar 
4. Absența unor norme/proceduri de examinare a poziţiilor pro şi contra pentru acţiuni 


alternative 
5. Stres ridicat, indus de ameninţări externe şi o slabă speranţă de a găsi o soluţie mai 
bună decât cea favorizată de lider 


Dorinţă puternică de consens 


(unitate deplină de păreri) 
PR aa ep O en i e ee E E E E O | 


‘ . 


gO SAO 


Simptome ale efectului ,,groupthink” 


Iluzia de invulnerabilitate 

Credinţa în moralitatea inerentă grupului propriu 
Raţionalizări colective 

Percepția stereotipă a grupului advers (întruchiparea răului) 
Autocenzurarea îndoielilor sau opiniilor contrare (diferite) 
Iluzia unanimitatii 

Presiuni directe asupra disidentilor 

Desemnarea tacită a paznicilor ideologici 


‘ ‘ 


Consecinte 


Inventarul incomplet al alternativelor 

Analiza incompleta a obiectivelor de grup 

Eşec în examinarea riscurilor alegerii preferate 

Eşec în reevaluarea alternativelor respinse 

Căutarea precară a unor informaţii relevante (prin experţi) 
Distorsiuni selective în procesarea informaţiei 

Eşec în a dezvolta planuri adaptate împrejurărilor 


: | 


NAWRYNS 


Probabilitate redusă a unui rezultat de succes 


Modelul „grouphtink”, apud I. Radu et al.® 
Conform stenogramelor şedinţelor CPEx din 1989, memorialisticii şi interviurilor 


unor foşti membri CPEx, antecedentele efectului teoretizat rezidă în atribuţiile grupului 
de decizie şi în relaţiile de lucru instituite de Ceauşeşti. Rapoartele şi informările din 


81. Ioan Radu et al., Psihologie socială, Editura Exe, Cluj-Napoca, 1994, p. 344. 

punctele prevăzute in ordinea de zi a şedinţei nici măcar nu le mai erau prezentate 
participanţilor. Pentru studiul anexelor - dosare cu sute de pagini întocmite de speci- 
alişti - aveau la dispoziţie un timp prea scurt (două ore). De regulă, după o scurtă 
introducere făcută de Ceauşescu, deciziile se adoptau unanim, fără obiecţii. Pe tot 
parcursul plăţii datoriei externe, de circa două ori pe lună, ordinea de zi prevedea ana- 
liza planului la export. Fiecare „neîmplinire” era taxată de Ceauşescu ca lipsă de res- 
ponsabilitate, de disciplină şi de organizare. Nu admitea niciunul dintre motivele 
obiective determinante : planul imposibil de realizat, deficitul de materii prime şi 
materiale de import (interzisese comandarea oricărui produs din străinătate fără semnă- 
tura lui). Fiecare obiectie şi critică formulată de Nicolae Ceausescu era preluată de Elena 
Ceauşescu în termeni şi mai duri (după afirmaţiile participanţilor, cu jigniri şi afirmaţii 
neconsemnate de stenograme). 

Informaţiile şi influenţele din exteriorul ţării asupra celorlalţi membri ai grupului de 
decizie erau excluse. Supravegherea „tehnică” a celor implicaţi în mecanismele decizi- 
onale a fost temută de toţi. S-a ajuns astfel în situaţia in care buletinul despre perestroika 
al agenţiei de ştiri AGERPRES, destinat liderilor partidului, să fie aproape identic, sub 
raportul conţinutului, cu articolele din oficiosul partidului?. 

Caracteristicile adoptării deciziilor de către CPEx s-au generalizat la toate palierele 
decizionale subordonate (comitetele judeţene de partid - cu care Ceausescu tinea legă- 
tura direct, prin teleconferinte săptămânale -, orăşeneşti, comunale şi organizaţiile de 
bază). Existau de altfel şi alte tipuri de presiuni. Ceauşeştii organizau şi viata privată a 
familiilor demnitarilor, impunându-le să-şi petreacă sfârşitul de săptămână la Snagov, 
iar concediul de vară în vilele anume construite la Neptun. Pentru a evita formarea 
oricăror grupuri sau amiciţii aparte între familiile demnitarilor, după 1976, seară de 
seară îi invitau la Bazin-Club, un stabiliment din Cartierul Primăverii, unde vizionau 
programul de televiziune, jucau şah, cărţi sau popice şi discutau, aparent informal, 
chestiunile zilei în cel mai strict şi bine păzit secret. Invitatiile erau transmise prin 
aghiotantii de serviciu ai Ceausestilor cu circa o jumătate de oră înaintea prezentării. 
Invitatia conţinea de fiecare dată şi precizarea : cu sau fără soţie. Astfel, niciunul dintre 
cei vizati nu îşi putea permite să-şi facă un program aparte pentru rude sau alţi invitaţi 
fără ştirea şi acordul Ceauşeştilor. 

Între cei doi şi restul membrilor CPEX ori al primilor secretari judeţeni, ierarhia o 
copia pe cea militară. Formula de adresare a acestora către liderul partidului era cea 
cazonă, a gradului inferior către cel superior: ,,Permiteti să raportez”. Nici măcar 
demnitarii din treapta imediat inferioară, adică secretarii CC ori membrii CPEx nu îşi 
permiteau adresări directe. Spre exemplu, atunci când soţii Ceauşescu efectuau vizite 
în străinătate, primeau zilnic rapoartele din tara transmise de Emil Bobu, secretar al CC 
pe probleme organizatorice, şi de Constantin Dăscălescu, prim-ministrul. Aceştia se 
adresau cuplului prezidenţial cu „Mult stimate tovarăşe Nicolae Ceauşescu. Mult stimată 
tovarăşă Elena Ceausescu”®. Deciziile promovărilor şi „eliberărilor” din funcţii le 
aparţineau exclusiv Ceausestilor. Un exemplu în acest sens este anunţul componenţei 
CPEx în congres. În ultima zi a celui de-al XIV-lea Congres s-a convocat plenara CC, 
în cadrul căreia singurul vorbitor a fost Nicolae Ceausescu. El a deschis şedinţa supunând 


82. Lavinia Betea, „Ultima Sinteză AGERPRES citită de Ceauşescu”, Scânteia. Jurnalul României — 
Acum 20 de ani (supliment al ziarului Jurnalul Naţional), 4 noiembrie 2009. 
83. ANIC, fond CC al PCR, Cancelarie, dosar 94/1988, ff. 1-4. 

aprobării participanţilor numărul de membri ai viitorului CPEx (21 de membri plini şi 
26 de membri supleanti). Aprobarea a fost unanimă. Apoi a citit lista lor şi, din nou, 
unanim, cei nominalizați au fost aprobati în bloc. La fel a procedat şi cu Secretariatul 
CPEx - întâi a solicitat aprobarea formală pentru numărul lor (9), apoi pentru compo- 
nenţă, aprobată de asemenea fără obiecţii, în bloc. Din memorialistica postceauşistă 
şi din stenogramele şedinţelor grupului de decizie reiese că, exceptându-i pe soţii 
Ceauşescu, asemenea „alegeri” se păstrau ca surprize şi pentru „aleşi”. 

Întâlnirile grupului de decizie au fost marcate continuu de un stres puternic. 
Invocarea comandamentelor ideologice drept condiţie a consensului a condus la situ- 
aţia înregistrată în stenograma şedinţei CPEx din 17 decembrie 1989. După instiinta- 
rea precară asupra evenimentelor de la Timişoara („acţiuni puse la cale atât din est 
cât şi din vest, care s-au unit pentru a distruge socialismul”), Ceauşeştii au impus in 
manieră cazonă executarea ordinelor de reprimare a manifestantilor. În final, liderul 
a decis, fără drept de apel: „Vom lupta până la ultimul şi trebuie să supunem apro- 
bării partidului, pentru că independenţa şi suveranitatea se cucereşte şi se apără cu 
lupta”®. Din punctul său de vedere, „aprobarea partidului” era subînţeleasă in toate 
deciziile şi proiectele sale. 

Un plan adaptat împrejurărilor pare imposibil în acest context. A existat totuşi un 
grup restrâns de foşti demnitari care au produs protestul cunoscut sub numele de 
„Scrisoarea celor sase”®, difuzată în străinătate în martie 1989%. Orbi şi surzi la orice 
observaţie critică — fie din interiorul, fie din exteriorul ţării -, Ceausestii nu au găsit 
potrivită întrevederea cu vreunul dintre aceşti foşti colaboratori. 


Lider şi mulţime 


Relaţia lui Ceauşescu cu mulţimea a suportat anumite schimbări de-a lungul timpului. 
În raport cu predecesorul său Gheorghe Gheorghiu-Dej, remarcabilă e mobilitatea sa, 
manifestată prin „vizite de lucru” pe ogoare, în fabrici şi uzine, finalizate cu întâlniri 
directe cu activul judetenelor de partid şi mitinguri populare. În primii ani, dialogurile 
conţineau o anumită doză de spontaneitate a liderilor şi interlocutorilor. După cutremu- 
rul din 1977, călătorea cu elicopterul, gardat de soție ca persoană oficială, întâlnirile şi 
luările de cuvânt fiind filtrate şi regizate atent in plan local şi central. În ultimii ani, în 
maşina oficială care îi prelua pe Ceauşeşti pentru parcurgerea traseului convenit se aflau 
şi doi labradori, urmaşii celor dăruiţi de regina Elisabeta a II-a a Marii Britanii în vizita 
lor la Londra din 1978. 

Ceauşescu se adresa mulţimii ca unui organism amorf, alcătuit din indivizi cărora 
voinţa lui urma să le imprime un anumit curs prin formula des utilizată „Să facem totul, 


84. Ibidem, dosar 65/1989. 

85. „Stenograma şedinţei CPEx din 17 decembrie 1989”, Scânteia. Jurnalul României - Acum 20 de 
ani (supliment al ziarului Jurnalul Naţional), 17 decembrie 2009. 

86. Protestul împotriva politicii lui Ceauşescu, cunoscut sub numele de „Scrisoarea celor şase”, a fost 
transmis în numele foştilor ilegalişti şi demnitari Gheorghe Apostol, Alexandru Bârlădeanu, 

87. „Scrisoarea celor şase”, Scânteia. Jurnalul României - Acum 20 de ani (supliment al ziarului 

tovarăşi ! ”. Viziunea lui asupra viitorului pe termen lung şi scurt era întru totul utopică. 
În contrast cu realităţile din ţară, în 1984 a anunţat că, până în anul 2000, România 
rămâne o „ţară socialistă multilateral dezvoltată”, după aceea urmând a fi aplicate 
„principiile comuniste de repartiție, de muncă şi de viaţă”. 

De la cel de-al XIV-lea Congres al Partidului“ cetăţenii aşteptau demisia lui Ceausescu. 
Speraseră şi demnitarii la o retragere apoteotică. S-a votat însă, printre altele, unanim, 
Programul Directivă cu privire la dezvoltarea economico-socială a României în cinci- 
nalul 1991-1995 şi orientările de perspectivă până în anii 2000-2010. După finalizarea 
plăţii datoriei externe, românii se aşteptau la o binemeritată relaxare. Ceauşescu, în 
schimb, avea altă ţintă: să le demonstreze lui Gorbaciov şi sovieticilor, care se confrun- 
tau cu greve şi manifestații, că el e iubit de popor şi că nucleul puterii de la Bucuresti 
nu poate fi fisurat. A continuat să forţeze ritmul şi volumul sarcinilor de muncă, limitând 
în continuare resursele. Cetăţenii îşi cumpărau sine die alimentele pe bază de cartele, 
la cozi nesfârşite. În plus, prin deciziile Elenei Ceauşescu s-a înrăutățit viata tinerilor 
intelectuali, categoria socială pe care se sprijinea perestroika”. Singura cale de a evada 
din coşmar părea atunci trecerea clandestină a graniţelor ţării. Dar Ceauşescu a taxat 
orice protest din exterior ca amestec în treburile interne ale ţării. Aproba în acest sens 
măsurile dure luate de Fidel Castro” şi masacrul din Piaţa Tiananmen”. În ţară însă, 
planul şi exportul urmau să crească în continuare, iar consumul de electricitate, căldură 
şi apă caldă menajeră să scadă. Dacă nu mor ei, murim noi, oftau românii, sperând ca 
un taifun norocos să-i mature pe Ceausesti din fruntea ţării. Ascultand posturile străine, 
sperau în vântul de la Răsărit, de unde le venise şi „lumina”. 

În plan psihologic, persistă întrebarea de ce în România nu au existat grupări şi 
mişcări civice capabile să legitimeze viitori lideri care să negocieze şi să pregătească 
schimbarea. Un răspuns jignitor prin însuşi reductionismul său trimitea la o anume 
psihologie a poporului român exprimată prin ceea ce se voia a fi o „zicătoare veche” : 
mămăliga nu puşcă. Realitatea e însă mult mai complexă şi implică, printre altele, 
paranteza unei decizii salutare din anii 1960: desfiinţarea categoriei de deţinut politic 
după eliberarea acestora in 1964. După aceea însă orice disidenţă sau încercare de revoltă 
va fi taxată ca delict, autorul fiind tratat ca deţinut de drept comun. Este şi aceasta o 
cauză a desincronizării tranziţiei din România în raport cu statele învecinate. 

Persistă de asemenea întrebarea de ce, în raport cu situaţia lor de criză acută, româ- 
nii nu s-au revoltat mai devreme. Influentă în explicarea dinamicii schimbărilor sociale 
rămâne teoria privării relative, catalogată ca o adevărată „psihologie a revoluțiilor”. 
Privarea relativă nu este o simplă reflectare a condiţiilor obiective existente, ca sentiment 
de injustitie sau de frustrare, ci depinde de anumite comparații sociale care predispun 
indivizii la revoltă. În esenţă, teoria postulează că oamenii protestează nu în momentul 


88. Nicolae Ceauşescu, Raport la cel de-al XIII-lea Congres al Partidului Comunist Român, Editura 
Politică, Bucureşti, 1984, p. 38. 

unei deposedări „obiective”, ci atunci când „se simt” privaţi în comparaţie cu alte per- 
soane, grupuri sau situaţii. Iar contestatiile vor fi cu atât mai intense şi generalizate, cu 
cât frustrarea a fost mai gravă”. 


Astfel, prăbuşirea regimului comunist din România a fost încadrată în tipologia 


„revoluţiei sângeroase”, consecinţă a leadershipului lui Ceauşescu şi a dorinţei sale de 
a păstra puterea cu orice preţ. În ansamblul evenimentelor din 1989, unice au fost şi 
„afacerea teroriştilor” şi „revoluţia în direct”. 

The Leadership of Ceausescu in the Perestroika Stage 


This chapter provides an overview of the economic, diplomatic, military and social policies 
of Nicolae Ceausescu after Mikhail Gorbachev’s reformatory measures known as perestroika 
(1986). 

Generally, perestroika (reorganisation) was meant to be a reorganisation of Leninist ideas. 
Glasnost (transparency), the other key-word of the Gorbachev era (meaning “reflecting” on 
reality), also came from the ideal knowledge of “the father of the proletarian revolution”. It 
comes from the economic and social crisis covered in secrecy and propaganda by the countries 
that had established it. The competition between the two military blocs during the Cold War 
involved bigger efforts from the USSR to maintain the power balance, which was deemed 
impossible by the USA and other developed countries that had already entered “the digital 
era”. Simultaneously, a deep spiritual crisis was blocking “the communist camp”. Censorship 
and the denial of free movement and of freedom to associate - known as human rights in the 
Helsinki Accords (1975) - were part of the logic of the proletariat dictatorship and the class 
struggle for a short time, but once they were declared outdated, their enforcement was not 
justified anymore. 

In 1986, in front of the leaders of the countries that were part of the Comecon and the Warsaw 
Pact, Gorbachev presented his reform projects as a worldwide project of these international 
organizations. The Romanian leader uniquely refused to adopt them on the grounds that 
Romania did not have any problems and that he himself had already initiated a perestroika 
avant la lettre. 

Obsessed with power, the Romanian leader took actions based on what he had declared as the 
principles of non-interference in domestic affairs, independence and national sovereignty. 
Gorbachev’s reforms were perceived, in the other „camp”, by the geographical boundaries 
drawn by the Cold War, as drawing in the European “brothers”. Therefore both sides saw 
Nicolae Ceausescu as an obstacle in reforming the “communist camp” and in the negotiations 
that led to the end of the Cold War. Whithout taking into consideration the international con- 
text and even less the explosive interna] situation mostly determined by the significant diffi- 
culties and efforts made in order to pay the country’s international debt, the Romanian leader 
adopted, with well known catastrophic results, a set of domestic policies mainly characterized 
by the following : 


1. The bicephalic dictatorship in the 1980s with his wife, Elena Ceausescu, taking part in 
running the state ; 

2. The continuous growth, year after year, of the plan and export tasks for all “working 
people”, at the same time reducing the hot runnig water, electricity and heating con- 
sumption per person, the rationing of food for the population, the crisis of consummer 
goods, etc. ; 


Serge Guimond şi Francine Tougas, „Sentimente de injustitie si acţiuni colective : privarea relativă”, 
în Richard Y. Bourhis şi Jacques-Philippe Leyens (coord.), Stereotipuri, discriminare şi relații 
intergrupuri, Editura Polirom, laşi, 1997, pp. 155-178. 

3. Ceauşescu's all-encompassing position meant the introduction of new practices of 
validation in the position of leader of the party that made him the top of the power 
hierarchy ; 

4. The exacerbation of the personality cult in order to form “a socialist consciousness” with 
the Ceausescus as its mobilizing example ; 

5. The leader-decision group relationship that determined the failure of the “groupthink 
effect” model, theorized by I. Janis (1977) ; 

6. The relationship between the leader and the population deeply affected by : 

a. Propaganda and a pompous language devoid of meaning ; 
b. Lack of transparency regarding the leader’s real objectives ; 
c. The leader’s unjustified claims as the mediator of the nation’s future. 


Given the new international context and the events of 1989 in the neighboring countries, 
Ceausescu’s voluntarism and messianism proved his cognitive dissonance worthy of patholo- 
gical study. The Romanian people perceived the couple as the incarnation of evil that they 
could get rid of only by taking them down. All these made the events of 1989 possible and 
the manipulations of December 1989 made the Romanian regime change the only “bloody 
revolution” that brought the communist regimes in Europe to an end. 


Cosmin POPA 


Imposibilitatea reformelor - Romania 1988-1989 


Acest capitol tratează ultimii doi ani de existenţă a regimului comunist în România, 
punând accent pe situaţia externă a ţării, provocată în bună măsură de politica cuplului 
Ceauşescu de reducere a consumului la cote iraționale, analizată în contextul crizei 
economice structurale. Obţinerea unei balante comerciale active, cu scopul reducerii 
accelerate a datoriei externe, obiectiv căruia i-a fost subordonată toată activitatea eco- 
nomică, a făcut parte din efortul întreprins de Ceauşescu în ultimul deceniu al existen- 
tei sale pentru a găsi un nou model de dezvoltare, inspirat în mare parte din practica 
regimului nord-coreean. Încercările timide din perioada 1988-1989 de relaxare a situaţiei, 
suprapuse efortului constant de păstrare intactă a bazelor ideologice şi personale ale 
regimului, au avut drept rezultat o politică inconsecventă, care a adâncit efectele crizei. 

Blocat iremediabil în credinţa propriei dreptăţi, Ceauşescu a întreprins o serie de 
demersuri de politică internaţională şi de comunicare internă cu scopul spargerii bloca- 
dei şi slăbirii presiunii politice exercitate asupra lui de întreaga comunitate internaţională. 
Erau apeluri disperate pentru organizarea unor conferinţe internaţionale pentru a i se 
recunoaşte României statutul de inovator în materie de politici de dezvoltare, în afara 
sistemului financiar internaţional, dar şi pentru a se scoate de pe agendă problematica 
drepturilor omului. Ceauşescu aducea critici dure la adresa destinderii sovieto-americane, 
în exterior, de pe poziţia unui vechi pacifist, adept al unei politici externe lipsite de tentă 
ideologică - aşa cum propovăduia acum Mihail Gorbaciov -, iar in interior, de pe pozi- 
tii de clasă, învinuindu-i pe sovietici de pierderea direcţiei ideologice. 

Pe plan intern, deşi respingea vehement posibilitatea unor reforme similare cu cele 
din URSS, Ceauşescu a preluat o parte a discursului reformatorilor sovietici, într-un 
moment în care acesta deja ieşise din uz la Moscova!, încercând, într-o formă inconsec- 
ventă, să pună accent pe lupta împotriva „veniturilor ilegale” şi a dezorganizării. Şi în acest 
Caz, ca în toate celelalte încercări ale lui Gorbaciov de modernizare a sistemului, Ceauşescu 
avea un avantaj în faţa liderului sovietic. Dacă în URSS legea care încerca să îngrădească 
corupţia omniprezentă fusese publicată în 1986, în România, Legea privind controlul 
provenientei unor bunuri ale persoanelor fizice dobândite în mod ilicit fusese elaborată 
în 1968 - în plină liberalizare. Deşi rapoartele anuale ale Comisiei Centrale’, care se 


William Taubman, Gorbaciov, Ego jizn’ i vremia, Izd. Ast, Moscova, 2017, pp. 233-241. 

ocupa cu supravegherea aplicării legii, într-o formă voalată, e drept, indicau frecvent 
protejarea infractorilor de către Miliție şi organizaţiile de partid locale, Ceauşescu nu a 
apăsat pe pedala campaniilor publice, preferând rezolvarea în surdină a celor mai fla- 
grante cazuri. Abia la începutul anului 1989, cu ocazia discutării bilanţului pe anul 
precedent, aflând că prejudiciul constatat însumat era de 57 de milioane, din care rămâ- 
neau de recuperat 20 de milioane, Ceauşescu a cerut ca investigaţiile să nu se mai 
oprească la „acarul Păun”, ci să meargă şi către oameni cu „funcţii de răspundere”?. 
Constrâns de situaţia internaţională, Ceauşescu ştia că o eventuală responsabilizare 
publică a nomenclaturii pentru privatiunile de care suferea tara avea limite drastice, în 
condiţiile în care controlul strict al partidului rămăsese unul dintre puţinele sale atuuri. 
Chiar şi aşa, în cursul anului 1989, Ceauşescu avea să revină asupra problemei în repe- 
tate rânduri, ceea ce dovedeşte că scenariul nu fusese abandonat. Desigur, Ceauşescu 
nu avea cum să ştie că SUA, ţara pe care începea să o antipatizeze tot mai mult, aveau 
probleme mult mai mari cu felul în care erau cheltuiţi banii publici. Auditarea felului 
in care a fost cheltuit bugetul de apărare în perioada 1981-1985, de aproximativ 1,1 
trilioane de dolari, a dus la concluzia că tara achizitionase extrem de puţine arme moderne 
în acest răstimp. Controlul financiar total a dus însă la descoperirea în evidenţele Armatei 
SUA a unor obiecte foarte stranii, de pildă, vase de toaletă de 600 de dolari sau automate 
de cafea de 7.000 de dolari. În cele din urmă, după ce s-a descoperit că Northrop 
Corporation cumpărase componente electronice de la un magazin de cartier pentru a 
livra la termenul stabilit o rachetă cu un sistem de ghidare extrem de complicat, primii 
45 de contractori majori ai Departamentului de Apărare al SUA au intrat în atenţia 
anchetatorilor, iar industria de apărare a devenit subiectul unui scandal întins pe mai 
multi ani‘. 

În România, Ceausescu încerca să întreprindă o relaxare a situaţiei interne prin 
concesii infime în sensul consumului populaţiei, mai degrabă un semn al zgârceniei 
maniacale de care suferea cuplul decât o încercare de restabilire a contactului cu cetă- 
tenii. Economia românească, ţinută deliberat în criză financiară şi tehnologică de poli- 
tica liderului, stătea sub semnul unui blocaj care putea fi înlăturat numai de reforme de 
structură. Deşi avea resursele necesare să obţină o detensionare a situaţiei interne, 
Ceauşescu a preferat o repliere treptată, în strânsă legătură cu situaţia internaţională a 
regimului, fapt care a dat politicii sale o turnură haotică. 

Pregătirea celui de-al XIV-lea Congres al PCR, de desfăşurarea căruia mulţi români 
îşi legau nejustificat speranţele, a fost procesul care a surprins cel mai bine dilema lui 
Ceauşescu. Hotărât să nu renunţe la politica sa economică şi nici să slăbească din mână 
frâiele puterii, dictatorul român a încercat să testeze reacţia apropiaților săi la eventua- 
lul anunţ al unei schimbări economice în cursul acestui congres. Deşi tensionarea situ- 
atiei internationale a ţării l-a determinat să renunţe sau să amâne planurile sale iniţiale, 
Ceauşescu a ezitat totuşi să apeleze la o politică represivă mai violentă, convins că 
tabloul acceptabil zugrăvit de Securitate şi de apropiații săi era unul real. Obnubilat şi 
lipsit de capacitatea de a înţelege vremurile, Ceauşescu tindea să considere lipsa de 
reacţie, minciunile sfruntate şi lingusirile apropiaților săi o realitate generală, în care 
micile lui semne de bunăvoință aveau un impact hotărâtor. Securităţii i se interzisese 

să-i mai prezinte liderului PCR informaţii în care manifestările la adresa sa să figureze 
in clar, fiind înlocuite cu formula difuză „manifestări ostile la adresa ordinii de stat” 
sau a „regimului”5, iar camarila nu făcea decât să întărească impresia că amândoi erau 
“ubiţi de popor®, chiar dacă ştiau exact că toate vizitele în ţară erau regizate. 

Izolarea internaţională a României a fost completată, începând cu 1988, de o creştere 
a ostilitatii ţărilor comuniste faţă de regimul de la Bucuresti, mai ales în relaţiile cu 
URSS şi Ungaria. Confruntat cu presiunea externă şi constrângerile interne autoimpuse, 
după câteva încercări timide de a iniţia o schimbare de curs şi înțelegând că spaţiul de 
negociere externă a fost restrâns până la dispariţie, Ceauşescu a încercat o nouă voltă 
naționalistă în politică, grăbindu-şi astfel sfârşitul. 


Izolarea bătrânului stalinist şi refuzul realităţii 


Anul 1988 începuse cum nu se putea mai nefericit pentru politica externă a României. 
Altădată un rasfatat al Occidentului, Nicolae Ceauşescu primea acum lovitură după 
lovitură, nu numai din partea vechilor inamici, ci şi a prietenilor americani. Ca urmare 
a încălcărilor repetate ale drepturilor omului, dar mai ales a deschiderii unor perspective 
largi de colaborare între SUA şi URSS, Washingtonul a decis să conditioneze dur pre- 
lungirea Clauzei Națiunii celei mai Favorizate în relaţiile economice cu România. Reacţia 
României a fost nervoasă, în stilul lui Ceauşescu, tara anunțând că nu mai doreşte 
prelungirea clauzei în condiţiile limitării sale de către Amendamentul Jackson-Vanik. În 
februarie, decizia preşedintelui Ronald Reagan a fost comunicată românilor prin inter- 
mediul ambasadorului american la Bucureşti. Şi pentru că un necaz nu vine niciodată 
singur, în acelaşi timp, în relaţiile cu Ungaria - ca urmare a repetatelor proteste de la 
Budapesta la adresa sistematizării pe fondul reformelor politice din ţara vecină -, 
România a decis să nu mai pună în practică acordul de colaborare care prevedea des- 
chiderea, pe bază de reciprocitate, a două consulate, la Cluj-Napoca şi la Debrețin’. În 
plus, tot în februarie, vecinii de la sud de Dunăre au început şi ei să protesteze cu 
privire la demolarea localului unei şcoli din Bucureşti care ar fi aparţinut statului bulgar. 

Nedorind să înţeleagă nimic din ceea ce se întâmpla în jurul său şi socotind că 
transformările nu sunt decât greşeli politice ale liderilor comunişti, la începutul anului 
1988 liderul român nu vedea furtuna care se apropia. Fără să ştie, Ceauşescu începuse 
să plătească preţul obstructionismului său manifestat în timpul Conferinţei pentru 
Securitate şi Colaborare în Europa desfăşurată cu un an mai devreme la Bucureşti, când 

reuşise să împiedice semnarea unei rezoluţii comune Est-Vest consacrate problematicii 
drepturilor omului, distrugându-i astfel planurile lui Mihail S. Gorbaciov de a se plasa 
în postura de pacificator al Europei. Ceauşescu refuza să ia notă de importanţa pe care 
drepturile omului şi ale minorităţilor o căpătaseră în politica americană şi de cât de 
putin mai valorau politica şi persoana lui, în condiţiile concesiilor crescânde facute de 
sovietici americanilort. Se schimbaseră foarte multe din 1983, când David B. Funderburk. 
ambasadorul american la Bucureşti, se străduia să-i convingă pe preşedintele Reagan şi 
pe funcţionarii superiori de la Departamentul de Stat, în frunte cu George P. Shultz. că 
Ceauşescu era un tiran nepopular, mult mai puţin independent de Moscova decât pre- 
tindea?. Pe atunci, SUA şi URSS se aflau în plină confruntare nucleară, căutând să-şi 
neutralizeze reciproc capacităţile de atac, iar Ceauşescu încă valora mult pentru politica 
SUA în zonă, deşi era foarte departe de respectarea condiţiilor impuse de Amendamentul 
Jackson-Vanik. 

Cu un an înainte, semn că, deşi nu înţelegea natura schimbărilor, instinctul politic 
îl ajuta totuşi să perceapă pericolul letal generat de acestea, Ceauşescu încercase o 
manevră curajoasă în politica externă, cu scopul de a reduce din presiunea internaţională 
cauzată de problema drepturilor omului. Mandatul delegaţiei României la cea de-a 42-a 
Sesiune a Adunării Generale a ONU, din perioada 15 septembrie - decembrie 1987, 
conţinea propunerea de organizare a două conferinţe internaţionale, una dedicată pro- 
blemei datoriilor externe - cu scopul reducerii dobânzilor internationale -, iar a doua 
având ca obiect accesul universal la noile tehnologii, în absenţa căruia - se arăta în 
document - creştea decalajul dintre ţările bogate şi cele sărace”. Încercând să prezinte 
criza economiilor comuniste drept o criză economică mondială, cu scopul de a deturna 
atenţia de la urgenţa reformelor politice, dar şi pentru a se situa oarecum în cursul 
evenimentelor, Ceauşescu încerca din nou să se plaseze în postura de iniţiator al agendei 
internaţionale, fapt care l-ar fi scos, spera el, din izolarea internaţională. Cu excepţia 
României, celelalte ţări comuniste ştiau despre criza economică în care se zbăteau că 
nu era rezultatul risipei, ci chiar al sistemului pe care îl întruchipau. Evident, iniţiativele 
lui Ceauşescu, care conţineau elemente de veridicitate, nu au fost susţinute de nicio ţară 
europeană, trecând neobservate. Peste un an, în decembrie 1988, discursul lui Gorbaciov 
de la tribuna Adunării Generale a ONU avea să anunţe sfârşitul oficial al patronajului 
sovietic asupra Europei Orientale”. 

Dincolo de calculele politice, liderul român încerca o frustrare personală acută. 
Gorbaciov îi fura acum lui Ceauşescu laurii destinderii internaţionale, ai iniţiativei 
desființării simultane a celor două blocuri şi ai colaborării economice între sisteme, iar 
pe lângă toate acestea initiase un program de reforme care prevedea efecte dezastruoase 
pentru socialism. Faptul că Ceauşescu intuia pericolele politice doar la nivel instinctiv 
reiese şi din reacţia sa la anunţul sovieticilor că intenționau să deschidă arhivele Cominter- 
nului. În iunie 1988, atunci când Partidul Comunist din Uniunea Sovietică (PCUS) 
a anunţat PCR, cerându-i acordul pentru desecretizarea documentelor privitoare la 

mişcarea comunistă din România, Ceauşescu nu a conştientizat că o astfel de măsură 
poate aduce prejudicii mari chiar construcţiei sale ideologice legate de proveniența locală 
a socialismului. Trimiţându-le sovieticilor acordul său, Ceauşescu a cerut doar ca spe- 
cialişti români să studieze arhivele şi să aducă în ţară copii ale unor documente rele- 
vante!?. 

Relaţiile cu Ungaria deveneau din ce în ce mai încordate. Deşi deteriorate încă de 
la sfârşitul anilor 1970, Ceauşescu a încercat în mod constant să împiedice degenerarea 
situaţiei, limitându-se la o campanie propagandistică naționalistă internă, fără declaraţii 
publice negative pe marginea relaţiilor dintre cele două ţări. La sfârşitul anilor 1980, 
situaţia se schimbase radical. În mai 1988, Károly Grósz îl înlocuise pe Imre Kádár la 
conducerea Partidului Muncitoresc Socialist Ungar (PMSU), iar în noiembrie un alt 
reformist, Miklos Németh, avea să devină premier. Confruntată la rândul ei cu presiuni 
interne multiple, noua conducere a PMSU a încercat să administreze atent reformele 
interne, încurajând manifestările deschise ale societăţii civile în problema minorităţii 
maghiare din România, cu scopul măririi suprafeţei de contact cu societatea". Dacă in 
iunie 1988, la manifestatia din Budapesta - consacrată comemorării lui Imre Nagy -, 
autorităţile au intervenit în forţă, două săptămâni mai târziu, la sfârşitul lunii, atunci când 
se manifesta împotriva politicii româneşti faţă de minoritatea maghiară din Transilvania, 
soldaţii nu au mai încercat să disperseze manifestatia, lăsând-o să se desfăşoare în voie'*. 

Înainte de aceste evenimente, chiar după venirea la conducerea PMSU a lui Kâroly 
Grâsz, în mai 1988, între cele două partide a avut loc un schimb de scrisori care, deşi 
afirmau dorinţa de colaborare, impuneau o serie de condiţii pe care niciuna dintre părţi 
nu era dispusă să le accepte. Scrisoarea PCR, deşi propunea organizarea unei întâlniri 
între secretarii generali pentru discutarea problemelor, anunţa încă din start că Ungaria 
nu putea avea niciun cuvânt de spus despre modul în care România îşi tratează maghia- 
rii, concentrându-se exclusiv pe perspectivele de colaborare economică. Răspunsul 
PMSU, destul de contondent şi el, acuza Bucureştiul de îngrădirea comunicării între 
maghiarii din România şi cei din Ungaria, invocând restricţiile care afectau colaborarea 
culturală dintre cele două ţări, dar şi o serie de piedici administrative puse celor care 
doreau reîntregirea familiilor!5. De această dată, Ceauşescu era reticent în privinţa 
apăsării excesive a pedalei naţionalismului. Declarându-se totuşi nemulţumit de campa- 
nia desfăşurată în ţara vecină contra sistematizării, despre care se spunea că este îndrep- 
tată împotriva minorităţii maghiare, Ceauşescu a fost mult mai conciliant ca în alte 
situaţii. Apariţia în presa oficială a ţării vecine a unor materiale critice cu privire la 
România şi practica PMSU de a da publicităţii selectiv corespondenţa oficială dintre 
cele două partide îl vexau pe Ceauşescu, obişnuit să ţină secret tot ceea ce era important 
pentru societate. Totuşi, convins că un conflict politic acut cu Ungaria este de evitat şi 
înțelegând că liderul Karoly Grosz se afla la mijloc între grupări cu programe politice 
divergente, Ceauşescu s-a declarat de acord cu organizarea unei întâlniri bilaterale la 
nivel de secretari ai CC, în vederea diminuării tensiunii politice acumulate. Temerea 
cea mare a lui Ceauşescu în privinţa Ungariei, aşa cum se va vedea în cursul anului 

1989, nu era legată de Transilvania şi nici de reacţiile la sistematizare. Relativa menajare 
a liderului maghiar venea din faptul că Ceauşescu înţelegea că încerca să se opună 
„Testaurării capitalismului” în ţara sa, fapt care, odată petrecut, ar fi fost pentru România 
mult mai periculos decât orice contestări de ordin teritorial. 

Organizarea la Budapesta, pe 27 iunie 1988, a unei mari manifestații de protest 
împotriva politicii etniciste româneşti, când Ambasada României a refuzat să accepte 
apelul înaintat de manifestanți, urmată de adoptarea unui apel al Adunării de Stat a 
Ungariei, care susţinea dreptul ţării de a interveni acolo unde interesele maghiarilor 
erau afectate - trimitere directă la România -, au reaprins conflictul ce părea că se 
redusese în intensitate. Reacţia lui Ceauşescu a venit a doua zi, pe 28 iunie, la Plenara 
CC al PCR, menită iniţial să oficializeze decizia majorării salariilor şi a pensiilor, în 
cadrul căreia s-a făcut public schimbul de scrisori între cele două partide, iar manifes- 
tatia şi apelul Adunării de Stat au fost calificate drept acte „şovine, naţionaliste si 
antiromâneşti”!$. Şi de această dată, discursul lui Ceauşescu a fost mai degrabă reţinut, 
lăsând să se întrevadă posibilitatea unei detensionări a relaţiilor, prin organizarea unor 
întâlniri. Deşi tezele obişnuite ale „neamestecului în treburile interne” au fost reluate 
şi manifestatia din ajun taxată dur, perspectivele unei viitoare colaborări nu au fost 
închise. Regia plenarei, consacrată initial anunţării unei măriri a salariilor şi pensiilor, 
arată că Ceauşescu nu a dorit să pună în scenă o condamnare colectivă a Ungariei, 
păstrând doar pentru sine dreptul de a face declaraţii pe această temă. 

Deşi important, frontul maghiar nu era vital pentru Ceauşescu. Îngrijorat de conce- 
siile în materie de armament strategic făcute de Gorbaciov americanilor, Ceauşescu a 
minimalizat succesele celor două diplomaţii, insistând asupra pericolului nuclear care, 
în opinia sa, rămânea destul de presant. Interesat să-şi justifice politica de reducere 
aberantă a consumului, Ceauşescu insista asupra ideii că lumea traversa nu numai o 
criză nucleară, pentru care îi învinuia mai ales pe americani, ci şi una economică, 
invocând creşterea datoriei externe a ţărilor în curs de dezvoltare”. Ceea ce acuza în 
subtext Ceauşescu era tendinţa celor două superputeri, dar nu doar a lor, de a încerca 
să găsească soluţii la problemele internaţionale fără consultarea tuturor statelor, el 
văzându-se drept un campion al afirmării internaţionale a statelor mici. 

Incidentele romano-maghiare au continuat pe tot parcursul anului 1988. Pe 12 august, 
persoane necunoscute au violat domiciliul ataşatului de presă al Ambasadei Ungariei la 
Bucureşti, Gabor Ikl6dy, iar în noiembrie 1988 s-a ajuns la expulzarea ataşatului eco- 
nomic, Karoly Gy6rfy, care a fost acuzat că a încercat să distribuie manifeste politice 
în centrul capitalei!*. Felul în care Ceausescu a prezentat incidentul legat de diploma- 
tul maghiar, într-o şedinţă-fulger, unei parti din conducerea PCR, trimițând atât la 
declaraţiile angajatei Ambasadei, cetăţean român, care îl însoțea pe Karoly Gy5riy, dar 
şi la interceptarea comunicaţiilor dintre Reprezentanţa Ungariei şi Budapesta, arată că 
Securitatea fusese implicată în organizarea incidentului, probabil cu scopul de a forţa 
rechemarea diplomatului maghiar". La refuzul Budapestei de a accepta culpa şi de a-l 
rechema pe diplomat, Bucureştiul l-a declarat persona non grata, dar era evident că 
liderul PCR prefera o reglare discretă a chestiunii. În acelaşi timp, la Bucureşti se 

desfăşurau lucrările Comisiei româno-maghiare de colaborare economică, având şi 
scopul de a normaliza relaţiile dintre cele două state, iar incidentul i-a făcut pe Ceauşescu 
Şi soţia sa să afirme că a fost menit să torpileze evenimentul, ca urmare a luptei între 
diversele aripi din interiorul mişcării comuniste maghiare”. Drept dovadă, in august 
1988, Ceauşescu a încercat să relanseze relaţiile bilaterale, crezând astfel că îl sprijină 
pe moderatul Karoly Grosz, propunând organizarea unei întâlniri la Arad între cei doi 
secretari generali. Spre a-şi dovedi seriozitatea intentiilor, pentru că România nu avea 
un ambasador la Budapesta, Ceauşescu l-a trimis in acest post pe adjunctul ministrului 
de Externe Traian Pop”. Deşi înainte de întâlnirea cu liderul maghiar Ceausescu a ţinut 
să facă o „vizită de lucru” în judeţul Arad, în cursul diverselor întâlniri la care îşi ţinea 
interminabilele discursuri nu a făcut nicio referire la relaţiile încordate cu Ungaria, 
vorbind exclusiv despre necesitatea realizării planului economic. Întâlnirea de la Arad 
dintre cei doi lideri, deşi s-a soldat cu semnarea unui program general în zece puncte — 
care punea accent pe colaborarea economică -, nu a adus schimbări nici în politica celor 
două ţări şi nici în tratamentul minorităţii maghiare din România. 

A doua parte a anului 1988 a adus un armistițiu rece între Ceauşescu şi Gorbaciov, 
cele două parti contabilizându-şi calm divergentele. Vizita lui Ceauşescu la Moscova de 
la începutul lunii octombrie a fixat punctele de dezacord, însă, ca în vechile visuri 
politice ale lui Ceauşescu, acestea păreau să nu mai afecteze colaborarea economică. 
Prezenţa sintagmei „sinceritate tovărăşească” în comunicatul final al întâlnirii, un pro- 
gres în sine, dat fiind faptul că de multe ori partea română se opunea unor asemenea 
comunicate inspirate de Moscova, arăta că cele două conduceri vorbesc limbi diferite, 
dar la rigoare se pot înţelege. Ceauşescu i-a dat de înţeles lui Gorbaciov că perestroika 
nu e o necesitate pentru România, iar liderul sovietic i-a spus clar celui român că par- 
tidul nu mai putea funcţiona pe fundamentele lui Stalin, aşa cum credea el. Gorbaciov 
ştia că apelurile lui Ceausescu la solidaritate între ţările comuniste ascundeau de fapt frica 
în faţa consecinţelor politice ale reformelor, iar situaţia din România devenise atât de 
încordată, încât ţara se transformase într-un pericol la adresa eforturilor lui de salvare 
a comunismului. Cordialitatea reţinută din timpul întâlnirii marca prost însă principalul 
dezacord dintre cele două ţări. Propunerea lui Ceauşescu de organizare a unei conferinţe 
a ţărilor comuniste nu mai târziu de octombrie 1989, în care să se discute noile evolu- 
tii, dar ale cărei concluzii să fie folosite în conformitate cu „poziţiile nationale” ale 
fiecărei ţări, a fost respinsă de Gorbaciov. Greu de aflat cu certitudine ce spera Ceauşescu 
de la un astfel de eveniment. Se poate presupune că spera la o preponderență a taberei 
conservatoare din partidele comuniste din întreaga lume, fapt care ar fi constituit şi pentru 
el un semnal important de sprijin. Gorbaciov ştia foarte bine că Ceauşescu împreună cu 
Erich Honecker şi adversarul-aliat Karoly Grósz încercaseră să închege o alianţă politică 
împotriva „noului curs” al acestuia, aşa că lucrurile nu puteau fi lăsate în voia lor”. 

Între timp, la Bucureşti, Ceauşescu încerca să forţeze acumularea rapidă de resurse 
aflate la dispoziţia sa, cu scopul de a rezista fără legături cu exteriorul, cel puţin pentru 
o perioadă. Pregătirile sale de „război”, în logica modelului de dezvoltare bazat pe 
rationalizarea/conditionarea consumului şi pe paroxism propagandistic, mascau prost 
colapsul indus economiei socialiste româneşti. 

Criza indusă şi semnalele compromisului tardiv 


Economia românească prezenta la sfârşitul anilor 1980 un tabiou în care tuşele colap- 
sului structural marcau culorile şterse ale succesului financiar. Politica de echilibrare 
financiară şi de dezvoltare extensivă prin forțarea exporturilor, în condiţiile unui consum 
diminuat administrativ - dincolo de limitele absurdului —, a dus la rezultate uimitor de 
contradictorii. Mentinerea constantă a ratei de acumulare, la aproximativ 30% din PIB, 
în condiţiile reducerii importurilor de materii prime şi tehnologie, pe fondul unui export 
dincolo de orice criterii de rezonabilitate financiară, au adus economia românească in 
prag de epuizare tehnologică. Încetarea introducerii de noi tehnologii şi diminuarea 
considerabilă a resurselor celor vechi prin reducerea reparațiilor şi prin exploatare abu- 
zivă, în condiţiile generalizării pesimismului şi a ostilităţii populaţiei faţă de regim, 
având drept faţetă importantă generalizarea micii infractionalitati, inclusiv la locurile de 
muncă, au transformat economia românească într-un mecanism dereglat care răspundea 
greu chiar şi la măsurile de presiune administrativă. Semnele crizei nu erau de dată 
recentă şi nici soluţiile găsite de Ceauşescu. Încă din 1969, liderul PCR, pe atunci mult 
mai raţional, îşi chemase intempestiv miniştrii, cerându-le să nu mai contracteze credite 
externe şi să se bazeze numai pe ceea ce putea produce economia românească. Ideea 
salvatoare a reducerii accelerate a consumului şi a creşterii exportului îi venise însă în 
timpul vizitei din 1971 in Asia, mai exact, în China şi Coreea de Nord. Revenit în ţară, 
Ceauşescu le-a cerut celor din ministere nu numai să renunţe la importuri, ci şi să 
economisească drastic, chiar cu preţul scăderii nivelului tehnologic, aşa cum făceau cele 
două state recent vizitate. Rezultatele dramatice s-au văzut la sfârşitul anilor 1970, când 
a debutat în forţă şi politica de scădere deliberată a consumului national”. 

Foarte puţine dintre semnele colapsului răzbăteau din documentele economice ale 
regimului, chiar dacă se străduiau din greu să lase o puternică impresie de veridicitate. 
Sinteza menită să comunice evoluţia economică pentru 1987 scotea în evidenţă faptul că 
tara terminase anul cu o balanţă comercială activă, care permisese acumularea sumei 
de 2,8 miliarde de dolari, folosiţi în bună măsură pentru plata datoriei externe”. 
Exportul, deşi crescuse în volum, devenise în mare parte o afacere neprofitabilă. Ca 
urmare a reorientării către pieţe mai putin pretentioase tehnic, dar care intrau deseori 
în incapacitate de plată, creantele din exporturi, acumulate în 1987, totalizau aproxima- 
tiv 2,5 miliarde de dolari, din care 457 de milioane nu fuseseră încasate la termen, iar 
statul cheltuise aproximativ 60 de miliarde de lei pentru susţinerea financiară a expor- 
turilor?$. Procentul general de realizare a planurilor de export în devize convertibile 
fusese de aproximativ 60%, însă planurile lui Ceauşescu prevedeau oricum creşteri 
fanteziste. 

La o privire primară din perspectivă financiară, tabloul general al economiei nu 
părea să dea mari bătăi de cap. Deşi fusese planificat ca toate unităţile economice ale 
României să obţină beneficii, denumirea socialistă a profitului, în prima parte a mate- 
rialului se arăta că doar 1.072 de unităţi, incluzându-le şi pe cele din agricultură, 
încheiaseră anul cu pierderi”. Deşi planul — oricum aberant — nu fusese realizat, creşteri 

se înregistraseră în toată industria, foarte multe provenind însă din stocuri şi din rapoarte 
contrafăcute. În agricultură însă situaţia era mult mai proastă. Nu mai puţin de 337 de 
IAS-uri şi 3.454 de cooperative agricole de producţie (CAP) înregistraseră pierderi în 
valoare totală de 24,6 miliarde de lei. Pentru evitarea blocajului din agricultură, sem- 
natarii propuneau acoperirea pierderilor pe 1987 prin acordarea de credite fără dobândă, 
pe o perioadă de zece ani, în valoare de 35,4 de miliarde de lei”. Suma propusă era oricum 
mult prea mică în raport cu amploarea blocajului real din agricultură. În aprilie 1989, 
confruntat cu perspectiva opririi funcţionării sistemului, Ceauşescu s-a văzut nevoit să 
acorde CAP-urilor un împrumut fără dobândă de 80 de miliarde de lei, anulându-le, în 
paralel, datorii în valoare de aproximativ 140 de miliarde de lei, provenite din neachitarea 
diverselor prestații ale altor întreprinderi”. În buna sa tradiţie, chiar şi în fata apropia- 
tilor săi - care nu făceau decât să-l aprobe şi să-l laude -, Ceauşescu a prezentat ope- 
raţiunea de preluare de către stat a datoriilor agriculturii colectivizate drept „program 
de ridicare a agriculturii”. Situaţia financiară dezastruoasă a CAP-urilor era însă gene- 
ralizată, doar 413 cooperative neavând datorii din totalul celor 3.895, la care se adăugau 
710 asociaţii care funcționau în acelaşi regim, şi ele indatorate până la blocaj. Chiar şi 
aşa, după sincopele în plata datoriei externe din 1986, tabloul economic al anului 1987 era 
unul luminos pentru Ceauşescu, cu atât mai mult cu cât reuşise în acelaşi timp şi inau- 
gurarea celei de-a doua magistrale a metroului din Bucureşti”, fără a mai adăuga si 
pierderea preferințelor vamale americane, suspendate încă din 1987, dar oficializate prin 
decizia de încetare a acordării Clauzei Națiunii celei mai Favorizate în următorul an. 
În ianuarie 1988, Ceauşescu s-a hotărât să preia oficial şi postul de principal conta- 
bil al României. Convins de justetea politicii sale, dar mai ales de incompetenta şi 
reaua-voinţă ale celor care îl înconjurau, evident, cu excepţia soţiei sale, Ceauşescu a 
decis constituirea fondului valutar centralizat al statului, din care plăţile erau autorizate 
numai prin decret prezidențial". Decizia echivalează cu renunţarea la orice instituţii 
intermediare între Ceauşescu şi conducerea operaţională a economiei centralizate, cu 
scopul aplicării întocmai cel puţin a deciziilor de ordin financiar. Miniştrii lui Ceauşescu 
erau transformați în simpli executanti ai ordinelor acestuia, care erau pe măsura noului 
lor statut. Într-o şedinţă dedicată exportului şi consumurilor energetice din vara anului 
1988, Ceauşescu le-a cerut lui Constantin Dăscălescu, Ion Dincă şi Petre Fluture, 
ministrul Energiei, să stabilească împreună, seara, consumul naţional de energie pentru 
a doua zi, cu scopul menţinerii în cotele alocate. „Cu consumul acesta nu se poate 
conduce economia naţională ! ”, „Cu asemenea depăşiri nu se poate conduce ministe- 
rul! ”, a conchis Elena Ceausescu**. Ceausescu îşi asumase de multă vreme conducerea 
executivă a economiei naţionale, dar nu oficial. Şi până atunci, şedinţele Comitetului 
Politic Executiv al CC al PCR cu tematică economică nu erau decât un şir nesfârşit de 
minciuni, hărţuieli şi grosolănii la adresa miniştrilor cu profil economic. Erau întrebaţi 
la decadă despre evoluţia exporturilor, li se cerea permanent socoteală pentru semnarea 
unui număr veşnic sub plan de contracte de export, iar în ultimul deceniu li se cerea 
socoteala pentru fiecare megawatt consumat suplimentar de utilajele aflate în patrimoniul 

ministerelor pe care le conduceau. Invariabil, Ceauşescu acuza „anarhia”, „dezordinea”, 
„risipa”, încheind cu celebra formulă „Aşa nu se mai poate continua! ”. Uneori, Elena 
Ceauşescu acutiza şi ea situaţia, întărind replicile soţului prin remarci de tipul „Habar 
nu ai despre ce vorbeşti!” sau „Să plătiţi voi ce ati consumat in plus! ”. 

Pe lângă mentionata mărire a salariilor şi pensiilor din vara anului 1988, în octom- 
brie Ceauşescu a întreprins ceea ce el considera a fi un alt efort de detensionare a 
situaţiei interne, aprobând printr-un decret o normare sezonieră a consumului de energie 
electrică şi termică. Fără a mări semnificativ cantităţile, decretul stabilea un consum de 
energie termică diferențiat pe sezoane şi momente ale zilei, precum şi o cantitate lunară 
de energie electrică ce putea fi consumată de o gospodărie, în funcţie de anotimp. Cantitatile 
erau însă infime. Spre exemplu, un apartament cu patru camere, locuit de o familie de 
patru-cinci persoane, avea dreptul să consume lunar, în perioada noiembrie-februarie, 
48 KW, iar în perioada martie-octombrie, 36 KW”. Prin Decretul nr. 272/1987, 
consumul normat pentru acelaşi tip de gospodărie, în urban, era de 42 KW şi 30 KW, 
iar în rural de 30 KW şi 20 KW*. Consumul normat destinat zonelor rurale era mai 
mic, o gospodărie similară având alocati 25,5 KW şi, respectiv, 23 KW. Decretul sta- 
bilea un preţ de 0,5 lei pentru KW de consum normat, preţul anterior fusese de 0,65 lei, 
iar depăşirea acestuia atrăgea după sine o majorare treptată considerabilă. Cresterile 
tarifare generate de depăşirea consumului normat rămâneau neschimbate, ajungând la 
2,50 lei şi „atenţionarea consumatorului” pentru depăşirea cu 20% a normei alocate. 

Programul de administrare a resurselor energetice pentru toată economia, aprobat cu 
această ocazie, reuşea cu greu să mascheze starea deplorabilă în care ajunsese industria 
în urma politicii lui Ceauşescu de reducere accelerată a consumului. Cerând minerilor 
să furnizeze cantităţi minime de cărbune, programul dispunea folosirea excavatoarelor 
în minele în care nu funcționau benzile de aducțiune, dar şi folosirea „tuturor mijloa- 
celor de încărcare şi transport”, ceea ce însemna folosirea pe scară largă a lopetilor®. 
Se admiteau posibilitatea nerealizării producţiei, ca urmare a absenței materiilor prime 
sau a comenzilor, precum şi concentrarea activităţii din fabricile aflate în această situ- 
atie într-un singur schimb, între orele 8 şi 17. Se cereau oprirea unor linii sau utilaje 
„energointensive” şi transferarea planurilor de producţie unor alte unităţi dotate cu 
utilaje mai moderne. Programul cerea reducerea transporturilor de marfă „la strictul 
necesar”, acordând prioritate transporturilor destinate exportului. Unităţile de alimen- 
tatie publică aveau stabilit un program de funcţionare între 8 : 30 şi 17 : 30, iar barurile 
şi discotecile erau obligate să încheie programul la 21 : 00. Instituţiile culturale, invata- 
mântul, administraţia, sportul şi turismul trebuiau să-şi organizeze activitatea pentru a 
folosi la maximum lumina diurnă. Rămânea în vigoare interdicţia de folosire a energiei 
electrice pentru încălzirea încăperilor care dispuneau de alte instalaţii de încălzire în 
spaţiile private şi publice, de folosire a electricităţii în afara programului de lucru, par- 
tidul şi instituţiile administrative fiind chemate să lupte împotriva risipei şi să-i identifice 
pe cei care încălcau normele. Programul era imaginea absurdului în care trăia întreaga 
tara. Deşi prevederile sale legate de energia electrică stipulau interdicţia folosirii aces- 
teia în vederea încălzirii, în secţiunea privitoare la energia termică se cerea întreprin- 
derilor să livreze căldura la parametri standard, cu scopul „evitării folosirii aparatelor 

elecirice de încălzire”. Oricum, începând din 1985, temperatura standard dintr-o locuinţă 
urbană românească pe timp de iarnă era de 12-13*C, iar retragerea din comerţ a apa- 
ratelor de încălzire electrice a dus la dezvoltarea unei industrii artizanale robuste şi la 
o adevărată epidemie de incendii. Privaţiunile atroce la care cuplul Ceausescu supunea 
ţara aveau doar darul să exaspereze populaţia, fiind lipsite de orice motivaţie economică. 
Spre exemplu, consumul total al ţării în decembrie 1987 a fost de 9.334 MW, din care 
industria consuma 8.345 MW, iar populaţia 579. În decembrie 1988, totalul a fost de 
9.614, de unde reiese că planurile de rationalizare funcționau doar pentru populaţie, căci 
consumul acesteia a fost redus la 410 MW*6. Cantitatea de energie electrică alocată 
iluminatului public în aceeaşi perioadă a fost de 8 MW pentru toată România. 

În decembrie 1988, accesul de generozitate al lui Ceauşescu a continuat prin creş- 
terea sumei destinate Pomului de iarnă, echivalentul comunist al sărbătorii Crăciunului, 
de la 42 la 45 de lei, prin contribuţia suplimentară a Crucii Roşii”. Semn al mărinimiei 
faţă de supuşi, Ceauşescu a dispus şi prelungirea cu o oră a programului televiziunii, 
cu scopul intensificării propagandei, făcând chiar şi o estimare prealabilă, care însuma 
5 MW, a consumului suplimentar de energie electrică. Evident, calculul lui Ceauşescu 
era lipsit de orice fundament, din moment ce nimeni, cu excepţia lui şi a soţiei sale, nu 
mai urmărea de ani buni programul românesc de televiziune, o continuă litanie la adresa 
cuplului prezidenţial. 

„Generozitatea” lui Ceauşescu se explica prin perspectivele economice mai mult 
decât îmbucurătoare care i se deschideau. Asemenea URSS după al Doilea Război 
Mondial, România ieşise victorioasă, dar ruinată din lupta iraţională a liderului său cu 
datoriile. Plenara CC al PCR din 12-14 aprilie 1989 a prilejuit anunţul triumfal al lichi- 
dării datoriei externe a ţării. Între 1975 şi 1989 tara plătise, în bună măsură anticipat, 
datorii care însumau 21 de miliarde de dolari, având acum de încasat creanţe internati- 
onale de 2,5 miliarde de dolari, iar la orizont se prefigura sarcina răscumpărării celor 
80 de tone de aur vândute eşalonat de România pentru a obţine lichidităţile necesare 
plăţii unor rate anticipate. 

Ceauşescu intuia derularea unor schimbări importante în sistemul economic interna- 
tional, dar era complet surd la schimbările mentale şi politice, inclusiv ale populaţiei 
asupra căreia stăpânea. Potrivit unor mărturii din apropierea lui Ceauşescu, imediat 
după plenara din aprilie guvernul a alcătuit, din proprie iniţiativă, un program de îmbu- 
nătăţire a aprovizionării industriei şi de creştere a consumului populaţiei, în valoare de 
1,2 miliarde de dolari. Programul a fost respins, fără dezbateri, de către liderul PCR, 
acesta reproşându-i docilului Dăscălescu că guvernul „vrea să cheltuie banii ! ”*. 

Prin transformări şi crize, dar nu de amploarea celor imaginate de Ceauşescu în 
discursurile sale, trecea şi sistemul capitalist. Anii 1980 au fost un adevărat şoc pentru 
economia americană, nu numai ca urmare a cheltuielilor exorbitante pentru înarmare, 
ci mai ales a dezvoltării economice a Asiei. În 1987, Japonia a depăşit SUA la cantita- 
tea de bunuri şi servicii pe persoană, iar deficitul comercial american din acelaşi an a 
fost de 171 de miliarde de dolari, SUA transformându-se rapid din principalul creditor 
al lumii în cel mai mare datornic“. 

Nu putea fi vorba despre o adevărată relaxare, a anunţat Ceausescu partidul, ratio- 
nalizările, economisirea şi forțarea exportului vor continua, căci urmau transformarea 
României în creditor al ţărilor în curs de dezvoltare şi retehnologizarea industriei. Dar 
aceasta avea să fie sarcina celui de-al XIV-lea Congres al PCR, a cărui pregătire a 
început imediat după „plenara datoriilor”. 

În primăvara-toamna anului 1989, evoluţia intenţiilor politice ale lui Ceauşescu a 
fost una sinuoasă, în concordanţă cu evenimentele externe. Cert este însă că, indiferent 
de planurile sale politice, decizia dictatorului român de a nu renunţa nici măcar la o 
parte din puterea acumulată era evidentă. Tinuti în afara oricăror discuţii serioase legate 
de evoluţia ţării şi bombardati de propaganda de proastă calitate, cetăţenii români sperau 
că „forul cel mai înalt al partidului”, congresul, le va aduce veşti bune. Datoria fusese 
plătită, iar continuarea reducerii consumului nu se mai justifica. 

Oamenii ştiau destul de multe despre evenimentele petrecute în celelalte ţări, nu 
numai din emisiunile posturilor de radio Europa Liberă şi Vocea Americii. Autorul 
acestor rânduri, pe atunci elev, în timpul vacantelor de vară urmărea, într-o stare vecină 
cu apoplexia, dezbaterile furtunoase din Sovietul Suprem al RSSM de la Chişinău, în 
mare parte desfăşurate în limba română, şi buletinele de ştiri în anii de început ai refor- 
melor lui Gorbaciov. Literatură politică, reviste şi cărţi sovietice traduse în limba „mol- 
dovenească”, română cu grafie chirilică, circulau copios în estul ţării, deschizandu-le 
celor interesaţi perspective total diferite de cele ale primitivei propagande ceauşiste. 
Sovieticii, prin Gorbaciov, erau mai populari ca niciodată în întunecata, la propriu şi la 
figurat, împărăție neatârnată a lui Ceausescu. 

Planurile sale cu privire ia România erau mult mai sumbre decât arăta chiar realita- 
tea cotidiană a sfârşitului anilor 1980. Sistematizarea, a cărei primă etapă urma să se 
încheie la începutul anilor 1990, nu era numai un efort de transformare radicală a 
României într-o tabără de muncă, prin modificarea stilului de viaţă şi prin întărirea 
dependenţei oamenilor de stat - „revoluţia agrar-industrială”, în fapt, concentrarea 
populaţiei de la sate în aşezări cu trăsături urbane şi mod de funcţionare rural —, ci şi 
un grandios program de legare de glie a mai mult de jumătate din populaţia României. 
Un raport despre „progresele sistematizării” înaintat lui Ceauşescu în primăvara anului 
1989 sublinia necesitatea construirii şi amenajării tuturor facilitatilor în noile centre 
agroindustriale, cu scopul reducerii motivelor de deplasare a populaţiei dintr-o localitate 
în alta. Localitățile urmau să fie deservite nu numai de locuinţe, magazine, brutării, 
întreprinderi de mică industrie, care să valorifice exclusiv resurse locale, instituţii de 
învăţământ şi de sănătate, ci şi de comisii viagere de judecată, cu acelaşi scop, al „evi- 
tării deplasării la oraş a celor aflaţi în litigiu”“. De aici şi până la introducerea siste- 
mului stalinist al paşapoartelor interne pentru țărănime nu mai era decât un pas. 


„Congresul victoriei socialismului” 


După declararea independenţei economice şi financiare a RSR, venise vremea ca Ceausestii 
să se ocupe de pregătirea Congresului al XIV-lea al PCR. Pentru a da un semnal clar 
cu privire la absenţa oricărei intenţii de renunțare la cel putin o parte din prerogativele 
sale de dictator absolut, toate comisiile de organizare a evenimentului erau conduse de 

Nicolae Ceauşescu şi de Elena Ceauşescu. Nici măcar cea care urma să se ocupe de 
cadre” nu mai era condusă de soţia sa, ca în trecut. Cuplul era urmat invariabil, dar în 
ordine schimbată în fiecare comisie, de Constantin Dăscălescu, Emil Bobu, Manea 
Mănescu, Ion Coman, Ion Dincă şi Constantin Olteanu. Interesantă prin denumire, 
inspirată din practica nord-coreeană, dar şi prin componenţă, era Comisia pentru ela- 
borarea tezelor pentru dezvoltarea societăţii socialiste româneşti, perfecționarea con- 
ducerii economico-sociale, dezvoltarea democraţiei muncitoreşti revoluţionare, creşterea 
rolului Partidului Comunist Român şi activitatea ideologică, politico-educativă, ridica- 
rea nivelului de cunoaştere ştiinţifică, de cultură, a conştiinţei revoluționare, raportul 
de forte şi caracteristicile fundamentale ale situaţiei internaţionale“. Exasperanta denu- 
mire a comisiei era de fapt un şir de clarificări politice care se impuneau din uzitarea 
unor formule goale, care în cursul reformelor lui Gorbaciov - e drept, în alte ţări - 
căpătaseră şi un alt sens. Evidentă este intenţia lui Ceauşescu de a da o viziune proprie 
cu privire la procesele din lumea comunistă, însă prezenţa în comisie a lui Nicu 
Ceauşescu, dar şi a unor intelectuali ai PCR, precum Dumitru Popescu, Ştefan Andrei 
şi Silviu Curticeanu, arată că bătrânul stalinist voia să înceapă şi trecerea graduală a 
puterii către fiul său. Varianta românească de comunism dinastic fusese deja acceptată 
de camarila lui Ceauşescu, convinsă că tinereţea fiului şi caracterul lui vor face situaţia 
suportabilă după moartea sau retragerea incdpatanatului tată“. 

Prima întâlnire a comisiei menite să elaboreze programul-directivă şi tezele apropi- 
atului congres, de la sfârşitul lunii mai 1989, a arătat un Ceauşescu hotărât să nu facă 
nicio concesie noilor vremuri. Şiret ca de obicei, credea că poate combate nemultumi- 
rea generalizată cu scamatorii propagandistice, cerându-le membrilor ca din materialul 
în pregătire să reiasă că partidul va acţiona pentru creşterea veniturilor sociale ale 
populaţiei, adică pentru asigurarea beneficiilor arhicunoscute ale regimurilor comuniste, 
şi nu a celor reale. „Nici nu se poate vorbi despre drepturile omului, nu se poate vorbi 
despre libertate, nu se poate vorbi despre egalitate, dacă omul nu are asigurate conditi- 
ile de muncă şi de învăţătură”, a spus el, referindu-se la evenimentele din „viaţa 
internaţională”+5. Ceauşescu se replia pe cele mai pure poziţii leninist-staliniste, respin- 
gând orice modernizare ideologică, susţinând că lupta de clasă rămâne baza sistemului 
economic internaţional, neputându-se vorbi despre „împăcare de clasă” între bogaţi şi 
săraci. Cerându-le cetăţenilor să trăiască în sărăcie, căci „patru perechi de încălţăminte 
înseamnă deja risipă”, Ceauşescu îşi descoperise preocuparea pentru ecologie, atră- 
gându-le celor prezenţi atenţia că resursele lumii sunt limitate, de unde şi necesitatea 
unui consum rezonabil. La remarca lui Manea Mănescu conform căreia, „potrivit indi- 
catiilor Dumneavoastră, aşa cum aţi spus, am ajuns la 3.200 de calorii”, Ceauşescu a 
preferat să-şi continue tirada, cerându-le celor prezenţi să specifice clar în material că 
partidul nu va renunţa la rolul său, iar revenirea la capitalism, „aşa cum fac ungurii 
acum”, este imposibilă“. 

Nuante noi au intervenit în discursul lui Ceauşescu în cadrul unei alte întâlniri con- 
sacrate pregătirii tezelor, în iunie 1989, atunci când a spus că, deşi se va păstra un raport 

între consum şi acumulare de 70/30, cerând totuşi scăderea volumului investiţiilor, a 
arătat că nu se vor mai construi noi obiective economice, accentul urmând să fie pus pe 
modernizarea utilajelor. Chiar dacă nu cunoştea în amănunt servitutea în care trăiau 
românii, Ceauşescu ştia că tara era împovărată de privatiuni. De aceea, la sfârşitul 
şedinţei le-a cerut celor răspunzători de elaborarea materialului să trateze problema 
consumului alimentar, dar termenii de comparaţie folosiţi arătau marasmul din capul 
dictatorului. Spunând că în Africa se înregistrează un consum anual de aproximativ 75 de 
kilograme pe persoană, Ceauşescu i-a anunţat pe cei prezenţi că România „socialismu- 
lui victorios” va depăşi Africa prin consumul cumulat de carne şi peşte, îndemnându-şi 
auditoriul să strângă date despre consumul raţional de alimente din Europa şi să le 
publice în presa românească”. De aceea, spunea el, „e clar că nu se pot da pe an mai 
mult de 3-4 perechi de încălţăminte, că asta înseamnă să mergi 3-4 luni cu o pereche 
de încălţăminte”, căci resursele lumii sunt limitate. Anunţul legat de consumul alimen- 
tar, care trebuia să rămână între 3.200 şi 3.400 de calorii, nu era principalul. Vestea 
era că ritmul de creştere economică al României avea să fie încetinit din anul 1990, ca 
urmare a atingerii stadiului de ţară dezvoltată, fapt care impunea o ponderare a creşte- 
rii producţiei şi exportului în funcţie de „resurse şi realităţi”. „Sigur că aceasta impune 
o politică de consum raţional al materiilor prime şi să nu creadă nimeni că acum putem 
să consumăm oricât şi chiar să risipim.”** Cei prezenţi au fost anunţaţi că viitorul cin- 
cinal va fi altfel abordat, cu creşteri ponderate, cu investiţii reprezentând 25-30% din 
PIB şi o creştere economică anuală de 4-5%, în scopul „menţinerii limitei nivelului de 
trai şi a creşterii raţionale în limitele ştiinţifice determinate”, orice ar fi însemnat 
asta“. Dialogul care a încheiat partea a doua a şedinţei arată, cu toate voltele sale menite 
să descurajeze „risipa”, un Ceauşescu decis să relaxeze cursul economic: „Am tras 
destul, am gâfâit, acum să mergem într-un ritm raţional... acum am ajuns sus, am ajuns 
pe Vârful Omu şi mai aveam de urcat numai nişte dealuri mici, nu mai trebuie să por- 
nim chiar de jos să ajungem sus”, a spus el. „Este foarte bine. Aveţi dreptate. Nu numai 
în ce priveşte materialul, ci în realitate”, a continuat Manea Mănescu, demonstrând, cu 
siguranţă fără să vrea, un curaj atipic. „Nici nu puteam altfel, dacă nu am fi făcut aşa! ”, 
a conchis Elena Ceauşescu“. Pe parcursul altor şedinţe de pregătire, Ceauşescu a reve- 
nit de mai multe ori la problema consumului populaţiei, insistând asupra formulării unor 
teze care să arate că acesta este limitat de ştiinţă, eficienţa muncii şi cerinţele unei vieţi 
„libere şi independente”. Ceea ce avea in vedere, după toate probabilitățile, era un 
amestec de politici care să îmbine o relaxare minoră a consumului cu o explicare mai 
clară a ratiunilor privatiunilor, cu scopul, începând din 1990, al acumulării de resurse 
menite să asigure autonomia completă a României. De aceea, accentul era pus pe 
existenţa „reacţiunii şi imperialismului”, care luptă împotriva socialismului, ducând 
astfel la perpetuarea luptei de clasă şi la menţinerea pericolului intervenţiei din afară”. 
Ceauşescu se pregătea să dea reformiştilor din afara ţării o replică pe măsură, con- 
damnând întoarcerea la pluripartidism drept o cale de restaurare a capitalismului, 
dar şi „manifestările naţionaliste”, care pretindeau că era dreptul unor ţări să se ames- 
tece în treburile interne ale unui stat pentru a-şi susţine minoritățile, având in vedere 
Ungaria. 

Situaţia Ungariei a influenţat hotărâtor evoluţia declaraţiilor lui Ceauşescu referitoare 
la noul curs de dezvoltare economică în România. La mijlocul lunii iunie, atunci când 
a supus aprobării formale a Comitetului Politic Executiv al CC al PCR tezele Congresului 
şi Programul-directivă, neinsotite de declaraţiile lămuritoare ale lui Ceauşescu, făcute 
anterior în faţa unei echipe restrânse de redactare, acestea nu au trezit nicio reacţie a 
auditoriului. De data aceasta, Ceauşescu a insistat asupra necesităţii menţinerii „căii 
socialismului”, anunțând că intenţiona să intervină în lupta internă din tara vecină, prin 
publicarea tezelor unei grupări care susţinea menţinerea rolului conducător al partidului, 
făcându-le astfel un mare deserviciu*?. Ungaria, Polonia şi URSS reprezentau pentru 
Ceauşescu provocări zilnice, având în vedere ritmul în care se succedau evenimentele, 
făcându-l să schimbe accentele politice din discuţia internă de la o zi la alta. Miza era 
consolidarea sistemului său politic prin câteva acorduri fine, aproape imperceptibile ale 
politicii economice şi printr-o relaxare graduală a consumului, care să nu creeze impre- 
sia unor concesii politice. Pe acest fond, organele de represiune, dar mai ales propaganda 
trebuiau să inducă opinia că orice schimbare de regim politic în România nu ar însemna 
decât un pericol de moarte la adresa ţării. La câteva zile după seria de manifestații de 
la Budapesta din iunie 1989, dar mai ales după publicarea apelurilor Uniunii Românilor 
Liberi şi ale Organizaţiei „România Liberă”, Ceauşescu a decis să intre în faza publică 
a campaniei împotriva transformărilor din Ungaria, dând publicităţii declaraţii, înaintând 
note de protest şi organizând mitinguri de condamnare”. 

Spre sfârşitul verii, în dorinţa de a respinge presiunile venite de peste tot în sensul 
înlăturării sale de la putere, Ceauşescu a mai deschis un front activ, al cărui principal 
rezultat a fost scoaterea de pe agendă a problemei noului curs economic. La presiunile 
Securităţii şi ale comisiei de ilegalişti conduse de Nicolae Constantin trimise să-l pre- 
lucreze, după semnarea „Scrisorii celor şase”, din martie 1989, Gheorghe Apostol a 
semnat o notă către Ceauşescu în care admitea că era spion sovietic şi că acţiona la 
comanda Moscovei. Cu scopul conturării platformei unei rezistenţe populare în faţa celor 
care ar fi forţat debarcarea sa, Ceausescu a făcut publică scrisoarea în cadrul unei şedinţe 
a CPEx al CC al PCR din 18 august, spunând despre vechiul său concurent că „a intrat 
în slujba spionajului imperialist şi sovietic... la cererea cărora a redactat, ca orice tră- 
dător, tot felul de materiale”. Punându-l pe Apostol alături de Brucan, şi el „un agent 
vechi”, Ceauşescu şi-a anunţat intenţia ca, „într-o formă sau alta”, să informeze parti- 
dul, dar după 23 august. 

Evenimentele se precipitau. La câteva zile, decizia demiterii guvernului polonez 
comunist cu scopul formării unuia nou, dar de către sindicatul Solidaritatea, l-a îngrozit 
pe Ceauşescu. Schimbul de scrisori dintre Bucureşti, Moscova şi Varşovia, în care 
liderul român cerea „măsuri urgente” pentru remedierea situaţiei, ceea ce trimitea cu 
gândul la cererea de intervenţie militară în Polonia”, dar in care i s-a răspuns că situ- 
aţia nu poate fi remediată decât de polonezi, l-a facut pe Ceausescu să fie convins că 
evenimentele de la Varşovia se desfăşurau cu sprijinul Moscovei*. 

Nationalismul militant antisovietic a fost ultima pozitie de repliere a lui Ceausescu, 
o soluţie in extremis, care ar fi putut, credea el, să-l menţină la putere. Rezultatul con- 
cret a fost doar ieşirea din discuţie a schimbării politicii economice, liderul PCR revenind 
la vechile presiuni, în sensul unui ritm anual de creştere de 7-8% sau 5-6%, în funcţie 
de dispoziţia dictată de evenimentele externe. 

La mijlocul lunii noiembrie 1989, atunci când a supus aprobării CPEx al CC al PCR 
documentele Congresului al XIV-lea, Ceauşescu început să povestească istoria discuti- 
ilor sale cu sovieticii referitoare la românii din Bucovina de Nord şi Basarabia şi Tezaurul 
de la Moscova, afirmând că discuţiile au început din timpul lui Hruşciov, dar înlăturarea 
sa a împiedicat punerea în aplicare a celor convenite”. Avertizându-şi auditoriul că 
nimic din ce se discuta nu se făcea public pentru moment, Ceauşescu a exclamat : 
„Trebuie oricum să ridicăm problema populaţiei din Republica Moldovenească, în con- 
cordanta cu Constituţia sovietică... trebuie să le asigure folosirea limbii... Sunt români 
şi nu-i lasă să folosească limba pe care o doresc ei, şi cel puţin în primă etapă, să asi- 
gurăm legături corespunzătoare între Moldova şi Romania”. „Sigur”, a continuat el, 
„nu dorim acum să ridicăm într-o formă schimbarea imediată a graniţelor, dar solutio- 
narea acestei probleme trebuie gândită şi trebuie să o discutăm”. Ceauşescu îşi anunţa 
intenţia ca după congres să iniţieze o discuţie cu sovieticii pe această temă. Pe tot 
parcursul discuţiei, remarcile lui Ceauşescu au fost însoţite de replicile soţiei, de natură 
să întărească spusele lui, ultima fiind „Şi ne-au mai luat şi Insula Şerpilor”. 

Ceauşescu se pozitionase deja pe baricade. Ca urmare a apelurilor sale repetate din 
vara anului 1989, în octombrie a fost elaborat un program de intensificare a propagan- 
dei pentru întâmpinarea Congresului al XIV-lea. Programul certifica orientarea hotărâtă 
către comunismul de tip nord-coreean a regimului de la Bucureşti şi ridicarea cultului 
Elenei Ceauşescu aproape la un statut de egalitate cu cel al soţului său. De fapt, docu- 
mentul prelua practicile propagandistice nord-coreene in corpore şi limbajul stalinismului, 
arătându-se că propaganda va pune „un accent deosebit pe dezvoltarea patriotismului 
socialist... pe afirmarea puternică a... intransigentei fata de diferite manifestări antiso- 
cialiste, naţionaliste, şovine, a influențelor străine, burgheze, a rămăşiţelor din trecut şi 
a influențelor din afara”®. Fiecare construcţie monumentală din perioada Ceauşescu 
urma să fie marcată printr-o serie de obeliscuri, iar pe celelalte clădiri şi obiective 
industriale construite în perioada 1965-1989 urmau să fie amplasate plăci cu înscrisul 
„Ctitorie a Epocii Nicolae Ceauşescu”. Tara urma să fie pavoazată, pe clădiri, străzi şi 
în parcuri, cu portretele celor doi, steagurile RSR şi al PCR, iar locurile vizitate de 
cuplul prezidenţial să fie semnalate prin plăci şi panouri cu înscrisul „Unitatea noastră 
a avut înalta cinste şi onoare de a primi ca oaspeţi dragi pe tovarăşul Nicolae Ceauşescu, 
secretar general al Partidului Comunist Român, pe tovarăşa Elena Ceauşescu, eminenti 
conducători, care îşi consacră eroica activitate revoluţionară binelui şi fericirii poporu- 
lui român”. Panouri cu „orientările şi indicaţiile” „conducătorului” urmau să fie ampla- 
sate la intrarea în obiectivele vizitate, iar toate instituţiile economice, sociale şi culturale, 
începând cu ministerele şi sfârşind cu teatrele, să găzduiască expoziţii foto permanente 
despre viaţa şi activitatea celor doi. Materialul, concretizare a obsesiilor lui Ceauşescu, 
anunţa mutarea centrului de greutate al propagandei oficiale „la verigile de bază ale 

procesului de producţie”, astfel încât fiecare om să cunoască ce avea de făcut zilnic, 
săptămânal şi lunar, rezultatele producţiei şi veniturile care îi reveneau“. 

Congresul al XIV-lea al PCR, din 20-24 noiembrie 1989, în timp ce în cinemato- 
grafele bucureştene rula filmul regizorului Dan Pita Noiembrie, ultimul bal, s-a desfă- 
şurat într-o atmosferă încordată, capitala semănând mai degrabă cu un oraş aflat sub 
ocupaţie militară. Ştirile atât de mult aşteptate despre renunţarea lui Ceauşescu la putere 
sau măcar despre o schimbare a cursului economic nu au venit, românii fiind anunţaţi, 
în schimb, că îi aştepta un nou cincinal, dedicat retehnologizării industriei şi luptei 
pentru idealurile comunismului. 


The Impossibility of Reforms - Romania 1988-1989 


The present study examines the final two years of the Romanian communist regime, emphasizing 
the country’s external situation, analysed in the context of the structural economic crisis caused 
mainly by the policy of the Ceauşescu couple to reduce consumption to irrational quotas. 
During the last decade of his regime, Ceausescu followed a new pattern of development, 
inspired mostly from the practices of the North Korean regime, subordinating all economic 
activities to the purpose of obtaining an active trade balance, for the swift payment of the 
foreign debt. The timid attempts to relax the situation between 1988 and 1989 combined with 
the constant struggle to keep the regime’s ideological and personal bases intact resulted in an 
inconsequent policy that only worsened the crisis. Romania’s international isolation was joined, 
since 1988, by the increased hostility of the communist countries towards the regime in 
Bucharest, especially in the case of Hungary and the USSR. Confronted with external pressure 
and his self-imposed internal constraints, after several timid attempts to initiate reforms, 
Ceausescu realized that the time for negotiations had passed and attempted a new nationalist 
comeback in his policy, that only hastened the regime’s collapse. 

Forme de opozitie in ultimii ani ai regimului 
Ceausescu: problema ,,inscrisuri anonime 
cu conţinut duşmănos” şi rolul Unităţii Speciale ,,S” 


Introducere 


„Jos comunismul ! ”, „Jos dictatorul ! ”, s-a strigat în decembrie 1989. Românilor, sătui 
de dictatura lui Ceauşescu şi de ermetizarea regimului în anii 1980, li se oferea de acum 
şansa de a se exprima liber împotriva dictaturii care a dominat spaţiul românesc timp 
de mai bine de cinci decenii. Mesajele împotriva lui Nicolae Ceauşescu erau cu atât mai 
virulente cu cât, până la acel moment, românii fuseseră victimele unui „cult al tăcerii” 
impus de regim. În ciuda acestui fapt, au existat nenumărate cazuri când mesaje de 
dezaprobare fata de regim şi fata de exponentul lui au fost exprimate şi înainte de 1989. 
Acestea însă au fost transmise de cele mai multe ori sub acoperirea anonimatului : este 
vorba de manifestele anticomuniste, care conţineau critici dintre cele mai aspre la adresa 
exponentilor puterii şi a politicii promovate de aceştia. Foarte interesant este că o mare 
parte dintre semnatari au rămas necunoscuţi : fie nu au intrat în istorie, fie nu au fost 
descoperiţi de Securitate. De aceea, în capitolul de faţă ne vom ocupa de contribuţia 
acestor anonimi ai istoriei la contestarea regimului comunist din România. 

Literatura de specialitate a reperat principalele momente din istoria comunismului 
internaţional care au generat atitudini împotriva regimului, venite în general din partea 
unor grupări mai mult sau mai puţin coagulate. Cu toate acestea, preocupările legate de 
atitudinea membrilor societăţii, analizati singular, au fost lăsate într-un plan secund. 
Totuşi, deşi nu au reuşit să pună într-un pericol major stabilitatea regimului, opoziţia 
faţă de regim a membrilor societăţii în ultimii ani ai ceauşismului constituie un semn al 
fragilizării sistemului comunist din România. 

De altfel, România a fost un caz particular în rândul statelor din blocul sovietic, în 
sensul că opoziţia nu a pus reale probleme regimului. Fenomenul s-a manifestat la scară 
mică şi s-a caracterizat prin existenţa unor grupuri izolate şi slab structurate!. Analiza 

problematicii aşa-numitelor „înscrisuri anonime cu conținut duşmănos” reconfirmă acest 
aspect, însă, pe de altă parte, reprezintă o expresie clară a stării de spirit a populaţiei, a 
atitudinii membrilor societăţii faţă de un regim care devenise tot mai închis în anii 1980. 

Pentru a cuantifica impactul atitudinilor contestatare în România deceniului nouă al 
secolului XX, ar trebui să luăm în calcul anumiţi indicatori cu privire la „opinia publică”, 
cu toate că această sintagmă, asociată cu regimurile totalitare, induce practic o con- 
tradictie?. Adesea, a fost vizibil un aşa-numit „cult al consensului”, ca expresie a pre- 
ocupării constante a reprezentanţilor puterii în direcţia înregimentării indivizilor’. E 
drept că obedienta civilă este un fenomen specific oricărui regim“, însă in cele totalitare 
ea a fost dusă la extrem, până la încercarea de anihilare a oricărei iniţiative individuale. 
Drept consecinţă, membrii societăţii şi-au însuşit, de multe ori inconştient, gesturi şi 
sentimente care le-au fost insuflate din exterior, astfel încât au ajuns „să se macereze 
conformismului social”, după cum concluzionează cercetători din domeniul psihologiei 
sociales. Suntem însă de părere că, într-un anumit grad, acest consens a fost în mare 
parte fabricat, dovezile fiind maniera şi formele în care cetăţenii au înţeles să-şi arate 
dezaprobarea faţă de politicile implementate de regim, precum şi faţă de Nicolae 
Ceauşescu. 


Inscrisurile anonime, „ultimul grad de josnicie omenească” 


În studiul de faţă ne vom referi la ceea ce Securitatea numea problema „înscrisurilor 
anonime cu conţinut duşmănos”. Cu alte cuvinte, vom avea în vedere analiza scrisorilor 
anonime, a fituicilor (foilor volante) răspândite în a doua jumătate a anilor 1980, precum 
şi a inscriptiilor anticomuniste. Subiectul a fost putin abordat, deşi este de referinţă 
pentru devoalarea sentimentului anticomunist profund al unei mari părţi a societăţii. 
Literatura de specialitate identifică redactarea şi distribuirea de înscrisuri ostile ca fiind 
una dintre principalele forme de rezistenţă cotidiană a populaţiei în fata cultului perso- 
nalitatii lui Nicolae Ceauşescu, alături de alte fenomene specifice epocii, precum dis- 
cutiile sau comentariile pe teme politice, acţiunile individuale sau colective îndreptate 
împotriva unor imagini care îl reprezentau pe liderul PCR şi glumele/bancurile politice. 

Cu toate acestea, majoritatea studiilor consacrate fenomenului s-au aplecat asupra 
scrisorilor transmise organelor puterii, precum şi asupra telegramelor sau cărţilor 
poştale, relevându-se faptul că ele reflectă cu un grad foarte mare de acuratețe starea 
de spirit a populaţiei şi specificul vieţii cotidiene în comunism”. Trebuie însă avut 
în vedere că, dacă scrisorile adresate instituţiilor statului semnalau diverse pobleme 
de ordin birocratic, de asistenţă medicală, probleme de învăţământ etc., înscrisu- 
rile cu autori anonimi se remarcă prin vehementa lor la adresa politicii şi a guvernan- 
tilor. Era o formă simplă - de cele mai multe ori unilaterală’ - de a contesta puterea, 
dar care putea atrage după sine şi consecinţe dintre cele mai grave, de la tragerea la 
răspundere penală (uneori sub acoperirea de infracţiuni de drept comun) până la 
internarea în spitale de psihiatrie, conform Decretului nr. 313/1980. Legislaţia comu- 
nistă era foarte categorică în acest sens: se avea în vedere tragerea la răspundere 
penală a făptuitorilor pentru infracțiunile de drept comun săvârşite, în cazul in care 
aceştia nu au comis infracţiuni grave contra securităţii statului, cu scopul de a se evita 
„O serie de implicaţii ce ar putea apărea”. De asemenea, atunci când alături de 
infracțiunile date în competenţa organelor de Securitate puteau fi reţinute şi fapte 
de drept comun, se efectua urmărirea penală pentru toate acestea”. Totodată, pon- 
derea celor internaţi în spitale psihiatrice pe motiv de răspândire a unor materiale 
îndreptate împotriva regimului era una extrem de mare. În perioada noiembrie 1978 - 
decembrie 1980, de pildă, cei calificaţi drept „bolnavi neuropsihic” în această 
problemă au reprezentat nu mai putin de 30%". Cel mai adesea însă, Securitatea apela 
la aşa-zisul concept al „muncii preventive”. Altfel spus, pentru a împiedica săvâr- 
şirea unor astfel de fapte se aplicau, după caz, diferite acţiuni, precum influențarea 


7. Mioara Anton şi Laurenţiu Constantiniu (eds.), Guvernaji şi guvernanţi. Scrisori către putere 
(1945-1965), Editura Polirom, laşi, 2013; Mioara Anton, Ceauşescu şi poporul! Scrisori către 
„iubitul conducător” (1965-1989), Editura Cetatea de Scaun, Târgovişte, 2017; Liviu Ţăranu, 
„Încălcarea secretului corespondenţei în anii '80. Studiu asupra organizării şi funcţionării Unităţii 
Speciale «S»”, Caietele CNSAS, anul V, nr. 1-2 (9-10)/2012, pp. 217-230. 

8. Majoritatea acţiunilor de răspândire de înscrisuri ostile regimului erau unipersonale. Potrivit unui 
raport din 1983, doar 2% au fost acţiuni cu doi sau mai mulţi autori (vezi col. Constantin Vişan, 
mr. Ion Dragomir, „Concluzii desprinse din analiza cazuisticii de înscrisuri anonime. Documentar 
cu caracter instructiv, decembrie 1983”, în Arhiva Consiliului Naţional pentru Studierea Arhivelor 
Securităţii [în continuare, ACNSAS], fond Documentar, dosar 7848, vol. 5, f. 86). 

9. „Direcţia Cercetări Penale - Rapoarte”, ACNSAS, fond Documentar, dosar 8852, vol. 1, f. 5 (apud 
Andrei Ursu, „«Discernământul politic şi juridic» al Securităţii. Deghizările represiunii în timpul 
regimului Ceauşescu”, Noua Revistă de Drepturile Omului, nr. 1, 2018, p. 12. Andrei Ursu citează 
un raport al Direcţiei a VI-a Cercetări Penale care relevă substituirea acuzațiilor politice cu unele 
fabricate, de drept comun: „În cercetarea autorilor de înscrisuri ostile, s-a acordat o mai mare 
atenţie stabilirii cu certitudine a mobilului şi a scopului urmărit de făptuitori, iar atunci când s-a 
impus tragerea lor la răspundere penală, am realizat aceasta prin trimiterea în judecată pentru 
infracţiuni de drept comun. În acest mod, s-a evitat a se da «eticheta» de persecutați pentru aşa-zisul 
«delict de opinie» unor elemente despre care am reuşit să stabilim, prin extinderea cercetărilor, că 
în realitate erau hoţi sau delapidatori”). 

10. Mr. Alexandru Olaru, „Modalităţi de sporire a contribuţiei organelor de cercetare penală la 
rezolvarea unor sarcini operative de securitate”, Securitatea, nr. 3 (75), 1986, p. 57. 

11. Col. Gheorghe Preda, It.-col. Florea Iatan şi cpt. Gheorghe Nicola, „Metode şi mijloace folo- 
site în redactarea, multiplicarea şi difuzarea înscrisurilor anonime cu conţinut necorespunzător. 
Prevenirea răspândirii unor asemenea înscrisuri şi modalităţi concrete de lucru pentru depistarea 
operativă a autorilor şi difuzorilor lor”, Securitatea, nr. 2 (54), 1981, p. 40. 

pozitivă, atentionarea, avertizarea, destrămarea anturajelor sau punerea în dezbatere 
publică!?. 

Obiectul muncii unităţilor Ministerului de Interne pe problema „înscrisuri anonime 
cu conţinut duşmănos” era format din: a) fituicile şi inscripţiile cu conţinut duşmănos 
apărute în diverse locuri ; b) înscrisurile anonime cu conţinut duşmănos care erau trimise 
conducerii Ministerului de Interne, direcțiilor centrale ori inspectoratelor judeţene şi 
Inspectoratului Municipiului Bucureşti, pentru identificarea autorilor ; c) scrisorile cu 
conţinut duşmănos, cu caracter de instigare, de denigrare a politicii interne şi externe a 
statului adresate unor reprezentanţe diplomatice, posturi de radio şi organe de presă 
străine, organizaţii internaţionale, şefi de state şi persoane fizice şi juridice din ţară 
şi străinătate. Ca o privire de ansamblu asupra celor trei categorii de înscrisuri, 
trebuie precizat că majoritatea erau concepute sub formă de scrisori anonime, fituicile 
şi inscripţiile având o pondere mai mică. Spre exemplu, la nivelul anului 1988, din 
totalul de 249 de cazuri semnalate, 186 erau scrisori (74,7%), 51, fituici (20,5%), şi 
12, inscripţii (4,8%). 

Elocvent pentru modul în care era privită răspândirea acestor materiale este un curs 
dedicat Unităţii Speciale „S” în anul 1979, intitulat Concluzii şi învățăminte desprinse 
din activitatea desfăşurată pentru prevenirea difuzării de înscrisuri cu conținut duşmănos 
şi depistarea autorilor acestora : „Înscrisurile anonime şi, mai cu seamă, cele cu con- 
ţinut duşmănos de care se ocupă organele de securitate trebuiesc coborâte la ultimul 
grad de josnicie omenească [s.n.}, fiind «opera» unor ticăloşi cu suflet murdar sau a 
unor bolnavi psihic”. Într-adevăr, în dreptul acestui paragraf al cursului apare o însem- 
nare marginală, „NU”, şi suntem de părere că, cel mai probabil, a fost scos din textul 
final al cursului predat angajaţilor Unităţii Speciale ,S”'5. Cu toate acestea, modul in 
care Securitatea privea răspândirea unor asemenea materiale se încadra în aproximativ 
aceleaşi limite. În 1989, de pildă, se afirma în periodicul Securitatea că din analiza 
înscrisurilor anonime rezulta că în multe situaţii autorii erau „persoane iresponsabile, 
cu afecţiuni neuropsihice”. De asemenea, se adăuga că analiza conţinutului unor înscri- 
suri, a modului de realizare şi de difuzare a lor atesta în numeroase cazuri implicarea 
în astfel de acţiuni a unor persoane cu pregătire intelectuală şi tehnică superioare, 
dominate de profunde concepţii şi sentimente „duşmănoase”, care, sub influenţa propa- 
gandei occidentale, acționau virulent pe această cale’®. 


12. Pentru o definiţie a acestor acţiuni, vezi „Instrucţiunile nr. D-00190/1987 ale Departamentului 
Securităţii Statului privind organizarea şi desfăşurarea activităţii informativ-operative a organelor 
de Securitate, 24 iunie 1987”, în „Partiturile ” Securităţii. Directive, ordine, instrucțiuni (1947-1987), 
documente editate de Cristina Anisescu, Silviu B. Moldovan şi Mirela Matiu, studii şi note de 
Cristina Anisescu şi Silviu B. Moldovan, Editura Nemira, Bucureşti, 2007, pp. 676-678. 

13. „Instrucţiuni privind munca de depistare a înscrisurilor anonime cu conţinut duşmănos şi de 
identificare a autorilor acestora, 25 noiembrie 1977”, ACNSAS, fond Documentar, dosar 5503, 
fe 

14. „Informare privind stadiul soluționării cazurilor de înscrisuri anonime cu conţinut necorespun- 
zător ale căror autori au fost identificaţi de la 1 ianuarie 1988 până în prezent şi măsurile ce 
urmează să fie întreprinse pentru clarificarea acţiunilor existente în lucru, 7 decembrie 1988”, 
ibidem, dosar 8852, vol. 19, f. 71. 

15. Ibidem, dosar 7848, vol. 3, f. 144. 

16. Lt.-col. Horia Pop şi It.-col. Ilie Tamaş, „Rolul aparatului informativ-operativ în prevenirea 
redactării şi difuzării de înscrisuri cu conţinut ostil. Organizarea muncii, a cooperării cu sectoarele 
de profil pentru descoperirea operativă a autorilor şi difuzorilor de asemenea înscrisuri”, Securitatea, 
nr. 2 (86), 1989, p. 18. 

Astfel, deşi în majoritatea cazurilor autorii s-au rezumat doar la difuzări, fără a 
întreprinde şi alt tip de acţiuni, activitatea lor nu era considerată mai puţin periculoasă, 
nefiind acceptată tergiversarea rezolvării unor asemenea cazuri. Argumentul principal 
rezidă în impactul pe care răspândirea materialelor îl putea avea. Tipărite/redactate 
adesea în număr mare, acestea ajungeau în posesia cetăţenilor cu celeritate, „influen- 
ţându-le starea de spirit şi conduita”. Acesta este şi motivul pentru care inscripţiile 
executate pe ziduri, pe garduri sau pe alte suporturi fixe, după fotografierea şi descrie- 
rea lor în procesul-verbal de cercetare la fata locului, erau imediat sterse'®. 

Răspândirea scrisorilor anonime, a foilor volante şi efectuarea unor inscripţii con- 
stituiau ceea ce în epocă se numea „propagandă împotriva orânduirii socialiste”. Astfel 
de fapte, considerate „infracţiuni contra securităţii statului”, intrau sub incidenţa urmă- 
toarelor articole din Codul penal: art. 166 (care incrimina „propaganda sau întreprin- 
derea oricărei acţiuni pentru schimbarea orânduirii socialiste sau din care ar rezulta un 
pericol pentru securitatea statului”), art. 237 („defăimarea unei organizaţii”) şi art. 238 
(„ofensa adusă autorităţii”). 


Evoluţia răspândirii înscrisurilor anonime 
pe durata regimului comunist 


Răspândirea de manifeste anticomuniste a constituit o problemă majoră pentru regimul 
comunist încă de la instaurarea lui. Modul de soluţionare a cazurilor s-a perfecţionat în 
timp, ajungându-se la un control informativ mult mai strict al populaţiei în anii 1980, 
pe fondul creşterii nemulțumirilor sociale. Organele de Securitate erau destul de hao- 
tice în ceea ce priveşte eficienţa cu care depistau autorii, chiar şi în ultimii ani ai peri- 
oadei Gheorghiu-Dej. În rapoartele întocmite de Securitate la sfârşitul anilor 1950 se 
recunostea faptul că nu toate cazurile de documente aşa-zis „contrarevoluţionare” erau 
înregistrate în Registrul de apariţii, iar unele nici măcar nu erau raportate la nivel 
regional, făcând imposibilă cunoaşterea situaţiei reale a difuzărilor la nivel local. Prin 
urmare, ofiţerii de Securitate din regiune ajungeau să informeze eronat conducerea 
Ministerului de Interne în această problematică. O dovadă în acest sens sunt Registrele 
de evidenţă a înscrisurilor anonime, care conţin foarte puţine consemnări pentru aceşti 
ani”, De asemenea, dintr-un raport al Direcţiei Regionale Braşov întocmit pe 18 decem- 
brie 1962 aflăm despre nivelul nesatisfăcător al activităţii în acest sector, pe motiv că 
ritmul difuzărilor îl depăşea cu mult pe cel al identificării autorilor. Totodată, documen- 
tul contesta tendinţa unor lucrători ai Securităţii de a merge pe linia rezolvării cazurilor 
simple, nefiind urmărit gradul de periculozitate a documentului. Toate aceste deficienţe 
s-au reflectat în faptul că, la nivelul anului 1962, existau cazuri nerezolvate de autori 
de înscrisuri care datau tocmai din 1956”. 


17. Ibidem. 

18. Vezi „Plan de măsuri privind difuzarea înscrisurilor anonime, în vederea identificării autorilor şi 
neutralizării unor asemenea activităţi, 8 aprilie 1985”, ACNSAS, fond Documentar, dosar 5503, 
f. 18v. 

19. Liviu Țăranu, art. cit., pp. 217-230. 

20. ACNSAS, fond Documentar, dosar 7022, vol. 3, f. 96. 

21. Vezi, spre exemplu, ACNSAS, fond Corespondenţă, dosar 3774, dosar 3775. 

22. ACNSAS, fond Documentar, dosar 7022, vol. 3, f. 85. 

Deşi eficiența organelor de Securitate a crescut semnificativ în timp, continuau să 
se raporteze probleme chiar şi la nivelul anului 1989. Într-o informare din acest an se 
aprecia că măsurile întreprinse pentru soluționarea completă si pe fond a cazurilor de 
înscrisuri nu au avut întotdeauna eficiența necesară, ceea ce a determinat situații a căror 
clarificare trena de mai mulți ani. La mijlocul anului 1989, spre exemplu, în evidența 
problemei „înscrisuri anonime cu conținut duşmănos” existau 278 de cazuri, dintre care 
187 erau difuzări de scrisori, 87 — acțiuni de răspândire a unor fituici şi patru - inscrip- 
tii. Din totalul cazurilor aflate în atenţie la acel moment, 65 erau efectuate în 1988, iar 
213, în anii anteriori. Amploarea problemei era dată uneori şi de ineficienta unor 
ofiţeri specializaţi pe această problematică. Merită relatată, în acest sens, maniera neco- 
respunzătoare în care s-a acţionat într-un caz numit „Şarja”, din raza Inspectoratul de 
Securitate Teleorman, unde, după ce a fost ştearsă o inscripţie, ofiţerul trimis la faţa 
locului a refăcut-o pe baza urmelor rămase. Într-o asemenea situaţie, scrisul a devenit 
impropriu ; ba mai mult, ca autor putea fi indicat chiar ofiţerul respectiv, care a proce- 
dat total greşit”. 

În acest context, pe 13 iulie 1989, în urma unei şedinţe a Biroului Executiv al 
Consiliului de Conducere al Departamentului Securităţii Statului s-au luat o serie de 
măsuri în vederea unui control mult mai strict al situaţiei. Deşi, în ansamblu, era apre- 
ciată activitatea desfăşurată pentru prevenirea şi soluţionarea cazurilor de difuzări de 
înscrisuri cu conţinut necorespunzător, datorită folosirii mai calificate a metodelor 
tehnice specifice în vederea identificării autorilor, se remarcau o serie de neajunsuri. 
Concluziile rezultate din cazurile soluționate retineau atenţia în mod special asupra 
deficienței controlului informativ în rândul persoanelor fără antecedente, care reprezen- 
tau 92% din totalul autorilor, două treimi dintre aceştia nefiind încadraţi în muncă şi 
aproape în totalitate ascultători ai emisiunilor posturilor de radio străine. Era criticată 
în mod special Direcţia I a Securităţii, care nu a organizat şi nu a condus corespunzător 
activitatea informativ-operativă în problema PFA (persoane fără antecedente)”. De 
asemenea, avându-se în vedere sincopele în clarificarea unor difuzări de înscrisuri (unele 
care aveau continuitate), precum şi numărul mare de difuzări şi răspândiri neelucidate 
până la acel moment, li se atrăgea atenţia tuturor şefilor unităţilor centrale cu atribuţii 
în acest domeniu, precum şi şefilor Securităţilor judeţene să acţioneze cu consecvență 
pentru identificarea autorilor, asigurând conducerea personală a cazurilor avute în răs- 
pundere. Ca dovadă a interesului şi preocupării pentru acest domeniu, cu această ocazie 
s-a stabilit ca adjunctul ministrului de Interne, generalul-maior Gianu Bucurescu, să 
analizeze în detaliu, împreună cu conducerea Unităţii Speciale „S”, a Direcţiei I si cu 


23. „Informare privind concluziile ce se desprind din cazurile cu autori de înscrisuri cu conţinut neco- 
respunzător, soluționate în semestrul I 1989”, ACNSAS, dosar 8852, vol. 19, f. 66. La sfârşitului 
anului 1988, în evidenţele problemei existau în lucru de 283 de cazuri, dintre care 55 cu 
difuzări din 1988 („Informare privind stadiul soluționării cazurilor de înscrisuri anonime cu 
conţinut necorespunzător ale căror autori au fost identificaţi de la 1 ianuarie 1988 până în prezent 
şi măsurile ce urmează să fie întreprinse pentru clarificarea acţiunilor existente în lucru”, ibidem, 
f. 71v). 

24. Col. Constantin Marinescu, „Modul cum se acționează de către compartimentele «S», în coo- 
perare cu cele informative, pentru analiza sistematică şi soluționarea operativă a cazurilor de 
înscrisuri cu conținut duşmănos”, Securitatea, nr. 4 (60), 1982, p. 20. 

25. „Informare privind concluziile ce se desprind din cazurile de autori de înscrisuri cu conținut 
necorespunzător, soluționate în semestrul 1/1989”, ACNSAS, fond Documentar, dosar 5143, vol. 27, 
f. 69. 

şefii serviciilor de profil ale Securităţilor judeţene situaţia tuturor răspândirilor de 
înscrisuri cu autori neidentificati, pentru a asigura clarificarea acestora?%. Această ope- 
rațiune se desfăşura cu doar cinci luni înainte de prăbuşirea regimului. 


Unitatea Specială „S” - „unitate de linie” în problema 
înscrisurilor ostile regimului 


Începând cu anul 1973, structura Securităţii care era specializată in problema ,,inscri- 
surilor anonime cu conţinut duşmănos” era Unitatea Specială „S”, care funcţiona în cadrul 
Comandamentului pentru Tehnică Operativă şi Transmisiuni. Printre altele, unitatea avea 
ca atribuţii efectuarea controlului secret al trimiterilor poştale (corespondenţă externă 
şi internă), în scopul obţinerii de date şi informaţii de interes operativ privind „elemen- 
tele ostile” din străinătate şi legăturile lor din tara. De asemenea, se ocupa de reținerea 
din circuitul poştal al materialelor prin al căror conţinut era lezată securitatea statului, 
precum şi de identificarea autorilor de înscrisuri anonime cu caracter necorespunzător. 
Din punct de vedere organizatoric, Unitatea Specială „S” era compartimentată în şapte 
servicii. Dintre acestea, Serviciul 7 era cel care desfăşura activitatea de identificare a 
autorilor de înscrisuri anonime şi executa expertizele grafotehnice?’. 

Ca o privire de ansamblu asupra componenţei acestei unităţi, interesant este rezul- 
tatul unui control-sondaj pe linie de cadre (operaţiune care a acoperit 60% din efectivul 
de la acea dată) efectuat de Serviciul Independent de Cadre şi Învăţământ în perioada 
8-11 mai 1989. A rezultat că 90% dintre angajaţi erau membri de partid. Atrage atenţia 
şi echilibrul de gen, 50,67% dintre cadre fiind bărbaţi, iar 49,33%, femei. Din punctul 
de vedere al nivelului profesional, a rezultat că 50% din totalul ofiţerilor erau absolvenţi 
de studii superioare (67 - profesori, 30 — jurişti, 8 - economişti, 2 — ingineri, 4 - subin- 
gineri, 4 - alte specialităţi), şase dintre aceştia urmau cursurile învăţământului superior, 
iar 23 de ofiţeri absolviseră cursuri postuniversitare. De asemenea, media de vârstă a 
cadrelor din Unitatea Specială „S” era de 38 de anis. 

Modul de acţiune al Unităţii Speciale „S” în problema înscrisurilor anticomuniste 
era foarte clar trasat. Măsurile de finalizare a cazurilor se întreprindeau sub directa 
conducere a şefilor unităţilor centrale ai Securitatilor teritoriale, printr-o strânsă cola- 
borare cu organele de cercetare penală. Cazurile mai deosebite şi cele în care se preco- 
nizau măsuri de tragere la răspundere penală erau instrumentate de Direcţia a Vl-a 


26. Ibidem, f. 70. 

27. Lt.-col. Aurel Mihu, „Locul şi rolul Unităţii Speciale «S» şi ale formațiunilor corespondente 
de la inspectoratele judeţene ale Ministerului de Interne în ansamblul muncii de Securitate”, 
ACNSAS, fond Documentar, dosar 7848, vol. IV, ff. 73-74. Evoluţia de-a lungul timpului a 
structurii Securităţii care se ocupa de problema înscrisurilor ostile: Serviciul „D” - controlul 
corespondenţei (1948-1951); Direcţia Filaj şi Investigaţii (1951-1955), Serviciul „F” - controlul 
corespondenţei (1956-1967); Direcţia a XII-a (1967-1968) ; Direcţia a IX-a (1968-1973) şi Unitatea 
Specială „S” (1973-1989) (Denisa Bodeanu, „Controlul şi cenzura secretă a corespondenţei”. in 
Virgiliu Ţârău [coord.], Învăzând istoria prin experienţele trecutului, CNSAS, Bucureşti, 2009. 
p. 93). 

28. „Raport cu principalele concluzii desprinse în urma controlului sondaj efectuat pe linia muncii de 
cadre la Unitatea Specială «S», ACNSAS, fond Documentar, dosar 13414, vol. 195. ff. 11-1v. 

"Cercetări Penale”. Totodată, conform indicaţiilor conducerii Departamentului Securităţii 
Statului (DSS), cercetarea propriu-zisă a autorilor de înscrisuri se făcea cu ofiţeri de 
cercetare penală de Securitate, sub acoperirea organelor de Miliție. Pentru a se asigura 
o asemenea acoperire, se impunea ca pentru cercetarea persoanei suspecte să se apeleze 
la un ofiţer sau subofițer de Miliție, îmbrăcat militar sau cunoscut în această calitate, 
iar cercetarea să se desfăşoare la sediul Miliției”. 

În privinţa modului de acţiune la apariţia unor asemenea cazuri, Unitatea specială 
„S” participa la cercetarea criminalistică a acestora şi la emiterea ipotezelor cu privire 
la persoana autorului. Înscrisul nou-apărut era comparat din punct de vedere grafic cu 
toate cazurile existente în lucru la momentul respectiv şi cu cele ale căror autori fuseseră 
identificaţi, în scopul unei eventuale conexări. Această ultimă operaţiune avea la bază 
conexarea automată a datelor înmagazinate în Centrul de Informatică şi Documentare 
(CID). Ulterior, înscrisurile originale şi fotocopiile inscriptiilor - după efectuarea stu- 
diului criminalistic, întocmirea notei de studiu, a planului de măsuri şi după deschiderea 
dosarului de urmărire informativă - erau trimise spre păstrare la Unitatea Specială ,S”). 
Atunci când din conţinutul pieselor litigioase rezultau indicii conform cărora autorul ar 
fi domiciliat sau şi-ar fi desfăşurat activitatea pe raza de competenţă a altor unităţi, 
Unitatea Specială „S” solicita urmărirea grafică a scrisului respectiv pe ţară sau într-un 
grup de judete. În situaţia apariţiei unor înscrisuri difuzate de acelaşi autor pe raza mai 
multor inspectorate, măsurile pentru identificarea acestuia erau coordonate de Unitatea 
Specială „S”, cu participarea directă a unităţii centrale de profil*?. 

Aşadar, Unitatea Specială „S” şi compartimentele corespondente de la inspectoratele 
judeţene ale Ministerului de Interne asigurau transmiterea cu operativitate la CID a 
datelor privind apariţiile unor înscrisuri, identificările unor autori, măsurile întreprinse 
împotriva lor şi date referitoare la probele de scris ale acestora, în vederea tinerii evi- 
denţei centralizate pe ţară, prin prelucrarea lor în sistemul automat. Informaţiile obţinute 
de la cazurile aflate în lucru şi de la autorii identificaţi se concentrau la CID, prin 
fişele-model P65 şi P67, urmând să fie exploatate în conformitate cu ordinul privind 
evidenţele de Securitate. În acţiunea de obţinere a probelor de scris îşi aduceau contri- 
butia organele de miliţie, penitenciarele, precum şi celelalte formaţiuni din Ministerul 
de Interne”. De asemenea, în situaţiile în care asupra autorilor identificaţi se impunea 
începerea urmăririi penale, prin intermediul Direcţiei Cercetări Penale a Securităţii 
înscrisurile in original erau introduse într-un dosar anexă cu regim special, respec- 
tându-se prevederile Legii nr. 23 din 1971 cu privire la respectarea secretului de stat. 
După soluţionarea cauzei, Centrul de Informatică şi Documentare transmitea Unităţii 
Speciale „S” anexa dosarului penal. Înscrisurile în original, cu autori identificaţi şi 
asupra cărora se luaseră măsuri - cu excepţia celor care au fost trimişi în justiţie -, 
urmau a fi distruse de Unitatea Specială „S” pe bază de proces-verbal, păstrându-se 
numai fişa personală a autorului, proba de scris a acestuia şi fotoplanşa înscrisului 
incriminat“. 


29. Vezi „Plan de măsuri privind difuzarea înscrisurilor anonime, în vederea identificării autorilor şi 
neutralizării unor asemenea activităţi, 8 aprilie 1985”, ACNSAS, fond Documentar, dosar 5503, 
fadh: 

30. Col. Gheorghe Preda, lt.-col. Florea latan si cpt. Gheorghe Nicola, art. cit., p. 40. 

31. „Instrucţiuni privind munca de depistare a înscrisurilor anonime cu conținut duşmănos şi de iden- 
tificare a autorilor acestora”, ACNSAS, fond Documentar, dosar 5503, ff. 4v-5. 

32. Ibidem, f. Sv. 

33. Ibidem, ff. 6-6v. 

34. ACNSAS, fond Documentar, dosar 9764, f. 340v. 

Aceste metode laborioase de acţiune a Unităţii Speciale „S” aveau la bază invata- 
mintele Fratelui mai Mare. Relevant în acest sens este un material didactic referitor la 
metodele de depistare a autorilor de materiale anonime antisovietice redactat la Moscova 
în 1957. Clasificat drept strict secret, cursul era predat la Facultatea Specială, abordând 
probleme precum organizarea muncii operativ-informative, metodele de depistare a 
autorilor de documente anonime, chestiuni de expertiză în munca de urmărire (grafică, 
dactiloscopică şi tehnică) etc.*5. În arhiva Consiliului National pentru Studierea Arhivelor 
Securităţii (CNSAS) putem găsi zeci de asemenea cursuri de specialitate consacrate 
lucrătorilor în Unitatea Specială „S”, care abordează subiecte diverse, de la caracteris- 
ticile grafice individuale până la modul de deschidere/reînchidere a corespondenţei” : 
„Individualitatea şi stabilitatea relativă a scrisului. Factorii care influenţează scrisul”, 
„Indentificarea maşinii de scris”, „Identificarea persoanei care a dactilografiat un text”, 
„Stabilirea relativă a datei executării înscrisurilor”, „Principii de analiză a caracteristi- 
cilor grafice ale scrisului”, „Factorii care influenţează scrisul de mână””, „Criterii de 
selectare a trimiterilor poştale care urmează să fie supuse controlului tehnic de labora- 
tor”, ca să oferim doar câteva exemple“. 


Importanţa şi eficienţa măsurilor de prevenire 


Pentru creşterea eficienţei măsurilor de prevenire a răspândirii de materiale ostile regi- 
mului, Securitatea şi Militia trebuiau să acorde o mare atenţie instruirii reţelei informa- 
tive, care să fie orientată pentru a sesiza diverse aspecte specifice. Se acorda importanţă 
faptelor în măsură să creeze stări de spirit care ar fi putut genera difuzări de înscrisuri, 
precum şi persoanelor care ar fi putut să redacteze sau să instige la redactarea acestora. 
De asemenea, erau vizate persoanele cunoscute că proferau „calomnii şi injurii la adresa 
orânduirii socialiste” sau cele care „colportează ştiri ce contravin intereselor statului 
nostru”. În atenţie erau, bineînţeles, şi cei preocupaţi să intre în legătură cu posturile 
de radio străine, cei care obişnuiau să colectioneze diverse ziare ori reviste în vederea 
decupării unor litere sau cuvinte pentru realizarea unor texte sau persoanele care deţineau 
masini de scris, mijloace de multiplicat, inclusiv alfabetare*. De asemenea, Serviciul 
cultural, presă şi editorial avea misiunea de a publica periodic în organele de presă ale 
Ministerului de Interne articole cu un caracter preventiv pe această temă. La fel de 
important, prin mijlocirea inspectoratelor judeţene ale Ministerului de Interne, organele 
locale de presă trebuiau să publice articole care să contribuie la „pregătirea contrain- 
formativă a populaţiei” pe acest palier”. 

Potrivit unui ordin al colonelului Constantin Marinescu (şeful Unităţii Speciale „S” 
în anii 1973-1989) din noiembrie 1987, era obligatoriu să se pună accent pe stăpânirea 
situaţiei informativ-operative. Aceasta se traducea prin stabilirea dispunerii reţelei infor- 
mative pe cartiere, străzi şi blocuri. Apariţia unor înscrisuri şi alte probleme deosebite 


35. „Material didactic referitor la metodele de depistare a autorilor de documente anonime, antisovie- 
tice”, Facultatea Specială, Moscova, 1957, ACNSAS, fond Documentar, dosar 10173. 

36. ACNSAS, fond Documentar, dosar 7848, vol. I-II. 

37. Ibidem, vol. Il. 

38. Ibidem, vol. IV. 

39. „Instrucţiuni privind munca de depistare a înscrisurilor anonime cu conţinut duşmănos şi de iden- 
tificare a autorilor acestora”, ACNSAS, fond Documentar, dosar 5503, f. 3v. 

40. Ibidem, f. 4. 

trebuiau raportate cu maximă rapiditate numai telefonic, direct şefului Securităţii 
orăşeneşti, iar acesta se adresa ulterior şefului Securităţii judeţene sau loctiitorului său. 
Se interzicea categoric transmiterea înscrisurilor prin telex sau prin note scrise, inclu- 
siv către Miliție sau alte organe“. Dacă înscrisurile erau lipite pe pereţi, vitrine, 
garduri etc., ofiţerii trebuiau să asigure acoperirea acestora cu ziare sau hârtie, neper- 
mitand curioşilor să ia cunoştinţă de conţinutul lor. Situaţia trebuia raportată imediat 
şefului Securităţii din oraş sau din municipiu. Odată anunţat, acesta urma să solicite 
organelor de Miliție un câine şi conducătorul lui pentru prinderea autorului pe baza 
mirosului, după care trebuia să ridice cu grijă înscrisul, având în vedere să nu se şteargă 
eventualele amprente. La apariţia unor inscripţii cu cretă sau cu alte materiale, acestea 
trebuiau să fie imediat fotografiate, apoi şerse. În acest sens, fiecare cadru aflat în 
misiune trebuia să aibă asupra sa ziare sau hârtie, piuneze, bandă scotch, cârpă de şters, 
două-trei pungi de plastic pentru strângerea înscrisurilor şi a probelor materiale. O ultimă 
recomandare era ca lucrătorii care dispuneau de aparatură foto personală să o folosească 
în aceste situaţii, iar cei care puteau să şi-o procure, să o facă, solicitând filme de la 
Serviciul T”. 

Rezultatele pe linia prevenirii în semestrul I al anului 1989 arată limpede dimensiu- 
nea aberantă a controlului la care se ajunsese. Potrivit unui raport din 1989, s-a reuşit 
executarea unui filtru total asupra a circa 3.000.000 de materiale specifice. O parte 
relativ însemnată din acesta a avut conţinut operativ, potrivit raportului, ceea ce a con- 
dus la efectuarea a aproximativ 40.000 de semnalări, care au fost înaintate operativ 
unităţilor de Securitate centrale şi teritoriale. Din total, circa 14.000 erau informaţii de 
primă sesizare, iar celelalte se refereau la persoanele aflate în atenţia organelor infor- 
mative, pe toate liniile muncii de Securitate. Informaţiile deosebite obţinute au făcut 
obiectul a aproximativ 200 de rapoarte către conducerea DSS, analiza lor conducând la 
desprinderea unor concluzii operative pentru munca de Securitate“. Mai mult, s-a pre- 
venit pătrunderea în ţară a unui volum de 80.600 de materiale specifice, dintre care 
41.000 proveneau de la organizaţia Amnesty International, 23.000 de la „asociaţii cul- 
tico-sectante”, 8.500 aveau un conţinut considerat „profund duşmănos, preponderent 
nationalist-iredentist maghiar”, iar 3.041 erau trimise de persoane din ţară unor posturi 
de radio occidentale. Unitatea Specială „S” a reţinut din circuit 283.500 de reviste, ziare 
şi cărţi prin care s-a urmărit difuzarea in cele mai diverse locuri şi medii a unor „con- 
ceptii şi idei duşmănoase, instigatoare la acţiuni protestatare”, În problema „autori de 
înscrisuri cu conţinut necorespunzător”, rezultatele s-au concretizat în descoperirea a 
123 de persoane. Prin măsuri specifice, au fost prevenite 21 de redifuzări de materiale 
aparţinând unor persoane aflate în lucru la acel moment. 

Dintr-o informare datată 8 septembrie 1989, semnată de şeful Direcţiei a VI-a, 
colonelul Vasile Gheorghe, remisă comandantului Unităţii Speciale „S”, colonelul 
Constantin Marinescu, privind concluziile ce se desprindeau din cazurile cu autori de 
înscrisuri cu conţinut necorespunzător soluționate în semestrul I al anului 1989, aflăm 
că în perioada de referinţă s-au înregistrat 87 de cazuri de difuzări, dintre care 73 cu 


41. Ibidem, dosar 5143, vol. 8, f. 105. 

42. Ibidem, f. 106. 

43. „Informare privind rezultatele obţinute pe linia prevenirii în semestrul 1/1989”, ACNSAS, fond 
Documentar, dosar 8852, vol. 19, ff. 30-31. 

44. Ibidem, f. 32. 

45. Ibidem, f. 35. 

difuzări în circuitul postal, 13 prin răspândirea de fituici în locuri publice, iar într-un 
caz a fost executată o inscripţie cu conţinut anticomunist. De asemenea, se specifica 
faptul că crescuse operativitatea în identificarea unor elemente cu astfel de preocupări, 
materializată în clarificarea a 123 de cazuri cu tot atâţia autori. Pe baza datelor obţinute, 
Direcţia a VI-a şi ofiţerii de cercetare penală din teritoriu au cercetat 126 de autori, 
dintre care 70 au fost implicaţi în cazuri clarificate în ultima parte a anului 1988. În 
alte 67 de cazuri se desfăşura urmărire informativă asupra persoanelor identficate în 
ultima parte a semestrului I al anului 1989, pentru stabilirea completă a activităţilor 
ostile şi a eventualilor instigatori şi complici. 

A rezultat, potrivit informării, că majoritatea autorilor actionasera izolat, deşi une- 
ori, pentru a crea impresia unei opoziții coagulate împotriva regimului, menţionaseră 
numele unor organizaţii sau grupări de persoane. Din analiza celor 126 de autori a 
rezultat că 34 dintre ei aveau vârsta peste 60 de ani (27%), 24 - între 51 şi 60 de ani 
(19%), 65 - între 21 şi 50 de ani (51,6%), iar trei - sub 20 de ani (2,4%). După pro- 
fesie, 11 dintre autorii identificaţi erau ingineri, profesori etc. (8,7%), 31 - muncitori, 
ţărani (24,7%), 65 - pensionari (51,6%), opt - elevi, studenţi (6,3%), iar 11 — persoane 
fără ocupaţie (8,7%). Dintre autorii identificaţi, şapte au făcut parte din MApN şi doi 
din Ministerul de Interne, iar la data săvârșirii faptelor erau pensionari. După antece- 
dente, opt aveau antecedente de drept comun (6,4%), doi fuseseră membri ai mişcării 
legionare (1,6%), iar 116 erau fără antecedente penale sau politice (92%). După domi- 
ciliu, 97 locuiau în mediul urban (77%), iar 29, în mediul rural (23%)*. 

În privinţa măsurilor aplicate împotriva celor identificaţi, informarea semnala că, 
într-un caz, autorul fusese cercetat în stare de arest pentru infracţiunea de „propagandă 
contra orânduirii socialiste” (art. 166 din Codul penal) şi pus în libertate fără scoatere 
de sub urmărire penală. A fost ţinut sub o strictă supraveghere de Securitate, situaţia 
urmând să fie clarificată în funcţie de poziţia pe care urma să o adopte. De asemenea, 
59 de persoane fuseseră avertizate, opt autori atentionati, în 11 cazuri se întreprinseseră 
măsuri de influențare pozitivă, în alte 34 fuseseră informate organele de partid pentru 
a dispune măsuri statutare, iar in 13 cazuri se stabilise că autorii sufereau de diferite 
afecţiuni psihice şi se luaseră măsuri în temeiul Decretului nr. 313/1980%. 


Virulenţa criticilor împotriva regimului 


Erau într-adevăr necesare toate aceste măsuri ? Prin ce deranjau aceste materiale repre- 
zentantii puterii şi Securitatea ? În arhive se păstrează numeroase cazuri de fituici sau 
scrisori având mesaje extrem de diverse. Analiza lor constituie un subiect de cercetare 
în sine, însă am supus atenţiei o serie de exemple care relevă faptul că majoritatea erau 
îndreptate împotriva politicilor girate de Ceauşescu, precum şi împotriva lui personal. 
Se remarcă inventivitatea de care au dat dovadă autorii pentru a nu putea fi identificaţi, 
precum şi aciditatea criticilor. 


46. Ibidem, f. 61. 
47. Ibidem, f. 62. 
48. Ibidem. 

49. Ibidem, f. 64. 

Foarte interesante sunt o serie de scrisori anonime trimise de o persoană din 
Bucureşti — finalmente identificată - pe adresele TVR şi câtorva ziare, în perioada 
mai-iulie 1987. În mai 1987, această persoană a trimis o scrisoare către redacţia Televiziunii 
Române, la expeditor trecând „loan Gură de Aur, strada Foametei nr. 1, Bucureşti”. Era 
de fapt o poezie intitulată Noi stim, în care se aduceau ample critici politicii interne şi 
externe promovate de Ceauşescu, precum şi situaţiei internaţionale : „Noi ştim cu toţii 
că Stalin/ Purta «crenguta de măslin»/ Şi azi continuă să o poarte/ Să ne aducă foamete 
şi moarte/ Noi nu ştim în... Afganistan/ Câţi morţi se adună într-un... an/ Dar ştim că 
Anticrist e meşter mare/ În a tăia in carne vie şi a pune sare/ Despre a lui Gulag împă- 
ratie/ Nu este nimeni să nu stie/ Cum gem şi plâng oameni nevinovati/ Bătuţi până la 
sânge... torturati/ Noi ştim şi despre Arafat/ Că este un diavol psihopat/ Şi că el ne cere 
puşca/ Iar în schimb ne dă... găluşca/ Ştim de Gadaffi că-i prieten bun/ Ce dacă e un 
terorist... nebun ? "50, Într-o altă scrisoare, transmisă către Informaţia Bucureştiului, se 
întreba: „Până când va tine epoca Anticristului? Când va veni Apocalipsul?”*. De 
asemenea, aceeaşi persoană a trimis o scrisoare şi către redacţia ziarului Scânteia, în 
iulie 1987, criticând vehement textele apărute în periodicul comunist şi afirmând toto- 
dată: „NU mai vrem minciuni ceauşiste, vrem reforme gorbacioviste”™. 

Alegerile erau un alt prilej pentru cetăţeni de a-şi arăta nemulţumirea. Pe 17 noiem- 
brie 1987, cu ocazia alegerilor deputaţilor pentru Marea Adunare Naţională, în Tulcea 
s-au descoperit în urne 195 de buletine de vot cu însemnări marginale „ostile” şi „reven- 
dicative”. Dintre acestea, menţionăm : „Dacă într-o ţară electrificată nu se poate asigura 
10 kw pe locuitor pe lună, înseamnă că preşedintele e ori risipitor, ori bolnav de cultul 
personalităţii” sau ,,[indescifrabil] trădătorul/ Care-a-nfometat poporul/ Şi-a pus nea- 
murile-n functii-cheie/ A dat câinilor de la politie/ Puterea celor de la fosta inchizitie 
aal În curând/ Va izbucni un nou 1907/ Ce va cuprinde şi oraşe” ori „Nu meritati, 
cretinilor! Jos guvernul ! ”*. 

În Suceava, pe 18 aprilie 1989 au fost expediate şase materiale cu următorul conținut : 
„Jos teroarea comunistă, jos cultul personalităţii [...] Jos clica ceauşistă de la putere 
[...] Vrem programe la televiziune fără programe absurde ceauşiste [...] Ajungem in 
mileniul 3, nu mai tin palavrele [...] Vrem fotbal la televizie şi comedii din toată lumea”, 
Ceauşescu fiind caracterizat drept „un măscărici de tip faraonic””. În acelaşi spirit, în 
21 noiembrie 1989, în satul Ilia din judeţul Deva a fost identificată o fiţuică pe care 
scria cu litere mari de tipar „Jos dictatorul”™. 

După cum se poate vedea, mesajele erau extrem de virulente, înscrisurile fiind o 
metodă la îndemâna cetăţenilor pentru a-şi exprima dezaprobarea fata de regim şi faţă 
de cultul exacerbat al lui Ceauşescu în anii 1980. Doar astfel aveau oamenii posibilita- 
tea de a-şi exprima - chiar dacă în puţine cuvinte - frustrarea şi revolta. 


50. ACNSAS, fond Documentar, dosar 13787, vol. 73, f. 96v. 
51. Ibidem, f. 98. 

52. Ibidem, f. 101v. 

54. Ibidem, dosar 8816, vol 63, f. 284. 

56. Ibidem, dosar 5143, vol. 8, f. 29. 

Cazuri aflate în atenția Unității Speciale „S” 


Cazul „Zidul”. Deşi inscripţiile, din cauza expunerii autorului în momentul realizării 
lor, constituie cea mai mică pondere în problema „înscrisuri anonime cu conţinut duş- 
manos”, li s-a acordat totuşi o atenţie sporită. Motivul era expunerea lor în locuri publice, 
unde avea acces un număr foarte mare de persoane. Prin urmare, la raportarea unui 
asemenea caz, întregul aparat de Securitate era mobilizat. Pentru amploarea cercetării 
într-un asemenea moment, vom oferi exemplul modului în care s-a acţionat în cazul 
„Zidul”. În cursul zilei de 11 decembrie 1989, postul de Miliție din Deva a fost sesizat 
că pe zidul din beton al râului Mureş se afla o inscripţie cu conţinut necorespunzător, 
scrisă cu vopsea de culoare neagră. Pentru depistarea autorului s-a recurs în primul rând 
la identificarea tuturor surselor care locuiau în zonă, ce urmau a fi instruite selectiv 
pentru a-i indica pe cei care ascultau ştirile posturilor de radio străine, pe cei cunoscuţi 
ca având concepţii şi manifestări ostile şi pe navetistii sau persoanele care aveau drum 
obligatoriu de trecere prin locul respectiv şi care, din diverse motive, puteau să se pre- 
teze la asemenea acţiuni. Erau vizate şi persoanele care, în diferite împrejurări, din 
cauza unor nemulțumiri, avuseseră anumite „ieşiri necontrolate”, precum şi „unii bolnavi 
psihici cu preocupări de a scrie”. În baza informaţiilor obţinute urma să se alcătuiască 
un cerc de suspecți şi, pe măsura includerii câte unei persoane pe această listă, i se lua 
o probă de scris, care se înainta apoi Serviciului I. Totodată, trebuiau identificate între- 
prinderile de pe raza comunei care aveau în dotare vopsea neagră; toate persoanele 
incluse pe lista suspectilor erau verificate ulterior în evidenţele Securităţii şi Miliției şi, 
de la caz la caz, incluse la supraveghere informativă. S-au făcut apoi o listă de 91 de 
navetişti de la unităţile din Ilia pe ruta Deva-llia şi o alta, cu 158 de navetişti, pentru 
ruta Ilia-Deva®. Nu detinem date despre finalizarea cazului. Dar, dat fiind că este vorba 
de decembrie 1989, cel mai probabil autorul a rămas neidentificat, la fel cum s-a întâm- 
plat în multe asemenea situaţii. 


Cazul „Titu”. La fel ca în cazul inscriptiilor, răspândirea de fituici, fie şi în număr 
mic, atrăgea după sine consecinţe dintre cele mai grave. În 14 mai 1987, în jurul orei 
9:00, a fost semnalată difuzarea unei fituici în cutia poştală a unui imobil din Brăila, 
în urma cercetărilor fiind descoperite şi altele, care păreau a fi opera aceluiaşi autor. 
Acesta se adresa locatarilor de la adresa respectivă, pe care nu îi cunoştea personal, cu 
îndemnul de a citi şi apoi de a transmite mai departe fituicile unor rude sau prieteni ori 
de a le pune in alte cutii poştale. Fiecare fiţuică era semnată „L.E.F - Liberté, egalité, 
fraternité”. În urma măsurilor întreprinse, după luni de cercetări, în decembrie 1987 s-a 
reuşit identificarea autorului în persoana unei eleve de clasa a IX-a, membră UTC, care 
studia la Liceul „Nicolae Bălcescu” din Brăila“. Ce a urmat după e o mostră a impli- 
caţiilor pe care le putea avea şi cea mai mică formă de disidenta faţă de regim, indiferent 
de vârstă. Aşadar, după identificarea autorului, s-a elaborat un plan vast de măsuri în 
cazul care a primit numele „Titu”. Pentru cunoaşterea „factorilor de influenţă negativă” 


57. „Plan de măsuri în cazul «Zidul» din Ilia, 11 decembrie 1989”, în ibidem, f. 4. 

58. Ibidem, ff. 5-6. 

59. Ibidem, ff. 11-22. 

60. „Notă sinteză în cazul «Titu», 7 ianuarie 1988”, ACNSAS, fond Documentar, dosar 13807, 
vol. 17, ff. 4-4v. 

sub acţiunea cărora cea în cauză a redactat şi a difuzat înscrisul şi pentru luarea unor 
măsuri adecvate de „neutralizare şi prevenire” a acestor preocupări, atât ale obiecti- 
vului, cât şi ale cercului său de relaţii, s-au impus instruirea surselor „Solaris”, profe- 
soară, şi „Ariana”, elevă, precum şi discuţii cu conducerea liceului. De asemenea, din 
cercul de relaţii al obiectivului, din rândul prietenilor care domiciliau în aceeaşi zonă 
au fost recrutate persoane în calitate de colaboratori, elevi, şi instruite cu sarcina spe- 
cială de supraveghere a celei în cauză. Mai mult, s-a propus cercetarea informativă nu 
numai a elevei, ci şi a părinţilor săi. În acest sens, urmau să fie încadraţi informativ la 
locul de muncă ambii părinţi şi să se obţină probe de scris de la aceştia“. S-a recurs 
totodată la asigurarea controlului de tip tehnici operative (TO) asupra preocupărilor şi 
relaţiilor familiei elevei, prin instalarea mijloacelor TO de tip interceptarea convorbiri- 
lor şi discuţiilor interioare prin intermediul telefonului (ICDT) la domiciliu. Ulterior, 
s-a realizat o perchezitie la domiciliul familiei elevei, în vederea depistării şi confiscării 
eventualelor materiale cu conţinut ostil ori care puteau fi folosite în procesul documen- 
tării activităţii obiectivului şi a anturajului său®. Datele obţinute prin mijloacele TO au 
întărit concluzia Securităţii că, în redactarea şi difuzarea înscrisului, eleva nu fusese 
influenţată de membrii familiei sau de alte persoane mature, ci de „unele lecturi cu 
caracter de aventură”, precum şi de unele zvonuri şi comentarii locale privind aprovi- 
zionarea populaţiei“. Ca măsură împotriva elevei, „cu sprijinul şi cu îndrumarea orga- 
nelor locale de partid” şi a conducerii Inspectoratului Şcolar, s-a efectuat punerea sa în 
discuţia Comitetului Judetean al UTC“, în prezenţa unor cadre didactice şi elevi cu 
funcţii de conducere, analizându-se şi „combătându-se imaturitatea şi lipsa de discernă- 
mânt a celei în cauză”. Concluzia Comitetului Judeţean UTC Brăila, cuprinsă în „Nota 
privind unele abateri de la Codul eticii şi echităţii socialiste”, a fost următoarea: „A 
manifestat o atitudine negativă, reprobabilă şi incompatibilă cu îndatoririle morale ale 
unui tânăr utecist”®. 


Cazul ,, Tomnaticul”. Pentru expedierea scrisorilor anonime, am ales să ne axăm pe 
aşa-numitul caz „Tomnaticul”. La 6 octombrie 1988 a fost expediată din Bucureşti o 
scrisoare anonimă cu un conţinut „profund duşmănos” la adresa regimului. În urma 
interceptării, s-a descoperit că materialul de opt pagini, imprimat la o maşină de scris 
marca Erika-130 sau Optima, se constituia într-un apel în numele Comitetului de Acţiune 
al Partidului Socialist Democrat din România. La 10 octombrie (la numai patru zile de 
la prima difuzare), din Braşov a fost expediat către Doina Cornea, în Cluj-Napoca, un 


61. „Plan de măsuri în cazul «Titu», 28 decembrie 1987”, ibidem, ff. 1-lv. 

62. Ibidem, ff. 1v-2. 

63. Ibidem, f. 162v. 

64. Pentru rolul UTC în acest sens merită evocat un plan de măsuri din 8 aprilie 1985 privind 
difuzarea înscrisurilor anonime, în vederea identificării autorilor şi neutralizării unor asemenea 
activităţi. Potrivit documentului, „împreună cu organizaţii ale democraţiei socialiste, cu sprijinul 
organizaţiilor de partid şi UTC, vor fi iniţiate măsuri educative în rândul tineretului şi de atragere 
a acestuia la activităţi de contracarare şi demascare a făptuitorilor unor asemenea acţiuni. În cazuri 
în care situaţia operativă permite, unităţile centrale şi teritoriale de Securitate vor studia posibilitatea 
organizării de puneri în dezbatere publică sau în colectivele de muncă a unor elemente de pe raza 
de competenţă ce se dedau la acţiuni de redactare şi difuzare de înscrisuri cu conţinut necorespun- 
zător, cu respectarea metodologiei de aplicare existente (cu aprobarea şefului Securităţii şi acordul 
prealabil al organului de partid)”, ACNSAS, fond Documentar, dosar 5503, f. 16v. 

65. ACNSAS, fond Documentar, dosar 13807, vol. 17, f. 163. 

mesaj de adeziune la acţiunile acesteia, scris de mână, pe trei pagini, semnat fictiv 
„Doru Gordean - intelectual din Braşov”. În text erau inserate o serie de idei şi expre- 
sii folosite şi în primul document, fapt care a făcut organele de Securitate să concluzi- 
oneze că putea proveni de la acelaşi autor sau de la o persoană care cunoştea textul 
acestuia şi împărtășea idei asemănătoare. La o analiză preliminară, specialiştii din cadrul 
Unităţii Speciale „S” au stabilit că, dat fiind conţinutul textului, autorul putea fi „o 
persoană în vârstă de aproximativ 70 ani ori un descendent care cunoştea evenimentele 
de la 23 august 1944 din studii sau relatări ale celor care le-a trait”®. Ulterior, s-a 
întocmit o notă privind studiul grafopsihologic efectuat în cazul ,,Tomnaticul”, care 
conţinea mai multe detalii despre profilul semnatarului. Se bănuia a fi un fost politician 
cu vederi socialiste, în etate, participând activ la viaţa politică înainte şi după 23 august 
1944. Fondul lexical era apreciat ca fiind bogat în cuvinte şi expresii specifice unui 
intelectual de vârf. Era văzut drept un om erudit, cu o cultură bogată, un bun cunoscă- 
tor al evenimentelor istorice, inteligent, având aversiune faţă de incultură. Nu era exclus, 
din perspectiva celor care se ocupau de caz, ca autorul să fi lucrat o perioadă în învă- 
ţământ, date fiind afinitatile lui fata de istorie şi faţă de destinatar“”. Pornind de la această 
caracterizare, în vederea descoperirii autorului (autorilor) celor două scrisori anonime 
care făceau obiectul cazului urmau să se întreprindă o serie de măsuri: identificarea 
maşinii de scris la care a fost dactilografiat materialul (identificarea tuturor maşinilor 
de scris marca Erika-130 şi Optima înregistrate potrivit Decretului nr. 98/1983 şi sta- 
bilirea identităţii persoanelor); acţiuni prin mijloace şi metode specificeale tuturor 
compartimentelor informativ-operative ale Securităţilor judeţene pentru identificarea 
posesorilor de maşini de scris care foloseau panglică de culoare roşie ; verificări simi- 
lare asupra tuturor posesorilor de maşini de scris semnalati, cu poziţie ostilă ori cu alte 
aspecte de interes pentru securitatea statului“. Pe baza datelor şi criteriilor transmise 
de Direcţia I şi Unitatea Specială „S” cu privire la categoriile probabile din care pro- 
venea autorul celor două materiale, fiecare ofiţer trebuia să analizeze imediat baza 
proprie de lucru, selecţionând persoanele suspecte şi luând măsuri pentru a fi puse 
în verificare. De asemenea, pentru a micşora cercul suspectilor, s-a decis urmărirea 
cu precădere a persoanelor care aveau un nivel de pregătire similar cu al autorului 
materialelor, care deţinuseră funcţii şi care erau la momentul respectiv nemulţumiţi 
sau care proveneau din fostul PSD. Nu erau excluşi din categoria posibililor autori nici 
foşti diplomaţi pensionati, rudele şi legăturile acestora, precum şi alte cadre la nivel 
înalt“. Un alt pas important era identificarea fondurilor de înscrisuri din sfera de 
competenţă care trebuiau puse la dispoziţia specialiştilor în grafologie pentru compa- 
raţie. Concomitent, era necesară obţinerea unor probe de scris de la toate persoanele cu 
pregătire superioară, începând cu descendenţii elementelor din categoriile prioritare în 
caz”. Date fiind măsurile întreprinse de Unitatea Specială „S”, nu este de mirare că 
multe dintre cazuri rămâneau nesolutionate mult timp. Măsurile întreprinse erau crono- 
fage, iar singurul indiciu de la care pornea întreaga acţiune era expertiza grafoscopică. 
La fel ca în alte situaţii, nu avem indicii nici în privinţa cazului ,,Tomnaticul” că s-ar 
fi descoperit autorul. 


66. Ibidem, dosar 5143, vol. 8, ff. 51-52. 

67. „Notă privind studiul grafo-psihologic efectuat în cazul «Tomnaticul»”, ibidem, f. 46. 
68. „Notă cu măsuri în cazul «Tomnaticul»”, ibidem, f. 48. 

69. Ibidem, f. 49. 

70. Ibidem, f. 50. 

„Neuropsihicii” 


O consecinţă gravă care s-a răsfrânt asupra autorilor de înscrisuri identificaţi a fost, 
după cum spuneam, internarea lor în spitale de psihiatrie. Amploarea fenomenului în 
problema înscrisurilor ostile era extrem de mare. În 1979-1980, 30% dintre autorii 
identificaţi au fost internaţi. Procentul a variat în anii 1980, însă nu a scăzut semnifi- 
cativ faţă de această valoare”. Care erau motivele ce impuneau aplicarea Decretului 
nr. 313/1980? 

Oferim exemplul un inginer agronom, membru al PCR, din Filipeştii de Pădure, care 
redactase şi încercase să trimită scrisori cu conţinut „necorespunzător” unor instituţii 
din străinătate şi pe adresa diferitelor organe de partid şi de stat. În 1985 începuse 
demersurile pentru emigrare în SUA, iar în 1979 şi 1986 a fost internat la Spitalul 
„Gheorghe Marinescu” din Bucureşti şi, respectiv, Spitalul de Neuropsihiatrie Voila. În 
scrisorile pe care a intenţionat să le trimită în exterior solicita sprijinul posturilor de 
radio occidentale, în ideea că va reuşi să obţină cât mai repede aprobarea pentru pleca- 
rea definitivă din ţară. Activitatea lui „duşmănoasă” se accentuase în ultima perioadă, 
trecând la ameninţări cu comiterea unor acţiuni protestatare, motiv pentru care a fost 
internat pentru tratament, la 25 ianuarie 1986, în Spitalul de Neuropsihiatrie Voila din 
judeţul Prahova, conform Decretului nr. 313/1980. Cu ocazia internării, de la domiciliul 
său au fost ridicate aproximativ 80 de înscrisuri cu conţinut ostil, concepute şi redactate 
personal de cel în cauză. Între acestea se aflau scrieri literare (poezii) îndreptate împo- 
triva conducerii de partid şi de stat, fituici şi afişe cu un caracter protestatar, organele 
de Securitate consemnând că „se manifestă uneori cu violenţă şi refuză să recunoască 
autoritatea de stat””?. 

Exemple avem şi pentru fapte de o mai mică amploare. O femeie din comuna Şcheia, 
judeţul Suceava, a redactat şi a expediat pe adresa unor persoane juridice din Bucureşti, 
în mai 1983, cinci scrisori anonime cu conţinut ostil. Din verificări a rezultat că era 
bolnavă psihic, având diagnosticul „schizofrenie paranoică cu discernământ abolit”, 
faptele fiind săvârşite pe fondul acestei afecţiuni. Au fost sesizate organele sanitare 
judeţene, care au luat măsura internării celei în cauză într-un spital de specialitate”?. O 
altă persoană, din comuna Vidra, judeţul Giurgiu, a expediat în mai 1983 pe adresa 
conducerii de partid şi de stat o scrisoare prin care se manifesta ostil şi injurios. În urma 
verificărilor şi cercetărilor, s-a stabilit că era bolnavă psihic, a fost pensionată medical 
şi internată în mai multe rânduri în spitale de psihiatrie”. 

Literatura de specialitate axată pe modul în care a fost folosită psihiatria ca mij- 
loc de represiune în regimul comunist nu este deloc vastă, în special din cauza lipsei 


71. Spre exemplu, la sfârşitul anului 1983, din 52 de cazuri aflate în lucru în vederea finalizării, 
19,2% dintre autori erau consideraţi a fi bolnavi psihic („Raport cu privire la modul de soluţionare 
a cazurilor cu autori de înscrisuri ostile identificaţi, 26 martie 1984”, ACNSAS, fond Documentar, 
dosar 16254, vol. 19, f. 13). În trimestrul at II-lea al anului 1984, din 34 de cazuri rezolvate, 26% erau 
„bolnavii psihic” ; zece cazuri au fost sesizate la organele sanitare competente („Raport cu privire 
la modul de soluţionare a cazurilor de înscrisuri ostile identificate, 30 iunie 1984”, în ibidem, f. 6). 

72. „Notă privind pe S.N. din comuna Filipeştii de Pădure, jud. Prahova, 4 februarie 1986”, ACNSAS, 
fond Documentar, dosar 7857, vol. I, f. 52. 

73. „Raport, Direcţia Cercetări Penale, 8 decembrie 1983”, ACNSAS, fond Documentar, dosar 16254, 
VOIERIIDRRf 5228 

74. Ibidem, f. 22v. 

documentelor pe acest subiect. Cert este că internarea în spitale psihiatrice a fost folo- 
sită ca mijloc de eliminare a adversarilor politici, indiferent de forma prin care se 
opuneau regimului. Usurinta cu care se aplica Decretul nr. 313/1980 în problema 
„înscrisurilor cu continut duşmănos” stă mărturie în acest sens: probabilitatea ca 
aproximativ un sfert dintre autorii identificaţi să fi suferit de boli psihice este extrem 
de mică. 


Concluzii 


Redactarea şi răspândirea de scrisori şi fituici anonime, precum şi realizarea de inscrip- 
tii ostile regimului i-au impulsionat pe reprezentanţii puterii comuniste să intensifice 
propaganda în vederea prezentării cosmetizate a actorilor puterii şi a realizărilor regi- 
mului. Pe de altă parte, a intensificat şi controlul la nivel societal, exercitat prin inter- 
mediul Securităţii. Răspândirea unor astfel de texte, alături de alte acţiuni anticomuniste 
(ruperea de afişe, distrugerea portretelor conducătorilor etc.) - acţiuni reperabile pe 
toată durata regimului - dezvăluie o societate nicidecum unitară, nicidecum conformistă. 
Totuşi, în ciuda numărului mare de asemenea materiale şi a criticilor lor usturătoare, 
răspândirea lor nu a avut un impact major asupra cursului regimului, întrucât ele nu au 
impulsionat acţiuni coagulate ale unor grupuri, ci au fost, mai degrabă, iniţiative indi- 
viduale, disparate, din cauză că reperarea „complotiştilor” ar fi fost mai simplă. Despre 
consecinţele unor asemenea acţiuni coagulate împotriva regimului s-a scris deja în 
literatura de specialitate. 

Pe de altă parte, răspândirea unor manifeste nu a avut un efect cuantificabil pentru 
că, sub regimul comunist, controlul era total şi nu ţinea numai de poliţia politică. În 
afară de rapoartele sau de notele informative întocmite de Securitate, şi la nivelul 
Partidului existau persoane abilitate cu cercetarea sau prezentarea datelor din teritoriu. 
De pildă, Direcţia Organizatorică a CC al PCR întocmea periodic sinteze referitoare la 
starea de spirit din ţară, iar subiectul răspândirii de texte cu caracter anticomunist nu 
era deloc neglijat. Dar, deşi nu a produs efecte asupra conducerii comuniste, existenţa 
unor astfel de texte demonstrează incapacitatea reprezentanţilor puterii de a concura cu 
o societate în niciun caz monolitică şi care a fost masificată numai prin represiune şi 
control total. 


Forms of Opposition in the Last Years of the Ceauşescu Regime : 
The Issue of “Anonymous Texts with Hostile Content” and the Role 
of Special Unit “S” 


Our aim is to analyze the topic of the anonymous letters, leaflets and fly-sheets printed by the 
opponents of the Ceausescu regime that circulated in Romania in the second part of the '80s. 
The existence of such attitudes against the communist rule contradicts the totalitarian paradigm 
and highlights the inexistence of a monolithic society. In other words, the phenomenon con- 
tradicts the official propagandistic discourse and it might be considered a small step towards 
the fall of the regime. Such texts were usually directed against the most important communist 
personalities of the time and especially Nicolae Ceausescu, as well as against the type of 
politics promoted by the leader of the Romanian Communist Party. 

Studies usually approached the case of the most known dissidents who articulated their criti- 
cism of communism. However, our focus lies on those texts created by anonymous individuals, 
and not by organized groups. They were not spread in great number, but they draw attention 
especially due to the nature of the criticism against both the leaders of the time and the man- 
ner in which the politics of the communist regime developed. Those found guilty of writing 
this type of texts were sometimes arrested and sentenced to prison or, in some cases, held in 
psychiatric hospitals, because of the Securitate abuses. The pretext was found in the Romanian 
Criminal Code: “propaganda against the socialist order”. 

The problem of anonymous letters and leaflets directed against the communist regime repre- 
sented a genuine issue for the secret police. The reason is that, despite their numbers, they 
were spread in public areas, so that many Romanian citizens could acknowledge their 
anti-communist content. This was the reason why, within the Securitate, a special unit was 
created in order to deal with these cases: Special Unit “S”. Therefore, this chapter highlights 
the functioning and activity of that institution and the measures undertaken against those who 
dared to contest the regime. 


Ana-Maria CATANUS 


Mircea Răceanu : un complicat caz de trădare 
în România comunistă 


În seara zilei de 31 ianuarie 1989, un flagrant organizat sub coordonarea generalu- 
lui-maior Aurelian Mortoiu, şeful Direcţiei a III-a (Contraspionaj) a Direcţiei Securităţii 
Statului (DSS), se concretiza cu arestarea lui Mircea Răceanu, şeful Referenturii SUA 
şi Canada şi directorul adjunct interimar al Secţiei V Relaţii, care se ocupa de SUA, 
Canada, ţările Americii Centrale şi Latine, din cadrul Ministerului Afacerilor Externe. 
Reţinerea înaltului diplomat român, considerat pe bună dreptate unul dintre cei mai 
experimentați şi mai competenţi pe relaţia cu Statele Unite ale Americii, sub acuzaţia 
de trădare prin transmitere de secrete a marcat începutul unei anchete penale complexe, 
finalizată cu decizia Tribunalului Militar Teritorial Bucureşti de condamnare la moarte 
a lui Mircea Răceanu. Sentința definitivă a fost însă comutată de Nicolae Ceausescu 
prin decret la 20 de ani de închisoare. 

Prăbuşirea în cascadă a regimurilor comuniste din Europa de Est şi schimbările 
generate de înscrierea României pe un drum democratic, după 1989, au dus la reinter- 
pretări diametral opuse ale cazului Răceanu, culminând în anul 2000 cu achitarea 
diplomatului român pentru infracţiunea de „trădare prin transmitere de secrete”, în urma 
recursului în anulare promovat de procurorul general al României. La 7 mai 2002, la 
Washington, preşedintele Ion Iliescu i-a acordat lui Mircea Răceanu Ordinul Naţional 
„Pentru merit” în grad de Comandor!. Dacă din punct de vedere juridic diplomatul 
român a fost reabilitat, analiza istorică a cazului Mircea Răceanu prezintă în continuare 
un interes deosebit, de vreme ce până la acest moment contribuţiile istoriografice des- 
tinate subiectului au fost lapidare şi, pe alocuri, hazardate în concluzii, probabil şi ca 
urmare a utilizării unei palete restrânse de surse. 

Studiul de faţă propune o analiză complexă, dar nu exhaustivă asupra acestui caz com- 
plicat, din perspectiva surselor documentare disponibile la acest moment. Astfel, folosind 
documentele identificate în arhivele fostei Securităţi, elaborate de mai multe structuri 
şi direcţii (Direcţia de Informaţii Externe - DIE/Centrul de Informaţii Externe - CIE, 
Contraspionaj, Cercetări penale), stenograme realizate în urma şedinţelor conducerii de 
partid şi de stat, literatura memorialistică a celor direct implicaţi în evenimente, precum 
şi lucrări speciale dedicate subiectului, studiul nostru prezintă o analiză nouă şi nuanţată 


1. Ştefan N. Maier, „De vorbă cu Mircea Răceanu (IV)”, https : //acum.tv/articol/1976/ (accesat 
la 1 octombrie 2019). 

a desfăşurării cazului Răceanu. Totodată, ridicăm o serie de semne de întrebare asupra 
interpretărilor lansate în epocă şi după prăbuşirea regimului comunist cu privire la 
valenţele reale ale activităţii lui Mircea Răceanu. 


Repere biografice 


Mircea Răceanu s-a născut la închisoarea Văcăreşti, la 17 octombrie 1935. Mama sa era 
Ileana Pop (Ilonka Papp), fostă ilegalistă, iar tatăl, Andrei Bernath, tâmplar din Târgu 
Mureş, absolvise Şcoala leninistă de la Moscova, fiind unul dintre conducătorii Uniunii 
Tineretului Comunist din Romania’. Acesta a fost arestat la 9 iulie 1935 şi condamnat 
la zece de ani de închisoare. După începerea războiului dintre România şi URSS, în 
iunie 1941, a fost mutat într-un lagăr din Transnistria, la Rîbnița, unde a murit în martie 
1944, ucis de trupele germane în retragere?. În septembrie 1944, Ileana Pop s-a căsătorit 
cu Grigore Răceanu, care l-a adoptat pe Mircea“. După absolvirea Liceului „Ion Luca 
Caragiale” din Bucureşti, în 1954, Mircea Răceanu a fost trimis la Moscova să studieze 
la Institutul de Relaţii Internationale, pe care l-a absolvit în 1959. La puţină vreme după 
absolvire, în iulie 1960, a fost angajat ca referent la Ministerul Afacerilor Externe. 

Intrarea în diplomaţie ridică unele semne de întrebare, întrucât s-a produs într-o 
perioadă în care dosarul personal cântărea mai mult decât calităţile profesionale. Tatăl 
său adoptiv, Grigore Răceanu, fusese exclus din partid şi arestat pentru câteva luni, 
acuzat de activitate fractionista* în contextul complicat al Plenarei Partidului Muncitoresc 
Românesc (PMR) din 9-13 iunie 1958. Mama sa, Ileana Răceanu, membră supleantă 
a CC al PMR, şi-a pierdut poziţia, rămânând simplu membru de partid, „pentru fap- 
tul că, cunoscând manifestările şi concepţiile duşmănoase ale lui Răceanu Grigore, a 
avut o atitudine împăciuitoristă, n-a luat poziţie fata de ele şi nu le-a adus la cunoştinţa 
partidului”. Reabilitarea lui Grigore Răceanu a avut loc abia după venirea la condu- 
cere a lui Nicolae Ceauşescu, în cadrul şedinţei Biroului Politic al CC al PMR din 
1 aprilie 1965 fiind ridicată problema reprimirii în partid a lui Grigore Răceanu, fapt 
care s-a produs trei ani mai târziu, în 1968. 

Angajat în MAE, Răceanu a parcurs etapele carierei diplomatice şi, după un scurt 
stagiu de practică la Ambasada română de la Washington, în 1969 a fost trimis la misiunea 
diplomatică a României in SUA cu gradul de secretar III. În 1974, potrivit declaraţiilor 
date de M. Răceanu în timpul anchetei penale, CIA a început procesul de studiere în 
vederea recrutării sale, finalizat un an mai târziu, în 19758. După încheierea mandatului, 

în 1978, Mircea Răceanu a revenit în Centrala MAE, ocupând până la data arestării 
sale, 31 ianuarie 1989, poziţia de şef al Referenturii SUA şi Canada din minister. 
Condamnat la moarte pentru infracţiunea de „trădare prin transmitere de secrete”, 
pentru că în perioada 1975-1989 ar fi furnizat serviciului de spionaj american date şi 
informaţii secrete, Răceanu a fost grațiat de Nicolae Ceausescu în septembrie 1989, 
aparent şi la intervenţia personală a preşedintelui american George Bush, fost director 
al CIA în 1976-1977. Mircea Răceanu a părăsit România în vara anului 1990, stabi- 
lindu-se in SUA, unde a obţinut foarte repede cetăţenia americana’. Totodată, a publicat 
o serie de lucrări valoroase referitoare la relaţiile româno-americane în perioada anilor 
1970-1980”. 

La 16 ianuarie 1991, Răceanu a fost primit de directorul CIA William Webster, căruia 
i-a mulţumit pentru susţinerea guvernului american pentru a scăpa de pedeapsa cu 
moartea!. 


Două linii paralele : Securitatea şi CIA 


La 30 de ani de la prăbuşirea regimului comunist în România, majoritatea studiilor care 
au abordat cazul Răceanu şi-au construit analiza cu precădere prin raportarea la circum- 
stantele politice interne şi externe specifice societăţii româneşti în ultimul an al epocii 
comuniste. Într-o Românie marcată de o criză economică şi socială profundă, trăind 
într-un climat de teamă permanentă, fără perspectiva unei schimbări a modului de con- 
ducere politică într-un orizont de timp rezonabil, fiecare act care contravenea normelor 
legale ale statului comunist putea căpăta valenţe de opoziţie politică. Acest context a 
făcut ca, în mod artificial, cazul lui Mircea Răceanu să fie încadrat în aceeaşi categorie 
a luptei anticeausiste, alături de gesturile de opoziţie veritabile şi făţişe faţă de condu- 
cerea lui Nicolae Ceausescu, precum luările de poziţie ale disidentilor romani, scrisoa- 
rea celor şase veterani comunişti sau încercările de tipărire a unui ziar independent. 
Aflat la intersecţia dintre două regimuri ideologic incompatibile, cazul Răceanu a fost 
tratat dihotomic în cele două sisteme politice. 

În 1989, colaborarea sa îndelungată cu CIA i-a atras condamnarea la moarte pentru 
infracţiunea de „trădare prin transmitere de secrete” şi, în consecinţă, etichetarea lui 
drept trădător. Condamnarea lui Mircea Răceanu a fost însă doar finalitatea publică a 
unui demers de documentare a activităţii de trădare întins pe mai mulţi ani, realizat 
de contraspionajul românesc. La puţină vreme însă, trecerea la regimul democratic a 
dus la reinterpretarea diametral opusă a activităţii lui Mircea Răceanu, fapt care a 
condus la reabilitarea juridică şi la includerea sa în galeria opozanților anticomunisti. 
Astfel, furnizarea de informaţii către CIA a fost interpretată, în contextul respectiv, 
drept opoziţie faţă de dictatură!?, iar asocierea, contestabilă istoric, între arestarea sa şi 

demersul „Scrisorii celor şase” l-a transformat într-un opozant şi o victimă a poliţiei 
politice”. 

Studierea documentelor şi materialelor accesibile la această dată referitoare la cazul 
Mircea Răceanu oferă o nouă perspectivă asupra activității diplomatului român, a cărui 
evoluţie a fost strâns legată, în cea mai mare parte, de serviciile de informaţii - roma- 
neşti şi americane. Cazul Răceanu a infirmat cumva teorema matematică a liniilor 
paralele, diplomatul român furnizând simultan informații către două structuri infor- 
mative ale unor state adversare prin apartenența lor la sisteme ideologice, politice 
şi militare incompatibile. În 1963, după cum reiese dintr-o notă a UM 0201 (Secţia 
a H-a CIE - unitate operativă de spionaj pe spațiul geografic al Americii de Nord si 
de Sud), la puțină vreme după încadrarea lui în Ministerul Afacerilor Externe, tânărul 
diplomat Mircea Răceanu a fost recrutat, cu aprobare de partid, de structura de infor- 
maţii externe (la acea dată, DIE), „fiind folosit în studierea unor obiective din 
exterior”'4, În acest context, după efectuarea unui stagiu de practică la Ambasada 
română de la Washington, în 1969-1978 a fost trimis în misiune diplomatică în Statele 
Unite. Potrivit declaraţiilor extrem de detaliate oferite de Mircea Răceanu în cursul 
anchetei penale din 1989, procesul recrutării sale de către serviciul de spionaj ame- 
rican a început în vara anului 1974. Primul contact s-a realizat la o recepţie organizată 
de Comitetul de relaţii externe al Senatului SUA, unde a fost abordat de Bruce Primmer, 
profesor de ştiinţe politice la Universitatea din Chicago şi consultant al Consiliului 
Securităţii Nationale de pe lângă Casa Alba’. Tatonările privind disponibilitatea 
diplomatului român de a furniza informaţii s-au accentuat în perioada următoare, când 
între cei doi au avut loc întâlniri aproape lunare şi discuţii din ce în ce mai aprofundate 
pe tematica relaţiilor româno-americane. 

În contextul procesului de analiză în vederea recrutării pe care îl desfăşura la adresa 
lui Răceanu, Bruce Primmer i-a dezvăluit acestuia colaborarea strânsă dintre Consiliul 
Securităţii Naţionale şi CIA şi, implicit, a sa personală cu serviciul de informaţii. Mai 
mult, cu ocazia unei noi întâlniri din martie-aprilie 1975, Primmer i-a dat lui Răceanu 
un material cu privire la Congresul al XI-lea al PCR elaborat la Consiliul Securităţii 
Naţionale. Retrospectiv, Mircea Răceanu declara cu privire la acest aspect: „Apreciez 
că, dându-mi acest material care era de natură să prejudicieze interesele SUA, Bruce a 
urmărit, pe de o parte, să strângă şi mai mult legătura cu mine, iar, pe de altă parte, să 
mă facă să mă simt obligat ca la rândul meu, atunci când îmi va cere o informaţie, eu 
să i-o furnizez”'®. În iunie 1975, la aproape un an de la primul contact în vederea 
recrutării, s-a produs intrarea în scenă a ofițerului de spionaj american Tom Harvey, 
care, o lună mai târziu, i-a solicitat direct lui Răceanu colaborarea cu CIA. Dialogul 
definitoriu pentru încheierea recrutării este redat deopotrivă în declaraţiile din ancheta 
penală de M. Răceanu : „Ştii cine sunt? ”, a întrebat Harvey, „Ştiu cine eşti”, a răspuns 
Răceanu, continuând : „«De ce ai venit la mine, ce vrei de la mine ?». Harvey mi-a spus 
direct: «Vrem să ne dai informaţii», adăugând că ştie totul despre mine”. 

În lucrarea sa publicată în anul 2000, care rememorează perioada arestării şi anche- 
tării sale din 1989, Mircea Răceanu insistă asupra faptului că Tom Harvey a fost un 
produs fictiv, o bună parte din declaraţiile sale legate de activitatea de transmitere de 
informaţii fiind inventate de el pentru a distrage atenţia anchetatorilor şi a-i proteja 
astfel pe semnatarii „Scrisorii celor şase”!5. Ţinând cont de faptul că în activitatea de 
spionaj se folosesc nume fictive, pseudonime, parole şi locuri de întâlnire care se schimbă 
periodic!?, este perfect plauzibil ca numele ofițerului de spionaj să nu fi fost Tom Harvey. 
Cu toate acestea, descrierile extrem de amănunțite făcute de Mircea Răceanu în timpul 
anchetei, referitoare la întâlnirile cu acesta în perioada 1975-1978 şi apoi în anii 1980, 
în contextul deplasărilor diplomatice temporare în America, avansează ipoteza că decla- 
rațiile sale din 1989 corespund într-o măsură mai mare realităţii decât cele enunțate 
ulterior. Altfel, este foarte greu de înţeles de ce un acuzat pasibil de a primi pedeapsa 
cu moartea, care beneficia de inteligenţa şi de experienţa lui Mircea Răceanu, în loc să 
diminueze volumul de informaţii care ar putea fi folosit împotriva sa, a ales să redea cu 
lux de amănunte conţinutul discuţiilor cu ofiţerul de spionaj american sau al instructa- 
jelor privind transmiterea informaţiilor. Mai mult, la aceste informaţii Răceanu a adă- 
ugat inventarul atent al recompenselor consistente pe care le-a primit de la serviciul 
american de informaţii, punând la dispoziţia anchetatorilor informaţii în măsură să-i 
agraveze situaţia. 

În acest context se cuvine menţionat că ancheta penală asupra lui Mircea Răceanu 
s-a desfăşurat cu o atenţie sporită. Astfel, exceptând imensa presiune psihologică 
inerentă situaţiei, asupra lui Răceanu nu s-au exercitat, ca în alte cazuri, violenţe de 
natură fizică. Potrivit mărturiei principalului anchetator al lui Răceanu, Gheorghe 
Cotoman, „de starea sănătăţii acestuia se interesa însuşi Nicolae Ceauşescu, noi pri- 
mind ordinul drastic de a nu întreprinde nimic de natură a afecta starea fizică sau 
psihică a arestatului”20. 

Acceptarea colaborării cu CIA a fost justificată de Răceanu drept unica soluţie, 
temându-se ca, în caz de refuz, să nu devină victima unei operaţiuni de compromitere 
care să-i pericliteze cariera diplomatică”. Teama, dar şi relaţiile tensionate cu şeful 
rezidentei de la Ambasada României la Washington, colonelul Gheorghe Angelescu”, 
l-au determinat să nu informeze nici conducerea Ambasadei. Procesul de recrutare a lui 
Mircea Răceanu s-a încheiat efectiv în noiembrie 1975, după această dată urmând o 
serie de întâlniri la care au participat Tom Harvey, dar şi o altă persoană, prezentată sub 
numele „Peter”. Acesta din urmă, probabil un alt ofiţer operativ al CIA, responsabil cu 
instructajul privind modalităţile de transmitere disimulată a informaţiilor, i-a prezentat 
lui Răceanu mai multe metode tehnice de furnizare a datelor, toate respinse de diplo- 
matul român pe motiv că nu erau sigure. De remarcat este faptul că, în timpul acestor 
discuţii, Răceanu a acceptat să furnizeze informaţii serviciului american şi după reîn- 
toarcerea în Centrala MAE”, optând însă pentru stabilirea unui contact direct cu omul 
de legătură de la Ambasada americană din Bucureşti, pe care l-ar fi întâlnit cu ocazia 
acţiunilor protocolare la care ar fi participat în virtutea atribuţiilor de serviciu”. În 

perioada 1975 - iulie 1978, Mircea Răceanu a transmis legăturii sale americane date cu 
caracter secret care cuprindeau, printre altele, informaţii despre poziţia RSR în proble- 
matica acordării de către SUA a Clauzei Națiunii celei mai Favorizate, poziţia părţii 
române la unele negocieri care au avut loc în perioada 1974-1978 între RSR şi SUA, 
cu referire specială la punctele de vedere ale părţii române elaborate cu prilejul discu- 
tiilor asupra declaraţiei româno-americane din 1978 sau date cu privire la poziţia 
României referitoare la acordurile româno-americane în domeniul maritim şi cel aerian, 
aflate în faza de negociere”. Informaţiile erau transmise verbal în cadrul întâlnirilor 
periodice organizate de Tom Harvey la diferite hoteluri din Washington, unde Răceanu 
se prezenta sub numele conspirativ ,James”°. 

Revenit în Centrala MAE ca şef al Referenturii SUA şi Canada, Răceanu a reluat 
furnizarea informaţiilor către serviciul american de spionaj. Stabilirea legăturii infor- 
mative s-a făcut cu ocazia participării diplomatului român la o acţiune protocolară 
dedicată zilei nationale a Statelor Unite, în iulie 1980. Conform celor stabilite la 
Washington, Răceanu a fost abordat de Tom Witecki, diplomat american, folosind parola 
„Salutări de la Tom”, urmând ca la întrebarea lui Răceanu „Care Tom?” să i se răspundă 
„Tom, prietenul de la Washington”. Cu acest prilej, Răceanu a reiterat disponibilitatea 
de furniza informaţii?. În ceea ce priveşte sistemul de transmitere a informaţiilor la 
Bucureşti, acesta a suferit modificări din considerente de păstrare a conspirativitatii. 
Cum nu mai era posibilă transmiterea verbală, din raţiuni de timp, dar şi pentru că ar 
fi ridicat suspiciuni, Răceanu a sugerat transmiterea în scris a informaţiilor cu prilejul 
participării la acţiunile protocolare. Astfel, în perioada 1981-1989 au existat mai multe 
modalităţi prin care Răceanu a transmis informaţii către şase persoane de legătură de la 
Ambasada americană, în fapt cadre CIA cu acoperire diplomatică : Tom Witecki, James 
Bruha, Francis Corry, Eric Carlson, Ed Ulmer şi Ross Newland. O primă metodă era 
plasarea pachetelului cu documente în spatele bazinului de apă de la toaleta ambasadei. 
Conform declaraţiilor lui Răceanu, în noiembrie 1980 a discutat şi a stabilit cu Tom 
Witecki ca „în situaţiile în care aveam să-i transmit informaţii, când dau mâna cu el să 
dau şi din cap ceva mai aplecat. Aceasta însemna că el trebuia să urmărească momentul 
când mergeam la toaletă şi să mă urmeze la foarte scurt timp pentru a le prelua”%. 
Începând cu februarie 1982 s-a recurs la o altă metodă de transmitere a informaţiilor, 
respectiv înmânarea către James Bruha, ofiţerul de legătură de atunci, a pachetelului cu 
informaţii în timpul vizionării unui film”. De altfel, aceeaşi modalitate era avută în 
vedere şi în seara zilei de 31 ianuarie 1989, când diplomatul român a fost arestat în 
drum spre o vizionare de film. Au existat însă şi cazuri când, profitând de aglomeratie, 
notele, împăturite şi ambalate conform cutumei stabilite, în pachetele legate cu bandă 
scotch, erau transmise direct personal, fără alte precauţii, 

Informările transmise de diplomatul român erau note scrise de mână, cu majuscule, 
la biroul din minister, la redactarea cărora folosea date la care avea acces în virtutea 
atribuţiilor de serviciu, dar şi unele obţinute prin exploatarea informativă a colegilor de 
la alte direcţii sau instituţii. Astfel, în perioada februarie 1981 - 31 ianuarie 1989, 
Răceanu a transmis spionajului american un volum important de date şi informaţii referioare 

la relaţiile româno-americane : poziţia în problematica Clauzei Națiunii celei mai 
Favorizate ; date în legătură cu diferite cazuri privind drepturile omului ; opinia auto- 
ritatilor române competente faţă de practica unor dobânzi folosite de SUA în relaţiile 
cu tara noastră; punctele de vedere ale delegatiilor ţării noastre care urmau să poarte 
negocieri în cadrul Comisiei economice mixte româno-americane sau cu diferiţi oameni 
de afaceri; date şi informaţii despre stadiul şi evoluţia relaţiilor româno-sovietice, pe 
plan general şi pe domenii, în diferite perioade ; documente în legătură cu problematica 
Pactului de la Varsovia*®. De remarcat este că, începând din anul 1986, Răceanu a 
transmis spionajului american inclusiv xerocopii ale unor documente integrale la care 
avea acces în virtutea atribuţiilor de serviciu şi care prezentau interes în integralitatea 
lor. Printre acestea se numărau: Mandatul delegaţiei române la Reuniunea gene- 
ral-europeană de la Viena, octombrie 1986; Informare adresată ministrului de Externe 
Ioan Totu referitoare la întâlnirea de la Sofia a statelor participante la Pactul de la 
Varşovia privind problematica drepturilor omului, februarie 1987 ; Notă adresată minis- 
trului de Externe loan Totu referitoare la consultările dintre Ministerul Afacerilor Externe 
român şi cel sovietic privind priorităţile politicii externe ale administraţiei Reagan, mai 
1987 ; informare referitoare la consultările dintre MAE român şi MAE sovietic privind 
problematica SUA, octombrie 1988%. 

Pentru serviciile aduse spionajului american, Mircea Răceanu a fost recompensat 
material corespunzător cu sume în lei, în valută şi cu bijuterii din aur”. Astfel, potrivit 
propriilor declaraţii din timpul anchetei penale, pe durata colaborării lui Mircea Răceanu 
i s-a deschis un cont în Statele Unite, în care se depuneau lunar sume, depozit al cărui 
sold ajunsese în aprilie 1988, la ultima vizită a lui Răceanu, la 180.000 de dolari, 
potrivit extrasului de cont prezentat acestuia de Tom Harvey. În plus, în perioada 
1984-1988, diplomatul român primise în mai multe rânduri de la oamenii de legătură 
din Ambasada americană sume totalizând 450.000 de lei%. O parte din aceşti bani au 
fost descoperiţi în urma perchezitiilor într-o servietă diplomat pe care Răceanu o lăsase 
în apartamentul socrilor. Faptul că Mircea Răceanu a fost un asset important pentru 
CIA, ca să folosim un termen consacrat sferei de informaţii, a fost întărit şi de primirea 
acestuia, la 16 ianuarie 1991, de către directorul CIA William Webster, căruia Răceanu 
i-a mulţumit pentru susţinerea guvernului american”. 

Simultan cu desfăşurarea activităţii de transmitere de informaţii către serviciul de 
spionaj american prin intermediul Ambasadei SUA la Bucureşti, în 1980-1988 Mircea 
Răceanu a colaborat cu Direcţia a I-a a Direcţiei Securităţii Statului. Astfel, într-o 
notă a contraspionajului din 1980 se solicita şi se primea aprobarea ca Mircea Răceanu 
să sprijine cu informaţii organele de Securitate privind „activitatea unor elemente sus- 
pecte aflate în atenţia noastră”3%. Măsura a fost comunicată şi Centrului de Informaţii 
Externe, nota fiind predată UM 0544 (CIE) la 23 mai 1981”. În dosarele accesibile la 

Consiliul Naţional pentru Studierea Arhivelor Securităţii (CNSAS), sub titulatura „Materiale 
furnizate de Mircea Răceanu” se regăsesc 172 de materiale semnate iniţial cu numele 
conspirativ „Răileanu” şi apoi „Răducu”, colaborator aflat în legătura mai multor ofiţeri, 
printre care colonelul Constantin Rapcea şi, în a doua parte a anilor 1980, locotenen- 
tul-major Gheorghe Alin Popescu. Acestea au vizat în special diplomaţi americani, dar 
şi cetăţeni români, angajaţi ai Ministerului de Externe sau persoane cu care intra în 
contact cu ocazia unor manifestări protocolare*. Faptul că nu numai informaţiile furni- 
zate de Răceanu, ci şi sugestiile pe care le făcea în legătură cu anumite aspecte care ar 
fi putut aduce prejudicii autorităţilor comuniste se bucurau de încredere este relevat de 
conţinutul mai multor documente. În acest sens, o notă-raport a ofițerului Gheorghe 
Ionescu din 11 noiembrie 1986 prezintă părerile colaboratorului M. Răceanu („Răducu”) 
referitoare la persoanele din lumea academică invitate să participe la o masă la restau- 
rantul Capşa, în onoarea secretarului adjunct de stat John Whitehead. Relativ la persoa- 
nele propuse de Ministerul Educaţiei pentru a participa la eveniment, printre care se 
numărau Dinu Giurescu, Ana Maria Sandi şi Mihnea Gheorghiu, Răceanu prezintă 
informaţiile pe care le cunoştea despre aceştia, inclusiv dacă aveau rude plecate în stră- 
inătate*. După cum notează în continuare ofiţerul, „opinia sursei este că organizarea 
mesei respective de către ambasadorul SUA este forţată, iar invitaţii respectivi sunt 
persoane care au avut şi au tangente cu autorităţile americane sau persoane particulare. 
Nu este exclus, opinează sursa, ca la această masă să participe şi Mihai Botez şi Silviu 
Brucan. Sursa sugerează ca prin posibilităţile existente să fie îndepărtate persoanele care 
ar putea aduce prejudicii autorităţilor române (exemplu Botez)”%. Nota-raport a fost 
înaintată conducerii DSS, iar două zile mai târziu s-a comunicat că ministrul de Externe 
Ioan Totu nu a fost de acord cu participarea istoricului Dinu Giurescu la manifestare“. 

Buna colaborare a lui Răceanu cu Serviciul de Contraspionaj reiese şi dintr-o notă 
de analiză privind activitatea sursei „Răducu”, din 3 iunie 1986, elaborată de locote- 
nentul-major Gheorghe Ionescu. Documentul releva posibilităţile pe care le avea cola- 
boratorul pentru a furniza informaţii : „Prin natura atributiunilor de serviciu coordonează 
activitatea diplomatică pe spaţiul SUA şi Canada; având o îndelungată activitate în 
MAE, cunoaşte foarte bine o mare parte din personal şi aceasta constituie o posibilitate 
informativă reală pentru sursa Răducu” ; tipul de persoane vizate de supraveghere : 
„Materialele furnizate de sursă au vizat diplomaţi şi ca material de verificare a unor 
persoane din MAE”, dar şi seriozitatea cu care acesta trata relaţia cu ofiţerul Direcţiei 
a I-a: „Acesta s-a prezentat punctual la întâlniri, a păstrat secretul colaborării cu 
organele de securitate, a manifestat interes în rezolvarea sarcinilor ce i-au fost trasate, 
informaţiile furnizate verificându-se şi pe alte linii”. Drept urmare, ofiţerul de legătură 
propunea „a se aproba folosirea în continuare a sursei «Răducu». Sursei îi vor fi trasate 
în continuare sarcini de supraveghere a diplomaților străini aflaţi la post în Bucuresti 
(diplomaţi americani şi canadieni), de a furniza informaţii despre persoanele din Centrala 
MAE şi de la oficiile noastre diplomatice din străinătate”. 

Importanţa colaboratorului „Răducu” pentru organele de contraspionaj şi dorinţa lor 
de a prezerva această relaţie este relevată şi de recompensele financiare acordate lui 
Răceanu. Chitantele tipizate emise de UM 0625 (Direcţia a III-a), dar si chitantele 
olografe de primire a banilor indică faptul că sursa „Răducu” a fost recompensată cu 
sume de la 1.000 la 2.000 de lei „pentru aportul adus la rezolvarea unor sarcini 
specifice”“. În pofida recomandărilor pozitive din partea ofițerului de legătură şi a 
comportamentului aparent ireprosabil al lui Mircea Răceanu, contraspionajul românesc 
începuse să aibă, de la jumătatea anilor 1980, suspiciuni serioase de trădare cu privire 
la diplomatul român. Acest lucru este evidenţiat de rezoluţia loctiitorului şefului Direcţiei 
a III-a, colonelul Emil Rădulescu, în „Notă de analiză privind activitatea sursei «Răducu»” 
din 3 iunie 1986, prin care îi cerea colonelului Gheorghe Manea, şef serviciu în cadrul 
Direcţiei a III-a, următoarele : „Tov. Manea, rog personal să vă asiguraţi de verificarea 
sursei Răducu prin toate mijloacele muncii de securitate”*. 


Suspiciuni de trădare 


Pe 11 iulie 1985, un raport al contraspionajului românesc propunea verificarea prin dosar 
de urmărire informativă a lui Mircea Răceanu. Deschiderea DUI „Robinson”, numele 
sub care a fost urmărit Răceanu în perioada începând cu 1985 şi până la arestarea sa, avea 
la bază informările venite de la unitatea de informaţii externe (CIE), ce semnalau pre- 
zenta sa într-un cerc de suspecți care ar fi putut furniza date secrete serviciului de 
informaţii american“. De altfel, doi ani mai târziu, în martie 1987, o notă a Secţiei a Il-a 
CIE propunea „scoaterea din preocupare a colaboratorului Răceanu Mircea” în urma 
semnalării unor aspecte de natură contrainformativă: „Legătura sa cu organele de 
securitate este cunoscută de trădătorul Nicolae Horodincă, care l-a avut în legătură în 
tara; a avut în legătură în exterior o sursă de influenţă şi două relaţii, care s-au dovedit 
ulterior a fi cadre ale CIA ; relaţii cu diplomaţi americani la Bucureşti care depăşesc 
uneori cadrul normal al relaţiilor oficiale sobre”. În aceste condiţii, potrivit documen- 
telor accesibile la acest moment, contraspionajul românesc a continuat colaborarea cu 
Răceanu şi, în acelaşi timp, a desfăşurat activităţi constante de urmărire informativă 
asupra diplomatului român. Astfel, prin verificarea lui Răceanu prin dosar de urmărire 
informativă se aveau în vedere următoarele obiective : să se stabilească dacă diplomatul 
a fost recrutat de serviciul american de informaţii ; modul în care culege şi transmite 
informaţii ; prevenirea culegerii de informaţii secrete. În acest sens, dispoziţiile trasate 
în cadrul urmăririi au vizat: încadrarea informativă la locul de muncă, solicitarea de 
date suplimentare UM 0195 (CIE) despre Mircea Răceanu în perioada în care a fost la 
post în SUA, interceptarea convorbirilor telefonice la domiciliu şi a corespondenţei 
interne şi externe“. 

Deşi în urma implementării acestor acţiuni nu „rezultaseră probleme de ordin ope- 
rativ”, comportarea lui Răceanu fiind conformă cu prevederile legale ce reglemeniau 

participarea la acţiuni protocolare, acesta informând şi oficial organele de contraspionaj 
despre contactele realizate şi discuţiile avute cu acele prilejuri”, s-au dispus în continu- 
are măsuri suplimentare de verificare a lui Răceanu. Astfel, potrivit notei de analiză a 
dosarului de urmărire informativă (DUI) „Robinson” din 24 octombrie 1986, se trasau 
sarcini care aveau în vedere identificarea interesului lui Răceanu pentru informaţii de 
pe alte spaţii, care nu intrau în competenţa sa şi pe care ar fi putut să le furnizeze unor 
servicii de informaţii interesate, precum şi intensificarea urmăririi lui Răceanu la acti- 
unile protocolare organizate de reprezentanţe străine la Bucureştis. Totodată, fără a se 
renunţa la colaborarea cu Răceanu, se dispunea „continuarea exploatării sale informative, 
fără a i se trasa sarcini concrete de rezolvat”. În scurt timp, suspiciunile asupra lui 
Mircea Răceanu au devenit mai puternice, fapt care determina contraspionajul să con- 
sidere necesară luarea unor măsuri direct proporţionale cu gravitatea infracţiunii pe care 
o suspectau, respectiv trădare prin transmitere de secrete. Astfel, într-o nouă nota de 
analiză a DUI „Robinson”, din decembrie 1986, semnată de data aceasta de persoane 
aflate în ierarhia superioară a Direcţiei a III-a, se aveau în vedere mutarea lui Răceanu 
de la Direcţia America la Direcţia Cultură Presă, introducerea la locul de muncă de 
mijloace (tehnice) în vederea unui control continuu al activităţii acestuia şi solicitarea 
de la UM 0544 (CIE) de date privind activitatea sa, acţiunile în care a fost angrenat, 
pentru a se aprecia oportunitatea analizei cazului cu Direcţia Cercetări Penale’. Contrar 
măsurii preconizate, Răceanu nu a fost transferat de la Direcţia America, o posibilă 
explicaţie fiind aceea că prin mutarea sa s-ar fi compromis posibilitatea de a se documenta 
şi de a se proba infracţiunea de trădare. În schimb, chiar din decembrie 1986, s-a instituit 
filajul vizându-l pe Mircea Răceanus?, în timp ce restul formelor de supraveghere - încadrare 
informativă, tehnică de ascultare la domiciliu, investigaţii — au fost întărite. Doi ani mai 
târziu, în septembrie 1988, pe baza unor informaţii potrivit cărora Răceanu copia documente 
la biroul său, s-a cerut aprobarea pentru introducerea mijloacelor TV pentru a verifica 
şi a proba informatia™. Astfel, „prin mijloace tehnice speciale (foto-filmare cu aparatură 
ultraminiaturizată) s-a stabilit cu certitudine că obiectivul copiază documente secrete din 
cadrul MAE şi culege informaţii din diverse domenii, pe care le redactează sub formă 
de note”*’. Acestea erau întocmite de obicei în ziua întâlnirilor in care era planificată 
participarea la acţiuni protocolare, prilej cu care le transmitea cadrelor de spionaj“. 
În condiţiile în care activitatea de transmitere de informaţii a fost stabilită cu certi- 
tudine, la nivelul Direcţiei de Contraspionaj a fost elaborat un plan care stabilea extrem 
de amănunţit toate detaliile legate de reținerea diplomatului, perchezitii, documentarea 
anchetatorilor, inclusiv măsurile de luat la locul de deţinere, respectiv arestul Direcţiei 
de Cercetări Penale”. Planul de măsuri preciza clar că reținerea lui Mircea Răceanu, 
aprobată de conducerea DSS, urma să se facă premergător participării la acţiunea pro- 
tocolară, doar în momentul în care existau garanţii certe că avea asupra lui documentele 
pe care urma să le predea cadrelor de spionaj". Solicitarea avea la bază un ordin venit 

din partea lui Nicolae Ceausescu, conform căruia reținerea, arestarea şi cercetarea celui 
în cauză să aibă loc numai dacă acesta va fi prins în flagarant cu documente secrete 
asupra sas. A fost o chestiune de stabilire a momentului oportun pentru realizarea fla- 
grantului care avea să ducă la arestarea lui Mircea Răceanu, iar acest moment a venit 
la finele lunii ianuarie 1989. 


Ancheta, procesul şi condamnarea 


Pe 31 ianuarie 1989, în jurul orei 18:00, in timp ce se îndrepta cu maşina împreună cu 
soţia spre reşedinţa ambasadorului american, Mircea Răceanu a fost oprit în trafic de 
un echipaj de la circulaţie, de fapt ofiţeri de la filaj, şi preluat de o maşină in care se 
afla însuşi şeful contraspionajului, generalul Aurelian Mortoiu“. Organele de Securitate 
au găsit asupra lui două pachetele parelelipipedice, cu dimensiuni de 4 x 4 x 1 cm, 
conţinând un document secret de la Ministerul Afacerilor Externe. Ulterior, cu ocazia 
percheziţionării maşinii, a fost găsit şi un material conţinând sistemul de legătură cu 
spionajul american în caz de urgenţă. 

Materialul pe care diplomatul român se pregătea să i-l transmită lui Ross Newland, 
prim-secretar la Ambasada SUA, în cursul vizionării unui film, potrivit convenției de 
transmitere a informaţiilor dintre cei doi®, era o „Informare privind şedinţa grupei 
multilateraie de informare reciprocă curentă a reprezentanţilor statelor participante la 
Tratatul de la Varşovia”, datată ianuarie 1989. Pe versoul documentului, Răceanu notase 
cu majuscule o serie de date sintetizate pe zece capitole, care se refereau, printre altele, 
la data şi la locul de desfăşurare ale unei viitoare întâlniri a miniştrilor Afacerilor Externe 
ai statelor participante la Pactul de la Varşovia, propunerile României şi ale URSS pri- 
vind o viitoare întâlnire la nivel înalt a statelor participante la Pactul de la Varşovia, 
informaţii extrase dintr-un material secret primit la 24 ianuarie de la Ambasada română 
din Moscova referitoare la conţinutul discuţiilor avute cu prim-adjunctul ministrului de 
Externe al URSS, informaţii legate de problematica relaţiilor româno-americane“. La 
informaţiile de politică externă se adăugau aprecieri la adresa situaţiei interne : cultul 
personalităţii lui Nicolae şi al Elenei Ceauşescu, care lua proporţii fără margini, înmul- 
tirea manifestărilor de disidenţă sub mai multe forme, descoperirea grupului condus de 
ziaristul Petre Mihai Băcanu de la România liberă, care tipărea şi difuza documente cu 
caracter ostil. 

Prima declaraţie luată în seara arestării înregistra şi recunoaşterea de către Răceanu 
a activităţii de trădare: „Intenţionam să transmit acest material serviciului de spionaj 
american (CIA), de care am fost recrutat şi cu care ţin legătura de mai mulţi ani, 
transmitandu-i date şi informaţii secrete de stat”®. În lunile care au urmat până 
la proces, în cadrul anchetei penale Mircea Răceanu a dat declaraţii amănunțite, 

descriind împrejurările si etapele procesului de recrutare de către CIA, persoanele de 
legătură, informațiile si modul de transmitere a acestora, precum si recompensele primite. 
Totodată, la solicitarea organului de anchetă, Ministerul Afacerilor Externe a verificat 
documentele transmise de Răceanu serviciului de spionaj american, indicând că acestea 
aparțineau ministerului şi aveau caracter de secret de stats. 

În contextul arestării lui Mircea Răceanu s-au luat o serie de măsuri care îi vizau şi 
pe membrii familiei lui. Astfel, soţia diplomatului, Mioara Răceanu, a fost concediată 
de la Ministerul de Externe, găsindu-şi cu greu un alt loc de muncă, ca dactilografă la 
Institutul de Igienă şi Sănătate Publică. Cu aceeaşi situaţie s-a confruntat şi cumnatul 
lui Mircea Răceanu, concediat şi el din funcţia de diplomat al MAE. În acelaşi timp, 
asupra familiei, inclusiv a copiilor, s-au înterprins constant măsuri de filaj şi interceptare 
a discuțiilor”. Concomitent, s-au transmis dispoziţii către direcţii ale Securităţii şi sta- 
tului pentru a se preveni penetrarea de către rudele de gradul I şi II ale lui M. Răceanu 
a dispozitivelor de securitate şi gardă ale conducerii superioare de partid şi de stat®. În 
plus, acestora nu li se va acorda viză de ieşire din ţară în interes oficial sau particular“? 
şi se va preveni intrarea lor în misiunile diplomatice acreditate la Bucureşti”. 

La o distanţă considerabilă în timp, în volumul său memorialistic Infern '89, M. 
Răceanu susţine că o mare parte dintre „dezvăluirile” şi „confesiunile” din timpul 
anchetei au fost produsul imaginaţiei sale, în vreme ce „una dintre figurile centrale ale 
dosarului este un personaj fictiv creat de mine, care chipurile de-a lungul anilor mi-ar 
fi îndrumat activitatea de «tridare»””, motivaţia pentru crearea poveştii de spionaj 
găsindu-se în decizia sa de a-i proteja pe semnatarii „Scrisorii celor şase”. Afirmațiile 
lui M. Răceanu sunt însă contrazise de principalul său anchetator, care susţine că meto- 
dologia de anchetă folosită a cuprins luarea a patru seturi de declaraţii, la distanţă în 
timp, în care i s-a cerut să reia faptele, dar din perspectivă diferită (cronologic, pe 
categorii de informaţii furnizate). În acest sens, anchetatorul concluziona că, „deşi 
volumul faptelor şi implicit informaţiilor transmise era imens, Răceanu nu a comis nici 
cea mai mică inadvertenţă, care normal ar fi fost inerentă dacă ar fi inventat faptele 
respective”. În ceea ce priveşte încercarea de a se stabili o relaţie de cauzalitate între 
ancheta care viza cazul de trădare şi „Scrisoarea celor şase”, care devenise publică la 
10 martie 1989, mărturiile anchetatorilor, dar şi ale unor semnatari ai scrisorii infirmă 
existenţa unei legături între cele două”. De exemplu, Silviu Brucan, autorul de facto şi 
difuzorul scrisorii, sublinia mereu corespondentilor străini că „Răceanu şi cazul lui nu 
au nimic comun cu scrisoarea noastră”. De altfel, în stenograma şedinţei Comitetului 
Politic Executiv al CC al PCR din 13 martie 1989, Nicolae Ceauşescu nu făcea nicio 
conexiune între cele două cazuri, ambele prezentate cu ocazia întrunirii”. 

Prin sentinţa nr. 39 pronunţată la 20 iulie 1989, Mircea Răceanu a fost condamnat 
la moarte şi la confiscarea totală a averii personale pentru infracţiunea de trădare prin 
transmitere de secrete prevăzută de art. 157, alin. 1 din Codul penal'*. După respinge- 
rea recursului, la 28 august, M. Răceanu a formulat o cerere de grațiere. Drept urmare, 
diplomatul român a fost grațiat prin Decretul prezidenţial nr. 121 din 19 septembrie 
1989, pedeapsa la moarte fiindu-i comutată în 20 de ani de închisoare. Silviu Brucan 
afirmă că în decizia lui Nicolae Ceauşescu un rol important l-a avut mesajul transmis 
acestuia de către preşedintele american George Bush: „Vă cer să nu executaţi sentinţa 
de condamnare la moarte a lui Mircea Răceanu”. Deşi intervenţia personală a lui 
George Bush, la începutul lunii septembrie”, cântărea greu, nu putem aprecia cu certi- 
tudine în ce măsură a modificat fundamental decizia lui Nicolae Ceauşescu privind soarta 
diplomatului român. În acest sens, avem în vedere un articol publicat la 20 august 1989 
in The New York Times referitor la cazul Răceanu, în care se făcea trimitere la o discu- 
tie dintre Ceausescu şi rabinul Arthur Schneier, preşedintele Fundaţiei „Apelul pentru 
Conştiinţă”, în care Ceausescu spunea că „domnul Răceanu m-a trădat personal, dar că 
probabil nu va plăti cu viata pentru asta””’. 


Reabilitarea 


Pe 23 decembrie 1989, Mircea Răceanu a fost pus în libertate, conform comunicatului 
dat de Consiliul Frontului Salvării Naţionale privind punerea în libertate a tuturor deti- 
nutilor politicit. În condiţiile în care, în vara anului 1990, M. Răceanu părăsise România, 
la 3 martie 1993, Direcţia Procuraturilor Militare din Procuratura Generală a solicitat 
Tribunalului Militar Teritorial Bucureşti (TMTB) reîncarcerarea lui Mircea Răceanu, 
motivând că punerea sa în libertate nu s-a făcut în urma unei hotărâri judecătoreşti. 
Situaţia a fost remediată din punct de vedere legal câteva luni mai târziu, când TMTB 
hotăra că eliberarea din 23 decembrie se făcuse în condiţii legalet!. In încercarea de a 
se obţine achitarea infracţiunii pentru care M. Răceanu fusese condamnat în ultimele 
luni ale regimului comunist, în 1999 procurorul general al României a formulat un recurs 
în anulare, care a fost respins drept „nefondat”, considerându-se că la dosarul sentinţei 
de condamnare sunt probe de netăgăduit ale vinovatiei®. Demersul a fost reluat un an 
mai târziu, când prin recursul în anulare promovat de procurorul general al României 
s-a solicitat achitarea, considerându-se că nu sunt întrunite elementele constitutive ale 
infracţiunii de trădare prin transmitere de secrete de stat®. În acest sens, au fost invocate 
mai multe elemente, inclusiv analiza documentelor transmise integral serviciului ame- 
rican de spionaj, constatându-se că „niciunul nu conţine informaţii esenţiale a căror 
dezvăluire să pună în primejdie securitatea statului” **. 


76. ACNSAS, fond Penal, dosar 11564, vol. 6, f. 55. 

77. Silviu Brucan, op. cit., p. 207. 

78. Dennis Deletant, op. cit. 

79. ACNSAS, fond Penal, dosar 11564, vol. 9, ff. 14-15. 

80. „Repere juridice ale cazului Gl. Mr. (r) Dumitru Bădescu”, Vitralii. Lumini şi umbre. Revista 
Veteranilor din Serviciile Române de Informaţii, anul II, nr. 6, martie 2011, p. 49. 

82. Ibidem, p. 50. 

83. ACNSAS, fond Penal, dosar 11564, vol. 8, f. 2. 

182 ULTIMII ANI AI DICTATURII CEAUŞESCU 


Fără a contesta activitatea de transmitere de informaţii, recursul pune sub semnul 
îndoielii clasificarea acestor documente drept „secret de stat”, lucru indicat de Ministerul 
de Externe român organelor de cercetare penală la solicitarea acestora în 1989, apreci- 
ind că „susţinerea conducerii MAE că transmiterea acestor documente a fost de natură 
să pericliteze securitatea statului este lesne de înţeles în contextul regimului totalitar 
anterior revoluţiei din decembrie 1989 şi a temerii inspirate de anchetele atotputernicei 
politii politice, respectiv Departamentul Securităţii Statului”®. Referitor la furnizarea 
de date spionajului american privind relaţiile bilaterale, precum problema Clauzei 
Națiunii celei mai Favorizate, problema drepturilor omului şi politica emigrărilor, recursul 
concluziona că: „Dacă prin activitatea sa inculpatul a reuşit, după cum stabileşte 
instanţa, «să determine partea română să accepte propunerile americane, în special pe 
linia emigrărilor» înseamnă că departe de a fi facut deservicii ţării, a avut un aport 
important la înscrierea României în contextul schimbărilor politice începute prin peres- 
troika rusă şi terminate cu Revoluţia Română din decembrie 1989, deci a servit intere- 
sul naţional”86. 

Ca urmare a solicitării procurorului general, Curtea Supremă de Justiţie, completul 
de nouă judecători, a admis, prin sentinţa din 23 octombrie 2000, recursul în anulare 
şi a hotărât achitarea lui Mircea Răceanu pentru săvârşirea infracţiunii de trădare prin 
transmitere de secrete, înlăturând totodată şi pedeapsa complementară a confiscării totale 
a averii. Decizia a fost luată cu majoritate, din cei nouă judecători unul exprimând o 
opinie separată, pronunţându-se astfel pentru respingerea recursului. Opinia separată a 
fost întemeiată pe analiza declaraţiilor lui Mircea Răceanu din anchetă şi pe analiza 
formală, de fond şi raportată la prevederile legale în vigoare a documentelor transmise 
spionajului american. Referitor la acestea, contrar recursului în anulare, judecătorul a 
constatat că în indicarea de către MAE a calităţii de „secret de stat” nu s-a produs un 
arbitrar, ci o aplicare a dispoziţiilor Legii nr. 23/1971 şi a Hotărârii Consiliului de Miniştri 
nr. 19/1972. Potrivit acesteia, „sunt declarate ca fiind secrete de importanţă deosebită 
informaţiile, datele şi documentele care se referă la relaţiile internaţionale ale statului 
în domeniul economic, tehnico-stiintific, comercial, de credit, valutar, militar şi politic, 
cu excepţia celor publicate sau difuzate prin presă, radio, televiziune ori prin alte mij- 
loace legale”®. Concluziile opiniei separate sunt clare şi de natură să invite la o analiză 
istorică de profunzime a evoluţiei, consecinţelor şi interpretărilor asupra acestui caz 
petrecut la intersecţia dintre două regimuri politice : „Chiar dacă în prezent unele date, 
informaţii şi documente transmise de inculpat pot fi privite dintr-o altă perspectivă, cum 
ar fi cele legate de problematica Tratatului de la Varşovia, la data săvârşirii faptelor ele 
constituiau incontestabil secrete de stat şi în acest fel erau privite de către inculpat şi 
serviciul de spionaj căruia i-au fost transmise. De altfel, dacă inculpatul nu ar fi făcut 
altceva decât să transmită date şi informaţii lipsite de orice valoare şi care totodată erau 
de notorietate, cum se susţine prin recursul în anulare, devine de neexplicat poziţia 
serviciului de spionaj, care timp de 14 ani a acceptat astfel de informaţii şi să plătească 
pentru ele”%. 


85. Ibidem, f. 6. 
86. Ibidem. 

87. Ibidem, f. 17. 
88. Ibidem, f. 33. 
89. Ibidem, f. 32. 
90. Ibidem, f. 33. 

Din perspectiva analizei istorice, cazul lui Mircea Răceanu, ultimul condamnat la 
moarte în cel din urmă an al regimului comunist din România, continuă să prezinte un 
interes crescut chiar şi la 30 de ani de la Revoluţia din decembrie 1989. Studierea şi 
analizarea sa, prin raportarea la toate sursele disponibile, contribuie la acoperirea unor 
goluri din istorigrafia trecutului comunist şi oferă în egală măsură tuturor celor intere- 
sati de istoria recentă posibilitatea să cunoască şi să evalueze individual cazul Mircea 
Răceanu. 


Mircea Răceanu: A Complicated Case of Treason 
in Communist Romania 


On January 31", 1989, Mircea Răceanu, deputy director a.i. of the America, Canada, Central 
and Latin America Section in the Romanian Ministry of Foreign Affairs, was arrested by the 
Romanian Counterintelligence while on his way to the American Embassy in Bucharest. A 
secret document to be passed on to the CIA liaison officer was found on him. 

The criminal investigation revealed that Răceanu had been recruited by the CIA in 1974 while 
he worked for the Romanian embassy in Washington and from that moment on until his arrest 
he transmitted secret information to the CIA. 

Răceanu was accused of treason and sentenced to death, but Nicolae Ceauşescu changed this 
sentence to 20 years in prison. 

Released during the 1989 Romanian Revolution, Răceanu left for the United States in 1990. 
Afterwards, in the backdrop of the annulment of the 1989 sentence submitted by the general 
prosecutor of Romania, Răceanu was acquited for treason by the Romanian Supreme Court in 
2000. 

In the late 1980s, Romania was struggling with a profound economic and social crisis, the 
people lived in constant fear and no alternative to the existing political order surfaced. In this 
context, each action that broke the legal order could be interpreted as political opposition. 
That happened also with the Răceanu case which was, in our opinion, mistakenly presented 
as action against Ceausescu’s dictatorship and was artificially linked to the so-called “Letter 
of the six”, an open letter criticizing Ceausescu’s regime signed by six former communist 
dignitaries that was broadcast by the BBC on March 10%, 1989. 

This study submits a new and complex analysis of a highly complicated case using all the 
available documentary resources such as documents from the Securitate Intelligence and 
Counterintelligence and testimonies of the main actors. According to these documents, Mircea 
Răceanu's evolution was strongly connected with the Romanian and the American intelligence. 
Moreover, this study questions the public and historical interpretations of the Răceanu case 
during and especially after the breakdown of communism in Romania. 


Partea a lll-a 


INTELECTUALII ŞI POLITICA ÎN COMUNISM 


Radu IOANID 


Dorin Tudoran şi Silviu Brucan. Impactul şi preţul 
disidentei în timpul regimului Ceauşescu” 


Dorin Tudoran 


Lumea literară şi politică a lui Dorin Tudoran 


Născut în 1945 la Timişoara, într-o familie de intelectuali, Dorin Tudoran a absolvit în 
1968 Facultatea de Limba şi Literatura Română a Universităţii din Bucureşti. A debutat 
în 1973 cu volumul de poezii Mic tratat de glorie. Volumul primeşte Premiul pentru 
Debut al Uniunii Scriitorilor şi, alături de Ileana Mălăncioiu, Premiul pentru Poezie al 
CC al UTC, acordat de un juriu condus de Şerban Cioculescu. Hotărârea juriului a fost 
schimbată prin decizie politică şi premiul atribuit de juriu lui Dorin Tudoran i-a fost 
decernat lui Nicolae Dragoş, corifeu al regimului Ceauşescu. În 1975 publică volumul 
Cântec de trecut Akheronul. În 1977, alte două volume de poezie ale lui Dorin Tudoran 
primesc Premiul de Poezie al Uniunii Scriitorilor, şi anume O zi în natură şi Uneori, 
plutirea. Între 1974 şi 1982, Tudoran a fost membru în Consiliul de Conducere al Uniunii 
Scriitorilor, iar în perioada 1978-1982 a publicat alte trei volume de poezie. În 1983 îşi 
dă demisia din PCR, iar în luna iulie a anului 1985, după ani de disidenta şi o grevă a 
foamei de 40 de zile, emigrează în SUA, unde va continua activitatea de publicist. 
Dintr-un anumit punct de vedere, Dorin Tudoran a avut o traiectorie similară cu cea a 
lui Adrian Marino: destinul l-a transformat dintr-un literat într-un gânditor politic. Dorin 
Tudoran a fost puternic implicat în demascarea plagiatelor întreprinse de Eugen Barbu 
(copierea din Paustovski, Ehrenburg şi Malraux) şi de lon Gheorghe (plagiere după Lao 
Tse), cazuri grave de furt intelectual. Despre plagiatul lui Barbu (Incognito, vol. II) au 
scris, printre alţii, Marin Sorescu, Nicolae Manolescu şi Mircea Iorgulescu. Consiliul 


* Acest text conţine fragmente substanţiale din Radu Ioanid, „O punere în context”, în Dorin Tudoran, 
Eu, fiul lor. Dosar de Securitate, Editura Polirom, Iasi, 2010, şi din Radu Ioanid (ed.), „Studiu 
introductiv”, în Dosarul Brucan. Documente ale Direcţiei a I-a Contraspionaj a Departamentului 
Securităţii Statului (1987-1989), ediţia a II-a, Editura Polirom, laşi, 2013. 

Uniunii Scriitorilor, în şedinţa din 21 februarie 1979, referindu-se la volumul III din 
Incognito, romanul lui Eugen Barbu, „a hotărât să dezavueze procedeul plagiatului, 
procedeu contra normelor profesionale şi morale, incompatibil cu principiile eticii şi 
echităţii scriitoriceşti”!. În România literară, nr. 15/1978, Ion Gheorghe a publicat o 
pagină de revistă, şase poeme (cu titlurile „Despre Dak”, „Iarăşi despre DAK” etc.). 
Dorin Tudoran a comparat aceste poeme ale lui Ion Gheorghe cu volumul lui Lao Tse 
Tao Te Ching (Cărarea şi Virtutea) şi a dovedit că era un plagiat, deseori cuvânt cu 
cuvânt. Singura modificare era înlocuirea lui TAO, din Lao Tse, cu „cuvântul” DAK. 
Cenzura, partidul, Securitatea etc. au blocat publicarea textului lui Tudoran în care 
acesta demasca plagiatul lui Ion Gheorghe la toate revistele, fiind considerat un atac 
împotriva... protocronismului. Într-un raport al Direcţiei I a Departamentului Securităţii 
Statului (DSS) de la 15 ianuarie 1979 se scria în legătură cu plagiatul lui Eugen Barbu: 
„Nicolae Manolescu, Geo Bogza, Eugen Jebeleanu, Dorin Tudoran, Eugen Simion şi 
alţii au hotărât să profite de situaţia delicată prezentă a lui Eugen Barbu pentru a acţiona 
împotriva acestuia [...]. Aceştia intenţionează să pună problema excluderii lui Eugen 
Barbu din Uniunea Scriitorilor [...]. În tegătură cu Eugen Barbu şi cei care îl sprijină, 
poetul Dorin Tudoran a pregătit un material”?. DSS îl proteja activ pe Eugen Barbu, 
acesta fiind membru supleant al CC al PCR şi o unealtă a politicii culturale a lui Nicolae 
Ceauşescu, considerând furtul lui Barbu din romanul său /ncognito un „aşa-numit 
plagiat”?. Deşi multe din documentele din dosarele de urmărire informativă (DUI) ale 
lui Dorin Tudoran menţionează poziţia critică a acestuia faţă de plagiatele lui Eugen 
Barbu şi Ion Gheorghe, istoria disidentei lui Dorin Tudoran nu poate fi redusă la un 
simplu conflict între grupări literare. Era vorba de fapt de o luptă politică inegală a celor 
care se opuneau politicii „culturale” a lui Nicolae Ceauşescu. Acest fapt reiese clar si 
din rapoartele DSS. O notă a acestei instituţii din 14 octombrie 1981 menţiona că 


Dan Deşliu, Dorin Tudoran şi Nicolae Manolescu au afirmat că „s-a declanşat vânătoarea 
împotriva celor care au avut o poziţie demnă în timpul Conferinţei Naţionale [a scriitorilor], 
aceasta constituind doar începutul represiunilor [...]”. Cei menţionaţi mai sus consideră că 
trebuie să existe o punere de acord a scriitorilor pentru a duce „o luptă concertată” împotriva 
tovarăşului Eugen Florescu, adjunct de şef de secţie la CC al PCR, care ar iniţia acţiuni de 
„lichidare” a tuturor celor care au avut o atitudine „fermă” cu ocazia Conferinţei, fiind 


influențat în acest sens de Eugen Barbu, prin Nicolae Dragoş, Dinu Săraru şi Paul Anghel’. 


De asemenea, demersul politic protestatar al lui Tudoran nu poate fi înţeles fără cel 
putin o enumerare a celor care l-au sprijinit în acţiunile sale contestatare şi disidente şi 
care l-au considerat pe Tudoran copilul lor spiritual. Ne referim aici în special la Dan 
Deşliu, Eugen Jebeleanu, Geo Bogza şi Nicolae Manolescu. Fost poet stalinist, Dan 
Deşliu trecea, la începutul anilor 1980, printr-un proces de radicalizare acut şi evident. 
Conform unei note a DSS din 15 decembrie 1980, „atitudinea de nemulţumire a lui Dan 
Deşliu a crescut în intensitate, acesta exprimându-se necorespunzător la adresa orându- 
irii sociale şi de stat din tara noastră”?. La 15 noiembrie 1981, informatorul Vlad raporta 


România literară, nr. 8, 22 februarie 1979. 

Cartea Albă a Securităţii. Istorii literare şi artistice, 1969-1989, Editura Presa Românească, 
Bucureşti, 1996, p. 144. 

Notă a Direcţiei | a DSS din 17 ianuarie 1979, în Cartea Albă a Securităţii, p. 145. 

Ibidem, p. 226. 

5. Ibidem. 

DSS că Dan Desliu considera că Ceauşescu „îi urăşte şi i-a distrus pe ţărani, clasa din 
care a pornit, şi pe intelectuali, clasa în care vrea să intre dar şi-a dat seama că nu va 
putea niciodată”. Deşliu se referea, în discuţia cu informatorul DSS, la „bâlciul [pe care 
Ceausescu îl făcea, n.n.] cu Pacea [...] [in timp ce, n.n.] un sfert din recoltă a rămas 
pe câmp”. Conform aceluiaşi raport-delatiune, Deşliu considera că „banda Barbu, 
Păunescu, Dragoş, Florescu îşi face de cap”®. La 19 ianuarie 1985, într-o notă a 
Securităţii este reprodusă scrisoarea lui Dan Desliu către Gheorghe Pană, primar gene- 
ral al capitalei, în care vorbeşte de „campania de exterminare prin foame şi frig” orga- 
nizată de autorităţi”. Dorin Tudoran, care cunoştea foarte bine poziţia politică a lui 
Deşliu, avea să scrie despre acesta: „Dan Deşliu rămâne unul dintre extrem de puţinii 
intelectuali care şi-au plătit, în valută forte, cum se spune, erorile tinereţii. Curajul, 
tenacitatea, exactitatea discursului prin care, ani la rând, a demontat resorturile unui 
sistem nenorocit şi ale unei dictaturi criminale îl recomandă drept unul dintre cei mai 
însemnați disidenti romani”*. Pe poziţii similare se situa şi Eugen Jebeleanu : un raport 
al UM 0544 (Centrul de Informaţii Externe, CIE) din 15 ianuarie 1981 menţiona că, în 
urma desființării organizaţiei PCR de la Uniunea Scriitorilor, „Eugen Jebeleanu afirmă 
într-o manieră tendenţioasă următoarele : «Cel care a adus ţara în halul acesta de haos 
are zilele numărate. Dacă ştiam pe vremea când era mic că va ajunge mare şi ne va 
persecuta îl lichidam atunci împreună cu soţia [...]. Prin desfiinţarea organizaţiei de 
partid de la Uniune, partidul şi-a dat arama pe faţă. În curând Uniunea va redeveni 
Uniune, iar scriitorul scriitor»”?. În ceea ce îi priveşte pe Nicolae Manolescu şi Geo 
Bogza, zeci de rapoarte ale DSS descriu sprijinul acordat de aceştia lui Dorin Tudoran. 
În special în perioada grevei foamei a lui Tudoran şi a emigrării acestuia, poziţia de 
sprijin a lui Manolescu a fost consecventă şi evidentă. 


O revoluţie culturală în România 


Dumitru Popescu, secretarul cu propaganda al CC al PCR, care a coordonat „revoluţia 
culturală” din România, descria lozinca de bază a Revoluţiei Culturale din China astfel : 
„În China se urmăreşte restaurarea capitalismului, statul major al trădării se află în 
partid, bombardati statul major al capitalismului aflat în partid [...]. Nu era nici floare 
de stil, nici debilitate senilă, nici alienare mintală. Omul [Mao Tzedun, n.n.] le vedea 
limpede, înţelegea corect, nu exagera”!. În iunie 1971, Nicolae şi Elena Ceauşescu au 
vizitat oficial China şi Coreea de Nord. Era perioada ultimelor două luni la putere a 
succesorului lui Mao, Lin Biao, omul care militarizase aparatul de partid chinez şi care, 
împreună cu „banda celor patru”, coordonase Revoluţia Culturală. Era perioada în care 
dezastrul Revoluţiei Culturale începuse să devină evident chiar şi pentru Mao Tzedun. 
La 15 iulie 1971 se anunţă oficial la Beijing vizita preşedintelui Nixon în luna februarie 
a anului viitor, iar din toamna aceluiaşi an începea procesul gradual de reabilitare a lui 
Deng Xiaoping. Dar subtilitatile politicii interne chineze nu îl interesau pe dictatorul 


6. Arhiva Consiliului Naţional pentru Studierea Arhivelor Securităţii (în continuare, ACNSAS), 
Ministerul de Interne, fond Informativ, dosar 233433, vol. 2, ff. 242, 242 bis. 

7. Cartea Albă a Securităţii, p. 312. 

8. Dorin Tudoran, Absurdistan. O tragedie cu ieşire la mare, Editura Polirom, Iasi, 2006, p. 197. 

9. Cartea Albă a Securităţii, p. 187. 


10. Dumitru Popescu, Cronos autodevorandu-se..., vol. II, Memorii. Panorama răsturnată a mirajului, 
Editura Curtea Veche, Bucureşti, 2006, p. 230. 

român, care s-a întors în România sedus de modelele propagandistice ale Beijingului şi 
Phenianului. După cum scrie Dumitru Popescu, „Ceauşescu a venit acasă impresionat 
de importanţa acordată acolo rolului conştiinţei în construirea comunismului. Ne-a cerut 
tuturor, întregului partid să-l urmăm în acest demers moral, trezind din somnolenţă 
factorii de influențare, curăţind rugina de pe instrumentele de înrâurire a omului”!. 
Dumitru Popescu minte atunci când afirmă că „ne-am opus din răsputeri acelui potop, 
dorind în sinea noastră ca omul să nu mai fie educat deloc decât să fie educat «crescut» 
în maniera cunoscută”!?. Dimpotrivă, aparatul de partid şi, în special, cei care răspun- 
deau de artă şi cultură nu numai că au sprijinit, ci au supralicitat iniţiativele lui 
Ceauşescu. Împreună cu alţi activişti, ca Eugen Florescu, şeful secţiei de presă şi pro- 
pagandă a CC al PCR, sau Ion Traian Ştefănescu, ministru al Culturii, Dumitru Popescu 
a implementat pas cu pas instrucţiunile lui Ceauşescu privind literatura, arta şi cultura 
în România. Aceste instrucţiuni s-au concretizat în primul rând într-un deşănţat cult al 
personalităţii lui Nicolae Ceauşescu. Linia partidului în acest domeniu a fost dată de 
Dumitru Popescu, care l-a comparat pe Ceauşescu cu... Pericle, Abraham Lincoln şi 
Napoleon. După cum declara în legătură cu aceste comparații Cornel Burtică, fostul 
coleg de Comitet Executiv al CC al PCR şi fostul prieten al lui Dumitru Popescu, era 
vorba de „un exemplu al delirului, al degradării politico-ideologice la care se ajunsese, 
iar aceste cuvinte fuseseră rostite de o persoană pe care o cunoşteam bine şi care nu 
credea o iotă din ceea ce spunea [...]. Partidul se instalase temeinic pe calea degradării 
[...]. Totul, adunări publice, adunări de partid, luări de cuvânt - devenise formă fără 
conţinut”!3. Într-adevăr, în perioada care a urmat anului 1971, România este supusă unui 
adevărat asalt politico-ideologic şi cultural din partea grupului de sicofanti încurajați de 
Ceauşescu şi familia sa în scopul consolidării puterii personale a secretarului general şi 
în detrimentul a tot ceea ce se considerase a fi „normalitate” în limitele rigide neosta- 
liniste ale regimului comunist de până atunci. La acest asalt participau obediente apa- 
ratul de partid central şi local, structurile DSS şi armata de informatori ai acestei 
instituţii. Rezultatele acestei ofensive au fost tragice. După cum scria Cornel Burtică, 
care cunoştea bine situaţia din interiorul conducerii partidului, „atunci s-au dezvoltat 
lichelismul, oportunismul, relaţiile interumane erau bazate în mare măsură pe minciună, 
necinste şi hotie. Deşi erau convinşi că propunerile lor sunt nocive, cei care le făceau 
nu doreau decât să îşi menţină poziţia socială”!*. Conform unui raport DSS din toamna 
anului 1981, Dan Desliu definea politica culturală a PCR ca fiind „un dezastru general, 
concretizat prin desfiinţarea de muzee, dărâmarea de biserici, incultura” care era pro- 
movată prin Festivalul Naţional „Cântarea României”. În opinia sa, neajunsurile existente 
pe plan cultural erau „camuflate de lozinci, tricolor şi steaguri roşii”. Fanfaronada 
limbajului oficial introdus şi perpetuat de Nicolae Ceauşescu, Dumitru Popescu, Eugen 
Florescu şi acolitii lor, răspândită în special prin revistele Săptămâna (condusă de Eugen 
Barbu), Luceafărul (condusă de Nicolae Dragoş şi apoi de Nicolae Dan Fruntelată), 
Flacăra (condusă de Adrian Păunescu) şi Suplimentul Literar al Scânteii Tineretului 
(condus de Ion Cristoiu), invada agresiv spaţiul public. Limba cultivată era înecată de 
ceea ce Victor Klemperer numea în studiul său Language of the Third Reich (Limba 


ll. Ibidem. 

12. Ibidem, p. 231. 

13. Rodica Chelaru, Culpe care nu se uită. Convorbiri cu Cornel Burtică, Editura Curtea Veche, 
Bucureşti, 2001, p. 126. 

14. Ibidem, p. 190. 

15. Cartea Albă a Securităţii, p. 227. 

celui de-al Treilea Reich) „elemente toxice”, decorative şi fără conţinut real. Aparatul 
de partid şi DSS impuneau un nou tip de scriitor comunist, gata să răspundă la orice 
comandă a lor. Era implementată ceea ce Adrian-Paul Iliescu denumea „selecţia 
negativa”'®, apărea ceea ce Adrian Marino caracteriza ca fiind „acest nou tip de scriitor 
comunist: nomenclaturist, oficial, carierist şi conformist”. Adrian Păunescu, prin 
Cenaclul Flacăra al Tineretului Revoluționar şi prin revista Flacăra, şi Eugen Barbu, 
prin publicaţia Săptămâna, au fost iniţial vârfurile de lance ale revoluţiei culturale a lui 
Ceauşescu. În Flacăra, declamator, bombastic şi ultrademagog, Păunescu lansa, pe 
fondul cultului personalităţii lui Nicolae Ceauşescu, campanii naţionaliste în domeniul 
istoriei şi culturii, cum ar fi cultul dacilor şi al tracilor, care alternau cu „descoperirea” 
unor medici „tămăduitori miraculoşi”. În Săptămâna, Eugen Barbu, produs al mahala- 
lelor Bucureştilor, brutal, vulgar şi sprijinit direct de DSS, se ocupa cu demolarea 
adversarilor „liniei partidului” în cultură şi artă. Pe terenul cultului personalităţii lui 
Ceauşescu şi al familiei sale, treptat s-a conturat o competiţie acerbă între Adrian 
Păunescu, poetul de curte oficial al familiei dictatorului, şi Corneliu Vadim Tudor, 
locotenentul lui Eugen Barbu şi versificatorul oficios al cuplului prezidenţial. Un mesaj 
al lui Adrian Păunescu către Nicolae Ceauşescu din 7-8 februarie 1986 se încheia cu 
urarea „Să trăiţi, Maria Voastră ! ”. Poezia lui Păunescu care însoțea mesajul conţinea 
şi versurile: „Eroule sublim,/ Sunteţi Bărbatul Ţării şi Unica Salvare. [...]/ Cinstit şi 
Bun Erou,/ Din Geniul dumneavoastră, ca un fertil ecou,/ Să vină Adevărul, să vină 
Primăvara”!8. Corneliu Vadim Tudor scria in 1984 despre Elena Ceauşescu : „Este fiica 
prea iubită/ A acestui brav popor/ De luceferi străjuită/ Şi de steagul Tricolor/ E Elena 
Ceauşescu/ Suflet nobil şi vibrant/ Mama bună, om politic/ Şi prestigios savant/ Înţeleaptă-i 
este fapta/ Năzuind spre viitor/ Tot cu cinste stă în dreapta/ Marelui conducător”. 
Calitatea artistică a versurilor celor doi sicofanti, ca şi crezul lor moral sunt dificil de 
departajat. Era perioada în care conducerea PCR, începând cu Nicolae Ceauşescu, 
încuraja relaţia dintre scriitorii ultranationalisti şi magnatul expatriat Iosif Constantin 
Drăgan. „Demenţa semidoctă tracomană promovată de «Săptămâna» lui Eugen Barbu şi 
Vadim Tudor a fost în bună măsură opera aşa-zisului profesor [Drăgan]. Responsabilitatea 
lui în cultivarea imposturii de către regimul ceauşist este enormă”. Cornel Burtică este 
convins că Iosif Constantin Drăgan „a lucrat mai mult cu partea nevăzută a diplomaţiei 
[Securitatea, n.n.]”, iar Stefan Andrei îşi aminteşte că l-a cunoscut pe Iosif Constantin 
Drăgan în anii 1970 prin „Eugen Barbu, care voia să-l introducă la Ceausescu”. Iosif 
Constantin Drăgan „era cunoscut pentru simpatiile sale legionare [...], amicitia cu 
Ceauşescu şi hingherii lui ideologici era notorie, [...] a întreţinut relaţii cu culturnicii 
din interiorul revistelor «Săptămâna» şi «Luceafărul», de la Eugen Barbu şi Paul Anghel 
la Mihai Pelin, Traian Filip şi Dan Zamfirescu”. Cultura politică oficială era dominată 

amplu de trăsături enumerate mai târziu de Adrian-Paul Iliescu : „monolitismul, tribalismul, 
exclusivismul, conformismul, oportunismul, înapoierea morala, antiliberalismul, 
obsesia pentru status, obsesia identitară”%. În aceste condiţii, opoziţia lui Dan Desliu, 
Eugen Jebeleanu, Dorin Tudoran, Geo Bogza şi Nicolae Manolescu nu avea şanse de 
reuşită, mai ales că, poate cu excepţia lui George Macovescu, ei nu aveau sprijinitori 
reali în clasa politică din România comunistă. Comod şi fricos, Gogu Rădulescu nu a 
fost un susţinător eficace al celor care se opuneau revoluţiei culturale din România. lar 
Constantin Pârvulescu - care, în noiembrie 1979, la al XII-lea Congres al PCR decla- 
rase: „Păunescu [...] a spus vrute şi nevrute ieri [...]. De ce tov. Ceauşescu se sustrage 
ca să fie ales membru al Comitetului Central şi din cadrul membrilor Comitetului Central 
să fie reales? De ce? Pentru că Ceausescu se sustrage controlului partidului” - nu avea 
nici putere şi nici vreo tangenţă cu lumea culturală românească?*. Bătălia oponenților 
revoluţiei culturale nu avea nicio şansă de reuşită, mai ales pentru că Nicolae Ceauşescu 
dădea de fapt linia politică şi tonul acestei revoluţii. După întâlnirea cu scriitorii a lui 
Nicolae Ceauşescu de la 26 august 1980, Eugen Jebeleanu şi Geo Bogza apreciau că 
„la conducerea superioară de partid s-a dat crezare «tendinței naţionaliste»”25. Într-adevăr, 
la 13 martie 1981, 26 de membri ai Uniunii Scriitorilor s-au întâlnit cu Nicolae Ceauşescu 
(Dorin Tudoran nu era prezent, deşi figura pe lista participanţilor, conform stenogra- 
mei), care domina copios şedinţa, dându-i ca exemplu pe... Da Vinci şi Michelangelo, 
Alecsandri şi Eminescu, Călinescu şi Lovinescu şi trăgând următoarea concluzie : „Fără 
nicio îndoială, noi îl preferăm pe acela care a preferat spaţiul lui, chiar dacă mai îngust, 
pentru că a preferat propriul lui popor”, în opoziţie cu cei care au „sburat tot timpul 
pe sus”, preferând „să zboare pe terenuri şi spaţii străine” [sic ! ]%. În ciuda dificultă- 
tilor lui Nicolae Ceauşescu de a se exprima in limba română, linia partidului era clară. 
Ea va fi implementată nu numai de activiştii de partid şi de uneltele lor din sfera artelor 
şi literaturii, ci şi de DSS. Amestecul flagrant şi direct al DSS în treburile Uniunii 
Scriitorilor este ilustrat de o adresă trimisă de UM 0544 (CIE) către UM 0610 (SM 
Bucureşti) la 26 iunie 1981, în care se considera că „s-a ajuns în situaţia gravă şi fără 
precedent ca mari scriitori, critici şi reviste care s-au postat mereu pe linia politicii 
culturale a partidului şi au fost ţinta constantă a criticilor făcute de Grupul de la Paris 
şi de postul de radio Europa Liberă să nu fie delegaţi la conferinţă. Se au în vedere 
Eugen Barbu, Paul Anghel, Dan Fruntelată, Mihai Ungheanu, Pompiliu Marcea şi mulţi 
alţii”?7. Doi ani mai târziu, un raport-bilant anual al DSS recunoștea in mod neechivoc 
utilizarea directă de către această instituţie a revistelor Săprămâna şi Luceafărul. „În 
acest context, menţionăm preocuparea crescândă pentru protecţia contrainformativă a 
domeniilor date în responsabilitate de influenţa negativă exercitată din exterior, materi- 
alizată în publicarea unor articole demascatoare la adresa «Europei Libere» în revistele 
«Săptămâna», «Luceafărul» ”?8, 

Aripa legionară a Partidului Comunist 


Între cele două războaie mondiale, propaganda stalinistă sovietică a iniţiat „recuperarea” 
Şi „punerea în valoare” a „precursorilor ruşi” din domeniul ştiinţei. Conform acestei 
propagande, radioul, becul electric, telegraful, motorul cu combustie internă, avionul, 
balonul, tractorul fuseseră toate inventate de savanţi ruşi. Un fenomen similar a avut 
loc şi în România după întoarcerea lui Ceauşescu din China şi Coreea de Nord: figuri 
literare româneşti mai mult sau mai puţin proeminente deveneau întemeietori ai tot ceea 
ce se crease mai important pe plan mondial în domeniul lor şi nu numai. Tot aşa cum 
Stalin era un nationalist velicorus, Ceauşescu era un amestec de nationalism românesc 
si stalinism. În virtutea ideii sale conform căreia trebuie »preferati” cei care în România 
s-au axat cu precădere pe propriul spaţiu cultural a fost lansată şi încurajată oficial 
teoria protocronismului. În excelentul ei studiu O istorie „glorioasă”. Dosarul protocro- 
nismului românesc, Alexandra Tomita îi consideră protocronisti pe „loan Alexandru, 
Paul Anghel, Eugen Barbu, Ilie Bădescu, Fănuş Băileşteanu, Dumitru Bălăeţ, Mariana 
Brăescu, Dan Ciachir, Ion Coja, Florin Constantiniu, Ovid S. Crohmălniceanu (trecut 
ulterior în cealaltă tabără), Nicolae Dragos, Eugen Florescu, Ion Gheorghe, Ion Lăncrănjan, 
Pompiliu Marcea, Adrian Păunescu, Doru Popovici, Ilie Purcaru, Artur Silvestri, 
Constantin Sorescu, I.M. Ştefan, Corneliu Vadim Tudor, Mihai Ungheanu, Vasile 
Vetişanu, Dan Zamfirescu”, la care ar trebui adăugat Nicolae Dan Fruntelată?. Dintre 
antiprotocronişti, sunt consideraţi reprezentativi de către Alexandra Tomita „Grigore 
Grigurcu, Virgil lerunca, Mircea Iorgulescu, Monica Lovinescu, Norman Manea, 
Nicolae Manolescu, Zigu Ornea, Alexandru Paleologu, Eugen Simion, Alex Ştefănescu”. 
După Edgar Papu, Ion Creangă ar fi fost „precursor genial al teoriilor moderne asupra 
automatizării şi intelectualizării muncii manuale”, „Sadoveanu ar fi fost comparabil 
numai cu Goethe”, „Costache Negruzzi îl precedă pe Flaubert în realism”, „împletirea 
dintre Romantism şi Clasicism a fost pentru prima dată realizată de Grigore Alexandrescu”. 
Pentru Dan Zamfirescu, Dimitrie Cantemir era „unul dintre cele mai uluitoare genii 
«anticipatoare» europene, comparabil cu Leonardo da Vinci”, iar Neagoe Basarab, autor 
al „învăţăturilor” către fiul său Teodosie, era „proiectat în rând cu Dante şi Machiavelli”, 
după cum sociologul legionaroid Ilie Bădescu considera că Eminescu ar fi fost părintele 
sociologiei moderne”. Este limpede că în enunturile protocronistilor ridicolul era în 
intensă competiţie cu megalomania. Dar în ochii conducerii PCR percepţia era cu totul 
alta. Dumitru Popescu îi descria pe protocronişti ca pe un grup care, „prin educaţia şi 
formaţia lor intelectuală, ca şi accentele exprimate prin opere, probau o orientare nati- 
onală, opusa umilului (şi în acelaşi timp ostentativului spirit provincial) de imitație şi 
subordonare fata de Occident [...]. [Era vorba de un, n.n.] adevărat program revolutio- 
nar. Interpretul cel mai radical al acestuia s-a învederat criticul Mihail Ungheanu, 
cunoscut mie din cronicile literare publicate în Luceafărul, şi care îl recomandau ca 
unul din cele mai avizate, sagace şi îndrăzneţe individualitati din perimetrul literelor 
româneşti. Îi citeam cu plăcere judecatile flexibile şi în acelaşi timp perfect inteligibile, 
profunde, dar deschise”**. Acest grup avea acces permanent la Dumitru Popescu prin 

Adrian Păunescu şi prin următorii săi reprezentanţi : „criticul Mihai Ungheanu [...], 
prozatorii Fănuş Neagu şi Paul Anghel. Mai presupun după vagi indicii, că la convorbiri 
au participat şi Ion Lăncrănjan, Nicolae Dragoş, Nicolae Dan Fruntelată, dar nu sunt 
sigur”. Modul de raportare al lui Dumitru Popescu la grupul ultranationalist, proto- 
cronist este revelator. Pentru el, Ion Lăncrănjan, romancier frust, bolovănos, sovin 
antimaghiar - o simplă critică a romanului lui Lăncrănjan Cuvânt despre Transilvania 
într-un seminar cu studenţii de la Facultatea de Limbi Romanice a Universităţii din 
Bucureşti declanşa ani de urmărire informativă a profesorului respectiv -, devenea un 
om cu „O voce şi o pronunție dulce, aburită din buze, ca a unei fecioare timide, cuminţi 
şi pline [sic ! ] de bunacuviinta. Îşi înşiră cuvintele egal, rotund, frumos şlefuit, ca pe 
margele”**. Fireşte, pe primul plan rămâneau identificarea cu patriotismul şi împotrivi- 
rea la dominaţia străină, cu protecţia faţă de cei de jos, cu libertatea spiritului creator”. 
Până şi Corneliu Vadim Tudor îi dădea lui Dumitru Popescu „o impresie de eleganţă 
lirică şi de vervă polemică incisivă orientată spre teme de anvergură [...]. La C.V. Tudor, 
sarcasmul pamfletar se combina şi cu particularitatile ganditorului politic, istoricului şi 
degustătorului de cultură”%. În contrast cu aprecierile elogioase la adresa membrilor 
grupului protocronist, Dumitru Popescu îi considera pe oponenții tendinței ultranatio- 
naliste cu care s-a întâlnit un „vicleim degenerat” şi „o comisie inchizitorială”. Era 
vorba de George Macovescu, „diplomat abil”, care se exprimă „onctuos rigid, cu o voce 
falset prea sonoră ca să fie sinceră”, şi de „Geo Bogza, Eugen Jebeleanu, Laurenţiu 
Fulga... [şi poate de, n.n.] Crohmălniceanu, Doinaş, Ivaşcu”. Pentru Dumitru Popescu, 
Geo Bogza ştia să articuleze foarte bine: „Se legănau frazele lui in tangajul marilor 
primejdii ale perisabilităţii, cu graţie gravă, inextricabilă, ce-ţi dădeau siguranţa 
lucrului făcut de cioplitorii catedraleior gotice”, dar el trebuia alăturat fără ezitare... 
Inchiziției. În legătură cu un discurs al lui Bogza împotriva lui Mihai Beniuc, Dumitru 
Popescu scria: „Ura lui avea paroxismul călugărului tortionar [...]. Mai târziu aveam 
să reîntâlnesc fata fanatică a misticului exterminator”**. Critica lui Eugen Jebeleanu şi 
a lui Geo Bogza împotriva lui Eugen Barbu era descrisă de Dumitru Popescu astfel : 


Atacul l-a pornit, ca şi cu ani în urmă, cu nervozitatea lui mobilă, lipsită de rigoare, cu voce 
sticloasă, întretăiată, fără patos şi solemnitate, cum îi stă bine unui liric intempestiv, nerăb- 
dător, dominat de voluntarismul inspiraţiei, poetul Eugen Jebeleanu [...] de pe chipul căruia 
dispăruse orice îngăduinţă sau milă [...]. Huliganism, terorism, anarhism - acute lexicale 
banale. Atentat la cetatea literelor, sabotaj profesional, sublinierea drepturilor şi intereselor - 
formule uzate venind dintr-o istorie politică demonetizată. Audienţă şi toleranţă la forurile 
datoare să imprime o linie [...]. Tonul incoerent-mahalagesc l-a dat şi l-a susţinut „Jeby” - 
cum i se spunea poetului la Uniune”. 


După care s-a ridicat, noduros, primitiv, parcă descins din caverne, toroipanul bogzian. 
„Aceşti indivizi lombrozieni, descinzând din brutele legionare [...]. Aceşti antropofagi, 

[...] aceşti servanti de morgă, dezgropători de cadavre satanici [...]. De asta sunt tâlhari 
şi nimic mai mult”. Răspunsul lui Dumitru Popescu adresat criticilor lui Eugen Barbu 
legate de acuzaţia de plagiat a fost neechivoc : el s-a implicat direct şi cu eficacitate in 
apărarea lui Eugen Barbu, coordonând cu acesta din urmă răspunsul la acuzaţia de furt 
intelectual”. Într-o Românie care, spre deosebire de celelalte tari comuniste, nu rupsese 
în 1967 relaţiile diplomatice cu Israelul şi, în consecinţă, nu lansase o campanie oficială 
antisionistă, apare, la sfârşitul anilor 1970, o serie de articole cu conţinut antisemit, 
evident tolerate şi încurajate de autorităţi. 


În paginile revistei patronate de I[osif] C[onstantin] Drăgan şi difuzate cu sprijinul Securităţii 
în România, „Noi Tracii”, au fost publicate texte de o virulență xenofobă şi antisemită care 
nu ar fi putut sa apară [...] în presa regimului [...]. Sub coordonarea lui Drăgan au apărut în 
Occident patru volume de documente care conturează un portret pozitiv al mareşalului Ion 
Antonescu, documente [...] obţinute în urma bunelor relaţii cu regimul comunist şi în special 
cu Mircea Muşat şi Ion Ardeleanu, cenzori ai Secţiei de Propagandă a CC al PCR?. 


La 8 octombrie 1980, rabinul-şef Moses Rosen protesta împotriva editorialului anti- 
semit din Săptămâna, nr. 509, din 5 septembrie 1980, cu titlul „Idealuri”, scris de 
Corneliu Vadim Tudor, care conţinea sintagme ca „populaţie flotantă”, „iuda”, ,,tartan”*. 
Conform unui raport strict secret al UM 0800, Moses Rosen a calificat acest articol ca 
„un act Criminal îndreptat împotriva poporului evreu”“*. Critici similare au fost aduse 
atât de Moses Rosen, cât şi de o serie de intelectuali români volumului antisemit 
Saturnalii al lui Corneliu Vadim Tudor, publicat de Editura Albatros în 1984. Intelectualii 
opuşi tendinței ultranationaliste au protestat împotriva antisemitismului lui Eugen Barbu 
şi Corneliu Vadim Tudor. La 13 martie 1981, la întâinirea a 26 de membri ai Uniunii 
Scriitorilor cu Nicolae Ceauşescu, Mircea Dinescu a menţionat activitatea antisemită a 
revistei Săptămâna, Ceauşescu prefăcându-se surprins de această informaţie”. Conform 
unei informări a UM 0800 din 16 noiembrie 1982, Octavian Paler califica Săptămâna 
drept „fascistă”“, iar o notă strict secretă a aceleiaşi unităţi a DSS din 5 martie 1982 
menţiona că „criticul Nicolae Manolescu, referindu-se la conţinutul aceloraşi reviste 
[Săptămâna, Luceafărul, Flacăra], opinează că «fără niciun control, se publică în mod 
paradoxal orice, introducandu-se criterii rasiste în aprecierea faptelor ideologice»”*’. La 
17 aprilie 1984, o notă a Direcţiei a II-a a DSS către Direcţia I menţiona că Federaţia 
Comunităţilor Evreieşti protesta împotriva volumului lui Corneliu Vadim Tudor şi sub- 
linia largul ecou al acestui protest în rândul scriitorilor, protest care l-ar fi determinat 
pe Dan Zamfirescu să se desolidarizeze de Corneliu Vadim Tudor". Ecoul antisemitis- 
mului lui Corneliu Vadim Tudor nu era numai domestic : la 14 mai 1984, 190 de mem- 
bri ai Congresului SUA protestau într-o scrisoare adresată lui Ceauşescu împotriva 
încălcării prevederilor Actului Final de la Helsinki, menţionând şi „un număr de articole 

antisemite apărute în presa română, printre care şi unele poezii scrise de Corneliu Vadim 
Tudor şi publicate în revista Săprămâna”*. DSS apăra pe fata textele antisemite ale lui 
Vadim Tudor. La 30 octombrie 1980, Unitatea specială „S” a DSS caracteriza articolul 
„Idealuri” publicat în Săptămâna ca formulând numai „aprecieri echivoce privind nati- 
onalitatea conlocuitoare evreiască din Romania”*, iar o adresă trimisă la 9 iulie 1981 
de UM 0544 către UM 0610 Bucureşti aprecia că „manevrele realizate de grupul non- 
conformist constituit în jurul revistei România literară şi în special de scriitorii de 
naţionalitate evrei, au constat în eliminarea scriitorilor români [enumerati de acelaşi 
raport ca fiind Paul Anghel, Ion Lăncrănjan, Nichita Stănescu, Fănuş Neagu, Eugen 
Barbu, Dinu Săraru, Titus Popovici, Ion Gheorghe, Ilie Purcaru, Mihai Ungheanu, 
Nicolae Dragos, n.n.], etichetati ca fiind o nouă dreaptă”*. O notă a DSS din 7 aprilie 
1984 aprecia că criticile aduse volumului antisemit Saturnalii, publicat de Editura 
Albatros şi semnat de C.V. Tudor, ar provoca cu precădere reacţia evreilor (sic !), în 
timp ce românii, adică Mihai Ungheanu, Dan Zamfirescu, Artur Silvestri, Fănuş Neagu, 
Iulian Neacşu, consideră că aceste critici sunt „un atac împotriva naţiunii române”. 
DSS vedea chiar în utilizarea termenilor „fascism” şi „antisemitism” un pericol pentru 
autorităţile din România prin identificarea acestor termeni cu ele. În nota secretă din 
11 noiembrie 1982, DSS aprecia că: 


Scriitorii grupaţi în jurul lui Eugen Jebeleanu şi Dan Desliu, între care Eugen Simion, Nicolae 
Manolescu, Mircea Iorgulescu şi Octavian Paler se pronunţă tot mai vehement, în ultimul 
timp, împotriva manifestărilor de „fascism şi antisemitism” cuprinse în conţinutul unor articole 
din revista Săptămâna [...] folosirea cuvântului de fascism în legătură cu conţinutul anumitor 
materiale din revista Săptămâna vizează, indirect şi factorii tutelari, putând fi exploatată 
împotriva politicii partidului nostru”. 


Dorin Tudoran şi Securitatea 


Până ce alte documente care îl privesc vor fi declasificate, Dorin Tudoran are şapte dosare 
de urmărire informativă (DUI) create de unităţile interne ale DSS, însumând 3.084 de 
pagini, 13 dosare TO (supraveghere telefonică şi înregistrări audio/video), însumând 
6.071 de pagini, şi un dosar CIE însumând 77 de pagini. În total, DSS a produs 9.862 de 
pagini referitoare la Dorin Tudoran. Primul plan de măsuri al DSS privindu-l pe Dorin 
Tudoran, elaborat la 3 august 1980 de UM 0800 SMB (Securitatea Municipiului 
Bucureşti) şi aprobat de general-locotenentul lulian Vlad şi adjunctul ministrului Nicolae 
Pleşiţă, era contrasemnat de şefii UM 0800, UM 610 (Direcţia I Informaţii Interne, care 
se ocupa de disidenti, oponenți politici etc.), UM 0625 (Direcţia a III-a Contraspionaj 
Intern) şi UM 0544/225 (Centrul de Informaţii Externe/Emigratie). În consecinţă, 
majoritatea documentelor din aceste dosare au fost elaborate în ordine numerică des- 
crescătoare de UM 0800, UM 0610, UM 0544 şi UM 0625. De asemenea, în dosarele 
lui Dorin Tudoran apar masiv documente emise de Unitatea specială „S” (interceptare 


49. Mircea Răceanu, Istoria clauzei națiunii celei mai favorizate în relaţiile româno-americane, Institutul 
Naţional pentru Memoria Exilului Românesc, Bucureşti, 2009, p. 242. 

50. Cartea Albă a Securităţii, p. 177. 

51. Ibidem, p. 220. 

52. Ibidem, p. 297. 

53. Ibidem, p. 264. 

a corespondenţei) şi UM 0672 (Unitatea specială de filaj „F”). Mai apar de asemenea 
sporadic documente emise de Serviciul „D” (Dezinformare) şi UM 0195 (Contraspionaj 
Extern). Dosarele de urmărire informativă a lui Dorin Tudoran conţin numele a 33 de 
informatori cu numele de cod: Dorin, Alexandru, Udrea, Neagoe, Mircea Pop, Dan, 
Martin, Bratu, Rosetty, Gheorghiu, Argus, Marian, Sanda, Radu Bujor, Crin, George, 
Lica, Grigoriu Sorin, Garbis, Ileana, Radu, Cornel, Suciu, D.M.I., Relu, Vlad, Leon, 
Sandu, Galan, Moraru, Edmond, Zaharia şi Zamfir. Informatorii Dorin, Alexandru, Udrea, 
Neagoe, Mircea Pop si Dan au fost deconspirati de Consiliul Naţional pentru Studierea 
Arhivelor Securităţii (CNSAS) ca fiind persoane care au dat informaţii despre Dorin 
Tudoran, iar informatorul Rosetty a fost deconspirat separat, în cazul altor DUI. Majorita- 
tea informatorilor au lucrat cu Direcţia I şi biroul corespunzător din UM 0800 SMB, 
iar o parte mai mică a lor aparţineau UM 0625 (contraspionaj) sau UM 0544 (spionaj). 
Cine sunt aceşti informatori? Ei sunt critici literari, scriitori, poeţi, ziarişti, prieteni, 
cunoştinţe şi vecini ai lui Dorin Tudoran, membri şi nemembri PCR, recrutaţi cu şi fără 
aprobarea forurilor tutelare. Este tristul privilegiu al lui Dorin Tudoran să comenteze 
asupra lor. Foarte puţini dintre ei erau foşti deţinuţi politici recrutaţi în închisoare prin 
constrângere : planul de măsuri al Direcţiei I privind desfăşurarea muncii de securitate 
în problema „Persoane ostile din sectoarele de presă, radioteleviziune şi poligrafii în 
anul 1980” menţiona că „90 la sută din totalul reţelei [informative, n.n. ] existente a fost 
creată în perioada anilor 1978-1979”**. Un caz aparte între sursele DSS care îl privesc 
pe Dorin Tudoran îl constituie Mihai Botez. Bazându-se pe mărturia lui Dorin Tudoran, 
dar şi pe documentele din dosar, cititorul va şti să evalueze rolul lui Mihai Botez în acest 
caz. Ca şi Silviu Brucan, până la proba contrarie şi bazându-ne pe documentele din propriul 
dosar, care conţine informări ale lui Botez despre întâlnirile sale cu diplomaţi americani 
şi britanici, precum şi pe dosarele lui Dorin Tudoran şi Ion Puiu, Mihai Botez pare să 
fi fost o „sursă” a DSS care nu a semnat un angajament cu Direcţia I sau cu UM 0800 
SMB şi care a dat informaţii DSS „în clar”. Părerile privind relaţia lui Mihai Botez cu 
regimul comunist din România diverg profund. În România el este uneori considerat un 
disident proeminent sau chiar mai mult decât atât: „Mihai Botez este, probabil, cel mai 
important disident anticomunist din România [...] a fost un disident de tip Adam Michnik 
[...] este un erou al rezistenţei anticomuniste care merită întregul şi, vai, atât de vino- 
vatul nostru respect”s5. Alteori, Botez este evaluat ca „un produs” al DSS: 


Despre Mihai Botez, prezentat ca un disident autentic (ba Soljenitin al românilor, ba Havel al 
nostru etc.) ni se servesc nişte gogoşi greu de înghiţit; de la firma de consultanţă Future 
Impact (inexistentă în anuarele americane !), până la cariera sa fictivă de la Universitatea 
Stanford. Într-o discuţie avută de mine, de faţă cu martori, cu un înalt reprezentant al SRI, 
acesta a recunoscut, textual: „Mihai Botez a fost produsul de lux al spionajului românesc ”s6. 


În SUA, opiniile legate de Mihai Botez în rândul clasei politice şi al persoanelor cu 
informaţii solide despre România comunistă nu sunt generoase. În anul 1994, puţin timp 
după ce Mihai Botez a fost numit ambasador al României la Washington, fostul membru 
al Camerei Reprezentanţilor Charles A. Vanik — coautor al Amendamentului Jackson- Vanik 


54. CNSAS, Securitatea, p. 479. 

(1974), care a interzis relaţiile comerciale normale cu Uniunea Sovietică şi ţările comu- 
niste ce restrângeau dreptul la emigrare - a declarat autorului acestor rânduri, cu o 
duritate fără echivoc: „Domnul ambasador Botez se prezintă ca fost disident, dar noi 
ştim cine este domnia sa în realitate. Să nu ne creadă proşti”. Charles Vanik, care avea 
acces la informaţii clasificate în virtutea poziţiei sale în Congresul SUA, cunoştea fără 
îndoială faptul că, aflat în emigrație în SUA, Mihai Botez era urmărit intens de FBI”. 
Mircea Răceanu a comentat în felul următor relaţia lui Mihai Botez cu DSS: 


De câte ori aud făcându-se comparații între Mihai Botez şi disidenta lui Saharov sau Havel 
zâmbesc. Încă din anii "70, pe când era bursier la Institutul Woodrow Wilson din Washington, cola- 
borarea lui Mihai Botez cu reprezentanţii Securităţii de la Ambasada română nu era un secret 
pentru diplomaţii români din capitala SUA. Calitatea lui de colaborator mi-a fost reconfirmată, 
nu o dată, şi în prima jumătate a anilor '80. În consecinţă, există posibilitatea ca ,,disidenta” 
lui Mihai Botez să se fi făcut cu aprobarea Securităţii“. 


Rezerve serioase despre posibila duplicitate a lui Mihai Botez au exprimat în rapoarte 
oficiale diplomaţii americani aflaţi în post la Bucureşti, inclusiv ambasadorul. Deşi avea 
asemenea rezerve, ambasada SUA l-a sprijinit pe Botez timp de mulţi ani, acesta fiind 
considerat, în ciuda suspiciunilor amintite, o sursă importantă de informaţii şi un disident 
real. Fost locotenent-colonel la UM 0800, Marian Ureche a fost acuzat în 2004 de 
Mircea Dinescu şi Marius Oprea că ar fi făcut poliţie politică. „Pentru a proba că a fost 
un securist cumsecade, Ureche le-a arătat membrilor colegiului CNSAS un volum cu 
autograf pe care l-a primit de la Mihai Botez, fostul disident. În ce împrejurări a obţinut 
Ureche un autograf de ia Mihai Botez nu se ştie deocamdată”“. Dosarul lui Dorin 
Tudoran lămureşte acest mister. Dosarele de urmărire informativă a lui Dorin Tudoran 
conţin 12 informări directe şi şase indirecte, datate 1982-1985, provenind de la Mihai 
Botez, informări date locotenent-colonelului Marian Ureche, şef adjunct al UM 0800. 
Dintre aceste informări, 12 sunt directe, adică „semnate” Mihai Botez, Botez Mihai, 
BMH sau Mihai Botez Horia, una dintre ele fiind semnată şi datată olograf, iar celelalte 
şase sunt indirecte, fiind rapoartele lui Marian Ureche despre convorbirile sale cu Botez 
sau înregistrările acestor convorbiri". De la raport la raport, conştiinţa sursei se degra- 
dează treptat, relatarea detaşată a martorului binevoitor şi subtil din primul raport (foarte 
asemănător de altfel cu rapoartele date de Tudor Vornicu despre Silviu Brucan) dispărând 
în favoarea unor informări punctuale despre Dorin Tudoran, dar şi despre activitatea 
unor diplomaţi americani în post la Bucureşti. În sfârşit, afirmaţia lui Botez de la 
2 februarie 1983 despre sine, „colind ambasadele străine din Bucureşti şi frecventez 
diplomaţi de circa 15 ani”, existentă în dosarul lui Dorin Tudoran, sugerează că avea o 
relaţie veche cu cel putin două dintre direcţiile DSS (contraspionaj şi spionaj)?. Cert 
este că, în perioada respectivă, Botez era urmărit informativ (DUI) de DSS şi avea 
dificultăţi în a obţine paşaport pentru a călători în străinătate : când, în februarie 1982, 
Alexander Haig, secretar de stat al SUA, a fost primit de Ceauşescu, el a intervenit 

pentru a Îi se acorda paşapoarte lui Mihai Botez şi Silviu Brucan, cărora nu li se per- 
mitea să participe la conferinţe internaţionale. În dosarul lui Dorin Tudoran apar şi 
„persoanele de încredere” ale DSS din presă şi cultură, cum a fost T.B. de la Luceafărul. 
Contacte oficiale ale Securităţii, ele au avut un rol cel puţin la fel de important ca cel 
al informatorilor, surselor şi rezidentilor DSS, acţionând fără a avea neapărat un anga- 
jament scris. Numărându-se printre persoanele care conduceau instituţiile respective. de 
ele depindea în mod direct aplicarea indicatiilor DSS ale Securităţii. Dorin Tudoran a 
fost în mod clar o prioritate pentru DSS. În programul de măsuri al Direcţiei I pe anul 
1980, având titlul „Activitatea duşmănoasă desfăşurată de unele persoane din sectoarele 
de artă şi cultură”, cazul „Tudorache” (nume de cod DUI pentru Dorin Tudoran) este 
cap de listă şi o prioritate pentru UM 0800 IMB (Inspectoratul Municipiului Bucureşti! 
a Securităţii“. În 1981, „Planul de măsuri pe anul 1981 în problema «Activitatea duş- 
mănoasă desfăşurată de unele persoane din sectoarele de artă şi cultură»” al UM 0610 
(Direcţia I) prevedea, la capitolul „urmărire informativă”, „neutralizarea activităţii ostile 
a scriitorului «Tudorache» împreună cu UM 0544 şi IMB Securitate vizat de postul de 
Radio «Europa Liberă» pentru a fi folosit în scopul creării unui grup disident în 
Romania”®. Relaţia dintre ofiţerul DSS Marian Ureche şi Mihai Botez ridică unele 
semne de întrebare. Marian Ureche caracterizează această relaţie ca fiind „amicală” sau 
„chiar de prietenie autentici”®. Într-o mărturie a sa, Marian Ureche confirma că a 
rămas în anii 1982-1983 în legătură cu Mihai Botez la indicaţia şefului DSS Iulian Vlad, 
fapt dovedit de documentele Securităţii din perioada respectivă. Pentru a demonstra 
apropierea dintre el şi Mihai Botez, Marian Ureche mai afirma că i-ar fi pus la dispo- 
zitie disidentului român un apartament (casă conspirativă), care putea să aibă, cu ştirea 
lui Botez, mijloace tehnice de control, apartament în care acesta a locuit. Marian Ureche 
mai afirmă că, la rugămintea sa, Mihai Botez le-a cerut lui Vlad Georgescu şi Europei 
Libere, în 1985, să abandoneze o serie de emisiuni despre Transilvania“. La 6 aprilie 
1981, un raport strict secret al DSS menţiona că versificatorul de serviciu al familiei 
Ceauşescu, Corneliu Vadim Tudor, cerea măsuri împotriva scriitorilor Andrei Pleşu, 
Dan Hăulică, Dorin Tudoran, lon Caraion şi Mircea Dinescu, considerându-i „duşmani 
şi trădători de tara”®. O notă a UM 0544 din 14 octombrie 1981, referitoare la „acţiuni 
ale «Europei Libere» şi CIA privind stimularea activităţii de disidenţă în RS România”, 
menţiona că lui Dorin Tudoran i se acorda „o atenţie special”. Conform rapoartelor 
UM 0610, aceeaşi situaţie prioritară în ceea ce îl priveşte pe Dorin Tudoran se menținea 
în 1982. Încă din 1977, Dorin Tudoran se afla în atenţia DSS din cauza „Spiritului de 
frondă” pe care îl adoptase la Conferinţa Naţională a Scriitorilor. În anul 1978, un raport 
al UM 0800 reclama că, într-un articol refuzat de Luceafărul, Tudoran arăta că „tinerii 
scriitori sunt o generaţie laşă, uşor de cumpărat cu funcţii şi bani”. De asemenea, rapor- 
tul menţiona poziţia critică a lui Tudoran faţă de Adrian Păunescu la Colocviul Naţional 
de Poezie : „Luând ca pretext existenţa de-a lungul veacurilor a linguşitorilor la diverse 
curţi împărăteşti, [Tudoran] descrie in mod ironic activitatea şi comportarea poetului 

Adrian Păunescu, concluzionând că acesta reuşeşte să aibă o influenţă nefastă asupra 
celor care îl sprijină”. Raportul mai menţiona următoarele afirmaţii ale lui Dorin Tudoran 
ca provocatoare de interpretări politice grave: „La noi se îngăduie prea mult lichelelor 
[...] poezia patriotică este talangă de gâtul adevăratei poezii [...] nu avem nevoie de 
conştiinţe în curs de dezvoltare”. Un raport al informatorului Alexandru menţiona că 
la Colocviul National de Poezie Dorin Tudoran l-a caracterizat pe Adrian Păunescu drept 
o „lichea”, iar raportul informatoarei Sanda menţiona că Tudoran „s-a dedat la atacuri 
grave la adresa conducerii de partid şi de stat””. Conform unor note trimise generalului 
Iulian Vlad la 6 mai 1980, după ce afirma în şedinţa consiliului de conducere a Uniunii 
Scriitorilor că era normal ca Eugen Florescu să spună despre el ca ar fi „un scandala- 
giu” pentru că scriitorii s-au obişnuit in România să fie umiliti şi să stea „în genunchi”, 
Dorin Tudoran declara : 


Eu simt pe pielea mea, pe pielea familiei mele, începând de la cozile la care stau [...] că trăim 
dintr-un anumit punct de vedere iarăşi nişte ani pe care s-ar putea cu mare tristeţe şi cu mare 
curaj să-i numim peste 15 ani ca nişte ani obsedanti. Există, după mine, o grijă absolut inde- 
centă faţă de hoţi, faţă de oameni care ne fac pe toţi de râs. Nu pot să înţeleg cum secţia de 
presă a Comitetului Central poate să stea nepăsătoare, punând în fruntea unei reviste un om 
ca Eugen Barbu, care, după ce a făcut ceea ce a făcut, continuă să dea lecţii de bună purtare 
[...]. Nu înţeleg cum se poate ca [...] Adrian Păunescu [...], omul care a dinamizat acel grup, 
care a apărat şi plagiatul tovarăşului Eugen Barbu [...], [să îl acuze, n.n.] acum pe Eugen 
Barbu de plagiat [...]. Vreau să vă spun că îmi este ruşine când văd în grupul de ziarişti din 
spatele preşedintelui Nicolae Ceauşescu un om care o fost prins furând la ziarul „România 
Liberă”. Este vorba de Corneliu Vadim [Tudor], mutat de acolo pentru furt la „Săptămâna” 
şi trimis bursier la Viena; un hot trimite alt hot la Viena’. 


Conform informatorului Neagoe (Dan Zamfirescu), Paul Anghel, unul din liderii 
grupării ultranaţionaliste şi protocroniste, s-a panicat ca urmare a acestei şedinţe. El îi 
relata informatorului că 


şedinţa a avut ca obiectiv principal atacarea, descalificarea şi compromiterea şefului secţiei 
de presă a CC, Eugen Florescu, atacul fiind deschis de Nicolae Manolescu [...], dar el [atacul] 
a culminat, deviind în atacarea de către Dorin Tudoran a însăşi situaţiei actuale [...]. Paul 
Anghel socoteşte că în prezent, sub directa oblăduire a lui George Macovescu şi cu concursul 
lui Jebeleanu şi Bogza, dar având fire mult mai înalte, se urmăreşte lichidarea lui Eugen 
Florescu [...]. În al doilea rând, el [Paul Anghel] prevedea că se pregăteşte un al doilea „caz 
Goma” prin Dorin Tudoran”. 


Treptat, discursul lui Dorin Tudoran se radicaliza. La 3 septembrie 1981, informa- 
torul Martin îi raporta maiorului Oprişor Onitiu că, „în această luptă împotriva «legio- 
narilor» din literatura română (clasificați [sic ! ] într-un grup din care fac parte E. Barbu, 
Lăncrănjan etc.), Tudoran a încercat să atragă mai multi dintre literatii tineri, pe care 
doreşte să-i capaciteze în scopul scrierii diferitelor articole şi luări de poziţie împotriva 
acestor «legionari»””*. La 16 iulie 1981, o notă a DSS informa că Tudoran considera că 

situaţia „este jalnică în România, începând cu nervii pe care-i faci în transportul în 
comun şi până la calvarul hranei zilnice”. Nota aprecia că „Tudoran a stat de vorbă cu 
toate categoriile de oameni din ţară şi că a înţeles că trebuie luptat”. La 11 decembrie 
1981, o notă a UM 0800 raporta că „Dorin Tudoran şi Dan Deşliu apreciază situaţia 
din ţara noastră dezastruoasă, comparând-o cu un butoi de pulbere care ar fi gata să 
explodeze”. În ciuda risipei de mijloace umane şi tehnice folosite în cazul Tudoran, 
DSS lucra cu rateuri evidente. În februarie 1982, într-o notă adresată generalului 
Alexie, şef al UM 0625 a Direcţiei a III-a Contraspionaj, generalul Iulian Vlad, secre- 
tar de stat la Ministerul de Interne răspunzând de DSS (aripa internă exclusiv CIE), îşi 
muştruluia subordonații, considerând că, în urmărirea lui Dorin Tudoran, „modul in 
care s-a asigurat până în prezent urmărirea informativă nu a fost pe deplin satisfăcător, 
posibilităţile de informare nu au fost bine valorificate, schimbul de informaţii [între 
unităţile DSS, n.n.] a fost defectuos”. La 20 ianuarie 1982, o notă a UM 0800 raporta 
că „scriitori Mircea Dinescu şi Dorin Tudoran consideră că «echipa aceasta de zgomote 
şi pistolari» de la Luceafărul şi Săptămâna, susţinută de un activist de la secţia de pro- 
pagandă pregăteşte climatul ideologic pentru viitoarea plenară a CC al PCR, când [...] va 
fi reintrodusă cenzura”’*. La 20 martie 1982, Dorin Tudoran şi-a depus carnetul de 
partid în semn de protest împotriva „unei organizaţii care duce o politică de distrugere 
treptată a culturii şi economiei naţionale””?, iar la 13 octombrie, în acelaşi an, genera- 
li Iulian Vlad şi Nicolae Pleşiţă (adjunct al ministrului de Interne şi şef al UM 0544/ 
CIE) aprobau un plan de măsuri care îl privea şi in care se menţiona că Tudoran protesta 
împotriva reintroducerii cenzurii „şi a «practicării» pe scară înaltă a traficului de 
influenţă”. La 8 aprilie 1983, un nou plan de măsuri, semnat de generalii Aron Bordea 
(UM 0610) şi Gheorghe Dănescu (UM 0800), privindu-l pe Dorin Tudoran, era iarăşi 
criticat de generalul Iulian Vlad, care cerea „stingerea efectelor publicităţii externe în 
jurul cazului [si] prevenirea creării unui disident”. Iulian Vlad adăuga în ordinul sau: 
„Mai reanalizati odată toate «revendicările» lui «Tudorache», vedeţi dacă sunt reale sau 
imaginare, ce implicaţii presupune satisfacerea lor din punct de vedere legal”. Vlad 
încheia nota sa către generalii Bordea şi Dănescu cu un avertisment, cerând izolarea 
eficientă a lui Tudoran: „Dacă şi de acum încolo mai reuşeşte să aibă legături cu exte- 
riorul înseamnă că nu se execută ordinele ce le-aţi primit, iar angajamentele asumate de 
unităţile dumneavoastră sunt formale”®. În luna august a anului 1983, generalul Vlad 
le atrăgea din nou atenţia generalilor Bordea şi Dănescu asupra „necesităţii de a-l izola 
eficient pe Tudoran, în coordonare cu UM 0544 (CIE)”®. Generalul Vlad adresa, încă 
o dată, o notă aproape identică generalilor Bordea, Alexie şi Dănescu la 3 iulie 1984, 
reproşându-le că nu sunt capabili să-l izoleze pe Tudoran de persoane din exterior şi 
cerându-le „măsurile cele mai calificate şi eficiente” în acest sens®. La începutul lunii 
noiembrie a anului 1984, Dorin Tudoran a primit două scrisori anonime prin care era 
ameninţat cu moartea, una dintre ele referindu-se la soarta preotului polonez asasinat 

Jerzy Popietuszko. Conform unei discuţii între Mihai Botez şi locotenent-colonelul 
Marian Ureche, Tudoran bănuia în acest caz persoane din anturajul lui Adrian Păunescu, 
Corneliu Vadim Tudor sau pe ofiţeri ai DSS**. După ce Dorin Tudoran a făcut o grevă 
a foamei de 40 de zile, DSS a aprobat emigrarea lui, el părăsind România la 24 iulie 
1985. Plecarea sa din ţară a avut loc numai după ce Robert Dole, preşedintele majori- 
tăţii republicane din Senatul SUA, a intervenit în persoană pe lângă Nicolae Ceausescu 
pentru emigrarea sa şi a lui Gheorghe Calciu-Dumitreasa, Ceauşescu aprobând aceste 
emigrări „când a apărut pericolul ca [...] Senatul să recomande respingerea recomandă- 
rii preşedintelui SUA de prelungire a clauzei pentru România”, 


Silviu Brucan 


Scurtă biografie 


Silviu Brucan s-a născut la 18 ianuarie 1916, în Bucureşti, fiind fiul unui prosper negus- 
tor evreu de stofe. Numele său original era Saul Brucar sau Bruckner. În timpul războ- 
iului va fi unul dintre membrii PCR (sau simpatizant — unele documente îl indică drept 
membru de partid din 1944) care răspundeau de tipărirea presei comuniste ilegale. Se 
va căsători cu Alexandra Sidorovici, militantă PCR din ilegalitate, care va deveni în 
1945 unul dintre acuzatorii publici din procesele criminalilor de război din România. 
Imediat după 1944, Saul Brucar îşi va schimba numele în Silviu Brucan, devenind 
redactor la ziarul PCR Scânteia. in această calitate, el va scrie în anii 1947-1948 o serie 
de articole cu puternic caracter stalinist, în care îi ataca virulent pe adversarii politici 
ai PCR*. Brucan va regreta în 1988 unele dintre aceste articole, dar nu şi pe cele în 
care cerea pedepsirea criminalilor de război”. „Cinstit vorbind, împotriva mea puteau 
fi invocate articole cu adevărat reprobabile, de care astăzi îmi este ruşine, aşa cum am 
declarat încă în 1988 într-un interviu cu Nestor Rateş la «Europa Liberă». Îmi aduc 
aminte că am scris un articol mârşav despre Iosip Broz Tito în perioada in care acesta 
era ţinta atacurilor staliniste în presa sovietică. Şi au mai fost altele de acest gen în 
publicistica mea stalinistă”. Într-adevăr, într-un interviu luat de Horia Puşcaşu la 
New York şi difuzat de Vocea Americii în octombrie 1988, Silviu Brucan a declarat: 
„În anii de după război şi eu am fost lovit de boala sectarismului şi intolerantei. Când 
recitesc unele articole pe care le-am scris atunci mă ingrozesc”®, Apropiat al lui 
Gheorghe Gheorghiu-Dej, Silviu Brucan va fi numit în 1956 şef al Legaţiei române la 
Washington şi, ulterior, ambasador la ONU”. După şapte ani de serviciu diplomatic, 

Brucan se reîntoarce în ţară. În 1962, Silviu Brucan devine directorul TVR, de unde va 
demisiona la venirea la putere a lui Nicolae Ceauşescu. Până în 1978, când se va pen- 
siona, Silviu Brucan va preda un curs de „socialism ştiinţific” la Institutul de Medicină 
şi Farmacologie. El va călători deseori în străinătate, uneori cu dificultăţi. În ciuda 
rezervelor sale faţă de regimul Ceauşescu, relaţia lui Silviu Brucan cu autorităţile comu- 
niste din România a fost, până în 1987, una obişnuită pentru un fost activist de frunte 
al PCR: „Pot să spun că în întreaga Era Ceausescu, până în 1987, când am adoptat o 
poziţie publică împotriva regimului său, nu am suferit represalii din partea autorităţilor”. 
Conform propriilor mărturii, Silviu Brucan era încă din 1976 în legătură cu generalul 
Ion Ionita, care avansase ideea unei lovituri de stat menite să-l înlocuiască pe Nicolae 
Ceauşescu. În anii 1983-1984, generalii Ion Ioniţă, Nicolae Militaru şi Stefan Kostyal 
reiau ideea loviturii de stat pe care, potrivit lui Silviu Brucan, Ion Iliescu (considerat 
de „complotişti” succesorul cel mai potrivit al lui Ceauşescu) o va descuraja, conside- 
rând-o „o încercare periculoasă”. Din conducerea PCR din perioada respectivă numai 
Ioan Ursu ar fi fost dispus să sprijine planurile de răsturnare a lui Ceausescu”. Activitatea 
publică de opozant politic a lui Silviu Brucan a început imediat după 15 noiembrie 1987, 
moment al revoltei muncitorilor de la Braşov, cu care Silviu Brucan se va solidariza 
public printr-o declaraţie dată BBC şi UPI (United Press International), care va fi relu- 
ată masiv de presa internaţională. Supus domiciliului forţat şi exclus din partid, Brucan 
va fi încurajat de autorităţile comuniste să călătorească în SUA, în speranţa că va rămâne 
în exil. Încă dinainte de plecarea sa în această călătorie în iunie 1988, Brucan a pregă- 
tit, împreună cu ceilalţi cosemnatari, „Scrisoarea celor şase”. Asigurat de sprijin guver- 
namental american, britanic şi sovietic, Brucan va reveni în decembrie 1988 dintr-o 
călătorie la Washington, Londra şi Moscova, pentru ca la începutul lunii martie 1989 
să facă publică „Scrisoarea celor şase”. Arestat la domiciliu, interogat săptămâni de zile 
cu duritate, mutat forţat într-o periferie a Bucureştiului, Silviu Brucan va reveni pe scena 
publică pe 22 decembrie 1989, când va apărea la televiziune alături de Ion Iliescu, Petre 
Roman, Dumitru Mazilu, Gelu Voican Voiculescu, Cico Dumitrescu şi lon Caramitru. 
Devenit unul din primii patru lideri ai noului regim politic postcomunist, Brucan va avea 
un rol politic important în ultima săptămână a lunii decembrie a anului 1989, redactând, 
împreună cu Dumitru Mazilu, Programul Frontului Salvării Naţionale (FSN), contribu- 
ind la execuţia soţilor Ceauşescu şi la arestarea generalului Iulian Vlad, ca si a altor 
ofiţeri superiori din conducerea DSS. În februarie 1990, Brucan se va retrage din con- 
ducerea FSN, adoptând treptat o poziţie din ce in ce mai critică faţă de partidul al cărui 
membru fondator fusese. Va continua până la puţin timp înaintea morţii sale, la 14 sep- 
tembrie 2006, să scrie comentarii şi prognoze politice incitante şi să apară în talk-show-uri 
televizate. Apreciat sau urât cu pasiune, Silviu Brucan a continuat să-i fascineze pe cei 
interesaţi de lumea politică românească. 

Silviu Brucan şi Securitatea : supraveghere informativă, 
propuneri de recrutare, colaborare şi disidenţă (1966-1989) 


Ca diplomat la post în străinătate şi prin natura funcţiilor sale, Silviu Brucan a avut, 
fără îndoială, contacte de lucru cu serviciul de informaţii externe al României (iniţial 
Direcţia I Informaţii Externe), dar şi dificultăţi cu Securitatea”. În 1966, neînțelegerile 
lui Silviu Brucan cu Securitatea aveau să se accentueze”. La 21 aprilie 1966, Direcţia 
a Il-a Contraspionaj a MAI va propune deschiderea unei acţiuni informative asupra lui 
Silviu Brucan. Acuzat de a fi calomniat „politica RS România în problema minorităţi[ lor] 
nationale, făcând afirmaţii tendentioase”, Brucan va primi numele de cod „Brumaru”, 
scopul principal al urmăririi sale informative fiind confirmarea sau infirmarea aparte- 
nenţei sale la serviciul de spionaj american”. După încadrarea lui „Brumaru” cu o reţea 
de 17 agenţi informatori, incluzând prieteni şi colegi din sistemul editorial şi din MAE 
(cum ar fi sursele Dorneanu, Hollis, Şerban, Dragoş, Valeriu, Sebastian - toate repre- 
zentând nume de cod - şi sursele F.I., T.L. şi 1.C.0.), precum şi foşti colegi de la 
televiziune, şi după crearea unui dosar în şapte volume, conţinând 2.977 de pagini (559 de 
pagini de urmărire informativă propriu-zisă şi 2.418 pagini de TO), la 17 martie 1967, 
Direcţia a H-a Contraspionaj ajunge la concluzia că „într-o anumită perioadă Brucan 
Silviu era nemulţumit de situaţia sa” şi că „în timpul supravegherii informativ-operative 
nu s-a constatat nicio faptă care să arate că Brucan Silviu ar fi un element duşmănos 
sau că ar fi fost recrutat de către un serviciu de spionaj”. În concluzie, referatul lui 
Neagu Cosma, luând în considerare „multiplele posibilităţi informative” ale lui Silviu 
Brucan şi „calităţile sale”, propune - prin utilizarea persuasiunii, dar şi a şantajului şi 
cu aprobarea organelor de partid - „recrutarea lui Brucan Silviu ca agent pe linia spi- 
onajului SUA”. Între 1966 şi 1989 Securitatea i-a atribuit lui Silviu Brucan cinci nume 
de cod. Acestea au fost: „Brumaru”, „Barbu”, „Sergiu”, „Bratu” şi „Bran”. „Brumaru” 
este numele de cod al lui Silviu Brucan pe perioada 1966-1967 ca obiectiv al Directiei 
a Il-a Contraspionaj. „Barbu” este numele de cod dat lui Silviu Brucan ca sursă a 
Direcţiei a III-a Contraspionaj a DSS (fosta Directie a Il-a), care il va instrui în iunie 
1977 în legătură cu o misiune în SUA”. Mai precis, la 20 iunie 1977 generalii Bolinu, 
şeful Contraspionajului Extern (UM 0920F), şi Moga, şef al Direcţiei a III-a, semnează 
un „Raport privind instruirea sursei «Barbu»”, care era invitată la Universitatea [colegiul] 
Dartmouth, SUA. „Barbu” este instruit să discute probleme legate de Clauza Națiunii 
celei mai Favorizate (nu ar fi existat restricţii privind emigrarea evreilor), „campania 
antiromânească a presei americane şi în special a Europei Libere” şi ,,combat[erea] 
campaniei dusă în SUA de unele elemente iredentiste maghiare”. În plus, „Barbu” va fi 
instruit să discute cazurile Vlad Georgescu şi Paul Goma”. O notă a DSS privind urmă- 
rirea informativă a ambasadorului Cornel Bogdan cu data de 7 iulie 1977 menţionează 
în clar că „informatorul” „Barbu” este una şi aceeaşi persoană cu Silviu Brucan”. Un 

document DSS al Direcţiei a III-a din 12 noiembrie 1981, cu titlul „Notă privind infor- 
maţiile care au fost obţinute în cazul Cartita” (lon Mihai Pacepa), menţionează, între 
altele, că „în etapa ce urmează UM 0625 va întreprinde următoarele măsuri: 1. Sursa 
«Barbu», cu prilejul deplasării în interes de serviciu ce o va face în SUA, prin legăturile 
personale ce le are în rândul cercurilor evreieşti din aceasta ţară, va căuta să afle date 
referitoare la locul unde se găseşte «cârtiţa» şi cine sunt persoanele care îl anchetează”. 
Deşi pe una din notele informative pe care Silviu Brucan le-a semnat în clar în 1977 un 
ofițer DSS a pus numele de cod „Sergiu”, acest nume va fi utilizat în mod predominant 
de diverse unităţi DSS pentru a-l desemna, în perioada 1987-1989, pe Silviu Brucan ca 
urmărit. În sfârşit, numele de cod „Bran” i-a fost atribuit lui Brucan în 1988, ca urmă- 
rit, de UM 0195, iar cel de „Bratu” în acelaşi an de Serviciul I al Securităţii judeţene 
Arad, care tinea de Direcţia I (UM 0610), tot ca urmărit. Dosarele DSS privindu-l pe 
Silviu Brucan nu conţin niciun angajament al acestuia de colaborare cu DSS, iar toate 
notele sale informative au fost date sub semnătură proprie™. Din această perspectivă, 
situaţia lui Silviu Brucan este similară cu cea a lui Mihai Botez, el apărând ca o „sursă” 
a DSS care a dat informaţii în clar acestei instituţii. Ca şi Botez, Brucan a dat în scris 
informaţii despre diverşii diplomaţi americani cu care se întâlnea ; spre deosebire de 
Botez, care a furnizat informaţii scrise despre Dorin Tudoran şi Ion Puiu, din dosarele 
lui Brucan nu rezultă că acesta ar fi dat informaţii despre cetăţeni români cu care se afla 
in contact. 


Colaborare 


Materialele din dosarele Direcţiei a III-a includ 22 de pagini din anii 1971-1978, relevante 
pentru colaborarea lui Silviu Brucan cu DSS. Aceste materiale indică faptul că Silviu 
Brucan a furnizat rapoarte Securităţii privind contactele sale cu diplomaţi şi corespon- 
denti de presă aflaţi la Bucuresti şi la întoarcerea din călătoriile sale din străinătate, 
sprijinind politica regimului comunist împotriva disidentilor Vlad Georgescu şi Paul 
Goma. La 19 februarie 1977, Silviu Brucan dădea o notă informativă privind discuţiile 
sale legate de disidenta din România la Ambasada SUA cu adjunctul ambasadorului 
american, Richard Noyes Viets, şi cu Malcom Brown, corespondentul ziarului New York 
Times la Belgrad. Dacă, conform lui Silviu Brucan, diplomatul american aprecia că în 
România „nemulţumirile oamenilor [...] sunt economice mai curând decât politice”, 
ziaristul de la New York Times declara că Paul Goma este „o persoană importantă, un 
luptător curajos care nu vrea să-şi părăsească tara, deşi a fost închis şi persecutat pentru 
ideile sale”. Reacţia lui Silviu Brucan a fost de a recunoaşte că Paul Goma „a fost închis 
în străinătate şi chiar acum are paşaport în buzunar [sic ! ], ceea ce puţini scriitori români 
se pot lăuda a avea”. Brucan a continuat prin a nega orice merit al lui Goma, atribuind 
publicitatea din jurul disidentului român „prostiei autorităţilor romane” : „În realitate 
e lipsit de talent literar iar în ţară este complect necunoscut. El a fost lansat în Occident 
din prostia autorităţilor româneşti, care la început au intervenit la editura germană ca 

să nu-i publice manuscrisul şi apoi chiar Ambasada Română de la Bonn a comis greşala 
de a cere Expoziţiei Cărţii de la Frankfurt să nu-i expună volumul. Nici că se putea o 
mai bună publicitate pentru a-l lansa pe Goma în Occident”™. La şedinţa Comitetului 
Politic Executiv din 30 martie 1977, Nicolae Ceauşescu dădea noi ordine privindu-i pe 
Vlad Georgescu, care tocmai fusese arestat pentru redactarea unei istorii critice la adresa 
regimului comunist, şi pe Paul Goma, al cărui apel referitor la drepturile omului şi 
adresat Conferinţei pentru Securitate şi Cooperare în Europa la 18 februarie 1977 acu- 
mulase aproape 180 de semnaturi™. În zilele următoare (1, 5, 7 şi 8 aprilie 1977), Paul 
Goma a fost anchetat de locotenent-colonelul Iosif Bistran şi de maiorul Gheorghe Goran, 
„organe de cercetare penală”, la 15 aprilie a fost exclus din Uniunea Scriitorilor, iar la 
4 şi 6 mai 1977 a fost silit să semneze două scrisori umilitoare de scuze adresate lui 
Nicolae Ceausescu, scrisori impuse, conform unui fost ofiţer de Securitate, chiar de 
dictatorul roman". La sfârşitul şedinţei Comitetului Politic Executiv din 30 martie 1977, 
Dumitru Popescu a cerut să fie abordat în acest context ambasadorul SUA la Bucureşti, 
sugestie aprobată de Nicolae Ceauşescu. La 8 aprilie 1977, Brucan semna o notă privind 
discuţiile avute cu Harry Barnes, ambasadorul SUA la Bucureşti. Conform acestei note, 
Brucan i-a spus lui Barnes, in mod „neoficial şi confidential”, că predarea manuscrisu- 
lui de către Vlad Georgescu ambasadorului american înainte de arestarea sa „constituie 
un act neprietenos faţă de guvernul României şi un act de intervenţie în treburile interne 
ale României [şi că] sprijinirea în viitor a acţiunilor de acest fel de către ambasadorul 
american nu poate fi tolerată”. În consecinţă, Brucan sugera „pentru a evita o confrun- 
tare oficială în această chestiune [...] înapoierea documentului respectiv”. Ambasadorul 
american a refuzat înapoierea documentului, respingând sugestiile lui Brucan şi reacti- 
onând împotriva arestării prietenului său, subliniind că atitudinea autorităţilor române 
faţă de Vlad Georgescu ar putea afecta relaţiile româno-americane. La 20 iunie 1977, 
sursa „Barbu”, alias Silviu Brucan, a fost instruită de DSS să relateze în SUA „că unele 
cazuri de nemulțumiri, cum a fost Paul Goma şi cei grupaţi în jurul său nu reprezintă 
intelectualitatea română” şi că „despre Vlad Georgescu [...] a auzit vorbindu-se că a 
fost reţinut şi cercetat pentru activitate de spionaj şi apoi eliberat”. Întors din SUA, la 
26 iulie 1977, Silviu Brucan va semna o notă informativă ce reflecta stadiul relaţiilor 
româno-americane din acel moment, precum şi faptul că el actionase conform instruc- 
tiunilor primite în domeniul Clauzei Națiunii celei mai Favorizate şi a problemei mino- 
ritatii maghiare din România. Nota nu menţiona nimic despre disidentii romani™. 

Revolta de la Braşov şi începutul disidentei : 
noiembrie-decembrie 1987 


La 15 noiembrie 1987, muncitori ai Întreprinderii de Autocamioane „Steagul Roşu” au 
demonstrat pe străzile Braşovului, scandând „Vrem căldură ! ”, „Vrem mâncare pentru 
copii! ”, „Jos Ceausescu! ”, „Jos comunismul ! ”, „Libertate ! ”. Demonstrantii au pătruns 
în sediul Comitetului Judeţean de Partid, aruncând pe geamuri produsele alimentare 
inaccesibile populaţiei de rând găsite în sediu, precum şi piese de mobilier. La 3 decem- 
brie 1987, 61 dintre demonstranți au fost judecaţi şi condamnaţi la pedepse cu suspen- 
darea condiţionată a închisorii pe termene între şase luni şi trei ani. De asemenea, cei 
condamnaţi au fost mutaţi forţat in alte localităţi”. În România, gesturile de solidaritate 
cu greviştii au fost rare, în favoarea lor manifestându-se public Radu Filipescu, arestat 
în mai 1983 pentru difuzarea unor manifeste contra regimului Ceauşescu şi condamnat 
la ani de închisoare pentru acest act, Doina Cornea şi Mihai Botez. Silviu Brucan a 
considerat că „rebeliunea muncitorilor a fost un eveniment absolut fantastic”, dar era 
confruntat cu două probleme. Prima era „cum să se răspândească ştirea ei atât în ţară, 
cât şi în străinătate, dat fiind controlul riguros al mijloacelor de comunicaţie în România 
lui Ceauşescu”, iar a doua, cum „să fie salvaţi aceşti bravi şi nobili luptători pentru 
libertate [...] [care] fuseseră arestaţi şi torturați”. Brucan a găsit soluţia la prima pro- 
blemă prin înmânarea imediată a unui raport scris despre revolta lui Leslie High, direc- 
torul Bibliotecii Americane, care avea să-l transmită prompt Vocii Americii şi Radio 
Europa Liberă. Răspunsul lui Brucan la a doua problemă a fost dat în seara zilei de 
26 noiembrie 1987, când le-a înmânat corespondentilor de presă Nick Thorpe, de la 
BBC Service, şi Patricia Koza, de la UPI, o declaraţie care, deşi nu îl menţiona perso- 
nal pe Nicolae Ceauşescu, avertiza regimul comunist împotriva represiunii în masă care 
se pregătea contra greviştilor de la Braşov. Declaraţia sublinia că o continuare a repre- 
siunii putea să ducă la izolarea României pe plan internaţional şi la o ruptură totală între 
regimul comunist şi o clasă muncitoare deja supusă unor condiţii de trai mizerabile”. 
Această declaraţie a lui Brucan, care a marcat momentul de ruptură dintre autorul ei 
şi regimul Ceauşescu, a fost reluată de numeroase cotidiene occidentale, istoricul bri- 
tanic Dennis Deletant caracterizând-o ca „semnificativă si fără precedent”!?. În prima 
decadă a lunii decembrie 1987, Silviu Brucan a fost convocat la o discuţie la Colegiul 
de Partid al CC al PCR. A fost un dialog al surzilor, în care lui Brucan i s-a reproşat 
„declaraţia ostilă la adresa partidului şi ţării”, el protestând împotriva „violării grosolane 
a Constituţiei” în cazul său. Această discuţie la care au participat Nicolae Constantin, 
preşedintele Colegiului de Partid, şi Ion Catrinescu, membru al Colegiului a fost, con- 
form lui Silviu Brucan, ultimul său „dialog cu conducerea de partid, o scurtă ciocnire 
care a durat numai un sfert de ora”">. La mijlocul lunii decembrie 1987, DSS a trecut 

la represalii împotriva lui Brucan. El a fost supus câteva zile unui regim de domiciliu 
forţat, având telefonul şi poşta întrerupte şi neputând primi vizitatori. Filtre de Miliție 
erau instalate la capetele străzii lui. După câteva zile i s-a permis să părăsească domi- 
ciliul pentru cumpărături, fiind însă supus unui filaj sever. DSS era în alertă şi mobiliza 
forte importante contra disidentilor. Prin adresa cu numărul 312/VP din decembrie 1987 
(fără dată exactă), Direcţia a III-a Contraspionaj cerea Unităţii Speciale de Luptă 
Antiteroristă (USLA-UM 0620), însărcinată cu paza ambasadelor de la Bucureşti, şi 
Securităţii Municipiului Bucureşti (UM-0672) să ia „măsuri de prevenire a pătrunderii 
in toate ambasadele şi consulatele occidentale de la Bucureşti a numitilor: 1. Brucan 
Silviu [...], 2. Bogdan Corneliu [...], 3. Celac Mariana [...]. Anexăm alăturat 3 foto- 
grafii ale celor in cauză”!4. Între timp, DSS îl sonda pe Silviu Brucan prin informatori 
şi ofiţeri ai săi, aşa cum s-a întâmplat la 8 şi 17 decembrie 198715. La 25 decembrie 
1987, DSS organizează o ,,combinatie” conform căreia Silviu Brucan se întâlneşte 
„întâmplător” pe Bulevardul Primăverii cu un anume Vornicu (declaraţie scrisă de mână 
şi semnătura în clar), care fusese „instruit” să „orienteze” discuţia spre „efectele nega- 
tive ale declaraţiilor sale [ale lui Brucan, n.n.] asupra comerţului exterior românesc şi 
a economiei noastre în general”. La 8 ianuarie 1988, maiorul Traian Oancea, ofiţer 
al unităţii de Contraspionaj ţări socialiste a DSS (UM 0110), primea de la aceeaşi sursă 
Vornicu - nume de cod „Epureanu” -, la domiciliul acesteia, o notă de opt pagini, care 
va fi bătută la maşină cu litere mari şi trimisă conducerii DSS sau PCR. În nota pe care 
ar fi dat-o la iniţiativa sa, Vornicu/,,Epureanu” aprecia că Brucan „promovează totuşi 
spre vârful piramidei politicii externe româneşti graţie cunoştinţelor sale avansate de 
limba engleză, cât şi conjuncturii favorabile creată de existenţa în conducerea superioară 
a partidului a elementului evreiesc provenit din activitatea ilegală” şi că Brucan este „un 
fost stalinist convins [...] devenit gorbaciovist”, la care „calităţile precumpănesc asupra 
defectelor” şi că nu este probabil ca el să devină un „hegemon al unei posibile grupări” 
sau „un purtător de steag”. El sugera, în finalul notei sale, că „legenda” viitoare a lui 
Brucan depinde de cei care vor şti sau nu să o creeze". DSS a încercat să organizeze 
o altă „combinaţie” privindu-l pe Brucan, prin care Costin Murgescu, directorul Institutului 
de Economie Mondială, urma să-l convingă pe acesta prin diverse metode să renunţe la 
activitatea de oponent al regimului. Planul de măsuri nu a putut fi pus în aplicare în 
acest caz pentru că, aşa cum menţionează o notă de mână scrisă pe marginea sa, „respec- 
tivul [Costin Murgescu] evită să se angajeze în această acţiune” "8, 


„Scrisoarea celor cinci”, Bucureşti, ianuarie-iunie 1988 


La 10 ianuarie 1988, restricţiile domiciliare, poştale şi telefonice asupra lui Brucan au 
fost ridicate. Conform memoriilor lui Silviu Brucan, primele discuţii în legătură cu 
ceea ce avea să devină „Scrisoarea celor şase” au început în aprilie 1988, când el se va 
întâlni în parcul Herăstrău cu Gheorghe Apostol. Argumentul lui Brucan în favoarea 

unei acţiuni comune a vechilor membri de partid, ilegalişti, care, cu excepţia lui 
Constantin Pârvulescu şi a sa, nu luaseră nicio poziţie publică împotriva lui Ceauşescu 
era corect: „Nu putem rămâne deoparte în timp ce oameni tineri ca Radu Filipescu îşi 
riscă libertatea, împrăştiind manifeste împotriva abuzurilor şi crimelor lui Ceausescu”. 
Apostol, care aprecia eficacitatea acţiunii de protest a lui Brucan, luase iniţiativa unei 
acţiuni comune a ilegaliştilor contra lui Ceauşescu, având în acest sens discuţii cu 
Alexandru Bârlădeanu, Constantin Pârvulescu şi Corneliu Mănescu!%. Corneliu Mănescu 
considera că „iniţiativa [scrisorii] îi aparţine lui Apostol. Când Apostol a discutat cu 
mine, eu eram pe locul patru. Adică el discutase cu Brucan, cu Bârlădeanu şi cu 
Pârvulescu”!2. Grigore Răceanu va fi cooptat ulterior în acest grup, în urma întâlnirilor 
dintre acesta şi Gheorghe Apostol, întâlniri aranjate în toamna anului 1988 de Mircea 
Răceanu'%. Mănescu îşi va mai aminti că Apostol „a revenit cu o scrisoare redactată in 
stil strict anticeauşist. Or, aici era vorba de mai mult: populaţia care suferea frigul, 
foamea, relaţiile internationale, drepturile omului”!%. Apostol i-a sugerat lui Brucan să 
se întâlnească cu Bârlădeanu, care, conform lui Brucan, ar fi fost „înfricoşat” şi preo- 
cupat de găsirea unui alibi în caz că Securitatea i-ar fi descoperit pe cei cinci'*. Alexandru 
Bârlădeanu îşi va aminti că Apostol a avut ideea ca Brucan să transmită scrisoarea în 
străinătate şi că au avut loc două întâlniri între el şi Brucan, discutându-se în special 
problemele economice cu care se confrunta societatea românească. Apostol, Bârlădeanu 
şi Brucan ar mai fi stabilit ca Brucan să redacteze scrisoarea pentru a minimaliza şansele 
(sic!) ca ea să fie găsită de DSS'*. Conform unei note a DSS redactate la începutul 
lunii iunie 1988, „după atentionarea la Colegiul de Partid al CC al PCR Brucan Silviu 
a continuat să desfăşoare acţiuni cu caracter ostil”!?°. O notă similară a DSS privindu-l 
pe Silviu Brucan va fi redactată în două versiuni care vor diferi numai prin concluziile 
lor. Ambele versiuni recomandau „acordarea vizei de călătorie în străinătate lui Silviu 
Brucan şi eliberarea unui paşaport simplu de turist”. Prima versiune stipula că „în situ- 
atia ca pe timpul şederii in exterior va continua să se situeze pe o poziţie ostilă RS 
România, la întoarcerea în ţară să fie pus în discuţia adunării generale de partid a orga- 
nizatiei din care face parte, în vederea excluderii pentru faptele sale incompatibile cu 
calitatea de membru de partid”. A doua versiune stipula ca înaintea plecării din ţară să 
aibă loc „punerea lui Silviu Brucan în discuţia adunării generale de partid a organizaţiei 
din care face parte în vederea excluderii pentru faptele sale incompatibile cu calitatea 
de membru PCR”. Evident, cele două variante i-au fost prezentate de DSS lui Nicolae 

Ceauşescu, care a tranşat: Brucan va fi exclus din partid şi va primi paşaport. Cum se 
explică faptul că regimul comunist i-a permis lui Brucan să plece în străinătate după o 
activitate atât de intensă şi de ostilă? În memoriile sale, Silviu Brucan menţionează că 
raţionamentul acordării paşaportului a fost compromiterea sa, sugerându-se existenţa 
unui târg cu regimul şi speranţa că el nu va mai reveni in tara”. Locotenent-colonelul 
Emil Rădulescu, adjunct al şefului Direcţiei a Ill-a a DSS, avea să-i spună lui Silviu 
Brucan, la 12 martie 1989, în timpul primelor ore de interogatoriu după publicarea 
„Scrisorii celor şase”, că generalul lulian Vlad propusese să i se dea paşaport în speranţa 
că el nu se va mai întoarce în ţară!?. Desigur, presiunile americane şi britanice în acest 
sens au avut un anumit rol. În 1994, fostul şef al UM 0544, generalul Aristotel Stamatoiu, 
afirma că, împreună cu Aurel Duma, ministru secretar de stat la MAE şi coordonatorul 
legăturii DSS cu acest minister, a dat aprobare ca Brucan să plece „fără ştirea altcuiva”, 
„pentru că mergea în SUA, unde era crezut şi oricum ar fi vorbit despre România trebuia 
să spună şi ceva bun [...]. De ce să-i oprim să plece şi să ni-i punem pe americani in 
cap?”!%. Roger Kirk şi Mircea Răceanu scriu că, în primăvara anului 1988, Silviu 
Brucan a acţionat din nou ca un „canal de comunicare” între autorităţile române şi 
guvernul american, în încercarea de a se găsi o soluţie pentru ca România să nu piardă 
totuşi Clauza Națiunii celei mai Favorizate. Mircea Răceanu este convins că în acel 
moment Brucan a acţionat din nou în numele lui Ceauşescu, paşaportul fiind „probabil” 
o răsplată pentru acest demers!"!. Era foarte putin probabil ca generalii Vlad sau 
Stamatoiu să fi luat o astfel de decizie fără aprobarea lui Nicolae Ceauşescu. Cert este 
că la 17 iunie 1988 Silviu Brucan a fost invitat la paşapoarte, unde a primit de la gene- 
ralul Gheorghe Manea (UM 0500) documentul de călătorie care conţinea o viză pe şase 
luni, după care a fost imediat exclus din partid!*?. Conform memoriilor lui Alexandru 
Bârlădeanu, în momentul în care Brucan a primit paşaportul, a intervenit o ezitare din 
partea lui şi a lui Apostol: 


Am hotărât cu Apostol - era in vara lui 1988 - să nu dăm încă drumul la scrisoare pentru că 
aveam prea puţine semnături [...]. Riscam să compromitem acţiunea, iar până la Congresul 
din 1989 mai era un an. Eu i-am comunicat lui Brucan prin soţia lui - tocmai se pregăteau 
să plece în străinătate - să nu întreprindă încă nimic. Fără să ne spună, Brucan s-a dus la 
ambasada americană, a povestit de scrisoare şi în acest fel ne-a trădat pe toţi. Întrucât 
Securitatea avea o „cârtiţă” tocmai acolo unde a informat el despre pregătirile noastre, 
Securitatea nu ştia când se va da drumul scrisorii. Şi atunci oamenii [DSS, n.n.] s-au pregă- 
tit să-i anihileze efectul anticipati?. 


În acel moment însă DSS nu avea informaţii despre scrisoare. Aceasta rezultă clar 
nu numai din dosarul lui Silviu Brucan, ci mai ales din nota amănunţită privindu-l pe 
Brucan pe care generalul Aurelian Mortoiu, şeful Direcţiei a III-a Contraspionaj (UM 

0625), i-o va trimite generalului loan Mot, şeful contraspionajului extern (UM 0195), 
la plecarea lui Brucan în străinătate!**. Versiunea în engleză a scrisorii scrise de mână 
de Brucan va apărea în dosar abia în martie 1989. Momentul descris de Bârlădeanu s-a 
întâmplat mai degrabă cu zece luni mai târziu, cu câteva zile înaintea difuzării scrisorii, 
la începutul lui martie 1989. Cert este că Bârlădeanu era supravegheat îndeaproape, ca 
un potential adversar al lui Ceausescu’. Înainte de plecarea sa, la 22 iunie, în Statele 
Unite, Brucan a trimis cu ajutorul unui diplomat american, prin curierul diplomatic al 
Ambasadei Statelor Unite, textul provizoriu al „Scrisorii celor cinci”. „În iunie, înainte 
de a zbura spre America, i-am văzut pe Apostol şi Bârlădeanu şi am plecat cu ideea de 
a studia posibilitatea de a lansa Scrisoarea în străinătate. l-am vizitat deasemenea pe 
ambasadorul american Kirk şi pe ambasadorul britanic Hugh Arbuthnott pentru a aranja 
cu ei întâlniri la State Department şi la Foreign Office. I-am pus la curent cu proiectul 
Scrisorii noastre către Ceauşescu, în aşa fel încât interlocutorii din Londra şi Washington 
să ştie despre ce e vorba”!*°. 


„Scrisoarea celor cinci”, Washington, Londra, Moscova şi Viena, 
iunie-noiembrie 1988 


Conform memoriilor lui Brucan, autorităţile americane ar fi fost impresionate de pro- 
iectul „Scrisorii” şi i-ar fi încurajat pe autorii ei. „La Washington, i-am găsit pe cei de 
la Departamentul de Stat entuziasmați de textul «Scrisorii» şi de-a dreptul uluiti de 
numele semnatarilor. Thomas Simmons, Assistant Under Secretary for Eastern Europe 
[...] care cunoştea bine scena politică românească, era cel mai surprins de greutatea 
politică a semnatarilor. El prevedea un ecou extraordinar atât în ţară, cât şi în străinătate”! 
Fără a pune la îndoială activitatea de oponent al regimului desfăşurată de Silviu Brucan, 
Michael Parmly, Mircea Răceanu şi Thomas Simmons nu confirmă că ar fi avut cunoş- 
tinţă în acel moment de planul difuzării unei scrisori de protest. Conform memoriilor 
lui Brucan însă, planurile sale privind „Scrisoarea” prindeau contur : „În America, 
gândindu-mă mai serios la scenariul nostru, am ajuns la concluzia că «Scrisoarea», 
pentru a avea eficacitate politică, trebuia să devină publică în timp ce mă aflam acasă, 
la Bucureşti. A o lansa în America, pierdea din semnificaţie, şi, deşi pentru mine solu- 
tia era mult mai comodă, ar fi însemnat, însă, să nu mă mai pot întoarce acasă”!%8. La 
Londra, în noiembrie 1988, Brucan s-a întâlnit cu Martin Nicholson, consilier pentru 
Europa de Est al prim-ministrului, Margaret Thatcher, şi cu William Waldegrave, minis- 
tru de stat la Foreign Office. În memoriile sale, Brucan afirmă „în mod categoric” că 
la Londra, ca şi la Washington a primit „asigurări de sprijin şi încurajare” pentru pla- 
nurile privind „Scrisoarea”, fiind date instrucţiuni în acest sens ambasadorilor celor 
două ţări la Bucureşti!%. De la Londra, Silviu Brucan a călătorit, la mijlocul lunii 
noiembrie, la Moscova, prin Viena. Raportul UM 0195, semnat „lonaşcu”, menţiona 
întâlnirile lui Brucan la Institutul pentru Economia Sistemului Mondial Socialist, dar 


134. ACNSAS, fond Informativ, dosar 686 M.V.I. Bran. 
135. Lavinia Betea, op. cit., p. 219. 

136. Silviu Brucan, Generaţia irosită, p. 181. 

137. Ibidem, p. 182. 

138. Ibidem. 

139. Ibidem, p. 183. 


212 INTELECTUALII ŞI POLITICA ÎN COMUNISM 


nu şi întâlnirea sa de la Institutul de Economie Mondială al URSS:*. Vizita la Moscova 
fusese aranjată de Anatoli Dobrinin, care s-a întâlnit cu Brucan de două ori. „La a doua 
întâlnire mi-a spus că Gorbaciov ar dori să mă primească, dar cu o singură condiţie : 
să nu pomenesc absolut nimănui despre acest lucru. Jar dacă voi sufla un cuvânt, ei vor 
dezminti categoric că asemenea întâlnire a avut loc”!“!. Conform memoriilor lui Brucan, 
întâlnirea a avut într-adevăr loc. Au fost discutate timp de aproape o oră reforma politică 
din URSS, situaţia din Ţările Baltice şi situaţia din România. Gorbaciov era informat 
de Dobrinin despre „Scrisoare”. Potrivit memoriilor lui Brucan, Gorbaciov „a declarat 
că este de acord cu acţiunea de răsturnare a lui Ceauşescu cu condiţia ca ea să fie con- 
cepută şi realizată astfel încât să ducă la menţinerea partidului comunist ca forţă politică 
conducătoare în România”!'?. La replica lui Brucan că totul va depinde de reacţia 
nomenclaturii române la „Scrisoare”, nomenclatură faimoasă pentru obedienta ei faţă 
de Ceauşescu, Gorbaciov a insistat că PCR va trebui să rămână forţa conducătoare în 
România. De asemenea, a precizat că, după ce, sub conducerea sa, URSS a condamnat 
invazia din Cehoslovacia, deşi el doreşte să vadă sfârşitul regimului Ceauşescu, nu se 
poate spera la niciun fel de ajutor sovietic, în sensul unei interventii'*?. Mai important 
însă pentru soarta lui Brucan a fost faptul că Gorbaciov „a adăugat însă că la insistenţele 
lui Dobrinin, vor găsi o formulă pentru a-mi apăra securitatea mea personală, care «noi 
ştim că este periclitată». Într-adevăr au găsit o modalitate ingenioasă, comunicându-i 
corespondentului «Pravdei» la Bucureşti, Stanislav Petuhov, să mă viziteze regulat, sem- 
nalizând astfel autorităţilor române interesul sovietic în securitatea mea personala”'*. 
Vizita la Moscova a lui Silviu Brucan a stârnit nelinişte la Bucureşti la niveluri înalte şi 
a determinat reacţii oficiale. Un raport al ministrului adjunct de Externe, Constantin 
Oancea, adresat lui Ioan Totu, ministru de Externe şi membru supleant al Comitetului 
Executiv al CC al PCR, informa că la 4 ianuarie 1989 a avut loc o întâlnire cu amba- 
sadorul sovietic la Bucureşti, E.M. Tiajelnikov. În acest context a fost discutat pe larg 
cazul lui Silviu Brucan. Oancea i-a reamintit lui Tiajelnikov că în două întâlniri prece- 
dente „s-a recomandat oficial că nu este bine să se întreţină relaţii cu Silviu Brucan şi 
că nu este cazul să fie primit oficial în URSS”. După ce a enumerat întâlnirile lui Brucan 
la instituţiile de studii economice de la Moscova, Oancea a continuat: 


Partea română este surprinsă. A stârnit mirare şi modul în care individul respectiv a intrat şi 
ieşit din URSS, deoarece pe paşaportul său nu figurează nicio viză, niciun semn, deşi se 
cunoaşte cu exactitate că a intrat şi ieşit din URSS. Din cât se cunoaşte şi ministrul de externe 
al României, la intrarea şi ieşirea din URSS are pe paşaport aplicată ştampila organelor de 
frontieră sovietice. Ca prieteni ne întrebăm, pe drept cuvânt, care au fost ratiunile care au 
determinat partea sovietică să acorde acestei persoane un astfel de tratament preferenţial. Dacă 
sunt asemenea raţiuni, partea română roagă să i se comunice, pentru a le cunoaşte“. 


De la Moscova Brucan a zburat la Viena, unde a dat interviuri la Europa Liberă, Vocea 
Americii şi BBC, sperând ca publicitatea din jurul lor să atenueze într-o oarecare măsură 
şocul reîntâlnirii cu autorităţile române, după care s-a întors cu trenul la Bucureşti. 

Pregătirea „Scrisorii celor şase”, Bucureşti, 
noiembrie 1988 - martie 1989 


La 29 noiembrie 1988, când Silviu Brucan trecea frontiera română, şeful Direcţiei 
a III-a Contraspionaj (UM 0625), generalul Aurelian Mortoiu, semna un „plan de măsuri 
ce vor fi întreprinse în cazul Silviu Brucan”. Planul prevedea, în prima etapă, un „control 
informativ-operativ complex”, care presupunea supravegherea tuturor contactelor lui 
Silviu Brucan (familie, prieteni, diplomaţi străini, corespondenţi de presă) fără a se lua 
„măsuri de restrictionare [sic ! ]” împotriva lui, urmând ca izolarea lui să se facă ulterior, 
în funcţie de acţiunile sale'**. Erau angrenate in această activitate Securitatea Municipiului 
Bucureşti (UM 0672), precum şi Contraspionajul Tari socialiste (UM 0110). Erau de 
asemenea intensificate supravegherea ambasadelor SUA, Marii Britanii şi Franţei şi erau 
întărite „măsurile de control specific asupra fiului, fiicei şi ginerelui lui Brucan Silviu”. 
Planul de măsuri mai prevedea, „pe baza unor instructaje diferenţiate”, dirijarea către 
Silviu Brucan a surselor „«Ovidiu» şi «Milescu», din legătura Direcţiei a III-a, şi 
«Lupescu» al Unităţii Militare 0544”'*’. Ajuns la Curtici, la frontieră, Silviu Brucan a 
fost dat jos din tren şi ţinut până dimineaţa, timp de aproximativ şase ore, în frig, într-o 
sală de aşteptare a gării, fără explicaţii. I s-a permis să-şi continue călătoria cu trenul 
următor, expresul 22, în vagonul 71. Conform planului semnat de generalul Mortoiu, 
doi ofiţeri ai DSS aparţinând Serviciului 1/B al DSS - Inspectoratul Judeţean Arad, 
locotenentii Emil şi Mirela Hirte, care pozau într-un cuplu de tineri căsătoriţi, s-au suit 
în compartimentul său şi au călătorit cu el până la Bucureşti. Ei şi-au înregistrat convor- 
birile cu Silviu Brucan şi au scris rapoarte în legătură cu aceste convorbiri referitoare 
la impresiile de călătorie ale lui Silviu Brucan, opiniile sale despre lon Mihai Pacepa, 
părerile sale politice şi unele fapte diverse. Locotenentul Emil Hirte specifica în rapor- 
tul său că „Bratu”, respectiv Brucan, prefera coniacul Hennessy şi „pare indiferent şi 
neştiutor în ceea ce priveşte coniacul jidovesc”!**. Reîntors la Bucureşti, Brucan a reluat 
imediat contactele cu ambasadele SUA, Marii Britanii şi Franţei. Continua şi monitori- 
zarea asiduă a discuţiilor purtate la domiciliul lui, unde Dan Desliu, implicat la rândul 
său în redactarea unei scrisori de protest împreună cu Alexandru Paleologu şi Mircea 
Dinescu, aducea critici acerbe „conducerii superioare de partid”. Unul din ofiţerii care 
îl monitorizau pe Brucan nota în raportul său că acesta o laudă des pe Ana Blandiana’”. 
La 25 decembrie 1988, între orele 9:50 şi 10:45, Silviu Brucan s-a reîntâlnit cu 
Gheorghe Apostol la domiciliul acestuia. Discutia a fost partial înregistrată şi reprodusă 
în scris de mână, în tuş negru, pentru cuplul Ceauşescu de către DSS. În timpul dis- 
cutiei, Brucan i-a relatat lui Apostol că supravegherea sa continuă şi că el a făcut un 
raport despre călătoria sa pe care l-a trimis ministrului de Externe Ioan Totul. La acest 
raport Brucan a anexat o scrisoare adresată profesorului Radu Bogdan de la Tulane 
University şi semnată, la 26 ianuarie 1988, de George Bush, vicepreşedinte al Statelor 
Unite (între timp ales preşedinte), prin care „acesta exprima îngrijorarea sa în legătură 


146. ACNSAS, dosar D135V64, Pianul de măsuri al Direcţiei a III-a cu numărul 00185.609 din 

cu Situaţia drepturilor omului în România şi asigura că va continua să sprijine pe 
Brucan”!5i. Conform rapoartelor ulterioare ale DSS, Brucan s-a întâlnit din nou cu 
Apostol în zilele de 12, 19 şi 26 februarie 1989 în parcul Herăstrău, întâlniri în timpul 
cărora este foarte posibil ca ei să fi discutat finalizarea scrisorii!*?. Un alt raport al DSS 
care precedă arestarea lui Brucan, nedatat, dar redactat între 20 februarie şi 10 martie 

1989, semnala întâlnirile dintre Silviu Brucan şi diplomaţii americani, britanici şi olan- 
dezi de la Bucureşti, la mijlocul lunii februarie. Raportul informa asupra represaliilor 
organizate împotriva membrilor familiei acestuia, şi anume „schimbarea în mod legen- 
dat a locurilor de muncă a fiicei şi ginerelui lui Silviu Brucan”!*. Grupul celor şase a luat 
în considerare posibilitatea extinderii listei semnatarilor scrisorii. Alexandru Bârlădeanu 
confirma acest fapt: „Apostol prin alte persoane a [...] propus altora mai importanţi 

[decât Brucan, n.n.] să semneze, dar au refuzat [...]. Unii [pentru că, n.n.] sunt prea 
bătrâni, Alţii că sunt prea sever urmăriţi. Nu vreau să mă extind asupra acestei probleme, 

nu vreau nici să dau numele celor care ne-au refuzat”!5. Totuşi, Bârlădeanu menţionează 

în acest context numele lui Ion Iliescu: „Ştiam că l-a vizitat înainte de °89 fratele lui 

Virgil Trofin, trimis de Apostol, să-i ceară adeziunea la scrisoarea noastră publică 

împotriva lui Ceauşescu. L-a refuzat. Acest lucru îl ştiu de la Apostol, din vremea când 

căutam adeziuni la scrisoare, dar nu răspund de veridicitatea informaţiei”!55. Apostol a 
afirmat şi el ulterior că Iliescu fusese contactat o dată, „când umblam după oameni care 

să semneze scrisoarea, m-am adresat lui şi a spus că nu poate că era urmărit”!%. Si 
Alexandru Sencovici, care fusese contactat de acelaşi frate al lui Virgil Trofin în vederea 
semnării „Scrisorii”, relata în 1990 că Ion Iliescu ar fi refuzat să o semneze!”. In repe- 
tate rânduri, Ion Iliescu a negat însă că i s-ar fi cerut să semneze scrisoarea", În 
aprilie 1989, Ion Iliescu era permanent urmărit de două sau trei maşini ale Unităţii 
Speciale ,F” (UM 0672 filaj). El încercase să trimită „o scrisoare [nesemnată, n.n.] 
către Europa Liberă, care nu a mai ajuns” la destinaţie!*. Apariţia „Scrisorii celor şase” 
determinase persoane apropiate de Ion Iliescu să-l convingă pe acesta să dea publicită- 
tii o declaraţie contra regimului Ceauşescu. DSS a obţinut unele informaţii despre 
pregătirile acestui grup sporind urmărirea sa. Presiunea DSS asupra lui Ion Iliescu şi a 
persoanelor cu care acesta era în contact s-a intensificat, Securitatea Municipiului 
Bucureşti (UM 0800) anchetând dur unele persoane din acest grup, Virgil Măgureanu 
fiind trimis la Focşani, iar Ion Iliescu fiind avertizat la Colegiul Central al CC al PCR 
de către Emil Bobu'®. Curând după căderea regimului Ceauşescu, Grigore Răceanu va 

relata că grupul celor şase a luat în considerare şi cooptarea lui Ion Gheorghe Maurer, 
dar unii membri ai grupului celor şase (cu siguranţă Grigore Răceanu şi probabil 
Alexandru Bârlădeanu) au refuzat asocierea lor cu o persoană compromisă de luarea 
puterii de către Ceauşescu şi care a cautionat cultul ulterior al personalităţii sale. Grigore 
Răceanu menţionează de asemenea că a fost luată în considerare includerea între sem- 
natari a scriitorilor Dan Desliu, Mircea Dinescu, Ana Blandiana şi Titus Popovici, a 
sculptorului Ion Vlasiu, a vechilor membri PCR Alexandru Sencovici, George Macovescu 
şi Gheorghe Crăciun'S!. Contactat de „cei şase”, Alexandru Sencovici a condiţionat 
initial participarea sa de cea a lui Ion Iliescu, iar ulterior, cu o zi înainte de difuzarea 
scrisorii, a cerut un răgaz de 24 de ore pentru a-i permite soţiei sale să plece în străi- 
nătate, timp in care scrisoarea a fost difuzată fără „semnătura” sa’. Corneliu Mănescu 
menţionează de asemenea încercarea sa de a-l determina pe Jânos Fazekas să semneze 
scrisoarea, dar acesta, într-o întâlnire pe acoperişul casei unde locuiau cei doi, a refu- 
zat!%. La 30 ianuarie 1989, în timpul serii, Grigore Răceanu i-a arătat lui Mircea Răceanu 
o variantă redactată a scrisorii primită cu o zi înainte de la Gheorghe Apostol, care, 
conform lui Mircea Răceanu, se concentra încă „pe aspecte de natură politică (inclusiv 
internă de partid) şi mai puţin pe reforme economice şi sociale, existând astfel pericolul 
ca o parte a populaţiei să-l ignore”!*. De asemenea, nu era încă clar în acel moment 
dacă era vorba de un „manifest către ţară” sau de o „scrisoare deschisă” adresată lui 
Ceausescu!®. Alţi viitori semnatari ai scrisorii nu au mai putut vedea acest text care va 
fi definitivat ulterior de Silviu Brucan. Acesta este motivul pentru care Alexandru 
Bârlădeanu va spune că „Scrisoarea celor şase nu a existat materialiceşte”, iar Corneliu 
Mănescu va declara că „Scrisoarea a fost un gentlemen’s agreement — o înţelegere. Nu 
a existat un text cu semnăturile noastre”!56. La 24 de ore după întâlnirea dintre Grigore 
Răceanu şi fiul său, acesta a fost arestat şi acuzat de spionaj în favoarea SUA, dar DSS 
continua să nu ştie nimic despre viitoarea scrisoare. Arestarea a determinat limitarea 
numărului de semnatari la cel iniţial şi a precipitat finalizarea şi difuzarea „Scrisorii”. 
La o întâlnire ulterioară, curând după arestarea lui Mircea Răceanu, Grigore Răceanu 
şi Gheorghe Apostol au stabilit că cel care urma să difuzeze scrisoarea era Silviu Brucan, 
datorită legăturilor sale cu ambasadele occidentale de la Bucureşti“. 

„Scrisoarea celor şase” : interogatoriul şi reprimarea semnatarilor, 
martie-decembrie 1989 


Se pare că DSS se pregătise să-l reţină pentru interogatorii pe Silviu Brucan înaintea 
publicării „Scrisorii celor şase”, în ideea conexării cazului său cu cel al lui Mircea 
Răceanu. Nici planul DSS de reţinere a lui Silviu Brucan (nedatat) şi nici „Chestionarul 
asupra problemelor ce urmează a fi clarificate cu Silviu Brucan”, redactat (cu data de 
martie 1989, fără o zi precisă) de Direcţia a VI-a de Investigaţii Penale (UM 0638), 
ambele aflate în dosarul său, nu menţionează „Scrisoarea celor şase”. Planul DSS de 
reţinere a lui Silviu Brucan preconiza arestarea sa pe stradă, într-un moment când Silviu 
Brucan ar fi fost în drum spre reşedinţa diplomatului american Michael Parmly, de către 
maiorul Sorin Nicoară, cunoscut al lui Silviu Brucan. Ancheta ar fi urmat să fie condusă 
de locotenent-colonelul Gheorghe Diaconescu, adjunct al şefului UM 0625, asistat de 
un ofiţer al Direcţiei a VI-a şi să se concentreze asupra contactelor lui Silviu Brucan cu 
Mircea Răceanu, cu diplomaţii americani, britanici şi olandezi acreditaţi la Bucureşti şi 
cu mass-mediile occidentale, insistându-se asupra Europei Libere!S8. „Chestionarul 
asupra problemelor ce urmează a fi clarificate cu Silviu Brucan” al Direcţiei a VI-a de 
Investigaţii Penale (UM 0638), redactat în martie 1989, foarte probabil cu puţin înain- 
tea difuzării „Scrisorii celor şase”, insista şi el asupra contactelor diplomatice şi cu 
presa occidentală ale lui Silviu Brucan, aşa cum rezultau ele din interogatoriile lui Mircea 
Răceanu. Chestionarul mai cerea clarificarea relaţiilor lui Brucan cu Mihai Botez, 
Dinu Giurescu, Mihnea Gheorghiu, Eduard Mezincescu, precum şi explicarea „spri- 
jinului acordat de [Sergiu] Verona în determinarea americanilor să facă presiuni asu- 
pra autorităţilor române în favoarea sa”!%. Conform mărturiilor sale, Silviu Brucan a 
trimis „Scrisoarea” la BBC şi la Associated Press prin poştă la 27 februarie 1989 şi, 
câteva zile mai târziu, Ambasadei SUA la Bucureşti, informând ambasadele britanică 
şi olandeză despre acest gest!”. La 10 martie 1989, la orele 20:47 şi 20:52, Misha 
Glenny de la BBC a avut două discuţii telefonice cu Silviu Brucan, ambele întrerupte 
de DSS, discuţii in care Brucan a confirmat autenticitatea scrisorii!”. Într-un memo- 
riu redactat la 31 martie 1990, generalul Iulian Vlad, aflat în arest, va descrie zilele 
care au precedat transmiterea „Scrisorii” în Occident, afirmând: „Deşi existau cu 
mult înainte informaţii certe că se pregăteşte o asemenea acţiune, se cunoşteau chiar 
părţi sau variante ale textului, faptul că urmează să fie trimisă în străinătate pentru a 
fi difuzată la posturile de radio etc., n-a fost întreprinsă nicio măsură care să împiedice 
acţiunea [...]. Autorului de fapt al scrisorii şi iniţiator al acţiunii nu i-au mai fost 
blocate toate legăturile pe care le avea cu unii diplomaţi străini, aşa cum era ordin 
să se facă”!?. Niciunul din documentele din dosarul de urmărire informativă a lui 
Silviu Brucan nu confirmă că DSS avea informaţii despre existenţa scrisorii sau a unor 

fragmente ale ei. Generalul Vlad descria în continuare reacţia cuplului Ceauşescu la 
difuzarea scrisorii : 


Faptul că s-a difuzat scrisoarea respectivă în străinătate a provocat o reacţie violentă la adresa 
Securităţii a celor doi dictatori. Nu am executat mai multe dispoziţii primite şi mai ales aceea 
de a fi cercetaţi în stare de reţinere dată a doua zi după difuzarea scrisorii [...]. Totodată, s-a 
ordonat să fie luate măsuri drastice, respectiv arestarea a cinci dintre semnatari (exclusiv 
Constantin Pârvulescu) şi cercetarea lor în această stare [...]. Am tergiversat aplicarea ordi- 
nului de reţinere, invocând mai multe motive mai ales legate de starea de sănătate a persoa- 
nelor respective, spunând că suferă de afecţiuni care îi fac responsabili sau care pot avea 
urmări imprevizibile!”. 


DSS a acţionat rapid şi brutal la publicarea „Scrisorii”, impunând izolarea celor şase 
de cetăţeni, ziarişti şi diplomaţi străini, schimbarea numerelor lor de telefon cu institu- 
irea de consemne privind întreruperea convorbirilor telefonice şi blocarea coresponden- 
tei lor. 


În cursul lunii martie 1989, constatând că măsurile luate pe linie de partid împotriva lui Brucan 
Silviu, Apostol Gheorghe, Bârlădeanu Alexandru, Mănescu Corneliu, Pârvulescu Constantin 
şi Răceanu Grigore nu şi-au atins scopul, respectiv de a-i determina să retracteze public 
declaraţiile acuzatoare la adresa politicii ceauşiste, Gl. Col. Vlad Iulian a transmis Gl. Mr. 
Mortoiu Aurelian, Gl. Mr. Neculicioiu Victor şi col. Morariu Petre, locţiitor al şefului Direcţiei 
de Cercetări Penale, ordinul de a se trece la cercetarea celor şase în stare de libertate. A cerut 
totodată ca discuţiile să pornească de la datele ce atestau legături de natură informativă a celor 
şase cu servicii de spionaj străine, urmând ca în final să fie abordată problema scrisorii şi 
determinaţi să se dezică. Gl. col. Vlad Iulian îi raporta zilnic soţiei dictatorului evoluţia cer- 
cetărilor!”4. 


La 11 martie 1989, Silviu Brucan a fost arestat. El descrie acest moment astfel : 


Pe la miezul nopţii trei maşini cu ofiţeri de securitate au venit la mine acasă pentru a mă aresta 
şi a mă duce în sinistra clădire din Calea Rahovei [sediul Direcţiei a VI-a Cercetări Penale - UM 
0638, n.n.]. Erau atât de furioşi încât nici nu puteau vorbi limpede şi strigau tot timpul „tră- 
dător”, „agent american”, „spion imperialist”. „Un vierme ca tine merită să fie împuşcat”, 
a tipat unul dintre ei. O asemenea violenţă verbală m-a făcut să cred o clipă, că mă vor ucide”. 


Principalul interogator al lui Silviu Brucan era locotenent-colonelul Emil Rădulescu, 
adjunct al şefului Direcţiei a II-a Contraspionaj (UM 0625). Un fost socotitor CAP, devenit 
ofiter la Direcţia penitenciarelor, Emil Rădulescu îşi va continua cariera ca ofiţer al 
Direcţiei a II-a Contraspionaj, de unde va fi preluat de UM 920F Ca ofiţer de contrainfor- 
maţii al Ambasadei române de la Paris, Emil Rădulescu se va remarca prin supravegherea 
intensă a lui Corneliu Mănescu în perioada sa de ambasadoriat în Franţa. Agramat, incult 
şi arivist, cu un frate membru al CC al PCR şi preşedinte al Uniunii Naţionale a Cooperativelor 
de Consum, Emil Rădulescu va fi transferat de la UM 0195 la Direcţia a III-a Contraspionaj 

pentru „a întări munca” acestei direcţii. Brucan considera că nu a fost torturat in timpul 
interogatoriilor, dar menţionează clar că a fost privat de somn în repetate rânduri, în 
fapt, o formă de tortură: 


Violenţa verbală nu ducea niciodată la violenţă fizică. Nu am fost niciodată bătut sau torturat. 
Ei recurgeau însă la o metodă foarte ingenioasă, care se numeşte „nedormire”, interogându-mă 
24 sau 25 de ore în şir. Anchetatorii erau trei şi făceau cu schimbul, iar eu eram unul şi atunci 
mă apuca o dorinţă atât de puternică de a dormi, încât eram tentat să spun orice, numai să 
mă lase să mă culc. După două sesiuni de acest fel, am reacţionat şi eu cu metoda „tăcerii 
absolute”. În momentul în care mă simţeam obosit le spuneam că nu mai suflu nicio vorbă’. 


Într-un articol publicat după căderea regimului comunist din Romania, Silviu Brucan 
a dat amănunte suplimentare în legătură cu interogatoriul său: „Când nu mai puteam 
mă trânteam pe jos pe covor ca să adorm şi atunci aduceau un pat de campanie şi-mi 
acordau 2-3 ore de somn, după care o luau de la început. După trei zile au schimbat 
macazul: mă duceau acasă la 2-3 noaptea şi veneau pe la 6 dimineaţa să mă ia cu 
«Dacia». Duminica, e drept, mă lăsau până la 9-10 dimineaţa”. Între 11 martie şi 7 mai 
1989, timp de 57 de zile, Silviu Brucan a fost supus la 51 de interogatorii. Au fost supuşi 
la interogatorii şi ceilalţi membri ai grupului celor şase, cu excepţia lui Constantin 
Pârvulescu, care era foarte în vârstă. Autorităţile române i-au persecutat şi pe unii 
membri ai familiilor celor şase prin expulzare din Bucureşti, acesta fiind un mijloc 
suplimentar de presiune asupra semnatarilor scrisorii. Țările vest-europene au protestat 
şi ele împotriva tratamentului aplicat celor şase. Franţa şi-a redus pentru o perioadă 
scurtă nivelul de reprezentare diplomatică la Bucuresti: „Francezii, care aveau in spe- 
cial legături strânse cu Mănescu, fost ambasador în Franţa, în semn de nemulţumire 
l-au rechemat chiar pe ambasadorul lor la Bucureşti, pentru zece zile, în vederea unor 
«consultări»”!'8. Acelaşi lucru l-a facut şi Germania : 


La 3 aprilie Securitatea l-a împiedicat pe ambasadorul vest-german Klaus Terfloth de a-l vizita 
pe Corneliu Mănescu [...] cu scopul de a-i înmâna o scrisoare din partea ministrului german 
al afacerilor externe Hans Dietrich Genscher. La 5 aprilie vest-germanii l-au rechemat tem- 
porar pe ambasadorul lor de la Bucureşti în semn de protest faţă de această acţiune şi faţă de 
încălcarea drepturilor omului de către România!”. 


Ambasadorul Olandei la Bucureşti, Coenraad Stork, avea şi el dificultăţi cu DSS 
pentru sprijinul acordat disidentilor români. Concret, la data de 22 aprilie, ambasadorul 
Olandei, însoţit de Anthony Bas Backer, primul secretar al aceleiaşi ambasade, cu auto- 
turismul CD 444, care arbora steagul naţional, au încercat să livreze un plic la domici- 
liul lui Silviu Brucan. Ulterior, ambasadorul Olandei a fost împiedicat de DSS să-i 
contacteze pe Mircea Dinescu, Dan Deşliu, Adalbert Kovacs, Mariana Celac şi Nicu 
Stancescu!®, DSS a reuşit să-i dezbine pe cei şase, asmutindu-i pe unii contra celor- 
lalti, utilizând vechi resentimente ale lor şi fragmente de declaraţii scrise sau inregis- 
trate. DSS nu a reuşit însă să-l determine pe niciunul din semnatari să se dezică de 
„Scrisoare” şi să renunţe la ea. În consecinţă, „GI. Col. Vlad Iulian, în strânsă legătură 

cu soţia dictatorului, a organizat în paralel iniţierea şi aplicarea de măsuri pe linie 
administrativă şi de stat, cum au fost mutarea forţată a lui Brucan Silviu, Mănescu 
Corneliu, Bârlădeanu Alexandru la alte domicilii, activitate în care au fost implicate 
organele de partid ale Municipiului Bucureşti şi de la unele sectoare”!*!. În prima săp- 
tămână a lunii mai, interogatoriile lui Silviu Brucan încetează. În aceeaşi perioadă, o 
parte din semnatarii „Scrisorii” - Silviu Brucan, Alexandru Bârlădeanu, Corneliu 
Mănescu şi Grigore Răceanu - sunt mutaţi de la domiciliile lor. Generalul Iulian Vlad 
va relata, în martie 1990, în legătură cu aceste mutări: „Între timp dictatorul a dat 
dispoziţie preşedintelui Colegiului central de partid şi primului secretar al capitalei să 
ia măsura mutării persoanelor respective în provincie (mai puţin a lui Constantin 
Pârvulescu şi Grigore Răceanu). Ulterior a revenit cerând ca mutarea s-o facă la peri- 
feria Bucureştiului, pe motiv că nu pot locui în cartierul prezidenţial sau în proximitatea 
lui”:%2. Constantin Pârvulescu fusese deja mutat în 1979 într-un „bloc muncitoresc”, iar 
Gheorghe Apostol va rămâne în locuinţa sa din strada Barbu Delavrancea. Grigore 
Răceanu a fost mutat în comuna Cojocna, judeţul Cluj, unde avea o casă!%. Alexandru 
Bârlădeanu, care a fost mutat într-un apartament dintr-un „cartier popular, unde era 
strict supravegheat de echipele de filaj a DSS-ului, el va putea circula să-şi viziteze fiica 
şi va putea primi telefoane de la fiul său aflat la Paris”:%. Încă din primele zile ale 
interogatoriilor sale (13 martie), Brucan fusese ameninţat cu o expulzare la Zimnicea, 
dar în cele din urmă a fost mutat în cartierul bucureştean Dămăroaia!5. La adresa din 
strada Izbiceni din cartierul Dămăroaia Brucan va primi vizita lui Virgil Măgureanu, 
„legat de multă vreme de Iliescu”, care a reuşit să treacă de paza permanentă din jurul 
locuinţei cu două sticle de vin'**. Odată cu mutarea la Dămăroaia, interogatoriile lui 
Brucan s-au încheiat. 


In loc de concluzii 


Dorin Tudoran şi Nicolae Ceauşescu 


Adrian Marino considera, în memoriile sale, că Dorin Tudoran este „cel mai «reuşit» 
rezistent român din străinătate. La ani lumină de vulgaritatile [...] lui Paul Goma”!%. 
Într-adevăr, în ţară sau în exil, poate numai Radu Filipescu, Doina Cornea sau Paul 
Goma s-ar putea apropia de Dorin Tudoran în ceea ce priveşte curajul în înfruntarea cu 
regimul totalitar comunist, deşi în cazul lui Goma nu ar trebui ignorate cele două scrisori 
umilitoare de scuze adresate lui Nicolae Ceauşescu, scrisori impuse, conform unui fost 
ofiţer de Securitate, chiar de dictatorul român!*. Acest episod merită să fie consemnat, 

pentru că DSS a încercat să-l forţeze pe Tudoran să semneze o scrisoare similară. La 
1 august 1984, Dorin Tudoran îi trimitea o scrisoare lui Nicolae Ceauşescu, în care îi 
comunica că se consideră „un ostatic politic” care nu dorea decât să emigreze. În scri- 
soare, Tudoran enunta contradictia dintre „o politică internă, burduşită cu un puhoi de 
ilegalităţi” şi „o politică externă românească legitimă în aspiraţiile ei”. „Terorismul 
politic intern”, continua Tudoran, „căreia aparţine şi practica detinerii de ostatici - nu 
poate servi în niciun chip intereselor ţării”. Comparatia între Stalin şi Ceauşescu, pe 
care Tudoran a făcut-o în scrisoarea adresată dictatorului român, merită să fie reprodusă 
în întregime şi fără comentarii : 


Acum aproape jumătate de secol, aflându-se într-o situaţie - din unele puncte de vedere ase- 
mănătoare celei ale mele, scriitorul Evgheni Zamiatin îi scria aceste rânduri lui Iosif Visarionovici 
Stalin: „Autorul acestor rânduri, un om condamnat la pedeapsa supremă, apelează la Dvs. 
cu cererea de a-i comuta această pedeapsă”. 

Pedeapsa supremă era, Excelenţă, aceea de a nu mai putea publica şi nici măcar nu mai putea 
scrie în mijlocul unei realităţi din ce în ce mai ostile şi de neînțeles lui, ca artist şi ca om. 
Comutarea pedepsei, Excelenţă, consta în aprobarea plecării în exil. Şi a obținut-o imediat, 
drept e şi graţie intervenţiei lui Maxim Gorki. 

Desi nu pot apela la bunele oficii ale lui Maxim Gorki - nici nu-l avem, şi oricum nu ştiu dacă 
l-aş fi rugat să intervină -, îmi e greu să cred, Excelenţă, că ceea ce obținea un scriitor şi cetăţean 
sovietic de la Iosif Visarionovici Stalin în timpul celei mai cumplite terori îi poate refuza 
domnia voastră, azi în 1984, unui scriitor şi cetăţean român. Căci, bine e totuşi, să sperăm 
şi să acţionăm cu toţii ca al nostru 1984 să nu semene întru totul cu cel al lui George Orwell!%. 


Un nou început 


Povestea lui Dorin Tudoran s-a terminat cu bine. Ajuns în Statele Unite, a reuşit să 
lanseze şi să conducă trei publicaţii apreciate - AGORA, Meridian şi democracya large. 
EI a fost primul scriitor român membru în Comitetul Executiv al unui Centru PEN Club, 
alături de nume ca Czesław Miłosz şi Vasili Aksionov ; a conferentiat în peste 50 de 
universităţi americane şi occidentale ; a lucrat câţiva ani ca ziarist la Vocea Americii ; 
a devenit expert în domeniul dezvoltării internaţionale şi unul dintre cei patru membri 
ai echipei executive a unei organizaţii neguvernamentale care a desfăşurat programe de 
sprijinire a reformelor democratice în 120 de ţări ale lumii. De experienţa lui politică 
a profitat mult mai mult ţara sa de adopţie decât patria al cărei fiu a continuat să se 
considere şi care nu l-a agreat. După 1989, a deţinut rubrici permanente în reviste şi 
ziare de mare tiraj din România. În ianuarie 2010, i s-a acordat cea mai înaltă distincţie 
la care poate aspira un poet în România - Premiul de Poezie „Mihai Eminescu” pentru 
Opera Omnia. În ciuda suferințelor îndurate, Tudoran nu se doreşte a fi vârful de lance 
al lustraţiei anticomuniste întârziate, declamatorii şi deocamdată fără efect din România. 
El nu deţine decoraţii ale statului român postcomunist. Plecând definitiv din România, 
Dorin Tudoran declara: „Nu părăsesc o ţară. Părăsesc o dictatură. [...] Dictatura din 
care mă «expatriam», în iulie 1985, a căzut de peste un sfert de secol”. 30 de ani mai 
târziu, el mărturisea : „Nu am găsit niciodată curajul opțiunii de a mă întoarce definitiv 
«acasă» [...]. [Dar] nu mi-am permis niciodată luxul indiferenţei” 1%. 

Silviu Brucan şi moştenirea sa 


„Scrisoarea celor şase” şi impactul ei nu pot fi subapreciate. Adresată „preşedintelui 
Nicolae Ceauşescu”, scrisoarea avea un ton dur, dar măsurat. Ea cerea imperativ ca 
Nicolae Ceauşescu să renunţe la planul de sistematizare a satelor, să restaureze garan- 
tiile constituţionale privind drepturile cetăţenilor şi să pună capăt exportului de alimente 
care ameninţa existenţa biologică a naţiunii. În schimbul introducerii acestor trei măsuri, 
semnatarii scrisorii promiteau un viitor dialog cu guvernul, pentru a găsi împreună căile 
de depăşire a crizei in care se afla tara. „Scrisoarea” îl acuza pe Ceausescu că discre- 
ditează ideea de socialism nerespectând Actul Final al Conferinţei de la Helsinki prin 
încălcarea sistematică a drepturilor individuale ale cetăţenilor României. Conform 
„Scrisorii”, cetăţenii români erau „urmăriţi, arestaţi şi condamnaţi” pentru contacte cu 
străinii în virtutea unui decret nevotat şi nepublicat şi deci ilegal. „Scrisoarea” protesta 
împotriva încălcării dreptului la petiție şi împotriva violării corespondenţei. Arătând ca 
libertatea cuvântului era inexistentă în România, „Scrisoarea” afirma că Securitatea era 
„dirijată împotriva muncitorilor, care îşi cer drepturile, împotriva vechilor membri de 
partid şi împotriva intelectualilor cinstiţi” şi că, în realitate, Constituţia României era 
suspendată. „Scrisoarea” critica sever şantierul centrului civic al Bucureştiului pentru 
bugetul lui secret şi amestecul permanent al lui Ceauşescu în implementarea acestui 
proiect. „Scrisoarea” critica de asemenea politica economică a regimului Ceauşescu, 
estimând că din cauza acesteia „un număr crescând de fabrici sunt lipsite de materii 
prime, energie sau pieţe”, iar politica agricolă a regimului era considerată a fi „în 
derută” din cauza „măsurilor administrative aspre luate împotriva ţăranilor”. Semnatarii 
„Scrisorii” mai apreciau că lipsa, timp de cinci ani, de „încălzire, luminare, transport 
[...] [şi] hrană” pentru populaţie dovedea că guvernul României era „incompetent şi 
incapabil”. Menţionând emigrarea masivă a germanilor, ungurilor şi evreilor ca simptom 
al asimilării forţate a minorităţilor, semnatarii „Scrisorii” îşi exprimau îngrijorarea în 
legătură cu degradarea rapidă a prestigiului internaţional al României, manifestată prin 
înrăutățirea relaţiilor României cu SUA şi cu Comunitatea Economică Europeană. Reluată 
de agenţiile de presă occidentale şi de cotidiene din Europa Occidentală şi SUA, 
„Scrisoarea celor şase” a avut un ecou larg în străinătate. La 16 martie 1989, Le Monde 
menţiona posibila arestare a celor şase şi certa lor izolare. În numărul din 23 martie al 
International Herald Tribune, Jim Hoagland descria aroganta lui Ceausescu şi efectele 
dezastruoase ale politicii sale economice. Articolul prezenta „Scrisoarea celor şase” şi 
represiunea împotriva autorilor ei, precum şi măsurile drastice luate contra lui Mircea 
Dinescu. Articolul se termina cerând administraţiei Bush să ia măsuri imediate împotriva 
regimului Ceauşescu, având în vedere că „România se scufundă zilnic şi din ce în ce 
mai adânc într-o situaţie tragică”. În România, „Scrisoarea” a constituit o încurajare 
pentru disidentii urmăriţi de DSS, care sperau că mesajul celor şase reprezintă începu- 
tul unei dezbateri în interiorul partidului ce le va permite un spaţiu de respiraţie şi 
eventual un minim de libertate de mişcare. 


Decembrie 1989 — mai 1990: triumf şi deziluzii 


La 23 decembrie 1989, Silviu Brucan făcea parte din conducerea restrânsă a FSN. care 
a decis execuţia lui Nicolae Ceauşescu. Conform diverselor mărturii, Gelu Voices 
Voiculescu şi Silviu Brucan au fost primii care s-au manifestat insistent în favoarea fae 

execuţii rapide a cuplului prezidenţial, Ion Iliescu ezitând in această privinţă şi susţinând 
mai degrabă necesitatea unui proces. Decizia procesului şi a execuţiei au fost însă luate 
la Ministerul Apărării în dimineaţa zilei de 24 decembrie, în baia cabinetului ministru- 
lui Apărării. Gelu Voican Voiculescu îşi aminteşte că „Silviu Brucan a fost printre cei 
care au susţinut, mai ales în ultima parte, decizia aceasta. Sigur, Brucan avea în grupul 
nostru ascendentul vârstei, plus faptul că semnase «Scrisoarea celor sase»”!. Silviu 
Brucan a fost implicat şi în demiterea generalului Iulian Vlad, care a fost urmată de 
arestarea sa la 31 decembrie 1989. În seara zilei de 24 decembrie, Silviu Brucan ajunsese 
„la concluzia că, spre deosebire de generalul Stănculescu, care trecuse în mod hotărât 
de partea Revoluţiei, generalul Vlad făcea joc dublu, firesc la un om care de zeci de ani 
era legat prin toate fibrele sale de instituţia Securității”. După ce l-a ameninţat pe Ion 
Iliescu cu demisia — „dragă Ioane, eu îmi iau pălăria şi plec. Eu nu pot coopera cu şeful 
Securităţii. Dacă tu poţi, e privilegiul tău”!% —, Brucan s-a „confruntat” cu Iulian Vlad 
într-o şedinţă a conducerii executive a CFSN, acuzându-l pe acesta de duplicitate!*%. În 
ziua de 31 decembrie 1989, generalii Iulian Vlad, şeful DSS, ministru secretar de stat 
la Ministerul de Interne, Gianu Bucurescu, ministru adjunct şi locţiitor al generalului 
Vlad, Aristotel Stamatoiu, şeful UM 0544 (Centrul de Informaţii Externe, CIE) şi 
Gheorghe Vasile, şeful UM 0632 (Direcţia a IV-a - Contrainformatii Militare), au fost 
arestaţi. Conform mărturiei lui Gelu Voican Voiculescu, unul dintre susţinătorii arestă- 
rii a fost Silviu Brucan’®. Foarte probabil şi din cauza experienţelor personale pe care 
le-a avut cu Securitatea, Silviu Brucan este, alături de Cornel Burtică, unul din puţinii 
membri ai fostei nomenclaturi comuniste din România care au exprimat, după 1989, 
public şi constant, ostilitatea faţă de Securitate. Brucan a caracterizat Securitatea ca fiind 
„garda pretoriană a lui Ceauşescu”, „câinele de pază credincios al lui Ceauşescu”, 
afirmând în repetate rânduri că ea rămâne „problema nerezolvată a Revoluţiei din 
România”'%. În octombrie 1990 Brucan, care părăsise orice funcţie publică la acea dată, 
se va opune public printr-un comunicat de presă difuzat de agenţia Associated Press 
intenţiei justiţiei militare române de a suspenda judecarea lui Iulian Vlad din „lipsa unor 
suficiente probe de vinovăţie”. El susţinea că „semnăturile celor care în presă, la radio 
şi TV au susţinut tezele formulate de generalul Vlad privind rolul DSS în Revoluţie” 
constituie „în carne şi oase lista de dezinformatori ai Securităţii. Poziţia ostilă a lui 
Silviu Brucan faţă de DSS face aparent de neînțeles modul in care el a abordat cazul lui 
Mircea Răceanu, care fusese condamnat la moarte la 21 iulie 1989 pentru „infracţiunea 
de trădare şi transmiterea de secrete” în favoarea SUA, căruia Nicolae Ceauşescu, la 
19 septembrie 1989, în urma unei intervenţii scrise a preşedintelui George Bush, i-a 
comutat pedeapsa cu moartea la 20 de ani de închisoare. Mircea Răceanu, care făcuse 
posibil contactul între Gheorghe Apostol şi Grigore Răceanu şi care avusese, prin Grigore 
Răceanu, un rol în determinarea conţinutului final al scrisorii, a fost eliberat printr-o 
decizie a conducerii FSN la 23 decembrie 1989. Nu numai că Silviu Brucan nu a făcut 
nimic pentru reangajarea lui Mircea Răceanu în Ministerul de Externe, unde lucrase, 

dar a încurajat şi a facilitat părăsirea ţării de către acesta. La 4 februarie 1990, Silviu 
Brucan şi-a prezentat demisia din conducerea FSN, rămânând până la alegerile de la 
20 mai 1990 membru în această organizaţie, continuând să aibă un cuvânt greu în opti- 
unile de politică externă ale guvernului şi participând la campania electorală. După 
alegeri, Brucan s-a retras complet din viaţa politică, devenind un critic asiduu al FSN, 
PDSR şi PSD şi un partizan al creării unei clase mijlocii româneşti, pe care el o vedea 
ca o garanţie a dezvoltării viitoare a României. Autor al numeroase articole, el a deve- 
nit un popular comentator politic al posturilor de televiziune din România. 


Dorin Tudoran şi Silviu Brucan: o comparaţie imposibilă ? 


Poet şi publicist, Dorin Tudoran a intrat în conflict cu reprezentanţii a ceea ce Petre 
Pandrea numea „huliganismul de stânga [...] trivial şi mahalagiu” - a se vedea cazul 
Ion Gheorghe -, dar şi cu grupul fascizant Eugen Barbu - Corneliu Vadim Tudor, grup 
sprijinit constant de eşaloanele înalte ale birocraţiei de partid!”. Tudoran a fost unul din 
puţinii intelectuali români care s-au opus cu curaj şi pe faţă aşa-numitei „revoluţii cul- 
turale” iniţiate de Nicolae Ceauşescu şi implementate cu consecinţe teribile pentru 
cultura română de aparatul său de partid şi de slugile sale din presă. Fundamental cin- 
stit, calomniat şi şicanat, denunţat Securităţii de prieteni şi de numeroşi colegi de breaslă, 
Tudoran a fost urmărit multă vreme de poliţia politică din România, fiind forţat în cele 
din urmă să declare greva foamei şi să părăsească România. Dorin Tudoran a manifes- 
tat un curaj extraordinar în faţa autorităţilor comuniste, în ciuda unor presiuni foarte 
brutale. La 25 martie 1985 a avut loc, în prezenţa lui D.R. Popescu, preşedintele Uniunii 
Scriitorilor, o discuţie între Dorin Tudoran şi Nicolae Croitoru, secretar cu propaganda 
al Comitetului municipal Bucureşti al PCR. Tudoran i-a comunicat lui Croitoru, între 
altele : 


Nu mă luaţi drept prost. Vă este teamă de scriitori? Scriitorii nu vă fac niciun rău, umblăm 
în genunchi, spunem că este bine [...]. Tovarăşul Burtică, când a avut o altă părere, a fost 
înlăturat [...]. Cu mine nu puteţi să faceţi treabă, din moment ce eu vă spun că ceea ce se 
întâmplă aici este un dezastru [...]. Credeţi că, dacă la 17 martie se făceau alegeri libere, 
dumneavoastră câştigaţi aceste alegeri? Ce fel de legalitate este aceasta, când Securitatea îşi 
face de cap in această ţară a nimănui? Dumneavoastră ştiţi că se amputează creiere, că se fac 
injecții cu insulină şi alte substanţe unor oameni ca mine, cu alte convingeri şi îi aduc în stare 
de obiecte ?1%. 


În primăvara anului 1985, Dorin Tudoran a fost chemat în repetate rânduri la Procura- 
tură, ameninţat de procurorul-şef adjunct Horia Nelega că va fi încadrat la categoria 
„parazitism” şi şantajat cu „posibilitatea de a fi violat de co-deţinuţi în prima jumătate 
de oră de detenţie”! Fapt regretat mult mai târziu de el, Brucan şi-a început cariera 
publicistică atunci „când comuniştii s-au transformat din persecutați în persecutori, 
promovând ura de clasă”?%. De etnie evreu, Brucan era conştient de ultranationalismul 
comunist românesc şi de antisemitismul cultivat de autorităţi. El a fost unul din puţinii 


197. Petre Pandrea, Reeducarea de la Aiud, Editura Vremea, Bucureşti, 2000, p. 40. 
198. ACNSAS, fond Informativ, dosar 233433, vol. 4, ff. 331-346. 

199. Ibidem, vol. 5. ff. 235-239. 

200. Petre Pandrea, op. cit., p. 240. 

activişti PCR de rang mijlociu care s-a autoeducat, a iubit cărţile şi a înţeles să se 
raporteze critic la regimul de care s-a desprins treptat şi târziu. Disidenta lui a început 
în 1987, odată cu revolta de la Braşov. În acel moment, Brucan a trecut de la critica 
voalată la un atac direct şi fără echivoc la adresa conducerii regimului. Brucan a coali- 
zat alţi cinci foşti demnitari ai regimului care aveau un palmares politic şi intelectual 
foarte diferit şi a fost autorul principal al textului „Scrisorii celor şase”, contribuind în 
mod eficient la difuzarea ei. Critică la obiect a lui Nicolae Ceauşescu şi a gestiunii sale 
dezastruoase a României, „Scrisoarea” a avut un impact major în ţară şi în străinătate. 
Dorin Tudoran scria despre Brucan şi textul celor şase următoarele : „A lua peste picior, 
de pildă, gestul celor şase foşti demnitari de stat şi de partid, a-i expedia în formule de 
felul «şobolani care...», a-i amesteca şi a-i numi pe toţi «moscoviți», a nega orice sem- 
nificatie purtată de atitudinea lor e o uşurătate. Sigur, este dreptul oricui de a nu uita 
stalinismul ce a caracterizat acum câteva decenii activitatea unui Silviu Brucan””. Dorin 
Tudoran şi Silviu Brucan aparţin fără îndoială grupului foarte restrâns de autentici disi- 
denti pe care i-a avut România în timpul regimului comunist. Ei sunt foarte diferiţi 
generational, profesional, precum şi prin modul în care s-au despărţit de regim. Şi totuşi 
ei au câteva trăsături comune. Ambii au fost excluşi din PCR şi ambii au avut un sprijin 
puternic din afara ţării. Şi Brucan, şi Tudoran au manifestat un curaj ieşit din comun. 
Brucan a rezistat la duzini de interogatorii dure, fiind privat în timpul lor de somn. 
Tudoran a fost nevoit să declare greva foamei, a fost hărțuit de DSS şi a fost înconjurat 
de o armată de informatori, dintre care unii îi erau prieteni apropiaţi. În timp ce legiuni 
de lichele îşi construiau cariera linguşind regimul, făcând anticameră la Ceauşescu sau 
la membrii familiei lui, Tudoran şi Brucan au demonstrat că trăiesc respectând o anumită 
tablă de valori. Pe lângă cinste intelectuală, ei au demonstrat şi curaj fizic şi moral. Şi 
au avut un merit poate mai important decât oricare : ne-au învăţat cum se poate rezista 
răului. 


Dorin Tudoran and Silviu Brucan: The Impact 
and the Price of the Dissidence during the Ceauşescu Regime 


This study is a comparative analysis of the biographies of Dorin Tudoran and Silviu Brucan, 
two prominent Romanian dissidents. 

A poet and publicist, Dorin Tudoran was one of the few Romanian intellectuals who coura- 
geously and directly opposed the so-called “cultural revolution” initiated by Nicolae Ceauşescu 
and implemented with terrible consequences for the Romanian culture by his party apparatus 
and his followers from the media. Fundamentally honest, defamed and sneered at, denounced 
to the Securitate by his firends and many fellow journalists, Tudoran was pursued by the 
Romanian political police for a long time, and he was ultimately forced to go on hunger strike 
and leave Romania. 

Silviu Brucan’s dissidence, a former Stalinist communist activist, began in 1987, when the 
Brasov revolt broke out. It was then that Brucan’s discourse turned from euphemistic critique 
into a direct and unequivocal attack against the regime leadership. Brucan coalesced with five 
other regime dignitaries with a very different political and intellectual record from his and he 
was the main author of the so-called “Letter of the six”, efficiently contributing to its circulation. 


201. Dorin Tudoran, „România sau/şi «Cazul Arpagic»”, Agora, vol. II, nr. 2, reluat in Agora, vol. VI, 
nr. 1, ianuarie-iunie 1993, p. 138. 

With its on point critique against Nicolae Ceauşescu and his catastrophic management of 
Romania, the “Letter” had a major impact domestically and abroad. 

Dorin Tudoran and Silviu Brucan no doubt belong to the very few genuine dissidents of the 
Romanian communist regime. They are very different generationally and professionally, as 
well as regarding the way they parted with the regime. However, they share several characte- 
ristics. They were both ousted from the Romanian Communist Party and they both enjoyed a 
strong foreign support. Both Brucan and Tudoran were exceptionally courageous. Brucan 
withstood dozens of harsh questionings during which he was sleep-deprived. Tudoran was 
forced to go on hunger strike, he was harassed by the DSS and was surrounded by an army 
of informers, some of which were his close friends. Whereas legions of scums had successful 
careers by buttering up to the regime, to Ceauşescu or his family members, Tudoran and 
Brucan proved that they lived by a certain set of values. They proved their intellectual honesty 
as well as physical and moral courage. One of their merits was perhaps more important than 
others : they taught us how to resist against evil. 


Gabriel ANDREESCU 


Anul 1989 în dosarele de urmărire informativă 
şi de reţea ale oamenilor de cultură 


Intenţia iniţială a acestui studiu a fost identificarea în dosarele de urmărire informa- 
tivă şi în câteva de reţea ale oamenilor de cultură din anul 1989 a unor „semne” privind 
evenimentele dramatice care aveau să aibă loc peste putin timp - Revoluţia Română. 
Presentimentul marii schimbări era vizibil în scrisorile trimise de ascultătorii Europei 
Libere la acest post de radio!. Spre sfârşitul ultimului deceniu comunist, criticile aduse 
regimului au devenit mai aspre, declaraţiile anticomuniste şi anticeauşiste au fost mai 
frecvente, tonul cu care oamenii se adresau autorităţilor căpăta accente din ce în ce mai 
amenințătoare. Poate cele mai semnificative au fost premonitia sfârşitului şi exprimarea 
temerilor pentru ce va urma după căderea regimului Nicolae Ceauşescu. Pare că tot mai 
multi ascultători care se adresau postului de radio simțeau apropierea sfârşitului. Românii 
nu s-ar fi revoltat până atunci, întrucât ar fi ştiut că timpul lucrează în favoarea lor?. Pe 
lângă teama populaţiei faţă de aparatul represiv există, se afirma, şi teama acestuia de 
populaţie”. Apar apeluri adresate securiştilor, milițienilor şi soldaţilor de pe graniţă de 
a auzi ce se întâmplă în ţările vecine, de a se informa că executarea ordinelor „nu-i o 
scuză sub niciun aspect. Executanti ai ordinelor naziste mai sunt şi azi căutaţi şi pedep- 
siti pentru crima de a fi executat ordine inumane. Să li se explice grănicerilor care-i 
maltratează pe cei prinşi încercând să treacă ilegal frontiera că fapta lor este pedepsită 
chiar de legile actuale ale ţării”. Într-o scrisoare trimisă Europei Libere în luna 
octombrie 1989, un ascultător care nota înmulţirea numărului de disidenti şi de opo- 
zanţi simultan cu izolarea şi demascarea lui Ceauşescu pe plan international era 
convins că ,momentul” este atât de aproape, încât scrisoarea lui îşi poate pierde 
actualitatea: „Prăbuşirea poate surveni într-o oră, o zi, o lună, dar nu mai mult de 
un an”. Şi, într-adevăr, scrisoarea „Acelaşi român, optimist”, trimisă peste graniţă în 
octombrie 1989, a ajuns la Europa Liberă după 22 decembrie 1989. 


1. Mihnea Berindei şi Gabriel Andreescu (editori), Ultimul deceniu comunist. Scrisori către Radio 
Europa Liberă, vol. II: 1986-1989, Editura Polirom, Iasi, 2014. 

2. „Un român oarecare”, scrisoare difuzată la 1 octombrie 1989, în Mihnea Berindei şi Gabriel 

Andreescu, op. cit., pp. 407-409. 

Anonim, difuzată la 14 mai 1989, în Mihnea Berindei şi Gabriel Andreescu, op. cit., pp. 367-368. 

4. Ibidem, p. 368. 

Sentimentul sfârşitului explică şi faptul că apar meditatii asupra a ceea se va intam- 
pla după căderea regimului. Unii ascultători se gândeau că dezastrul produs de epoca 
Ceauşescu, incomensurabil, va face ca şi simpla inventariere a pierderilor să necesite 
ani5. Va dura decenii până va putea fi asanat gustul naţiunii de morbul vulgaritatii, va 
dura ani şi ani până când se va recâștiga politetea, va fi nevoie de timp până ce națiunea 
se va întoarce la valorile autentice ale istoriei sale. În pregătirea „adevăratei” istorii a 
epocii trebuiau consemnate mărturiile contemporanilor, o datorie „a acelor care trăim 
«din interior» aceste realităţi triste şi continuu mistificate”®. 

Având ca reper evoluţia mesajelor din scrisorile adresate postului de radio Europa 
Liberă, ar fi de spus de la început că filele dosarelor de urmărire informativă (DUI) 
oferă, prin comparaţie, o imagine sărăcăcioasă. Ce fac şi ce afirmă cei urmăriţi şi ce 
notează urmăritorii intră într-o logică a nemulțumirii şi represiunii care o continuă pe 
cea a anilor anteriori. Nu am găsit nimic, gânduri şi acţiuni, care să sugereze că oame- 
nii de cultură ale căror dosare le-am cercetat aveau în vedere o schimbare abruptă a 
regimului. Nu apare nicio schimbare în atitudinea, în manifestările, în poncifele ofite- 
rilor de Securitate. Metodologic, a trebuit să tin seamă de faptul că, vorbind despre 
aceleaşi ţinte ale investigaţiilor, notele, rapoartele şi planurile de măsuri din 1989 sunt 
conectate la ce spun documentele anterioare. Am făcut referi la materiale din dosarele 
Securităţii din alţi ani, oricum ele au contat implicit. Un fenomen remarcabil, poate cel 
mai interesant, este legătura pe care o putem face între ce spun filele secret de stat ale 
ultimului an comunist (sau imediat anterior) despre oamenii de cultură şi evoluţia lor în 
viaţa publică după anul 1990. 


Frustrarea adusă de documente 


Multe dosare de urmărire informativă ale oamenilor de cultură se opresc înainte de anul 
1989. Ultimele documente din dosarul de urmărire informativă vizându-l pe Nicolae 
Manolescu sunt din 1973’. Dosarul pe numele Anei Blandiana a înregistrat câteva 
referiri vechi la legături directe şi prin corespondenţă cu cetăţeni străini şi o adresă din 
30 noiembrie 1970 privindu-l pe Romulus Rusant. Materialele din DUI deschis pe 
numele lui Gabriel Liiceanu acoperă anii 1970°. Radu Cosaşu apare în note, rapoarte, 
planuri şi înregistrări din anii 1960-1975". Dosarul lui Nicolae Prelipceanu, deschis la 
12 noiembrie 1971 pentru „manifestări denigratoare la adresa partidului”, a fost clasat 
in 1974". 


5. „Untrecător prin lume”, scrisoare difuzată la 27 mai 1989, în Mihnea Berindei şi Gabriel Andreescu, 
op. cit., pp. 368-375. 

6. „Un inginer-economist”, scrisoare difuzată la 14 noiembrie 1989, în Mihnea Berindei şi Gabriel 
Andreescu, op. cit., pp. 421-423. 

7. Arhiva Consiliului National pentru Studierea Arhivelor Securităţii (în continuare, ACNSAS), dosar 
I 137592 (Nicolae Apolzan Manolescu, „Filologul”). 

8. Date din fişa de personal, referire la călătoria lui turistică din 1969 (ACNSAS, dosar I 85318). 

9. ACNSAS, dosar I 138679 (Gabriel Liiceanu, ,Lungeanu”). 

10. Scriitorul fusese avertizat în 1975 întrucât împreună cu un grup de prieteni scriitori se întâlnea să 
joace bridge la domiciliul lui, unde „comentau duşmănos politica partidului şi statului nostru şi 
colportau zvonuri negativiste” (ACNSAS, dosar 1 017981 [Radu Cosasu ş.a.], f. 1). 

Câteva dosare se rarefiază înainte de a se închide in 1989. Motivul poate fi o con- 
junctură obiectivă, „lămuritoare”, am putea spune. Referatul cu propunerea de excludere 
din reţea a lui Nicolae Balotă, aprobat în iunie 1988, aducea ca argumente pentru renun- 
tarea la informatorul „Someşan” stabilirea definitivă a scriitorului în Franţa şi acordarea 
de interviuri lui Nicolae Stroescu-Stinisoara şi Monicăi Lovinescu. Afirmațiile „negative 
la adresa situaţiei în care s-ar afla cultura din ţara noastră” încheiaseră o legătură cu 
ofiţerii de Securitate care începuse din 1968”. 

În alte situaţii, argumentul pentru renunţarea la supraveghere nu mai este clar. O 
notă de analiză din 2 august 1987 susţinea despre Gabriel Chifu: „Înaintea plecării în 
Iugoslavia în luna aprilie 1987, a avut loc o întâlnire pentru pregătirea contrainformativă 
dar şi iniţierea influentarii sale pozitive. S-a dovedit nereceptiv, infatuat, neîncrezător 
şi suspicios în intervenţia noastră”!. După această înregistrare mai apar câteva infor- 
matii sumare şi apoi referatul din 12 august 1989 care propune închiderea DUI a obiec- 
tivului cu nume de cod „Chirilă”. În argumentare este amintit că Gabriel Chifu „ridică 
unele probleme care sunt în dezacord cu politica partidului şi statului nostru în domeniul 
culturii şi presei”. Se face referire la atentionarea scriitorului pe 10 octombrie 1987 prin 
Serviciul paşapoarte şi se adaugă aprecierea: „După atenţionare s-a stabilit că adoptă 
o atitudine politică corespunzătoare”!*. Închiderea DUI a fost aprobată. Să rezulte oare 
că la mijlocul anului 1989 Securitatea nu mai avea timp să se ocupe de persoane care 
opreau pentru o perioadă manifestarea dezacordului „cu politica partidului şi statului” ? 
Alte cazuri ar sugera contrariul. 

Sunt şi dosare care se opresc la anul 1988, deşi nu există o propunere, acceptată sau 
nu, de închidere a DUI. Cel mai vechi document din dosarul deschis pe numele lui 
Bedros Horasangian, planul de măsuri în cadrul mapei de verificare „Horaţiu” (numele 
său de cod), este datat 11 februarie 19885. Scriitorul ajunsese în obiectivul Securităţii 
întrucât el şi Dan Petrescu din Iaşi, „scriitor, cu atitudini anarho-protestatare”, făcuseră 
obiectul unor emisiuni ale postului de radio Europa Liberă. Emisiunea cu elogii la adresa 
celor doi scriitori îl prezentase pe Bedros Horasangian drept „un scriitor persecutat” !$, 
Conform notei de analiză privind mapa de verificare „Horaţiu” din 20 octombrie 1988, 
ofiţerii nu au identificat date care să ateste relaţii apropiate între Horasangian şi Dan 
Petrescu. Scriitorul se arată mulţumit de premiul acordat de Uniunea Scriitorilor (USR) 
romanului său Sala de aşteptare, întreţine numeroase relaţii, dar pur profesionale, în 
mediul scriitorilor şi publiciştilor din Bucureşti!”, iar în cadrul Arhiepiscopiei armeano-gre- 
goriene, unde lucra, şi-a consolidat poziţia. După apariţia unora din romanele sale „este 
privit cu simpatie şi respect de către elementele de vârf din mediul armenilor”!5. Cum 
nu apar semnele unui activism protestatar, ofiţerul responsabil propune intrarea în con- 
tact cu „Horaţiu” „în vederea stabilirii oportunității atragerii sale la colaborarea cu 
organele noastre” şi indică chiar o modalitate de apropiere: discutarea unui program 


12. ACNSAS, dosar R 254364 („Someşan”), vol. 1, f. 338. 

13. ACNSAS, dosar I 160197 (Gabriel Chifu, „Chirilă”), f. 57. 

14. Ibidem, f. 71. 

15. ACNSAS, dosar I 0476309 (Petre Bedros Horasangian), nr. 123/PV/001590 din 11.02.1988. 

16. Ibidem, vol. 1, f. 1. 

Eugen Simion, Mircea Sintimbreanu, Mircea Nedelciu, Alecu Paleologu, Paul Georgescu, Dan 
Mihăilescu, Adrian Marino, Radu Teposu, Radu Călin Cristea, Ileana Popovici, Ion Băieşu, Eva 

de studiu despre armenii din Transilvania”. În volumul 1 al DUI nu apar după această 
dată decât copii ale unor scrisori, iar în volumul 2, sinteze după înregistrări telefonice, 
ultima din 6 decembrie 1988. Nu există un document de închidere a dosarului. O situ- 
atie neclară, cum spuneam, frustrantă. 

La mijlocul anilor 1980 notele şi rapoartele ofiţerilor de Securitate acuză repetat 
atitudinile şi acţiunile lui Ştefan Aug. Doinaş. Un citat din nota de analiză din 2 aprilie 
1984: „Dând curs acestor solicitări [ale oamenilor de litere din ţară], «lon Popa» prezintă 
situaţia într-un mod exagerat, chiar denaturând realitatea, fapt ce determină pe unii 
scriitori să-l considere «printre puţinii apărători ai drepturilor ce le mai au»”°. Alt citat 
din raportul din 23 iulie 1984: „S-a raliat acţiunilor din culise întreprinse de mai multe 
elemente cunoscute cu atitudini potrivnice politicii partidului şi statutului nostru. Totodată 
a fost semnalat că are legături suspecte cu elemente din emigrația reactionara””'. Nota 
de analiză din 26 martie 1986 enunţă aceleaşi aprecieri: „Tragem concluzia că este un 
element cu concepţii ostile şi cu relaţii de natură suspectă în rândul emigrației reactio- 
nare [...]. Având în vedere prestigiul de care se bucură în mediu, relaţiile suspecte pe 
care le are în rândul emigrației reacționare se impune ca «Ion Popa» să fie supravegheat 
în continuare cu deosebită atenţie”?. Totuşi, raportul din 30 mai 1987 propune inchi- 
derea dosarului de urmărire informativă „Ion Popa” : „Întrucât în prezent în atitudinea 
obiectivului nu se mai semnalează aspecte negative propunem închiderea dosarului şi 
semnalarea lui la Securitatea Municipiului Bucureşti care asigură contrainformativ 
redacţia revistei Secolului 20”%. Că urmărirea va continua aflăm din adresa către UM 
0610 Bucureşti din 4 iunie 1988, care notează încălcarea de către scriitor, într-un mod 
„grav”, a regulilor vremii. Conform datelor deţinute de Unitatea Militară 0544, „după 
ce s-a întors din RF Germania [Ştefan Aug. Doinaş, n.n.] a intrat în legătură cu rudele 
din Cluj-Napoca ale lui Emil Hurezeanu, «element cu activitate deosebit de ostilă pe 
linia acestei oficine»”?4. Deşi supravegherea în continuare a scriitorului este confirmată 
prin adresa din 4 iunie 1988, nu apar documente din 1989. Acesta este anul în care 
Doinaş semnează „Scrisoarea celor şapte”, de solidarizare cu Mircea Dinescu şi Ana 
Blandiana, act care motiva controlarea sa şi mai strictă. 

Iată un caz mai complex, în care coroborarea datelor din DUI şi a celor din dosarul 
de reţea sugerează ca fiind puţin probabile scoaterea de sub urmărire sau renunţarea la 
colaborare înainte de 1989, deşi când una, când alta sunt periodic anunţate. Istoricului 
Dan Berindei i s-a deschis, conform dosarului I 4335, un DUI la 27 februarie 1961%. 
În luna martie a aceluiaşi an, DUI propune închiderea acţiunii de verificare în ceea ce 
îl priveşte ca urmare a recrutării lui ca agent”®. Din dosarul Serviciului de Informaţii 


19. Contactarea obiectivului „Horaţiu” urma să fie efectuată de It.-col. Mihai Crăciun şi col. Vincențiu 
Pop, ultimul fiind principalul responsabil de cazul său. 

20. ACNSAS, dosar 1 2629 (Ştefan Popa), vol. 2, f. 17. 

21. ACNSAS, dosar R 874/I (Stefan Popa), f. 190. 

22. ACNSAS, dosar I 2629 (Stefan Popa), vol. 2, ff. 239-240. 

23. Ibidem, ff. 378-380. 

24. ACNSAS, dosar I 2627, vol. 1, f. 8. 

25. ACNSAS, dosar I 4335 (Dan Berindei, ,,Danut”). 

26. „Recrutarea s-a facut pe baza materialului compromitator privind activitatea sa politică” („Raport cu 
propunere de a fi trecut la «pasivi» numitul Berindei Dan”, nr. 331/BA/04.01.1963, ACNSAS, dosar | | 
4335, vol. lbis, f. 3). Conform unei caracterizări a agentului „Băleanu” din 17.01.1964, „De a 
ultima analiză făcută agentului în luna decembrie 1962 şi până astăzi: Recrutat in acpiunea 
«Istoricul», agentul a furnizat materiale în legătură cu obiectivul fără a avea însă o contribuție orem 
mare în lămurirea acţiunii” (ACNSAS, dosar R 144461 [Dan Berindei, „Băleanu”], f. 308) 


a Nell 

Externe (SIE) în care lui Dan Berindei i se dăduse numele de cod „Brătescu”, aflăm că 
„în anul 1973 este abandonat întrucât nu avea suport informativ. În 1975 este atras la 
colaborare de unitatea noastră în scopul folosirii sale pe linia problemei «Oglinda» şi 
întocmirii de materiale istorice”27. Conform unei adrese din 1985 aflate în dosarul SIE, 
s-a revenit la urmărirea informativă a lui Berindei, având în vedere că cei doi copii, 
Mihnea Berindei şi Ruxandra Berindei, au rămas în străinătate, „fiul având o poziţie 
deosebit de duşmănoasă fata de tara noastră”, iar „contribuţia sa la informarea organe- 
lor de stat, asupra problemelor dezbătute şi sesizate, a fost minimă şi neangajantă”*. 
Saltul periodic de la statutul de urmărit la cel de agent şi invers arată că, în cazul lui 
Dan Berindei, anunţul închiderii unui tip de dosar nu exclude deloc redeschiderea în 
curând a altuia, de urmărire sau de reţea. Un raport nesemnat şi nedatat (contextul 
sugerează anul 1986) confirmă că „UM 5044 a renunţat la serviciile lui Dan Berindei 
iar în prezent este lucrat prin dosar de urmărire informativă de Securitatea municipiului 
Buc. pt. a clarifica suspiciunile ce planează asupra lui”. În dosarul I 4335 se află o 
notă datată 2 aprilie 1987, semnată de Dan Berindei, privind participarea la o recepţie 
oferită de ambasadorul RFG. Nota demonstrează că în 1987 exista nu doar un DUI pe 
numele lui Berindei la Direcţia I, ci şi unul de reţea, unde fusese trimisă nota. Participarea 
sistematică a lui Dan Berindei la întâlniri profesionale în care reprezenta România până 
în 1989, ca şi alte motivații de context exclud închiderea dosarului SIE. De ce lipsesc 
atunci materialele din anii 1988 şi 1989 din cele trei categorii de dosare ? 

Nu se poate şti cine împiedică accesul cercetătorilor la ce a depozitat Securitatea 
între dosarele ei înainte de anul 1989. Unele materiale din arhiva Securităţii au putut 
fi eliminate din dosare imediat după 1990, ca şi în anii mulţi în care SRI a putut opera 
asupra lor fără temeri. În alte cazuri, dosarele au fost trimise selectiv de SRI la 
Consiliul Naţional pentru Studierea Arhivelor Securităţii (CNSAS), iar în câteva situ- 
atii, chiar CNSAS a „eşuat” să livreze vreun dosar. Cel mai comod îmi e să exempli- 
fic cu dosarele întocmite de Securitate care îl vizau pe Nicolae Balotă. În anul 2010 
m-am adresat CNSAS, putând să consult trei categorii de surse privitoare la omul de 
cultură aflate în arhiva instituţiei de la începutul anilor 2000: un dosar de urmărire 
informativă, unul de penitenciar şi altul de grup (Elena Boilă, Nicolae Balotă, Doina 
Langa, Ileana Lază, Maria Pescaru). În acel moment se discuta deja public despre 
note informative care proveneau de la Nicolae Balotă%. Doar revenind cu cererea in 
anul 2014 am primit cele două volume ale dosarului personal „Someşan” R 254364, 
care intraseră în arhivă în 2008 şi, respectiv, în 2011. Or, documentele adăugate de 
dosarul personal aveau consecinţe substanţiale pentru înţelegerea relaţiei omului de 
cultură cu instituţia de represiune. 


27. „Raport privind colaboratorul «Brădescu» din 3.10.1985” (ACNSAS, dosar SIE 50952 [Dan 
Berindei], f. 1). 

28. Adresa nr. 225/g-2/0076479 din 18.10.1985 către UM 0800-Bucureşti-Securitate (ACNSAS, dosar 
SIE 50952 [Dan Berindei], ff. 3-4). 

29. ACNSAS, dosar I 4335, vol. Ibis, f. 5v. 

30. Vezi în special dezbaterile pe marginea volumului lui Dorin Tudoran, Eu, fiul lor. Dosar de 
Securitate, Editura Polirom, Iasi, 2010. 

Cat de clare, cat de importante sunt documentele 
din dosarele intocmite de Securitate ? 


Există în dosarele Securităţii documente care definitivează profilul unui om. Cazul Alex 
Mihai Stoenescu a fost adus la cunoştinţa opiniei publice, dar asupra lui merită insistat. 
Un motiv este urâţenia comportamentului său. Fostul redactor al postului de radio Europa 
Liberă Nicolae Constantin Munteanu a reprodus un document despre ce se întâmplase 
în ziua de 12 aprilie 1984, când Stoenescu a surprins un om fotografiind cozile la dife- 
rite magazine. 


Sursa l-a urmărit pe individ şi i-a reţinut semnalmentele, după care s-a deplasat rapid în 
dreptul cofetăriei Casata, unde a făcut cunoscute cele văzute unui sergent major de miliţie 
aflat în misiune. Împreună cu acesta, sursa şi alti lucrători de miliţie, precum şi un ofiţer M.I. 
au pornit în căutarea individului, cercetând magazinele şi toate unităţile comerciale din zonă. 
La ora 10: 30, sursa l-a identificat pe individ în apropierea unor cozi şi a atras atenţia ofite- 
rului M.I. că individul (alertat de agitația subofiterilor de miliţie) s-a ascuns între oamenii de 
la coadă. În momentul în care individul s-a izolat de coadă încercând să-şi plaseze aparatul 
foto într-un autoturism a fost reţinut şi identificat”. 


Alex Mihai Stoenescu reprezintă un exemplu grăitor privitor la legătura dintre cola- 
borarea ascunsă în dosare şi cariera de după Revoluţie. Acest „scârbos informator” 
(formularea lui N.C. Munteanu) a fost numit secretarul general de redacţie al revistei 
literare a Asociaţiei Foștilor Deținuți Politici din România (Viitorul românesc) în 1991. 
Peste un an devine consilier de presă al ministrului Apărării şi şeful Biroului de infor- 
mare internaţională din MApN. După victoria în alegeri, Convenţia Democratică (CDR) 
îi acordă din nou încredere“. Cariera lui publică va continua spectaculos : vicepreşedinte 
al Uniunii Forţelor de Dreapta, plătit de Gigi Becali să scrie „istoria adevărată a 
României”, „referinţă” a lucrărilor despre Revoluţie conform cărora „Securitatea ar fi 
fost implicată în răsturnarea lui Ceauşescu”. Fără descoperirea în arhiva Securităţii a 
dovezilor privind acţiunile sale imunde ar fi fost imposibil de destelenit logica care l-a 
dus de la Viitorul românesc la sârguincioasele sale scrieri prosecuriste. Ar fi fost mai 
dificil să se elimine cărţile sale din literatura de cercetare obligatorie despre domeniul 
Revoluţiei sau, cel puţin, s-ar fi risipit efort pentru a le deconstrui. Este de asemenea posi- 
bil ca, în absenţa informaţiilor despre statutul său de informator, cariera sa politică să-l 
fi ridicat la poziţii de primă demnitate în stat. Documentul denunţat de N.C. Munteanu 
are o valoare excepţională pentru viaţa publică. 

Alte materiale de arhivă ar putea fi de mare relevanţă, dacă ar fi ajutate de informa- 
tii suplimentare, dacă ar exista un context mai amplu de interpretare a lor. Un astfel de 
document este raportul din 29 decembrie 1987 privind o acţiune considerată suficient 
de importantă pentru a se bucura de intervenţia conducerii Ministerului de Interne şi a 
Direcţiei Securităţii Statului : 


31. Neculai Constantin Munteanu, „Top 5: Cei mai scârboşi informatori (V) - Alex Mihai Stoenescu”, 
22, 2 noiembrie 2011. 

32. În 1997 ocupă poziţia de subsecretar de stat la Departamentul Informaţiilor Publice, ulterior, cea 
de şef al Direcţiei de Relaţii Publice a Armatei. 

Ministerul de Interne 
Direcţia Securităţii Statului, Direcţia I-a şi Direcţia a III-a 
Nr. 0085767 din 29 decembrie 1987 


Raport 


La ordinul dumneavoastră privind invitarea scriitorilor Dan Hăulică şi Augustin Buzura la 
simpozionul internaţional cu tema „Identitatea culturală europeană”, care va avea loc la Paris 
în zilele de 13 şi 14 ianuarie 1988, raportăm următoarele : 

1. Invitatia, adresată de organizatori prin intermediul Ambasadei Franţei la Bucuresti, a fost 
transmisă de Ministerul Afacerilor Externe lui Mihai Dulea, vicepreşedinte al Consiliului 
Culturii şi Educaţiei Socialiste. În baza analizei efectuată la data de 28 decembrie a.c., 
s-a hotărât ca Uniunea Scriitorilor să facă propuneri de participare a celor doi scriitori, 
care să fie înaintată spre aprobare conducerii partidului, prin Consiliul Culturii şi Educaţiei 
Socialiste. 

2. Din verificările efectuate împreună cu UM 0544, a rezultat că iniţiatorii simpozionului 
respectiv nu sunt cunoscuţi cu aspecte de interes pentru securitatea statului, iar acţiunea 
are un caracter cultural. Nu este exclusă însă abordarea unor probleme de pe poziţii con- 
trare intereselor R.S. România, ţinând seama şi de posibila participare a ministrului cul- 
turii din R.P. Ungară. 

Având în vedere cele raportate, propunem ca - în cazul aprobării de către conducerea parti- 

dului a participării scriitorilor Dan Hăulică şi Augustin Buzura la simpozion - acestora să li 

asigure o pregătire adecvată de către preşedintele Consiliului Culturii şi Educaţiei Socialiste. 

eee] 
Sef Directia I, col. Ratiu Gheorghe 
Sef Direcţia a II-a, Gen.-maior Mortoiu Aurelian 


Cine a dat ordinul invitării scriitorilor Dan Hăulică şi Augustin Buzura? Şeful 
Direcţiei Securităţii Statului. Iulian Vlad? Ministrul de Interne, Tudor Postelnicu ? 
Documentul enunţă : „S-a hotărât ca Uniunea Scriitorilor să facă propuneri de participare 
a celor doi scriitori”. Nu USR i-a ales pe Dan Hăulică şi Augustin Buzura, căci analiza 
din 28 decembrie 1987 a fost făcută de Consiliul Culturii şi Educaţiei Socialiste şi, 
aproape sigur, cineva de la Ministerul de Interne era prezent. Ce anume făcea ca ambele 
personalităţi culturale să se bucure de atâta încredere? Din iulie 1990, Dan Hăulică 
avea să fie numit ambasador-delegat permanent al României pe lângă UNESCO, iar 
Augustin Buzura, tot în 1990, a devenit preşedinte al Fundaţiei Culturale Române, pozi- 
tii pe care le-au ocupat fiecare mai mult de zece ani. Este de aşteptat ca „încrederea” 
oferită înainte de 1989 să aibă legătură cu „încrederea” arătată după 1990. Documentul 
de arhivă deschide o temă, oferă sugestii, dar nu aduce şi un răspuns. Explicaţia susti- 
nerii lui Dan Hăulică şi Augustin Buzura de Securitate şi de partid ar putea fi şi una 
benignă. În loc să clarifice, raportul din 29 decembrie 1987 deschide întrebări, lasă loc 
ambiguitatilor. 

Detalii din dosarele Securităţii: anul 1989 


Octavian Paler este unul dintre scriitorii cu o istorie politică aparte, care îl făcea un 
personaj „interesant” pentru eventuala pregătire a schimbărilor din 1989%. Era şi unul 
dintre cei şapte semnatari ai scrisorii în sprijinul lui Mircea Dinescu şi al Anei Blandiana 
din luna martie a aceluiaşi an*. Dosarul său de urmărire informativă pare prelucrat 
exclusiv pentru a oferi „ceva” opiniei publice*. El conţine note pregătite pentru condu- 
cerea Securităţii şi a Comitetului Central. Nu apare vreun nume de cod, nici un material 
de bază din DUI propriu-zis. Dosarul său fusese solicitat încă din 1995 de Mihai Pelin 
pentru a fi utilizat la elaborarea Cărţii Albe (cerere aprobată), dar nu ştim dacă mate- 
rialul de la CNSAS este acelaşi cu cel din arhiva SRI avut în mână de Mihai Pelin. Cel 
de astăzi, renumerotat la 9 ianuarie 2001, are doar 23 de file. 

Dosarul de urmărire informativă deschis pe numele lui Octavian Paler este unul din 
exemplele cele mai clare ale cenzurării documentelor din arhiva Securităţii. Avându-i 
în vedere istoria, dosarul său trebuia să fie mult mai masiv. Şi mai greu de argumentat 
este absenţa totală a informaţiilor din 1989, anul radicalizării lui Paler şi al semnării 
„Scrisorii celor şapte”. Ultimele informaţii oarecum relevante din DUI sunt nota din 
9 iulie 1988 cu referiri la critica negativă pe care a făcut-o Corneliu Vadim Tudor 
romanului său Viața ca o coridă, replica lui Paler şi o replică la replică trimisă de Vadim 
Tudor la România literară. Pe ultima, Consiliul Culturii şi Educaţiei Socialiste, Secţia 
de presă, hotărâse să nu o publice, după consultarea Comitetului Central al PCR. 
Nemulțumit, Vadim Tudor le-a trimis o telegramă lui Constantin Olteanu, Suzanei Gâdea 
şi lui Nicolae Croitoru privind „încălcarea brutală a Legii presei” de către forţele oculte 
de la Consiliul Culturii. „Dacă nu se publică”, a ameninţat el, va fi nevoit să ia o hota- 
rare „cu grave consecinţe pentru cei implicaţi””. 

O altă notă, din 7 septembrie 1988, sintetizează informaţiile obţinute în urma măsu- 
rilor întreprinse în cazul Georgetei Dimisianu, atunci redactoră la Editura Ştiinţifică şi 
Enciclopedică. Conform acestora, Octavian Paler era preocupat să iniţieze o acţiune de 
protest fata de politica din domeniul sistematizării localităţilor rurale, dar nu reuşea să 


33. După absolvirea facultăţii, în anul 1949, Octavian Paler a ocupat diferite funcţii la Radioteleviziune 
(redactor-şef secţie, corespondent special, redactor-şef adjunct). Între 1964 şi 1965 a fost trimis la 
Roma în calitate de corespondent AGERPRES. La întoarcere, până în 1970, a fost numit director 
general al Televiziunii şi vicepreşedinte al Radiodifuziunii. Din 1970 până în 1983 a deţinut func- 
tia de redactor-şef al ziarului România liberă, A fost decorat cu Ordinul Muncii clasa a III-a (1956), 
Ordinul „23 August” clasa a IV-a (1966), Ordinul „Steaua RSR” clasa a V-a (1971). A fost depu- 
tat în Marea Adunare Naţională. În anii 1980, Paler a urmat o evoluţie care l-a îndepărtat din ce 
în ce mai mult de condiţia de agent propagandistic al regimului comunist. 

34. În mod curios, „Scrisoarea celor şapte” este prezentată sistematic drept scrisoarea în sprijinul 
lui Mircea Dinescu. Or, autorii s-au referit în aceeaşi măsură la Ana Blandiana: „Faptul că Ana 
Blandiana n-are, de câteva luni, acces în paginile revistelor şi la edituri, precum şi recenta măsură 
administrativă luată împotriva lui Mircea Dinescu ne determină să ne aducem aminte că nu putem 
despărţi dragostea pentru ţara în care trăim şi scriem de dorinţa de a se păstra intacte, neştirbite, 
şansele generaţiei actuale de a îmbogăţi cultura română căreia îi consacrăm puterile noastre crea- 
toare, atâtea câte sunt, şi speranţele noastre”. 

35. ACNSAS, dosar I 1812. 

36. Pe coperta originală (Ministerul de Interne, Arhiva fond Informativ, dosar 238359) apare data 
26.X1.1993, sugerându-se că doar atunci a fost închis dosarul. 

37. ACNSAS, dosar I 1812, f. 21v. 

convingă măcar trei-patru scriitori să semneze un memoriu adresat conducerii superioare. 
Ce mai aflăm : 


Într-o discuţie purtată recent cu criticul literar Alexandru Paleologu, Georgeta Dimisianu a 
aprobat acţiunea Doinei Cornea şi, totodată, şi-a exprimat nemulţumirea cu privire la faptul 
că scriitorii nu întreprind nimic. Alexandru Paleologu, care în principiu şi-a manifestat acor- 
dul de a se număra printre autorii unui protest colectiv, a emis şi ipoteza sprijinirii acţiunii 
iniţiate de Doina Cornea prin trimiterea unor semnături de adeziune. Nu au stabilit cine să se 
ocupe concret de obţinerea semnăturilor şi ce persoane să fie contactate. 


Asemenea informaţii au determinat Securitatea municipiului Bucureşti să intensifice 
măsurile de control asupra lui Octavian Paler, Alexandru Paleologu şi a altor cinci scri- 
itori aflaţi în relaţii apropiate cu aceştia, „pentru a stabili şi neutraliza demersurile 
concrete vizând iniţierea unor acţiuni ostile individuale sau în grup în rândul oamenilor 
de cultură”*. Materialele existente la dosar sugerează că la sfârşitul anului 1988 - şi 
deci în 1989 - supravegherea lui Octavian Paler urma să devină o sarcină zilnică pentru 
ofiţerii de Securitate. Adăugându-se planurilor de măsuri şi rapoartelor, interceptarile 
prin microfoane puse în cameră şi prin telefoane ar fi urmat să adune mulţimi de dia- 
loguri. Or, acestea lipsesc. 


x 


La sfârşitul anilor 1980, Nicolae Breban a locuit în Franţa, ocupându-se de opera 
sa şi prelungindu-şi periodic viza de şedere în străinătate, cu scurte vizite în România”. 
A păstrat legătura „cu unii scriitori aflaţi anterior în cercul său de relaţii, precum şi 
tineri creatori pe care i-a sprijinit când era în ţară, pentru a se afirma în viata literară”, 
Între aceştia, Florin Sicoie (căruia i-a trimis o invitaţie şi valută pentru a-i face o vizită 
în Franţa), Ion Buduca şi loan Groşan. Breban intenţiona să scoată în Franţa o revista 
literară luând ca reper AGORA, editată în SUA de Dorin Tudoran. În luna mai 1989, 
Breban s-a adresat Ambasadei României la Paris, cerând sprijin în editarea unui număr 
al revistei Les Temps Modernes dedicat literaturii române. Împreună cu Dumitru Țepeneag, 
a întocmit lista „reprezentanţi[lor] cei mai calificaţi” ai scriitorilor, poeţilor, criticilor 
literari, enumerându-i pe Ştefan Aug. Doinas, Mihai Sora, Nicolae Manolescu, Eugen 
Simion, Ileana Mălăncioiu, Gabriel Liiceanu, Andrei Pleşu, Ştefan Agopian, Mircea 
Cărtărescu, loan Buduca şi loan Groşan. Ultimilor doi li s-a făcut invitaţia de a veni 
temporar în Franţa, în paralel cu solicitarea de a li se transmite colegilor invitaţi o serie 
de cinci întrebări ale căror răspunsuri urmau să fie publicate în Les Temps Modernes*. 
Securitatea a văzut în acest proiect o intenţie subversivă, desigur recognoscibilă dacă 


38. În ce o priveşte pe Georgeta Dimisianu, care întreținea relaţii cu Monica Lovinescu şi îi incita 
pe unii scriitori la acţiuni contestatare, ofiţerii stabilesc „să continue măsurile de compromitere şi 
izolare în mediul literar” (ACNSAS, dosar I 1812, ff. 22-22v). 

39. În 1988 Breban încheiase un contract cu Editura Flammarion pentru publicarea a cinci romane. În 
acelaşi an venise în ţară cu mama sa, pentru o investigaţie medicală (,,Raport”, nr. 151/D.[./001603 
din 6 august 1988, ACNSAS, dosar I 187868, f. 1). 

40. Ibidem. 

41. Conform documentului Securităţii, lon Buduca şi loan Groşan au apreciat că obiectul întrebărilor depă- 
şea cadrul strict literar şi cultural şi, ca urmare, nu le-au transmis scriitorilor recomandati de Nicolae 
Breban, informându-i doar pe şefii lor profesionali (ACNSAS, dosar I 187868, ff. 19, 21-22). 

priveşti la seria scriitorilor invitaţi, la menţiunea că nu se doreşte să fie angrenat niciunul 
dintre scriitorii „oficiali” (deoarece, prin atitudinea lor „mult prea laşă”, nu pot fi 
consideraţi „valori ale culturii de azi”), în sfârşit, la comentariul că se doreşte scoaterea 
din inerție a celor „încă nehotărâţi”*?. Sugestiile politice ale ultimelor două întrebări 
(din cele cinci) erau cât se poate de transparente : 


4) Ce legătură credeţi că există între literatură şi politică ? Există în România ultimelor două 
decenii creatori de primă mână, şcoala onirică, suprarealistă, „estetizantă”, textualistă etc., 
care nu conţin un mesaj social-politic direct, explicit ; credeţi că într-o ţară din Europa Centrală, 
comunistă, aceşti creatori, în ciuda nivelului înalt al operei lor, sunt simpli evazionişti ? 

5) În ce perioadă de criză (sau, dacă doriţi: de ananghie, de catastrofă) credeţi că un cetăţean 
oarecare, chiar şi un specialist de înaltă clasă, poate să se refugieze, să se „îngroape” în etica pro- 
priului său profesionalism ? ! E aceasta, cum în cazul lui Noica, un semn al supravieţuirii profunde 
şi universal al culturii sau doar o fugă, o imaturitate, o absenţă a experienţei şi identităţii civice ?% 


Concluzia instituţiei de supraveghere: „Rezultă că acţiunea lui Nicolae Breban şi 
Dumitru Țepeneag urmăreşte să aducă atingere politicii şi statului nostru în domeniul 
literaturii, fapt pentru care opinăm să nu se dea curs unei asemenea activităţi ”*. 

În 1989 Breban a mai venit în ţară de două ori, ocazie pentru ofiţeri de a-l contacta 
„în scopul exploatării informative şi influentarii lui pozitive”. Din perspectiva Securităţii, 
el „a avut o atitudine normală, s-a manifestat deschis în abordarea problemelor în dis- 
cutie, creându-se condiţii pentru continuarea contactelor cu el cu ocazia revenirii în tara. 
Apreciem că reluarea dialogului cu Nicolae Breban prezintă utilitate din punct de vedere 
operativ, oferind posibilitatea cunoaşterii situaţiei şi preocupărilor lui, apropierii, influ- 
enţării şi cultivării sale în sensul popularizării culturii române în exterior, scop de care 
se va coopera cu UM 0544”%. 

La dosar există şi o notă privind a XXV-a ediţie a „Întâlnirilor din octombrie de la 
Belgrad” (17-18 octombrie 1989). Scriitorul iugoslav R. Djudici“* „ar fi prezentat cu 
reavointa situaţia din tara noastră, acţiune stopată de Titus Vijeu”. Nicolae Breban a 
făcut scurte intervenţii în care „a omagiat deplina libertate de idei [...] din Iugoslavia”. 

Iniţiativa de a edita un număr al revistei Les Temps Modernes dedicat literaturii 
române, exemplificând „reprezentanţii acesteia cei mai calificaţi”, a agitat Securitatea. 
Or, este problematic de ce dosarul SIE deschis pe numele lui Dumitru Țepeneag, per- 
soană-cheie în iniţiativa din 1989, nu spune nimic despre urmărirea scriitorului de către 
Centrul de Informaţii Externe în acea perioadă“. 


> 


Dintre dosarele de urmărire informativă pe numele lui Mircea Dinescu, unul, I 000236, 
conţine materiale care ajung până în luna noiembrie 1989. Cel mai interesant docu- 
ment rămâne totuşi o înregistrare din octombrie 1988 care dezvăluie ofiţerilor de 


42. ACNSAS, dosar I 187868, ff. 29v, 1920. 

43. Ibidem, f. 24. 

44. Ibidem, t. 23. 

45. Ibidem, ff. 31-31v. 

46. Numele scriitorului iugoslav care apare în nota informatorului este probabil reprodus greşit. Nu 
l-am putut identifica. 

47. Ibidem, f. 33v. 

48. ACNSAS, dosar SIE 4072 (Dumitru Țepeneag). 

Securitate pregătirea unei scrisori de protest colective“. Anul 1989 nu pare altfel 
decât cei anteriori, deşi poetul scrisese în ultimul an al regimului textul de mare impact 
internaţional „Mamutul şi literatura”. Notele şi rapoartele înregistrează nemulţumirile 
scriitorilor privind condiţiile de publicare şi greutăţile vieţii de zi cu zi, denunturile 
informatorilor ori declaraţii, în ceea ce îi priveşte, neutre. O notă din noiembrie 1989 
înregistrează contactele sporadice pe care Dinescu le are la restaurantul Uniunii Scriitorilor 
cu Ana Blandiana, Dan Desliu, Ştefan Aug. Doinaş, Domokos Geza, Dan Hăulică, 
Octavian Paler şi Alexandru Paleologu. „La 11 noiembrie 1989 [lui Dinescu, n.n. ] i-au 
transmis cadouri cu ocazia zilei de naştere Catrinel Pleşu, Ascanio Damian, Maia 
Morgenstern şi Anca Oroveanu”. În perioada domiciliului forţat, Dinescu menţine legă- 
turile cu ei prin soţie. Tot în noiembrie 1989, Dinescu face încă o încercare să obţină 
semnăturile colegilor săi din Uniune pentru un protest colectiv împotriva situaţiei catas- 
trofale din ţară. Tot fără succes, căci Securitatea, informată, a dejucat planul prin inte- 
rogatorii şi ameninţări. Filele dosarului de urmărire informativă pe numele lui Mircea 
Dinescu descriu un an 1989 efervescent, adaugă nuanţe de solidaritate, dar şi atunci 
scriitorii au doar curajul să se plângă de temele lor (restricţiile de publicare, împiedi- 
carea relaţiilor cu oamenii de cultură din afară). Mircea Dinescu făcea de mai mulţi ani 
apeluri să se treacă de la „problemele scriitorilor” la „mizeria interioară” şi părea 
încrezător în deruta regimului („Le e frică! Uitaţi-vă pe stradă ! ”50), însă nu reuşeşte 
să-şi convingă colegii. La nivel colectiv, nu se simţea apropierea „sfârşitului”. 


* 


Există o categorie de dosare interesante care aruncă un ochi în activitatea unor per- 
soane foarte probabil colaborationiste. Unul este al lui Virgil Cândea, nume de cod 
»Cameleonul”, de numai câteva zeci de pagini”. Din cele 41 de file, doar 22-23 spun 
ceva semnificativ, restul fiind doar solicitări de informaţie. În anii 1980, Cândea a con- 
dus Asociaţia „România” şi Institutul Român pentru Relaţii Culturale cu Străinătatea, 
institutii-cheie ale politicii regimului, cu rol de influenţă şi intoxicare. Dosarul de reţea 
al lui Virgil Cândea nu a fost trimis la CNSAS, încă o probă a statutului său special”. 
Dosarul de urmărire informativă pe numele istoricului fusese deschis la 29 noiembrie 
1989, întrucât Allen Kassof, preşedinte al Fundaţiei IREX, a urmărit cu insistenţă să 
obţină date despre situaţia actuală a lui Virgil Cândea şi, în special, să verifice în ce 
măsură se mai bucură de încrederea autorităţilor române“. Or, enunţă ofiţerul de caz, 


49. Documentul fusese publicat încă în 1995 de Mihai Pelin, în Cartea Albă a Securităţii. Istorii lite- 
rare şi artistice, 1969-1989, Editura Presa Românească, Bucureşti, 1996, p. 408. 

50. Ibidem, p. 404. 

51. Numele de cod a fost motivat de o caracterizare mai veche făcută lui Cândea, reluată în fişele 
de sinteză ale Securității: „Este un om care nu spune ceea ce gândeşte, extrem de maleabil, inda- 
toritor cu toată lumea. Se pare că urmăreşte o ţintă fără însă a se manifesta. [Candea] Evita să-şi 
facă duşmani fiind un intrigant rafinat” („Raport cu propuneri de deschidere a dosarului de urmă- 
rire informativa...”, ACNSAS, dosar I 257032, ff. 2-4). 

52. Informaţia a fost posibilă din neatentia spălătorilor de dosare. La fila 12 există un document 312/ 
DM, nedatat, „Notă privind pe Virgil Cândea”, care conţine într-o paranteză dedesubt şi înaintea 
rândurilor propriu-zise indicatia: (FI 68000-R38/0680). Nota face trimitere la fondul Informativ, 
dosarul de reţea R38/0680, care nu a fost primit de gestionarul arhivelor Securităţii, CNSAS. 

53. Nota susţine despre Kassof că este „cadru CIA”, o etichetă curentă pentru străini, pusă cu 
dezinvoltură de ofiţerii de Securitate. 

prin profilul activităţii [Cândea] are relaţii cu cetăţeni străini, diplomaţi, reprezentanţi ai unor 
organisme internaţionale, a unor organizaţii guvernamentale şi neguvernamentale, oameni de 
afaceri. A călătorit şi călătoreşte mult în exterior. [...] Contactele cu cetăţeni străini atât în 
ţară cât şi în afară, dintre care unii cadre sau agenţi ai serviciilor de specialitate americane, 
coroborat cu faptul că prin postul pe care-l ocupă este un instrument al politicii externe române, 
are acces la date şi documente ce nu sunt destinate publicităţii cât şi pentru faptul că se află 
în contactul unei unităţi de securitate cu profil special creează, în situtia în care Virgil Cândea 
ar fi atras într-o activitate de trădare, o stare de pericol foarte gravă“. 


Prezenţa lui Allen Kassof în această conjunctură are o relevanţă multiplă. Profesorul 
american era în anii 1980 consultant al Conferinţei pentru Securitate şi Cooperare în 
Europa (CSCE), deci implicat în problematica regiunii, cu un accent în chestiunile româ- 
neşti, de vreme ce, fiind preşedinte al Project on Ethnic Relations in Eastern Europe după 
1991, a jucat un rol major în negocierile dintre guvernul român şi Uniunea Democrată 
Maghiară din România (UDMR). Între altele, a organizat conferinţa româno-maghiară din 
1996 de la Atlanta, care a avut loc sub auspiciile fostului preşedinte american Jimmy 
Carter”, Allen Kassof a colaborat cu istoricul Larry Watts, asociat, înainte de Revoluţie, 
cu Institutul de Istorie Militară condus de Ilie Ceauşescu şi cu Ioan Talpeş, viitorul direc- 
tor al SIE. Legăturile dintre Larry Watts, un al doilea istoric american, Kurt Treptow, loan 
Talpeş şi Mihai Ionescu (primul director al Institutului „Elie Wiesel”), începute sub aus- 
piciile Institutului de Istorie Militară, constituie un subiect cel puţin interesant. Să fi avut 
astfel de legături vreo relevanţă în contextul Revoluţiei Române ? Dosarele CNSAS nu ne 
spun nimic despre aşa ceva, ele fac doar trimitere la interesul lui Allen Kassof, expert 
american apropiat de cercurile politice, pentru situaţia din România anului 1989. 


* 


Desi activist PCR, lui Ion Coja, asistent universitar la Facultatea de Filologie a 
Universităţii din Bucuresti, i s-a deschis în 1973 un dosar de urmărire informativă, intru- 
cât „întreţine legături suspecte cu unii cetăţeni străini prin intermediul cărora intenţiona 
să scoată din ţară anumite scrieri cu conţinut necorespunzător pentru a le publica în 
străinătate”S5. În plus, s-a descoperit că frecventa foşti legionari (Gheorghe Haneş, 
Emilian Hossu, Petre Ţuţea), cu care „purta discuţii cu caracter tendenţios-denigrator”. 
Comitetul de partid al Centrului Universitar Bucureşti a aprobat avertizarea lui de către 
organele de securitate. În 1974 este ameninţat cu un denunt penal întrucât îi ceruse 
generalului Cornel Dinu, căpitanul echipei naţionale de fotbal şi, iată, colaborator al 
Securităţii, să-i scoată din ţară un manuscris despre Jan Palach. 

Un moment de cotitură în viata lui Coja este cel in care l-a întâlnit pe Iosif Constantin 
Drăgan ca să-i propună o cercetare în Podişul Sinai, „unde se crede că ar exista urme 
ale unor români aduşi ca robi în zona Sinaiului cu mai multe secole în urmă ”"*. I-a cerut 
magnatului o finanţare, iar acesta l-a invitat să depună un plan detaliat şi un cost esti- 
mativ. Coja îl căutase pe Drăgan la Athénée Palace pe 28 iunie 1974. Or, cu putin timp 


54. ACNSAS, dosar I 257032, f. 4. 

55. Pentru o descriere a evenimentului, vezi Gabriel Andreescu, Ruleta. Români şi maghiari, 1990-2000, 
Editura Polirom, Iasi, 2001, capitolul „Atlanta”, pp. 159-170. 

56. ACNSAS, dosar I 049475 (Ion Coja, „Dramaturgul”), vol. 1, f. 1. 

57. Ibidem. 

58. Ibidem, f. 34. 


238 INTELECTUALII ŞI POLITICA ÎN COMUNISM 


înainte, la 8 iunie 1974, Securitatea ceruse acordul Comitetului de partid al Centrului 
Universitar Bucureşti să iniţieze cercetarea penală împotriva universitarului care încălcase 
Legea contactelor cu străinii şi prevederile Codului penal referitoare la propaganda contra 
orânduirii socialiste”. Succesiunea de evenimente şi tot ce se va întâmpla mai târziu 
sugerează transformarea lui Ion Coja, sub şantaj, într-un agent al Securităţii care exploata 
tropismele pe teme de istorie ale lui Iosif Constantin Drăgan. Un document indică plecarea 
lui Coja, la 10 noiembrie 1979, la un simpozion de tracologie ţinut în Italia“. Acţiunile 
„de acasă”, publice şi de grup, ale lui Coja se contrazic şi ele într-un mod „tipic”. Va 
publica în Luceafărul sau Flacăra articole care dovedeau „ferma sa angajare, alături de 
scriitorii care combat tendinţele evazioniste şi estetizante situându-se pe poziţii realiste 
şi ferme”®'. În întâlnirile restrânse cu scriitorii exprima, din contră, „dezacordul faţă 
de politica internă a partidului şi statului” şi deci incita la intervenţii compromiţătoare“?. 

În anii următori se poate vedea cooperarea crescândă a lui Ion Coja cu Iosif Constantin 
Drăgan, pe banii căruia se plimbă deseori, iar autorităţile îl susţin in această viaţă neo- 
bişnuită pentru muritorii de rând. Călătoreşte în Franţa, Anglia, RFG în 1984, din nou 
în Franţa, Anglia, RFG în 1986. În vara anului 1987 face turism, împreună cu soţia, în 
Italia, Iugoslavia, Elveţia, RFG, Austria, RP Ungaria, în noiembrie 1987 Ministerul 
Educaţiei şi Învăţământului e de acord să meargă în Italia ca invitat al Editurii Il Messaggero. 
La 11 mai 1988, Biroul Executiv al Senatului Universităţii din Bucuresti îi aprobă efectu- 
area unei călătorii in interes personal în Italia şi RFG. Fundaţia „Iosif Constantin Drăgan” 
îi invită la 20 mai 1988 pe Coja şi pe soţie să călătorească 30 de zile în Franţa pe banii 
ei. Va putea să onoreze şi invitaţia din 3 aprilie 1989 de a participa la a XIX-a ediţia a 
Congrès International de Linguistique et Philologie Romanes, iar la 18 iulie 1989 i se 
aprobă o călătorie în interes personal în RF Germania, Spania şi RP Ungaria. 

Anul 1989 nu a adus nimic nou în relaţia lui Ion Coja cu regimul, căci drumurile sale 
în străinătate au fost sprijinite cu aceeaşi generozitate de autorităţi. Trecutul lui va fi con- 
firmat de activismul de după 1990 : preşedinte al Uniunii „Vatra Românească” pe Bucureşti, 
senator între anii 1992 şi 1996 pe lista Partidului Democrat Agrar din România. În 2000 
a înfiinţat Liga pentru Combaterea Anti-Românismului. A fost dat în judecată pentru 
propaganda sa intens antisemită, dar s-a bucurat de imunitate. În acest sens, dosarul lui 
Ion Coja, incluzând referintele din anul 1989, vorbeşte despre continuitatea dintre fos- 
tul regim şi lumea postrevolutiei. 


* 


La începutul iernii anului 1988, Ion Coja i-a solicitat unuia dintre studenţii săi, Mihai 
Gheorghiu, să-l ajute pe Petre Ţuţea să meargă la aer liber, în Parcul Cişmigiu. Acesta 
se va întâlni deseori cu Ţuţea şi va stabili cu el, conform materialelor din dosar, un fel 
de relaţie maestru-discipol. Securitatea va stabili că Gheorghiu, aflat „în anturajul fos- 
tului legionar şi condamnat Ţuţea Petre”, comenta cu acesta, „în mod duşmănos, eveni- 
mentele politice şi sociale la zi precum şi ştirile audiate la posturile de radio străine 


59. Ibidem, f. 22. 

60. ACNSAS, dosar Paşapoarte A 211524, f. 3. 

61. Nota-raport din 2.06.1982 (ACNSAS, dosar I 049475 [lon Coja, „Dramaturgul”], vol. 2, f. 67). 

62. „Din acest motiv multi îl suspectează pentru colaborarea sa cu organele de stat, explicând astfel 
şi poziţia sa la facultate, frecventa invitare la mese rotunde la Televiziune etc.” (ACNSAS, 
dosar I 049475 [Ion Coja, ,Dramaturgul”], vol. 2, f. 67). 

63. ACNSAS, dosar I 000232 (Mihai Gheorghiu), f. 2. 

ostile RS România. De asemenea, se declara de acord cu acţiunile contrarevolutionare 
din unele ţări socialiste şi făcea afirmaţii tendentioase la adresa conducerii superioare 
de partid şi de stat”™. Pentru aceasta, Mihai Gheorghiu va fi avertizat. 

Dosarul de urmărire informativă privindu-l pe Mihai Gheorghiu conţine 42 de file, 
în principal declaraţii din 1989, care răspundeau unor întrebări, unele repetate. Fiind 
date în anchetă, declaraţiile studentului trebuie interpretate rând cu rând. Acestea pot fi 
calificate ca decente. El susţine că a „considerat şi consider discuţiile cu Petre Ţuţea ca 
discuţii particulare, neangajând nicio poziţie din partea mea, ci doar păreri relative la 
anumite evenimente, păreri fără consecinţe publice sau în comportamentul personal”®. 
Sau o alta: „Despre măsura de sistematizare a satelor Petre Ţuţea a susţinut că e un 
atentat la viaţa poporului român. Eu am afirmat sub influenţa lecturilor (Eminescu şi 
Blaga) că nu mi se pare un lucru bun pentru că satul mi se părea garanţia tradiţiei cul- 
turale româneşti, lucru pe care mi-l explicase şi Petre Ţuţea. Cu privire la sistemul 
socialist P. Tutea afirma că nu e viabil, părere pe care, sub influenţa greutăților zilnice 
am aprobat-o”®. 

În faţa anchetatorilor, Mihai Gheorghiu nu-şi pune cenuşă pe cap. Vorbind despre 
Petre Ţuţea, subiectul principal al interogatoriului, Gheorghiu declară: „El afirma că 
e un om religios, creştin dar în paralel îşi bătea joc de biserică şi preoţi, e drept că nu 
şi de dogmă [...]. Discuta deseori economie şi chiar filosofia ştiinţei. Mi s-a părut un 
om rational. [...] Părerile lui despre alte popoare nu mi s-au părut xenofobe ci doar 
curioase şi de multe ori expresia stărilor afective momentane”“. Inerent, declaraţiile 
ating şi subiecte politice: „Despre cei câţiva scriitori disidenti P. Ţuţea a afirmat că au 
avut curaj civic. Îmi amintesc că am spus că nu ştie dacă acesta e curaj civic sau înalte 
interese. Uneori ascultam emisiuni ale postului de radio Europa liberă interesat de eve- 
nimente diverse din lume, ştiri pe care le rezumam uneori lui Petre Ţuţea. Mentionez 
că am totuşi un dispreţ profund pentru Occident [...], lucru pe care i l-am împărtăşit şi 
lui Petre Tutea”®. 

Important, în micul dosar de urmărire informativă există şi înregistrări prin tehnică 
operativă, deci avem acces nefiltrat la ideile lui Mihai Gheorghiu influențate în acea 
vreme de Petre Ţuţea. Studentul, în anul al II-lea în acel moment, este de părere că „o 
majoritate naționalistă poate revitaliza poporul”. Afirmă că „poporul nu mai e popor. 
A fost secătuit ! ” şi este de acord că partidul ar putea distruge poporul român, iar „noi 
de patruzeci de ani nu facem nimic”. Chiar interpretând cu maximă precauţie docu- 
mentele din dosarul de urmărire informativă, putem spune că acestea descriu un tânăr 
cu sensibilitati naţionaliste. Occidentul îi este mai curând antipatic — vezi mai sus si: 
„Discutând despre Occident am spus că e în criză culturală şi politică şi că produce din 
ce în ce mai puţine valori””. 

Raportul privind modul în care a decurs avertizarea lui Mihai Gheorghiu din 12 decem- 
brie 1989 susţine că, în procesul avertizării, Mihai Gheorghiu „a recunoscut faptele 


64. Ibidem, f. 1. 

67. Ibidem, ff. 19-20. 

69. Nota din 28.11.1988 (ACNSAS, dosar I 049475, [Ion Coja, „Dramaturgul”], vol. 2, f. 31). 

Ti. Ibidem, f. 6. Pe un astfel de enunţ dat în anchetă se poate miza numai dacă el este convergent 
cu celelalte materiale din dosar - ceea ce se întâmplă. 

comise şi şi-a manifestat regretul faţă de săvârşirea acestora. Şi-a luat angajamentul 
ca pe viitor să nu se mai angreneze în activităţi care pot aduce atingere securităţii 
statului”. Nu putem fi siguri că cele scrise de ofiţerul de securitate sunt corecte. 
Anchetatorii aveau obligaţia să obţină retractări, iar enuntarea că le-au primit (chiar 
dacă nu le primiseră) reprezenta o formă de autoprotectie. Dacă retractarea a fost totuşi 
reală, ceea ce este de înţeles având în vedere vulnerabilitatea unui tânăr student, în absenţa 
Revoluţiei, aceasta ar fi fost îngropată în arhivele instituţiei şi în memoria victimei. 

Am vorbit mai sus despre documentele din dosarul de urmărire informativă care l-au 
avut ca ţintă pe Mihai Gheorghiu, pus în contact cu Petre Ţuţea de Ion Coja, pe vremea 
când era student în anul al II-lea. Gheorghiu nu ar fi avut un loc în seria oamenilor de 
cultură activi la sfârşitul anilor 1980 dacă nu aş fi păstrat cazul lui ca unul tipic al 
măsurii în care informaţia din dosare explică o evoluţie postdecembristă altfel greu de 
descifrat. La începutul lui 1990, Gheorghiu a devenit unul din liderii Ligii Studenţilor 
şi l-a asistat pe Marian Munteanu - cu acţiuni mai discrete, cu un ton mai măsurat — în 
deriva ortodoxist-naţionalistă a Ligii. A fost cooptat apoi în PNŢCD, care l-a propulsat 
deputat în legislatura 1996-2000. În anul 2000, când proiectul de lege privind accesul 
la propriul dosar şi deconspirarea Securităţii ca poliţie politică intrase în faza finală, a 
introdus un număr de amendamente care sabotau proiectul, punându-l în pericol. Or, 
existenţa unui dosar la Securitate care, din punctul lui de vedere şi al unei opinii publice 
lipsite de nuanţe, îl dezavantaja poate fi o explicaţie pentru această iniţiativă altfel lipsită 
de sens”. Tema dosarului poate fi invocată şi pentru numirea lui în funcţia de secretar 
de stat în Ministerul Afacerilor Externe (şef al Departamentului pentru relaţiile cu 
românii de pretutindeni), într-un moment când PNŢCD era eliminat din competiţia 
politică. În sfârşit, pentru înţelegerea ultimului aport politic al lui Mihai Gheorghiu, ca 
preşedinte al Coaliţiei pentru Familie, cu derivele atitudinale şi ideologice neobişnuite 
pentru o persoană cu pregătirea şi ţinuta lui, etosul nationalist despre care vorbesc 
documentele din anii 1988 şi 1989 oferă sugestii'*. 


Concluzii 


Una dintre surprizele acestei cercetări asupra materialelor din dosare, anul 1989, a fost 
atmosfera de déja-vu, ca şi cum nici personalităţile urmărite de Securitate, nici colabo- 
ratorii ei nu erau cu nimic conectaţi la evenimentele dramatice de la sfârşitul aceluiaşi 
an. Faptul frapează mai ales după lectura scrisorilor trimise de ascultători postului de 
radio Europa Liberă în 1989. Ultimele vorbesc despre o schimbare netă de atitudine sau 
cel puţin despre o pregătire psihologică pentru Revoluţia din decembrie 1989. Dintre 
explicaţiile posibile, amintesc dimensiunea eşantionului de „cazuri”, prea mic pentru a 
pune în evidenţă variaţii perceptibile doar la nivel statistic. 


72. Ibidem, f. 1. 

73. Vezi, în acest sens, interpretarea nedreaptă a dosarului unui alt fost deputat PNŢCD, Vasile 
Vetişanu („Cazul Vasile Vetişanu şi aplicarea Legii 187/1999”, Revista Română de Drepturile 
Omului, nr. 25, 2003, pp. 63-84). 

74. Denisa Niţă, „Aberaţiile şefului Coaliţiei pentru Familie iti arată o Românie care nu există”, 
26 septembrie 2018, https : //www.vice.com/ro/article/vbn7pj/aberatiile-sefului-coalitiei-pentru-familie 
(accesat la 15 septembrie 2019). 

Un alt motiv ar fi faptul că persoanele cu dosare de urmărire informativă sau de 
reţea erau deja implicate în acţiuni contestatare, respectiv de alertare a autorităţilor 
asupra lor. Faptul se confirmă şi în cazul scriitorilor care in 1989 deveniseră disidenti. 
Concludente în acest sens sunt documentele din 1989 privitoare la Mircea Dinescu, în 
a cărui locuinţă aveau loc în acel an întruniri menite să solidarizeze scriitorii în jurul 
unor proteste colective”. Dar acestea repetau initiative din 1982. Temele şi abordările 
erau aproape identice, iar participanţii cam aceiaşi. 

Am putea spune deci că, în anul 1989, contestatarii nu se comportă mai combativ 
şi nu devin mai radicali, iar colaboratorii nu au cum să semnaleze schimbarea. Surprinde 
în plus cât de puţine referiri apar cu privire la „Scrisoarea celor şase” membri marcanţi 
ai Partidului Comunist sau la „Scrisoarea celor şapte intelectuali” de solidarizare cu 
Mircea Dinescu, deşi difuzarea lor prin Europa Liberă crease o emoție generală'. 

Un aspect de subliniat, care era şi de presupus, este că semnificaţia comportamen- 
tului din 1989 al acelor oameni de cultură, fie urmăriţi, fie urmăritori, reprezentând 
eşantionul studiului, reflectă istoria depozitată în documentele din anii anteriori. Unii 
dintre aceştia, adversari cel puţin pasivi ai regimului, cedaseră la un moment dat (Nicolae 
Balotă), alţii s-au rupt de regim (Octavian Paler), iar schimbările se petrecuseră cu ani 
înainte. Nu am găsit în dosarele cercetate treceri de la un statut la altul care să reflecte 
apropierea Revoluţiei. 

Cercetarea documentelor din anul 1989 este relevantă în primul rând pentru a înţelege 
traiectoria unor personalităţi publice începând cu 1990. În cele mai multe cazuri ar fi 
greu să vorbim despre „probe” în explicarea carierelor de după Revoluţie (deşi în unele 
se poate - vezi exemplul lui Alex Mihai Stoenescu sau al lui Ion Coja). Putem însă 
folosi arhiva Securităţii pentru a propune ipoteze rezonabile privind atitudinea unor 
oameni de cultură, urmăriţi şi colaboratori, în zorii României postcomuniste. 


The Year 1989 in the Securitate Surveillance 
and Informer Files of Some Cultural Personalities 


The study investigated whether in the 1989 Securitate surveillance and informer files of some 
cultural figures there are “predictive signs” regarding the end-of-year events. In the first 
section I made an inventory of the obstacles in the way of such a research. I noticed that many 
surveillance files stop before 1989 (files investigating Nicolae Manolescu, Ana Blandiana, 
Romulus Rusan, Radu Cosaşu, Nicolae Prelipceanu). In others, the motivation for giving up 
surveillance is not convincing (Gabriel Chifu). Some Securitate surveillance files stop in 1988, 
although there is no proposal to close them (Bedros Horasangian). In other cases, there are 
decisions to end the investigation, however documents appear that prove subsequent sur- 
veillance (Ştefan Aug. Doinaş). In the case of personalities whose activity had been of interest 
for a long time, the Securitate systematically decided to withdraw the surveillance or to give 
up on the informant and later systematically overturn their own decisions (Dan Berindei). As 


75. O mostră, înregistrare T.O. din 11.10.1989: „În cameră se află Mircea Dinescu, Dan Desliu, 
Paleologu, Gabriel Liiceanu, Paler, Aurel Dragoş Munteanu. Pregătesc o scrisoare de protest al 
«scriitorilor români care nu acceptă unele dintre actualele măsuri politico-administrative şi sociale»” 
(ACNSAS, dosar I 000236 [Mircea Dinescu], f. 70). 

76. În DUI pe numele lui Mihai Gheorghiu, studentul răspunde la un moment dat unei întrebări : 
„Despre Doina Cornea şi cei 6 nu-mi amintesc să fi discutat” (ibidem, f. 18). În DUI I 000236, 
Nicolae Manolescu face o referire in trecere la scrisoarea de adeziune a intelectualilor (ACNSAS, 
dosar I 000236 [Mircea Dinescu], f. 105). 

a result, in the absence of documents, it is not possible to know what the real situation was 
in 1989. 

With regard to the question “How clear and how significant are the documents in the files 
prepared by the Securitate ? ”, the study shows that in some cases they look convincing (Alex 
Mihai Stoenescu, Ion Coja). In others, however, the information preserved by the files, even 
if significant, cannot be treated as evidence of what it suggests (Dan Hăulică and Augustin 
Buzura cases). 

The main subchapter, “Details from the files of the Securitate : the year 1989”, is an inven- 
tory of the existing information in the surveillance files on the writers Octavian Paler, Nicolae 
Breban, Dumitru Țepeneag, Mircea Dinescu. I also analyzed data from the files of some very 
likely Securitate-connected persons (Virgil Cândea, Ion Coja). I finally studied the surveillance 
file of Mihai Gheorghiu, a former student of Ion Coja who was pushed by the latter towards 
contact with Petre Ţuţea. 

I have shown that the files of the year 1989 that I have researched do not contain anything that 
can be interpreted as a premonition, expectation or preparation of the Romanian Revolution. 
People known for their criticism of the communist regime did not behave more combatively 
and did not become more radical; the collaborators of the Securitate did not change their 
behavior either. 

Over the decades some opponents of the regime gave up their opposition because of pressure, 
others broke the connection with the regime. I have not found documents from 1989 describing 
similar status changes which can be connected to the revolution to come. The research of the 
Securitate archive is first and foremost relevant for proposing reasonable assumptions regarding 
the post-communist regime attitude of cultural personalities involved in the civic and political life. 


Doru TOMPEA 


Rezistență, disidenté, opoziţie, revoltă in Iaşul 
universitar în anii 1980 


Despre analiza comunismului şi a evenimentelor din 1989 


La 30 de ani de la prăbuşirea regimului comunist din România, dezbaterea despre cele 
patru decenii de comunism românesc nu a avut loc cu adevărat. Istorici, politologi, 
sociologi, economişti au produs o consistentă literatură de istorie recentă, cu abordări 
sectoriale, pe paliere şi niveluri de abordare, dar o adevărată dezbatere ştiinţifică, o 
piaţă a ideilor despre diacronia şi sincronia comunismului românesc lipseşte. Deşi în 
aceste trei decenii au apărut documente, mărturii, eseuri, analize sociologice, politolo- 
gice şi antropologice, comunismul a fost incriminat public şi oficial. După prăbuşirea 
regimului comunist, maniheismul din spaţiul public s-a translat şi în domeniul ştiinţific 
şi cultural, sub emblema anticomunismului afirmându-se atât anticomunişti sinceri (foşti 
deţinuţi politici, disidenti, oamenii în vârstă care au prins politica interbelică, tineri 
neafectati de comunism), cât şi cabotini şi anticomunisti postcomunişti. Cu timpul, 
anticomunismul a fost compromis prin mutilarea legii lustraţiei, prin eşecul condamnă- 
rii reale a comunismului (rămasă mult timp la simpla declarare de către preşedintele 
României a comunismului drept „regim ilegitim şi criminal”) şi prin închiderea pentru 
o perioadă de timp a „Dosarului Revoluţiei”. La cauzele enumerate mai sus s-a adăugat 
practicarea unui anticomunism radical de către anticomuniştii postcomunişti, prin refu- 
zarea oricărui dialog cu foştii comunişti!. În această direcţie, concluzia politologului 
Sorin Bocancea devine evidentă : unii anticomunişti notorii au bolşevizat abordarea după 
modelul comunist maniheist al luptei de clasă cu sentinţe irefutabile. O observaţie simi- 
lară găsim şi la reputatul sociolog Vasile Dâncu, dezbaterile alunecând spre polemici 
maniheiste, care induc natural nostalgia trecutului comunist : 


Orice societate tinde in mod emergent să-şi conserve trecutul. La noi, clasa politică s-a rapor- 
tat nespecific la el. Unii au cerut un proces al comunismului, chiar simbolic, dar desfăşurat 
în tribunale. Alţii, împăciuitori, au cerut să nu mai vorbim de el, să mergem mai departe ca 


1. Sorin Bocancea şi Doru Tompea, Două decenii de comunism în Iaşul universitar. Presa studențească, 
prefaţă de Vasile Sebastian Dâncu, postfață de Liviu Antonesei, Editura Institutul European, Iasi, 
2019, p. 26. 

şi cum nu a fost. Cei care au promis adevărul despre Revoluţie n-au făcut nimic, presupusele 
victime ale Securităţii s-au opus Legii lui Ticu Dumitrescu, chiar eliminându-l din PNŢCD 
pentru că a vrut să afle adevărul. Majoritatea politicienilor, s-a văzut abia după 1989, aveau 
motive să-şi dorească să nu se afle tot adevărul despre comunism, să rămână un obiect al 
damnării neargumentate. Revendicarea legitimităţii apartenenţei la elită s-a bazat pe o evaluare 
a trecutului : plasarea într-una din tabere, erou sau victimă. Dar, aproape toţi politicienii se 
tem că o analiză a trecutului s-ar putea să aducă dovezi contrare. Şi, de aceea, nu se încura- 
jează o evaluare serioasă, realizată de cercetători din ştiinţele sociale, a trecutului nostru 
comunist. Trebuie să ne aplecăm asupra trecutului cu mijloacele ştiinţei, să se elimine toate 
barierele care se opun aflării adevărului şi atunci se va obţine despărţirea de trecut. Dacă nu 
am realizat imediat după Revoluţie o reglare a conturilor cu trecutul, vom fi obligaţi s-o facem 
pe parcursul deceniului secund al mileniului III. Altfel nu vom putea gestiona această pericu- 
loasă nostalgie, refularea putând produce cele mai periculoase explozii sociale?. 


În acest context, ideea de la care a pornit, în anul 2014, proiectul „După 25 de ani. 
Comunismul în Europa de Est”, coordonat de Sorin Bocancea, este tocmai aceea că s-au 
scurs destui ani pentru a judeca regimul comunist fără patimă, cu moderație, cu calm meto- 
dologic, cu instrumentele cercetării ştiinţifice, într-o manieră inter- şi transdisciplinară. 
Aici este şi locul de întâlnire a proiectului Universităţii „Petre Andrei” din laşi cu volumul 
de faţă, care pleacă tot de la constatarea că, după trei decenii de la evenimentele din 
1989, există încă numeroase enigme documentare, detalii factuale, viziuni incongruente 
asupra evenimentelor, ca să nu spunem antagonice, adică un „clivaj învinşi/învingători 
ca paradigmă postcomunistă”, politică, socială, sociologică, antropologică, sistemică. 

Implicat fiind în proiectul Universităţii „Petre Andrei” din Iaşi privind cercetarea 
comunismului românesc, am fost pus în situaţia de a îmbina, de a combina tehnici, 
metode psihosociologice de aducere a memoriilor personale şi colective la arhive, docu- 
mente despre diferite perioade ale comunismului românesc, cu referire specială la 
centrul universitar laşi. Am îmbinat, în acest context, cercetarea şi metodele cantitative 
cu cele calitative : metoda biografică, istoria vieţii, povestea vieţii, prin care am recon- 
struit şi am recompus fenomene sociale, trasee sociale, cariere personale, identitare, 
trăirea şi retrăirea devenind elemente ale unor recompuneri narative, şi am descoperit 
astfel cauzalitati pierdute, am decodificat momente semnificative, uitate sau procesate 
rigid în stenogramele de partid, de fapt am recompus narativ situaţii, contexte de viaţă. 


„Solidarnos€” în documentele Securităţii ieşene 


În septembrie 1980, în Polonia se constituie Sindicatul Independent Autocefal Solidaritatea 
(„Solidarnos€”), cu sediul la Gdansk, condus de Lech Wałęsa. Grupând peste un milion 
de membri, de la stânga anticomunistă până la catolici practicanți, într-o tara care a dat 
un papă, „Solidarnos€” a constituit o mişcare anticomunistă care nu numai că a influ- 
enţat decisiv procesul de dezagregare a comunismului in Polonia, ci, prin influenţele şi 
tangentele cu mutatiile din cadrul relaţiilor internationale ale anilor 1990, a generat si 
transformările din statele comuniste est-europene. Neoglobalismul, noua politica inter- 
naţională promovată de preşedintele american ales în 1980, Ronald Reagan, aducea 
relaţiile internationale la stadiul principiului coexistentei paşnice a celor două blocuri 


2. Ibidem, p. 18. 

politico-militare, la atacarea fără menajamente a valorilor şi practicilor comunismului, 
considerat „Imperiul răului”, cu toate consecinţele economico-financiare, politice, diplo- 
matice, militare în relaţiile internaţionale. În acest context trebuie evaluate înfiinţarea şi 
activitatea sindicatului Solidaritatea în cea mai catolică ţară comunistă din lume. 

Tabloul politic trebuie întregit de o mutare produsă la vârful Partidului Comunist din 
Uniunea Sovietică (PCUS) în anul 1985, prin desemnarea lui Mihail Sergheevici Gorbaciov 
la conducerea PCUS şi a URSS, politician care şi-a propus reformarea comunismului 
prin aplicarea glasnostului şi perestroikăi, ce au produs transformarea şi apoi prăbuşirea 
regimurilor comuniste ; în acest context, în România, aceste transformări au fost tragice 
şi marcate de violenţă, astfel încât istoricii, sociologii, politologii trebuie să analizeze 
în continuare circumstanţele în care s-au produs transformările din România anului 
1989 - revoltă populară, lovitură de stat, revoluţie. 

Întâmplarea a făcut să cunosc chiar la faţa locului, în Polonia, ce a însemnat 
„Solidarnos€” pentru acei ani. Am făcut parte din delegaţia Uniunii Asociaţiilor Studen- 
tilor Comunişti din România (UASCR) care vizita Polonia la invitaţia lui Aleksander 
Kwasniewski, omologul lui Nicu Ceauşescu, aflat la conducerea organizaţiei de tineret 
şi studenţi din Polonia, ulterior, preşedinte al Poloniei între 1995 şi 2005. În întâlnirile 
formale, dar mai ales în cele informale ne-am familiarizat cu orientările, acţiunile, 
manifestările sindicatului Solidaritatea, cu raporturile între puterea politică comunistă 
şi sindicat, am discutat despre cum au tolerat polonezii apariţia unui actor politic anti- 
comunist în spaţiul politic, despre relaţiile dintre Sindicat şi Biserica Catolică, despre 
rolul emigrației poloneze, toate acestea situându-se la limita legii marţiale şi a unei 
lovituri militare de stat. O societate comunistă, membră a Pactului de la Varşovia şi a 
Consiliului de Ajutor Economic Reciproc (CAER), dar tolerantă, pluralistă cu Biserica, 
acceptată ca partener social. Informat fiind la întoarcere de fiul său Nicu, Ceauşescu a 
încercat, pe termen scurt, o destindere a mediului tineretului şi studenţilor, într-o ten- 
tativă de a nu asista şi în România la o glisare a acestora spre zone infestate ideologic?. 
Supravegherea în centrele universitare s-a intensificat îndeosebi în redactiile revistelor 
studenţeşti, în campusuri, la casele de cultură ale studenţilor. Această supraveghere s-a 
accentuat la Iaşi în primul rând din cauza profilului sociocultural al acestui centru, care 
organiza şi desfăşura manifestări „libertine” în cadrul Festivalului Artei şi Creaţiei 
Studentesti „Gaudeamus”, cu audienţe uriaşe, precum şi al Festivalului Umorului, al 
Galelor „Amfiteatru” şi al Cenaclului Quasar. 

Un alt motiv îl reprezintă preluarea Inspectoratului Judeţean de Securitate Iaşi de către 
generalul Horia Brestoiu, dezertat din spaţiul arab al CIE, un om inteligent, diabolic, cult, 
autor de cărţi despre conflictele şi spionajul din Orientul Mijlociu, unde prezenţa României 
era puternică în acea perioadă. În calitatea mea de atunci, de preşedinte al Consiliului 
UASCR din centrul universitar laşi, am avut o serie de dialoguri cu Horia Brestoiu 
despre teme pe care Securitatea le considera critice, periculoase din varii motive - apăreau 
în rapoartele operative, demonstrau un grad de socializare ridicat şi existenţa unor legături 
cu străini, lectori şi studenţi, prin care se trimiteau în Occident materiale cu un conţinut 
anticomunist, anticeausist care erau apoi difuzate la Radio Europa Liberă -, precum şi 
despre incidenţa unor evenimente internaţionale asupra grupurilor şi asociaţiilor studen- 
tilor străini din România, care, deseori, generau conflicte deschise, violente chiar. 

În acest context am luat act personal de la Horia Brestoiu de un raport operativ, 
contrasemnat şi trimis direct prim-secretarului Comitetului Judeţean Iaşi al PCR, 


3. Am relatat pe larg această vizită în Sorin Bocancea şi Doru Tompea, op. cit., pp. 498-500. 

Leonard Constantin, care făcea referire la un grup de tineri, câteva zeci, care s-au 
coagulat într-un grup ce se întrunea în cartierul Păcurari din laşi, acasă la un student, 
Ruscior, fiul unei profesoare de la Facultatea de Chimie din laşi. La întâlnirile acestora 
se asculta Radio Europa Liberă, se dezbăteau acţiunile „Solidarnosc” din Polonia, pe 
pereţi aveau afişate fotografiile lui Lech Wałęsa şi sigle naziste, manifestau un com- 
portament rebel, persiflant la adresa regimului comunist. Rolul meu, ca lider al 
studenţilor, era să „analizez şi să iau măsuri”, după cum suna rezoluţia prim-secreta- 
rului pe raportul Securităţii. I-am adunat pe toţi la Casa de Cultură a Studenţilor şi au 
fost atentionati. 


Presa studenţească din Iasi în ultimele două decenii 
de comunism 


La 30 de ani de la evenimentele din decembrie 1989, am lansat volumul Două decenii 
de comunism în Iaşul universitar. Presa studențească, realizat în colaborare cu Sorin 
Bocancea, o abordare calitativă a revistelor studenţeşti ieşene, care va fi urmată de un 
volum ce va efectua o analiză cantitativă a aceluiaşi fenomen. Un capitol distinct îl 
reprezintă „Structuri ce controlau presa studenţească”, în cadrul căruia am analizat, cu 
documente din arhive şi pe baza interviului polifonic, relaţiile presei studenţeşti cu 
Securitatea. În diferite documente ale Securităţii apare deseori denumirea „Grupul de 
la Iaşi”, sintagmă utilizată de Luca Pitu în titlul volumului său publicat în anul 2011 : 
Documentele antume ale Grupului de la Iaşi (Editura Opera Magna, Iasi). 

Într-un studiu comprehensiv, Gabriel Andreescu integrează activitatea „Grupului de 
la Iasi” în registrul „represiune, colaborationism şi rezistenţă intelectuală sub regimul 
comunist”, apreciind că: 


Pentru înţelegerea proeminentei lui Constantin Noica şi a Şcolii de la Păltiniş, ca fenomen 
colectiv, în mare parte o consecinţă a politicii culturale promovate de către Securitate, este 
relevantă comparatia cu alte aglutinări elective, precum „Grupul de la Iasi”. Începând cu a 
doua parte a anilor 1970, personalităţi precum Dan Petrescu, Luca Pitu, Sorin Antohi, Liviu 
Antonesei, Alexandru Călinescu, Dan Alexe, Mihai Dinu Gheorghiu ş.a. întemeiau în capitala 
Moldovei un mediu cultural viu şi coerent. Tinerii intelectuali avuseseră în perioada de afirmare 
acces la publicaţiile locale Opinia studențească şi Dialog, dar propensiunea lor pentru moder- 
nitate şi calitatea expunerii ar fi putut avea impact naţional. laşul urma o linie autentic con- 
testatară şi liberală, fapt care a dus, printre altele, la îndepărtarea lui Liviu Antonesei din 
poziţia de redactor-şef al Opiniei studenţeşti şi a lui Sorin Antohi din conducerea Dialogului. 
Este impresionant, comparând cu situaţia păltinişenilor, cât de severă a fost presiunea Securităţii 
asupra tinerilor literati din laşi. Luca Pitu era avertizat de ofiţeri la 29 martie 1979 pentru 
activitatea sa la universitate. Va fi rechemat din timp în timp la Securitate să dea explicaţii. 
În plină glorie a Jurnalului de la Păltiniş, ieşenii sunt supuşi hartuirii sistematice. Lui Sorin 
Antohi i se face perchezitie la domiciliu (dupa perchezitia generala de la 18 mai 1983 a tutu- 
ror membrilor grupului) si este anchetat pentru a fi citit pasaje din romanul ironic ,,Brazde 
peste haturi” revisited la o întâlnire a tinerilor scriitori de la Buzău. Tot în 1983, Liviu 
Antonesei a fost avertizat cu privire la legăturile sale cu cetăţeni străini şi scrieri cu conţinut 


4. Dialogul este redat integral în Sorin Bocancea şi Doru Tompea, op. cit., pp. 480-481. 

necorespunzător. În 1984, autorităţile îl anchetează şi îl avertizează pe Dan Petrescu şi îi fac 
actele premergătoare în vederea începerii urmăririi penale. Dan Alexe, avertizat deja în 1984 
pentru legături cu un fost ataşat cultural al Ambasadei SUA, este chemat după un an la sediul 
Inspectoratului de Securitate şi atentionat pentru comportamentul său. Se pregătesc sistematic 
acţiuni de compromitere a indisciplinatilor din capitala Moldovei. Ar fi de remarcat că pla- 
nurile de acţiune şi rapoartele Securităţii în cazul lui Noica (începând cu anii 1970) şi al lui 
Liiceanu stabilesc măsuri de control, dar nu planifică acţiuni de compromitere - procedură 
standard în cazul intelectualilor consideraţi periculoşi. Literatilor ieşeni li se resping articolele 
şi cărţile, le sunt refuzate paşapoartele cerute pentru a răspunde invitatiilor în Occident. Prin 
măsurile enumerate mai sus, Securitatea a diminuat până la a strivi contraexemplul unei 
comunităţi liberale precum „Grupul de la Iaşi”$. 


Supravegherea contrainformativă a revistelor studenţeşti este reflectată în notele şi 
rapoartele Securităţii ce relatează despre comentariile postului de radio Europa Liberă 
asupra revistelor studenţeşti din laşi. De asemenea, urmărirea acestora continuă şi după 
scandalurile declanşate de Securitate, care a informat, la cel mai înalt nivel, despre 
Dialog, Opinia studențească, îndeosebi despre activitatea „Grupului de la laşi” şi des- 
pre legăturile acestuia cu lectorii străini şi Radio Europa Liberă. Urmărirea acestora a 
continuat până în 1989, când, pe 23 decembrie, în fişetul lui Costel Alexandru Crihană, 
secretarul CJ al PCR Iaşi cu propaganda, a fost găsit un document redactat de Securitate, 
trimis şi la rectorul Petre Mâlcomete, şi la UASC, care viza activitatea profesorului 
Alexandru Călinescu, care a şi publicat documentul în Ziarul de Iaşi, ediţia din 6 iulie 
2018, sub titlul „Viaţa mea povestită de Securitate”®. 

În stilul său inconfundabil, Luca Pitu realizează o taxonomie sui-generis, invocând 
faptul că „nu a existat o trăsătură relevantă ce să li se poată aplica la toţi cei înşiraţi 
prin rapoartele securistice [...]. Ar fi câteva categorii : 


-  neieşenii (Ion Bogdan Lefter, Dan Ciachir) ; 

- lectori străini (Jean-Paul Goujon, Cristopher Lawson, Roberto Scagno, Michel Riuan, 
Maurice Toussaint) ; 

- nu toţi aveau studii superioare (Ghedeon Mihalache, Dan Giosu, Costel-Dron Stejari, 
Dorin Spineanu) ; 

- nu toţi erau redactori-sefi, ci colaboratori (Luca Piţu ş.a.) ; 

- «luați de val, membri formali ai Partidului Unic»: Al. Călinescu, Petru Ioan, M.D. 
Gheorghiu, Al. Dobrescu, Constantin Pricop, Constantin Parascan, Gheorghe Hrimiuc, 
Sorin Antohi, Valeriu Gherghel, Lucian Vasiliu, Ştefan Afloroaei, Doina şi Ştefan 
Lemny, Dumitru Pană, Cătălin Enică, Laurenţiu Constantin, Paul Balahur, Codrin 
Liviu Cuţitaru, Silviu Lupescu; 

— «alții, tot duşi de trend... nu se prea buluceau spre “avangarda clasei muncitoare» : 
Liviu Antonesei, Dan Petrescu, Nichita Danilov, Magister Caşvanaeus (Luca Pitu), 
Dan Alexe, Radu Sperneac, Radu Eugeniu Stan, Silviu Alupei, Carmelia Leonte, 
Sorin Simion, Liliana Popa, Dorin Popa, Monica Gafita, Lucian Costache, Nicu 
Manea, Ghighi Chipail, Gheorghe Simon, Ilarion Cernăuţi, Dorin Ţigănaş, Mira 
Alexiu, Silviu Lupaşcu, Paul Iruc, Brânduşa Sumanaru, Mariana Zavati, Octavian 
Dănilă, Val Condurache, Mircea Doru Lesovici, Dorian Obreja, Gabriela Scurtu-Ilovan, 


5. Gabriel Andreescu, Existenţa prin cultură. Represiune, colaborafionism şi rezistență intelectu- 
ald sub regimul comunist, Editura Polirom, Iasi, 2015, pp. 234-235. 
6. Alexandru Călinescu, „Viaţa mea povestită de Securitate”, Ziarul de Iaşi, 6 iulie 2018. 

Cornel-George Popa, Muguraş Brânzei, Cristina Strat, Mihaela Sava, Ştefan Berbece, 
Dan Goglează, Florin Cântec, Bogdan Mandache, Ion Dafinoiu, Emilian Marcu sau 
Ioan Voicu. 


La aceştia s-ar mai adăuga : 


- «activistii utecii» (Lorin Vasilovici, Dumitru Constantin, Petru loan, Andrei Corbea) ; 

- «opozanți politichii» (în frunte cu Dan Petrescu) ; 

- «dizidenti camuflati» (Al. Călinescu, M.D. Gheorghiu, Gabriel Mardare, Nick 
Manea, Alfred Emanuel Winkler) ; 

- «apolitici activi» (Dan Alexe, Liviu Antonesei, Mariana Codruţ, Dorin Spineanu, 
Nichita Danilov, Mihai Ursachi, Emil Brumaru, Dan Giosu, Nicolae Ionel, Ghedeon 
Mihalache, Luca Pitu, Daniel Lascu, Aurel Luca, Ion Mânzatu) ; 

- «înşişi supraveghetorii galonati» (Florinel Viziteu, Parpanghel Boţârlan, Constantin 
Ciurlău, Ion Negru, Mihai Bulai, Horia Brestoiu, F.M. Stanciu, Pavel Zaharia, 
Florin Gavril, Rotaru Alcooleanu, Mihai Volf-Sculptoreanu, Guru-Rotaşcu, Bostan 
Anglofonfeanu, Corduneanu, Ştefănescu, Ciobanu, Tiron, Irian, Andronache)”’. 


Revolta studenţilor ieşeni din 1987 


În primăvara anului 1983 am fost chemat, din nou, la Nicu Ceauşescu, de data aceasta în 
legătură cu o notă semnată de un general Bujor, care coordona, în cadrul Departamentului 
Securităţii Statului, centrele universitare, studenţii. Într-o sinteză de o pagină, prim-secre- 
tarul CC al UTC era informat cu privire la câteva aspecte reprobabile din centrul uni- 
versitar Iasi: 


1. La Iaşi s-au tipărit manifeste cu un conţinut împotriva regimului comunist, de către 
un grup de studenţi ; 

2. La Casa de Cultură a Studenţilor îşi desfăşoară activitatea Cenaclul Kriterion, la 
care se citeşte literatură în limba maghiară ; 

3. Studenţii maghiari din laşi organizează petreceri cu prilejul zilei Ungariei — 15 mar- 
tie, cântă imnul Ungariei şi cântece cu caracter şovin. Aceiaşi studenţi maghiari îşi 
petrec timpul liber organizând meciuri de fotbal şi dându-şi numele unor echipe 
maghiare - Honvéd, Ferencváros, Újpest, Pécsi etc. ; 

4. Revistele studenţeşti din Iasi - Dialog şi Opinia studențească — publică texte ale unor 
autori interzişi, cu manifestări ostile regimului comunist, fiind şi sub influenţa unor 
lectori, profesori francezi asociaţi la Universitatea „Alexandru loan Cuza” din Iasi. 


„Activitatea UASCR din laşi nu este la înălţimea exigenţelor izvorâte din documen- 
tele de partid şi de stat în privinţa educaţiei tinerei generaţii” era concluzia documentului. 

Ce se întâmplase? ! În februarie 1983 actionase în oraş un grup care tipărea şi 
răspândea manifeste anticeauşiste, ce erau împrăştiate în Combinatul de Utilaj Greu 
(CUG), Nicolina, zona industrială şi campusurile studenţeşti. Manifestele se intitulau 
„Curaj, moldoveni ! ”, iar Securitatea a descoperit, după caracteristicile tehnice şi grafice, 
maşina de scris şi proprietarii acesteia. Printre ei erau studenţi, între care şi Sorin Ovidiu 


7. Sorin Bocancea şi Doru Tompea, op. cit., pp. 150-151. 

Vîntu. Peste o lună, pe 28 martie 1983, „Consiliul de Stat adoptă Decretul privind 
regimul aparatelor de multiplicat, materialele necesare reproducerii scrierilor şi al 
maşinilor de scris, prin care se introduce controlul polițienesc asupra folosirii acestor 
aparate”8. La 16 februarie 1987, la Uzinele „Nicolina” se declanşează o grevă spontană 
ce revendica, prin liderul său, Titi Iacob, rectificator „duminică liberă, salarii omeneşti, 
căldură, lumină, alimente în magazine”?. La aceste revendicări se adaugă protestul fata 
de întârzierea salariilor muncitorilor, precum şi faţă de diminuarea lor. În aceeaşi zi, la 
Centrul Universitar de Partid are loc o şedinţă fierbinte, în care se discută problema 
impactului Decretului privind economisirea de energie în instituţii publice asupra stu- 
dentilor din campusuri, problemă ridicată de Doru Tompea şi Costel Ostin Mungiu, care 
coordonau studenţii români şi străini. Fără efect. Securitatea l-a avertizat pe prim-secre- 
tarul CJ al PCR Neculai Ibănescu asupra grevei de la Nicolina şi a unor revendicări 
studenţeşti. Aşa s-a întâmplat, relatările asupra acestor revolte studenţeşti sunt prezentate 
in extenso în cartea pe care am editat-o împreună cu Sorin Bocancea”; am reţinut, 
printre relatări, pe cea a Angelei Bîrsan” — participantă pe tot traseul revoltei, de la 
trenul de vacanţă îngheţat la întâlnirea de la „Balenă” — cu privire la protestele demon- 
strantilor: „Vrem lumină să învăţăm şi apă să ne spălăm ! ”, reacţia Miliției, Securităţii, 
organizaţiilor PCR şi organelor de învăţământ, precum şi măsurile UASCR. 

În ce mă priveşte, îmi păstrez evaluarea de atunci, din februarie 1987: am asistat 
la un histrionism şi la un exces de zel impardonabile, în primul rând la UAIC, prorec- 
toratul social, în contrapondere cu atitudinea demnă a rectorului Viorel Barbu în faţa 
„mitralierei” Neculai Ibănescu. Grav este faptul că prim-secretarul, în ambele situaţii, 
a susţinut rapoartele Securităţii, ordonând intervenţia brutală a Miliției la Nicolina, a 
dispus o întâlnire a doua zi cu activul de partid şi de învăţământ în aula Universităţii 
„Alexandru Ioan Cuza” din laşi, în care a regretat că nu „a pus mitraliera pe studenţi”, 
şi a solicitat Secţiei Militare a CC destituirea şi arestarea comandantului Securităţii Iasi, 
colonelul Constantin Ciurlau. 

Mărturii de la aceste evenimente au fost relatate de participanţi - profesori şi stu- 
denti - din diferite ipostaze şi perspective la dezbaterea „Revolta studenţilor de la Iaşi 
din 1987. Mărturii de la eveniment”, în cadrul proiectului „După 25 de ani. Comunismul 
în Europa de Est”. Dezbaterea pe care am organizat-o atunci a beneficiat de prezenţa 
profesorilor universitari doctori lon Agrigoroaiei (pe atunci decan al Facultăţii de Istorie 
şi Filosofie) şi Daniel Condurache (pe atunci redactor-şef adjunct al revistei Opinia 
Studenţească), a profesorului doctor inginer Nicolae Badea (pe atunci coordonatorul 
cantinei studenţeşti din Complexul „Tudor Vladimirescu”), a lui Dumitru Buzatu (pe atunci 
student, în primul rând al revoltei), Constantin Biolan (pe atunci student, în primul rând 
al revoltei) şi Silviu Alupei (pe atunci student, jurnalist la Opinia studențească). 

În pregătirea volumului Două decenii de comunism în Iaşul universitar, Sorin 
Bocancea a descoperit în arhive Decretul Consiliului de Stat din 7 februarie 1987, ce 
prevedea reducerea cu 20% a consumului de gaze naturale şi energie electrică în unită- 
tile neproductive, care a stat la baza unui document elaborat de Comitetul PCR din 
centrul universitar laşi, Consiliul Rectorilor, CUASC, intitulat „Program de măsuri 
privind sarcinile ce revin organelor şi organizaţiilor de partid, Senatelor, consiliilor 


8. Cristina Păiuşan, Narcis Dorin Ion şi Mihai Retegan, Regimul comunist din România. O cro- 
nologie politică, 1945-1989, Editura Tritonic, Bucureşti, 2002, p. 283. 

9. Cassian Maria Spiridon, laşi, 14 decembrie 1989. Începutul Revoluţiei Române, Editura Timpul, 
laşi, 2014, p. 70. 

10. Sorin Bocancea şi Doru Tompea, op. cit., pp. 346-366. 

ll. Angela Bîrsan, Dreptul la singurătate, Editura Promaris Print, Băile Tuşnad, 2008, pp. 164-167. 

profesorale, asociaţiilor studenţilor comunişti în legătură cu aplicarea în viaţă a preve- 
derilor Decretului Consiliului de Stat” 2. 

Activitatea opoziţionistă la Iaşi continuă prin Dan Petrescu, care acordă un interviu 
ziarului Liberation în ianuarie 1988, sub titlul „Nu Ceauşescu este singurul vinovat”, 
iar în octombrie 1989 acordă un interviu telefonic postului de radio Europa Liberă, 
cerând, sub ameninţarea grevei foamei, demisia lui Nicolae Ceauşescu. 


Scânteia Revoluţiei — Iasi, 14 decembrie 1989 


Evenimentele din decembrie 1989 au adăugat istoriei românilor un nou paradox : pe de 
o parte, în România s-a produs cea mai violentă ruptură de regimul comunist - fie că 
s-a numit „revoluţie” sau „lovitură de stat”; pe de altă parte, istorici, politologi, jur- 
nalişti trec în derizoriu acest proces cu adevărat revoluţionar, făcând uz de sintagme şi 
definiţii desuete, chiar peiorative : „rebeliune anticeauşistă”, „mişcare populară”, „revoltă”, 
„lovitură de palat”, „lovitură de stat”, „intervenţie străină : Estul şi Vestul”, mai mult, 
am asistat la un „act cu valoare de perdea, care a acoperit o scenă unde s-a jucat o farsa”. 

O secţiune importantă a volumului Două decenii de comunism în Iaşul universitar 
este consacrată referirilor la 14 decembrie 1989 din studii, monografii, volume, enci- 
clopedii consacrate evenimentelor de la laşi - o întreprindere pe cât de laborioasă, pe 
atât de utilă în conturarea semnificatiilor dobândite de aceste evenimente în cronologia 
faptelor din 1989. Mişcarea de la Iasi a avut un model de structură organizatorică inspi- 
rat din Republica Moldova, care în august 1989 reimpunea limba română şi grafia latină, 
iar în noiembrie ridicase gradul de revendicări la mesaje naţionale, antiimperialiste/ 
antisovietice. Frontul Popular Român a fost structura organizaţională ce a reunit inte- 
lectuali, muncitori, tineri care s-au grupat în jurul lui Ştefan Prutianu, economist la 
Centrul de Cercetări Ştiinţifice şi Inginerie Tehnologică pentru Utilaj Metalurgic şi Prese 
(CCSITUMP), cu sediul în CUG, Iaşi. Din grupul fondator au făcut parte, aplicându-se 
proceduri şi scheme conspirative studiate : Titi Iacob, Georgel Murariu, Ionel Săcălianu, 
Cassian Maria Spiridon, Vasile Vicol, Dorin Astefanoaie, Petru Duşa, Maria Moraru, 
Cornelia Prutianu, Valentin Odobescu, Vasile Stoica, Dan Emilian Stoica, Nicolae 
Panaite, Aurel Stefanachi, Dumitru Păduraru etc.'*. 

Acest grup organizat a devenit cea mai importantă structură opoziţionistă din România 
în perioada lui Ceausescu, situându-se cel putin pe acelaşi palier cu greva din Valea Jiului 
şi cu revolta populară de la Braşov. Frontul Popular Român din Iaşi a elaborat un program/o 
proclamaţie şi o serie de manifeste!5, de exemplu, proclamația Frontului Popular Român : 


A sosit ceasul descătuşării noastre. 

Să punem capăt foametei, frigului, fricii şi întunericului care ne stăpânesc de 25 de ani. 

Să punem capăt terorii dezlănţuite de dictatura ceauşistă care a dus un popor întreg în pragul 
deznădejdii. 


12. Serviciul Judeţean Iaşi al Arhivelor Naţionale, fond Comitetul Municipal laşi al PCR, dosar 593/1987, 
arhivă în curs de inventariere. 

13. O trecere în revistă a evenimentelor de la laşi din 14 decembrie 1989, precum şi a interpretă- 
rilor faţă de acestea le regăsim în volumul coordonat de Cassian Maria Spiridon, op. cit. 

14. Stefan Prutianu, în Jaşi. Scânteia Libertăţii. 14 decembrie 1989 - 14 decembrie 2009, volum 
îngrijit şi argumentat de Nicolae Panaite, Editura Alfa, Iaşi, 2009, p. 96. 

15. Cassian Maria Spiridon, op. cit. 

Am rămas ultima ţară din Europa în care mai persistă coşmarul stalinist amplificat de către 
o conducere incompetentă şi răuvoitoare. 

Să arătăm că noi, cei din urmă, vom fi cei dintâi. 

Stă în puterea noastră şi numai a noastră să ne eliberăm de cel mai odios jug pe care l-a avut 
vreodată tara noastră. 

Pentru aceasta chemăm toţi cetăţenii de bună-credinţă sâmbătă, 16 decembrie, ora 18 : 00, la 
demonstraţia de protest care va avea loc în Piaţa Unirii. 

Dorim ca demonstraţia să se desfăşoare într-o tăcere deplină, iar la ora 19:00 să pornim cu 
toţii către Piaţa Palatului Culturii, unde se va sfârşi demonstraţia, urmând să ne întâlnim 
sâmbătă, 23 decembrie, la aceeaşi oră, acelaşi loc. Ultima demonstraţie va avea loc la 30 decem- 
brie, ora 18:00, când vom cere înlăturarea de la conducerea statului a lui Ceauşescu şi a 
familiei sale. 

Facem apel la Armată, Miliție şi Securitate să dea dovadă de curaj, patriotism şi clarviziune 
politică şi să sprijine acţiunea noastră de salvare a acestui neam, care este al nostru, al 
tuturor. 


S-au vehiculat mai multe scenarii asupra blocării manifestatiei de la Iasi din 14 decem- 
brie 1989. Cred că avem explicaţia şi am regăsit-o într-o mărturisire deosebit de umană 
pe care liderul Frontului Popular Român a făcut-o la zece ani de la evenimente în Jasi. 
Scânteia Libertăţii. 14 decembrie 1989 — 14 decembrie 2009: 


Credeam orbeşte în ceea ce promovam. Acest fapt mă făcea nefiresc de credibil în faţa unora 
dintre viitorii conjurati, pe care-i racolam în Frontul Popular Român. Devenisem victima 
propriilor intuitii, inchipuiri şi scenarii, care se insinuau în mintea mea (in)conştientă. Uneori, 
păreau a fi induse de o entitate ocultă, exterioară. Categoric, era vorba şi de o doză bună de 
exaltare şi iresponsabilitate. Unele fapte, precum nesăbuinţa de a-i cere soţiei să mă urmeze, 
când ea dădea semne de boală grea (care a şi răpus-o, ulterior) şi amândoi aveam doi copii 
acasă, între care unul de abia doi ani. Pe de altă parte, în momentele de răscruce, am păstrat 
mereu o urmă de instinct de conservare şi luciditate laşă. De pildă, în ziua de 14, când mă 
aflam cu un grup de conjurati (mentionez doar pe C.M. Spiridon) la colţul hotelului Traian, 
spre strada Lăpuşneanu. Era chiar momentul în care ar fi trebui să dau semnalul de declanşare 
a unei busculade. Dorin Astefanoaie ar fi urmat să provoace o ceartă, un scandal, o bătaie. 
Revolutiile sunt explozii ale unor acumulări. Ele nu se nasc în parlamente, ci pe stradă, in 
piaţă, adesea de la un cap sau un geam spart, într-o crâşmă. Scandalul iscat urma să creeze 
condiţii propice pentru coagularea grupurilor noastre. Sub protecţia mulţimii adunate în jurul 
nostru, ar fi urmat scenariul ce-l aveam, măcar cu unele din cheile lui, aprinderea lumânări- 
lor, intonarea lui „Deşteaptă-te, române ! ” etc... Punctul tare urma să fie discursurile lui Titi 
Iacob, C.M. Spiridon şi ale subsemnatului. Moleşit de frică, n-am avut tăria. N-am fost 
capabil de acest semnal. Brusc, mi-a fost cumplit de teamă că voi muri, că vom muri. Simţeam 
în nări mirosul sângelui care urma să curga’®. 


Nu pot încheia fără a consemna modul în care proiectul Universităţii „Petre Andrei” 
din laşi „După 25 de ani. Comunismul în Europa de Est. Două decenii de comunism 
în Iaşul universitar” a fost receptat în comentariile unor specialişti, martori, actori, 
observatori ai evenimentelor din centrul universitar Iasi. După cum am menţionat, o 
contribuţie fundamentală la dezvoltarea şi interpretarea evenimentelor de la Iasi care 
au precedat Revoluţia Română din 1989 a constituit-o cercetarea documentelor de 
arhivă, care trebuie să constituie matca hermeneuticii acestor evenimente. Proiectul 


16. Iaşi. Scânteia Libertăţii, pp. 100-101. 

Universităţii „Petre Andrei” a fost sprijinit consistent de Arhivele Naţionale, filiala Iasi, 
iar directorul acestora, distinsul cercetător ştiinţific şi publicist Florin Cintic, a prezen- 
tat importanţa acestor cercetări, precum şi volumul Două decenii de comunism în Iaşul 
universitar, la lansarea acestuia, pe 22 noiembrie 2015, alături de profesorul Alexandru 
Călinescu. Recenzia acestui volum a fost prezentată în ediţiile din 25 noiembrie şi 
2 decembrie 2015 ale Ziarului de Iaşi. 


Resistance, Dissidence, Opposition and Rebellion 
in the University City of laşi in the 1980s 


This study is a follow-up on the last years” interests in the field of inter- and multidiscipli- 
nary research of modern history, starting from the premise that 30 years after the collapse 
of the communist regime in Romania a true science-based debate on the four decades of 
Romanian communism has never taken place ; the Manichaeism in the public space has also 
invaded this field of research, as the political scientist Sorin Bocancea argues. In his turn, 
the reputed sociologist Vasile Dâncu believes that the references made by the Romanian 
political class to the communist past lack specificity : some requested a trial of communism, 
be it symbolic, while others saw it as a long-forgotten stage that did not deserve a thorough 
research. 

In this chapter I have contrasted documents found in the files of the State Security 
(Securitate), obtained from the archives of CNSAS, including files where I myself was a 
target, when I held the position of President of the Council of Communist Students 
Associations’ Union from the university city of Iasi, with testimonials and documents of 
certain actors, witnesses, or observers in the academic and cultural environment of Iasi in 
the 1980s. In that sense, I sketched the mutations in the international politics of that time, 
such as: the founding, in 1980, of ,,Solidarity”/,,Solidarnos¢” Autocephalous Independent 
Union with the headquarters in Gdansk, led by Lech Wałęsa, at the same time with the inves- 
titure of Ronald Reagan at the White House, who would promote a new international politics 
dubbed Neo-Globalism. Its stated purpose was the demolition of communism, considered an 
“empire of evil”. The political stage of the period should be completed with the instatement 
of Mikhail Sergeyevich Gorbachev as head of the Communist Party of the Soviet Union, who 
publicly supported the reformation of communism through the enforcement of glasnost and 
perestroika, which started the transformation that subsequently led to the collapse of the 
communist regimes. I evoked my own experience as a member of the UASCR delegation that 
visited Poland, at the invitation of Aleksander Kwaśniewski, Nicu Ceauşescu's counterpart as 
head of the Students’ and Young People’s Organization in Poland, later the President of Poland 
between 1995 and 2005. It was right there, in Gdansk, where I took act of what “Solidarity” 
meant, as I was later summoned by the Securitate upon my return in the country, when I was 
shown reports and notifications on a series of events the service had identified in students’ 
circles. 

I have outlined the structures which controlled the student’s press, using both documents from 
archives, as well as sociological methods and techniques, particularly the polyphonic interview. 
To this aim, I studied the aforementioned documents and the studies published in relation to 
the “Group of Iasi”, the influence of philosopher Constantin Noica and the School of Paltinis 
on certain young intellectuals from Iaşi in the pages of Dialog and Opinia studențească stu- 
dents’ magazines, the investigations and surveillance they were subject to, as they were 
reported in the Securitate files ; I outlined a document found in December 1989 at the County 
Committee of the Romanian Communist Party Iasi, drawn up by the Securitate regarding 
professor Alexandru Călinescu's activity, who also published pages of it in 2018, under the 
very inspirational title “My life as told by the Securitate”. 

In also tackled the rebellion of the students in Iaşi from February 1987 - based on testimoni- 
als of the participants to that event, I highlighted the way in which the Securitate and parti- 
cularly the First Secretary of the County Committee of RCP Iaşi acted towards the students 
who had taken part in the demonstration, requesting Ceausescu to dismiss the management 
from Iasi, as well as the violent repression of the student groups at the hands of the Militia. 
Finally, I evoked the movement from Iasi, the establishment of the Romanian Popular Front, 
an opposition structure against the communist regime, which also set down a proclamation 
that coagulated workers, intellectuals and young people: for that, I researched a series of 
monographs, volumes, studies dedicated to this extremely important event in the outbreak of 
the Romanian Revolution. 


Andrei MURARU 


Retorica dosarelor. Documente disparate 
şi memorii individuale privind „Grupul de la Iasi”. 
O incursiune neexhaustivă în arhiva poliţiei politice” 


„Se trecea pe la Gabriela Iavolschi! şi Liviu Antonesei, în perioada cât a răspuns 
acesta de Opinia studențească, până adicătelea la perchezitiile şi ancheta securistică 
aterentă din 18 mai 1983, se trecea, dară, pe la ei seară de seară şi duminică de dumi- 
nică. În micuțul lor apartament din Cartierul Nicolinei venea lumea ca la han, ca la 
moară, ca într-un loc de întâlniri intelectuale sau galante... şi tot ce doriţi. Din modes- 
tele lor venituri puteau oferi musafirilor, mai toţi culturali, ceaiuri de busuioc savuroase 
înainte de a se aşterne, spre miezul nopţii, pe ascultatul serios al emisiunilor preferate 
ale Radioului Europa Liberă, cu gândul secret că Monica Lovinescu sau Virgil Ierunca 
vor comenta, şi încă favorabil, câte un număr mai dichisit din publicaţiile studenţeşti 
ieşene, din Dialog ori Opinia studențească, expediate lor pe căi oculte. Au cine nu s-a 
perindat pe acolo între 1978 şi 1983 mai ales ??” Urmează o lungă listă de persoane pe 
care le aminteşte autorul. Aşa rememorează Luca Pitu geneza a ceea ce s-a încăpățânat 
să rămână în memoria colectivă „Grupul de la Iasi”, sintagmă care împlineşte în curând 
patru decenii. 

Multe dintre piesele şi elementele acestei istorii optezeciste despre nonconformism, 
contestare, rezistenţă rebelă şi disidenţă lipsesc, aşa cum lipsesc şi multe dintre docu- 
mentele din arhiva Securităţii. Totuşi, în ultimele decenii, unii dintre actorii acestei încă 


* Studiul de faţă reprezintă o variantă îmbunătăţită a textului intitlulat „Din dosarele poliţiei poli- 
tice. «Grupul de la Iaşi» în anii '80”, prezentat, dar nepublicat, în cadrul conferinţei „După 20 de 
ani. Perspective asupra prăbuşirii comunismului în România. Cauze, desfăşurare, consecinţe” 
(Universitatea „Alexandru Ioan Cuza”, laşi, 12-13 noiembrie 2009), organizate de Centrul de Studii 
asupra Comunismului şi Postcomunismului din cadrul Facultăţii de Istorie a Universităţii „Alexandru 
Ioan Cuza” din laşi, în parteneriat cu Institutul de Investigare a Crimelor Comunismului în România 
şi Fundaţia „Konrad Adenauer”. 

1. Gabriela lavolschi avea să devină mai târziu soţia lui Liviu Antonesei. A semnat apelul colectiv din 
toamna lui 1989 împotriva realegerii lui Nicolae Ceauşescu la Congresul al XIV-lea al PCR (vezi 
nota 6). 

2. Luca Pitu, Documentele antume ale „Grupului din Iasi” (întregite cu, mai ales, romanul-foi- 
leton al Artelui Textual, titulat, acela, „Brazde peste haturi” revisited), Editura Opera Magna, Iasi, 
2010, p. 15. 

nestiute şi neinvestigate pe deplin istorii din vremea comunismului ceauşist au încercat 
să ofere propria perspectivă asupra evenimentelor. În alte cazuri, jurnalismul de inves- 
tigatie a dat naştere unor versiuni cum altfel decât sintetice şi subiective, prelucrate şi 
adaptate pentru publicul larg, asupra a ceea ce a fost grupul de intelectuali ieşeni, 
constituit în principal în jurul revistelor studenţeşti din Iasi de dinainte de 1989 şi intrat 
sub lupa poliţiei politice a regimului totalitar. Însă tocmai reflectarea evenimentelor de 
acum trei-patru decenii în documentele Securităţii presupune o lectură critică foarte 
complicată. „Trebuie să (re)invatém, cu răbdare, să citim”, pentru a descifra ce intele- 
gea „braţul înarmat al Partidului” prin infracţiuni, probe scrise sau natură umană’. 
Rolul studiului de faţă este de a furniza câteva elemente de bază, de a contura câteva 
repere (cronologice, descriptive, tematice) ale personificărilor realizate în ultimele decenii, 
de a reda o schiţă, fie şi preliminară, asupra fenomenului, pe cât de insistent evocat cu 
prilejul dezbaterilor privind disidenta anticomunistă, pe atât de putin studiat şi aprofundat. 
Am avut acces la dosare întocmite de fosta poliţie politică aflate acum în posesia Consiliului 
Naţional pentru Studierea Arhivelor Securităţii (CNSAS), chiar dacă, aşa cum arată 
experienţele recente, arhiva instituţiei nu poate fi considerată o ultimă frontieră (în mod 
evident, transferul tuturor documentelor care au fost create de fosta Securitate nu este nici 
pe departe finalizat, iar viitorul poate rezerva numeroase surprize) şi cu atât mai putin 
completă. Cu mici excepţii, ultimii ani de supraveghere de către Securitate rămân fără 
o bază documentară solidă întrucât documentele privitoare la „Grupul de la Iaşi” se 
opresc în general la anul 1985, dar este evident că personajele implicate au fost moni- 
torizate şi filate şi după această dată. Probele în susţinerea acestei ipoteze sunt oferite 
de numeroase documente găsite în sediul judeţean al PCR în zilele fierbinţi ale Revoluţiei, 
rapoarte realizate de Securitate şi transmise conducerii locale de partid5. Precizăm tot- 
odată că membrii mişcării au fost protagonistii unor episoade disidente foarte mediatizate, 
astfel încât este greu de crezut că Securitatea nu le-a observat şi înregistrat ca atare‘. 


U 


Cristina Vatulescu, Cultură şi poliție secretă în comunism, Editura Polirom, Iasi, 2017, pp. 25-26, 96-103. 

4. Vezi, de pildă, anunțul SRI din toamna anului 2019 privind transferul a mii de documente de arhivă 
către CNSAS: Matei Alexandru, „Purtătorul de cuvânt al SRI anunță predarea către CNSAS 
a mii de documente ale fostei Securități comuniste”, 16 septembrie 2019, https: //www. 
g4media.ro/purtatorul-de-cuvant-al-sri-anunta-predarea-catre-cnsas-a-mii-de-documente-ale-fostei- 
securitati-comuniste.html (accesat la 17 noiembrie 2019). 

5. Vezi, de pildă, documentele din 1987-1989 citate de Liviu Antonesei în „Colonelul Ciurlău a 
făcut chiar poliție politica”, 22, 25 septembrie 2006, https : //revista22.ro/istorie/colonelul-ciurlau- 
a-facut-chiar-politie-politica (accesat la 17 noiembrie 2019). În acest sens, vezi si Sorin Antohi, 
»Din nou despre raporturile mele cu Securitatea”, Timpul, noiembrie 2007, pp. 6-7; Alexandru 
Călinescu, „Viaţa mea povestită de Securitate”, Ziarul de Iaşi, 6 iulie 2018, https: //www. 
ziaruldeiasi.ro/stiri/viata-mea-povestita-de-securitate--194017.htmi (accesat la 17 noiembrie 2019). 

6, Câteva evenimente sunt de notorietate. Scriitorul Dan Petrescu a acordat un interviu cotidianului 

francez Liberation, publicat la 27 ianuarie 1988 (a doua zi după aniversarea lui Ceauşescu), difuzat 

ulterior de Radio Europa Liberă, în care a facut apel la regenerarea morală a ţării, la schimbarea 
sistemului care îl crease pe Ceauşescu şi la eliminarea corupţiei. În anul următor, Petrescu a „reci- 
divat” cu un interviu acordat, în direct, la acelaşi post de radio, la emisiunea „Actualitatea româ- 
nească”, lui Neculai Constantin Munteanu, pe 10 octombrie 1989. Era, după spusele legendarului 
realizator de radio, pentru prima oară de la cutremurul din 1977 când radioul difuza în direct un 
dialiog purtat între un redactor şi un cetăţean român aflat în România (în aceeaşi convorbire avea 
să fie înregistrată şi discuţia purtată de realizator cu Luca Pitu, care se afla lângă Dan Petrescu). 

A doua zi, lui Petrescu i s-a impus domiciliu forţat. Discutia era prilejuită de declanşarea unui 

protest - greva foamei - ca urmare a concedierii lui Dan Petrescu de la Biblioteca Centrală 

Arătăm de la bun început că suntem încă în faza de investigaţie a unei cercetări, 
iar dat fiind că şantierul nu este finalizat, miza acestui text nu poate fi decât una 
exploratorie şi de enuntare a unor constatări, de sondare a unor ipoteze de lucru prin 
coroborarea materialelor din arhiva Securităţii cu manifestările publice ale protagoniş- 
tilor reflectate în scrierile lor sau valorificate sub alte forme. De aceea este foarte 
posibil să scăpăm din vedere unele elemente din complicatul păienjeniş, să producem, 
inevitabil, inadvertente sau erori, acestea fiind tocmai rezultatul „perieghezei”, al unei 
anchete încă nefinalizate, care suportă încă ajustări, transformări şi prefaceri. Aşadar, 
scopul acestui studiu este să analizeze succint ideea de „grup” din perspectiva docu- 
mentelor şi confesiunii actorilor, să-i cunoaştem pe unii dintre membrii grupului şi tipul 


Universitară din laşi şi a refuzului autorităţilor de a-i permite deplasarea în Occident pentru efec- 
turarea unui tratament medical. Scriitorul lansase un apel, alături de alte persoane (printre care şi 
importanţi opozanți, precum Doina Cornea), împotriva realegerii lui Nicolae Ceausescu la 
Congresul al XIV-lea al PCR programat să înceapă pe 20 noiembrie 1989 („Actualitatea românească : 
Un interviu telefonic cu disidentul Dan Petrescu la Iaşi”, 27 august 2018, https : //moldova.europalibera. 
org/a/actualitatea-rom % C3 % A2neasc %C4 % 83-un-interviu-telefonic-cu-disidentul-dan-petrescu- 
la-ia%C8 %99i/29421725.html [accesat in octombrie 2019]; o transcriere a discuţiei telefonice 
dintre N.C. Munteanu şi cei doi disidenti a fost publicată şi în revista Dialog [editată de Ion Solacolu 
şi apărută la Dietzenbach], nr. 105-106, pp. 31-33 [interviuri reluate în Liviu Antonesei, Jurnal 
din anii ciumei : 1987-1989. Încercări de sociologie spontană, Editura Polirom, Iasi, 1995, 
pp. 177-189]). Se pare că reuşita convorbirii s-a datorat în primul rand ingeniozităţii protagonişti- 
lor, care, căutând o cale să inducă în eroare cenzura şi supravegherea Securităţii, mergeau în vizite 
la diferite persoane şi transmiteau programul acestor vizite în Occident spre a fi contactaţi telefonic, 
eludând astfel posibilitatea interceptării convorbirii în locuinţele supravegheate ; în cazul convor- 
birii din 10 octombrie 1988, Petrescu şi Pitu se aflau în apartamentul lui Filip Răduţi (Adrian 
Niculescu, 1848-1989: de la Primul la Noul '48, Editura IRRD'89, Bucuresti, 2018, p. 302; 
Emilia Chiscop, „O surpriză de la Secu”, Ziarul de laşi, 10 ianuarie 2008, https : //www.ziaruldeiasi. 
ro/local/o-surpriza-de-la-secu-ni4jrs, accesat la 17 noiembrie 2019). Şi Liviu Cangeopol a acordat 
un interviu cotidianului francez sub titlul „Fii fericit, domnul Ceauşescu, vei rămâne în istorie!”, 
publicat la 5 aprilie 1988. În cazul amândurora a urmat calvarul persecuțiilor (interogatorii, per- 
chezitii, şicane, intimidări, unele descrise cu lux de amănunte în volumul memorialistic semnat de 
Liviu Antonesei). Un alt exemplu este cazul lui Alexandru Călinescu, care s-a solidarizat în 1989 
alături de alţi intelectuali cu Mircea Dinescu, iar drept consecinţă, i s-a retras dreptul de semnătură. 
Luca Pitu a fost concediat de la universitate in 1989, la intervenţia generalului Constantin Olteanu, 
membru al CC al PCR, cu acceptul conducerii universităţii ieşene de la acea vreme (Emilia Chiscop, 
„Regret multe, dar îmi asum trecutul, Interviu cu acad. Viorel Barbu, rector al Universităţii 
«Cuza» între 1981 şi 1989”, Ziarul de Iasi, 31 august 2006, https : //www.ziaruldeiasi.ro/local/regret- 
multe-dar-imi-asum-trecutul-ni43qv, accesat la 17 noiembrie 2019). La rândul său, Liviu Antonesei 
a continuat acţiunile protestatare, semnând apelul împotriva realegerii lui Nicolae Ceauşescu în 
preajma ultimului congres al PCR, care a şi fost publicat în Liberation şi difuzat la Europa Liberă, 
împreună cu Dan Petrescu, Luca Pitu, Filip Raduti şi alti disidenti din alte oraşe (Liviu Antonesei, 
op. cit., pp. 75-76, 80-83, 98-100). Dacă în cazul lui Antonesei s-a încercat intimidarea sa „la 
vedere” (vezi episodul privind urmărirea ca în filmele polițiste pe străzile Iaşului, relatat în volumul 
său memorialistic), Dan Petrescu şi Luca Pitu au fost arestaţi la domiciliu, iar Filip Răduţi (inter- 
mediarul convorbirilor cu postul de radio din străinătate) a fost anchetat şi torturat. Eugen (instru- 
mentist, bănuit că transporta peste graniţă materiale de la Dan Petrescu), semnatar al apelului din 
octombrie 1988, şi Gabriela Amarandei, vecini ai lui Petrescu, au fost şi ei anchetați (Cezar Caluschi, 
„La laşi, Revoluţia pe primul semestru a fost îndeplinită”, Timpul, nr. 8, 3 martie 1990, p. 3; 
Liviu Antonesei, op. cit., pp. 102-109; Dan Petrescu şi Liviu Cangeopol, Ce-ar mai fi de spus. 
Convorbiri libere într-o ţară ocupată, Editura Minerva, Bucureşti, 1990, p. 134; Dennis Deletant, 
Ceauşescu şi Securitatea. Constrângere şi disidenté in România anilor 1965-1989, Editura 
Humanitas, Bucureşti, 1998, pp. 271-272). 

de relatie cu politia politica, precum si momentele principale ale actiunii contestatare 
din anii 1980. 

Ca şi în cazul altor „şcoli” aflate sub lupa poliţiei politice a regimului totalitar, 
documentele Securităţii produc naratiuni care, in mod evident, nu sunt infailibile. Ele 
prezintă numeroase carente şi mai ales probează, deseori, că ne aflăm in fata imagina- 
tiei unor lucrători angrenati în slujba unui sistem represiv, care ştiu ce se aşteaptă de la 
ei. Ofițerii sau colaboratorii lor construiesc adesea false scenarii (bazate fie pe analize 
lipsite de acuratețe, fie inventate de-a dreptul cu bună ştiinţă, incompetente şi scanda- 
loase) ale instrumentării, creează aparente fenomene, deturnează comportamentul unor 
personaje, înregistrează doar partial şi tendentios acţiuni, privilegiază doar anumiţi actori 
ai „afacerii”, simplifică (fie prin ambiguizare, fie prin orientarea tendenţioasă) situaţii 
şi le ocultează pe altele tocmai pentru ca imaginea de moment să se potrivească intere- 
sului imediat al Securităţii/autorităţilor. Dacă nu ar fi trecute prin filtrul critic, docu- 
mentele, chiar dacă esenţiale în înţelegerea fenomenului contestatar, ar prejudicia analiza, 
iar recuperarea ar fi (uneori chiar şi este) alterată. Iată de ce aceste documente trebuie 
tratate, aşa cum arătam încă de la început, cu multă precauţie şi chiar cu circumspectie. 
În acelaşi timp, deformarea se poate produce şi din cauza memoriei actorilor, care, prin 
scrierile şi opiniile lor de după 1989, elimină, intenţionat sau nu, unele personaje în 
detrimentul altora ori schimbă optica unor situaţii şi evenimente”. 


Istoria unei locuţiuni: „Grupul de la Iasi” 


Utilizarea sintagmei „Grupul de la Iaşi” în cuprinsul acestui studiu este inertiala, lapi- 
dară, de circumstanta. Ea are tendinţa de a emana ideea unei hagiografii, deşi nu aceasta 
este intenţia noastră, ci aceea de a face uz de mai puţine cuvinte. Aşadar, expresia 
desemnează un construct consensual adoptat şi utilizat din raţiuni practice, pentru coerenţa 
discursului, un laitmotiv folosit ca atare în multe din relatările contemporane despre 
evenimentele şi personajele lumii intelectuale a Iaşului din anii 1980. Aşa cum vom 
arăta mai jos, mişcarea de la Iaşi nu a fost cu certitudine una monolitică sau măcar 
coerentă, însă denominatia s-a impus aproape fără drept de apel. 

Numeroasele controverse existente în legătură cu această sintagmă au fost provocate 
chiar de protagonistii acestei istorii. Unii au respins denominatia catalogând-o drept „un 
mit eroic”/,,un mit cultural cu dimensiuni politice” (Sorin Antohi) sau „«pură invenţie» 


7. În privinţa relaţiilor dintre membrii grupului, încă din 1980 au survenit fracturi, uneori irecon- 
ciliabile. Unele texte publicate după 1989 stau mărturie asupra acestor dispute şi altercatii, dueluri 
care nu le fac cinste protagoniştilor şi care au distorsionat însăşi imaginea — e adevărat, uneori 
poate prea idilică — a acestei grupări intelectuale locale (vezi, de pildă, textul plin de invective al 
lui Liviu Cangeopol „Prietenilor mei anticomunişti”, New York Magazine, nr. 573, 4 iunie 2008, 
p.9; „Prietenilor mei anticomunisti (11)”, New York Magazine, nr. 575, 18 iunie 2008, p. 9. Vezi 
în acest sens şi Mihai Dinu Gheorghiu, „Peer Review. O evaluare nu doar academică din anii 1980”, 
în Mioara Anton, Bogdan Creţu şi Daniel Şandru (coord.), Cuvintele puterii. Literatură, intelec- 
tuali şi ideologie în România comunistă, Editura Institutul European, laşi, 2015, pp. 292-294; 
Dana Bălan, „Ultimul deceniu al comunismului, un dosar cultural”, Dilema veche, nr. 209, 18 februa- 
rie 2008, https : //dilemaveche.ro/sectiune/caleidoscopie/articol/ultimul-deceniu-al-comunismului- 
un-dosar-cultural-iii (accesat la 17 noiembrie 2019). 

8. Emilia Chiscop, ,,Povestea grupului disident de la Iasi”, Ziarul de lasi, 18 decembrie 2004, 
pp. 4-5A (textul a fost reluat pe blogul cotidianului ieşean şi in Caietele Revoluţei. nr. 6 [55]/2014, 
pp. 39-48). 

a Securităţii şi a Europei Libere” (Mihai Dinu Gheorghiu) ori întrebându-se retoric şi 
ironic „formează călătorii dintr-un tramvai un grup?” (Liviu Cangeopol). Alteori, 
sintagma a fost încărcată cu „ustensilele” disidentei mai mult decât era cazul, în vreme 
ce alţii i-au atribuit valenţe modernizatoare, numind-o „şcoală”, autentic contestatară 
şi liberală (Gabriel Andreescu)". În alte cazuri, comentatorii au ignorat „grupul”, 
negându-i caracterul colectiv contestatar, în vreme ce alţii l-au pus în relaţie cu destine 
individuale din mediul academic ieşean („o întâlnire unică şi imprevizibilă a unor oameni 
care gândeau la fel”!*) ori au explicat existenţa sa prin nevoia naturală a unor intelec- 
tuali de a publica liber şi prin efervescenta creată în jurul acestei nevoi”. Iar cuantifi- 
carea teoriilor cu privire la activitatea, consistenţa şi coerenţa sau la însăşi ideea de 
grup ar putea continua, 

Unul dintre foştii membri ai „Grupului de la Iaşi” a pus pe seama unui articol publi- 
cat în epocă aglutinarea şi diseminarea unei formule care desemna un „grup” intelectual 
creat în jurul revistelor studenţeşti din capitala Moldovei'*. Credem însă că lucrurile au 
stat altfel. Aşa cum dovedesc şi piesele de arhivă, se pare că poliţia politică a încadrat 
mişcarea intelectuală într-un „grup”, iar apoi expresia s-a impus natural prin transgre- 
sare din spaţiul încifrat al poliţiei politice către sfera publică. În acest fel, teoria cu 
privire la existenţa unui grup în capitala Moldovei a prins contur tot mai mult, culminând 
cu faza postcomunistă a locutiunii, care a impus-o definitiv în discursul public. De 
asemenea, credem că este foarte posibil ca opţiunea Securităţii — în tendinţa birocratică, 
hrănită de cultura instituţională, de a identifica mai degrabă grupuri de contestare decât 
insule individuale - şi socializarea firească a tinerilor intelectuali ieşeni să fi întărit 
reciproc această formulă. Un rol au avut, desigur, după 1989 şi publicarea unor documente 
din arhivele poliţiei politice privind această mişcare locală, a lucrărilor cu caracter 
memorialistic de către membrii grupului, dar şi dezbaterea de idei în jurul disidentei 
ieşene’. Nu în ultimul rând, reprezentarea socială a mişcării a fost puternic influenţată 


9. Mihai Dinu Gheorghiu, cap. cit., p. 290. 

10. Dana Bălan, art. cit. 

ll. Gabriel Andreescu, Cărturari, opozanți şi documente. Manipularea Arhivei Securităţii, Editura 
Polirom, laşi, 2013, p. 93n. ; idem, „Melodrama forului. Documentele Securităţii despre identita- 
tea şi rezistenţa intelectualilor”, în Vasile Boari, Natalia Vlas şi Radu Murea (coord.), Intelectualii 
şi puterea, studiu introductiv de Vasile Boari, Editura Institutul European, Iaşi, 2012, p. 218 (vezi 
şi nota 127). 

12. Dan Alexe, „La moartea lui Luca Piţu”, 15 iunie 2015, https : //moldova.europalibera. org/a/27073108. 
html (accesat în octombrie 2019). 

13. Liviu Antonesei explică atmosfera şi naşterea grupului astfel: „Oricât ar putea să ni se pară de 
incredibil astăzi, ceea ce am încercat să facem noi [s.n.] în Iasi din 1978-'79 şi până prin 1983 (şi 
ceea ce au încercat să facă şi alţii, câţiva ani mai înainte şi câţiva ani după) a fost instaurarea unei 
insule de libertate intelectuală, de prospeţime culturală, într-un mediu, în genere, lipsit şi de una, 
şi de cealaltă. Şi iarăşi, oricât ar părea de incredibil, în ciuda cenzurii, a presiunilor politice, în 
oarecare măsură am şi reuşit” (,,Acum, turnul de fildeş e bun numai pentru proşti... Liviu Antonesei 
în dialog cu Dorin Popa”, Timpul, nr. 8, 3 martie 1990, p. 7). Ulterior, peste ani, scriitorul şi-a 
nuanatat considerabil poziţia. 

14. Sorin Antohi consideră că actul fondator al formulei „Grupului de la Iaşi” s-a produs în 1982, prin 
publicarea textului lui Ion Bogdan Lefter „Eseul la Iasi” în Opinia studențească, apoi grupul s-a 
structurat în casa Culianu, la soţii Tereza şi Dan Petrescu. La rândul său, unul dintre informatorii 
Securităţii, Constantin Romanescu („lonescu”), face o critică necruțătoare respectivului text (Mihai 
Dinu Gheorghiu, cap. cit., p. 287 [vezi şi nota 13]; Sorin Bocancea şi Doru Tompea, Două dece- 
nii de comunism în laşul universitar. Presa studențească, prefaţă de Vasile Sebastian Dâncu, post- 
faţă de Liviu Antonesei, Editura Institutul European, Iasi, 2019, pp. 157-158). 

15. Mihai Dinu Gheorghiu, cap. cit., p. 293. 

de literatura dedicată subiectului, în mare parte rodul investigaţiilor şi interpretărilor 
chiar ale actorilor povestii. 

În ianuarie 1981, Securitatea a caracterizat mişcarea intelectuală ieşeană din jurul 
unor reviste studenţeşti drept un „grup” compact - aceasta este prima referinţă din dosa- 
rele Securităţii, cel putin după ştiinţa noastră —, într-un material redactat de UM 0544 (Centrul 
de Informaţii Externe). Raportul avertiza că Luca Pitu’® (lector universitar la catedra de 
franceză), Liviu Antonesei!” (cercetător la Institutul/Centrul de Ştiinţe Sociale al Universităţii 
din Iasi), Valeriu Gherghel’? (profesor la şcoala din satul Răducăneni, judeţul Iaşi), Petru 
Ioan!” (lector universitar la catedra de logică), Nichita Danilov? şi Sorin Pârvu?! (redac- 
tor-şef la revista Dialog) — tineri cu vârste cuprinse între 27 şi 35 de ani — „se află în 
curs de constituire a unui grup care ascultă şi comentează ştirile postului de radio 


16. Luca Piţu (n. 14 ianuarie 1947 - d. 14 iunie 2015) a absolvit, in 1970, Facultatea de Filologie 
a Universităţii „Alexandru Ioan Cuza” din Iasi. A urmat o carieră universitară în cadrul aceleaşi 
facultăţi. În 1975 a debutat în revista Dialog, iar în 1986 a debutat editorial cu un eseu scris în 
limba franceză despre povestirile lui Ion Creangă, Le chasseur des corbeaux, publicat în Franţa. 
A scris în numeroase reviste literare, printre care şi Opinia studențească. 

17. Liviu Antonesei (n. 25 aprilie 1953) a absolvit secţia psihologie-sociologie a Facultăţii de Istorie 
şi Filosofie din cadrul Universităţii „Alexandru Ioan Cuza” din Iasi în 1976. În perioada facultăţii, 
începând cu 1973, a fost titularul rubricii de sociologie a revistei Dialog şi redactor-şef adjunct 
la Opinia studenţească (1975-1976, 1982). În 1980 a revenit la conducerea revistei Opinia studen- 
feascd, însă în 1983, ca urmare a anchetei Securităţii, a fost îndepărtat. În perioada 1976-1978 a 
fost psiholog-terapeut la Centrul logopedic interşcolar din laşi şi profesor de logică şi psihologie 
la Liceul pedagogic din Iasi. in perioada 1978-1989 a fost cercetator in stiintele educatiei la Centrul 
de ştiinţe socioumane al universităţii ieşene. În 1988 a debutat cu volumul de eseuri Semnele timpului. 

18. Valeriu Gherghel (n. 22 iunie 1955) a urmat studii de filosofie la Universitatea „Alexandru loan 
Cuza” din laşi, pe care le-a finalizat în 1979. În perioada septembrie 1986 — iunie 1987 a fost 
bursier la Centre Européen Universitaire de Nancy. Ca student la filosofie, îl găsim în redacţia 
revistei Dialog în 1977, iar în perioada 1983-1989 a fost redactor-şef adjunct la Opinia studențească. 

19. Petru Ioan (n. 26 aprilie 1947) a urmat, în perioada 1965-1970, cursurile secţiei de filosofie din 
cadrul Facultăţii de Istorie şi Filosofie a Universităţii „Alexandru loan Cuza” din Iaşi. După fina- 
lizarea studiilor, a activat ca asistent la catedra de logică şi istoria filosofiei din cadrul universităţii 
ieşene. În 1975 a urmat un stagiu de specializare în domeniul logicii şi epistemologiei la Institutul 
de Filosofie al Universităţii Catolice din Louvain, Belgia. Tot în 1975 Petru loan a devenit doctor 
în filosofie al universităţii din Iaşi, iar în 1977, lector universitar, În 1977 era redactor-şef al revis- 
tei Opinia studenţească, 

20. Nichita Danilov (n. 7 aprilie 1952) a absolvit Facultatea de Ştiinţe Economice din laşi (1974-1978) 
şi Şcoala Postliceală de Arhitectură din Iaşi (1971-1973). În perioada 1974-1978 a fost stagiar 
economist la Studioul Cinematografic Buftea, iar după, până in 1981, economist la BJATM Iasi. 
Între 1982 şi 1988 a fost corector şi redactor la revista Convorbiri literare. A activat şi în calitate 
de profesor la Liceul „Mihai Eminescu” din Iasi (1988-1990), dar şi ca muzeograf la Casa Memorială 
„George Topîrceanu” (1988-1990). A debutat în presă la Dialog in 1979 şi editorial cu volumul de 
poeme Fântâni carteziene un an mai târziu. A primit premii literare în 1985 şi 1987. 

21. Sorin Pârvu (n. 29 aprilie 1946) a absolvit în 1969 Facultatea de Filologie, secţia engleză-română, 
din cadrul Universităţii „Alexandru loan Cuza” din Iasi, iar in 1975, Facultatea de Istorie şi Filosofie 
din cadrul aceleiaşi universităţi. În 1979 a obţinut titlul de doctor în litere şi teoria literaturii la 
Universitatea din Bucureşti. Şi-a început activitatea universitară în 1969, la catedra de engleză a 
Facultăţii de Litere din laşi. A predat cursuri de literatură română şi teorie a literaturii la School 
of Slavonic and East-European Studies din Londra şi la Faculty of Modern and Medieval Languages 
din Cambridge (1982-1984). A publicat texte în numeroase reviste, inclusiv Dialog şi Opinia stu- 
denţească. În perioada 1978-1981 a fost redactor-şef/adjunct la Dialog. În perioada 1982-1984 a 
beneficiat de o bursă acordată de British Council. Sorin Pârvu a fost indicat drept sursă a Securităţii 
de către Luca Pitu (Sorin Bocancea şi Doru Tompea, op. cit., p. 155). 

«EUROPA LIBERĂ», lecturează materiale obţinute din exterior - pe căi ilegale - de 
PITU LUCA”. Cu toate acestea, în acel moment, Securitatea examina încă ipoteza 
constituirii unui grup cu trăsături sociale distincte, solicitând ofiţerilor „verificarea 
informaţiilor din care rezultă faptul că grupul este pe cale de a se constitui, dacă 
această acţiune are un caracter organizat sau este bazat pe comuniunea de idei non- 
conformiste sau aşazise protestatare” (subliniere in original). De asemenea, Securitatea 
era îngrijorată de faptul că membrii acestui grup cultural pregăteau materiale pentru 
a fi publicate in diverse reviste literare”. Din acel moment, noţiunea de grup cu refe- 
rire la microcosmosul din jurul revistelor şi la boema intelectuală ieşeană apare frec- 
vent în materialele poliţiei politice. De altfel, chiar unii dintre cei supravegheați, 
printre care Liviu Antonesei, cred că „grupul non-conformist” a fost o creaţie a 
Securităţii: „De altfel, ancheta din 1983 [vezi mai jos, n.n.] chiar asta trebuia să 
scoată în evidenţă - un grup non-conformist, «dirijat din exterior» !, care pune în 
pericol «securitatea statului»”™*. La rândul său, Mihai Dinu Gheorghiu este de părere 
că „anchetele de opinie efectuate de Securitate şi «măsurile» recomandate de aceasta 
partidului au contribuit la geneza «grupului» ieşean într-o mai mare măsură decât 
afinitatile elective dintre membrii acestuia”. Contribuie şi Luca Pitu la această ipo- 
teză, considerând că „Grupul de la Iasi” era mai degrabă o invenţie a ofiţerilor poli- 
tiei politice „dornici, pentru a-şi justifica lefile babane şi statutul atotputernic, să 
inventeze conspirații, trădări, destabilizări şi aşa mai departe”%. 

O dinamică naturală marchează evoluţia în timp a relaţiilor dintre membrii grupu- 
lui şi deci o fluctuatie a stucturii acestuia, iar documentele Securităţii indică acest lucru. 
În mod inerent, grupul are o componenţă şi o consistenţă iniţiale (dacă putem stabili 
cumva o bornă temporală a debutului) care pot evolua, în funcţie de relaţiile dintre mem- 
bri, de influenţele dintre ei, de ghidajul şi de intervenţia autorităţilor, de la o diversitate 
restrânsă până la una de anvergură. Aşa se explică existenţa unor cercuri relationale 
variate, uneori închise, alteori deschise, cu numeroase nuanţe, în funcţie de context. 
„Listele” cuprinzându-i pe membrii grupului în diferite formate au fost nu doar rodul 
selecţiei din corpusul de documente, răspândind astfel o structură „autorizată” alcă- 
tuită de ofiţerii de Securitate, ci şi al opţiunilor elaborate de foştii protagonişti”. 

Atribuirea unui caracter variabil grupului, prin eliminarea sau adăugarea unor per- 
soane, este operată de ofiţerii de Securitate, care menţionează, la distanţă de opt ani, 
altă structură, întărind ideea unei dinamici, a unei grupări fluctuante. Astăzi, frontierele 
grupului - cine a facut sau nu parte într-o anumită etapă - sunt foarte greu de stabilit, 
dificultate alimentată nu numai de cheia de interpretare a diferitelor tipuri de surse, ci 
şi a contextului, a metamorfozelor vieţii culturale ieşene din anii 1980. Din acest 
motiv, nu excludem nicidecum utilizarea formulei la plural („grupuri”), aşa cum 
sugerează Mihai Dinu Gheorghiu, căci afirmarea individuală şi colectivă - influenţată 


22. Arhiva Consiliului Naţional pentru Studierea Arhivelor Securităţii (în continuare, ACNSAS), fond 
Informativ, dosar I 146674, vol. 3, ff. 1v-2v, 10-10v. 

23. Liviu Antonesei, Jurnal din anii ciumei, p. 26. 

24. Mihai Dinu Gheorghiu, cap. cit., pp. 292-293. 

25. Dana Bălan, art. cit. 

26. Gabriel Andreescu, cap. cit., pp. 213-217. 

27. Vezi, de pildă, „calupurile” cu nume de persoane, uneori fiind inserate chiar şi criterii de distinc- 
tie, realizate de Luca Pitu (Luca Pitu, op. cit., pp. 15, 30-31, 34-35, 75-77, 79-81, 95-96, 124-125, 
190, 214 ş.a.). 

de rivalitatile, solidaritatile şi „mişcările” membrilor grupului în interior, precum şi de 
intervenţiile autorităţilor - a impus reconfigurări şi permutări relationale frecvente. 

Arondarea grupului unor reviste studenţeşti a fost însă o realitate. În avanpostul 
acestora s-au aflat Dialog (intitulată Alma Mater între 1969 şi 1973, revista Universităţii 
„Alexandru loan Cuza”) şi Opinia studențească (apărută în aprilie 1974, revista între- 
gului centru universitar Iaşi). Numeroase personaje ale lumii literar-artistice şi-au facut 
ucenicia la aceste publicaţii care au format mulţi jurnalişti de condei specializaţi în 
domeniile social-politic şi cultural. Revistele ofereau un spaţiu de afirmare academică 
şi culturală (inclusiv peste hotare, vezi ecourile de la Europa Liberă) într-o epocă domi- 
nată de literatură şi mai ales de cultura umanistă, în care cuvântul scris surmonta absenţa 
altor surse alternative de informare şi divertisment, atent controlate şi cenzurate, dar şi 
într-o eră incomparabil diferită de cultura predominant audiovizuală de astăzi”. În ace- 
laşi timp, „presa studenţească” şi „literatura tinerilor” se aflau sub atenţia permanentă 
a regimului. Asupra acestor spaţii de afirmare a fost exercitat mereu un control preven- 
tiv întrucât, aflându-se în centrul sistemului de producţie ideologică, ele erau ca o sabie 
cu două tăişuri. Pe de o parte, acestea reprezentau importante furnizoare de cadre, în 
materie generaţională, pentru reproducerea sistemului (ideologic), pe de altă parte însă, 
erau o potenţială ameninţare (prin actele de răzvrătire şi contestare) la adresa stabilită- 
tii regimului”. 

În conducerea redactiilor acestor publicaţii s-au succedat reprezentanţi ai diferitelor 
generaţii, astfel încât nume importante din presa culturală şi din lumea universitară, care 
s-au afirmat aici, s-au distins ca persoane publice după 1989. În general, schimbările 
şi reorganizările din structura conducerii redactiilor (mai ales în cazul Opiniei studenţeşti) 
au fost frecvente, nu doar din cauza succesiunii promotiilor de absolvenţi (cei care 
finalizau studiile erau repartizaţi în alte localităţi şi deci părăseau redacţia), dar inclusiv 
din cauza amestecului partidului şi Securităţii în chestiunile editoriale. Totuşi, alegerea 
conducerii revistelor, procedură care a evoluat şi ea în anii 1970-1980, era rodul unor 
afinități între membrii redacţiei şi factorii de decizie (universitatea, Consiliul Uniunii 
Asociaţiilor Studenţilor Comunisti din centrul universitar Iasi, partidul etc.)*'. În analiza 
activităţii acestor reviste şi a membrilor „Grupului de la Iasi” în cadrul redactiilor ori 
în publicistică, trebuie să avem în vedere o relaţie mai curând negociată cu „cenzura”, 
aşa cum afirmă Doru Tompea”, fostul şef peste revistele studenţeşti ale universităţilor 
ieşene din anii 1980, punctul de contact între partid şi Securitate”. 


28. Vezi, de exemplu, notele informative ale Securităţii găsite în zilele fierbinţi ale Revoluţiei în 
fişetul primului nomenclaturist al Iaşului, care confirmă modificarea componenţei „de bază” a 
grupului, în viziunea Securităţii. Componenţa grupului este variabilă, dar rămân identificaţi drept 
„nucleul dur” al mişcării contestatare Alexandru Călinescu şi Dan Petrescu (Mihai Dinu Gheorghiu, 
cap. cit., pp. 289-292 - documentul citat a fost publicat initial în revista Timpul într-un număr din 2003). 

29. Gabriel Andreescu, L-am urât pe Ceausescu. Ani, oameni, disidență, Editura Polirom, laşi, 
2009, p. 85. 

30. Mihai Dinu Gheorghiu, cap. cit., pp. 287-288. 

31. Sorin Bocancea şi Doru Tompea, op. cit., pp. 57-58, 71. 

32. Doru Tompea a deţinut funcţia de preşedinte al Uniunii Asociaţiilor Studenţilor Comunisti pe Centrul 
Universitar Iasi în perioada 1979-1985, la propunerea lui Ion Iliescu, pe atunci prim-secretar al 
Comitetului Judeţean al PCR Iaşi. 

33. Sorin Bocancea şi Doru Tompea, Două decenii de comunism în Iaşul universitar, prefaţă de 
Vasile Dâncu, Editura Institutul European, laşi, 2015, pp. 447-472, 477-480, 482-483; Sorin 
Bocancea şi Doru Tompea, Două decenii de comunism în laşul universitar. Presa studențească. 
pp. 156-157). 

Sub masca aparent impenetrabilă a cenzurii - care opera pe multiple planuri de 
control şi supraveghere -, reţelele de la nivel local întreţinute de coniventa între pro- 
fesori (redactori/membri ai conducerii revistelor, unii dintre ei având şi functii in 
partid şi asumându-şi astfel protectoratul revistelor) şi studenţi, prevalența unui patri- 
otism local, reputaţia celor două reviste“, corupţia culturnicilor locali, convingerea 
că un astfel de debuseu social şi cultural era inestimabil au permis publicarea a nume- 
roase texte de debut şi traduceri din autori consideraţi mai degrabă nefrecventabili, 
organizarea de seminarii, cenacluri şi întâlniri curajoase. Există autori care consideră 
că la succesul „adormirii” cenzurii au contribuit inclusiv marginalitatea revistei (nu 
era totuşi o revistă de importanţă şi acoperire naţionale) şi lipsa de experienţă a cul- 
turnicilor locali în decelarea textelor şi mesajelor care ar fi putut fi decriptate drept 
subversive sub alte auspicii, în paralel cu inventivitatea autorilor care au testat, în 
timp, limitele discursului public“. Toate acestea au creat un spaţiu de presă „aproape 
liberă”, mult mai puţin penetrată de impactul ideologiei şi de influenţa cenzurii decât 
„presa profesionistă”36. 

Din aceleaşi dosare ale poliţiei politice am încercat să aflăm dacă şi cum conşti- 
entizau tinerii disidenti ieşeni apartenenţa la o mişcare contestatară. lată o relatare 
despre „grup” din scrisoarea (27 mai 1983) trimisă de Dan Petrescu” preşedintelui 
Uniunii Scriitorilor pentru a protesta împotriva atacului lui Artur Silvestri la adresa lui 
Ioan Petru Culianu, cu referire la faptul că Silvestri folosea aceleaşi materiale ridicate 
de anchetatori: „Împreună cu familia şi cu un grup de prieteni [s.n.] suntem chiar în 
momentul de faţă victime ale unei anchete severe a Securităţii, care, în cursul 
percheziţiilor* efectuate la domiciliile noastre, a căutat exact aceleaşi materiale de 
care se serveşte angajatul Dumneavoastră”. La rândul ei, Tereza Culianu-Petrescu“ 


34. Revistele Dialog şi Opinia studențească erau considerate de conducerea Partidului Comunist 
cele mai bune publicaţii studenţeşti din ţară în 1985 (Sorin Bocancea şi Doru Tompea, Două dece- 
nii de comunism în laşul universitar, pp. 471-472). 

35. Cristina Petrescu, From Robin Hood to Don Quixote: Resistance and Dissent in Communist 
Romania, Editura Enciclopedică, Bucuresti, 2013, pp. 318-322. 

36. Liviu Antonesei, „Cenzura noastră cea de toate zilele”, in Adrian Neculau (coord.), Viața cotidiană 
în comunism, Editura Polirom, Iasi, 2004, pp. 138-144 (textul a fost reluat sub un alt titlu un 
deceniu mai târziu: „Presa studenţească în vremuri de cenzură”, in Sorin Bocancea [coord.], De 
la presa studențească în comunism la presa postcomunistă, prefaţă de Emil Hurezeanu, Editura 
Institutul European, Iaşi, 2014, pp. 47-61); Alexandru Călinescu „La Dialog cu cenzura”, în Sorin 
Bocancea (coord.), op. cit., pp. 74-76; Sorin Antohi, „Dialog : egoistorie, microistorie, istorie”, 
în Aurelia Stoica (coord.), Literatură, arte, idei în „Alma Mater "/„ Dialog”. 1969-1990, Editura 
Universităţii „Alexandru Ioan Cuza” din Iasi, 2005, pp. 15-16; „Dialog-ul prin vremi. Doris 
Mironescu în dialog cu Andrei Corbea despre «micuțul David» în confruntare cu «Goliath-ul siste- 
mului»”, in Aurelia Stoica (coord.), op. cit., pp. 34-35. 

37. Dan Petrescu (n. 26 februarie 1949) a urmat cursurile Facultăţii de Filologie din cadrul Universităţii 
„Alexandru Ioan Cuza” din Iasi, secţia română-franceză, şi a publicat la revistele Dialog şi Opinia 
studențească. În 1988 a fost concediat din postul de bibliotecar al Bibliotecii Centrale Universitare 
„Mihai Eminescu” din laşi din cauza atitudinii şi activităţii critice la adresa regimului. 

38. Percheziţiile domiciliare de la Iaşi au avut loc la 18 mai 1983. 

39. ACNSAS, fond Informativ, dosar I 146674, vol. 3, f. 197. 

40. Tereza Culianu-Petrescu (n. 10 octombrie 1945) a absolvit in 1968 Facultatea de Filologie a 
Universităţii „Alexandru Ioan Cuza” din Iasi. A fost apoi asistentă la aceeaşi facultate (catedra de 
limba română/literatură universală) a universităţii ieşene. A susţinut cursuri de limba română pen- 
tru studenţii străini. În 1982 s-a căsătorit cu Dan Petrescu. 

declara* la interogatoriile din mai 1983 ca cele mai stranse relatii de familie le are cu 
Liviu Antonesei, Luca Pitu, Sorin Antohi”? şi Andrei Corbea”?. 

Informatorii din preajma mişcării contestatare ieşene pot oferi de asemenea unele 
răspunsuri la întrebarea noastră. Iată ce spune sursa „lonescu” (foarte bun cunoscător 
al microcosmosului presei şi boemei intelectuale ieşene, dovedit a fi profesorul de psi- 
hiatrie, devenit ulterior academician, Constantin Romanescu“) despre „grup” (decembrie 
1982), cu imprecatii şi izbucniri de invidie, presărate cu improvizații şi detalii aşteptate 


aeons 


Ceea ce se remarcă la acest grup [s.n.] este snobismul foarte manifest, inclinatia absolut vădită 
către o lume visată la un nivel supralicitat faţă de realitatea de fond ca şi un fel necontrolat 
de a aprecia, supraestimativ, valori culturale după unicul criteriu al „noului” şi străinului. De 
asemenea, niciun fel de interes pentru muncă, mai ales la bărbaţii tineri ai grupului care mi 
se par a fi mai mult intretinuti decât intretinatori*. 


În general, subzistă pericolul ca analiza acestor delatiuni să fie compromisă, întrucât, 
în numeroase cazuri, ideea existenţei unui grup ostil cu vederi contestatare e posibil să 
fi fost indusă tocmai de ofiţerul de Securitate. Nu este, credem, cazul aici. Dimpotrivă, 
ni se pare foarte plauzibilă ipoteza conform căreia Romanescu - considerat ,,calificat” 
şi foarte util poliţiei politice - i-a „împins”, încet, pe ofiţerii de Securitate spre teoria 
constituirii unui grup cu potential radical şi contestatar®. 

O altă sursă (,,Cornel”) relata despre Liviu Antonesei şi despre „grup” : 


Trecând drept lider al grupului amintit [s.n.], Liviu Antonesei[,] prin maşinaţiuni foarte 
puternice chiar la comitetul de partid din centrul universitar Iasi, a ajuns redactor şef adjunct 
al Revistei Opinia studenteascd{ ; | a încercat şi încearcă prin presiuni repetate să pună în prim 


41. ACNSAS, fond Informativ, dosar I 146674, vol. 3, f. 263. 

42. Sorin Antohi (n. 20 august 1957) a absolvit Facultatea de Filologie din cadrul Universităţii 
„Alexandru Ioan Cuza” din laşi. A debutat în presa studenţească locală in 1978 (Opinia studen- 
țească). În perioada 1981-1983 a fost redactor-şef la revista Dialog (unde a debutat în 1981), iar 
între 1988 şi 1990 a fost cercetător la Institutul de Istorie „A.D. Xenopol” din Iasi. 

43. Andrei Corbea-Hoişie (n. 15 decembrie 1951) a absolvit Facultatea de Filologie - secţia ger- 
mană-română (1974) — şi Facultatea de Istorie (1979) ale Universităţii „Alexandru loan Cuza” 
din Iaşi. În 1988, a obţinut titlul de doctor în filologie la Universitatea din Bucureşti. A fost 
redactor şi redactor-şef adjunct (începând cu 1981) al revistei Dialog ; a fost promovat redactor-şef 
după ancheta Securităţii din mai 1983 şi după îndepărtarea lui Sorin Antohi din funcţie. În peri- 
oada 1974-1980 a predat limba germană in laşi la Şcoala generală nr. 13, Liceul Industrial nr. 1, 
Liceul Naţional, iar ulterior, în perioada 1980-1982, a fost filolog la Centrul de lingvistică, 
istorie literară şi folclor al universităţii ieşene. În perioada 1981-1983 a fost membru asociat al 
colectivului de istoria culturii al Institutului de Istorie şi Arheologie „A.D. Xenopol” din Iasi, 
iar între 1982 şi 1990, a fost, pe rând, asistent suplinitor, lector suplinitor şi lector definitiv la 
catedra de limbi şi literaturi germanice a Universităţii „Alexandru loan Cuza” din laşi. A debu- 
tat editorial în 1983, când a tradus şi a prefaţat lucrarea Hermeneutica literară şi experiența 
estetică de Hans Robert Jauss. A fost bursier al Fundaţiei „Alexander von Humboldt” — Universitatea 
din Konstanz (1986, 1987). 

44. Sorin Antohi, „Din nou despre raporturile mele cu Securitatea”. 

45. ACNSAS, fond Informativ, dosar I 146674, vol. 3, f. 242. 

46. Sorin Bocancea şi Doru Tompea, Două decenii de comunism în Iaşul universitar. Presa studen- 
teascd, pp. 157-158. 

plan producţiile literare şi filosofice ale diverşilor indivizi fără a ţine cont de faptul că această 
revistă are un statut foarte precis. 


Despre Dialog, aceeaşi sursă remarca faptul că revista se afla „sub conducerea unui 
grup destul de dubios [s.n.]””. În noiembrie 1982, un informator (,,Florescu”) opina 
despre „grup”: „DAN PETRESCU, S[ORIN] ANTOHI, [LUCA] PITU sunt legați 
într-o prietenie durabilă [s.n.] şi pare-se că se întâlnesc adesea în locuinţa TERESEI 
CULIANU unde trag chefuri, discută politică, etc.”. 

Consistenta profesională şi capacităţile intelectuale ale tinerilor ieşeni erau observate 
inclusiv de Securitate. În acelaşi timp, membrii grupului discutau deseori la superlativ 
unii despre alţii. În acest fel, s-a conturat convingerea poliţiei politice că ar avea de-a 
face cu o mişcare compactă, sofisticată, cu un potenţial deosebit de extindere şi radica- 
lizare“. Nu se poate nega de asemenea ipoteza, pe care o susţine şi Liviu Antonesei, 
că nu era interesul Partidului Comunist şi cu atât mai puţin al Securităţii să întreţină 
ideea că există un grup contestatar la Iaşi care este când tolerat, când se încearcă 
dispersarea lui. Dovada este că poliţia politică a adoptat până în decembrie 1989 
tehnica destructurării acestui anturaj prin mijloace inhibitoare cunoscute (avertizări, 
şicane, intimidări)”. Mai tarziu, profilarea lui Dan Petrescu drept unul dintre cei mai 
importanţi disidenti din România, născut tocmai din sânul mişcării de intelectuali 
ieşeni, s-a datorat şi amicilor săi din grup, care, chiar dacă nu l-au urmat neapărat în 
actele deschise pe care le-a întreprins, l-au sprijinit şi erau pregătiţi să-l înlocuiască 
în cazul unei acţiuni brutale a regimului. Aceasta denotă în definitiv o solidaritate de 
grup, poate chiar un nucleu de societate civilă, „rădăcini” mult mai puţin evidente în 
documentele Securităţii“. 


Membrii grupului 


Majoritatea membrilor grupului sunt astăzi cunoscuţi. Totuşi, se ştie mai puţin că unele 
dintre cele mai proeminente figuri au devenit obiective ale poliţiei politice nu în anii 
1981-1983, ci în a doua jumătate a/la finalul anilor 1970. Aşadar, ei s-au aflat „pe radar” 
cu un deceniu mai înainte de a fi „introduşi” în grup chiar de Securitate. Aici a inter- 
venit probabil şi dificultatea poliţiei politice de a încadra cumva această grupare informală 
locală, animată mai degrabă de un spirit boem, „alternativ” şi nonconformist, cel puţin 
în faza iniţială, decât de o mişcare structurată“. 

Relaţiile cu lectorii străini (Jean-Noël Mathieu - declarat ulterior indezirabil pe 
teritoriul României -, Romain Réchou, Maurice Toussaint ş.a.) au fost de cele mai multe 
ori motivul deschiderii dosarelor de urmărire informativă, întrucât universitarii străini 
erau suspectaţi invariabil de Securitate de apartenenţă la serviciile de spionaj occidentale. 


47. ACNSAS, fond Informativ, dosar I 146674, vol. 3, f. 280. 

48. Ibidem, f. 244. 

49. Liviu Antonesei, Jurnal din anii ciumei, pp. 26-27. 

50. Cristina Petrescu, op. cit., pp. 326-327. 

51. Mihai Dinu Gheorghiu, cap. cit., p. 287. 

52. Vezi declaraţia col. (r) Constantin Ciurlău, ultimul şef al Securităţii ieşene (locţiitor al şefului 
Securităţii Judeţului Iaşi din februarie 1984 până în decembrie 1989), care confirmă această teză 
conspirationista şi în mare măsură fabulatorie : „În ultimii 15 ani înainte de 1989, Moldova devenise 

Practica Securităţii era de a-şi îndrepta atenţia asupra cercului din jurul acestor univer- 
sitari străini”. Un centru universitar de dimensiunea Iaşului presupunea automat 
legături cu numeroase instituţii de învăţământ din Occident, relaţii confirmate şi 
conservate prin schimburi academice constante, chiar şi în perioada când regimul 
ceauşist ajunsese nefrecventabil şi era criticat vehement din exterior. Aceste relaţii au 
fost întreţinute de conducerea universităţii ieşene de atunci, cu sprijinul Securităţii 
locale şi probabil al altor factori de influenţă locali“. Uneori, aceşti lectori au fost 
expulzați ca urmare a sprijinului acordat pentru a transmite mesaje în Occident. În 
orice caz, ei au reprezentat o nesperată gură de oxigen pentru mediul academic local, 
autarhizat şi izolat şi au contribuit major la susţinerea şi chiar la întreţinerea unei 
culturi a disidentei. 

Relatiile membrilor grupului cu Securitatea au fiecare istoria si preistoria lor, uneori 
complicate şi periculoase, cu tot ce implică o astfel de relaţie (de la sfidarea ofiţerilor 
la colaborare sau şantaj). Până acum, Sorin Antohi şi Andrei Corbea® au fost decon- 
spirati ori s-au autodeconspirat cu privire la relaţiile de colaborare cu Securitatea. Din 
cercetările noastre reiese că mai există cel puţin un caz de colaborare şi alte tentative 
de recrutare. Nu facem nicidecum această precizare pentru a afirma calitatea de tribunal 
retrospectiv a examinatorului arhivei Securităţii ori pentru a alimenta ambiguitatile 
existente cu privire la istoria acestui grup, ci pentru a sublinia încă o dată, dacă mai 
era cazul, că această tentativă de a reconstitui faptele este un teren vast şi foarte complex, 
unde judecăţile reductioniste şi maniheiste nu îşi au locul. 

Am operat o selecţie în mod evident subiectivă a membrilor grupului pe care îi vom 
prezenta mai jos. Ea are însă o explicaţie judicioasă care ţine de ceea ne-am propus să 
facem : să citim altfel documentele poliţiei politice. Securitatea a impus, în funcţie de 
tribulatiile, fanteziile, interesele eclectice şi convingerile ofiţerilor, diverse lecturi şi 
configurări ale grupului ieşean la finalul anilor 1970 şi începutul anilor 1980. Dacă 


ţinta, o afirm categoric, mai multor servicii de informaţii, care îşi trimiteau la Iasi cadre şi agenţi 
sub diferite acoperiri. Este un lucru cunoscut. Asta am practicat şi noi. [...] Aceşti oameni care 
veneau la muncă în România, gen lectori străini. Aceştia au fost angajaţi de către unele servicii de 
spionaj străine pentru a desfăşura la Iasi o adevărată activitate. Din fericire pentru ei, unii au reu- 
şit, din fericire pentru noi, am reuşit noi, i-am stopat la timp” (Andrei Aştefănesei, „Peste 1.000 de 
colaboratori Secu în Iasi”, Ziarul de Iaşi, 24 august 2006, https : //www.ziaruldeiasi.ro/local/ 
peste-1 -000-de-colaboratori-secu-in-iasiini43nf, accesat la 17 noiembrie 2019, reluat sub titlul „Un 
amplu interviu cu Constantin Ciurlău, fostul şef al Securităţii ieşene”, 22, anul XV [862], 15 sep- 
tembrie 2006 - 21 septembrie 2006). 

53. Liviu Marius Bejenariu, „România anilor '80 în optica lectorilor americani de la universitatea 
«Alexandru Ioan Cuza» din Iasi”, Revista de Istorie a Moldovei, nr. 4 (96)/2013, p. 69. 

54. Emilia Chiscop, „Regret multe, dar îmi asum trecutul”. 

55. Adrian Niculescu, op. cit., pp. 299, 300. 

56. Andrei Corbea-Hoişie a fost deconspirat de CNSAS prin Decizia nr. 1407 din 26.04.2007 (publicată 
în Monitorul Oficial, nr. 676/18.10.2007), pe care acesta nu a contestat-o (a confirmat de altfel în 
audierea în fata Colegiului CNSAS veridicitatea informaţiilor furnizate Securităţii). El a fost iden- 
tificat ca având numele conspirativ „Horia” şi ca fiind autorul unor note informative furnizate 
începând cu 1984 privind persoane, mai ales intelectuali, atât din ţară, cât şi întâlnite în călătoriile 
de studiu efectuate peste hotare. A pus la dispoziţia Securităţii note informative privindu-l pe Dan 
Petrescu şi a contribuit la redactarea unui material pe care Securitatea avea de gând să-l utlizeze în 
vederea compromiterii lui loan Petru Culianu. În urma deconspirării s-a retras din funcţia de 
ambasador la Viena, în care fusese numit în 2005. 

vocea narativă unică a dictat o anume listă de membri ai grupului la un moment dat, 
noi vom diseca ecourile şi vom propune o lectură alternativă. Registrului retoric pe 
care îl formulează documentele Securităţii opunem un „nucleu dur” de membri care 
impun consistenţă portretului sintetic al grupului, dar care au în acelaşi timp o legătură 
«nu e vorba de colaborare, în sensul relaţiei conspirate) trasată anterior. Admitem însă 
că şi aceasta este doar o fotografie estompată a grupului, dintr-un unghi construit mai 
degrabă artificial. În acelaşi timp, precizăm că nu intenţionăm să proiectăm o imagine 
restrictivă a „grupului” ori să minimalizăm acţiunile unor actori în detrimentul altora, 
ci propunem pur şi simplu o altă grilă de lectură - care nu exclude însă suprapuneri 
sau coliziuni cu documentele de arhivă şi versiunile atât de frecvente ale protagoniş- 
tilor. Oricum ar fi, aceasta ne permite să evităm o ierarhie regizată de autorităţile 
vremii. 

Am fost interesați de „arheologia” acestui grup. Aşadar, încercăm să reconstituim 
detaliile oficierii relației dintre tinerii intelectuali si poliția politică nu asa cum le prezintă 
dosarele care privilegiază perioada 1981-1983 (mai ales prin prisma evenimentelor 
deosebite petrecute in acest interval), ci asa cum nu le arată documentele. După „metoda 
amprentării”, o persoană odată identificată nu va mai putea evada din specia acestei 
înregistrări. Aşa cum vom vedea, marcarea a fost operată în cazul unora cu mult înainte 
de aglutinarea unei grupări prin afinități elective si prin socializarea în jurul unor reviste 
studentesti. Foarte posibil însă, Securitatea avea să extindă limitele acestui marcaj din 
varii motive. În preludiul acestei liste, precizăm că Alexandru Călinescu şi Andrei Corbea 
se înscriu în categoria seniorilor, a celor care „păstoreau” grupul de la revista Dialog, 
primul până în 1983, cel de-al doilea după momentul perchezitiilor, un „act fondator” în 
privinţa caracterului contestatar al grupării. În cazul lui Corbea nu credem că el poate fi 
cartografiat în „schema” de bază a grupului de la finalul anilor 1970 şi începutul anilor 
1980. Probabil că la această socializare în jurul unor personaje cu autoritate, cum a fost, 
de pildă, Alexandru Călinescu, a tinerilor care căutau recunoaştere şi afirmare a con- 
tribuit şi regula că revistele studenţeşti aveau profesori coordonatori (deşi nu mai erau 
redactori-şefi, ei au rămas în consiliile publicaţiilor) chiar şi în perioadele în care 
redactori-şefi erau studenţi“. Totodată, arătăm că grupul nu a avut niciodată un lider 
acceptat şi declarat ca atare. Luca Pitu a fost, probabil, cel mai răzvrătit personaj din 
această istorie a mişcării contestatare din Moldova, dar a-i atribui rolul de „şeful de 
necontestat al Grupului de la Iaşi”* este o exagerare afectivă a lui Dan Alexe“. Totuşi, 


57. Primul student redactor-şef a fost instalat la Opinia studențească în anul 1979, iar la Dialog, în 
1980 (Sorin Bocancea şi Doru Tompea, Două decenii de comunism în laşul universitar. Presa 
studenţească, pp. 53, 71, 80). 

58. „Interviu cu Dan Alexe”, 26 martie 2014, https : //www.youtube.com/watch? v= aGSMvqxMsto 
(accesat la 17 noiembrie 2019). 

59. Dan Alexe (n. 23 ianuarie 1961) a absolvit Facultatea de Filologie a Universitatii , Alexandru Ioan 
Cuza” din Iaşi, cu specializări în franceză şi rusă. A părăsit România in 1988, stabilindu-se în 
Belgia, după ce a publicat în revista AGORA (New York) piesa de teatru Rămăieni (critică la adresa 
protocronismului) şi a participat la realizarea unui film documentar în Belgia care critica regimul 
Ceauşescu. A debutat in 1984 în volumul colectiv de studii culturale Poetica Renaşterii. A fost 
avertizat în 1984 pentru legături cu un fost ataşat cultural al Ambasadei SUA şi rechemat după un 
an la Securitatea din Iaşi. În cazul său, Securitatea propunea concedierea (făcea traduceri pentru 
Filarmonică, fiind plătit în sistem de plata cu ora) pentru a fi obligat să părăsească Iaşul (ACNSAS, 
fond Informativ, dosar I 146674, vol. 4, ff. 248-255). 

această imagine a mentorului a existat. Ea a transgresat de la Alexandru Călinescu 
(înainte de 1989)“ la Dan Petrescu (in postcomunism)”. 


60. Un document redactat de Securitate în toamna lui 1989 şi găsit in zilele Revoluţiei in fişetul 


6l. 
62. 


63. 
64. 


Alexandru Călinescu® a intrat în atenția Securității ca asistent la catedra de franceză 
a Universităţii „Alexandru Ioan Cuza” din laşi, fiind suspectat de a fi fost racolat 
de serviciile franceze de spionaj. A fost urmărit prima dată în anii 1970-1972. La 
locuinţa lui au fost instalate mijloace specifice de supraveghere (ascultarea convor- 
birilor, interceptarea corespondenţei, „investigaţii la domiciliul celui urmărit”). 
Dosarul de urmărire (DUI „Petrescu”) a fost închis în noiembrie 1976, la doi ani după 
ce fusese obţinută aprobarea PCR (era membru de partid) pentru iniţierea supraveghe- 
rii (august 1974)%. Alexandru Călinescu“ călătorise în Franţa în 1966-1968, respec- 
tiv 1971, la specializare, iar în 1974, ca turist. În 1975, Securitatea a avizat negativ 
cererea lui de a mai vizita această tara. Securistii au încercat să-l recruteze pe literat“. 
Să amintim că el era un personaj cu o carieră promițătoare : primise premiul Uniunii 
Scriitorilor (1973), avea relaţii importante în lumea culturală, iar din 1974 era redac- 
tor-şef la revista Dialog. A avut, ca şi ceilalți urmăriţi, legături cu lectorul francez 
Maurice Toussaint. În 1983 a fost şi el avertizat de Securitate şi sancţionat pe linie 
de partid ca urmare a anchetei poliţiei politice care a vizat grupul ieşean. Ca răspuns 
la protestul adresat Uniunii Scriitorilor privind persecuțiile la care era supus Mircea 
Dinescu, lui Călinescu i s-a interzis să mai publice începând cu aprilie 1989, 

Luca Pitu. Acelaşi tip de relaţii cu lectorii francezi a constituit motivul urmăririi 
lui Luca Pitu. A fost la rândul său plecat la specializări în Franţa în 1970 şi 1972, 
acesta fiind aparent momentul declanşării supravegherii sale (relaţii cu lectori francezi, 


secretarului cu propaganda din sediul judeţean al PCR Iasi face portretul lui Călinescu : „Ca redac- 
tor şef al revistei studenţeşti «DIALOG», în perioada 1981-1983 a fost considerat mentorul unui 
grup de tineri cu veleitati scriitoricesti, lansați de publicaţia menţionată, erijându-se într-un «şef de 
şcoală» a aşa-zisei «generaţii 80», cărora le-a insuflat ideile cele mai nocive” (Alexandru Călinescu, 
„Viaţa mea povestită de Securitate”). 

Mihai Dinu Gheorghiu, cap. cit., p. 292. 

Alexandru Călinescu (n. 5 octombrie 1945) a absolvit secţia de limbi străine a Facultăţii de Filologie 
din cadrul Universităţii „Alexandru loan Cuza” din Iaşi. În 1966, în timpul facultăţii, a beneficiat 
de o bursă de şase săptămâni la Paris. După absolvirea facultăţii, a activat ca profesor de liceu, a 
urmat cele şase luni de stagiu militar, după care a intrat la catedra de franceză a universităţii din 
Iaşi. În perioada 1974-1983 a condus revista Dialog (ca redactor-şef al acestei reviste, într-o nouă 
formulă, pe atunci asistent universitar, apoi, odată cu numirea lui Sorin Antohi ca redactor-şef în 
1981, Călinescu a devenit coordonator), fiind demis în mai 1983. Şi-a început activitatea publicis- 
tică încă din vremea studenţiei, publicând recenzii şi cronici în revista /asul literar. 

ACNSAS, fond Informativ, dosar I 146674, vol. 2, ff. 1-4. 

Pe o notă-declaraţie furnizată de Alexandru Călinescu despre o şedere în Franţa, un ofiţer a adău- 
gat la finalul documentului „Cel în cauză a fost colabforator] al org[anelor] noastre şi a dat nota 
ca urmare a instruirii sale conf. HCM 957/966” (actul normativ ce reglementa relaţiile dintre 
cetăţenii români şi cei străini şi care privea secretele de stat). Pe altă notd-declaratie un ofiţer a 
adăugat de asemenea „Asistentul CĂLINESCU ALEXANDRU este membru PCR şi a fost colabo- 
rator al organelor de Securitate. A depus cerere împreună cu soţia pentru a merge temporar în 
Franţa” (ACNSAS, fond Informativ, dosar I 146674, vol. 2, ff. 17, 29, 29v). Până acum, investi- 
gatiile noastre nu confirmă această legătură. 


. ACNSAS, fond Informativ, dosar I 146674, vol. 2, ff. 4-4v. 
. Dennis Deletant, op. cit., p. 269; Alexandru Călinescu, „La Dialog cu cenzura”, p. 73. 

de la care primea cărţi şi bani), fiind înconjurat în anii următori de numeroşi infor- 
matori®’. Pitu a fost atentionat în 1979 pentru atitudinea sa în relaţiile cu lectorii 
străini, după ce în 1978 începuse urmărirea sa informativă (tot în 1978 Securitatea 
propunea şi efectuarea unei perchezitii clandestine acasă la Pitu şi, printre alte măsuri, 
soţia unui ofiţer de Securitate urma să înregistreze „sub acoperire” cursul tânărului 
universitar) ; tot atunci s-a propus continuarea supravegherii informative, luându-se 
în considerare inclusiv o anchetă penală“. Intervenţia Securităţii a făcut ca Piţu să 
nu fie promovat în funcţia de lector la universitate. Şi el a fost luat în studiu în 
vederea recrutării, în mod evident, o dovadă cât se poate de elocventă a lipsei de 
înţelegere a personajului şi de conturare eronată a unui profil psihosocial de către 
ofiţerii de Securitate“. În 1980, Luca Pitu a devenit lector la catedra de limbă fran- 
ceză, fiind urmărit şi pentru apartenenţa la o familie de penticostali. De altfel, el a 
folosit apartenenţa la acest rit pentru a motiva refuzul de a intra în Partidul Comunist. 
Reînceperea urmăririi informative a lui Luca Pitu a demarat în ianuarie 1981. 
Securitatea era atunci îngrijorată întrucât atitudinea lui nonconformistă a evoluat 
într-una protestatară”. În acelaşi an, Securitatea ieşeană a considerat că acţiunile 
împotriva lui Luca Pitu („Pavel”) trebuie urgentate, astfel încât acestea să se poată 
constitui în materiale pentru compromiterea şi discreditarea lui (de pildă, utilizarea 
unui informator homosexual al Miliției şi „probarea” unor articole plagiate) ; erau 
căutate de asemenea surse din rândul studenţilor pentru a-l înconjura”. În noiembrie 
1983, dosarul de urmărire (DUI „Pavel”), deschis în aprilie 1981, urma să fie închis 
(aceasta nu înseamnă încetarea definitivă a supravegherii). La închiderea dosarului, 
ofiţerul a precizat că ,,«Pavel» a întreţinut legături neoficiale cu lectorii francezi, s-a 
constituit într-un grup de scriitori [s.n.] şi a publicat articole cu caracter abuziv la 
adresa orânduirii din tara noastră” 2. 

Dan Petrescu şi Tereza Culianu-Petrescu. Dan Petrescu a intrat în atenţia organelor 
de Securitate pe când era student în anul IV la secţia română-franceză a Facultăţii de 
Filologie. El refuzase să participe la acţiunile cu caracter patriotic sau la cele obşteşti. 
De asemenea, era suspectat pentru redactarea unui roman autobiografic cu referiri 
la regimul politic. Urmărirea sa datează de la mijlocul anilor 1970. De pildă, în 
1976, lui Petrescu i se pregătea o perchezitie în baza unei anonime ,,aranjate””. În 
martie 1981, Securitatea se interesa de el în legătură cu relaţiile stabilite cu lectorii 
francezi (problema „Spionaj francez”), dar şi cu Alexandru Hodocenco™. De ase- 
menea, urmărirea lui Petrescu s-a intersectat cu a celorlalţi „supravegheaţi”, întrucât 
Petrescu a încercat introducerea în revista Dialog a unor texte care ar fi fost respinse 
de alte redacţii”s. Despre Dan Petrescu Securitatea a constatat că, împreună cu Tereza, 
intenţiona „să facă totul numai să reuşească să plece din ţară”, de aici şi explicaţia 


. ACNSAS, fond Informativ, dosar I 146674, vol. 1, f. 7; vol. 2, f. 28. 


. Ibidem, ff. 8, 22, 156. 

. Ibidem, ff. 21-22, 46v. 

. Ibidem, vol. 3, ff. 1-2. 
. Ibidem, ff. 4-6. 

. Ibidem, f. 383. 

. Ibidem, ff. 24, 138-139. 
. Ibidem, f. 159. 

. Ibidem, f. 162. 

dată de Securitate pentru întreţinerea relatiilor” cu Ioan Petru Culianu”. De reţinut 
că familia Terezei Culianu intrase în atenţia Securităţii odată cu plecarea fratelui său 
din ţară (iulie 1972) şi condamnarea sa în contumacie, fiind supusă supravegherii şi 
perchezitiilor domiciliare. În a doua parte a anilor 1980, casa familiei Culianu a fost 
din nou supusă supravegherii draconice de către Securitate, inclusiv cu posturi 
mobile“. 

După perchezitia domiciliară de la mijlocul lui mai 1983, Petrescu a comis mai multe 
acte ostile, în viziunea ofiţerilor de Securitate. După scrisoarea trimisă preşedintelui 
Uniunii Scriitorilor (amintită deja)”, o altă scrisoare a fost remisă revistei Luceafărul 
(iulie 1983)%. Documentele Securităţii probează faptul că, în iunie 1984, lui Petrescu 
i s-a deschis un dosar penal pentru relaţia cu lectorii străini (acuzaţiile puteau fi 
multiple - aşa cum arată cazurile de disidenţă din acea perioadă, inclusiv spionaj), 
care nu a fost însă niciodată instrumentat până la capătă. 

Începând cu 1988, Petrescu a devenit unul dintre cei mai proeminenţi disidenti din 
ţară, cu acţiuni deschise împotriva regimului (interviuri în presa străină, intrarea in 
greva foamei pentru a protesta împotriva abuzurilor autorităţilor, apel împotriva 
realegerii lui Ceauşescu etc.). Se pare că mecanismul declanşator a fost o vizită la 
Paris (iunie 1987). Faptul că Securitatea nu l-a arestat se datorează probabil publi- 
citatii făcute cazului său în Occident (la care au contribuit din plin Mihnea Berindei, 
Ioan Petru Culianu, Dorin Tudoran etc.). În urma acestor proteste, a fost concediat 
totuşi de la biblioteca universitară unde lucra, i s-a impus domiciliu obligatoriu şi i 
s-a refuzat plecarea în Occident? (vezi şi nota 6). 

Tereza Culianu-Petrescu a fost recrutată „pe bază de sentimente patriotice” de 
Securitate în 1975 în problema studenţilor şi lectorilor străini şi a furnizat cinci 
note informative sub numele conspirativ „luliana”. În acelaşi timp, ea a fost urmă- 
rită inclusiv prin mijloacele cunoscute ale poliţiei politice, prin intermediul altor 
informatori, dar şi prin ascultarea telefoanelor şi prin filaj (o metodă cunoscută a 
Securităţii pentru verificarea informaţiilor colaboratorilor). Sora lui Ioan Petru 
Culianu avea în acea perioadă relaţii de prietenie cu Mihai şi Magda Ursache, 
Cezar Ivănescu, Emil şi Tamara Brumaru. Colaborarea conspirativă a încetat în 
1982 la iniţiativa ofiţerilor de Securitate, constatându-se că, deşi amabilă, Tereza 
Culianu a adus puţine informaţii utile, fiind speriată la gândul că ar fi putut leza 
pe cineva; în acelaşi timp, Securitatea sublinia că ea a fost abandonată pentru că 
nu a furnizat informaţii privind cercul de intelectuali români pe care îl frecventa 
şi, în plus, avea manifestări ostile faţă de regim. Din acel moment, ea a început 
să fie doar urmărită informativ. 


Securitatea s-a arătat foarte atentă la mişcările lui I.P. Culianu. Toate scrisorile trimise de acesta 

din Olanda erau atent analizate. Uneori, materialele trimise (texte, plicuri) erau supuse chiar ana- 
lizelor de laborator, spre a se constata eventualele texte subversive. 

ACNSAS, fond Informativ, dosar I 146674, vol. 3, ff. 161, 244. 

Elena Bogdan, Petru Bogdan (1873-1944). Savantul, profesorul si cetatea, ediţie îngrijită şi 
note de Tereza Culianu-Petrescu şi Gelu Bourceanu, prefaţă de Gelu Bourceanu, Editura Polirom, 
laşi, 2018, p. 15. 

. ACNSAS, fond Informativ, dosar I 146674, vol. 3, ff. 196-197. 

. Ibidem, vol. 4, ff. 23-24. 

. Ibidem, f. 140. 

. Cristina Petrescu, op. cit., pp. 322-326; Dennis Deletant, op. cit., p. 272. 

. ACNSAS, fond Retea, dosar R 283668, ff. 2-71. 

Sorin Antohi a fost redactor-şef adjunct la Dialog vreme de doi ani, până în 1983. 
A avut o relaţie complicată cu Securitatea, fiind recrutat ca informator, sub pseudo- 
nimul „Valentin”, imediat după împlinirea vârstei de 18 ani, pe când era elev în clasa 
a XI-a. A fost constrâns de Securitate să se autoincrimineze cu o declaraţie privind 
faptele sale presupus penale (publicarea unei reviste împreună cu alţi colegi de 
liceut4). A furnizat note informative între 1976 şi 1982, fiind abandonat pe motive 
de nesinceritate. A confirmat relatia® cu Securitatea printr-o „spovedanie publică”, 
într-un lung text, in 2006, fiind singura mărturisire de acest fel din lumea culturală, 
din care cităm : „Nu am fost agent provocator; nu am primit misiuni de niciun fel ; 
nu mi s-au promis şi nu mi s-au acordat avantaje; notele mele informative s-au 
limitat la generalităţi şi la date pe care le consideram deja cunoscute”. Despre notele 
furnizate la începutul anilor 1980 privindu-i pe tinerii intelectuali ieşeni din grupul 
său (Antohi îi menţionează pe Dan Petrescu, Luca Pitu, Tereza Culianu-Petrescu), 
el afirmă: „Nimic din ce am scris despre ei nu-i acuza de ceva, nu le atribuia fapte 
sau afirmaţii incriminabile”%7. Dosarul său de urmărire informativă se opreşte în 
1979, dar documente din anii 1980 se găsesc în dosarele problemă ale „grupului”. 
Adrian Marino l-a ales pe Antohi ca beneficiar al brusei Herder (acordată de fundaţia 


Experienţă descrisă în textul confesional despre relaţia cu Securitatea (vezi nota 86), dar şi in Sorin 
Atntohi, „Dialog : egoistorie, microistorie, istorie”, pp. 13-26. 

Abia la opt ani de la „spovedania” sa publică, CNSAS a constatat calitatea sa de colaborator al 
Securităţii. Din acel moment, a mai fost nevoie să treacă alţi cinci ani până când Colegiul să ia o 
decizie în privinţa sa. ,Speta” Sorin Antohi a fost discutată in 20 de şedinţe ale Colegiului CNSAS 
şi, deşi nota de constatare a Direcţiei de Investigaţii a instituţiei fusese redactată în 2009, Colegiul 
a decis cu un vot strâns (5 la 4) că Antohi a colaborat cu Securitatea ca poliţie politică abia în vara 
lui 2014. Tardivitatea cu care CNSAS a acţionat în cazul său ridică numeroase suspiciuni şi repre- 
zintă încă o probă privind modul părtinitor, netransparent şi scandalos în care conducerile succesive 
ale acestei instituţii au înţeles uneori să-şi îndeplinească mandatul încredinţat prin lege. Gabriel 
Andreescu, care a studiat cazul Antohi, notează că „Argumentaţia hotărârii din 12 iunie 2014 dă 
impresia că CNSAS a vrut cu tot dinadinsul să-l acuze pe istoric în ciuda probelor”, arătând mai 
departe că lui Antohi nu i se poate atribui nicio notă informativă prin care să fi semnalat activităţi 
potrivnice regimului comunist sau să fi lezat drepturile şi libertăţile omului (unica excepţie este, 
după Andreescu, cel mult o afirmaţie calomniatoare despre obiceiurile bahice ale unui universitar 
local). De subliniat că CNSAS a pierdut în primă instanţă procesul cu Antohi, însă în martie 2019 
Curtea Supremă a casat sentinţa şi a trimis cauza spre rejudecare Curţii de Apel Bucureşti. Deşi 
dosarul personal al lui Sorin Antohi a fost solicitat de autorul acestor rânduri în 2009, CNSAS ne-a 
comunicat că un asemenea dosar nu există (deşi la el avusese acces inclusiv Antohi — dovada fiind 
textele redactate în 2006, cu trimiteri largi la materialele redactate de poliţia politică). Menţionăm 
că dosarul fusese preluat de CNSAS de la SRI încă din 2002. Gabriel Andreescu arată că dosarul 
de urmărire informativă a lui Antohi (ACNSAS, dosar Informativ, Sorin Antohi, I 2698, 3 vol.) 
există în arhiva CNSAS şi a putut fi consultat (Gabriel Andreescu, Existenţa prin cultură. Represiune, 
colaborationism şi rezistenţă intelectuală sub regimul comunist, Editura Polirom, laşi, 2015, 
pp. 334-337, 346 [nota 75]; Gabriel Andreescu - corespondenţă electronică cu Andrei Muraru, 
5 noiembrie 2019). 

Deşi Antohi a promis în textul respectiv să extindă istoria relaţiei sale cu Securitatea în versiunea 
unei cărţi, aceasta nu a mai apărut, cu excepţia unei „completări” : Sorin Antohi, „Din nou despre 
raporturile mele cu Securitatea”, unde autorul consemnează faptul că din toate documentele primite de 
la CNSAS în 2007 (aproape 1.700 de pagini de documente), doar 10% îl priveau în mod direct. 
Vezi Sorin Antohi, „Poliţie politica: cele două fete ale turnătoriei”, în Călin-Andrei Mihăilescu 
(coord.), Cum era ? Cam aşa... Amintiri din anii comunismului (românesc), Editura Curtea Veche, 
Bucureşti, 2006, pp. 138-147 (textul a apărut iniţial şi sub titlul „Poliţie politică sau turnat-turnător 
turnat-turnat”. in revista 22, 15 septembrie 2006, dar şi în ziarul Cotidianul, 4-5 septembrie, 
ediţia online, în acelaşi an). 

omonimă), dar autorităţile au refuzat eliberarea paşaportului în cazul sau®*. Încă de 
pe atunci planau bănuieli asupra legăturilor sale cu autorităţile, motiv pentru care, 
de pildă, Dan Petrescu a rupt relaţia cu el vreme de câţiva ani%. Antohi a fost la 
rândul său anchetat pentru că, în decembrie 1982, a dat citire în cursul unui simpo- 
zion literar unor fragmente dintr-un „samizdat colectiv” (detalii mai jos), material 
considerat unul dintre pincipalele capete de acuzare de către Securitate”. A fost 
eliminat de la conducerea revistei studenţeşti. A fost urmărit şi intimidat public, ca 
şi alti membri ai grupului, în episoade diferite, până în 1989. O notă informativă 
găsită în fişetul prim-secretarei PCR a judeţului Iasi probează că Antohi era catalo- 
gat de poliţia politică drept un contestatar al regimului”. 

¢ Liviu Antonesei a fost supravegheat informativ începând cu noiembrie 1982, urmărit 
tot în problema lectorilor francezi”. El apărea şi înainte de 1982 ca legătură în 
DUI „Pavel”. În mai 1983 a fost „introdus” în dosarul de urmărire informativă de 
grup „Cameleonii”, atribuit „Grupului de la Iasi”, fiind avertizat în septembrie 1983. 
Cu privire la acest moment din biografia sa, Antonesei urma să scrie în jurnalul 
său — ţinut la sertar şi publicat după 1989 - că scena din 1983 avea să-l radicalizeze 
ca un efect dezinhibator în faţa fricii, dar era totuşi sceptic la ideea de a se asocia 
unui grup contestatar”?. 


Momentele subiectului (1981-1983/1985) 


Aşa cum am văzut, in 1981 Securitatea ieşeană a început urmărirea sistematică a câtorva 
tineri intelectuali. După ,,directia” lectorilor străini suspectaţi de spionaj, o altă pistă a 
fost dezvoltată de Securitate : utilizarea lectorilor străini pentru transmiterea unor scrisori 
cu conţinut subversiv la Europa Liberă. Printre măsurile de supraveghere informativă 
cunoscute (instalarea de tehnică operativă şi a unor echipe de filaj, precum şi verificarea 
corespondenţei) şi infiltrarea unor surse, Securitatea a decis, tot în 1981, că sunt necesare 
„măsuri de prevenire a apariţiei în revistele «DIALOG» şi «OPINIA STUDENŢEASCĂ» 
a unor articole necorespunzatoare”™. Abia in 1985 avea să fie elaborat planul concret 
pentru compromiterea membrilor grupului, o acţiune din instrumentarul Securităţii care 
subliniază deja un alt grad de periculozitate sau potenţialul contestatar al mişcării”. 
Între momentul 1981 (pentru unii chiar şi mai devreme) şi momentul 1985, iar apoi 
după, în microcosmosul din jurul revistelor şi boemei intelectuale ieşene s-au petrecut 
în mod evident numeroase permutări. Suntem tentaţi astfel să admitem existenţa a cel 
puţin trei faze de evoluţie. După faza incipientă a căutării identităţii, a afirmării şi defi- 
nirii literare, la începutul anilor 1980, grupul intră într-o nouă etapă a existenţei sale, 


88. ACNSAS, fond Informativ, dosar I 146674, vol. 4, f. 254. 

89. Dan Petrescu, „Cerere de hatâr”, Timpul, nr. 12, 31 martie 1990, p. 7. 

90. ACNSAS, fond Informativ, dosar I 146674, vol. 3, ff. 87-109. 

91. Nota era datată 27.12.1988 şi a fost adresată şefului PCR Iaşi de comandantul Securităţii locale, 
Contantin Ciurlău (Sorin Antohi, „Poliţie politică : cele două fete ale turnătoriei”, p. 145, nota 2). 

92. ACNSAS, fond Informativ, dosar 1 146674, vol. 3, f. 276. 

93. Liviu Antonesei, Jurnal din anii ciumei, p. 42. 

94. ACNSAS, fond Informativ, dosar I 146674, vol. 3, f. 3. 

95. Vezi nota de analiză din februarie 1985 realizată de Securitatea din Iaşi (ACNSAS, fond Informativ, 
dosar I 146674, vol. 4, ff. 249-255). 

când membrii acţionează defensiv, dar solidaritatea lor creşte întrucât se sprijină reciproc 
în tentativa de a evita izolarea, oprobriul şi excluderea. În fine, în ultima fază, ofensivă, 
membrii caută afirmarea şi recunoaşterea, dar tot atunci identitatea grupului începe să 
pălească, fiind destructurat din exterior şi abandonat din interior”. 

Conturarea unei forme de socializare intelectuală în jurul unor reviste, animate de 
seniori şi tineri din lumea universitară, a generat reacţia sistemului represiv, care avea 
predispozitie să canonizeze şi să ritualizeze tendinţele cotidiene de contestare (existau 
precedente şi în alte locuri în lumea culturală), încadrându-le în mişcări sau grupuri de 
amploare şi cu impact mediatic major. Chiar indicaţiile de la centru „orientau” de multe 
ori ofiţerii de Securitate spre identificarea unor asemenea mişcări, chiar dacă acestea 
puteau fi caracterizate cu greu drept grupuri sau anturaje cu scopuri declarat politice. 
Totodată, recomandările centralei Securităţii impuneau supravegherea şi încadrarea 
acestora în zona activităţilor ostile (mai cu seamă din zona cercurilor literar-artistice, 
cluburilor de cinefili ş.a.). În acelaşi registru era privilegiată şi teza că instituţii sau 
organizaţii din exterior exploatează intelectuali din ţară pentru a fi incitati să conteste 
deschis regimul de la Bucureşti”. În cazul de faţă, misiunea a fost încredinţată şefului 
Securităţii judeţului, fiind considerată una cu risc foarte ridicat. 

Întâlnirile repetate care au contribuit la socializarea intelectuală, afinitatile elective, 
convergenta culturală, proiectele comune au conturat ideea de „grup” atât pentru 
Securitate, cât şi pentru tinerii ieşeni, aşa cum am arătat. După o „decantare” informa- 
tivă, au rămas în primul cerc al supravegherii operative Luca Pitu, Dan Petrescu, Tereza 
Culianu-Petrescu, Sorin Antohi şi Liviu Antonesei. Relaţiile dintre ei - uneori tensionate, 
alteori relaxate şi vivace, tumultuoase şi exuberante, dificile şi sinuoase, cu dueluri şi 
rupturi, cu invidii descătuşate, cu revărsări de orgolii personale, cu momente de încre- 
dere oarbă şi infidelitati puerile - au cunoscut în acea perioadă (prima parte a anilor 
1980) reţeta, traseul şi trăirile oricărui grup bazat pe prietenie. Securitatea arăta în 1981 
că membrii grupului nu aveau întâlniri organizate sistematic, ci mai degrabă întâmplător 
şi sporadic şi discutau subiecte literare, de estetică sau artă%. 

La 29 decembrie 1982, o notă a Securităţii avertiza că „grupul” plănuia constituirea 
la laşi a unei întâlniri la nivel national a presei studenţeşti. După această reuniune, ei 
ar fi urmat să devină „incisivi şi duri”, pentru a-şi crea o platformă care să le permită 
plecarea în Occident. Relatările protagoniştilor nu confirmă existenţa acestui plan mai 
degrabă rudimentar. Astfel, căpitanul de Securitate Florinel Viziteu a subliniat: „Propun 
ca după primirea materialului din luna ianuarie, care în conformitate cu instructajul 
efectuat va concretiza intenţiile viitoare a [sic ! ] grupului de la laşi, să intocmim un 
plan de măsuri pe baza căruia să întrerupem activitatea vădit ostilă a celor care fac 
parte din grupul „CERCUL ” si a mentorilor lor direcți |s.n.] — lectorii francezi”. Dacă 
momentul oficializării „constituirii” grupului a fost marcat de avertismentul din 1981 
privind posibilele relaţii cu Europa Liberă!%, intenţia Securităţii de anihilare a mişcării 
contestatare a prins astfel contur în decembrie 1982 — ianuarie 1983. 


96. Mihai Dinu Gheorghiu, cap. cit., p. 294. 

97. Carmen Chivu şi Mihai Albu, Noi şi Securitatea. Viaţa privată şi publică în perioada comunistă, 
aşa cum reiese din tehnica operativă, prefaţă de Stejărel Olaru, Editura Paralela 45, Pitesti, 2006, 
pp. 48-49, 173-176. 

98. ACNSAS, fond Informativ, dosar I 146674, vol. 3, f. 12. 

99. Ibidem, f. 289v. 

100. În mai 1981, revista Opinia studențească beneficiase de elogierea lui Virgil Ierunca în cadrul 
rubricii „Revista revistelor româneşti”, iar Dialog în anul următor. Ca răspuns la presiunile cul- 
turnicilor de a publica o fotografie cu dictatorul în paginile revistei, în ianuarie 1983, tinerii 

Aşadar, să recapitulăm până aici. În 1983, tinerii ieşeni erau deja sub atentă urmărire 
informativă pentru relaţia cu lectorii străini, interetinerea unei relaţii cu Europa Liberă, 
discuţii „duşmănoase”, încercarea de influențare a tineretului, scrieri subversive şi 
tentative de a ocoli cenzura. Mai mult, Luca Pitu, Sorin Antohi şi Dan Petrescu fuseseră 
amintiţi şi elogiati în decembrie 1982 şi martie 1983 de Virgil Ierunca™ în emisiuni la 
Europa Liberă pentru eseurile în publicaţiile Dialog şi Opinia studențească. Acuzatii 
grave care se vor dovedi însă neconcludente şi posibil nu suficient de „serioase” pentru 
o pedeapsă exemplară. Poate că acesta a şi fost motivul absenței consecinţelor penale 
ori brutale, în ciuda proverbialitatii violenţei regimului în fata mişcărilor deschis 
contestatare (vezi cazurile Vasile Paraschiv, Doina Cornea, Dorin Tudoran, Gheorghe 
Ursu etc.). 

Activitatea publicistică a tinerilor intrase în malaxorul unui informator foarte priceput, 
aşa cum arătam mai sus, profesorul psihiatru Constantin Romanescu, alias ,,Jonescu”. 
În 1982-1983, acesta a oferit note foarte precise, cu analiză de limbaj şi interpretare de 
text, desfiintandu-i şi transformându-i în ţintă sigură pe aceştia. El a indus ideea că 
grupul acţionează fie la o comandă străină, fie sub influenţa unui mentor. Indicând 
mesajele cifrate, „ideile retrograde” şi subversivitatea unor eseuri (de pildă, sursa se 
întreba retoric dacă revista Dialog nu devenise deja „o tribună a filosofiei mistice”), 
informatorul nu a făcut altceva decât să le ofere ofiţerilor pretextul şi motivaţia unei 
acţiuni radicale. Astfel, în ianurie 1983, Securitatea considera deja că „faptele sunt 
grave”, Soarta tinerilor era pesemne deja pecetluită. În noiembrie 1982, Dan Petrescu 
i-a declarat lui Romanescu că revista Dialog va fi probabil desfiinţată ca urmare a unei 
decizii de la Bucureşti cu privire la textele publicate™. 

Latul se strângea repede în jurul intelectualilor ieşeni. Ei nu anticipaseră suprapu- 
nerea atâtor planuri, întinderea supravegherii în jurul lor, acumularea unei tensiuni la 
nivelul conducerii PCR şi a Securităţii locale cu privire la „derapajele” lor considerate tot 
mai ostile. Cel mai elocvent exemplu sunt informaţiile de care dispunea poliţia politică 
în acel moment în privinţa acţiunilor lor subversive. Ofițerii ştiau, de pildă, la începutul 
anului 1983 de existenţa romanului satiric „Brazde peste haturi ” revisited'%, considerat 


reuşesc să introducă o „fentă”, respectiv o caricatură a soţilor Ceauşescu ciocnind o cupă de 
şampanie cu Ştefan cel Mare, pictogramă inspirată de un tablou al pictorului Dan Hatmanu 
(Alexandru Călinescu, „La Dialog cu cenzura”, pp. 74-76; Sorin Atntohi, „Dialog: egoistorie, 
microistorie, istorie”, pp. 22-23). 

101. Îngrijorată fiind de remarcile făcute de Virgil Ierunca la Europa Liberă, Securitatea a dispus in 
aprilie 1983 blocarea plecării din ţară a lui Luca Pitu. 

102. ACNSAS, fond Informativ, dosar I 146674, vol. 3, ff. 44, 133. 

103. În ianuarie 1983, Securitatea a fost pusă în gardă de Romanescu în privinţa unor articole publicate 
în 1982 de Luca Pitu, Dan Petrescu, Sorin Antohi şi Liviu Antonesei în revista Opinia studențească, 
cu o „anume adresă subînţeleasă”. Delatorul conchidea : „Dacă astfel de articole [...] nu consti- 
tuie expresia unei sugestii exterioare a autorilor, avându-se în vedere în special diversitatea surse- 
lor bibliografice care depăşesc etapa de vârstă la care se găsesc aceşti tineri, vârstă care nu permite 
în general, o informatie atât de cuprinzătoare, fără un spirit coordinator” [s.n.] (ACNSAS, fond 
Informativ, dosar I 146674, vol. 3, ff. 36-40). 

104. ACNSAS, fond Informativ, dosar I 146674, vol. 3, ff. 45-51v. 

105. Ibidem, f. 336. 

106. Confiscat în timpul perchezitiilor din 18 mai 1983 de la George Pruteanu, romanul colectiv 
„Brazde peste haturi” revisited - o parafrază după titlul operei lui Istvan Horvath Brazdă peste 
haturi — a fost iniţiat de Luca Piţu şi Sorin Antohi, la el contribuind de asemenea Dan Petrescu 
şi George Pruteanu. Prefaţa fusese publicată in revista Dialog (1982). Luca Pitu a declarat la 
interogatoriile de după reținerea membrilor grupului (mai 1983) că ideea romanului a apărut in 

o „acţiune cu o deosebită semnificaţie politică”, şi plănuiau o descindere conspirată 
pentru recuperarea materialului”. Cu câteva luni înainte, la Buzău, la o întâlnire a 
tinerilor scriitori, Sorin Antohi citise câteva capitole din roman în faţa unei audienţe 
numeroase, un gest primejdios şi hazardat, despre care Securitatea a aflat in detaliu’. 
De altfel, fără să cunoască conţinutul dosarelor de Securitate, Liviu Antonesei „decrip- 
tase”, imediat după 1990, că participarea la evenimentul literar de la Buzău a fost 
momentul declanşator pentru ancheta poliţiei politice!%. Câteva luni mai târziu (martie 
1983), în drum spre Cluj, la o sesiune de comunicări, Antohi a comis din nou un act 
nesăbuit : le-a citit colegilor în tren, într-o atmosferă bahică, fragmente din roman™. 

Motive serioase de îngrijorare pentru Securitate, dar nu destule. În schimb, radica- 
lizarea acţiunilor Securităţii a fost generată de imprudenta lui Dan Petrescu. La contro- 
lul vamal efectuat pe 15 mai 1983 la Aeroportul Otopeni la ieşirea din ţară a unui lector 
francez (Romain Réchou, urmărit sub numele conspirativ „Robert”), a fost găsită asupra 
acestuia o scrisoare către loan Petru Culianu semnată „Tesa şi Dan” (soţii Petrescu)". 
Duritatea textului scrisorii (cu referiri la situaţia studenţilor din Iasi, realitatea econo- 
mică, cenzură etc.) care urma să ajungă cel mai probabil la postul de radio Europa 
Liberă a determinat Securitatea să opereze perchezitii domiciliare, să găsească musai 
materiale compromiţătoare (care în final s-au dovedit a fi, cu excepţia romanului colec- 
tiv, inexistente), să dovedească cu tot dinadinsul existenţa unei mişcări contestatare 
pentru a putea „închide”, mai degrabă a soluţiona, într-un fel dosarul fierbinte, prin 
avertizarea tinerilor ieşeni. „Percheziţia de grup” din mai 1983 reprezintă de altfel si 
„momentul fondator”, geneza, pentru cei mai mulţi dintre membrii grupului, al contu- 
rării unei mişcări intelectuale distincte care intrase în acest fel în contact brutal cu 
autorităţile regimului"?. 

La trei zile după ridicarea probelor găsite asupra lectorului francez au avut loc per- 
cheziţii!* domiciliare la mai multi tineri intelectuali din jurul revistelor, dintre care îi 


cursul anului 1982, după modelul grupului „Ars amatoria” (care semna în Viaţa studențească 
serialul „La Porţile Orientului”). Fiecare dintre cei patru autori primea capitolul anterior de la 
cineva şi îl scria pe următorul, pe care îl transfera altuia. Scrierea romanului încetase cu câteva 
luni înainte de anchetă, deoarece George Pruteanu fusese atentionat de Securitate. La rândul său, 
Petrescu le-a declarat anchetatorilor (mai 1983) că ideea a apărut la o seară a Dialogului, în 
noiembrie 1982. În anchetă, pe lângă confirmarea autorilor, Petrescu a mai deciarat că cele patru 
capitole ale lucrării fuseseră citite de T. Culianu-Petrescu, Al. Călinescu, L. Antonesei, M.D. 
Gheorghiu şi Andrei Corbea. Fragmente din manuscriul recuperat parţial de autori din arhivele 
Securităţii, redactat începând cu toamna lui 1982, au fost publicate după 1989 („Cuvântul liminar 
al lui Sorin Antohi”, în Luca Pitu, op. cit., pp. 343-347, 350-381; Sorin Antohi, „Dialog: 
egoistorie, microistorie, istorie”, p. 22; ACNSAS, fond Informativ, dosar I 146674, vol. 3, f. 222). 

107. Luca Piţu urma să fie chemat la Centrul Militar pentru controlul medical periodic în timp ce 
Securitatea lua mulajul pentru cheie, iar apoi ofiţerii urmau să pătrundă în casă pentru a fotogra- 
fia paginile romanului (ACNSAS, fond Informativ, dosar I 146674, vol. 3, f. 41). 

108. ACNSAS, fond Informativ, dosar 1 146674, vol. 3, ff. 177-182, 222v. 

109. Interviu cu Liviu Antonesei, luat de Constantin Pricop, Convorbiri literare, nr. 5, serie nouă, 
20 martie 1990, pp. 8-10 (interviu reluat în Liviu Antonesei, Jurnal din anii ciumei, p. 127). 

110. ACNSAS, fond Informativ, dosar 1 146674, vol. 3, f. 339. 

lil. Ibidem, vol. 3, ff. 225-228; vol. 4, f. 26. Episodul a fost relatat de lectorul francez în presa din 
fara sa natală în articolul „Un Français chez le Roumains”, publicat în L'Alternative, 27-28, 
mai-august 1984, Paris, pp. 48-51. 

112. Emilia Chiscop, „Povestea grupului disident de la Iasi”, p. 4A. 

113. Alexandru Călinescu şi Liviu Antonesei au publicat imediat după 1990 procesele-verbale ale 
perchezitiei din 18 mai 1983 (Alexandru Călinescu, „În jurul unui «înscris»”, Timpul, nr. 12, 

amintim pe Luca Pitu, Dan Petrescu, Tereza Culianu-Petrescu, Liviu Antonesei, Sorin 
Antohi (o zi mai târziu, fiind plecat la Timisoara în ziua cu pricina), Mihai Dinu 
Gheorghiu, George Pruteanu şi Alexandru Călinescul!*. Deşi au fost conduşi la audieri 
(unii în mai multe rânduri pe parcursul verii, până în septembrie), aceştia nu au fost 
reţinuţi sau arestaţi şi nu s-a dispus vreo măsură coercitivă, la vedere, împotriva lor. 
Deşi demarase cu mult aplomb, ancheta s-a încheiat indistinct pentru anchetați şi lamen- 
tabil pentru anchetatori. În ciuda unor aluzii vagi privind punerea sub acuzare pentru 
infracţiuni de drept comun şi a unor intimidări atent dozate, tinerii ieşeni nu au fost 
persecutați pe moment". 

În preajma momentelor descrise mai sus, centrala Securităţii a intervenit la Iaşi 
pentru a investiga în detaliu legăturile dintre revistele studenţeşti, lectorii străini şi 
tinerii intelectuali ieşeni". În 1982-1983 s-a făcut o asociere, mai degrabă exagerată 
şi tendenţioasă, între grupul de tineri intelectuali din jurul acestor reviste şi turnura 
radical-progresistă pe care o luau aceste publicaţii elogiate peste hotare, în emisiunile 
Europei Libere. În special Dialog devenise, prin ton şi stil, foarte reactivă, nonconfor- 
mistă, inclusiv prin evenimentele organizate în jurul revistei, o provocare la adresa 
regimului, în contrast cu decadenta lume a presei româneşti din anii 19807. După 
momentul culminant al perchezitiilor (mai 1983), în ciuda tentativei poliţiei politice de 
a desfiinţa revistele, de a-i expulza pe lectorii francezi şi de a-i concedia pe tinerii uni- 
versitari ieşeni, în final „s-a pus batista pe tambal”. Foştii nomenclaturisti din fruntea 
mediului academic ieşean confirmă că a fost agreat un compromis în privinţa universi- 
tarilor ieşeni anchetați de Securitate. S-a optat astfel pentru impunerea unor măsuri soft: 
avertizarea, penalizarea în cadrul PCR a celor care erau inregimentati, reorganizarea 
redactiilor"®. 


31 martie 1990, p. 8; 14 aprilie 1990, reluate in volumul Liviu Antonesei, Jurnal din anii ciumei, 
pp. 153-157, 163-167). Cu umorul şi ironia sale cunoscute, Luca Pitu a descris la rândul său scena 
perchezitiei şi a interogatoriului care a urmat: Luca Pitu, „În hagialâc pe Strada Triumfului, 
nr. 6”, Timpul, nr. 13, 7 aprilie 1990, p. 80. 

114. La perchezitiile domiciliare din mai 1983 au fost ridicate cărţi, reviste, caiete personale, o carte 
în manuscris, articole publicate, ilustrate etc. Cea mai mare parte a obiectelor reţinute le-a fost 
restituită proprietarilor în august 1983, altele fiind „predate de bună voie” organelor de Securitate 
(ACNSAS, fond Informativ, dosar I 146674, vol. 3, ff. 110-127; Mihai Dinu Gheorghiu, cap. cit., 
pp. 290-291). 

115. Luca Piţu enunţă totuşi că ar fi existat şi varianta unor anchete pentru cauze de drept comun, cel 
puţin aceasta ar fi fost o variantă vehiculată aluziv de anchetatorii Securităţii în 1983, în vreme 
ce Dan Petrescu avansează ipoteza că autorităţile ar fi fost tentate să-l interneze într-un spital de 
boli nervoase. La rândul său, Liviu Cangeopol arată că în februarie 1988 a fost acuzat de coman- 
dantul Miliției locale că ar fi atacat în plină zi, în centrul Iaşului, un cetăţean străin, o invenţie 
rizibilă. Pentru Dan Alexe, reținerea a devenit o rutină, practicată de Securitate prin intermediul 
Miliției locale, sub pretextul neposedării unui permis de şedere în laşi (Luca Pitu, „În hagialâc 
pe Strada Triumfului, nr. 6”, p. 80; Dan Petrescu şi Liviu Cangeopol, op. cit., pp. 125, 154; Dan 
Alexe, „Şi turnători, şi mincinoşi. Intelectualii romani sub Ceausescu sau cum se putea rezista 
în fata Securităţii”, 22, 31 mai 2015, https: //revista22.ro/eseu/dan-alexe/350i-turn259tori- 
351i-mincino351 i-intelectualii-romani-sub-ceau351escu-sau-cum-se-putea-rezista-in-fa355a-securit 
259355ii [accesat la 17 noiembrie 2017]). 

116. Sorin Bocancea şi Doru Tompea, Două decenii de comunism in Iaşul universitar, pp. 456-457. 

117. „Dialog-ul prin vremi”, pp. 30-31; Cristina Petrescu, op. cit., pp. 318-319. 

118. Doru Tompea: „La Universitate s-a făcut un melanj între măsurile dure [solicitate de Securitate 
şi de şeful secţiei de propaganda, n.n.] şi cele moi [susţinute de Tompea şi sprijinite de la Bucuresti 
de Nicu Ceauşescu, n.n.], s-au făcut întâlniri între comitetele de partid, avertismente...” (Sorin 

Pentru cei anchetati a urmat „avertizarea” individuală in septembrie 1983 (o măsură 
luată de ofiţerii poliţiei politice în cazul actelor considerate grave şi impusă persoanei 
în cauză prin semnarea unei declaraţii în care aceasta îşi lua obligaţia să renunţe la 
activităţile ce au condus la avertizarea sa, dublată de sancţiuni pe linie de partid în 
cazul celor inregimentati in PCR). Aveau să continue însă, în cazul tuturor, acţiunile 
represive pe termen lung, mult mai intruzive şi mai apăsătoare!”. Consecințele nu s-au 
văzut imediat decât mai degrabă simbolic: sancţionarea pe linie de partid a lui 
Alexandru Călinescu şi Sorin Antohi, retragerea temporară a dreptului de a publica, 
îndepărtarea de la conducerea publicaţiilor (Alexandru Călinescu şi Sorin Antohi de 
la Dialog, Liviu Antonesei de la Opinia studențească). În anii următori însă, cu 
intermitente!°, au apărut intimidări, şicane şi limitări. Acestea au fost neuniforme, 
uneori disproportionate, alteori lipsite de relevanţă, în funcţie de reacţiile actorilor. 
Pe lângă îngrădirile politice, administrative sau profesionale amintite deja, mai enu- 
merăm interdicţia de a părăsi ţara (inclusiv pentru burse de studii), de a deţine un 
paşaport ori retragerea documentului de călătorie, zădărnicirea sau chiar blocarea 
promovării în carieră până la concedierea de la locul de muncă (aşa cum s-a întâmplat 
cu Luca Pitu şi Dan Petrescu în 1989). 

Aşa cum constata un autor, documentele poliţiei politice probează instrumentarea 
acţiunilor împotriva literatilor ieşeni. Pas cu pas, cercul lor a fost în cele din urmă 
destructurat. Unii s-au risipit peste hotare (Dan Alexe, Mihai Dinu Gheorghiu, Liviu 
Cangeopol părăsesc ţara în 1988-1989), alţii au fost împinşi în anonimat ori resemnare, 
prin acţiuni individuale până la „strivirea” lor!?!. Câţiva s-au radicalizat şi au înfrun- 
tat deschis regimul în ultimii doi ani ai dictaturii (Dan Petrescu şi Luca Pitu, cei mai 
vizibili, la care se adaugă Alexandru Călinescu, Liviu Antonesei). În acelaşi timp, nu 
se poate nega că intransigenta acţiunilor Securităţii a contribuit la coeziunea membri- 
lor grupului!? (e de studiat dacă mai degrabă în plan imagologic decât personal). Mai 
toţi au simţit însă, până la colapsul regimului în decembrie 1989, umbra lucrătorilor 
poliţiei politice ori a informatorilor prin intimidări directe, aluzii abia perceptibile, 
hartuieli la vedere, şicane subversive (scrisori calomnioase, avertismente in public, 
întreruperea corespondenţei etc.). În scrierile sau amintirile lor sunt prezente un răz- 
boi psihologic pe care regimul I-a declanşat împotriva lor - fie că unele acţiuni erau 
doar rodul inchipurii ori al unei temeri permanente lipsite de fundament real - şi 
bănuiala că Securitatea utiliza în mod curent mijloace şi tehnici diversioniste pentru 
a crea derută în rândul lor, a întreţine suspiciuni şi a genera un permanent sentiment 
de frică şi tensiune. În funcţie de context, în sprijinul Securităţii veneau partidul, 
diversele organizaţii din care făceau parte protagoniştii, colectivele profesionale de la 
locul de muncă. Unii dintre ei - cel mai cunoscut fiind Dan Petrescu - au devenit în 
ultimii ani ai dictaturii figuri locale recunoscute ale disidentei, li s-a cerut sprijinul, 


Bocancea şi Doru Tompea, Două decenii de comunism în laşul universitar, 2015, pp. 451-459; 
Sorin Bocancea şi Doru Tompea, Două decenii de comunism în Iaşul universitar. Presa studen- 
feascd, 2019, pp. 162-170). Vezi şi Emilia Chiscop, „Regret multe, dar îmi asum trecutul”. 

119. Vezi nota 6. 

120. De pildă, Antonesei spune că interesul Securităţii în privinţa sa a apărut în 1983, odată cu ancheta 
în jurul publicaţiilor studenţeşti, şi s-a reactivat în 1988, după un interviu acordat de scriitorul 
Dan Petrescu în presa franceză (Liviu Antonesei, Jurnal din anii ciumei, p. 161). 

121. Gabriel Andreescu, Existenţa prin cultură, p. 235. 

122. Cristina Petrescu, op. cit., p. 321. 

au fost frecventati de alti scriitori cunoscuţi, au avut susţinerea posturilor de radio 
străine ş.a.m.d.!%. 

Ce influenţă au avut măsurile luate de Securitate asupra lor (mai curând în plan 
public, al inhibării sau, dimpotrivă, al stimulării reacţiilor publice) este o întrebare 
importantă, la care răspunsul nu vine uşor şi care necesită o analiză aprofundată a evo- 
lutiilor de până in 1989 în această „afacere”, precum şi a traiectoriilor actorilor acestui 
caz. Putem improviza doar un răspuns cu un extras din dosarele Securităţii. lată ce 
declara un informator imediat după ce soţia lui Dan Petrescu fusese avertizată : 


Aceasta [Tereza Culianu-Petrescu, n.n.] a venit să relateze şi să împărtăşească bucuria şi 
satisfacția de a fi scăpat de starea de încordare şi nelinişte în care a trăit în ultimele luni. A 
confirmat că a fost chemată la Securitate unde în sfârşit se analizează situaţia lor, manifes- 
tându-se multă înţelegere şi umanitate şi s-a dat o anume rezolvare cazului lor. [...] TEREZA 
CULIANU-PETRESCU era bucuroasă că nu a fost dată afară din serviciu şi că va fi mutată 
doar la Centrul de lingvistică şi aprecia că în viitor este preocupată să găsească un serviciu 
soţului, căci dacă acesta ar avea un loc de muncă ar fi mai ocupat şi nu ar mai avea prilejul 
pentru discuţii sau alte acte necugetate!”*. 


Au existat în schimb cazuri când ancheta, avertizarea şi alte acte de intimidare nu 
au dat rezultatele scontate. Cel mai elocvent exemplu a fost Dan Petrescu, pe care 
Securitatea l-a urmărit atent în 1984-1985 în legătură cu loan Petru Culianu'%5. Intimidarea 
urma să ia o altă turnură. În lipsa unui loc de muncă, Petrescu era ameninţat sub sanc- 
tiunea de parazitism social, în vreme ce lui Sorin Antohi urma să i se atragă atenţia 
privind posibilitatea sanctionarii prin Legea Învăţământului. Se pare că nici aceste 
trucuri nu au avut efect, câtă vreme îi găsim pe unii dintre membrii „Grupului de la 
Iaşi” ca initiatori sau afiliati pe lista unor proteste colective din 1989. 


Concluzii 


* „Grupul de la Iasi” — denominatie care s-a impus in mod natural în timp, fără a fi 
neapărat şi riguros fundamentată istoric - este un construct adoptat prin conven- 
tie, departe de a defini o mişcare contestatară autentică, cu proiect şi program, cu 


123. Stelian Tănase, Ora oficială de iarnă, Editura Institutul European, laşi, 1995, pp. 97-99; ACNSAS, 
fond Informativ, dosar I 146674, vol. 4, f. 67. Vezi numeroase pasaje şi in Dan Petrescu şi Liviu 
Cangeopol, op. cit. 

124. ACNSAS, fond Informativ, dosar I 146674, vol. 3, f. 250. 

125. in ianuarie 1984, un nou DUI a fost deschis pentru Dan Petrescu si Tereza Culianu-Petrescu in 
legătură cu Joan Petru Culianu. După respingerea unui manuscris al lui Dan Petrescu de către 
Editura Albatros, acesta ar fi fost încurajat de I.P. Culianu, care ar fi dorit să popularizeze in 
Occident cazul său, să protesteze. Deşi se luase în discuţie cazul lui Dan Petrescu (care nu avea 
serviciu, putând fi acuzat de parazitism), Direcţia a III-a a solicitat Securităţii ieşene multă dis- 
cretie în cazul familiei Petrescu pentru a nu stârni o reacţie în Occident, orice măsură urmând a 
fi luată cu acordul Bucureştiului. Dar pe 2 mai 1984, în cadrul emisiunii „Realitatea românească” 
de la Europa Liberă, lectorul Romain Rechou a transmis un articol preluat din revista franceză 
L'Alternative, în care se făcea o critică acerbă a regimului din Romania; Dan Petrescu şi Tereza 
Culianu-Petrescu au fost menţionaţi (ACNSAS, fond Informativ, dosar I 146674, vol. 4, ff. 1, 
87-90, 113-121). 

intenţia declarată a componenților săi de a genera tribulatii în societate. Întâi, sin- 
tagma a fost utilizată de poliţia politică, din raţiuni birocratice, de cultură instituti- 
onală şi probabil din cauza influențelor unor informatori locali, fiind apoi preluată 
şi utilizată atât de urmăritorii protagonistilor, cât şi de suporterii şi admiratorii lor. 
Prin „Grupul de la Iasi” înţelegem mai curând efervescenta şi microcosmosul din 
jurul revistelor şi boemei intelectuale ieşene de la finalul anilor 1970 şi începutul 
anilor 1980. În general, imaginea globală pe care o furnizează documentele Securităţii 
în privinţa „Grupului de la Iaşi” este cea a unui grup relativ compact, întărită de cali- 
tatea profesională a protagoniştilor. Realitatea, credem, a fost cu totul alta. Membrii 
grupului - care se află nu doar printr-o simplă coincidenţă geografică unii lângă alţii, 
ci şi prin afinități culturale, vecinatati profesionale, interese conjuncturale — fac, prin 
intermediul documentelor poliţiei politice, dovada unor acţiuni contestatare, deseori 
izolate şi firave, alteori comune şi de anvergură (vezi apelul iniţiat de Dan Petrescu 
în 1989 şi semnat de o parte dintre membrii grupului). Structura grupului a fost una 
variabilă - în funcţie de numeroase considerente -, iar caracterul grupului unul mai 
degrabă informal. 

Frontierele înguste ale contestaţiilor au fost impuse în primul rând de îngrădirile 
riguroase şi ferme pe care regimul comunist le-a trasat membrilor grupului. În mod 
evident, precaritatea situaţiei materiale (alterată de concedierile unora dintre ei) şi 
blocajele profesionale la care au fost supuşi (de cele mai multe ori, rodul implicării 
Securităţii) le-au şubrezit statutul social şi le-au inoculat un permanent sentiment de 
nesiguranţă (motiv pentru care unii părăsesc definitiv România). Destructurarea 
grupului pare să fi avut succes tocmai prin temporizarea acţiunii represive şi utili- 
zarea unor tehnici mai insidioase. Totuşi, solidaritatea şi disponibilitatea arătate în 
interiorul grupării faţă de celălalt probează o cultură de grup (exemplele cele mai 
convingătoare sunt aderarea la apelul lui Dan Petrescu şi alte situaţii în care tinerii 
arată nu doar afecţiune sinceră, ci şi o socializare intelectuală şi politică). Cum 
politica represivă a instituţiilor ieşene nu avea cum să depăşească inerentele erori şi 
defecte în munca operativă, situaţiile, uneori hilare, alteori brutale, sugerează că ne 
aflăm în realitate inclusiv în fata unor decizii - de la nivel mai degrabă intermediar 
decât de la vârful sistemului — de a trata situaţia intelectualilor ieşeni cu prudență! 
(totuşi, niciun membru al grupului nu a fost vreodată arestat), poate chiar de tolerare, 
tocmai pentru a evita o escaladare şi un scandal cu urmări imprevizibile. Privită 


. Cu umor, Dan Petrescu îşi descria situaţia (amintim că la începutul lui 1988 începuse să se exprime 


public în numeroase ocazii), în care regimul rămânea în expectativă în ceea ce îl priveşte : „Cutare 
condeier cu aură de disident (provenit din Comitetul Central) era curios astă iarnă ce o să mi se 
întâmple mie după interviul din Libération - şi aşa a trecut mai mult de o jumătate de an, eu bat 
la maşină aceste rânduri [în 1988, n.n.], iar el continuă să aştepte”. La rândul său, Liviu Cangeopol 
rezumă consecinţele acţiunilor Securităţii asupra sa şi a celorlalţi: „Ameninţările lui Ciurlău [şeful 
Securităţii ieşene, n.n.], Zaharia [şeful Miliției locale, n.n.] & Co. ne-au intrat pe-o ureche şi 
ne-au ieşit pe cealaltă; nouă, nişte oameni simpli, fără putere”. Conversatia dintre Petrescu şi 
Liviu Cangeopol a avut loc pe parcursul anului 1988, benzile de magnetofon fiind apoi scoase din 
ţară de o lectoriţă italiană, care ulterior avea să fie expulzată. Mai departe, înregistrările trecute 
peste graniţă în borcane aveau să fie transcrise de Dan Alexe (la Bruxelles) şi serializate parţial 
la Vocea Americii graţie lui Dorin Tudoran (la Washington). Publicat abia după căderea comunis- 
mului din cauza precipitării evenimentelor după 1989, volumul rămâne, aşa cum remarca Cristina 
Petrescu, una dintre cele mai închegate şi mai radicale critici la adresa regimului formulate de 
nişte disidenti români (Dan Petrescu şi Liviu Cangeopol, op. cit, pp. 38, 168; Mihai Dinu 
Gheorghiu, cap. cit., p. 288; Cristina Petrescu, op. cit., pp. 328-329). 

retrospectiv si în ansamblu, raportarea Securității pare mai curând ambiguă. Mijloacele 
contestatarilor sunt, asa cum am arătat, si ele precaute, adaptate situației de criză 
generală în care se afla regimul, limita fiind asumată de membrii grupului. Chiar 
dacă contestatarii mizează pe un interventionism relational, ecourile sunt generate 
tot de acțiunile personale de alertare a organelor de presă din străinătate. 

e Reprezentanți importanți ai grupului - despre care apreciem că au făcut parte din 
„nucleul dur” - au fost supravegheați de Securitate încă din anii 1970, iar unii au 
colaborat ca informatori benigni. Motivul deschiderii dosarelor au fost fie deplasările 
în străinătate, fie relația cu lectorii străini, fie anumite pretexte de ordin personal. 
La începutul anilor 1980, efervescenta, cu accente de nesupunere, din jurul reviste- 
lor studentesti (in principal Dialog si Opinia studențească) determină o prioritizare 
a acțiunilor Securității. Abia acum asistăm la momentul oficializării grupului în regia 
poliției politice, concomitent cu intenția probată a anihilării acestuia. Nu a fost difi- 
cil pentru Securitate să ajungă de la crearea unei întregi conspirații (spioni în persoana 
lectorilor străini, dirijarea acțiunilor de către postul de radio Europa Liberă, iminenta 
publicării unor articole ostile la adresa regimului, amenințarea unor presupuse intal- 
niri subversive) până la „probarea” acestei speculații. Desi perchezitiile domiciliare 
„de grup” din mai 1983 reprezintă o bornă de o însemnătate deosebită în memoria 
protagoniştilor, ancheta nu a avut rezultate concrete imediate. Abuzurile la adresa 
lor nu au lipsit, însă au fost operate „cu mănuşi”, in timp, în funcție de reacțiile şi 
acțiunile lor împotriva regimului. 

¢ Desi unii autori!” apreciază că motivul principal pentru care „Grupul de la Iasi” nu 
a atins anvergura, coerenta si vizibilitatea altor grupuri conotate cu valențe disidente 
şi contestatare a fost opțiunea Securității pentru un alt model („Şcoala de la Păltiniş”, 
considerată un model colaborationist, nationalist-protocronist, acomodant după sce- 
narii elaborate de Securitate, utilizat pentru influențarea exilului), promovat indirect 
de autoritățile comuniste, credem că o astfel de ipoteză nu poate fi susținută din mai 
multe motive. Unul dintre acestea este lipsa de coordonare, coerență şi viziune a 
culturnicilor Securității astfel încât să fi existat posibilitatea unei opțiuni. Mai degrabă 
credem că absența unui mentor proeminent local, cu vocație contestatară (aşa cum 
au fost, de pildă, Paul Goma ori Dorin Tudoran), relativa izolare geografică (în ciuda 
notorietății centrului universitar ieşean, regimul şi realitatea culturală a vremii pri- 
vilegiau centralismul), distanţa faţă de potenţiale centre cu rol protectionist sau de 
sprijin (aşa cum erau ambasadele occidentale în Bucureşti sau alte figuri culturale 
care ar fi putut exporta mesajul în alte medii etc.) sunt motivele care au împiedicat 
grupul ieşean să atingă potenţialul pe care îl văd unii specialişti în istoria recentă. 
În acelaşi timp, faptul că presa studenţească de la Iaşi nu se bucura decât de o influ- 
enţă marginală în România a oferit grupului şansa unei cenzuri ameliorante şi deci 
a unui nesperat debuşeu. 


127. Gabriel Andreescu contrapune rolul autentic contestatar şi liberal-modernizator, cu mare potenţial 
de expansiune la nivel national, al „Şcolii de la Iaşi” colaborationismului şi susţinerii de către 
regim a „Şcolii de la Păltiniş” : „Securitatea a diminuat până la a strivi contra-exemplul «Şcolii 
de la Iaşi»; Scoala de la Păltiniş era «modelul» onorabil, singurul disponibil - adică acceptat de 
regim - pentru oamenii care-şi dedicau viata unei opere culturale” (Gabriel Andreescu, „Melo- 
drama forului”, pp. 216-218). Aceleaşi aserţiuni şi in Gabriel Andreescu, Existenţa prin cultură, 
pp. 234-235. 

The Rhetoric of Files. Disparate Documents and Individual 
Memories about the “Iaşi Group”: A Non-exhaustive Incursion 
in the Secret Police Archive 


This study is a preliminary research in the CNSAS archive regarding the “laşi Group”. We 
have mirrored the documents of the secret police with the stories of the actors who tried - 
either through memoirs or interviews or through studies and essays — to offer their own version 
on the events. Through its documents, the Securitate imposed various readings and configu- 
rations of the “Iasi Group”, therefore the purpose of our study is to provide an alternative 
reading of this story. 

In this study we present some of the most prominent members of the group, we investigate 
their relationship with the secret police and we describe the major moments of their contesting 
actions during the 1980s. Although the phrase “Iasi Group” has been imposed for several 
decades, the group of intellectuals from Iasi constituted mainly around student magazines 
(especially Dialog and Opinia studențească) at the end of the 1970s and especially in the 
beginning of the 1980s, was not a compact or coherent one. 

The first reference in the files of the Securitate to that intellectual movement appears in 1981, 
and the documents of the secret police generally stop referring to it in 1985. However, there 
is concrete evidence that the pursuit of the members of the group continued until the fall of 
communism. Some of the most prominent figures had become targets of the secret police a 
decade before they were “introduced” into the group by the Securitate itself in the early 1980s. 
The Securitate formally included the individuals in a group on account of their comments on 
the broadcasts of foreign radio stations, access to foreign literature, writing of subversive texts 
to be published in various literary magazines, their relations with foreign lecturers located in 
Iasi. The secret police files show that the idea of the existence of a dissident group was either 
induced by an informant considered valuable or suggested by the Securitate officers to the 
informants. Accordingly, the pressure exerted by the center and some events (for example, the 
discovery of a letter to be sent to Radio Free Europe and a manuscript seen as a political 
protest, the corroboration of numerous “threads” by the Securitate in constructing a scenario 
regarding the existence of a hostile group with the potential to radicalize) determined the 
Securitate to adopt an actual plan to destroy the group. Even if there were no criminal con- 
sequences, the group was destroyed by well-known means (compromising the members, 
warnings, bullying, intimidation, etc.). In the case of group members, repressive actions 
continued for a long time, with some caution, however. 

Even though the group was not as coherent as other dissident movements, there was still group 
solidarity when some of its members acted openly against the communist regime in the late 1980s. 


Partea a IV-a 


REVOLUŢIA DIN 1989 


Anneli Ute GABANYI 


Revoluţia Română” 


La mai bine de 20 de ani după evenimentele care au dus la înlăturarea violentă de 
la putere a dictatorului comunist Nicolae Ceauşescu la 22 decembrie 1989, Revoluţia 
Română este în continuare un soi de enigmă, învăluită în mister şi mistificare. Deşi au 
fost scrise peste patru sute de cărţi! şi nenumărate articole pe acest subiect — de acto- 
rii implicaţi, de martori contemporani, precum şi de istorici români şi străini -, există 
încă dezacorduri profunde între ei cu privire la ceea ce s-a întâmplat în realitate şi cum 
trebuie interpretate evenimentele. O problemă importantă în această dezbatere este dacă 
ceea ce s-a întâmplat în România a fost revoluţie şi, dacă da, ce fel de revoluţie. Alte 
întrebări care creează disensiuni vizează modul cum sau motivele pentru care s-a recurs la 
violenţă în diferitele etape ale Revoluţiei, obiectivele urmărite de protagoniștii Revoluţiei 
şi, nu în ultimul rând, rolul - dacă a existat vreunul - jucat de actori externi în toată 
această poveste. În continuare persistă o diviziune majoră între protagoniştii mişcării de 
protest anticomuniste şi disidentii anti-Ceauşescu care au preluat puterea după înlătu- 
rarea dictatorului. Comunitatea academică ce studiază subiectul este împărţită între 


* Acest capitol a fost publicat initial în Wolfgang Mueller, Michael Gehler şi Arnold Suppan (eds.), 
The Revolutions of 1989 : A Handbook, Verlag der Osterreichischen Akademie der Wissenschaften, 
Viena, 2015, pp. 199-220. in curs de aparitie in Transylvanian Review, nr. 3, 2019, Cluj-Napoca. 

1. Tată o selecţie inevitabil incompletă de cărţi despre Revoluţia Română : Michel Castex, Un mensonge 
gros comme le siècle, Albin Michel, Paris, 1990; Ruxandra Cesereanu, Decembrie '89. Deconstructia 
unei revoluţii, Editura Polirom, Iasi, 2009 ; Emil Constantinescu, Adevărul despre România (1989-2004), 
Editura Universalia, Bucureşti, 2004; Dennis Deletant, Ceausescu and the Securitate : Coercion 
and Dissent in Romania, 1965-1989, C. Hurst and Co., Londra, 1995; Daniela Veronica Guşă de 
Drăgan, Condamnat la adevăr. General Ştefan Guşă, RAO International Publishing Company, 
Bucureşti, 2004; Anneli Ute Gabanyi, Die unvollendete Revolution. Rumânien zwischen Diktatur 
und Demokratie, Piper, München, 1990, şi Systemwechsel in Rumänien. Von der Revolution zur 
Transformation, Oldenbourg, Miinchen, 1998; Radu Portocala, Autopsie du coup d’état roumain. 
Au pays du mensonge triomphant, Calmann-Levy, Paris, 1990; Dumitru Preda şi Mihai Retegan, 
1989. Principiul dominoului. Prăbuşirea regimurilor comuniste europene, Editura Fundaţiei Culturale 
Române, Bucureşti, 2000 ; Peter Siani-Davies, The Romanian Revolution of December 1989, Cornell 
University Press, Ithaca şi Londra, 2005; Alex Mihai Stoenescu, /storia loviturilor de stat in 
România, vol. IV: Revoluţia din decembrie 1989, o tragedie românească, RAO International 
Publishing Company, Bucureşti, 2005; Alex Mihai Stoenescu, Cronologia evenimentelor din 
decembrie 1989, RAO International Publishing Company, Bucureşti, 2009; Vladimir Tismăneanu, 
Stalinism for All Seasons : A Political History of Romanian Communism, University of California 
Press, Berkeley, 2003. 

cercetătorii care contestă credibilitatea surselor româneşti şi cei ce teoretic nu se opun 
acestora. 

În prezent există o bază arhivistică amplă disponibilă în România pentru cercetarea 
Revoluţiei din 1989. Au fost publicate rezultatele anchetelor asupra evenimentelor revo- 
lutionare obţinute de două comisii speciale ale Senatului României între 1990-1992 şi 
1992-1996, precum şi un număr considerabil de documente din arhivele Partidului 
Comunist Român, ale Ministerului Afacerilor Externe, ale serviciilor secrete şi ale 
Ministerului Apărării. Institutul Revoluţiei Române din decembrie 1989, înfiinţat în 
2005, desfăşoară cercetări sistematice pe această temă?. 


Amintiri colective ale revoltelor anterioare 


Istoria României sub dominație comunistă nu este marcată de revolte „eruptive”, ci de 
un fel de „magmă” socială implicând o respingere fundamentală a ideologiei marxist-leni- 
niste dublată de o veche neîncredere în Uniunea Sovietică, ale cărei armate impuseseră 
sistemul comunist în ţară. Mai mulţi factori explică acest lucru. Unul îl constituie limba 
şi cultura - România este singura ţară din fostul bloc sovietic in care se vorbeşte o limbă 
romanică şi a cărei cultură e strâns legată de cultura Europei Occidentale. În primii ani 
de ocupaţie sovietică, în munţii României a existat o mişcare de rezistență; aceasta a 
fost înfrântă definitiv abia după înăbuşirea Revoluţiei din Ungaria în 1956. Există însă 
o tradiţie a răscoalelor motivate social în România comunistă. Printre acestea se numără 
greva minerilor din Valea Jiului din 1977 şi protestul din 1987 al muncitorilor din Braşov, 
amândouă înăbuşite fără vărsare de sânge. Se consideră că protestul de la Braşov în 
special a fost un soi de repetiţie generală pentru revolta de la Timişoara, care a marcat 
începutul Revoluţiei din 1989. Dacă în noiembrie 1987* protestele masive ale muncito- 
rilor de la Braşov au fost reprimate de regim printr-o demonstraţie de forţă şi arestări 
ulterioare, protestele de la Timişoara s-au transformat într-o revoltă violentă după ce 
primii protestatari au fost ucişi sau răniţi. lar memoria colectivă a românilor înregistrează 
o serie de lovituri de stat istorice. Printre cele mai cunoscute dintr-o serie de conspira- 
ţii se numără lovitura de stat care a dus la abdicarea in 1866 a lui Alexandru Ioan Cuza, 
arhitectul unirii Principatelor Române, şi lovitura de stat din 23 august 1944, prin care 
regele Mihai, susţinut de mai mulţi lideri politici, l-a înlăturat de la putere pe şeful 
statului, mareşalul Ion Antonescu. 

Dar, în mod interesant, protagoniştii loviturii de stat revoluţionare din 1989 nu au 
avut în vedere acest aspect al tradiţiei politice din România, ci au privit şi mai în urmă, 
făcând referire explicit şi insistent la Revoluţia Franceză din 1789, pentru a acredita 
ideea că Revoluţia Română din 1989 a fost o revoltă populară clasică şi a sprijini mitul 
politic potrivit căruia liderii săi ar fi „emanat” spontan din „haosul” ce a urmat ares- 
tării lui Ceauşescu. 


2. Pentru o privire de ansamblu excelentă, vezi loan Scurtu, La Revolution roumaine de 1989, 
dans le contexte international de l'epoque, Institutul Revoluţiei Române, Bucuresti, 2008, pp. 7-22. 

3. Marius Oprea şi Stejărel Olaru, Ziua care nu se uită. 15 noiembrie 1987, Braşov, Editura Polirom, 
Iaşi, 2002, cu o listă a persoanelor cercetate. 

Cauzele structurale şi pe termen lung ale Revoluţiei Române 


Revolutiile est-europene din 1989 se încadrau într-o categorie nouă din punct de vedere 
istoric. Trăsătura lor excepţională era că nu reprezentau fenomene naţionale individuale, 
ci erau verigi într-un lanţ de procese care au revoluţionat sistemul dominat de sovietici 
din Europa de Est. Revoluţia blocului sovietic, cauzată de o criză generală în sistemul 
comunist, a făcut parte integrantă dintr-o revoluţie geopolitică facilitată de apropierea 
dintre Statele Unite şi Uniunea Sovietică la sfârşitul anilor 1980, care dusese la schim- 
bari substanţiale în arhitectura politică a întregii lumi“. 

În ciuda unei serii de trăsături comune ale revoluțiilor est-europene din 1989, cursul 
lor specific a fost marcat de diferenţe determinate istoric, politic şi social. Pe când 
transferul puterii în Polonia şi Ungaria a fost negociat între reprezentanţi ai conducăto- 
rilor comunişti şi opoziţie într-o manieră care aminteşte de modelul spaniol al aşa-numi- 
tului Pact de la Moncloa din 1978 sau a fost o „revoluţie de catifea”, nonviolentă, ca 
în RDG, Cehoslovacia şi Bulgaria, înlăturarea de la putere - în cele din urmă violentă — a 
regimului Ceauşescu, care iniţial era prevăzută să urmeze exemplul nonviolent al revo- 
lutiei portugheze din 1974, o transformă într-un caz singulars. Numai în România a avut 
loc un puci violent în care şeful de stat comunist a fost executat. 

Din mai multe puncte de vedere, modul unic de transfer al puterii în România a fost 
o consecinţă directă a „devierii române” în relaţiile sale cu Uniunea Sovietică, direcţie urmată 
de România din anii 1960. Conducerea sovietică a devenit din ce în ce mai conştientă 
de pericolul reprezentat de direcţia autonomă a României în politica economică şi externă, 
nu numai pentru stabilitatea regimului comunist din România, ci şi pentru coerenţa blo- 
cului sovietic în ansamblul său. După ce negociase cu succes retragerea trupelor sovietice 
în 1958, conducerea comunistă română, avându-l în frunte la acea vreme pe Gheorghe 
Gheorghiu-Dej, a început să se opună presiunii sovietice pentru un grad mai mare de 
integrare şi specializare a ţărilor membre ale Consiliului de Ajutor Economic Reciproc 
(CAER) şi a încercat să stabilească legături economice mai strânse cu ţările occidentale 
dezvoltate. În acelaşi timp, România s-a angajat şi pe calea unei mai mari autonomii în poli- 
tica sa externă şi de securitate, încercând să se distanteze de puterea imperială sovietică. 

În cadrul unei lupte interne pentru putere după moartea lui Gheorghiu-Dej în 1965, 
susţinătorii traseului autonom al României, în frunte cu Nicolae Ceauşescu, s-au impus 
în fata celor care susțineau revenirea sub controlul sovieticilor. În timp ce încerca să-şi 
îndepărteze adversarii prosovietici din funcţii puternice de partid şi de stat, Ceauşescu 
a accelerat procesul politicii externe independente inaugurat de predecesorul său. Pentru 
a-şi consolida controlul asupra puterii politice, Ceauşescu a permis un anumit grad de 
destalinizare şi desovietizare în domeniul cultural şi a liberalizat contactele cu Occidentul. 
El a luat, de asemenea, măsuri pentru cooptarea tinerei intelectualitati tehnocrate şi culturale 


4. Pentru o excelentă analiză detaliată a acestor schimbări globale, vezi Pierre Grosser, 1989. L'annee 
ou le monde a bascule, Perrin, Paris, 2009. 

5. Într-un interviu acordat lui Alex Mihai Stoenescu, Victor Stănculescu a atras atenţia că „principa- 
lul scenariu era cel după model portughez, adică un regim militar de scurtă durată urmat de un 
regim democratic sprijinit de armată”. Alex Mihai Stoenescu, În sfârşit, Adevărul... Generalul Victor 
Atanasie Stănculescu în dialog cu Alex Mihai Stoenescu, RAO International Publishing Company, 
Bucureşti, 2009, p. 73. 

şi pentru reconcilierea vechilor elite cu vederi nationale care fuseseră incarcerate sau 
persecutate în anii 1950. Cu un discurs susţinut la un miting în Bucureşti, la 21 august 
1968, în care critica invadarea Cehoslovaciei de către Pactul de la Varşovia, la care 
trupele române nu luaseră parte, Ceauşescu a obţinut un consens între partid, intelec- 
tuali şi populaţie inexistent în celelaite ţări ale blocului, unde desovietizarea a început 
abia după 1989. 

Există patru elemente principale care au condus la căderea regimului Ceauşescu : 
impactul crizei comunismului de tip sovietic asupra României, efectele crizei economice 
mondiale, pierderea de către România a sprijinului Occidentului şi apariţia unei opozi- 
tii interne. 


Restructurarea blocului sovietic 


De la mijlocul anilor 1970, sistemul comunist, care fusese impus popoarelor din Uniunea 
Sovietică şi exportat în ţările din Europa de Est ce fuseseră ocupate de Armata Roşie la 
sfârşitul celui de-al Doilea Război Mondial, a trecut printr-o criză profundă. În mod 
clar, economiile sovietice şi est-europene nu puteau să ţină pasul cu progresul tehnolo- 
gic înregistrat în Occident. Mai mult decât atât, acestea au fost profund afectate de criza 
mondială a materiilor prime şi de pe pieţele financiare. Unii lideri est-europeni se 
aşteptau ca Uniunea Sovietică să-i ajute să depăşească crizele economice şi financiare, 
drept pentru care au solicitat mai multe livrări de petrol, gaze şi materii prime în schim- 
bul unor produse pe care nu le puteau vinde pe pieţele din Occident. Cu toate acestea, 
Uniunea Sovietică nu mai era capabilă sau dispusă să continue această politică traditi- 
onală a CAER şi le-a solicitat partenerilor săi să plătească aceste livrări în valută forte 
şi pe baza preţurilor de pe piaţa mondială. Din cauza crizei economice, aceste regimuri 
nu mai puteau să-şi îndeplinească promisiunile marete de bunăstare economică şi nu îşi 
mai onorau contractul social încheiat tacit cu populaţiile din ţările lor. Ideologia mar- 
xist-leninistă îşi pierduse legitimitatea şi dominaţia partidelor comuniste aflate la putere 
nu mai era necontestată. 

Turi Andropov, fost şef al KGB şi secretar al CC însărcinat cu relaţiile cu partidele 
„frăţeşti” din Europa de Est, care i-a urmat lui Leonid Brejnev la cârma Partidului 
Comunist al Uniunii Sovietice, era foarte conştient de spectrul unei revolte pe trei nive- 
luri iminente în ţările membre ale blocului economic şi militar sovietic : revolte îndrep- 
tate împotriva sistemului comunist, împotriva regimurilor politice şi împotriva puterii 
imperiale sovietice. Pentru a preveni o izbucnire a revoltelor sau o prăbuşire a sistemu- 
lui comunist în aceste ţări, Andropov şi Gorbaciov erau hotărâți să pună în aplicare o 
politică coordonată de restructurare a economiilor din blocul sovietic în conformitate cu 
strategiile sovietice, fără să facă totuşi nimic care să pună în pericol sistemul comunist$. 


6. Într-o discuţie din martie 1989 cu Karoly Grosz, secretarul general al Partidului Socialist Munci- 
toresc Maghiar, liderul sovietic a subliniat că „în mod clar trebuie să trasăm limite, gândindu-ne 
şi la alţii, dar şi la noi în acelaşi timp. Democraţia este foarte necesară şi interesele trebuie armo- 
nizate. Limita o constituie însă păstrarea socialismului şi asigurarea stabilităţii”. Vezi Raportul 
pentru membrii Comitetului Politic, 29 martie 1989, MOL M-KS-288-11144580.e., in Csaba Békés, 
Malcolm Byrne, Melinda Kalmar, Zoltan Ripp şi Miklos Vörös (eds.), Political Transition in 
Hungary, 1989-1990 : A Compendium of Declassified Documents and Chronology of Events, Arhiva 
Securităţii Naţionale, Centrul de Cercetare pentru Istoria Războiului Rece şi Institutul 1956, 
Washington şi Budapesta, 1999, p. 6. 


REVOLUTIA ROMANA 287 


Dupa venirea sa la putere in 1985, Gorbaciov a urmat ceea ce a fost descris drept 
„doctrina Gorbaciov” : sprijinirea pe plan politic a forţelor reformiste în acele ţări in 
care conducătorii comunişti se opuneau politicilor intrabloc şi interne ale Moscovei”. 
Conform unor documente sovietice descoperite recent, Gorbaciov a ţinut un discurs la 
şedinţa Biroului Politic din 6 octombrie 1988 în care a declarat că socialismul se afla 
într-o criză profundă şi, prin urmare, toate regimurile comuniste trebuiau să introducă 
reforme de tip perestroika pentru a supravieţui : 


O serie de ţări ne-au urmat exemplul sau chiar ne-au luat-o înainte pe calea unor reforme 
profunde. Altele, precum RDG, România sau Coreea de Nord, încă nu recunosc nevoia unor 
astfel de reforme - dar motivele pentru aceasta sunt mai degrabă politice, având în vedere că 
actuala conducere nu doreşte să schimbe nimic. În realitate, toate aceste ţări au nevoie de 
schimbare. Nu spunem acest lucru în mod public, ca nu cumva să fim acuzaţi că încercăm să 
le impunem perestroika unor prieteni, dar adevărul este că : există semne clare ale unei viitoare 
crize şi, prin urmare, sunt necesare reforme radicale în întreaga lume socialistă. În acest sens, 
factorul personalităţilor devine unul extrem de semnificativ. [...] Cei ce refuză cu încăpățânare 
să dea curs chemării vremurilor nu fac decât să împingă boala în adâncime şi să-i agraveze 
serios evoluţia. Asta ne priveşte foarte direct. Poate că am renunţat la drepturile „Fratelui 
celui Mare” al lumii socialiste, dar nu putem renunţa la rolul nostru de lider al ei. Obiectiv, 
el va aparţine întotdeauna Uniunii Sovietice, cea mai puternică ţară a socialismului şi locul 
unde s-a născut Revoluţia din Octombrie®. 


Cu două zile înainte de înlăturarea lui Ceauşescu de la putere, Radio Moscova a 
difuzat o declaraţie în limba română a ministrului sovietic de Externe Eduard Sevardnadze, 
în care afirma că „procesele interne din România încep să aibă consecinţe asupra rela- 
tiilor interstatale”, având potenţialul de „a pata idealurile socialiste”?. La 21 decembrie, 
acelaşi post de radio a difuzat interviuri cu trei deputaţi ai Sovietului Suprem al URSS 
(care era întrunit în acel moment) care îl acuzau pe Ceauşescu că „nu mai este socialist 
(după ce a tras asupra poporului său) şi că se opune perestroikăi sovietice şi procesului 
inexorabil de democratizare din Europa de Est”. Într-o conferinţă de presă din timpul 
vizitei pe care a făcut-o la începutul lunii ianuarie, la doar câteva zile după ce noii 
lideri preluaseră puterea la Bucureşti, Şevardnadze a făcut referire la dezacordurile 
sovieto-române din trecut în domeniul politicii externe şi la procesul de reformă sovietic. 
Ceauşescu, a spus el, izolase România de procesul de reformă est-european şi, până la urmă, 
ajunsese să-l critice deschis. Cu toate acestea, după ce şi ultimul regim nonconformist 


7. „Noul lider de la Kremlin avea ca scop eliminarea vechilor lideri ai ţărilor socialiste şi înlocuirea 
lor cu tineri, dispuşi să aplice perestroika. [...] Înlocuirea liderilor conservatori, dorită de Gorbaciov, 
a fost susţinută de mass-media occidentală.” loan Scurtu, Revoluția Română din Decembrie 1989 
în context internaţional, Institutul Revoluţiei Române, Bucureşti, 2008, pp. 6, 8. Vezi şi Anneli 
Ute Gabanyi, „Gorbacev in Bukarest: Rumânisch-sowjetische Differenzen treten offen zutage”, 
Südosteuropa, 36, nr. 5 (1987), pp. 267-75, şi „Rumänien und Gorbacev”, in Walter Althammer 
(ed.), Siidosteuropa in der Ara Gorbatschow. Auswirkungen der sowjetischen Reformpolitik auf die 
siidosteuropăischen Lander, Sagner, Munchen, 1987, pp. 75-82. 

8. Cf. Jamie Glazov, ,Symposium: Secrets of Communism’s Collapse”, 23 septembrie 2010, 
http : I[frontpagemag.com12010]jamie-glazovIsymposium-secrets-of-communism % E2 %80 %99s- 
%E2% 80 %9C collapse % E2% 80 %9DI (accesat la 12 septembrie 2013). 

9. Radio Moscova in limba romana, 20 decembrie 1989. Cf. Gabanyi, Die unvollendete Revolution, 
p. 121. 

10. Radio Moscova în limba română, 21 decembrie 1989. Cf. Gabanyi, Die unvollendete Revolution, 
p. 122. 

din Europa de Est se prăbuşise, Şevardnadze era încrezător „că puteau începe recon- 
structia şi modernizarea CAER şi a Pactului de la Varşovia”. 

În 1983, România fusese deja percepută drept cea mai slabă verigă a lanţului impe- 
rial sovietic. Era ţara în care revolta socială avea să fie cel mai probabil îndreptată 
împotriva sistemului comunist ca atare; ba chiar părea posibil ca tara să părăsească 
blocul sovietic şi să se îndrepte spre Occident". În februarie 1989, o anchetă realizată 
sub egida sociologului Oleg Bogomolov a descris un scenariu pesimist pentru România. 
Aşa cum se arăta în raportul prezentat de consilierul lui Gorbaciov, dacă mijloacele 
financiare eliberate după rambursarea datoriilor României nu erau utilizate pentru creş- 
terea nivelului de trai al populaţiei : 


...nu poate fi exclusă o explozie socială. Într-un moment in care procesele innoitoare ce au 
loc în celelalte ţări socialiste nu au dovedit încă fezabilitatea politicilor de reformă, există 
pericolul că va avea loc o virare decisivă către Occident (care înseamnă şi că va părăsi Pactul 
de la Varşovia) în această ţară, a cărei populaţie s-a eliberat de valorile socialiste şi a fost 
învățată in mod traditional că are o soartă comună cu lumea latină!?. 


Chiar mai rău din punctul de vedere sovietic, comisia Bogomolov nu a exclus posi- 
bilitatea unei revolte anti-Ceauşescu a „clasei conducătoare”, care ar avea ca rezultat 
„schimbări de sus”, o revoltă, după cum se lasă de înţeles, care ar duce la aceleaşi 
rezultate. 


Impactul crizei economice mondiale 


Criza care a zguduit economia mondială în anii 1970 a fost un alt factor determinant. 
Sub impactul său, cei trei piloni fundamentali ai politicii economice şi comerciale a 
României de evitare a dependenţei faţă de Uniunea Sovietică, de materiile prime impor- 
tate din ţările lumii a treia şi de sprijinul financiar din ţările occidentale dezvoltate s-au 
prăbuşit. Economia românească, care avea nevoie de importuri masive de ţiţei pentru 
capacităţile supradimensionate ale rafinăriilor sale, care fuseseră construite cu împru- 
muturi occidentale, a întâmpinat dificultăţi după ce livrările de la principalii săi furnizori 
au încetat din cauza războiului dintre Iran şi Irak. Tara nu se putea aştepta să obţină 
sprijin sovietic, deoarece se distantase de mecanismul CAER al livrărilor de energie la 
preţuri sub nivelul pieţei în schimbul mărfurilor necompetitive. Nu în ultimul rând, 
România nu îşi mai putea consolida datoriile la băncile occidentale, care au intrat în 
panică din cauza crizei poloneze din 1980. După ce creditorii din Occident au încetat 
să mai acorde sau să garanteze împrumuturi suplimentare şi după ce condiţiile stabilite 
de Fondul Monetar Internaţional pentru alte împrumuturi au fost respinse drept inac- 
ceptabile de guvernul român, România - având datorii pe cap de locuitor considerabil 
mai mari decât alte tari din Europa de Est precum Ungaria sau Polonia - a fost obligată 
să-şi ramburseze datoriile externe. 

Reducerile drastice ale importurilor de ţiţei şi materii prime au dus la o diminuare 
severă a producţiei industriale şi, prin urmare, a exporturilor de energie în ţările occidentale. 


11. Vezi Oleg Gordiewsky şi Christopher Andrew, KGB. Die Geschichte seiner Auslandsoperationen 
von Lenin bis Gorbatschow, Bertelsmann, Munchen, 1990, p. 824. 
12. Vezi Dumitru Preda şi Mihai Retegan, op. cit., pp. 18-20. 

Pentru a procura valuta necesară pentru a-şi rambursa datoria, România şi-a mărit 
exporturile de produse alimentare în detrimentul consumului intern şi a redus importu- 
rile de bunuri de consum, politici care au afectat grav nivelul de trai al populaţiei. 
Programul dur de austeritate impus de regim a inclus rationalizarea alimentelor, reduceri 
radicale ale consumului privat de energie şi reducerea salariilor. Când Ceauşescu a 
anunţat triumfător rambursarea cu succes a datoriei valutare, în martie 1989, populaţia 
României atinsese un grad de sărăcie economică, nemulţumire şi depresie socială nemai- 
întâlnite în altă parte a blocului. Orice sprijin anterior pentru Ceauşescu dispăruse, iar 
societatea românească în ansamblu îşi dorea o schimbare. 


Pierderea susţinerii occidentale 


Politica sovietică de remodelare a relaţiilor în interiorul blocului sovietic şi de imple- 
mentare a unor reforme în stil perestroika în statele est-europene era posibilă numai în 
contextul unei redefiniri a relaţiei dintre marile puteri din Est şi Vest. După ce au 
negociat cu succes un tratat cu Mihail Gorbaciov în 1987, privind eliminarea rachetelor 
nucleare cu rază medie de acţiune, Statele Unite şi-au arătat disponibilitatea de a sprijini 
noul lider sovietic şi de a respecta interesele de securitate ale Moscovei, la fel ca si alte 
state occidentale, precum Marea Britanie şi Franţa. 

Repercusiunile acestei schimbări politice occidentale au dat o lovitură majoră regi- 
mului Ceauşescu. În perioada Războiului Rece, politicii externe a României, care a 
împiedicat integrarea mai profundă a Pactului de la Varşovia, i-a fost atribuit un fel 
de „grad de periculozitate” de către ţările NATO. Dar din perspectiva „noii gândiri 
politice a lui Gorbaciov”, abaterile lui Ceauşescu de la poziţiile politice şi ideologice 
ale Uniunii Sovietice nu mai erau relevante. În schimb, România era percepută tot mai 
mult ca un factor care perturba procesul de apropiere dintre Uniunea Sovietică şi 
puterile occidentale. Guvernele şi instituţiile financiare occidentale nu mai erau dispuse 
să acorde României privilegiile comerciale de care se bucurase în trecut, iar Comunitatea 
Europeană a sistat negocierile cu România în vederea semnării unui nou acord comercial. 
În 1989, România, cândva precursoare în relaţiile dintre ţările CAER şi Comunitatea 
Europeană, era acum singurul membru european al CAER care încă nu solicitase să 
stabilească relaţii diplomatice cu acest organism. În mod similar, guvernul SUA nu mai 
era dispus să înainteze Clauza Națiunii celei mai Favorizate către „regimul represiv” 
din România. Pentru a evita decizia SUA, România a renunţat unilateral la clauză în 
1988. Mass-media occidentală şi-a concentrat atenţia asupra nivelului scăzut de trai al 
populaţiei, încălcării drepturilor omului şi a celor cetăţeneşti şi tratamentului opozanti- 
lor regimului din ţară. În cadrul Conferinţei pentru Securitate şi Cooperare în Europa 
(CSCE) şi la ONU, istoricul drepturilor omului şi al minorităţilor în România a fost tot 
mai mult atacat atât din Est, cât şi din Vest. Pierderea sprijinului occidental pentru 
politicile lui Ceauşescu a dat o lovitură grea imaginii de acasă a acestuia. 


Apariţia opoziţiei interne 


Retorica naționalistă antisovietică a lui Ceausescu a fost principalul motiv pentru care 
mişcarea disidentă s-a dezvoltat târziu in România şi pentru care atât de multi disidenti 
aveau legătură cu elitele comuniste prosovietice, care fuseseră îndepărtate de la centrul 


290 REVOLUTIA DIN 1989 


puterii în anii 1960. După ce România a criticat in 1968 intervenţia Pactului de la 
Varşovia în Cehoslovacia, Uniunea Sovietică a pus în mişcare toate pârghiile de care 
dispunea pentru a destabiliza conducerea română nesupusă. În 1969, Moscova a iniţiat 
„Operaţiunea Nistru”, al cărei obiectiv era de a-i convinge pe ofiţerii români să se 
angajeze într-o încercare de a-l înlătura pe Ceauşescu de la putere şi „în cazul în care 
această lovitură de stat nu reuşea de la sine, de a găsi un pretext pentru ca sovieticii să 
se implice”!?. Nu e surprinzător că primele semne ale unei opoziții organizate împotriva 
regimului Ceauşescu au apărut în cadrul forţelor armate. Deşi România încetase să-şi 
trimită oficialii partidului de conducere, ai Armatei şi ai Securităţii pentru instruire în 
Uniunea Sovietică la începutul anilor 1960 - o practică des întâlnită, pe care restul 
ţărilor membre ale Pactului de la Varşovia au mentinut-o până în 1990 -, exista încă un 
număr mare de ofiţeri superiori din România care studiaseră în Uniunea Sovietică. Pentru 
a contracara ameninţarea percepută la adresa politicii externe a ţării, precum şi a propriei 
puteri, Ceauşescu a demarat o restructurare cuprinzătoare a sistemului de apărare al 
României. După eşecul, în 1971, al unei prime tentative de lovitură de stat militară, 
condusă de generalul Ioan Serb, s-a adoptat o nouă lege a apărării, in 1972. În 1974, 
noua Constituţie a României a transferat comanda supremă asupra forţelor armate nati- 
onale la funcţia nou-creată de preşedinte de stat, adică la Ceauşescu. O nouă doctrină 
militară românească, bazată pe conceptul de război popular, a marcat un pas în plus în 
distantarea României de Pactul de la Varşovia. În cursul reorganizării Armatei, ofiţerii 
depistaţi sau suspectaţi de conspirație împotriva lui Ceauşescu, inclusiv cei de origine 
rusă, evreiască sau maghiară, care studiaseră în Uniunea Sovietică sau aveau soţii sovie- 
tice, au fost îndepărtați din poziţiile de conducere din armată. În pofida acestor măsuri 
de precauţie, se afirmă că tentative de lovituri de stat militare au avut loc în 1971, 1976, 
1983, 1984 şi 1985. Toate însă au fost dejucate. Ofițerii implicaţi în aceste tentative au 
fost îndepărtați din serviciul activ şi transferați în posturi civile. 

Odată cu declanşarea crizei datoriilor în România, la începutul anilor 1980, opoziţia 
faţă de politicile lui Ceauşescu a început să fie exprimată şi de ofiţerii cu vederi natio- 
nale. Aceştia au fost antagonizati de tratamentul preferential al regimului fata de poliţia 
de stat (Securitatea) în detrimentul Armatei, de reducerea cheltuielilor pentru apărare 
şi a tehnologiei superioare necesare industriei naţionale de apărare, opunându-se de 
asemenea utilizării masive a forţei de muncă a Armatei în agricultură şi în proiectele 
de construcţie a infrastructurii!*. 

În pofida tratamentului lor preferenţial, nemulţumirea mocnea şi în rândurile servi- 
ciilor secrete, în special în cadrul serviciilor de informaţii externe. În urma fugii în 
Statele Unite ale Americii în 1978 a lui Mihai Pacepa, un oficial cu vechime al Securităţii, 
cu studii în URSS şi adjunct al Direcţiei de Informaţii Externe, instituţia a căzut într-un 
haos din care nu şi-a mai revenit. Se presupune că un număr considerabil de oficiali din 
conducerea acestei direcţii au fost atraşi de partea serviciilor de informaţii străine, în 
special cele occidentale. În faza finală a regimului Ceauşescu, când prăbuşirea lui părea 
inevitabilă, chiar şi membrii serviciilor interne de securitate, conştienţi de acumularea 
critică a nemulțumirilor în ţară, au început să se distanteze de regim. 


13. Ion Mihai Pacepa, un defector de rang înalt din Direcţia de Informaţii Externe din România, 
într-un interviu televizat la postul de televiziune maghiar Duna ; Jurnalul Naţional, 3 martie 2004. 

14. Autoarea a analizat conflictul dintre Ceauşescu şi armată în stadiul său incipient. Vezi Raport privind 
situaţia românească nr. 5, cercetare Radio Europa Liberă, 17 martie 1983, reeditat in Anneli Ute 
Gabanyi, The Ceausescu Cult: Propaganda and Power Policy in Communist Romania, Editura 
Fundatiei Culturale Romane, Bucuresti, 2000, pp. 391-396. 

Sustinerea pentru Ceausescu scădea şi în cadrul Partidului Comunist Român. Activistii 
de partid erau tot mai nemulţumiţi de reducerea privilegiilor materiale şi de politica de 
rotaţie a cadrelor care a dus la o concentrare fără precedent a puterii în mâinile „cla- 
nului Ceauşescu”, format din Nicolae, soţia sa, Elena, fiul lor Nicu şi un grup mic de 
loialişti. Drept urmare, vechilor cadre de partid, prosovietice, care fuseseră marginali- 
zate de Ceauşescu li s-au adăugat membrii nemulţumiţi ai elitelor de partid tehnocrate, 
mai tinere, întărindu-le. Un număr tot mai mare de intelectuali şi artişti care fuseseră 
convinşi de antisovietismul lui Ceauşescu în anii 1960 şi-au făcut acum auzită vocea 
împotriva înăspririi ideologice, a recurgerii la manipularea naționalistă şi a cultului 
excesiv al personalităţii lui Ceauşescu proiectat în urma aşa-numitei sale minirevolutii 
culturale. A avut loc o apropiere între elitele tehnocrate şi culturale frustrate şi activiş- 
tii de partid anti-Ceauşescu nemulţumiţi, precum şi între ofiţeri din Armată şi din ser- 
viciile secrete. Chiar şi un membru al Comitetului Politic Executiv al CC şi vicepreşedinte 
al Consiliului de Stat, Gheorghe „Gogu” Rădulescu, a susţinut un grup de scriitori 
disidenti proeminenţi, care s-au întâlnit regulat în casa lui de la tara din Comana, la sud 
de Bucureşti!s. 


Cronologia evenimentelor 


Prima încercare de a începe o revoltă populară a avut loc la 14 decembrie 1989, dar s-a 
încheiat cu un eşec. Organizat de un grup clandestin denumit Frontul Popular Român 
în Iasi, în nord-estul ţării, conducătorii acesteia au fost arestaţi imediat. 

A doua zi, pe 15 decembrie, un pastor reformat aparţinând minorităţii maghiare, 
László T6kés'®, care dobândise destul de multă notorietate după ce protestase, într-un 
interviu acordat în secret unui post de televiziune canadian în august 1989, împotriva 
politicilor şi planurilor lui Ceauşescu de a distruge satele locuite majoritar de cetăţeni 
vorbitori de maghiară şi de germană, urma să fie evacuat din casa lui din Timişoara. El 
i-a chemat pe enoriaşii săi să protesteze împotriva evacuării sale în piaţa din faţa casei. 
Pentru a destinde situaţia, primarul Timişoarei l-a asigurat pe Tőkés că ordinul oficial 
pentru evacuare fusese revocat. 

A doua zi, Tőkés a încercat să calmeze oamenii care se adunaseră în fata casei sale. 
Cu toate acestea, când numărul de persoane din piaţă a crescut, după ce nişte tineri 
manifestanți au blocat o linie de tramvai din apropiere, protestele au escaladat şi s-au 
putut auzi sloganuri împotriva dictaturii lui Ceauşescu. S-au înregistrat primele acte de 
vandalism, care au culminat cu un atac asupra sediului judeţean al partidului. 

La 17 decembrie, Ceauşescu le-a ordonat liderilor locali de partid să continue eva- 
cuarea pastorului Tőkés, a proclamat ilegal stare de urgenţă în Timişoara şi i-a trimis 


15. Potrivit lui Virgil Măgureanu, primul şef al Serviciului Român de Informaţii după 1989, Gogu 
Rădulescu era un spion KGB de rang înalt, care fusese infiltrat în România pentru a ajuta aşa-numita 
disidenţă culturală, care susţinea schimbarea regimului în România. Vezi „Măgureanu şi agenţii 
KGB”, Ziua, 30 octombrie 2006. 

16. Laszlo Tőkés, născut în 1952 într-o familie de etnici maghiari şi pastor al Bisericii Reformate, era 
cunoscut încă de la începutul anilor 1980 drept disident al regimului Ceauşescu. În predicile sale 
şi în interviurile acordate mass-mediei occidentale a protestat împotriva programului oficial de 
dezvoltare şi planificare rurală. Cf. Marius Mioc, Revoluţia fără mistere. Începutul. revoluţiei 
române : cazul Lâszlo Tőkés, Editura Almanahul Banatului, Timişoara, 2002. 

pe generalii Ştefan Guşă”, de la Ministerul Apărării, şi Emil Macri, de la Securitate, 
la Timişoara pentru a restabili ordinea în oraş. În aceeaşi zi, la Bucureşti a avut loc o 
şedinţă a Comitetului Politic Executiv al Partidului Comunist Român. Secretarul general 
al partidului, Ceauşescu, a anunţat că va prelua el însuşi comanda Armatei. El i-a acu- 
zat pe ministrul Apărării Vasile Milea, pe ministrul de Interne Tudor Postelnicu şi pe 
comandantul trupelor Securităţii că au nesocotit ordinul de a trage în manifestanți şi i-a 
ameninţat că îi va aduce pe cei trei în faţa plutonului de execuţie. Când mai mulţi mem- 
bri ai Comitetului şi-au exprimat dezacordul faţă de aceste măsuri drastice, Ceauşescu 
a spus că-şi va da demisia („Alegeţi un alt secretar general! ”), dar a fost convins să 
rămână. În timpul ciocnirilor violente dintre manifestanți şi armată la Timişoara, între 
16 şi 20 decembrie, 72 de persoane au murit la Timişoara şi 253 au fost rănite!s. 

A doua zi, pe 18 decembrie, convins că situaţia din Timişoara era sub control, 
Ceauşescu a plecat într-o vizită oficială în Iran, unde plănuia să semneze un contract 
economic important privind livrarea unei cantităţi considerabile de ţiţei în România. Cu 
toate acestea, revolta populară din Timişoara a luat o nouă întorsătură, muncitorii de la 
marile fabrici industriale!” alăturându-se protestatarilor. Pentru a muşamaliza uciderile 
din ziua precedentă, soţia lui Ceauşescu, Elena, împreună cu ministrul de Interne 
Postelnicu şi secretarul de partid Emil Bobu au ordonat ca majoritatea cadavrelor să fie 
duse cu aeronave la Bucureşti, unde au fost incinerate. În pofida izolării aproape totale 
a Timişoarei şi în pofida închiderii frontierelor cu Ungaria şi Iugoslavia, în mass-media 
internaţională s-a relatat că ciocnirile avuseseră ca rezultat mii de victime. În schimb, 
mass-media românească a păstrat tăcerea cu privire la evenimente. 

La 19 decembrie, muncitorii care protestau au solicitat Armatei să se retragă de pe 
străzile Timişoarei. Oficialii partidului şi generalul Guşă au încercat să-i convingă să se 
întoarcă la muncă. Confruntat cu o prezenţă masivă a muncitorilor care se alăturau 
protestatarilor din stradă, pe 20 decembrie Guşă a decis să retragă Armata în cazărmi. 
În acest oraş s-a format un Forum Democratic, care a solicitat demisia guvernului şi a 
lui Ceauşescu din funcţia de secretar de partid, eliberarea celor reţinuţi în timpul pro- 
testelor, deschiderea frontierelor şi libertatea presei. Ceauşescu, care se întorsese din 
Iran, a abordat public problema pentru prima dată într-un discurs transmis în direct la 
televiziunea de stat. Departe de a ceda la cerinţele Forumului Democrat din Timişoara, 
el a acuzat aşa-numitele grupări teroriste antinationale că şi-au unit forţele cu „cercuri 
reacționare, imperialiste şi şoviniste, precum şi cu servicii secrete din diferite state 
străine”, care atentau la suveranitatea şi integritatea teritorială a statului român”. 
Guvernele occidentale şi liderii Uniunii Sovietice, precum şi cei ai celorlalte tari din 


17. General-locotenent Ştefan Guşă (1940-1994), prim-adjunct al ministrului Apărării Naţionale şi şef 
al Marelui Stat-Major (1986-1989). Rolul său în suprimarea revoltei de la Timişoara este încă neclar, 
deşi dovezile disponibile arată că a încercat să prevină vărsarea de sânge şi a ordonat retragerea Armatei 
în cazărmi. Membrii coaliţiei prosovietice l-au suspectat că ar fi încercat să însceneze o contralo- 
vitură de stat cu ajutorul unor ofiţeri cu vederi naţionale, pe care aceştia din urmă au împiedicat-o. 

18. Curtea Supremă de Justiţie (Înalta Curte de Casaţie şi Justiţie), Procesele Revoluţiei din Timişoara 
(1989). Documente istorice. Adunate şi comentate de Marius Mioc, Editura ArtPress, Timişoara, 
1992, p. 42. Mai recent, cifrele oficiale au stabilit numărul de morţi la Timişoara la 73 şi numărul de 
răniţi la 296; http : //www.ziare.com/stiri/eveniment/timisoara-primul-oras-liber-sirenele-au-sunat-la- 
23-de-ani-de-la-revolutie-1208385 (accesat la 12 septembrie 2013). 

19. Până în 1989, Timişoara a fost unul dintre cele mai importante centre industriale ale României, 
cu mari uzine constructoare de maşini, de electronice, de produse chimice şi petrochimice şi de 
industrie alimentară. 

20. Scurtu, La Revolution, pp. 188-190. 

Pactul de la Varşovia, cu excepţia RDG, au condamnat represaliile violente. Ceauşescu 
a protestat împotriva a ceea ce susţinea că era „o acţiune planificată în prealabil în 
contextul Pactului de la Varşovia” şi a acuzat conducerea sovietică de faptul că intenti- 
ona „să intervină militar în Romania””!. 

Convins că mai putea apela încă o dată la sentimentele patriotice ale poporului român, 
a doua zi, pe 21 decembrie, Ceauşescu a decis să organizeze un miting în piaţa din 
Bucureşti în care protestase împotriva invadării Cehoslovaciei de către Pactul de la 
Varşovia, în august 1968. Totuşi, abia începuse să vorbească când a fost întrerupt de 
strigăte puternice, proteste şi urlete. După o scurtă întrerupere, în timpul căreia trans- 
misiunile de la televizor arătau un şef de stat panicat, Ceauşescu şi-a reluat discursul 
anunțând că se vor lua măsuri pentru creşterea nivelului de trai al populaţiei. După 
câteva minute, o altă izbucnire de zgomote a răsunat dinspre public, moment în care 
mitingul a fost întrerupt şi participanţii dispersati. În acea noapte, la Bucuresti au izbuc- 
nit ciocniri sălbatice între manifestanți şi armată, forţele Securităţii şi miliției şi Gărzile 
Patriotice, soldate cu mulţi morţi şi răniţi. Revoltele au izbucnit şi în alte oraşe din 
vestul şi centrul României. 

În dimineaţa zilei de 22 decembrie, Ceauşescu a declarat stare de urgenţă în întreaga 
tard. Ministrul Apărării, Milea, a fost găsit mort după ce Ceausescu îl mustrase că nu 
adusese trupe din provincie la Bucureşti suficient de repede. Ministrului adjunct al 
Apărării, generalul Victor Atanasie Stănculescu?, i s-a ordonat apoi să preia comanda 
Armatei. Contrar ordinelor lui Ceauşescu de a folosi forţa împotriva manifestantilor, 
Stănculescu le-a ordonat trupelor care se îndreptau spre Bucureşti să se întoarcă la 
cazarmă. Generalul Iulian Vlad, şeful Securităţii, a raportat ulterior comisiei de inves- 
tigare a Senatului că retrăsese din primele ore ale dimineţii trupele de Securitate şi de 
Miliție care apărau clădirea Comitetului Central. Ministerul Apărării şi Ministerul de 
Interne au transmis ordine către forţele din întreaga ţară să nu mai tragă asupra mani- 
festanţilor?. 

Când manifestantii au ajuns în clădirea Comitetului Central fără să întâlnească nicio 
rezistenţă, Ceauşescu, soţia sa şi doi dintre apropiații lor au fost convinşi de Stănculescu 
să părăsească Bucureştiul cu elicopterul. Cu toate acestea, plecarea lor în grabă nu i-a 
salvat. Au fost ţinuţi într-o garnizoană din Târgovişte, la nord-vest de Bucureşti. 

După fuga lui Ceauşescu, Televiziunea Română, redenumită Televiziunea Română 
Liberă, a proclamat victoria Revoluţiei. În timp ce diverşi politicieni din aparatul de 
partid al lui Ceauşescu au concurat pentru ce mai rămăsese din puterea politică, vidul 
de putere a fost umplut de actori care se asociaseră de ani buni în eforturi clandestine 
de a-l înlătura pe Ceauşescu. Liderul politic prestabilit al acestui grup conspirativ a fost lon 
Iliescu”, care îşi câştigase imaginea de disident al regimului şi susţinător al reformelor în 


21. Dumitru Preda şi Mihai Retegan, op. cit., p. 477. 

22. A recunoscut că se afla în contact înainte de 1989 nu numai cu serviciile secrete occidentale, 
mai ales cele britanice, ci şi cu ofiţeri KGB, via Ungaria. 

23. Şerban Săndulescu, Decembrie '89. Lovitura de stat a confiscat revoluția română, Editura Omega 
Ziua Press, Bucureşti, 1996, pp. 195-198; Constantin Sava şi Constantin Monac, Adevăr despre 
decembrie 1989. Conspiratie, diversiune, revoluţie. Documente din Arhivele Armatei, Editura Forum, 
Bucuresti, 1999, pp. 114-115. 

24. Născut în 1930, Iliescu era de profesie inginer şi studiase la Bucuresti şi la Moscova. Fiul unui 
membru al partidului comunist în ilegalitate, Iliescu s-a alăturat partidului în 1953 şi s-a afirmat 
rapid în cadrul nomenclaturii, devenind membru al Comitetului Central al PCR în 1965, apoi 
ministru al Tineretului şi şeful departamentului de propagandă al CC. În 1971, cel care părea să 

stilul lui Gorbaciov în România. Iliescu l-a prezentat la televiziune pe generalul Nicolae 
Militaru drept viitorul ministru al Apărării”. În aceeaşi zi, 22 decembrie, Iliescu a 
anunţat şi înfiinţarea unei noi structuri de putere provizorii, Frontul Salvării Nationale 
(FSN), şi a numit un Consiliu al Frontului care să guverneze ţara până la organizarea 
unor alegeri democratice. Cei 39 de membri ai Consiliului au fost selectaţi din rândurile 
unor grupuri mai vechi anti-Ceauşescu, inclusiv membri de partid, ai Armatei şi 
Securităţii, au inclus tehnocrati mai tineri ale căror cariere fuseseră blocate în perioada 
Ceauşescu, reprezentanţi ai minorităţii maghiare care protestaseră împotriva politicilor 
regimului anterior privind nationalitatile şi, nu în ultimul rând, o serie de intelectuali 
şi scriitori. Iliescu a fost numit preşedinte al acestui consiliu. 

Imediat ce manifestantii de la Bucuresti şi-au dat seama că noii lideri care îşi 
prezentaseră programul la televiziune erau de fapt disidenti loiali Uniunii Sovietice in 
regimul Ceauşescu, şi nu opozanți ai sistemului comunist, atitudinea lor a devenit, 
din anticeauşistă, anticomunistă. „În timp ce manifestantii din stradă strigau «Jos 
comunismul !», Ion Iliescu vorbea despre «ideile nobile ale comunismului» în primul 
său discurs la televiziune. [...] E clar şi evident că Iliescu nu a luat în calcul atunci 
căderea comunismului, un lucru în contradicţie flagrantă cu cerinţele oamenilor din 
stradă.” În discursul său către manifestantii din 22 decembrie, pe care i-a numit 
„tovarăşi”, Iliescu a evitat cuvântul „revoluţie”, vorbind în schimb despre „schimbare 
şi transformare”?. În Proclamaţia de la Timişoara, emisă la 11 martie 1990, partici- 
pantii la revolta din Timişoara au declarat fără echivoc că Revoluţia din 1989 „a fost 
categoric anticomunistă şi nu doar anticeauşistă”?. Nu îşi riscaseră viata, scriau ei, 
„pentru a servi ca prilej de ascensiune politică a unui grup de disidenti anticeausisti 
din interiorul PCR-ului”. 


Particularităţile Revoluţiei Romane 


Trei diferenţe majore pot fi observate între parcursul revoluţionar al evenimentelor din 
România şi tranziţia paşnică a puterii, aşa cum s-a produs în alte ţări membre ale Pactului 
de la Varşovia: 


1. folosirea forţei ; 
2. execuţia şefului de partid şi de stat; 
3. implicarea activă în proces a unor actori externi. 


fie moştenitorul lui Ceauşescu a căzut din grațiile conducătorului, cel mai probabil din cauza pre- 
supusei sale poziţii anti-Ceausescu. El a fost retrogradat progresiv şi eliberat din Comitetul Central, 
devenind în cele din urmă directorul Editurii Tehnice. În anii 1980, circulau zvonuri conform cărora 
urma să devină noul lider român într-o Românie pro-Gorbaciov. 

25. Nicolae Militaru (1925-1994) a fost un ofiţer de armată care studiase la Bucureşti şi la Moscova. 
A fost trimis în rezervă în 1978 şi numit ministru adjunct al Construcţiilor Industriale. S-a pensionat 
în 1986. 

26. Malin Bot, „Crimele nepedepsite ale lui Iliescu”, Evenimentul Zilei, 15 iunie 2013, http :// 
www. evz.ro/detalii/stiri/crimele-nepedepsite-ale-lui-ion-iliescu-1042664.html (accesat la 13 sep- 
tembrie 2013). 

27. Cf. Peter Siani-Davies, op. cit., pp. 109, 112-114. 

28. Pentru textul Proclamaţiei, vezi: http : //proclamatia.wordpress.com (accesat la 17 octombrie 
2013). 

Folosirea fortei 


Trebuie menţionat că folosirea forţei nu este nici o caracteristică a culturii politice 
româneşti şi nici o trăsătură definitorie în tradiţia istorică a României. 

Două întrebări nu au fost clarificate până în prezent: de ce revolta iniţial paşnică 
începută la 16 decembrie 1989 la Timişoara şi apoi la Bucureşti a luat o turnură violentă 
şi cine este responsabil pentru izbucnirea violenţei după 22 decembrie. 

Conform unei interpretări larg răspândite, violenţa din etapa iniţială a Revoluţiei 
s-a datorat exclusiv forţelor pro-Ceausescu, în timp ce violențele izbucnite după 22 decem- 
brie s-au datorat în principal, dacă nu chiar exclusiv, forţelor care voiau în primul 
rând să reprime revolta şi apoi să îl elibereze pe dictator şi să pornească o contrare- 
volutie?’. 

Conform altei interpretări, izbucnirea violenţei în etapele iniţiale ale revoltei a fost 
rezultatul operaţiunilor sub acoperire desfăşurate de Uniunea Sovietică“ şi, probabil, 
de alte ţări din cadrul Pactului de la Varşovia si de Iugoslavia, precum şi de expatriati 
români. Acest lucru s-ar fi făcut pentru a determina Armata şi forţele de Securitate 
române să devină agresive. Mai târziu, se crede că, după capturarea lui Ceausescu, forte 
prosovietice centrate în jurul generalului Militaru au iniţiat „o diversiune teroristă”. Până 
la 25 decembrie, când violenţa s-a oprit, după difuzarea execuţiei dictatorului şi a soţiei 
sale la Televiziunea Română, 967 de persoane muriseră şi 2.587 fuseseră rănite”. 

Deşi nu există nicio îndoială că Armata şi forţele de Securitate care se supuneau 
ordinelor lui Ceauşescu au încercat să suprime revolta prin utilizarea forţei, există totuşi 
un dezacord cu privire la responsabilitatea pentru al doilea val de violenţă, care a început 
la 22 decembrie, după ce Ceauşescu a fugit din Bucureşti, devenind de fapt prizonierul 
noilor lideri. Noii lideri au folosit transmisiunile televizate, pe care le monopolizaseră, 
pentru a-i acuza pe aşa-numiţii terorişti de încercarea de a-l elibera pe Ceausescu şi de 
a restabili regimul prerevoluţionar*?. Potrivit lui Stănculescu, 1.015 „terorişti”, majori- 
tatea cetăţeni sovietici, au fost arestaţi de Armata română, dar au fost ulterior eliberaţi 
de generalul Militaru’. Acest fapt a fost însoţit de „un torent de acţiuni destabilizatoare, 
diversiune şi război electronic” pe întregul teritoriu al României, blocând canalele de 
telecomunicaţii militare şi alimentând cu informaţii false sistemele de recunoaştere 
radioelectronică ale Armatei române“. Noii conducători au predat civililor un număr 
necunoscut de arme, ceea ce a contribuit la haosul care a urmat. 


29. Şeful Secţiei Presă a CC al PCR, Eugen Florescu, a raportat o conversaţie pe care a auzit-o 
între Nicolae Ceausescu şi fratele său Ilie, şeful Consiliului Politic al Armatei, care a avut loc la 
6 dimineaţa pe 22 decembrie în clădirea CC. Ilie Ceauşescu i-a atras atenţia lui Nicolae asupra 
numărului mare de muncitori care se îndreptau spre centrul Bucureştiului dinspre şantierele indus- 
triale din afara capitalei, iar Nicolae este citat ca spunând: „Lasă că în Piaţa Tien Anmen au fost 
un milion şi i-au pus la punct de nu s-au văzut”. Alex Mihai Stoenescu, Cronologia evenimentelor 
din decembrie 1989, pp. 162-163. 

30. Această interpretare nu aduce dovezi în legătură cu cine a ordonat aceste operaţiuni. 

31. Grigore Cartianu, Cartea Revoluţiei, Editura Adevărul, Bucureşti, 2011, p. 980. 

32. După ce a preluat funcţia de ministru al Apărării, Stănculescu chiar a numit ceea ce se întâmplase 
„război psihologic”. Frankfurter Allgemeine Zeitung, 13 februarie 1990. 

33. Pentru mai multe detalii, vezi Gabanyi, Systemwechsel, pp. 192-193. 

34. Sergiu Nicolaescu, Cartea revoluției române. Decembrie '89, Editura Ion Cristoiu. Bucuresti, 1999, 
pp. 477-478; Săndulescu, op. cit., p. 73. Cf. Michel Castex, op. cit. 

Conform celei de-a doua interpretări, este posibil ca mai multe obiective să fi deter- 
minat utilizarea forţei de către noua conducere provizorie în perioada de după încarce- 
rarea lui Ceauşescu, primul şi cel mai important fiind crearea unui pretext pentru 
eliminarea lui Nicolae Ceauşescu’. S-a declarat că execuţia sa era necesară pentru a 
pune capăt tulburărilor sângeroase create de „terorişti”. Atacurile teroriste au încetat 
imediat ce acest obiectiv a fost atins, la 25 decembrie. Ca un al doilea motiv pe aceeaşi 
linie de interpretare, forţele prosovietice intenționau să-i împiedice pe generalii Armatei 
cu orientări naţionaliste să preia puterea*. La momentul Revoluţiei, în presa occidentală 
au ajuns nişte zvonuri conform cărora revolta de la Timişoara o luase de fapt înaintea 
unei revolte a unui segment de orientare naţională al Armatei, care plănuise să-l înlăture 
pe Ceausescu din cauza răului făcut României. Totuşi, aceşti militari nu intenționau să 
reinscrie România în direcţiile Pactului de la Varşovia, ci erau mai degrabă hotărâți să 
continue cursul autonom al politicii externe a României”. Încă din 22 decembrie s-au 
auzit cereri ca „trădătorul Guşă” să fie arestat’. La 29 decembrie, Guşă a fost demis 
din funcţia de şef al Marelui Stat-Major al Armatei Române pe motiv de aşa-zisă incom- 
petenta şi a fost înlocuit cu un alt general prosovietic. Cu trei zile înainte de eliberarea 
lui Guşă, în publicaţia sovietică Pravda se afirmase că armata regulată era în mod 
evident incapabilă să pună capăt atacurilor teroriste”. Un al treilea obiectiv, conform 
acestei interpretări, era utilizarea haosului şi panicii în rândul populaţiei ca pretext 
pentru a solicita ajutorul Uniunii Sovietice, în cazul în care planurile de preluare a 
controlului ar fi fost periclitate. Până la urmă, s-a putut evita izbucnirea unui război 
civil în România, deoarece majoritatea covârşitoare a forţelor Armatei (şi Securităţii) 
nu au reacţionat la provocări. 


Execuţia lui Ceauşescu 


Execuţia şefului statului este poate cea mai frapantă caracteristică a Revoluţiei Române 
şi un eveniment singular în contextul celorlalte tari est-europene foste comuniste. În 
timp ce în alte părţi ale Europei de Est puterea militară decisivă se afla la comandantul 
(sovietic) al Pactului de la Varşovia din capitalele respective, în România preşedintele 
era comandantul suprem al Armatei naţionale, alături de membrii poliţiei secrete. Şi 


35. „«Iensiunile erau exacerbate la acea vreme pentru a crea un motiv de a-l ucide pe Ceauşescu», 
spune fostul general Stănculescu. De către cine? «ntrebaţi-l pe Iliescu.» Iliescu a recunoscut că 
«haosul extins din decembrie 1989 a fost agravat de relatări fabricate la sediul Televiziunii contro- 
late de lideri ai FSN, potrivit cărora apa potabilă ar fi fost otrăvită, Armata era epuizată şi 
«terorişti» necunoscuţi erau în solda contrarevolutiei.” Walter Mayr, „«A Mission of Honor»: Key 
Players Recall Romania's Bloody Revolution”, Der Spiegel International, 20 octombrie 2009, http : // 
www.spiegel.de/international/europe/a-mission-of-honor-key-players-recall-romania-s-bloody- 
revolution-a-655557-2.html (accesat la 5 septembrie 2013). 

36. Cf. Săndulescu, op. cit., p. 167. La acea vreme, presa occidentală a scris despre un război civil 
care a izbucnit în România între unităţile Armatei loiale noii conduceri provizorii, pe de o parte, 
şi luptătorii Securităţii împreună cu mercenari arabi, pe de altă parte. ARD Tagesschau, 23 decem- 
brie 1989, http : //www.youtube.com/watch ? v=UcPQIMNX_y4 (accesat la 5 septembrie 2013). 

37. Mircea Dinescu, un disident român apropiat de Gorbaciov, a subliniat că Ion Iliescu era „singura 
alternativă la o lovitură de stat militară” şi „singura şansă” de a o împiedica. Frankfurter Rundschau, 
11 ianuarie 1990. Vezi Gabanyi, Die unvollendete Revolution, p. 108 ; şi Systemwechsel, pp. 183-185. 

38. Radio Bucureşti, 22 decembrie 1989. 

39. Vezi Gabanyi, Die unvollendete Revolution, pp. 114-115. 

numai prin execuţia comandantului suprem al Armatei române — cu actul difuzat la 
televizor - se puteau aştepta organizatorii loviturii de stat ca forţele loiale ale Armatei 
române şi Securităţii să schimbe tabăra. 

Decizia de a-l executa pe Ceauşescu cât mai curând posibil a fost luată în nucleul 
Frontului Salvării Naţionale“. Numai Iliescu a insistat asupra necesităţii de a organiza 
un proces scurt, evident fals, înainte de a-l omori efectiv. Curtea militară de justiţie 
excepţională alcătuită la Târgovişte a organizat un fel de tribunal revoluţionar de faţadă, 
în care Ceauşescu a fost destituit politic înainte de a fi împuşcat în grabă, la 25 decem- 
brie. O înregistrare video a execuţiei a fost difuzată de Televiziunea Română în seara 
zilei de 26 decembrie. 

După formarea guvernului Frontului Salvării Naţionale“, ministrul Apărării Militaru 
a rechemat optsprezece generali scoşi de Ceausescu din serviciul activ din cauza coo- 
perării cu serviciile secrete sovietice. Unul dintre aceşti generali, Vasile Ionel, l-a 
înlocuit pe generalul Guşă, care, ca şef al Marelui Stat-Major, refuzase accesul trupelor 
sovietice în România cu doar câteva zile înainte. În plus, prima ordonanţă adoptată de 
Consiliul nou-constituit al Frontului Salvării Nationale a fost abrogarea legii cu privire 
la funcţiile Consiliului Suprem de Apărare, care fusese adoptată în 1969 ca reacţie la 
invadarea Cehoslovaciei de către forţele Pactului de la Varşovia în 1968. Acest act a pus 
bazele autonomiei politice şi militare a României în cadrul Pactului?. Nu în ultimul 
rand, Iliescu, preşedintele Consiliului, l-a vizitat pe ambasadorul sovietic in România 
pentru a-i spune că tara noastră plănuia să rămână în sfera de influenţă sovietică”. 


Implicarea externă 


O altă trăsătură distinctivă a Revoluţiei Române se referă la sprijinul extern şi la impli- 
carea directă a ţărilor străine în procesul de tranziţie a puterii din România. Problema 
cu sprijinul extern este că nu poate fi cuantificat cu exactitate din cauza caracterului 
secret al multor operaţiuni. Mai mult, după ce au avut loc evenimentele, sprijinul extern 
este adesea negat atât de cei care l-au acordat, cât şi de cei care l-au primit. Motivele 
sunt respectabilitatea politică, pe de o parte, şi legitimitatea, pe de altă parte. 
Problema unui apel românesc pentru ajutor militar sovietic şi/sau al Pactului de la 
Varşovia pentru conducerea provizorie şi răspunsul sovietic la acest apel este încă unul 
dintre cele mai controversate aspecte ale evenimentelor din România din 1989, Ion Iliescu 
insistă până în prezent că nu a solicitat niciodată ajutor sovietic şi că i-a contactat pe 


40. Constantin Mitea, consilierul lui Ceauşescu care a participat la ultima întâlnire dintre Gorbaciov 
şi Ceauşescu, organizată la Moscova în 4-5 decembrie, ca urmare a întâlnirii dintre Bush şi Gorbaciov 
la Malta, a raportat că Gorbaciov şi-a luat la revedere de la Ceauşescu urându-i Crăciun fericit şi 
un An Nou bun, adăugând cuvintele „Să vedem dacă mai apuci! ”. Citat de secretarul de presă al 
lui Ceausescu, Eugen Florescu, în Alex Mihai Stoenescu, Interviuri despre revoluţie, Editura RAO, 
Bucureşti, 2004, pp. 81-82. 

41. Militaru fusese prezentat la televiziune ca viitorul ministru al Apărării încă din 23 decembrie, 
iar Înaltul Comandament al armatei sovietice fusese informat în legătură cu „numirea” lui Militaru 
în aceeaşi zi. Săndulescu, op. cit., p. 322. 

42. Vezi Gabanyi, Die unvollendete Revolution, pp. 117-118. 

43. Alex Mihai Stoenescu, Din culisele luptei pentru putere. Prima guvernare Petre Roman, Editura 
RAO, Bucureşti, 2006, p. 547, Anexa 1. 

sovietici nu mai devreme de 27 decembrie“. Totuşi, conform lui Cornel Dinu, garda de 
corp a lui Iliescu, în noaptea de 22 spre 23 decembrie, Iliescu a vorbit cu un reprezen- 
tant al ambasadei sovietice şi a solicitat intervenţia trupelor sovietice. Oficialul amba- 
sadei i-ar fi spus lui Iliescu că sovieticii nu erau pregătiţi să folosească trupele OMON 
care aterizaseră deja în România“. La acel moment trupele terestre sovietice erau deja 
la graniţa româno-sovietică, gata să treacă frontiera“. Într-un mesaj recent declasificat, 
de la ambasada Poloniei la Bucureşti către Ministerul Afacerilor Externe din Varşovia, 
un diplomat sovietic este citat că a spus că Jon Iliescu şi Silviu Brucan au cerut ajutor 
militar şi li s-a promis orice fel de sprijin în afară de invazia militară. Între timp, Frontul 
Salvării Nationale a anunţat la televiziune că ambasada promisese ajutor militar”. 

Discuţiile dintre noua conducere şi armata sovietică au fost confirmate într-un raport 
al şefului Biroului Special din cadrul Direcţiei Operații a Statului-Major, oferit mem- 
brilor comisiei parlamentare care investiga evenimentele din 1989. Potrivit lui Dumitru 
Mircea, la 22 decembrie, conducerea Armatei române a primit un mesaj de la Mihail 
Moiseev, şeful Statului-Major General sovietic, şi de la prim-loctiitorul şefului 
Statului-Major al forţelor Pactului de la Varşovia. Erau „gata să acorde sprijin în 
orice domeniu”**. Acest lucru a fost confirmat de radioul şi televiziunea române la 
23 decembrie”. 

Pe 23 decembrie, până la amiază, Nicolae Eftimescu, prim-loctiitor al şefului Marelui 
Stat-Major al României, i-a ordonat lui Mircea să-l sune pe generalul Moiseev şi să-l 
întrebe „dacă s-ar putea conta pe un eventual ajutor militar sovietic împotriva terorişti- 
lor”. Moiseev l-a sfătuit să întrebe la nivel guvernamental“. După moartea ministrului 
Apărării şi în absenţa şefului statului, şeful Marelui Stat-Major al Armatei române, 
generalul Ştefan Guşă, era singura persoană indreptatita legal să lanseze un apel la 
ajutor extern. Când a ajuns la Ministerul Apărării, el s-a opus acestei iniţiative şi le-a 
ordonat poliţiştilor de frontieră români să nu permită intrarea unităţilor sovietice armate 
pe teritoriul României. L-a sunat pe omologul său sovietic să-i spună că „nu am cerut 
şi nu voi cere ajutor militar sovietic”S!. Atitudinea Uniunii Sovietice a fost ambivalenta. 
Pe de o parte, Gorbaciov insista că doctrina Brejnev nu mai era aplicabilă. Pe de altă 
parte, există dovezi că armata sovietică era pregătită să trimită trupe terestre sau aeriene 
în România. Deşi este de înţeles că Gorbaciov nu voia să fie perceput ca sprijinind o 


44. Adam Burakowski, „O intervenţie armată ar fi fost un dezastru”, Adevărul, 7 martie 2010, http : // 
adevarul.ro/news/eveniment/adam-burakowski-o-interventie-armata-fost-dezastru-1_50ad20f- 
e7c42d5a6638f3561lindex.html (accesat la 13 septembrie 2013). 

45. „Cornel Dinu: Discuţiile purtate cu consilierul sovietic au avut loc in biroul de la etajul 11 al 
Televiziunii Române, în noaptea zilei de 22 spre 23 decembrie 1989, undeva în jurul orelor 3-4. El 
a spus că în încăpere se aflau mai multe persoane, dintre care i-a enumerat pe Petre Roman, Ion 
Iliescu, Silviu Brucan, Mihai Bujor, Petre Constantin (directorul Televiziunii la acel moment) şi 
Nina Iliescu. «Iliescu a cerut intervenţia ruşilor. Şi-un tanc pentru Nina»”, http : //stirea.wordpress. 
com/tag/cornel-dinu/ (accesat la 9 septembrie 2013). Vezi şi Siani-Davies, op. cit., p. 186. 

46. Cf. Săndulescu, op. cit., p. 321. 

47. Adam Burakowski, „În decembrie 1989, Iliescu şi Brucan au cerut ajutor militar de la sovietici”, 
Revista 22, 21 februarie 2013, http : //www.revista22.ro/In-decembrie-1989-iliescu-si-brucan-au-cerut- 

intervenţie militară sovietică directă in România, este totuşi improbabil să nu fi fost 
informat despre asemenea acţiuni. În cuvântarea ţinută în fata Congresului Deputaţilor 
Poporului din Uniunea Sovietică pe 23 decembrie, Gorbaciov a confirmat că un apel de 
ajutor fusese trimis la Moscova de către Frontul Salvării Naţionale din România. Totuşi, 
şeful Marelui Stat-Major din România respinsese ajutorul. Gorbaciov a anunţat că con- 
ducerea sovietică va lua legătura cu alte state membre ale Pactului de la Varşovia „pen- 
tru a coopera şi a coordona activităţile pentru sprijinirea poporului român”. Una 
dintre măsurile pe care le-a propus a fost înfiinţarea unui grup de observatori din cadrul 
Pactului de la Varşovia care să monitorizeze evenimentele din România. Crearea acestui 
grup a fost confirmată de ministrul de Externe al Ungariei, Gyula Horn. ia televiziunea 
maghiară. Deşi trupe considerabile din cadrul Pactului de la Varşovia se aflau pe teri- 
toriul Ungariei, aproape de graniţa cu România, ministrul Apărării din Ungaria, Ferenc 
Kárpáti, a exclus o intervenţie „imediată” în tara învecinată“. Comentatorii sovietici au 
clarificat totuşi că decizia de a se abtine de la o intervenţie în România era doar provi- 
zorie. Dacă situaţia se întorcea în avantajul forţelor favorabile lui Ceauşescu, „Pactul de 
la Varşovia nu ar putea şi nu ar trebui” să se abţină de la a interveni. Aceştia chiar 
preferau o intervenţie militară care să meargă dincolo de Pactul de la Varşovia, incluzând 
şi forţe din alte ţări. Pe 27 decembrie, într-o întâlnire cu ambasadorul sovietic, Evgeni 
Tiajelnikov, Iliescu a declarat că se făcuse o înţelegere cu Gorbaciov conform căreia 
„am căzut de acord că nu este cazul, că ar putea avea loc interpretări nedorite şi ar fi 
coincis cu aprecierea lui Ceauşescu, care şi la proces a spus că este o lovitură de stat 
cu ajutor militar străin”s%. 

Statele Unite semnalaseră Uniunii Sovietice că nu vor obiecta la o intervenţie a 
Pactului de la Varşovia sau la o alta, „dacă devine necesar să se pună capăt unor lupte 
dure initiate de trupele de Securitate româneşti încă loiale [lui Ceausescu]”>. Franţa 
şi-a declarat disponibilitatea de a se alătura unei asemenea operaţiuni, fie în combinaţie 
cu forţele sovietice şi cele ale Pactului de la Varşovia, fie sub forma unei brigăzi inter- 
naţionale. 

Există doar puţine dovezi şi chiar şi mai puţine probe documentare despre acţiuni 
sub acoperire întreprinse de Occident în procesul revoluţionar. Totuşi, o serie de ofici- 
ali astăzi pensionati din Franţa şi din Statele Unite recunosc implicarea în activităţi de 
dezinformare, stabilirea unor contacte cu opozanți ai lui Ceauşescu, selecţia şi sprijinul 

pentru disidenti, precum şi formarea unor refugiaţi din România care, după întoarcerea 
lor, au fost folosiţi ca agents provocateurs®. 

Mai mult decât celelalte revoluţii din Europa de Est din 1989, Revoluţia Română e 
dificil de imaginat fără sprijinul mijloacelor electronice de informare sub forma postu- 
rilor de radio occidentale care au emis în România, mai ales Radio Europa Liberă, cu 
sediul la Miinchen. Emisiile REL au fost extrem de populare în România şi decisive în 
mobilizarea antiregim a populaţiei, în delegitimarea conducerii lui Ceauşescu şi în 
„acreditarea” şi popularizarea disidenţilor regimului în anii 1980. De la mijlocul anilor 
1980, Radio Europa Liberă a început să includă foşti activişti ai partidului şi foşti mem- 
bri ai Securităţii cu orientări democratice discutabile în lista sa de disidenti demni de 
laudă. În plus, odată cu reducerea semnificativă a timpului de emisie al posturilor de 
radio şi de televiziune din cauza penuriei de electricitate, ascultătorii şi telespectatorii 
români s-au îndreptat tot mai mult către posturile de radio şi de televiziune din Uniunea 
Sovietică şi din alte ţări comuniste vecine, precum Ungaria, Bulgaria şi Iugoslavia. 
Imediat după plecarea lui Ceauşescu din Bucureşti pe 22 decembrie, postul naţional de 
televiziune a preluat rolul transmisiunilor occidentale şi a devenit scena unei „telerevo- 
lutii”, fapt unic în istoria acestui mijloc de informare în masă”. 


Transformarea : consecinţele pe termen lung ale Revoluţiei 


Revoluţia Română s-a soldat cu un mare număr de pierderi de vieţi omeneşti. În total, 
1.116 persoane - civili, ofiţeri şi recruți din armată - au fost ucise şi 4.089 rănite. În 
timp ce revolta populară împotriva lui Ceauşescu a costat viata a 159 de persoane şi a 
dus la rănirea altor 1.502, un număr mult mai mare de victime (957 de morţi şi 2.587 de 
răniţi) a fost înregistrat după 22 decembrie, ziua în care Ceauşescu a plecat pe calea 
aerului din Bucureşti şi a fost arestat. Multi români cred că aceste victime au murit 
în zadar, deoarece revolta anticomunistă a poporului a fost „furată” şi „deturnată”. Acest 
lucru a lăsat o urmă adâncă în memoria colectivă românească şi este considerat „păca- 
tul originar” al tranziţiei româneşti. El continuă să afecteze şi astăzi cursul transformă- 
rii politice, sociale şi economice a ţării. Mai mult, se consideră că cei care au acaparat 
puterea în 1989 au făcut tot ce au putut pentru a împiedica ancheta, urmărirea şi con- 
damnarea penale ale adevăraţilor vinovaţi pentru vărsarea de sânge. 

După decembrie 1989, mai bine de 5.000 de persoane au fost cercetate cu privire la 
responsabilitatea lor pentru crimele comise atât înainte, cât şi după căderea lui Ceauşescu. 
În total, 245 de persoane au fost trimise în judecată, dintre care 18 generali din forţele 
armate şi trupele de Securitate, precum şi 24 de membri ai eşaloanelor superioare ale 
nomenclaturii partidului”. Majoritatea celor cercetaţi au fost eliberaţi la începutul 
anului 1990 sau au fost achitati. Totuşi, datorită faptului că grupul din jurul lui Iliescu, 
care a acaparat puterea în lovitura de stat militară care a urmat după revolta populară 

de la Timişoara, a reuşit să rămână la putere atât de mult timp, majoritatea celor con- 
siderati responsabili pentru vărsarea de sânge au scăpat de condamnare deocamdată. În 
pofida faptului că organizaţiile reprezentând victimele Revoluţiei fac presiuni pentru ca 
aceştia să fie acuzaţi, sistemul judiciar, care acţionează la ordin politic, face tot posibi- 
lul pentru a amâna urmărirea penală în cazuri de nivel înalt. Diverse documente au fost 
confiscate (cum ar fi dosarele procesului Ceauşescu), distruse, falsificate sau încă sunt 
reţinute de parchetele militare sau civile. 

De asemenea, investigaţiile sunt îngreunate de faptul că multe dintre figurile-cheie 
din familia Ceauşescu, din armată, serviciile secrete, contraspionaj şi Miliție care au 
fost implicate în evenimente s-au sinucis sau au murit în circumstanţe misterioase, 
unele dintre ele în închisoare“. Alături de generalul Mihai Chiţac, în 1989 şeful 
Comandamentului Trupelor Chimice, generalul Stănculescu a fost singurul personaj 
major al Revoluţiei care a fost judecat şi condamnat după 1989. Stănculescu este şi 
singurul actor major al loviturii de stat care în 2008 a fost condamnat la o pedeapsă de 
15 ani sub acuzaţia de a fi executat ordinele lui Ceauşescu de represiuni împotriva par- 
ticipantilor la revolta de la Timişoara. A ispăşit cinci ani de închisoare, fiind eliberat 
condiţionat în 2014. Acesta este motivul pentru care Stănculescu e singurul personaj de 
la nivel înalt implicat în revoluţie care a ales să rupă tăcerea sinistră cu privire la unele, 
chiar dacă nu la toate necunoscutele evenimentelor încă misterioase din 1989, în special 
în ceea ce priveşte rolurile jucate de alţi actori importanţi, precum şi la implicarea 
străină - atât din Est, cât şi din Vest - in acest proces. 

Spre deosebire de Stănculescu, Iliescu a avut o carieră politică formidabilă în România 
postrevoluţionară, în pofida faptului că este ţinta unor critici constante. O parte din 
electoratul de după 1989 a fost câştigat de măsurile populiste pe care le-a introdus ime- 
diat după căderea lui Ceauşescu, iar astfel a fost ales în funcţia de preşedinte în 1990, 
apoi reales pentru două mandate complete, 1992-1996 şi 2000-2004. Totuşi, o altă parte 
a populaţiei ar dori să-l vadă judecat nu numai pentru rolul său în timpul Revoluţiei, ci 
şi pentru implicarea sa în incidentele violente iniţiate de minerii pe care se presupune 
că Iliescu i-a trimis împotriva unor manifestanți anticomuniști în Bucuresti în 1990, 
aşa-numitele „mineriade”. Iliescu este văzut şi ca principalul vinovat pentru cursul 
politic greşit urmat de România la începutul anilor 1990, care a împiedicat democrati- 
zarea autentică a societăţii, introducerea unor reforme în sensul economiei de piaţă, 
precum şi progresul ţării spre acceptarea în NATO şi în UE. Abia după ce Emil 
Constantinescu, un reprezentant al societăţii civile, a fost ales preşedinte în 1996, poli- 
tica externă a ţării s-a reorientat ferm spre Occident şi s-au iniţiat reforme economice 
reale, chiar dacă dureroase. Iliescu a continuat pe această cale în ultimul său mandat, 
din 2000 până în 2004. Pe parcursul acestor ani, România a devenit membru al NATO 
şi a încheiat negocieri de aderare la UE. 

Din cauza caracterului său violent şi a vieților pierdute pe parcurs, Revoluţia din 1989 
a lăsat urme distincte în memoria colectivă şi în mentalitatea românilor. Societatea este 
încă puternic divizată în ceea ce priveşte evenimentele din 1989 - dacă au fost o revo- 
lutie sau o lovitură de stat şi dacă au emanat din interior sau au fost puse la cale de forte 
din străinătate. În pofida schimbării generationale care a avut loc în ultimii douăzeci de 
ani, publicul este încă foarte interesat de cererile de anchetare penală a crimelor comise 
în 1989, precum şi de lustraţia activiştilor fostului regim. 

The Romanian Revolution 


After thirty years, the Romanian Revolution of 1989 continues to be a subject of both scholarly 
research and political controversy. This paper deals with some of the most controversial topics 
such as the common features of the East European revolutions as part of the demise of the 
Soviet hegemonic system and the specific type of revolution that occurred in this country. 
Explanations for the exclusive use of force and the execution of the head of state in Romania 
are derived from the analysis of the struggle between nationalist and pro-Soviet forces inside 
Romania’s communist party, the secret services and above all the army. The victory of the 
pro-Soviet elites turned into a heavy burden for the country’s transition to democracy and its 
integration into the Euro-Atlantic structures. 


Cătălin ROLEA 


Iarna schimbării din 1989 - Revoluţia, 
lovitura de stat şi războiul civil 


Introducere 


Revoluţia din România a fost pusă sub lupă din mai multe perspective, în repetate rânduri 
aceasta fiind caracterizată ca o revoluţie furată, abandonată, răpită, confiscată, manipu- 
lată, eşuată, trădată, poluată, profanată, desacralizată, cosmetizată, acoperită’. În 1996, 
un sondaj efectuat în rândul populaţiei a arătat că aproximativ 50% dintre români au 
fost de acord că evenimentele care au răsturnat comunismul în România în 1989 au 
constituit o revoluţie populară spontană?, iar zece ani mai târziu, doar aproximativ 36% 
din populaţie mai împărtăşea acest punct de vedere*. Deoarece nu există încă un consens 
oficial cu privire la natura evenimentelor care l-au înlăturat pe Ceauşescu în 1989, această 
teză oferă un cadru teoretic alternativ prin analizarea şi clasificarea literaturii mai largi 
a politicii contencioase - revoluţii, lovituri de stat şi războaie civile. Prin adoptarea unei 
metodologii interpretative şi prin implementarea metodelor calitative, măsura în care 
evenimentele din 1989 se încadrează în fiecare categorie este evaluată prin identificarea 
criteriilor-cheie utilizate pentru a testa validitatea şi sustenabilitatea acestor explicaţii. 
Rezultatele acestei cercetări indică natura hibridizată a evenimentelor şi necesitatea 
folosirii terminologiei corecte atât în literatura academică, cât şi în cea de largă circulaţie. 

Istoricul evenimentelor din 1989 este abundent, cu o estimare de 4.000 de articole 
(predominant în limba română, franceză şi engleză), de o natură jurnalistică şi reflexivă, 
dominată de impresii personale şi memorii ale participanţilor direcţi la Revoluţie şi ale 
funcţionarilor de statt. Există mai multe interpretări şi teorii care urmăresc să explice 
evenimentele din decembrie, dezbaterea axându-se în principal pe teoria revoluţiei spontane 

si pe teoria loviturii de stat. Cu toate acestea, unii nu au exclus nici posibilitatea pune- 
rii in discuţie a variantei războiului civil. Susţinătorii fiecăreia dintre aceste variante pot 
fi împărţiţi, la rândul lor, in mai multe subcategorii, în funcţie de diferitele divergențe 
de opinie, fie ele majore sau minore. Cele mai controversate puncte de vedere s-ar referi 
la tema atacurilor teroriste, la confiscarea puterii de către Frontul Salvării Naţionale 
(FSN) şi la intervenţia elementului străin. În timp ce se consideră că cel din urmă a fost 
un element al paranoiei lui Ceauşescu, măsura în care cele câteva mii de „turişti” intraţi 
pe teritoriul României în zilele lui decembrie 1989 au influenţat evenimentele din decem- 
brie a fost de asemenea dezbătută, variind de la un simplu rol informativ şi observatio- 
nal la unul facilitator şi chiar fundamental în răsturnarea regimului ceauşist. Întrucât 
momentan teoriile intervențiilor străine care sugerează un rol fundamental nu pot fi 
dovedite, acestea vor fi excluse din cercetarea de faţă. 

Numai câţiva istorici sau academicieni s-au încumetat în analizarea sistematică a 
evenimentelor, întrucât informaţiile oficiale din dosarele arhivelor naţionale româneşti, 
ruseşti, maghiare şi americane, informaţii vitale pentru o reconstituire substanţială a 
evenimentelor, nu au fost pe deplin desecretizate. Astfel, o metodologie pozitivistă, care 
ar implica o cercetare ştiinţifică a relaţiilor cauzale, pare foarte improbabilă in acest 
moment. La aproape 30 de ani după evenimente, dosarul Revoluţiei a fost redeschis şi 
trimis instanţelor judecătoreşti, acuzându-i pe Ion Iliescu (fost preşedinte), Gelu Voican 
Voiculescu (fost viceprim-ministru) şi losif Rus (fost şef al aviaţiei) de crime împotriva 
umanităţii. În decursul acestui proces, organele de cercetare penală investighează noi 
probe descoperite după 13 iunie 2016, promițând scoaterea la lumină a adevărului des- 
pre natura evenimentelor din decembrie 1989. 

Scopul acestui capitol nu este să inculpe sau să aducă la lumină cea mai „corectă” 
teorie, ci să indice slăbiciunile teoriilor care în prezent tratează evenimentele din 1989 
exclusiv în cadrul revoluțiilor, al loviturilor de stat sau al războaielor civile. În contra 
caracterului exclusivist cu care sunt tratate aceste teme în momentul de faţă, prezentul 
studiu caută să exploreze o latură care uneşte cele trei cadre, indicând că evenimentele 
din decembrie 1989 prezintă un amalgam de caracteristici ale fiecărui fenomen politic. 
Pentru o validitate a teoriei, analiza evenimentelor prin prisma fiecărui cadru teoretic 
al celor trei fenomene politice este necesară, aceasta punând bazele unui supracadru 
teoretic fundamental prin structura căruia evenimentele vor putea fi catalogate corect 
atât în prezent, cu informaţiile incomplete deţinute, cât şi în viitor, atunci când infor- 
maţiile necesare vor fi scoase la lumină. 


Revoluţia 


Pe măsură ce în întreaga istorie s-au produs revoluţii, în diferite circumstanţe şi forme, 
ele au primit mai multe definiţii şi au fost clasificate în funcţie de contextul în care au 
avut loc. Două categorii ample se pot diferenţia, respectiv revoluțiile liberale, mai putin 
violente, caracterizate prin cererea de drepturi şi libertăţi individuale, şi revoluțiile 
sociale, care urmăresc o schimbare fundamentală şi relativ rapidă a naturii socioecono- 
mice a unei ţării. Definiţia lui Huntington cuprinde in general principalele caracteristici ale 
unei revoluții: „o schimbare rapidă, fundamentală şi violentă pe plan intern a valorilor 


5. Theda Skocpol, States and Social Revolutions, Cambridge University Press, Cambridge, 1979, p. 3. 

şi miturilor dominante ale unei societăţi, în instituţiile sale politice, structura socială, 
conducerea şi activităţile de politică guvernamentală”$. La această definiţie, alţii, precum 
Gurr, ar adăuga o revoltă a claselor şi posibilitatea naşterii unor noi revoluţii non-violente 
sau de catifea”. Cu toate acestea, în scopul prezentei lucrări, doar o definiţie nu este 
suficientă pentru o cercetare analitică completă a evenimentelor care au dus la căderea 
comunismului în România. O analiză mai elaborată a literaturii despre revoluţii este 
necesară pentru a scoate în evidenţă criteriile şi parametrii utilizaţi ulterior pentru studiul 
evenimentelor din România. În această privinţă, propunerea lui Goldstone de a ierarhiza 
literatura în diferite generaţii de teoreticieni care au analizat revoluțiile este folosită in 
identificarea condiţiilor de bază care trebuie îndeplinite într-o revoluţie autentică’. 

Prima generaţie a teoriilor despre revoluţie, iniţiată de Le Bon (1897), Elwood (1925), 
Chalmers (1966) şi Sorokin (1967), precizează zece generalizări empirice, o serie de 
trăsături comune întâlnite în marile revoluţii europene, stabilind implicit anumite „cri- 
terii revoluţionare” şi oferind un cadru descriptiv general al caracteristicilor unei revo- 
lutii: 1) clasa intelectuală se revoltă împotriva regimului înainte de revoluţie ; 2) chiar 
înainte de revoluţie, guvernul ia măsuri şi face promisiuni pentru a calma populaţia ; 
3) căderea regimului este rezultatul unei crize politice, economice sau militare acute 
recente, pe care statul nu o poate gestiona în mod adecvat, spre deosebire de acţiunile 
întreprinse de opoziţia revoluţionară ; 4) chiar dacă revoluționarii ar putea părea uniţi 
pentru un scop comun la început, după ce regimul se schimbă, conflictele interne apar 
din cauza opiniilor divergente ale conservatorilor (care încearcă să minimizeze schim- 
barea), radicalilor (care încearcă schimbări rapide şi de masă) şi moderatilor (care 
caută o soluţie de mijloc), iar rezultatele ar putea fi lovituri de stat sau războaie civile ; 
5) primul grup care profită de putere este compus din reformatorii moderați ; 6) in timp 
ce moderatorii încearcă să menţină într-o oarecare măsură formele organizaționale rămase 
din vechiul regim, radicalii apar cu noi reforme alternative ; 7) marile schimbări nu se 
întâmplă atunci când regimul cade, deoarece reformiştii moderați moştenesce aceleaşi 
probleme economice şi sociale ca vechiul regim, ci mai degrabă atunci când radicalii 
reuşesc să-i înlocuiască pe moderați; 8) tulburarea adusă de revoluţie şi punerea in 
aplicare a programului radical conduc de obicei la impunerea forţată a ordinii prin legi 
coercitive ; 9) luptele dintre radicali şi moderați oferă liderilor militari şansa de a trece 
de la obscuritate la putere autoritară şi chiar absolută; 10) odată ce faza radicală a 
dispărut, se face trecerea la un mod moderat, care permite progresul. Cerinţele acestei 
prime generaţii constituie un cadru fundamental de criterii pentru analizarea evenimen- 
telor din România din 1989 din perspectiva unei revoluţii. 

În timp ce aceste „cerinţe” ale primei generaţii sunt predominant descriptive şi se 
concentrează mai degrabă asupra dezvoltării cauzelor revoluţiei, a doua generaţie com- 
pletează in mod specific atenţia asupra fundalului şi motivului izbucnirii revoluțiilor. 
Iniţiată de Davies (1962) şi detaliată de Gurr (1970), a doua generaţie de analişti a 
definit şi a dezvoltat conceptul de răzvrătire a claselor mizerabililor, oferind criterii 
extinse de analiză în special a cauzelor revoluțiilor. Această teorie presupune că oame- 
nii tind să accepte niveluri înalte de asuprire şi sărăcie atât timp cât consideră că un 

asemenea disconfort este cursul natural al vieţii lor. Numai atunci când în societate există 
schimbări care oferă aşteptări mai bune fără existenţa unui prognostic mai favorabil pot 
duce sentimentele de agitaţie la destabilizare politică. Potrivit curbei de creştere econo- 
mică a lui Davies, o perioadă de prosperitate în creştere, urmată de o scădere economică 
accentuată, care limitează aşteptările, poate deveni o combinaţie letală’. Totodată, după 
cum argumentează Tilly, în timp ce nemulţumirea şi conflictul vor caracteriza întotdeauna 
politica, revoluțiile nu pot fi iminente dacă părţile nemultumite nu sunt organizate şi nu 
dispun de resurse suficiente pentru a se mobiliza”. 

A treia şi a patra generaţie de teorii, cunoscute şi sub numele de teorii „structura- 
liste”, se concentrează atât asupra sistemului intern, cât şi a celui extern, care poate 
duce la slăbirea statului şi poate provoca o revoluţie. Pe plan intern, după cum susţine 
Skocpol, ameninţarea se bazează pe relaţia dintre stat şi elitele sale şi de multe ori 
tensiunile şi interesele conflictuale dintre cele două ar putea apărea şi din cauza presi- 
unilor externe. De exemplu, încercările statului de a atinge presiunea concurentiala 
internaţională prin creşterea venitului guvernamental ar putea duce la suspendarea pri- 
vilegiilor sau resurselor elitelor, ceea ce ar duce la nemulţumire. Un grup puternic de 
elită independentă nu este necesar, deoarece puterea poate fi preluată şi de funcţionari 
de stat sau militari şi chiar de civili cărora le-au fost acordate anumite privilegii. Când 
aceste elite simt că statul nu poate face faţă presiunii internaţionale, ele pot interveni şi 
pot profita de putere". Conform teoreticienilor celei de-a patra generaţii, pentru ca o 
revoluţie să aibă loc, elitele şi anumite grupări, neintelegandu-se dacă guvernul ar trebui 
sau nu să rămână în funcţie, se împart în interiorul statului. În timp ce fiecare genera- 
tie oferă o perspectivă diferită şi o metodologie diferită de analiză şi interpretare a 
revoluțiilor, ele nu vor fi privite ca fiind conflictuale, ci mai degrabă complementare in 
stabilirea unui cadru teoretic complex în cadrul căruia să se analizeze evenimentele din 
România anului 1989. 

Aşadar, pe baza celor patru generaţii de revoluţii, studiul nostru propune un cadru 
teoretic hibrid pentru analiza evenimentelor care au avut loc în România în 1989, struc- 
turat în jurul criteriilor şi parametrilor prezentaţi mai sus, pentru a evalua dacă teza 
„revoluţiei spontane populare” este cea mai plauzibilă. Pentru ca evenimentele să poată 
fi definite ca revoluţie, ele vor trebui încadrate atât în cauze, cât şi în modele de dez- 
voltare. În timp ce modelul de dezvoltare este exemplificat perfect de teoreticienii de 
primă generaţie prin cele zece criterii empirice ale acestora, generaţiile a doua, a treia 
şi a patra completează şi oferă un model pentru elementul lipsă din prima generaţie, 
cauzele revoluțiilor : modelul curbei J, diviziunea structurală a elitelor şi grupările din 
tară, presiunea externă, organizarea şi mobilizarea resurselor forțelor revoluţionare. 

În termeni largi, folosind definiţia lui Huntington, schimbarea care a avut loc în 
România în 1989 pare a se clasifica drept o schimbare rapidă, fundamentală şi violentă 
(răsturnarea şi executarea lui Ceauşescu în 16-25 decembrie) în valorile dominante şi 
miturile unei societăţi (căderea comunismului), în instituţiile politice, structura socială, 
conducerea şi activitatea politică guvernamentală (alegeri libere, libertate de expresie, 
democraţie etc.). Cu toate acestea, analizând modul în care noii deținători ai puterii 

(FSN) şi-au consolidat poziţia, se ridică întrebări cu privire la pertinenta unei asemenea 
caracterizări!?. 

După cum s-a stabilit anterior, criteriile pentru cauzele revoluţionare includ modelul 
curbei J, presiunea externă, diviziunea structurală a elitelor şi grupărilor din ţară şi 
organizarea şi mobilizarea resurselor forţelor revoluţionare. Conform curbei lui J. Davies, 
o criză economică accentuată, în combinaţie cu aşteptări ridicate ale populaţiei care nu 
pot fi îndeplinite, va duce foarte probabil la mai mult decât nemulţumire populară, şi 
anume la revoltă generală. În cazul României, atât propunerea „răzvrătirii claselor 
mizerabililor”, cât şi modelul curbei J sunt valide. 

Regimul lui Ceauşescu a fost cunoscut drept una dintre cele mai opresive dictaturi 
din Europa de Est, fiind încălcate drepturile şi libertăţile omului şi, conform curbei J, 
probabilitatea ca revoluțiile să apară este cea mai mare în momentele în care aşteptările 
cresc, dar par imposibil de satisfăcut. În anii 1960 şi 1970 România a avut o situaţie 
relativ prosperă, iar prestigiul său internaţional a crescut de asemenea datorită poziţiei 
antisovietice. În primul rând, populaţia românească s-a bucurat de un puternic nationa- 
lism şi de independenţă ideologică faţă de Uniunea Sovietică. La începutul anilor 1960, 
guvernul a impus multe reforme naţionaliste, cum ar fi renunţarea la orele de limbă rusă 
în şcoli şi schimbarea denumirilor străzilor din rusă în română, publicând şi „Declaraţia 
privind Statutul Partidului Muncitoresc din România privind problemele lumii comuniste 
şi mişcarea claselor muncitoreşti”, cunoscută şi ca „Declaraţia de independenţă a 
României”, care a criticat aspru politicile Cominternului din anii 1920 şi 1930, argu- 
mentând că statele socialiste ar trebui să colaboreze strâns în ceea ce priveşte politicile 
lor nationale, şi nu autoritatea interstatală!?. În anul 1976 România a devenit prima ţară 
a Pactului de la Varşovia care a stabilit relaţii democratice cu Occidentul, iar în 1975 a 
primit Clauza Națiunii celei mai Favorizate din partea Statelor Unite şi a fost vizitată 
de doi preşedinţi americani (Richard Nixon şi Gerald Ford), precum şi de nenumărați 
lideri europeni. În al doilea rând, relaţiile sale cu Occidentul şi restul lumii au făcut-o 
mai puţin dependentă de Uniunea Sovietică. Practic, România a devenit independentă în 
ceea ce priveşte producţia de energie şi, până la sfârşitul anilor 1960, producţia indus- 
trială a crescut cu 67% faţă de nivelul din 19551. 

Cu toate acestea, începând cu anii 1970, situaţia s-a degradat treptat. La început, 
deşi economia a rămas relativ puternică, calitatea vieţii a scăzut drastic. Între anii 1972 
şi 1982 ţara a înregistrat cele mai mari emisii de sulf pe cap de locuitor din Europa. 
Ulterior, în anii 1980, producţia de cărbune brun şi lignit a crescut cu peste 100%, ceea 
ce a dus la o incidenţă ridicată a contaminării apei, care a depăşit capacitatea staţiilor 
de epurare. Dintre cele 2.767 de instalaţii de tratare prealabilă a apei, 844 au funcţionat 
sub standardele de rigoare şi aproximativ 64 au fost necorespunzătoare. Ca urmare, din 
cauza poluării masive a râurilor, mai puţin de 20% din căile navigabile principale au 
furnizat apă potabilă!5. Deşi calitatea vieţii a scăzut drastic, nemulţumirea nu a apărut 
cu adevărat la suprafaţă până la încetinirea economică puternică a ţării în anii 1980, fapt 
care poate fi explicat parţial prin presiunea externă. După cum susţine Skocpol, ţările 
care se află în dezavantaj în sistemul internaţional sunt cele mai susceptibile de a avea 
revoluţii. 

România a acumulat o datorie externă totală de aproximativ 10 miliarde de dolari’®, 
care, în opinia lui Ceauşescu, i-ar fi ameninţat autonomia economică şi politică. Mai 
multă datorie ar fi însemnat dependenţă atât de Occident, cât şi de Est, precum şi lipsa 
unei puteri de decizie în anumite domenii, care ar fi contrastat cu ideologia neameste- 
cului a lui Ceauşescu. Drept urmare, Ceauşescu a pus în aplicare un program de aus- 
teritate, conceput pentru a scăpa ţara de datorii până în 1989, ceea ce a şi reuşit să facă. 
Cu toate acestea, preţul plătit a fost reducerea drastică a bunăstării sociale şi a servici- 
ilor medicale. Pe măsură ce standardele de viaţă au scăzut, incidenţa malnutritiei şi a 
cazurilor de SIDA a crescut, iar mortalitatea infantilă în România a trecut pe primul loc 
în rândul ţărilor europene". Acest fapt, combinat cu cultul personalităţii lui Ceauşescu 
şi cu încălcarea drepturilor omului, cum ar fi libertatea de expresie, au reprezentat 
cauzele nemulțumirilor şi atitudinilor revoluţionare. 

Cu toate acestea, aşa cum susţine Gilberg, „nemulţumirea publică nu ar fi putut să 
răstoarne regimul lui Ceausescu fără ca aceasta să fie organizată” !%. Forţele de Securitate 
ar fi putut efectiv să reprime revoltele, dacă populaţia nu ar fi fost mobilizată. De obi- 
cei, organizarea vine de la elitele politice, însă în cazul României, elitele politice, chiar 
şi cele împotriva regimului Ceauşescu, aveau puţină putere şi influenţă. Elitele care s-au 
întors împotriva lui Ceauşescu au jucat un rol important abia mai târziu. De fapt, nu au 
deţinut prea multă putere politică, din cauza măsurilor luate de Ceauşescu în sensul 
„sistemului de rotaţie”. În acest fel, ele au putut fi controlate cu uşurinţă, dar în acelaşi 
timp li s-a dat un motiv suplimentar de a complota împotriva lui Ceauşescu. Cu toate 
acestea, diviziunile interne care au condus la revoluţie nu au fost politice iniţial, ci mai 
degrabă etnice. Evacuarea unui pastor maghiar reformat, László Tőkés, a mobilizat un 
număr de protestatari să se adune în faţa casei sale şi activitatea disidentă a acestuia a 
încurajat populaţia să se revolte împotriva lui Ceausescu’. 

Ulterior, Frontul Naţional Democrat, care a preluat controlul asupra clădirii Comi- 
tetului Central din Timişoara, a avut un rol important în răspândirea revoluţiei în 
Bucureşti. Avem aici şi un element străin, idee parţial compatibilă cu teoria forţelor 
externe. De exemplu, evacuarea lui T6kés a venit ca urmare a unui documentar de 
notorietate care critica politicile lui Ceauşescu faţă de etnicii maghiari, filmat in secret 
de maghiari canadieni şi difuzat în Occident”. În anul 1989, Centrul de Informaţii 
Externe a informat că „CIA a înfiinţat organizaţii de încredere pentru a încuraja şi 
sprijini mişcarea disidentilor din ţările socialiste, pentru a organiza şi a gestiona activi- 
tatea informativă în rândul imigranţilor provenind din aceste tari şi pentru a initia acti- 
uni împotriva statelor socialiste prin intermediul unor elemente ostile printre imigranţi 
sau disidenti””. Deoarece nu exista o conducere reală, o serie de factori s-au mobilizat 
şi au organizat populaţia. Cu toate acestea, deoarece dosarele serviciilor secrete străine 

nu au fost încă dezvăluite, măsura in care aceste forte au jucat un rol şi importanţa 
acestuia nu s-au stabilit încă. 

Fără evacuarea pastorului Tőkés, este foarte plauzibil ca evenimentele să fi evoluat 
într-o direcţie complet diferită. Cu toate acestea, sprijinul câştigat de acesta din partea 
minorităţii maghiare a reprezentat scânteia pentru ca alţi etnici români să-şi exprime 
nemulţumirile. Deoarece etnicii maghiari au fost supuşi la politici dure de asimilare în 
timpul regimului lui Ceauşescu, aceştia au avut o poziţie fermă. În timp ce au fost 
privaţi de orice poziţie de putere în interiorul statului, identitatea lor etnică a fost nimi- 
cită prin distrugerea satelor şi a bisericilor, precum şi prin discriminarea culturală din 
Banat şi Transilvania. Mai mult, aceştia au fost descrişi ca promovând eliminarea cul- 
turii româneşti şi reîncorporarea Transilvaniei în Ungaria”. 

Desigur, circumstanţele regimului Ceauşescu se potrivesc modelului revoluţionar 
provizoriu, dar pentru a trage o concluzie completă asupra dezvoltării şi rezultatului 
unor astfel de condiţii este esenţială o comparaţie cu criteriile descriptive din prima 
generaţie. 

1) Clasa intelectuală se revoltă împotriva regimului înainte de revoluţie. În perioada 
ianuarie-martie 1977, Paul Goma a scris o serie de scrisori despre abuzurile cu privire 
la drepturile omului, care au fost făcute publice la Radio Europa Liberă, iar în februa- 
rie i-a trimis o scrisoare lui Ceauşescu prin care i-a cerut să susţină iniţiativa Cartei 77. 
În cele din urmă, în martie, a trimis o scrisoare Comisiei de la Helsinki, solicitând 
implementarea drepturilor omului consfintite în Constituţia României. Regimul a acti- 
onat rapid, l-a arestat pe Goma în aprilie şi l-a exilat. Mai putin de un deceniu mai 
târziu, la 21 septembrie 1985, inginerul Gheorghe Ursu a fost arestat in Bucureşti pen- 
tru manifestări anticomuniste. Pe 21 noiembrie, arhivistul Răzvan Theodorescu şi isto- 
ricii Vasile Drăguţ şi Virgil Cândea au semnat un protest împotriva demolării Mănăstirii 
Văcăreşti, ultima dintr-o serie de clădiri medievale începută în secolele al XIV-lea şi 
al XV-lea la Curtea de Argeş, Târgovişte şi Putna. Intelectualii români au susţinut că 
„distrugerea acestui monument a fost o pierdere ireversibilă pentru cultura şi creaţia 
românească, o nedreptate făcută istoriei şi identităţii noastre nationale””. În timp ce 
motivele acestor proteste au fost mai degrabă culturale decât politice, ele au constituit 
un alt element al „efectului bulgărelui de zăpadă”, care s-a adăugat nemulțumirilor 
generale, transformându-se treptat în plângeri politice. Doi ani mai târziu a avut loc 
protestul muncitorilor de la Braşov, la care au participat şi multi intelectuali. În timp ce 
protestul a fost suprimat şi cele mai proeminente figuri au fost arestate şi prezentate 
public ca delincventi, intelectualii au fost iertati în tăcere, întrucât Ceausescu nu a vrut 
ca revolta să ia un caracter disident, ci mai degrabă să rămână aşa cum o descria, un 
act de „huliganism”?*. 

În martie 1989, Europa Liberă şi BBC au difuzat „scrisoarea deschisă” în care 
şase foste personalităţi ale PCR (Gheorghe Apostol, Alexandru Bârlădeanu, Corneliu 
Mănescu, Constantin Pârvulescu, Grigore Răceanu, Silviu Brucan) l-au criticat pe 
Ceauşescu pentru subminarea socialismului, încălcarea drepturilor omului şi izolarea 
României pe plan global prin politicile adoptate”. „Sistematizarea satelor”, interdicţia 

românilor de a comunica cu străinii, construirea centrului civic, asimilarea forţată a 
germanilor, constrângerea maghiarilor şi evreilor să emigreze au fost de asemenea con- 
damnate. După putin timp, semnatarii scrisorii au fost plasați sub arest la domiciliu. Pe 
17 martie, ziarul francez Liberation a publicat un interviu cu Mircea Dinescu, în care 
poetul disident condamna regimul comunist într-o abordare ironică”. Până atunci era clar 
că România era un butoi plin cu praf de puşcă, gata să explodeze, iar o revoluţie era 
anticipată atât din interior, cât şi din exterior. Cu toate acestea, singurul care nu a dorit 
să vadă sau să accepte realitatea a fost Ceauşescu, orbit de scopul său comunist utopic. 

2) Chiar înainte de revoluţie, guvernul ia măsuri şi face promisiuni pentru a calma 
populaţia. Revoltele s-au răspândit rapid în toată tara. În încercarea de a condamna 
evenimentele revoluţionare din Timişoara, care scăpaseră de sub control, Ceauşescu a 
organizat o „adunare generală populară”, din nou o dovadă a iluziilor sale, unde a strâns 
100.000 de persoane în faţa sediului partidului. Ultimul său discurs poate fi vizionat 
integral online, într-o reprezentare dramatică a ultimei sale încercări de a calma popu- 
laţia înainte ca impunătoarea clădire comunistă centrală să fie invadată de protestatari. 
După cum se poate observa în film, în timp ce nu este clar ce anume agită mulţimea 
adunată în faţa sediului CC, Ceauşescu este încurcat şi aparent şocat, având nevoie de 
câteva momente de gândire pentru a înţelege situaţia. Cu toate acestea, el continuă 
discursul în care promite să crească salariile cu 20%, de la 2.000 de lei pe lună la 2.200, 
alocatia pentru copii cu 30-50 de lei şi să ofere o indemnizaţie de naştere în valoare de 
1.000-2.000 de lei. Unii participanţi ies din careu însă, iar alţii dau buzna în clădire, 
Ceauşescu pierzând complet controlul asupra situaţiei şi scăpând împreună cu soţia sa 
într-un elicopter, speriaţi de mulţimea furioasă”. 

3) Căderea regimului este rezultatul unei crize politice, economice sau militare acute 
recente pe care statul nu o poate soluţiona în mod adecvat, spre deosebire de acțiunile 
întreprinse de opoziția revoluţionară. Acest criteriu a fost exemplificat în prealabil prin 
încercarea lui Ceauşescu de a plăti datoria externă imensă a ţării prin impunerea unor 
măsuri de austeritate, propulsând implicit ţara într-o criză economică şi politică. Cu 
toate acestea, criza pe care Ceauşescu nu a reuşit să o gestioneze în mod corespunzător, 
dovedindu-se a fi fatală, a fost de natură etnoreligioasă: încercarea de a evacua un 
pastor maghiar reformat, văzut ca reprezentant al minorităţii maghiare. Dacă Ceauşescu 
ar fi manipulat corect situaţia, evenimentele ar fi putut să ia o turnură cu totul diferită. 
În primul rând, iniţial, protestatarii nu au cerut demisia lui Ceauşescu, ci mai degrabă 
drepturi pentru minorităţi. Protestatarii au cerut reforme, nu revoluţie. Cum Ceauşescu 
nu a înţeles aspectul etnoreligios important al societăţii şi a încercat să suprime mica 
revoltă etnoreligioasă (20-30 de persoane), a deschis accidental o cutie a Pandorei. 
Majoritatea populaţiei Timişoarei s-a alăturat revoltei minore care, în cele din urmă, s-a 
transformat într-o revoluţie. Din cauza poziţiei sale antisovietice anterioare şi a mai 
multor critici din Occident (recuperarea Clauzei Națiunii celei mai Favorizate), Ceauşescu 
devenise paranoic cu privire la o potenţială intervenţie străină şi a confundat situaţia 
din Timişoara, tratând-o ca pe un complot mai mare destinat separării Banatului şi 
Transilvaniei şi integrării acestora în Ungaria. În ochii lui, protestele nu au fost despre 
nemulţumirile opiniei publice, ci au fost provocate mai degrabă de agenturi străine care 
creaseră diversiuni, amenințând integritatea naţională. Ca rezultat, a trimis Armata şi 

Securitatea să suprime violent protestele. Când populaţia a fost provocată suficient de 
uciderea protestatarilor de la Timişoara, a inundat străzile. 

4) Chiar dacă revoluționarii par uniţi pentru un scop comun la început, după schim- 
barea regimului, apar conflicte interne din cauza opiniilor opuse ale conservatorilor 
(care încearcă să minimizeze schimbarea), a radicalilor (care caută schimbări rapide 
şi răspândite) şi a moderatilor (care caută un curs de mijloc), iar rezultatele potenţiale 
ar putea fi lovituri de stat sau războaie civile. Uniti la început pentru acelaşi scop, o 
parte a revoluţionarilor s-a întors împotriva Frontului Salvării Naţionale, care s-a stabi- 
lit ca partid contrar cerinţelor revoluţionare, monopolizând mass-media şi însuşindu-şi 
toată responsabilitatea Revoluţiei”. Dumitru Mazilu, fost ambasador al României in 
SUA, de exemplu, a servit ca vicepreşedinte al FSN iniţial, dar mai târziu a demisionat 
din cauza ideologiilor opuse, acuzându-l pe Ion Iliescu de practici comuniste conserva- 
toare”. La începutul anilor 1990, FSN a fost martor la o opoziţie severă din partea 
partidelor „istorice” emergente (Partidul Naţional "Țărănesc, Partidul National Liberal 
şi Partidul Social Democrat), care au avut opinii radicale, spre deosebire de caracterul 
moderat al Frontului. Radicalii au cerut să nu li se permită celor care anterior au ocupat 
funcţii de înalţi oficiali ai partidului comunist să reintre în funcţie publică, lucru căruia 
FSN i s-a opus categoric”. 

5) Primul grup care obține puterea este alcătuit din reformatori moderați care 
(6) încă mențin într-o oarecare măsură formele organizaționale rămase din vechiul 
regim, opunându-li-se la nivel ideologic centrele radicale, care militează pentru noi 
reforme alternative. În timp ce Frontul Salvării Naţionale, stabilit la Bucureşti, a pre- 
zentat un program radical, similar celui de la Timişoara, care încorporează Frontul 
National Democrat, structurile vechi au fost menținute. Ion Iliescu şi Silviu Brucan, 
unul dintre liderii Frontului Salvării Naţionale, au fost membri ai partidului, în timp ce 
generalul Militaru a făcut parte din Armată. Desi Iliescu a pretins că a fost disident, el 
nu a fost niciodată persecutat de Ceauşescu, în mare parte datorită reputației sale şi 
înaltelor funcţii deţinute. În al doilea rând, în timp ce programul FSN a inclus organi- 
zarea de alegeri libere şi pluralitatea politică, în 1990 s-a transformat într-un partid 
politic, având deja monopolizată mass-media. Nu există niciun acord cu privire la ce a 
fost în România, o revoluţie sau o lovitură de stat, deoarece până în 1996 nu a existat 
nicio schimbare fundamentală. Gilberg subliniază că de fapt comuniştii, şi nu partidul 
comunist, au exercitat influenţă imediat după Revoluţie”. Cu toate acestea, toate revo- 
lutiile au o perioadă de schimbare rapidă, urmată de o consolidare incrementală, dupa 
cum o demonstrează cazul bolşevic pentru consolidarea puterii după Revoluţia din 1917. 
Katherine Verdery şi Gail Klingman susţin că, totuşi, o formă de revoltă populară ar fi 
fost necesară pentru a pune capăt regimului lui Ceauşescu, doar o lovitură de stat nefi- 
ind de ajuns”. Adrian Marino susţine ca au avut loc două revoluţii : una de sus, condusă 

de un mic cerc de comunişti reformaţi anti-Ceausescu, dar cu gorbaciovisti, şi o revo- 
lutie de jos, cu idei cu adevărat anticomuniste. În timp ce prima a fost planificată, cea 
de-a doua a fost spontană. Prima a fost cea bătrână, a doua a fost cea tânără”. Potrivit 
lui Alexandru Saucă, au existat două revoluţii : una anticomunistă şi una anti-Ceauşescu, 
cea din urmă fiind singura îndeplinită de FSN*. Stelian Tănase nu blamează FSN pen- 
tru preluarea puterii, ci mai degrabă pentru abuzul ulterior în folosirea statului ca 
instrument de consolidare proprie. FSN s-a transformat dintr-o forţă ilegitimă într-o 
grupare „tentaculară”, cu aceeaşi prezenţă machiavelică, la fel ca vechiul PCR”. Când 
au avut loc protestele împotriva guvernului nou-ales, în 1990, acuzând faptul că alege- 
rile au fost nedrepte, în loc să se implice în dialogul politic, Iliescu a reprimat violent 
protestele, folosindu-se de mineri, care au agresat studenţi şi au incendiat clădiri uni- 
versitare. În mod ironic, Iliescu i-a numit pe protestatari fascisti şi huligani, unele 
dintre cuvintele preferate ale lui Ceauşescu pentru fiecare protest care a avut loc vreo- 
dată. Iliescu a reformulat comunismul prin practici gorbacioviste, păstrând în acelaşi 
timp unele elemente anterioare. Schimbările radicale nu au venit ca rezultat al schim- 
bării regimului, ci mai degrabă în timp, prin retragerea foştilor comunişti şi prin ade- 
rarea ţării la Uniunea Europeană. 

În aceste privinţe, (7) radicalii (anticomunistii) nu au reuşit niciodată să-i înlocuiască 
pe moderați, deoarece cei din urmă au fost prea eficienţi în a prelua şi a menţine puterea. 
Prin urmare, caracterul unei adevărate revoluţii populare este contestabil, invalidând 
ultimele două criterii (9, 10) care se referă strict la lupta dintre radicali şi moderați. 

8) Tumultul nu a fost creat de Revoluţie şi de implementarea controlului radical, ci 
mai degrabă de atacurile teroriste diversioniste care au început în urma creării FSN. 
Aceste atacuri diversioniste, însoţite de zvonuri răspândite la televiziune, nu numai că 
au creat confuzie în masă şi haos, ci au dus şi la pierderi masive de vieţi omeneşti (peste 
1.000). În timp ce au fost implicate şi unele elemente străine, conflictul s-a datorat în 
principal românilor şi, de multe ori, aceştia s-au împuşcat unii pe alţii în confuzie, după 
cum a susţinut public fostul preşedinte Ion Iliescu’. Şi acest fapt ridică întrebări serioase 
cu privire la rezultatul Revoluţiei care a avut loc în Timişoara. În primul rând, diversi- 
unea, în special zvonurile, ridică întrebări referitoare la caracterul spontan autentic al 
Revoluţiei şi îndreaptă spre faptul că ar fi fost „ghidată”, iar în al doilea rând, conflic- 
tul sângeros care a dus la moartea a mai bine de 1.000 de persoane sugerează un poten- 
tial război civil. Rezultatul evenimentelor revoluţionare nu a fost confiscarea puterii de 
la vechiul regim prin mişcarea populară, ci mai degrabă însuşirea Revoluţiei de către o 
formaţiune politică constituită după fuga unui dictator, care a venit din aceeaşi structură. 
FSN a făcut dovada unei lupte pentru control, un război civil între popor, armată şi 
FSN, pe de o parte, şi dictatorul, teroriştii şi Securitatea, pe de altă parte”. Deşi nu 
există nicio îndoială cu privire la cauzele şi la începutul Revoluţiei, rezultatul revoluti- 
onar pare să împiedice evenimentele să fie clasificate pe deplin ca o revoluţie. În timp 
ce confiscarea puterii de către FSN indică o potenţială lovitură de stat, conflictul sân- 
geros rezultat indică un potenţial război civil. 

Lovitura de stat 


Deşi evenimentele din România se potrivesc perfect cu cadrul unei revoluţii populare 
până la un anumit punct, există o dovadă considerabilă care indică o lovitură de stat 
totală sau parţială. În timp ce Iliescu a afirmat că FSN a fost emanarea voinţei poporu- 
lui şi, prin urmare, corpul de conducere legal, modul în care a consolidat puterea a 
ridicat întrebări cu privire la această legitimitate şi la elementele caracterului său revo- 
lutionar. Teoriile asupra loviturii de stat sunt folositoare în crearea unei structuri teore- 
tice prin prisma căreia se pot analiza evenimentele din România. 

După cum argumentează Goodspeed, revoluțiile şi loviturile de stat sunt strâns legate, 
prezentând un proces similar: pregătirea, acţiunea şi consolidarea. În primul rând, 
insurgenții necesită bune cunoştinţe şi informaţii despre aparatul de stat, precum şi 
despre punctele forte şi punctele slabe ale acestuia înainte de a continua. În al doilea 
rând, atât revoluțiile, cât şi loviturile de stat implică răsturnarea opoziţiei prin mijloace 
paşnice sau forţate, iar în al treilea rând, consolidarea imediată a puterii devine o pri- 
oritate în ambele cazuri. Cu toate acestea, în timp ce există elemente comune între 
lovituri de stat şi revoluţii, diferenţele nu trebuie ignorate“, După cum susţine Luttwak, 
spre deosebire de revoluţii, loviturile de stat sunt neutre din punct de vedere politic şi 
nu încearcă să neutralizeze opoziţia prin putere, fie ea non-violentă sau violentă. Cu 
alte cuvinte, o lovitură de stat este „ca o tehnică de judo, folosind avantajele adversari- 
lor de greutate şi echilibru pentru a le întoarce împotriva lor. Lovitura constă în infil- 
trarea unui segment mic, dar critic al aparatului de stat care este apoi folosit pentru a 
înlătura guvernul de la putere”®’. 

Ca în cazul revoluțiilor, în cel al loviturilor de stat se pot distinge două generaţii de 
teoreticieni. Prima, de concepţie tradiţională, cu reprezentanţi precum Luttwak şi Janos, 
consideră că loviturile de stat sunt ilegale. Potrivit lui Richard Albert, prin definiţie, o 
lovitură de stat nu poate fi democratică, deoarece constituie un afront la legitimitate şi 
stabilitate“. Janos, pe aceeaşi linie de idei, a caracterizat loviturile ca „inversarea pro- 
cesului de revoluţie”“. După executarea loviturii de stat, menţinerea ei este importantă, 
iar instrumentele esenţiale devin mass-media (televiziunea şi radioul), al căror scop nu 
este de a informa despre situaţie, ci de a afecta evoluţia acesteia, exploatând monopolul 
grupului. Cele două obiective principale ale mass-mediei imediat după lovitura de stat 
sunt descurajarea rezistenţei prin accentuarea puterii noii elite şi atenuarea temerilor 
care ar putea conduce la această rezistenţă. Primul obiectiv este transmiterea forţei 
loviturii de stat, şi nu justificarea ei, iar al doilea obiectiv este diseminarea temerilor 
intervențiilor străine, realizată prin manipularea simbolurilor nationale şi prin învinovă- 
tirea unor agenturi străine. 

Pe de altă parte, a doua generaţie de teoreticieni, începând cu Roper, susţine teoria 
conform căreia democraţia este specifică societăţii şi poate avea dimensiuni diferite în 

diferite parti ale lumii, afirmând că unele lovituri de stat pot fi într-adevăr mai demo- 
cratice decât altele. Prin urmare, o lovitură democratică nu ar fi neapărat un oximoron”. 
După cum susţine Varol, deşi loviturile de stat pot prezenta caracteristici antidemocratice, 
prin folosirea amenințării militare şi a forţei pentru a acapara puterea, unii au transfor- 
mat efectiv regimurile autoritare în democraţii. Armata răspunde astfel opoziţiei popu- 
lare împotriva unui regim autoritar, îl răstoarnă şi, într-un timp scurt, organizează 
alegeri libere şi corecte pentru o tranziţie lină, cum s-a întâmplat în Turcia în 1960, în 
Portugalia în 1974 şi în Egipt in 2011. În timp ce Luttwak se concentrează asupra 
caracterului ilegal şi negativ al loviturii de stat, Varol se axează pe aspectele pozitive. 
Combinarea celor două abordări oferă un cadru adecvat pentru analizarea evenimentelor 
din perspectiva unei lovituri de stat. 

După cum argumentează Luttwak, o lovitură de stat implică atât elemente ale revo- 
lutiei, cât şi ale războiului civil, dar spre deosebire de cele mai multe dintre ele nu este 
neapărat asistată nici de intervenţia maselor, nici de o forţă militară. Dimpotrivă, puterea 
ei vine de la statul însuşi“. 

Trei condiţii prealabile sunt necesare pentru ca o lovitură de stat să aibă loc: 1) par- 
ticiparea politică este limitată la un mic segment al populaţiei ; 2) statul este independent 
şi îşi conduce liber afacerile interne, limitând influenţa străină ; 3) statul are un centru 
sau centre politice şi nu centru sau centre etnice“. Ulterior, prin adăugarea criteriilor lui 
Varol celor alor lui Luttwak, se poate completa un set de până la zece criterii: 4) lovi- 
tura militară este pusă în scenă împotriva unui regim autoritar; 5) militarii răspund 
opoziţiei populare împotriva acestui regim; 6) liderul autoritar refuză să demisioneze 
ca reacţie la opoziţia populară ; 7) lovitura este organizată de un militar foarte respectat 
în ţară pentru a răsturna liderul autoritar ; 8) arhitecţii loviturii de stat îşi legitimează 
acţiunile prin intermediul mass-mediei şi manipulând simbolurile naţionale ; 9) militarii 
facilitează alegeri libere şi corecte într-o perioadă scurtă de timp; 10) lovitura de stat 
se încheie cu transferul puterii către aleşii democrați“. 

Tranziţia durează in mod obişnuit de la un an la doi ani şi o acţiune importantă este 
elaborarea unei noi Constituţii care să o înlocuiască pe cea autoritară. Procesul de 
tranziţie nu este pe deplin democratic, deoarece autorii loviturilor de stat încă acţionează 
ca actori interesaţi în a-şi transpune preferinţele politice în noua Constituţie. Deşi Varol 
precizează că teoria sa se bazează în primul rând pe lovituri militare, ea poate fi aplicată 
şi în lovitura de palat, definită, potrivit dicționarului Oxford, ca o „răsturnare non-vio- 
lentă a unui suveran sau guvern de către înalții oficiali din cadrul grupului de guvernă- 
mânt”. Luând în considerare definiţia largă a loviturii de stat a lui Luttwak, FSN a 
infiltrat un segment mic, dar critic al aparatului de stat (televiziunea), care a fost apoi 
folosit pentru a înlătura guvernul (Ceauşescu) de la conducere. Cele trei condiţii prea- 
labile unei lovituri de stat care trebuie luate în considerare mai întâi sunt: 

1. Condiţiile sociale si economice ale ţării trebuie să fie de aşa natură încât sa 
limiteze participarea politică la o mică parte a populației. După cum s-a arătat anterior, 
Ceauşescu a folosit Securitatea pentru a suprima şi a elimina orice opoziţie faţă de 
partidul de la putere. Spre deosebire de Polonia sau Cehia, Ceauşescu nu a avut nicio 

opoziţie, nici măcar în cadrul partidului. Prin adoptarea principiului „rotației cadrelor”, 
crearea bazelor de putere opuse a fost practic imposibilă. Acest lucru, la rândul său, a 
înstrăinat anumite elite de partid şi a înlăturat oportunitatea maselor de a accede la 
funcţii de conducere. 

2. Participarea politică este limitată la un mic segment al populaţiei. La acea vreme, 
România era cea mai independentă dintre ţările din Pactul de la Varşovia, după cum 
reiese din refuzul din 1968 de a interveni în Cehoslovacia, precum şi din refuzul de a 
adopta politici interne sau interventioniste sovietice. 

3. Statul are un centru sau mai multe centre politice, nu etnice. Deşi Revoluţia a fost 
declanşată de un eveniment etnoreligios, nu a existat niciun centru maghiar. Centrele 
politice din România au fost centre pro-Gorbaciov, reformiste, şi centre proceauşiste, 
naţionaliste (împotriva reformelor). FSN a existat ca o organizaţie din iulie 1989, după 
cum menţionează Guşă, şi a avut planuri de a-l înlătura pe Ceauşescu, care totuşi nu au 
funcţionat”. 

4. Lovitura de stat a fost pusă în scenă împotriva unui regim autoritar, cel mai 
represiv din Europa de Est, care (5) a folosit Armata pentru a răspunde opoziţiei popu- 
lare împotriva regimului. Ceauşescu a ordonat reprimarea armată a revoltelor din 
Timişoara şi, după ce a încercat să calmeze populaţia în timpul unei adunări populare 
organizate (6), a refuzat să demisioneze ca răspuns la opoziția populară. Desi conditi- 
ile 6 şi 7 sunt valabile, punctul de stabilire a loviturii de stat este discutabil. Planurile 
anterioare de organizare a unei lovituri de stat au fost analizate şi discutate, dar totuşi 
nu au fost puse în practică din cauza riscului ridicat implicat. Revista Baricada şi Liviu 
Valenaş au publicat în anul 1990 o serie intitulată „Lovitura de palat din România”, prin 
care au elaborat modul în care s-a ajuns la complot. În 1970, Virgil Măgureanu, iniţial 
susţinut de KGB, a pus bazele unui plan. Planul său era ca tinerii specialişti (absolvenţi) 
să se infiltreze în Securitate, creând, în timp, o structură diferită, controlând organismul 
şi sprijinind îndepărtarea lui Ceauşescu şi înlocuirea sa cu un reformist pro-Moscova. 
Liderul imaginat de atunci era Iliescu. În anul 1980, instigatorii au decis să recruteze 
generali de la Ministerul Apărării şi de la Securitate, atât activi, cât şi pasivi. La mij- 
locul anilor 1980 au avut loc discuţii despre o operaţiune armată specială, care însă a 
fost respinsă de Iliescu. Silviu Brucan, fost ambasador în Statele Unite, susţine că un 
nucleu anti-Ceauşescu s-a format încă de la inaugurarea sa ca preşedinte“. Se presupune 
că acesta a fost creat în jurul lui Ion Ioniţă, ministrul Apărării Nationale, Nicolae Militaru 
şi Ştefan Kostyal, Nicolae Militaru susţine într-un interviu că în anii 1970 condiţiile nu 
erau suficient de favorabile pentru o lovitură de stat şi numai atunci când situaţia eco- 
nomică s-ar fi înrăutățit se putea continua planul”. 

7. Lovitura nu a fost organizată de o armată respectată în ţară, ci mai degrabă de 
figuri respectate (Iliescu, Petre Roman) care au orchestrat (8) răsturnarea conducerii, 
prin capturarea rapidă a puterii după fuga lui Ceauşescu. 

9. Arhitecfii loviturii de stat îşi legitimează acţiunile folosind mass-media şi 
manipulând simbolurile naţionale. După cum argumentează Roper, succesul FSN a venit 
din „lipsa oricărei opoziții reale, din manipularea mass-mediei şi din natura violentă a 
tranziţiei ţării”, precum şi din cauza cultului personalităţii lui Ceauşescu“. Cultul 

personalităţii a făcut ca frustrările să se axeze mai mult pe individ, pe familie decât pe 
instituţia partidului. Partidul nu a luat niciodată în discuţie originea lui comunistă şi nici 
originea Revoluţiei din decembrie şi nici nu a condamnat moştenirea comunistă. Dominarea 
FSN după primele alegeri postcomuniste a împiedicat o astfel de discuţie şi, atunci când 
adversarii au adus-o în atenţie, ieşind pe străzi, au fost reprimati violent. În iunie 1990, 
la Bucureşti, studenţii s-au adunat în Piaţa Universităţii protestând împotriva guvernului 
nou-infiintat. În loc să se implice în discuţii cu studenţii, guvernul a chemat minerii din 
Valea Jiului să-i disperseze violent. Partidul a suprimat dezbaterea publică prin utilizarea 
noii Securitati reconstituite, Serviciul Român de Informaţii, condus de Virgil Măgureanu, 
un apropiat al lui Iliescu. Ca o consecinţă a succesului electoral, partidul şi ţara nu s-au 
angajat niciodată într-o căutare serioasă a adevărului după evenimentele din decembrie 
1989. Abia în prezent, după treizeci de ani, în dosarul redeschis al Revoluţiei se caută 
acest adevăr. Au circulat multe zvonuri, cum ar fi otrăvirea apei sau intervenţiile mili- 
tare ruseşti, greu de dovedit chiar şi în prezent. Cuvinte grele, incitând teama, au fost 
folosite la televiziune. De exemplu, un apel de urgenţă la acel moment a avertizat despre 
un convoi blindat motorizat care se îndrepta spre Piteşti ca să ocupe Institutul de 
Cercetări Nucleare, obiectiv de importanţă strategică, rafinăria, rezervoarele de cianură, 
având ca scop ştergerea totală a oraşului de pe hartă. S-a cerut nu numai intervenţia 
Armatei, ci şi a civililor, într-un efort comun de a lupta împotriva amenințării. Televiziunea 
nu a prezentat astfel o alternativă reală poporului: acesta ar fi fost fie cu FSN, fie 
teroriştii l-ar fi distrus. Prin intermediul mass-mediei, FSN a creat iluzia unui război 
civil, a unei lupte pentru controlul străzilor între popor, armată şi FSN, pe de o parte, 
şi dictatorul — teroriştii şi Securitatea -, pe de altă parte. Ziarul Scânteia şi-a schimbat 
denumirea în Scânteia poporului. După cum se menţiona, „ziarul nostru apare astăzi, 
în câteva ore, într-o ediţie specială, într-o versiune patriotică, nouă, reală, drept ziarul 
poporului”. S-a făcut un apel la nationalism şi chiar s-a instigat la violenţă. Primul 
număr al ziarului cerea populaţiei, chiar pe prima pagină, să se înarmeze şi să lupte 
împotriva teroriştilor : „Toată lumea care poate folosi o armă să se inarmeze ! "5. Potrivit 
lui Adamson şi Florean, FSN a formulat cu atenţie o nouă legitimitate politică prin 
rearticularea reuşită a revoltei populare din 12-22 decembrie într-o secvenţă narativă, 
susţinând o mitologizare politică a Revoluţiei Romane”. În timp ce Ceauşescu a fost 
descris drept principala problemă, eliminarea sa a fost singura soluţie pentru oprirea 
atacurilor teroriste şi, prin urmare, executarea sa promptă a fost o necesitate pentru 
continuarea Revoluţiei, chiar dacă procesul a fost orchestrat. Vechiul regim a acţionat 
ca o putere provizorie şi a asigurat o tranziţie către instituţiile democratice, dar ulterior, 
în loc să se dizolve, s-a transformat într-un partid politic, atribuindu-şi cu succes numele 
şi simbolismul Revoluţiei. În absenţa oricărui partid capabil să conteste rolul FSN in 
primele zile ale Revoluţiei, precum şi datorită rolului televiziunii ca bastion al liderilor 
revoluționari (acum subordonați FSN), FSN a monopolizat puterea. În perioada din 1990 
de la mijlocul lunii ianuarie până in mai, când au avut loc primele alegeri libere de după 
căderea lui Ceauşescu, s-au dezvoltat antagonismele politice cele mai grave cu privire 
la problema Revoluţiei. Multe partide au contestat legitimitatea FSN şi au subliniat că 


51. Ibidem, p. 68. 

52. Cornel Mihalache, „Piepturi goale şi buzunare pline”, 2012, documentar https : //www.youtube. 
com/watch ? v = gUzAe_mkvsE (accesat la 20 septembrie 2019). 

53. Ibidem. 

54. Kevin Adamson şi Sergiu Florean, op. cit., p. 173. 


IARNA SCHIMBĂRII DIN 1989 - REVOLUŢIA, LOVITURA DE STAT SI RĂZBOIUL CIVIL 317 


acesta monopoliza presa în câştigarea alegerilor. Una dintre cele mai pertinente articu- 
lări a consolidării nelegitime a puterii FSN a fost un articol publicat în ziarul Adevărul 
de partidele contestatare : „Prin această decizie, FSN şi-a pierdut neutralitatea şi rolul 
de guvern legitim, precum şi credibilitatea sa faţă de opinia publică. Cum se vorbeşte 
despre alegeri libere şi condiţii echitabile pentru toate formațiunile politice atunci când 
FSN deţine un monopol la toate nivelurile statului într-o manieră complet totalitaristă ? 
Frontul are acces discretionar la fonduri şi mijloace economice, la televiziune, radio şi 
ziare; oamenii sunt supuşi informaţiilor părtinitoare şi dezinformării”s5. 

10. Au fost facilitate alegeri libere şi corecte, deşi măsura în care erau libere şi 
corecte este încă discutabilă, după cum discutabil este şi transferul puterii către aleşii 
democrați. Deşi multi oameni au contestat alegerile ca nefiind corecte, Iliescu nu a fost 
ales doar o dată, în 1990, ci de încă alte două ori, în 1992 şi 2000. După cum au ară- 
tat mulţi autori, democraţia este o problemă specifică fiecărei ţări, mai ales pentru o 
ţară cu puţine principii democratice precum România. Problema importantă a fost modul 
în care FSN a consolidat puterea, mai întâi prin însuşirea machiavelică a Revoluţiei şi, 
în al doilea rând, prin reprimarea forţată a protestatarilor paşnici în ianuarie 1990. A 
doua rundă de alegeri, în 1992, a demonstrat, conform lui Roper, pluralismul şi mai 
mare decât în perioadele anterioare, arătând că România se angajase într-un proces 
constant de învăţare a practicilor democratice”. 

Frontul Salvării Naţionale s-a infiltrat şi a folosit aparatul de stat pentru a-şi conso- 
lida puterea, recurgând de la propagandă la violenţă pentru a obţine sprijin şi la asmu- 
tirea adversarilor, fapt care prezintă, in mod remarcabil, trăsăturile atât pozitive, cât şi 
negative ale loviturilor de stat. Deşi cazul României se încadrează perfect în categoria 
loviturilor de stat, exclusivitatea este negată de începutul revoluţionar al evenimentelor 
şi de turnura violentă, descrisă ca un război civil, declanşată prin urmările loviturii. 


Războiul civil 


Conform lui Hironaka, războaiele civile sunt conflicte armate care se produc într-un 
stat recunoscut, între guvernele naţiunilor şi mişcări organizate de opoziţie internă care 
îşi recrutează membrii în mod preponderent din rândul populaţiei naţiunilor proprii”. 
Conflictul pe scară largă, organizat şi susţinut, exclude violenţa unilaterală, cum ar fi 
masacrarea populaţiei sau genocidul. Războaiele civile implică pierderi majore şi resurse 
semnificative, spre deosebire de formele mai puţin mortale ale conflictelor sociale, cum 
ar fi revoltele sau mişcările sociale. Conform datelor Correlates of War, un conflict poate 
fi catalogat ca război civil atunci când apar mai mult de o mie de victime pe an*. 
Barbieri şi Reuveny utilizează de asemenea criteriile orientate spre pragul celor 1.000 de 
victime în ceea ce priveşte diferenţierea războaielor civile de alte forme de conflicte 
politice’. 

Deoarece atât revolutiile, cât şi războaiele civile aparţin aceleiaşi familii de conflicte 
politice, aceste fenomene au multe elemente în comun, în special la nivel cauzal. Primul 
nivel de analiză al lui Waltz poate fi folosit şi pentru a analiza factorii cauzali care duc 
la conflicte la scară largă. „Răzvrătirea clasei mizerabililor” poate fi valabilă şi în cazul 
războaielor civile care pot avea revoluţii ca puncte de plecare“. Punctul de diferenţiere 
ar fi atunci când revolta populară întâlneşte opoziţia regimului actual sau a altor facţiuni, 
înlocuind tranziţia de la situaţia revoluţionară la rezultatul revoluţionar, cu violență 
prelungită între cele două (sau mai multe) facţiuni. 

„În funcţie de natura cauzelor, războaiele civile pot lua diverse forme: (1) conflic- 
tele etnice (care se datorează mai degrabă nemulțumirilor politice decât economice) ; 
în acest caz, etnia poate şi să coincidă cu clasa; (2) conflicte secesioniste, în care 
rebelii încearcă să se desprindă de actualul guvern, în loc să îl răstoarne ; (3) conflicte 
revoluţionare sau ideologice, în care scopul rebelilor este de a înlocui regimul actual, 
alimentat în principal de nemulţumirile economice”“. Potrivit lui Reynal-Querol, „un 
sistem prezidenţial cu un nivel scăzut al democraţiei este cea mai importantă cauză 
politică a unui război civil ideologic”. 

Structural, războaiele civile pot fi clasificate în trei tipuri: (1) războaie civile nere- 
gulate, care apar progresiv şi lent de la periferie. Acestea implică un proces lent de 
construire a instituţiilor de stat de către grupul insurgent (războiul civil din Malaya, 
Mozambic în timpul colonizării portugheze, Kashmir) ; (2) războaie simetrice şi necon- 
ventionale, care se desfăşoară de ambele parti de către armate neregulate, în urma unui 
proces de colaps statal ce reflectă slăbiciunea fundamentală şi eventuala implozie a 
actorului actual (războiul civil libanez, războaie care au izbucnit în urma Războiului 
Rece). Armata de stat se dezintegrează în miliții care acaparează echipamentele armatei 
desfiinţate ; 3) războaie convenţionale, care au loc atunci când o armată se dezintegrează 
(a) din cauza unei încercări de lovitură de stat (războaie civile scurte) sau (b) deoarece 
o unitate de stat federal sau cvasifederal, care poate lua o parte din armată, încearcă să 
se desprindă (de exemplu, războiul civil spaniol)®. 

Discuţia legată de lovitura de stat merită o atenţie deosebită, întrucât se potriveşte 
cel mai bine cazului din România. În acest context va fi luată în considerare şi posibi- 
litatea unei revoluţii transformate în război civil sau în lovitură de stat. O corelaţie între 
cele trei tipuri de schimbări politice pare foarte probabil să aibă sens. 

David Armitage consideră că revoluțiile au caracteristicile unor războaie civile. Baza 
războaielor civile constă în revoluţii de stat. Potrivit autorului, termenii sunt mai mult 
o chestiune de semantică : războaiele civile au fost descrise drept „sterile şi distructive”, 


revoluțiile marchează desfăşurarea şi realizarea spiritului uman emancipat, războaiele 

civile anunţă decăderea şi colapsul. Marx şi Engels, în Manifestul Partidului Comunist, 
vorbesc şi despre un război civil întunecat între cele două clase, până la punctul în care 
se revine la revoluţia deschisă. Lenin de asemenea susţinea în 1916 că intensificarea 
luptei de clasă conduce la război civil, „confirmat de orice mare revoluţie”. Chiar si 
Stalin, când vorbea despre Revoluţia Rusă, a afirmat că era „o formă de război civil”. 
Charles Tilly este, la rândul său, de acord, considerând că „multe războaie civile se 
califică în categoria revoluțiilor, atât timp cât puterea se modifică după o schimbare 
forţată a suveranităţii”. Completând analiza lui David Armitage, James D. Fearon 
foloseşte relaţia cauzală dintre revoluţii, lovituri de stat şi războaie civile aproape inter- 
schimbabil. În timp ce Fearon susţine că revoluțiile şi loviturile de stat ar putea conduce 
la războaie civile de scurtă durată, el defineşte şi revoluţia populară ca războaie civile 
care la început „au implicat demonstraţii în masă în capitală în favoarea detronării regi- 
mului de la putere”. 

Potrivit acestei logici, relaţia cauzală este după cum urmează: dacă evenimentele 
pot fi clasificate parţial ca o revoluţie populară, atunci ele implică un război civil, 
declanşat potenţial de o lovitură de stat. Constantine Pleshakov diferenţiază evenimentele 
din România - „ciocnirea claselor dezvăluită ca război civil” de „revoluțiile non-violente 
din Republica Cehă şi transferul paşnic al puterii în Ungaria şi Bulgaria”. Războiul 
civil din România a fost un conflict armat între guvern (Ceauşescu şi militarii şi apoi 
„teroriştii”) şi mişcări interne organizate de opoziţie (revoluționarii şi FSN, Armata). 
Războiul civil a izbucnit treptat, ca rezultat al contrarevolutiei desfăşurate de Ceauşescu 
(reprimarea protestatarilor din Timişoara). Odată cu schimbarea structurilor puterii, 
actorii războiului s-au schimbat. Confuzia aici ţine de schimbarea orientării Armatei, 
precum şi de identitatea asa-numitilor terorişti care au purtat un război atât împotriva 
populaţiei, cât şi împotriva Armatei. Primul criteriu după care evaluăm Revoluţia Română 
este numărul total de morţi. Pragul a fost de mai bine de 1.000 de persoane, cu cel puţin 
100 de decese de fiecare parte, conform datelor Curţii Europene a Drepturilor Omului”. 
Ghaleb consideră că există suficiente probe care susţin teoria războiului civil declanşat 
de lovitura de stat. Mai mult, el afirmă că „faptul că un conflict care îndeplineşte cri- 
teriul referitor la victime din definiţia războiului civil nu atrage atenţia mediului acade- 
mic reprezintă o nedreptate nu numai faţă de familiile victimelor conflictului, ci şi faţă 
de însuşi studiul istoriei contemporane””. 

Din punct de vedere cauzal, evenimentele din România se încadrează într-un tip de 
conflict ideologic, şi nu etnic sau secesionist. Deşi Ceauşescu a văzut protestele împotriva 

îndepărtării lui László Tőkés ca un potential conflict secesionist (având ca scop separa- 
rea Transilvaniei şi alipirea ei Ungariei), nici pastorul nu a fost unul dintre principalii 
actori, nici deciziile revoluţionare nu au fost luate de etnicii maghiari. Într-adevăr, 
maghiarii au avut multe nemulțumiri, dar nu şi un nucleu politic, fiind, in plus, disper- 
Sati prin tara şi slab organizaţi. În timp ce pe plan extern etnicii maghiari au reuşit să-şi 
exprime furia şi au organizat proteste anticomuniste masive când Ceauşescu a vizitat 
Statele Unite sau Canada, pe plan intern s-au limitat la producerea unor pamflete anti- 
comuniste şi la expedierea în străinătate a unor scrisori privind politicile interne anti- 
maghiare”. Plângerile lor (exprimate de un număr mic de persoane pe 18 decembrie) 
au fost preluate de români şi s-au transformat lent din nemulțumiri politice (deportarea 
pastorului reformat) în nemulțumiri economice, revoluţionare şi ideologice, cu scopul 
de a suprima regimul lui Ceauşescu. În timp ce protestele şi cererile iniţiale au fost 
împotriva înlăturării lui Laszlo Tőkés, când Ceausescu a ordonat autorităţilor să disper- 
seze populaţia, mânia poporului a dat în clocot. Scandările au trecut de la cele generale, 
cerând „libertate”, „pâine” şi „lapte”, la cele focalizate, anti-Ceauşescu, cerând înce- 
tarea „dictaturii” şi „sfârşitul lui Ceauşescu”. Steagurile roşii şi portretele lui Ceauşescu 
au fost arse, iar magazinele vandalizate, rezultând o ciocnire cu forţele de Miliție, 
scutierii şi pompierii folosindu-se de gaze lacrimogene şi furtunuri cu apă pentru a calma 
huliganii şi pentru a menţine ordinea”™. 

Din punct de vedere structural, evenimentele din România prezintă o combinaţie a 
celor trei categorii, cu o apropiere deosebită de a treia variaţie : 

1. Războaiele civile neregulate apar incremental şi lent de la periferie. Acestea 
implică un proces lent de construire a instituţiilor statului de către grupul insurgent. 
Revolta românească a început la periferie, cu prima revoltă nereuşită din Iasi şi apoi cu 
Timişoara, nu cu capitala, Bucureşti. S-a răspândit in mod incremental în întreaga ţară, 
dar, din cauza lipsei de organizare a revoluţionarilor, nu a existat un proces lent de 
construire a instituţiilor statului, nici un grup insurgent care să-şi facă drum către capi- 
tală. Mai degrabă, Frontul Salvării Naţionale, figurile din vechiul regim au monopolizat 
rapid puterea şi au creat instituţii printr-o lovitură de stat. În timp ce FSN a fost acuzat 
că a preluat puterea ilegal, dacă nu ar fi făcut aşa, este foarte probabil ca haosul să fi 
dominat ţara mai mult de o săptămână. FSN a fost singurul capabil, în momentul respec- 
tiv, să creeze instituţii viabile de stat, întrucât membrii săi proveneau din interiorul 
sistemului, ştiau structurile şi modul de reformare şi erau şi în relaţii bune cu Armata”. 

2. Războaiele simetrice şi neconvenţionale, care se desfăşoară de ambele părți, de 
către armate neregulate, în urma unui proces de colaps al statului ce reflectă slăbiciu- 
nea fundamentală şi eventuala implozie a formei de guvernare. Armata de stat se dez- 
integrează în milițiile care devalizează echipamentul armatelor desfiinţate. Statul român 
nu s-a prăbuşit deoarece vidul de putere creat de moartea lui Ceauşescu a fost imediat 
umplut de Frontul Salvării Naţionale. Cu toate acestea, statul a rămas fragil din cauza 
luptelor care au continuat mai bine de cinci zile după ce puterea a fost confiscată. Nu 
a existat nici o împărţire în miliții, ci Armata, combatanții civili (care nu au jefuit, ci 
mai degrabă li s-au dat arme), iar teroriştii au dus un război de gherilă”. 

3. Războaiele civile convenţionale au loc atunci când o armată se desparte, fie din 
cauza (a) unei lovituri de stat nereuşite, fie (b) deoarece o unitate a unui stat federal 
sau cvasifederal, care poate face parte din armată, încearcă să se separe. Deşi scânteia 
Revoluţiei a fost de natură etnoreligioasă, nu a existat nicio intenţie secesionistă, deoa- 
rece evenimentele s-au transformat repede în revolte anti-Ceauşescu. Cea mai dificilă 
sarcină în analizarea evenimentelor din 1989 ca război civil este identificarea celor două 
parti care s-au războit. Deşi a fost clar că Armata, pe lângă noul organism de guvernare, 
FSN, a fost o parte a conflictului, ceea ce nu este atât de clar e cine a fost de cealaltă 
baricadă. Teoriile variază de la unităţile specializate sovietice la membri ai Securităţii 
până la o unitate de luptă de gherilă, care să-l apere pe Ceauşescu. 

Apărarea României a fost gestionată de patru entităţi : Armata (140.000 de persoane), 
milițienii de frontieră (15.000) şi forţele de securitate din cadrul Ministerului de Interne 
(33.000), şi Securitatea (37.000). Deşi Ceausescu fugise şi populaţia părea că dobân- 
dise controlul, încă existau multe sentimente mixte în departamentele de apărare. Armata 
a avut o parte disidentă numită CADA (Comitetul de Acţiune pentru Democratizarea 
Armatei), temută pentru caracterul său potential amenintator, în timp ce alte parti, in 
special ofiţerii, se aflau într-o stare de confuzie în timp ce Ceauşescu trăia, simțind că 
îl trădau pe comandantul suprem al Armatei”. După cum descrie Domenico situaţia : 
„Au existat multe momente în care cineva ar fi putut salva sau ucide pe Ceauşescu”. 
Armata nu a fost singura împărţită în acest sens, ci şi populaţia. Potrivit lui Stoenescu, 
în timpul protestelor din Timişoara, secţiile de Miliție au primit mai mult de 20.000 de 
apeluri de la civili, cerând ca protestatarii să fie neutralizati®. 

Dezbaterile privind identitatea teroriştilor vizează forţele Securităţii şi trupele USLA 
(brigada antiterorista®*), dar unii, precum Petre Roman, au învinuit Frontul Salvării 
Naţionale şi Armata pentru organizarea de atacuri împotriva civililor şi militarilor, 
organizând astfel războiul civil pentru a menţine puterea. Deşi nu există destule dovezi 
oficiale care să susţină identitatea teroriştilor ca provenind fie din Securitate, din USLA, 
din Armată, fie din divizia personală de elită a lui Ceauşescu, există suficiente dovezi 
care susţin existenţa lor. Mai întâi, diferiţi funcţionari au dat declaraţii similare despre 
teroriști. În timp ce Silviu Brucan şi Nicolae Militaru, pe de o parte, şi Dumitru Mazilu, 
pe de altă parte, toţi trei foşti lideri ai FSN, au avut ideologii divergente, totuşi toţi sunt 
de acord că teroriștii au existat şi că erau membri ai Securităţii (indiferent dacă este 
adevărat sau nu). În al doilea rând, există numeroase relatări ale teroriştilor capturați şi 
declaraţii în captivitate. Arhivele oficiale indică aceşti terorişti drept forţe special instru- 
ite, îndoctrinate şi versate în artele marţiale şi arme de foc încă din copilărie, indivizi 
fără emoţii, care nu aveau documente de identitate. Declaraţiile lor au fost de aseme- 
nea ilustrative în ceea ce îi priveşte: „Fă ce vrei cu mine, pot muri acum, am avut 
multă distracţie în aceste trei zile” sau „Misiunea mea este moartea, de ce să nu te lupti 

când am fost plătiţi bine ? ”*. În al treilea rând, sunt disponibile şi înregistrări online 
despre capturarea teroriștilor, toți românis. 

După cum am menţionat anterior, cercetarea de fată nu are drept scop principal 
identificarea variantei adevărate, ci mai degrabă descrierea situației folosind cadrele 
teoretice stabilite. Astfel, indiferent de identitatea teroriștilor, un lucru este clar: a 
existat o împărţire a forţelor de apărare şi cele două parti româneşti s-au ciocnit într-un 
război civil. Armata nu a fost singura care lupta cu teroriștii, ci şi civilii. După cum 
am arătat, prima ediţie a ziarului Scânteia chema civilii care ar putea folosi arme să se 
inarmeze şi aproximativ 1.000 de arme de foc au fost distribuite la Întreprinderea de 
Maşini Grele Bucureşti (IMGB). Există mai multe imagini online care indică nu numai 
civili, ci mai degrabă combatanți care se angajează în războaie de gherilă împotriva 
lunetiştilor sau a puşcaşilor ascunsi®. Există in mod evident două parti ale conflictului, 
una pentru noul guvern şi una împotriva acestuia, iar lupta a fost declanşată de confis- 
carea puterii de către FSN, care a fost dezvăluită în cele din urmă ca o lovitură de stat. 
Conflictul sângeros s-a încheiat numai când o parte a fost înfrântă, iar aceasta a fost 
execuţia lui Ceauşescu. 

În acest caz, cea mai plauzibilă explicaţie este un război civil între noul guvern 
instituit şi vechiul regim, care îl sprijinea pe Ceauşescu şi care s-a încheiat cu înfrân- 
gerea celui din urmă. Cea de-a treia propunere, un război civil declanşat de lovitura de 
stat, se potriveşte cel mai bine evenimentelor care l-au înlăturat pe Ceauşescu. Potrivit 
lui Ghaleb, un război civil legat de o lovitură de stat este un „război civil între grupuri 
ce intenţionează să preia controlul unui stat şi care sunt conduse de indivizi care au fost 
recent membri ai guvernului central al statului, inclusiv în conducerea forțele armate”. 
Prin urmare, membrii guvernului central a statului (Iliescu şi Brucan), care au condus 
FSN, şi Armata au luptat cu forţele antirevoluţionare pentru controlul statului şi au 
câştigat prin executarea lui Ceauşescu. 


Concluzie 


După cum s-a sugerat anterior, în cazul în care un război civil legat de o lovitură de 
stat se potriveşte cel mai bine într-o situaţie, trebuie luată în considerare o teorie hibridă 
care să cuprindă trăsături ale revoluțiilor, loviturilor de stat şi ale războiului civil, care 
au fost demonstrate de desfăşurarea evenimentelor din România din decembrie 1989. În 
timp ce a existat o situaţie revoluţionară, nu a existat niciun rezultat revoluţionar imediat. 
Consolidarea FSN şi menţinerea puterii seamănă aproape fără cusur cu o lovitură de 
stat. Cel mai bun sumar al sferei Revoluţiei a fost eliminarea comunismului, în timp ce 
scopul loviturii de stat a fost eliminarea lui Ceauşescu. În timp ce obiectivele Revoluţiei 
au fost libertatea, valorile occidentale şi economia de piaţă liberă, obiectivul loviturii 

de stat au fost reformele sovietice şi liberalizarea. Revoluţia spontană a apărut ca urmare 
a politicilor dure ale lui Ceauşescu, iar punctul culminant l-a constituit fuga lui Ceauşescu. 
FSN a preluat rapid puterea şi a mentinut-o printr-o lovitură de stat. Combinația celor 
două s-a desfăşurat într-un microrăzboi civil care a răpit vieţile a mai bine de 1.000 de 
persoane, încheiat cu execuţia lui Ceauşescu, care a pregătit calea pentru o tranziţie 
lentă spre democraţie. Legătura dintre cele trei procese devine astfel evidentă. Dacă nu 
ar fi fost lovitura de stat a FSN, contrarevolutia lui Ceauşescu ar fi putut intensifica 
războiul civil, deoarece instituţiile nu ar fi fost construite rapid şi eficient de FSN. 
Deoarece FSN a avut legături bune cu Armata, a fost mult mai uşor să o aducă de 
partea sa. Pe de altă parte însă, fără lovitura de stat şi fără apropierea populaţiei ar fi 
putut apărea mai multe diviziuni, ceea ce ar fi ameninţat suveranitatea naţională. 

Prin urmare, evenimentele care au dus la răsturnarea lui Ceauşescu în decembrie 
1989 pot fi înţelese pe deplin numai printr-o abordare holistică şi cuprinzătoare a celor 
trei fenomene politice discutate : revoluţia, lovitura de stat şi războiul civil. Întrucât 
cercetările asupra vinovaţilor şi asupra naturii evenimentelor din 1989 continuă încă, 
capitolul de faţă nu exclude posibilitatea încadrării diferite a evenimentelor în cazul 
descoperirii unor probe noi şi propune folosirea cadrelor teoretice formate pentru „tes- 
tarea” noilor descoperiri. 


1989: The Winter of Change - The Revolution, 
the Coup d’état and the Civil War 


The focus of this research is one of the most contentious political transitions in Eastern Europe, 
the case of Romania. When the attempted evacuation of a reformed Hungarian pastor in 
Timisoara, Romania, in the winter of 1989, led to a small-scale protest against the evacuation, 
no one imagined it would eventually escalate into an anti-Ceausescu revolt bringing together 
thousands of people. Perhaps the least convinced of any potential serious outcome was Ceausescu, 
who thought of it at the time as a foreign diversion, and not a true outcry of the population. 
As a result, he endeavoured unsuccessfully to repress the “hooligans”, as he called the pro- 
testers, and unwisely planned a great popular rally summoning tens of thousands of citizens 
in front of the Communist Party’s Central Committee in an attempt to condemn the unpatri- 
otic acts in Timişoara. Ceauşescu's efforts to appeal to the population proved futile, as he was 
soon forced to escape, with his wife, in a helicopter, as the angry protesters stormed the 
central committee building. Soon after his escape, a committee entitled The National Salvation 
Front (NSF) formed by ex-communist figures, led by Ion Iliescu, quickly seized power. A day 
later, Ceausescu was captured, and in the following couple of days, on the 25" of December, 
he and his wife were given a mock trial, sentenced to death and summarily executed. Between 
his escape and shortly after his death, still unknown forces waged psychological warfare and 
terrorist attacks against civilians and the army, that brought the death of over 1.000 people 
and injured over 5.000. The NSF organized free elections, as promised, but at the same time 
quickly turned into a political party winning the majority of the votes. When the NSF was 
accused of “stealing” the revolution and peaceful protests were organized in the capital, 
Bucharest, the protesters were brutally repressed by the newly installed government in an old 
communist fashion. 

These series of events have shrouded the real nature of the alleged revolution and led to con- 
tentious debates about it. For example, a survey circulated in 1996 revealed that 50% amongst 
respondents believed that Romania had experienced a revolution, 30% that it experienced a 
coup d’état and 20% that it was a foreign intervention. As there is still no official consensus 

on the nature of the events, this paper provides an alternative approach of analysing the events 
holistically. More specifically, drawing on the broader literature on revolutions, coups d’état 
and civil wars, this paper proposes and develops a theoretical framework for each of the 
political phenomenon, upon which the events that ousted Ceausescu in 1989 can be analysed 
and adequately classified. By adopting an interpretative methodology and deploying qualitative 
methods, the extent to which the events of 1989 fit into each category are evaluated by isola- 
ting key criteria used to test the validity and suitability of such explanations. The findings of 
this research point towards the hybridised nature of the events and the necessity of using the 
correct terminology when referring to the events that happened in Romania, acknowledging 
all three phenomena. The theoretical and case study analysis indicates that while a revolution 
was started in 1989, it was followed by a coup d’état, which in turn triggered a civil war. 


Călin HENTEA 


Decembrie 1989: propaganda inainte de toate 


Ceea ce s-a întâmplat în decembrie 1989 în România a stat, neîndoielnic, sub semnul 
exceselor propagandistice şi al obscuritatii intereselor politice. Faptul nu a fost deloc 
singular, dat fiind că evenimentele s-au petrecut în finalul perioadei cunoscute sub numele 
de Război Rece, un timp în care aproape totul era îmbibat de propagandă şi de jocuri 
de culise, multe rămase şi astăzi în penumbră. Desigur, în orice schimbare de regim, 
propaganda şi manevrele politice ascunse reprezintă ingrediente indispensabile şi inevi- 
tabile. La fel şi în cenuşia Românie ceauşistă, propaganda ticluită peste graniţe (încă 
neelucidată pe deplin) i-a scos în stradă pe românii exasperati. După 30 de ani, în forme 
mai subtil rafinate, propaganda şi jocurile politice pe tema evenimentelor din decembrie 
1989 continuă nestingherite. „Se pare că...” a devenit soluţia clasică de eschivă a asu- 
mării răspunderii, atunci când se insinuează tendentios şi în absenţa certitudinilor. Sau 
dimpotrivă: sunt agresiv afirmate certitudini partizane şi convingeri fundamentaliste. 
Tot cu scop manipulator. 

Atunci, în acele zile şi nopţi, puţini români erau conştienţi de propaganda care se 
destrăbăla sub ochii lor, pe stradă sau la televizor. Toţi erau foarte emotionati, unii chiar 
speriaţi, iar propaganda este în primul rând despre emoţii şi instincte şi abia în ultimul 
rând despre rațiune. Prea puţini dintre vajnicii cetăţeni ai României încă socialiste se 
gândeau sau îşi imaginau manevrele care se operau în spatele uşilor închise din anumite 
birouri capitonate pentru cucerirea puterii politice. Au fost destui cei care atunci îşi 
doreau numai schimbarea unui ceauşesc rău cu un iliesc bun şi atât. Alţii, poate mai 
puţini, voiau mult mai mult şi au fost gata să moară pentru visul lor de libertate adevărată. 

Acum, după 30 de ani, toată lumea îi acuză de propagandă şi de parti-pris politic pe 
cei care nu sunt de aceeaşi părere. Unii se mai întreabă ce a fost adevărat, „pe bune”, 
din ceea ce au văzut, au auzit, au trăit în acele zile şi ce a fost doar propagandă sau 
efecte ale propagandei, adică praf în ochii românilor cei mulţi ieşiţi în stradă sau rămaşi 
în faţa televizoarelor. Aşa am ajuns să dăm o altă semnificaţie şi un înţeles adesea con- 
trar unor fapte şi gesturi pe care în urmă cu 30 de ani le percepeam entuziaşti drept 
indubitabil autentice, reale, sincere. Într-adevăr, în aceşti 30 de ani românii au aflat mai 
multe despre cele întâmplate în decembrie 1989 şi despre personajele acelor zile şi au 
devenit poate prea circumspecti asupra acestora. Dacă „hiclenia” politică de atunci 
rămâne încă a fi pe deplin descifrată şi dovedită, ea subzistând, fie şi parţial, în dosarele 
secrete ale istoriei/justitiei, propaganda de atunci (şi de acum) poate fi totuşi evidenţiată 
de martorii oculari supraviețuitori şi prin probele mediatice păstrate. Acuratetea analizei 

depinde însă de măsura în care cercetătorul reuşeşte să replonjeze în trecut şi să refacă 
atmosfera, starea de spirit, bagajul general de informaţii şi prejudecăţi ale majorităţii 
românilor de acum 30 de ani. 

Acest studiu nu îşi propune să despartă adevărul de minciună şi nici să dezvăluie 
mecanismele secrete din spatele evenimentelor. Este vorba doar de o încercare de reme- 
morare a câtorva elemente (poate semnificative) de natură propagandistică şi manipulatoare 
petrecute în urmă cu 30 de ani. Ne stau la dispoziţie peste 500 de titluri de cărţi dedicate 
aşa-numitului „Inaugural traumatic” - vorba istoricului Alexandru Purcăruş! -, la care se 
adaugă sute şi mii de studii şi articole, unele mai docte, altele vădit partizane, susţinând 
diverse teze şi scenarii, vehiculând concepte, mărturii şi acuzaţii. Toate acestea la un 
loc, potrivit unui bine-cunoscut efect de suprasaturare, au meritul de a face invizibilă 
pădurea din cauza multitudinii copacilor. Recunosc, spăsit, că nu le-am parcurs decât 
în mică parte. Recent, mai dispunem din partea justiţiei şi de un proaspăt şi amplu 
Rechizitoriu al Secţiei Parchetelor Militare de pe lângă Înalta Curte de Casaţie şi Justiţie, 
document apărut brusc (5 aprilie 2019), după o lungă şi frământată istorie politico-juri- 
dică a dosarului de fond privind naşterea României postdecembriste. Documentul are 
un puternic iz (tot) politic, cu plusurile şi minusurile lui, vizibile chiar şi la prima 
lectură a unui nespecialist. Rămâne totuşi de sperat că acest Rechizitoriu şi al său pro- 
batoriu vor fi urmate de un proces şi o judecată drepte, nepărtinitoare şi imune la pre- 
siuni politice sau răzbunări propagandistice. Grea misie. 

În mai multe volume am argumentat o definiţie? proprie a intelesului actual al con- 
ceptului de propagandă : acțiuni de comunicare persuasivă planificate, susţinute de un 
sponsor, având drept scopuri finale influențarea şi chiar modificarea atitudinilor şi 
comportamentelor unei audiențe-ţintă selectate pentru satisfacerea unor interese politice 
ale sponsorului, folosind informaţii şi argumente false, partial adevărate, denaturate şi 
exclusive, alături de cele adevărate şi însoțite de diverse forme de constrângere şi cen- 
zură. Totuşi, pentru simplificarea discursului, vom spune că prin propagandă vom 
înţelege diseminarea premeditată în masă a minciunii prin omisiune sau prin deformare 
graduală a realităţii, în scopul atingerii unor obiective politice. În bună măsură, româ- 
nii au fost şi rămân în continuare ţinta unei propagande definite în acest fel. Propaganda 
este concepută şi pusă în operă de cei puţini, dar vizându-i pe cei mulţi. Ea manipulează 
emoţiile individuale şi colective ale celor tintiti până la neutralizarea, fie şi temporară, 
a raţiunii sau a instinctului de conservare. Mulţi dintre cei atinşi de propagandă rămân 
şi peste ani captivi ai acelor emoţii, autentice, desigur, dar persistent violente şi nocive. 
Ca atare, credem că, înainte de analiza fenomenului propagandistic, este bine-venită o 
reconstituire (fie chiar şi uşor alterată de trecerea anilor) a contextului social şi a pro- 
filului moral şi comportamental al românilor care erau încadraţi în instituţiile de bază 
ale sistemului ceauşist de apărare, Armata şi Securitatea. 

Schiţă de profil al românilor purtând uniformele 
„Epocii de Aur” 


În mediul militar comunist, comanda unică, disciplina, regulamentele, ierarhia reduceau 
la minimum şansele individului de a se sustrage îndoctrinării politice exercitate prin 
acţiunile de propagandă metodică, desfăşurate ca parte integrantă a „pregătirii de luptă 
şi politice” obligatorie a tuturor militarilor. Sub justificarea păstrării secretului şi a 
întăririi moralului, cenzura şi autocenzura erau cu uşurinţă aplicate şi amplificate. În 
plus, cadrele MApN îşi petreceau zilele într-un cerc strâmt, delimitat de perimetrul 
anost al cazărmii, de meschinăria apartamentului de bloc, mereu alături doar de colegii 
de unitate, nevestele şi copiii acestora ; contactul cadrelor militare cu societatea civilă, 
dincolo de universul cazon, era minim. Militarii se simțeau bine doar între ei şi stingheri 
sau chiar marginalizati printre civili. Faptul că regulamentele îi obligau să poarte uni- 
forma militară şi în drumul de acasă la unitate constituia un obstacol psihologic în plus 
în deschiderea unui dialog firesc cu civilii, care se simțeau intimidati şi rezervaţi. 
Dimpotrivă, cadrele de Securitate umblau mereu în civil, tocmai pentru a nu fi identi- 
ficaţi ca atare de cetăţenii pe care aveau misiunea să-i supravegheze informativ. Regu- 
lamentul, ierarhia şi disciplina militare alcătuiau codul de viaţă cotidiană al ofiţerilor şi 
subofiterilor, care le fusese inoculat în subconstient încă din liceul militar, apoi în şcoala 
de ofiţeri sau subofiteri. Modelajul cazon de nivel universitar culmina cu indoctrinarea, 
asociată cu intepenirea intelectuală deplină, în Academia Militară, deopotrivă in cea de 
comandă şi în cea politică. Puţini, foarte puţini, adevărate excepţii erau ofiţerii care 
urmau la seral ori la fără frecvenţă o facultate civilă (Drept sau studii economice) sau 
care mai mergeau la teatru şi mai citeau literatură. Într-un asemenea context, în plină 
„Epocă de Aur”, locotenent-colonelul doctor Lucian Culda (viitor corifeu postdecem- 
brist, în calitate de şef al culturii şi educaţiei de tip peremist în Armată) argumenta că 
„actul de propagandă, ca şi cel de educaţie, constă în dirijarea deliberată a unor mesaje 
spre anumiţi oameni”?, iar un alt politruc şi viitor culturnic postdecembrist, maiorul 
Teodor Rădulescu, statua că „un obiectiv expres al activităţilor cultural-educative este 
acela de a face propagandă politică, de a utiliza această importantă pârghie de formare 
a omului nou, cu un orizont larg de cultură, în scopul educării şi dezvoltării conştiinţei 
socialiste, a convingerilor comuniste, de a determina acţiuni practice, comportamente 
în consens cu sistemul de valori şi norme ale vieţii militare”. În 1984, Ceauşescu, în 
calitate de comandant suprem, ordona Armatei să devină „o puternică şcoală de educare 
politică, patriotică, revoluţionară ! Să facem ca fiecare militar să fie în acelaşi timp 
un activist de bază al partidului ! Fiecare ostaş, după ce termină stagiul militar, să devină 
un bun activist, un bun propagandist, un bun patriot, cu o înaltă conştiinţă revolutio- 
nară si patriotică, cu o înaltă conştiinţă socialistă”5. Forţa şi totodată vulnerabilitatea 


3. Lucian Culda, ,Conditionarea social-umană a atitudinilor. Consecințe metodice pentru activitatea 
de propagandă”, în Mihai Arsântescu şi Gheorghe Arădăvoaice (coord.), Dimensiuni psihosociale 
ale propagandei politice, Editura Militară, Bucureşti, 1982, p. 152. 

4, Teodor Rădulescu, „Propaganda politică prin intermediul acţiunii cultural-educative din armată”, 
în Mihai Arsântescu şi Gheorghe Arădăvoaice (coord.), op. cit., p. 164. 

5. Ştefan Pâslaru, „Politica Partidului Comunist Român de transformare revoluţionară a armatei noas- 
tre pe baze socialiste, de întărire a capacităţii de apărare a patriei (1944-1988)”, în volumul colectiv 
Istoria militară a poporului român. Culegere de lecţii, Editura Militară, Bucureşti, 1989, p. 529. 

propagandei militare româneşti (sau ale formelor echivalente, eufemizate ale acesteia, 
precum sus-mentionatele activităţi cultural-educative) au avut la bază accentul pus pe 
argumentul de tip nationalist-comunist, la care s-a adăugat loialitatea (ascultarea oarbă 
faţă de şefi numită disciplină) cultivată intens încă de la primul pas în uniforma militară. 
În rest, frustrările militarilor de toate gradele (mai puţin casta generalilor) erau asemă- 
nătoare cu cele ale românilor de rând, deşi soldele lor erau mai mari decât veniturile 
medii ale civililor : cozi la alimente, frig în case, pene de lumină, penurie de benzină, 
discrepantele grosolane dintre grad şi funcţie, aroganta secretarilor de partid şi amenin- 
tarea sumbră a „ceiştilor” (ofiţerii de contrainformaţii, care lucrau mână în mână cu 
securiştii). O ultimă şi considerabilă nemulţumire a fost cea provocată de decizia arbitrară 
a lui Nicolae Ceausescu de a nu semna decretele de avansare in grad la termen a ofite- 
rilor la 23 august 1989. 

Naționalismul, populismul şi manifestările patriotarde (inclusiv un cult ostentativ 
pentru generalul Ion Antonescu, căruia îi erau ignorate crimele de război), coroborate 
cu falsa modestie, s-au perpetuat în Armată mulţi ani după 1989, dovedindu-se adânc 
înrădăcinate în reacţiile şi modul de gândire ale unei bune părţi din corpul ofițeresc 
român. Este vorba despre ceea ce istoricul Cristian Vasile a numit „populism etnocratic, 
adică un amestec toxic de antonescianism, legionarism, national-comunism şi proto- 
cronism”€. Devin astfel perfect explicabile atât convingerea celor mai multi dintre 
militari, în perioada 17-22 decembrie 1989, că România fusese atacată de unguri, cât 
şi reflexul de executare fără crâcnire a ordinelor primite de la superiori, mai ales dacă 
acestea erau date de generali sau de colonei. Semnificativ a fost faptul că singura şi 
firava sursă de informare reală a militarilor consemnați în cazărmi după ce fusese dat 
indicativul de alarmă de luptă parţială „Radu cel Frumos” (ceea ce se întâmpla pentru 
prima dată după 1968) erau angajaţii civili, care puteau merge seara la casele lor, unde 
ascultau, cu frica-n sân, posturile de radio străine ce relatau o cu totul altă poveste decât 
ubicua propagandă ceausista. 

Ca întotdeauna, au existat şi excepţii (menite să confirme regula). Astfel, maiorul 
Mircea Mureşan, comandantul regimentului de tancuri din Pantelimon, aflat dincolo de 
lacuri, la marginea Bucureştiului, l-a închis în birou pe secretarul de partid pe unitate 
şi prietenul său, căpitanul Florin Tugurel, pentru a asculta ce se spunea la Radio Europa 
Liberă şi la alte posturi străine, spre a-i raporta în secret doar lui. Ca urmare, atunci 
când, pe 21 decembrie 1989, a primit de la divizie ordinul de a ocupa cu tancurile sale un 
dispozitiv în oraş, Mureşan, intuind gravitatea adevăratei situaţii din ţară şi din capitală, 
nu s-a repezit orbeşte să treacă la executare (aşa cum au făcut mulţi alţi comandanţi), ci 
s-a eschivat sub pretextul, transparent, al fragilitatii unor poduri de acces. Acelaşi ofiţer, 
aflat la comanda tancurilor dispuse după 22 decembrie în faţa Palatului Regal, mărturiseşte 
cu obidă că a fost zăpăcit, la fel ca şi subordonații săi, de mulţimea feluritelor simulatoare 
de foc care i-au „atacat tancurile”, obligându-l la o ripostă pe măsură”. În Rechizitoriul 
Ministerului Public apar mărturii care cuprind date despre simulatoarele de foc la gura 
țevii, care ar fi existat în dotarea Batalionului 404 cercetare-diversiune de la Buzău, 
dar nimeni nu le-a văzut în acţiune, deşi sunt adesea invocate. Filmul din 2006 al lui 
Radu Muntean Hârtia va fi albastră descrie convingător „balamuceala” care domnea în 


6. Cristian Vasile, „Câteva consideraţii despre presa cotidiană din postcomunism”, România literară, 
anul LI, nr. 4, 7 iunie 2019, supliment „După 30 de ani”, p. 3. 

7. Situaţiile descrise i-au fost relatate autorului de generalul (r) Mircea Mureşan într-o convorbire din 
10 iunie 2019. 

acele zile şi nopţi în Bucureşti, degringolada militarilor şi milițienilor, dar şi milioanele 
de cartuşe trase aiurea de civili bezmetici. 

Profilul dominant al ofiţerilor din Securitatea anilor 1980 era sensibil diferit de cel 
al militarilor constrânşi să trăiască sub presiunea ordinelor stricte şi a regulamentelor 
beton, cu privirea şi gândirea ascunse sub cozorocul caschetei. În primul rând, „locul 
de muncă” al ofiţerilor de Securitate era nu în cazarmă sau în poligonul de instrucţie, 
ci chiar în mijlocul oamenilor, în uzina, pe şantierul, în ministerul, în birourile, în 
magazinele sau la spectacolele... pe care aveau misiunea să le supravegheze informativ. 
Acest lucru presupunea cunoaşterea directă a realitatilor cumplite ale „Epocii de Aur”, 
radical deosebite de propaganda difuzată seară de seară la Telejurnal. Un procent din 
ce în ce mai mare de tineri ofiţeri de Securitate fuseseră recrutaţi dintre absolvenţii cu 
medii mari şi dosare sănătoase ai facultăţilor civile, atât cu profil umanist (limbi străine, 
drept, filologie), cât şi politehnic (din secţiile Academiei Tehnice Militare sau din insti- 
tutele politehnice din ţară). În acest fel, nivelul de deschidere educativă a cadrelor 
Securităţii a crescut considerabil, chiar dacă mulţi dintre aceşti tineri au preluat prin 
transfer moral vechile metehne şi mentalități de tip stalinist ale veteranilor’ aflaţi încă 
în funcţii de conducere, chiar şi după drasticele epurări post-Pacepa din 1978. Mai mult 
decât orice alt segment social din România ceauşistă (la fel ca şi din cea dejistă), ofite- 
rii de Securitate s-au simţit întotdeauna deasupra legilor, consemnelor, obligaţiilor 
valabile pentru cetăţenii de rând. Privilegiile de care se bucurau toţi lucrătorii Securităţii 
într-o Românie socialistă profund coruptă, în care dominau ciubucul, spertul şi mai ales 
sistemul PCR (Pile, Cunostiinte, Relaţii), erau mult superioare chiar şi celor de care 
beneficiau milițienii şi militarii; nu se cunosc cazuri de securisti stând la cozi intermi- 
nabile pentru alimentele de bază sau pentru benzină. Totodată, ofiţerii de Securitate erau 
cel mai bine informaţi cu privire atât la situaţia internă (cazuri de disidenţă, proteste, 
stări de revoltă şi nemulţumire), cât mai ales la cea internaţională, cvasinecunoscută 
românilor care nu ascultau în mod curent Radio Europa Liberă sau Vocea Americii. 

Spre deosebire de majoritatea covârşitoare a cadrelor MApN de toate gradele, mai 
tinere sau mai în vârstă, pentru care loialitatea, ordinul, ierarhia şi regulamentul repre- 
zentau valori imuabile, non-negociabile, o bună parte din cadrele Securităţii erau atinse, 
conştient sau nu, de ceea ce Cristian Troncotă a numit „duplicitate”, adică acel „spirit 
dominant în care şi-au desfăşurat activitatea majoritatea ofiţerilor acestei instituţii, cel 
puţin în ultimii ani ai regimului comunist. Duplicitatea se regăsea nu numai în activi- 
tatea profesională, ci în tot ce se gândea şi se realiza în familie, în cercul de prieteni, 
în discuţii şi chiar in gestica ofițerului de Securitate ca simplu cetăţean”?. Tot Cristian 
Troncotă afirmă limpede că Securitatea ştia ceea ce „urma să se petreacă” şi „l-a aver- 
tizat pe Ceauşescu”. Dacă acesta nu a ţinut seamă de avertisment, în schimb, securiştii 
de frunte au ştiut să supravieţuiască. Aşa se face că, la un moment dat, atât unii militari, 
cât şi unii securişti, executând disciplinat ordinele primite, au tras în populaţie, mai pe 
faţă, mai pe ascuns, apoi s-au retras. Rămâne de dovedit juridic cine şi cum anume. 

Pragmaticii, cinicii şi sofisticatii securişti erau mult mai predispusi la părăsirea bruscă 
a corabiei ceauşiste în prag de scufundare decât disciplinatii şi loialii militari de carieră. 
Cu excepţiile de rigoare. Altfel spus, pentru că erau mai bine informaţi, securiştii au 


8. Florian Banu, Securitatea. 1948-1989, vol. I: Monografie, Editura Cetatea de Scaun, Târgovişte, 

fost mult mai putin permeabili la propaganda ceauşistă decât militarii cei disciplinati şi 
in bună măsură incuiati. Ceea ce nu i-a împiedicat şi pe unii, şi pe alţii să se declare 
patrioţi postdecembristi absoluti. Fără excepţii. Tot aproape fără nicio excepţie, atât 
militarii, cât şi securiştii, mai ales cei cu grade mari, l-au detestat temeinic pe „Tiran 
şi sinistra sa soţie” (din variate motive) şi au susţinut căderea şi executarea lor, dar, în 
fond, nu şi-au dorit o schimbare radicală de regim comunist, o democraţie liberală de 
tip euroatlantic, fie pentru că nu-şi puteau imagina aşa ceva, fie mai ales pentru că le 
era frică de pierderea privilegiilor şi statutului. Nu în ultimul rând, mulţi militari şi 
securişti de toate gradele erau ingroziti de repercusiunile populare, nu doar de cele ale 
justiţiei, atât pentru crimele din perioada 17-22 decembrie 1989, cât şi pentru abuzurile 
de tot felul din „Epoca de Aur”. O parte dintre aceşti militari şi securiști, activi sau în 
rezervă, împreună cu o parte dintre activiştii de partid — nu vom şti probabil niciodată 
cine şi câţi anume — au făcut parte din ultrasecreta Reţea „R”, de rezistenţă în caz de 
război şi ocupare a teritoriului de către un inamic al regimului ceauşist şi poate că au 
acţionat potrivit planurilor acesteia. 

Pentru sistematizarea evoluţiilor propagandistice am identificat două borne. Prima 
este momentul 22 decembrie 1989, aproximativ ora 10, atunci când s-a consumat ultimul 
act semnificativ al propagandei ceauşiste, respectiv anunţul la radio al sinuciderii minis- 
trului Apărării Naţionale, Vasile Milea, „descoperit ca trădător”. Aproape simultan, în 
acea dimineaţă, asupra manifestantilor care se strângeau amenintator in jurul sediului 
CC al PCR si în zona Pieței Palatului au fost aruncaţi din elicopter fluturaşi care îi 
îndemnau să se disperseze şi să nu răspundă provocărilor. După acest moment a început 
un haos propagandistic, derulat în primul rând la televizor, sesizabil chiar şi în ziarele 
încă buimac-entuziaste, dar şi în stradă. Acest ghiveci propagandistic fără vreun gust 
definit, uneori cu suprasaturatie de dulce sau sărat, a continuat în tiraje şi la audienţe 
uriaşe până la momentul 12 ianuarie 1990. Atunci, ziua de doliu naţional a devenit prima 
zi de protest deschis al bucureştenilor împotriva noii puteri, în frunte cu „ultimul pe 
listă”, Ion Iliescu. Tot în acea zi s-au delimitat poziţiile pro şi contra FSN/lliescu ale 
presei, înregistrându-se şi o primă cenzură partizană a TVRL în favoarea regimului. 


Înainte de 22 decembrie 1989: polarizarea ideologică 
a propagandei 


În decursul anului 1989, se pot identifica două mari orientări ale propagandei desfăşu- 
rate asupra cetăţenilor români: pe de o parte, cea în favoarea regimului Ceauşescu, 
generată de aparatul specializat al Partidului Comunist, ce dispunea de toate resursele 
mediatice şi de autoritate ale statului, iar pe de altă parte, propaganda împotriva regi- 
mului, care provenea din afara ţării. Includem în această ultimă categorie şi acţiunile 
curajoase ale celor câtorva disidenti din ţară, precum Doina Cornea sau Mircea Dinescu, 
deoarece declaraţiile şi interviurile acestora au ajuns cunoscute românilor doar datorită 
posturilor de radio străine. Propaganda ceauşistă poate fi calificată drept „albă” (sursele 
mesajelor erau cunoscute şi asumate ca provenind din partea regimului) şi „de integrare” 
(nivelarea şi unificarea opiniilor şi atitudinilor spre obedienţă totală)”. În schimb, 


10. Pentru mai multe detalii privind diferitele tipuri de propagandă, vezi Călin Hentea, Propaganda şi 

DECEMBRIE 1989: PROPAGANDA ÎNAINTE DE TOATE 331 


propaganda anticeauşistă desfăşurată până in 22 decembrie 1989 poate fi considerată 
„albă” — atunci când a fost vorba de incitarea la revoltă din partea Radio Europa Liberă 
prin mesajele şi informaţiile transmise —, dar şi „gri” - în cazul zvonurilor de tot felul 
şi al vehiculării ştirilor internaţionale, care nu certificau sursele primare de provenienţă 
a informaţiilor (spre exemplu, ştirile despre cifrele exagerate ale victimelor de la 
Timişoara sau despre atrocitățile săvârşite de forţele de ordine comuniste). 


Propaganda ceauşistă 


Principala caracteristică a propagandei ceauşiste din ultimii ani ai „Epocii de Aur” a 
fost rigiditatea ei în raport cu schimbările politice profunde şi tot mai accelerate care se 
succedau în jurul României. Cultul personalităţii lui Nicolae şi a Elenei Ceauşescu 
continua imperturbabil, atingând chiar ridicolul cu ocazia Congresului al XIV-lea al 
PCR, provocând o aversiune populară suplimentară. Acelaşi efect de iritare maximă l-a 
avut şi obsesiva reluare de către cel care se credea unicul depozitar al adevărului şi 
purității idealului comunist a frazeologiei despre amenințările imperialiste la adresa 
socialismului, drept răspuns la glasnostul şi perestroika gorbacioviste. Despre aceste 
schimbări politice românii aflaseră nu doar de la Radio Europa Liberă, dar şi din trans- 
misiunile televiziunilor din statele vecine. Totusi, speculând cu abilitate sentimentele 
patriotice sincere ale românilor, Ceauşescu a reuşit să-i convingă pe mulţi (convingeri 
care au rezistat, în mică măsură, până în prezent) că el ar fi fost un patriot neînfricat, 
care lupta cu hotărâre pentru independenţa şi suveranitatea ţării sale în faţa amenințări- 
lor colosului sovietic, faţă de care românii aveau o îndelungată aversiune. 

Au existat patru teme specifice propagandei ceauşiste. Prima temă viza Ungaria şi 
se înscria în politica mai veche a nationalism-comunismului xenofob promovat de 
Ceauşescu, vizând inocularea în mentalul românilor a unei ameninţări, chiar de ordin 
militar sau subversiv, care ar veni din această direcţie. Cărţile de istorie apărute în 
Ungaria care lăsau să se întrevadă pretenţii teritoriale asupra Transilvaniei au devenit 
obiectul desemnat al unor condamnări şi respingeri vehemente în presă şi în cadrul 
şedinţelor de învăţământ politic din toate unităţile militare în vara anului 1989. Ca 
urmare, nu puţini au fost militarii care, atunci când au primit indicativul de alarmă de 
luptă parţială „Radu cel Frumos”, pe 17 decembrie, au devenit convinşi că România 
fusese atacată de Ungaria în vest, poate chiar şi de ruşi în est. A doua temă, tot pe linia 
amenințărilor externe, a fost exploatată doar pentru foarte scurt timp, din cauza succe- 
siunii rapide a evenimentelor : invazia americană din Panama - operaţiunea „Just Cause” 
fiind declanşată pe 20 decembrie 1989 - a venit ca o mănuşă propagandei ceauşiste. 
„Indicaţia” a fost dată direct de Nicolae Ceausescu, care, în finalul teleconferintei din 
20 decembrie 1989, a spus: „Noi va trebui să dăm la radio şi ceea ce a spus Bush că 
a discutat despre situaţia din România cu Mihail Gorbaciov la Malta. Să dăm aceasta 
după ce dăm ştirea în legătură cu intervenţia din Republica Panama”. Astfel erau 
desemnaţi principalii duşmani ai României socialiste: America cea imperialistă şi 
Uniunea Sovietică cea gorbaciovistă. Această temă se lega foarte bine de imaginea de 
patriot şi de luptător neabătut pentru libertatea ţării care îi fusese construită lui Ceauşescu. 
În sfârşit, a treia temă — răspândită sub formă de zvon şi discuţii şuşotite de inşi cu aer 

atotstiutor — a fost lansată de Ceausescu abia în discursul televizat din seara zilei de 20 
decembrie 1989, dar s-a dovedit extrem de persistentă până în zilele noastre, fiind intre- 
ținută atât de nostalgicii nationalist-comunisti, cât şi de alte grupări interesate. Ea s-a 
referit atât la complotul subversiv al unor agenturi străine (ungare, occidentale, sovietice, 
americane) împotriva orânduirii socialiste, cât şi la acţiunea unor „bande şi elemente 
teroriste, fasciste” la Timisoara. Tema intervenţiei „agenturilor străine” - nedovedită, 
dar teribil de convenabilă şi de plauzibilă - a cunoscut ulterior o spumoasă dezvoltare 
naționalistă, la fel ca şi nesfârşita saga a „teroriştilor”. Cea de-a patra temă de propaganda 
folosită de Ceauşescu în ultimul său discurs din 21 decembrie a fost şi cea mai jalnică : 
promisiunea unor măriri de leafă şi indemnizaţii, pentru amăgirea şi mituirea românilor 
care îi erau deja iremediabil ostili, strategie care nu a fost uitată, fiind aplicată (prin 
măriri preelectorale de pensii şi salarii bugetare) şi în prezent (tot fără succes) de unii 
lideri ai Partidului Social Democrat (PSD), urmaşul PCR. Momentul rostirii tentativei 
de cumpărare a supunerii românilor a coincis (întâmplător sau nu) cu producerea bubu- 
iturii şi a acelui sunet cu efect de panică ce au spart marele miting din Bucureşti menit 
a reface succesul propagandistic ceauşist din 21 august 1968. Rămâne de dovedit precis 
cine a dat ordinul detonării acelei grenade cu efect luminos şi acustic şi apoi al difuză- 
rii acelui sunet panicard prin amplificatoarele autospecialelor Secţiei de înzestrare cu 
material tehnic din subordinea Consiliului Politic Superior al Armatei aflate în dispozi- 
tiv!?, precum şi cine a realizat banda cu sunetul respectiv. De elucidat rămâne şi secvenţa 
anterior menţionată, a diseminării din elicopter asupra demonstrantilor anticeausisti din 
zona Sălii Palatului ~ sediul CC al PCR — în dimineaţa zilei de 22 decembrie 1989 a 
unor fluturaşi care îi îndemnau pe bucureştenii revoltați să nu răspundă provocărilor şi 
să se retragă la casele lor. 


Propaganda anticeauşistă 


Despre coagularea unei propagande anticeauşiste externe se poate vorbi după fuga în 
Occident a generalului Pacepa, în 1978. Ea a luat forme concrete abia în anii 1980, 
când s-a cristalizat pe linii de persuasiune bine gândite, susţinute cu argumente reale 
culese din cotidianul politic şi social al românilor. Acestea au vizat nerespectarea drep- 
turilor omului, scăderea dramatică a nivelului de trai, planurile de sistematizare terito- 
rială privind distrugerea satelor, dărâmarea bisericilor, politica demografică etc. 
Demonizarea lui Ceauşescu şi a întregului său regim poate fi urmărită prin seria de 
epitete, metafore şi comparații care i-au fost atribuite în presa occidentală, din care o 
parte au ajuns la urechile românilor prin intermediul Radio Europa Liberă: „România 
în era glaciară” în Le Point, „Întunericul României” în The Economist, „Un muzeu al 
nebunilor” în US News & World Report, „Geniul Carpaţilor în campania de dărâmare” 
în L'Express, „Anomalia românească”, „Regele Ceauşescu între Dracula şi Marx” în 
Corriere della Sera, „România : ultimul bastion stalinist” în Le Figaro, titluri care au 
fost sintetizate în revista Lumea azi din 28 decembrie 1989. La aceste titluri occidentale 
mai trebuie adăugate o serie de acţiuni, manifestări şi articole de presă ostile regimului 
ceauşist care s-au aglomerat în 1989, venind, într-adevăr, mai des dinspre Ungaria, şi 
care erau raportate imediat „conducerii superioare de partid” de serviciile secrete, 


12. Mădălin Hodor, „Misterul panicii de la mitingul din 21 decembrie 1989”, 21 decembrie 2018, 
https : //republica.ro/misterul-panicii-de-la-mitingul-din-21-decembrie-1989 (accesat la 12 iunie 2019). 

îndeosebi de Direcţia de Informaţii a Marelui Stat-Major!?. Din cauza unui sistem de 
cenzură din ce în ce mai sever, singurele canale de penetrare mediatică a frontierelor 
României au fost cele radio şi, parţial, în zonele de frontieră, cele de televiziune ale 
vecinilor bulgari, ungari, iugoslavi sau moldoveni. Posturile de radio Europa Liberă, 
BBC şi Vocea Americii au reprezentat principala sursă de informare externă a românilor 
pe timpul „Epocii de Aur”. Audienta acestora a crescut pe măsură ce condiţiile de viata 
scădeau în anii 1980, propaganda ceauşistă fiind astfel în bună măsură neutralizată. 
Totodată, aceste posturi de radio au avut un rol determinant în informarea şi implicit în 
mobilizarea românilor din marile oraşe pentru a-şi depăşi blocajele de teamă, nesigu- 
ranta, ezitare, necunoastere şi pentru a ieşi să protesteze în stradă. Exagerările şi dena- 
turările dramatice din ştirile şi relatările mass-media străine (îndeobşte posturile de radio 
ascultate de români înainte de 22 decembrie) privind atrocitățile comise de Securitate 
la Timişoara sau referitoare la numărul uriaş de morţi au fost extrem de stimulative 
pentru ca mulţi români să-şi învingă frica ce le fusese inoculată vreme de 45 de ani şi 
să protesteze cu orice risc. 

În 1992 a apărut un volum care a lăsat urme serioase în percepțiile postdecembriste 
ale multor români, tendentios intitulat Minciuni mass media şi care a alimentat tendin- 
tele nationalist-stangiste şi antiamericane!*. Coordonatorul lucrării, jurnalistul belgian 
RTBF Gerard de Sélys, avea, la fel ca şi majoritatea coautorilor, o orientare militantă 
de stânga şi antiamericană, care se cupla perfect cu atitudinile unui Ignacio Ramonet, 
redactor-şef la Le Monde diplomatique, sau ale vocalului lingvist cu orientări politice 
de stânga Noam Chomsky. Ideea de bază a volumului (de propagandă despre propagandă 
sau de contrapropagandă la propagandă), susţinută prin argumente bine selectate, era că 
vinovate de exagerarea intenţionată şi inacceptabil de mare a victimelor represiunii 
ceauşiste de la Timişoara, precum şi de inventarea unor atrocități ale Securităţii erau 
fix numai Statele Unite, prin acţiunile postului Radio Europa Liberă, care la vremea 
respectivă avea secţiuni pentru toate statele est-europene foste comuniste. Volumul stig- 
matiza în cel mai pur stil propagandistic sovietic întreaga mass-medie americană, în 
frunte cu marile sale agenţii de presă, prin amestecarea unor date şi evenimente reale 
cu interpretări tendentios deformate, pentru ca în final să fie susţinută, implicit, buna-cre- 
dinţă a FSN-ului iliescian în aflarea adevărului şi tragerea la răspundere a celor vinovaţi 
de cele întâmplate în decembrie 1989. Astfel, falsul „măcel de la Timişoara”, care a 
ţinut în decembrie 1989 prima pagină a presei occidentale, a devenit un caz de şcoală 
de manipulare mass-media şi de „necrofilie televizionistică”. Traseul falselor informaţii 
privind numărul victimelor şi atrocitățile securiste/militiste de la Timişoara (60.000 de 
victime - cifră de a cărei falsitate Jon Iliescu & Co. erau conştienţi în momentul pro- 
cesului soţilor Ceauşescu, potrivit Rechizitoriului Ministerului Public din aprilie 2019) 
a fost refăcut de contributorii sus-numitului volum. Scopul lor era de a incrimina atât 
subversivul post de radio finanţat de CIA, Europa Liberă (care difuzase înregistrarea 
sonoră a unor rafale de arme automate şi tipete ingrozite ale timişorenilor), cât si agen- 
tiile TASS, ADN, TANJUG gorbacioviste, televiziunea ungară şi in general „miturile 
şi delirele mass-mediei”, doldora de „adevăruri mutilate”. 

Mărturiile participanţilor supraviețuitori afirmă existenţa unor filmări şi fotografieri 
din locurile unde s-au produs proteste înainte de 22 decembrie, executate mai mult ca 
sigur de profesioniştii Securităţii, în scopul de a-i identifica şi a-i dovedi pe cei pe care 


13. Constantin Sava şi Constantin Monac, op. cit., pp. 16-45. 
14. Gérard de Sélys (coord.), Minciuni mass media, Editura Scripta, Bucureşti, 1992. 

urmau să-i aresteze, Aceste documente există în arhive şi pot spune multe despre acele 
crime şi autorii lor. După 22 decembrie, români şi străini, profesionişti sau amatori au 
filmat şi au fotografiat la liber peste tot în România, ceea ce iarăşi constituie dovezi 
asupra identităţii „teroriştilor”. Aşa încât „adevărurile mutilate”, „miturile şi delirele 
mass-mediei”, laolaltă cu construcţiile politice mioritice pot fi restaurate. Doar să se 
dorească cu adevărat acest lucru de către puterea politică în funcţie. 

În concluzie, propaganda internă şi internaţională de dinainte de 22 decembrie a fost 
polarizată încrâncenat, proiectată conform unor dogme ideologice, pe baza unui parti- 
zanat politic bine conturat. Poziţiile pro şi contra ceausiste, pro şi contra stangiste, pro 
şi contra americane au fost ireconciliabile, iar mesajele diseminate de sursele mediatice 
interne şi internaţionale au fost directe şi cu o puternică încărcătură emoţională. 


22 decembrie 1989 - 12 ianuarie 1990: 
o polifonie propagandistică consensuală 


Propaganda dominantă desfăşurată după fuga cuplului dictatorial şi invadarea de către 
cetăţeni a sediilor Televiziunii, Radiodifuziunii şi Comitetului Central au venit tocmai 
din aceste locuri unde se desfăşurau evenimente şi se făceau anunţuri importante trans- 
mise în direct. La incredibila emisie non-stop a Televiziunii (o performanţă jurnalistică 
şi tehnică înregistrată ca atare în istoria mass-mediei, cu atât mai mult cu cât înainte i 
se permiseseră doar două ore de program zilnic), în care se rostogoleau într-un ritm 
năucitor informaţii şi mesaje cutremurătoare (preluate şi de alte canale străine), s-au 
adăugat începând de a doua zi cele publicate de ziarele centrale (Scânteia poporului, 
care după doar două zile s-a rebotezat în Adevărul, Scânteia tineretului, care a devenit 
Tineretul liber, şi Informaţia Bucureştiului, care s-a transformat în Libertatea), pentru 
ca mai toate efigiile mediatice să-şi atârne, brusc, eticheta „liber”, inclusiv TVR. Fiecare 
dintre acestea au constituit surse de ştiri pentru media internaţională, alături de cele 
culese direct din teren de cohortele de reporteri şi echipe de televiziune care, după 
deschiderea graniţelor, au năpădit peste noapte mai ales Bucureştiul şi Timişoara. 
Majoritatea românilor au rămas siderati în fata televizoarelor, ,inghitind” pe nemeste- 
cate/negandite tot ce se arăta şi se spunea pe micul ecran, pentru ca a doua zi să stea 
la coadă (obicei deja bine exersat în ceauşism) pentru a cumpăra orice ziar disponibil 
pe tarabe, ziare care până deunăzi slujiseră doar ca hârtie de ambalaj. Românii anilor 
1989 şi 1990 nu trebuie blamati sau judecaţi prea aspru pentru că nu au ştiut să filtreze, 
să judece, să interpreteze avalanşa mediatică ce s-a prăvălit peste noapte asupra lor, după 
ce timp de 45 de ani au avut parte doar de o cenzură acerbă şi de un discurs propagan- 
distic anost al puterii comuniste. Pur şi simplu, românii acelor ani nu aveau exerciţiul 
democratic al consumului mediatic, le lipseau elementele de bază ale unei culturi poli- 
tice şi civice liberale, deoarece acestea le fuseseră anihilate aproape în totalitate în 
timpul regimurilor autoritar-totalitare carlist, antonescian şi comunist. 

Astfel, timp de aproape trei săptămâni, vocile propagandei au fost aproape la unison. 
La început, toată lumea îi blama, într-o orgie de epitete demonizatoare, pe „Caligula 
de la Dunăre”, pe „Ceauşescu şi odioasa lui soţie” etc., pentru ca abia după execuţia 
acestora pe 25 decembrie să se audă din ce în ce mai tare sloganul „Jos comunismul ! ”. 
Totul a culminat pe 12 ianuarie 1990 cu impunerea de către protestatarii din Piaţa 

Victoriei a scoaterii PCR în afara legii şi cu reintroducerea pedepsei cu moartea, care 
îi viza pe liderii comunişti din CPEx, arestaţi şi judecaţi în lotul Timişoara. Un Nürnberg 
mioritic părea a fi iminent. În acelaşi timp, toată lumea îşi exprima în fel şi chip, pe 
un ton cât mai patetic şi lăcrămos, adeziunea faţă de victoria poporului obţinută la 
22 decembrie 1989. Presa cerea la unison „Linişte ! ” şi „Moarte teroriștilor ! ”. Solida- 
ritatea umană între români, dar şi a cetăţenilor occidentali de rând cu românii nu a fost 
mai puternică vreodată. Românii erau în admiraţia neţărmurită a mapamondului (pro- 
babil mai puţin a lui Kim Ir Sen sau Fidel Castro); ajutoarele umanitare curgeau din 
toate părţile, portocalele şi salamul fără soia au devenit peste noapte accesibile şi româ- 
nului de rând. Consensul social şi politic părea a fi deplin. Emisiunile în direct ale 
Televiziunii Române începând din 22 decembrie 1989 din Studioul 4 sau de la balconul 
fostului sediu al CC al PCR au fost o premieră mondială absolută a televiziunii şi au 
prefigurat performanţele apropiate ale CNN şi ale primei transmisii live a unui război, 
cel din Irak, în ianuarie 19915. 

În pofida admiratiei şi entuziasmului internationale faţă de lupta dramatică a româ- 
nilor pentru libertate, percepțiile occidentale generate de scenele pe care o lume întreagă 
le urmărea uluită şi emoţionată la televizor, începând din 22 decembrie, au fost diferite, 
uneori contrare celor care le-ar fi convenit românilor: „O lume cenuşie, în care cel 
de-al Doilea Război Mondial parcă tocmai se terminase, soldaţii purtând căşti şi mantale 
asemănătoare ruşilor la Stalingrad, precum şi o violenţă amestecată cu teatrale ritualuri 
religioase de înmormântare, ce dezvăluiau un popor ce simţea nevoia să-şi exhibe în 
mod repetat pasiunile in fata oglinzii”!€, avea să scrie americanul Robert Kaplan. 

Încă din primele zile de libertate, în retorica mediatică a presei scăpate de constrân- 
gerile propagandistice ale dictaturii s-a făcut simţit ceea ce Luminiţa Roşca a numit 
misionarismul civic, caracterizat „prin valorificarea tuturor formelor propagandei şi 
dezinformării comuniste, mai atenuat (festivismul) sau mai accentuat (patosul), la care 
se adaugă aspecte ale discursului informativ, aflat în fază incipientă. Presa promovează 
ideea adeziunii maselor la propunerile, legile, ideologia noii administrații prin aceleaşi 
procedee discursive prin care «mima» adeziunea maselor în regimul comunist”. Adică 
tot vechile mecanisme de propagandă, dar orientată în sens diferit. Chemarea, pe un 
ton patetic, la consens general era justificată de noua putere emanată, în cuvântările lui 
Ion Iliescu, pentru evitarea marii primejdii a destabilizării şi haosului care ar fi ame- 
nintat tara şi „fragila noastră democraţie”. 

Reluăm, după cum au fost ele consemnate în volume apărute la relativ scurt timp 
după 22 decembrie 1989, aceste manifestări publice cu conţinut propagandistic. Unele 
dintre acestea - dar nu ştim precis care anume - au fost sincere, altruiste, altele doar 
oportuniste, conjuncturale sau, dimpotrivă, au ascuns interese oculte sau mesaje con- 
spirationiste, dar nici pe acestea nu le-am lămurit încă. 


15. Peter Gross, Colosul cu picioare de lut. Aspecte ale presei româneşti post-comuniste, Editura 
Polirom, laşi, 1999, p. 83. 

16. Robert D. Kaplan, Balkan Ghosts : A Journey Through History, First Vintage Departures Edition, 
New York, 1996, pp. 83-84. 

17. Luminiţa Roşca, Mecanisme ale propagandei în discursul de informare. Presa românească în peri- 
oada 1985-1995, Editura Polirom, laşi, 2006, p. 213. 

Apeluri si chemări 


În „Epoca de Aur” apelurile şi chemările la întrecere socialistă erau formule ritualice 
cotidiene ale propagandei. În mod firesc, aproape fiecare revoluţionar, militar, om poli- 
tic care a ajuns în Studioul 4 al TVR în ziua de 22 decembrie 1989, precum şi în 
următoarele zile a simţit nevoia să formuleze şi el un apel, de obicei într-o retorică 
emoţională (compatibilă de altfel cu starea generală a tuturor spectatorilor) din care 
răzbătea limba de lemn. Pe ecran a apărut chiar şi burtiera cu „Apeluri către ţară”. 
Teama de o posibilă reacţie violentă a forţelor rămase credincioase lui Ceauşescu a 
generat o propagandă de integrare (unificarea corpului social), atât pe verticală (de la 
lider la subordonați), cât şi pe orizontală (de la egal la egal)'*, aşa cum rezultă crono- 
logic din transcrierea intervențiilor. Sergiu Nicolaescu (bine-cunoscutul regizor şi viitor 
lider marcant al FSN/PDSR/PSD, contestat de multi participanţi la evenimente, dar 
niciodată cercetat pentru rolul său ocult, surprinzător de dezlânat pentru un actor, dacă 
această exprimare nu făcea parte din rol): „Mă adresez Ministerului de Interne... sun- 
teti români la fel ca şi noi... mă cunoaşteţi şi mă iubiţi şi dacă mă cunoaşteţi şi mă 
iubiţi, credeţi-mă : nu vă lăsaţi, nu dati, nu vă supuneti orbeşte ordinelor. [...] Vrem să 
tratăm în mod loial şi cinstit... vrem să tratăm cu acei care conduc încă tara. [...] lesiti 
în stradă, romani! Veniti aici la Televiziunea română ! ”. Mircea Dinescu (poet, disident 
anticeauşist, niciodată un critic prea sever sau un opozant ferm al lui Ion Iliescu): 
„Păstraţi-vă calmul în orice împrejurare. Nu părăsiţi posturile de televiziune care-s foarte 
importante”. Teodor Brateş (crainicul evenimentelor, ulterior urmărit penal pentru cele 
spuse în direct pe post): „Pentru ca Televiziunea să rămână în continuare a poporului, 
vă rugăm să o apăraţi”. Petre Popescu (fost principal crainic al televiziunii ceauşiste) : 
„Nu încetaţi manifestările. inconjurati Radioul şi Televiziunea şi apăraţi-le ! ”. Generalul 
Mihai Chiţac (viitor ministru de Interne FSN, condamnat cu executare pentru faptele 
sale de la Timişoara): „Sunt generalul-locotenent Mihai Chiţac, comandantul garnizoa- 
nei Bucureşti. Adresez pe această cale rugămintea tuturor unităţilor militare din garni- 
zoană, unităţilor Ministerului Apărării Naţionale şi ale Ministerului de Interne pentru 
a depune toate eforturile să sprijine noua orientare politică socialist-democratică din ţara 
noastră”. Generalul-maior Ştefan Guşă (şeful Marelui Stat-Major, presupus a fi fost apoi 
iradiat mortal pentru că s-a opus intervenţiei forţelor speciale sovietice): „Fac apel la 
raţiunea militarilor care mă cunosc de mic, de copil, toate trupele intră imediat în 
cazărmi, nu ascultă decât de ordinele Armatei. Armata apără ţara şi poporul şi nu 
altceva”!”. Alături de aceste figuri sau nume cunoscute românilor, au apărut atunci, nu 
se ştie de unde şi cum, în Studioul 4 al TVR figuri total necunoscute, precum Gelu 
Voican Voiculescu, Cico Dumitrescu sau Dan losif, care vor juca un rol deosebit de 
important, dar încă neelucidat în luarea deciziilor şi desfăşurarea evenimentelor. 


18. Jacques Ellul, Propagandes, Editions Economica, Paris, 1990, pp. 90-98. 

19. Mihai Tatulici (coord.), Televiziunea Română, Revoluţia română în direct, Bucuresti, 1990, pp. 22-115. 
Toate citatele din cele spuse de diverse personaje la televiziune pe 22 decembrie şi în zilele urmă- 
toare sunt preluate din acest volum. 

Mesaje şi zvonuri 


Cele mai multe mesaje despre situaţiile sau faptele comunicate public în zilele de după 
22 decembrie s-au bazat pe informaţii neverificate, pe zvonuri de sorginte necunoscută, 
dar s-au referit la ameninţări grave şi imediate, îndeosebi pentru locuitorii din Bucureşti. 
A fost vorba îndeobşte de zvonuri care conţineau implicit germenii terorii sau panicii. 
Pe fondul confuziei generale a populaţiei şi al labilităţii surselor de informare, toate 
aceste informaţii şi mesaje rostite în direct la Televiziune au fost percepute de majori- 
tatea drept adevărate sau măcar credibile. Ele au fost consemnate în volumul coordonat 
de Mihai Tatulici astfel: Teodor Brateş (redactor, şi nu crainic TVR, ulterior suspect 
pentru săvârşirea de infracţiuni contra umanităţii) : „Primim informaţii că se dă băutură 
gratuit în cârciumile din Bucureşti, să îmbete oamenii, să-i incite la dezordine, la acte 
care se pot întoarce împotriva noastră. [...] Am primit informaţii că în unele zone ale 
capitalei elementele declasate, elementele care vor să umbrească această mare victorie 
a poporului au început să devasteze magazinele... Această activitate trebuie curmată”. 
Desigur, astfel de cazuri de hotie calificată vor fi existat. Mai importantă ar fi fost 
emiterea unui comunicat din partea Miliției „timorate” privind amploarea unor astfel 
de tâlhării şi dacă Militia (chiar dacă se dădea paralizată de evenimente) a reuşit măcar 
în parte să-i prindă pe făptaşi. Victor Ionescu: „Nu există sânge pentru transfuzii, nici 
măcar pentru bolnavi aflaţi pe masa de operaţii, securiştii au aruncat în aer depozitul 
de sânge”. Teodor Brateş (urmărit penal în 2004 pentru transmiterea de informaţii false, 
împreună cu Petru Popescu şi Victor Ionescu): „Sigur nu avem posibilitatea să le veri- 
ficăm autenticitatea... dar vă rugăm să fiţi atenţi... Se spune că elementele acestea 
duşmănoase, securiştii, au otrăvit apa de la Sibiu şi Timişoara... apa trebuie fiartă 
înainte de a fi consumată”. Informaţia a fost apoi titrată din studio pe ecran, dar în 
realitate zvonul apei otrăvite a circulat în cel putin 10-15 oraşe mari. Tot aşa au circulat 
zvonuri despre un posibil atac al teroriştilor asupra centralei nucleare de la Cernavodă 
şi că aceştia dispuneau de hangare subterane secrete, precum şi de armament ultrasofis- 
ticat. Au mai fost vehiculate cu insistenţă zvonuri despre comandouri speciale formate 
din „copii de suflet” ai lui Ceauşescu, dar mai ales despre mercenari arabi (sirieni, 
libieni, palestinieni) trimişi de conducătorii statelor respective, ca urmare a unor inte- 
legeri prelabile secrete în caz de lovitură de stat anticeauşistă?. 

Între 22 şi 25 decembrie 1989, autorul acestor rânduri, la vremea respectivă loco- 
tenent-major inginer, cercetător în cadrul Centrului de Cercetări Ştiinţifice de Chimie 
Militară (UM 01642 Bucureşti), consemnat, ca orice oştean, în cazarmă începând din 
17 decembrie sub indicativul „Radu cel Frumos”, îşi păzea pe timpul nopţii unitatea 
aflată pe Şoseaua Oltenitei, alături de colegii săi (tot ingineri militari cercetători). Aveam 
cartuş tras pe ţeava unui pistol-mitralieră AK 47, doar cu piedica pusă, fiind anunţaţi 
că un comando terorist urma să atace, din elicoptere, unitatea pentru a captura putinul 
substanţelor toxice de luptă aflate în depozitul staţiei tehnologice pilot a Centrului. 
Desigur, atacul nu s-a produs, dar adrenalina a fost din plin. Tot din acea perioadă şi 
până în primăvara anului 1990 retin că in mapa ofițerului de serviciu pe unitate a fost 
introdus un caiet, format studenţesc, numerotat şi înseriat la biroul de documente secrete, 
în care trebuia notată orice informaţie sau zvon de interes militar care era receptat la 


20. Costache Codrescu (coord.), Armata română în Revoluţia din decembrie 1989, Editura Militară, 
Bucureşti, 1998, pp. 166-167, pentru datele despre dezinformări şi zvonuri. 

televizor sau la radio. La auzul unui astfel de zvon (Teodor Brates: „Am auzit că au 
pus bombe aici, în Televiziune, să sărim în aer. O să fim şi noi, toţi cei de fata, victimele 
terorii”), colonelul inginer chimist Gheorghe Coltz, coleg de unitate cu mine, probabil 
s-a gândit că e marea lui ocazie de afirmare. Drept pentru care s-a învoit să plece din 
UM 01642, zicând că se duce la băiatul său aflat în primejdie la şcoala militară de la 
Sibiu. Peste putin timp, spre stupefactia generală a colegilor săi, a fost văzut în direct 
la televizor dezamorsand, didactic, o falsă bombă descoperită la televiziune. 

Rechizitoriul Secţiei Parchetelor Militare de pe lângă Înalta Curte de Casaţie şi Justiţie 
din 5 aprilie 2019 nu a confirmat nici existenţa teroristilor, ci doar a „psihozei teroriste” 
induse cu bună-ştiinţă de inculpati, şi nici vreo intervenţie externă (agenturi, servicii 
secrete) în declanşarea şi desfăşurarea evenimentelor. 


Adeziuni şi declaraţii 


Acestea au venit îndeosebi din partea reprezentanţilor de rang secund ai instituţiilor 
susceptibile a fi culpabilizate pentru prestațiile lor în vechiul regim (Televiziunea, 
Armata, Securitatea, Militia), care, din proprie iniţiativă (sau poate trimişi de foştii sau 
actualii lor şefi), au încercat să-şi ceară iertare în public şi să repudieze regimul ceauşist 
într-un mod cât mai convingător, exprimându-şi adeziunea totală la noua stare de fapt. 
Volumul coordonat de Mihai Tatulici permite rememorarea şi resemnificarea lor în 
prezent. Mihai Lupoi (un căpitan în uniformă, apărut de nicăieri, dar viitor ministru 
FSN al Turismului) declara cu mult aplomb, dar fără nicio împuternicire: „La ora 
aceasta, Armata este alături de popor. E o euforie generală... militarii au scos încărcă- 
toarele din arme. Vă repet: din Ministerul Apărării Naţionale niciun militar nu va trage 
în populaţie. Nu sunt autorizaţi de nimeni pentru că nu mai există conducerea Ministerului 
Apărării Naţionale”. Este uşor de imaginat indignarea generalilor venerabili din sediul 
MApN din Drumul Taberei în fata unui asemenea tupeu. Petre Popescu (fost crainic 
oficial al vizitelor lui Ceauşescu): „Vrem să ne răscumpărăm greşeala după 25 de ani, 
de a vă spune de acum înainte numai adevărul”. George Marinescu (fost crainic ceauşist, 
viitor crainic FSN): „Mă văd nevoit să îmi fac mea culpa faţă de o ţară întreagă care 
ani de zile m-a urmărit transmițând tot felul de comunicate”. Jon Iliescu (introdus cu 
venerație în scenă de Teodor Brateş) este cel care a dat tonul demonizării lui Ceausescu 
pentru canalizarea furiei populare exclusiv asupra lui, şi nu asupra regimului comunist : 
„Vinovatul principal este Ceauşescu. Acest om fără inimă, fără suflet, fără creier, care 
nu voia să cedeze, un fanatic care stăpânea cu metode medievale. [...] A întinat nu numai 
numele Partidului Comunist Român, a întinat memoria celor care şi-au dat viaţa pentru 
cauza socialismului în această ţară”. Locotenent-colonelul Stan Gheorghe (mult prea mic 
în grad pentru a vorbi convingător în numele Securităţii): „Reprezint Securitatea sta- 
tului şi doresc să mă adresez colegilor mei care în acest moment precis se uită cu multă 
atenţie, pentru că eu am fost trimis aicea de una din cele mai importante direcţii din 
Departamentul Securităţii Statului. [...] Fac apel la voi să nu folosiţi armele, fac apel la 
voi să depuneti armele... pentru că asta aşteaptă poporul român de la voi. Nu este nevoie 
de masacru. Destule a făcut tiranul care în mod fericit a fost înlăturat”. Oare ce a gân- 
dit generalul-locotenent Julian Vlad, aflat în sediul PCR, la o asemenea declaraţie a unui 
subordonat al său mult inferior în grad? 

Presa scrisă a fost şi ea înecată în adeziuni înflăcărate: „Recunoştinţă fierbinte 
Armatei române” este titlul, care păstra încă amprenta limbii de lemn, al unui comentariu 
publicat pe prima pagină a ediţiei speciale a Scânteii poporului din 22 decembrie 1989, 

republicat integral a doua zi şi semnat de Gh. Mitroi şi A. Papadiuc ; sub acest articol, 
o fotografie la fel de patetică, cu o femeie între două vârste care îi întindea flori unui 
soldat cu cască de metal pe cap. Chiar şi pe 24 decembrie, ziarul România liberă, 
reflectând starea de spirit de atunci, publica titluri mobilizatoare şi înflăcărate de tipul 
„Acum ori niciodată”, „Reportaj prin foc şi sânge” sau imperative ale momentului : 
„Fraţi romani! Nu vă lăsaţi raţiunea întunecată de panică, de bucuria primelor victorii, 
de neîncredere în semenii noştri de bună-credinţă ! Fiţi vigilenti, actionati uniţi cu toate 
forţele patriotice, inclusiv cu forţele Ministerului de Interne care ni s-au alăturat”. Pe 
pagina a patra a ziarului, o revistă a presei internationale dedicată subiectului Revoluţiei 
Române menţiona aproape toate capitalele importante ale lumii şi principalele instituţii 
de presă care salutau in corpore căderea regimului Ceauşescu: lumea se întrecea în 
metafore de demonizare a dictatorului căzut şi în relatări cât mai dramatice ale luptelor 
pentru libertate ale românilor cu „pretorienii vulgarului răufăcător”. 


Lozinci 


Numite ulterior sloganuri, aceste lozinci au fost strigate mai întâi la Timişoara şi apoi 
in Bucuresti şi în alte oraşe unde au avut loc manifestații (Cluj-Napoca, Arad, Sibiu), ele 
având nu doar rolul de exprimare a protestului, ci şi de îmbărbătare a fiecărui om din 
mulţime, care prindea curaj după ce vedea că şi cei din jur gândeau şi se exprimau la 
fel: „Jos dictatura ! ”, „Jos Ceausescu! ”, „Jos Tiranul!”, „Vrem alegeri libere ! ”, „Azi 
în Timisoara, mâine-n toată ţara ! ”, „Ceauşescu judecat pentru sângele vărsat! ”, „Ole, 
ole, ole, ole, Ceauşescu nu mai e!”, „Armata e cu noi!”, „Noi suntem poporul!”, 
„Libertate ! ”, „Jos comunismul ! ” (initial sporadic, apoi mai des după 25 decembrie 
1989), „Fără violenţă ! ” (slogan repetat insistent ulterior în toate mitingurile şi protes- 
tele opozanților FSN), „Libertate, te iubim, ori învingem, ori murim! ”. În ziare a 
apărut practica inserării unui text fierbinte, dar gratuit la finalul articolelor: „Mânia 
şi-a făcut datoria, dreptatea a fost cucerită cu sânge, acum este rândul raţiunii, calmului, 
înţelepciunii”, în Scânteia poporului din 22 decembrie 1989; „Apărăm şi înălţăm 
România ! ”, în Scânteia poporului din 24 decembrie ; „Trăiască România liberă ! ”, in 
Adevărul din 27 decembrie”. În anii 1950, textele se încheiau cu formule de tipul 
„Trăiască pacea ! ” sau „Trăiască Stalin! ”. Patosul (astăzi considerat ridicol sau penibil) 
ca tehnică propagandistică ce avea drept scop certificarea sinceritatii şi dăruirii autoru- 
lui a fost intens folosit în retorica tuturor actorilor de pe scena mediatică imediat post- 
decembristă, în defavoarea bagajului informativ sau a argumentatiei logice şi factuale, 
dovedind o dată în plus superioritatea eficacitatii pe termen scurt a propagandei emoti- 
onale faţă de cea raţională. Presa era doldora în acele zile de comunicatele, legile şi 
decretele emise, care dădeau impresia unei transparente totale a actelor de conducere 
ale noii puteri FSN. Au apărut şi noile stereotipuri mediatice, care se coagulează în 
noua limbă de lemn postdecembristă. Puţini dintre „stimaţii concetateni” sau ,,compa- 
trioti”, care până ieri erau „dragi tovarăşi şi preteni”, dar încă nu deveniseră „doamne- 
lor şi domnilor”, au sesizat acest fenomen la momentul respectiv. Nu au lipsit din 
folclorul tulbure al acelor zile nici contralozincile, care, la fel ca zvonurile, nu se ştie de 
unde au provenit, dar au circulat intens, având un evident scop de intimidare : „Niciun 
Revelion acasă fără un mort pe masă” sau „Crăciunul vostru, Anul nou al nostru”. 


21. Luminiţa Roşca, op. cit., p. 221. 

Graffiti 


Dacă lozincile/sloganurile erau furnizoare de energie şi curaj pentru cei care le scandau, 
îmbărbătându-se pe sine şi pe ceilalţi din mulţime, autorii de graffitiuri pe ziduri şi 
garduri au fost cu siguranță mult mai temerari. În acele momente îţi trebuia suficient 
de multă convingere şi tărie în opinii pentru a scrie în public, fie şi sub protecţia înse- 
rării, a nopţii sau a pustietăţii străzii, lucruri care, cu doar o zi sau două în urmă, ar fi 
atras cu siguranţă arestul, bătaia şi o pedeapsă severă. Aceste graffitiuri, unele cu iz 
intelectual, altele cu greşeli gramaticale, au fost aşternute în grabă, de cele mai multe 
ori cu creta, mai puţine cu vopsea, înainte şi după 22 decembrie 1989, pe zidurile clă- 
dirilor din centrul Bucureştiului, în zona dintre Piaţa Romană şi Universitate, acolo unde 
au avut loc şi confruntările dintre manifestanți şi forţele de represiune. Ele stigmatizau, 
incitau, mobilizau, declarau fără drept de apel, la modul imperativ: „Hitler, Stalin, 
Ceauşescu”, „A căzut cizmarul”, „Afară cu cizma ceauşistă! ”, „Jos cu trădătorul 
Ceauşescu ! ”, „Jos cu clanul Ceauşescu ! ”, „Reîntregirea familiei = ultima dorinţă a lui 
Ceauşescu”, „Cizmarul Ceauşescu şi ai lui, cimpanzeii neamului”, „Libertate”, „Victorie”, 
„Nu ne temem”, „Victoria poporului unit”, „Adevăratul titlu al colectionarului de titluri : 
cel mai mare criminal din istorie”, „Jos comunismul! Aruncaţi carnetele ! ”, „Nu vom 
uita sângele vărsat”, „De Crăciun ne-am luat ratia de libertate”, „Moş Crăciun, bun 
venit în România ! ”, „Ceauşescu şi soţia, nu te vrem în România”, „Judecata de apoi 
pentru ei de la noi”, „Se aud gloantele, fluturi nevăzuţi ce vor să se întoarcă în viermele 
ce-a ros patria ! ” (pe zidul Facultăţii de Istorie şi Filosofie din Bucureşti), „Nu plecăm 
acasă, morţii nu ne lasă”, „Jos comunismul ! ”, „Democraţie şi pluralism”, „Ceauşescu 
Anul nou îl va face în cavou”, „Victoria poporului unit”, „Să nu uităm Timişoara”, 
„Cine-i mic şi dă din mână si-are 4 la română”, „Libertatea culturii”. Multe dintre 
aceste graffitiuri au intrat apoi în folclor. Ele mărturiseau starea reală de spirit a bucu- 
reştenilor de atunci. 


Dezinformări şi diversiuni 


Numai în ziua de 24 decembrie 1989, la Marele Stat-Major s-au recepționat prin tele- 
fon peste 800 de informaţii, din care, după verificare, doar 50% s-au dovedit a fi 
adevărate — se scrie în volumul editat de Editura Militară în 1998, coordonat de gene- 
ralul Costache Codrescu; mesajele fuseseră comunicate într-un vocabular şi într-o 
sintaxă specifice militarilor şi în plus erau invocate nume reale ale comandanților. 
Colonelul (r) Remus Macovei din Constanta a semnalat şi el coincidente mai mult decât 
suspecte, care i-au fost relatate de colegii săi, dar care nu au fost luate în seamă de 
reprezentanţii parchetelor militare : „Toate zvonurile, dezinformările şi incitările la violenţă 
apărute pe fir militar sau în reţeaua nebruiată a Marinei Militare, după 22 decembrie 
1989 la unităţile militare din zona litoralului, semănau izbitor cu Planul de difuzare a 
informaţiilor despre inamic, jucat la ultimele aplicaţii de comandament”?. 


22. Mircea Alexandrescu, Bucuresti. Oraş martir — oraş erou, plachetă de fotografii, Editura Meridiane, 
Bucureşti, 1990. 

23. Macovei Remus, „Enigme ale evenimentelor din decembrie 1989”, http : //presamil.ro/enigme-ale- 
evenimentelor-din-decembrie-1989/ (accesat la 14 iunie 2019). 

Un alt mare semn de întrebare a fost formulat (dar abia ulterior) faţă de generalul 
Nicolae Militaru (dovedit agent sovietic de Securitatea lui Ceausescu, dar numit de Ion 
Iliescu ministru al Apărării Naţionale), care, deşi trecut în rezervă, a venit în uniformă 
la Televiziune şi a cerut cu gravitate: „Opriţi macelul! Daţi ordine, opriți măcelul ! ”. 
Despre acest mesaj-apel s-a speculat că a fost semnalul codificat de declanşare a actiu- 
nilor diversioniste ale „teroriştilor”, deoarece până în acel moment nu începuse încă să 
se tragă în revoluționari. Multe alte mesaje transmise pe 22 decembrie la Televiziune 
s-au referit la situaţia de la Sibiu, creându-se impresia că acolo se desfăşurau lupte 
aprige (deoarece se ştia că, în Sibiu, Nicu Ceauşescu era prim-secretar). Teodor Brateş : 
„De la Sibiu ni se comunică acum că Armata nu mai are muniţie şi trupele de Securitate 
continuă să atace unităţile militare. Toate unităţile militare din jur să se ducă să dea 
ajutor acestor oameni care apără onoarea naţională. [...] Suntem informaţi că anumite 
elemente ceausiste din fosta miliţie încearcă să se apropie de capitală”. Ambele ştiri nu 
s-au confirmat, dar au produs pe moment panică şi confuzie. Cazimir Ionescu: „Suntem 
intrerupti de un apel urgent! O coloană blindată motorizată se îndreaptă spre Piteşti 
pentru a ocupa punctul atomic, rafinăria, rezervoarele de cianură, barajul de la Curtea 
de Argeş! Odată cu căderea acestor puncte, oraşul Piteşti poate să dispară complet de 
pe harta ţării. Cerem Armatei să intervină ! ”. Şi această ştire s-a dovedit complet falsă 
şi panicardă, dar Cazimir Ionescu, viitor membru FSN şi apoi PD, nu a avut de suferit 
de pe urma acestor fake news. Teodor Brateș: ,,Teroristii se îndreaptă spre Televiziune, 
Armata să-şi facă datoria. Să anunţe radioul din 5 în 5 minute şi să informeze ce se 
întâmplă”. Petre Popescu: „Radioul este într-o situaţie foarte critică. Este în pericol. 
Facem apel la populaţie să iasă în zonă pentru a înconjura această instituţie. De aseme- 
nea, facem apel la toţi cetăţenii care se află în curtea instituţiei noastre, a Televiziunii 
să nu părăsească curtea, să rămână aici”%. 

Traseul acestor numeroase dezinformări şi diversiuni nu a fost complet elucidat, la 
fel cum nu s-a lămurit nici mult invocata problemă a „teroriştilor”. Rechizitoriul Secţiei 
Parchetelor Militare în Dosarul 11/P/2014 din 5 aprilie 2019 afirmă la pagina 323 că 
„Probatoriul administrat arată că multiplele dezinformări exercitate prin TVR, toate 
după orele 15 : 00 ale zilei de 22 decembrie 1989, s-au petrecut sub mandatul şi respon- 
sabilitatea Comandamentului Militar a! TVR” de la etajul XI, din care făceau parte 
inculpatii Ion Iliescu şi Gelu Voican Voiculescu, care colaborau strâns cu Direcţia 
Operații din Marele Stat-Major, condusă de generalul Nicolae Eftimescu. Mai mult decât 
atât, în Rechizitoriu se spune că: 


Probatoriul administrat a demonstrat că, începând cu orele 18 : 30 ale zilei de 22 decembrie 
1989, a fost declanşată la nivelul întregii ţări o amplă şi complexă acţiune de inducere in 
eroare (dezinformare şi diversiune), unică în istoria naţională. Consecința acestei situaţii a 
fost instaurarea la nivelul întregii populaţii a României a unei psihoze a terorismului. Inducerea 
în eroare a reprezentat principala cauză a numeroaselor pierderi de vieţi omeneşti, vătămări 
fizice sau psihice, privări grave de libertate cu încălcarea regulilor generale de drept interna- 
tional şi distrugerea unor bunuri de patrimoniu. 


Aceste acuzaţii, alături de alte numeroase informaţii suplimentare şi explicaţii trebuie 
certificate de instanţa de judecată. Până atunci, toate aceste secvenţe suspecte sau bizare 
se pretează la orice fel de speculație sau interpretare partizană, constituind o excelentă 
muniţie pentru propagandă şi jocuri politice oculte sau pentru teorii ale conspirației. 


24. Mihai Tatulici (coord.), op. cit., pp. 22-115. 


342 REVOLUTIA DIN 1989 


Războiul electronic 


Deşi nu s-a intervenit în reţelele radio şi doar partial in cele de radionavigatie, diversi- 
unea electronică a fost deosebit de intensă în ceea ce priveşte bruiajul staţiilor de radi- 
olocatie, în imitarea unor ţinte aeriene false. Există numeroase mărturii ale personalului 
de radiolocatie şi ale piloților aflaţi în misiune în acele zile conform cărora, după ce 
văzuseră pe ecrane ţinte care sugerau desfăşurarea unor operaţii aeriene ofensive, în 
momentul ridicării aeronavelor pentru luptă, la contactul vizual, respectivele ţinte erau 
inexistente. Istoricul militar Florin Şperlea este mult mai riguros în analiza diversiunii 
electronice : 


Cele mai importante acţiuni ale războiului electronic s-au desfăşurat în nopţile de 22/23 şi 
23/24 decembrie 1989. Rapoartele indicau grupe de 8-10 aeronave, peste 75% zburând la 
înălţimi sub 500 de metri, 70% cu o durată de până la 15 minute, majoritatea în afara zonelor 
controlate de sistemele de luptă antiaeriană. Nu s-au putut determina apartenenţa acestor 
aparate de zbor, felul în care se deplasaseră pe teritoriul României de la frontiere la punctele 
în care au fost semnalate (numai dinspre Marea Neagră şi Ungaria, fiindcă dinspre URSS şi 
Bulgaria nu s-a descoperit nicio ţintă trecând frontiera), unde şi cum aterizau. În mod cert, 
tragerile s-au executat asupra unor ţinte false (baloane cu reflectoare poliedrice cu etichete în 
limba rusă sau maghiară, care au fost capturate, aparate de zbor de mici dimensiuni fără pilot 
care s-au autodistrus sau situaţii aeriene imitate electronic)”. 


Acţiunea i-a luat prin surprindere pe radiolocatorişti, deoarece nu mai întâlniseră o 
simulare a unor operaţii aeriene de o asemenea amploare. La fel ca şi în cazul diversi- 
unilor şi dezinformărilor transmise prin televiziune, radio sau pe cale orală, nici în acest 
caz nu au putut fi explicate precis şi nici dovedite sursele şi traseul acţiunilor de bruiaj 
electronic, deşi mărturii şi dovezi au supravieţuit din belşug. Şi aceste diversiuni elec- 
ironice aşteaptă mult necesarele şi purificatoarele clarificări din partea Justiţiei. 


După 12 ianuarie 1990: bătălii propagandistice 
pentru legitimitate 


După separarea apelor politice şi mediatice în ziua primului protest public anti-FSN din 
Piaţa Victoriei şi a primei cenzuri partizane a TVR | (din cauza cetii, bat-o vina ! , care 
a impiedicat transmisia, şi nu a directorului TVR Aurel Dragoş Munteanu [sic ! ]), 
propaganda legată de ,,traumaticul inaugural” din 22 decembrie 1989 s-a derulat pe două 
autostrăzi paralele. Pe prima autostradă s-a circulat în sensul logosului emanat de Ion 
Iliescu şi FSN, iar pe sensul opus, contrar versiunii acestuia. Pentru Ion Iliescu era 
esenţial să susţină, să credibilizeze şi să obţină cât mai multe adeziuni la varianta sa 
asupra evenimentelor, deoarece acesta era izvorul legitimitatii puterii sale şi a partidului 
său. Contestarea „emanaţiei Ion Iliescu” implica delegitimizarea puterii sale. Ambele 


25. Costache Codrescu (coord.), op. cit., pp. 170-177. 
26. Florin Sperlea, „Armata şi diversiunea din decembrie 1989”, Istorie şi civilizaţie, decembrie 2009, 
pp. 10-13. 

sensuri au cunoscut şi prezintă în continuare un trafic intens de argumente şi dovezi 
încrâncenat înregimentate politic. Pe cealaltă autostradă s-a circulat în sensul acuzelor 
la adresa Armatei şi DIA, pentru că au tras în populaţie înainte şi după 22 decembrie, 
iar în sensul opus, s-a vehiculat intens vinovăția Securităţii şi a lui Iulian Vlad pentru 
acelaşi fapte. Cele două autostrăzi au avut mai multe puncte de inflexiune : susţinătorii 
inocentei Armatei („Armata e cu noi! ”) sunt îndeobşte şi partizani ai lui Ion Iliescu & 
Co., în timp ce unii dintre cei mai pertinenti acuzatori ai lui Iulian Vlad sunt şi opozanți 
ai lui Ion Iliescu/PSD. Totuşi, în anii 1990, duşmanul neîmpăcat al ultimului şef al 
Securităţii fusese eminenta cenusie a puterii feseniste Silviu Brucan. Pe fond, elementul 
de separație decisiv în poziţionarea politică şi propagandistică faţă de evenimentele din 
decembrie 1989 rămâne atitudinea pro sau contra Ion Iliescu şi regimul FSN/PDSR/ 
PSD. Chiar şi negarea categorică a existenţei teroriştilor în paginile Rechizitoriului din 
5 aprilie 2019, terorişti despre care s-a vorbit atâta în decembrie 1989 şi după, are un 
iz anti-Iliescu/FSN/PSD. A fost lăsată deschisă calea spre identificarea autorilor sânge- 
roasei diversiuni de după 22 decembrie, fie în rândul militarilor, fie printre securişti, 
cu complicitatea vinovată a stăpânirii. 

Chiar înainte de ruptura mediatică şi politică din 12 ianuarie 1990, discursul retoric 
al consensului FSN-ist, uzitat cu obstinatie pe toate canalele mediatice pentru consoli- 
darea puterii, care ar fi fost ameninţată cu destabilizarea statului în urma unor critici 
răuvoitoare (desigur, nedemocratice şi tendentioase), a început să fie contestat tot mai 
vehement atât de unii membri ai Consiliului Frontului Salvării Naţionale (CFSN) (inte- 
lectuali foşti disidenti, precum Doina Cornea şi Ana Blandiana), cât şi de „o anumită 
parte a presei”. De fapt, unitatea anticeauşistă se fisurase imediat după execuţia Ceausestilor, 
când scandările „Jos comunismul ! ” au devenit din ce în ce mai vocale şi mai frecvente. 
Mesajele oficiale, cuprinse în discursurile lui Ion Iliescu (în calitate de lider al CFSN) — 
transmise in direct la televiziune sau publicate în Adevărul (cotidian care se contura a fi 
de stânga, ca demn succesor al Scânteii comuniste, ai cărui redactori continuau să publice 
într-o retorică doar uşor modificată), spre deosebire de România liberă (care începe a 
se pozitiona critic faţă de putere) —, insistă pe pericolul destabilizării („Avem nevoie de 
linişte ! ”). În realitate, gruparea politică Iliescu & Co. urmărea legitimarea printr-un 
consens de tip ceauşist a autorităţii şi a deciziilor noii puteri emanate la 22 decembrie 
1989. Încă o dată, puţini au fost cei care au sesizat pe loc faptul că noua structură de putere 
FSN, construită pe scheletul administrativ al fostului PCR, avea drept obiectiv strategic 
(îndeplinit în totalitate) camuflarea sub o poleială democratică a salvgardarii, protecţiei 
şi recuperării în slujba FSN (ulterior FDSN, PDSR, PSD) a foştilor activişti de partid, 
a ofiţerilor de Securitate (camuflati sau nu), a informatorilor (stiuti doar în dosare interzise 
publicului) care scăpaseră de primul val al furiei populare din 22 decembrie 1989. 

Din perioada 1995-2001, în care am lucrat ca jurnalist militar (având gradul de maior) 
în trustul de presă al Armatei, în cadrul redactiilor TV Pro Patria, şi apoi la săptămâ- 
nalul Observatorul militar, îmi amintesc că luna decembrie venea la pachet cu campanii 
iniţiate de o „anumită” presă civilă, pornind de la informaţii sau scurgeri, pe surse, din 
Secţia militară a Parchetului General, susţinute îndeosebi de procurorul militar Dan 
Voinea, în care Armata (desigur, doar prin anumiţi ofiţeri de grad înalt) era învinuită 
că ar fi tras în demonstranți înainte de 22 decembrie 1989. Recunosc că am fost luat şi 
eu de valul atitudinilor de apărare şi de respingere a acestor acuze periodice. Fusesem 
neplăcut surprins în toamna lui 1997, atunci când, exact în timpul importantei aplicaţii 
cu trupe NATO/PfP „Cooperative Determination 97”, care se desfăşura la Sibiu şi la 
care participam în structura de media, codirectorul român, generalul de brigadă Vasile 

Paul (de altfel, un tip arogant, agresiv şi ciubucar, potrivit mărturiei subordonatilor 
săi din Statul-Major General), a fost acuzat în presă de crime împotriva demonstrantilor 
din Timişoara în decembrie 1989. Ştirea nu a putut fi ocultată fata de ofiţerii străini, iar 
generalul italian Giuseppe Ardito, comandantul exerciţiului şi totodată al LANDSOUTH 
(comandamentul regional al NATO din Napoli), le-ar fi reproşat cu indignare subordo- 
natilor săi: „Şi m-ati pus să stau la masă cu un criminal!”. Ulterior, nici generalul 
Vasile Paul şi nici generalul mai înalt în grad şi în funcţie Eugen Bădălan (acuzat deschis 
de conducătorul demonstrantilor de la Arad din 21 decembrie 1989, Valentin Voicilă, 
de tentativă de reprimare a lor) nu au avut de suferit în urma acestor acuzaţii”. 
Dimpotrivă. Lista generalilor avansați postdecembrist cu un rol controversat in eveni- 
mentele de dinainte de 22 decembrie este însă mult mai lungă. 

Ultimul număr din decembrie 1997 al Observatorului militar, editat de MApN, a 
fost dedicat în întregime „implinirii a opt ani de la evenimentele din decembrie 1989” : 
vorbe multe şi frumoase, atent şi cu har ticluite, dar lacunare în elemente concrete, 
precise, aşa cum, în mod obişnuit, este stilul de exprimare al militarilor. Doar în scurtele 
perioade in care Jon Iliescu şi PSD nu s-au aflat la putere, doi dintre cei mai celebri 
generali şi foşti miniştri în 1990, Victor Atanasie Stănculescu şi Mihai Chiţac, au putut 
fi judecaţi (1999), rejudecati (2007) şi condamnaţi (2008) pentru faptele lor de la 
Timişoara din decembrie 1989, fiind întemnițați. Tot atunci, pe vremea când PDSR şi 
Ion Iliescu alături de PRM erau în opoziţie, în mandatul Convenţiei Democratice - Emil 
Constantinescu, a fost înfiinţat, prin Legea nr. 187 din 1999, Consiliul Naţional pentru 
Studierea Arhivelor Securităţii (CNSAS), care, cu toate sincopele şi piedicile procedu- 
rale şi politice cu care a fost intens bruiat, a reuşit să facă oarecare lumină în multe 
aspecte tenebroase ale trecutului ceauşist şi decembrist. 

Faptul că mecanismele ascunse şi rolul adevărat jucat de personajele-cheie, civile şi 
militare, ale evenimentelor din 22 decembrie 1989 nu au fost limpezite într-o manieră 
incontestabilă, pe bază de probe şi mărturii solide, timp de zeci de ani, a permis lansa- 
rea pe piaţa media a unei sumedenii de scenarii conspirative, fiecare cu bătaie politică 
într-o anumită direcţie. De exemplu, pe 23 februarie 2004, în Jurnalul Naţional, sub 
titlul senzaţional „Ceauşescu a fost dat jos de CIA”, era prezentat un documentar „incen- 
diar” al postului de televiziune franco-german arte, semnat de regizoarea austriacă 
Susanne Brandstătter şi realizat în aceeaşi manieră şi cu acelaşi mesaj în care fusese 
scris şi volumul Minciuni mass media. Într-un alt registru, revista Lumea, nr. 12 din 
2009, venea cu o altă teorie, la fel de „senzaţională” : „Sosia lui Ceauşescu rupe tăce- 
rea. DSS a participat la conspirația din 1989 şi a ascuns arhiva Direcţiei a V-a”. Mult 
prea multe articole şi chiar cărţi de acest tip au împuiat mintea românilor cu astfel de 
speculaţii şi conspirații, având ca efect sporirea dezinteresului faţă de subiect şi resem- 

Între sutele de volume şi miile de articole dedicate celor întâmplate în România la 
sfârşitul anului 1989, au atras reacţii pe măsură nu atât cărţile cu rol de a disculpa, omi- 
sive, dar decent redactate ale autorilor din MApN, cât volumele, articolele şi interviu- 
rile foştilor lideri ai Securităţii, îndeobşte colonelul Filip Teodorescu? şi generalul Iulian 


27. Valentin Voicilă, Vă iubesc, arădeni !, Valentin Voicilă în dialog cu Emil Șimăndan, Editura 
Fundaţiei „loan Slavici”, Arad, 2014, pp. 44-45. 

28, Filip Teodorescu, Un risc asumat, Editura Viitorul Românesc, Bucureşti, 1992 ; Adevăruri incomode. 

Vlad (în postură de povestitor intervievat sau de conferenţiar în cercurile de rezervişti 
ai Securităţii), secondati de prolificul general Aurel Rogojan?, prin care aceştia s-au 
avântat puternic în „albirea” şi „inocentizarea” nu doar ale activităţii lor personale 
(considerându-se adevăraţi patrioţi profesionişti şi victime politice nevinovate), dar şi 
ale fostei temute politii secrete ceausiste. Totodată, aceste cărţi şi interviuri nu au adus 
nimic semnificativ nou sau relevant referitor la modul în care s-au petrecut lucrurile în 
decembrie 1989, fiind repetate pe un ton doct-arogant sau superior-părintesc, cu un aer 
atotstiutor, chestii neaccesibile, nu-i aşa ?, ,,tivililor” muritori de rând, diferite teorii 
ale interferentelor străine sau chichite de funcţionare internă a Securităţii, pigmentate 
cu detalii exotice din trecutul ceauşist, fără efecte în prezent. În aceste condiţii, inves- 
tigatorul CNSAS Mădălin Hodor” a ţâşnit în spaţiul public ca un continuator al „vânăto- 
rului de securişti”, istoricul Marius Oprea“. Mădălin Hodor a pus pe masă (în revista 22) 
documente inedite care infirmau afirmaţiile categorice şi nevinovatiile foştilor lideri ai 
Securităţii (în principal Iulian Vlad), printre care agenda generalului Stefan Alexie, 
listele cu armament distribuite de maistrul militar Ambrozie Pantea la Timişoara în 
17 decembrie... Ceea ce susține Mădălin Hodor, nu fără temei, este că nu doar Ion 
Iliescu este vinovatul de serviciu (cum îi plăcea lui Iulian Vlad să se autodesemneze) 
pentru diversiunea militară şi inducerea psihozei teroriste. Nu am avut terorişti, afirmă 
Hodor - în ton cu Rechizitoriul din 5 aprilie —, ci diversionişti profesionişti, care au 
acţionat după un manual şi care au cauzat atâtea victime, încât mulţi, foarte mulţi ofiţeri 
din Armată şi din Securitate deopotrivă trebuie să fi participat la „infracțiunile contra 
umanităţii” atât înainte de 22 decembrie 1989, cât mai ales după. În concluzie, Mădălin 
Hodor, care şi-a încasat imediat partea de contestări şi injurii, alături de cercetătorii 
Andrei Ursu şi Roland O. Thomasson previn asupra unei noi manipulări în masă menite 
să acopere încă o dată adevărații şi multii vinovaţi de cele întâmplate în decembrie 1989, 
nu numai la Timişoara, dar mai ales la Bucureşti. O manipulare asemănătoare celei prin 
care explozia populară şi valurile anticomuniste (care se prefigurau a fi din ce în ce mai 
consistente) au fost domolite acum 30 de ani prin execuţia rapidă a Ceauşeştilor şi prin 
mediatizatul proces al „lotului Timişoara”, după care foştii lideri comunişti de frunte, 
membri în CPEx al CC al PCR, au fost eliberaţi după doar doi-trei ani de închisoare. 
Nu este întâmplător faptul că tot din aceeaşi zonă politică PCR-FSN-PDSR-PSD provine 
sintagma „deţinut politic”, vehiculată în anii 1990 de foştii nomenclaturişti condamnaţi, 
iar în prezent de lideri politici actuali, ajunşi în puşcărie. Referitor la un „lot Bucureşti”, 
mult mai consistent, căruia trebuie să i se lămurească juridic vinovăția pentru mult mai 
numeroasele victime căzute după 22 decembrie, nu s-a făcut nici anchetă şi nici judecată 

şi nici Institutul Revoluţiei Romane din Decembrie 1989 (IRRD), aflat sub permanenta 
umbră a lui Ion Iliescu, nu s-a înghesuit la prea multe analize istorice. 

În acest decor absolut democratic, în care fiecare a fost şi este liber să afirme ce 
vrea, nu a fost deloc surprinzătoare decizia lui Ion Iliescu din finalul celui de-al doilea 
(de fapt al treilea) mandat prezidenţial de a înfiinţa — prin Legea nr. 556 din 7 decem- 
brie 2004, modificată prin Ordonanţa de Urgenţă nr. 33/2019 — Institutul Revoluţiei 
Române din Decembrie 1989, plasat în subordinea Senatului, preşedinte al Colegiului 
national fiind ales ulterior chiar... Ion Iliescu. În acest fel, fondatorul FSN/FDSN/PDSR/ 
PSD îşi asigura o marjă consistentă de control asupra istoriografiei evenimentelor care 
i-au legitimat puterea. Destul de numeroasele volume şi publicaţii realizate de IRRD nu 
au atins niciun subiect şi nicio zonă sensibile, controversate ale evenimentelor (identitatea 
teroristilor, „agenturili”), îndeosebi ale celor de la Bucureşti. Implicatiile politice ar fi 
fost uriaşe şi, poate, dezastruoase. Pentru mulţi istorici şi participanţi la evenimente, 
publicaţiile IRRD sunt fie lipsite de credibilitate, fie neinteresante. Mai mult decât atât, 
a devenit de-a dreptul bizar, chiar contraproductiv faptul că atât proaspătul director 
general, Gelu Voican Voiculescu, cât şi preşedintele său „etern” Ion Iliescu au ajuns, fie 
şi după 30 de ani, inculpati de Parchetul General, Secţia militară, pentru infracţiuni con- 
tra umanităţii săvârşite în exercitarea prerogativelor puterii de stat şi în luarea deciziilor 
politice şi militare tocmai pe timpul evenimentelor pe care le patronează istoriografic. 

Dincolo de disputa istoriografică pe autostrada pro sau contra Ion Iliescu - ceea ce 
considerăm a fi inadmisibil, deoarece constituie o uriaşă vulnerabilitate a clasei politice 
româneşti - este faptul că neaplicarea punctului 8 al Proclamaţiei de la Timisoara (res- 
pins vehement de Iliescu şi FSN în primăvara lui 1990), cu alte cuvinte, inexistenţa unei 
reale lustratii politice şi securistice a societăţii româneşti, a permis atâtea şantaje oribile 
în scopul asigurării unor obediente rusinoase, coruptii ticăloase şi jocuri murdare la 
nivel înalt, dosare precum „Petrov” (decizia CNSAS din 2019 de a-l declara colaborator 
al Securităţii pe fostul preşedinte Traian Băsescu) ieşind la lumină abia după 30 de ani 
(mult prea târziu şi fără efecte politice notabile). Ca urmare, prea mulţi români au ajuns 
să nu mai aibă încredere în politicienii lor, pe motiv că „toţi mint şi toţi fură”. Sau poate 
că tocmai acesta a fost obiectivul. 


Ritualice concluzii 


O concluzie doctă : propaganda a fost esenţială în pregătirea, desfăşurarea şi chiar în 
deznodământul evenimentelor din decembrie 1989. Mai mult chiar, propaganda externă 
a atrocităților şi a cifrelor exagerate privind numărul de morţi de la Timişoara transmise 
de Radio Europa Liberă, BBC şi Vocea Americii au impulsionat decisiv declanşarea 
protestelor de masă atât în oraşul de pe Bega, cât şi pregătirea psihologică a populaţiei 
pentru ca manifestatiile să răbufnească şi la Bucureşti. Totodată, propaganda difuzată 
la Televiziune, îndeosebi inducerea unei psihoze teroriste, însoţită de o diversiune masivă, 
a permis legitimarea viitorilor lideri politici „emanaţi” după 22 decembrie pentru a 
putea conduce tara în linişte, pe baza unui consens general, pe drumul unei „democra- 
tii originale”, care să nu mai „întineze idealurile nobile ale socialismului”. Astfel a fost 
salvată şi recuperată marea masă a activiştilor şi securiştilor mai puţin compromişi şi 
cunoscuţi, a informatorilor şi agenţilor acoperiţi din cadrul societăţii, oricând şantajabili, 
iar erupțiile justitiare şi anticomuniste au putut fi ţinute sub control. 

O concluzie personală : după 30 de ani, având 61 de ani, mă simt în continuare la fel 
de minţit, de manipulat şi de furat privind ceea ce s-a întâmplat în tara mea în decem- 
brie 1989. Doar că atunci nu conştientizam acest lucru, teribil de emoţionat şi de îmbătat 
cum eram de speranţe, entuziasm şi naivităţi de tot felul. Tot astfel, nici propaganda din 
prezent nu o pot deosebi de adevăr, la fel ca şi atunci. Pentru că, în pofida a numeroase 
adevăruri revelate între timp şi a unor luciditati trezite, tot nu ştim adevărul despre decem- 
brie 1989 în România. Adevăr pe care poate că îl vom putea afla şi rosti doar după 
dispariţia fizică a principalelor personaje implicate (atunci când cauzele respective se vor 
clasa) şi după deschiderea completă a arhivelor secrete, inclusiv a celor ferecate la Piteşti. 

Acestea - absenţa adevărului, dar şi senzaţia acută de manipulare - sunt motivul 
pentru care paginile de faţă nu contin nici cuvântul ,,revolutie”, nici sintagma „lovitură 
de stat”, nici „complot” sau alte asemenea etichete. 


December 1989: Propaganda Before All 


A bitterly excessive propaganda played a crucial role in what happened in Romania in December 
1989. The present study focuses on some theoretical short remarks and explanations, as well 
as on some brief considerations about the typical psycho-social profile of the National Defence 
Ministry and Securitate officers during the last years of Ceauşescu's regime : mentality, loyalty, 
motivations, access to real news. The military personnel were living in a very narrow universe, 
limited to their small family circle, barracks colleagues, not usually interacting with civilians. 
They were strictly militarily educated and indoctrinated according to the ideological and natio- 
nalist dogmas of the communist party. In contrast, the Securitate officers were well educated 
and operated among civilians. As a result, they were well aware of the hard realities of the 
country, of its domestic and foreign challenges, whilst military personnel remained oblivious. 
Propaganda before December 22™ 1989 was strongly ideologically biased. The Western media 
demonized Ceausescu as a bloody dictator and because his regime failed to comply with human 
rights. The main dissemination vector was Radio Free Europe, later accused by leftist jour- 
nalists to be the media manipulation weapon of the CIA. Ceauşescu's propaganda machine 
pushed on nationalistic messages, populist promises, speculating the anti-Soviet feelings of 
the people and the imminent threat of an imperialistic aggression. 

Propaganda between December 22™ 1989 and January 12" 1990 was generally controlled by 
the new Iliescu regime and his National Salvation Front (FSN) in order to legitimize his rise 
to power. The main dissemination vector was the sole national television channel, but also the 
majority of the printed journals. A lot of disinformation, manipulations, rumors, hysterical 
calls occurred live during those days, veiling what happened behind the scenes. On January 
12” 1990, there was a clear divide between the Iliescu regime and the political opposition ; 
this secession between the FSN in power and the opposition was immediately reflected in the 
print media and in the attitude of the Romanians. 

Propaganda after January 12" 1990 was driven by two themes. The first theme revolved around 
supporting or refuting Iliescu’s version of the December 1989 revolution, and thereby affirming 
or challenging the FSN power. The second theme was assigning blame to either Securitate or 
the Army for civillian deaths linked to the regime change. Both propaganda themes were highly 
politically driven. 

Some considerations concerning Iliescu’s objective designed for the IRRD (Romanian December 
Revolution Institute), the aims of the former Securitate leaders memoirs and the opposite 
revelations on the subject, published by other civilian historians, challenging the IRRD and 
former Securitate officers assumptions. 

Some usual conclusions written in an academic style and from a personal perspective. 


Sorin BOCANCEA 


Decembrie 1989. Marea aplicatie 
a Armatei romane 


Introducere 


Chiar şi după trei decenii de la evenimentele din decembrie 1989 persistă întrebarea 
dacă a fost sau nu a fost revoluţie în România. Sigur că a fost! Un regim politic a fost 
înlocuit cu altul, regimului totalitar i-a luat locul unul democratic şi cred că este o 
pierdere de timp să căutăm un răspuns care să contrazică o evidenţă. Întrebarea care 
generează dezbateri este alta: Revoluţia s-a produs ca urmare a unei revolte populare, 
aşa cum susţin „emanaţii” ei, sau printr-o lovitură de stat, aşa cum susţin cei care o 
numesc „loviluţie” ? Eu susţin că prin ambele. A fost o lovitură de stat dată la adăpos- 
tul unei revolte populare pe care au transmis-o în direct pe posturile de televiziune şi 
de radio chiar cei care au organizat lovitura de stat. În centrul acestei acţiuni a stat 
Armata română, care „a tras în popor” şi atunci când a urmat ordinele „comandantului 
suprem”, şi după ce a devenit „a poporului”. 

În decembrie 1989 eram militar în termen într-un divizion de artilerie antiaeriană 
plasat în Microgarnizoana Pantelimon (lângă Bucureşti) alături de un regiment de tancuri, 
un batalion de geniu şi o companie de aprovizionare şi transport. Am discutat despre ce 
am făcut în zilele Revoluţiei cu generalul Mircea Mureşan, care atunci era comandant 
al Regimentului 20 Tancuri şi totodată comandant al Microgarnizoanei Pantelimon, în 
lucrarea Aşa ne-am petrecut Revolutia'. Trebuie să precizez faptul că Mircea Mureşan 
era maior în 1989 şi că a condus operaţiile militare din Piaţa Palatului începând cu seara 
zilei de 22 decembrie 1989, adică după fuga Ceausestilor. De asemenea, am discutat 
despre acţiunile Armatei din acele zile atât cu ofiţeri din cadrul aceluiaşi regiment de 
tancuri, cât şi cu alţi militari : de la o unitate de rachete din Bucureşti, de la Batalionul 
de Infanterie Marină din Constanţa şi de la o unitate de transmisiuni a Departamentului 
Securităţii Statului. Toate interviurile au fost reunite în volumul Revoluția română. 
Militari, misiuni şi diversiuni?. În pregătirea acestor volume am consultat documentele 

la care am avut acces în acea perioadă, fundamental fiind primul volum al Raportului 
Comisiei Senatoriale?. Între timp, după dispariţia lui Sergiu Nicolaescu (care a condus 
acea comisie), a fost făcut public şi al doilea volum al Raportului. Însă, o mare cantitate 
de informaţii şi de declaraţii din acesta apar în rechizitoriul“ din „Dosarul Revoluţiei”, 
făcut public în primăvara anului 2019. 

În cele ce urmează voi prezenta cele mai importante episoade din ultimele două 
decade ale lui decembrie 1989 ca argumente în sprijinul tezei că Revoluţia Română din 
1989 s-a realizat printr-o lovitură de stat dată la adăpostul unei revolte populare, în 
centrul acestei acţiuni fiind Armata română. Faptul că era posibil ca Revoluţia să nu 
aibă şi componenta lovitură de stat este o altă teză pe care o susţin. În realizarea demer- 
sului meu, voi reuni elemente de macroistorie, pe care le-am extras din diverse surse, 
cu elemente de microistorie, pe care le deţin din propria experienţă şi din declaraţiile 
militarilor cu care am dialogat pe tema evenimentelor din decembrie 1989. 


Un episod mai vechi: „Corbii” 


Pentru a înţelege ce s-a întâmplat în decembrie 1989 trebuie să amintim de un episod 
din 1984, când Ceauşescu a înlăturat gruparea unor generali despre care a fost informat 
că pregătea un puci. Această grupare era compusă din generalii Nicolae Militaru 
(Lepădat, pe numele său real), Vasile Ionel, Constantin Olteanu, Ion Ioniţă, Dumitru 
Penciuc, Gheorghe Gomoiu, Dumitru Pletos (loctiitorul comandantului Armatei J), 
Costică Popa (locţiitor al şefului Marelui Stat-Major [MStM], care coordona Direcţia 
de Informaţii Militare) şi Ştefan Kostyal (care în 1970 fusese retrogradat la gradul de 
soldat, iar pe 22 decembrie 1989, după cum avea să declare, a mers în Piaţa Palatului 
luându-l cu sine pe tânărul Victor Ponta), la care se adaugă căpitanul de rang I in Marină 
Radu Nicolae. Majoritatea acestora aveau legături cu Glavnoe Razvedivatel’noe Upravlenie 
(Directoratul Principal de Informaţii) - GRU, serviciul de informaţii al armatei URSS. 
Din declaraţiile acestora, aflate in Rechizitoriu5, reiese faptul că Radu Nicolae a fost cel care 
a făcut legătura între militari şi civili. Din gruparea civililor făceau parte Ion Iliescu şi Virgil 
Măgureanu. Legătura cu sovieticii a realizat-o ambasadorul României în Turcia, Vasile 
Patilineţ, a cărui soţie era vară cu soţia lui Radu Nicolae, după cum declară Nicolae Iosub 
(ofiţer în cadrul Departamentului Securităţii Statului [DSS] - Contrainformatii militare). 

Constantin Olteanu a declarat că Iulian Vlad, pe atunci şeful Departamentului 
Securităţii Statului, îl informase de existenţa acestui grup în 1988. Cât timp a fost 
ministru al Apărării, serviciul de contrainformaţii îi adusese la cunoştinţă şi faptul că 
Emil Cico Dumitrescu era agent al GRU. În perioada în care a deţinut funcţia de primar 
al Bucureştiului, acesta a fost informat chiar de Emil Cico Dumitrescu de faptul că se 


3. Raportul Comisiei Senatoriale privind acţiunile desfăşurate în Revoluţia din decembrie 1989, http : // 
www. ziaristionline.ro/2013/12/30/exclusiv-raportul-final-al-comisiei-senatoriale-asupra-evenimentelor- 
din-decembrie-1989-numarul-exact-al-turistilor-sovietici-si-datele-securitatii-despre-scenariile- 
revolutiei-lovitura-de-s/ 

4. Ministerul Public, Parchetul de pe lângă Înalta Curte de Casaţie şi Justiţie, Secţia Parchetelor 
Militare, Rechizitoriu în Dosar nr. 11/P/2014, vol. I, 5 aprilie 2019. 

5. Ibidem, pp. 19-28. 

6. Ibidem, p. 32. 

întâlnea cu Ion Iliescu, pe care îl cunoştea relativ bine, întrucât taţii lor fuseseră colegi 
de serviciu”. 

Informaţiile despre membrii acestui grup sunt destul de detaliate. Din declaraţia lui 
Vasile Lupu, fost locţiitor al şefului UM 0110 (unitatea de protecţie contrainformativă 
cu privire la ţările socialiste), aflăm următoarele : „După 22 decembrie 1989, primul 
care a preluat conducerea unităţilor DSS a fost generalul [Gheorghe] Logofătu. Din 
datele pe care le ştiam, gl. Logofatu s-a aflat în atenţia Serviciului de Contrainformatii 
Militare în legătură cu o anumită apropiere de GRU [...]. Am fost surprinşi şi de numi- 
rea generalului Militaru ca ministru al Apărării. Ştiam că trecerea sa în rezervă, cu 
câţiva ani în urmă, se datorase şi faptului că inclusiv serviciul nostru demonstrase un 
anumit ataşament al acestuia faţă de GRU. Atât el, cât şi generalul Kostyal au format 
obiectul acţiunii «Corbii», materializat într-un documentar complex. Generalul Militaru 
a numit la scurt timp ca şef al Statului-Major General pe generalul Vasile Ionel”®. 

Conform declaraţiei lui Nicolae Iosub, dosarul de urmărire informativă numit 
„Kastorul”, pe care l-a preluat în 1983, îl viza iniţial doar pe Ştefan Kostyal, bănuit şi 
dovedit ca agent GRU. Descoperind legăturile lui cu generalii şi cu Ion Iliescu, în anul 
1985 a schimbat numele dosarului în „Corbii”. 

Acest grup a încercat organizarea unui puci în 1984, iar cel de la care s-a aflat de 
planul lor a fost generalul Costică Popa”, care l-a raportat serviciului de contrainfor- 
matii, care, apoi, l-a informat pe Ceauşescu prin ministrul de Interne. Ceauşescu nu a 
putut să ia măsuri drastice împotriva complotiştilor fiindcă aceştia erau protejaţi de 
Moscova. Dar, în acea toamnă, a trimis toate unităţile din Bucureşti la munci agricole 
şi i-a trecut în rezervă pe generali. Măsura următoare a fost numirea în funcţii a unor 
ofiţeri tineri, care nu îşi făcuseră studiile la Academia Militară „Mihail B. Frunze” 
(URSS), ci în România. În discuţia pe care am purtat-o cu generalul Mureşan, acesta 
mi-a relatat faptul că a fost numit în funcţia de comandant de regiment (pentru care era 
necesar gradul de locotenent-colonel), deşi avea gradul de căpitan. Nu a fost însă sin- 
gurul în această situaţie : „În 1984-1985 au fost foarte mulţi ofiţeri tineri care au fost 
numiţi comandanţi la gradul de căpitan. De exemplu: Gimi Carp, Baranga, Feraru, 
Palaghia, Ilie Marin ş.a.”. S-a produs, după cum recunoaşte şi generalul Mureşan, „O 
infuzie de căpitani în funcţii de comandanţi de regimente” ". 

Cu cei din dosarul „Corbii” ne vom întâlni în zilele Revoluţiei şi ulterior, pentru că, 
după preluarea puterii, au îndeplinit următoarele funcţii: Ion Iliescu - preşedintele 
României pentru o perioadă de zece ani; Nicolae Militaru - ministru al Apărării ; Virgil 
Măgureanu - initial, consilier al preşedintelui Iliescu, apoi primul director al SRI; 
generalul Vasile Ionel - şef al Marelui Stat-Major al Armatei, apoi consilier al preşe- 
dintelui Iliescu ; generalul Ştefan Kostyal şi-a reprimit gradul de general-maior ; Emil 
(Cico) Dumitrescu - secretar de stat în Ministerul de Interne şi apoi consilier de stat in 
cadrul Administraţiei Prezidenţiale. 


7. Ibidem, p. 28. 

8. Ibidem, p. 29. 

9. Ibidem, pp. 32-33. 

10. Sorin Bocancea şi Mircea Mureşan, op. cit., p. 17. 
ll. Ibidem, p. 19. 

Elementul strain 


Pentru căderea comunismului în Europa, decisivă a fost întâlnirea de la Malta din 2-3 
decembrie 1989, dintre Ronald Reagan şi Mihail Gorbaciov, în cadrul căreia s-a luat 
decizia încheierii Războiului Rece. Zidul Berlinului căzuse, iar cele două mari puteri 
nu puteau să nu ia în seamă semnificaţia politică majoră a acestui moment. Dacă în 
celelalte (ari din lagărul socialist regimul comunist a căzut fără mare zgomot, la Bucuresti 
acest proces se lovea de încăpăţânarea unui neostalinist care nu a vrut sau nu a putut să 
inţeleagă mersul lucrurilor. Ceauşescu avusese două momente în care ar fi putut să-şi 
asigure o ieşire din joc în siguranţă : Congresul al XIV-lea al PCR, din noiembrie 1989, 
când ar fi putut să nu mai candideze pentru funcţia de secretar general al PCR, şi ultima 
întâlnire cu Gorbaciov, de pe 4 decembrie 1989, când a avut o discuţie tensionată, res- 
pingând propunerile de restructurare venite din partea liderului sovietic. Ceauşescu ştia 
că marile puteri deciseseră prăbuşirea blocului comunist, iar căderea liderilor comunişti 
dovedea faptul că planul era pus în aplicare. Cu toate acestea, a rămas consecvent liniei 
sale. 

Începând cu luna decembrie, comandatii Armatei fuseseră informaţi că la graniţa cu 
URSS se produceau mişcări de trupe. În afară de acţiunile celor îmbrăcaţi în uniforme 
kaki, a mai existat o mişcare: mobilizarea unor militari în civil. În România s-a probat 
războiul neconventional în 1989. Dacă în 2014 în Ucraina au intrat „oamenii verzi”, 
fără însemnele unei armate, care veniseră „să apere” minoritatea rusă, în decembrie 
1989 treceau Prutul turiştii care voiau să tranziteze România, dar care au rămas aici 
seduşi de frumuseţile spaţiului carpato-danubiano-pontic. Despre aceste mişcări ştiau şi 
generalul Vasile Milea, ministrul Apărării Naţionale, şi generalul Ştefan Guşă, şeful 
MStM, întrucât ei văzuseră coloanele de masini: primul, pe 15 decembrie, in timp ce 
mergea spre laşi, iar al doilea, când se întorcea la Bucureşti de la Buzău. Milea a pus 
să fie oprită coloana, iar ocupanţii maşinilor s-au prezentat ca turişti!?. Generalul Nicolae 
Pleşiţă a relatat că generalul Milea i-ar fi povestit despre cei cu care s-a întâlnit la Bacău, 
acei turişti „cu aceeaşi vârstă, aceeaşi ţinută civilă, aceeaşi pregătire fizică, atletică. 
Milea mi-a povestit cu lacrimi în ochi; «E de rău, Nicule. Zvonurile cu Malta nu sunt 
vorbe-n vânt. Se pregăteşte şi la noi...»”1*. 

Milea ştia de ceva vreme despre acei turişti. Aflăm că, încă de la începutul lunii 
decembrie, era chemat frecvent la Cabinetul 2. Pe 7 decembrie a intrat la Elena Ceauşescu 
de două ori, iar pe 8 decembrie a avut o întâlnire de zece minute cu aceasta, După cum 
notează şi Lavinia Betea, „consecinţă a informaţiilor îngrijorătoare primite despre mul- 
timea turiştilor străini şi trecerile clandestine de frontieră, efectivele Armatei se vor 
reduce prin trecerea unitatior de grăniceri în subordinea Ministerului de Interne”'5. Însă 
în decembrie 1989, până la finalizarea tranziţiei de la MApN la MI, subordonarea gră- 
nicerilor era tot faţă de MApN. 


12, Alex Mihai Stoenescu, Istoria loviturilor de stat in România, vol. IV, partea a H-a: „Revoluţia din 
decembrie 1989” - o tragedie românească, Editura RAO, Bucureşti, 2012, p. 13. 

13. Sergiu Nicolaescu, Cartea revoluției române. Decembrie '89, Editura Ion Cristoiu, Bucuresti, 2000, 
p. 50. 

14. Alex Mihai Stoenescu, op. cit., p. 58. 

15. Lavinia Betea, Ultimul an din viaţa Elenei Ceauşescu. Agenda Tovarăşei în 1989, Editura Corint, 
Bucureşti, 2018, pp. 272-273. 

Asemenea ,,turisti” au intrat şi pe la graniţa cu Ungaria. Faptul că Ceausescu era 
informat despre această stare de lucruri reiese şi din afirmaţiile sale în şedinţa CPEx 
din 17 decembrie : „Am dat, de altfel, indicatia să se întrerupă orice activitate de turism. 
Nu trebuie să mai vină niciun turist din străinătate, pentru că toţi s-au transformat în 
agenţi de spionaj [...]. Pentru că toate ţările socialiste vecine nu prezintă încredere. Cei 
din ţările socialiste vecine sunt trimişi ca agenţi ”!$. Era prea târziu. În România intraseră 
deja câteva mii, începând cu 9 decembrie 1989. Generalul Vlad relata faptul că Ceauşescu 
nu a luat măsuri, în pofida informărilor repetate pe care le-a primit, deoarece grija lui 
a fost să nu îi deranjeze pe ruşi şi pe unguri. Şi, după cum relatează Aurel I. Rogojan 
că ar fi aflat de la ofiţerul directional al unităţii de linie pentru judeţele de frontieră, la 
scurt timp, ministrul de Interne, Tudor Postelnicu, a dispus să nu se aplice „dispoziţia 
pripită” a lui Ceauşescu şi frontierele cu URSS să nu se închidă”. Postelnicu era vechi 
prieten al celor de la Ambasada sovietică la Bucureşti. 


Prologul de la Iaşi 


Primul episod al Revoluţiei Române s-a consumat la laşi. Din cele relatate de fostul şef 
al Securităţii laşi Constantin Ciurlău, la începutul lunii decembrie 1989 în Iasi au ope- 
rat mai multe grupuri. Primele au fost grupul inginerilor de la Combinatul de Utilaj 
Greu („grupul Prutianu-Cassian”), care a răspândit manifeste tipărite peste Prut, sub 
direcţia KGB, şi un grup format din trei studenţi, printre care Iulian Chifu!%. Din cele 
arătate de Ciurlău, în ziua de 14 decembrie, la Hotelul Unirea erau cazaţi 110 sportivi, 
pentru că „Dinamoviada” fusese mutată de la Oradea la Iaşi, şi 176 de turişti sovietici 
din Nikolaev şi Odessa. Toţi erau de fapt luptători din trupele speciale. Sovieticii au 
venit cu două autocare şi circa 60-70 de autoturisme, care se întâlneau la anumite puncte, 
mergeau la obiective turistice, apoi reveneau la punctele de întâlnire”. 

În ziua de 14 decembrie, când ar fi trebuit să aibă loc manifestatia din Piaţa Unirii, 
autorităţile au desfiinţat staţia de tramvai din piaţă pentru a evita staționarea persoanelor, 
au adus două maşini de pompieri şi le-au plasat în colţurile pieţei, iar milițienii le-au 
interzis cetăţenilor să stationeze în zonă. Operaţiunea de contracarare a revoltei de la 
Iasi a fost coordonată de Ion Olteanu, care a plecat spre obiectiv pe 12 decembrie, după 
o întrevedere cu Elena Ceauşescu%, împreună cu generalul Ion Coman şi cu o garnitură 
de tren plină cu militari. 

După cum mi-a relatat loan Trofin, pe atunci directorul Hotelului Unirea, pe 15 decem- 
brie, în jurul prânzului, când eşecul revoltei era clar, au părăsit hotelul toţi turiştii 
sovietici şi toţi sportivii de la „Dinamoviadă”. Elementul de noutate a fost faptul că, în 
cazul sportivilor, fiecare şi-a achitat individual cazarea. Nu a existat un reprezentant al 
grupului care să gestioneze această chestiune pentru toţi. Din declaraţiile lui Ciurlău, 
în urma „turiştilor” cazaţi la Hotelul Moldova a fost găsită harta turistică a României 
„pe care se trăsese o linie începând de la Iasi, Craiova, Timişoara”?. 


16. Ministerul Public..., Rechizitoriu..., p. 16. 

17. Aurel I. Rogojan, Julian N. Vlad. Confesiuni pentru istorie, Editura Proema, Baia Mare, 2017, p. 404. 
18. Alex Mihai Stoenescu, op. cit., pp. 47-50. 

În afară de episodul de pe 14 decembrie, în Iasi se mai vorbeşte despre faptul că a 
mai existat un rateu cu putin timp înainte. Ion Iliescu complotase împotriva lui Ceauşescu 
împreună cu Ilie Dodea (şeful Centrului de librării laşi, care fusese pentru scurt timp 
şef de catedră la Academia „Ştefan Gheorghiu”) şi Alexandru Tacu (bibliotecar la 
Combinatul de Utilaj Greu din laşi). Ei planificaseră convocarea unei adunări populare 
în Piaţa Unirii pe 2 noiembrie 1989, dar moartea fulgerătoare a lui Dodea, în august 
1989, le-a dat planul peste cap?. Totuşi, pe 1 noiembrie 1989, Ion Iliescu ar fi fost 
văzut în laşi alături de Petre Roman. Scriitorul Tudor Octavian susţine că a asistat la o 
întâlnire între Iliescu, Virgil Măgureanu şi Andrei Pleşu la Tescani, pe 23 august 1989%. 
Deci, Iliescu şi ai lui lucrau. 

Revenind la acţiunea din decembrie, au existat mai multe cauze ale eşecului mişcării 
de la Iasi. În ceea ce priveşte componentele revoltei, Cassian Maria Spiridon vorbeşte 
de o scăpare a celor din sistemul piramidal (racolarea de către Vasile Vicol a lui Dorian 
Vlădeanu, nepotul prim-secretarului de Vaslui), fapt care a dus la deconspirarea şi la 
arestarea capilor mişcării”. Ştefan Prutianu vorbeşte de slăbiciunea sa în a da semnalul 
începerii evenimentului: „Era chiar momentul în care ar fi trebuit să dau semnalul de 
declanşare a unei busculade. [...] Scandalul iscat urma să creeze condiţiile propice 
pentru coagularea grupurilor noastre. [...] Moleşit de frică, n-am avut tăria. N-am fost 
capabil de acest semnal. Brusc, mi-a fost cumplit de teamă că voi muri, că vom muri. 
Simteam în nări mirosul sângelui care urma să curgă”. Cred că acest moment de 
slăbiciune al lui Ştefan Prutianu i-a salvat pe toţi. La ce dispozitiv era montat în piaţă, 
ar fi ieşit măcel. 

A existat o greşeală şi din partea grupului manevrat de peste Prut. Alex Mihai 
Stoenescu citează un fost ofiţer din cadrul UM 0110 (unitatea care se ocupa cu urmărirea 
spionilor din ţările socialiste), care afirmă că ceea ce s-a întâmplat la Timişoara trebuia 
să pornească la Iaşi, întrucât cei care urmau să coordoneze revolta aveau comandamen- 
tul într-un apartament intesat cu tehnică. Dar, în timp ce a încercat să-l fotografieze pe 
şeful respectivului comandament, „filorul” a fost deconspirat de becul aparatului foto, 
iar cel filat nu a mai intrat în respectivul apartament. Pentru că la Iaşi nu a reuşit acti- 
unea, s-a trecut la „varianta de avarie” : Timisoara”. 


La ordinul Comandantului suprem. Represaliile 
de la Timişoara şi Bucureşti 


În perioada 14-17 decembrie, mişcarea ce se pregătea la Timişoara în jurul lui László 
Tőkés a fost supravegheată de Securitate şi s-au încercat măsuri de aplanare din partea 
judetenei de partid. Abia pe 17 decembrie, la ora 9, a ajuns la Timişoara o grupă din 


22. Radu Părpăuţă, „Revoluţia română la laşi”, Ziarul de laşi, 14 decembrie 2009, https : //www. 
ziaruldeiasi.ro/local/revolutia-romana-la-iasiini60p2 (accesat pe 8 octombrie 2019). 

23. Răzvan Dumitrescu, emisiunea „Realitatea zilei”, Realitatea TV, 23 august 2007. 

24. Cassian Maria Spiridon, laşi, 14 decembrie 1989. Începutul Revoluţiei Române, ediţia a III-a, 
revăzută şi completată, Editura Timpul, Iaşi, 2014, p. 21. 

cadrul MStM al Armatei - Direcţia Operatii, condusă de colonelul Dumitru Ionescu. 
La ora 11:00, generalul Milea i-a ordonat comandantului Marii Unităţi Mecanizate să 
intervină cu 400 de militari pentru a bloca accesul spre Consiliul Judeţean ; la 13 : 30, 
la presiunile lui Ceauşescu, Milea i-a comunicat comandantului acestei unităţi că în 
judeţul Timiş este stare de necesitate. În jurul orei 14:00, în mai multe puncte ale 
oraşului au apărut dispozitive militare. Imediat, la Ministerul Apărării Naţionale a fost 
constituită o grupă operativă?” care s-a deplasat la Timişoara, împreună cu secretarul 
CC al PCR, Ion Coman (care tocmai revenise de la laşi). Generalul Milea a ordonat 
suplimentarea forţelor cu militari de la unităţi din Buziaş, Lugoj şi Arad, iar la ora 
18:45 s-a transmis indicativul militar „Radu cel Frumos” (alarmă de luptă parţială) 
tuturor unităţilor din garnizoană. În judeţul Timiş s-a declarat stare de necesitate, pro- 
cedându-se la înarmarea militarilor cu muniţie de război?. 

În noaptea de 17-18 decembrie, la Timişoara s-au înregistrat 66 de morţi şi 196 de 
răniţi. Din Rechizitoriu reiese că operaţiunea „Trandafirul”, care a constat în transpor- 
tarea a 40 de cadavre de la morga spitalului judeţean din Timişoara la Crematoriul 
„Cenuşa” din Bucureşti, a aparţinut celor de la Ministerul de Interne, fiind coordonată 
de generalii Nuță, Macri şi Velicu”. 

Pe 18 decembrie, forţele Armatei de acolo au fost suplimentate cu un efectiv de 40 de 
militari de la unitatea de cercetare din Buzău, fiecare militar fiind dotat cu câte 12 cartuşe 
de calibrul 7,62 pentru pistol. Aceştia au mers în întreprinderi pentru a schimba atitu- 
dinea muncitorilor şi au revenit în unitatea de la Buzău abia pe 23 decembrie”. 

Armata a continuat represiunea pe 18 decembrie, operaţiunea fiind coordonată direct 
de generalul Mihai Chiţac. Între timp, însuşi generalul Guşă a mers la ELBA, unde a 
avut o întrevedere cu muncitorii, care i-au arătat gloantele cu care s-a tras in ei. Guşă 
a dispus imediat retragerea în unităţi a tehnicii militare. Pe 20 decembrie, în Piaţa Operei 
s-au adunat circa 150.000 de manifestanți, care au fraternizat cu militarii din dispozitiv. 
La Timişoara au ajuns prim-ministrul Constantin Dăscălescu şi ministrul de Interne, 
Emil Bobu, care au purtat o discuţie cu reprezentanţii protestatarilor. Întors din Iran, 
Ceauşescu l-a desemnat pe generalul Stănculescu comandant unic al tuturor forţelor 
armate din Timisoara şi a decretat stare de urgenţă în județ”. 

La Bucureşti, alarma parţială de luptă „Radu cel Frumos” a fost dată pe 17 decem- 
brie, la ora 15:25, iar la ora 18:00 s-a dat alarma pentru întreaga Armată. A durat 
câteva ore până când unitatea în care eram militar în termen a intrat în stare de luptă. 
Era duminică, iar majoritatea militarilor erau plecaţi în învoire şi la un concert susţinut 
de Dida Drăgan. Am primit cu toţii câte 300 de cartuşe şi câte două grenade: una 
ofensivă şi una defensivă. Nimeni nu ne-a spus oficial care era motivul alarmei, dar se 
vorbea în şoaptă despre Timişoara. Camarazii noştri telegrafişti mai treceau staţiile de 
telegrafie din Punctul de comandă în regim de radio şi ascultau Radio Europa Liberă, 
de unde au aflat despre evenimentele de la Timişoara. Lucrurile s-au mai lămurit în 


27. Aceasta era formată din generalii Ştefan Guşă (şeful MStM), Victor Atanasie Stănculescu (prim-adjunct 
al MApN) şi Mihai Chiţac (comandant al Garnizoanei Bucureşti), colonelul Radu Gheorghe (loc- 
ţiitor al şefului Directei Operații din MStM), colonelul Gheorghe Cârneanu (locţiitor al comandan- 
tului Comandamentului Apărării Antiaeriene a Teritoriului - CAAT) şi generalul Constantin Nuță 
(adjunct al ministrului de Interne). 

noaptea următoare, cand au început să se întoarcă la unitate cei care fuseseră plecaţi in 
permisii sau în concedii. De la Iaşi, a fost chemat din concediu camaradul nostru Costel 
Hofman, care ne-a spus despre restricţiile din Piaţa Unirii şi că in laşi se vorbea de 
faptul că Ceauşescu urma să fie dat jos şi înlocuit de Iliescu. Atunci am auzit prima 
dată de Ion Iliescu. De la Jimbolia a revenit din concediu camaradul loan Nuber, care 
ne-a cam înspăimântat când ne-a povestit că Armata trăsese în populaţie în Timişoara, 
după cum îi povestise un văr de-al său, El intentionase să meargă in Timişoara să vadă 
ce se întâmplă, dar i-a venit ordinul de chemare la unitate şi a plecat spre Bucureşti. 

În unităţile militare, informaţiile despre evenimentele de la Timişoara nu au fost 
oferite în mod oficial. Când l-am întrebat despre ce ştia atunci, în ziua alarmei, gene- 
ralul Mureşan mi-a spus: „Comandantul Diviziei ne-a spus: «Mai uitaţi-vă şi voi pe 
la televizor, mai vedeţi, mai ascultați pe la radio! Se întâmplă nişte chestiuni care nu-s 
cum trebuie la Timişoara». Noi nu eram informaţi. Tin minte că, pe 17 seara, pe la 
orele 18-19, l-am trimis pe şoferul meu... nu ştiu după ce, până în oraş şi când s-a întors 
mi-a spus: «Ceva nu-i în ordine... E vânzoleală, e lumea agitată»”%. Cam acesta era 
nivelul de informare în unităţile militare. Colonelul (r) Mihai Nicolescu (pe atunci, 
locotenent-major) îşi aminteşte că, în noaptea de 21-22 decembrie, întrucât maiorul 
Mureşan tergiversase ieşirea regimentului în piaţă, invocând diverse motive, ofiţerul de 
contrainformaţii s-a instalat în biroul lui pentru a-l supraveghea. Maiorul Mureşan le-a 
cerut ofiţerilor să nu îl lase singur cu CI-stul, iar aceştia s-au conformat. În această 
situaţie, tuturor le era dificil să se informeze despre ce se întâmpla in ţară. „Atunci, ca 
să mai scăpăm de el şi să mai putem discuta, îl trimiteam şi pe el să se informeze de la 
ai lui care era treaba. Se ducea şi se întorcea în două minute şi zicea: «Am vorbit, 
nimeni nu zice nimic». Sunt sigur că nu-i spunea nimeni nimic. Dar ideea era să mai 
vorbim şi noi, iar el venea repede ca să afle şi el ce şi cum.” Iar ceea ce puteau afla ei 
era de la căpitanul Florin Tugurel, care era — culmea! ~- secretarul de partid pe regiment, 
întrucât în biroul lui se asculta Radio Europa Liberă: „Florin scria pe biletele toate 
informaţiile şi care intra pe la el - ori eu, ori şeful transmisiunilor, iar dacă nu apucam, 
venea el - lua biletelul, îl băga în buzunar şi când îl trimiteam pe ofiţerul de contrain- 
formaţii din cameră, comentam ce se mai spunea la Europa Liberă”*%. 

La Divizion, ofiţerii ne-au recomandat să nu comentăm prea mult despre ce ne 
povesteau cei care veneau de acasă, pentru că eram militari şi nu trebuiau să ne intere- 
seze decât ordinele superiorilor noştri. Ei presupuneau că era o problemă la graniţa cu 
Ungaria, dezvoltând această poveste în jurul „cazului Tőkés”, dar că aveam suficiente 
resurse să-i liniştim pe unguri. Ni s-a mai transmis şoptit să fim atenţi la camarazii 
noştri maghiari. Ce puteam vedea la ei? Faptul că erau la fel de buimăciţi ca noi? Au 
fost câteva zile de aşteptare şi de incertitudine. Pe 18 decembrie, majoritatea ofiţerilor 
erau în unitate, iar programul a fost unul de gardă continuă, în aşteptarea de noi ordine. 
În acest timp, militarii se mai detensionau jucând fotbal sau tenis de masă. 

Încă din 18 decembrie, propagandiştii începuseră să-şi facă treaba. Generalul Mureşan 
îşi aminteşte că a venit la Regiment colonelul Gârbăcea, instructor la Consiliul politic 
superior al Armatei, care i-a cerut să convoace Regimentul la o şedinţă de condamnare 
a evenimentelor de la Timişoara: „«Uitaţi aici ce trebuie să vorbiti, să luaţi cuvântul, 
să condamnaţi etc. !» «Băi, băiete, de acord, dar - zic eu - noi n-avem timp acuma, că 
încă n-am terminat de introdus munitia în tancuri». Ştiu că am tras de timp, dar nu 

intenţionat, chiar asta era situaţia. Şi n-am tinut şedinţa”. În aceeaşi dimineaţă, maio- 
rul Mureşan a trimis iscoade în oraş pentru a lua pulsul. Cel trimis a venit la prânz şi 
i-a zis: „«Dom'le, nu-i bine, lumea vorbeşte urât de armată. Că Armata a intervenit, 
că omoară oameni». «Băi, băiete, băi, cum aşa ? Ceva nu-i în ordine». ÎL trimit pe Gogan, 
pe şoferul meu: «Băi, ia du-te până la Amfora şi trage cu urechea!» A venit într-o oră 
înapoi şi a zis: «Dom'le, am intrat, au început ăia să mă fluiere, să mă huiduie». Era 
îmbrăcat militar”. 

Nemulțumit de cursul evenimentelor, Ceauşescu a dispus trimiterea la Timişoara a 
unor detaşamente de Gărzi Patriotice din judeţele Olt, Vâlcea şi Dolj. Astfel, în dimi- 
neata de 21 decembrie, în oraş au ajuns garnituri de tren cu 25.000 de oameni. Unele 
garnituri au fost întoarse, iar unii dintre luptători au sărit din ele şi au pactizat cu revo- 
lutionarii®. 

În acest timp, la Bucuresti, primarul capitalei i-a sugerat lui Ceauşescu să refacă 
momentul 1968, convocand o adunare populară. Încrezător în sprijinul clasei muncitoare, 
Ceauşescu a convocat celebra adunare din Piaţa Palatului. 

Din ace! moment s-a produs un declic. Este notorie imaginea cu Ceauşescu speriat, 
încercând să liniştească o masă cuprinsă de panică. Cine şi cum a generat momentul ? 
lată ce declară martorul Ionel Dumitrescu, care in 1989 era inginer colonel în cadrul 
Secţiei de înzestrare cu materiale tehnice a Consiliului Politic Superior al Armatei, având 
ca principală atributie de serviciu asigurarea cu tehnică de propagandă specială - război 
psihologic: „La 21.12.1989 de la unitatea unde activam au fost trimise patru autospe- 
ciale care au avut rolul de a amplifica sunetul, respectiv de a dubla sistemul celor de la 
Radiodifuziunea Română. Aceste autospeciale s-au aflat sub comanda It.maj. Grumaz 
Alexandru. Conform planificării, cele patru autospeciale au fost instalate. Afirm în 
deplină cunoştinţă de cauză că una dintre autospeciale a fost sursa sunetului de joasă 
frecvenţă cu efect de panică, sunet care a provocat dezordine în mulţimea adunată în Piaţa 
Palatului, cu ocazia mitingului popular convocat de preşedintele Nicolae Ceausescu... 
Sunetul a fost generat de una dintre cele patru autospeciale dispuse de UM 02348 
Bucureşti în perimetrul pieţei. Semnalul de panică a fost opera propagandei speciale la 
inamic [...] Precizez că acel sunet cu efect de panică, înregistrat pe două benzi magne- 
tice, a fost probabil importat... Cele două benzi nu au apărut ca fiind înregistrate în 
evidenţele unităţii. La 21.12.1989 ele au fost scoase şi folosite în premieră [...] Din câte 
cunosc de la persoanele cu care am intrat în contact, cele două benzi cu efect de panică 
urmau a fi folosite în timpul discursului preşedintelui Ceauşescu, doar dacă s-ar fi ivit 
ocazia. Concret, această ocazie s-a ivit atunci când anumite persoane infiltrate în rândul 
manifestantilor au declanşat acţiuni diversioniste cu scopul de a sparge mitingul. Este 
vorba de împunsături cu diverse obiecte contondente şi ascuţite, victimele acestei acţiuni 
fiind în special femeile. Busculada a fost creată dinspre exterior spre interior, fiind 
generată o mişcare ce nu a putut fi controlată. În acel moment, a fost declanşat sunetul 
cu efect de panică existent pe benzile respective. Rezultatul acestor acţiuni este bine 
cunoscut”*. Această declaraţie contrazice afirmaţiile generalului Iulian Vlad din 2017, 
conform cărora de zgomotele de la miting s-ar fi ocupat Sergiu Nicolaescu, utilizând 

recuzita şi cascadorii din filmele sale’. Importantă mi se pare si următoarea declaraţie : 
„Precizez că Mircea Andrievici (comandantul UM 02487 Bucureşti) nu a luat singur 
decizia de folosire a acestui sunet cu efect de panică, ci doar după ce s-a consultat cu 
mine si Ionescu Dan (comandantul UM 02381 Bucuresti). Împreună am decis să expe- 
rimentăm pe viu folosirea acelui sunet”. Apoi, în Rechizitoriu se consemnează : „Martorul 
citat nu a dorit să precizeze dacă pentru folosirea celor două benzi magnetice a avut 
girul structurilor superioare din cadrul MApN”%. Un lucru este evident: utilizarea 
benzilor nu a avut drept scop sprijinirea mitingului, ci spargerea lui, adăugându-se la 
componenta fizică a operaţiunii violențele asupra femeilor. 

Coordonarea înţepării femeilor cu sunetele emise din autospeciala Armatei a fost 
confirmată de mai mulţi martori, ale căror declaraţii se află în Rechizitoriu. Noi, la 
Divizion, am urmărit transmisiunea în direct. După întreruperea acesteia, ofiţerii au fost 
chemaţi imediat în comandament, iar după o jumătate de oră au revenit şi ne-au spus 
să ne vedem de program, să nu ne panicăm şi să lăsăm comentariile. Oricum, ei erau 
mai panicati decât noi, militarii în termen. A doua zi, pe 22 decembrie, a venit soţia 
unui ofiţer pentru a-i aduce alimente acestuia şi ne-a povestit că, participantă la miting 
fiind, a auzit tipete şi vuiete, oamenii au intrat în panică, s-au călcat în picioare, iar ea 
s-a refugiat în scara unui bloc până s-au liniştit lucrurile. Ceea ce văzuserăm la televi- 
zor ni se confirma: mitingul fusese spart. Însă nu ştiam de către cine şi cum a fost 
posibil, în condiţiile în care cunoşteam că asemenea acţiuni erau controlate. 

După episodul împrăştierii mitingului, în care este clar că au fost implicaţi militari 
ai MApN, s-a constituit un comandament militar format din ministrul Apărării Naţionale 
(generalul Vasile Milea), ministrul de Interne (Tudor Postelnicu), şeful DSS (generalul 
Iulian Vlad), şeful Securităţii municipiului Bucureşti (colonelul Gheorghe Goran) şi 
şeful de Stat-Major al Gărzilor Patriotice (colonelul Corneliu Pârcălăbescu). Din partea 
MApN, la operaţie au participat 100 de militari de la UM 01656 Bucureşti, care au 
staționat fără să intervină până a doua zi, la ora 12:00, când au fost retraşi in unitate. 
La scurt timp, Milea i-a ordonat comandantului Armatei I, generalul-maior Gheorghe 
Voinea, să scoată trupe în oraş. Astfel, la Hotelul Intercontinental au ajuns două com- 
panii (circa 300 de militari) de la UM 01908 Bucureşti, iar în Piaţa Palatului, zece 
transportoare blindate, de la UM 01210 şi UM 01305 din Bucureşti. În jurul orei 16:00, 
generalul-locotenent Ion Hortopan (şeful Comandamentului Infanteriei şi Tancurilor) a 
ordonat suplimentarea trupelor cu zece ofiţeri şi 100 de militari în termen în zona 
Hotelului Intercontinental, pentru a face joncţiunea cu cele zece TAB-uri. Atunci a avut 
loc un incident, în care un revoluţionar l-a lovit cu o cărămidă pe şoferul unui camion 
cu militari. Acesta şi-a pierdut cunoştinţa, iar camionul a intrat în protestatari, rezultând 
şapte morţi şi opt răniţi. 

În noaptea de 21-22 decembrie, în jurul orei 22:00, Milea a ordonat conducerii 
Academiei Militare să trimită la sediul CC al PCR două detaşamente de cadre şi ofiţeri 
elevi, complet înarmate. Asa au ajuns în dispozitiv 784 de cadre şi elevi ai Academiei 
Militare, care au format un dispozitiv de blocare în zona Hotelului Intercontinental, în 

spatele dispozitivului deja existent. Revolutionarii au ridicat o baricadă, care va fi înlă- 
turată cu ajutorul TAB-urilor, protestatarii fiind împinşi pe străzile adiacente. Începând 
cu ora 24:00, după plecarea din dispozitiv a lui Milea şi Postelnicu, s-a tras în plin. 
Represiunea a continuat până în jurul orei 2:00, fiind arestate 1.245 de persoane“. 
Implicati direct în coordonarea misiunilor au fost generalii Eftimescu (şeful Direcţiei 
Operații a MStM) şi Hortopan (Comandant al Comandamentului Infanteriei şi Tancurilor). 
În rechizitoriu se menţionează că „în intervalul 16-22 decembrie 1989 - orele 12:00, 
totalul decedatilor a fost de 153 persoane, au fost înregistraţi 831 de răniţi, fiind retinuti/ 
lipsiţi de libertate 890 de revoluționari”, 

În dimineaţa zilei de 22 decembrie au sosit în piaţă muncitorii de la platformele 
industriale. La ordinul lui Ceauşescu, Milea a ordonat deplasarea spre Bucureşti a tan- 
curilor şi trupelor de la UM 01303 Târgovişte, UM 01057 şi UM 01069 Mihai Bravu şi 
UM 01088 Slobozia. Acestea au ajuns în dispozitiv după fuga Ceausestilor, motiv pen- 
tru care au fost redirectionate spre unităţile din Şoseaua Oltenitei*. 

La ora 10 s-a anunţat sinuciderea generalului Milea. Au existat mai multe variante, 
printre care şi aceea că ar fi fost ucis. După difuzarea ştiri, în unitatea noastră a venit 
căpitanul Scărlătescu, care ne-a spus, pe un ton vădit revoltat: „L-au sinucis”. Nimeni 
nu a crezut că generalul Milea s-a sinucis. Modul în care ne-a fost prezentată ştirea a 
creat şi mai multă panică. Era pentru prima dată când un ofiţer punea la îndoială în mod 
deschis o informaţie oficială, mai ales una despre Armată. În rândul militarilor există 
şi acum convingerea că Milea a fost ucis. Iată ce imi spunea generalul Muresan: „Milea 
a fost un patriot. Sigur, nu discutăm, pentru că adevărul nu-l va şti nimeni. Dacă vorba-i 
acuma că s-a sinucis... de fapt, a fost «sinucis»! A fost împuşcat! ”®. 

După fuga Ceauşeştilor, la ora 12:00, Victor Stănculescu, care fusese numit de 
Ceauşescu ministru al Apărării în acea dimineaţă (după sinuciderea lui Milea), a dat 
ordinul de retragere a militarilor în cazărmi. Pe holurile sediului CC al PCR, Constantin 
Dăscălescu şi o parte dintre cei rămaşi făceau şi desfăceau guverne. În Bucureşti şi în 
toată ţara domnea entuziasmul şi părea că lucrurile vor intra pe o cale de mult aşteptată. 
Românii aşteptau apa caldă, alimentele şi prinderea Ceauşeştilor. Nimeni nu bănuia că 
urma cel mai sângeros episod al Revoluţiei. 


Atacul „Corbilor” 


În condiţiile în care, după fuga Ceausestilor, în Piaţa Palatului şi in tara era linişte, este 
inexplicabilă reînfiinţarea, începând cu ora 14:00, a unor dispozitive de apărare la 
Televiziune, Palatul Primăverii, Casa Scânteii, Piaţa Palatului, Banca Naţională a României, 
Radiodifuziunea Română, marile întreprinderi din capitală şi aeroporturile Otopeni şi 
Băneasa. De aici începe al doilea episod al implicării Armatei în Revoluţie, momentul 
în care intră în scenă ,,Corbii”. 

Cel dintâi dintre „corbi” a fost Nicolae Militaru care, la ora 14:25, a apărut la TVR 
şi le-a solicitat şefilor Armatei să oprească măcelul. A repetat: ,,Opriti măcelul ! ”. Or, 

la acea oră nu era niciun măcel. A fost probabil un indicativ de mobilizare a cercului 
lor, acuzând conducerea Armatei că ar fi coordonat un măcel la acea oră. Priveam cu 
toţii uimiţi la televizor şi nu intelegeam despre ce măcel vorbea. Ofițerii nu ne-au putut 
spune cine era Militaru, pentru că atunci îl vedeau pentru prima dată. 

Lui Militaru i-a urmat la microfon Cico Dumitrescu, care a solicitat venirea la tele- 
viziune a lui lon Iliescu, fapt care s-a şi produs, Iliescu venind şi spunând: „Am vorbit 
la telefon acum 20 de minute cu generalul Victor Stănculescu. Se află la MApN”. Arăta, 
astfel, că prezenţa lui la televiziune avea girul Armatei. A urmat Silviu Brucan, care a 
vorbit despre necesitatea organizării unor alegeri libere, iar semnalul pentru preluarea 
conducerii Armatei de către „Corbi” l-a constituit intervenţia căpitanului Mihai Lupoi : 
„Armata, pentru moment, ca un interimat, a hotărât ca să preia frâiele, să fie comandant 
al Armatei tovarăşul general colonel Militaru. De aceea, rog toate trupele să asculte 
ordinele acestui general colonel”. Fusese autorizat acest Lupoi de şefii Armatei? 
Nicidecum. Şi de această dată ofiţerii noştri au rămas uimiţi : „De unde a apărut ăsta ? ”. 
Nu ştiau ce să ne spună, pentru că mesajul lor era mereu „aşteptaţi ordinele superiori- 
lor voştri !”. Or, dintr-odată, un căpitan despre care nimeni nu ştia nimic anunţă la 
televizor că Armata va fi condusă de un general chemat de acasă, despre care de ase- 
menea nimeni nu ştia nimic. De fapt, ştiau doar puţini, cei care îi prelucraseră dosarul 
informativ şi îl dovediseră ca agent GRU. După trecerea în rezervă, Militaru fusese 
numit secretar de stat la Ministerul Economiei. Pe 22 decembrie, când Armata trecuse 
de partea revoltei populare şi avea o conducere necontestată, omul căruia i se interzisese 
să mai poarte uniforma militară pe motiv de trădare şi-a scos mantaua de la naftalină şi 
a venit să preia conducerea Armatei române. 

Lui Lupoi i-a urmat la scurt timp Iliescu, cu celebrul discurs anticeauşist: „S-au 
autointitulat conducători, s-au autointitulat aleşi ai poporului, s-au autointitulat comu- 
nişti. Nu au nimic de-a face nici cu socialismul, nici cu ideologia comunismului ştiin- 
tific. Au întinat numai memoria Partidului Comunist Român, au întinat numai memoria 
celor care şi-au dat viata pentru cauza socialismului în această tara”*. Lui Iliescu i-a 
urmat generalul Ştefan Guşă, care încă era şeful MStM şi care a declarat: „Chiar acum 
mă întorc de la Timişoara, vreau să vă spun că s-a făcut o crimă cu generalul Milea pe 
care-l cunosc de când eram copil [...] Fac apel la raţiunea militarilor, toate trupele intră 
imediat în cazărmi, nu ascultă decât de ordinele Armatei. Armata apără ţara şi poporul 
[...] Şcolile militare din Sibiu imediat intră toate în cazărmi. Nu se trage absolut niciun 
foc [...] Fac apel şi la populaţie. Aveţi toată încrederea în armată [...] Nimeni nu va trage 
un glonţ, garantez acest lucru”**. Guşă nu aflase că, cu putin timp înainte, comanda 
Armatei îi fusese dată de Lupoi lui Militaru, care tocmai cerea oprirea măcelului. În 
fapt, măcelul abia se punea la cale. 

Practic, sub ochii tuturor, începuse lovitura de stat, persoane fără nicio legitimitate 
fiind propulsate în funcţiile celor legitimi. Sub comanda generalilor Stănculescu şi Guşă 
Armata îşi retrăsese efectivele în cazărmi şi emitea mesaje menite să elimine suspiciu- 
nea şi panica, asigurând stabilitatea necesară organizării postceauşiste a vieţii politice. 
Însă, această organizare nu avea să o facă guvernul Dăscălescu şi nici Marea Adunare 
Naţională, ci „corbii”. Nu masele din piaţă i-au trimis pe Militaru, Cico Dumitrescu şi 

Iliescu la TVR şi nu exista un consens în piaţă cu privire la Iliescu. Din contră! Când 
acesta a apărut la balcon adresându-se cu „dragi tovarăşi”, a fost întâmpinat cu huiduieli. 
Iliescu nu a fost un „emanat”, ci un contestat al Pieței Palatului. Legitimitatea avea să 
i se construiască în zilele următoare, cu preţul a sute de vieţi, prin declanşarea „marii 
aplicaţii”. 


„Marea aplicaţie” 


Pe 22 decembrie, la ora 15:00, s-a instituit Comandamentul Militar al TVR, condus 
de generalul (r) Nicolae Tudor, impus in această funcţie de Stănculescu (ministrul 
Apărării în acel moment), şi compus din Emil Cico Dumitrescu şi colonelul Florea 
Marin Oană“. Această structură a funcţionat la etajul XI al TVR, iar toate mesajele 
manipulatoare de la televiziune au emanat de acolo. Comandamentul era în legătură cu 
Direcţia Operații condusă de generalul Eftimescu, care avea o funcţie foarte importantă : 
şeful Direcţiei Operații a MStM şi reprezentantul României la Comandamentul Forţelor 
Armate Unite ale Tratatului de la Varşovia. În biroul său era cel mai complex sistem de 
telefonie din Armată, având legături cu toate unităţile militare din România şi cu 
Comandamentul Tratatului de la Varşovia. De acolo au pornit toate ordinele contradic- 
torii, acolo a fost creierul a ceea ce urma să se declanşeze : „marea aplicaţie”. 

După constituirea Comandamentului de la TVR, Ion Iliescu a plecat la ora 16:00 
spre MApN însoţit de: Petre Roman, Gelu Voican Voiculescu, generalul (r) Nicolae 
Militaru, Mihail Montanu, Constantin Ispas şi Florin Velicu. Grupul a fost primit de 
generalul Victor Stănculescu, generalul-locotenent Ştefan Guşă, generalul-locotenent 
Gheorghe Logofătu (comandantul Academiei Militare), generalul-locotenent Traian 
Dafinescu, generalul-locotenent Nicolae Eftimescu, generalul-locotenent Mihai Chiţac, 
generalul-locotenent Ion Hortopan, generalul-locotenent Iosif Rus, din partea MApN, 
şi de generalul-maior Ghiţă Grigorie, generalul-maior Romeo Câmpeanu şi locote- 
nent-colonelul Gheorghe Stan, din partea MI-DSS. În Rechizitoriu se arată că toţi 
aceştia l-au recunoscut pe Iliescu drept noul şef de stat şi de guvern. S-a decis adu- 
narea tuturor forţelor armate (Armata, Gărzile Patriotice, MI şi DSS) şi punerea lor sub 
comanda Comandamentului unic militar şi civil, aflat la dispoziţia Consiliului Frontului 
Salvării Naţionale (CFSN). Ce a însemnat acest pas a spus-o foarte bine senatorul Şerban 
Săndulescu, membru al Comisiei Senatoriale : „După 22 decembrie 1989, sub obladu- 
irea directă a lui Ion Iliescu, suntem martorii rekaghebizării României. [...] Unii dintre 
agenţii GRU şi KGB sunt acum parlamentari, alţii se află în guvern şi mulţi au fost 
trimişi ambasadori”. Rekaghebizare şi restauratie, pentru că imediat vor fi reintrodusi 
în scenă dejişti precum Alexandru Bârlădeanu şi Dan Martian. 

Din acel moment a început „marea aplicaţie”, cu toate elementele necesare : simu- 
lare, diversiune şi provocare. Însă, dacă în cazul aplicaţiilor toţi militarii implicaţi ştiu 
acest lucru, de această dată de aplicaţie ştiau doar cei din Comandamentul unic militar şi 
civil, iar militarii din teatrele de operaţii ştiau că trebuiau să se lupte cu duşmanii Revoluţiei 
(fie ei numiţi „terorişti”, „securişti”, „elemente descreierate fidele dictatorului” sau 

„indivizi fanatizati”). Şi de această dată, teatrele de operaţii nu erau undeva in câmp 
sau în poligoane special amenajate, aşa cum se întâmpla în cazul aplicaţiilor la armele 
respective (tancuri, artilerie antiaeriană, geniu şi infanterie), ci într-o zonă urbană, plină 
de civili dornici să participe la un moment istoric. Trebuie precizat încă un lucru : toată 
diversiunea criminală care a urmat a fost potenţată prin supraaglomerarea Bucureştiului 
cu militari chemaţi din alte garnizoane. Din păcate, generalul Guşă a plecat la CC în 
seara zilei de 22 decembrie, după ce s-a constituit acel Comandament, de unde nu a 
mai revenit. „Greşeala mea a fost că nu am revenit la MapN”, avea să spună mai târziu, 
întrucât absenţa lui, ca şef al MStM încă în funcţie, a lăsat loc noii echipe, conduse de 
Militaru şi Eftimescu. Iată ce declara generalul Guşă în fata Comisiei Senatoriale pe 
21 septembrie 1993: „Am încercat să stăvilesc aceste cereri de a aduce la Bucuresti 
mari unităţi care nu erau necesare [...] se dezorganiza sistemul de apărare al ţării [...] 
Erau suficiente forte în capitală şi apoi, nu ştiam cine ne atacă, se vorbea despre teroristi, 
dar teroriștii nu se nimicesc cu regimente de tancuri [...] dar ca să vină Focşanii, Galatii, 
Râmnicu-Sărat şi Moldova e o mare greşeală [...] se descoperea poarta de est a ţării [...] 
Culmea este că s-a spus că-i din ordinul meu”. Acesta era şi scopul: descoperirea 
porţii de est a ţării pentru a face culoar trupelor sovietice pe care tocmai le solicitaseră 
Iliescu şi Militaru. 

Pentru noi, cei din Microgarnizoana Pantelimon, această a doua parte a implicării 
Armatei în Revoluţie a debutat cu plecarea celor 33 de tancuri şi TAB-uri de la Regimentul 
20 Tancuri în Piaţa Palatului. Nimic din acea după-amiază de 22 decembrie nu preves- 
tea această mobilizare. Ceauşescu fugise, toată atenţia ne era concentrată pe prinderea 
lui şi se anunţase faptul că militarii se retrăseseră în cazărmi. Noi nici nu plecaserăm, 
dar ştiam că alte unităţi aveau efective dislocate în oraş. După spusele generalului 
Mureşan, ofiţerii de la Regiment se aflau la GAZ (gospodăria agrozootehnică a unităţii) 
şi făceau mici la grătar. La ora 18:00 au primit ordin de plecare în Piaţa Palatului, iar 
la 18:30 au ajuns în piaţă. Iată ce s-a notat în Registrul Istoric al Regimentului 20 
Tancuri Bucuresti: „În jurul orelor 18 : 00 s-a primit misiunea de luptă pentru apărarea 
sediului CC şi Palatului Republicii, nimicirea elementelor din aceste sedii şi punerea 
acestora la dispoziţia organelor militare [...] Subunităţile de tancuri au plecat din cazarmă 
în jurul orelor 18:20 [...] Au ajuns în Piaţa Palatului 33 de tancuri [...] S-a deschis 
focul asupra inamicului din palat””. 

Nouă, celor de la Divizionul de artilerie antiaeriană, ne-a revenit misiunea de a 
asigura paza şi apărarea microgarnizoanei pe latura care ne aparţinea. Am săpat locaşuri 
de tragere în care am stat toată noaptea aşteptând asaltul unor duşmani. Nu ne-a atacat 
nimeni, însă o comandă greşită dată de un locotenent-major a declanşat executarea 
focului pe întregul sector, pentru câteva minute. Din fericire, nimeni nu a trecut atunci 
pe stradă, fiindcă s-ar fi îngroşat rândul eroilor. 

Comandantul Diviziei, colonelul Costache, l-a avertizat pe maiorul Mureşan, în jurul 
orei 14:00, că va trebui să ajungă în Piaţa Palatului, dar acesta a invocat tot felul de 
motive (rezistenţa slabă a unui pod şi imposibilitatea de a trece o cale ferată), pe care 
colonelul i le-a acceptat. Iată ce îşi aminteşte colonelul (r) Nicolescu: „La noi in uni- 
tate au fost două probleme. Mai întâi, ofiţerul de contrainformaţii militare din unitate 
s-a înfiinţat în birou la Mureşan. Mureşan ne-a spus mie şi şefului de la transmisiuni să 
stăm lângă el că nu mai scăpa de ofiţerul de contrainformaţii. Stătea să supravegheze. 

[...] Credeţi că el nu a spus mai departe despre ceea ce se întâmpla la noi, că tancurile 
nu au ieşit din unitate, că era doar o simplă gogoaşă în legătură cu imposibilitatea lor 
de a trece pe pod, că comandantul oscilează ? Dar cred că toţi au lăsat-o moartă. Un 
alt moment a fost acela în care Batalionul de geniu, unde era comandant maiorul Marian 
Dumitrescu, a primit ordin să apere reşedinţa lui Ceauşescu. Am contribuit la pregăti- 
rea misiunii, căci Dumitrescu se cam speriase un pic. Era, totuşi, un batalion de geniu 
cu alte misiuni decât cu paza unui obiectiv cu riscuri previzibile în condiţiile date. Ştiu 
că, în final, a intervenit comandantul Regimentului şi misiunea a fost anulată. Toţi au 
răsuflat uşuraţi”*?. 

Însă, după cum mi-a relatat generalul Mureşan, la ora 18:00 mesajul a fost foarte 
clar: „«Cred că s-a reparat şi podul, cred că nu mai circulă trenuri. Ia-ti Regimentul şi 
du-te în Piaţa Palatului ! » L-am întrebat pe comandantul Diviziei: «Dom'le, şi unde mă 
duc în Piaţa Palatului ?» «Te duci acolo!» «Cu cine iau legătura ?» «Vezi c-o fi cineva 
pe acolo.» «Domnule, dar ce fac acolo?» «Nu ştiu, protejează oamenii ! » «Unde intru ?» 
«Nu ştiu»”%. Şocantă este confuzia in care a fost trimis regimentul în piaţă. Ajunşi 
acolo, au constatat că nu aveau nicio legătură cu Comandamentul, că staţiile erau 
bruiate, iar legătura cu Comandamentul au stabilit-o ulterior dintr-o croitorie din zonă. 
Locotenent-colonelu! Nicolescu, care a mers în Piaţa Palatului, mi-a spus că staţiile 
româneşti de pe tancuri nu au funcţionat pentru că nu fuseseră fabricate pentru a func- 
tiona în condiţii de vibratii**. 

La zece minute după ce au ajuns in piaţă, a început să se tragă asupra lor. În sediul 
CC începuse alarmarea contra teroriştilor. Apoi, tancurile au început să tragă spre Palat. 
Iată ce îşi aminteşte generalul Muresan: „În Piaţa Palatului, cât am stat, cineva trăgea 
de pe clădiri asupra noastră. Iar cei doi subordonați ai mei, Tugurel şi Belivacă, cu câte 
un lunetist, mergeau după ei, ăştia cădeau dar nu i-a găsit nimeni... Mi-au spus: «Sefu’, 
de pe clădirea aia înaltă... trăgea cineva în noi! Lunetistul l-a luat la ochi, l-a împuşcat 
şi a căzut. Dar, când ne-am dus la baza blocului, nu era nimeni». Deci, cineva a fost, 
om sau manechin, dar eu nu ştiu cine! Cert este că cei doi şi cu lunetistii au tras în 
ţintele care erau pe acoperiş în spatele dispozitivelor. Aia cădeau pe jos de pe clădiri 
şi, când se duceau ai noştri să-i culeagă, nu găseau pe absolut nimeni. Nu ne putem 
explica ! "55. De la Comandantul Diviziei primea informaţia că în piaţă sunt teroristi 
care vor pune mine pe tancuri. Însă nimeni nu putea desluşi nimic în acel vacarm. 
„Noaptea aceea nu ştiu ce a fost, dar s-a tras în prostie. Cred c-am tras o unitate de foc 
de tancuri spre Palat, dar, în ce, nu-mi dau seama. Dacă cineva mă ia la bani mărunți, 
eu nu ştiu ce s-a întâmplat în perioada aceea”™. 

Fostul director general al Bibliotecii Centrale Universitare Iulian Stoica a declarat : 
„L-am întrebat pe primul militar, un soldat, de ce trage asupra clădirii bibliotecii şi mi-a 
spus că din ordinul ofițerului care se afla prezent acolo, maior Mureşan... Am văzut 
multe tancuri aliniate în acel sector, toate cu faţa spre bibliotecă. Am mers la acest 
ofiţer şi i-am reprosat că trage asupra bibliotecii, însă acesta a replicat, adevărat sau 
mincinos, nu pot să-mi dau seama, că nu cunoaşte ce adăposteşte respectiva clădire şi 
că de acolo s-ar fi tras asupra militarilor. L-am rugat să transmită prin staţie tuturor 

echipajelor din tancuri să înceteze focul, însă acesta a afirmat că, şi dacă ar face-o, nu 
l-ar asculta nimeni. În prezenţa mea ofiţerul a ordonat prin staţia tancului său celorlalte 
echipaje să oprească tragerea, însă nu cunosc dacă apelul era şi transmis sau dacă sis- 
temul funcţiona, deoarece nu a avut niciun efect, toate echipajele continuând să tragă. 
S-a tras asupra bibliotecii cu tot armamentul din dotare, mă refer aici atât la mitraliere, 
inclusiv cea de calibrul mare, cât şi cu tunul de pe tanc”. Generalul Mureşan susţine 
că nu a tras asupra bibliotecii, fiindcă nu a avut nicio clipă orientate tancurile spre 
aceasta, ci numai spre Palat. Este posibil ca spre bibliotecă să fi tras tancurile care se 
aflau pe strada Ştirbei Vodă, cele ale Regimentului de pe Olteniţei, comandat de maio- 
rul Petre Barangă. 

Iată cum îşi aminteşte tânărul maior (r) Dan Radut, pe atunci locotenent la acelaşi 
regiment, intrarea în piaţă: „Impresia mea de atunci, să fiu iertat, dar a fost aceea că 
am intrat într-o bodegă. Piaţa Revoluţiei mirosea a băutură, vă dau cuvântul meu de 
onoare... Când am ajuns, am văzut din faţă dreapta sus de pe Palat flacără la gura ţevii. 
Că erau simulatoare, că erau reale... nu ştiu, dar cert e că am văzut flacără la gura ţevii. 
La fel, din dreapta sus, de pe Athénée Palace... Lumea, bezmetică în marea ei majori- 
tate, se agăţase de tancuri şi mi-aduc aminte că o fată, o tinerică, îmi întindea mâna să 
o ajut să se urce pe tanc. I-am zis să stea acolo şi, la un moment dat, aud rumoare si, 
când m-am uitat, ea zăcea jos împuşcată nu ştiu de cine. Imediat au luat-o de mâini şi 
de picioare şi au dus-o în parc, la Ateneu. Acum nu pot să vă spun dacă a murit sau a 
fost doar rănită, dar aşa mi-am dat seama că într-adevăr se trăgea şi într-adevăr se 
murea”ss. 

În acele momente, generalul Guşă se afla în sediul CC: „Din acel birou de la etajul 
1 am văzut că a început să se tragă. Am tras perdeaua şi am văzut personal patru cuiburi 
de foc pe Palatul Regal. Că e posibil să fi fost simulatoare... e posibil. Prin geam nu-ţi 
dai seama. Nu, ceva totuşi m-a frapat. Această Piaţă de aici era plină de oameni, eu 
m-am uitat de sus - n-a căzut nimeni... Cei de jos, care erau în Piaţă, care fuseseră în 
dispozitiv încă din cursul zilei, au început să riposteze. Şi de aici a început”*. Deci, 
şeful MStM nu ştia nimic despre operaţiune, ci privea uimit de la fereastră şi căuta 
explicaţii. Coordonarea era în altă parte, la MApN, de unde el plecase pentru a se duce 
la CC. Acolo rămăseseră Militaru, Eftimescu & co. 

Mai există o explicaţie a prezenţei „focului la gura ţevii”, pe care mi-a oferit-o 
colonelul (r) Mihail Nicolescu: „Geamurile de Ja Palat erau geamuri antiglont, gloan- 
tele de la mitraliera de 7,62 nu pătrundeau prin ele... În momentul in care glontul lovea 
în geam ieşeau scântei. A fost de ajuns să tragă cineva, de la tancuri sau din altă parte, 
să iasă acele scântei care au creat impresia că e foc la gura ţevii şi riposta s-a declanşat. 
Pe măsură ce trăgeau mai mulţi, cu atât mai rău ieşeau scântei şi alimentau ideea de 
atac dinspre Palat... Pe transportor staţia era rusească şi l-am auzit pe Mureşan strigând : 
«Timus! Stefan! Opriţi focul !». Erau doi dintre comandanții de batalioane. A întrebat 
cine trăgea dinspre Palat, dar nimeni nu i-a putut răspunde căci nimeni nu-şi dădea 
seama... Atunci mi-a ordonat să cobor să observ şi să raportez. [...] De aproape îţi 
dădeai seama. Am văzut că geamurile erau întregi şi trasoarele cum fugeau pe sticlă. 


57. Ministerul Public..., Rechizitoriu..., p. 177. 

58. Sorin Bocancea (coord.), op. cit., pp. 62-64. 

59. Gen. Stefan Guşă - stenograma audierii la Comisia „Decembrie 1989”, 21 septembrie 1993, apud 
Grigore Cartianu, Cartea Revoluţiei, Editura Adevărul Holding, Bucuresti, 2011, p. 610. 


I-am raportat comandantului. Imediat a dat ordin să transmitem fiecărui tanc să oprească 
focul. În vreo 10 minute s-a terminat totul”®. 

Simulatoare au fost si în Piaţa Victoriei, în blocul dintre Calea Victoriei şi strada 
Ana Ipatescu, care pe atunci era în stadiul de construcţie, după cum relatează tot colo- 
nelul (r) Nicolescu: „Personal am văzut cum «s-a tras» - nu se trăgea, vorba vine! 
După acele simulări de foc de armă urmau inevitabil mişcări ale uşilor de acces la 
balcoane, astfel încât să inducă percepţia că acolo se afla un trăgător izolat. Mi-am dat 
seama, până la urmă, că erau nişte simulatoare, căci, atunci când ascultai cu atenţie, îţi 
dădeai seama că nu era acelaşi zgomot ca de la armele reale. Mişcarea uşilor se produ- 
cea timp de câteva secunde, atât cât să-ţi atragă atenţia. [...] La controlul întregii clădiri 
nu am găsit pe nimeni în ea şi nici indicii că de acolo s-a deschis focul. Probabil că 
intenţia era să fim atraşi într-un «schimb de focuri» cu un inamic care, în fapt, nu 
exista”4!. Şi maiorul (r) Daniel Răduţ vorbeşte despre simulatoarele din Piaţa Victoriei : 
„Au fost momente în care treceau puhoaie de oameni şi din blocurile în care am tras 
noi în noaptea aceea (dacă mergeţi acolo, încă se mai văd găurile pe care le-a făcut 
tancul meu atunci) se porneau nişte şuierături, dar fără gloanţe. În zece minute se golea 
Piaţa, însă nu rămânea niciunul pe jos, să zici că ar fi fost rănit. Atunci am înţeles eu 
că erau simulatoare de fapt”. 

Ne putem da seama că „focul la gura ţevii” a fost produs, pe de o parte, de simula- 
toare, iar pe de altă parte, prin ricoseul gloantelor din ferestrele securizate. Întrebarea 
este: cine a plasat simulatoarele acolo? Răspunsul este banal: cei care au pregătit 
această aplicaţie şi care aveau interesul să iasă un mare „foc de artificii” care să inducă 
ideea că noii conducători, „oamenii de bine”, ne apără de „duşmanii poporului” - tero- 
riştii, securiştii, nebunii fideli rămaşi în slujba dictatorului fugar. Practic, utilizarea 
simulatoarelor a avut ca scop provocarea. 

Însă, provocarea nu s-a realizat doar prin simulatoare. Chiar dacă în Rechizitoriu se 
respinge ideea existenţei teroriştilor, cei din teatrul de operaţii susţin că aceştia au exis- 
tat. Colonelul (r) Nicolescu a relatat despre faptul că „în Piaţa Victoriei s-a tras in 
transportor şi la anumite ore, fixe aş putea să spun: de dimineaţa pe la 8, apoi pe la 
13-14 şi după-amiaza, pe la 16-17. Erau abateri de circa zece minute, dar intervalul 
orar rămânea acelaşi. [...] Prima dată s-a tras asupra lui Nelu Arapu - comandantul 
plutonului cercetare. Eu l-am trimis pe el cu doi soldaţi să inspecteze clădirea. Când a 
ajuns sus, pe terasa clădirii, atunci s-a tras asupra lui cu muniţie. A găsit acolo şi tuburi 
de muniţie care erau de dimensiunea tubului de mitralieră, era tub folosit la armele cu 
lunetă, deci de armă foarte puternică având marcajul unui cunoscut fabricant străin. Şi 
apoi a început să tragă cineva care apărea dimineaţa, între 8-14, şi trăgea unul, două, 
trei, patru focuri, dar nu cădea nimeni. Mai târziu i-am identificat locul de unde trăgea : 
turnul de deasupra Muzeului de Istorie a Partidului Comunist Român, care, fiind în 
reparaţii, avea o prelată albă de jur împrejurul său. Mai întâi am reperat locul, dar pe 
el nu l-am văzut. Trăgând cu mitraliera de 7,62 de pe transportor, am găurit prelata 
aceea, iar vântul a reuşit să facă o despicătură prin ea. Atunci am văzut un individ 
îmbrăcat într-o salopetă gen costum de mascare de iarnă, dar nu alb, ci de o culoare 
gălbuie, ca şi cum ar fi fost murdar. L-am văzut când îşi schimba locul de tragere trecând 

I-am raportat comandantului. Imediat a dat ordin să transmitem fiecărui tanc să oprească 
focul. În vreo 10 minute s-a terminat totul”®, 

Simulatoare au fost şi în Piaţa Victoriei, în blocul dintre Calea Victoriei şi strada 
Ana Ipatescu, care pe atunci era în stadiul de construcţie, după cum relatează tot colo- 
nelul (r) Nicolescu: „Personal am văzut cum «s-a tras» - nu se trăgea, vorba vine! 
După acele simulări de foc de armă urmau inevitabil mişcări ale uşilor de acces la 
balcoane, astfel încât să inducă percepţia că acolo se afla un trăgător izolat. Mi-am dat 
seama, până la urmă, că erau nişte simulatoare, căci, atunci când ascultai cu atenţie, îţi 
dădeai seama că nu era acelaşi zgomot ca de la armele reale. Mişcarea uşilor se produ- 
cea timp de câteva secunde, atât cât să-ţi atragă atenţia. [...] La controlul întregii clădiri 
nu am găsit pe nimeni în ea şi nici indicii că de acolo s-a deschis focul. Probabil că 
intenţia era să fim atraşi într-un «schimb de focuri» cu un inamic care, în fapt, nu 
exista”“!. Şi maiorul (r) Daniel Răduţ vorbeşte despre simulatoarele din Piaţa Victoriei : 
„Au fost momente în care treceau puhoaie de oameni şi din blocurile în care am tras 
noi în noaptea aceea (dacă mergeţi acolo, încă se mai văd găurile pe care le-a făcut 
tancul meu atunci) se porneau nişte şuierături, dar fără gloanţe. În zece minute se golea 
Piaţa, însă nu rămânea niciunul pe jos, să zici că ar fi fost rănit. Atunci am înţeles eu 
că erau simulatoare de fapt”®. 

Ne putem da seama că „focul la gura ţevii” a fost produs, pe de o parte, de simula- 
toare, iar pe de altă parte, prin ricoşeul gloantelor din ferestrele securizate. Întrebarea 
este: cine a plasat simulatoarele acolo? Răspunsul este banal: cei care au pregătit 
această aplicaţie şi care aveau interesul să iasă un mare „foc de artificii” care să inducă 
ideea că noii conducători, „oamenii de bine”, ne apără de „duşmanii poporului” - tero- 
riştii, securiştii, nebunii fideli rămaşi în slujba dictatorului fugar. Practic, utilizarea 
simulatoarelor a avut ca scop provocarea. 

Însă, provocarea nu s-a realizat doar prin simulatoare. Chiar dacă în Rechizitoriu se 
respinge ideea existenţei teroriştilor, cei din teatrul de operaţii susţin că aceştia au exis- 
tat. Colonelul (r) Nicolescu a relatat despre faptul că „în Piaţa Victoriei s-a tras in 
transportor şi la anumite ore, fixe aş putea să spun: de dimineaţa pe la 8, apoi pe la 
13-14 şi după-amiaza, pe la 16-17. Erau abateri de circa zece minute, dar intervalul 
orar rămânea acelaşi. [...] Prima dată s-a tras asupra lui Nelu Arapu - comandantul 
plutonului cercetare. Eu l-am trimis pe el cu doi soldaţi să inspecteze clădirea. Cand a 
ajuns sus, pe terasa clădirii, atunci s-a tras asupra lui cu muniţie. A găsit acolo şi tuburi 
de muniţie care erau de dimensiunea tubului de mitralieră, era tub folosit la armele cu 
lunetă, deci de armă foarte puternică având marcajul unui cunoscut fabricant străin. Şi 
apoi a început să tragă cineva care apărea dimineaţa, între 8-14, şi trăgea unul, două, 
trei, patru focuri, dar nu cădea nimeni. Mai târziu i-am identificat locul de unde trăgea : 
turnul de deasupra Muzeului de Istorie a Partidului Comunist Român, care, fiind în 
reparaţii, avea o prelată albă de jur împrejurul său. Mai întâi am reperat locul, dar pe 
el nu l-am văzut. Trăgând cu mitraliera de 7,62 de pe transportor, am găurit prelata 
aceea, iar vântul a reuşit să facă o despicătură prin ea. Atunci am văzut un individ 
îmbrăcat într-o salopetă gen costum de mascare de iarnă, dar nu alb, ci de o culoare 
gălbuie, ca şi cum ar fi fost murdar. L-am văzut când îşi schimba locul de tragere trecând 

în picioare prin spatele prelatei”®. După o perioadă de hărţuire, ofiţerii au mers la 
directorul muzeului, însă acesta a negat în mod repetat că în turn ar fi cineva. După 
două zile, l-au anihilat. Au aflat de acest lucru de la martori, care le-au spus că acel 
cadavru fusese ridicat de Miliție şi dus la spital. 

Şi maiorul (r) Daniel Răduţ povesteşte de provocările din Piaţa Victoriei: „Cum 
încercam noi să atipim, la un moment dat am auzit ricoşeuri în turelă şi, când m-am 
uitat, am văzut că trăgea din Palat. Am localizat, se trăgea de undeva, de deasupra şi 
de undeva de la etajul unu. Am deschis foc cu antiaeriană, cu 7,62, ne-am războit noi 
aşa cam jumătate de oră. Ei trăgeau, noi trăgeam şi, când am văzut că nu au mai con- 
tinuat focul, ne-am oprit”S*. A doua zi au găsit tuburi de cartuşe în locul din care s-a 
tras. Tot în Piaţa Victoriei, pe 29 decembrie, a venit la el un prieten şi, în timp ce 
stăteau de vorbă pe tanc, au fost atacați: „La un moment dat, pe breteaua de şosea care 
vine paralel cu intrarea în pasaj şi trece apoi drept prin faţa Palatului, a venit o Dacie 
1300 albă, cu geamul de la şofer deschis şi din dreapta şoferului a ieşit o mână cu un 
pistol şi a tras un foc care a trecut printre noi şi s-a înfipt în peretele Palatului. Eu, care 
l-am perceput aşa parcă cu încetinitorul, mi-am strigat prietenul, l-am băgat în tanc şi 
am pornit tancul să mă duc spre maşina ce demarase şi o luase înspre spitalul «Grigore 
Alexandrescu». [...] Glont adevărat a fost, că am văzut cum s-a înfipt în Palat. Iar dacă 
dorea să mă ucidă, de la cinci metri putea să o facă cu mare usurinta”®. Nu a reuşit 
să urmărească autoturismul din cauză că tancul nu a încăput pe straduta pe care acesta 
dispăruse. 

Cine să fi fost provocatorii? „Turiştii” sovietici? Posibil. Dar sunt puţine informa- 
tii despre ce au făcut cercetaşii din Buzău care au acţionat la Timişoara. Vor fi trecut şi 
prin Bucuresti, până pe 23 decembrie, când au revenit în unitate? Sau la Bucureşti au 
fost camarazi de-ai lor? În dialogul cu generalul Iulian Vlad, Aurel I. Rogojan îi spune 
că, în seara de 22 decembrie, un civil din grupul Iliescu-Militaru a transmis telefonic 
către MApN ordinul „Trupele cubaneze să intre imediat în dispozitiv”. După ce grupul 
a părăsit sediul CC, a început „asaltul” asupra clădirii. Un martor la acest episod i-a 
întrebat pe generalii Vlad şi Guşă dacă există în ţară trupe cubaneze. Guşă a răspuns că 
nu ştie de aşa ceva, iar Vlad a răspuns: „Dacă s-a dat un asemenea ordin, nu-mi miroase 
a bine”. Iar generalul Vlad explică faptul că era vorba „de unitatea aceea specială exis- 
tentă la Buzău, a Ministerului Apărării Naţionale, care pe timp de război are un rol 
dintre cele mai importante şi care era în directa subordonare a Marelui Stat-Major”®. 
Acele trupe erau comandate de viceamiralul Dinu, şeful Direcţiei de Informaţii a 
Armatei, despre care Vlad spune că ar fi coordonat atunci operaţiunile acestora. Înseamnă 
că în rolul teroriştilor au jucat tot militari ai MApN. Profesioniştii în cercetare şi diver- 
siune de la Buzău, care se deghizau în orice era nevoie (chiar şi în trupe cubaneze), i-au 
provocat pe militarii trimişi în Piaţa Palatului cu tehnică şi pregătire total inadecvate 
pentru războiul urban. Provocările diversioniştilor, pe de o parte, şi mijloacele tehnice 
precare cu care operau, lipsa de coordonare şi slaba pregătire a militarilor din piaţă, pe 
de altă parte, au fost o parte din cauzele săvârşirii marii crime de după 22 decembrie. 

Şi în provincie au existat provocări, acestea fiind comise sub uniforma Gărzilor 
Patriotice. Comandorul Liviu Mercore, care pe atunci era locotenent la Batalionul de 

Infanterie Marină din Constanta, mi-a relatat că „pe 22, după ce a plecat Ceausescu, 
au apărut prin vie trei indivizi îmbrăcaţi în gheparzi (GP), în jurul orei 17... Şi ei veneau 
haotic. Nu ştiau prea bine locul. Rolul lor, după părerea mea, era să producă o diver- 
siune... Ne-am sfătuit dacă să-i împuşcăm sau nu şi am hotărât că nu trebuia să-i 
împuşcăm, ci să-i capturăm. Din dispozitiv au plecat câţiva oameni, cu semnale stabilite, 
şi i-au luat binişor pe urme până i-au ajuns şi le-au băgat PM-ul (este vorba de AK47) 
în ceafă. Înconjuraţi, «gheparzii» au înţepenit atunci când au văzut armele îndreptate 
către ei. Când i-au perchezitionat, au găsit asupra lor arme care nu se aflau în dotarea 
Armatei române, nici a milițienilor de rând şi nici a Gărzilor Patriotice. Aveau pistoale 
de 9 mm””. Printre ei se afla şi un locotenent de Miliție. După capturare, cei trei au 
fost predati Miliției din Babadag. 

A doua cauză a utilizării armamentului a fost diversiunea. Este cunoscut şi pe larg 
analizat în Rechizitoriu modul în care Militaru însuşi a organizat diversiunea care a dus 
la uciderea de către militarii aparţinând MApN a echipei conduse de şeful de stat-major 
al USLA (Unitatea Specială de Luptă Antiteroristă), colonelul Gheorghe Trosca, pe care 
el însuşi îl chemase la MApN (Trosca fusese cel care îi instrumentase dosarul informa- 
tiv care l-a dovedit ca fiind agent GRU). 

Într-o diversiune a fost atrasă şi Microgarnizoana Pantelimon. În noaptea de 23-24 
decembrie s-a desfăşurat diversiunea cu „libienii din Pantelimon”, pe care Grigore 
Cartianu o prezintă în lucrarea sa despre Revoluţie“, când circa 60 de milițieni şi 
securişti au fost trimişi spre Brăneşti cu misiunea de a-i opri pe teroriştii aciuati în 
pădure, pentru a veni spre capitală. La Neferal au fost opriţi de militari ai Armatei şi 
trataţi ca terorişti. De la Militia capitalei, care preluase ordinul de la Militaru, aceştia 
au primit ordin să se prezinte la Militia Pantelimon, unde li s-a spus că teroriștii sunt 
în cimitirul Pantelimon, care se învecina cu unitatea noastră, exact în dreptul poziţiei 
Bateriei I. A început tragerea, iar milițienii au scăpat cu viaţă retrăgându-se pe burtă 
până au intrat între case, la adăpost de foc. A doua zi, am făcut parte din grupele care 
au inspectat cimitirul şi casele din împrejurimi şi nu am găsit nimic. 

În seara de 21 decembrie, generalul Mureşan a primit ordin să trimită două trans- 
portoare blindate şi trei tancuri la Ministerul de Externe (Palatul Victoria) pentru a-l 
apăra. Ajuns acolo cu tehnica, colonelul Nicolescu constată că în Piaţa Victoriei mai erau 
câteva transportoare blindate de la Regimentul 1 Mecanizat din Divizia 1 Mecanizată. 
„M-am oprit lângă Vasile Giura şi i-am zis să bage o lovitură pe ţeavă, eu o luam înainte 
şi, dacă se întâmpla ceva, trebuia să tragă. Am deschis oblonul, am ieşit afară pe jumă- 
tate, ca să înţeleagă că veneam cu gânduri de pace, i-am ordonat trăgătorului la mitra- 
liere să ridice mitraliera la unghi maxim şi încet, încet ne-am apropiat de ei. Ne-am 
prezentat şi unii, şi alţii. Ei primiseră ordin să vină la MAE pentru că era atacat. Le-am 
zis că şi eu am primit acelaşi ordin. Au propus să stăm împreună toţi acolo. Eu am 
refuzat spunând să-şi ia transportoarele şi să plece, iar ei au refuzat pe motiv că primi- 
seră ordin. Am replicat că şi eu primisem acelaşi ordin şi le-am zis să spună mai departe 
ca a venit un zănatec cu tancurile şi a spus că trage în ei, dacă nu pleacă din Piaţă. L-am 
întrebat pe comandantul lor dacă nu i-ar fi mai bine să plece în cazarmă la el şi până 
la urmă ne-am înţeles omeneste şi a plecat. Nu puteam rămâne în acelaşi loc toţi pentru 
că cine ştie ce ieşea ?”%. 


67. Sorin Bocancea (coord.), op. cit., p. 183. 
68. Grigore Cartianu, op. cit., pp. 703-705. 
69. Sorin Bocancea (coord.), op. cit., pp. 32-33. 


DECEMBRIE 1989. MAREA APLICATIE A ARMATEI ROMANE 367 


Maiorul (r) Daniel Radut mi-a relatat un alt episod. Pe 31 decembrie, „însuşi marele 
ministru Militaru a venit la noi, ne-a adunat pe scările Palatului, a dat mâna cu toţi şi 
ne-a mulţumit pentru ceea ce am făcut şi ne-a spus că a doua zi trebuia să predăm 
obiectivul. Ne-a avertizat că urma să vină la ora 12:00 în ziua următoare un camion, 
un SR DAC, ce va avea deasupra un proiector cu care va lumina de trei ori în scurt, ca 
semn de recunoaştere. Aşteptând să facem ce ni s-a spus, am simţit o tensiune fantastică. 
Soldaţii mei îmi spuneau: «Toa'şu, dacă vedem ceva, noi deschidem focul !». Vasile 
Giura, comandantul meu, trebuia să se ducă să facă predarea şi el le-a spus că doar dacă 
e ceva tare dubios puteau să tragă. S-a făcut ora 12 : 00, dar nimic. Cu două ore întâr- 
ziere şi-a făcut apariţia un camion, dar nicidecum cu proiector deasupra, nicidecum cu 
semnale, nicidecum cu maior. Toate suspiciunile noastre erau alimentate din plin. Vasile 
Giura mi-a făcut semn să stau liniştit şi s-a dus să vadă ce-i. Erau, într-adevăr, cei care 
trebuiau să ne schimbe””. 

Însă, în afară de aceste diversiuni punctuale, a mai fost una la nivel de sistem, care 
s-a realizat în sistemul de comunicaţii militare. Amiralul (r) Alexandru Plăviciosu, fost 
comandant al Institutului de Cercetare şi Dezvoltare al Armatei şi adjunct al şefului 
Departamentului pentru Producţie şi Înzestrarea Armatei, a declarat: „Imitarea țintelor 
aeriene în cele trei nopţi putea fi făcută de la oricare dintre staţiile de radiolocatie aflate 
pe teritoriul României. Aceasta deoarece staţiile erau interconectate, iar, dacă de la una 
erau simulate acele ţinte, acestea erau văzute de celelalte staţii cu aceleaşi elemente de 
mişcare, tocmai ca totul să pară cât mai real... Dacă s-ar fi trecut la frecvențele de război, 
frecvențele de simulare ar fi fost automat înlăturate, astfel încât toate staţiile de radio- 
locaţie ar fi putut să vadă realitatea, şi anume lipsa oricăror obiecte zburătoare ostile. 
Din câte cunosc, şeful CA AT [Comandamentul Apărării Antiaeriene a Teritoriului, n.n. ], 
gl. Mircea Mocanu, nu a ordonat trecerea pe frecvențele de război. Nu cunosc motivul 
pentru care nu s-a făcut acest lucru, pentru că, dacă s-ar fi trecut pe frecvențele de 
război, totul s-ar fi clarificat. Precizez că, pe lângă intoxicarea staţiilor radar, au existat 
şi apeluri telefonice prin care factorii de decizie aflaţi în punctul de comandă al CAAT 
erau anunţaţi cu privire la anumite operaţiuni de desant aerian, parametrii acestui desant 
fiind aceiaşi cu cei ai țintelor aeriene. Apelurile telefonice erau făcute in limba română, 
astfel încât trag concluzia că diversiunea radioelectronică a urmat un plan bine stabilit 
din timp. Personal, apreciez că întreaga diversiune radioelectronică a fost executată de 
elemente ale Armatei române, fără intervenţie din exterior”. Ofiţerul de artilerie anti- 
aeriană Ion Mateescu declară : „Din câte cunosc, trecerea pe frecvenţă de război a fost 
interzisă de la eşalonul superior al CAAT... În schimb, cunosc o persoană care a primit în 
mod nemijlocit acest ordin, aceasta fiind col. Spânu Petre, cel care era comandantul 
Regimentului 48 rachete antiaeriene KUB - Bucureşti. Mai cunosc faptul că col. Spânu 
Petre a trecut pe frecvenţa de război şi astfel a constatat că ecranele staţiei sale de radio- 
locaţie au devenit curate, în spaţiu nefiind ţinte ostile. Drept urmare, acesta nu a lansat nicio 
rachetă, deşi au fost făcute presiuni serioase asupra sa în vederea lansarii””. La Craiova 
s-au trimis în aer 27 de rachete KUB, din vina ofiţerilor. lată ce mi-a relatat un subaltern 
al colonelului Spânu, colonelul (r) Nicolae Buruiană : „Cele două regimente de la Medgidia 
şi Craiova au lansat rachete pentru că au avut pe ecran ţinte. Acest tip de rachetă nu 
pleacă dacă nu are ţintă. Şi au avut ţintă, erau imitatoare, zbârnâitori, ce or fi fost. Noi 

aici, la Bucuresti, nu am tras. Nicio rachetă. [...] Da, au apărut ţinte. [...] Noi aveam 
informaţii de la Brigada de rachete, de la CAAT..., în cadrul căreia eram în serviciul 
de luptă permanent şi executam focul la ordinul lor... Dar ţinte puteau să apară, pentru 
că erau tot felul de avioane care zburau. Bine, că pe ale noastre le recunoşteam, că 
există sistemul acela de recunoaştere. Un specialist îşi dă seama dacă pe ecran apare un 
avion de vânătoare, de transport, un elicopter. Vă daţi seama că imitatoarele de ţinte 
sau zbârnâitorile acelea teleghidate au suprafaţa de reflexie foarte mică şi de aceea nu 
s-a tras””. În opinia sa, ţintele false nu au venit de la unităţile militare, fiindcă celelalte 
s-ar fi prins: „Sunt imitatoare portabile ce pot fi plasate într-o pădure etc. Eu cred că 
cei care au procedat astfel aveau hărţi, cunoşteau bine poziţionarea şi tipul unităţilor 
militare. Nu le ştiam noi din Armată aşa cum le ştiau ei. Securiştii noştri le ştiau şi 
serviciile secrete din alte tari. Din punctul meu de vedere, ruşii sunt cei mai buni spe- 
cialişti în radiolocatie şi rachete”. 

La Divizionul 333, în nopţile de 22 şi 23 decembrie au apărut ţinte şi s-a lucrat toată 
noaptea la punerea pe plansete a situaţiilor aeriene. După cum mi-a relatat camaradul 
Dan Afilipoae, staţia de radiolocatie a unităţii (unde era postul său) nu a fost trecută pe 
frecvenţa de război. Astfel, pe situaţiile pe care le trimitea spre Punctul de comandă 
apărea faptul că Bucureştiul este asaltat din toate direcţiile. Ba chiar s-a înregistrat şi 
doborârea unui elicopter, de către Bateria I, însă, fiind trimişi după rămăşiţele acestuia, 
ofiţerii s-au întors cu mâinile goale. Din ceea ce mi-a povestit camaradul Petru Martinuş, 
la bateria de rachete s-a primit indicativul de tragere. Înainte de a trimite racheta în aer, 
căpitanul David a venit în fugă şi a bătut cu pumnii în tabla transportorului pentru a fi 
auzit şi a contramandat ordinul, întrucât ţinta era un avion de linie. La un episod simi- 
lar, cu acelaşi căpitan de la bateria de rachete, a asistat maiorul (r) Radut (înainte de a 
pleca spre piaţă): „Noi eram în tancuri, dar auzeam ce se întâmpla afară şi aşa am auzit 
cum s-a dat ordin de aviaţie inamică şi deci să deschidă focul. Atunci, după ce se formula 
ordinul, mai treceau câteva secunde bune până ce racheta era lansată. Şi mă gândeam 
ce curaj extraordinar pe căpitanul acela să dea asemenea ordin. Apoi individul a ieşit 
din punctul de comandă, a tipat ceva, a sărit pe transportor şi a scos mufa de la rachetă. 
Am înţeles că şi-au dat seama că pe ecrane apăruseră ţinte false”. 

A treia cauză ce a provocat utilizarea armamentului de către militari a fost lipsa de 
coordonare şi de informare din partea conducerii MApN. Am văzut în ce condiţii au 
fost trimişi militarii în Piaţa Palatului, precum şi imposibilitatea tehnică de comunicare. 

Un element care a agravat situaţia a fost prezenţa celor de la Gărzile Patriotice. Dacă 
nu ar fi fost premeditată înarmarea acestora, s-ar fi putut spune că a fost o mare eroare. 
Oriunde s-a aflat Armata au fost prezente şi Gărzile Patriotice, fapt care a complicat 
situaţia. În anumite obiective, cum a fost Televiziunea, cele două armate au tras una în 
alta. Comandorul (r) Liviu Mercore mi-a relatat că în noaptea de 22 decembrie au 
primit informaţia că este atacat aeroportul de la Cataloi şi că trebuie să intervină. Însă, 
cum ordinul nu a fost primit în scris, el a refuzat să plece într-acolo cu plutonul său. 
„Am aflat ulterior că aeroportul Cataloi era păzit de Gărzile Patriotice. Erau dispuşi în 
dispozitiv şi dispuneau de patru mitraliere ruseşti, din acelea cu răcire cu apă, plus 
carabine. Şi ei primiseră informaţia că din direcţia Babadag se deplasează o coloană de 
terorişti. Închipuiţi-vă ce se putea intampla””. 

Iată bilanţul acestei aplicaţii cu muniţie de război: „Totalul persoanelor decedate in 
intervalul 16-27.12.1989 a fost de 1.006, din care 153 până la 22 decembrie 1989. După 
data de 22 decembrie 1989 au decedat 853 de persoane. În acelaşi timp, în intervalul 
16-27.12.1989 au fost rănite 2.988 de persoane, din care 890 până la 22 decembrie 
1989. Din total, 2.157 au fost rănite după data de 22 decembrie 1989””. 

Cine a instrumentat această aplicaţie ? În faţa Comisiei Senatoriale, Ion Iliescu a 
declarat: „Guşă a venit la mine, foarte agitat, foarte tulbure, să-mi ceară să ies la 
Televiziune şi să cer populaţiei Bucureştiului să părăsească străzile, să se retragă toţi în 
case şi întreprinderi. În condiţiile astea de anarhie totală din oraş, Armata nu poate să 
facă ordine. Am căutat să stau de vorbă cu el, să-i explic că asta ar fi o mare gafă şi o 
mare prostie politică”"*. Într-adevăr, era o gafă politică, însă Guşă nu era om politic şi 
nici un ostracizat care să fi vrut reintrarea în schema puterii sau răzbunarea, ci un 
militar care înţelegea consecinţele întreţinerii haosului într-o piaţă plină cu militari 
înarmaţi. 

După o schemă cunoscută, vinovaţi sunt cei deja morţi. În opinia lui Gelu Voican 
Voiculescu, toată operaţiunea a fost a Armatei „fie cu scopul ca să elimine echipa nedo- 
rită care s-a substituit celei care trebuia să fie cu adevărat, fie ca să şteargă şi să poată 
pune condiţii după aceea, pentru că lui Iliescu i s-au pus condiţii, să şteargă cu buretele 
ce a fost la Timişoara şi ce a fost în 21 şi 22 decembrie, că Armata a fost, a făcut şi a 
dres”. Fals! Echipa nedorită a fost cea care a instrumentat „marea aplicaţie”. $i Petre 
Roman are o opinie asemănătoare cu a lui Voican Voiculescu: „Consider că fenomenul 
terorist este o creaţie internă in care protagonistii au fost din interiorul ţării. Nu cred 
în intervenţia străină. Nu ştiu cine au fost cei care au creat diversiunea, dar ca o părere 
personală pot concluziona că generalii care au avut intervenţii directe în represiunea 
ordonată de Nicolae Ceauşescu la Timişoara, Bucureşti şi alte zone au avut un interes 
major să facă uitate aceste lucruri şi să iasă din vizorul public”%. Şi această opinie 
contrazice flagrant realitatea. Ofițerii care ordonaseră masacrele de la Timişoara şi 
Bucureşti fie erau morţi (Milea), fie nu mai contau (Stănculescu şi Chiţac). Întreaga 
aplicaţie a fost instrumentată de Comandamentul unic, din care făcea parte şi Petre 
Roman. lar din acel comandament cei mai activi au fost Militaru, Eftimescu şi, „ultimul 
pe listă, cu voia dumneavoastră”, Ion Iliescu. 

Să nu uităm de un personaj: turistul sovietic. Ce vor fi făcând turiştii în acele zile ? 
Să fi fost ei cei care s-au ocupat de provocări, atât punctual, cât şi prin sistemul de 
telecomunicaţii al Armatei ? Este posibil. Ciudat este faptul că avem eroi civili şi mili- 
tari, dar printre morţi nu apare niciun cetăţean sovietic, în afară de cei mitraliati la 
Brădeşti de subordonații colonelului Dumitru Cioflină (doi morţi şi şapte răniţi, repa- 
triati rapid de Moscova prin Ambasada de la Belgrad), ale căror maşini au fost recupe- 
rate abia în 1991 de către URSS, întrucât erau obiecte de inventar ale Miliției din 
Ucraina®. Au fost extraşi odată cu deschiderea graniţelor sau cu prilejul „Podului de 
flori” de peste Prut? Ion Iliescu trebuie să ştie. 

În „Punctul de vedere preliminar al SRI privind evenimentele din decembrie 1989”, 
Comisia Senatorială, dosarele nr. 70/J.1.4 şi 5/].1.3, se menţionează: „În raport cu 


77. Ministerul Public..., Rechizitoriu..., p. 174. 
78. Ibidem, p. 166. 

79. Ibidem, p. 228. 

80. Ibidem, pp. 228-229. 

81. Grigore Cartianu, op. cit., pp. 707-710. 

numărul enorm de sovietici aflaţi pe teritoriul României în timpul Revoluţiei, numărul 
celor implicaţi în evenimente este redus, majoritatea comportându-se ca şi cum ar fi 
aşteptat un ordin care nu a mai venit”. În rechizitoriu se continuă: „Cu referire la 
ordinul care nu a mai venit, se poate presupune că un astfel de ordin (indiferent ce 
însemna el) nu a fost necesar, întrucât întreaga putere politico-militară a României, 
începând cu 22 decembrie 1989, a fost agreată şi acceptată de URSS”®. 

Rămâne o întrebare: dacă pentru instalarea puterii agreate de sovietici a curs atâta 
sânge, oare ce s-ar fi întâmplat dacă echipa Iliescu-Militaru eşua şi comanda rămânea 
la generalul Guşă? Cert este că instalarea noii echipe în fruntea Armatei a generat 
nemulțumiri. Pe 6 ianuarie 1990, cu prilejul întâlnirii ofiţerilor din MStM şi din alte 
comandamente centrale ale MApN cu reprezentanţii CFSN (Virgil Măgureanu şi Aurel 
Dragoş Munteanu), a avut loc o revoltă a ofiţerilor faţă de erorile conducerii Armatei. 
I se reproşa lui Militaru faptul că reactivase 35 de generali cu studii la Moscova, pe care 
îi pusese în funcţii de conducere. Pentru că nu s-a putut da curs doleantelor ofiţerilor, 
pe 7 ianuarie 1990 s-a organizat o a doua întâlnire, la care au participat, în afară de cei 
din ziua precedentă, pe de o parte, Ion Iliescu, Nicolae Militaru şi adjunctii săi din 
MApN, iar pe de altă parte, toţi ofiţerii din cadrul MStM şi al direcțiilor centrale. În 
cadrul întâlnirii au fost citite două documente anonime, o telegramă şi o scrisoare, 
adresate CFSN de un grup de militari care acuzau abuzurile lui Nicolae Militaru. Se 
cerea eliminarea generalilor reactivati şi înaintați în grad în timpul Revoluţiei. Generalul 
Guşă nu a participat, iar ofiţerii revoltați au cerut repunerea lui în funcţie. Nu s-a pro- 
dus repunerea în funcţie, ci trimiterea sa pe o funcţie secundară în Transilvania. Militaru 
va fi înlăturat abia în februarie 1990, funcţia de ministru al Apărării fiindu-i redată lui 
Stănculescu. 


Concluzii 


Pe 26 decembrie 1989, Ion Iliescu făcea următoarele afirmaţii la TVR : „Este total falsă 
ideea care s-ar putea să se acrediteze că a fost o lovitură de stat realizată de câteva forţe 
organizate [...] Adevărul este că acest CFSN este emanatia mişcării şi nu a precedat 
mişcarea ”%. De atunci, în societatea românească persistă dilema : mişcare sau lovitură 
de stat? Faptele pe care le-am prezentat îl contrazic total pe fostul preşedinte al României. 

Aşa cum spuneam la începutul acestui studiu, consider că este vorba de o revoluţie, 
însă calea prin care s-a realizat a fost o inutilă lovitură de stat. Cronologia ne arată cum 
s-au combinat revolta şi lovitura de stat. 

Să recapitulăm. Initial, la Iasi se pregătea o revoltă anticeauşistă, al cărei eşec a dus 
la acţiune în al doilea oraş: Timişoara. Ceauşescu ştia de intervenţia serviciilor străine 
şi nu a ezitat să o afirme public în mesajul pe care l-a citit la TVR. Intervenţia unor 
servicii din afară şi din ţară avea să se facă simțită în direct, la mitingul din 21 decem- 
brie, când Armata a stat la originea spargerii mitingului folosind sunetele de joasă 

frecvenţă. Până la acel moment, aveam în faţă acţiuni anticeausiste şi rezistenţa tiranu- 
lui cu sprijinul Armatei şi al DSS. Pe 22 decembrie, după sinuciderea lui Milea, la 
Bucureşti exista o conducere legitimă, aflată în dificultate. Al doilea pas anticeausist l-a 
făcut generalul Stănculescu, proaspăt ministru al Apărării, atunci când le-a recomandat 
Ceauşeştilor să părăsească sediul CC al PCR. Plecarea cuplului dictatorial a deschis 
calea spre o reconfigurare a conducerii ţării tot în cadrele PCR. După cum a declarat 
Brucan în faţa Comisiei Senatoriale, Gorbaciov fusese de acord „să-l trântim pe Ceauşescu, 
cu condiţia ca PCR să rămână forţa conducătoare pentru că altfel va fi anarhie în tara”®. 
Această scurtă perioadă de derută şi de căutare a unei soluţii politice postceauşiste de 
către liderii comunişti rămaşi în CC a fost întreruptă de intervenţia „corbilor”. Lovitura 
de stat a debutat cu semnalul dat de Militaru: „Opriţi măcelul”. Din acel moment, 
Armata, cu toţi comandanții ei, nominalizați de Militaru, era prezentată ca fiind în culpă. 
Or, la acea oră, trupele erau în cazărmi. A fost primul pas care anunţa înlăturarea 
comandanților Armatei de la conducere. A urmat mesajul lui Lupoi, în care acesta a 
anunţat faptul că Militaru preia comanda Armatei. După aceea, „corbii” merg în stol 
spre MApN, unde îşi instalează cartierul general care va declanşa şi va coordona „marea 
aplicaţie”. 

De ce a fost nevoie de această acţiune criminală ? În după-amiaza zilei de 22 decem- 
brie „corbii” preluaseră frâiele, Iliescu era deja recunoscut ca şef al statului. Şi încă nu 
se punea problema unei revoluţii, ci doar a unei perestroici. Initial, Iliescu a vorbit in 
modul în care s-a exprimat Hruşciov despre Stalin, demascând crimele Ceausestilor. 
Mai târziu s-a pus problema schimbării regimului şi a sistemului politic. Dacă situaţia 
postceauşistă ar fi fost gestionată de un guvern Dăscălescu sau oricum s-ar fi chemat 
el, nu s-ar fi produs Revoluţia ? Eu cred că da, deoarece căderea comunismului era un 
proces pe care nimeni nu îl mai putea opri. Ce trebuia să aducă „marea aplicaţie” ? 
Ocazia răzbunării lui Militaru pe cei care l-au demascat ca agent GRU? Aruncarea 
întregii Armate în braţele agenţilor GRU ? Crearea unei situaţii care să impună chema- 
rea trupelor sovietice ? Gorbaciov abandonase doctrina Brejnev, denunţând la începutul 
lunii decembrie 1989 intervenţia URSS din Cehoslovacia în 1968. Nu ştiau „corbii” de 
acest lucru de făceau presiuni asupra generalului Guşă să permită intervenţia trupelor 
sovietice? Noroc că şeful MStM a rezistat acestor presiuni, iar dacă este să vorbim de 
un erou al acelor nopţi, acela a fost generalul Guşă. 

„Marea aplicaţie” a fost o acţiune care nu a avut nicio justificare pentru reuşita 
Revoluţiei. Revolta populară era suficientă pentru căderea comunismului. Cu ani în urmă 
spuneam că după 22 decembrie am fost implicaţi într-un război real cu un inamic ima- 
ginar. „Cât priveşte misiunile pe care le-am executat, ne este greu să spunem acum dacă 
ele au avut ceva spectaculos, ceva şocant pentru lectorul de astăzi. Au fost acţiuni spe- 
cifice stării de război, chiar dacă inamicul a fost unul imaginat sau simulat, lucru de 
care ne-am dat seama mult mai târziu. Reacţia noastră a fost reală, ca faţă de un inamic 
real. Şi riscurile au fost tot cele dintr-un război real, pentru că toţi aveam asupra noas- 
tră muniţie de război şi ne percepeam ca fiind într-un univers ostil. În orice moment 
putea pleca glontul pe ţeavă spre oricare dintre noi”®. 

Ceausestii şi cei care i-au slujit sunt vinovaţi doar pentru morţii din perioada 17-22 
decembrie 1989. Începând cu după-amiaza zilei de 22 decembrie, cei din Piaţa Palatului, 
deopotrivă militari şi civili, au căzut pradă „corbilor”. 

December 1989: The Great War Game of the Romanian Army 


The dilemma that Romanians have had to solve in the last 30 years is not whether there was 
a revolution or not in December 1989, but whether it took place by popular uprising or by 
coup d’état. I think it was a coup d’état hidden behind a popular uprising that was broadcast 
live on the television and radio stations exactly by those who organized it. In the turn of events, 
there were two periods: during the first, 14-22" of December 1989, the Army followed 
Ceausescu’s orders ; during the second, which started on December 22™ in the afternoon, the 
group of plotters with close links to the Soviet intelligence services removed the legitimate 
commanders of the Army and installed those subservient to Moscow. From that moment on, 
the largest field exercise of the Romanian Army began, and all methods specific to war were 
used: provocation, disinformation and diversion. The psychosis of the “terrorists” who were 
defending the dictator with fanaticism was created through public television and radio, insti- 
tutions that were in direct connection with the civil and military command headquarters, 
established by the conspirators at the Ministry of National Defence. Unfortunately, this period, 
when the Army had become “of the people”, was bloodier than that when the Army was 
following Ceausescu’s orders. In the entire war game, the soldiers sent to the Palace Square 
actually fought with an imaginary enemy, created through the mentioned methods. The purpose 
of this action was not to change the political regime, which was falling anyway without this 
bloody episode. Several objectives of this criminal diversion can be inferred: to legitimate 
the new political power (presented as a champion of the people, when, in fact, it was the one 
who had instrumented the attacks), the revenge of the new commanders on the officers who 
had exposed them as Russian agents, and the re-KGB-isation of the Romanian post-communist 
state structures. Regardless of these possible reasons, one thing is certain: in 1989, after 
December 22", the Romanian Army was pushed into an action that resulted in the unnecessary 
death of the people in the square, both soldiers and civilians. 


Constantin CORNEANU 


Nicolae Ceausescu, structurile de forţă ale României 
socialiste şi Reţeaua „R” în decembrie 1989 


Gruparea secretă de rezistenţă „R” 


În evoluţia evenimentelor politico-militare de la Bucureşti din seara zilei de 22 decembrie 
1989 şi, mai apoi, din întreaga ţară, un rol important avea să-l joace atacul „teroriştilor”, 
fenomenul „terorist” care a generat panică, morţi şi răniţi. Totodată, o serie de istorici 
şi reprezentanţi ai mass-mediei consideră că în spatele acestui fenomen unic în societa- 
tea românească, în acele momente, s-au ascuns multe dintre misterele Revoluţiei Române 
din decembrie 1989, iar constituirea unei noi structuri de putere, care a trecut la gesti- 
onarea problemelor statului, s-ar afla în strânsă legătură cu acest episod al fenomenului 
„terorist”. 

În ultimele trei decenii s-au făcut eforturi publicistice imense, precum şi numeroase 
anchete juridice, menite să clarifice fenomenul „terorist” din perioada 22-25 decembrie 
1989, însă rezultatele au generat controverse istoriografice şi nu numai. S-a insistat 
foarte mult asupra ideii că totul a fost pus la punct pentru a legitima echipa lui lon 
Iliescu, care nu ar fi avut dreptul să preia puterea în statul român, după fuga lui Nicolae 
Ceauşescu, având în vedere trecutul politic şi ,,conspirationist” al membrilor ei, trecut 
care s-a aflat în vizorul celebrei UM 0110 (anti-KGB). Şi totuşi, rămâne o întrebare : de 
ce mai era nevoie de punerea în aplicare a unui asemenea scenariu, în condiţiile în 
care reprezentanţii de rang înalt ai Ministerului Apărării Naţionale, ai Departamentului 
Securităţii Statului (DSS) şi ai Ministerului de Interne se subordonaseră, la ora 16:00, 
celui care părea a fi un fel de Mihail S. Gorbaciov în variantă locală? Teoria compli- 
cităţii între echipa lui Ion Iliescu şi terorişti a devenit o acuzaţie reiterată în contextul 
evoluţiilor de pe scena politică postdecembristă a multor actori-cheie ai Revoluţiei 
Române din decembrie 1989. Paradoxal, în ianuarie 1990, fostul şef al DSS, genera- 
lul-colonel (r) Iulian Vlad îi indica drept terorişti pe foştii săi subordonați de la Centrul 
de Informaţii Externe (CIE - UM 0544), UM 0195 (Contrainformatiile externe), UM 0101, 
UM 0102 si UM 0103'. 


1. Brigada „U” (Ilegali) din cadrul CIE a fost reorganizată, după 23 iulie 1978, în trei unităţi speciale : 
(1) UM 0101, care avea sarcini de spionaj în ţările occidentale europene şi in Israel, (2) UM 0102. 
responsabilă cu spionajul în SUA şi America de Sud, şi (3) UM 0103, care se ocupa de emigrazia 

O sumă de fapte si mărturii confirmă ipoteza existenţei unei grupări secrete de rezis- 
tenţă a PCR care era formată din persoane aflate în diferite funcţii din viata civilă si 
militară, care primea sprijin logistic şi nu numai de la Direcţia de Informaţii a Armatei 
(DIA), unele dintre părţile ei componente trecând la acţiune. Motivația o constituie oare 
fanatismul, onoarea împinsă la extrem, naționalismul exacerbat sau certitudinea că în 
spatele tuturor celor care contestă regimul Ceauşescu se află o putere străină ostilă 
intereselor neamului românesc ? 

În acele momente din decembrie 1989 s-a vehiculat foarte mult teoria apartenenţei 
acestor „terorişti” la unităţi speciale ale DSS, formate din fanatici ai cuplului Ceauşescu 
sau din mercenari străini, în contextul relaţiilor foarte bune dintre România socialistă şi 
regimurile apropiate ideologic din Orientul Mijlociu, precum şi teoria apartenenţei 
aşa-zişilor terorişti la unităţi speciale ale structurilor de informaţii ale fostei Uniuni 
Sovietice. În anii 1990, mass-media a speculat asupra unui „Plan Z-Z” care ar fi avut 
legătură cu salvarea lui Nicolae Ceauşescu şi cu atacurile „teroriste”. În contextul acti- 
vităţilor desfăşurate de comisiile parlamentare conduse de senatorii Sergiu Nicolaescu 
şi Valentin C. Gabrielescu privind anchetarea evenimentelor din decembrie 1989, Pavel 
Corut, fostul şef al Biroului Direcţiei a IV-a Contrainformatii militare care a supravegheat 
activitatea DIA în 1985-1989, a menţionat existenţa unei grupări secrete de rezistenţă 
care ar fi putut fi implicată în cele petrecute după 22 decembrie 1989. O reţea care se 
poate identifica cu fidelii regimului Ceausescu? O reţea care a manipulat masele în 
tumultul Revoluţiei Române sau care s-a implicat în lupta pentru putere începută de 
diferitele grupuri aflate în după-amiaza zilei de 22 decembrie 1989 în clădirea fostului 
CC al PCR? 

În interviul? acordat pentru arhiva de istorie orală a Institutului Revoluţiei Române 
din Decembrie 1989 (IRRD 1989) în septembrie 2011, viceamiralul (r) Stefan Dinu, fost 
şef al DIA (1978-1989), va confirma existenţa acestei structuri secrete de rezistenţă 
aflate în organigrama şi logistica DIA, denumită „Reţeaua internă 276”. Generalul (r) 
Paul Şarpe, fost locţiitor al şefului DIA în decembrie 1989, confirmă în ancheta Secţiei 
Parchetelor Militare din 2018 că „Reţeaua internă 276” din subordinea DIA a existat cu 
adevărat. „Numele de «276» ca indicativ a provenit de la faptul că în Nomenclatorul de 
specialităţi militare din cadrul Statului Major General al MApN erau ocupate poziţiile 
până la 275. Cea despre care mă refer eu şi anume activitatea de cercetare în teritoriul 
vremelnic ocupat a primit indicativul 276 pentru a asigura şi conspirativitate. Deşi nu 


română, de Radio Europa Liberă şi de combaterea iredentismului maghiar. Unităţile speciale au 
fost considerate „formaţiuni independente” în cadrul unităţilor de linie, adică o linie specială de 
muncă: UM 0101 în UM 0199, UM 0102 in UM 0201 şi UM 0103 in UM 0225. 

2. Senatorul Sergiu Nicolaescu a propus in 1991 înfiinţarea unei comisii senatoriale pentru cerce- 
tarea evenimentelor din decembrie 1989. Prin Hotărârea Senatului României nr. 11 din 16 iulie 1991 
se va constitui o Comisie pentru cercetarea evenimentelor din decembrie 1989 cu următoarea com- 
ponenţă : Sergiu Nicolaescu (preşedinte), Ionel Muscalu, Mihai Iacobescu, Mihail Neagu, Attila 
Verestoy şi Mircea Voica (membri). Camera Deputaţilor nu a agreat ideea înfiinţării unei asemenea 
comisii. În legislatura 1992-1996 s-a reiterat propunerea pentru reînfiinţarea comisiei, astfel încât 
prin Hotărârile nr. 51/1992 şi 15/22.06.1993 ale Senatului României s-a aprobat continuarea acti- 
vitatii Comisiei în următoarea componenţă: Valentin Corneliu Gabrielescu (preşedinte), Sergiu 
Nicolaescu (vicepreşedinte), Ionel Aichimoaie (secretar), Ilie Plătică Vidovici, loan Constantin 
Pop, Victor Apostolache, Şerban Săndulescu, Mircea Vilcu, Zoltan Hosszu, Adrian Dumitru 
Popescu-Necşeşti, Gheorghe Răboacă (membri). 

3. Prima parte a acestui interviu, luat de autor, a fost publicată cu titlul „DIA, între loialitate şi sus- 
piciune”. Caietele Revoluţiei, nr. 1 (75)/2019, pp. 20-26. 

era intitulată astfel, ea era cunoscută în general ca «Reţeaua 276» pentru că existau 
rezervişti recrutaţi la nivelul întregii ţări”*, va declara Paul Şarpe. Existenţa acestei 
structuri secrete de rezistenţă s-a datorat viziunii strategice şi politice a fostului preşedinte 
Nicolae Ceauşescu, care a încercat să manipuleze şi să dividă astfel structurile de forţă 
ale României socialiste. În Legea nr. 14/1972, care reglementa organizarea apărării 
naţionale a Republicii Socialiste România, la articolul 18 se specifica telegrafic faptul 
că, printre atribuţiile consiliilor locale de apărare de la nivelul judeţelor, municipiilor, 
sectoarelor şi municipiului Bucureşti, oraşelor şi comunelor, era şi aceea de a constitui 
şi a pregăti „unităţi, subunități şi grupuri ale luptei de rezistenţă în condiţiile ducerii 
acţiunilor de luptă pe teritoriul vremelnic ocupat de inamic” şi de a conduce „acţiunile 
acestora în timp de război”. Colonelul (r) Remus Ghergulescu, fost comandant al 
Batalionului 404 Cercetare-Diversiune, va declara: „La nivelul MApN pentru consti- 
tuirea forţelor de rezistenţă în cadrul «războiului întregului popor», doctrina de atunci, 
erau selecționați rezervisti care majoritatea îşi satisfăceau stagiul militar în unităţi şi 
subunități de cercetare a trupelor de la diverse eşaloane. [...] Am această convingere, 
deoarece în unele situaţii în care mergeam la Centrul Militar Judeţean pentru a-mi 
actualiza situaţia rezervistilor, ce urmau să fie mobilizați în caz de mobilizare, unii 
dintre ei erau scoşi din evidenţele unităţii şi transferați în mapa «R». Care şi pentru 
Centrul Militar era o necunoscută. Aceasta înseamnă că în situaţii de mobilizare se 
creau structuri conduse de alte structuri din organigrama MApN”5. Colonelul Anghel 
Constantinescu, ofiţer în centrala DIA a Marelui Stat-Major, va mărturisi : „Este incre- 
dibil cum aproape nimeni nu a înţeles acţiunile diversioniste ale celor de pe ştatul «R» 
din care sunt convins că făceau parte şi destui cercetaşi care s-au instruit în cadrul 
Batalionului 404 Cercetare cu câţiva ani in urmă”f. 

Mentinerea unui control total, politico-ideologic şi informativ, asupra structurilor de 
forţă ale României socialiste (Armată, Securitate, Miliție) a fost un obiectiv strategic al 
lui Nicolae Ceauşescu în conservarea puterii sale politice şi a PCR asupra societăţii 
româneşti. Manipularea şi divizarea structurilor de forţă aveau să genereze numeroase 
frictiuni, animozităţi şi resentimente între aceste structuri. Revoluţia Română din decem- 
brie 1989 a oferit totodată posibilitatea unor răfuieli interne între aceste structuri de 
forţă, precum şi a implicării lor în evoluţiile politice ale diferitelor grupuri care se 
constituiau în încercarea de a prelua puterea în statul român. 


Sistemul naţional de apărare, Armata şi Ceauşescu 


În condiţiile generate de retragerea trupelor sovietice din România în vara anului 1958, 
Armata a început să fie renaţionalizată. Au fost vizate structurile organizatorice, pre- 
gătirea cadrelor şi instruirea trupelor, învăţământul militar, înzestrarea şi dotarea cu 
armament şi tehnică militară, simbolistica militară etc. Controlul politic asupra Armatei 


4. Ministerul Public, dosar nr. 11/2014, Rechizitoriu, vol. 1/2019, pp. 294-296, în Arhiva IRRD, fond 
IV, cota 215 (interviuri). 

5. Răzvan Belciuganu, „Teroriştii din decembrie '89: Luptătorii din «Rezistenţă»”, 20 decembrie 
2009, http : //jurnalul.ro/campaniile-jurnalul/decembrie-89/teroristii-din-decembrie-89-luptatorii-din- 
rezistenta-531005.html (accesat pe 26 aprilie 2014). 

6. Ibidem. 

va rămâne permanent în vigoare, în pofida anumitor schimbări de formă, însă nu de 
fond. La 5 octombrie 1948 se va înfiinţa Direcţia Superioară Politică a Armatei (DSPA), 
în conformitate cu modelul existent în Armata Roşie, iar Nicolae Ceauşescu va conduce, 
în perioada 18 martie 1950 - 19 aprilie 1954, această importantă structură politică de 
conducere şi control ale Armatei. Prin intermediul DSPA, influența PMR a devenit 
omniprezentă în toate structurile Armatei. 

Înăbuşirea „Primăverii de la Praga” (21 august 1968) de către URSS şi statele mem- 
bre ale Pactului de la Varşovia (OTV) a impus o nouă conduită în relaţiile internaţionale 
pentru România, precum şi în raporturile cu Armata ca factor de putere în statul condus 
de Nicolae Ceauşescu şi PCR. Conducerea politică a României socialiste a trecut la 
luarea unor măsuri menite să păstreze controlul şi influenţa asupra forţelor armate 
româneşti, respectiv: 1) decizia ca România să nu mai participe cu trupe la aplicaţiile 
desfăşurate pe teritoriul altor țări; 2) desfăşurarea pe teritoriul national numai a apli- 
catiilor de comandament şi pe hartă, fără trupe ale aliaţilor din OTV” ; 3) neacceptarea 
tranzitării teritoriului şi spaţiului aerian româneşti de către trupe sau aeronave străine, 
fără acordul autorităţilor militare şi politice române ; 4) încetarea trimiterii de ofiţeri şi 
generali la studii în şcolile şi academiile militare sovietice. Rememorând acea perioadă 
din istoria Armatei române, generalul-colonel (r) Constantin Olteanu, fost ministru al 


7. Potrivit concepţiei generale a aplicaţiilor militare desfăşurate în România în anii 1970-1980, 
activităţi planificate de conducerea MApN împreună cu Comandamentul Forţelor Armate Unite 
(CFAU) o dată la doi ani, generalii şi ofiţerii români aveau obligaţia de a elabora situaţiile strategice 
şi operativ-tactice care urmau să fie aplicate în cursul exerciţiilor militare ce se desfăşurau pe hartă, 
precum şi metodologia desfăşurării operaţiunilor. Reprezentanţii României prezentau apoi la CFAU 
concepţia de ansamblu a aplicaţiilor, în vederea cooperării cu cele două comandamente de armată, 
sovietic şi bulgar, care formau un „Grup de Armate” („Front”, după terminologia sovietică/rusească) 
al cărui comandament era alcătuit din ofiţeri şi generali români. 

8. Într-un document din 18 iulie 1995 înaintat de MApN senatorului Şerban Săndulescu (PNŢCD), 
membru al Comisiei parlamentare pentru cercetarea evenimentelor din decembrie 1989, se menti- 
ona faptul că primele cadre ale MApN au plecat la studii militare în URSS în 1948, prima promo- 
tie de ofiţeri absolvenţi fiind în 1950, iar ultima în 1967. În total, 1.858 de ofiţeri ai MApN au 
absolvit academii şi şcoli militare, precum şi cursuri de perfecţionare (specializare) în URSS. 
816 ofiţeri au absolvit academii militare cu durata de studii de 2-7 ani, astfel: (1) 161 la academii 
militare generale de comandă şi stat-major (Academia Militară Superioară „K.E. Voroşilov” şi 
Academia Militară „Mihail B. Frunze”); (2) 348 la academii militare cu profil de armă (artilerie, 
blindate, geniu, transmisiuni, transporturi, chimie şi radiolocatie) ; (3) 257 la academii militare cu 
profil tehnico-ingineresc ; (4) 33 la Academia de Spate şi Aprovizionare; (5) 17 la Academia 
Militară Politică „V.I. Lenin”. Acestor ofiţeri li se vor adăuga 348 de ofiţeri care au absolvit şcoli 
militare cu durata studiilor de 1-3 ani în diferite specialităţi militare, precum şi 704 ofiţeri care au 
absolvit cursuri de perfecţionare pe linie de comandă, stat-major, servicii şi asistenţă medicală. La 
data întocmirii documentului, 1.827 dintre aceşti ofiţeri nu mai lucrau în MApN, fiind scoşi din 
evidenţa rezervei militare, adică nu mai aveau nicio obligaţie militară. „Ceilalţi 41 ofiţeri au vârsta 
cuprinsă între 51 şi 60 de ani, îndeplinesc cu competenţă funcţii pe linie de comandă, stat-major, 
tehnică, învăţământ şi cercetare ştiinţifică, fiind apreciaţi în notările de serviciu, preponderent, ca 
ofiţeri foarte buni”, menţiona MApN (apud Şerban Săndulescu, Decembrie '89. Lovitura de stat a 
confiscat Revoluţia Română, Editura Omega Press, Bucureşti, 1996, p. 157). Direcţia Personal din 
Ministerul de Interne a comunicat că în urma analizelor efectuate a rezultat că în perioada 1948-1968 
nu au fost trimise cadre ale Ministerului de Interne la studii academice sau de nivel superior în 
URSS. Însă 1.000 de cadre ale Ministerului de Interne au efectuat stagii de perfecţionare (specia- 
lizare) la instituţii de învăţământ civil sau militar din URSS. În 1995 nu se mai aflau în activitate 
niciuna dintre aceste persoane. 

Apărării Nationale (29 martie 1980 - 16 decembrie 1985), mărturiseşte: „Faţă de 
primii ani [1948-1965, n.n.], numărul celor trimişi la studii în URSS a fost în descreş- 
tere, până la sistare, după 1965. Din păcate, în timp, în această problemă s-au comis 
erori şi într-un sens şi în altul. Astfel, până la Declaraţia Plenarei CC al PMR din 
aprilie 1964, ofiţerii şi generalii care studiaseră în URSS se bucurau de o anumită pri- 
oritate în ocuparea unor funcţii importante [...]. Aşa cum se cunoaşte, marea majoritate 
a acestor cadre a dovedit competenţă profesională, contribuind efectiv la procesul de 
modernizare a Armatei române. [...] S-ar fi impus o mai mare atenţie în încadrarea 
unităţilor, marilor unităţi, comandamentelor etc. cu ofiţeri şi generali care studiaseră în 
tară alături de cei care studiaseră în URSS, realizându-se o îmbinare firească, lipsită de 
animozitati şi suspiciuni”?. 

În conformitate cu principiile de politică externă enunțate la începutul anilor 1970, 
Nicolae Ceauşescu le va solicita specialiştilor militari şi civili realizarea unei doctrine 
militare româneşti şi a unui cadru legislativ adecvat. Pe 14 martie 1969 a fost înfiinţat 
Consiliul Apărării Republicii Socialiste Romania”, cu scopul „de a examina, coordona 
şi soluţiona principalele probleme în domeniul apărării ţării şi asigurării securităţii 
statului, atât în timp de pace, cât şi în timp de război”. Consiliul Apărării RSR se 
subordona CC al PCR şi Marii Adunări Naţionale. În intervalul dintre sesiunile Marii 
Adunări Naţionale, Consiliul Apărării RSR răspundea pentru întreaga activitate şi în 
faţa Consiliului de Stat al RSR. În conformitate cu prevederile Decretului nr. 444/1972 
privind organizarea şi funcţionarea MApN, se renunţă la denumirea de Ministerul 
Forţelor Armate şi se specifică faptul că MApN îşi va desfăşura activitatea sub condu- 
cerea şi îndrumarea PCR, va executa ordinele Comandantului Suprem al Forţelor Armate 
şi va aduce la îndeplinire măsurile stabilite pe baza hotărârilor Consiliului Apărării al 
RSR. Totodată, vor fi elaborate Legea nr. 14 din 28 decembrie 1972 privind organizarea 
apărării nationale a Republicii Socialiste Romania” şi conceptul de război de apărare a 
patriei dus de întregul popor. 

În contextul relaţiilor extrem de tensionate cu URSS şi aliaţii săi din OTV, precum 
şi al prevederilor din doctrina războiului de apărare a patriei dus de întregul popor, 
Nicolae Ceauşescu a trecut la formarea şi organizarea unor „formaţiuni populare de 
luptă şi de pregătire în vederea apărării patriei” - Gărzile Patriotice (GP), Formațiunile 
de Apărare Civilă şi cele de pregătire a tineretului pentru apărarea patriei. Prin Decretul 
nr. 442 din 20 noiembrie 1959 al Marii Adunări Naţionale au fost constituite Gărzile 


9. Constantin Olteanu, O viaţă de om. Dialog cu jurnalistul Dan Constantin, Editura Niculescu, 
Bucureşti, 2012, p. 46. 

10. A se vedea Legea nr. 5 din 14 martie 1969 privind înfiinţarea, organizarea şi funcţionarea 
Consiliului Apărării Republicii Socialiste România, Buletinul Oficial, partea I, nr. 32, din 14 mar- 
tie 1969. 

11. Dan Cătănuş (coord.), România 1945-1989. Enciclopedia Regimului Comunist. Instituţii de partid, 
de stat, obşteşti şi cooperatiste, Academia Română, Institutul National pentru Studiul Totalitaris- 
mului, Bucuresti, 2012, p. 150. 

12. Legea a fost publicată in Buletinul Oficial al RSR, nr. 160, 29 decembrie 1972. 

13. Primele Formatiuni de Luptă Patriotice (FLP) au fost alcătuite din muncitori şi intelectuali. 
constituite în cursul anului 1944 de către Emil Bodnăraş, şi au fost implicate în lovitura de stat de 
la 23 august 1944, preluându-i în custodie temporară pe mareşalul Ion Antonescu şi pe principalii 
săi colaboratori, după arestarea de la Palatul Regal. Până la 6 martie 1945, membrii FLP au fost 
folosiţi de PCR în acţiunile de cucerire a puterii politice, iar după instaurarea guvernului condus 
de Petru Groza au fost încadraţi în aparatul de stat, la Ministerul de Interne şi în Armată. 

Muncitoreşti!“, ca formaţiuni înarmate de luptă destinate să asigure atât apărarea între- 
prinderilor, cât şi ajutarea organelor de stat în acţiunile de apărare a ordinii publice împotriva 
„elementelor contrarevolutionare care ar încerca să lovească în cuceririle poporului” !5. 

În contextul evenimentelor din noaptea de 20 spre 21 august 1968 în Cehoslovacia, 
la întrunirea de urgenţă a CPEx al CC al PCR din dimineaţa zilei de 21 august 1968, 
Nicolae Ceauşescu a cerut să se accepte şi să se voteze reînfiinţarea Gărzilor Muncitoresti, 
ca unităţi înarmate ale clasei muncitoare, pentru apărarea cuceririlor revoluţionare ale 
poporului. Propunerea a fost susţinută imediat de Petre Lupu, Mihai Dalea şi Manea 
Mănescu, iar membrii CPEx al CC al PCR au decis în unanimitate reînfiinţarea Gărzilor 
Patriotice înarmate, alcătuite din muncitori, ţărani şi intelectuali. Comitetele judeţene 
de partid au trecut la organizarea GP la nivel de întreprinderi, instituţii şi comune. La 
23 august 1968, cu ocazia zilei nationale a României, aveau să defileze primele deta- 
şamente ale GP. Decretul nr. 765 privind înfiinţarea Gărzilor Patriotice a fost promulgat 
pe 4 septembrie 1968, iar în Legea nr. 14/28 decembrie 1972 se menţiona faptul că 
aceste GP sunt „unităţi înarmate ale oamenilor muncii de la oraşe şi sate, constituite în 
scopul întăririi capacităţii de apărare a patriei”'®, având menirea ca, „împreună cu for- 
tele armate, să participe activ la apărarea cuceririlor revoluţionare ale poporului, a 
muncii sale paşnice, a suveranităţii şi securităţii patriei, la apărarea oraşelor şi comu- 
nelor, a întreprinderilor, instituţiilor şi celorlalte organe socialiste”'’. Gărzile Patriotice!$ 


14. Gărzile Muncitoresti dispuneau de un Comandament Central, state-majore în cadrul organelor 
de partid regionale, raionale şi municipale, iar în anumite întreprinderi şi la o serie de organe locale 
de partid au existat subunități de Gărzi Muncitoresti alcătuite din plutoane, companii şi batalioane. 
În 1959, Gărzile Muncitoreşti dispuneau de 37.000 de luptători, iar în anii care au urmat efectivele 
acestora au atins 46.000-47.000. Ministerul Forţelor Armate le-a asigurat înzestrarea cu armament, 
muniții, echipament şi tehnică de luptă. precum si cu specialiştii necesari pentru pregătirea militară 
a luptătorilor. La 22 ianuarie 1960, Biroul Politic al CC al PMR a hotărât preluarea de către 
Ministerul Afacerilor Interne a Comandamentului Central al Gărzilor Muncitoreşti, împreună cu 
toate celelalte sarcini ce rezultau din modificarea respectivă, urmând ca organele de partid să asigure 
în continuare controlul şi îndrumarea politică a tuturor membrilor Gărzilor Muncitoreşti. În con- 
formitate cu Hotărârea nr. 501 din 24 aprilie 1961 a Biroului Politic al CC al PMR, efectivele 
Gărzilor Muncitoreşti au fost reduse de la 46.636 la 23.000 de luptători începând cu 1 iunie 1961. 
Pe 15 ianuarie 1962, Gărzile Muncitoreşti au fost desfiinţate în întregime, în contextul reducerii 
substanţiale a cheltuielilor militare ale României. 

15. Generalul-locotenent Gheorghe Logofătu, „Aspecte strategice ale războiului popular de apărare”, 
în general-locotenent Nicolae Eftimescu (coord.), Studii de strategie militară, Editura Militară, 
Bucureşti, 1987, p. 291. 

16. Dan Cătănuş (coord.), op. cit., p. 293. 

17. Ibidem. 

18. În cadrul GP intrau bărbaţii până la vârsta de 60 de ani şi femeile până la 55 de ani. Studenţii 
efectuau pregătire militară în cadrul GP. Structura GP era constituită precum cea a forţelor armate, 
respectiv subunități de puşcaşi (organizate pe batalioane, companii, plutoane şi grupe), de arme 
(organizate pe baterii şi plutoane) şi de asigurare (organizate pe plutoane şi grupe). Începând cu 
1976 s-a prevăzut în structura GP şi esalonul Brigadă ca Mare Unitate tactică. Comandanții subu- 
nitatilor de GP erau numiţi de comitetele de partid din întreprinderi şi instituţii, iar loctiitorii 
politici ai comandanților de subunități erau selecționați de organele de partid. În 1989, România 
socialistă dispunea, la pace, de GP cu un efectiv de circa 1.500.000 de oameni a căror pregătire 
era realizată şi coordonată de 1.064 de cadre militare permanente de la MApN. A se vedea 
Laurentiu-Cristian Dumitru, „Doctrina Militară a României Comuniste (1968-1989). Perspectivă 
istorică şi abordare conceptuală”, în Gh. Buzatu, Marusia Cîrstea, Horia Dumitrescu şi Cristina 
Păiuşan-Nuică (coord.), Iluzii, teamă, trădare şi terorism international — 1940. Omagiu profeso- 
rului loan Scurtu, vol. II, Casa Editorială Demiurg, Iasi, 2010, pp. 394-402. 

îşi desfăşurau activitatea sub conducerea nemijlocită a CC al PCR, a Comandantului 
Suprem al Forţelor Armate şi a organelor locale de partid!”. GP au fost trecute în sub- 
ordinea şi structura MApN în baza Decretului nr. 35 din 31 decembrie 1989 privind 
trecerea Gărzilor Patriotice şi a activităţii de pregătire a tineretului pentru apărarea 
patriei%. În perioada 17-22 decembrie 1989, GP aveau să reprezinte un instrument de 
forţă pe care Nicolae Ceauşescu a încercat să-l folosească pentru înăbuşirea manifestă- 
rilor de opoziţie la adresa sa şi a regimului său politic. 

Dincolo de dorinţa de întărire a organismului militar, având în vedere teama de o 
invazie sovietică menită să-l răstoarne de la putere, Nicolae Ceauşescu a încercat să-şi 
subordoneze întru totul instituţia militară”. „În ceea ce priveşte Armata şi conducerea 
ei, aceasta a fost o nucă prea tare pentru dinţii lui V. Patilineţ şi un zid aproape impo- 
sibil de dărâmat pentru N. Ceauşescu. Generalii Ionita, Ion Gheorghe, Vasile Ionel, 
Militaru, Niculescu şi alţii se constituiseră într-un baraj puternic, impenetrabil la măsu- 
rile sau indicaţiile de natură să lezeze interesele Armatei sau să-i reducă capacitatea de 
luptă, Ani întregi, N. Ceauşescu nu a avut curajul să înfrunte conducerea Armatei şi a 
fost nevoit să înghită poziţia acestora într-o serie de situaţii. Calul Troian l-a constituit 
Direcţia de Contrainformatii militare care, potrivit modelului sovietic, era încadrată în 
structurile Ministerului de Interne”%, mărturiseşte generalul-maior (r) Ionel Gal. 

În baza rapoartelor Direcţiei a IV-a Contrainformatii militare, Nicolae Ceauşescu 
cunoştea starea de spirit a Armatei, stadiul pregătirii de luptă, ordinea şi disciplina 
militară, precum şi loialitatea cadrelor de conducere şi a statelor-majore din MApN. Pe 
măsură ce generalii Ion Ioniţă şi Ion Gheorghe se afirmau tot mai puternic in plan 
politic în ceea ce priveşte luarea unor decizii referitoare la Armată, Nicolae Ceauşescu 
a lansat şi a speculat cu abilitate conceptul de întărire a conducerii economiei naţionale 
cu militari, astfel încât foarte mulţi generali au fost trimişi la posturi de conducere? în 
economia naţională. Totodată, ideea utilizării în economia naţională a unor efective mari 
de militari din cadrul MApN avea să-l ajute pe Nicolae Ceauşescu în dorinţa lui de a-şi 
subordona complet conducerea acestei instituţii militare. În cadrul raportului de activitate 


19. Prim-secretarii comitetelor de partid din judeţe, municipii şi sectoarele municipiului Bucureşti erau 
comandanții Gărzilor Patriotice, iar Statutul PCR prevedea conducerea de către partid a GP la toate 
nivelurile. Statul-Major Central al GP funcţiona pe lângă CC al PCR şi era încadrat cu cadre mili- 
tare active detaşate de la MApN şi Ministerul de Interne. 

20. A fost publicat în nr. 9 al Monitorului Oficial al României din 31 decembrie 1989. 

21. „O menţiune specială merită muncitorii puşi de N.C. în fruntea instituţiilor militare ale statu- 
lui. [...] Oricum, de la Sălăjan, criteriul muncitoresc în alegerea capilor armatei a devenit de 
neclintit. Următorul a fost Ioniță, muncitor de uzină şi militant în mişcarea de tineret, pe care 
Ceausescu l-a promovat fără să şovăie. [...] Nu ştiu cum îl prizaseră generalii şi trupa pe Ioniță, 
dar civilii vedeau în el imaginea neşlefuită a strungarului îngâmfat, suficient şi mitocan, ce nu făcea 
nici cel mai mic efort să iasă din vechea-i carcasă. Ce o fi visat el? Să cucerească puterea în 
România sub oblăduirea lui Brejnev, cu care poate ar fi reuşit să semene, întrucât aveau în compo- 
ziţia intimă acelaşi minereu ?”, consemna Dumitru Popescu, fost membru al CPEx al CC al PCR, 
cu referire la conducerea MApN (apud Dumitru Popescu, Cronos autodevorându-se..., vol. IV, 
Memorii. Angoasa putrefacţiei, Editura Curtea Veche, Bucureşti, 2006, pp. 176-178). 

22. Ionel Gal, Raţiune şi represiune în Ministerul de Interne. 1965-1989, vol. 1, Editura Domino, 
laşi, 2001, p. 248. 

23. În iunie 1976, generalul de Armată Ion Ioniţă a fost eliberat din funcţia de ministru al Apărării 
Naţionale şi a devenit viceprim-ministru însărcinat cu coordonarea Ministerului Transporturilor, 
Ministerului Sănătăţii, Comitetului de Stat pentru Ape, Canalului Dunăre - Marea Neagră, Aviației 
Civile şi Marinei Civile. Generalul Ion Gheorghe a fost trimis să întărească Comisia pentru coor- 
donarea activităţii consiliilor populare. 

prezentat la Congresul al XII-lea al PCR, pe 19 noiembrie 1979, Nicolae Ceausescu va 
susține necesitatea reducerii cheltuielilor militare cu cel puțin 10% până în 1985. 
Comandantul Suprem al Forţelor Armate considera că 50% din sumele astfel acumulate 
ar putea fi alocate pentru satisfacerea nevoilor sociale din fiecare tară, iar 50% pentru 
sprijinirea țărilor în curs de dezvoltare. Reflectând asupra acelor realități care priveau 
Armata României socialiste, generalul-maior (r) Ionel Gal consemnează : „Pentru aces- 
tea [sacrificiile umane si materiale făcute în economia națională, n.n.] si multe alte 
înfăptuiri Nicolae Ceausescu a apreciat Armata si i-a acordat un credit uriaş, a partici- 
pat la toate analizele şi bilanturile ei anuale, precum şi la marile aplicaţii sau festivități 
militare. Armata, pentru Nicolae Ceauşescu, reprezenta scutul de granit, braţul înarmat 
al poporului, instituţia cea mai fidelă şi loială a regimului totalitar, Din rândurile 
Armatei, ori de câte ori era nevoie, au fost promovate cadre pentru alte sectoare de 
activitate, în Securitate, în organele Ministerului de Interne, în economie, sport, ştiinţă, 
tehnică ş.a.”2. 

Secţia pentru Probleme Militare şi Justiţie a CC al PCR a devenit în acei ani un 
auxiliar extrem de preţios în relaţia dintre Nicolae Ceauşescu şi instituţiile de forţă ale 
României socialiste. Materialele înaintate de aceste instituţii lui Nicolae Ceauşescu erau 
îndreptate spre Sectie astfel încât „şefului statului nu-i era prezentat un material cu păreri 
diferite, evitându-se punerea acestuia în situaţia de arbitru”. Secţia pentru Probleme 
Militare şi Justiţie a fost puternic implicată în toate pregătirile pentru mobilizarea şi anga- 
jarea în luptă „a întregului popor”, participând „la organizarea Gărzilor Patriotice, la selec- 
tia oamenilor, la echiparea lor, iniţierea unor şedinţe de instrucţie elementară, folosirea 
armamentului”?$, precum şi „la identificarea tuturor celor care se afişaseră ca rusofili” — 
consemnează generalul-maior (r) Ionel Gal -, „erau legaţi de căsătorii contractate în URSS 
sau de alte obligaţii asumate în anii de studii făcuţi la Moscova”?’. Cadrele militare cu 
studii în URSS şi căsătorite cu femei din spaţiul sovietic erau mutate de regulă pe alte 
funcţii, relativ echivalente, explicaţia dată aliaţilor sovietici fiind „rotirea cadrelor”. 

Nicolae Ceauşescu îi va ordona generalului-maior Constantin Olteanu în 1978 ca 
dosarele de cadre ale generalilor să fie scoase din circuitul Secţiei Cadre a CC al PCR 
şi să fie aduse la Secţia pentru Probleme Militare şi Justiţie. Propunerile pentru numirea 
Sau eliberarea din funcţii a unor generali din MApN sau din Ministerul de Interne urmau 
să se discute într-un cadru restrâns”, „Cele mai mari greutăţi le întâmpinam din partea 
Elenei Ceauşescu în problema cadrelor militare pentru că nu cunoştea terminologia 
consacrată, eşaloanele, funcţiile, domeniile de activitate specifice. [...] La unele pro- 
puneri pentru înaintări la gradul de general comenta uneori, de maniera : «Dacă-l facem 
general devine mai deştept ?», sau, la înaintarea unor generali de la un grad la altul, ea 
se exprima uneori la modul «Lasă că-i ajunge gradul pe care-l are!», ori se opunea, 
blocând propunerea în acest stadiu, întrucât ne interzicea să ajungem la Nicolae Ceauşescu 
cu propunerile pe care ea le respingea”, mărturiseşte fostul ministru al Apărării 
Naţionale Constantin Olteanu. 

Referindu-se la relaţia dintre Nicolae Ceauşescu şi Armată, politologul Anneli Ute 
Gabanyi menţiona faptul că în Occident au ajuns informaţii privind frământările din 


24. Ionel Gal, op. cit., p. 278. 

25. Constantin Olteanu, op. cit., p. 167. 

26. Ionel Gal, op. cit., p. 266. 

27. Ibidem. 

28. La discuţii participau membrii Comisiei de Cadre: Elena Ceauşescu, Emil Bobu, Constantin 
Olteanu, Tudor Postelnicu şi Constantin Radu, şeful Secţiei Cadre a CC al PCR. 

29. Constantin Olteanu, op. cit., p. 170. 

rândul forţelor armate române în anii 1970-1980%. ,,Ofiterii trimişi in rezervă înainte de 
termen sau transferați în economia civilă in 1978, 1983, 1984 si 1985 au creat un poten- 
tial de protest care a conlucrat cu elitele de funcţie potrivnice lui Ceausescu în partid 
şi în Securitate. De abia după schimbare au fost făcute cunoscute detalii despre diverse 
planuri şi tentative de puci care puneau în pericol poziţia deţinută de Ceauşescu. Pentru 
a putea combate rezistenţa unor parti ale corpului ofițeresc, el a iniţiat măsuri de «de-pro- 
fesionalizare» a forţelor armate”?, concluzionează politologul Anneli Ute Gabanyi. Într-o 
notă informativă a STASI din 9 martie 1981, cu referire la aprecierile diplomaților 
occidentali privind situaţia internă din România, se menţiona faptul că „Armata [română, 
n.n.] ar fi gata de intervenţie pentru apărarea puterii încă de la bun început”. 

Într-un raport din 9 decembrie 1987, ataşatul militar al RDG la Bucuresti, loco- 
tenent-colonelul Gabler, comunica Ministerului Apărării din Berlinul de Est: „Datorită 
patriotismului românesc care le-a fost inoculat cadrelor forţelor armate, într-o formă 
puternic accentuată, timp de ani de zile şi a aplicării riguroase a doctrinei militare 
române, dar şi din cauza îngrijorării provocate de agenţii secreti ai poliţiei şi de «turnă- 
tori» (denunţători), care domneşte partial în rândurile ofiţerilor şi subofiterilor (generali 
şi ofiţeri care şi-au exprimat opiniile critice au fost şi continuă să fie scoşi din funcţiile 
lor), forţele armate susţin ferm conducerea de partid şi de stat şi îndeplinesc sarcinile 
care le-au fost incredintate”*. Analiştii STASI aveau să consemneze, pe 5 septembrie 
1988, referitor la poziţia conducerii MApN de la Bucureşti, că aceasta „este apreciată 
ca fiind invariabil loială conducerii de partid şi de stat”% şi că „nu este de aşteptat nicio 
abatere de la această poziţie atâta timp cât interesele Armatei nu vor fi prejudiciate 
substantial”*>. Ofițerii STASI observau că existau deosebiri între concepţiile ofiţerilor 
mai bătrâni, „al căror antisovietism este mai puternic”3, şi cele ale ofiţerilor mai 
tineri, „care sunt mai deschişi faţă de evoluţiile din Uniunea Sovietică şi schimbările 
din propria ţară”*, însă această diferenţă de viziune nu avea „influenţă asupra loialita- 
tii faţă de Ceausescu”*’. 


30. Silviu Brucan susţine în De la capitalism la socialism şi retur. O biografie între două revoluţii 
(Editura Nemira, Bucureşti, 1998) că, încă din 1976, ministrul Apărării Naţionale, generalul de 
armată Jon loniţă, discutase cu fostul şef al Marelui Stat-Major, generalul-colonel lon Gheorghe. 
„Ei puteau să organizeze o lovitură din punct de vedere strict militar. Îi cunoşteam pe amândoi, 
dar eu eram în contact numai cu generalul Ioniţă. Într-o discuţie cu acesta am ajuns la concluzia 
că nici clasa muncitoare, nici restul populaţiei nu erau pregătite în acel moment pentru o asemenea 
lovitură de forţă şi că din acest motiv nu o vor sprijini. Până la urmă, cei doi generali au renunţat 
la ideea loviturii”, declară Silviu Brucan (pp. 172-173). Având în vedere faptul că generalul-colo- 
nel Ion Gheorghe a fost eliberat din funcţia de şef al Marelui Stat-Major în decembrie 1974, este 
extrem de greu de acceptat că, din postura de prim-vicepreşedinte al Comitetului Executiv al 
Consiliului Popular Municipal şi membru al biroului Comitetului Municipal de Partid Bucureşti 
(decembrie 1974 — august 1977), ar fi putut organiza o lovitură de stat cu sprijinul militar al uni- 
tatilor din cadrul MApN. 

31. Anneli Ute Gabanyi, Revoluţia neterminată, Editura Fundaţiei Culturale Române, Bucuresti, 1999, 
pp. 70-71. 

32. Stejărel Olaru şi Georg Herbstritt, STAS/ şi Securitatea, Editura Humanitas, Bucuresti, 2005, 
p. 342. 

33. Ibidem, pp. 394-396. 

34. Ibidem, p. 400. 

35. Ibidem. 

36. Ibidem. 

37. Ibidem, p. 401. 

38. Ibidem. 

Securitatea si Ceausescu 


Lupta pentru cucerirea puterii absolute în PCR şi pentru subordonarea Securităţii“ va 
deveni un punct extrem de important pe agenda noului secretar general al PCR. Prezidiul 
Permanent al CC al PCR va decide în şedinţa din 14 iulie 1967 înfiinţarea în cadrul 
Ministerului Afacerilor Interne a Departamentului Securităţii Statului“, organ care avea 
să fie condus de un Consiliu al Securităţii Statului (CSS), format din preşedinte, un 
prim-vicepreşedinte, doi vicepreşedinţi şi mai mulţi membri. Noul organism a fost 
înfiinţat la 21 iulie 1967 prin Decretul nr. 710 al Consiliului de Stat“, funcţia de preşe- 
dinte al CSS fiindu-i încredinţată lui Ion Stănescu. În ofensiva pe care o dezlănţuise 
pentru acapararea Securităţii, Nicolae Ceauşescu era prudent cu dezvăluirile despre 
abuzurile lui Gheorghe Gheorghiu-Dej şi ale unora dintre capii Securităţii deoarece nu 
era încă pregătit „să provoace o înfruntare care va opune Securitatea Securităţii ”?, 
Generalul (r) Grigore Răduică avea să consemneze în volumul său de memorii: „La 
începutul toamnei lui 1967, Patilineţ mi-a spus că Ceauşescu apreciază că e necesar să 
luăm noi măsuri pentru a stăpâni mai bine Securitatea înainte de a trece la aceste 
dezvăluiri”, 

În timpul Plenarei CC al PCR din 22-25 aprilie 1968 a fost prezentat raportul Comisiei 
de Partid care a anchetat cazurile Lucrețiu Pătrăşcanu şi Ştefan Foriş. Nicolae Ceauşescu 
a evidenţiat în discursul său abuzurile din timpul anchetei şi al procesului: tortura, 
declaraţiile mincinoase, acuzaţiile false“ etc., dar mai ales implicarea lui Gheorghe 
Gheorghiu-Dej şi a lui Alexandru Drăghici în aceste ilegalităţi. Fostul ministru al Afa- 
cerilor Interne a refuzat să se disculpe de acuzaţiile care i-au fost aduse, astfel încât 
Alexandru Drăghici a fost exclus din CC al PCR, pierzându-și calitatea de membru al 
Comitetului Executiv şi al Prezidiului Permanent al CC al PCR, precum şi funcţia de 


39. În aprilie 1966, Vasile Patilinet preia sarcinile legate de aparatul de Securitate în cadrul Secretariatului 
CC al PCR. 

40. DSS avea rolul de a „coordona, controla şi îndruma în mod unitar întreaga activitate pe care o 
desfăşoară organele de securitate pentru asigurarea prevenirii, descoperirii şi lichidării acţiunilor 
îndreptate împotriva securităţii statului”. Existenţa DSS a fost efemeră întrucât, prin Decretul 
nr. 295 al Consiliului de Stat din 3 aprilie 1968, a fost înfiinţat CSS, „organ central al administra- 
tiei de stat”, separat complet de Ministerul Afacerilor Interne şi condus în continuare de Ion 
Stănescu. La 19 aprilie 1972 a fost înfiinţat Ministerul de Interne, prin fuzionarea Ministerului 
Afacerilor Interne cu CSS, considerându-se că unificarea „va asigura în mai bune condiţii infaptu- 
irea politicii partidului şi statului”. 

41. A se vedea Buletinul Oficial al RSR, nr. 65, din 22 iulie 1967. 

42. Pavel Câmpeanu, Ceausescu, anii numărătorii inverse, Editura Polirom, Iasi, 2002, p. 237. 

43. Grigore Răduică, Crime în lupta pentru putere, Editura Evenimentul Românesc, Bucureşti, 1999, 
pe 2 

44, Referindu-se la această campanie de dezvăluiri ale abuzurilor Securităţii, generalul-maior (r) 
Ionel Gal consemna : „În Securitate dezbaterile s-au transformat în adevărate acuze la adresa şefi- 
lor de pe întreaga scară ierarhică şi care au ordonat diferite măsuri ce nu erau în concordanţă cu 
prevederile legilor. [...] Au urmat măsurile organizatorice şi de cadre. Colective de ofițeri din 
direcţiile de cadre, împreună cu activişti de partid, au cercetat mii de sesizări şi scrisori şi pe baza 
rezultatelor au propus şi au scos din fiecare unitate operativă pe toţi cei ce au fost implicaţi în aceste 
procese. Acţiunea s-a desfăşurat şi în teritoriu, în final epurându-se peste 10.000 de ofiţeri şi 
subofiteri, în marea majoritate cadre provenite din vechiul aparat sau altele, care prin profilul lor 
moral s-au dovedit abuzive, incompetente sau abrutizate” (Ionel Gal, op. cit., pp. 34-35). 

membru al Prezidiului Marii Adunări Naţionale“. Principalul rival politic şi cu influenţă 
în aparatul de Securitate era eliminat astfel din viaţa politică. „Securitatea e pusă la 
stâlpul infamiei ! [...] după această plenară, Securitatea a suferit un recul puternic, rolul 
ei în societate s-a diminuat foarte mult. Oamenii au căpătat curaj să o arate cu degetul”%, 
consemna Dumitru Popescu, membru al CPEx al CC al PCR, cu referire la lucrările 
Plenarei CC al PCR din 22-25 aprilie 1968. 

În pregătirea sărbătoririi celei de-a 20-a aniversări a creării organelor de Securitate, 
Ion Stănescu, preşedintele CSS, va supune aprobării Secretariatului CC al PCR, la 
5 martie 1968, un plan de măsuri a cărui lectură relevă grija pentru relaţia cu activul 
de partid, faptul că organele de Securitate s-au bucurat de sprijinul partidului şi al 
oamenilor muncii în exercitarea atribuţiilor de serviciu în efortul depus pentru apărarea 
orânduirii sociale şi de stat. Pe 29 august 1968 va fi sărbătorită cu mare fast a 20-a 
aniversare a creării Securităţii în prezenţa conducerii de partid şi de stat, fiind decorate 
cu acest prilej 1.100 de cadre“ din CSS pentru munca depusă „pentru apărarea cuce- 
ririlor revoluţionare ale poporului român, care au dus la realizarea unor misiuni de înaltă 
responsabilitate”*, 

Referindu-se la acţiunea de reconsiderare şi de perfecţionare a Securităţii ca instru- 
ment de putere al PCR şi, implicit, al lui Nicolae Ceauşescu, generalul-maior (r) Ionel 
Gal consemnează în memoriile sale că, totuşi, o serie de „acţiuni ilegale sau abuzive”? 
au înlesnit „înlăturarea adversarilor politici ai lui N. Ceauşescu şi au creat condiţii 
pentru cucerirea puterii politice absolute a dictatorului "5. Instituţia Securităţii avea să 
devină treptat un instrument de apărare a cuplului dictatorial ca urmare a confuziei 
„dintre datoria patriotică şi loialitatea faţă de cuplul prezidenţial, întreţinută conştient 
sau iresponsabil”*!. Alexandru Bârlădeanu avea să mărturisească, cu referire la acel 
început al „Epocii Ceauşescu”, că, „în fond, lupta se ducea pentru stăpânirea organelor 
de securitate”. 

În Hotărârea nr. 119/16.03.1968 a Comitetului Executiv al CC al PCR cu privire la 
întărirea controlului de partid asupra activităţii organelor de Securitate şi Miliție se 
specifica clar: „Şefii organelor de securitate şi de miliţie sunt obligaţi să informeze in mod 
sistematic şi operativ prim-secretarii şi secretariatele comitetelor judeţene, municipale 
şi orăşeneşti de partid, asupra întregii activităţi pe care o desfăşoară (la comitetele 


45. La 14 noiembrie 1968. Alexandru Drăghici a fost degradat şi trecut în rezervă cu gradul de 
soldat. Nu a fost condamnat penal pentru crimele şi abuzurile de care a fost acuzat. A fost numit 
director la un IAS de lângă Bucureşti. 

46. Dumitru Popescu, Un fost lider comunist se destăinuie. „Am fost şi cioplitor de himere”, Editura 
Expres, Bucureşti, 1994, p. 134. 

47, Despre acest moment, Ion Stănescu consemna, după 22 decembrie 1989, următoarele : „Însufleţirea 
şi entuziasmul participanţilor la adunare au erupt, literalmente, în clipa în care secretarul general 
al partidului a înmânat personal distinctiile acordate unor generali şi ofiţeri superiori prezenţi la 
adunare. Unii dintre cei ce primeau distinctiile cu greu îşi stăpâneau emoţiile, în seninătatea privi- 
rilor lor scăpărau licărele fierbinţi ale satisfactiei şi bucuriei” (Ion Stănescu, Mărturisiri din anit 
unor entuziaste angajări şi ai unor înalte răspunderi, Editura Paco, Bucureşti, 2009, pp. 67-68). 

48. Pierre du Bois, Ceauşescu la putere. Anchetă asupra unei ascensiuni politice, Editura Humanitas. 
Bucureşti, 2008, p. 124. 

49. Ionel Gal, op. cit., p. 94. 

50. Ibidem. 

51. Ibidem. 

52. Lavinia Betea, Alexandru Bârlădeanu despre Dej, Ceauşescu şi Iliescu, Editura Evenimens 
Românesc, Bucuresti, 1997. p. 65. 

orăşeneşti unde nu sunt secretariate, vor fi informaţi secretarii acestor comitete)”**. Pe 
3 aprilie 1968, CSS a fost transformat in organ central al administratiei de stat, inde- 
pendent de Ministerul Afacerilor Interne, „având sarcina înfăptuirii politicii partidului 
şi statului în domeniul apărării securităţii statului”**. Activitatea CSS urma să fie coor- 
donată de CC al PCR şi de Consiliul de Miniştri, pentru „întărirea răspunderii acestui 
consiliu faţă de conducerea partidului şi guvernului” ”. 

Pe 19 aprilie 1972 se va înfiinţa Ministerul de Interne, format prin contopirea CSS 
cu Ministerul Afacerilor Interne, care răspundea pentru întreaga sa activitate în fata CC 
al PCR (art. 2 din Decretul nr. 130/19.04.1972). Ministerul de Interne urma să fie 
condus de un colegiu, organ cu rol deliberativ, care hotăra în problemele generale ale 
ministerului. Componenţa colegiului era aprobată de CC al PCR şi de Consiliul de 
Miniştri la propunerea ministrului de resort. Prin Hotărârea nr. 504/09.05.1972 a 
Consiliului de Miniştri al RSR s-a stabilit componenţa Colegiului, care îl avea în frunte 
pe Ion Stănescu, ministrul de Interne. „Cei patru ani cât a vietuit Consiliul Securităţii 
Statului au produs multe schimbări şi acţiuni de modernizare, dar este o realitate a 
vremii că organele de securitate au fost folosite frecvent pentru compromiterea adver- 
sarilor politici şi sprijinirea lui Nicolae Ceauşescu în cucerirea puterii absolute. Era 
începutul deturnării organelor de informaţii de la rolul lor firesc şi legitim şi transfor- 
marea lor într-un instrument de apărare a cuplului prezidenţial ”55, mărturiseşte genera- 
lul-maior (r) Ionel Gal. 

Reformarea şi subordonarea Securităţii şi a Ministerului Afacerilor Interne intereselor 
lui Nicolae Ceauşescu vor constitui obiective la care secretarul general al PCR nu va 
renunţa nici după Congresul al X-lea din august 1969, mai exact o subordonare şi un 
control politico-ideologic totale. Evenimentele din seara zilei de 14 martie 1973 consti- 
tuie un alt episod, dacă nu unul dintre cele mai importante, din această luptă a secreta- 
rului general al PCR pentru subordonarea instituţiilor statului, cu precădere a celor de 
forţă. Nicolae Ceauşescu a convocat în seara acelei zile, la ora 23:00, Colegiul 
Ministerului de Interne la o şedinţă fulger. În timpul şedinţei conducerea CSS a fost 
acuzată că desfăşura activităţi informative împotriva conducerii supreme a PCR”. 
„Astăzi, am ajuns în posesia acestor documente”, după cum vedeţi, destul de volumi- 
noase, care privesc activitatea secretarului general, din evidenţa Securităţii. [...] În toate 
aceste dosare se urmăreşte şi activitatea doctorului Schächter®, care s-a sinucis, după 


53. Stejărel Olaru şi Georg Herbstritt, op. cit., p. 262. 

54. CNSAS, Securitatea. Structuri/cadre, obiective şi metode, vol. II: 1967-1989, Florica Dobre 
(coord.), Elis Neagoe-Pleşa, Liviu Pleşa, Editura Enciclopedică, Bucuresti, 2006, p. xiii. 

55. Ibidem. 

56. Ionel Gal, op. cit., p. 267. 

57. „În acea noapte de groază [14 martie 1973, n.n.] pentru mine şi familia mea, locuinţa mi-a 
fost pusă sub pază de către armată, acţiune de care s-a ocupat personal Ion Ioniţă, pe atunci minis- 
trul Forţelor Armate” (Ion Stănescu, op. cit., pp. 84-85). 

58. Erau documente de urmărire informativ-operativă realizate de Direcţia a VIII-a din CSS, care 
se ocupa cu asigurarea securităţii conducerii de partid şi de stat a României socialiste. 

59. „[...] printr-un ordin strict secret emis de preşedintele Consiliului Securităţii Statului, lon Stănescu, 
la indicatia expresă a lui Nicolae Ceauşescu, a fost deschisă acţiunea specială «Apolodor», care 
avea ca obiectiv principal identificarea şi luarea în evidenţă, indiferent de poziţia lor în ierarhia 
PCR sau în administraţia de stat, a tuturor persoanelor care studiaseră în URSS, se căsătoriseră cu 
cetăţene sovietice sau erau cunoscute cu simpatii prosovietice. În acest context, serviciul informativ 
al Direcţiei a V-a a luat în lucru un grup numeros de activişti cu funcţii de răspundere din aparatul 
Comitetului Central al PCR, printre care se numărau Alexandru Drăghici şi soţia sa Marta, Gheorghe 

părerea mea, şi datorită acestor dosare. Este imposibil ca un om care este urmărit să nu 
ştie că se cer mii şi mii de referinţe despre el de la cei din jurul lui. [...] Am văzut ca 
sunt şi fotografii şi de prin străinătate, inclusiv de la ultima mea vizită din Cehoslovacia 
şi eu am întrebat pe tovarăşul Stănescu, şi vă întreb şi pe voi, pentru cine au strâns toate 
aceste date : pentru americani, pentru englezi, pentru sovietici ? Noi nu am cerut datele 
acestea. Sunt aici tratate cu lux de amănunte diferite consulturi şi se vede că cei care 
sunt puşi să mă păzească trebuie să raporteze zilnic ce se întâmplă la mine acasă”%, va 
declara Nicolae Ceausescu în fata membrilor Colegiului Ministerului de Interne. El îi 
va informa pe liderii Ministerului de Interne şi ai Securităţii aflaţi în sală că s-au 
hotărât, de către CPEx al CC al PCR, destituirea din funcţia de ministru de Interne 
a lui Ion Stănescu şi eliberarea sa din rândurile membrilor CPEx al CC al PCR, 
precum şi destituirea generalului Nicolae Pleşiţă din funcţie şi reorganizarea completă 
a Direcţiei a VIII-a din CSS şi totodată preluarea de către MApN a pazei secretarului 
general al PCRS. Referindu-se la acest episod din lupta pentru putere, istoricul Florian 
Banu consemna : „Revenind la evenimentele în sine, trebuie să remarcăm existenţa, in 
faşă, a cultului personalităţii şi a slugărniciei decelabile, în grade diferite, în interven- 
tile participanţilor la şedinţă. De asemenea, analiza desfăşurării ostilităţilor între partid 
(de fapt, Ceauşescu) şi Securitate relevă faptul că structura de putere controlată de 
Ceauşescu era deosebit de puternică în 1973 şi acesta îşi putea permite, cu mici preca- 
utii, o infruntare directă cu mai-marii Securităţii. [...] Considerăm momentul evocat 
aici ca fiind ultima confruntare de amploare între Ceauşescu şi Securitate, cântecul 
de lebădă al unei instituţii care-şi permisese orice faţă de oricine in România. [...] 
Triumful său a fost deplin şi măsurile luate cu ocazia defectiunii lui Pacepa (1978) au 
arătat atotputernicia sa asupra destinelor comandanților diferitelor compartimente ale 
Securitatii”®. 

Totodată, Nicolae Ceausescu a menţionat că Securitatea era un instrument în mâna 
PCR, astfel încât a interzis folosirea membrilor de partid ca informatori ai Securităţii. 
Pe 17 martie 1973, Emil Bobu a fost numit în funcţia de Ministru de Interne, iar prin 
Decretul nr. 362 din 27 iunie 1973 a fost reorganizat CSS, cea mai importantă schimbare 
fiind transformarea DIE în Direcţia de Informaţii Externe (DIE/UM 0920), un orga- 
nism independent, în raport cu celelalte unităţi centrale şi teritoriale de Securitate, 


Apostol, Chivu Stoica etc. În vara anului 1972, doctorul Schăchter a fost schimbat din funcţia de 
medic personal al secretarului general al PCR şi numit director adjunct al Spitalului de Urgenţă 
Bucureşti (Spitalul „I.C. Frimu”). După circa două luni, în condiţii neelucidate, doctorul în cauză 
s-a sinucis, aruncându-se de la ultimul etaj al spitalului. Înainte de suicid, a transmis Elenei 
Ceauşescu o scrisoare de aproximativ 12 pagini, prin care îşi justifica gestul. Concret, făcea refe- 
riri la teroarea instituită împotriva sa de către Ion Stănescu şi generalul Nicolae Pleşiţă, care i-ar 
fi cerut să-i urmărească pe unii activişti de rang înalt din cadrul PCR sub pretextul că ar pregăti o 
lovitură de stat cu sprijin sovietic”, scrie generalul de brigadă (r) Mihail Viorel Tibuleac din SRI 
(Mihail Viorel Tibuleac, „Cazul dr. Schachter şi consecinţele sale”, Vitralii. Lumini şi umbre, 
anul V, nr. 17, decembrie 2013 — februarie 2014, pp. 69-71). În contextul reorganizării structurilor 
de Securitate, „s-a ordonat distrugerea a numeroase documente referitoare la trecutul prosovietic 
al unor activişti ai PCR” (p. 72). 

60. Florian Banu, „1973. Ceauşescu versus Securitatea”, Dosarele Istoriei, anul VIII, nr. 7 (83). 
2003, p. 37. 

61. Stenograma şedinţei relevă o ciocnire şi o plată de polite vechi între conducerea Armatei (generalii 
Ion Ioniţă) şi cea a Internelor şi Securităţii (generalul-locotenent Grigore Răduică). 

62. Florian Banu, art. cit., p. 40. 

subordonat nemijlocit secretarului general al PCR si sefului statului®. În baza Decretului 
Consiliului de Stat nr. 121 din 3 aprilie 1978, CSS™ a fost desfiinţat si DSS va deveni 
o instituţie distinctă în cadrul Ministerului de Interne, având drept principală sarcină de 
a „răspunde de modul în care se aplică politica partidului şi statului în domeniul apă- 
rării securităţii statului”®. Pe 14 mai 1978 a fost numit la conducerea DSS, cu rang de 
ministru secretar de stat, Tudor Postelnicu, vechi activist de partid şi un apropiat al fami- 
liei Ceauşescu. „Triada: Consiliul Politic [al DSS, n.n.], Organul de contrainformaţii 
şi Consiliul de conducere al DSS, după anii 1978-1979 s-a constituit într-o forţă ce exer- 
cita puterea şi asigura aplicarea indicatiilor superioare fara discernământ şi fără comentarii®. 
[...] Orice manifestare de nemulţumire sau de protest faţă de stările negative existente 
era înăbuşită cu brutalitate. Tudor Postelnicu şi echipa de generali, inclusiv Vlad Iulian, 
nu au folosit discernământul politic necesar pentru a face diferenţa între cei nemulţumiţi 
de mizeria socială şi elementele politice adversare sau ostile regimului politic. [...] Vârful 
de lance împotriva manifestărilor sociale a fost Securitatea şi nu Partidul Comunist 
Român - ce se intitula forţa politică conducătoare a ţării. Unele unităţi ale Securităţii 
au fost transformate într-un instrument de apărare a dictatorului şi a familiei acestuia”, 
consemna generalul-maior (r) Ionel Gal cu referire la atmosfera din aparatul de securi- 
tate al României socialiste din perioada ministeriatului lui Tudor Postelnicu. 

După dezertarea generalului Ion Mihai Pacepa (28 iulie 1978), PCR va da un ultim 
asalt asupra Securităţii în toamna anului 1978, când îl va numi pe Romus Dima, vechi 
activist de partid, în fruntea CIE, pe 28 septembrie, decizie urmată de eliberarea din 
funcţia de ministru de Interne a lui Teodor Coman, pe 5 septembrie. Totodată, „con- 
ceptul de rotaţie a cadrelor, inventat de Nicolae Ceauşescu şi aplicat după 1978 în mod 
draconic, a condus la introducerea unei stări de tensiune şi teroare în rândul corpului 
de comandanţi, orice şovăială sau lipsă de exigenţă în aplicarea ordinelor şi instructiu- 
nilor date putea fi sancţionată prin schimbarea cadrelor din funcţie sau în localităţi 
diferite, invocându-se acest concept diabolic”®. 

Direcţia a IV-a Contrainformatii militare (UM 0632)” a fost un instrument” prin 
care Nicolae Ceausescu a supravegheat cele două structuri de forţă ale statului român, 


63. „DIE arăta ca o comunitate distinctă, chiar o «aristocrație» a Securităţii, datorită raportării adesea 
directe la conducerea supremă a statului, spre deosebire de organele interne de informaţii, percepute 
chiar de oficialii de vârf ca o masă instituţională amorfă, cu valenţe de «stat în stat»”, consemna 
istoricul Ion Constantin cu referire la Direcţia de Informaţii Externe a României socialiste (Dan 
Cătănuş [coord.], op. cit., p. 227). 

64. Era organ deliberativ şi de conducere al DSS. 

65. Dan Cătănuş (coord.), op. cit., p. 253. 

66. „[...] în instituţiile fostului Minister de Interne comunist se aflau mulţi indivizi dispuşi şi capa- 
bili să execute şi cele mai criminale ordine ale superiorilor, iar atunci când asemenea fapte ajungeau 
în dosarele Procuraturii Militare, se făcea tot posibilul pentru a fi scăpaţi de răspundere sau, în cel 
mai rău caz, să li se asigure o răspundere mai mult simbolică”, consemnează generalul (r) loan 
Dan, fost adjunct al şefului Direcţiei Procuraturilor Militare (loan Dan, Teroristii din '89, Editura 
Lucman, Bucureşti, 2012, p. 127). 

67. lonel Gal, op. cit., pp. 150-151. 

68. Ibidem, p. 224. 

69. La 22 decembrie 1989, UM 0632 avea în componenţă 926 de ofiţeri, 17 maiştri militari, 160 de 
ofiţeri fără mandat şi 30 de civili. Comandant era generalul-locotenent Vasile Al. Gheorghe, iar 
adjuncti şefi de direcţie colonelul Radu Bălăşoiu, locotenent-colonelul Mihai Uţă şi locotenent-colo- 
nelul Dumitru Petanca. Generalul-locotenent Vasile Al. Gheorghe (n. 30 octombrie 1932 - m. mai 
1998) a fost şi aghiotant personal al lui Nicolae Ceausescu. 

70. „Este important de relevat că, timp de aproape zece ani, organele de contrainformaţii, concomitent 
cu aportul lor la întărirea capacităţii de luptă a unităţilor şi marilor unităţi. au întreprins şi o serie 


| 
| 

Ministerul Apărării Nationale şi Ministerul de Interne. Comandantul Direcţiei a IV-a 
Contrainformatii militare era numit în funcţie cu acordul ambilor miniştri, de Interne şi 
al Apărării Naţionale, cărora „trebuia să li se subordoneze prin raportarea periodică a 
situaţiei informativ-operative din unitati””. UM 0632 va deveni „ciocanul” PCR îndrep- 
tat împotriva Armatei şi Internelor, „exercitat de sus cu brutalitate şi in mod repetat” ?, 
ceea ce a creat o „psihoză şi o stare de adversitate faţă de Direcţia a IV-a care informa 
şi deforma”, contribuind astfel din plin la conturarea unui conflict latent’ între 
Armată şi Interne care s-a dezlănţuit din plin după 22 decembrie 1989. Direcţia a IV-a 
Contrainformatii militare va sprijini eforturile lui Nicolae Ceauşescu în confruntarea cu 
URSS, astfel încât „multe victime au fost sacrificate pe scutul apărării împotriva inge- 
rintelor interne”” şi „primii care au căzut sau au fost sacrificați au fost cei care au 
urmat Academia Militară la Moscova”'6. Într-un studiu dedicat politicii de cadre a 
Securităţii române în timpul regimului Ceauşescu, istoricul Liviu Pleşa concluziona : 
„Ireptat, rolul decizional a fost mutat dinspre organele de cadre ale Securităţii către 
organele superioare de partid, controlate total de liderul PCR, operaţiune desăvârşită în 
perioada 1974-1978””. 

În DSS lucrau, pe 22 decembrie 1989, 15.312 persoane, dintre care 10.114 ofiţeri 
(1.892 în unităţi speciale acoperite, 4.124 în unităţi centrale de Securitate, 81 în şcoli 
şi 4.017 în Securităţi judeţene şi cea a Municipiului Bucuresti), 791 maiştri militari (61 in 
unităţi speciale acoperite, 528 în unităţi centrale de Securitate, 17 în şcoli şi 182 în 
Securitati judeţene şi cea a Municipiului Bucuresti), 3.179 subofiteri (296 în unităţi 
speciale acoperite, 1.556 în unităţi centrale de Securitate, 30 în şcoli şi 1.297 în Securitati 


de acţiuni ce depăşeau cadrul lor de competenţă, transformându-se într-un vânător de greşeli şi de 
vrăjitoare, la aceasta contribuind şi generalii Naum, Florea sau Vasile Gheorghe, care nu au putut 
face disocierea între atribuţiile Securităţii, ca organ de apărare, şi aservirea acesteia intereselor 
cuplului dictatorial. Lovite în orgoliul lor prin trădare, prinse în valul de suspiciune şi neîncredre 
determinate de N. Ceauşescu, organele de contrainformaţii au deviat de la rolul şi competenţa lor, 
infiltrându-se în raporturile de familie ale ofiţerilor şi generalilor, în raporturile dintre ei, elemente 
ce lezau onoarea şi demnitatea de ofiţer. Probleme ce ţineau de domeniul moralei, raporturilor 
conjugale, relaţiilor dintre părinţi şi copii, conduita soţului sau soţiei, situaţiile dramatice sau 
tragice ale unor ofiţeri au fost exagerate sau deformate prezentându-se prin informări directe lui 
N. Ceauşescu”, consemna Ionel Gal cu referire la rolul şi locul contrainformatiilor militare în 
gestionarea „puterii” în România socialistă (Ionel Gal, op. cit., pp. 229-230). 

71. Ibidem, p. 228. 

72. Ibidem, p. 230. 

73. Ibidem. 

74. „O problemă (cunoscută de fapt) a fost cea a unor relaţii tensionate, mocnite, dintre ofiţerii de 
contrainformaţii militare, care proveneau din Ministerul Forţelor Armate, dar care aparţineau 
Consiliului Securităţii Statului (din 1978 Departamentul Securităţii Statului), pe de o parte, şi 
corpul de cadre al Armatei, pe de altă parte. Se impunea revenirea la experienţa din trecut ca 
activitatea de contrainformaţii militare să se efectueze de către organe din cadrul Armatei, urmând 
scoaterea instituţiei militare de sub controlul Securităţii. La sfârşitul controlului [desfăşurat în 1969, 
n.n.] am discutat acest aspect cu generalul Ion Ioniţă, ministrul Forţelor Armate, care a agreat 
ideea, afirmând că va discuta această problemă cu comandantul suprem. După un timp, generalul 
Ion Ionita mi-a comunicat că supusese atenţiei lui Nicolae Ceauşescu această chestiune, primind ca 
răspuns : «Să mai vedem»”, consemnează Constantin Olteanu în amintirile sale (Constantin Olteanu, 
op. cit., p. 102). 

75. Ionel Gal, op. cit., p. 231. 

76. Ibidem. 

77. Liviu Pleşa, „Proceduri şi criterii de încadrare a personalului Securităţii în timpul regimului 
Ceausescu”, Caietele CNSAS, anul V, nr. 1-2 (9-10)/2012, pp. 214-215. 

judeţene şi cea a Municipiului Bucuresti) şi 1.228 civili (174 in unităţi speciale acope- 
rite, 394 în unităţi centrale de Securitate, 97 în şcoli şi 563 in Securităţi judeţene şi cea 
a Municipiului Bucureşti). În cadrul DSS se afla şi Comandamentul Trupelor de Securi- 
tate (CTS), cu un efectiv de 23.370 de persoane: 1.387 ofiţeri, 136 maistri militari, 
924 subofiteri, 536 civili şi 20.387 militari în termen. Comandantul CTS era genera- 
lul-maior Grigorie D. Ghiţă. Comanda DSS era exercitată de generalul-colonel lulian 
Vlad, care avea şi rangul de ministru secretar de stat în Ministerul de Interne al Republicii 
Socialiste România. 

Într-un raport al STASI din 5 septembrie 1988, obţinut din mediul politico-diplo- 
matic al Alianţei Nord-Atlantice (NATO), aflat foarte probabil şi pe masa de lucru a 
ofiţerilor din Departamentul 5 al Direcţiei I Centrale a KGB, se puteau citi, cu referire 
la DSS al României socialiste, următoarele: „Duşmanul [NATO, n.n.] continuă să 
aprecieze că organele de securitate ale Republicii Socialiste România sunt pe deplin 
funcţionale şi capabile să asigure o supraveghere de amploare şi neîntreruptă a popu- 
laţiei, precum şi să recunoască la timp o evoluţie încordată a evenimentelor care ar 
duce la schimbarea situaţiei. Starea de conştiinţă în sânul organelor de securitate îi 
permite conducerii de partid şi de stat să se bizuie pe aparatul de securitate apreciat 
drept loial şi de încredere chiar şi în cazul în care situaţia securităţii interne ar con- 
tinua să se agraveze””®. Concluziile serviciilor de informaţii occidentale păreau să fie 
întru totul corecte cu privire la omologii lor de la Bucureşti, iar evenimentele petrecute 
în spaţiul românesc, după lansarea de către Mihail S. Gorbaciov a procesului de 
reformare a sistemului socialist, au confirmat o serie de aprecieri cuprinse în raportul 
STASI. 


Certitudini, mărturii, controverse 


Începând cu seara zilei de 22 decembrie 1989, ora 18:30, „accidentele, lipsa profesi- 
onalismului celor implicaţi la toate nivelurile în luarea deciziilor şi a celor care acționau 
direct pentru victoria Revoluţiei, greşelile de ordin personal, lipsa comunicării, panica, 
confuzia, stresul, oboseala, dezinformarea, lipsa coordonării şi planificării, deficienţele 
de tot felul în cadrul instituţiilor armate, posibila intenţie răuvoitoare (cazul Trosca), 
contextul (noapte, vizibilitate redusă etc.), teroriştii, vendetele personale, posibila ură 
interetnică (zona Târgu Mureş) etc.”” se vor constitui în cauzele care au stat la baza 
sporirii numărului celor care au murit în timpul Revoluţiei Române din decembrie 1989. 
Totodată, o serie de fapte şi întâmplări conduc la concluzia că „Reţeaua internă 276” 
din subordinea DIA ar fi putut fi implicată în cele petrecute după 22 decembrie 1989, 
ora 18:30. Pentru fundamentarea unei asemenea ipoteze putem aduce drept exemple 
câteva acţiuni: 


78. Stejărel Olaru şi Georg Herbstritt, op. cit., p. 399. 

79. Alexandru Grigoriu, Eroii martiri în statistici, Editura IRRD, Bucureşti, 2013, p. 101. 

80. O cercetare din 2014 a istoricului Alexandru Grigoriu asupra statisticii decedatilor din oraşele 
martir ale Revoluţiei Române din decembrie 1989 relevă faptul că numărul total de oameni care 
au murit în perioada 17-31 decembrie 1989 se ridică la 1.166: 271 în 17-22 decembrie 1989; 
715 în 22-25 decembrie 1989; 113 după 25 decembrie 1989; 67 fără o dată exactă a decesului. 

81. 


82. 
83. 


84. 


cazul lui Sorin Botar de la Alba Julia, care a fost împuşcat, după arestare, într-un 
schimb de focuri declanşat ca urmare a cererii sale exprese de a se deschide focul 
pentru reinstaurarea socialismului în România“! ; 

arestarea fostului prim-secretar de la Alba Iulia, Ion Savu, ca urmare a faptului că 
deţinea în servieta-diplomat mai multe tuburi goale ale unor rachete de semnalizare ; 
cazul lui Tudor Molan, factor poştal din Braşov, care a fost prins de populaţie în 
Cimitirul Evanghelic de pe strada Karl Marx din Braşov în cursul zilei de 23 decem- 
brie 1989, având asupra sa o puşcă semiautomată cu lunetă cu care trăgea spre 
oameni ; 

distribuirea de către locotenentul-major de Securitate Morariu din Braşov a unor 
arme (PSL, pistol-mitralieră, pistol) şi muniții către Victor Adochitei, lon Budileanu, 
Vasile Petrache, Florin Irimia, loan Pinochi, Ilie Duţu, Luca (Florin) Dorin şi Imbrea 
Nagy”; 

retinerea maiorului de Securitate Mihai Brândă de la Securitatea Municipiului 
Bucureşti, în seara de 22 decembrie 1989, în jurul orei 22 : 30, de către cetăţenii din 
cartierul Drumul Taberei, ca urmare a faptului că asupra lui se găsiseră un încărcă- 
tor cu şase cartuşe, o lanternă halogen cu patru acumulatori, acte de identitate false 
pe numele Mihai Barbu (ofiţer de Militie)® ; 

reținerea locotenent-colonelului de Securitate Grigore Zăgărin de la SMB, în cursul 
zilei de 23 decembrie 1989, ca urmare a faptului că avea asupra sa un pistol şi 
muniţie“ ; 

cercetările efectuate în dosarul nr. 1380/P/1991 al Secţiei Parchetelor Militare, ce 
au evidenţiat faptul că din blocul în care locuia maiorul de Securitate Paul Baciu 
(bulevardul Nicolae Bălcescu nr. 24, sc. A, et. 5, ap. 1, în dreptul fostei străzi Oneşti) 
se executaseră focuri de arme ; 

telefoanele de ameninţare date la TVR privind intenţia de aruncare în aer a unor 
tuburi cu azot şi hidrogen de la garajul din Bucureştii Noi, al fostului CC al PCR, 
în cazul în care Nicu Ceausescu nu era eliberat imediat ; 


Sorin Botar, şeful de cabinet al prim-secretarului Ion Savu, a dispărut din sediul fostului Comitet 
Judeţean de Partid Alba în noaptea de 23 spre 24 decembrie 1989. Începând din acea noapte s-au 
declanşat primele acţiuni teroriste in Alba Iulia. Capturat de forţele MApN în seara de 24 decem- 
brie 1989, Sorin Botar va declara că făcea parte dintr-o reţea de rezistenţă care dispunea de arme 
şi legături, nominalizându-l, printre alţii, ca om de legătură pe maiorul Viorel Bârloiu, comandan- 
tul Garnizoanei Militare din Alba Iulia. Conform declaraţiilor lui Sorin Botar, în timpul anchetei 
la care a fost supus de revoluționari şi ofiţerii MApN, şefii Securităţii şi Miliției făceau parte şi ei 
din reţea. În timpul percheziţionării locuinţei sale, Sorin Botar va încerca să evadeze şi va striga să 
se tragă asupra grupului de revoluționari din curtea casei sale („În numele lui Brihac şi Lupeş, 
trageţi ! ”), ceea ce s-a şi întâmplat. În schimbul de focuri din ambuscada pusă la cale de terorişti 
Sorin Botar va fi ucis. Pentru detalii asupra cazului, a se vedea Mihai Babiţchi, Revoltă în labirint. 
Decembrie ’89, Editura Altip, Alba Iulia, 2009, pp. 179-187. 

A se vedea Ioan Dan, op. cit., pp. 226-267. 

În clipa în care a fost predat la Circa 21 Militie, ofiţerul de Securitate a scos din gheata semicizmă 
pistolul şi un al doilea încărcător. Ofiţerul a fost scos de sub urmărire penală la 10 aprilie 1992 de 
către Secţia Parchetelor Militare, care a clasat dosarul nr. 2089/P/1991. Nu a fost verificată nici 
măcar versiunea ofițerului care a declarat că se îndrepta spre domiciliul unei cumnate, deoarece îi 
era frică să meargă acasă. 

Ofiţerul s-a prezentat ca fiind avocat şi a fost dus în redacţia cotidianului Informaţia Bucureştiului. 
Va fi eliberat ca urmare a intervenţiei maiorului Jon Dosan de la SMB, care răspundea de cotidia- 
nul respectiv. Pistolul ofițerului a dispărut şi nu s-a putut stabili dacă s-a tras cu el sau nu. Dosarul 
nr. 2114/P/1991 al Secţiei Parchetelor Militare s-a clasat. 


- răspândirea de zvonuri şi de informaţii false® de către maiorii Gheorghe Nicolaescu 
şi Jilavu, ambii pe atunci în Serviciul de Protocol şi Relaţii Externe al MApN (DIA), 
care intrau din oră în oră în biroul generalului-locotenent Victor A. Stănculescu, 
unde se afla şi viceamiralul Ştefan Dinu, iar la ieşire declarau : „Se va deschide foc 
asupra elicopterelor care vin din partea de vest”, „Blindate venind dinspre Târgovişte 
vor ataca Bucureştiul”, „Sibiul este înecat în sânge de către Securitate” etc. ; 

- informațiile adunate de membrii „Club TV 22” privind producerea, în perioada 
august-septembrie 1989, la Uzina Mecanică de armament Sadu (judeţul Gorj) a unor 
cartuşe explozive şi perforante, în urma ordinelor venite de la conducerea superioară 
a PCR; 

- in perioada 22-31 decembrie 1989, unităţile MApN au reţinutt 532 de persoane 
considerate suspecte, dintre care 516 cetăţeni români şi 16 cetăţeni străini ; 

- 299 de persoane suspecte au fost predate organelor de militie/politie pentru cercetări 
şi 113 procuraturii, în timp ce 120 de militari au fost cercetaţi de către comenduirile 
de garnizoană. 


Referindu-se la acest fenomen, fostul ministru al Apărării Naţionale Victor A. 
Stănculescu va menţiona: „Fenomenul terorist a avut două componente. Componenta 
externă, sovietică, şi componenta internă, a celor care au acţionat ca oameni care, 
văzând că regimul a fost răsturnat, trebuiau să facă reacţia la această acţiune. Teroriştii 
prinşi la noi la Armată şi dovediti au recunoscut că au plecat şi ofiţeri din unităţi. O 
să vă dau nişte date luate de la cineva care a lucrat la contrainformaţii şi care a rapor- 
tat despre aceşti ofiţeri care au plecat din unităţi, au dispărut un timp de şi pe urmă 
au revenit în unităţi. Şi nu se ştie ce au făcut în timpul ăsta”%. Teoria unei prezenţe 
militare/speciale sovietice în Revoluţia Română din decembrie 1989 are o legătură 
directă cu prezenţa a numeroşi turişti sovietici în România socialistă cărora li se impută 
deschiderea focului asupra Armatei şi populaţiei civile. În Raportul preliminar al 
Serviciului Român de Informaţii privind evenimentele din decembrie 1989 se menti- 
onează : 


În perioada 22 decembrie 1989 - 6 ianuarie 1990, la Institutul Medico-Legal Bucureşti au 
fost aduse persoane decedate prin impuscare, despre care personalul militar si medical din 
institut afirma că sunt terorişti, asupra cărora s-au găsit arme de foc şi albe (unele total dife- 
rite de tipurile din dotarea Forţelor Armate obişnuite) şi muniţie; documente deosebite 


85. Referitor la acuzaţiile privind rolul TVR în lansarea diversiunii mediatice menite a bulversa 
noile structuri de putere şi pe susţinătorii lor, în speţă Armata română şi structurile Ministerului 
de Interne (Miliție şi Securitate), trebuie menţionat că, totuşi, începând din seara de 22 spre 23 decem- 
brie 1989, va funcţiona o comisie de verificare şi avizare a ştirilor care se vor da pe post. Această 
comisie va funcţiona la etajul XI al TVR, în biroul în care se aflau membrii CFSN care avizau, 
uneori, personal aceste ştiri. Exista un sistem de curieri care aduceau ştirile la verificat şi apoi în 
Studioul 4, pentru transmitere. Începând din 22 decembrie 1989, ora 19:00, „nicio informaţie 
despre lupte, despre acţiuni teroriste nu s-a difuzat fără viza reprezentanţilor Armatei” (Constantin 
Bebe Ivanovici, Cui îi este frică de adevăr ? Leacuri împotriva uitării, Editura Scripta, Bucureşti, 
2001, p. 288). 

86. Sub presiunea timpului şi în absenţa unor probe evidente asupra vinovăţiei lor, toţi cei suspec- 
taţi de terorism şi reţinuţi de Armată au fost eliberaţi după o anchetă superficială. 

87. Generalul Victor Atanasie Stănculescu in dialog cu Alex Mihai Stoenescu, În sfârşit, adevărul..., 
Editura RAO, Bucureşti, 2009, p. 123. 


(pasapoarte si legitimatii in alb ori pe care figurau nume, locuri de muncă şi funcţii ce nu 
corespundeau realităţii ; buletine false în care datele nu corespundeau cu cele din celelalte 
documente); îmbrăcăminte deosebită : căşti de protecţie kaki, combinezoane kaki (căptuşite 
cu blană de miel), pulovere de tip militar, de culoare kaki sau albastră, lenjerie de corp chi- 
nezească, cizme cu carâmb scurt, care se închideau lateral cu ajutorul unei singure catarame, 
total diferite de cele militare (îmbrăcămintea era vizibil nouă şi nu era murdară) ; medicamente 
despre care medicii din IML Bucureşti afirmau că au efecte stimulative şi de creştere a forţei 
şi capacităţii de rezistenţă. Conform relatărilor, asupra acestora se trăsese cu armament greu, 
mitraliere de 12,5 mm, „erau făcuţi praf”, iar cadavrelor, după dezechipare şi ridicarea arma- 
mentului şi documentelor de identificare, li se aplica un regim special faţă de ceilalţi morţi, 
respectiv erau introduşi într-o sală diferită de cea in care erau introduşi morţii „obişnuiţi”, 
sală ce era păzită cu stricteţe de militari ai MApN şi în care nu aveau acces decât un număr 
limitat de persoane : prof. dr. Beliş Victor, şeful Institutului ; procurorul Vasiliu Eugen, cadrele 
de la Criminalistică (cinci ofiţeri superiori); autopsierul-şef şi câteva persoane despre care 
s-a afirmat că ar fi fost ofiţeri MApN. Fotografiile acestor morţi nu au fost expuse, aşa cum 
se proceda în cazul celorlalţi (care nu aveau asupra lor acte), pe afişierul de la intrarea în 
Institut, în vederea identificării de către rude sau eventuale cunoştinţe, iar în sala respectivă 
nu era permisă intrarea celor veniţi să recunoască decedaţii, celor din sistemul de pază atră- 
gându-li-se atenţia că din această încăpere nu era permisă scoaterea niciunui cadavru fără 
ştirea celor de la Procuratură sau a cadrelor de la Criminalistică. Armamentul şi munitia 
ridicate erau predate ofițerului de serviciu din UM 01046 Bucureşti, iar actele în alb erau 
preluate de către procuror. Cadavrele erau întotdeauna aduse de maşini militare şi însoţite de 
ofiţeri MApN, iar întocmirea documentelor de predare se realiza într-un birou în care nu 
intrau decât aducătorii, procurorul, criminaliştii şi medicul de garda®. 


Într-un interviu acordat autorului acestor rânduri, viceamiralul (r) Ştefan Dinu, fost 


şef al DIA în decembrie 1989, a recunoscut existenţa „Reţelei interne 276” (Reţeaua „R”), 
însă a declarat că membrii ei nu au putut lucra deoarece DIA nu reuşise să-şi doteze 
membrii reţelei cu aparatură de emisie-receptie. „Colonelul Paul Sarpe se afla la comanda 
acestei structuri informative interne. Nu aveam decât legături telefonice cu oamenii din 
această rețea”, mărturisea Stefan Dinu. Reţeaua secretă „R”* este comparabilă ca 
principiu de organizare şi acţiune cu ceea ce a însemnat, în Occident, reţeaua secretă 
GLADIO". Fostul director al SRI Virgil Măgureanu emite în legătură cu fenomenul 


88. „În decembrie 1989, DIA manipula Armata Română”, http : //www.gazetadecluj.ro/stiri-cluj-investigatii/ 


89. 
90. 


91. 


in-decembrie-1989-dia-manipula-armata-romana-2/ (accesat la 1 noiembrie 2014). Informațiile pe 
care SRI le prezintă publicului în legătură cu evenimentele din decembrie 1989 sunt ca urmare a 
executării de către ofiterii DSS, cu precădere cei ai Direcției I Informații Interne, a unor misiuni 
de culegere de informaţii menite a clarifica diversiunea cu teroriștii. Au fost trimişi în spitale o 
serie de ofiţeri de Securitate, însoţiţi de civili veniţi în unitate pe 22 decembrie 1989, care au 
obţinut date privind numărul şi soarta internatilor suspecți de terorism, care de regulă au fost 
preluaţi de reprezentanţi ai MApN, pierzându-li-se urma. 

Înregistrarea audio se află în Arhiva IRRD, fond I, dosar 127. 

Colonelul (r) Remus Ghergulescu, fost comandant al Batalionului 404 Cercetare-Diversiune, susţine 
că în decembrie 1989 au acţionat luptători din reţelele „R” (a MApN) şi „S” (a DSS). 

Reţeaua secretă GLADIO a fost constituită la sfârşitul celui de-al Doilea Război Mondial în 
statele membre NATO, sub coordonarea Pentagonului, CIA şi a Cartierului General al NATO, şi a 
reunit o serie de grupuri paramilitare clandestine (de tip stay behind). Grupurile din această reţea 
au fost folosite în diverse operaţiuni ultrastrict secrete menite să combată pericolul comunist în 
Occident şi nu numai, urmând să intre în luptă în cazul în care URSS invada Europa Occidentală. 
Bazele operaţiunii şi ale reţelei GLADIO s-au pus în 1951, ca urmare a acordului dintre CIA şi 

terorist-diversionist, în care e foarte probabil să fi fost implicată şi „Reţeaua internă 
276”, următoarea ipoteză: „Eu presupun că au existat nişte ordine pentru anumite 
unităţi de cercetare în adâncime, cum s-a spus atunci, că anumite ordine date unor 
comandanţi care nu mărturisesc public nici astăzi acest lucru, de teama de-a nu fi trimişi 
în faţa justiţiei pentru faptele respective, aceste unităţi şi-au continuat misiunea lor în 
împrejurări excepţionale, după căderea lui Ceauşescu şi a regimului său, regim pentru 
care fuseseră îndelung indoctrinati să-l apere. Ipoteza cea mai plauzibilă este că aseme- 
nea unităţi ale Armatei au intrat în acţiune potrivit unui cod profesional inaccesibil 
multora dintre cei care au făcut mărturisiri. [...] Abordarea în această manieră şi pre- 
supunerea că unităţi regulate, de mici dimensiuni, dar deosebit de eficace în privinţa 
armamentului şi a dotării ar fi existat în Armata română nu înseamnă un blam la adresa 
Armatei române”*?. 

Generalul (r) Paul Şarpe a relevat din tainele constituirii şi existenţei „Reţelei interne 
276”. „Recrutarea acestora [membrilor reţelei, n.n.] se făcea pe bază de voluntariat, 
dintr-o masă eterogenă de funcţii, vârste, dar numai bărbaţi şi ca element principal era 
pregătirea acestora în perioada de stagiu militar la una din unităţile de cercetare de pe 
lângă marile unităţi din ţară. De asemenea, se avea în vedere posibilitatea de legendare 
a celor recrutaţi în cazul ocupării vremelnice a teritoriului de către inamic pentru a putea 
justifica prezenţa în localităţile respective fără a trezi suspiciunile inamicului. Detineau 
diverse funcţii ca: inginer, director de întreprinderi, muncitori etc. Ei trebuiau să jus- 
tifice de ce nu au fost preluaţi pe front la mobilizare. Evidentele celor aleşi se ţineau în 
mod separat într-o mapa sigilată şi la dispoziţia ofițerului de informaţii, la sediul 
CM]-ului. Periodic ofiţerii mergeau în teritoriu unde stăteau de vorbă cu membrii rete- 
lei pentru aducerea la cunoştinţă a unor probleme noi în lupta de cercetare. Practic se 
efectua o instruire. Nu aveau niciun fel de armament tocmai pentru a rămâne în perfectă 
conspirativitate şi pentru a nu se angaja în activităţi armate ”%. Centrele Militare Judeţene 


SIFAR (serviciul de informaţii al armatei italiene). Reţele de tip GLADIO vor fi coordonate de un 
Comitet Clandestin de Planificare (Allied Coordination Committee - ACC) care opera in SHAPE 
(Supreme Headquarters Allied Powers Europe). În 1990, comandantul Gerardo Serravalle, şeful 
Secţiei 5 a Biroului R (Richerche - Cercetări) din cadrul SID (Servizio Informazioni Difesa — 
Serviciul de Informaţii al Apărării), va declara în faţa comisiei de anchetă: „Ei trăiau într-un 
climat precum cel din Deşertul Tătarilor şi gândeau astfel: în caz de invazie, sovieticii vor fi 
susținuți de partidele comuniste nationale. De ce să aşteptăm această invazie ? Să acţionăm imediat ! ” 
(Roger Faligot şi Rémi Kauffer, /storia mondială a serviciilor secrete, vol. III, Editura Nemira, 
Bucureşti, 2002, p. 50). Ultima întâlnire cunoscută a liderilor GLADIO a avut loc la Bruxelles, la 
sediul Comitetului Aliat Clandestin, în octombrie 1990. „Trebuia să atacăm civili, femei, copii, 
oameni nevinovaţi, fără legătură cu jocurile politice. Motivul era simplu : să fortam opinia publică 
să solicite statului mai multă securitate şi instituirea de noi forte militare. Aceasta este logica poli- 
tică ce se ascunde în spatele masacrelor teroriste care vor rămâne nepedepsite, căci statul nu se 
poate autocondamna sau autoculpabiliza”, mărturisea, în 1984, fostul agent GLADIO Vincenzo 
Vinciguerra, în ancheta instrumentată de judecătorul italian Felice Casson. Înalţi responsabili ai 
Italiei, respectiv preşedintele Francesco Cossiga şi premierul Giulio Andreotti, vor recunoaşte 
existenţa reţelei secrete GLADIO abia în timpul anchetei desfăşurate în octombrie-noiembrie 1990 
de magistraţii italieni privind atentatele teroriste care au zguduit Italia în anii 1970-1980. În 1990, 
premierul Giulio Andreotti a insistat că Italia nu este singura tara occidentală care deţine asemenea 
structuri militare paralele. 

92. Virgil Măgureanu în dialog cu Alex Mihai Stoenescu, De la regimul comunist la regimul Iliescu, 
Editura RAO, Bucureşti, 2008, pp. 72-73. 

93. Ministerul Public, dosar nr. 11/2014, Rechizitoriu, vol. 1/2019, pp. 294-296, în Arhiva IRRD, fond IV, 


Mie s* . 


centralizau aceşti luptători într-un dosar special, iar pe dosar era scris „R”. La dosar 
nu avea acces decât comandantul Centrului Militar Judeţean, fiind scos doar la ordin şi 
în momentul în care avea nevoie ofiţerul însărcinat de la Bucureşti cu această problemă. 
Pavel Corut le-a declarat senatorilor din comisia care a investigat evenimentele din 
decembrie 1989: „[Reţeaua] era condusă de rezidenţi din Direcţia Informaţii, Secţia 
a Il-a, prin ofiţeri activi în rezidenţă, ori cercetaşi rezervişti din rândul ofiţerilor, sub- 
ofiţerilor şi sergentilor. În 1989, în timpul evenimentelor, este singurul organ informativ 
care a rămas neafectat, pentru că Securitatea - prin diversiune - a fost blocată şi a 
încetat să mai culeagă informaţii pe data de 22 decembrie”. În fata membrilor Comisiei 
senatoriale pentru cercetarea evenimentelor din decembrie 1989, ofiţerul Pavel Corut a 
mărturisit că unitatea era condusă de colonelul Paul Şarpe, adjunct al şefului DIA însăr- 
cinat cu activitatea compartimentului informativ-operativ, precum şi de coloneii Dumitru 
Spătaru şi Şerban Zaharia, care gestionau elemente ale reţelei propriu-zise. Pavel Corut 
a declarat că pe 17 decembrie 1989 au plecat în teritoriul naţional pentru alarmarea 
reţelei de rezistenţă maiorul Dumitru Pleşan, la Timişoara, colonelul Vasile Păstrăvanu, 
la Cluj şi Bistriţa, şi căpitanul Nicuşor Tohan, in Moldova. 

Într-un document secret la acea vreme, elaborat de Statul-Major al Gărzilor 
Patriotice, descoperit în arhiva comitetului de partid al unui sector din Bucureşti, 
intitulat „Plan de seminar ~- privind pregătirea şi ducerea luptei de rezistenţă pe teri- 
toriul national vremelnic ocupat de inamic”, se menţiona că organizarea şi încadrarea 
formațiunilor de rezistenţă au ca principii de bază: 1) conducerea de către partid a 
acestor formaţiuni, 2) conspirativitatea, 3) voluntariatul şi 4) principiul teritorial. 
Membrii Rezistenței urmau să execute acţiuni de informaţii, diversiune, propagandă, 
sabotaje îndreptate împotriva forţelor inamice, în condiţiile în care acestea ocupau 
întregul teritoriu sau anumite părţi ale României. Cei care urmau să rămână în aceste 
zone ocupate de inamic erau tineri şi oameni în vârstă, precum şi intelectuali, mun- 
citori şi agricultori, abil mascaţi şi gata să fie activati prin anumite semnale, parole 
etc. Jurnalistul Răzvan Belciuganu scrie : 


În documentul respectiv se face distincţia clară între organizarea unităţilor militare şi cele ale 
formațiunilor de rezistenţă, cerința primordială fiind «înlăturarea şablonismului» şi o structură 
foarte mobilă pentru cele din urmă. Dacă pentru zonele de câmpie şi în localităţi erau vizate 
să predomine formaţiuni mici, pentru cele de deal, munte şi deltă erau preconizate formaţiuni 
de rezistenţă puternice. Conform documentului, structura organizatorică a formațiunilor de 
rezistenţă cuprindea : organe de conducere, formaţiuni de rezistenţă înarmate şi formaţiuni de 
sprijin. În privinţa formațiunilor înarmate, documentul secret arăta că nucleul de rezistenţă 
era localizat la nivelul fiecărui sat, în oraşe, întreprinderi, cartiere, din trei-cinci oameni 
desemnaţi în perioada de necesitate, iar aceşti oameni reprezentau viitorii comandanţi. Pe 
structura nucleului de rezistenţă se constituia echipa de rezistenţă, formată din 15-30 de lup- 
tători şi mai mulţi. Această echipă de rezistenţă avea în compunere un comandant, un locţiitor 
politic, un locţiitor comandant şi două-trei grupe a câte cinci luptători. Unele echipe puteau 
fi specializate in probleme de cercetare — informare, minare - distrugeri, transmisiuni, arma- 
ment, propagandă etc. Planul de seminar mai specifica faptul că echipele de rezistenţă se 
formau pe comune, întreprinderi, cartiere, iar într-un judeţ erau între 70-90 de echipe, tota- 
lizând 1.000-2.000 de luptători. Mai multe echipe de rezistenţă formau grupul de rezistenţă. 
cu 100-150 de luptători. La rândul său, grupul de rezistenţă avea comandament, un locțiitor 


94. Răzvan Belciuganu, art. cit. 

politic şi stat major. Apoi, trei-cinci grupuri de rezistenţă şi echipe independente, adică 
500-700 de luptători în faza iniţială, alcătuiau detaşamentul de rezistenţă. Acesta avea ca 
arie de operaţii o zonă geografică distinctă sau un oraş cu împrejurimile sale. Eşalonul supe- 
rior al detaşamentului era gruparea de rezistenţă şi brigada de rezistență”. 


Armamentul aflat în dotarea acestor luptători se compunea din pistoale, pistoale-mitra- 
lieră, puşti, carabine, PSL, PM, puşti cu tromblon, cu amortizor de zgomot, AG, puşti 
de vânătoare şi armament alb. Planul de seminar menţionează că armamentul „se depo- 
zitează în locuri sigure, încă din perioada de necesitate sau mobilizare, iar pentru fiecare 
formaţiune există mai multe depozite, cu cantităţi mici de armament”%. Conform 
„Planului de seminar”, Gărzile Patriotice cooperau cu formațiunile de rezistenţă în 
domenii precum : 1) procurarea şi transmiterea de informaţii, 2) nimicirea unor obiec- 
tive ale inamicului, 3) sprijinirea contraloviturilor, 4) interzicerea/întârzierea unor 
acţiuni de mare amploare a agresorului, 5) dezorganizarea conducerii inamicului, 6) desco- 
perirea momentului pregătirii inamicului pentru trecerea la întrebuinţarea armelor de 
nimicire in masă. Totodată, precizăm că unul dintre obiectivele formațiunilor de rezistenţă 
era organizarea vieţii politice în teritoriul vremelnic ocupat: „Formațiunile rezistenţei, 
dând dovadă de spirit de iniţiativă, rezolvă de-sine-stătător sarcinile ce le stau în faţă, 
orientându-se în raport cu situaţia concretă”. 

Memorialistul Valentin Raiha insistă asupra faptului că DIA şi „Reţeaua internă 276” 
au fost implicate în organizarea şi desfăşurarea diversiunii de după 22 decembrie 1989, 
împotriva Armatei române şi a structurilor DSS. „Din acest punct de vedere, forţele 
DIA dispuneau de o mare libertate de acţiune şi, dacă luăm în calcul faptul că respon- 
sabilii DIA au avut acces direct la ordinele şi hotărârile ce se luau la MStM, nu este 
deloc surprinzătoare sincronizarea aproape perfectă a acţiunilor «securiştilor-terorişti», 
apariţiile şi dispariţia lor misterioasă din punctele fierbinţi. [...] Exactitatea cu care erau 
cunoscute numerele de telefon ale unităţilor militare, numele, gradul şi funcţia unor 
cadre de securitate şi miliţie, adresele acestora nu poate să ne conducă decât la conclu- 
zia că diversiunea şi dezinformarea asupra acţiunilor unor «securişti-terorişti», precum 
şi zvonurile false lansate la adresa acestora nu au fost rodul fanteziei unor străini. Toate 
acestea au presupus o pregătire anterioară (premeditare) şi au fost «fabricate» de către 
forte specializate”, concluzionează Valentin Raiha. 

În Rechizitoriul Secţiei Parchetelor Militare în dosarul privind Revoluţia Română din 
decembrie 1989 se menţionează foarte clar că „probatoriul administrat a demonstrat 
inclusiv faptul că pe perioada exercitării inducerii în eroare prin intermediul comunica- 
tiilor militare, DSS a fost lipsit în mod deliberat de posibilitatea comunicării prin propriul 
sistem de telefonie”. Totodată, procurorii militari confirmă că „încă din seara de 
22 decembrie 1989 MApN şi-a dublat legăturile telefonice”, astfel încât se poate spune 


95. Ibidem. 

96. Razvan Belciuganu, „Manualul teroriştilor din decembrie '89”, http: //jurnalul.ro/campaniile- 

că „dezinformarea prin comunicațiile militare a fost făcută de la MApN”™. Merită 
reţinută următoarea observaţie a procurorilor militari: „Faptul că începând cu seara 
zilei de 22 decembrie 1989 Armata a avut practic comunicaţii noi face imposibilă pene- 
trarea, într-un timp atât de scurt, a noii reţele de către o altă entitate”!%. Martorul 
Aurelia Paraschivescu a declarat în fata procurorilor militari : „În luna decembrie 1989 
lucram ca centralistă la centrala telefonică din Drumul Taberei nr. 1 (Centrul Naţional 
de Telecomunicaţii) [...] Am primit indicaţii şi astfel am deconectat legăturile STS (TO) 
iar apoi le-am repus în funcţiune [...]. Am făcut circuite telefonice noi, începând din 
22.12.1989, noaptea, pentru MApN, pentru garnizoana de la Răzoare, la CIT - Ştirbei 
Vodă, unitatea de aviaţie şi unităţile din Ghencea. Aceste telefoane erau directe, fără 
numere, pentru unităţile militare”, 

Rivalitatea dintre Securitate şi Direcţia de Informaţii a Armatei a fost o certitudine 
şi o constantă ale războiului nevăzut din culisele regimului comunist din România. 
Referindu-se la această rivalitate dintre ofiţerii de informaţii militare şi cei de Securitate, 
autorii volumului Direcţia Informaţii Militare. Ficțiune şi adevăr consemnează : 


În activitatea direcţiei au continuat să existe unele dintre greutăţile întâlnite în perioadele 
anterioare. Colaborarea cu alte ministere şi instituţii centrale şi mai ales cu organele de spe- 
cialitate din Ministerul de Interne, absolut necesară pentru Serviciul de informaţii militare, 
nu s-a putut desfăşura nici în această perioadă [1964-1978, n.n.] în limitele principiale stabi- 
lite prin protocoalele încheiate la nivelul Ministerului Apărării Naţionale. Unii ofiţeri din 
cadrul Ministerului de Interne şi-au depăşit competențele, subordonându-şi unele cadre din 
organul de informaţii militare, inclusiv de la posturile din străinătate. Prin această practică 
s-a creat o situaţie extrem de periculoasă şi de neconceput în raport cu principiile muncii de 
informaţii militare şi cu necesitatea pentru Armată de a se subordona exclusiv conducerii 
superioare a statului român, fără a depinde de nimeni altcineva în procurarea informaţiilor 
specifice [...]. De asemenea, s-a încercat controlul pe mai multe căi a activităţii informative 


operativ-informative ale Direcţiei Informatii™. 


Nicolae Ceauşescu va respinge o propunere de unificare a tuturor organelor de 
informaţii sub egida Ministerului de Interne, după cum va declara generalul Dumitru I. 
Dumitru, şeful DIA (1964-1978), însă după defectarea lui Ion Mihai Pacepa avea să se 
intensifice „controlul organelor de securitate asupra Direcţiei Informaţii, a cărei activi- 
tate a început să fie din ce în ce mai afectată ca urmare a acestei imixtiuni” 195, Începând 
din 1980, conducerea politică superioară a României socialiste nu a mai permis trimi- 
terea de ofiţeri ai DIA în străinătate, la post, astfel încât numărul de atasati militari a 
scăzut de la 48 (în 1978) la patru în decembrie 1989. „În deceniul nouă încercările 
eşuate anterior, foarte periculoase, de raportare centralizată şi selectivă a informaţiilor 
provenite pe diferite canale (inclusiv de la Marele Stat-Major - Direcţia Informaţii) de 
către Ministerul de Interne au devenit realitate, o practică obişnuită”!%, menţionează 
autorii volumului despre istoria Direcţiei Informaţii Militare. 


101. Ibidem, p. 279. 

102. Ibidem. 

103. Ibidem. 

104. lon Dohotaru, Mihai Drangă şi Emil Burghelea, Direcția Informaţii Militare. Ficțiune si adevăr, 
Bucureşti, 1994, pp. 147-148. 

105. Ibidem, p. 149. 

106. Ibidem, p. 150. 

Într-o lucrare dedicată evenimentelor din 1989 din România socialistă, Aurel I. 
Rogojan, fost împuternicit cu gradul de locotenent-colonel la conducerea Serviciului 
Independent Secretariat-Juridic din DSS în 22 decembrie 1989, readuce în discuţie, în 
capitolul intitulat „Controlul Securităţii prin Direcţia de Informaţii Militare”, rivalitatea 
fără precedent dintre DSS şi DIA. Racolarea în anii 1980 a unor ofiţeri din Direcţia 
a Ill-a a DSS pentru a deveni „ofiţeri acoperiţi” ai DIA a fost un şoc pentru conducerea 
DSS, când a descoperit acest lucru. „În anii 1990-1992 am primit câteva confirmări 
importante cu privire la existenţa unor ofiţeri acoperiţi ai Direcţiei de Informaţii a 
Armatei, de data aceasta în structurile de conducere ale Departamentului Securităţii 
Statului, ca loctiitori ai şefilor unor direcţii centrale”!%, scrie Rogojan - o afirmaţie 
şocantă care distruge mitul atotputerniciei Securităţii, greu de acceptat, fără prea multe 
dovezi credibile, însă pare să sprijine teoria loviturii prin surprindere date de DIA 
asupra DSS în decembrie 1989. Şeful de cabinet al lui Iulian Vlad lasă să se înţeleagă 
că personalul de conducere din Direcţia a IV-a Contrainformatii Militare şi nu numai 
juca dublu, adică raporta şi la DIA, atrăgând totodată atenţia asupra existenţei unui ,,Stat 
Special Anexă” al DIA, precum şi asupra existenţei şi activităţii colonelului „ID”!% 
(supranumit în mass-media de după 22 decembrie 1989 „generalul roşu”). Menţionăm că 
„Ştatul Special Anexă” al DIA conţinea numele ofiţerilor acoperiţi ai DIA aflaţi în 
anumite obiective, păstrat la Secţia pentru Probleme Militare şi Justiţie a CC al PCR, 
şi care au făcut concurenţă neloială ofiţerilor DSS. 

Cele enumerate mai sus întăresc convingerea că unii dintre membrii „Reţelei interne 
276”, aflată în susţinerea logistică a DIA şi născută sub controlul strict al PCR, au 
trecut la acţiune. Privind lucrurile din această perspectivă, putem înţelege mai uşor de 
ce, după execuţia lui Nicolae şi a Elenei Ceauşescu, pe 25 decembrie 1989, atacurile 
teroriste au încetat ca prin farmec!?. Au fost într-adevăr răniţi şi morţi după 22 decembrie 


107. Aurel I. Rogojan, 1989. Dintr-o iarnă in alta... România în resorturile secrete ale istoriei, Editura 
Proema, Baia Mare, 2009, p. 88. 

108. A se vedea în acest sens Constantin Aioanei şi Cristian ED „Trădarea se cuibărise demult 
în DSS”, Editura Elion, Bucuresti, 2019. 

109. Consider că acest colonel „ID” este colonelul Ilie Drăgoi din DIA, fost şef al Secţiei a II-a din 
DIA, care se ocupa de ofiţerii sub acoperire ai serviciului secret al Armatei. După Revoluţie a 
fost reactivat, avansat general de brigadă la 18 mai 1990 şi numit la conducerea fostei Unităţi de 
Filaj a DSS, integrată în MApN după 22 decembrie 1989. Generalul de brigadă (r) Ilie Drăgoi a 
fost implicat, din postura de consilier al Comisiei parlamentare pentru controlul activităţii SRI, 
în scandalul „Timofte-KGB”. 

110. În Rechizitoriul Secţiei Parchetelor Militare în dosarul privind Revoluţia Română din decembrie 
1989 se evidenţiază că în spaţiul public au existat opinii referitoare la faptul că diversiunea radio- 
electronică din decembrie 1989 a fost exercitată de forte militare interne, cu ajutorul sistemului 
automatizat Almaz-2-Vozduh, care permitea generarea mai multor ţinte aeriene false, această 
posibilitate având drept scop de bază pregătirea militarilor angrenati în apărarea antiaeriană a 
teritoriului ţării. Almaz-2-Vozduh era tehnologie militară produsă în URSS, aflată şi în dotarea 
Armatei române. Rolul acestei tehnologii de vârf la vremea respectivă era de interfaţă necesară 
conducerii concomitente a câtorva sute de unităţi de aviaţie şi de apărare antiaeriană a teritoriului. 
Interfața făcea posibilă interconectarea tuturor sistemelor interne de radiolocatie astfel încât ţintele 
aeriene detectate de o staţie de radiolocatie (radar) puteau fi operate unitar de întregul sistem, iar 
aviația de vânătoare putea fi dirijată eficient la ţintă, acelaşi lucru fiind valabil şi pentru lansarea 
la ţintă a rachetelor antiaeriene. Sistemul Almaz-2-Vozduh se afla în dotarea Armatei române 
începând din 23 aprilie 1979. Tehnologia Almaz s-a îmbunătăţit, fiind achiziţionate sistemele 
Almaz-2 şi Almaz-3. Numeroşi martori audiaţi de procurorii militari au declarat că, înainte de 
1989, antrenamentele cu ţinte aeriene false erau o practică des întâlnită pentru pregătirea militară 


1989, „Reţeaua internă 276” a DIA a existat, conflictul mocnit dintre structurile de forţă 
ale României socialiste a devenit o realitate după 22 decembrie 1989, iar Parchetul 
Militar din anii 1990 s-a dovedit ineficient sau incapabil să soluţioneze adevărurile 
juridice ale unei clipe istorice. Controversele cu privire la rolul şi la locul acestei struc- 
turi secrete din cadrul DIA încă nu au dispărut şi, pe măsură ce noi documente sau 
mărturii vor intra în circuitul istoriografic, lucrurile se vor limpezi şi vom putea înţelege 
în ce măsură evoluţiile politice ale momentului au fost influențate de „fenomenul 
terorist” - un „fenomen” care a marcat într-o primă etapă, sângeroasă, îngenuncherea 
unei structuri de forţă, Securitatea, însă cu un preţ extrem de sângeros şi de nedrept. 


Nicolae Ceauşescu, the Force Structures of Socialist Romania 
and the “R” Network in December 1989 


In the evolution of the political-military events in Bucharest during the night of December 22" 
1989, and later, throughout the whole country, a major role was played by the attack of the 
“terrorists”, the “terrorist” phenomenon that caused panic, deaths and wounded in the context 
of the existence of a secret network “R” within the structure of the Army Intelligence Bureau 
(DIA) and the conflict between the forces of socialist Romania, that became a reality after 
December 22™ 1989. Controversies regarding the role and place of this secret structure within 
the DIA continue to exist and as new documents or testimonies enter the historiographic 
circuit, things will clear up and we will be able to understand to what extent the political 
developments of the day were influenced by the “terrorist phenomenon”. A “phenomenon” 
that marked, at an early bloody stage, the subjugation of a force structure like the Securitate, 
but with an extremely bloodstained and unfair price. 


a cadrelor din sistemul de apărare antiaeriană a României. Aceştia au mai arătat că ţintele simulate 
puteau fi de ordinul zecilor, aşa cum s-a întâmplat în decembrie 1989, şi că puteau fi generate foarte 
uşor de la toate staţiile de radiolocatie din teritoriu. Întrucât sistemul national de radiolocatie era 
integrat (inclusiv datorită tehnologiei Almaz), ţintele false generate apăreau pe ecranele tuturor 
staţiilor de radiolocatie. Ancheta Secţiei Parchetelor Militare relevă că imitarea țintelor aeriene 
era uşor de realizat din interiorul României şi că acest tip de diversiune s-a exercitat din interior. 
Totodată, trebuie menţionat că „Planul de difuzare a informaţiilor despre inamic” folosit la o 
aplicaţie a Forţelor Navale desfăşurată în vara anului 1989 şi confirmat de Statul-Major al Forţelor 
Navale prin adresa cu numărul A16964 din 27 decembrie 2017 relevă că MApN folosea termenul 
„terorist”. 


Mădălin HODOR, Andrei URSU 


Lupta de rezistenţă a Securităţii. 
Planul şi implementarea sa la Revoluţie 


Introducere 


Prin rechizitoriul recent întocmit de Secţia Parchetelor Militare de pe lângă Înalta Curte de 
Casaţie şi Justiţie în cauza privind Revoluţia Română au fost trimise în instanţă trei persoane. 
Printre acestea nu se află niciun ofiţer de Securitate. Actul de acuzare porneşte de altfel 
explicit de la premisa că Securitatea ar fi depus armele pe 22 decembrie, curând după 
ora 12:08, şi că s-a pus la dispoziţia Armatei şi a cauzei Revoluţiei. Că lucrurile nu s-au 
întâmplat conform acestui scenariu stau mărturie sute de declaraţii ale participanţilor la 
evenimente (civili, militari şi chiar cadre de Securitate), ale victimelor, ale medicilor care 
le-au tratat şi ale rudelor victimelor, precum şi documente din arhiva Securităţii aflate la 
Consiliul Naţional pentru Studierea Arhivelor Securităţii (CNSAS). Aceste probe demon- 
strează rolul central al Securităţii în crearea diversiunii şi uciderea a peste 800 de persoane 
nevinovate după data de 22 decembrie 1989. În studiul „Cine a tras în noi după 22”! 
am prezentat o parte a acestui probatoriu. Multe dintre mărturiile care implică Securitatea în 
acele acţiuni teroriste şi de diversiune se află chiar în dosarele cauzei trimise de Parchet. 

În studiul amintit am prezentat un plan al Securităţii, „Lupta de rezistenţă pe teri- 
toriul vremelnic ocupat de inamic” (pe scurt, „Lupta de rezistenţă”), întocmit la ordinele 
dictatorului Nicolae Ceauşescu, care prevedea declanşarea unei lupte contra unui inamic 
extern care ar fi „ocupat tara” sau o parte a ei. Am arătat cum, citit atent, planul avea 
în vedere şi se aplica nu numai în cazul unei invazii externe, ci în general în cazul pier- 
derii puterii de către regimul Ceauşescu, inclusiv în faţa unor „elemente duşmănoase” 
interne, „influențate de agenturi străine”, care s-ar fi revoltat, fiind susţinute de armată. 
În lucrarea de faţă vom aprofunda scopurile, elementele constitutive şi caracteristicile 
acestui plan, precum şi modul în care acesta a fost aplicat după 22 decembrie 1989. 
Sursele noastre sunt documente ale Securităţii găsite în arhiva CNSAS - inclusiv descri- 
eri ale planului respectiv făcute de ofiţeri de la Departamentul Securităţii Statului (DSS) 
în revista strict secretă Securitatea — şi declaraţii ale unor martori. 


1. Andrei Ursu, Roland O. Thomasson şi Mădălin Hodor, „Cine a tras în noi după 22? Studiu asupra 
vinovaţilor pentru victimele Revoluţiei Române din decembrie 1989”, Noua Revistă de Drepturile 
omului (NRDO). nr. 4. 2018. 

Originile şi evoluţia planului Securităţii 
pentru „lupta de rezistenţă” 


Este un fapt cunoscut că invazia Cehoslovaciei de către trupele Pactului de la Varşovia 
l-a afectat profund pe Nicolae Ceauşescu. La mijloc, evident, nu era atât empatia pentru 
„Primăvara de la Praga”, cât frica de o potenţială ameninţare a propriei poziţii. Liderul 
de la Bucuresti îşi croia deja o politică într-o anumită măsură independentă faţă de Moscova, 
continuând linia naționalistă introdusă în ultimii ani ai regimului Gheorghiu-Dej. 

Pe plan intern, panica din 1968 a relativ noului secretar general de la Bucureşti s-a 
tradus printr-o accelerare a epurărilor aparatului de conducere şi instituţiilor de forţă 
ale regimului, în favoarea unor actori docili şi „de încredere”. În paralel, Ceauşescu a 
pus bazele doctrinei „războiului întregului popor”, care avea în vedere, în mod subli- 
minal (cel putin scriptic?), un atac din partea Uniunii Sovietice. „Lupta de rezistenţă” 
era o parte integrantă a acestei doctrine. 

Legea nr. 14/28.12.1972? privind organizarea apărării nationale a Republicii Socialiste 
România era menită să răspundă imediat tocmai nevoii de a găsi o soluţie concretă la 
ipoteza unui atac militar asupra teritoriului naţional. Nu era nimic nou sau original în 
ideea centrală a documentului, şi anume că, dacă va exista un război convenţional, 
România nu va fi în altă situaţie decât aceea de a se apăra. Era logic şi de bun-simţ să 
presupui că „inamicul” va veni din toate direcţiile şi că va beneficia de o superioritate 
aeriană şi terestră covârşitoare, care nu va putea fi compensată decât parţial şi pe termen 
scurt de firavele mijloace ale Armatei române. Premisa de la care se pleca era evidentă : 
inamicul va fi mult mai puternic. 

Documentul nu insistă prea mult asupra organizării forţelor convenţionale de apărare 
reprezentate de Armată şi Ministerul de Interne, mulţumindu-se să enumere câteva 
generalitati şi recunoscând implicit rolul formal al acestora în viziunea Comandantului 
Suprem. Desigur că Nicolae Ceauşescu se baza pe Armată şi pe Securitate, dar rolul 
decisiv în luptă revenea întregii populaţii conduse de partid şi „strâns unită în jurul 
Conducătorului”, de unde şi conceptul de război al întregului popor pentru apărarea 
patriei. Şi nu era vorba despre un simplu enunţ propagandistic. 

O lectură atentă ne arată că prevederile sale depăşesc limitele doctrinare ale unei 
strategii militare şi reprezintă mai degrabă un proiect de societate, una în care absolut 
toţi cetăţenii sunt inregimentati într-o formă sau alta, având un rol activ în planul gene- 
ral de apărare. Rolul fundamental nu este jucat de forţele militare active, ci de o formă 
de luptă ideologică, modelată să corespundă structurilor organizatorice ale partidului. 

Pentru studiul de faţă, este relevant articolul 18, care detaliază atribuţiile consili- 
ilor locale de apărare, organele teritoriale de conducere a apărării ţării. La litera h) se 


2. Verbal însă Securitatea nu făcea un secret din această pregătire. Propaganda antisovietică era 
pentru Ceausescu, după cum se ştie, o metodă esenţială de câştigare a unei legitimităţi precare. Un 
exemplu anecdotic : în 1983, ofiţeri din cadrul Direcţiei de Contrainformatii militare (CI) „prelu- 
crau” în mod „confidenţial” trupele Ministerului Apărării Naţionale despre rezistenţa redutabilă 
care îl aştepta pe „prietenul de la Est” în cazul în care ar fi atacat România: „îi stăm ca un cuţit 
în coaste”. Aceasta în contextul în care echipamentul de radiolocatie al Armatei române era alcătuit 
din staţii de provenienţă sovietică de la sfârşitul anilor 1950 şi începutul anilor 1960 (amintire din 
timpul efectuării serviciului militar de către unul dintre autori). 

3. Monitorul Oficial, nr. 160, 29.12.1972. 


Mădălin HODOR, Andrei URSU 


Lupta de rezistenţă a Securităţii. 
Planul şi implementarea sa la Revoluţie 


Introducere 


Prin rechizitoriul recent întocmit de Secţia Parchetelor Militare de pe lângă Înalta Curte de 
Casaţie şi Justiţie în cauza privind Revoluţia Română au fost trimise în instanţă trei persoane. 

am prezentat o parte a acestui probatoriu. Multe dintre mărturiile care implică Securitatea în 
acele acţiuni teroriste şi de diversiune se află chiar în dosarele cauzei trimise de Parchet. 

În studiul amintit am prezentat un plan al Securităţii, „Lupta de rezistenţă pe teri- 
toriul vremelnic ocupat de inamic” (pe scurt, „Lupta de rezistenţă”), întocmit la ordinele 
dictatorului Nicolae Ceauşescu, care prevedea declanşarea unei lupte contra unui inamic 
extern care ar fi „ocupat ţara” sau o parte a ei. Am arătat cum, citit atent, planul avea 
în vedere şi se aplica nu numai în cazul unei invazii externe, ci în general în cazul pier- 
derii puterii de către regimul Ceauşescu, inclusiv in fata unor „elemente duşmănoase” 
interne, „influențate de agenturi străine”, care s-ar fi revoltat, fiind susţinute de armată. 
În lucrarea de faţă vom aprofunda scopurile, elementele constitutive şi caracteristicile 
acestui plan, precum şi modul în care acesta a fost aplicat după 22 decembrie 1989. 
Sursele noastre sunt documente ale Securităţii găsite în arhiva CNSAS - inclusiv descri- 
eri ale planului respectiv făcute de ofiţeri de la Departamentul Securităţii Statului (DSS) 

1. Andrei Ursu, Roland O. Thomasson şi Mădălin Hodor, „Cine a tras în noi după 22 ? Studiu asupra 
vinovaţilor pentru victimele Revoluţiei Române din decembrie 1989”, Noua Revistă de Drepturile 
omului (NRDO), nr. 4, 2018. 

precizează că aceste consilii „constituie şi pregătesc unităţi, subunități şi grupuri ale 
luptei de rezistenţă, în condiţiile ducerii acţiunilor de luptă pe teritoriul vremelnic ocu- 
pat de inamic şi conduc acţiunile acestora în timp de război”. Pare a fi vorba despre 
ideea constituirii ad-hoc a unor forţe care să opereze în spatele liniilor inamice, în 
ipoteza că o parte a teritoriului naţional ar fi ocupat. De fapt, textul legii face referire 
la o structură pregătită în timp şi deplin conspirată. 

Pe măsură ce cultul personalităţii dictatorului se înăsprea, frica lui de a pierde puterea 
(fie din cauza unui atac extern, dar mai ales în urma unei revolte interne) se acutiza. 
Această evoluţie se reflecta în articolele din revista strict secretă Securitatea“, în mai 
multe forme. Astfel, se constata o creştere a frecvenţei articolelor, „dezbaterilor” şi 
„consultărilor” pe tema „Luptei de rezistenţă pe teritoriul vremelnic ocupat de inamic”. 
La nivelul anilor 1980, această temă devine „cvasiconstantă”. De asemenea, în aceeaşi 
perioadă creşte treptat gradul de „independenţă” a preconizatei lupte a Securităţii fata 
de „restul componentelor sistemului apărării nationale”, în special fata de forţele armate 
(devenite ale „Ministerului Apărării Naţionale”). 

Fundamentarea politică şi ideologică a conceptului luptă de rezistență in revista 
Securitatea suferea o evoluţie ce reflecta exacerbarea cultului personalităţii dictatorului. 
În timp ce, la nivelul anului 1975, pe lângă citatele din Nicolae Ceauşescu existau 
referiri la „concepţia Partidului Comunist Român şi a guvernului ţării noastre despre 
apărarea patriei socialiste”, în anii 1980 referintele erau în cvasitotalitate la lucrările 
şi cuvântările secretarului general. Mai mult, în acei ani, misiunea „de cea mai mare 
importanţă a întregului efectiv” al Securităţii era, explicit, „asigurarea securităţii Coman- 
dantului suprem”®. 


Pretextul invaziei externe 


În paralel, elementele de propagandă nationalist’ antimaghiară (sub pretextul „antiire- 
dentismului”) din revistă se înmulţesc, conferind planului „luptei de rezistenţă” accen- 
tele unei lupte ancorate în vechi conflicte teritoriale cu ţările învecinate. 

Citind articolele din revista Securitatea pe acest subiect în ordine cronologică, devine 
evident că, pentru Securitate, scopul luptei de rezistenţă era să-l readucă la putere pe 
Comandantul Suprem în cazul în care acesta ar fi pierdut-o în urma fie a unei invazii 
străine, fie a unei revolte interne. În fapt, aceste două posibilităţi se intersectau. Propaganda 
subliminală antisovietică a regimului Ceauşescu, precum şi cele mai puţin subtile antima- 
ghiară şi antioccidentală aveau un dublu rol pentru dictator. Pe de o parte, erau speculate 
vechi resentimente şi fobii ale unor segmente de populaţie, în scopul câştigării simpatiei 
acestora pentru „fiul iubit”. Pe de altă parte, se încercau „compromiterea” şi „defăima- 
rea” opozanților prin etichetarea acestora drept unelte ale „agenturilor externe”, ale 
„cercurilor reacționare”, „ostile”, „revanşarde” atât din Est, cât şi din Vest. După cum 
vom vedea în continuare, lupta de rezistenţă punea un accent prioritar pe „anihilarea 
trădătorilor”, a „colaboraţioniştilor” şi a „elementelor dușmănoase autohtone”. În acest 


4. Multe dintre numerele acestei reviste sunt accesibile pe site-ul CNSAS: http: //www.ensas.ro/ 
periodicul_securitatea. html 

5. Arhiva Consiliului National pentru Studierea Arhivei Securit&tii (in continuare, ACNSAS), cota D 
13421, vol. 12, ff. 1-168, ff. 42-42v. 

fel, orice revoltă internă era considerată aprioric lucrătura unor forte externe, prin inter- 
mediul „spionilor” şi „grupărilor ostile” din interior, aşa cum s-a încercat la Revoluţie. 

Nu este locul aici să facem o analiză a procedeului „externalizării” vinovăţiei pentru 
nemulțumirea internă cvasigenerală de către propaganda regimului Ceauşescu. Este 
suficient să amintim doar apogeul ei de la Revoluţie, când în nota sa obsesiv-paranoică 
dictatorul punea revolta de la Timişoara pe seama unui complot extern nebulos, care 
„atentează la independenţa şi integritatea ţării” şi urmăreşte „distrugerea socialismului”, 
complot care includea „agenţii din Est şi din Vest”, „turiştii străini”, Budapesta, întâl- 
nirea de la Malta, agresiunea SUA din Panama şi, bineînţeles, „elemente trădătoare, 
huliganice, declasate” aflate în slujba acestor servicii străine. 


Reprezentarea dictatorului asupra nemulțumirii populare 


Pe 18 decembrie 1989, în timpul unei convorbiri cu soţul său, Elena Ceauşescu îşi nota : 
„Este necesar să se explice tuturor cetăţenilor că toate acestea au fost organizate de 
servicile străine [sic ! ]”’. Ideea a constituit baza discursurilor Secretarului General legate 
de revolta de la Timişoara. De fapt, repetarea obsesivă de către dictator a necesităţii 
„explicării” publice că „gravele manifestări” se datorau factorului extern ascunde „rea- 
lizarea de către acesta a posibilităţii unei nemulțumiri populare şi implicit a pericolului 
unei revolte interne”. 

Această ipoteză se poate proba printr-un simplu exerciţiu logic. Dacă Ceauşescu era 
convins că trebuie explicat maselor motivul „tulburărilor” din Timişoara înseamnă că 
el credea că masele aveau o altă explicaţie, respectiv cea reală, bazată pe ştirile transmise 
de Europa Liberă în acele zile, şi anume că tulburările erau cauzate de profundele 
nemulțumiri ale timişorenilor. Deci dictatorul avea reprezentarea că populația ţării in 
general putea crede că revolta timişoreană s-a datorat acestor revendicări. Rezultă că 
dictatorul nu avea cum să nu aibă dubii asupra gradului de adeziune şi „unitate” a 
populației în jurul politicii sale. În acelaşi mod este rezonabil de interpretat şi chemarea 
insistentă a „poporului” la „unitate în jurul Partidului”. Evident, Ceauşescu îşi reprezenta 
acut (şi cu siguranţă nu doar datorită ultimelor evenimente) tocmai posibilitatea lipsei 
acelei „unităţi ” a poporului, de unde şi neîncrederea sa funciară în armată, care era 
formată mai ales din tineri din popor. 

Conform „profilului său paranoic”?, conducătorul s-a temut, în mod indubitabil, de 
o asemenea turnură a evenimentelor, în special în urma grevelor minerilor din Valea 


6. E vorba despre stenogramele şedinţelor CPEx din 17-21 decembrie şi despre ultimele discursuri 
ale dictatorului. 

7. Arhivele Naţionale Istorice Centrale (în continuare, ANIC), fond CC al PCR, nr. inv. 2800. 
Cabinetul 2 - Elena Ceauşescu, u.a. 13, „Carnet cu însemnări privitoare la teleconferinta 5% 
luna decembrie, evenimentele de la Timişoara şi situaţii financiare, consemnate de Ema 
Ceauşescu”. 

8. Ibidem. 

9. Sintagma le aparţine lui Gabriel Andreescu (L-am urât pe Ceauşescu. Ani, oameni, Si 
Editura Polirom, Iasi, 2009) şi, într-o formă similară, lui Gheorghe Ursu (conform ape 
din jurnalul acestuia reproduse de Securitate în dosarul său penal, nr. 66142, ACNSAS Sma "ees 
58684). 

Jiului din 1977 si a revoltei muncitoresti de la Brasov din noiembrie 1987. Oglindind 
obsesia crescândă a acestuia, imaginea „inamicului” din cadrul „luptei de rezistenţă” 
capătă în revista Securitatea, în timp, trăsături „autohtone”. 

O luptă care în mod normal ar fi trebuit să cadă în principal în sarcina Armatei 
devenea, în articole, sub forma dezbaterilor, „consultaţiilor”, „punctelor de vedere”, o 
preocupare constantă şi o „misiune” din ce în ce mai „independentă” a Securităţii. 
Planul principalei instituţii represive a regimului comunist evoluează către o focalizare 
aproape exclusivă asupra „elementelor duşmănoase interne”, a „noilor autorităţi insta- 
late”, a „noii conduceri militare şi administrative”, pe care Securitatea avea misiunea 
să le „anihileze” sau să le „infiltreze” în timpul luptei de rezistenţă. Deseori, elementul 
iniţial al atacului extern dispare din context. 

Imaginea care se impune este cea a Securităţii ca forţă militară de elită în lupta cu 
un duşman care poate fi cu o mai mare probabilitate autohton decât străin. Acest duşman 
poate include şi elemente militare autohtone după ce acestea ar fi capitulat, trecând de 
partea „duşmanului”. Mai rezultă că forţele de care dispunea Securitatea (în colaborare 
cu alte unităţi ale Ministerului de Interne) aveau o pregătire de vârf, specializată în 
„lupta de gherilă şi cercetare-diversiune”, dispuneau de armament de o mare diversitate, 
depozite secrete de muniții, o reţea informativă care putea fi cel putin partial folosită 
în formarea unor „noi grupe de luptă”, acces la case conspirative, precum şi de hărţi 
militare codificate cu cifru cunoscut doar de cadrele Securităţii şi aveau capacitate de 
hărţuire, dezinformare şi demoralizare a adversarului. Toate aceste caracteristici si 
capacităţi erau menținute independent de Armata română. 

Această concluzie era totuşi de aşteptat. Este un fapt notoriu, susţinut şi de proba- 
toriul existent, că Nicolae Ceauşescu a avut mult mai mare încredere în Securitate decât 
în Armată. 


Ceauşescu, Armata şi Securitatea 


Istoriografia comunismului românesc (ca, de altfel, şi a celor din restul lagărului soci- 
alist) a arătat că Securitatea a fost principalul instrument de represiune şi de îngenunchere 
a poporului atât în perioada stalinismului ,,clasic” („obsedantul deceniu”), cât şi sub 
dictatura lui Nicolae Ceauşescu. Metoda principală de supunere a populaţiei a fost frica, 
propagată printr-o reţea informativă extinsă, prin delatiune, suspiciune, dezinformare şi 
ameninţarea unei reale sau doar proiectate omniprezente. Conform unui expert interna- 
tional în istoria Securităţii, „Partidul Comunist a putut miza pe obedienta unui popor 
intimidat, in care frica devenise o a doua natură”. 

Conform declaraţiilor lui Ion Coman din procesul „Lotului Timisoara”", şeful 
Securităţii, Iulian Vlad, avea un canal de comunicare directă cu dictatorul. Desi teore- 
tic, în virtutea funcţiei deţinute în CC, Coman avea în subordine atât Armata, cât şi 


10. „Communist Party could count on the obedience of a cowed people in whom fear had become 
second nature”. Dennis Deletant, „The Securitate and the Police State in Romania, 1964-89”, 
https : //doi.org/10. 1080/02684529408432238 

11. Gino Rado (coord.), Procesul de la Timişoara : audierea în cadrul urmăririi penale a celor 21 + 4 
inculpaţi, Asociaţia Memorialul Revoluţiei 16-22 decembrie 1989 Timişoara, Timişoara, 2013. 

Ministerul de Interne, Securitatea informa direct cuplul prezidenţial despre evoluţia 
evenimentelor de la Timişoara: „Peste capul meu, E. Ceauşescu fusese informată de 
reprezentanţii M[inisterului de] I[nterne], probabil de general Macri ori Nuță”. Mai 
mult, Ion Coman, ca şi ceilalți membri ai nomenclaturii supuşi suspiciunii proverbiale 
a dictatorului, era monitorizat atât direct de Elena Ceauşescu (în virtutea rolului său de 
şef al Comisiei de Cadre a CC al PCR), cât şi prin intermediul Securităţii. Şi acest lucru 
reiese inclusiv din declaraţiile amintite : „Activitatea mea era în permanenţă suprave- 
gheată şi raportată soţilor Ceauşescu de organele de Securitate. Afirm cu toată certitu- 
dinea acest lucru deoarece în mai multe rânduri mi s-a telefonat de la Bucureşti, 
cerându-mi-se explicaţii în legătură cu unele amănunte pe care nu aveau de unde să le 
cunoască decât de la respectivele organe” (urmează mai multe exemple relevante). 

Aceste declaraţii ale inculpatului Ion Coman sunt credibile prin simplul fapt că, prin 
ele, inculpatul nu încerca să se dezvinovăţească : în acel moment, fostul nomenclaturist 
îşi recunoscuse vina pentru morţii de la Timişoara. Mărturia sa se coroborează de altfel 
cu cele ale altor martori şi, mai important, cu documente de arhivă din care rezultă că, 
dintre toţi factorii de răspundere ai regimului, şeful Securităţii, Iulian Vlad, a avut cel 
mai mare număr de intrări la cabinetele I şi II (soţii Ceauşescu) în perioada 16-22 decem- 
brie 1989 (zilnic, uneori de două ori pe zi, deseori însoţit de ministrul de Interne Tudor 
Postelnicu)”. Mai mult, din coroborarea cu alte agende de lucru ale şefilor DSS şi din 
declaraţii ale acestora, rezultă că lulian Vlad a avut, pe lângă întâlniri directe, un număr 
de convorbiri telefonice cu şeful statului în aceeaşi perioadă, în urma cărora organiza 
şedinţe cu şefii de direcţii ale Securităţii, în cadrul cărora le transmitea ordinele primite 
direct de la dictator. 

Din acest motiv, este plauzibilă şi următoarea declaraţie a lui lon Coman: „Vreau 
să precizez că, deşi am fost ani de zile secretarul Comitetului Central, care teoretic 
răspundea de activitatea organelor de armată, interne, procuratură şi justiţie, niciodată 
nu am avut acces la documentele Departamentului Securităţii Statului. Acest departament 
nu era subordonat nici CPEx, nici biroului acestuia, ci numai soţilor Ceausescu. 
Niciodată vreun raport al departamentului şi nici al Ministerului de Interne adresat 
fostei conduceri superioare nu mi-a fost prezentat”!5. 

Armata in special, ca principală instituţie de forţă a statului, era monitorizată în 
profunzime de Securitate, prin intermediul Direcţiei a IV-a Contrainformatii Militare. 
Fiecare unitate militară avea cel puţin un ofiţer al acestei direcţii care o „asigura con- 
trainformational” la vedere (,,CI-stii”) şi o reţea informativă acoperită. Un general-maior 
de armată ne-a declarat recent: „Aţi auzit de instituţia CI. Un Cl-ist avea mai multă 
putere decât un comandant de regiment”. 

Nicolae Ceauşescu avea suspiciuni în legătură cu şefii Armatei (legate, probabil, şi 
de încercarea „complotistă” din 1984 a grupului Militaru-loniţă-Olteanu). Printre altele, 


12. ANIC, fond CC al PCR, nr. inv. 2799, Cabinetul 1 - Nicolae Ceausescu, u.a. 24, „Caiet cu 
notițe ce cuprind programul unor persoane din conducerea ţării, primirea unor delegaţii străine, 
aspecte discutate în cadrul şedinţelor Comitetului Politic Executiv, consemnate de Manea 
Constantin”. 

13. Gino Rado. Procesul de la Timişoara, audierea inculpatului lon Coman. 

14. General-maior (r) dr. Mihai Floca (fost şef al Departamentului pentru Relaţia cu Parlamentul şi 
Informare Publică, membru al trustului de presă al MApN), într-un interviu acordat autorilor pe 
20 iunie 2019, la sediul Grupului pentru Dialog Social, Bucureşti. 

acesta este şi motivul pentru care l-a numit pe unul dintre fraţii săi (Ilie Ceauşescu) in 
funcţiile de secretar al Consiliului Politic Superior al Armatei şi adjunct al ministrului 
Apărării Naţionale. Din dosarele descoperite la CNSAS rezultă că unii dintre ofiţerii 
din eşaloanele superioare ale Armatei semnaseră în primii ani de carieră angajamente 
de colaborare cu Securitatea (având „dosare de reţea”) (a se vedea în acest sens, de 
exemplu, dosarele de informatori ale vârfurilor MApN din decembrie 1989, Vasile 
Milea'5, Victor Atanasie Stănculescu!$, Iosif Rus!7). Aceste dosare par să susţină ipoteza 
că, sub Ceauşescu, colaborarea cu Securitatea era un criteriu sine qua non de promovare 
la vârf în armată. 

Neincrederea dictatorului în armată era reciprocă. În anii 1980, criza economică 
generată de nepriceperea Secretarului General a afectat şi cadrele Armatei, dotarea 
acesteia şi pregătirea de luptă în sine. Militarii erau folosiţi în masă la munci agricole 
şi la alte lucrări necalificate din sectoarele vulnerabile ale economiei. Dotarea cu arma- 
ment şi tehnică era precară şi depăşită din punct de vedere tehnologic!&. Până şi Direcţia 
de Informaţii a Armatei, pe care Securitatea a încercat, printr-o asiduă campanie de 
dezinformare, să o transforme, conform uneia dintre „legende”, în tapul ispăşitor pen- 
tru morţii din decembrie 1989, avea în acea perioadă doar 80 de cadre’. 

Era deci firesc ca misiunea cea mai delicată şi cea mai complexă a luptei de rezis- 
tenţă - readucerea la putere a dictatorului după ce acesta o va fi pierdut-o - să fie 
încredinţată Departamentului Securităţii Statului. Forţele Ministerului Apărării, alcă- 
tuite în cea mai mare parte din soldaţi recrutaţi din rândul populaţiei, nu ofereau 
nici pe departe garanţia conspirativitatii şi loialității pe care o ofereau cadrele 
Securităţii. 

De altfel, acest fapt este confirmat şi de tehnica militară complexă şi de armamentul 
de excepţie cu care era dotată Securitatea în acei ani, după cum vom arăta în continuare. 


Securitatea - forţă militară avansată şi conspirata 


Analiza documentelor găsite recent la CNSAS relevă că unităţile speciale şi direcţiile 
Securităţii posedau un arsenal militar redutabil şi de ultimă oră pentru acei ani”. 
Considerăm important să prezentăm pentru cititori o parte a acestui arsenal, dată fiind 
relevanta sa pentru tema studiului nostru. După cum se vede, o mare parte a acestor 
arme este de provenienţă occidentală, inclusiv din arsenalul NATO. 


15. ACNSAS, fond Reţea, dosar 0016793. 

16. ACNSAS, fond Reţea, dosar 0177281. 

17. ACNSAS, fond Reţea, dosar 0037476. 

18. A se vedea nota despre echipamentul de radiolocatie (sovietic, din anii 1950-1960) cu care era 
dotată Armata în anii 1970-1980. 

19. Conform declaraţiilor lui Ştefan Dinu, şeful DIA, în faţa comisiei senatoriale conduse de sena- 
torul Valentin Corneliu Gabrielescu, 13 ianuarie 1994. 

20. ACNSAS, fond Neoperativ, dosar 2338, vol. 6. De remarcat că aceste dosare „FNEOP” (fond 
Neoperativ) au fost predate de SRI către CNSAS într-o masă de dosare cu adevărat neoperative şi 
nerelevante, făcând dificilă descoperirea de către cercetători a celor relevante dintre ele (în acest 
caz, O parte din armamentul special al Securităţii). Multi dintre cercetătorii de la CNSAS au 
văzut în aceasta una dintre tehnicile de „ascundere” de către foştii ofiţeri de Securitate a dosarelor 
delicate. 

Armă semiautomată Anschiitz 

Browning 0,22 

Armă de vânătoare carabină Winchester toc 
plastic 

Aruncător grenade portativ AG 7 

Armă de vânătoare Drilling cal. 12 şi 16 
Armă de vânătoare Monte Carlo 12 

Arma de vânătoare Merkel Suhl cal. 16 

Armă de vânătoare cehă cal. 12 

AG sectionat 

Lansator cartuşe iluminare şi semnalizare tip 
stilou 

Pistol Browning 9 cu vergea 

Pistol mitralieră cu pat rabatabil AKM 7,62 
Pistol Makarov 9 

Pistol cal. 7,65 md 74 transformat pentru amor- 
tizor 

Pistol SIG 9 

Pistol Perfecta pentru cartuşe cu gaze cal. 6 
Pistol Walther 0,22 

Pistol Star 7,65 

Pistol mitralieră Styer 

Pistol Star cal. 0,22 


Pistol Singer 6,35 

Exploziv plastic FPP 88 25 kg 

Pistol Start 6 

Pistol Starter 6 

Pistol mitralieră Beretta 

Pistol Browning 6,35 cu amortizor 

Pistol Starter 0,22 

Pistol mitralieră 7,62 md 63 cu pat rabatabil 
Pistol Star 9 mm 

Pistol Roger Mark 22 


Pistol Colt special cu butoi 38 

Pistol Stal 6,35 

Pistol UMC 26 

Pistol Miroku 38 special 

Pistol sport cu aer comprimat Walther 4,5 


Pistol Start 22 
Pistol Colt 22 Woodsman 
Pistol Unigue 22 md. L combo 


Pistol High Standard 22 

Pistol Smith & Wesson 9 
Pistol Browning baby 6,35 
Pistol UNIGAC 7,65 


Pistol MK 4 cu 3 ţevi de schimb 
Pistol Colt junior 0,22 scurt 
Pistol Colt junior 0,25 

Pistol Erma 0,65 

Pistol Star 6,35 

Pistolet tip pix 0,22 

Pistol Jiro-Jet cal. 12 


Pistol CZ şi CZA 7,65 

Pistol mitralieră SMG-UZI 9 

Puşcă sport Armelite Explorer AR 7 0,22 
Puşcă automată MGL 0,22 


Pistol Stechkin 9 

Pistol Walther PP 7,65 şi cal. 26 

Pistol Mauzer 6,35 

Pistol mitralieră 7,62 BZ 

Pistol Sauer 6,35 

Pistoale Browning si Mauser 6,35 cu amorti- 
zor 

Pistol Walther 9 lung 

Pistol Meltar 6,35 


Puşcă sport cu aer comprimat Weirauch 4,5 
Puşcă antidemonstratie 

Puşcă sport cu aer comprimat Diana 4,5 

Puşti automate NATO-Competition 

Puşcă carabină Enfield 7,62 

Puşcă Armalita AR 7 Eplozer [sic ! ] 22 
Puşcă automată Colt AR 15 5,56 2 încărcă- 
toare 

Puşti automate JGL 22 

Pistol 7,65 md. '74 1550 bucăţi 

Pistol mitralieră 7,62 md 63 87 bucăţi 

Puşcă mitralieră 7,62 md 64 79 bucăţi 

Pistol 4 mm Rohn - RG PTB 54 F cu două 
tevi 

Pistol 5,6 Roger-Mark 

Pistol 5,6 High Standard 

Pistol 6 Flobplatz Rohm RG 3 PTB 33 

Puşcă tir aer comprimat 22 BSA Merlin 
Puşcă de vânătoare cu alice 12 IJ 58 M 

Armamentul din dotarea USLA (Unitatea Specială de Luptă Antiteroristă) este şi 
mai bogat”. Printre altele, sunt de remarcat următoarele echipamente şi tehnologii : 
vestă de protecţie antidemonstratie, rachete de semnalizare pentru lansatoare tip stilou, 
dispozitiv laser, amortizoare de zgomot pentru pistol, carabină MD 56 cu amortizor şi 
dispozitiv de ochire cu laser, carabină transformată MD 44 cu lunetă şi amortizor, car- 
tuşe calibru 5,6 pentru pistol 750, cartuşe calibru 5,6 (în număr de 5.600) etc.2. 


Securitatea a folosit acest armament după 22 decembrie 1989 


Din documentele citate (de exemplu, FNEOP 2328, vol. 6, f. 49) rezultă fără dubiu 
câteva elemente esenţiale pentru stabilirea vinovatiilor de la Revoluţie, elemente pe care 
procurorii le-au ignorat până acum: 


e armele unităţilor şi direcțiilor de Securitate nu au fost predate către armată pe 22 decem- 
brie, ci eşalonat, până pe 29 decembrie ; 

e armele nu au stat în rastel în acea perioadă, aşa cum pretind aproape obsesiv fosta 
Securitate şi Parchetul. Există procese-verbale de primire de la cadre de Securitate 
în toată acea perioadă ; 

e în multe cazuri, numărul gloantelor la primire este mult mai mic decât cel de la 
predare. De exemplu, un calcul simplu, bazat doar pe câteva linii din aceste pro- 
cese-verbale, relevă următoarele : 

- cartuşe de calibrul 7,65: 235.261 predate; 224.483 primite; 10.778 lipsă; 
— cartuşe de calibrul 7,62: 194.348 predate; 188.565 primite; 5.785 lipsă. 


Ceea ce rezultă evident este că Securitatea a rămas înarmată şi că a folosit armele 
cel putin până pe 29 decembrie 1989. Există procese-verbale din care rezultă numele 
cadrelor de Securitate care au predat armamentul în acele zile. Presupunem că nu ar fi 
dificil pentru o anchetă bine intenţionată să-i identifice pe cei care au avut lipsă la 
gloanţe. În alte tabele există numerele de înregistrare ale armelor şi numele celor care 
le-au avut în custodie. Mai mult, există note şi declaraţii din care rezultă că unele 
cadre de Securitate au fost reţinute de Armată în acele zile (22-25 decembrie) având 
la ele arme. După cum rezultă din declaraţiile mai multor martori şi din notele fostului 
procuror militar şef loan Dan, securiştii prinşi au fost eliberaţi fără să se fi efectuat 
vreo investigaţie serioasă. 

Mai mult, în toate declaraţiile martorilor şi în registrele acţiunilor de luptă din peri- 
oada 22-31 decembrie 1989 este menţionată participarea unităţilor de Securitate la 
acţiuni de luptă fie în comun cu unităţi MApN, fie separat, pentru găsirea şi anihilarea 
„teroriştilor”. Este evident ridicolă susţinerea că respectivele cadre aparţinând USLA, 
Comandamentului Trupelor de Securitate şi altor unităţi (inclusiv ofiţeri „de birou” din 
cadrul unor direcţii centrale cu rol informativ) nu au fost înarmate şi nu au folosit 
armamentul din dotare. Vorbim, fără îndoială, despre una dintre manipulările lansate în 
timpul evenimentelor şi susţinute din motive evidente şi după 1990. 


21. A se vedea, de exemplu, ACNSAS, fond Neoperativ, dosar 93, vol. 3; dosar 94, vol. 2; dosar 94, 
vol. 3; dosar 88, vol. 12 etc. 
22. Ibidem. 

Documentele analizate relevă şi locaţiile depozitelor secrete de armament ale Securităţii 
(inclusiv din centrul capitalei): Strada Amzei nr. 4, Cihoschi (lângă ASE), Şoseaua 
Oltenitei”. Existenţa unor asemenea depozite conspirate este menţionată în planurile 
luptei de rezistenţă. 

Este important de remarcat că din compararea acestor liste de armament din dotarea 
Securităţii cu multitudinea de declaraţii de martori şi de alte probe (fotografii, filme, 
documente medicale) rezultă că multe dintre victimele de la Revoluţie au suferit răni 
produse cu unele dintre aceste tipuri de arme. Arme despre care nu există indicii că s-ar 
fi aflat şi în dotarea Armatei române. De fapt, toţi ofiţerii audiaţi în dosare sau de jur- 
nalişti pe acest subiect de-a lungul anilor au declarat că aceste arme nu se aflau în 
dotarea soldaţilor sau cadrelor militare’. Este vorba in special despre cele cu următoa- 
rele caracteristici : 


— arme uşoare „cu pat rabatabil” sau „de plastic” (uşor de transportat şi disimulat în 
salopete) ; 

— arme de calibru mic (4 mm, 5,56 mm, 5,6 mm, 5,62 mm, 6 mm, 6,35 mm); 

- pistoale Makarov şi Stechkin de 9 mm; 

- arme cu lunetă sau cu dispozitiv de ochire cu laser ; 

— arme cu amortizor ; 

- gloanțe speciale, de calibru redus, dar mai lungi, cu cap Vidia sau explozive ; 

-  servietă „ucigaşă” (geantă diplomat cu dispozitiv de tragere/Pistol Stechkin) ; 

— arme de vânătoare. 


Aşa cum vom arăta în subcapitolele următoare, despre toate aceste tipuri de arme şi 
muniții existau declaraţii multiple şi alte tipuri de probe (filme, fotografii, documente 
medicale) conform cărora ele au fost folosite şi au produs victime (morţi şi răniţi) între 


iy 


22 şi 29 decembrie 1989, deci in „lupta de rezistenţă” a Securităţii. 


Gradul de militarizare a DSS conform revistei Securitatea 


Din analiza articolelor din revista în discuţie rezultă că DSS studia şi îşi însuşea prin- 
cipiile conducerii militare nu numai pentru a asigura componenta de securitate a Armatei, 
ci şi „pentru uz propriu”. lată un exemplu de analiză militară din Securitatea : ,,Toate 
acţiunile de luptă să se desfăşoare într-o concepţie unitară, după un plan unic. Numai 
o conducere centralizată, exercitată de un organ unic care să dispună de toate preroga- 
tivele necesare sub raport politico-militar, poate asigura ca toate forţele angajate în luptă 
şi toate acţiunile să fie îndreptate spre acelaşi scop fundamental - obţinerea victoriei. 
Centralizarea conducerii exclude tendinţele şi punctele de vedere opuse, divizarea con- 
ducerii în grupuri, dar asigură manifestarea iniţiativei fiecărui eşalon în limitele dome- 
niului său de responsabilitate, capacitatea de a se orienta independent şi rezolvă cu 
promptitudine situaţii concrete ce se ivesc, folosind forţele şi mijloacele disponibile, 


23. ACNSAS, fond Neoperativ, dosar 2328. vol. 6, f. 49. 

24. Ar fi şi surprinzător să fi fost în dotarea Armatei, ţinând cont de natura lor. Aceste tipuri de 
arme nu sunt specifice războiului, adică luptei declarate („la vedere”), ci luptei conspirate, de 
gherilă, în situaţii în care armamentul şi focurile de armă trebuie disimulate etc. 

metode şi procedee cât mai ingenioase”%. Tot din punctul de vedere al unui „actor 
direct” sunt analizate şi însuşite şi alte principii de strategie militară, cum ar fi cel al 
„muncii şi conducerii colective”. „Cerinţele” conducerii militare sunt „continuitatea, 
oportunitatea, fermitatea, supletea” şi mai ales „realizarea în secret a conducerii”. 

Misiunea militară a Securităţii se manifesta „atât pe timp de pace, cât şi de război”. 
Aflăm de aici că obiectivele „acţiunilor specifice de securitate” sunt realizate „prin 
acţiuni conjugate - informative şi de luptă”. Securitatea avea în vedere „conducerea 
unitară a întregii activităţi desfăşurate de forțele angajate nemijlocit” şi „menţinerea 
unei înalte capacităţi combative de acţiune şi de luptă, a stării moral-politice şi de pre- 
gătire a efectivelor”. Erau considerate prioritare: „transmiterea operativă a misiunilor 
către executanti; luarea tuturor măsurilor de asigurare operativă sub toate aspectele, 
pentru ca acţiunile să se desfăşoare la timp şi în deplină conspirativitate”. Efectivele 
Securităţii trebuiau „controlate şi îndrumate permanent” în luptă prin lanţul de comandă 
al DSS pentru „realizarea surprinderii, obţinerea şi menţinerea iniţiativei” şi mai ales 
pentru „păstrarea deplină a secretului acţiunilor întreprinse, a metodelor şi mijloace- 
lor folosite”. Conducerea luptei efectivelor Securităţii „pe timp de pace şi în con- 
ditiile războiului” trebuia să răspundă tuturor cerinţelor „doctrinei noastre militare”, 
dar „să se realizeze în secret, pentru a se putea astfel soluţiona situaţii complexe şi des 
schimbătoare ”2. 

Deci Securitatea avea o misiune de luptă atât pe timp de pace, cât şi de război, 
independentă de cea a forţelor Ministerului Apărării Naţionale. Pentru această misiune, 
fortele Securităţii făceau pregătire militară folosind mijloace, tactică şi strategie militare. 
Ce semnificaţie are această misiune ? În special, ce misiuni avea în vedere Ceauşescu 
pentru operaţiunile militare „conspirate” ale Securităţii „pe timp de pace” ? 


Scopul militarizării Securităţii 


Este greu de imaginat că toate aceste vaste pregătiri şi mijloace de „luptă complet con- 
spirată” erau destinate unor posibile atacuri teroriste individuale. Se ştie că, de fapt, 
Ceauşescu întreținea relaţii cordiale cu şefii de state şi organizaţii din Orientul Apropiat 
care, în anii 1970 şi 1980, sponsorizau sau încurajau terorismul internaţional. Mai mult, 
documentele Securităţii şi cercetările post-1989 au demonstrat că Ceauşescu a folosit 
terorişti internaţionali pentru a încerca să-şi regleze conturile cu Europa Liberă (a se 
vedea cazul Carlos Şacalul). Documentele Securităţii găsite la CNSAS demonstrează că 
misiunea Unităţii Speciale de Luptă Antiteroristă (USLA) era în proporţie covârşitoare 
lupta împotriva opozanților din interior ai regimului”. Deci România nu avea motive 
majore să se teamă de atacuri teroriste. Chiar dacă, prin absurd, România ar fi fost o 


25. Mr. Vasile Cosac, cpt. Cornel Ionascu, „Principiile conducerii forţelor sistemului apărării nationale. 
Organele de conducere politico-strategică a forţelor participante la războiul de apărare a patriei dus 
de întregul popor, potrivit Legii nr. 14/1972”, Securitatea, nr. 1 (81)/1988, ACNSAS, fond 
Documentar, dosar 3334, vol. 20. 

26. Dezbaterea „Conducerea în secret a efectivelor pe timpul organizării şi desfăşurării acţiunilor 
specifice de securitate în timp de pace şi de război. Documentele ce se întocmesc şi lucrul cu 
acestea”, Securitatea, nr. 1 (81)/1988, ACNSAS, fond Documentar, dosar 3334, vol. 20. 

27. A se vedea Andrei Ursu, „Discernământul politic şi juridic al Securităţii. Deghizările represiunii 
în timpul regimului Ceauşescu”, Noua Revistă de Drepturile Omului, nr. 1, 2018. 

ţintă a acestor organizaţii teroriste, pregătirea şi mijloacele de luptă ale Securităţii 
descrise în documentele în discuţie sunt evident disproportionate în raport cu pericolul 
potenţial. Ceea ce rezultă din analiza acestor documente este faptul că Securitatea dis- 
punea de o forță militară redutabilă, care se pregătea pentru o luptă pe deplin conspirată, 
de gherilă, fie pe timp de pace, fie pe timp de război, independent de Armata română. 


Militarizarea independentă de Armată 


Această independenţă se realiza şi prin păstrarea secretului acţiunilor şi mijloacelor de 
luptă ale Securităţii faţă de conducerea Ministerului Apărării Naţionale. După cum se 
poate constata dintr-un număr semnificativ de mărturii şi documente (a se vedea, de 
pildă, agendele de lucru ale „Cabinetelor 1 şi 2” din decembrie 1989), şeful Securităţii, 
generalul Iulian Vlad, a avut în permanenţă şi mai ales în perioada critică 16-22 decem- 
brie 1989 un canal de comunicare direct cu dictatorul român”. Se poate determina 
astfel cu certitudine că lanţul de comandă al forţelor Securităţii care urmau să fie acti- 
vate „pentru misiuni specifice” de securitate în caz de „pace sau de război” s-au arti- 
culat direct, până pe 22 decembrie, la ora 12:00, la Comandantul Suprem. 


Gradul de conspirativitate a luptei 
pentru care se pregătea Securitatea 


Metodele de conspirare menţionate în articolele citate, specifice „muncii de Securitate”, 
sunt evident necunoscute Armatei. Mai mult, Securitatea acţiona astfel: „limitarea 
numărului de persoane care iau cunoştinţă” de ordinele transmise pe lanţul său de 
comandă ; folosirea de coduri proprii de transmitere a ordinelor, prin ,,cifrarea, secre- 
tizarea sau codificarea datelor” trimise prin „mijloacele de transmisiuni şi prin curieri” ; 
„Schimbarea frecvenţelor de lucru, a cheilor şi codurilor” ; „folosirea tabelelor de 
indicative şi semnale, a tabelelor de convorbire şi hărților codificate” ; „mascarea radio- 
electronică şi dispunerea mijloacelor de transmisiuni” astfel încât „să nu se descopere 
locul punctelor de comandă”. Efectivele Securităţii erau educate în continuu „în spiritul 
păstrării cu stricteţe a secretului, al conspirării şi compartimentării” muncii şi al luptei 
pentru care se pregăteau. 

Astfel, Securitatea deţinea „aparatura de secretizare şi documente de codificare” 
proprii, ce „urmau a fi folosite pentru realizarea conducerii în secret” a forţelor sale de 
pe întregul teritoriu al ţării „pe timp de pace, în situaţii deosebite şi pe timp de război”, 
avea „cheile de lucru” proprii „pentru fiecare tip de aparat de secretizare sau document 
de codificare” şi propriile sale „hărţi topografice militare” codificate pentru „misiunile 
complexe” care le reveneau „unităţilor centrale şi teritoriale de securitate”. Şi aceste 
hărţi „militare” erau codificate printr-un cifru secret propriu Securităţii, la care. din 


28. ANIC, fond CC al PCR, nr. inv. 2799, Cabinetul 1 - Nicolae Ceausescu, u.a. 24, „Caiet cu notițe 
ce cuprind programul unor persoane din conducerea ţării, primirea unor delegaţii străine. aspects 
discutate în cadrul şedinţelor Comitetului Politic Executiv, consemnate de Manea Constantin” 

documentele cercetate, rezultă că Armata nu avea acces. Mai mult, pentru acoperirea 
faptului că Securitatea folosea propriile comunicaţii codificate, se luau „măsuri de aco- 
perire şi dezinformare” fata de orice alte instituţii - evident, inclusiv şi faţă de Armată. 

Reciproca, pe de altă parte, nu este valabilă : Securitatea avea, prin ofiţerii de con- 
trainformatii militare infiltrati în unităţile MApN, acces la codurile Armatei. A se vedea 
în acest sens, printre altele, declaraţia locotenent-colonelului Fănică Voinea Ene: „Şi 
la Brăila, ca şi în alte oraşe din ţară, acelaşi sistem de operaţiuni asupra unităţilor mili- 
tare şi obiective de importanţă deosebită: «Trage şi dispari !», bine-cunoscut principiu 
al acţiunilor grupurilor de comando. Atacurile s-au petrecut aproape în exclusivitate 
noaptea, întunericul fiind o mască ideală pentru aceste misiuni. S-a folosit îndeo- 
sebi armament uşor, calibru mic (5,6 mm), dotat cu dispozitive de ochire în timp de 
noapte... Ce scopuri urmăreau? Crearea unei situaţii confuze, paralizarea conducerii 
unităţilor militare, dispersarea forţelor de apărare în cât mai multe puncte şi altele. Străinii 
n-aveau de unde cunoaşte atât de perfect sistemul nostru de apărare antiaeriană, de 
transmisiuni, chiar unele coduri militare”. 


Sisteme de codificare a mesajelor şi transmisiunilor 


La nivelul anilor 1988-1989, transmisiunile secrete ale Securităţii erau codificate folosind 
mai multe tehnici, inclusiv de calcul, în funcţie de conţinutul mesajelor transmise şi de 
condiţiile de transmitere: „Tabele de codificare; Tabele de convorbiri; Tabele de 
semnale ; Tabele cu indicativele telefonice ale unităţilor Ministerului de Interne şi 
Departamentului Securităţii Statului ; Hărțile topografice militare”. Tablele cuprindeau : 


a) partea clară, cu „litere şi combinaţii de litere, cifre, precum şi alte expresii privind 
lunile anului, gradele militare, semnele de punctuație, şi partea generală, care conţine 
cuvinte, combinaţii de cuvinte, propoziţii şi fraze mai uzuale, nume de persoane, 
denumiri de localităţi” ; 

b) partea codificată, compusă din „grupe de cifre sau litere, cu ajutorul cărora se for- 
mează reprezentările codificante cu care se substituie elementele clare ale transmi- 
siunii în procesul codificării”. Aceste chei puteau fi „fixe, schimbătoare şi mobile” 
sau, „în acelaşi timp, atât mobile, cât şi schimbătoare, în sensul că oferă posibilita- 
tea modificării poziţiei de lucru şi schimbarea lor periodică”. 


Tabelele de convorbiri erau documente de codificare „pentru acoperirea secretului 
comunicărilor operative” şi erau folosite „pentru efectuarea codificată a convorbirilor 
între comandă” şi efectivele care trebuiau să îndeplinească ordinele. Această comunicare 
codificată a fost detectată de martori la comunicațiile telefonice ale fostului şef al 
Securităţii, Iulian Vlad, la CC, în timpul nopţii de 22-23 decembrie 1989, ulterior la 
MApN, câtă vreme a avut acces la telefoanele operative, precum şi în timpul vizitei la 
sediul USLA din 24 decembrie (a se vedea mărturia generalului Ion Hortopan din 
februarie 1990 în acest sens). 

De un interes special pentru modul de comunicare al conducerii Securităţii la 
Revoluţie sunt şi „tabelele de semnale”. Acestea erau documente de codificare folosite 


29. Fănică Voinea Ene, „Brăila în zilele revoluţiei” (III), Libertatea, Brăila, 24 octombrie 1991. 

pentru „acoperirea secretului comunicărilor scurte şi operative”. Ele aveau o „structură 
simplă, care să permită transmiterea de ordine, dipozitiuni şi rapoarte pentru misiuni 
(acţiuni) ce se execută în timp scurt”, „executarea de manevre”, „încetarea misiunilor” etc. 
Este important de remarcat că aceste tabele nu aveau texte clare şi nici texte codificate. 
Transmiterea se „făcea simultan, prin căutarea în tabelă a elementului clar necesar şi 
transmiterea directă a prezentării codificate ce-i corespunde”. Din cauza „rezistenţei mai 
slabe”, tabelele de semnale se foloseau „pentru o singură misiune”. De aici rezultă că 
anumite „semnale” puteau fi transmise în timpul zilelor de 22-25 decembrie de către 
factorii de comandă ai Securităţii prin cuvinte cu sens, dar care prin decodificare căpătau 
o cu totul altă semnificaţie (deveneau „clare”). Astfel, un mesaj ales de şeful Securităţii, 
transmis telefonic (deci cu un adresant bine determinat, care avea „tabela de semnale”), 
ca, de pildă, „puneţi armele în rastel”, putea să însemne contrariul. Semnificativ în 
acest sens a fost refuzul lui Iulian Vlad de a transmite orice mesaj formulat de revolu- 
ționari in direct, prin intermediul televiziunii. Este evident că, în acest fel, mesajul ar 
fi ajuns la efective ale Securităţii care, conform metodologiei de „limitare a numărului 
de persoane”, nu cunoşteau cifrurile de la vârful ierarhiei Securităţii. Potrivit mai mul- 
tor mărturii, Vlad a evitat să transmită telefonic frazele exacte care i-au fost cerute“. 

Pentru toate metodele de mai sus, ciornele folosite în procesul de „codificare-deco- 
dificare” erau distruse, ca şi documentele despre care exista suspiciunea că ar fi fost 
deconspirate. 

Afirmațiile maiorului Horia Tănase, făcute într-un interviu publicat la sfârşitul anu- 
lui 1991 şi axat pe evenimentele petrecute în zona Brăila în decembrie 1989, se confirmă 
prin cele de mai sus: „În ţară au existat puncte fixe (în special în vilele de vânătoare 
ale lui Ceauşescu) şi mobile (pe autoturisme Dacia şi Lada), din care s-au transmis 
mesaje codificate”. 

Totodată, existenţa tabelelor cu indicative fonice ale unităţilor de Securitate şi codi- 
ficarea funcţiilor cadrelor acesteia (prin cuvinte şi cifre) independente de sistemele de 
codificare ale Armatei constituie o dovadă că prin această incifrare DSS ascundea datele 
respective (unităţi şi cadre) faţă de Ministerul Apărării Nationale. Ca o confirmare, în 
documentele referitoare în mod specific la „lupta de rezistenţă pe teritoriul vremelnic 
ocupat de inamic”, Securitatea urma să „conducă mobilizarea organelor de contrainfor- 
matii militare şi activitatea de constituire a acestora” şi era singura instituţie care 
cunoştea toate „caracteristicile luptei, semnale de înştiinţare, de identificare şi recunoaş- 
tere; codificarea funcţiilor ; frecvenţa radio folosită ; sisteme de legătură”. 


Un exemplu de mesaj codificat cu „tabela de semnale” 


Articolul „Câteva sfaturi pentru cei aflaţi în aceste zile la mare”, publicat pe 18 decembrie 
1989 în ziarul Scânteia tineretului, a fost analizat de mai mulţi comentatori, opinia gene- 
rală fiind aceea că este un „semnal” codificat de activare a reţelei de terorişti-diversionişti 


30. Vartan Arachelian, În fafa dumneavoastră. Revoluţia şi personajele sale, Editura Nemira, Bucuresti, 
1998. Vezi, printre altele, interviul cu contraamiralul Mircea Dinu. 

31. Lt.-col. Fănică Voinea Ene, „Brăila în zilele revoluţiei (II)”, Libertatea, Brăila, 19 decembrie 
TOOT SOD ns: 

32. Andrei Ursu, Roland O. Thomasson şi Mădălin Hodor, art. cit. 

care au tras şi au produs victimele de după 22 decembrie. Această reţea era formată, 
conform argumentatiei şi probelor prezentate in acest studiu, din luptătorii pregătiţi de 
Securitate pentru ,,rezistenta”. Mesajul a fost acesta : 


Câteva „sfaturi ” pentru cei aflaţi în aceste zile la mare 


Evitaţi expunerea intempestivă şi prelungită la soare. E de preferat să incepeti mai prudent, 
cu reprize scurte de 10-15 minute, când pe o parte, când pe alta. Astfel, vă veţi asigura un 
bronzaj plăcut şi uniform pe tot corpul. 

Nu vă avântaţi prea mult în larg. Oricum, în caz de pericol, nu strigati. Este inutil. Sansele 
ca prin apropiere să se afle vreo persoană dispusă a vă asculta sunt minime. 

Profitati de binefacerile razelor ultraviolete. După cum se ştie, ele sunt mai active între orele 
5:30 şi 7:30. Se recomandă cu precădere persoanelor mai debile. 

Dacă sunteţi o fire sentimentală şi agreati apusurile de soare, librăriile de pe Litoral vă oferă 
un larg sortiment de vederi cu acest subiect. 

Şi încă ceva: dacă aceste „sfaturi” v-au pus pe gânduri şi aveţi deja anumite ezitări, gân- 
dindu-vă să renuntati în favoarea muntelui, înseamnă că nu iubiţi în suficientă măsură 
marea. (S.P.) 


Un procuror militar care a fost implicat direct în anchetarea crimelor de la Revoluţie 
declara : „Cu toate încercările de a fi convins de contrariu, am considerat şi consider 
că acest articol a constituit ordinul de luptă transmis structurilor acoperite ale Securității. 
Spun «ordin» deoarece cuvântul sfaturi este pus între ghilimele”. 

De asemenea, analiza paşilor obligatorii pe care un articol publicat într-un ziar de 
importanţa Scânteii tineretului trebuia să-i urmeze (trecerea prin filtrul editorial, apro- 
barea ofițerului de Securitate din redacţie şi apoi avizul final al Direcţiei Presă de la CC 
1990. Cum difuzarea unui astfel de material nu avea absolut nicio legătură cu eveni- 
mentele în desfăşurare, nu se adresa unor „factori externi” (care nu ar fi avut nevoie de 
niciun fel de indicaţii privind modul în care urmau să acţioneze) şi nu poate fi vorba 
despre o încurcătură de tipografie. Nu rămâne decât o singură posibilitate: mesajul 
privea trecerea la nivelul de „alertă” a formațiunilor de rezistenţă. 


O mare parte a planurilor şi resurselor Securităţii 
pentru „lupta de rezistenţă” rămân ascunse 


Trebuie precizat că forţele, mijloacele şi tehnicile acestei lupte conspirate pe care miza 
Securitatea „pe timp de pace şi de război” se regăsesc doar parţial în articolele din 
revista Securitatea. Deşi strict secrete, articolele nu acoperă întregul plan operativ şi 
nici panoplia de elemente de luptă pe care Securitatea le avea la dispoziţie şi pentru care 
se pregătea. Acest lucru este firesc, ţinând cont tocmai de una dintre metodele prioritare 
ale Securităţii de conspirare a acestei lupte, respectiv „limitarea numărului de persoane 
care iau cunoştinţă de conţinutul integral” al acestor date legate de luptă. Însă, prin 
coroborarea cu mărturii şi documente ale unor servicii străine, rezultă că Securitatea 


33. General magistrat (r) loan Dan, Teroristii din '89, Editura Lucman, Bucuresti, 2012. 

dispunea şi de alte mijloace, care nu apar în aceste articole. E vorba despre unităţi dotate 
cu elicoptere şi cu alte mijloace avansate de luptă, radiolocatie şi bruiaj (a se vedea in 
acest sens secţiunea dedicată războiului electronic în studiul din NRDO™ şi declaraţiile 
autorităţilor militare maghiare din decembrie 198935). 


Începutul „luptei de rezistenţă”. Planificare şi improvizație 


Surprinşi de sutele de mii de bucureşteni care au ocupat piaţa din faţa CC în dimineaţa 
zilei de 22 decembrie 1989, şefii Securităţii au fost forţaţi să abandoneze puterea. Ei 
l-au slujit pe dictator până in ultima clipă. Însă forţa care trebuia să „iasă în fata” prin 
dispozitivele de tancuri şi să prevină revărsarea protestatarilor către centrul de putere al 
regimului a fost Armata. Iar aceasta a capitulat practic in fata numărului neaşteptat de 
oameni, din toate categoriile sociale, care veneau spre centru. Mai mult, unele elemente 
ale Armatei au fraternizat, ca şi la Timişoara, cu populaţia. Luptătorii din Direcţia a V-a 
şi din USLA masati in CC şi în zona limitrofă, deşi înarmaţi pentru un masacru, nu 
l-au putut declanşa, pur şi simplu, din cauza diviziilor de tancuri aflate în zonă. Forţa 
Armatei era totuşi, atât din punct de vedere numeric, cât şi în privinţa capacităţii 
de foc, net superioară. Dintr-un calcul simplu bazat pe instinctul de supravieţuire, 
Securitatea a trebuit să depună, cel puţin temporar şi în mod formal, o parte din arme. 
În acelaşi timp, securiştii ştiau că pot miza ulterior pe armamentul rămas atât în depo- 
zitele secrete menţionate în planurile „luptei de rezistenţă”*, cât şi în cele ale unităţilor 
şi direcțiilor, aşa cum rezultă din procesele-verbale menţionate mai sus” şi din declara- 
tiile unora dintre ofiţerii de Securitate înşişi“. 

Ceea ce a urmat a fost „jocul la două capete” al conducerii Securităţii, în scopul 
supravieţuirii şi păstrării puterii în noile condiţii. lulian Vlad s-a declarat formal de 
partea Revoluţiei, dar nu a ieşit în niciun moment la Televiziune pentru a-şi soma oame- 
nii să depună cu adevărat armele. În schimb, potrivit mai multor mărturii, a transmis 
mesaje codificate prin care a dispus trecerea la lupta de rezistenţă. Conform planului, 
aceasta urma să se declanşeze sub acoperirea întunericului, lucru care la CC s-a întâm- 
plat întocmai”. 

Scopul „nucleelor de rezistenţă” era iniţial conform planului : perspectiva redobân- 
dirii puterii de către Comandantul Suprem. Pe măsură ce dimensiunea victoriei Revoluţiei 
era absorbită de şefii Securităţii, aceştia au realizat, evident, imposibilitatea readucerii 
lui Nicolae Ceauşescu la putere. Dar scopurile adiacente implicite ale luptei rămâneau 
în picioare : era vorba despre păstrarea de către Securitate a puterii, a conspirativitatii, 


34. Andrei Ursu, Roland O. Thomasson şi Mădălin Hodor, art. cit. 

35. Detalii se pot găsi la https : //romanianrevolutionofdecember1989.com/Securitate-helicopters- 
transmitters-per-hungarian-defense-officials (accesat la 12 octombrie 2019). 

36. Vezi ACNSAS, fond Neoperativ, dosar 2328, vol. 6, si multiple articole citate din revista Securitatea. 

37. ACNSAS, fond Neoperativ, dosar 2338, vol. 6. 

38. Dosarul „Coman şi alţii” al procesului „Lotul Timişoara”, vol. 19, f. 373. 

39. Din cauza condiţiilor specifice locale (prezenţa lui Nicu Ceauşescu şi a unui larg contingent de 
cadre de Securitate, pe de o parte, şi pătrunderea revoluţionarilor în sediul Inspectoratului 
Ministerului de Interne, pe de altă parte), „lupta de rezistenţă” a început la Sibiu, în mod pre- 
cipitat, în timpul zilei de 22 decembrie. 

a reţelelor informative şi a dosarelor. Misiunile şi metodele de acţiune rămâneau aceleaşi, 
stipulate în planurile luptei de rezistenţă: infiltrarea în noua putere, dezinformarea, 
hărţuirea, confuzia şi demoralizarea în rândurile Armatei, „neutralizarea şi descurajarea 
elementelor duşmănoase”, microfilmarea, conservarea, ascunderea, protecţia, folosirea 
sau distrugerea documentelor de lucru, a întregii corespondențe, a fondului arhivistic 
operativ, în funcţie de ,,conditii” şi „priorităţi”. Toate aceste acţiuni de manipulare a 
dosarelor au fost de fapt executate în timpul Revoluţiei şi, ulterior, de cadre de Securitate 
şi sunt susţinute covârşitor de documente aflate la CNSAS. 


„Inamicul” şi imperativul deghizării lui 


Este evident că, în planurile scrise „la vedere” ale Securităţii, „inamicul”, în lupta de 
rezistenţă, nu putea fi opoziţia populară şi nici Armata română. Dictatorul, ca în majo- 
ritatea sistemelor totalitare, era alimentat sistematic de cei din jurul său cu convingerea 
că este „cel mai iubit fiu”. Securitatea, care, în calitate de „ureche şi ochi ai Partidului”, 
cunoştea bine starea de spirit a populaţiei, a avut rolul central şi decisiv în exacerbarea 
cultului personalităţii. Iluzia grandorii mesianice a lui Nicolae Ceauşescu s-a clădit pe 
un elaborat „filtru” de dezinformare şi „legendare” a „moralului populaţiei” de către 
conducerea Securităţii. Totuşi, după cum am arătat mai sus, Ceauşescu a realizat, cel 
puţin într-o anumită măsură, „duşmănia” unei mari părţi a românilor faţă de regimul 
său. Securitatea a realizat-o mai profund. Însă, conform tiparului dictaturii, cuvintele 
„regele e gol” nu puteau fi pronunţate. 

De aceea, în revista Securitatea, inamicul care „invadează vremelnic teritoriul” este, 
evident, străin. Conform codului subliminal al tabuului dictatorial, şefii Securităţii ştiau 
ce le cerea Comandantul Suprem prin „lupta de rezistenţă” şi care era de fapt cel mai 
probabil „inamic” al acestei lupte. Era vorba, aşa cum se înţelege şi din articolele 
respective, despre o revoltă internă la care s-ar fi coalizat Armata română. 

Ceauşescu a cerut să fie găsiţi străinii „care vor să dezmembreze ţara” la Timişoara. 
Iulian Vlad s-a conformat şi le-a cerut subalternilor să-i găsească. Atunci când „infor- 
matiile obţinute nu au pus în evidenţă nici lideri şi nici amestecul vreunei puteri străine 
în producerea evenimentelor de la Timişoara”, acest lucru i-a produs „generalului 
I. Vlad iritare şi chiar supărare”, 


40. Declaraţia generalului Macri Emil (şeful Direcţiei a Il-a a Securităţii) la urmărirea penală în „Lotul 
Timişoara”, accesibilă la dosarelerevolutiei.ro (datorită Asociaţiei 21 Decembrie). O formă mai 
cuprinzătoare a postat Richard Andrew Hall (https : //romanianrevolutionofdecember1989.com/ 
2013/03/10/liviu-dinulescu-cpt-la-serviciul-de-pasapoarte-al-jud-timis-precizez-ca-anterior-declansarii- 
evenimentelor-de-la-Timişoara-din-datele-ce-le-detineam-serviciul-nostru-nu-rezulta-vreun- 
amestec-di, accesat la 6 decembrie 2018). 

Agenda generalului Ştefan Alexie şi semnificaţia ei 
pentru planul „luptei de rezistenţă” 


În acest sens, sunt relevante notițele generalului Ştefan Alexie“, din care rezultă că, desi 
nu existau indicii care să ducă la concluzia că revolta timişorenilor ar fi avut vreo cauză 
sau influenţă externă, Iulian Vlad susţinea următoarele în fata subordonatilor săi din 
conducerea Securităţii : 


- fabulatia lui Nicolae Ceausescu privind implicarea Ungariei şi a marilor puteri de la 
Est şi Vest (conform scenariului Panama) ; 

- să caute „iredentiştii maghiari” din spatele revoltei, „străinii existenţi în ţară”, 
turiştii şi diplomaţii (consideraţi aprioric „agenţi acoperiţi”) ; 

— necesitatea prelucrării soldaţilor din trupele de Securitate, dar şi din armată, ca să 
fie convinşi de existenţa inamicului extern în Timişoara, chiar dacă acesta nu a fost 
identificat. 


Câteva mărturii ale soldaţilor care au fost trimişi la Timişoara să înăbuşe revolta 
confirmau că li s-au făcut într-adevăr aceste prelucrări şi, în consecinţă, erau convinşi 
că urmau să lupte contra unei invazii de agenţi străini”. 

Tot înainte să fie găsit vreun agent străin printre revoluționarii timişoreni, Iulian Vlad 
le-a cerut direct subalternilor săi să „lichideze radical” revolta, prin „acţiuni dintre cele 
dificile” (iniţial, Alexie scrisese „dintre cele mai dure”, dar, poate conştient de memo- 
ria hârtiei, a şters şi a adăugat „dificile”), uzând şi de „Ordinul M.I. din 1988 - după 
ev. de la Braşov”. În acelaşi timp, conştient că efortul identificării străinilor era futil, 
Vlad ordona „să fie folosit sistemul care l-am utilizat la Braşov”“*. Şi această notă este 
semnificativă : se ştie că la Braşov demonstrantii au fost anchetați, torturați şi condam- 
nati nu pentru învinuiri politice, ci în mod formal pentru fapte de drept comun, o dovadă 
in plus a generalizării tehnicii de deghizare a opoziţiei de către Securitate“, conform 
tabuului Comandantului Suprem, căruia nu i se putea spune că în România existau oameni 
care îl dispretuiau şi că i se opuneau nu din cauza „agenturilor străine”, ci a cultului 
său abject şi a politicii lui dezastruoase. 

Agenda generalului Alexie releva şi alte măsuri generale care prefigurează „lupta de 


x» 


rezistenţă”. Dintre acestea, demne de menţionat sunt cele notate pe 17 decembrie: 


- întărirea „măsurilor de securitate la obiectivele de importanţă deosebită, la depozitele 
de armament şi muniții”, la Radioul şi Televiziunea române, adică unele dintre 
obiectivele principale unde se va duce „lupta de rezistenţă” ; 

- amplasarea „organelor de miliţie” pentru „controlul străzii”, un alt deziderat care 
va fi urmărit, de această dată fără ajutorul Miliției, de către reţeaua „de rezistenţă” 
şi după 22 decembrie ; 


41. ACNSAS, fond Documentar, dosar 013906, vol. 7. 

42. A se vedea dosarele de anchetă din „Lotul Timişoara”. 

43. Această notație devoalează contribuţia revoltei de la Braşov la exacerbarea paranoiei lui Ceausescu. 
înăsprirea represiunii şi orientarea „luptei de rezistenţă” în direcţia unei revolte interne. 

44. ACNSAS, fond Documentar, dosar 013906, vol. 7, agenda generalului Alexie din zilele de 17 5i 
18 decembrie. 

45. Andrei Ursu, art. cit. 

- acordarea de „asistenţă şefului securităţii capitalei : să vedem cu ce ajutăm capitala”. 
O îngrijorare de altfel justificată, care arăta pericolul pe care şeful Securităţii îl 
prevedea în acel moment - pierderea puterii, în absenţa invaziei străine. Semnalul 
codificat menţionat anterior, publicat în Scânteia tineretului, a apărut a doua zi, pe 
18 decembrie, cu scopul vădit de a pune reţeaua de luptă de rezistenţă pe picior de 
alertă şi de a începe pregătirea operaţională ; 

- preocuparea pentru „situaţia operativă în armată”, obiectiv de fapt esenţial, care 
arată frica lui Nicolae Ceauşescu şi a Securităţii de a pierde controlul forţelor armate 
în cazul prelungirii revoltei populare, fapt care ar fi dus (lucru care s-a adeverit, 
evident) la pierderea puterii şi necesitatea trecerii la lupta de gherilă, în „ilegalitate”. 


Sfârşitul jocului 


Ceea ce se conturează este imaginea unui dictator şi a unei camarile profund angrenati 
într-un dificil joc al măştilor şi disimulării. De ambele părţi se ştia, într-o măsură mai 
mică sau mai mare, că ţara nu îl mai voia pe dictator. Niciuna dintre părţi nu putea să 
o spună, având în acelaşi timp o investiţie existenţială în statu-quoul regimului. De aici 
imperativul travestirii cu orice pret a opoziţiei reale, prin deliranta propagandă nationa- 
listă, în „inamic extern”, gata să „invadeze şi să ocupe teritoriul ţării”. 

Dar tot din acest joc pe care poporul, în cea mai mare parte, nu l-a mai crezut a 
rezultat, credem, şi rapida degringoladă a regimului în momentul propagării Revoluţiei 
la Bucureşti. 

Mulţi analişti au atribuit această degringoladă „erorii de diagnostic” a dictatorului. 
Alţii au stăruit că Ceausescu ar fi fost „sfătuit prost” în acele zile. „Eroarea” sau un 
„Sfat rău intenţionat”* l-ar fi făcut pe conducător să organizeze mitingul din 21 decem- 
brie. În loc de „eroare de diagnostic” i-am spune mai degrabă „imposibilitate de dia- 
gnostic”, consecinţa ultimă, logică a mascaradei fără ieşire în care se aflau în decembrie 
1989 atât dictatorul, cât şi Securitatea. 


Planul „luptei de rezistenţă”. Misiunile Securităţii 


Deşi în aparenţă era vorba despre o invazie externă, unele dintre sarcinile Securităţii 
atât la începutul, cât şi în timpul „luptei de rezistenţă” rămâneau „descoperirea”, „neutra- 
lizarea” sau „lichidarea” „elementelor duşmănoase orânduirii de stat”, deci a inamicilor 


46. Sintagma îi aparţine lui Pavel Câmpeanu, din incitantul său volum Ceauşescu, anii numărătorii 
inverse, Editura Polirom, laşi, 2002. 

47. În special foştii securişti şi autori loiali acestora au încercat de-a lungul anilor să-i atribuie lui 
Iulian Vlad acest „sfat”, „legendându-şi” astfel un buimăcitor titlu de glorie pentru „amorsarea 
intenţionată” a Revoluţiei. 

48. Nu există vreo probă credibilă că lui Ceauşescu i-ar fi sugerat cineva să organizeze mitingul 
din 21 decembrie. În schimb, agendele cabinetelor I şi II demonstrează astăzi indubitabil că a fost 
în întregime iniţiativa secretarului general. Şi, ca orice iniţiativă a sa, nici aceasta nu suferea vreo 
umbră de echivocare din partea anturajului. Sau, în cuvintele lui lon Coman, „în CPEx nu se puteau 
pune în discuţie, în mod eficient, ordinele date deja de Ceauşescu Nicolae şi transmise spre execu- 
tare” (din declaraţia de inculpat). 

interni ai regimului Ceauşescu. E vorba despre „grupurile de populaţie [...] care spri- 
jină acţiunile inamicului”, „grupurile, bandele sau organizaţiile” care „trec la acţiuni 
violente şi fatise împotriva orânduirii de stat”* şi care, astfel, ar fi putut acapara „vre- 
melnic” puterea. Opozantii cunoscuţi sau potenţiali ai dictatorului erau apriorice suspec- 
taţi drept posibile „elemente constituite în organizaţii şi bande subversive” sau „grupări 
de persoane care trec la acţiuni violente şi fatise împotriva orânduirii de stat”. Tot 
„inamici” ai Securităţii în „lupta de rezistenţă” erau considerate persoanele care se 
dedau la „agitaţie verbală, răspândire de zvonuri, manifeste, inscripţii cu conţinut duş- 
mănos” sau persoanele „necunoscute anterior, dar care, în noile condiţii create”, puteau 
„Să treacă la acţiuni împotriva Securităţii statului nostru”. Pe 22 decembrie, această listă 
reprezenta aproape întregul popor român. 

Aceste grupuri trebuiau „demoralizate” şi „destrămate”. Acţiunile preconizate, de 
„sabotaj şi diversiune” în „spatele frontului” împotriva unor civili, erau, evident, acte 
de terorism. La acestea se adaugă „producerea de pierderi umane şi materiale forţelor 
armate ale inamicului”. Or, după 22 decembrie, „forţele armate ale inamicului” Securităţii 
erau cele ale Armatei române. 


Metodele „luptei de rezistenţă” 


Acţiunile de luptă preconizate trebuiau să fie : 


„de scurtă durată şi violente” ; 

- concentrate asupra unor „obiective de mare importanţă” ; 

- independente, „ducându-se în condiţiile lipsei unor vecini apropiaţi şi a sprijinului 
altor forţe militare” ; 

- cu „forţe relativ putin numeroase” ; 

- pregătite „îndelung”, prin „cunoaşterea amănunţită a particularitatilor terenului” ; 

- desfăşurate, „de regulă, noaptea”, „în momente şi locuri în care să se realizeze 
surprinderea inamicului ”%. 


Toate aceste metode au fost atât semnalate prin mesajul codificat din Scânteia tine- 
retului, cât şi executate cu fidelitate pe întregul teritoriu al ţării în perioada 22-30 
decembrie 1989. 

Se mai prevedea „dezinformarea inamicului prin căi şi mijloace diversificate”, 
respectiv „prin presă, radio, televiziune, agenţi”, şi „introducerea unor cadre acoperite 
în administraţia instalată temporar de inamic”*'. Şi aceste obiective au fost aparent 


49. Lt.-col. Filip Teodorescu, mr. Dumitru Peţanca, it.-col. Claudiu Bucur, col. Ioan Bordei, It.-col. 
Valeriu Gherghe, mr. Alexandru Curcă Stănescu, „Particularităţi ale muncii de Securitate pe profil 
de informaţii interne, contrainformaţii în sectoarele economice, contraspionaj şi contrainformaţii 
militare în perioada iniţială şi pe timpul ducerii războiului de către întregul popor”, Securitatea, 
nr. 4 (76), 1986. 

50. Li.-col. Tudor Alexandru şi cpt. Nicolae Catană, „Lupta de rezistenţă în cadrul războiului de 
apărare a patriei. Particularităţi ale participării unităţilor centrale şi teritoriale de Securitate la 
organizarea şi ducerea luptei de rezistenţă pe teritoriul vremelnic ocupat de inamic”, Securitatea, 
nr. 1 (85), 1989, pp. 25-34. Articolul poate fi găsit şi la http : //www.cnsas.ro/documente/periodicul_ 
Securitatea/Securitatea %201989-1-85.pdf (accesat la 20 noiembrie 2018). 

51. Lt.-col. Filip Teodorescu, mr. Dumitru Petanca, It.-col. Claudiu Bucur, col. loan Bordei, It.-col. 
Valeriu Gherghe şi mr. Alexandru Curcă Stănescu, art. cit. 

realizate de Securitate la Revoluţie. Unii dintre „revoluţionarii” din prima linie care s-au 
infiltrat în Frontul Salvării Naţionale (FSN) (şi care au avut acces pe platourile TVR) în 
acele zile erau informatori sau colaboratori ai Securităţii (de exemplu, Constantin Isac). 

Cadrele de Securitate trebuiau să fie pregătite pentru a „forma grupe de acţiune pen- 
tru realizarea unor combinaţii operative (răpirea unor comandanţi şi infiltrare în rândul 
inamicului)”. După cum am arătat în studiul amintit’, acţiunea grupului Trosca se înscrie 
în acest punct al planului „luptei de rezistenţă”. 

Un mare număr de martori au observat că scopul „luptei” teroriştilor din decembrie 
1989 era să creeze Armatei exact ceea ce prevedeau planurile Securităţii: „o stare 
permanentă de nesiguranţă, de teamă, prin lovituri date neîncetat”. 


O mărturie din interior asupra implicării şefului Securităţii 
în lupta de rezistenţă 


Printre aspectele pregătirii „luptei”, autorii articolelor din revista Securitatea enumerau 
„depozitarea armelor şi munițiilor”, „realizarea în comun a ascunzătorilor, a caselor 
conspirative, a depozitelor clandestine”, fiind obligatorie prevederea din timp a „nece- 
sitatilor de armament”. 

Un ofiţer superior din DSS l-a suspectat pe Iulian Vlad că a trecut la „lupta de 
rezistenţă” în noaptea de 22 spre 23 decembrie 1989. Este vorba despre declaraţia 
colonelului Gheorghe Diaconescu, locţiitorul şefului Direcţiei a III-a Contrainformatii 
Militare (UM 0625) : 


Pe timpul nopţii de 22 spre 23 decembrie am primit un telefon, pe firul scurt, de la gl. 1. 
Stamatoiu Aristotel [şef al UM 0544, n.n.], care m-a chestionat cu privire la armament şi 
muniţie, dacă o avem depozitată într-un singur loc, dacă am acces la ea, dacă în unitate sunt 
mulţi oameni de la gărzile patriotice. Întrucât mi-a spus că lângă el se afla şi gl. col. Vlad 
Iulian şi că se gândeşte că ar fi probabil să trecem la un mod de acţiune din ilegalitate (după 
principiul dictatorului, de război al întregului popor în condiţiile teritoriului vremelnic ocupat), 
am presupus că vizează un atac asupra noastră şi l-am dezinformat, spunându-i că nu am acces 
la armament, iar forţele gărzilor patriotice sunt numeroase. 

Am fost sunat apoi la telefon de gi. Bucurescu, care s-a interesat despre ce mai este nou prin 
unitate, spunându-mi că se află la birou şi că este împreună cu gl. col. Vlad Iulian. Am veri- 
ficat dacă este la birou sunându-l la telefon imediat după ce a închis şi nu a răspuns, ceea ce 
mă face să cred că de fapt se afla în altă parte“. 


Din faptele declarate, a căror veridicitate ar fi greu de pus la îndoială (fiind vorba 
despre un ofiţer superior din Securitate, care în acest caz exprima suspiciuni în legătură 
cu superiorii săi, fără să aibă ceva de câştigat din aceasta - din contră, s-ar putea spune), 
rezulta că ofiţerii de Securitate : 


- cunoşteau planul „luptei de rezistenţă” ; 
- ştiau că aceasta presupune „acces la depozite de armament şi muniții”, deci era vorba 
despre executarea de focuri de armă ; 


52. Andrei Ursu, Roland O. Thomasson şi Mădălin Hodor, art. cit. 
53. Lt.-col. Tudor Alexandru şi cpt. Nicolae Catană, art. cit. 
54. Dosarul „Coman şi alţii” al procesului „Lotul Timişoara”, vol. 19, f. 373. 

au conceput ideea că Iulian Vlad a hotărât „trecerea” la lupta în „ilegalitate” „pe 
teritoriul vremelnic ocupat de inamic”. Or, în acest caz, în noaptea de 22 decembrie 


1989, inamicul era, evident, Revoluţia Română. 


O altă mărturie relevantă se găseşte în declaraţia general-colonelului Ion Hortopan, 


comandantul Comandamentului Infanteriei şi Tancurilor, din 16 februarie 1990, dată în 
faţa procurorului Gheorghe Diaconescu : 


După ce s-au stabilit un grup de măsuri pentru apărarea principalelor obiective ca 
Radio-Televiziunea, fostul sediu CC, Aeroportul, Telefoanele şi altele, am mers la sediul CC 
şi Televiziune cu unele probleme de apărare. Acolo s-a prezentat la mine un ofiţer de securi- 
tate de la Direcţia a V-a care mi-a cerut să îi ofer protecţie, deoarece el este chemat la misi- 
une şi nu doreşte să meargă. Apoi mi-a raportat că în sediul CC sunt ofiţeri ai MI care 
deservesc telefoanele operative din sediu şi ascultă toate convorbirile MApN şi controlează 
măsurile pe care le luăm”. 


Componenta radioelectronică a luptei de rezistenţă 


După cum am arătat în studiul din NRDO, „războiul radioelectronic”, menit să menţină 
Armata într-o stare permanentă de nesiguranță, de teamă, inclusiv prin ţinte aeri- 
ene false, a fost declanşat din unităţi speciale de Securitate. În acest sens, martorii din 
unităţile de radiolocatie au descris tipul de luptă pe care l-am întâlnit în articolele din 
revista Securitatea : 


55. Declaraţia general-colonelului Ion Hortopan, „Unele aspecte ale desfăşurării acţiunilor Armatei 


A fost cunoscut şi folosit în scop de diversiune inclusiv sistemul de transmisiuni pentru con- 
ducerea şi instiintarea trupelor de apărare antiaeriană a teritoriului. În majoritatea cazurilor, 
acţiunile de luptă, aeriană şi terestre, s-au desfăşurat pe timp de noapte, probabil cu forţe şi 
mijloace dispuse din timp în zonele respective, dar şi cu altele redislocate pe parcurs [...] 
există suficiente date şi informaţii care ne îndreptăţesc să afirmăm că toate acţiunile aeriene 
au fost declanşate, fie real (cu ajutorul unor mijloace şi dispozitive adecvate de creare a tin- 
telor aeriene false), fie imitate (cu o aparatură radioelectronică modernă), din interiorul ţării 
şi, de regulă, din aceleaşi zone în raioanele unor localităţi pe care, din motive pe care nu este 
aici cauza să le explicăm, nu le vom divulga. 

Am adăuga că, în concepţia doctrinară referitoare la apărarea patriei de către întregul 
popor, elaborată „sub oblăduirea fostului comandant suprem”, a existat, atât sub aspect teo- 
retic, metodologic, cât şi practic, o susţinută preocupare, mai ales în ultimii ani, pentru 
fundamentarea conceptului de „război de rezistenţă” [...] Dar se părea că „serialul nocturn” 
al atacurilor teroriste începe să-şi arate anumite „tipicuri” [...] Toate atacurile terestre ale 
teroriştilor erau executate exclusiv pe timp de noapte şi, de regulă, în două „reprize” a circa 
o jumătate de oră fiecare, una în prima parte a nopţii (aproximativ între orele 22-23) şi alta 
spre ziuă (în jurul 02-03). Executate de grupuri mici de teroriști, dar nişte profesionişti ai 
luptei de gherilă, având un armament de înaltă precizie, dotat cu sisteme optice de ochire pe 
timp de noapte, atacurile nu vizau însă altceva decât întreţinerea unei atmosfere stresante, de 


împotriva teroriştilor”, 16 februarie 1990, dată în faţa lui Gheorghe Diaconescu, procuror militar 
şef, adjunct al procurorului general. Sursă: Arhiva personală a generalului Joan Dan, fost şef al 
Parchetului Militar. 

tensiune, de ameninţare permanentă, pentru menţinerea întregului efectiv (pe cât posibil ! ) în 
cazarmă, într-o permanentă stare de luptă, pentru a-l uza şi a-l determina să-şi irosească o 
cantitate mai mare din resursele de munitie*. 


O declaraţie similară a dat şi generalul Mircea Mocanu, comandantul CAAT (Coman- 
damentul Apărării Antiaeriene a Teritoriului) în 1989: „Au fost găsite pe teritoriul ţării 
mai multe baloane tip meteo, cu materialul din plastic sfâşiat de schije; de baloane 
atârnau reflectoare poliedrice, adică un schelet de lemn cu foiţă de staniol în măsură să 
reflecte undele electromagnetice emise de staţiile de radiolocatie”>’. 


Diversiunea asupra unităţilor militare, parte integrantă 
a „luptei de rezistenţă” 


Focurile de armă din vecinătatea unităţilor militare, inclusiv la MApN, au fost menite 
să producă panică şi derută soldaţilor, cu atât mai mult cu cât erau executate noapte de 
noapte, inclusiv la orele dinaintea zorilor, când efectul este augmentat. Scopul a fost 
producerea de pierderi umane şi materiale forţelor armate atât prin focuri directe, cât 
şi prin inducerea, prin diversiune, a focului fratricid şi scăderea moralului şi capacităţii 
defensive. Unul dintre scopurile principale ale luptei de rezistenţă era „să creeze agre- 
sorului o stare permanentă de nesiguranţă, de teamă, prin lovituri date neîncetat, pentru 
a-l obliga să angajeze forţe numeroase pentru paza şi apărarea imediată a obiectivelor 
şi elementelor sale de dispozitiv”. Efectul acestor „lovituri date neîncetat” s-a văzut 
la Revoluţie în cazul multor atacuri asupra unităţilor militare din toată ţara (Buzău, 
Brăila, Reşiţa etc.), dar nicăieri mai bine ca în Bucureşti la MApN, unde dispozitivele 
„angajate pentru paza şi apărarea obiectivului” au fost vaste, incluzând divizii întregi 
de tancuri, ajutoare chemate de la Academia Militară, din teritoriu, paraşutişti de la 
Buzău etc. Scopul a fost atins prin menţinerea militarilor în unităţi şi, cel puţin pentru 
o vreme, în afara sediilor şi arhivelor Securităţii. 

Planul „luptei de rezistenţă” a Securităţii stipula „executarea unor acţiuni de asigu- 
rare de luptă în folosul subunitatilor de rezistenţă [...], acţiuni de luptă locale de mică 
amploare, mascare, ascundere şi inducere în eroare a inamicului”, în vederea „slăbirii 
capacităţii de luptă”. „În raport cu fiecare situaţie concretă, comandanții, ofiţerii de 
stat-major trimişi la subunități trebuie să ia hotărâri în mod operativ, să combine cu 
ingeniozitate şi măiestrie profesională procedee şi metode de luptă, materializate prin 
forme şi modalităţi inedite de acţiune”*. „Dispozitivele de luptă vor fi foarte scurte” 
şi transmise „prin agenţi de legătură bine conspirati” sau prin „mijloace de comunicaţii, 


56. Lt.-col. Alexandru Bodea, „Varianta la Invazia Extratereştrilor. Pe cine interpelăm pentru uriaşa şi 
ultraperfectionata diversiune psihologică şi radioelectronică prin care s-a urmărit paralizarea con- 
ducerii armatei în timpul Revoluţiei ?”, Armata Poporului, nr. 22, 30 mai 1990. Xeroxul a fost 
făcut în 1994 la Biblioteca Academiei Române de Richard Andrew Hall. 

57. https : //adevarul.ro/news/societate/video-misterele-revolutiei-diversiunea-radioelectronica-sovieticii- 
americanili-1_50ad127b7c42d5a6638e4c95/index.html 

58. Lt.-col. Tudor Alexandru şi cpt. Nicolae Catană, art. cit. 

59. Col. Ilie Iova şi mr. loan Rotar, „Organizarea, pregătirea şi desfăşurarea unor acţiuni de hărţuire 
împotriva inamicului pe teritoriul vremelnic ocupat de acesta”, Securitatea, nr. 3, 1986. 

codificat”. Acţiunile de „hărţuire vor fi pregătite ziua şi vor fi executate prioritar pe 
timp de noapte”. 

»Nucleele de rezistenţă” din care „fac parte şi cadre de Securitate” urmau să „dez- 
organizeze conducerea inamicului” prin „lovirea punctelor de comandă şi a centrelor 
de transmisiuni”, „răpirea unor persoane cu funcţii importante”. Este simptomatic 
faptul că, referindu-se la forţele „inamice” implicate într-o luptă de „gherilă” pe teri- 
toriul „invadat” şi ale căror tactici Securitatea trebuia să le cunoască îndeaproape, 
autorii citați descriu cu exactitate ceea ce au executat chiar cadrele Securităţii la 
Revoluţie : 


Principalele misiuni ce revin forţelor de cercetare-diversiune şi elementelor extremist-tero- 

riste [...]: 

- organizarea unor acţiuni antipartinice şi antistatale cu sprijinul colaborationistilor şi folo- 
sirea acestora în operaţiuni de luptă speciale ; 

- organizarea luptei de gherilă, de influențare psihologică negativă [...] a militarilor forţelor 
armate [...] pe teritoriul cărora acţionează“. 


Chiar şi echipamentul şi armamentul din dotarea acestor forţe „de diversiune şi 
teroriste” (pregătite pentru „lupta de gherilă”) sunt exact cele prezentate anterior în 
acest studiu, aparţinând unităţilor de Securitate. 

Scopul luptei Securităţii se vădesc a fi „producerea de pierderi umane şi materiale” 
inamicului, „culegerea de date” despre forţele militare ale acestuia şi dezinformarea 
„prin căi şi mijloace diversificate”. 

Este important de remarcat că hotărârea „organizării luptei de rezistenţă” aparţinea 
Comandantului Suprem®, ceea ce duce la concluzia că anunţul din Scânteia tineretului 
din 18 decembrie (semnalul pregătirii luptei) a fost lansat la ordinul lui Nicolae Ceauşescu. 
Această concluzie se coroborează cu declaraţiile martorilor din drumul către Târgovişte 
al fostului Secretar General. Acesta le spunea că urmează să „organizeze rezistenţa” în 
acel oraş, în cadrul unei mari unităţi de Securitate din perimetru. 

Mai aflăm din revista Securitatea că ofiţerii DSS „se vor afla în situaţii deosebit de 
periculoase” în această luptă, care necesita „înalt patriotism”, „ura pentru duşman” şi 
„priceperea de a îmbina judicios cele mai adecvate forme, metode şi mijloace de lupta”™. 
Pregătirea lor includea forme diverse de luptă, armament, tactică militară, explozibili, 
cifruri şi coduri şi capacitatea de a lupta independent, în echipe mici, fără ajutoare 
vreme îndelungată, în condiţii de oboseală extremă şi frig. Este exact ceea ce au obser- 
vat martorii citați în studiul din Noua Revistă de Drepturile Omului (NRDO) : teroriştii 
prinşi la Revoluţie erau atletici, de o forţă şi o rezistenţă neobişnuite, extrem de bine 
antrenați şi nutreau o ură fanatică pentru militarii şi revoluționarii care îi capturaseră. 


60. Lt.-col. Ioan Potecă şi mr. Alexandru Cristescu, „Posibilităţi de organizare a unor nuclee de 
rezistenţă de către cadre de securitate pe teritoriul temporar invadat de inamic, în imediata apropi- 
ere a frontului. Sistemul de conducere şi cooperare între acestea. Plan de dezbatere”, Securitatea. 
nr. 4, 1986. 

61. Ibidem. 

62. Lt.-col. Filip Teodorescu, mr. Dumitru Petanca, It.-col. Claudiu Bucur, col. loan Bordei. It.-coi 
Valeriu Gherghe şi mr. Alexandru Curcă Stănescu, art. cit. 

63. „Caracteristici ale activităţii şi conduitei cadrelor de Securitate care primesc misiuni Doe de 
îndeplinit pe teritoriul naţional invadat de inamic. Puncte de vedere”, Securitatea, nr. 3. 

64. Ibidem. 

Din punctul de vedere al scopurilor luptei, revine tema „descurajării, intimidării, 
diversiunii, derutării” forţelor militare inamice, inclusiv prin „legende şi combinaţii şi 
jocuri operative”, pentru „realizarea de penetrări, infiltrări şi interpuneri”, prin care 
„Să se acrediteze ideea unor recrutări de fapt fictive”. Vor fi necesare „contramăsuri, 
variante şi versiuni” în „funcţie de reacţiile adversarului”. Toată această suită de acţiuni 
dolosive a fost realizată de reţeaua de luptă a Securităţii la Revoluţie. Încercarea de 
infiltrare a echipei lui Trosca la MApN folosind informatorul USLA infiltrat în FSN 
Isac Constantin şi costumele de ofiţeri de armată sub salopetele negre de uslaşi este un 
exemplu grăitor. 

Este de notat că, în planurile analizate, codurile de comunicare ale reţelei Securităţii 
erau complet conspirate, iar frecvențele radio folosite şi semnalele de înştiinţare nu 
trebuiau cunoscute de cadrele MApN. 


Autorii acţiunilor teroriste şi diversioniste 
în „opinia” lui Iulian Vlad 


Componenţa reţelei pregătite de Securitate pentru lupta de rezistenţă a fost de fapt 
revelată direct şi detaliat de către şeful Securităţii din 1989, generalul Iulian Vlad. Este 
util de văzut cum explică procurorul loan Dan modul în care a ajuns la declaraţia lui 
Vlad şi conţinutul acesteia“ : 


În aprilie 1990, generalul Gheorghe Diaconescu a fost destituit din funcţia de conducere în 
Direcţia Procuraturilor Militare. La plecare, mi-a predat cheia de la fişetul său, cu menţiunea 
că acolo au mai rămas câteva hârtii fără importanţă. Întrucât, la data respectivă, mă aflam în 
cea mai mare parte a timpului în procesul cercetărilor de la Timişoara, mult mai târziu, am 
dorit să pun în respectivul fişet o serie de acte. Am cercetat ce mai rămăsese de pe urma 
generalului Diaconescu şi, spre surprinderea mea, am găsit declaraţia olografă a generalului 
Iulian Vlad, dată fostului adjunct al procurorului general, fostul meu şef direct, nimeni altul 
decât generalul Diaconescu, la 29 ianuarie 1990, când toate evenimentele din decembrie 1989 
erau foarte proaspete. Repet, este vorba despre declaraţia olografă, un text scris foarte îngri- 
jit, pe 10 pagini, din care voi reda acum integral doar partea care se referea expres la „acţi- 
unile teroriste în capitală” (formularea aparţine generalului Vlad). 


Urmează reproducerea declaraţiei lui lulian Vlad : 


Analizând modul în care au început şi s-au desfăşurat acţiunile teroriste în capitală, pe baza 

acelor date şi informaţii ce le-am avut la dispoziţie, consider că acestea ar fi putut fi executate de : 

1. Elementele din Direcţia a V-a, USLA, CTS şi din alte unităţi de Securitate, inclusiv spe- 
ciale. 

a) Direcţia a V-a, aşa cum am mai spus, avea în responsabilitate paza şi securitatea inte- 
rioară a Palatului Republicii, multe dintre cadrele acestei unităţi cunoscând foarte bine 
clădirea, cu toate detaliile ei. În situaţia creată în ziua de 22. 12. 1989, puteau să meargă 
la Palat, pe lângă cei care făceau acolo serviciul şi unii dintre ofiţerii şi subofiterii 
care se aflau la sediul CC ori la unitate. 


65. General magistrat (r) loan Dan, op. cit. 

Este cât se poate de clar că numai nişte oameni care cunoşteau bine topografia locului 
ori erau în complicitate cu cei care aveau asemenea cunoştinţe puteau pătrunde în 
clădire (sau pe acoperişul ei) şi transporta armamentul şi cantităţile mari de muniţie 
pe care le-au avut la dispoziţie. 

Tot această Directie dispunea de o bază puternică şi în apropierea Televiziunii (la 
Televiziunea veche). De asemenea, avea în responsabilitate perimetrul din zona reşe- 
dintei unde se aflau numeroase case (vile) nelocuite şi în care teroriştii ar fi putut să 
se ascundă ori să-şi facă puncte de sprijin. 

Sunt şi alte motive care pun pe prim-plan suspiciuni cu privire la această unitate. 

b) Elemente din cadrul unităţii speciale de luptă antiteroriste care aveau unele misiuni 
comune cu Direcţia a V-a şi, ca şi o parte a ofiţerilor şi subofiterilor de la această 
unitate, dispuneau de o mai bună instruire şi de mijloace de luptă mai diversificate. 

c) Elemente din Trupele de Securitate care asigurau paza obiectivelor speciale (reşedinţă, 
palat etc.) şi, împreună cu Direcţia a V-a, Securitatea capitalei şi Militia capitalei 
asigurau traseul de deplasare. 

d) Ofiţeri şi subofiteri din Securitatea capitalei, îndeosebi de la Serviciul Trasee, sau 
dintre cei care au lucrat la Direcţia a V-a. 

e) Elemente din alte unităţi de Securitate, inclusiv unităţile speciale 544, 195 şi 110, 
precum şi din cele complet acoperite, comandate de col. Măiţă, col. Văleanu, It.-col. 
Sîrbu, col. Nica, col. Eftimie şi It.-col. (Eftimie sau Anghelache) Gelu [aşa stă scris 
în declaraţie, n.n.]. Aceste din urmă şase unităţi, ca şi UM 544, în ansamblu, şi 
UM 195 puteau dispune şi de armament şi muniții de provenienţă străină, precum şi 
de condiţii de pregătire adecvate. 

2. Ofiţeri şi subofiteri din Miliție, atât de la capitală, cât şi de la IGM [Inspectoratul General 
al Miliției, n.n.], cu prioritate cei din Detaşamentul special de intervenţie şi cei care 
asigurau traseul. 

3. Cred că s-ar impune verificarea, prin metode şi mijloace specifice, a trăgătorilor de elită 
din toate unităţile din capitală ale Ministerului de Interne, precum şi a celor care au avut 
în dotare sau au îndeplinit misiuni folosind arme cu lunetă. N-ar trebui omişi nici chiar 
cei de la Dinamo şi de la alte cluburi sportive. 

4. Unele cadre militare de rezervă ale Securităţii, Miliției şi Armatei, precum şi actuali (la 
data respectivă) şi foşti activişti de partid sau UTC, persoane apropriate trădătorului şi 
familiei sale ori care posedă arme de foc. 

Propun, de asemenea, o atentă investigare a celor care au fost în anturajul lui Nicu 

Ceauşescu. Acest anturaj, foarte divers, cuprindea inclusiv unele elemente de cea mai 

scăzută condiţie morală care puteau fi pretabile la asemenea acţiuni. 

Ar fi bine să se acorde atenţia cuvenită sub acest aspect şi fraţilor dictatorului, Ceauşescu 

Ilie şi Ceauşescu Nicolae, care, prin multiplele posibilităţi pe care le aveau, puteau orga- 

niza asemenea acţiuni. 

5. Anumite cadre militare sau luptători din Gărzile Patriotice etc. 


Terorişti care au tras la Revoluţie au fost prinşi cu arme speciale, care nu existau în 
dotarea Armatei, dar după cum am putut dovedi pe baza documentelor găsite la CNSAS, 
se aflau în dotarea unităţilor de Securitate. Asupra unora dintre teroriştii capturați sau 
ucişi în timpul Revoluţiei s-au găsit legitimaţii ale Direcţiei a V-a, USLA, Filaj şi alte 
unităţi ale Securităţii, adică exact lista enumerată de Iulian Vlad mai sus. 


66. Mădălin Hodor a publicat şi el această listă în „Cine au fost «teroriștii»? Iulian Vlad spune că 
erau de la Securitate. Declaraţie olografă”, 22, 21 decembrie 2017. 

Cazul Trosca - tipic pentru „lupta de rezistenţă” 


Despre cazul Trosca am mai scris în studiul din NRDO. Concluzia analizei a zeci de 
mărturii şi documente legate de acest caz este indubitabilă şi considerăm că merită 
reluată aici. 

Deşi decizia chemării echipajelor USLA de către generalul (r) Nicolae Militaru şi a 
celorlalţi generali din Consiliul de Război avusese ca scop „surprinderea teroriştilor din 
blocurile din jur” care trăgeau către MApN şi deci echipajele ar fi trebuit să se apropie prin 
„spatele blocurilor”, respectiv pe bulevardul Emil Bodnăraş, Trosca a primit un ordin 
clar din partea lui Gheorghe Ardeleanu de a se deplasa direct la sediul MApN. De ase- 
menea, a fost instruit să-l ia cu el şi pe Constantin Isac, reprezentantul Consiliului Frontului 
Salvării Naţionale (CFSN), care s-a dovedit că era antrenorul de judo al USLA şi informa- 
tor al Securităţii”. Scopul era în mod evident ca împreună cu acesta să pătrundă în sediul 
MApN folosindu-se de un ofiţer de legătură (maiorul Roşu) din Direcţia de Informaţii 
Militare. Faptul că Trosca a îmbrăcat peste bluzonul său o uniformă MApN de locote- 
nent-colonel de geniu indică, dincolo de orice dubii, intenţia iniţială de a pătrunde în 
sediu în mod conspirat, echiparea sa neavând nimic de a face cu misiunea de „anihilare 
a teroriştilor”. Mai mult, dacă coroborăm cele de mai sus cu faptul că Trosca, la declanşa- 
rea ostilităţilor, l-a sunat pe Iulian Vlad (indicativul 80), devine clar că misiunea respec- 
tivă era legată de acesta din urmă. E foarte probabil că Trosca (care a aşteptat 20-30 de 
minute, cu farurile stinse, fără să semnalizeze celor de la poartă) aştepta de la Vlad semna- 
lul facilitării intrării conspirate, ca ofiter MApN, în incinta Ministerului. Faptul că era 
însoţit de un membru „marcant” al FSN, care pretindea că ar fi avut şi „date importante” 
să le comunice conducerii FSN (fapt niciodată materializat), îi furniza lui Trosca aco- 
perirea perfectă. Ţinând cont de faptul că scopul real al misiunii nu a fost niciodată 
dezvăluit - nici de cei care au ordonat-o şi nici de uslaşii supraviețuitori -, e de la sine 
înţeles că depozitiile acestora din urmă cu privire la deschiderea focului nu sunt credibile. 

Cel mai probabil, misiunea lui Trosca a avut legătură cu: 


- situația delicată in care erau atât Ardeleanu, cât şi Vlad, acuzaţi frontal de participare 
la diversiune, suspectaţi şi cu perspectiva arestării (fapt care s-a şi petrecut peste 
câteva zile) ; 

- încercarea de a incapacita printr-o „combinaţie operativă” conducerea Revoluţiei, 
respectiv a generalilor de armată care îi suspectau pe foştii capi ai Securităţii. Este 
logic faptul că această incapacitare avea scopul ultim ca Vlad şi Guşă să preia din 
nou controlul principalului centru de putere în acel moment: Ministerul Apărării 
Naţionale. O astfel de „combinaţie operativă” se înscria de altfel în planul luptei de 
rezistenţă, conform căruia „grupe de acţiune” fuseseră pregătite pentru „răpirea unor 
comandanţi” ai forţelor „duşmănoase” care l-ar fi înlăturat pe Comandantul Suprem 
şi regimul său, „ocupând vremelnic teritoriul” ; 

- este logic faptul că Vlad, Guşă şi Ardeleanu se gândeau la un plan de lichidare a 
conducerii CFSN. Între plecarea lui Trosca din unitate şi momentul sosirii sale la MApN, 
planul a suferit modificări, cei doi (Vlad şi Ardeleanu) fiind în incapacitatea de a-l 
mai putea implementa. De unde abandonarea echipajelor lui Trosca în faţa intrării 
în MApN. Deznodământul a fost inevitabilă. 


67. ACNSAS, fond Reţea, dosar 0077477. 
68. Andrei Ursu, Roland O. Thomasson şi Mădălin Hodor, art. cit. 

După pierderea puterii, Ceauşescu a mizat 
pe „lupta de rezistenţă” 


Potrivit lui Nicolae Deca, primul şofer pe care Nicolae şi Elena Ceauşescu l-au oprit 
pe drum după evacuarea din clădirea CC în după-amiaza zilei de 22 decembrie 1989, 
dictatorul i-a spus: „A fost lovitură de stat. Organizez rezistenţă la Târgovişte [s.n.]”®. 

Şi Constantin Paisie, militianul care l-a dus pe Ceausescu la unitatea militară din 
Târgovişte în după-amiaza de 22 decembrie, menţionează că Ceauşescu spera să fie 
salvat de Securitate. În legătură cu discuţiile soţilor Ceauşescu, Paisie declara: „Ei in 
primul rând pe Securitate se bazau. Ştiu că, la un moment dat, Nicolae Ceauşescu mi-a 
spus să mergem la unitatea aia de Securitate, o unitate specială la Băneasa, dar din 
partea Miliției sau a Armatei nu se aştepta să-i vină sprijinul imediat”. 

Se ştie că multe cadre ale Securităţii se antrenau în lupta de gherilă urbană în caz 
de agresiune externă, dar şi de revolta internă. Un fost absolvent declara : 


Am fost antrenați pentru lupta de gherilă urbană, în caz de agresiune externă. Eram organizaţi 
în grupuri mici, care acționau pentru destabilizarea inamicului, pe teritoriul ocupat de el. [În 
unele cazuri] se face excepție de la noțiunea de inamic străin sau agresiune externă... Pregătirea 
multor generații de militari are acest specific. Putem fi convocați telefonic sau printr-o altă 
modalitate conspirativă. Există case conspirative si depozite de muniție în plin Bucuresti, de 
unde ne-am fi aprovizionat cu armament şi muniţie pentru a efectua ambuscade”. 


Martorii identifică gloanţe de calibru redus 
(5,56 mm, 5,6 mm, 5,62 mm etc.), de provenienţă străină, 
care se aflau în dotarea Securităţii, dar nu şi a Armatei 


În studiul din NRDO am citat pe larg declaraţiile unui număr mare de martori (civili, 
militari, medici, procurori) care au constatat şi ei folosirea acestor arme şi muniții 
speciale la Revoluţie. În toate aceste cazuri e vorba despre arme şi muniții care puteau 
să facă parte din arsenalul unităţilor de Securitate la care ne-am referit mai sus. 
Considerăm util să menţionăm aici numele unora dintre aceşti martori : 


- colonelul magistrat Ilina Radu (prim-procuror al Parchetului Militar Timişoara), Savin 
Chiritescu (ofiţer la UM 01060 Bucureşti-Pantelimon), Gavrilă Ioan, Miron Mitrea, 
Mihai Floca si alti ofiţeri MApN, citați de jurnalistul Radu Anton Roman, Gheorghe 
Balaşa, Nicolae Stefan Soucoup, inginerul Dan Iliescu (Muzeul de Artă, Bucuresti), 


69. Nicolae Deca si Petre Mihai Băcanu, „Ceauşescu nu s-a gândit să fugă din ţară”, România 
Liberă, 23 decembrie 1993, p. 15. Deca se referă în acest interviu şi la „când eu am spus că nu 
merg să organizez rezistenţă”. 

70. Constantin Paisie, interviu cu Marius Tucă, ,,Ceausestii au crezut că o să-i salveze cineva”, Jurnalul 
Naţional, 18 martie 2004, http : //jurnalul.ro/campaniile-jurnalul/decembrie-89/ceausestii-au-crezut- 
ca-o-sa-i-salveze-cineva-71314.html 

71. Dinu Ispas, „Băneasa - comedie mută '90”, Expres, iulie/august 1990. 

Romulus Nicolae, Cornel Vasile Macrineanu, Andrei N. (Brasov), generalul magis- 
trat Ioan Dan; 

- medicii Nicolae Angelescu (şeful Clinicii de Chirurgie, Spitalul ,,Coltea”), Nicolae 
Constantinescu (membru al Academiei de Medicina si al Academiei Oamenilor de 
Stiinta, medic chirurg la Spitalul „Colţea”), Andrei Firică (directorul Spitalului de 
Urgenţă „Floreasca”), Dan Gavriliu (chirurg, Spitalul Municipal), Traian Oancea 
(chirurg, Spitalul Militar Central), Atanasie Bârzeanu (medic primar, doctor în ştiinţe, 
chirurg, Spitalul Judeţean Timişoara), Alexandra Enache (directorul Institutului de 
Medicină Legală din Timişoara, fost medic rezident la Morga Spitalului Judeţean în 
1989), Vladimir Fluture (chirurg), Andras Goga (medic), Aurel Mogoseanu (medic, 
şeful Serviciului de Terapie Intensivă), Rodica Novac (directorul Direcţiei Sanitare 
Timiş), Csaba Ungor (medic) şi un medic neidentificat în filmul lui Ovidiu Boşe 
Pastina (1991) ; 

- Brăila: Marcela Pirlog (asistentă instrumentist la secţia chirurgie a Spitalului de 
Urgenţă Brăila) ; 

- medici străini: Manuel Burzacao (doctor din Spania, Médecins sans Frontières - 
Ploieşti, Braşov, Buzău şi Brăila), Richard Domergue (Franţa), Angus McGrouther 
(Anglia), Mariana Pop (Italia), A.B.M. Rietveld (Olanda, Sibiu), Rosa Sister (Olanda, 
Braşov) ; 

- răniții sau rudele decedatilor (confirmaţi de un medic sau la morgă): Florin Butiri 
(Bucureşti), Florin Ciungan (Bucureşti), loan Griga (Timişoara), Cătălin Haidău 
(Braşov), Ingrid Irina Joan (Bucuresti, Finlanda), Alexandru Kos (Timişoara, Austria), 
Eugen Mares(i) (Bucureşti), Petre Mihăelescu (Bucuresti), Mugurel Neagu (Bucuresti, 
Italia), Gheorghe Nicolosu (Hunedoara, Italia), Nicolae Cristea Nemeti (Cluj-Napoca, 
Austria), Cristi Onofrei (Bucureşti, Germania), Costel Sarnache (Brăila), Şerban 
Bogdan Stan (Bucureşti) ; 


Alţi martori ale căror declaraţii dovedesc folosirea muniției specifice Securităţii : 


- din Lugoj: Norbert Pongracz, Coancă Gheorghe, plutonier de armată ; 
- din Brăila: Ionel Ţarălungă, Fănică Voinea Ene, Dumitru Marvela ; 

- din Timişoara: Alexandru Aciocoitei, ofiţer MApN, rănit la Timisoara ; 
- din Sibiu: Ion Neata. 


Gloantele respective pot fi văzute pe mai multe filme ale Revolutiei”. Un glonţ de 
calibru redus care a fost tras la Brasov poate fi vazut pe un film” la minutul 26:55. 

Pe filmul Braşovul Revoluționar, partea 7, poate fi văzut acelaşi tip de glonţ de 
calibru redus (5,6) şi de aceleaşi caracteristici (începând de la minutul 1 : 57). Un medic 
chirurg care operase o victimă împuşcată cu acest glonţ poate fi văzut şi auzit cu o 
mărturisire relevantă. 

Aceasta e o selecţie sumară de martori dintr-un număr mult mai mare, ale căror 
mărturii la fel de relevante se află fie în dosarele Revoluţiei, fie în spaţiul public, fie în 
ambele locuri. 


72. http : //www.dailymotion.com/video/x7rob0_revolutia-romana-22-dec-1989-cd4_shortfilms, din ziua 
de 24 decembrie 1989, la secunda 45 (accesat la 6 decembrie 2018), https : //www.youtube.com/ 
watch ? v = AQCdaRmpkKO (accesat la 6 decembrie 2018). 

73 https : //www.youtube.com/watch ? v=ch6kercWxNs (accesat la 6 decembrie 2018). 

74. https : //www.youtube.com/watch ? v = P9z4wLuma0Q (accesat la 6 decembrie 2018). 

Recent, autorii au stat de vorbă cu martori din zona MApN din Drumul Taberei care 
le-au relatat, unii pe înregistrări audio, acţiuni terorist-diversioniste care, după toate 
semnalmentele, erau executate de cadre din reţeaua „luptei de rezistenţă” a Securităţii : 
indivizi atletici în salopete negre, trăgând din blocurile civile din jur către MApN, civili 
în maşini Dacia sau ARO, oprind pe neaşteptate şi pentru o foarte scurtă durată, des- 
chizând focul către civili sau către MApN ; focuri de armă la Arad dintr-o vilă unde 
locuia un ofiţer de Securitate către o coloană de camioane cu soldaţi etc. La fel ca 
celelalte evenimente descrise în mărturiile din studiul nostru anterior, nici aceste episoade 
nu aveau cum să se petreacă în urma confuziei militarilor şi „focului fratricid”. În fiecare 
caz e vorba despre focuri deliberate, destinate să producă victime, panică şi diversiune 
şi să intimideze astfel forţele armate şi pe revoluționari, toate aceste acţiuni confor- 
mându-se cerinţelor „luptei de rezistenţă”. 

Surprinzător în cazurile relatate de interlocutorii noştri este faptul că ei nu au fost 
audiaţi niciodată de procurori, deşi locuiesc în blocuri de unde, în zilele de 22-25 
decembrie 1989, s-a tras către MApN şi, ca urmare, au murit oameni. Lăsăm cititorul 
să aprecieze ce concluzie se poate trage de aici cu privire la dorinţa procurorilor de a 
li se face cu adevărat dreptate victimelor Revoluţiei. 


The „Resistance Struggle” of Ceauşescu's Secret Police. The Plan 
and Its Implementation During the Romanian Revolution of 1989 


This year the Romanian military prosecutors sent to trial former President Ion Iliescu and two 
other defendants in the “Revolution” case. The indictment whitewashed Ceausescu’s Secret 
Police (Securitate) of any involvement in the bloodshed that occurred in Romania after the 
flight of its last Communist leader on December 22™, 1989. The military prosecutors’ main 
assumption was that the Securitate laid down their arms at the very moment of Ceausescu’s 
departure by helicopter from the roof of the Central Committee building. 

This study delves into the Securitate plans for a “resistance struggle” after the regime’s 
collapse, as described in the formerly highly classified journal Securitatea ; in other CNSAS” 
documents and a wealth of witness accounts, to show that the military prosecutors’ main 
assumption was simply not true. 

The “resistance struggle” was formally depicted as a guerilla warfare against a foreign invader 
after it would have seized power and forced out the Romanian dictator Ceausescu. A careful 
reading of those plans, corroborated with other evidence, shows that the “resistance struggle” 
was also (and mostly) meant to fight a homegrown uprising which, with the help of the army, 
would have overthrown Ceausescu. This is in fact the struggle the Securitate mounted on 
December 22", 1989. The study shows that the true “enemy” envisaged by Ceausescu and 
his ruthless secret police was their potential internal opposition. In real terms, this enemy 
became the revolutionaries and soldiers who seized power after Ceauşescu's ouster. 

The struggle was to be entirely secret, based on a relatively small contingent of highly trained 
and exceptionally well armed Securitate cadres. Its communications were to be codified and/ 
or encrypted according to sophisticated coding schemes, which were not available to the 
Romanian army. The Securitate weapons of choice during the “resistance struggle” were also 
sophisticated for that time, many of them of NATO and other Western origins; they were to 
be easy to conceal yet particularly deadly. 


75. Colegiul National pentru Studierea Arhivelor Securităţii (The National College for the Study 
of the Securitate Archives). 

Our research shows that such weapons were in fact part of the Securitate arsenal. They were 
provided with laser, scopes, and used bullets of particular calibers (e.g. 4 mm, 5.6 mm, 9 mm) 
which were not to be found in the Romanian army’s possession at the time. Significantly, our 
work shows that these weapons were in fact in Securitate operatives’ possession during those 
days (22-29 of December 1989). And according to its own records, the Securitate used large 
amounts of ammunition during the same period. 

According to countless witness accounts, most of the methods and techniques stipulated in 
Securitate’s “resistance struggle” plans were in fact on display during those days: concealed 
shooting from secret locations, under the cover of the night and particularly in the very early 
morning hours; occasional, yet relentless fire from civilian buildings and safe houses toward 
high-value sites (television station, the Ministry of Defense, radio station, other military units, 
seats of power of the new administration) ; ambushes of military units sent as reinforcements 
to those sites ; infiltration and disinformation of the new authorities and military. All along, 
bullets were found in victims’ bodies and elsewhere that were of the same caliber as those 
recorded as having been in Securitate’s arsenal. 

Although Ceausescu was not returned to power, some of the Securitate goals were nonetheless 
achieved: inclusion of their cadres and informants in the new administration; keeping the 
army and population away from the Securitate units and their all-important archives ; and the 
eventual accession to the new administration’s intelligence and law and order institutions. 


Lucian-Vasile SZABO 


Momente esentiale ale Revolutiei Romane 
din 1989 la Timisoara 


Cadrul general 


Revolutia Romana din 1989 a debutat spontan la Timisoara. Desigur, 1989 este anul 
marilor schimbări din Europa, atunci când regimurile totalitare de sorginte comunistă 
s-au prăbuşit unul după altul. Tranziţia a fost paşnică în toate statele, cu excepţia 
României. Destinderea a început timid, cu câteva măsuri iniţiate de liderul sovietic Mihail 
Gorbaciov în 1987. Programele lui, glasnost şi perestroika, au favorizat revenirea la 
principiile democraţiei liberale în statele cu regimuri comuniste, însă nu au anticipat 
amploarea şi profunzimea schimbării, Gorbaciov fiind adeptul unui sistem comunist mai 
luminat, cu libertăţi limitate. În acest context, Constantin Hlihor vorbeşte despre noua 
şansă de sincronizare cu modernitatea occidentală!. În decembrie 1989, România era o 
ţară în blocaj mediatic, însă ecoul transformărilor radicale din ţările socialiste puteau 
ajunge la cetăţeni prin urmărirea, în condiţii de clandestinitate şi cu mari riscuri, a 
posturilor de radio şi de televiziune străine. Pe lângă Europa Liberă, Vocea Americii, 
BBC secţia română, românii puteau urmări schimbările la posturile de radio şi TV din 
Iugoslavia, Ungaria, Bulgaria, dar şi din URSS (inclusiv Moldova). 

În aceste condiţii, era de aşteptat ca şi în România să apară un curent reformator. 
Regimul totalitar din acea perioadă a fost însă extrem de vigilent, reuşind, prin inter- 
mediul mult temutei Securităţi, să anihileze aproape toate încercările ce reclamau 
schimbări democratice. La Timişoara s-a profitat însă de situaţia specială creată începând 
cu 15 decembrie 1989 la Biserica Reformată. Pastorul László Tőkés era practic seches- 
trat în imobilul în care se află acest lăcaş de cult. Acţiunile lui de denuntare a abuzuri- 
lor regimului comunist deveniseră cunoscute în întreaga lume cu câteva luni înainte. În 
acest context, suprimarea lui directă nu mai era posibilă, aşa că s-a ajuns la soluţia 
evacuării pastorului din Timişoara şi a izolării lui într-un sătuc din judeţul Sălaj. 

În tard au existat şi alte câteva mici acţiuni prevestitoare ale Revoluţiei din 1989, însă 
nimic nu anunţa angrenarea timişorenilor în ample acţiuni de protest la adresa sistemu- 
lui comunist. după cum nimeni nu se aştepta la măsurile dure de represiune iniţiate 


1. Constantin Hlihor, Revoluție şi tranziţie la români într-un secol scurt. 1918-1989, Editura Tritonic, 
Bucureşti, 2017, pp. 209-210. 

de Nicolae Ceausescu şi de conducerea totalitară a României, puse în practică de apa- 
ratul militaro-politienesc. Începutul mişcării revoluţionare poate fi plasat în timp sâmbătă, 
16 decembrie 1989, în intervalul de timp 17 : 30-18 : 00, în Piaţa Sf. Maria din Timisoara. 
Atunci, poetul Ion Monoran a împiedicat plecarea din staţie a tramvaielor, ceea ce a dus 
la blocarea circulaţiei şi la creşterea numărului de persoane în acea arie. La scurt timp, 
Daniel Zăgănescu s-a adresat mulţimii, îndemnându-i pe cei prezenţi să-şi manifeste 
nemulţumirile şi să se organizeze pentru proteste. În acel loc se aflau circa o mie de 
persoane, venite să vadă ce se întâmplă la Biserica Reformată din Timişoara, de unde 
forţele de ordine încercau să-l evacueze pe pastorul disident László Tőkés. Oamenii şi-au 
învins frica faţă de sistem şi au iniţiat demonstraţii de protest. Conducerea de partid şi 
de stat a reacţionat dur, ordonând trupelor de represiune să tragă în protestatari. În acele 
zile sângeroase au fost zeci de morţi, sute de răniţi şi sute de persoane reţinute fără 
temei legal de forţele de represiune. Au acţionat atunci împotriva demonstrantilor efec- 
tive din Armată, Miliție, Securitate, Trupe de Pază şi Securitate, activişti ai Partidului 
Comunist Român şi membrii ai aparatului administrativ, Pompieri, Apărarea Civilă şi 
Gărzile Patriotice. 

Agitatia creată în jurul pastorului László Tőkés şi desfăşurarea unui număr mare de 
lucrători de Securitate şi de Miliție în zonă arată faptul că aici se întâmpla ceva cu 
adevărat important. Foşti ofiţeri de Securitate care s-au referit public la evenimente, 
scriind cărţi (Filip Teodorescu, Radu Tinu, Nicolae Mavru ori Marian lrimie Ştef), 
susţin răspicat că László Tőkés a fost un trădător de tara şi că ar fi trebuit judecat pen- 
tru acest lucru, şi nu evacuat administrativ în satul Mineu din judeţul Sălaj. Printre 
argumente stă o aşa-zisă chitanţă semnată de pastor pentru primirea sumei de 20.000 de 
lei?. Chiar dacă acest document ar fi real (şi nu o contrafacere a Securităţii), nu are cum 
să rezulte din el o colaborare cu servicii secrete străine. În realitate, scopul acestor foşti 
ofiţeri de poliţie politică este evident : de a-şi justifica propriile acţiuni derulate în slujba 
regimului comunist. 


Curioşi, protestatari şi securişti 


În decembrie 1989, timişorenii, asemenea tuturor cetăţenilor României comuniste, aveau 
suficiente motive pentru a se răscula împotriva regimului comunist, condus cu mână 
forte de Nicolae Ceauşescu şi de apropiații lui. Părea că lipseşte doar ocazia, iar aceasta 
a fost oferită de situaţia creată în legătură cu pastorul reformat Laszlo Tőkés. Indezirabil 
pentru conducerea de partid şi de stat, renegat de superiorii săi, preotul s-a văzut apă- 
rat de oameni de diverse etnii şi confesiuni religioase, mişcarea din jurul său fiind repede 
transformată într-una de protest în favoarea democraţiei şi libertăţii. A fost o bătălie 
lungă, a sperantelor, lacrimilor, suferințelor şi bucuriei. 

Vineri, 15 decembrie, în zorii zilei, mai multe persoane, credincioşi reformaţi, s-au 
postat în faţa Bisericii Reformate din Timişoara şi a casei parohiale în care locuia László 
Tdkeés. Aceştia s-au mobilizat deoarece pastorul îi anunţase că urmează să fie evacuat 
din Timişoara, fiindu-i înscenat un proces în acest sens. Lucrătorii Miliției asigurau 
paza, pentru a controla persoanele care intrau şi ieşeau din clădire, limitând accesul’. 


2. Radu Tinu, Timisoara... no comment! , Editura Paco, Bucureşti, 1998, pp. 17-25. 
3. Neculai Damian, Scânteia vine din văzduh, Editura Eurostampa, Timişoara, 1999, p. 26. 

La apariţia grupului compact de enoriaşi, milițienii s-au retras, iar oamenii Securităţii 
au efectuat filajul de la distanţă. S-au cerut instrucţiuni. Maiorul Radu Tinu, adjunctul 
şefului Securităţii Judeţului Timiş, a fost informat că în faţa imobilului din strada Timotei 
Cipariu, nr. 1, s-au adunat 20-25 de persoane care afirmau că îl păzesc pe pastor pentru 
a nu fi evacuat din locuinţă“. Radu Tinu l-a trimis la fata locului pe locotenent-colonelul 
Petru Pele, şeful serviciului care se ocupa de supravegherea preotului, dându-i sarcina 
precisă de a împiedica intrarea în locuinţă a unor diplomaţi străini. Ajuns acolo, Petru 
Pele a constatat prezenţa diplomatului american Dennis Curry (secretar II la Ambasada 
SUA din Bucureşti), însoţit de o ziaristă britanică. Pastorul era în prag şi discuta cu ei, 
de la distanţă, în prezenţa milițienilor aflaţi de gardă5. După prânz, văzând că lucrurile 
iau amploare, Radu Tinu i-a raportat colonelului Gheorghe Raţiu, şeful Direcţiei I din 
Ministerul de Interne*. 

Sâmbătă dimineaţă, pe 16 decembrie, se va constata că grupul celor adunaţi la Biserica 
Reformată crescuse simţitor şi continua să crească. S-a răspândit zvonul că pastorul „va 
fi arestat şi lichidat”, după cum aveau să constate ofiţerii de Securitate infiltrati în civil 
în mulţime”. Nicolae Ceauşescu l-a sunat pe Radu Bălan, prim-secretar al PCR Timiş, 
pe la ora 10 şi s-a interesat de situaţia referitoare la T6kés. I-a cerut să nu se mai for- 
malizeze şi să treacă la evacuarea pastorului. Bălan l-a informat cu privire la evenimen- 
tele petrecute în seara zilei de 15 decembrie şi că „în oraş este linişte, studenţii merg 
la cursuri, iar muncitorii lucrează”$. La acea oră lucrurile chiar erau liniştite, iar pentru 
domolirea focarului de la Biserica Reformată se vor lua măsuri administrative, aparent 
binevoitoare. Soţia pastorului, care era însărcinată, a fost consultată de doi medici, iar 
cei de la primărie i-au promis lui László Tőkés că îi vor fi aduse lemne, i se vor înlocui 
geamurile sparte şi că a doua zi va putea ţine slujba religioasă. 

La sediul Inspectoratului Judeţean al Ministerului de Interne, plutonul de intervenţie 
al Miliției municipale a fost adunat şi dotat cu costumele de protecţie de culoare albas- 
tră, cu scuturi, bastoane de cauciuc şi căşti, fiind gata de intervenţie, iar pentru a-şi 
masca şi mai mult adevăratele intenţii, primarul Petru Mot a urcat în apartamentul 
pastorului şi i-a anunţat pe cei din stradă, de la fereastra deschisă, că ordinul de mutare 
fusese anulat, fapt care nu era adevărat”. Pentru evacuare a sosit la Timişoara şi trimisul 
special al episcopului reformat de Oradea, vicarul Iosif Zsigmond”. Pregătiri pentru 
situaţii deosebite au început să se facă şi în Armată, colonelul Constantin Zeca, împu- 
ternicit la comandă la Divizia 18 Mecanizată Timişoara, ordonând convocarea în cazarmă 
a comandantului UM 01185 Timişoara şi a ofiţerilor din statul-major. 


4. Arhiva Asociaţiei Memorialul Revoluţiei 16-22 Decembrie 1989 Timişoara (în continuare, AAMR), 
declaraţia lui Radu Tinu, 12 ianuarie 1990. 

5. AAMR, dosar 24/1991, declaraţia lui Petru Pele, 1990. 

6. Lucian-Vasile Szabo şi Gino Rado, Revoluţia de la Timişoara din decembrie 1989 pe înţelesul 
tuturor, Editura Memorialul Revoluţiei 1989, Timişoara, 2016. 

7. AAMR, raport de filaj al lui Nicolae Mavru, 17 decembrie 1989. 

8. AAMR, declaraţia lui Radu Bălan, 31 ianuarie 1990. 

9. Miodrag Milin, Timisoara. 15-21 decembrie '89, Editura Facla, Timişoara, 1990, p. 52. 

10. Radu Ciobotea, După Revoluţie, târziu..., Editura Almanahul Banatului, Timişoara, 1995, p. 18. 

Blocarea tramvaielor si represiunea 


Tot mai multă lume s-a adunat în perimetrul strada Timotei Cipariu - Piaţa Sf. Maria, 
iar în intervalul 17 : 30-18 : 00 s-a trecut la acţiune. Au fost blocate primele două tram- 
vaie în staţia din apropiere, evenimentul fiind înregistat imediat de Securitate”. Ion 
Monoran, care a oprit primul tramvai, plasează, eronat, acest moment în jurul orei 18 : 302. 
Alte surse indică ora 17:55, când, ajutat de Ion Monoran, Zoltan Borbely şi Radu 
Galea, Daniel Zăgănescu a urcat pe tamponul unui tramvai şi a strigat pentru prima dată 
în decembrie 1989 „Jos Ceauşescu !”, lozincă incendiară ce a marcat trecerea de la o 
acţiune de solidaritate cu pastorul Tőkés la o revoltă anticeauşistă'?. Potrivit declaraţiei 
lui Aurelian David Mihut, primul tramvai a fost oprit de un tânăr muncitor de la Uzina 
„6 Martie” din Timişoara (numele acestuia rămânând, din păcate, necunoscut), pe 
linia 5. Imediat a început să se scandeze „Libertate! ” şi să se cânte Hora Unirii şi 
Deşteaptă-te, române ! !*, 

Liderii politici comunişti au început şi ei să se mobilizeze. Radu Bălan (prim-secre- 
tar al PCR Timiş), Nicolae Mihalache (adjunctul lui Emil Bobu) şi loan Cumpănaşu (şeful 
Departamentului Cultelor) au ajuns în Piaţa Sf. Maria, unde au constatat că circulaţia 
tramvaielor era întreruptă şi că 2.000 de oameni protestau împotriva regimului. Imediat 
se va da ordinul de intervenţie. Până atunci, o coloană de demonstranți a plecat din 
Piaţa Sf. Maria spre Comitetul Judeţean de Partid, trecând podul Michelangelo şi 
deplasându-se pe lângă Banca Naţională, Poşta Mare şi apoi pe Bulevardul „23 August”. 
Constituită initial din câteva sute de demonstranți, coloana s-a îndreptat pe splaiul 
Tudor Vladimirescu spre zona căminelor studenţeşti. Din căminele supravegheate de 
cadrele didactice au coborât puţini studenţi. Alte persoane vor rămâne însă în Piaţa 
Sf. Maria, unde vor trece la confruntări cu forţele de ordine, venite să împrăştie 
mulţimea!S. 

Din ordinul colonelului Ion Popescu au fost convocate cadrele de Miliție şi Securitate 
din judeţul Timiş în sala de şedinţe a Inspectoratului Judeţean Timiş a Ministerului de 
Interne. Se va constitui un pluton de 40 de ofiţeri şi subofiteri, condus de colonelul 
Gheorghe Minciu, şeful Serviciului Cadre, trimis în Piaţa Sf. Maria, şi un pluton con- 
dus de colonelul Ion Constantin, care a mers la sediul Comitetului Judetean de Partid!®. 
Concomitent, Radu Bălan le-a solicitat coloneilor Ion Popescu şi Ioan Sasu să intervină 
pentru stingerea incendiilor, împrăştierea demonstrantilor şi restabilirea liniştii. La ora 
20 : 30 situaţia s-a complicat la Comitetul Judeţean de Partid, unde a ajuns coloana de 
demonstranți, plecată din Piaţa Sf. Maria în jurul orei 19:30. Câţiva manifestanți au 
spari geamurile de la parterul clădirii, înlăturând însemnele comunismului, precum şi 

vitrina librăriei Facla. Radu Bălan a ordonat ca maşina de pompieri să dea cu apă pen- 
tru împrăştierea turbulenţilor!”. 

La ora 21, ministrul Apărării Nationale, Vasile Milea, i-a ordonat locotenent-colo- 
nelului Zeca să scoată în oraş cinci patrule a câte zece militari fiecare, înarmaţi, dar 
fără muniţie, pentru a restabili ordinea. În baza acestui ordin, Zeca ordonă organizarea 
patrulelor de militari aparţinând UM 01197, 01125 şi 01145 Timişoara’. Tot atunci, Radu 
Bălan a ordonat ca maiorul Radu Tinu să se prezinte la Biserica Reformată, pentru că 
fusese numit în comisia judeţeană de punere în aplicare a sentinţei de evacuare a pasto- 
rului Tékés şi a familiei sale. Din comisie au mai făcut parte Ion Cumpănaşu, Alexandru 
Robu, secretarul Comitetului Executiv al Consiliului Popular Judeţean, şi Mihai Brătianu, 
preşedintele Tribunalului Judetean Timiş”. 

La ora 22 : 00 confruntările continuau. Venind dinspre Piaţa Ştefan Furtună (Kiittl), 
două maşini de pompieri cu tunuri de apă au încercat să împrăştie mulţimea din Piaţa 
Sf. Maria spre străzile laterale. În acelaşi timp, de pe podul dinspre Catedrală venea o 
trupă de intervenţie în uniforme albastre, cu căşti albe cu vizieră, scuturi şi bastoane. 
Mulțimea, masată pe trotuare şi în intrările laterale, a ripostat aruncând cu pietre de 
pavaj şi sticle. A început devastarea magazinelor dintre Regionala CFR şi Gara de Nord. 
Trimis de colonelul Ion Deheleanu să verifice dispozitivul de Miliție din Piaţa Sf. Maria, 
locotenent-colonelul loan Corpodeanu, adjunct al şefului Miliției Judeţene Timiş, a fost 
lovit de demonstranți şi obligat să fugă din zonă”. Corpodeanu i-a raportat lui Deheleanu 
că situaţia devenise foarte gravă, că efectivele de Miliție fuseseră practic biruite, fiind 
luate la bătaie de populaţie, iar pompierii care interveniseră cu tunurile de apă fuseseră 
molestati, iar un militar omorât. Ultima informatie era falsă”. Forţele de ordine au 
început să reţină demonstranți. 

Comandanții represiunii vor lua însă măsuri pentru a se interveni în forţă. Colonelul 
Ion Popescu le ordonă subalternilor să bareze căile de acces spre locuinţa pastorului 
Tőkés, pentru a putea pune în executare hotărârea de evacuare. El mai solicită interven- 
tia Brigăzii de Securitate pentru cercetare şi restabilirea ordinii pe platforma industrială 
Calea Buziaşului şi în căminele studentesti??. Pompierii vor interveni din nou, la ora 
23 :00, la Regionala CFR. Demonstrantii vor riposta lovind maşinile cu pietre, ca apoi 
să scoată din ele tot ce se putea scoate. Trupele de represiune au fost însă suplimentate, 
Armata intervenind direct în stradă. O sută de militari în termen şi trei ofiţeri de la 
UM 01125, sub comanda locotenent-colonelului Vasile Gioară, au fost dispuşi în Piaţa 
Sf. Maria şi Piaţa Sinaia, dotați cu pistol-mitralieră şi baionetă, dar fără muniţie, pen- 
tru împrăştierea demonstranţilor?. După o jumătate de oră, in zonă vor sosi şi militari 
din cazarma Oituz. În ciuda acestor măsuri, în oraş s-au format mai multe coloane de 
demonstranți, care au mers spre cartierele mărginaşe. 


17. Lucian Ionică (coord.), Enciclopedia Revoluţiei din Timişoara 1989, vol. 1: Cronologia şi victimele 
Revoluţiei, Editura Memorialul Revoluţiei 1989, Timişoara, 2014, p. 43. 

18. Armata română în Revoluţia din decembrie 1989, Editura Militară, Bucureşti, 1998, p. 56. 

19. Gino Rado, „Acţiunile şi ordinele date de conducătorii represiunii din Timişoara din Decembrie 
1989”, Memorial 1989, nr. 2, 2009. 

20. AAMR, declaraţia lui lon Corpodeanu, 10 ianuarie 1990. 

21. Miodrag Milin (coord.), Procesul de la Timişoara. Audierea celor 21 de securiști şi milițieni 
inculpaţi (2-15 martie 1990), vol. II, Asociaţia Memorialul Revoluţiei 16-22 Decembrie 1989 
Timişoara şi Fundaţia Academia Civică, Timişoara, Bucureşti, 2004, p. 477. 

22. AAMR, Jurnalul Acţiunilor de Luptă ale Trupelor de Securitate. 

23. AAMR, raportul comandantului UM 01125, 4 ianuarie 1990. 


434 REVOLUTIA DIN 1989 


Duminica, ziua de foc 


Duminică dimineaţă, în jurul orei 4 : 00, s-a acţionat la Biserica Reformată pentru eva- 
cuarea lui László Tőkés. Pastorul şi soţia au fost ridicaţi şi puşi într-o Dacie. Vor fi 
supravegheați de doi ofiţeri de Miliție. Echipajul se va deplasa pe ruta Timişoara- 
Arad-Oradea-Cluj-Zalău. La limita dintre judeţele Cluj şi Sălaj au fost aşteptaţi de un 
echipaj de Miliție local, care i-a condus în satul Mineu, comuna Sălăţig?. În urma lor 
a venit un camion militar, în care fuseseră aruncate câteva dintre bunurile familiei Tőkés. 

În 17 decembrie, când s-a luminat de ziuă, timişorenii au început să se readune în 
diferite puncte din oraş. La ora 10:00 a avut loc defilarea unui detaşament militar, care 
a trecut cu cântec prin centru. Detaşamentul a fost atacat de persoane revoltate, astfel că 
militarii au fost nevoiţi să se retragă dezonorati în cazarmă. Foarte multi curiosi se indrep- 
tau spe Piaţa Sf. Maria pentru a vedea dezastrul rezultat în urma confruntărilor dintre 
demonstranți şi forţele de represiune şi pentru a afla informaţii despre cele întâmplate şi 
despre acţiunile viitoare. Radu Bălan i-a cerut ministrului Apărării Naţionale ca UM 01024 
să intervină pentru a bloca accesul manifestantilor spre Comitetul Judetean de Partid”. În 
Piaţa Operei, la Catedrală erau aproximativ 400-500 de cetăţeni scandând lozinci. 

Lucrurile au luat o turnură deosebită după ora 12 : 30, când Vasile Milea, ministrul 
Apărării, a transmis ordinul lui Ceauşescu de a se face uz de armă”. S-au distribuit 
armamentul şi munitia aferentă la aproximativ 375 de cadre din Ministerul de Interne. 
Armata a început să ocupe oraşul la prânz, militarii din Batalionul 43 Transmisiuni blocând 
intrările în Comitetul Judeţean de Partid dinspre Parcul Copiilor cu cinci ofiţeri şi 50 de 
militari în termen, fără muniţie. Regimentul 44 Tancuri, care a participat la defilare, 
era dispus pe strada Lenin, lângă Poşta Mare”. Măsura părea necesară deoarece se 
formaseră coloane de demonstranți. Una, formată din 2.500-3.000 de persoane, a venit 
pe Aleea Sportivilor spre Liceul de Muzică pentru a ajunge în centru. Maşinile pompi- 
erilor au acţionat pentru împrăștierea manifestantilor de la Comitetul Judetean al PCR”. 
Protestatarii vor riposta, iar trei camioane ale MApN şi o maşină de luptă de la pom- 
pieri vor fi incendiate. Se va intra în sediul de partid, dându-se foc câtorva încăperi de 
la parter. Vor avea loc confruntări, pompierii fiind preocupaţi să împrăştie mulţimea, 
nu să stingă incendiul declanşat. 

La ora 13:00, la solicitarea lui Nicolae Ceauşescu, ministrul Apărării, generalul 
Milea, ordonase intrarea Armatei în stare de luptă şi continuarea dispunerii de trupe în 
oraş. De la UM 01185 au venit şapte TAB-uri la Comitetul Judeţean de Partid, apariţia 
lor în centru fiind o mare surpriză pentru timişoreni, care nu mai văzuseră desfă- 
şurate atâtea trupe şi tehnică. Hotărât să stăvilească activităţile tot mai îndrăzneţe ale 
demonstrantilor, Comandamentul represiunii va recurge la măsuri disperate. Astfel, in 
jurul orei 14:00, în oraş îşi fac apariţia tancurile, ordinul dat de colonelul Nicolae 
Predonescu, şef de stat-major la Divizia 18 Mecanizată, fiind ca acestea să acţioneze 
pe traseul Calea Girocului - Ştrandul Termal - Băile Neptun, chiar dacă aveau doar 

mecanici şi comandanţi de tancuri din cadre”. Se vor lua şi alte măsuri, Gheorghe 
Diaconescu şi o echipă de procurori deplasându-se la penitenciar pentru verificarea celor 
reţinuţi. Erau sute de persoane, dintre care 150 de minori. 


Deschiderea focului 


Prima victimă a Revoluţiei, Rozalia Irma Popescu, a căzut în jurul orei 14:30, fiind 
călcată de un TAB pe strada J.H. Pestalozzi%. În Timişoara s-a declarat starea de nece- 
sitate, astfel că intervenţiile împotriva manifestantilor vor deveni şi mai virulente. În 
oraş erau mai multe grupuri compacte de oameni, scandând împotriva regimului şi 
intrând în confruntări cu forţele de represiune, care căutau să-i imprastie. De asemenea, 
erau şi mulţi curioşi, în perimetrul central fiind vânzoleală. Neputând să împrăştie lumea, 
militarii au recurs la măsuri extreme. La ora 16: 15-16: 30, s-a deschis focul împotriva 
demonstrantilor paşnici din Piaţa Libertăţii şi a altor persoane aflate întâmplător acolo. 
S-a tras din sediul Diviziei 18 Mecanizată Timişoara, după ce persoane necunoscute 
aruncaseră cu sticle incendiare către clădirea instituţiei”. Cam la aceeaşi oră, cinci 
tancuri de la UM 01115 au părăsit unitatea sub comanda maiorului Gheorghe Badea. Vor 
fi blocate de protestatari pe Calea Girocului. 

La ora 16:40 a ajuns pe Aeroportul Timişoara grupul de generali şi ofiţeri superiori 
condus de Ion Coman, secretar al Comitetului Central, alături de generalul-maior Ştefan 
Guşă, generalul-locotenent Victor Atanasie Stănculescu, generalul-locotenent Mihai Chiţac, 
generalul-maior Gheorghe Cârneanu, colonelul Gheorghe Radu şi locotenent-colonelul 
Marchiş. Li s-a raportat că s-a deschis focul în Piaţa Libertăţii, in fata Diviziei 18 
Mecanizată. Ion Coman a ajuns la Comitetul Judetean de Partid după ora 17 şi a orga- 
nizat Comandamentul represiunii. Atunci a început teleconferinta cu Nicolae Ceausescu. 
Din sediul Comitetului Judeţean de Partid Timiş au participat lon Coman, Radu Bălan, 
Hie Matei, Nicolae Mihalache, Petre Cristea, Emil Macri şi Ion Popescu. Ceauşescu a 
ordonat folosirea armamentului cu muniţie de război?. 

După teleconferinţă, generalul Guşă a preluat comanda efectivelor din MApN şi a 
ordonat distribuirea muniției de război : „La atac, se trage în aer, iar apoi la picioare”*?. 
S-a realizat dispozitivul circular la Consiliul Judeţean de Partid : la Podul Decebal trei 
ofiţeri (maiorul Gheorghe Badea, căpitanul Olivian Grăjdeanu, locotenentul-major 
Adrian Vlădilă) şi 30 de militari în termen; pe strada dinspre Miliție un ofiţer 
(locotenentul-major Teodor Amariei) şi 25 de militari în termen ; la Parcul Copiilor un 
ofiţer (maiorul Viorel Dima) şi 15 militari în termen ; în spatele Comitetului Judetean 
de Partid un ofiţer (locotenentul Ion Baba) şi zece militari în termen ; la Poştă un ofiţer 
şi 40 de militari; la Banca Naţională un ofiţer şi 30 de militari în termen ; la Institutul 
de Medicină un ofiţer şi 50 de militari în termen; pe bulevardul Sălăjan un ofiţer şi 
40 de militari în termen. UM 01008 a intrat în acţiune împotriva protestatarilor cu 125 de 

militari, cinci maşini şi cinci staţii portative; UM 01125 cu 100 de militari în dispozitiv 
în spatele magazinului Bega şi ia CEC. UM 01185 a participat cu 200 de militari, şase 
camioane DAC, un ARO si o autostatie sub comanda locotenent-colonelului Pruteanu si 
40 de militari şi şase TAB-uri, detaşament condus de căpitanul Badea. Batalionul 43 
Transmisiuni a luat sub pază caseria Întreprinderii Comerciale de Stat Mărfuri Industriale 
şi depozitul de armament din Piaţa Unirii cu cinci ofiţeri, 50 de militari în termen, două 
autocamioane cu armament şi muniţie. Batalionul 169 Cercetare a trimis pentru pază 
cinci ofiţeri, 20 de militari şi trei TAB-uri. În pofida acestei desfăşurări de forţe de la 
ora 19:00, manifestantii nu vor da înapoi. La intersecţia bulevardului Mihai Viteazul cu 
bulevardul Vasile Pârvan, aproximativ 1.000 de persoane se îndreptau spre căminele 
studenţeşti, încercând să mobilizeze tineretul”. 


Victime în mai multe zone 


La 18:55, la Comenduirea Diviziei 18 Mecanizate s-a primit indicativul „Radu cel 
Frumos”, transmis tuturor unităţilor militare din garnizoană. Acesta însemna că, prac- 
tic, Armata română era în război. S-a deschis focul în faţa Catedralei, dinspre primărie 
şi Piaţa Operei (Victoriei). Au căzut multi morţi şi răniţi“. La 19:50 s-a făcut uz de 
armă şi la podul Decebal, în apropierea Comitetului Judeţean de Partid fiind înregistrate 
alte victime. Un detaşament de la Regimentul 90 Mecanizat Lugoj, condus de maiorul 
Paul Vasile, a ajuns în Calea Girocului cu misiunea de a recupera tancurile blocate de 
manifestanți. La scurt timp se va deschide focul şi în această zonă. Militarii Armatei 
române au înaintat pe stradă şi au deschis focul spre blocuri, uneori intrând şi în casa 
scărilor. Între 20 : 30 şi 21 : 30, la ordinul dat de generalul-maior Ştefan Guşă, în Calea 
Lipovei, de la UM 01942, se va trage în mulţimea adunată în faţa blocurilor din apro- 
piere“. Cum situaţia nu era rezolvată, la 22:30, pe Calea Girocului au venit ajutoare 
de la Arad, Regimentul 19 Mecanizat, cu două TAB-uri şi un camion cu militari în 
termen. Operaţiunea de recuperare a tancurilor a fost preluată de locotenent-colonelul 
Constantin Rogin. La 23 : 15 acesta raporta că nu mai putea rezista cu trupele aflate pe 
Calea Girocului, deoarece erau asaltati de un puhoi de lume”, Se va trage puternic in 
manifestanți, astfel că la 23:40 maiorul Paul Vasile putea raporta că toate tancurile 
fuseseră retrase de pe Calea Girocului*. 


Dispariţia impuscatilor de la morgă 


În ciuda faptului că se va deschide focul în mai multe locuri din oraş, demonstrantii nu 
vor ceda şi vor continua să se adune şi să protesteze împotriva regimului. Luni dimineaţă, 
pe 18 decembrie, Timişoara era un oraş asediat de forţele de represiune. La ora 4:30, 
generalul Constantin Nuță s-a ocupat de constituirea a opt dispozitive de luptă, D1-D8, 

formate din cate zece cadre si 15 militari din trupele de Securitate, Militie si Graniceri. 
Acestea au fost amplasate in Piata Sf. Maria, in fata Operei, pe Calea Aradului, Calea 
Lipovei, la Spitalul Judetean, în Piaţa Traian, la Electrotimiş-IAEM, pe Calea Girocului. 
Spitalele erau pline de morţi şi răniţi, care au ajuns în special la Spitalul Judeţean şi la 
Municipal. Au urmat eforturile deosebite ale unor medici şi ale altor cadre sanitare de 
a-i salva pe cei care puteau fi salvaţi. Morţii au fost adunaţi la morga Institutului de 
Medicină Legală, Laboratorul Extern Timişoara. Dimineaţă, Spitalul Judeţean a fost pus 
sub pază înarmată. Câţiva ofiţeri de Securitate s-au deplasat în unităţile medicale şi au 
început anchetarea răniților”. Colonelul Nicolae Ghircoiaş, şeful Institutului de Crimi- 
nalistică al Ministerului de Interne, se va prezenta la morga Spitalului Judeţean, împre- 
ună cu o echipă, unde îi va fotografia, îi va amprenta şi îi va identifica pe cei ucişi. 
Deja circula zvonul (care se va dovedi adevărat) că trupurile celor morţi vor fi arse. La 
Spitalul Judetean, 30 de femei (descrise ca „violente” în documentele Miliției) au soli- 
citat cadavrele celor decedați, pentru a fi înmormântați dupa datină“. 

După ora 16: 30, în faţa Catedralei din Timişoara s-au adunat grupuri de oameni. 
S-au aprins lumânări şi s-au scandat lozinci, iar împotriva lor se va deschide focul. Au 
fost ucişi atunci Marius Nemtoc şi, foarte probabil, loan Măriuţac (acesta din urmă 
posibil să fi fost ucis mai târziu, la a doua deschidere a focului). Pentru moartea tine- 
rilor Nemtoc şi Măriuţac au fost trimişi în judecată milițienii Constantin Teighiu şi 
Dumitru Asaftei, care vor fi achitati*’. Într-un alt episod de deschidere a focului va fi 
ucis Sorin Leia, pe treptele Catedralei. La acţiunea de represiune a participat şi gene- 
ralul Mihai Chiţac. Din ordinul lui, asupra mulţimii s-au aruncat grenade lacrimogene. 
Oficial s-a consemnat: „17: 15. În fata Catedralei au apărut manifestanți cu lumânări, 
care au refuzat să se împrăştie. Au fost somati, s-a deschis focul spre ei. Au fugit şi 
s-au baricadat în Catedrală”. 

Înainte de miezul nopţii începeau pregătirile pentru ştergerea urmelor. Căpitanul de 
Miliție Valentin Ciucă a primit ordin de la generalul Constantin Nuță şi de la colonelul 
Ion Deheleanu să conducă un autotren la Spitalul Judetean, unde a fost încărcat cu 43 de 
trupuri ale revoluţionarilor ucişi. Încărcarea cadavrelor va dura până la ora 5 din dimi- 
neata zilei de 19 decembrie 1989, după care autotrenul a mers la Bucuresti, unde cada- 
vrele au fost incinerate”. 

Marţi dimineaţă, 19 decembrie, în ciuda faptului că Timişoara era efectiv asediată 
de trupele de represiune, locuitorii oraşului au continuat să acţioneze cu curaj împotriva 
sistemului dictatorial. Frământările au cuprins toate marile unităţi economice. Pe Calea 
Buziaşului, muncitorii de la întreprinderea Electrotimiş au încetat lucrul şi au ieşit în 
curte, cerând să fie informaţi corect cu privire la cele întâmplate. Astfel de acţiuni se 
vor organiza şi la alte întreprinderi de pe platformă, lucrătorii comunicând prin curieri. 
La întreprinderea ELBA, Serviciului Personal i s-a cerut să întocmească liste cu cei 
răniţi, pentru a fi trimişi la dispensarul fabricii pentru îngrijiri. De fapt, se făceau liste 
cu cei care au participat la revoltele din zilele anterioare. Unii dintre angajaţii apreciaţi 
la locul de muncă lipseau, existând suspiciunea că fuseseră arestaţi. Această situaţie i-a 

determinat pe lucrători să se mobilizeze, să iasă in curtea fabricii şi să ceară socoteală 
conducerii. Protestele s-au amplificat, iar reprezentanţii autorităţilor s-au deplasat rapid 
la ELBA, încercând să împiedice ieşirea muncitorilor în stradă. La ora 14, Ion Coman 
i-a ordonat generalului Ştefan Guşă să meargă urgent la fabrică pentru a-l scoate de 
acolo pe prim-secretarul Radu Bălan“. Situaţia a rămas însă tensionată nu numai la 
ELBA, ci şi în celelalte fabrici timişorene, deoarece angajaţii au continuat să discute şi 
să se organizeze pentru ziua următoare. 

Miercuri dimineaţă, în 20 decembrie 1989, lucrătorii din toate întreprinderile din 
oraş au ieşit în stradă, ocupând în special spaţiul din faţa Comitetului Judeţean al 
PCR, spaţiul din faţa Catedralei, Piaţa Operei şi din alte locuri. S-a strigat: „Jos 
Ceausescu! ”, „Jos dictatorul! ” şi „Azi în Timisoara, mâine în toată tara! ”. Numărul 
manifestantilor a ajuns repede la zeci de mii. Organele locale au cerut insistent să se 
folosească Armata, însă Ion Coman ar fi refuzat“. Colonelul Zeca va susţine că a fost 
sunat de cei de la punctul de comandă aflat la sediul Comitetului Judeţean de Partid 
(lon Coman, Radu Bălan, activişti de la Comitetul Municipal de Partid), pe toate cele 
zece linii telefonice existente, cerându-i-se noi forţe pentru a bloca numeroşii mani- 
festanţi care se îndreptau spre centru. Informat, generalul Milea, ministrul Apărării 
Nationale, a reînnoit ordinul de a nu se mai interveni împotriva manifestantilor sub 
nicio formă“S. Toate forţele militare au fost repuse in stare de alarmă şi aşteptau inco- 
lonate la poarta unităţilor, însă nu au mai intervenit în oraş”. Înainte de ora 11:00, 
cu aprobarea generalului Vasile Milea, generalul Ştefan Guşă a repetat ordinul de 
interzicere totală a uzului de armă şi a permis manifestanţilor să se deplaseze pe 
arterele principale din oraş. Până la ora 12:00, cu unele excepţii, militarii au fost 
retraşi din centrul orasului®. 

La ora 12:00, coloana de manifestanți plecată de pe platforma industrială Calea 
Buziaşului a ajuns la Consulatul Iugoslaviei. Demonstrantilor li s-a adresat vicecon- 
sulul Slobodan Kre&kovi€, care le-a spus că este o problemă internă românească, iar 
poporul român este capabil să-şi rezolve problemele. A adăugat că „omeneşte trăieşte 
alături de ei” şi a plans”. Revendicările au fost preluate şi transmise mai departe la 
Belgrad, iar de aici presei internationale. Coloanele de manifestanți şi-au continuat 
marşul în două direcţii, grupându-se în faţa sediului Comitetului Judeţean de Partid 
şi în Piaţa Operei (Victoriei). În jurul orei 13 : 30, Lorin Fortuna, urmat de alti demon- 
stranti, a intrat în clădirea Operei, ca apoi să se adreseze mulţimii din balconul care 
dă spre piaţă”. 

Comitete revolutionare anticomuniste 


Miercuri după-amiză, ajungeau la Timişoara Constantin Dăscălescu, prim-ministrul 
României, şi Emil Bobu, secretar al Comitetului Central al PCR. Ei se vor îndrepta spre 
Comitetul Judeţean de Partid. Emil Bobu va constata că sunt zeci de mii de oameni în 
jurul clădirii. Aceştia cereau înlăturarea lui Ceauşescu, a dictaturii, alegeri libere, des- 
chiderea graniţelor, eliberarea arestatilor, morţii să fie predati familiilor, condiţii mai 
bune de trai şi prezentarea la radio şi TV a situaţiei reale din Timişoara. I-a raportat 
aceste doleante lui Ceauşescu, sosit între timp din Iran, mai putin demiterea lui şi 
schimbarea guvernului. După multe insistente, Ceauşescu a fost de acord cu eliberarea 
arestatilor şi redarea morţilor familiilor acestora, restul de solicitări urmând a fi rezol- 
vate după plecarea lor din Timisoara”. 
La ora 19:00, din balconul Operei s-a dat citire listei cu revendicări : 


demisia preşedintelui Ceauşescu ; 

demisia guvernului ; 

alegeri libere ; 

înfiinţarea unei comisii de anchetă pentru lămurirea evenimentelor de la Timişoara ; 
tragerea la răspundere penală a celor vinovaţi ; 

punerea imediat în libertate a deţinuţilor politici ; 

identitatea celor care ordonaseră să se tragă la Timişoara ; 

restituirea morţilor familiilor pentru a fi îngropaţi creştineşte ; 

apariţia în aceeaşi seară la TVR a lui Ceauşescu pentru a informa opinia publică 
despre situaţia reală de la Timişoara ; 

10. libertatea presei ; 

ll. libertatea radioului şi a televiziunii ; 

12. reforma învăţământului. 


BSL Ge a SR ae oe ie) ae 


După miezul nopţii, va fi redactată Proclamaţia Frontului Democratic Roman (FDR), 
organism revoluţionar şi partid politic, constituit la Timişoara. Lorin Fortuna, liderul 
FDR din acele zile, va declara: „Nu-mi amintesc cu exactitate cine au fost toţi cei care 
au participat la redactarea Proclamaţiei FDR, dar ştiu că printre ei se aflau Nicolae 
Bădilescu, Luminiţa Milutin, Petre Boroşoiu, Claudiu Iordache, Mihaela Munteanu. În 
jurul orei trei din noapte (joi, 21 decembrie) textul Proclamaţiei fusese finalizat”*?. 
Proclamaţia a fost definitivată, dactilografiată, fotocopiată şi trimisă în staţiile CFR 
pentru a fi expediată şi în alte localităţi. 

Procurorii, ofiţerii de Miliție şi de Securitate reuşiseră să întocmească până miercuri 
seara în jur de 200 de dosare pentru persoane reţinute în Penitenciarul „Popa Sapca” şi 
în arestul Inspectoratului Ministerului de Interne de pe bulevardul Leontin Sălăjan”. 
Doar pentru zece persoane s-a pus în mişcare acţiunea penală, acuzaţiile fiind legate de 
furturi şi distrugere, nicidecum cele reale, de participare la protestele anticomuniste. 
Mai bine de 800 de persoane au fost reţinute ilegal. Acestea au fost eliberate treptat. 
până vineri la prânz, ultimele după abandonarea puterii de către Nicolae Ceauşescu. Pe 

20 decembrie însă, la 20:30, Nicolae Ceauşescu a semnat decretul prezidenţial cu 
privire la instituirea stării de necesitate pe întregul teritoriu al judeţului Timiş, prin care 
toate unităţile Armatei, Ministerului de Interne şi formațiunilor Gărzilor Patriotice erau 
puse în stare de alarmă. Concomitent, se interziceau orice întruniri publice, precum şi 
circulaţia în grupuri mai mari de cinci persoane, circulaţia pe timpul nopţii începând cu 
ora 23 : 00, cu excepţia persoanelor care lucrau în schimbul de noapte etc. Tot atunci 
s-a ordonat constituirea unor detaşamente de luptători ai Gărzilor Patriotice din judeţele 
Dolj, Olt şi Vâlcea (circa 25.000 de oameni), înarmaţi cu bâte pentru a fi trimişi la 
Timişoara în vederea reprimării demonstrantilor™. 

În ciuda acestor măsuri, oficialii guvernamentali şi-au dat seama atunci că nu mai 
au nicio şansă să stăpânească situaţia la Timişoara. Prim-ministrul Constantin Dăscălescu 
şi echipa lui au părăsit Comitetul Judeţean de Partid Timiş pe uşa din dos. Au plecat cu 
avionul spre Bucureşti. Radu Bălan a precizat că Dăscălescu şi Bobu, ajutaţi de gene- 
ralul Nuță şi de grupul de paraşutişti condus de colonelul Ilie Gurschi, au părăsit sediul 
la 3 : 50 şi s-au îndreptat spre aeroport cu două maşini ARO». 


Regimul comunist se clatină 


În programul de dimineaţă de joi, 21 decembrie, Radio Europa Liberă va comunica lista 
cu membrii comitetului revoluţionar instalat la Operă, contribuind astfel la consolidarea 
acestuia. Rămas la conducere după fuga premierului Dăscălescu, Coman i-a ordonat lui 
Bălan să se ocupe de predarea către apartinatori a morţilor rămaşi în morga de la Spitalul 
Judeţean Timiş. Întrucât în cuvântarea de miercuri seara Ceauşescu anunţase 21 de morţi 
la Timişoara, Coman a pregătit 21 de sicrie. Erau de fapt 25 de morţi, deci s-au mai 
confecționat patru sicrie. Tot dimineaţă, Ion Coman a fost sunat de Ceauşescu pentru 
a-i raporta situaţia. Coman i-a spus că mai erau puţini manifestanți şi că toţi arestatii 
au fost eliberaţi. La ora 8:00, din balconul Comitetului Judeţean de Partid, generalul 
Chiţac a citit decretul privind instituirea stării de necesitate în judeţul Timiş. Acest lucru 
era îngrijorător, mai ales că în gările Timişoarei sosiseră mai multe trenuri pline cu 
detaşamente ale Gărzilor Patriotice din judeţele Olt, Vâlcea şi Dolj, circa 16.000 de 
oameni înarmaţi cu bâte. Unele garnituri fuseseră oprite pe traseu, înainte de a ajunge 
la Timisoara**. Manifestantii din Piaţa Operei au aflat de sosirea oltenilor şi s-au dus 
să-l întâmpine în gări. 

La prânz, după mitingul eşuat de la Bucureşti, soţii Ceauşescu i-au dat telefon lui 
Ion Coman la Timişoara, cerându-i să ia măsuri de oprire a manifestaţiilor. Coman le-a 
răspuns că nu mai este nimic de făcut”. Ministrul Vasile Milea, pe fondul mişcărilor 
de protest începute la Bucureşti, întăreşte ordinul dat: alarmă de luptă, subliniind ca 
toată tehnica blindată să stea în coloană de aşteptare la porţile unităţilor şi că toate 
unităţile sunt în stare de alarmă generală, existând deci posibilitatea ca Armata să fie 
scoasă din nou pe străzi pentru a continua masacrele“. În jurul orei 17:00 s-a născut 


54. Alesandru Duţu, op. cit., p. 126. 

55. AAMR, declaraţia lui Radu Bălan, 9 mai 1990. 

56. Alesandru Dutu, op. cit., p. 132. 

57. AAMR, declaraţia lui Jon Coman, 16 ianuarie 1990. 

58. AAMR, declaraţia lui Constantin Zeca, 27 februarie 1990. 


MOMENTE ESENTIALE ALE REVOLUTIEI ROMANE DIN 1989 LA TIMISOARA 441 


primul copil al Revoluţiei. A fost botezat Victor de către cei mai bine de 100.000 de 
oameni prezenţi. 

În noaptea de 21 spre 22 decembrie, ca urmare a unui ordin primit de la punctul de 
comandă aflat la Comitetul Judeţean de Partid, ofiţeri din grupa operativă a Marelui 
Stat-Major, împreună cu ofiţerii în ţinută civilă de la Ministerul de Interne, precum şi 
comandantul detaşamentului de paraşutişti de la Caracal au trecut la organizarea unei 
acţiuni ce viza capturarea Comitetului Frontului Democratic Român, baricadat în clădi- 
rea Operei. Acţiunea nu a avut loc datorită tergiversării intenţionate din partea genera- 
lului Guşă, care era convins că era o acţiune irealizabila*’. 


22 decembrie, o zi plină de evenimente 


Vineri dimineaţă, pe 22 decembrie, un număr mare de oameni a început să se deplaseze 
către Timişoara venind din localităţile învecinate, cu toate mijloacele de transport dis- 
ponibile, pentru a se alătura marii adunări populare din Piaţa Operei. La ora 9, maiorul 
Viorel Oancea, de la MApN, a urcat în balconul Operei şi s-a adresat mulţimii. Ulterior, 
generalul Stefan Guşă l-a ameninţat cu închisoarea. Procurorul militar Petre Izdrăescu 
a venit la sediul unităţii pentru a-l reţine pe Oancea, dar nu l-a găsit“. La ora 10 s-a 
răspândit manifestul Frontului Democratic Român intitulat A căzut tirania ! , publicat in 
patru limbi: română, maghiară, germană şi sârbă“. 

Cu puţin timp înainte de ora 12:00, trupurile în descompunere ale 19 persoane 
(femei, bărbaţi şi copii) au fost deshumate din Cimitirul Săracilor. Se va declanşa una 
dintre cele mai mari controverse mediatice, cadavrele fiind prezentate de presa din 
întreaga lume ca dovezi ale atrocităților comise de forţele de represiune ale regimului 
comunist. Ulterior, se va dovedi că nu există nicio legătură, decedatii din Cimitirul 
Săracilor fiind persoane de condiţie modestă, înhumate acolo înainte de declanşarea 
evenimentelor revoluţionare“?. 

La ora 12:06, sub presiunea forţelor revoluţionare din Bucureşti, Nicolae şi 
Elena Ceauşescu au părăsit sediul Comitetului Central din Bucureşti cu un elicopter. 
După fuga lui Ceauşescu se va trece la ocuparea instituţiilor puterii. O parte dintre 
revoluționari s-au dus la Ministerul de Interne pentru a prelua arhivele, au intrat în 
clădirea Inspectoratului MI, apoi în sediul Securităţii. Ofițerii aflaţi aici au fost arestaţi. 
Din ordinul generalului Constantin Nuță se distruseseră tehnică şi documente şi alte 
dosare importante“. Ion Coman şi Cornel Pacoste au decis să plece la aeroportul din 
Timişoara pentru a încerca să ajungă la Bucureşti. Cum nu aveau actele la ei, au hotărât 
să meargă la prima gară pentru a lua un tren. Au reuşit să urce în unul, dar în gara 
Remetea Mare (la zece kilometri de Timişoara) au fost reţinuţi de patru persoane şi 
predati Frontului Democratic Român. După o oră au fost transferați la arestul Garnizoanei 

Timişoara“. După ora 16:00, aici vor ajunge cadrele de Miliție şi Securitate reţinute 
anterior la Inspectoratul Timiş al Ministerului de Interne. 


Cine a tras după 22 decembrie ? 


Activitatea revoluţionară a continuat la Operă. S-a format o delegaţie care să plece la 
Bucureşti, alcătuită din Constantin Ghica, Viorel Florescu, Lorin Fortuna, Grui Săsăran 
şi Tudorin Burlacu. Nu vor ajunge la Bucuresti, din cauza problemelor deosebite de pe 
Aeroportul Otopeni. De la Arad, Fortuna se va întoarce la Timişoara cu un grup de 
maghiari care veneau cu ajutoare. A sosit la timp pentru a dejuca o încercare de con- 
fiscare a conducerii de către Radu Bălan, fostul prim-secretar de la judet®. 

După ora 19:00, in Timişoara se fac auzite focuri de armă, întâi în apropierea Pieței 
Operei, acolo unde se derulau principalele evenimente revoluţionare, apoi şi în alte locuri 
din oraş. Cu această ocazie, se vorbeşte pentru prima dată de acţiunile grupurilor de 
teroriști. Deşi clădirea Operei era foarte bine luminată, nu a fost atinsă de niciun glonte. 
Pentru a face fata luptei cu teroristii, la 21 : 50, comandantul Garnizoanei Timişoara ordonă 
dislocarea a cinci tancuri în Piaţa Operei, pentru a participa la acţiunea de neutralizare a 
diversionistilor din zonă şi a contribui la apărarea noii puteri revoluţionare, care îşi stabi- 
lise comandamentul în sediul Operei. Alte două tancuri sunt plasate în faţa Consiliului 
Judetean, iar trei la comandamentul Diviziei Mecanizate. Ulterior, efectivele au fost 
suplimentate, iar municipiul Timişoara a fost împărţit pe zone de responsabilităţi militare. 

La ora 22:00, Ion Iliescu a citit la Televiziune decretul-lege prin care era desfiinţat 
Consiliul de Stat, iar guvernul demis. Tot atunci a fost anunţată înfiinţarea Frontului 
Salvării Naţionale, ca nou organ al puterii de stat. Spre miezul nopţii, încep să se înre- 
gistreze victime şi printre militari. Soldatul Andrei-Liviu Puczi a fost ucis de gloanţe 
provenite dintr-o rafală, la intersecţia Bulevardului Republicii cu strada Paris. Condiţiile 
împuşcării sunt neclare“. În Piaţa Operei din Timişoara militarii şi revoluționarii înarmaţi 
vor trage asupra unei persoane suspecte, despre care se credea că era un terorist. Cadavrul 
va fi examinat de cei din garda revoluţionară şi de militari, asupra lui fiind găsite două 
jetoane de plastic. Pe cel colorat în roşu era trecut numele lui Nicolae Ceauşescu, iar 
pe cel în verde, numele Elenei Ceauşescu. Cadavrul acestui suspect a dispărut fără 
urmă, Aproape de Operă a fost rănit de focuri de armă trase de la distanţă ziaristul 
francez Jacques Langevine. Un glonte i-a lovit gamba stângă“. În altă zonă a oraşului, 
tânărul Silviu-Sebastian Iordan a fost împuşcat mortal în timp ce încerca să ajungă acasă, 
pe Strada Olimpiadei (astăzi martir Silviu-Sebastian Iordan) din zona Popa Şapcă, in 
apropierea cazarmei Oituz. Este posibil să fi fost ucis de militarii care asigurau paza pe 
latura de est a cazarmei”. 

Locotenentul-major Ilie Andreoiu a deschis foc dinspre Poligrafie către viaductul de 
cale ferată, ţintind autoturismele care treceau pe Calea Aradului. La ora 1:00 a tras 
asupra a două persoane, rănindu-l pe medicul Mihai Drăgoi, oprit în acel loc pentru a 
cerceta o cutie cu medicamente căzută în stradă. La 1:15 îl va răni grav şi pe Ion 
Simion, oprit la aceeaşi cutie cu medicamente. După scurt timp, pe la 1:45, a fost rănit 
de acelaşi ofiţer şi Ioan Şeitan, în apropierea cutiei cu medicamente”. 


Riposta Armatei a continuat să facă victime 


Nici la lumina zilei, în 23 decembrie, lucrurile nu au devenit mai clare. Virgil Nemoianu 
a fost împuşcat mortal în cap în timp ce se afla în apartamentul bunicii sale de pe strada 
Buftea (în prezent, Vasile Goldis) din zona Bastion. Laura-Andreea Negrutiu, de 9 ani, 
a fost ucisă de un foc de armă la domiciliul bunicilor ei din strada Piatra Craiului (în 
zona centrală a Timişoarei). Glontele a trecut prin geam şi prin ruloul de lemn şi a lovit 
fetiţa, care era întinsă în pat. S-a tras asupra Spitalului de copii, fiind vizat un salon de 
la Reanimare. Asistenta Elena Nicoară a fost ucisă pe loc, iar colega ei Rozalia Magyar 
a fost rănită în zona feţei de cioburile provenite din geamurile sparte de gloanţe. Costache 
Pădurariu, din comuna Bârna, venit la Timişoara la un consult medical, va fi ucis de 
persoane necunoscute în apropierea intersecţiei Punctele Cardinale. Încerca să se ascundă 
de gloanţe, dar unul i-a retezat artera femurală. 

La 20: 10, elicopterul în care se aflau generalii Constantin Nuță (şef al Inspectoratului 
General al Miliției) şi Mihalea Velicu (adjunct al lui Nuță) a fost doborât în apropiere de 
Alba Iulia. Au murit în incendiu, împreună cu echipajul. Cei doi conducători ai represiunii 
de la Timişoara plecaseră cu un tren din Arad. Au fost reţinuţi în gara Simeria la ora 13 : 00 
şi ţinuţi apoi in Deva. Condiţiile in care elicopterul a fost doborât nu au fost elucidate”. 

La 21 : 30, în zona Calea Lipovei - Ion Ionescu de la Brad din Timişoara era ucis 
maistrul militar Constantin Vâlceanu şi rănit grav plutonierul-major Aurel Măntăluţă. 
Asupra maşinii în care se aflau cei doi au tras trupele militare de la unităţile din zonă, 
deoarece şoferul (Constantin Vâlceanu) a refuzat să oprească la punctul de control”. La 
23 : 30, soldatul Marinel Burcea, aflat în dispozitivul de pază de la depozitul farmace- 
utic de pe strada L. Pasteur, a fost găsit mort, fiind împuşcat în postul de santinelă de 
la acest obiectiv. După o oră, aici este găsit mort un alt militar, Cristian-Octavian Lile, 
împuşcat în cap pe când era în postul de santinelă la acelaşi depozit farmaceutic. Moartea 
lor a rămas învăluită în mister”. 

Haosul domina activitatea instituţiilor duminică, 24 decembrie 1989. Într-o încercare 
de organizare, generalul-maior Gheorghe Popescu a fost reactivat din rezervă şi numit 
la conducerea Garnizoanei Timişoara. Locotenent-colonelul Constantin Zeca a rămas în 
funcţia de şef de stat-major. Tot atunci, comitetele revoluţionare de la Operă şi Consiliul 
Judeţean, împreună cu conducerea Garnizoanei, au decis formarea unor grupe de inter- 
ventie mixte, militari şi revoluționari, pentru căutarea şi anihilarea teroristilor>. Nu a 
fost prins niciunul. 

Câţiva ofiţeri de Miliție bucureşteni, care au supravegheat incinerarea cadavrelor 
celor 43 de eroi timişoreni în cadrul Operațiunii „Trandafirul”, presati de lucrătorii de 
la Crematoriul „Cenuşa”, au înaintat rapoarte pentru a face cunoscută această acţiune. 
Şeful lor, colonelul Petru Moraru, a decis ca deconspirarea să fie stopată”. 

În ciuda faptului că se decretase încetarea focului pe teritoriul României, iar Departa- 
mentul Securităţii Statului fusese desfiinţat, controlul asupra instituţiei fiind preluat de 
Armată, la Timişoara se va trage în continuare. Soldatul Mihai Gigi a fost împuşcat 
mortal de persoane necunoscute. Făcea parte din dispozitivul desemnat să apere oficiul 
postal şi centrala telefonică din Calea Girocului, astăzi Calea Martirilor. A fost impus- 
cat în frunte, glontele trecând prin casca metalică din dotare. Seara, la 20:00, doi 
ziarişti străini au fost răniţi pe când se aflau in zona centrală a Timişoarei. Italianul 
Modica Pasquale a primit un glonte în piept, iar americanul Victor John Tagliabue a 
suferit o rană cu glonte exploziv în zona lombară”. 


Victime, dar niciun vinovat 


Luni, 25 decembrie, în ziua de Crăciun, nu a fost linişte la Timişoara. Încă de dimineaţă 
s-a tras în mai multe puncte din oraş. Mai multe persoane au fost ucise, iar altele rănite. 
Nimeni nu le-a văzut faţa ucigaşilor. Cum Armata era desfăşurată în Timişoara, iar 
militarii erau singurii care aveau arme, există suspiciunea că victimele de după fuga 
lui Ceauşescu îi au ca autori pe militari. Este clar că ei nu au tras intenţionat (cel 
putin nu in toate cazurile ! ) unii asupra altora şi împotriva civililor, ci au deschis focul 
în momente de confuzie, amplificată de presiunea emoţională a perioadei şi de lipsa 
lor de experienţă. Astfel, Petru-Matei Ebner, muncitor la ICRAL, formaţia de lifturi, 
va fi împuşcat mortal în faţa sediului întreprinderii la care lucra, situat pe strada 
Pavel Chinezu, colţ cu Oituz. Există indicii că asupra lui au tras militarii aflaţi în 
cazarma de peste drum’. Putin mai târziu, Gheorghe Kelemen, lucrător al Direcţiei 
de Radioteleviziune Timişoara, a fost împuşcat în frunte de persoane necunoscute. 
Victima se afla la serviciu, în sediul de pe strada Demetriade, vizavi de Poligrafie. 

Foarte interesant este cazul lui Georgian Baran, subofiter MApN în rezervă, parti- 
cipant alături de colegii săi militari la luptele cu teroriştii, rănit pe când inspecta o 
macara-turn, din care suspecta că s-a tras asupra lui când verifica un subsol de la 
Întreprinderea Textilă. El a susținut că fusese rănit grav de un terorist plasat în cabina 
macaralei. După deces, la cinci ani de la evenimente, s-a descoperit o scrisoare în care 
Georgian Baran recunostea că în el au tras militarii pe care îi însoțea”. 

Alte evenimente importante la Timişoara se vor petrece în 27 şi 28 decembrie, când 
autorităţile au pus la cale o acţiune clandestină de ascundere a urmelor ravagiilor făcute 
de forţele de represiune. Zece trupuri ale unor decedați au fost înhumate în Cimitirul 
Eroilor, fără ca familiile de care aparţineau să fie informate. Nouă dintre cadavre figurau 
ca neidentificate. Un decedat a fost înhumat separat, fiind considerat „terorist”. Celelalte 
corpuri au fost aşezate într-o groapă comună, săpată cu un utilaj cu cupa®. 

La inceputul anului 1990, ofiterii de Militie implicati la Timisoara in sustragerea 
cadavrelor de la morga Spitalului Judetean, apoi in transportarea si incinerarea lor la 
Bucuresti au intocmit rapoarte despre activitatea lor, dar nu au mentionat nimic despre 
Operaţiunea „Trandafirul” şi Acţiunea „Vama”, în care trupurile a 43 de persoane 
decedate în urma represaliilor au fost transportate la Bucuresti şi arse în secretii. Pe 
4 ianuarie a fost emis un decret-lege prin care faptele penale cu pedepse mici vor fi 
amnistiate. Vor fi eliberate astfel multe persoane din puşcării, dar aceasta va fi şi o cale 
de scăpare pentru unii dintre participanţii la acţiunile represive împotriva protestatarilor 
de la Timişoarat?. 


Revoluţie, presă, procese 


În 14 ianuarie 1990, la prânz, în Cimitirul Eroilor din Timişoara a început operaţiunea 
de deshumare a trupurilor celor zece persoane ucise în Revoluţie. Operaţiunea a continuat 
în ziua următoare, când victimele au fost identificate de aparţinători. Asupra unora s-au 
găsit documente de identitate. Reprezentanţii autorităţilor (ai medicinei legale, în special) 
susținuseră că nouă dintre cele zece persoane nu putuseră fi identificate şi că din acest 
motiv fuseseră înhumate fără ca familiile să fie anuntate®’. 

În 23 ianuarie 1990 a ieşit de sub tipar numărul 1 a! publicaţiei Timişoara. Primele 
două numere vor fi editate în locul cotidianului Renaşterea bănățeană, apoi cele două 
publicaţii vor apărea în paralel. Ziarul Timisoara a avut un rol proeminent in dezvălu- 
irea unor aspecte controversate ale Revoluţiei de la Timişoara. 

Data de 5 februarie 1990 este importantă pentru Revoluţia de la Timişoara deoa- 
rece Procuratura Militară a înaintat instanţei rechizitoriul prin care se cerea tragerea 
la răspundere a 21 de persoane implicate în reprimare. În documentul de sesizare a 
instanţei se vorbeşte despre sustragerea a 40 de trupuri de decedați din morga Spitalului 
Judeţean Timiş, despre transportarea şi incinerarea lor la Crematoriul „Cenuşa” din 
Bucureşti. 

Pe 12 februarie 1990 s-a constituit oficial Societatea Timişoara, preşedinte fiind ales 
Vasile Popovici. Zece zile mai târziu, pe 22 februarie 1990, George Şerban a anunţat 
intenţia redactării Proclamaţiei de la Timişoara. Documentul va fi lansat pe 11 martie 
în Piaţa Victoriei (Operei), în prezenţa a zeci de mii de oameni. 

2 martie 1990 este ziua de început pentru Procesul de la Timişoara. Iniţial, vor fi 
inculpate 21 de persoane, cadre din Ministerul de Interne (Miliție şi Securitate) şi civili 
asociaţi cu acestea. Ulterior, se vor adăuga patru membri ai Comitetului Politic Executiv 
al PCR. 

Pe 26 aprilie 1990 s-a constituit oficial Asociaţia Memorialul Revoluţiei 16-22 
Decembrie 1989, organizaţie cu un rol fundamental în cercetarea faptelor petrecute la 
Timişoara în timpul Revoluţiei şi cu activităţi constante privind păstrarea şi cinstirea 
memoriei celor care au murit, au suferit sau au luptat pentru libertate. 

Pe 8 mai 1990 Procesul de la Timişoara va fi reluat, cu extinderea numărului de 
inculpati. Vor fi incluse în lot persoane cu funcţii în partid, foşti membri ai Comitetului 

Politic Executiv, prezente la Timisoara in timpul Revolutiei. Aceste persoane sunt: Ion 
Coman, Ilie Matei, Cornel Pacoste si Radu Balan. Pe 20 noiembrie 1990 instanta mili- 
tară a decis restituirea cauzei la Parchet, pentru completarea cercetării în dosar. Pe 
30 aprilie 1991 dezbaterile s-au reluat. Pe 9 decembrie 1991 s-a dat sentinţa în Procesul 
de la Timişoara, judecarea lui fiind mutată la Bucureşti din 30 aprilie 1991. Încadrarea 
juridică a fost schimbată din genocid în omor deosebit de grav. Vor fi condamnaţi Ion 
Coman (25 de ani), Radu Bălan (23 de ani), Cornel Pacoste, Ion Popescu şi Traian Sima 
(câte 20 de ani), Ion Deheleanu (18 ani), Iosif Veverca (15 ani). Vor fi condamnaţi, 
pedeapsa fiindu-le imediat amnistiată, Nicolae Ghircoias, Ion Baciu, Valentin Ciucă, 
Gheorghe Avram, Laurenţiu Preda, Eugen Mişea, Tiberiu Grui, Eugen Peptan, Gheorghe 
Ganciu şi Zamfir Emilian Iosef. Vor fi achitati Ilie Matei, Filip Teodorescu, Gabriel 
Anastasiu, Gheorghe Atudoroaie, Radu Tinu şi Viorel Bucur. Împotriva lui Emil Macri, 
decedat, procesul penal va încetat*. 


Crucial Moments of the 1989 Romanian Revolution in Timişoara 


The 1989 Romanian Revolution spontaneously began in Timişoara. A number of small-scale 
events hinted at the fact that something would occur, but nothing foresaw that the inhabitants 
of the city would engage in ample protest movements against the communist system. Likewise, 
nobody expected the violent repression measures initiated by Nicolae Ceausescu and the 
totalitarian leadership of Romania. The repressive measures were put into practice by the 
military and police apparatuses, as it was at the disposal of the country’s leaders. The beginning 
of the revolutionary movement can be traced back to Saturday, the 16” of December 1989, 
around 5:30 to 6 p.m., in Saint Mary Square of Timisoara. At that moment the poet Ion 
Monoran stopped the trams from leaving the station, which led to a traffic jam, and con- 
sequently to more persons lingering in that area. Soon thereafter Daniel Zăgănescu addressed 
the crowd, urging the people to voice their discontent and to set up protests. This happened 
in the presence of around one thousand persons, who had come to see what was happening at 
the Reformed Church of Timisoara, where the police forces were trying to evacuate Laszlo 
T6kés, a dissident pastor. The people overcame their fear of the system and initiated protest 
demonstrations. The leadership of the communist party and of the Romanian state had a harsh 
reaction, ordering the repression forces to open fire on the protesters. The present study 
describes the main directions in the fight for freedom that the inhabitants of Timisoara enga- 
ged in from the 15" to the 22 of December 1989 in a syncretic manner, its purpose being to 
better understand what happened during those bloody days, when dozens of people lost their 
lives and hundreds were injured or illegally retained by the repressive forces. At that moment 
the repressive forces acting against the demonstrators were: army, militia and secret police 
units, security troops, activists of the Romanian Communist Party and members of the admi- 
nistrative apparatus, members of the Fire Brigade, the Civil Defence Corps and the Patriotic 
Guards. 

„Zece zile care au păcălit lumea.” Protagonisti 
ai Revoluţiei Române la televiziunea BBC 


Introducere 


Despre evenimente din decembrie 1989 s-a scris foarte mult în ultimele trei decenii, dar 
ele mai rămân în special în amintirea tragică a celor care şi-au pierdut în acele zile copii, 
surori sau fraţi, părinţi sau bunici. Imortalizate de fotografii îngălbenite sau de „certi- 
ficate de revoluţionar” acordate cu o suspectă dărnicie unora care nu au avut prea multe 
în comun cu idealurile Revoluţiei din decembrie 1989, acele zile au ajuns în cele din 
urmă şi subiectul judecății mult mai calme a istoriei. Ne-am propus in cele ce urmează 
să supunem analizei istorice mai multe interviuri cu principalii „actori” ai acelor momente, 
care au urcat în prim-planul puterii în împrejurările fugii lui Nicolae Ceauşescu, 
provocată de revolta mulţimii din stradă. Interviurile de mai jos au fost consemnate pe 
bandă magnetică de o echipă a televiziunii BBC în perioada 2-10 noiembrie 1994, în 
vederea realizării unui film documentar cu ocazia împlinirii a cinci ani de la Revoluţia 
Română. Echipa BBC, condusă atunci de reputatul jurnalist John Simpson, a purtat lungi 
discuţii cu figurile de primă importanţă ale evenimentelor. În calitate de consultant al 
documentarului realizat atunci, alături de reputatul istoric Dennis Deletant, am conceput 
întrebările principale care urmau să li se adreseze celor intevievati (cel care a formulat 
întrebările a fost Dennis Deletant) şi am realizat contactele cu aceştia în prima jumătate 
a lunii octombrie a anului 1994, când Tira Shubart, producătoarea filmului, a venit în 
România. 

Ulterior, mi-au fost încredințate materialele brute, odată cu posibilitatea de a le 
utiliza cum cred de cuviinţă, la o perioadă rezonabilă după difuzarea documentarului, 
întrucât realizatorii documentarului au înţeles importanţa lor istorică pentru români. 
Filmul lui John Simpson, care a fost difuzat de televiziunea BBC, analizează evenimen- 
tele din decembrie 1989 nu numai prin prisma revoltei populare, ci mai ales a pregătirii 
lor, în sânul aripii reformiste din Partidul Comunist, cu sprijinul tacit al sovieticilor - 
după instalarea lui Mihail Gorbaciov la putere. Difuzarea filmului a fost urmată, la trei 
zile, de publicarea de către realizator, John Simpson, în The Independent a unui articol 
intitulat „Ten Days That Fooled the World” („Zece zile care au păcălit lumea”), care, 
alături de documentar, a iritat autorităţile de la Bucureşti. 

Interviurile prezentate mai jos, cu Nicolae Militaru, Virgil Măgureanu, Victor 
Atanasie Stănculescu, Silviu Brucan şi Petre Roman, sunt o sursă istorică de primă mână. 
Ele au fost puse de subsemnatul şi la dispoziţia Parchetului Militar în 12 iunie 2018, 
fiind utilizate în redactarea rechizitoriului cu privire la Revoluţia din decembrie 1989. 
Unele afirmaţii (în special cele ale lui Nicolae Militaru) tind să contureze o „anatomie” 
a unui complot îndelung pregătit, care însă a fost devansat de revolta populară, începută 
la Timişoara în 16 decembrie şi extinsă ulterior în întreaga ţară. A devenit astfel evident, 
pe parcursul trecerii a trei decenii de la evenimente, că, după momentele de derută, 
experienţa politică a participanţilor la complotul conturat în rândurile opozanților din 
„interiorul sistemului”, care se bucurau de susţinerea cel puţin tacită a Moscovei şi, în 
cazul lui Ion Iliescu, de cea directă a liderului sovietic Mihail Gorbaciov, şi-a spus în 
cele din urmă cuvântul: echipa condusă de Iliescu a „preluat” pur şi simplu puterea 
din mâinile oamenilor simpli şi curajoşi, care ieşiseră în stradă şi o cuceriseră, deter- 
minând fuga lui Nicoale Ceauşescu. „Vidul de putere” creat a fost umplut foarte repede 
de oamenii experimentați din „aparatul de partid şi de stat” care fuseseră îndepărtați 
anterior şi margnalizati, fiind suspectaţi de Ceauşescu pentru legăturile lor cu Moscova. 


* 


În 1971, după întoarcerea dictatorului din China şi Coreea de Nord, moment care 
avea să constituie în România debutul cultului personalităţii şi al fundamentării „naţio- 
nal-comunismului” ca opoziţie faţă de Moscova a regimului de la Bucureşti, tânărul 
activist de partid Ion Iliescu a fost scos din prima linie a conducerii de partid şi izolat 
în posturi secundare. Motivul, după cum l-a scos în evidenţă după 1989 fostul preşedinte 
al României, ar consta în opoziţia sa faţă de cultul personalităţii. Ceea ce lasă să se 
întrevadă însă stenograma discuţiilor din Comitetul Central la întoarcerea din această 
vizită este însă cu totul altceva : Nicolae Ceauşescu era profund nemulţumit de prestaţia 
lui Ion Iliescu pe parcursul vizitei şi de faptul că acesta se arătase adversarul strângerii 
relaţiilor cu China, în pofida celor cu URSS. Cu alte cuvinte, Iliescu alesese să rămână 
fidel Moscovei. 

Pe un alt plan, în iunie 1978 generalul Nicolae Militaru fusese izolat, din cauza 
relaţiilor sale cu serviciile de informaţii sovietice : „Am fost eu înlăturat din Armată, 
scos, la 52 de ani, de la comanda Armatei din Bucureşti, unde fusesem timp de nouă 
ani de zile şi numit [...] adjunctul ministrului Construcţiilor Industriale. Cu toată opo- 
zitia mea, că n-am nici calificarea pentru aşa ceva, am fost numit prin decret în acea 
funcţie, unde am stat timp de şase ani de zile. În timpul acesta, Armata fusese făcută 
zob”. Nemultumirile cercurilor militare faţă de situaţia Armatei, scoasă tot mai des la 
„munci”, l-au adus alături de Militaru şi pe Ion Ioniţă, fost ministru al Apărării, de 
asemenea marginalizat de Ceauşescu. La începutul anilor 1980, aripa „politică” a 
nemultumitilor şi cea militară şi-au dat mâna. Militaru îşi amintea clar în fata reporte- 
rilor televiziunii BBC următorul episod: „Eu eram internat în spital. Iliescu a venit în 
vizită, la cineva care era lângă camera unde mă aflam eu internat. Acel vecin era tatăl 
lui Petre Roman. Când a ieşit Iliescu din camera lui Walter Roman, am ieşit, întâmplă- 
tor, şi eu din cameră. Ne-am întâlnit şi am plecat amândoi pe scări, în jos. Cu vreo 
câteva zile în urmă, Ceauşescu a mai ţinut o cuvântare, unde a zis numai prostii. 
Coborând scările, am abordat direct cu Iliescu această discuţie. Aproape de sfârşit, când 
jeşeam în curte, am întrebat dacă totuşi nu există forte în România pentru a-l înlătura 

pe Ceausescu. Iliescu a reţinut, nu mi-a dat un răspuns. Eu am ieşit din spital, m-am 
reîntors la serviciu, la treburile mele. Iliescu m-a căutat după vreo două săptămâni, 
ne-am întâlnit şi mi-a dat răspuns la acea întrebare pe care eu o lansasem în spital. 
«Pare-se că sunt forte şi că se pot inchega», mi-a zis. Aşa am început activitatea eu cu el”. 

După o perioadă, Ion Iliescu şi-a manifestat faţă de Militaru dorinţa de a-l contacta 
direct şi pe fostul ministru al Apărării Ionita, în care avea foarte multă încredere. „Au 
urmat apoi întâlniri cu Iliescu şi aşa a început să se închege treaba: erau cele două 
grupe, militară şi politică. Eu m-am întâlnit cu Iliescu, care mi-a făcut cunoştinţă cu 
încă doi oameni” - îşi amintea Militaru. „Unul era civil, profesor, Măgureanu. iar 
celălalt militar, căpitan de rangul I, Radu Nicolae. [...] Am început în această formaţie 
să ne pregătim în scopul de a organiza o adevărată lovitură de stat pentru toamna lui 
1984, în timp ce soţii Ceauşescu erau plecaţi în Republica Federală Germania. Trebuie 
să vă spun cu mult regret că acţiunea noastră a eşuat. Poate că nici nu era organizată 
aşa cum se cuvine, dar am mai şi rămas cu impresia că cineva a trădat. [...] După acest 
eşec, ne-am întâlnit tot grupul într-o casă conspirativă în care, în cele din urmă, am 
înţeles că am fost şi înregistraţi şi ne-am pus întrebarea dacă ne oprim sau mergem mai 
departe. Am hotărât că mergem mai departe. Modalitatea de organizare şi acţiune era 
împărţită între părerea militarilor şi a civililor. Civilii ziceau că e nevoie de un puci 
militar, câteva grupe, pâr! pâr! (chiar aşa se pronunţa cineva), îi răsturnăm şi gata. 
Noi ne-am abținut să confirmăm o asemenea posibilitate, pentru că, după aceea, noi, 
militarii, am hotărât ceva diferit. Mai întâi, că Armata nu trebuia să fie implicată într-un 
asemenea act. A doua chestiune, să facem în aşa fel încât să nu curgă sânge”. 

Dar sângele totuşi a curs. Din 1987, mai ales sub impactul morţii suspecte a gene- 
ralului lon Ioniţă, zelul conspiratorilor s-a mai potolit. Singurul fapt care s-a mai petre- 
cut, susţine Militaru, a fost constituirea unui grup de asalt, din „oameni din Armată şi 
Ministerul de Interne, atât activi, cât şi în rezervă”, care urmau să fie dotați cu arme 
tranchilizante. Armamentul destinat acestei grupe urma să le fie furnizat complotiştilor 
printr-o filieră neprecizată, iar „la sfârşitul lui februarie - începutul lui martie stabili- 
serăm să trecem la ceea ce nu s-a reuşit în 1984”. Acestei grupe, susţine Militaru, i se 
adăugau „un număr însemnat de activişti de partid”, care urmau să umple „vidul de 
putere” după arestarea Ceausestilor şi a apropiaților lor. „Multă lume se bate cu pumnul 
în piept că de atunci a luptat împotriva comunismului. Nu s-a pus problema împotriva 
comunismului -— şi asta trebuie să fie foarte clar”, povestea Militaru. După 1985, când 
Mihail Gorbaciov a ajuns la putere în Uniunea Sovietică, aripa prosovietică din rândul 
comuniştilor români a devenit, aproape mecanic, implicit o aripă reformistă, în contra- 
dictie totală cu linia de tip stalinist impusă de Ceauşescu. Militaru îşi aminteşte: „În 
iarna lui 1984-1985 - după eşecul pe care l-am avut - am zis să infiintém un Comitet 
al Salvării Naţionale şi să îl dăm publicităţii. S-a făcut scrisoare către Europa Liberă, 
dar, din păcate, nu a fost publicată. Comitetul însă a existat. În cercuri restrânse de 
oameni se ştia de existenţa unui asemenea comitet. În iarna lui 1988-1989, acest Comitet 
s-a transformat în Front al Salvării Naţionale”. La câteva luni după aceea s-a creat, 
susţine Militaru, şi un „Front Militar”. Nemultumirile erau însă exprimate doar în sur- 
dină, de frica Securităţii. Complotul rămăsese cantonat în Parcul Herăstrău, din veci- 
nătatea cartierului Primăverii. 

Mai ales că împotriva unora dintre „complotişti” s-a abătut furia regimului. Căpitanul 
de rangul I Radu Nicolae a fost condamnat la zece ani de închisoare ; generalul Stefan 
Kostyal a fost condamnat, evacuat din Bucureşti, cu domiciliu forţat în provincie, trecut 
în rezervă şi degradat printr-un decret special. „Practic, cinci ani de zile am fost terorizati, 


450 REVOLUTIA DIN 1989 


nu mai puteam suporta această teroare. Nici eu, nici copiii, nici nevasta, toată familia 
eram în aceeaşi situaţie”, relata Militaru. „Zvonuri de genul că la închisoarea Jilava 
s-au săpat 20 de gropi pentru 20 de generali din Armată erau ceva frecvent.” 

În condiţiile de mai sus, Militaru decide să ia legătura direct cu „tovarăşii sovietici” : 
„Mi s-a organizat un contact la Consulatul General Sovietic de la Constanţa. După două 
luni de zile de la moartea lui Ioniță (20 august 1987), am fost acolo, la consulat, cu trei 
probleme. Întâi, l-am întrebat [pe consul] ce părere are Uniunea Sovietică dacă în 
România ar avea loc o mişcare pentru înlăturarea lui Ceauşescu. Apoi, dacă Uniunea 
Sovietică va recunoaşte noile autorităţi şi a treia problemă, care ne durea cel mai tare, 
dacă se va repeta un august 1968, de la Praga. Consulul a plecat, a stat 15-20 de minute, 
care mie mi s-au părut ore, apoi a venit, ne-a servit cu o cafea, un coniac şi apoi a zis 
«Tovarăşe Militaru, Uniunea Sovietică nu se amestecă în treburile interne ale României, 
faceţi ce credeţi că trebuie să faceţi. A doua problemă, vă asigur că Uniunea Sovietică 
va recunoaşte prima noile autorităţi din România. Şi a treia problemă, niciodată nu se 
va repeta ceea ce s-a întâmplat în august 1968 în Cehoslovacia»”. Binecuvântarea 
Moscovei pentru răsturnarea lui Ceauşescu exista. Comitetul Salvării Naţionale, trans- 
format cu aproape un an înaintea evenimentelor din decembrie 1989 în Front, putea să 
treacă la treabă. 

Dar atât precautiile, cât şi atenta supraveghere a „complotiştilor” au amânat mult 
lucrurile. Acţiunea lor avea să fie devansată de izbucnirea revoitelor la Timişoara. „În 
ziua de 18 decembrie trebuia să plec într-un sat de lângă Timişoara, pentru ceva pur 
personal”, relatează Militaru. „În seara de 17 decembrie, pe la miezul nopţii, a venit 
la mine un maior de Securitate, care era legătura mea cu un grup din Securitatea română 
(să intelegeti, nu toată Securitatea era de partea lui Ceauşescu, multi din ei au făcut 
parte din Frontul Militar). Acest maior mi-a spus că la Timişoara a început revolta, că 
s-a tras în populaţie, că speră şi ei să se extindă pe tot teritoriul ţării. [...] Mi-a mai 
spus că sunt rugat să nu părăsesc domiciliul nici ziua, nici noaptea, pentru că viaţa mea 
este în pericol. Printr-un telefon, m-am convins că Armata este alarmată şi m-am con- 
format recomandărilor - nu am ieşit din casă. Eram sigur că puteau să mă lichideze 
oricând. [...] În 22 dimineaţa am ascultat comunicatul despre moartea lui Milea. [...] 
dintr-un instinct, am dat drumul la televizor şi am văzut că televiziunea emite. Ceauşescu 
fugise. M-am îmbrăcat militar şi am plecat la Televiziune”, a relatat Militaru. Venise 
clipa ca, pe umerii oamenilor ieşiţi în stradă, „complotiştii” care se pregătiseră atâta 
vreme să ia puterea în România să treacă, în sfârşit, la acţiune. 


* 


În octombrie 1984, un prim complot pentru înlăturarea lui Ceauşescu a eşuat, după 
cum reiese din lungul interviu acordat de Militaru echipei BBC în 1994, dintr-un motiv 
care astăzi poate părea cel puţin hilar, dar, dacă este să coborâm în timp, în arbitrarul 
şi absurdul sistemului comunist, acesta devine cu totul plauzibil. La acea vreme, lon 
Ioniţă, fost ministru al Apărării, Nicolae Militaru, fost comandant al Garnizoanei 
Bucureşti, şi generalul Ştefan Kostyal (ultimii doi, în strânse legături cu serviciile secrete 
sovietice, legături datorită cărora au fost marginalizati în ierarhia militară) au pus la cale 
un puci pentru înlăturarea dictatorului, în vremea în care acesta se afla într-o vizită 
oficială în RFG. Aflând, se pare, ceea ce i se pregătea, prin intermediul altor doi 
generali din Armată care erau la curent cu „complotul” (Gomoiu şi Drăgan), Ceauşescu 
şi-a întrerupt vizita şi s-a întors cu două zile mai devreme, după ce, în Germania fiind, 

a trimis toate unităţile militare din Bucuresti (de unde se ştia, fără alte amănunte, că va 
începe rebeliunea) la culesul porumbului. Între acestea se afla şi unitatea mecanizată 
care ar fi trebuit să fie un factor activ în lovitura de stat militară. Din acel moment, 
protagoniştii au intrat în vizorul Securităţii, aşa că „legătura” dintre generalii „armatei 
stiuletilor” şi activiştii care în acelaşi timp complotau în Herăstrău nu a putut scăpa aten- 
tiei „organelor” de Securitate, cu atât mai mult cu cât Ceausescu a însărcinat cu această 
supraveghere o unitate de elită - UM 0110, care se ocupa de contraspionaj pe „ţările de 
est”, adică supraveghea mişcările agenţilor „tovarăşilor” din Pactul de la Varşovia pe 
teritoriul României, cu care majoritatea celor care i se împotriveau aveau legături, de o 
natură sau alta. Ceea ce trebuie înţeles astăzi este că în urmă cu trei decenii nicio 
schimbare nu putea depăşi logica sistemului, şi anume nu se putea petrece fără încuvi- 
intarea Moscovei, faţă de care Ceauşescu se distantase, alegând propria cale, calea 
propriilor himere. Constiinta acestei distantari a devenit, an după an, o teamă paranoică. 

Să ne întoarcem însă la „complotişti”, care au avut încă norocul să găsească, pe 
atunci, un Ceauşescu relaxat, în comparaţie cu angoasele lui de mai târziu. Chiar şi aşa, 
faptele nu au rămas nepedepsite. Generalul Kostyal, comunist din ilegalitate, factor activ 
al complotului, „omul de legătură” cu Ambasada URSS, căsătorit cu o rusoaică şi 
absolvent al Academiei Militare „Mihail B. Frunze” din URSS (ca şi generalul Militaru), 
care căutase să obţină 40 de pistoale cu amortizor prin intermediul „legăturilor” sale 
pentru a duce la îndeplinire „planurile”, a fost prima victimă (cu toate că încercase să 
tempereze zelul puciştilor, atrăgându-le atenţia : „Măi, fraţilor, Ambasada URSS nu-i 
arsenal ! ”). În logica „curat-murdară” a regimului, care nu avea nevoie de scandal, mai 
ales cu Moscova, ci, eventual, doar de infractori, Kostyal a fost acuzat de... furt de 
curent, prin sabotarea contorului de electricitate. A fost condamnat deci că şi-a desigi- 
lat contorul şi a stat zece luni în închisoare. Îndeajuns spre a fi total compromis, trecut 
în rezervă şi degradat. Un alt protagonist, căpitanul de rangul I Radu Nicolae, a fost 
condamnat de asemenea într-un proces de drept comun (de această dată, se pare, pe 
bună dreptate) la o pedeapsă mult mai mare. Fostul ministru al Apărării Ion Ionita a 
murit în vara anului 1987 în Spitalul „Elias”, unde a fost internat fără voia sa, iar 
generalul Militaru a fost plasat sub strictă supraveghere. 

Armata română devenise armata lui Ceauşescu. În 1991, generalul Kostyal recunos- 
tea cu năduf: „Rezultatele noastre au fost nule. Nu am reuşit să ne facem cunoscuţi 
decât Securităţii”. Aceasta pentru că „aripa politică” a „complotului” - cea care ar fi 
trebuit să acopere segmentul „comunicării” unor idealuri comune celor consideraţi fideli 
cauzei, să le transmită „posturilor de radio occidentale” - avea grijă să se agite doar 
atât cât trebuie, fără riscuri majore. 

În acest timp, „aripa politică” a complotiştilor, condusă de Ion Iliescu, secondat de 
Virgil Măgureanu şi compusă din auditoriul activiştilor pensionari din Primăverii în 
plimbările de sâmbătă seara prin Herăstrău, „zburda” prin „teoria convergentei siste- 
melor” sau altele asemenea, visând la un viitor în care Comitetul Politic Executiv să le 
stea la picioare, iar „socialismul luminos” să capete o faţă umană. După chipul şi ase- 
mănarea lor - dacă se poate. În orice caz, o faţă mai umană decât cea a lui Ceausescu, 
care umpluse deja viata tuturor românilor - şi mai ales pe a lor, cei asemenea lui, care 
îl cunoşteau de pe atunci mult mai bine decât oricare dintre noi şi nu încetau să se mire 
cum de s-a putut întâmpla ca „Neculăiţă Minciună”, cum îl „alinta” Maurer, să-i plaseze 
la marginea puterii. 

Printre nemulţumiţii partidului, Ion Iliescu devenise, neîndoielnic, o figură aparte. 
Vechi membru al aparatului de partid, încă de pe băncile liceului şi ale studiilor sale la 

Moscova, el a fost pentru prima oară criticat dur de Ceausescu la 9 iulie 1971, pentru 
spiritul său „intelectualist, birocratic şi mic-burghez”. În vara anului 1979, când se afla 
„marginalizat” ca prim-secretar la laşi, mai este pedepsit o dată, pentru o vizită şi 
discuţii neautorizate în Republica Sovietică Socialistă Moldovenească - se pare, chiar la 
cererea lui Brejnev, cu care Ceauşescu s-a întâlnit o lună mai târziu în Crimeea. Dar nici 
unul dintre cei doi nu îi iubea pe „reformişti” asemenea lui Ion Iliescu. Lucrurile s-au 
schimbat radical pentru acesta odată cu venirea lui Gorbaciov la putere. Atât de mult, încât 
ziaristul Peter Johnson scria în Sunday Times din 16 martie 1986: „Liderul sovietic Mihail 
Gorbaciov a intervenit în lupta dintre posibilii succesori ai lui Nicolae Ceauşescu. În prima 
poziţie pe lista pretendentilor se află soţia lui Ceauşescu, Elena, dar se pare că şansele 
ei sunt minime [...]. Rivalul ei cel mai puternic este Ion Iliescu, un activist instruit la 
Moscova, care este favorit datorită legăturilor sale strânse cu Kremlinul ; în anii 1950 
a fost coleg la universitate cu Gorbaciov [...]. Ruşii îl preferă pe Iliescu, care se bucură 
de prestigiu în partid şi este bine văzut de Gorbaciov”. A doua zi, pe 17 martie 1986, 
un analist britanic al BBC comenta, la rândul său: „Monopolul asupra puterii deţinut 
de clanul Ceauşescu este atât de mare, iar membrii actualei conduceri sunt atât de legaţi 
de politica lui Ceauşescu de după 1971, încât orice alternativă politică de conducere este 
exclusă câtă vreme clanul se află în putere. Totuşi, în cazul unei cotituri, va trebui să 
fie ales un om dintre cei care acum se află la periferia puterii. Între aceştia, Iliescu este 
un reprezentant tipic”. Aşa era — Iliescu se afirmase drept un om de viitor pentru sistem. 

La fel de tipică pentru un nomenclaturist a fost prudenţa, ca să nu spunem lipsa de 
curaj, a lui Ion Iliescu. Acesta aştepta să fie „uns” în locul lui Ceauşescu „din afară”, 
de către sovietici, după buna tradiţie stalinistă. În momentul în care vechi activişti ai 
partidului au semnat şi au difuzat în 11 martie 1989 la BBC şi Europa Liberă, la initi- 
ativa lui Silviu Brucan, o scrisoare (cunoscută ca „Scrisoarea celor şase”, după numă- 
rul semnatarilor) în care se denuntau abuzurile regimului, generalul Kostyal i-a transmis 
lui Iliescu solicitarea de a se alătura semnatarilor, printr-un nou protest şi mai radical. 
Răspunsul a venit, prudent, prin generalul Militaru : nu e cazul. Bineînţeles că nu era 
cazul - nu erau aşteptate în România tancurile lui Gorbaciov, ocupate in Afganistan. 
Ştefan Kostyal a compus singur un protest, găsit, după schimbul de mesaje cu Iliescu, 
de o perchezitie a Securităţii. Tot atunci i s-a descoperit în cămară şi o jumătate de 
kilogram de piper. A fost arestat din nou şi anchetat, de această dată pentru „speculă 
cu piper”. După 1989 avea să spună cu năduf despre Ion Iliescu şi trecutul lor comun: 
„Azi văd că se laudă cu o disidenţă începută încă din 1971, prin nimic justificată. Ce 
disidenţă ? O disidenţă care nu e decât o legendă, creată de Securitate”. La mijlocul 
anilor 1990, Ştefan Kostyal s-a stabilit definitiv la Moscova, afirmând că nu se simte în 
siguranţă în România. În 2001, Ion Iliescu, preşedinte al ţării, anunţa, fără ca acest fapt 
să-l tulbure, că, deşi a fost urmărit de Securitate, se pare că dosarul său a dispărut din 
arhive. Probabil că generalul Kostyal a avut dreptate. 


Ba 


Pe 21 decembrie 1989, dupa mărturia aceluiaşi Ştefan Kostyal, publicată pe 8 aprilie 
1991 de revista Cuvântul, „Iliescu stătea acasă”. Un traseu mult mai sinuos l-a avut în 
acele zile Virgil Măgureanu. Acelaşi general afirmă ; „Acest Măgureanu era chiar foarte 
activ pe la mijlocul lui decembrie. Brucan mi-a povestit că pe el nici măcar rudele nu 
îl puteau vizita la domiciliul forţat în care se afla înainte de 22 decembrie. Se trezeşte 
însă pe la mijlocul lui decembrie cu acest Măgureanu în vizită. Avea la el şi o sticlă de 
vin, ca orice securist care face o vizită de curtoazie - mai mare gafă nu putea să facă”. 

O judecată poate cam dură şi în orice caz nedreaptă. Măgureanu a fost, conform 
propriei sale mărturii, dar nu numai, unul dintre „factorii” extrem de activi ai complo- 
tului anticeauşist. Încercând să închege o cât mai largă grupare de activişti care să i se 
opună lui Ceauşescu, în calitatea sa de profesor la Academia „Ştefan Gheorghiu” a 
deschis uşile multora, nu fără riscuri. Uneori acestea veneau de unde nu te aştepţi. De 
pildă, fostul lider al grevei minerilor din Valea Jiului din 1977, Dobre, ajuns printre 
studenţii săi la Academia „Ştefan Gheorghiu” (sistemul prefera mai întâi pervertirea 
opozanților şi doar în caz „malign” trecea la represalii), pe care Măgureanu încerca să-l 
apropie grupării complotiştilor, l-a turnat pe „domnul profesor”. În 1994, în faţa comi- 
siei senatoriale care investiga evenimentele din decembrie 1989, Virgil Măgureanu, ajuns 
director al Serviciului Român de Informaţii, afirma : „Astăzi sunt şi în posesia chitan- 
telor cu banii pe care îi încasa de la Securitate”. 

În 1989, potrivit afirmațiilor sale, neconfirmate însă şi de alte surse, încercarea de 
a se ralia „Scrisorii celor şase”, împreună cu Ion Iliescu, a fost dejucată de Securitate. 
Măgureanu a primit domiciliu obligatoriu la Focşani (după cum se ştie, Iliescu nu a patit 
nimic). Aici a avut însă o oarecare libertate de mişcare. Aşa a putut să plece de aici 
chiar după ce izbucnise revolta la Timişoara. „Printr-o coincidenţă providenţială, atunci 
îmi dispăruse complet vocea. Deci am plecat miercuri, pe 20 decembrie 1989, pe bază 
de concediu medical. Dar luasem legătura cu familia ca să nu stăm în Bucureşti, cu zece 
zile înainte aveam deja bilete cumpărate să mergem la Zalău [la Giurtelec-Hodod, satul 
său natal, n.n.].” Vocea îi dispăruse la timp, în conformitate cu datele de pe biletele de 
tren. În fata comisiei senatoriale care a investigat evenimentele din decembrie 1989, 
Virgil Măgureanu recunoştea că a sosit mai întâi la Bucureşti, alături de familie, unde 
a avut ocazia să vadă începutul sfârşitului: „Deja pe sub balconul de la apartamentul 
nostru din Ştefan cel Mare treceau cu lumânări in mână manifestantii şi ne făceau semne 
să coborâm”. A coborât alături de ai săi şi, prudent, a luat trenul spre Zalău. Avea să 
facă cale întoarsă a doua zi, „după ce l-am văzut pe Caramitru pe post”. 

Oricum, s-a grăbit cât a putut, străbătând ţara de la un capăt la altul, spre deosebire 
de Ion Iliescu. Acesta încercase în zadar să se învoiască de la serviciu (Editura Tehnică) - în 
acele împrejurări, toţi şefii instituţiilor erau „de permanenţă”. Dar nu reuşise să o 
găsească la telefon pe tovarăşa ministru Suzana Gâdea, spre a-i solicita aprobarea, ca 
să plece fără riscuri la „revoluţie şi reformă”. Aşa că s-a ivit la sediul CC al PCR abia 
la ora 17:40, însoţit de ambasadorul sovietic Evgheni Tiajelnikov. Venise vremea deci- 
ziilor aşezate, iar Iliescu se simţea în putere să le ia, în pofida celor din stradă, care 
cereau tot mai insistent şi supărător „Jos comunismul ! ”. 

În faţa acestor strigăte, generalii armatei moarte a regimului i s-au alăturat, făcând 
un front comun - al „salvării nationale”. Generalul Stănculescu, cu piciorul în ghips, 
generalul Militaru, cu tunica duhnind a naftalină, Ion Iliescu, care era ocupat în momen- 
tul în care a fost solicitat să vină la TVR după fuga lui Ceauşescu cu repararea unei 
clante, şi „revoluţionarul în pulover roşu” Petre Roman, fiul unui cunoscut cominternist, 
au participat la o revoluţie pe care nu au fost în stare să o pună la cale împotriva lui 
Ceausescu, pe care nu o înțelegeau pentru că nu era a lor şi de care de fapt le era frică, 
pentru că scăpa logicii cazone. Priceputi la lovituri de stat teoretice, generalii armatei 
moarte au înviat, pentru a salva ceea ce mai era de salvat din comunismul pe care l-au 
slujit o viaţă. Lor li s-a adăugat grupul de activişti „complotişti”, în efortul lor comun 
de a împiedica radicalizarea mişcării de stradă şi de a salva ce se mai putea din sistemul 
de putere comunist. 

Comitetul Central, Televiziunea şi Ministerul Apărării au devenit rapid polii de 
atracţie pentru acest grup de oameni. Din aceste puncte, în frunte cu Ion Iliescu, au 

umplut rapid ,,vidul de putere”, aplicand stratagemele puse la punct anterior. Ridicarea 
populară împotriva comunismului, cu evidente trăsături revoluţionare, a fost utilizată de 
grupul de complotişti în trambulină pentru cucerirea puterii politice în statul român. Ei 
nu au mai apucat să dea o lovitură de stat lui Ceauşescu, care părăsise puterea în urma 
revoluţiei din stradă, ci acesteia din urmă, care căpătase un tot mai pronunţat caracter 
anticomunist. 


* 


La izbucnirea revoltei la Timişoara si ca urmare a primelor acțiuni militare de înă- 
buşire a ei se auzea repetat şi obsesiv la Europa Liberă că populaţia oraşului, cea ieşită 
în stradă, era masacrată de lanţuri de soldaţi înarmaţi şi chiar de tancurile ieşite pe Calea 
Girocului. Treptat, o tot mai larga parte a populaţiei României li s-a alăturat — mai întâi 
cu îngrijorare şi compasiune, apoi în revoltă, manifestată iniţial în marile oraşe din 
Transilvania. După nesăbuinţa lui Ceausescu, care a insultat în 20 decembrie morţii a 
căror ucidere o comandase şi a căutat a doua zi cumpărarea constiintelor cu 100 de lei, 
calea era fără întoarcere. S-a petrecut atunci ceva peste puterea de înţelegere a oameni- 
lor - parcă patru decenii de teroare, de stat la cozi, de cartele, de frig şi mai ales de 
umilinte s-au adunat atunci în toţi, indiferent de vârstă. După „mitingul de susţinere” 
organizat de Ceauşescu s-a ridicat şi populaţia din Bucureşti. Se revărsase paharul. Frica 
era înghițită ceas de ceas de porţii mari de curaj, iar anii de umilire se transformau clipă 
de clipă într-o libertate care înceta să mai fie numai interioară. O libertate căreia 
TAB-urile Armatei nu îi puteau ţine piept, după cum nu i-au putut ţine piept nici „usla- 
şii” Securităţii. 

În aceste împrejurări, echipa „complotiştilor” conduşi de Ion Iliescu s-a urcat pe 
„tronul” lăsat vacant de Ceauşescu. Au ajuns în fostul „cabinet 1”, în ministere sau la 
Cotroceni, căţărându-se pe morţii Timişoarei, ai Clujului, ai Bucureştiului, dar au si 
sporit numărul acestor morţi — spre a-şi legitima puterea, pentru a cărei cucerire au avut 
un merit marginal şi minor. Istoria acestui „grup” de oameni este de fapt istoria unei 
lovituri de stat, care a pus capăt Revoluţiei anticomuniste din România. 

Concluzia lui John Simpson la finalul documentarului BBC este mai degrabă o con- 
statare, care in sine spune foarte multe: „De fapt, toţi se cunoşteau între ei dinainte”. 
Ceea ce, nu-i aşa, ar putea exclude „rolul întâmplării în istorie”, căci o „mână a proniei” 
se exclude de la sine în cazul acestui grup de marxişti, cu legături directe în structurile 
puterii comuniste din România. 


Generalul Nicolae Militaru 


Nicolae Militaru : ...de aceea am întrebat cu cine aţi mai stat de vorbă, pentru că toţi 
care... unii ştiu şi ei, în detaliu. Aşa că să nu vă miraţi, Brucan a zis că nu a fost nimic 
înainte. Nu ştie el! Categoric, şi domnul Iliescu o să spună tot acelaşi lucru, pentru că 
din toamna lui 1984 situaţia a devenit cu totul alta, faţă de înainte. El nici acum nu 
recunoaşte asta. Revoluţia ne-a luat prin surprindere, acesta este purul adevăr şi nici 
atunci, pe timpul Revoluţiei, numai de asta nu îmi ardea mie sau lui, să discutăm despre 
ce s-a organizat şi ce trebuia să se întâmple şi aşa mai departe. El nici acum nu ştie. 
I-am transmis eu, prin generalul Ionel, care a venit într-o zi la mine, i-am povestit foarte 


„ZECE ZILE CARE AU PĂCĂLIT LUMEA.” PROTAGONISTI Al REVOLUȚIEI ROMANE... 455 


multe aspecte, pe care nu le cunoştea. Mi s-a comunicat că i-a transmis ceea ce îi spu- 
sesem, dar atât, eu cu Iliescu nu am stat de vorbă despre această perioadă. A existat o 
activitate subterană în România pentru înlăturarea prin forţă a lui Nicolae Ceauşescu şi 
a tuturor celor apropiaţi. [Pe banda video, John Simpson a întrebat ulterior, revenind 
asupra acestui aspect: „A făcut parte Ion Iliescu din acest complot? ”. „Absolut”, a 
răspuns Nicolae Militaru, n.n.) 

Dennis Deletant: Puteţi să ne spuneţi când a început, în opinia dumneavoastră, 
Revoluţia ? 

N.M. : Toată această luptă împotriva dictaturii în România trebuie împărţită în două 
etape: prima etapă a fost de câţiva ani buni de zile, unde s-a dus o luptă foarte tenace, 
de înlăturare prin forţă a dictatorului Ceauşescu şi a tuturor celor ce sunt în preajma lui 
şi care, cum se zice, „îl scărpinau între coarne”. A doua etapă a constat în declanşarea 
propriu-zisă a Revoluţiei. Prima etapă a început prin anii 1970. Doamnei [Tira Schubart, 
cu care fusesem la general acasă pentru a fixa data şi detaliile interviului, n.n.], când 
a fost aci, la mine, i-am povestit chiar de o etapă anterioară, care a fost înainte de august 
1968 - spunând august 1968, am în vedere ce s-a întâmplat în Cehoslovacia. Un moment 
de foarte mare importanţă, unde, ştiţi cu toţii, România nu a participat cu trupe. 
Dimpotrivă, Ceauşescu a dat dovadă de o atitudine deosebită şi a luat o poziţie fermă 
împotriva invaziei, ceea ce a făcut ca acţiunile lui să crească. După aceea, la câţiva ani 
de zile, situaţia s-a schimbat, căci Ceauşescu a devenit cel mai mare tiran, probabil, 
dintre toţi conducătorii ţărilor est-europene. 

D.D. : ince fel ati fost implicat dumneavoastră în efortul de a-l înlătura pe Ceauşescu ? 

N.M.: Atunci când el a fost numit în fruntea partidului, eram comandant de Armată 
la Cluj. În acea perioadă a avut loc evenimentul de care vă vorbeam, invazia din 
Cehoslovacia. M-am mutat la Bucureşti, în 1969. Odată cu anii 1970, Ceauşescu a 
început să ducă o politică prin care desfiinţa aproape Armata. Eram tot comandant de 
Armată aici, în Bucureşti. Totul pentru construcţii, totul pentru dezvoltare, cu riscul de 
a muri lumea de foame, şi aşa mai departe. A fost antrenată în aceste evenimente inclu- 
siv Armata, care a fost transformată într-un fel de cohortă de salahori pe şantierele 
naţionale. Prin decretele pe care le dădea, încet, încet a luat măsuri împotriva Armatei, 
începând de la hrănire, echipare, cazare până la instruirea trupelor. Pe noi, militarii, ne 
preocupa apărarea patriei. Suntem aici în bătaia vânturilor, asta se ştie foarte bine. 
Făceam noi parte din Tratatul de la Varşovia, dar ştiam şi ce s-a întâmplat în 1968 cu 
Cehoslovacia şi nu am zis niciodată că, dacă atunci nu a fost la noi o invazie, asta 
înseamnă că suntem în afara unui astfel de pericol. Mai ales că erau momente de tato- 
nare a anumitor generali şi ofiţeri din Armata română, cam ce atitudine ar lua ei dacă 
s-ar întâmpla ceva similar celor petrecute în Cehoslovacia. Ministrul Apărării Naţionale 
era regretatul Ion Ionita, general de Armată. Noi ne cunosteam foarte bine şi ajunsese- 
răm să avem deplină încredere unu! în altul. Eu avusesem un semnal încă de când eram 
comandantul Armatei de la Cluj, că trebuie să fac în aşa fel încât să îl contactez pe 
Maurer (în vârful piramidei Comitetului Central, înainte de a-l face praf Ceauşescu, 
Comitetul Politic şi apoi Biroul Politic Executiv, se aflau oameni care erau împotriva lui 
Ceauşescu). Cât am fost la Cluj nu am avut această posibilitate, pentru că Maurer nu a 
venit prea des acolo şi, atunci când venea, nu te puteai duce direct la el să îi spui că ai 
primit un semnal etc. După ce am venit în Bucureşti, în martie 1974, l-am întâlnit pe 
Maurer în pădurea Băneasa şi am stat de vorbă cu el aproape patru ore. M-am lămurit 
atunci de foarte multe chestiuni. Maurer renuntase la funcţia de prim-ministru din motive 
foarte precise. Mi-a spus si de ce a plecat din funcţia pe care o deținuse şi care este 

situaţia, de fapt, a economiei nationale şi ce se întâmplă cu acest Ceausescu. La sfâr- 
şitul discuţiei noastre Maurer mi-a spus: „Măi, Militarule, te cunosc bine. Eu nu mai 
pot face nimic... Sunt la vârsta la care sunt, nici puterea politică nu o mai am. Tu eşti 
tânăr şi mai poţi face ceva pentru poporul ăsta. Dacă eşti hotărât să faci ceva, atunci 
fă! Eu am să te ajut cum am să pot”. 

Acesta a fost pentru mine un moment foarte important, pentru că de acum începusem 
să iau mai concret o poziţie, care, socotesc eu, era nimerită în momentul respectiv (care, 
bineînţeles, era extraordinar de riscantă). Îl aveam însă ca sprijin pe ministrul Apărării 
Naţionale, generalul Ion Ioniţă. În acel an, 1974, Ceauşescu a început să lovească direct 
în Armată, având destui susţinători chiar înăuntrul acestei instituţii. Şi primul în care a 
lovit a fost şeful Marelui Stat-Major, generalul Ion Gheorghe. Ne-am trezit cu toţii că 
generalul Ion Gheorghe era mutat din funcţia de şef al Marelui Stat-Major în funcţia de 
prim-vicepreşedinte la Primăria capitalei. Sigur, toţi ne-am pus întrebarea de ce, dar 
până la urmă nici nu ne-am mirat, pentru că Ion Gheorghe era unul dintre cei care îl 
susțineau întru totul pe Ion Ionita. A fost făcut un plan foarte diabolic, aş zice, pentru 
că cineva dorea să ajungă în fruntea Ministerului Apărării Naţionale... lertaţi-mă, n-am 
să-i dau numele, pentru că mi-e şi scârbă să i-l pronunt - o canalie ordinară! [Este 
vorba de generalul Ion Coman, şef al Marelui Stat-Major din 1974 şi ministru al Apărării 
în 1976-1980, n.n.] El dorea neapărat să ajungă ministrul Apărării Nationale, dar nu 
l-a atacat direct pe Ionita, pentru că, dacă l-ar fi atacat direct şi îndepărtat, ar fi devenit 
ministru automat primul locţiitor, adică şeful Marelui Stat-Major. Şi atunci, l-a atacat 
pe Ion Gheorghe, şeful Marelui Stat-Major. Îndepărtându-l, el a venit în locul acestuia. 
O paranteză aici, fusesem numit eu, dar el a făcut tot felul de manevre cu sprijinul 
Securităţii ca să mă ponegrească în aşa măsură, încât era gata să se treacă peste decre- 
tul semnat şi să apară el. Imediat ce a devenit şeful Marelui Stat-Major, a început să îl 
mănânce, să îl roadă pe Ioniţă şi a reuşit. Era o practică la Ceauşescu de înlăturare prin 
vârful piramidei, aşa-zisa promovare! Şi l-a trecut pe Ioniţă din ministrul Apărării 
Naţionale, viceprim-ministru ! M-aţi înţeles... ca, după aceea, să-l înlăture şi de acolo. 
Şi a trecut această canalie în funcţia de ministru. 

Nu a durat mult si, în iunie 1978, am fost eu înlăturat din Armată, scos, la 52 de 
ani, de la comanda Armatei din Bucureşti, unde fusesem timp de nouă ani de zile, şi 
numit, la fel, cu masca aceasta de promovare, adjunctul ministrului Construcţiilor 
Industriale. Cu toată opoziţia mea, că n-am nici calificarea pentru aşa ceva, am fost 
numit prin decret în acea funcţie, unde am stat timp de şase ani de zile. În timpul acesta, 
Armata fusese făcută zob. Instructia nu se mai făcea, dotarea era cum era, sub obladu- 
irea acelui aşa-zis ministru (eu i-aş zice ministru de paie, că nu se pricepea la armată, 
fusese un politruc)... Am început să adresez fel şi fel de proteste, am cerut audienţe la 
Ceauşescu, la nevasta lui; m-au minţit ca nişte şarlatani, cum că nu ştiau nimic, că era 
nevoie de o mână de fier la Construcţii Industriale şi din cauza aceasta am fost numit 
acolo. Atât Ioniță, cât şi cu mine ne-am dus în noile funcţii cu gradele pe umăr, ca 
militari, şi am stat ca militari până ce am fost scoşi în rezervă. Pe mine m-a pensionat 
la 57 de ani, chiar dacă statutul nu prevedea o limită de vârstă pentru gradul de gene- 
ral-colonel (puteai trece la pensie şi la 70 de ani). Am mai stat un an de zile, ca civil, 
pe la Construcţii Industriale şi am cerut eu după aceea să plec. De asemenea, să nu 
credeţi că încă de la începutul începutului între mine şi Ioniţă au fost discuţii deschise. 
Fiecare trebuia să îşi asigure o perioadă de tatonare, a trebuit o anumită perioadă de 
timp să mă cunoască el pe mine, să îl cunosc eu pe el. După ce am văzut că ne potrivim 
şi la gânduri, am început să lucrăm intens, cu Ioniţă, dar şi cu alţii din Armată. 

Aceasta a fost până pe ia începutul anilor 1980. Deci anii 1970 au reprezentat peri- 
oada de acumulare, de nemulțumiri, iar la începutul anilor 1980 s-a trecut deja la 
acţiuni mai deosebite. Tot de la începutul anilor 1970 chiar şi domnul Iliescu a început 
opoziţia şi o opoziţie destul de vehementă. În urma unei vizite în China sau Coreea, 
Iliescu le-a stopat până şi entuziasmul care-i cuprinsese pe soţii dictatori la vederea 
manifestatiilor tipice de acolo. A fost îndepărtat din funcţia pe care o avea, a trecut prin 
diferite funcţii. La începutul anilor 1980, eu eram internat în spital. Iliescu a venit în 
vizită la cineva care era lângă camera unde mă aflam eu internat. Acel vecin era tatăl 
lui Petre Roman. Când a ieşit Iliescu din camera lui Walter Roman, am ieşit, întâmplă- 
tor, şi eu din cameră. Ne-am întâlnit şi am plecat amândoi pe scări, în jos. Cu vreo 
câteva zile în urmă, Ceauşescu a mai ţinut o cuvântare, unde a zis numai prostii. 
Coborând scările, am abordat direct cu Iliescu această discuţie. Aproape de sfârşit, când 
ieşeam în curte, am întrebat dacă totuşi nu există forte în România pentru a-l înlătura 
pe Ceauşescu. Iliescu a reţinut, nu mi-a dat un răspuns. Eu am ieşit din spital, m-am 
reîntors la serviciu, la treburile mele. Iliescu m-a căutat după vreo două săptămâni, 
ne-am întâlnit şi mi-a dat răspuns la acea întrebare pe care eu o lansasem în spital. 
„Pare-se că sunt forte şi că se pot inchega”, mi-a zis. Aşa am început activitatea eu cu 
el. După o anumită perioadă de timp, Iliescu mi-a spus că ar fi dorit să îl contacteze şi 
pe Ioniță, că avea foarte multă încredere în el - el nu ştia de legăturile mele cu Ionita =, 
că au fost la Ioniță doi oameni, că au vrut să îl tatoneze şi Ionita le-a „dat cu flit”, cum 
se spune, adică i-a cam evitat. Cum adică să intri în casa unui om şi să-i propui aseme- 
nea lucruri, când se ştia de ascultare etc. Atunci mi-am luat eu sarcina aceasta, de 
a-l pune in temă pe Ioniță. Au urmat apoi întâlniri cu Iliescu şi aşa a început să se 
închege treaba : erau cele două grupe, militară şi politică. Eu m-am întâlnit cu Iliescu, 
care mi-a făcut cunoştinţă cu încă doi oameni. Unul era civil, profesor, Măgureanu, iar 
celălalt militar, căpitan de rangul I, Radu Nicolae. El ştie multe lucruri pe care nu le 
ştiu nici eu. 

Am început în această formaţie să ne pregătim în scopul de a organiza o adevărată 
lovitură de stat pentru toamna lui 1984, în timp ce soţii Ceauşescu erau plecaţi în 
Republica Federală Germania. Trebuie să vă spun cu mult regret că acţiunea noastră a 
eşuat. Poate că nici nu era organizată aşa cum se cuvine, dar am mai şi rămas cu impre- 
sia că cineva a trădat. Aş face un păcat să pronunt numele cuiva, pe care l-am presupus... 
dar prea au coincis nişte lucruri... Poate că Radu Nicolae ar putea să vă dea şi nume. 
După acest eşec, ne-am întâlnit tot grupul într-o „casă conspirativă” în care, în cele din 
urmă, am înţeles că am fost şi înregistraţi şi ne-am pus întrebarea dacă ne oprim sau 
mergem mai departe. Am hotărât că mergem mai departe. Modalitatea de organizare şi 
acţiune era împărţită între părerea militarilor şi a civililor. Civilii ziceau că e nevoie de 
un puci militar, câteva grupe, pâr! pâr! (chiar aşa se pronunţa cineva), îi răsturnăm şi 
gata. Noi ne-am abținut să confirmăm o asemenea posibilitate, pentru că după aceea 
noi, militarii, am hotărât ceva diferit. Mai întâi, că Armata nu trebuia să fie implicată 
într-un asemenea act. A doua chestiune, să facem în aşa fel încât să nu curgă sânge. Ca 
să realizezi şi una, şi alta înseamnă să te poţi bizui pe nişte forţe, pe nişte dotări mate- 
riale. Vedeţi, între 1984 şi 1989 au trecut cinci ani de zile. Ei, în cinci ani să ştiţi că 
s-a lucrat foarte serios. Ca să faci rost de nişte materiale - tot pistoale se numeau, dar 
erau de altă natură, nu trimeteau un glonţ, ci o capsulă cu un ser foarte puternic, care 
te ţine adormit 24 de ore. Nu implici Armata, în schimb oameni din Armată, atât activi, 
cât şi în rezervă, au constituit un detaşament de asalt. Vă rog să retineti, aici erau incluse 
şi cadre militare din Ministerul de Interne, active şi în rezervă. De asemenea, mai erau 

şi un număr însemnat de activişti de partid. Vă rog să intelegeti că cele patru milioane 
de membri de partid n-au fost toţi la picioarele lui Ceauşescu. Marea majoritate, în a 
doua parte a „împărăţiei” lui Ceauşescu, l-au dezavuat, n-au fost de acord cu politica 
lui. 

Multă lume se bate cu pumnul în piept că de atunci a luptat împotriva comunismului. 
Nu s-a pus problema împotriva comunismului - şi asta trebuie să fie foarte clar. Pe plan 
mondial situaţia era cum era. Din 1985 venise la putere în Uniunea Sovietică Gorbaciov. 
Schimbase nişte lucruri. A avut loc Congresul al XXVII-lea al Uniunii Sovietice - au 
apărut nişte probleme noi în ideologia comunistă, de restructurare a comunismului, a 
gândirii comunismului. Că era o utopie este clar, toţi cei care au gândit la timpul respec- 
tiv erau convinşi de lucrul acesta. Dacă un socialism democratic era posibil şi era de 
dorit, un comunism cu preceptele sale era o utopie totală. Ce fel de stimulent era pen- 
tru om, dacă el ştia foarte bine că el, după ce comunismul se va fi înfăptuit, i se va da 
după propriile nevoi şi că i se cere în raport de ceea ce poate să dea? Niciun stimulent 
ca să înveţe, niciun stimulent prin care să se perfecţioneze in munca lui - o utopie. Deci 
nu s-a pus problema de luptă împotriva comunismului. ci împotriva ceauşismului, pen- 
tru că toţi eram convinşi că Ceauşescu numai vorbise despre autoconducere, autofinan- 
tare, autogestionare. Cum vedea însă pe cineva că iese din front, îi dădea în cap. 

Şi un lucru foarte important pe care, repet, îmi pare rău, domnul Iliescu nu-l recu- 
noaşte... [sfârşit de casetă; caseta se schimbă, iar generalul Militaru vorbise între timp 
de moartea generalului Ion Ioniţă, care aranjase ca un armament neletal, pentru anihi- 
larea cuplului Ceauşescu, să fie procurat, dar între timp a fost, n.n.] ...ucis. Şi, după 
ce a fost el ucis, s-a rupt orice legătură cu furnizorul, de aceea a trebuit un timp destul 
de îndelungat pentru a lega din nou capetele de aţă. A durat cât a durat, a durat destui 
de mult, dar, până la urmă, au fost găsite aceste capete, au fost legate şi a rămas ca 
armamentul să vină la începutul anului 1990, pe la sfârşitul lunii ianuarie - începutul 
lui februarie. O lună de zile pentru partea organizatorică, urmând ca la sfârşitul lui 
februarie - începutul lui martie să trecem la ceea ce nu s-a reuşit în 1984. Lovitura de 
stat nu s-a dat pentru că situaţia se schimbase. Se schimbaseră şi conducătorii politici 
comunişti din ţările est-europene. Mai rămăseseră România şi Albania. [În acest moment, 
l-am întrebat, din spate, dacă o asemenea acţiune nu era socotită de fapt o încălcare a 
jurământului, un act de trădare, n.n.] ...Eu am depus jurământul faţă de ţară, nu fata 
de familia Ceauşescu, şi familia Ceauşescu nu face altceva decât să ducă ţara în prăpas- 
tie. Căpitanul de rangul I Radu Nicolae a fost condamnat la zece ani închisoare. Generalul 
Kostyal a fost condamnat, evacuat din Bucureşti, cu domiciliu forţat în provincie, trecut 
în rezervă printr-un decret, pur şi simplu, şi nu numai trecut în rezervă, dar şi luat 
gradul de general. Ioniţă, v-am spus, scos din funcţie, la mine, perchezitie domiciliară, 
familia urmărită. Cine venea la mine era luat la întrebări după ce ieşea. Ce s-a discutat 
cu mine, în ce scop, dacă a fost chemat sau dacă a venit pur şi simplu şi aşa mai departe. 
Practic, cinci ani de zile am fost terorizati, nu mai puteam suporta această teroare. Nici 
eu, nici copiii, nici nevasta, toată familia eram în aceeaşi situaţie. La fel s-a întâmplat 
şi cu ceilalţi. Generalul Pletos, de exemplu - scos din funcţie, trimis într-o funcţie de 
colonel, pe Canalul Dunăre - Marea Neagră şi apoi trimis în rezervă -, a fost rechemat 
la Revoluţie şi el, şi generalul Cheler, care de asemenea fusese scos din Armată. Faptul 
că nu se cunoaşte toată această pânză de păianjen este pentru că, din motive de siguranţă, 
nimeni nu avea voie să aibă legături cu mai mult de două persoane. Zvonuri de genul 
că la închisoarea Jilava s-au săpat 20 de gropi pentru 20 de generali din Armată erau 
ceva frecvent. 

În 1987 Ioniță a murit. Problema a rămas in plină organizare şi fără să cunoaştem 
nişte date precise. Nouă ne era teamă - vă spun sincer - şi de Securitatea internă, dar 
şi de cea externă. Ne temeam ca ceea ce s-a întâmplat la Praga să nu se întâmple şi în 
România. Din cauza aceasta, după moartea lui Ioniță, mi-a revenit mie sarcina de a lua 
asupra mea toată această responsabilitate. Eram în Tratatul de la Varşovia, eram în CAER 
[Consiliul de Ajutor Economic Reciproc, n.n. ], aveam legături foarte strânse cu Uniunea 
Sovietică. Mi s-a organizat un contact la Consulatul General Sovietic de la Constanţa. 
După două luni de zile de la moartea lui Ioniţă (20 august 1987), am fost acolo, la 
consulat, cu trei probleme. Întâi, l-am întrebat [pe consul, n.n.] ce părere are Uniunea 
Sovietică dacă în România ar avea loc o mişcare pentru înlăturarea lui Ceauşescu. Apoi, 
dacă Uniunea Sovietică va recunoaşte noile autorităţi şi a treia problemă, care ne durea 
cel mai tare, dacă se va repeta un august 1968, de la Praga. Consulul a plecat, a stat 
15-20 de minute, care mie mi s-au părut ore, apoi a venit, ne-a servit cu o cafea, un 
coniac şi apoi a zis „Tovarăşe Militaru, Uniunea Sovietică nu se amestecă în treburile 
interne ale României, faceţi ce credeţi că trebuie să faceţi. A doua problemă, vă asigur 
că Uniunea Sovietică va recunoaşte prima noile autorităţi din România. Şi a treia pro- 
blemă, niciodată nu se va repeta ceea ce s-a întâmplat în august 1968 în Cehoslovacia”. 
După Revoluţie s-au spus foarte multe minciuni, că au venit agenturile străine să facă 
nu ştiu ce in România, că nu ştiu ce a făcut KGB-ul : toate sunt nişte minciuni gogonate ! 
Revoluţia a fost înfăptuită de poporul român şi, sincer vă declar, nu am niciun fel de 
îndoială că în perioada Revoluţiei din decembrie 1989 nu au fost pe teritoriul României 
agenturi străine. Aceste agenturi însă era normal să existe, pentru că picaseră toate 
căpeteniile din ţările de est, mai puţin în România şi Albania. Apoi, la începutul lui 
decembrie fusese întâlnirea dintre Gorbaciov şi Bush de la Malta şi deci era normal să 
se întâmple ceva până şi în România. Nu se întâlniseră ei acolo pentru a pune la cale, vezi, 
Doamne, lovitura din România. Ei aveau probleme mai mari, de importanţă mondială. 

Aşa că n-a făcut Revoluţia nici KGB-ul, nici CIA, nici Mosadul, nimeni altcineva 
decât amărâtul ăsta de popor român. V-am descris aceste amănunte pentru faptul că 
trebuie să se înţeleagă odată că şi în Occident s-a vorbit [despre români, n.n.] foarte 
urât în perioada prerevoluţionară. Că e un popor las, că mămăliga nu explodează, cu 
alte cuvinte, că poporul român duce în spinare orice greutate i se pune de către 
Ceauşescu. Realitatea este că a fost o luptă foarte aprigă, care pe care, şi, uite, poporul 
a câştigat. Mă refer aici la faptul că a câştigat această revoluţie, ce s-a întâmplat mai 
departe ar putea să v-o spună oricine din România, dacă este mai bine sau mai prost 
decât înainte. 

D.D.: Aţi povestit despre contactul pe care l-aţi avut cu Consulatul sovietic la 
Constanta. Stiau ruşii despre existenţa complotului dumneavoastră ? 

N.M.: Trebuie să vă mărturisesc cu o părere personală: că sovieticii cunoşteau 
situaţia din ţară era clar, nu am niciun fel de îndoială în privinţa aceasta. Retineti că 
Gorbaciov, începând cu 1985, când a preluat puterea, a mers pe cu totul altă linie şi cu 
fiecare conducător, când se întâlnea (inclusiv cu Ceauşescu, cu care s-a întâlnit de două 
ori), discuta aspecte legate de viitorul socialismului. Gorbaciov cu Honecker au avut 
chiar discuţii aprinse în privinţa aceasta, la fel cum a avut şi cu Ceauşescu, pentru că 
Ceauşescu nu era de acord cu noile idei. În schimb, amândoi fuseseră de acord cu 
conducătorul partidului comunist din Cehoslovacia în 1968... Dacă ştiau sau nu sovie- 
ticii despre complot n-aş putea să vă dau un răspuns. Un lucru e ceri: erau convinşi că 
pe teritoriul României se petrece ceva. Pentru că nu era numai grupul nostru, erau mai 
multe grupuri, împânzite cam pe tot teritoriul ţării. Că nu erau aşa de organizaţi cum 

eram noi, nu aveau o concepţie clară a ceea ce trebuie să fie făcut este adevărat. Erau 
grupuri care includeau civili şi militari, însă nu din Armată, ci din Securitate. 

Ruşii, cred eu, când au văzut că vine generalul Militaru şi le spune lucrul acesta, 
au înţeles că ştim exact ceea ce vrem să facem şi că avem încredere în noi. Nu putea să 
ajungă oricine la Consulat, e clar. Că mă cunoşteau pe mine, n-am nicio îndoială, eram 
comandant de Armată, participam la toate activităţile în cadrul Pactului de la Varşovia 
de pe teritoriul României, al Ungariei sau Bulgariei. Nu eram un necunoscut, chiar dacă 
eram general în rezervă. Aş zice chiar că au tresărit oarecum când au văzut cartea de 
vizită a generalului Militaru, că se duce la Consulat. Înainte de a ajunge la consulul 
general am avut o discuţie de 15-20 de minute cu unul din consuli. Acesta nu m-a văzut 
niciodată, dar nu ştiu dacă nu auzise de mine. Când l-am întrebat de cât timp lucrează 
în Constanţa, mi-a răspuns că de 12 ani. Apoi l-am întrebat ce părere are de socialismul 
acesta, el mi-a spus un lucru care m-a bucurat în mod deosebit: „Nu ştiu cum este la 
dumneavoastră şi la noi, dacă e bine sau nu e bine. Ştiu un singur lucru, că nimeni nu 
fuge din Occident să vină nici la dumneavoastră, nici la noi. Dar de la dumneavoastră 
şi de la noi fug destui şi cer azil politic”. Ei, discuţia aceasta mie mi-a dat curaj. La 
consul nu am vorbit în limba rusă, chiar dacă mai cunosc ceva. Poate că nu ne-am fi 
înţeles şi n-aş fi reuşit să-mi exprim gândurile aşa cum le-am exprimat în limba română. 
El le-a înţeles, ca dovadă că s-a dus şi a vorbit la telefon şi sunt sigur că n-a vorbit cu 
Bucureştiul, cu ambasada, ci direct cu Moscova. 

Tot ca probleme organizatorice, în perioada celor cinci ani de zile am luat iniţiativa 
şi am propus unui grup restrâns - Ioniță, Kostyal şi alţii — că ar fi nimerit să comunice, 
prin Europa Liberă, BBC şi aşa mai departe, despre înfiinţarea în România a Comitetului 
Salvării Naţionale. Noi trimiteam frecvent scrisori la Europa Liberă, dar, din păcate, 
n-au fost toate publicate. Şi în momentul de faţă sunt sigur că şi la dumneavoastră, la 
secţia română de la BBC şi la departamentul românesc de la Europa Liberă au fost 
infiltrati securişti. Sub masca de evadare din România sau cu alte pretexte s-au infiltrat 
şi au ajuns chiar şi în aceste compartimente, căci pe Ceauşescu îl interesa în mod deo- 
sebit acest aspect. Eu am spus-o la Europa Liberă acum, după Revoluţie. În iarna lui 
1984-1985 - după eşecul pe care l-am avut — am zis să infiintém un Comitet al Salvării 
Naţionale şi să îl dăm publicităţii. S-a făcut scrisoare către Europa Liberă, dar, din 
păcate, nu a fost publicată. Comitetul însă a existat. În cercuri restrânse de oameni se 
ştia de existenţa unui asemenea comitet. În iarna lui 1988-1989 acest comitet s-a trans- 
format în Front al Salvării Naţionale [FSN, n.n.]. Ce am înţeles noi prin constituirea 
acestui Front? Nu aminteşte nici de Partidul Comunist, nici de cele istorice, Partidul 
Liberal, Ţărănesc şi aşa mai departe, ci vine cu ceva nou, care să includă toţi oamenii 
de bună-credinţă care vor să pună umărul la redresarea României. În seara de 22 eu am avut 
acea intervenţie şi am spus „Frontul Salvării Naţionale, care funcţionează de şase luni”. 
Secvența respectivă a fost filmată şi imediat a fost vândută de cineva, un păcătos, că nu 
i se poate spune altfel, şi în 24 de ore a ocolit mapamondul. În câteva zile, au venit la 
mine cei care îşi aranjaseră un culcuş bun în conducerea FSN... (în primul rând, eu nu 
m-am înfipt ca să fac parte din acest Front al Salvării Naţionale şi am văzut eu cine s-a 
strecurat acolo, nu am fost de acord şi atunci am refuzat să fac parte din acest „front”). 
M-au mai întrebat nişte reporteri din Elveţia de ce „Frontul Salvării Naţionale”. Le-am 
spus: „Domnilor, închipuiţi-vă că s-ar fi comunicat atunci, în seara de 22, că Partidul 
Naţional Ţărănesc, avându-l în frunte pe Coposu, ar fi luat puterea în stat. Sau Câmpeanu 
cu Partidul Naţional Liberal au luat puterea în stat. Cred că nu greşesc dacă spun că ar 
fi avut loc un război civil”. FSN ar fi trebuit să ia de fapt locul Marii Adunări Naţionale. 

trebuie să ia puterea... A venit Iliescu, a luat şi el cuvântul, de acolo ne-am deplasat la 
Ministerul Apărării Naţionale cu aceeaşi maşină, am stat aproximativ o oră, de acolo 
am mers la sediul Comitetului Central (n-am înţeles până astăzi de ce Iliescu a făcut 
apel la toţi oamenii de bună-credinţă să vină la sediul CC, când puteau să vină în altă 
parte, la Armată, la Televiziune...). 

La Comitetul Central au început discuţiile, ce să facă, cum să facă. Toţi cei care au 
fost prezenţi acolo au făcut parte din Consiliul Frontului Salvării Naţionale, chiar şi 
militarii. De exemplu, Stănculescu a făcut parte din Consiliu, chiar dacă fusese la 
Timişoara, ca organ de represiune. Guşă a făcut şi el parte, chiar dacă el condusese 
ostilitățile la Timişoara. Şi alţii... Comandantul Armatei de aici, din Bucuresti, chiar 
dacă el a condus ostilitățile. Îmi închipui că domnul Iliescu a vrut să atragă Armata de 
partea Revoluţiei şi prin forma aceasta. A urmat apoi o criză de conducere a statului, 
din dimineaţa de 22, când Ceauşescu şi-a luat zborul, şi până seara, când s-au constituit 
Frontul Salvării Naţionale şi Consiliul Frontului Salvării Naţionale. Şi în Armată a fost 
criză, din dimineaţa de 22, de când l-au omorât pe Milea, şi până în după-amiaza zilei 
de 24, când a fost numit noul ministru al Apărării Naţionale. Aici, perioada aceasta a 
fost destul de... [sfârşit de casetă; între timp, înainte să reia firul discuţiei, Militaru 
continuă, cu alte opinii personale, n.n.]. Trebuia neapărat să se ştie, să ştie Armata cine 
este şeful ei. Acela ar fi trecut la pupitrul de comandă şi ar fi luat comanda Armatei, 
n-ar mai fi îndrăznit nici X sau Y, de la Televiziune sau din altă parte, să mai dea ordine 
la Armată. Mişcările de stradă au început să formeze partidele. Din păcate, partidele 
nou-infiintate, altele reinfiintate (Partidul Social Democrat, Partidul Naţional Ţărănesc, 
Partidul Naţional Liberal). Reorganizate, partidele erau gata să treacă la putere. Şi atunci 
a început o hâră mare între aceste partide şi FSN. Nu se mai terminau în Bucureşti 
manifestatiile, mitingurile, încercări de răsturnare prin forţă şi aşa mai departe. A fost 
o perioadă de calvar în Bucureşti. Pe mine mă interesa toată ţara, dar, în primul rând, 
situaţia din Bucuresti. Aşa a fost până la sfârşitul lui ianuarie - începutul lui februarie ; 
pe ziua de 16 februarie eu am plecat. Nu e cazul să discutăm acum motivele, domnul 
Iliescu le ştie foarte bine. Acum privesc şi eu ce se întâmplă în Romania! Ascult oame- 
nii, cum se comentează situaţia din România şi pot să spun că putea să fie mai bine. 

„„„deci după 22, când s-a răspândit această ştire, că au fost făcute şi comentarii, 
speculaţii, că în România ar fi fost o lovitură de stat, că a fost organizată din timp, că 
n-a fost spontană şi aşa mai departe. Şi au venit la mine: „Ce-ai făcut, domnule, ce ai 
zis, te ştie tot mapamondul ! ...”. „Ce am zis?” „Păi, ai zis că Frontul Salvării Nationale 
funcţionează de şase luni de zile...” „Şi? Ce propuneţi voi?” „Noi am zis că nu e 
adevărat, că nu ai zis tu (adică eu) aşa ceva.” Era directorul Televiziunii, care a insistat 
foarte mult pe treaba aceasta, să clarific. Mi-a spus că trebuie să vină postul II al 
Televiziunii Franceze şi să dau acolo o dezmintire. A venit televiziunea acolo, la Armată 
(deci după 24, pare-se că pe 26), şi eu am declarat următorul lucru, că „nu am spus 
adevărul în totalitate, deoarece Frontul Salvării Naţionale nu funcţionează de şase luni, 
funcţionează de mai multă vreme! Din iarna lui 1984-1985 funcţiona, sub denumirea 
de Comitetul Salvării Naţionale, iar sub numele de Frontul Salvării Naţionale, din iarna 
lui 1988-1989”. Au rămas toţi tablou atunci şi m-au întrebat dacă să o transmită aşa. 
Le-am răspuns să o transmită aşa, pentru că acesta este adevărul. A fost transmis şi 
toată lumea s-a lămurit. După aceea, au venit unii (unii dintre noi) să spună că de fapt 
au fost nişte încercări, că nu a fost o luptă subterană... Când m-au întrebat pe mine, 
le-am zis că sunt de acord, dacă vor să îl numească „complot”. Eu i-am zis şi altfel, o 
rezistenţă împotriva dictaturii lui Ceauşescu, cu scopul de a-l înlătura. Realitatea, le-am 
spus, este că poporul român n-a stat cu mâinile în sân în perioada aceea. 

M-ati întrebat dacă toţi cei care erau acolo [în grupul de la Comitetul Central, n.n.] 
făceau parte din grupul nostru. Nu, nu toţi! Pentru că nu s-au adunat 100-200 de oameni 
într-o sală, ca să facă un congres al Frontului Salvării Naţionale. Frontul număra, parcă, 
38 de oameni. Apoi s-a înfiinţat în fiecare judeţ, pentru a ajunge mai apoi să fie prezent 
şi la nivel de instituţie, de comună. S-a făcut însă o greşeală. Pentru că înainte de ale- 
gerile din 20 mai 1990 au fost făcute nişte declaraţii, declaraţii care nu erau la locul 
lor, că Frontul Salvării Naţionale nu va candida la alegeri, ca după aceea unii oameni 
să se trezească la realitate şi să revină, declarând că vor candida. Greşeala a fost atunci 
când au declarat că nu vor candida. E de la sine înţeles că acest organism politic a luat 
puterea, începuse deja să se ştie că Iliescu a fost un disident, că a luptat şi a făcut parte 
din grupul de luptă subterană. Cum adică să dai acum puterea din mână! ? Cui s-o dai? 
V-am spus, putea să se întâmple pe teritoriul României un război civil. Şi nu este ade- 
vărat că toţi comuniştii au trecut la Frontul Salvării Naţionale ! Foarte mulţi comunişti 
au trecut la Partidul Naţional Ţărănesc Creştin Democrat, la Partidul Naţional Liberal, 
la Partidul Agrarian şi aşa mai departe, iar în Frontul Salvării Naţionale s-au înscris 
foarte mulţi care nu făceau parte din Partidul Comunist. 

S-a reuşit transmiterea unui apel semnat „Frontul Salvării Naţionale” către viitorii 
delegaţi la Congresul al XIV-lea al PCR. Apelul conţinea foarte multe lucruri care aveau 
nevoie să se facă ştiute şi a fost transmis de câteva ori, prin Europa Liberă. Era extra- 
ordinar de bine nimerit dacă se putea transmite şi acel apel al Frontului Militar. l-am 
spus domnului Raţiu, printr-o convorbire telefonică pe care am avut-o prin intermediul 
postului Europa Liberă, că de fapt a primit apelul, dar nu l-a transmis. El insistă că nu 
l-a primit. Eu însă am hârtiile şi semnătura lui cum că a primit două documente ; astea 
sunt, o scrisoare şi textul acelui apel al Frontului Militar. Dumnealui a venit, n-a cata- 
dicsit să ia legătura cu mine, să clarificăm. Atât redactarea, cât şi transmiterea îi apar- 
tin căpitanului de rangul I Radu Nicolae. $i Radu Nicolae are documentul (la fel cum 
am şi eu) cu semnătura lui Raţiu că a primit documentele. 

D.D.: El ştia de activitatea dumneavoastră ? 

N.M.: Ştia ceva. Concret însă, detaliile, organizatorica nici acum nu le ştie. Doar 
ce i-am transmis eu, prin generalul Ionel [e vorba de Vasile Ionel, ulterior consilier 
prezidenţial al lui Ion Iliescu, n.n.]. El a făcut diferite declaraţii, la postul românesc de 
radio, la televiziune, diferite reviste, după ce am plecat eu de la comanda Armatei, prin 
care a minimalizat activitatea subterană. Eu în 23 august 1990 i-am trimis o scrisoare 
prin care i-am spus să termine cu acest sistem de negare, pentru că poporul român şi 
opinia publică internaţională trebuie să cunoască realitatea. Nu este vorba de niciun 
ajutor străin, nu este vorba de a cerşi ajutor străin de la nimeni, nici din Est, nici din 
Vest şi nici nu putem fi de acord cu ceea ce susţin securiştii, că ar fi venit KGB sau 
CIA ca să incite poporul. Revoluţia a fost autohtonă, teroriştii au fost autohtoni, prin 
urmare asta trebuie să afle poporul român. Eu am scris această scrisoare şi i-am poves- 
tit totul generalului Ionel. Ionel n-avea nici el de unde să cunoască toate detaliile. Eu si 
cu Nicolae Radu ştiam toate treburile de ansamblu. Ei bine, domnul Raţiu nu a găsit 
timp ca să stea cu mine de vorbă. 

Activitatea lui Ion Iliescu, am împărţit-o întotdeauna în două etape : etapa de până 
la Revoluţie şi etapa de după. Eu nu-mi permit să comentez etapa de după Revoluţie - o 
cunoaşte un întreg popor şi fiecare cetăţean interpretează activitatea preşedintelui cum 
îi trăsneşte lui prin minte. Însă etapa de până la Revoluţie e cu totul altceva: nu multă 
lume cunoaşte activitatea reală a lui Iliescu din perioada prerevolutionara. Eu i-o cunosc. 
I s-au pus în spinare multe, că e filorus, că el cu nu ştiu cine a cerut să vină trupele 

Trebuia deci să devină organ legislativ, să fie şi executiv, şi factor politic. Ceva, adică, 
pentru închegarea naţiunii române, şi nu dezbinare a ei, cum, din păcate, a început să 
se întâmple, după ce au început să se formeze partidele. Pentru că în momentul de faţă 
poporul român este mai dezbinat decât înainte de Revoluţie. Fiecare partid îşi urmează 
cursul lui, lovind în celelalte partide, aşa cum lovesc oamenii, chiar în interiorul acelu- 
iaşi partid. 

În primăvara lui 1989 a luat fiinţă Frontul Militar din România. De această problemă 
s-a ocupat in mod nemijlocit căpitanul de rangul I Radu Nicolae, care a redactat impre- 
ună cu un grup al lui un apel către naţiune, către oştire. Apelul a fost trimis printr-un 
curier special la Londra domnului Raţiu, care este acum deputat în Parlamentul României. 
Din păcate, apelul nu a fost transmis prin BBC, deşi ar fi avut un rol extraordinar de 
important (noi ştiind că [acţiunea noastră, n.n.] va avea loc la sfârşitul lui ianuarie - 
începutul lui februarie), mizam pe Sărbători, să aibă timp oamenii să comenteze şi să 
se creeze o anumită stare de spirit, atât în Armată, cât şi în rândul populaţiei civile. Era 
nevoie ca civilii să aibă încredere în Armată, să ştie că Armata nu va trece de partea 
forţelor de represiune. Să retineti că generalul Milea, ministrul Apărării Nationale, făcea 
parte din conspirație. El lucrase cu mine multi ani de zile, eram prieteni... Deci el ştia 
un lucru, că Armata nu trebuie să se implice. Această instituţie trebuia doar să se inter- 
pună între populaţia civilă, care era de aşteptat să se manifeste, să sprijine lovitura de 
stat şi forţele de represiune, care ar fi putut să vină să tragă în populaţie. 

În continuare o să vedeţi că Ceauşescu a contat totuşi pe unii generali şi ofiţeri zeloşi 
din Armată şi a reuşit să o atragă de partea forţelor de represiune. În mare parte a 
reuşit, numai că s-au orientat ăia de jos, comandanții de subunități şi soldaţii : n-au tras 
în oameni. Că, dacă ar fi tras, la câte gloanţe s-au consumat în timpul Revoluţiei, jumă- 
tate din poporul român ar fi fost în pământ în acest moment. 

În ziua de 18 decembrie trebuia să plec într-un sat de lângă Timişoara, pentru ceva 
pur personal. În seara de 17 decembrie, pe la miezul nopţii, a venit la mine un maior 
de Securitate, care era legătura mea cu un grup din Securitatea română (să intelegeti, 
nu toată Securitatea era de partea lui Ceauşescu, mulţi din ei au făcut parte din Frontul 
Militar). Acest maior mi-a spus că la Timişoara a început revolta, că s-a tras în popu- 
latie, că speră şi ei să se extindă pe tot teritoriul ţării (în 1977, revolta din Valea Jiului 
a fost izolată, sugrumată, la fel şi în 1987 in Braşov). Mi-a mai spus că sunt rugat să 
nu părăsesc domiciliul nici ziua, nici noaptea, pentru că viaţa mea este în pericol. 
Printr-un telefon, m-am convins că Armata este alarmată şi m-am conformat recoman- 
dărilor - nu am ieşit din casă. Eram sigur că puteau să mă lichideze oricând. Aveam 
informaţii prin radio - BBC, Europa Liberă -, din interior, fiica mea mijlocie lucra în 
centrul Bucureştiului, în turism, şi îmi aducea informaţii, iar soţia din piaţă. Acolo se 
ştiau toate! În 22 dimineaţa am ascultat comunicatul despre moartea lui Milea. Am fost 
ferm convins că a fost ucis, apoi faptul a fost recunoscut şi de fostul ministru de Interne. 
La noi, televiziunea emitea numai două ore, seara. Atunci însă, dintr-un instinct, am 
dat drumul la televizor şi am văzut că televiziunea emite. M-am îmbrăcat militar şi am 
plecat la Televiziune. Acolo am fost introdus în unul dintre studiouri şi am luat cuvân- 
tul şi am spus lucrurile care se ştiu deja, iar dacă nu se ştiu, există înregistrarea. S-a 
comentat foarte mult această problemă, a cuvântării mele de la Televiziune. M-am 
adresat tuturor comandanților, pe rând, să înceteze focul, le-am spus să înceteze măce- 
lul şi să introducă trupele în cazărmi. În rândul populaţiei civile a avut un mare efect, 
aducând speranţa că a venit cineva cu autoritate, să facă ordine în ţară. Nu era intenţia 
mea de a lua puterea, dar după aceea au fost unii care au insistat, spunând că Armata 

trebuie să ia puterea... A venit Iliescu, a luat şi el cuvântul, de acolo ne-am deplasat la 
Ministerul Apărării Naţionale cu aceeaşi maşină, am stat aproximativ o oră, de acolo 
am mers la sediul Comitetului Central (n-am înţeles până astăzi de ce Iliescu a făcut 
apel la toţi oamenii de bună-credinţă să vină la sediul CC, când puteau să vină în altă 
parte, la Armată, la Televiziune...). 

La Comitetul Central au început discuţiile, ce să facă, cum să facă. Toţi cei care au 
fost prezenţi acolo au făcut parte din Consiliul Frontului Salvării Naţionale, chiar şi 
militarii. De exemplu, Stănculescu a făcut parte din Consiliu, chiar dacă fusese la 
Timişoara, ca organ de represiune. Guşă a făcut şi el parte, chiar dacă el condusese 
ostilitățile la Timişoara. Şi alţii... Comandantul Armatei de aici, din Bucureşti, chiar 
dacă el a condus ostilitățile. Îmi închipui că domnul Iliescu a vrut să atragă Armata de 
partea Revoluţiei şi prin forma aceasta. A urmat apoi o criză de conducere a statului, 
din dimineaţa de 22, când Ceauşescu şi-a luat zborul, şi până seara, când s-au constituit 
Frontul Salvării Naţionale şi Consiliul Frontului Salvării Naţionale. Şi în Armată a fost 
criză, din dimineaţa de 22, de când l-au omorât pe Milea, şi până în după-amiaza zilei 
de 24, când a fost numit noul ministru al Apărării Naţionale. Aici, perioada aceasta a 
fost destul de... [sfârşit de casetă; între timp, înainte să reia firul discuţiei, Militaru 
continuă, cu alte opinii personale, n.n.]. Trebuia neapărat să se ştie, să ştie Armata cine 
este şeful ei. Acela ar fi trecut la pupitrul de comandă şi ar fi luat comanda Armatei, 
n-ar mai fi îndrăznit nici X sau Y, de la Televiziune sau din altă parte, să mai dea ordine 
la Armată. Mişcările de stradă au început să formeze partidele. Din păcate, partidele 
nou-infiintate, altele reinfiintate (Partidul Social Democrat, Partidul National Ţărănesc, 
Partidul Naţional Liberal). Reorganizate, partidele erau gata să treacă la putere. Şi atunci 
a început o hâră mare între aceste partide şi FSN. Nu se mai terminau în Bucureşti 
manifestatiile, mitingurile, încercări de răsturnare prin forţă şi aşa mai departe. A fost 
o perioadă de calvar în Bucureşti. Pe mine mă interesa toată ţara, dar, în primul rând, 
situaţia din Bucureşti. Asa a fost până la sfârşitul lui ianuarie - începutul lui februarie ; 
pe ziua de 16 februarie eu am plecat. Nu e cazul să discutăm acum motivele, domnul 
Iliescu le ştie foarte bine. Acum privesc şi eu ce se întâmplă în România! Ascult oame- 
nii, cum se comentează situaţia din România şi pot să spun că putea să fie mai bine. 

„„„deci după 22, când s-a răspândit această ştire, că au fost făcute şi comentarii, 
speculaţii, că în România ar fi fost o lovitură de stat, că a fost organizată din timp, că 
n-a fost spontană şi aşa mai departe. Şi au venit la mine: „Ce-ai făcut, domnule, ce ai 
zis, te ştie tot mapamondul ! ...”. „Ce am zis?” „Păi, ai zis că Frontul Salvării Nationale 
funcţionează de şase luni de zile...” „Şi? Ce propuneţi voi?” „Noi am ziscănue 
adevărat, că nu ai zis tu (adică eu) aşa ceva.” Era directorul Televiziunii, care a insistat 
foarte mult pe treaba aceasta, să clarific. Mi-a spus că trebuie să vină postul II al 
Televiziunii Franceze şi să dau acolo o dezmintire. A venit televiziunea acolo, la Armată 
(deci după 24, pare-se că pe 26), şi eu am declarat următorul lucru, că „nu am spus 
adevărul în totalitate, deoarece Frontul Salvării Naţionale nu funcţionează de şase luni, 
funcţionează de mai multă vreme! Din iarna lui 1984-1985 funcţiona, sub denumirea 
de Comitetul Salvării Naţionale, iar sub numele de Frontul Salvării Naţionale, din iarna 
lui 1988-1989”. Au rămas toţi tablou atunci şi m-au întrebat dacă să o transmită aşa. 
Le-am răspuns să o transmită aşa, pentru că acesta este adevărul. A fost transmis şi 
toată lumea s-a lămurit. După aceea, au venit unii (unii dintre noi) să spună că de fapt 
au fost nişte încercări, că nu a fost o luptă subterană... Când m-au întrebat pe mine, 
le-am zis că sunt de acord, dacă vor să îl numească „complot”. Eu i-am zis şi altfel, o 
rezistenţă împotriva dictaturii lui Ceauşescu, cu scopul de a-l înlătura. Realitatea, le-am 
spus, este că poporul român n-a stat cu mâinile în sân în perioada aceea. 

M-ati întrebat dacă toţi cei care erau acolo [în grupul de la Comitetul Central, n.n.] 
făceau parte din grupul nostru. Nu, nu toţi! Pentru că nu s-au adunat 100-200 de oameni 
într-o sală, ca să facă un congres al Frontului Salvării Naţionale. Frontul număra, parcă, 
38 de oameni. Apoi s-a înfiinţat în fiecare judeţ, pentru a ajunge mai apoi să fie prezent 
şi la nivel de instituţie, de comună. S-a făcut însă o greşeală. Pentru că înainte de ale- 
gerile din 20 mai 1990 au fost făcute nişte declaraţii, declaraţii care nu erau la locul 
lor, că Frontul Salvării Naţionale nu va candida la alegeri, ca după aceea unii oameni 
să se trezească la realitate şi să revină, declarând că vor candida. Greşeala a fost atunci 
când au declarat că nu vor candida. E de la sine înţeles că acest organism politic a luat 
puterea, începuse deja să se ştie că Iliescu a fost un disident, că a luptat şi a făcut parte 
din grupul de luptă subterană. Cum adică să dai acum puterea din mână ! ? Cui s-o dai? 
V-am spus, putea să se întâmple pe teritoriul României un război civil. Şi nu este ade- 
vărat că toţi comuniştii au trecut la Frontul Salvării Naţionale ! Foarte mulţi comunişti 
au trecut la Partidul Naţional Ţărănesc Creştin Democrat, la Partidul Naţional Liberal, 
la Partidul Agrarian şi aşa mai departe, iar în Frontul Salvării Naţionale s-au înscris 
foarte mulţi care nu făceau parte din Partidul Comunist. 

S-a reuşit transmiterea unui apel semnat „Frontul Salvării Naţionale” către viitorii 
delegaţi la Congresul al XIV-lea al PCR. Apelul conţinea foarte multe lucruri care aveau 
nevoie să se facă ştiute şi a fost transmis de câteva ori, prin Europa Liberă. Era extra- 
ordinar de bine nimerit dacă se putea transmite şi acel apel al Frontului Militar. I-am 
spus domnului Raţiu, printr-o convorbire telefonică pe care am avut-o prin intermediul 
postului Europa Liberă, că de fapt a primit apelul, dar nu l-a transmis. El insistă că nu 
l-a primit. Eu însă am hârtiile şi semnătura lui cum că a primit două documente ; astea 
sunt, o scrisoare şi textul acelui apel al Frontului Militar. Dumnealui a venit, n-a cata- 
dicsit să ia legătura cu mine, să clarificăm. Atât redactarea, cât şi transmiterea îi apar- 
tin căpitanului de rangul I Radu Nicolae. Şi Radu Nicolae are documentul (la fel cum 
am şi eu) cu semnătura lui Raţiu că a primit documentele. 

D.D.: El ştia de activitatea dumneavoastră ? 

N.M.: Ştia ceva. Concret însă, detaliile, organizatorica nici acum nu le ştie. Doar 
ce i-am transmis eu, prin generalul Ionel [e vorba de Vasile Ionel, ulterior consilier 
prezidenţial al lui Ion Iliescu, n.n.]. El a făcut diferite declaraţii, la postul românesc de 
radio, la televiziune, diferite reviste, după ce am plecat eu de la comanda Armatei, prin 
care a minimalizat activitatea subterană. Eu in 23 august 1990 i-am trimis o scrisoare 
prin care i-am spus să termine cu acest sistem de negare, pentru că poporul român şi 
opinia publică internaţională trebuie să cunoască realitatea. Nu este vorba de niciun 
ajutor străin, nu este vorba de a cerşi ajutor străin de la nimeni, nici din Est, nici din 
Vest şi nici nu putem fi de acord cu ceea ce susţin securiştii, că ar fi venit KGB sau 
CIA ca să incite poporul. Revoluţia a fost autohtonă, teroriştii au fost autohtoni, prin 
urmare asta trebuie să afle poporul român. Eu am scris această scrisoare şi i-am poves- 
tit totul generalului Ionel. Ionel n-avea nici el de unde să cunoască toate detaliile. Eu şi 
cu Nicolae Radu ştiam toate treburile de ansamblu. Ei bine, domnul Raţiu nu a găsit 
timp ca să stea cu mine de vorbă. 

Activitatea lui Ion Iliescu, am împărţit-o întotdeauna în două etape : etapa de până 
la Revoluţie şi etapa de după. Eu nu-mi permit să comentez etapa de după Revoluţie - o 
cunoaşte un întreg popor şi fiecare cetăţean interpretează activitatea preşedintelui cum 
îi trăsneşte lui prin minte. Însă etapa de până la Revoluţie e cu totul altceva: nu multă 
lume cunoaşte activitatea reală a lui Iliescu din perioada prerevolutionara. Eu i-o cunosc. 
I s-au pus în spinare multe, că e filorus, că el cu nu ştiu cine a cerut să vină trupele 

sovietice... Toate sunt minciuni. El a acţionat ca un om cinstit, cu o dorinţă fierbinte 
de a fi înlăturată de la conducere această clică în frunte cu Nicolae Ceauşescu şi soţia 
lui. Noi, la timpul respectiv, nu ne-am pus în scop să şi dictăm ce regim politic va fi 
în România. Noi am urmărit să tăiem capul hidrei, pentru ca, după aceea, poporul 
român, pe cale democratică, să îşi aleagă drumul de urmat. Am fost şi eu criticat, că 
sunt cu preşedintele, că nu ştiu ce. Eu n-am mai discutat cu Iliescu de nu mai tin minte 
de când. N-am avut niciun fel de avantaje de pe urma Revoluţiei (vedeţi, în acest apar- 
tament stau cu toată familia, cu toţi copiii...). Pensia, mi-e şi ruşine să vă spun la ce 
nivel a ajuns. Pensia mea, de comandant de Armată, de general de Armată: 201 mii de 
lei, asta este pensia mea! Nu am profitat, nu sunt deputat, nici senator, nu am nici 
funcţii care să îmi aducă avantaje materiale. Am rugat opinia publică, în mod deosebit 
mass-media, să mă lase în pace, să nu mă terfelească, aşa cum începuseră. Unii mă 
băgau alături de cei care au hotărât ca Ceauşescu să fie judecat şi lichidat fizic. N-am 
participat la şedinţa respectivă. Poate că, dacă participam, n-aş fi fost de acord cu 
hotărârea ca, înainte de a fi judecat, să i se stabilească şi pedeapsa ! Aceasta este treaba 
Justiţiei şi celor care au fost chemaţi ca să hotărască această problemă. Alţii câştigă în 
România (nu exagerez, să ştiţi) milioane, şi nu pe lună, sunt unii care câştigă pe zi 
milioane. 

D.D.: ...Generalul Stănculescu? 

N.M. : Nu. El era un fel de om de casă de-al lui Ceausescu, cu legături foarte strânse 
cu Securitatea. Chiar fiica lui era ofiţer de Securitate. A avut legături pe linie comerci- 
ală, el conducea Compartimentul de Înzestrare a Armatei, compartiment care îl determina 
să aibă legături inclusiv cu Securitatea, cu organismele comerciale externe ale Securităţii. 
Noi ştiam de doi dintre cei trei adjuncti ai lui Milea. Unul era fratele lui Ceauşescu, al 
doilea era Stănculescu şi al treilea Guşă. Doi dintre aceştia îl urmăreau pe Milea pas 
cu pas şi e de înţeles că dintre ei nu făcea parte Ilie Ceausescu, care ar fi putut să ape- 
leze la Securitate, Direcţia de Contrainformatii, care i-ar fi prezentat date despre Milea 
oricând. Deci ştiam că sunt ceilalţi doi. Aşadar, pentru nimic în lume, nici el şi nici 
Guşă nu au făcut parte [din grupul nostru, n.n.]. 

D.D.: Când a devenit Iliescu preşedinte al Frontului Salvării Naţionale ? 

N.M. : În seara de 22. El şi-a însuşit denumirea cu mult timp înainte de Revoluţie. 
Chiar el a fost cel care a luat măsura de întocmire a apelului de care vă vorbeam. 
Redactarea a fost făcută de un profesor, Alexandru Melian. Eu în fiecare lună, după 
moartea lui Ioniță, prima marti a fiecărei luni, aveam întâlniri cu Iliescu. Şi la una 
dintre întâlniri am discutat despre acest apel. Am făcut însă o imprudenţă discutând 
întreaga problemă exact pe acelaşi traseu pe care discutam alte lucruri: Ştrandul 
Tineretului, undeva, pe lângă fosta Casă a Scânteii, actuala Casă a Presei. Acolo ne-au 
fotografiat, ne-au ascultat, ne-au înregistrat. Atunci deci, când s-a întocmit tabelul 
respectiv, el s-a trecut ultimul. Dar e greu de spus dacă altcineva din tabel ar fi putut 
să îndeplinească o asemenea funcţie, pentru că iti mai trebuiau şi anumite calităţi, cum 
ar fi şi cea de organizator - el fusese secretarul Comitetului Central, prim-secretar la 
UTC... Ca să zic aşa, prin consens a fost hotărât Iliescu, nu s-a supus la vot, cine altul 
putea fi? S-a schiţat atunci şi primul program al Frontului Salvării Naţionale, care a 
devenit apoi şi al partidului FSN. 

D.D.: Cum puteaţi asigura în cadrul loviturii preconizate pentru februarie 1990 
evitarea vărsării de sânge ? Care a fost tactica ? 

N.M.: După cum vă spuneam, în primul rând, prin nefolosirea armamentului clasic, 
ci a unor arme sofisticate, care să nu ducă la uciderea omului. Că după aceea, în stradă, 

s-ar fi întâmplat sau nu incidente n-aş putea să vă spun. Erau patru variante de acţiuni, 
dintre care una avea în vedere acţionarea în momentul în care Comitetul Politic Executiv 
se afla în şedinţă. O altă variantă presupunea o partidă de vânătoare, o altă variantă, 
când Ceauşescu lipsea din ţară, şi o altă variantă, când fiecare era pe locul lui şi trebuia 
să fie „cules” de acolo. De exemplu, ministrul de Interne, Postelnicu, ar fi trebuit să 
fie ridicat de oamenii lui. Totul deci fără a face uz de armă. Apoi, ar fi fost emis un 
comunicat prin radio, prin televiziune, că Ceauşescu împreună cu apropiații lui au fost 
arestaţi. Atunci poporul era aşa de montat împotriva lui Ceauşescu, încât era de aştep- 
tat ca toată lumea să iese [sic ! ] în stradă. leşind populaţia în stradă, era de aşteptat ca 
şi Securitatea şi forţele care îl sprijineau pe Ceauşescu să intervină şi să tragă în popu- 
latia care manifesta în sprijinul acestei lovituri de stat. Ei, atunci probabil că ar fi curs 
sânge. Dar în timpul manevrei de înlăturare a lui Ceauşescu nu trebuia să fie vărsare 
de sânge. 

Holul [Comitetului Central, n.n.] trebuia să fie suprasaturat, ocupat de activiştii de 
partid care ar fi venit la parter, că acolo era sala de şedinţe. Se înconjura masa şi se 
citea, foarte bine, comunicatul de demisie a lui Ceauşescu şi a celorlalţi. Erau pregătite 
şi maşini, pentru luarea celor care, eventual, nu ar fi fost de acord. Poate să vă spună 
în detaliu despre treaba aceasta generalul Kostyal. Ei, era de aşteptat ca majoritatea 
celor din Comitetul Politic Executiv să fie de acord cu ceea ce urma să facem ! 


Virgil Măgureanu 


Dennis Deletant : Înţeleg că poziţia dumneavoastră înainte de eveniment era cea a unui 
disident, a unui om privat de libertate, cu arest la domiciliu, deci a unui oponent clar, 
fatis al regimului Ceauşescu. Ne puteţi detalia poziţia dumneavoastră ? 

Virgil Măgureanu : Îmi place să mă consider că am fost într-adevăr un oponent faţă 
de regim, dar nu sunt un unicat. Existau multe grupuri de români, între care şi cel de 
care am aparţinut eu, care au făcut opoziţie mai mult sau mai putin făţişă faţă de regi- 
mul de atunci. Vreau să fac precizarea că urmare a acestei legături cu membrii grupului 
din care făceam parte şi eu, şi preşedintele Iliescu, în cele din urmă, la începutul lui 
mai 1989, mai precis, de 8 mai, de ziua partidului, am fost scos de la vechiul meu loc 
de muncă şi trimis cu domiciliu forţat la Focşani, în judeţul Vrancea. Anterior acestei 
situaţii, lucrasem în învăţământ, 20 de ani. Fostul regim nu a recunoscut nici calitatea 
mea profesională şi nici necesitatea de a continua să profesez într-un domeniu în care 
eram cât de cât calificat. Atunci am fost pur şi simplu repartizat cu forţa la un muzeu, 
în calitate de muzeograf - la Muzeul Judetean al judeţului Vrancea. 

Ce aş putea să vă spun este că toată perioada anterioară, mai ales ultimul deceniu, 
ne-a ajutat să ne decantăm ideile despre cum trebuie să arate viitoarea societate româ- 
nească de după Ceausescu şi, pe de altă parte, am încercat să organizăm o disidenta 
care să fie cât de cât eficace orientată împotriva regimului. Ne gândeam chiar la o 
soluţie de forţă. În acest ultim caz însă este momentul să o spun că n-am reuşit mare 
lucru. Regimul lui Ceauşescu, bazat pe o supraveghere totală a Securităţii asupra socie- 
tăţii şi prin toate componentele lui, nu era posibil să fie înlăturat de către un grup 
disident. Asa încât istoriografia poate considera existenţa grupurilor de disidenti, dar 
aportul lor în ce priveşte înlăturarea fostului regim îmi permit să spun că a fost negli- 
jabil. 

D.D.: Atunci, ce anume a determinat căderea lui Ceausescu ? 

V.M.: Aşa după cum am spus-o şi public de mai multe ori, in România rolul hotă- 
râtor pentru înlăturarea lui Ceauşescu l-a avut revolta populară. Îmi pare rău, l-am 
cunoscut anterior pe Militaru, efectele acţiunilor sale îndreptate împotriva fostului regim 
au fost şi ele minime şi fără niciun fel de urmare în ce priveşte înlăturarea lui Ceauşescu. 
În România, rolul exclusiv în ce priveşte înlăturarea regimului Ceauşescu l-a avut revolta 
populară. De fapt, abia în ziua de 22, dimineaţa, aproximativ cu două ore înainte de 
fuga lui de pe acoperişul fostului Comitet Central, Ceauşescu şi-a dat seama că nu mai 
are scăpare, când a văzut cum se adună în faţa clădirii zeci de mii, sute de mii de mun- 
citori. Abia atunci a ştiut Ceauşescu că totul este pierdut şi că trebuie să fugă. A fost 
determinat să fugă, deoarece, pe de o parte, nu putea să organizeze rezistenţă împotriva 
acestor mase populare şi, pe de altă parte, cred că nici exponentii fostului regim nu 
doreau să tragă în populaţie. Asta este bine să se ştie. 

D.D.: Aveţi ştiinţă de implicarea unor grupuri străine, să zicem, de maghiari în 
declanşarea şi desfăşurarea evenimentelor ? 

V.M.: Din capul locului vreau să vă spun că această implicare din afară a existat, 
inclusiv amestecul unor grupări care au fost anterior pregătite în afară, pentru a interveni 
într-o eventuală revoltă. S-a spus la noi că această revoltă ar fi trebuit să aibă loc în altă 
parte, de pildă, în Transilvania, la Cluj. În cele din urmă, s-a considerat că Timişoara 
este oraşul cel mai potrivit pentru a detona revolta populară. Deci este momentul s-o 
spun: amestecul este dovedit. Nu îl putem lua în niciun caz ca o dovadă de duşmănie 
faţă de România sau faţă de populaţia de aici. A fost ceva special, orientat împotriva 
regimului Ceauşescu. În ultimii ani, relaţiile lui Ceauşescu cu Ungaria deveniseră din 
ce în ce mai rele, fapt care a şi făcut ca la un moment dat să se ajungă chiar la o între- 
rupere de facto a relaţiilor politico-diplomatice cu această ţară. Pe de altă parte, se 
cunoaşte că foarte mulţi cetăţeni români sau maghiari, cetăţeni din România, au fugit 
în Ungaria şi chiar au fost reţinuţi în anumite lagăre de acolo. Erau locuri unde li se 
oferea provizoriu un azil. Nu cunosc prea bine condiţiile de acolo, dar ştiu că unii din- 
tre ei au fost special pregătiţi pentru a se reîntoarce la un anumit moment. Aceştia au 
fost unii dintre cei care, cu o săptămână înainte de evenimentele de la Bucureşti, au avut 
la Timişoara un rol în organizarea revoltei populaţiei împotriva regimului Ceauşescu. 
Din nou însă, sunt nevoit să spun: acest rol nu a fost un rol principal, nu datorită lor 
s-a produs revolta populaţiei din Timişoara. Ei au facilitat numai o anumită organizare, 
eventual, au dirijat-o într-un anumit fel, au găsit un punct de plecare, bunăoară în jurul 
bisericii unde predica T6kes, dar în niciun caz nu aceştia au fost oamenii care au deter- 
minat cursurile evenimentelor din Timişoara şi nici amploarea lor, care, după cum ştiţi, 
a fost deosebit de mare, astfel că în data de 20 decembrie, cu două zile înainte de fuga 
dictatorului, Timişoara era primul oraş din ţară (situaţie unică, poate, în lume) în care 
nu mai exista dominație comunistă şi, practic, masele de revoltați reuşiseră să pună 
stăpânire pe oraş şi să declare Timişoara drept o zonă liberă de comunism. Este, după 
părerea mea, o realizare extraordinară, care, deşi a fost organizată din afară, în orice 
caz nu a fost dirijată din afară în ce priveşte amploarea şi succesul ei. Aceasta este 
opinia mea, după datele pe care le avem. 

D.D.: Cum s-a extins revolta în întregul teritoriu şi mai ales în Bucureştiul din acele 
vremuri? A jucat acest „amestec” un rol în asta? 

V.M. : Din nou, vreau să vă spun că detinem date după care acest amestec a existat 
într-adevăr. La fel, vreau să afirm că prezenţa lor în teritoriu şi amestecul lor, atât cât 
s-a produs, n-a avut un rol hotărâtor în derularea evenimentelor. N-a fost o prezenţă 

prea masivă, dar a fost evident că atunci serviciile speciale, fostul KGB, şi-au concertat 
eforturile împreună cu cele maghiare pentru a realiza nu numai o observaţie în teritoriu, 
ci şi anumite diversiuni îndreptate împotriva vechiului regim. Şi, desigur, la întrebarea 
noastră adresată actualelor servicii, răspunsul cu privire la acest amestec a fost negativ. 
Există chiar o anumită iritare a părţii ruse privind insistența noastră de a întreba şi de 
a obţine răspunsuri în această privinţă. Noi însă vrem să facem public nu faptul că 
serviciile de atunci ar fi determinat în vreun fel cursul evenimentelor din România. Nici 
nu vrem să acuzăm o prezenţă masivă, aşa cum s-a dedus în mod pripit. Nu a existat o 
asemenea prezenţă masivă, dar a existat în schimb o organizare, repet, pe o anumită 
fază comună cu cea a serviciilor maghiare, organizare care în cele din urmă a dat posi- 
bilitatea să se exercite în teritoriul nostru operaţiuni îndreptate împotriva fostului regim. 
Am vrea să profităm de ocazia acestui interviu pentru postul dumneavoastră [televiziu- 
nea BBC, n.n.], care prezintă realitatea cu destulă obiectivitate, şi să atragem atenţia 
că nu considerăm normal ca partea rusă să-şi asume răspunderea pentru toate acţiunile 
grupărilor aparţinând KGB sau altor servicii (care în prezent sunt desfiinţate) de atunci. 

D.D.: Deci e adevărat că au intrat agenţi în acele zile în România. Mai circulă şi 
alte teorii în legătură cu această implicare ? 

V.M.: Mai este una, pe care noi am preluat-o cu prea multă uşurinţă şi care cred 
că, in bună măsură, aparţinea fostei Securităţi. Nu putem exclude că unii dintre acei 
care au avut cert un amestec în teritoriul nostru să fi venit în această ipostază, de turişti. 
Dar nu este profesional şi nu este serios să crezi că pe un întreg teritoriu contingente 
întregi de securisti [în sensul de agenţi, n.n.] au fost strecurati în această ipostază. Vă 
pot spune cu destulă jenă că m-am lăsat şi eu sedus de o asemenea imagine, deşi trebuia 
să fiu destul de atent, mai cu seamă că peste tot s-a vehiculat o asemenea versiune, 
tocmai pentru a da un răspuns facil şi, după opinia mea, inadecvat fenomenelor care 
s-au produs. Repet: e posibil ca unii dintre agenţi să fi venit şi în ipostaza de turişti. 
Dar în niciun caz toţi şi nu pe întregul teritoriu. 

D.D.: O întrebare legată de procesul Ceauşeştilor. Nicolae Ceauşescu se uita cu 
nerăbdare spre uşă, parcă ar fi aşteptat să fie salvat de cineva. Era vreun plan în acest 
sens, aveţi cunoştinţe de un asemenea plan? 

V.M.: Nu am cunoştinţe să fi existat vreun plan de salvare a lui Ceausescu. Agitatia 
sa, chiar nervozitatea de care a dat dovadă în timpul procesului arată că e posibil ca el 
să fi crezut că forte organizate din interior ar fi putut să intervină pentru a-l salva. Nu 
este deloc exclus. Era imaginea unui om care până în urmă cu mai puţin de trei zile 
fusese cea mai păzită şi cea mai inaccesibilă persoană pentru orice atacator. Aşa că acea 
agitaţie a lui şi faptul că îşi privea tot timpul ceasul este explicată de starea lui subiectivă, 
potrivit căreia el a crezut până în ultimul moment că va fi într-adevăr salvat, scos din 
situaţia în care fusese adus la Târgovişte. 

D.D.: Aţi fost prezent la execuţie? 

V.M. : Da, eram prezent, din păcate, la această execuţie. Am avut ocazia să o regret 
şi atunci, şi ulterior. Pentru că toată lumea m-a întrebat în această privinţă, văzând şi 
o legătură între poziţia mea actuală [la data interviului, n.n.] şi prezenţa mea la proces, 
pe de o parte. Pe de altă parte, regret acest lucru pentru că nu fac parte dintre cei pen- 
tru care justiţia înseamnă neapărat decapitarea cuiva. 

D.D.: De ce a fost nevoie de atâta grabă ca să fie executat Ceauşescu ? 

V.M. : Este dificil să vă spun eu acum acest lucru. E peste puterile mele să spun un 
asemenea fapt, mai ales că dreptul de a judeca aparţine altora, şi nu mie. Eu am vrut 
să spun altceva, că în împrejurările de atunci totuşi execuţia lui s-a facut prea repede şi 

că acest fapt a născut destule întrebări din partea lumii civilizate despre viteza şi cauza 
pentru care s-a trecut la execuţia lui. Au fost date răspunsuri parţiale la aceasta. Cred 
Că, în ce priveşte contextul de ansamblu în care s-au produs judecarea şi execuţia sumară, 
răspunsul definitiv îl va da tot istoriografia, care nu va întârzia să se pronunţe. 

D.D.: Dictatorul a fost adus în faţa unui pluton de execuţie care a tras într-o stare 
de spirit de excitare sau au fost omorâţi „la rece” şi după aceea s-a înscenat execuţia 
soţilor Ceauşescu ? 

V.M. : În această privinţă vreau să vă spun că, formal, totul a fost corect. N-a exis- 
tat o ucidere premeditată şi după aceea o înscenare sau o însăilare a unui proces. A 
existat procesul şi după aceea execuţia propriu-zisă, cu plutonul de execuţie. Vedeţi, şi 
întrebarea dumneavoastră este una din cele care arată că, într-adevăr, circumstanţele în 
care s-au produs judecarea şi apoi execuţia ridică semne de întrebare. 

D.D.: Cine au fost teroriștii ? 

V.M. : Este o întrebare care încă ne preocupă şi pe noi şi pentru care nu am găsit 
un răspuns definitiv. Noi considerăm că acţiunile teroriste pot fi împărţite în două cate- 
gorii. Pe de o parte, a fost acţiunea solitară a unor cetăţeni care au avut armament, deşi 
nu aveau dreptul să îl deţină (s-au împărţit atunci cam în pripă arme la populaţia civilă 
şi avem cazuri depistate de cetăţeni care au avut un comportament terorist, fără să fi 
acţionat din comanda cuiva, dar care au produs mult rău şi destule victime, atât în 
Bucureşti, cât şi în celelalte oraşe). 

Există un al doilea aspect al acţiunii teroriştilor. Vorbeam la începutul interviului 
despre anumite amestecuri din afară. Asupra acestor acţiuni în teritoriul nostru nu am 
putut duce până în prezent cercetările la un sfârşit. Supozitia noastră (şi avem destule 
date pentru a considera că această supozitie este corectă) este că au acţionat din comandă 
din afară anumite persoane foarte bine dotate cu armament şi care s-au implicat în 
momentele cele mai sensibile ale evenimentelor din Bucureşti şi din teritoriu. Desigur, 
scopul lor era de a crea derută şi de a duce la o deteriorare a situaţiei şi a echilibrului 
nostru intern de atunci. După care, tot la comandă, ei au fost de fiecare dată retraşi în 
aşa fel încât urme palpabile despre acest episod nu au rămas. Sau aceste urme au fost 
şterse de către anumiţi complici din interior. Nu îmi place să fabulez, de obicei îmi 
place să mă pronunt atunci când există probe indubitabile, dar, în acest caz, a presupune 
că nu au fost decât persoane care au tras întâmplător şi au avut, urmare a unor atitudini 
psihice anormale, un comportament terorist cred de asemenea că este exagerat. Au fost 
destule secvenţe din desfăşurarea evenimentelor care au presupus desfăşurarea unor 
dispozitive militare. Şi, dintr-odată, parcă nici n-ar fi fost!... Nu e vorba aici nici de 
un miracol, ci, pur şi simplu, de o acţiune bine concertată, bine dirijată şi care avea 
inclusiv faza retragerii bine regizată, aşa că nu au lăsat urme. Dar, repet, cred că acest 
lucru nu s-ar fi putut face fără complicitati din interior. 

D.D.: Aveţi idee ce servicii sau cine manipula totul ? Era cineva de afară? 

V.M. : Este greu să mă pronunt atâta timp cat nu detinem probe definitive cu privire 
la această implicatie. Eu am anumite indicii care m-au făcut să vorbesc - şi îmi place 
să vorbesc pe baza unor informaţii. Îmi pare rău că nu pot preciza acum, poate în viitor, 
la o proximă întâlnire. Este foarte uşor să formulezi acuzaţii, dar mult mai greu este să 
le dovedeşti atunci când nu ai probe. Şi cred că de aceea este mai bine să fim prudenti 
cu toţii şi reţinuţi când este vorba de aşa ceva. 

Generalul Victor Atanasie Stănculescu 


Dennis Deletant: Domnule Stănculescu, presa din România a spus despre dumneavoas- 
tra că ati fi numărul 1 al Revoluţiei. Este sau nu adevărat acest lucru ? 

Victor Atanasie Stănculescu : Mă bucur să aud despre o asemenea apreciere în presa 
din România. Trebuie însă avut în vedere că, pe lângă mine, mai sunt încă destule per- 
soane şi mii şi mii de tineri care au fost pe „linia întâi” pentru a face această Revoluţie... 
Când e vorba numai despre o singură persoană, se foloseşte termenul de „lovitură de 
stat”... Eu sunt sigur însă că a fost vorba despre o revoluţie. Pentru că eu, de unul sin- 
gur, n-aş fi avut posibilitatea de a face o lovitură de stat. 

D.D.: Aşadar, nu a fost un complot, ci o adevărată revoluţie... 

V.A.S.: Eu pot confirma acest lucru pentru că nu m-am consultat cu nimeni atunci 
când am luat hotărârile pe care le-am luat, privind plecarea dictatorului, retragerea 
Armatei din primele linii. Hotărârile le-am luat simţindu-mă sprijinit de o mişcare pe 
care deja o vedeam de câteva zile şi pe care o trăisem la Timişoara şi pe care am repe- 
tat-o, într-o altă amploare, la Bucuresti. 

D.D. : Ce s-a întâmplat cu adevărat în timpul evenimentelor de la Timisoara? V-aţi 
rupt piciorul, aşa e? 

V.A.S.: Nu, problema aceasta am mai discutat-o, dar e bine să o mai spun, până 
ce lumea va reţine această realitate. Momentul în care am hotărât să nu particip la ultima 
fază a represiunii lui Ceauşescu, o represiune dură, pe care încerca să o extindă la 
nivelul capitalei şi al altor oraşe, m-a făcut să nu răspund ultimei chemări, aceea de a 
veni la sediul fostului Comitet Central al Partidului, pentru a fi alături de ceilalţi con- 
ducători politici şi militari de acolo. În noaptea de 21 pe 22, întorcându-mă de la 
Timişoara la Bucureşti, la cererea mea - şi vreau să fac această precizare pentru că in 
multe romane şi articole ziaristice s-a spus că am fost chemat şi am fost numit ministrul 
Apărării Naţionale. Precizez că am venit din proprie iniţiativă şi dimineaţa, când mi-am 
dat seama de amploarea încercărilor de represiune, am hotărât să nu particip la aceste 
măsuri. M-am dus la Spitalul Militar, unde aveam un foarte bun prieten medic, doctor 
docent, chirurg, din cei mai buni ai României, doctorul [Gheorghe, n.n.] Niculescu, şi 
l-am rugat să găsească o soluţie. El a găsit soluţia celebră, piciorul în ghips. O soluţie 
care mi-a permis să întârzii câteva ore, până am ajuns la sediul fostului Comitet Central 
şi să manevrez din acel moment aşa cum am simţit eu, pentru a găsi soluţii care să evite 
o vărsare de sânge în piaţa dintre fostul Palat Regal şi sediul CC, unde erau masate 
mulţimi de oameni. Aşa am putut să iau hotărârile pe care le-am luat şi să le transmit 
Armatei şi să conving cuplul Ceauşescu să părăsească clădirea, spunându-le că aşa se 
vor salva. De fapt, salvam ciocnirea dintre apărarea lui, care era foarte bine înarmată, 
şi masele care încercau cu mâinile goale să intre în sediu Comitetului Central. 

D.D.: În ce moment ati realizat faptul că sunteţi parte în procesul care avea să ducă 
la căderea lui Ceausescu ? 

V.A.S.: Eu cred că aici trebuie să găsim două momente importante pentru mine, ca 
individ, care m-au determinat să iau nişte hotărâri. Primul, pe 18 decembrie, la 
Timişoara, când mi-am dat seama că nu este o mişcare oarecare, pusă la cale de un grup 
de indivizi, ci una cu caracter de masă, de mulţime, care exploda ca urmare a nemul- 
tumirilor acumulate. Al doilea moment a fost când, venind la Bucureşti, mi-am dat 
seama ce ar fi putut să se întâmple în continuare dacă această rezistenţă din partea 

conducerii comuniste ar fi continuat sub diverse forme şi de faptul că ar fi putut chiar 
să ne ducă la un război civil. Aceste lucruri m-au hotărât, in final, să mă comport aşa 
cum m-am comportat şi, repet, nu luasem legătură cu niciunul din viitorii lideri pentru 
că, de fapt, confruntarea fusese directă: Ceauşescu-Stănculescu. Fără intermediari şi 
fără ca cineva să îmi fi spus să fac într-un fel sau altul. Deci a fost o decizie proprie. 

D.D.: Totuşi, Ceauşescu vă credea de partea lui... 

V.A.S.: Probabil bănuia că voi fi de partea grupului conducător, dar din primele 
discuţii, când i-am spus că altă situaţie nu există decât aceea de a părăsi sediul, cred 
Că, în panica în care deja se găsea toată conducerea fostului Partid Comunist, nu a mai 
putut să se gândească dacă poziţia mea va fi alături de el sau împotriva lui. Bănuiesc că 
în prima fază a crezut că sunt alături de el şi încerc să îl salvez. Niciodată nu mi-am 
închipuit că aceşti oameni, pe care îi văzusem din stradă în vârful piramidei ţării şi 
partidului, vor putea să cadă moral atât de repede în faţa presiunii mulţimii. Deci zei 
de pământ, care se spulberă... 

D.D.: Cine a dat ordinul de plecare a elicopterului de pe Comitetul Central? 

V.A.S. : Încă o dată, de fapt, şi presa a repetat acest lucru — ordinul se dădea obli- 
gatoriu pe două căi: pe un canal al Securităţii proprii a preşedintelui Ceauşescu, con- 
firmat de un canal militar. În această situaţie, au fost date aproape simultan cele două 
comunicate comandantului Aviației, care era generalul [losif, n.n.] Rus. El, de fapt, 
confirmă şi puteţi găsi în ziarele de atunci confirmările celor care au fost implicaţi : 
piloţi, comandantul Aviației, generalul în rezervă [Marin, n.n.] Neagoe, care a fost şeful 
Direcţiei a V-a de pază şi securitate a persoanelor principale, inclusiv a preşedintelui 
Ceausescu. Un singur ordin nu era suficient, deoarece aceasta era regula. Ambele parti 
trebuiau să se confirme una pe alta la o asemenea chemare. 

D.D.: Ce legătură ati avut cu procesul lui Ceauşescu şi cu execuţia acestuia ? 

V.A.S.: Aici lucrurile trebuie împărţite în două. Au fost două momente. Mai întâi, 
organizarea dispozitivului de judecată, de procurori care au făcut acuzarea. Deci m-am 
ocupat de deplasarea acestor grupuri, la care am adăugat un grup de Securitate locală 
pentru această deplasare, format dintr-o subunitate de paraşutişti dintre cei mai buni, 
care aveau acelaşi loc de cantonament cu unitatea de elicoptere ; erau suprapuse pe un 
singur aerodrom [la Clinceni, n.n.]. A doua idee foarte importantă este că judecata şi 
sentinţa nu aveau ca punct final execuţia, condiţia fiind ca cei doi să accepte cele două 
propuneri făcute de apărători. Prima, că sunt bolnavi şi doresc o verificare medicală, 
şi a doua, că vor face recurs, apel la sentinţă. Ambele variante le-au refuzat. Ori au 
crezut că execuţia nu va avea loc imediat după sentinţă, ori, zic eu (e greu să intri in 
intimitatea unor oameni atât de prost plasați psihic în momentul respectiv), că mai există 
o forţă ce ar putea să îi salveze. 

D.D.: În timpul procesului, Ceauşescu mi-a părut cu impresia că ar fi convins de 
faptul că dumneavoastră aţi acţionat împotriva lui. 

V.A.S.: E greu de spus care au fost gândurile intime ale lui Ceauşescu, pentru că 
noi nu am avut un dialog intim din momentul în care i-am regăsit la Târgovişte. Deci 
la Târgovişte nu a mai fost discuţia dintre doi oameni, ci dintre un complet de judecată 
şi acuzaţi, între apărători (cei doi avocaţi) şi acuzaţi şi între procuror şi acuzaţi. 

D.D.: Se ştie despre dumneavoastră că aţi avut misiune în acea zonă unde au fost 
aduşi Elena şi Nicolae Ceauşescu. Ce ne puteţi spune? 

V.A.S.: Practic, eram într-o zonă necunoscută, au fost trei probleme care m-au 
preocupat foarte mult. Prima, securitatea noastră, a celor care veniserăm, deoarece nu 
ştiam dacă există forţe care să vină să îl elibereze pe Ceauşescu. De aceea am dat ordine 

să se concentreze la Târgovişte, lângă unitatea de antiaeriană, o unitate de blindate şi 
una de trupe de munte. A doua a fost poziţionarea parasutistilor care au venit cu noi în 
punctele importante ale clădirii unde s-a ales sala de judecată şi a treia, de comun acord 
cu ceilalţi, dacă vom ajunge la un final obligatoriu de execuţie. Aici însă mi-am dat 
seama că, oricum, nu prea mai aveam de ales, deoarece, atunci când am ieşit în curte, 
toată cazarma aştepta cu nerăbdare să treacă la execuţie! Şi a fost mişcarea cea mai 
scurtă, drumul cel mai scurt, către un perete orb, fără ferestre, fără nimic, unde a avut 
loc execuţia. 

Am asistat la execuţie de la aproximativ 30 de metri, pentru că m-am dus să dau 
ordin elicopterelor să se pregătească de decolare. Am vorbit cu comandantul grupului 
de elicoptere. Mai fac o precizare pentru că mereu aici apar întrebări: de ce nu s-a 
filmat ultima scenă ? Operatorul dumneavoastră poate să spună foarte bine. Operatorul 
nostru se afla exact în situaţia lui: ieşirea s-a făcut destul de repede în curte. N-a mai 
avut timp să scoată trepiedul de susținere, să comute camera pe acumulatori şi a întâr- 
ziat exact secundele care au coincis cu execuţia. Deci nu a fost o ascundere. S-a comen- 
tat foarte mult, în special voci ale presei franceze foarte categorice, susţinute de anumiţi 
aşa-zişi specialişti, care aveau pretenţia că au fost împuşcaţi în altă parte şi aduşi apoi 
la locul execuţiei pentru a fi filmati. Ceea ce nu este real. Totul a fost într-o scurgere 
de timp scurtă şi continuă. Nu au existat întreruperi în toată această acţiune. 

D.D.: Ne puteţi spune dacă a rostit ceva Ceauşescu în momentul execuţiei? Care 
au fost ultimele sale cuvinte ? 

V.A.S.: Vă spun sincer că nu retin ce spune astăzi presa noastră, că ar fi cântat 
Internaționala şi ar fi strigat „Trăiască Partidul Comunist ! ”, lucruri care se scriu astăzi 
prin ziare. Eu nu am auzit aceste lucruri. Sigur că tensiunea era maximă şi că trăiam 
nişte momente unice, pentru că asemenea momente nu se regăsesc prea des în istorie. 
Probabil să fi spus sau să fi încercat să spună ceva, dar, în orice caz, nu atât de tare 
încât să aud eu, de la 30 de metri, cu motoarele de elicopter pornite. Focul a fost dens, 
cu armament automat, care i-a secerat şi eu spun că mai mult de 20-30 de secunde nu 
a durat acest moment tragic, final. 

Spun încă o dată, nu ne-am dus acolo să facem o execuţie de dragul execuţiei, ci, 
dacă ei ar fi acceptat variantele propuse de avocaţi, „Suntem bolnavi şi dorim vizită 
medicală!” sau „Dorim să facem apel ori recurs la forul superior! ”, instanţa ar fi 
trebuit să accepte acest lucru. N-au vrut, au refuzat şi asta le-a fost fatal, imediat. E 
greu de cântărit azi, după cinci ani [în momentul interviului, n.n.], dacă hotărârea lor 
a fost favorabilă sau nu evenimentelor ulterioare. S-ar părea că a fost favorabilă, pentru 
că, după noaptea respectivă, după ce au fost transmise la televizor primele imagini, nu 
am mai avut o încleştare între forte de pe poziţii diferite. 

D.D.: Se spune că au fost trase foarte multe gloanţe în soţii Ceauşescu, Ce ştiţi 
despre aceasta ? 

V.A.S.: Aici sunt două aspecte... Ori intensitatea focului trăgătorilor paraşutişti a 
fost foarte mare, pentru că au tras cu armament automat, dar eu, personal, am rămas 
cu imaginea că şi alti militari din dreapta şi din stânga lor au executat foc. Şi acest lucru 
nu mai este o acţiune comandată, ci o acţiune spontană. Dar nu aş putea să precizez 
dacă au fost mai mulţi, mai puţini sau numai cei din pluton. Intensitatea însă a fost 
mare : în câteva secunde a fost trasă o mare cantitate de muniţie. 

D.D.: Aşadar, nu este adevărată varianta care sugerează că ar fi fost împuşcaţi cu 
un singur glonte, în ceafă? 

V.A.S.: V-am spus despre varianta franceză, aşa-zis susţinută de medici legisti, 
specialişti... Căderea celor doi a fost bruscă pentru că au fost loviti de o cantitate mare 
de muniţie în toate zonele, cap, corp, picioare. Focul automat tras chiar şi de la o dis- 
tanta relativ mică nu poate să rămână foarte grupat, ci se împrăştie. Nu a avut loc o 
omorâre individuală, cum ştiam că făcea pe vremuri KGB. 

D.D.: Şi, ca să ne întoarcem la subiectul central, n-a existat niciun plan, niciun 
complot, nicio urzeală ? 

V.A.S.: Au apărut diverşi reprezentanţi ai unor grupuri care au declarat că au fost 
încercări de acest gen. Personal, nu am cunoscut anterior şi nu am avut vreo legătură 
directă cu niciunul dintre cei în cauză. Pe o asemenea temă... Nu aş vrea să jignesc pe 
nimeni, dar e o vorbă pe la noi că, după război, mulţi viteji se-arată! E adevărat că 
atunci când acţiunea se transformă din dezordine în ceva coordonat şi ordonat înseamnă 
că este dusă de mai mulţi oameni care pot să o facă. Acest lucru s-a petrecut după ce, 
în 22, cei doi fuseseră rupti de popor şi de cei fideli lor. Deci, din punctul meu de 
vedere, nu există vreo legătură anterioară care să mă fi dirijat spre o acţiune conjugată 
cu alti factori externi (spun externi faţă de mine, ca persoană). 

D.D.: Se spune că amândoi soţii Ceausescu vă plăceau ca persoană foarte mult... 

V.A.S.: S-a vorbit foarte mult despre această relaţie apropiată dintre mine şi fami- 
lia Ceauşescu. Nu pot să spun că a existat o relaţie apropiată, directă şi nemijlocită. 
I-am cunoscut pe cei doi fii, Valentin, care se ocupa de echipa de fotbal a Armatei. Pe 
el l-am întâlnit în câteva locuri unde se desfăşurau aceste meciuri. L-am cunoscut pe 
Nicu Ceauşescu, care avea o anumită poziţie, distantă faţă de tatăl lui. Se putea observa 
din manifestare, din modul cum îl descriau cei de la Sibiu, locul unde a fost un timp 
prim-secretar al Comitetului Judeţean de Partid. O relaţie intimă cu familia Ceauşescu 
înseamnă că eu aş fi beneficiat de o poziţie ca deputat în MAN sau membru aici ori 
membru supleant în Comitetul Central. Niciodată nu s-a acceptat ca eu să fiu în una din 
aceste poziţii, deşi în 1989 eram de zece ani printre primii patru conducători ai Armatei, 
iar din Armată erau cam 10-12 persoane în cele două locuri: Marea Adunare Naţională 
şi Comitetul Central. Generalul Stănculescu nu a fost niciodată, ceea ce arată că eram 
ținut la o anumită distanţă. Aş mai putea să vă spun că, atunci când se făceau planurile 
de editare a unor lucrări ştiinţifice care trebuiau tipărite la Editura Politică sau la edi- 
turile principale din România, ele treceau pe la Elena Ceauşescu, care spunea da sau 
nu pentru o anumită lucrare sau autor. De două ori mi s-a spus că eu am fost scos de 
pe anumite lucrări şi nu am putut fi publicat, pentru că ea nu a fost de acord ca 
Stănculescu să apară. Iată trei argumente care consider că sunt destul de lămuritoare şi 
care poate vor limpezi şi acea problemă, că mi s-ar fi spus „Victoraş, ai grijă de copiii 
mei ! ”. Nu cred că ar fi ţinut minte că mă cheamă Victoraş sau Victor ! 


Silviu Brucan 


Dennis Deletant: Domnule profesor, permiteti-mi să îmi formulez întrebarea făcând 
referire la o perioadă dificilă, dar foarte importantă, anume aceea dinainte de momentul 
propriu-zis al Revoluţiei, perioadă în care aţi şi semnat „Scrisoarea celor şase” şi tot 
dumneavoastră aţi fost cel care a expediat-o în numele celorlalţi. Aş dori să ne spuneţi 
care ar fi, raportat la Revoluţie, semnificaţia acestei scrisori. 

Silviu Brucan: Cred că acesta a fost cel mai important act politic dintre cele care 
au pregătit Revoluţia. Şi când spun aceasta, mă refer în primul rând la faptul că scri- 
soarea a avut un ecou în special asupra membrilor Partidului Comunist. Sigur că scri- 
soarea a avut parte de critici, şi pe bună dreptate, întrucât Revoluţia a schimbat mult 
datele problemei. „Scrisoarea celor şase” a fost în bună măsură inspirată de programul 
lansat de Gorbaciov, de reformă, un fel de socialism cu faţă umană: iată care era vizi- 
unea noastră la momentul respectiv. Însă, trebuie să o repet, Revoluţia a schimbat 
radical datele problemei — în cele din urmă, s-a transformat într-o revoluţie anticomunistă. 

Vorbind despre mine, pot spune că, din punct de vedere ştiinţific, eram pregătit 
pentru această schimbare. În 1988, până şi în Anglia se vorbea despre sfârşitul comu- 
nismului în ţările Europei de Est. Până şi eu am ţinut acolo un curs despre această 
problemă, bazându-mă pe faptul că teoriile marxiste au fost răstălmăcite ca urmare a 
revoluţiei tehnologice : clasa muncitoare, în loc să devină tot mai numeroasă, a scăzut, 
neputând deci să ajungă clasă dominantă. Astfel se explică de ce eram pregătit deja ca 
să înţeleg situaţia creată şi probabil faptul că am intrat în conflict cu ceilalţi tovarăşi, 
inclusiv Iliescu, încă din prima zi, din 22 decembrie. El voia să-l numească pe Stănculescu 
ministru al Apărării, or, eu i-am spus „Vezi că Ceauşescu voia să îl numească dimineaţă, 
iar tu îl numesti acum, seara !...”. Cu alte cuvinte, procesul de adaptare la noua situa- 
tie a fost cu mult mai dificil pentru el şi pentru alti tovarăşi decât pentru mine. Aşa se 
explică probabil de ce eu eram mult mai conştient de cum trebuia să arate noua structură 
de putere. De aceea a şi obiectat cu atâta tărie atunci când a vrut să numească doi 
excomunişti în fruntea Camerei Deputaţilor şi Senatului. I-am spus : „Nu crezi că ajunge 
că tu, un excomunist, eşti preşedinte ? De ce vrei ca întreaga structură de putere să arate 
aşa ?”. 

Acum, după cinci ani [la data interviului, n.n.], gândind retrospectiv, identific o 
mulţime de explicaţii pentru dezvoltarea politică a României. O întrebare esenţială este 
de ce singura revoluţie violentă rămâne cea din România. În opinia mea, explicaţia ar 
fi următoarea : în Polonia, Ungaria şi Cehoslovacia au existat doi factori politici care 
nu existau aici - o foarte puternică aripă reformistă în interiorul Partidului Comunist şi 
forţe de opoziţie organizate, care s-au conjugat în vederea alegerilor (s-a ajuns astfel la 
un guvern de centru-dreapta). Repet, niciunul dintre aceşti factori nu exista în România, 
unde situaţia era complet diferită. Dictatura lui Ceauşescu a fost atât de brutală, de 
absolută, încât niciun fel de forţă reformistă nu a putut să apară în interiorul partidului 
şi, la fel, niciun fel de forţă de opoziţie nu s-a putut organiza în afara lui. Aşa se face 
că cei câţiva disidenti ne-am întâlnit pentru prima dată atunci, în decembrie, la Televiziune. 
Prin urmare, teoria conspirației, a unei lovituri de stat, foarte la modă în presa franceză 
şi engleză, deşi foarte atractivă pentru jurnalişti, nu stă în picioare. Dacă am fi putut să 
organizăm un Front al Salvării Naţionale cu şase luni înainte şi, ca rezultat al acestei 
conspirații, să-l eliminăm pe Ceausescu, atunci am fi putut cu adevărat să ne demonstrăm 
legitimitatea... Nimeni nu ar mai fi putut să ne conteste perfecta legitimitate. Dar n-am 
facut-o şi nici nu am putut să o facem: eram supravegheat tot timpul, în faţa casei mele 
erau postați în permanenţă câte doi milițieni, în trei ture. Lucru valabil şi pentru ceilalţi, 
chiar dacă poate erau supravegheați cu mai puţină vigilenté decât eram eu, care protes- 
tasem deja public, cu ocazia revoltei de la Braşov din 1987. Nu a fost deci nicio con- 
spiratie, nicio lovitură de stat, pur şi simplu, în urma revoltei maselor, am reacţionat 
foarte rapid ca urmare a exploziei populare. Fapt istoric este că forţele de opoziţie s-au 
organizat abia după Crăciun; nu au existat până atunci Partidul Naţional Ţărănesc, 
Partidul Liberal... Ne-am mişcat repede şi, aşa după cum ştiţi foarte bine, la miezul 

noptii de 22 decembrie manifestul [Frontului Salvarii Nationale, n.n.] era on air. Acesta 
a fost şi a rămas programul Revoluţiei. Explozia populară nu a avut nici lider, nici 
program. În aceste condiţii, starea de vacuum politic era de neevitat, iar noi am oferit 
un program pentru revoluţie. 

D.D.: Deci, atunci când preşedintele Iliescu afirmă că „noi am ajuns acolo din 
întâmplare”, că nu a existat niciun fel de plan, niciun fel de pregătire, nicio legătură 
între voi, cei din grup, el are absolută dreptate? 

S.B.: Da... in parte. Adică, in acest punct, are dreptate. Cât priveşte planurile 
referitoare la o conspirație, ei bine, aici nu mai are dreptate. Şi spun asta deoarece a 
existat o conspirație militară, în 1984-1985, condusă de fostul ministru al Apărării, care 
însă a căzut. A existat însă un plan şi noi ştiam că puterea lui Ceauşescu se baza pe trei 
forte: Partidul Comunist, Armata şi Securitatea. Concluzia noastră a fost că nu putem 
ataca aceste trei forţe şi că trebuie să facem o breşă în aşa fel încât să ajungem în toate 
trei. Am reuşit aceasta în cadrul Armatei, unde l-aş aminti pe generalul [Vasile] Ionel, 
în prezent [la data interviului, n.n.) sfătuitorul lui Iliescu. Au mai fost şi generalul 
Militaru şi alţii... Putem vorbi deci despre o oarecare conspirație, nefinalizată însă. 

D.D.: Generalul Militaru a făcut şi el parte din Frontul Salvării Naţionale, nu-i 
aşa ? 

S.B.: Da. Generalul Militaru era „handicapat” de faptul că îşi făcuse studiile la 
Moscova, putând fi deci luat drept prosovietic. Aşadar, nu a fost o conspirație, ci o cursă 
de 100 de metri, iar noi am fost cei care au alergat mai repede. 

D.D.: În ce fel ati fost dumneavoastră pregătit să luaţi parte la această cursă? 

S.B.: În 22 decembrie, la prânz, mă aflam sub arest la domiciliu, la Dămăroaia. 
Abia la 12, un prieten de-al meu a venit cu maşina şi m-a luat (cei doi milițieni fugiseră 
când au auzit de plecarea lui Ceauşescu). El m-a dus la Televiziune. Mi-a fost uşor să 
intru aici pentru că, atunci când prietenul meu le-a spus oamenilor cine sunt, a fost clar 
că ei auziseră de mine. Strategia mea a fost întotdeauna aceea de a-mi face cunoscute 
activităţile. Să nu uităm că mai toată lumea asculta atunci Radio Europa Liberă, BBC... 
Odată intrat în Televiziune, ne-am întâlnit şi cu Iliescu, Roman, Mazilu şi ceilalţi. Eram 
împreună pentru prima dată. 

D.D.: Am văzut acel set de imagini de la clădirea Comitetului Central în care apă- 
reti şi dumneavoastră şi Iliescu şi pare să fie destul de evidentă cearta pe care aţi avut-o 
cu Iliescu în legătură cu numirile care trebuiau făcute în guvern. Păreaţi a avea o pozi- 
tie foarte critică. V-aş ruga deci să detaliati putin acest moment. 

S.B. : Am considerat că e o idee monstruoasă aceea de a-i numi pe generalul Guşă 
şi pe generalul Vlad, şef al Securităţii, la comanda forţelor armate. În acel moment, 
soarta Revoluţiei depindea şi de numirile respective. Cei doi erau membri ai Comitetului 
Central, se înțelegeau şi colaborau foarte bine şi, din acest motiv, a doua zi dimineaţă, 
când am ajuns la Ministerul Apărării Naţionale, am avut un şoc la aflarea veştii că aceşti 
doi generali sunt numiţi în fruntea Armatei. Prima mea mişcare a fost de a-i cere gene- 
ralului Vlad să facă o declaraţie pe postul de televiziune. Am scris chiar eu un text prin 
care să li se ceară tuturor celor aflaţi în subordine să predea armele. Generalul Vlad 
scrisese şi el un text (făcuse o declaraţie la radio), însă nu precizase şi acest lucru. Am 
cerut atunci să aibă loc o confruntare cu generalul Vlad în fata consiliului din care 
făceam parte eu, Iliescu, Roman şi alţii. Iliescu nu s-a arătat deloc entuziasmat de ideea 
mea, ceea ce m-a înfuriat, aşa că am repetat: „Cum vrei să lucrezi cu fostul şef al 
Securităţii, nu-ţi dai seama că e o idee monstruoasă ?”. În cele din urmă, i-am convins pe 
Iliescu şi pe Militaru să accepte acea confruntare. La ora 7 — era într-o duminică — şi-a 

prezentat raportul generalul Guşă. Prezentarea făcută de el cu privire la situaţia militară 
era foarte slabă. Vorbea doar despre ofensiva teroriştilor, despre atacurile de la Radio, 
Televiziune, Ministerul Apărării şi alte câteva puncte strategice. Atunci l-am întrebat pe 
generalul Vlad de ce nu a vrut să citească fraza aceea. Cred că el era cel mai inteligent 
general din încăpere. Mi-a spus că el a considerat mult mai importantă o declaraţie de 
natură politică, prin care să îşi afirme dorinţa de a se alătura Revoluţiei. I-am spus apoi 
generalului Vlad că e cât se poate de clar faptul că teroriştii studiaseră dinainte clădirile 
pe care le-au încercuit, că aveau un plan, că se întâlniseră şi înainte, că aveau un loc de 
unde se aprovizionau cu muniţie, că a existat cineva la comanda lor, că aveau mijloace 
de comunicare şi de transport, că erau în contact cu serviciile secrete... E cât se poate 
de limpede că o reţea atât de complexă trebuie să se fi bazat pe un plan. L-am întrebat 
pe generalul Vlad de ce nu dăduse în vileag acest plan, în aşa fel încât grupurile teroriste 
să poată fi combătute cu eficienţă. Generalul s-a înroşit, s-a enervat, a cerut nişte apă 
şi o pastilă şi, în cele din urmă, mi-a spus că nu a existat un asemenea plan, că el nu 
are ştiinţă de aşa ceva. I-am privit atunci pe cei opt generali prezenţi la discuţie şi i-am 
întrebat dacă este posibil ca şeful Securităţii să nu aibă cunoştinţă de planurile în con- 
formitatea cărora acţionează subordonații săi. Toată lumea a răspuns „Nu, nu e cu 
putinţă ! ”. Asta imi şi propusesem: să arăt că nu putem avea încredere în generalul 
Vlad. Şi ceilalţi opt generali au fost convinşi de asta. Vlad ne-a cerut atunci 24 de ore 
ca să ne demonstreze că este fidel Revoluţiei şi că va lua măsuri pentru oprirea teroriş- 
tilor. Cum după 24 de ore nu făcuse nimic, a fost arestat. 

D.D.: Nimeni nu îndrăznea să spună cine le dăduse instrucţiuni teroriştilor. Ce 
credeţi despre asta? 

S.B. : Consider că a existat un ordin de la nivel foarte înalt, privind punerea lor in 
libertate şi când spun asta, mă refer la întreaga ţară, nu la un singur caz: au fost sute. 
Când eram încă la putere, am văzut liste complete cu numele, adresa, armele... Niciunul 
nu a fost investigat ori judecat, toţi au fost puşi în libertate. Greşeala lui Iliescu a fost 
decretul cu numărul 4, din 26 decembrie, prin care a fost decis ca Securitatea să fie 
asimilată de Armată. După părerea mea, a fost o greşeală fatală. Asta le-a dat posibili- 
tatea de a aranja eliberarea teroriştilor. 

D.D. : Totuşi, în primul moment, cine le-a dat teroriştilor ordin să deschidă focul ? 
A fost generalul Vlad? 

S.B.: Nu, nu cred. Spun mai curând că au acţionat conform unui plan. 

D.D.: Acel gen de plan care urmează să se aplice în caz că... 

S.B. : Faimosul ordin 260, pe care l-a dat Postelnicu, la ordinul lui Ceauşescu, atunci 
ministru de Interne, ca urmare a revoltelor din Braşov [prin care forţele Securităţii erau 
autorizate să deschidă focul în cazul atacării sediilor de partid, n.n.]. Ceauşescu nu lăsa 
niciodată să treacă astfel de evenimente fără să le analizeze cât mai în detaliu. După 
atentatul la viaţa lui Reagan, după asasinarea preşedintelui Sadat, în Egipt, Ceauşescu 
a dat ordin să se facă un studiu şi a luat o serie de măsuri pe baza studiului respectiv. 
Prin urmare, după revoltele muncitoreşti de la Braşov din 1987, Ceauşescu i-a ordonat 
lui Postelnicu să redacteze acest ordin 260, care prevedea înfiinţarea în oraşele principale 
a unor unităţi antiteroriste, dotate cu echipament special, antrenate pentru luptele de 
stradă. Aceste trupe urmau să intervină în situaţii similare celei din Braşov, atacând 
sediile puterii, clădirile importante etc. 

D.D.: Este vorba aşadar despre un proces automat. 

S.B. : Exact, pot să vă dau şi o copie a acestui ordin. lată aşadar modul în care au 
prins contur acele unităţi. Rolul lor era acela de a acţiona în clipa în care puterea era 


476 REVOLUŢIA DIN 1989 


pusă în primejdie. Mă gândesc însă că au fost foarte multe confuzii atunci când au aflat 
că Ceauşescu fugise. Cred că ştiau ce au de făcut doar în prezenţa lui Ceauşescu. Patru, 
cinci ore după fuga dictatorului au fost dezorientati. În piaţă au început să tragă abia 
spre seară. Mai târziu au acţionat, dar cred că numai o parte dintre ei. De altfel, după 
ce s-a aflat de pe post că soţii Ceauşescu au fost executaţi, teroriştii s-au predat, care 
Armatei, care cetăţenilor. 

D.D. : În ce moment a devenit limpede faptul că este vorba despre o revoluţie anti- 
comunistă ? 

S.B.: În 22 decembrie. 

D.D.: Chiar aşa devreme? Cum v-aţi dat seama ? 

S.B. : După slogane. 

D.D.: Bine, asta în ceea ce priveşte masele aflate în stradă. Însă, dacă ar fi să 
vorbim despre formarea Frontului Salvării Nationale, când v-ati dat seama că nu este 
vorba numai despre un grup comunist-reformator ? 

S.B. : Procesul a fost unul gradat si foarte încet. După victoria la alegeri din 1990, 
am dat un interviu şi am scris un articol mai lung care i-a supărat deopotrivă pe Iliescu 
si Roman, pentru că spuneam că, desi este o mare victorie, Frontul nu este nici pregă- 
tit şi nici nu are capacitatea de a desprinde tara de comunism. Aceasta demonstrează 
cât de lung si dureros a fost procesul de adaptare. Sigur, acum, după cinci ani [la data 
interviului, n.n.], s-au adaptat cu toții, iar Iliescu a luat „drumul către Canossa”, către 
NATO... Ce vreți mai mult? La fel, guvernele Roman, Stolojan şi Văcăroiu, treptat, 
au adoptat măsuri reformiste care să conducă la o economie de piață. Au făcut-o à 
contreceur, pentru că un guvern de centru-stânga nu e menit să construiască capitalis- 
mul. Încă avem probleme cu privatizarea. Prin 1990 am lansat o metaforă, comparând 
privatizarea din România cu obiceiul ţăranilor români de a lega picioarele cailor, de a-i 
împiedica. Din păcate, metafora mai e valabilă şi acum. 

D.D.: E din cauză că nu au vrut sau pentru că nu au ştiut cum? 

S.B.: Ambele. Cele două cauze sunt legate una de alta. 

D.D.: Aş dori să ne întoarcem la o afirmaţie pe care aţi făcut-o mai devreme. În 
mod clar, Iliescu avea o relaţie specială, de prietenie, cu cei de la Moscova : Şevardnadze, 
Gorbaciov. Credeţi că aceştia erau încântați de ideea că va deveni preşedinte ? 

S.B. : Sunt sigur. Ceea ce îi deranja era faptul că Partidul Comunist ca atare a fost 
eliminat. Însă rămânerea unor foşti comunişti în nucleele puterii le dădea suficientă 
satisfacţie. Am fost convins de acest sentiment în timpul vizitei lui Şevardnadze la 
Bucureşti. 

D.D. : Cu alte cuvinte, din punctul de vedere al Moscovei, în România fuseseră luate 
măcar parţial „măsurile potrivite”. 

S.B.: Încă o dată, prezenţa la putere a unor excomunisti le dădea un sentiment de 
siguranţă, că evoluţia lucrurilor avea să le convină. 

D.D.: Oricum, Şevardnadze, Gorbaciov îl urau pe Ceauşescu... 

S.B. : E adevărat. 

D.D.: Dintr-un anumit punct de vedere, nici nu-l putem acuza pe Ceauşescu pentru 
că a spus că Revoluţia ar fi fost inspirată de la ruşi. 

S.B.: Da... Însă a fost ceea ce eu am numit „o desovietizare stalinistă a ţării”. Si 
asta pentru că sistemul intern era mai stalinist decât în oricare altă ţară din Est. A fost 
o abordare naționalistă, şi nu una ideologic-marxistă. De asemenea, a fost şi antirusească, 
sentiment rămas încă foarte puternic. Şi e un sentiment popular, nu unul pe care să-l 
împărtăşească doar liderii, care a fost amplificat şi prin ruperea Basarabiei de România. 

D.D.: Trec la un alt subiect. Ati afirmat că executarea soţilor Ceausescu după un 
foarte scurt proces a fost ceva necesar... 

S.B.: Îmi menţin această convingere. 

D.D.: De ce credeţi că a fost necesar? 

S.B. : Trebuie să avem numaidecât în vedere contextul. Decizia trebuie raportată la 
momentul respectiv. Sigur că astăzi, privind înapoi, avem o perspectivă mai liberală, 
mai relaxată, dar atunci, în acea seară, când generalul Guşă a raportat faptul că teroriş- 
tii sunt în ofensivă şi că Armata nu poate controla situaţia... era sâmbătă, 24 decembrie. 

D.D.: Aşadar, în Ajunul Crăciunului aţi decis că procesul soţilor Ceauşescu trebuie 
să aibă loc. 

S.B.: Da, însă ceva pregătiri se făcuseră şi înainte. Generalul Stănculescu fusese 
instruit de noi pentru a face paşii necesari. Altfel, aşa, peste noapte, nu s-ar fi putut 
organiza totul. Trebuiau desemnaţi oamenii, găsiţi judecătorii, avocaţii, trebuia pus la 
punct şi transportul lor, elicopterele etc. Totul trebuia pregătit. 

D.D.: Cu toate acestea, a fost un proces foarte sumar. Aproape că nici nu se poate 
vorbi despre un proces. 

S.B% Într-adevăr, procesul a fost foarte scurt, însă, dacă dumneavoastră veți citi 
istoria oricărei revoluții, veți vedea că aşa stau lucrurile. $i, de fapt, nu numai în cazul 
revoluțiilor - amintiţi-vă de ce s-a întâmplat după război... Revoluţia nu se defineşte 
prin acte politice normale, fireşti. Nu mai poţi judeca astăzi cazul lui Robespierre la fel 
cum îl judecai în momentele Revoluţiei Franceze. 

D.D.: Întrebarea ar fi dacă execuţia soţilor Ceauşescu a fost într-adevăr decizia 
corectă şi dacă nu cumva ei ar fi trebuit să fie închişi. Să înţelegem că dumneavoastră 
nu aveţi nicio îndoială referitoare la faptul că decizia luată a fost una bună? Ce s-ar fi 
întâmplat însă dacă ei ar fi fost închişi? 

S.B.: Cred că speranţele generalilor fideli lui Ceausescu ar fi rămas în continuare 
vii şi asta ar fi prelungit lupta, fapt care cred că ar fi dus la mai multe victime. 

D.D.: Cu alte cuvinte, sângele lor nu a fost vărsat fără rost. 

S.B.: Da. Chiar dacă este o descriere cinică a situaţiei, răspunsul meu e afirmativ. 
Stalin obişnuia să spună că, dacă ţi-e teamă de lup, atunci nu te duci în pădure [rade, 
n.n.]. 

D.D.: Dacă imi permiteti, vă voi adresa o întrebare fără legătură cu cele discutate 
până acum, la care ceilalţi cu care am mai stat de vorbă au ezitat să răspundă. Mă 
gândesc că sunteţi singurul în măsură a vorbi despre asta. S-a sugerat nu o dată că Ilie 
Ceauşescu a fost în contact cu americanii şi că le-a vândut secrete militare acestora. 
Ştiţi cumva dacă este adevărat? 

S.B.: Nu ştiu, nu am nicio idee. Ştiu că avea relaţii foarte bune cu istoricii americani, 
se organizau seminarii la Bucureşti şi în Statele Unite. Însă nu cred că Ilie Ceauşescu 
ar fi avut de a face cu armele, de arme se ocupa generalul Stănculescu... 

D.D.: Ce părere aveţi despre moartea generalului Milea? 

S.B. : Milea nu era omul care să se sinucidă. 

D.D.: Cu alte cuvinte, cineva l-a ucis. 

S.B.: Da, aşa cred. 

D.D.: Mă întreb atunci de ce atâta mister? 

S.B.: Pentru că la conducerea de vârf a Armatei române modul de a gândi era 
divizat, era rupt în două. Nu e nicio îndoială că o parte dintre generali rămăseseră loiali 
regimului şi mă gândesc la cei care au ordonat deschiderea focului în Timişoara, Cluj, 
Bucureşti. Să nu uităm, până în 21 decembrie, de tras a tras Armata. Armata şi-a schimbat 

poziţia abia din 22 decembrie. Cum să vă spun, structura militară creată într-un regim 
dictatorial este foarte puternică şi foarte rezistentă. Gândiţi-vă la situaţia din Irak. 
Ceauşescu a procedat într-un mod asemănător şi sunt naivi cei care cred că o asemenea 
structură poate dispărea peste noapte. Parte dintre generali au rămas fideli nu din motive 
ideologice, ci pur şi simplu pentru că fuseseră promovați de Ceauşescu însuşi. Aşa se 
explică probabil şi de ce avem două tabere, cei care încercau să demonstreze că Milea 
s-a sinucis şi cei care respingeau această ipoteză. 


Petre Roman 


Dennis Deletant: În 21 decembrie, când Ceauşescu a organizat mitingul, vă aflaţi în 
piaţă ? 

Petre Roman: Nu, eram la Institutul Politehnic, unde predam. 

D.D.: Ne-aţi putea vorbi puţin despre sentimentele care v-au încercat privind acele 
imagini la televizor? 

PR.: A fost extraordinar, totul a fost brusc. Dintr-odată, am simţit că ceva devine 
posibil. În sfârşit, ceva e posibil, împotriva lui Ceauşescu şi a dictaturii ! Toţi oamenii 
aceia adunaţi în piaţă, strigând slogane, slogane pregătite... Şi el, pierzând pentru prima 
dată în viaţa lui controlul, fugindu-i pământul de sub picioare... era extraordinar ! Cred 
că atunci a început aventura mea revoluţionară. Constient sau inconştient, eram într-un 
fel pregătit să fac ceva, mai ales după evenimentele ce avuseseră loc în Timişoara. Îmi 
amintesc faptul că ni se anunţase o şedinţă de Senat la Institut, care trebuia probabil să 
însemne un fel de aderare la măsurile luate de Ceauşescu, dar că eu eram hotărât să 
spun că totuşi conştiinţa noastră de intelectuali ar trebui în cele din urmă să ia atitudine. 
Probabil, nu eram singurul care gândea aşa, iar şedinţa de Senat a fost anulată. Era pe 
19 decembrie. 

D.D.: Deci, în 21, când aţi văzut ce se întâmplă, v-aţi gândit că începe cu adevărat 
Revoluţia. 

PR.: Nu chiar. Am avut însă un sentiment foarte puternic, şi anume acela că 
Ceauşescu nu mai este stăpânul a tot şi toate. Era evident că ceva se întâmplă, că ceva 
se poate întâmpla. 

D.D.: Şi ce aţi făcut? 

P.R.: Ei bine, când m-am întors acasă, am ştiut că oamenii aceia adunaţi în piaţă 
vor rămâne acolo şi după ce Ceauşescu va fi încheiat într-un fel sau altul mitingul 
respectiv. M-am dus în Piaţa Universităţii. Era cam pe la 5 după-amiaza, în 21 decem- 
brie. Am văzut atunci primele victime ale Revoluţiei, oameni care muriseră în urma 
unor accidente, pentru că Armata trimisese maşini, iar şoferii, foarte tineri, pierduseră 
controlul şi intraseră în ei. Un autobuz intrase în mulţime şi zdrobise trei sau patru 
oameni. Trupurile lor erau încă acolo, acoperite cu folie de plastic albă. Baricada fusese 
deja ridicată. Nu puteai pătrunde prin faţă pentru că erau militari, aşa că am făcut un 
ocol destul de mare şi am ajuns destul de uşor în spatele baricadei, devenind astfel unul 
dintre cei care apărau baricada. Am rămas acolo până la sfârşit, până când două vehicule 
blindate au forţat baricada, de două sau trei ori, trăgând în aer totodată. În timpul nop- 
tii de 21 spre 22 au început să tragă însă direct in baricadă. Atunci am fugit cu toţii. 
Din fericire, nu am fost împuşcat şi astfel am ajuns acasă. A doua zi dimineaţă eram 
hotărât să-i adun pe colegii mei de serviciu ca să facem ceva. Câţiva dintre colegii de 

la Institut au fost şi ei de acord că trebuie să ne întoarcem în piaţa Comitetului Central, 
aşa că ne-am alăturat celorlalţi oameni care se îndreptau acolo. Am ajuns la CC pe la 
10 : 30-10: 45, dimineaţă. Este interesant că am ajuns acolo chiar în momentul în care 
Armata primise ordinul de a pleca. A fost pentru oamenii adunaţi aici un semnal că 
„Armata e cu noi! ”. 

D.D.: A fost ordinul generalului Milea... 

PR.: Nu, generalul Milea fusese deja ucis... se sinucisese, adică... 

D.D.: Credeţi deci că s-a sinucis? 

P.R.: Da, am toate motivele să o cred. În ziua aceea, spre seară, cred, un om a vrut 
să mă întâlnească, spunând că este bodyguardul lui Milea. Sub Ceauşescu, fiecare per- 
sonaj important din executivul partidului avea o gardă de corp. Era vorba de fapt despre 
oameni ai Securităţii care îndeplineau un dublu rol: de protecţie şi de supraveghere, ei 
trebuind să raporteze orice mişcare făcută de respectiva personalitate. Acest bodyguard 
a venit şi mi-a explicat în detaliu ce se întâmplase. Mi-a spus că se împuşcase, dar că 
nu murise pe loc. Au venit nişte medici care au încercat să îl salveze. Punând cap la 
cap aceste informaţii, am tras concluzia că s-a sinucis. Poziţia în care se afla era una 
foarte dificilă: pe de o parte, era considerat responsabil pentru ce se întâmplase la 
Timişoara, pe de altă parte, Ceauşescu îl considera un trădător pentru că nu ordonase 
să se tragă în piaţă. Situaţia lui era într-adevăr imposibilă. 

D.D.: Să ne întoarcem însă la dumneavoastră. Spuneati aşadar că v-aţi dus la facul- 
tate, unde aţi stat de vorbă cu colegii. Ce s-a întâmplat după aceea? 

PR.: Am hotărât să ne alăturăm cu cei care începuseră deja marşul către piaţa 
Comitetului Central. Am pătruns în piaţă, unde am aşteptat vreo 30-40 de minute, fără 
să avem niciun fel de informaţie. Spre deosebire de Televiziune, Radioul încă era inde- 
cis. La radio se dădea o muzică foarte neutră şi din timp în timp se repeta comunicatul 
despre generalul Milea. Impresia rezultată era una foarte ciudată, de ca şi cum nimic 
nu s-ar fi întâmplat. Ceauşescu a apărut în balcon alături de soţia lui şi câţiva dintre 
apropiaţi, a privit înspre mulţimea adunată în piaţă - cred că erau în jur de 100.000 de 
oameni -, s-a uitat deci la această masă ostilă, s-a întors în birou şi foarte curând s-a 
urcat în elicopter. Cât a stat în balcon nu a spus nimic, nici nu mai exista de fapt insta- 
latia de amplificare (mai târziu, aceasta a fost şi pentru noi o problemă). În acel moment 
am simtit ceva, ca o frântură de victorie, şi mi-am spus că trebuie s-o facem cunoscută, 
că întreaga naţiune trebuie să ştie că Ceauşescu a fugit. Câteva minute mai târziu am 
forţat intrarea în clădirea Comitetului Central, pătrunzând acolo. Dincolo de starea de 
haos, bucuria era enormă înăuntru, dar şi afară. Simteam că trebuie să spunem ceva, 
dar nimeni nu ştia cum să pună în funcţiune sistemul de amplificare existent acolo. În 
piaţă era o maşină care avea megafoane, în care erau doi foşti studenţi de-ai mei, ingi- 
neri la Institutul de Cercetări. Am spus atunci că e suficient să mai găsim un microfon, 
pe care să îl conectăm pe linia de amplificare a maşinii. Dintr-odată, de la acel banal 
microfon, vocile noastre s-au auzit foarte clar, foarte puternic. Cuvintele pe care le-am 
spus atunci au fost foarte simple, că suntem aici şi că proclamăm abolirea dictatorului, 
că puterea urmează să aparţină de acum instituţiilor democratice, alese de popor. Apoi 
ne-am hotărât să redactăm un mesaj mai complet şi m-am întors înapoi împreună cu 
ceilalţi, pe care nu îi cunoşteam. Am scris acea proclamaţie, după care am încercat să 
o dăm pe post (în Comitetul Central exista un ministudio). Nu ştiam cum să folosim 
aparatura şi, după câteva încercări, am citit-o doar în faţa unei singure camere, cu un 
singur operator. Ceilalţi au spus însă că nu se poate, şi unde şi cum va fi auzit acest mesaj ? 
Asa a apărut ideea de a merge la Televiziune, pentru a citi chiar acolo proclamația. Am 

găsit o maşină în curtea Comitetului Central, ne-am îngrămădit vreo şapte in ea şi am 
plecat acolo. 

D.D.: Unde v-aţi întâlnit cu ceilalţi, cu Iliescu... 

P.R. : Iliescu a venit la Televiziune la câteva clipe după ce am terminat de citit pro- 
clamatia. Eu eram împreună cu un general, [Gheorghe] Voinea [şeful garnizoanei 
Bucureşti, n.n.], pe care îl întâlnisem în cădirea Comitetului Central, comandantul 
trupelor concentrate în piaţă. 


“Ten days that fooled the world.” Protagonists of the Romanian 
Revolution on BBC Television 


The author publishes five interviews with the “actors” who took on leading roles in different 
moments on the political scene, in the circumstances of Ceauşescu's attempt to escape, on 
December 22™, 1989, when the people’s riot that had begun in Timisoara a week before 
continued in Bucharest. These interviews were recorded on magnetic tape by a BBC Television 
team, during 2"4-10* of November 1994, and were the basis of a documentary film dedicated 
to the fifth anniversary of the Romanian Revolution. The team was led by the BBC famous 
world-affairs editor John Simpson, and had Marius Oprea as a consultant. Oprea, together 
with the well-known historian Dennis Deletant, designed the main questions to be asked to 
the interviewees, made the contacts and the preliminary discussions with them. The raw foo- 
tage of these interviews were entrusted to Marius Oprea, with the permission to use them as 
he thought fit, at a reasonable date after the documentary was released, as the authors of the 
documentary understood the historical importance of these materials for the Romanian people. 
John Simpson’s film, broadcast by BBC on December 22™, 1994, considered the events of 
December 1989, not only as a public revolt, but especially as a preparation by the reformist 
wing of the Communist Party, with the tacit support of the Soviets, after Mikhail Gorbachev became 
president. Three days after the broadcast of the documentary, The Independent published an 
article by John Simpson entitled “Ten Days That Fooled the World”. Both the documentary 
and the article made the authorities in Bucharest very angry. The five interviews ~ with Nicolae 
Miltaru, Virgil Măgureanu, Victor Atanasie Stănculescu, Silviu Brucan and Petre Roman - are 
a first-hand historical source. This footage was also put at the disposal of the Military 
Prosecutor's Office on June 12", 2018, and used in the drafting of the indictment regarding 
the December 1989 Revolution. Some statements (especially Nicolae Militaru’s) seem to trace 
a physical structure of a long-prepared plot, which was outpaced by the popular uprising that 
started in Timisoara on December 16" and subsequently extended throughout the country. It 
became evident during the 30 years following the Revolution that, after a few moments of 
confusion, the political experience of the plotters (opponents, but still insiders of the “old 
system”) prevailed and they took over the power. They benefited from Moscow’s undeclared 
assistance or even, as in the case of Ion Iliescu, from the direct support of the Soviet leader 
Mikhail Gorbachev. Thus, the team led by Iliescu simply “took over” the power from the 
hands of simple and brave people who rised and conquered it on the streets, determining 
Nicolae Ceausescu to run away. The “power vacuum” was very quickly filled by experienced 
people from the old “party and state apparatus”, previously expelled or sidelined by Ceausescu 
for “suspicious links with Moscow”. The chapter concludes that there are two phases of the 
events of December 1989. The first is the one of the revolt that started in Timisoara and then 
extended to the Romanian cities and transformed into an anti-communist revolution. The second 
was a “coup d’état” given to the anti-communist revolution, on the afternoon of December 
22™, 1989. This “coup d’état” was the “final act” of the team led by Ion Iliescu, previously 
prepared by Moscow to take over the power in Romania, as a successor to Nicolae Ceausescu, 
in order to keep Romania in a political regime within the limits of a reformist communism. 


Matei GHEBOIANU 


Forme de organizare civică in decembrie 1989. 
Studiu de caz: organizaţiile studenţeşti 


Sfârşitul anului 1989 a adus schimbări majore în societatea românească, care a tre- 
cut de la o societate dirijată spre o societate de consum şi un sistem bazat pe economia 
de piaţă. Efervescenta schimbărilor produse în blocul comunist a cuprins la sfârşitul 
anului 1989 şi România, unde Nicolae Ceauşescu, împreună cu soţia sa, Elena, încă 
încercau menţinerea unui regim dictatorial, bazat pe cultul personalităţii şi pe suprave- 
gherea cetăţenilor, realizată de Securitate. 

Din punct de vedere politic, Nicolae Ceauşescu a reuşit să evite coagularea unei 
opoziții în rândurile Partidului Comunist Român. El a avut grijă să-şi elimine pe rând 
toţi adversarii incomozi. Folosirea tot mai frecventă a Securităţii a dus la realizarea unui 
stat polițienesc în care totul era raportat, iar în colectivităţi nu se mai ştia cine este 
informator sau nu. În România acelei perioade, disidenta politică şi intelectuală nu au 
existat. Cu excepţia unor personalităţi singulare, nu se poate spune că s-a realizat o 
alternativă în cadrul societăţii româneşti sau al PCR. 

Mişcări de protest au apărut în anul 1989, când, pe 10 martie, în Occident, era 
publicată „Scrisoarea celor şase”, semnată de Gheorghe Apostol, fost membru al Biroului 
Politic şi preşedinte al sindicatelor, Alexandru Bârlădeanu, fost membru al Biroului 
Politic şi preşedinte al Consiliului de Stat al Planificării (CSP), Corneliu Mănescu, fost 
ministru al Afacerilor Externe şi preşedinte al Adunării Generale a ONU, Constantin 
Pârvulescu, membru fondator al PCR, Grigore Răceanu, veteran al PCR, şi Silviu 
Brucan, fost redactor-şef adjunct al Scânteii’ . În această scrisoare semnatarii nu au cerut 
schimbarea regimului, ci au prezentat unele probleme cu care se confrunta sistemul 
comunist român, venind în întâmpinarea acestora cu o serie de soluţii. Nu propuneau 
transformarea radicală a sistemului, ci mai degrabă o reformare a acestuia după mode- 
lul perestroikăi sovietice. Scrisoarea a avut ecouri importante în mediile occidentale, 
dar şi în ţară, pătrunzând aici pe filiera Radio Europa Liberă. O altă acţiune disidentă 
a constat în acordarea unui interviu de către scriitorul Mircea Dinescu ziarului francez 
Liberation, în care a denunţat încălcarea drepturilor omului în România?. 


1. Silviu Brucan, De la capitalism la socialism şi retur. O biografie între două revoluţii, Editura 
Nemira, Bucureşti, 1998, pp. 196-198. 

2. Dennis Deletant, Ceausescu şi Securitatea. Constrângere şi disidență în România anilor 1965-1989, 
Editura Humanitas, Bucureşti, 1998, p. 278. 

Revolutia Romana si primele initiative civice 


Imaginea României decembriste reflecta o societate împovărată de greutăţi, amplificate 
de aspectele naturale neprimitoare ale iernii, românii fiind într-o continuă mişcare pen- 
tru procurarea alimentelor, lucrând în condiţii tot mai inumane. Astfel, la 15 decembrie 
1989 a izbucnit Revoluţia Română la Timişoara. Aceasta a început ca un protest de 
dimensiuni reduse împotriva încercărilor neinspirate ale autorităţilor de a-l muta din 
locuinţa sa pe un pastor reformat disident, Laszlo Tőkés; dar cele zece zile care au 
urmat aveau să zguduie România din temelii’. În Timişoara, Bucureşti şi în mai multe 
oraşe ale ţării au avut loc proteste de stradă care au fost înăbuşite violent de autorităţi 
şi care au reprezentat preludiul unor uriaşe demonstraţii. 

Pe măsură ce timpul trecea, Revoluţia se răspândea ca o vâlvătaie prin oraşele din 
Banat şi Transilvania. La 20 decembrie, Ceauşescu se întorcea din vizita din Iran la ora 
15:00, cu trei ore mai devreme decât era programat. La începutul serii a ţinut o tele- 
conferinţă cu conducerea de partid, apoi a rostit o cuvântare sfidătoare la televizor, care, 
practic, a provocat eşecul negocierilor în curs la Timişoara“. În acelaşi timp, a avut loc 
o şedinţă a Biroului Permanent al CPEx, unde s-a decis ca în ziua următoare să se 
organizeze un spectacol la o scară mult mai mare în centrul Bucureştiului, în Piaţa 
Palatului. Uriaşul miting, care urma să fie transmis la televizor şi la radio în direct, 
trebuia să demonstreze faptul că regimul se bucura de o mare susţinere în rândul oame- 
nilor şi să legitimeze măsurile represive care fuseseră şi urmau a fi luate la Timişoara. 
Toţi cei care au participat la această manifestaţie au fost selectaţi din cadrul marilor 
întreprinderi bucureştene. 

Odată cu fuga cuplului Ceauşescu s-a creat un vid de putere. După crearea Consiliului 
Frontului Salvării Naţionale (CFSN), acesta a preluat puterea. S-au format consilii la 
nivelul întreprinderilor, fabricilor şi judeţelor. Apoi, sub egida CFSN, a luat naştere şi 
un guvern, condus de Petre Roman, care avea ca mandat restabilirea ordinii în ţară şi 
crearea unui mediu stabil pentru realizarea unor alegeri libere. Numărul de victime a 
început să se diminueze după 25 decembrie. Revolta care a existat a omis fazele pre- 
mergătoare şi, astfel, a creat o Revoluţie cu două ritmuri : cel al străzii, al studenţilor, 
intelectualilor, al celor care doreau ca reformele să se realizeze într-un ritm rapid, şi 
cel al Armatei, birocratilor, marii mase a populaţiei, care doreau o schimbare graduală 
şi lipsită de conflicte, considerând suficientă căderea regimului”. 

Pe de altă parte, întâlnim un paradox în ceea ce priveşte speranţele celor ieşiţi în 
stradă. Căderea regimului a însemnat, pentru o mare parte din populaţie, o surpriză de 
proporţii, deoarece aşteptările ei se îndreptau mai mult spre schimbarea eşalonului de 
conducere al PCR şi spre o relaxare a condiţiilor de viaţă. Putem observa această dorinţă 
şi din lozincile scandate de primii manifestanți, care strigau împotriva soţilor Ceauşescu, 
urmând ca apoi să apară şi lozinci precum „Jos comunismul ! ”. Odată cu desfăşurarea 
evenimentelor şi cu crearea oportunității de înlocuire a comunismului, a apărut pe buzele 
tuturor un cuvânt nou, „democraţia”. Acest concept nu era cunoscut de foarte multă 
lume, cu toate acestea, li se cerea liderilor care monopolizaseră Revoluţia transformarea 

4. Constantin Sava si Constantin Monac, Revoluția Română din decembrie 1989 retrăită prin documente 

ţării într-o democraţie. A fost un demers anevoios care, de cele mai multe ori, a fost 
asociat cu termenul „tranziţie”. Acest concept s-a folosit tot mai mult, iar durata acestei 
perioade a fost preluată dintr-o profeție a lui Silviu Brucan, care considera că România 
va ajunge la democraţie în 20 de ani de la Revoluție. 

Din punctul de vedere al organizaţiilor civice, nu putem vorbi despre crearea unui 
sector puternic. Au apărut câteva asociaţii şi fundaţii care au încercat să promoveze 
libertatea de expresie, drepturile omului şi unele acţiuni de protest împotriva activităţii 
publice ale unor foşti activişti comunişti. Printre acestea se remarcă Alianţa Civică, care 
îi avea în frunte pe Ana Blandiana şi Petre Mihai Băcanu, alianţa alăturându-se în anul 
1991 proiectului politic CDR’. O altă organizaţie civică, prima apărută în România, pe 
31 decembrie 1989, a fost Grupul pentru Dialog Social (GDS), finanțată de George 
Soros. Aceasta promova valori precum democraţia, statul de drept şi respectarea liber- 
tatilor fundamentale ale omului. Din 1990, grupul a editat şi revista 22, care a avut 
succes de piaţă în primii ani de la apariţie, fiind o importantă voce în viata intelectuală 
românească. Un alt palier al asociaţiilor civice a fost ocupat de organizaţiile şi funda- 
tiile în care s-au grupat participanţi ai Revoluţiei sau victime ale mineriadelor. Pe lângă 
cerinţele legate de realizarea unor anchete transparente, care trebuiau să-i descopere pe 
vinovatii crimelor comise în timpul Revoluţiei şi al mineriadelor, aceştia au solicitat şi 
au obţinut o serie de facilităţi economice. 


Primele organizaţii studenţeşti create 
în România postcomunistă 


Din punctul de vedere al organizării studenţilor în perioada comunistă, structura prin- 
cipală era Uniunea Asociaţiei Studenţilor Comunişti din România (UASCR), care 
deţinea monopolul în ceea ce priveşte reprezentarea drepturilor studenţeşti la nivelul 
universităţilor, fiind şi o importantă tribună de selecţie a cadrelor pentru PCR. Protestele 
de stradă din Timişoara şi pericolul extinderii acestora au determinat regimul Ceauşescu 
ca, în decembrie 1989, să trimită studenţii în vacanţa de iarnă mult mai devreme, de 
teama unor proteste de stradă precum cele din 1956. 

Evenimentele petrecute în timpul Revoluţiei Române au determinat populaţia să se 
implice şi să se organizeze la nivel local, dar şi naţional. Ca urmare a prezenţei la Tele- 
viziunea Română a lui Ion Iliescu şi a anuntarii apariţiei Frontului Salvării Nationale 
(FSN), acest organism revoluţionar avea să se ocupe de gestionarea puterii în stat ; acesta 
a fost replicat la nivel naţional în toate domeniile. Încă din ziua de 22 decembrie, mulţi 
dintre studenţii aflaţi în stradă s-au organizat şi au început să formeze grupuri, având 
ca prim scop apărarea universităţilor de „terorişti”?. Treptat, s-au conturat organizaţii 
studenţeşti sub formă de sindicate, ligi, asociaţii, societăţi, care s-au afiliat spiritului 
FSN. Spre finalul lunii decembrie, atât în Universitatea din Bucureşti, cât şi în alte 


Silviu Brucan, op. cit., pp. 80-120. 
Pentru mai multe detalii, vezi http : //www.aliantacivica.ro/ (accesat la 29 mai 2012). 
Pentru mai multe detalii, vezi http : //www.gds.ong.ro/ (accesat la 29 mai 2012). 
Interviu 1, realizat cu un fost student al Facultăţii de Istorie, Universitatea din Bucuresti 
(1989-1990). 

universităţi au început să se coaguleze asociaţii studenţeşti (din punct de vedere legal, 
acestea au fost înregistrate abia la începutul anului 1990) care şi-au creionat principiile 
organizatorice şi statutele după care urmau să funcţioneze. Prima problemă întâlnită de 
organizaţiile neguvernamentale care s-au înfiinţat imediat după Revoluţie a fost lipsa 
legislaţiei care să legifereze acest tip de asocieri ; acestea s-au bazat pe o legislaţie din 
perioada interbelică (Legea nr. 21 din 6 februarie 1924) şi pe un decret din perioada 
comunistă (Decretul nr. 31/1954). 

Astfel, la nivelul Universităţii din Bucureşti a luat naştere Liga Studenţilor, care 
cuprindea cluburi studenţeşti în fiecare facultate (unele dintre acestea erau organizate 
încă din 23 decembrie, grupând studenţi ai facultăţii respective). La nivelul Institutului 
Politehnic din Bucureşti s-a înfiinţat Sindicatul Liber Studenţesc (SLS), iar la nivelul 
Universităţii din Timişoara a apărut Organizaţia Studenţilor din Universitatea din Timişoara 
(OSUT). Aşadar, în doar câteva săptămâni, studenţii s-au grupat în asemenea organiza- 
tii la nivelul universităţilor. Încercările de coagulare a acestor organizaţii într-o singură 
federaţie naţională au fost sortite eşecului, deoarece în rândurile studenţilor, la fel ca în 
societatea românească, polarizarea ideilor şi apariţia unor interese diferite au făcut ca 
acestea să nu poată ajunge la un numitor comun. 

Liga Studenţilor din Universitatea din Bucureşti a fost cea mai cunoscută organi- 
zatie studenţească mult timp după 1989, luând naştere încă din 28 decembrie 1989, 
când, într-un amfiteatru al Facultăţii de Litere, au reuşit să organizeze prima Adunare 
Generală. Odată cu această adunare s-au votat şi principiile după care îşi propuneau 
să-şi ghideze acţiunile. Dintre acestea, amintim: „Principiul libertății; Principiul 
democrației; Principiul competenţei, concretizat în următoarea direcție: Ocuparea 
posturilor didactice numai prin concurs, cu verificări periodice care să tind seama 
exclusiv de competenţa lor profesională şi ştiinţifică şi fără niciun stagiu; Principiul 
nepolitizării - separarea valorilor ştiinţifice şi profesionale de cele politice şi neac- 
ceptarea în şcoală decât a celor dintâi”. Astfel, prin programul adoptat, Liga Stu- 
dentilor se exprima foarte clar în legătură cu tipul organizational spre care ţintea, 
precum şi cu tipul de universitate în care dorea să funcţioneze. Implicarea studenţilor 
a fost un factor important în redefinirea spiritului critic şi liber al universităţii. 
Totodată, s-a evidenţiat în rândurile studenţilor, dar şi în viaţa publică liderul Ligii, 
Marian Munteanu, care a rămas o figură iconică pentru ce a însemnat mişcarea stu- 
denteasca pentru o perioadă lungă de timp. 

În aceeaşi perioadă, în cadrul Institutului Politehnic din Bucureşti, care avea înma- 
triculat cel mai mare număr de studenţi, va lua naştere SLS, organizat ia nivel de facul- 
tăţi, cu o conducere centrală, devenind astfel una dintre cele mai puternice voci la nivel 
naţional. Forţa acestei asociaţii venea şi din numărul mare de studenţi pe care îl repre- 
zenta, mare parte dintre aceştia cazaţi în campusul din Regie (peste 10.000 de studenţi), 
care puteau fi mobilizați în acţiuni de protest. 


10. „Program Liga Studenţilor - UB”, 29 decembrie 1989, Arhiva Personală Bogdan Antoniu. 

Acţiuni politico-civice şi sindicale ale organizaţiilor 
studenţeşti 


Cele două mari asociaţii studenţeşti din Bucureşti au devenit modele pentru multe orga- 
nizatii din ţară care au apărut la începutul anului 1990. Acţiunile organizaţiilor studen- 
testi în aceste prime luni pot fi structurate pe mai multe paliere": de reprezentare la 
nivel de facultate/universitate, naţional, sindical, politico-civic şi patrimoniu şi servicii. 
Astfel, organizaţiile studenţeşti au avut un numitor comun în negocierile cu Ministerul 
Învăţământului, şi anume obţinerea unei poziţii importante în organismele de conducere 
de la nivelul facultăţilor şi universităţilor. Astfel, prin metodologia de alegere de la nive- 
lul facultăţilor şi universităţilor, Ministerul Învăţământului a acordat o serie de drepturi 
studenţilor, printre acestea enumerându-se şi obţinerea a cel puţin 30% din componenţa 
organelor de reprezentare (consiliile facultăţilor, senatele universităţilor), iar „în probleme 
care privesc activităţile studenţilor, inclusiv la actualele alegeri a organelor de conducere, 
hotărârile se iau tot cu majoritate simplă a voturilor [...] cu condiţia ca hotărârile 
respective să fie votate de cel putin majoritatea simplă a studenţilor”!?. Prin această 
decizie s-a introdus dreptul de veto al studenţilor, care a fost extins asupra tuturor deciziilor, 
astfel că studenţii au devenit o voce puternică în organismele de conducere reprezentative 
ale universităţilor. Prin aceste drepturi, studenţii au devenit o forţă în universităţi, exis- 
tând cazuri în care au reuşit blocarea unor concursuri de promovare a unor profesori 
sau în care au fost factori decisivi în alegerea decanilor unor facultăţi. Existenţa unui 
astfel de instrument de vot, dreptul de veto, a mărit puterea de negociere a organizatii- 
lor studenţeşti la nivelul universităţilor, ei reuşind să obţină diverse beneficii (spaţii 
comerciale în campusurile studenţeşti, mici finanţări, control asupra căminelor)”?. 

Din punct de vedere sindical, putem observa că acţiunile studenţilor s-au îndreptat în 
mai multe direcţii. O primă acţiune a studenţilor, apărută chiar în zilele Revoluţiei, a fost 
evaluarea profesorilor de către studenţi. Astfel, la nivelul Ligii Studenţilor, dar şi al altor 
organizaţii din ţară, au început acţiuni ale studenţilor de evaluare a profesorilor, creându-se 
aşa-numitele „liste negre”, cu profesori consideraţi indezirabili. În cazul acestora, studenţii 
au cerut excluderea imediată din corpul didactic. Evaluarea studenţilor se baza atât pe criteriul 
apartenenţei profesorilor la PCR, cât şi pe o analiză a competenţelor profesionale". Toate 
acestea au avut drept consecinţă organizarea unor procese publice şi, ulterior, unora dintre 
aceşti profesori le-au fost boicotate cursurile. Chiar dacă, într-o prima fază, unele universi- 
tăţi au dat satisfacţie studenţilor, concediind o parte dintre profesorii aflaţi în discuţie, mai 


li. Pentru o analiză asupra organizaţiilor studenţeşti în perioada 1990-2010, vezi Viorel Proteasa, Liviu 
Andreescu, Vlad Botgros şi Alexandra Dodiţă, „Mapping students’ organizations in post-communist 

12. Ordinul ministrului Învăţământului 24484/13.01.1990. 

13. Interviu 2, realizat cu un fost student al Facultăţii de Filosofie, Universitatea din Bucureşti 

Politehnic din Bucureşti (1989-1990). 

14. O asemenea evaluare a profesorilor de către studenţi a avut loc la Facultatea de Istorie, Universitatea 

tarziu, prin interventii ale Ministerului Învăţământului, aceştia au fost reangajati deoarece 
Codul Muncii nu permitea concedierea doar prin decizia rectorului/senatului universitatii. 

in Universitatea din Bucuresti, inainte de crearea Ligii Studenţilor, au apărut voci 
tot mai puternice între studenţii grupaţi în facultăţi, care au pus în discuţie existenţa 
unui proces de evaluare a profesorilor. Acest lucru s-a întâmplat mai ales în aşa-numitele 
facultăţi „ideologice”, care trebuiau să pregătească cadre „de nădejde” pentru societate 
şi partid. O asemenea evaluare a fost pusă în practică în Facultatea de Istorie-Filosofie, 
unde se predau diverse cursuri cu profund caracter ideologic (istoria mişcării muncito- 
Teşti, istoria partidului comunist, materialism ştiinţific, probleme fundamentale etc.). 
De asemenea, s-au înregistrat contestări ale profesorilor şi la Facultatea de Litere, iar 
mai târziu, la nou-creata Facultate de Psihologie, Pedagogie şi Sociologie, unde s-a ajuns 
la momente extreme, în care profesorilor li s-a făcut rau. 

O altă latură a acţiunilor sindicale s-a axat pe obţinerea unor condiţii mai bune pen- 
tru studenţi. Astfel, toate organizaţiile studenţeşti au cerut condiţii normale de cazare, 
care să includă căldură şi electricitate, condiţii de studiu mai bune în facultăţi, burse 
mărite. De asemenea, la anumite specializări, cei care se pregăteau să încheie studiile 
la facultate au cerut şi au obţinut un an de studiu suplimentar. De cele mai multe ori, 
discuţiile cu caracter sindical se purtau la nivelul rectoratelor, dar au existat numeroase 
cereri adresate ministerului. De regulă, aceste cereri sindicale erau susţinute de toate 
organizaţiile studenţeşti, iar mijlocul de presiune utilizat frecvent era greva. 

Din punctul de vedere al implicării politico-civice, observăm o divizare a spectrului 
studenţesc între organizaţii care vor adera la susţinerea principiilor democratice, inclu- 
siv prin participarea în stradă la mitinguri şi manifestații de protest, şi organizaţii care 
se vor delimita de această zonă şi vor încerca să obţină diverse beneficii, prin negociere 
directă cu guvernanţii. Din zona organizaţiilor studenţeşti implicate politico-civic se 
remarcă Liga Studenţilor din Universitatea din Bucureşti, aceasta devenind un simbol 
al luptei studenţeşti pentru libertate. În această conjunctură s-a remarcat în special în 
1990 Marian Munteanu, personaj care va marca întreaga istorie a ligii. Acţiunea cu 
impactul cel mai mare a fost implicarea de partea opoziţiei politice în ceea ce s-a numit 
„Fenomenul Piaţa Universităţii”. Membrii Ligii au avut iniţiativa deschiderii balconului 
Universităţii (24 aprilie 1990), de unde au luat cuvântul atât reprezentanţii studenţilor, 
Cât şi o serie de intelectuali şi muncitori. Deşi existau elemente civice (chiar doctrinare) 
comune între LSUB $1 opoziţie, liderii partidelor istorice nu au fost lăsaţi de reprezen- 
tantii studenţilor să se adreseze mulţimii din balcon'®. Încheierea brutală a acestor 
acţiuni în urma evenimentelor din 13-15 iunie 1990 şi arestarea lui Marian Munteanu 
şi a altor studenţi au făcut din Liga Studenţilor un simbol al luptei împotriva comunis- 
mului în România, fapt materializat în organizarea, pe 13 iulie 1990, a Marşului Alb, 
la care au participat mai bine de 100.000 de oameni, care au cerut eliberarea celor 
arestaţi (în frunte cu Marian Munteanu). Multe organizaţii studenţeşti din Bucureşti, dar 
şi din ţară s-au raliat acestor principii şi au luat parte alături de reprezentanţii Ligii la 
acţiunile din primăvara anului 1990. Acest fapt a reprezentat punctul de început al cre- 
ării Ligii Studenţilor din România, organizată ca o federaţie naţională a studenţilor. 

Pe de altă parte, o serie importantă de organizaţii studenţeşti apropiate de zona 
studenţilor din Politehnică şi a Sindicatului Liber Studenţesc nu s-au raliat acestor 


15. Ioan Mihăilescu şi Zoltan Rostás, Dialog neterminat, Editura Curtea Veche, Bucureşti, 2007, 
pp. 222-224. 

16. Interviu 1, realizat cu un fost student al Facultăţii de Istorie, Universitatea din Bucureşti (1989-1990). 
Interviu 2, realizat cu un fost student al Facultăţii de Filosofie, Universitatea din Bucureşti (1989-1990). 

demersuri. Putem observa că numărul de studenţi afiliati acestei direcţii era mult mai 
mare, deoarece învăţământul românesc superior în anii comunismului era centrat pe 
învăţământul tehnic, cu precădere cel politehnic. Cu toate acestea, au existat acţiuni 
comune ale Ligii Studenţilor si SLS!’, de regulă de natură sindicală, printre care se 
remarcă manifestatia comună împotriva preşedintelui francez Francois Mitterrand, care a 
fost primit la o vizită în Politehnică cu sloganul „François Mitterrand est l’ami de 
l’assassin ! ”!8. 


Apariţia primelor federaţii ale organizaţiilor studenţeşti 


Din punctul de vedere al reprezentării la nivel naţional, prima federaţie naţională stu- 
denţească a apărut în martie 1990, Uniunea Naţională Independentă a Studenţilor (UNIS), 
care cuprindea o bună parte a organizaţiilor studenţeşti din ţară, în frunte cu SLS. Odată 
cu înfiinţarea sa, aceasta a încercat să domine zona studenţească după modelul UASCR, 
de la care a preluat sediul din Palatul Comitetului Central. Pe lângă reprezentarea stu- 
dentilor, formarea unei asemenea organizaţii a fost legată de aprobarea unei hotărâri de 
guvern prin care se prevedea : „Activul şi pasivul fostei Uniuni a Asociaţiilor Studenţilor 
Comunişti, ale caselor de cultură studenţeşti, Complexului cultural-sportiv studenţesc 
Tei din Bucureşti şi Complexului cultural-sportiv studenţesc din municipiul Cluj-Napoca 
sunt preluate de către organizaţiile studenţeşti legal constituite la nivelul institutelor de 
învăţământ superior din centrele universitare. Preluarea patrimoniului se va face pro- 
portional cu numărul studenţilor din centrele universitare”!?. Astfel, miza reprezentării 
studentiilor a devenit foarte mare. 

În toamna anului 1990 a apărut o a doua organizaţie, Liga Studenţilor din România 
(LSR), care cuprindea, în mare parte, organizaţiile din zona învăţământului universitar 
generalist. Chiar dacă, teoretic, promovau aceleaşi principii, precum decomunizarea 
României, apărarea drepturilor studenţilor, libertatea de exprimare, libertatea de întru- 
nire, autonomia universitară etc., aceste federaţii nu au reuşit să se înţeleagă din cauză 
că, treptat, s-au polarizat în funcţie de direcţiile politice apărute în societate. De ase- 
menea, viziunea faţă de interacţiunea cu autorităţile nou-create era diferită - unele doreau 
să fie parteneri ai acestora, pe când organizaţiile membre ale LSR s-au raliat mai mult 
modului de dezbatere adoptat de opoziţia politică. 

Din patrimoniul UASCR, organizaţiile studenţeşti nu au reuşit să preia o parte prea 
mare, în afară de sediile deţinute de asociaţiile comuniste în facultăţi şi universităţi şi 
de fondul de cotizatii care nu fusese depus. Folosindu-se de spaţiile din facultăţi şi de 
poziţia privilegiată în raport cu conducerea universităţilor, multe dintre aceste orga- 
nizatii au început, sub o formă antreprenorială primară, dezvoltarea unor afaceri 
(închirierea unor spaţii, organizarea unor evenimente pentru studenţi - baluri, petre- 
ceri —, deschiderea unor mici discoteci). De asemenea, o altă modalitate de constituire 


17. Interviu 3, realizat cu un fost student al Facultăţii de Chimie Industrială, Institutul Politehnic 
din Bucureşti (1989-1990). 

18. Marina Constantinoiu, „François Mitterrand est l'ami de l’assasin! ”, 28 ianuarie 2008, https : // 
www.9am.ro/stiri-revista-presei/2008-01-28/francois-mitterrand-est-l-ami-de-l-assassin.html 
(accesat la 9 octombrie 2019). 

a patrimoniului a fost primirea unor ,,ajutoare” din partea unor organizatii din vestul 
Europei, preluate mai ales de federatiile si marile asociatii studentesti. Acestea constau 
în bunuri vestimentare, alimentare, calculatoare, masini de scris, automobile şi chiar 
echipamente pentru realizarea unor radiouri studenţeşti. 

În perioada 1989-1990, România a fost cuprinsă de un lung proces de tranziţie, de la 
comunism spre democraţie. Transformările au vizat toate palierele societăţii, de la cel 
politic până la cel economic, astfel că formarea şi funcţionarea organizaţiilor studenţeşti 
nu diferă foarte mult de evoluţia societăţii şi vieţii politice româneşti din 1990. Polarizarea 
de la nivelul vieţii politice poate fi observată şi la nivel studenţesc, prin implicarea 
pătimaşă a unora în viaţa social-civică sau prin menţinerea la distanţă de această zonă 
şi încercarea de a obţine anumite beneficii pe baza unor negocieri/intelegi cu puterea. 
Lipsa unei coagulări a studenţilor a adus şi foarte multe dezavantaje, odată cu trecerea 
timpului, când organizaţiile studenţeşti vor începe să piardă din influenţa pe care o aveau la 
nivelul universităţilor în dialogul cu Ministerul Educaţiei, dar şi în arena publică. 


Forms of Civic Organization in December 1989. 
Case Study: Student Organizations 


Student organizations represented a highly visible category of actors on the post-communist 
political scene in Romania, especially in the 1990s. They did not build their profile by means 
of participation in the political-electoral processes, but they influenced it through a social 
movement repertoire, especially protests. Unquestionably, the Students’ League from the 
University of Bucharest, and its charismatic leader from the early 1990s, Marian Munteanu, 
was the most visible student organization in post-communist Romania. In this chaper I provide 
important details about the history of the establishment and functioning of student organiza- 
tions, starting with the Revolution days of December 1989 until the beginning of 1990. 


20. Interviu 1, realizat cu un fost student al Facultăţii de Istorie, Universitatea din Bucuresti 
(1989-1990); interviu 2, realizat cu un fost student al Facultăţii de Filosofie, Universitatea din 
Bucureşti (1989-1990); interviu 3, realizat cu un fost student al Facultăţii de Chimie Industrială, 
Institutul Politehnic din Bucuresti (1989-1990) ; interviu 4, realizat cu un fost student al Facultăţii 
de Istorie-Filosofie, Universitatea „Babeş-Bolyai” din Cluj-Napoca (1990-1991). 


Partea a V-a 


AMINTIRI ŞI REFLECTII PERSONALE 
DESPRE ANUL 1989 


Dennis DELETANT 


Observând Revoluţia. Câteva reflecţii personale 


Pentru mine, Revoluţia Română a fost revoluţia mea personală. Mi-a adus - ca să 
folosesc expresia lui Andy Warhol - „cele cincisprezece minute de faimă”, fiindcă ne-a 
adus pe mine şi studiile româneşti de la Şcoala de Studii Slave şi Est-Europene a 
Universităţii din Londra în atenţia publicului larg!. Pe 16 decembrie 1989, urmăream 
la televizor ştirile despre protestele din Timişoara, când a sunat telefonul. Era John 
Simpson, corespondent principal pentru afaceri externe al BBC Television, care m-a 
invitat la centrul de ştiri din West London pentru a discuta situaţia din România. Mai 
devreme în acel an, în mai, John mă rugase să-i sugerez contacte în România pentru un 
documentar despre măsurile de austeritate draconice ale lui Ceauşescu şi planurile lui 
de a „sistematiza”, adică de a „elimina” până la jumătate din cele 14.000 de sate ale 
României prin retragerea finanţării. John ar fi vrut să-l însoțesc, dar nu am putut s-o 
fac, deoarece în luna decembrie a anului precedent fusesem declarat persona non grata 
de către autorităţile române pentru „comentariile mele ostile din presa britanică despre 
regimul românesc”?. Acum, o maşină a venit să mă ia şi l-am informat pe John despre 
încercările lui Ceauşescu de a-şi menţine regimul prin apeluri tot mai dese pentru unitate 
naţională şi prin expuneri regizate ale „sprijinului” în favoarea politicilor sale, culminând 
cu discursul său în cadrul celui de-al XIV-lea Congres al Partidului din 20 noiembrie 
1989, pentru care a primit peste treizeci de rânduri de aplauze furtunoase’. 

Pe 20 decembrie, după discursul televizat al lui Ceauşescu către români, discurs 
urmărit de BBC, John m-a pus în încurcătură întrebându-mă : „Ei bine, Dennis, e sfâr- 
şitul lui Ceausescu sau nu ?”. Până la Timişoara fusesem încrezător că Ceauşescu va 


1. Expresia a fost inspirată de afirmaţia lui Andy Warhol „În viitor, toţi oamenii vor fi celebri 
pentru 15 minute”, care a apărut în programul unei expoziţii a sa din 1968 la Moderna Museet din 
Stockholm (Jeff Guinn şi Douglas Perry, The Sixteenth Minute: Life in the Aftermath of Fame, 
Jeremy F. Tarcher/Penguin, New York, 2005, p. 4). 

2. John şi echipa lui de filmare au fost reţinuţi de Securitate în Cluj pentru câteva ore, iar caseta 
video cu filmarea le-a fost „ştearsă” şi înapoiată. Ceea ce Securitatea nu ştia era că BBC deţinea 
tehnologie care permitea refacerea înregistrărilor „şterse”, iar după ce s-a întors, John m-a rugat 
să traduc interviurile pe care le luase românilor. 

3. După întâlnirea cu John am fost trimis la studiourile radio World Service de la Bush House, în 
centrul Londrei, unde am început ceea ce avea să devină o serie aproape zilnică de interviuri despre 
evenimentele din România, care a durat până în 29 decembrie, când am plecat în ţară ca să mă 
alătur lui John. 


492 AMINTIRI $I REFLECTIT PERSONALE DESPRE ANUL 1989 


susţine tendinţa de schimbare in Europa Centrală, dar, văzându-l la televizor, flancat de 
soţia sa gerontocratică cu chipul lipsit de expresie şi de un birou politic aproape fosilizat, 
am fost convins că acel moment marca sfârşitul regimului său şi i-am răspuns: „Da”. 
„Bine, atunci plec în România, dar vreau să fii coordonator aici cât timp lipsesc eu”, 
mi-a zis. Aşa a început o săptămână de lucru practic neîntrerupt pentru mine la sediul 
BBC din West London; în două nopţi nu m-am dus acasă, am dormit într-un birou. 
Fiind „coordonatorul” de la Londra, am avut acces la rapoartele marilor agenţii inter- 
naţionale de ştiri pe măsură ce ieşeau din teleimprimator, precum şi la materialele filmate 
de echipele de la treizeci şi şase de companii de televiziune internationale răspândite pe 
teritoriul României, printre ele posturi din URSS, Libia, Franţa, Germania de Vest, 
Ungaria şi Marea Britanie. Am fost astfel martor la mitingurile convocate pe 22 decembrie 
în pieţele centrale ale oraşelor României - Bucureşti, Timişoara, Piteşti, Cluj-Napoca, 
Oradea, Arad, Bacău, Suceava - cu scopul de a arăta sprijinul poporului pentru Ceauşescu. 


Plecarea mea la Bucureşti 


Pe 26 decembrie, John, care, împreună cu o echipă de filmare, intrase în România prin 
Iugoslavia, aeroportul Otopeni fiind închis în urma unui grav incident în care avusese 
loc un schimb de focuri în cadrul aceleiaşi tabere, m-a sunat din Bucureşti şi mi-a spus 
să vin cu o a doua echipă; presupunea că, deoarece Ceauşescu fusese executat în ziua 
precedentă, interdicţia mea de a intra în ţară nu mai era valabilă. Pe 29 decembrie am 
zburat spre Varşovia cu două echipe de filmare şi reporteri BBC, iar după patru ore am 
prins un zbor al Balkan Airlines către Sofia*. Acolo am dormit pe jos în aeroport vreo 
patru ore, până când am găsit nişte maşini care să ne ducă la Bucureşti. Erau două 
Mercedesuri albastru-închis, închiriate de la Hertz, şi un jeep negru, toate conduse de 
bulgari ; fiecare dintre ei era însoţit de ceea ce am presupus a fi un ofiţer de Securitate. 
Am condus cu grijă prin zăpada înaltă până la Dunăre, la Ruse, unde, fiindcă abia mai 
puteam ţine ochii deschişi după noaptea precedent nedormită, am hotărât să ne odihnim 
înainte de a intra în România. Pe când luam cina la hotel ne-am întâlnit cu doi reporteri 
britanici care tocmai veneau din România, mergând acasă. Fiind epuizat, poveştile lor 
despre faptul că în Bucureşti se trăgea nu m-au mişcat deloc, dar i-au impresionat pe 
cei doi producători de ştiri, care veniseră bine pregătiţi: au desfăşurat două steaguri 
ale Marii Britanii şi le-au pus pe capota celor două Mercedesuri. 

În ziua următoare, 31 decembrie, la răsărit, convoiul nostru singuratic de trei vehicule 
a trecut podul peste Dunăre până la frontiera românească de la Giurgiu. Fiindcă eram 
singurul din grupul nostru care vorbea româna, am fost purtător de cuvânt, explicându-i 
ofițerului de la paşapoarte care era de serviciu că ne alăturam unei alte echipe BBC, 
aflată deja la Bucureşti. Fără prea mult tam-tam, după ce am plătit patruzeci de dolari 
pentru fiecare dintre vizele pe care le-a ştampilat în paşapoartele noastre, ne-a urat 
noroc, avertizandu-ne că au avut loc împuşcături sporadice în unele sate de pe traseul 
nostru spre Bucureşti. Însă, în fiecare sat prin care am trecut pe parcursul călătoriei 


4. O echipă, un reporter şi un regizor au fost alocati la BBC TV, Channel 2, a doua echipă la 
BBC Breakfast News. John Simpson făcea documentarul BBC despre Revoluţie pentru emisiunea 
„Panorama”, difuzată pe BBC Channel 2 în 8 ianuarie 1990. Am tradus câteva dintre interviurile 
din Bucureşti pentru acest documentar. 

noastre de 60 de kilometri, locuitorii, bărbaţi, femei şi copii, ne aplaudau, făcând sem- 
nul victoriei al lui Winston Churchill, deopotrivă probabil pentru că recunoşteau dra- 
pelul nostru şi pentru că învinseseră opresiunea. Am ajuns la Bucureşti la amiază şi 
ne-am alăturat lui John Simpson la Hotelul Intercontinental. Două dintre ferestrele 
camerei mele, aflată la etajul unsprezece, aveau găuri de gloanţe. John m-a sfătuit să nu 
stau prea mult în faţa ferestrelor, să trag draperiile noaptea şi să folosesc doar veiozele, 
fiindcă lunetiştii erau încă activi. 


Atmosfera din capitală 


Teama de lunetişti cu siguranţă i-a ţinut pe bucureşteni în casă la căderea nopţii; am 
devenit extrem de conştient de asta chiar în seara respectivă, după ce John mi-a cerut 
să-l însoțesc cu maşina până la Antiaeriană, într-un cartier aflat în sudul oraşului, unde 
urma să-i ia un interviu unei tinere al cărei sot fusese împuşcat mortal în seara de 
22 decembrie, în timpul protestelor anticeauşiste. Din când în când, se auzeau împuş- 
cături în timp ce maşina condusă de cameramanul nostru înainta încet prin cei câţiva 
centimetri de zăpadă. La un moment dat, cauciucurile şi-au pierdut aderenţa şi am rămas 
blocaţi, un vehicul singuratic sub lumina unui singur felinar, la poalele Casei Republicii, 
uriaşul palat, pe jumătate terminat, al lui Ceauşescu, cea mai mare clădire din Europa, 
învăluită în întuneric. În timp ce mai multe salve răsunau în apropiere, John s-a întors 
spre mine - stăteam pe bancheta din spate, lângă Wendy, producătorul nostru din Tara 
Galilor - şi mi-a spus: „Ei bine, Dennis, eşti omul de sacrificiu, te rog să ieşi şi să ne 
împingi”. Apoi a zâmbit, a coborât din maşină odată cu mine şi ne-am apucat imediat 
să împingem maşina. Spre uşurarea noastră, roţile şi-au recăpătat repede aderenţa, iar 
noi ne-am reluat locurile. Dar asta nu a fost ultima noastră piedică. Fără o hartă a 
străzilor, într-o beznă totală - rezultatul măsurilor de economisire a energiei ale lui 
Ceausescu -, nu puteam localiza adresa văduvei, care ştiam că se afla în apropiere de 
o cazarmă. Nerăbdător să obţin indicaţii, am coborât geamul şi am strigat o femeie care 
înainta cu greu prin zăpadă, cărând două pungi de plastic pline ochi. Când am rugat-o 
să ne ajute, a lăsat pungile să cadă şi a început să strige: „Securitatea, Securitatea ! ”. 
Imediat oamenii au ieşit din case şi au înconjurat maşina. Am coborât şi mi-am scos 
paşaportul, în speranţa că femeia îşi va da seama după accentul şi fizionomia mea că 
nu sunt român, dar a continuat să strige, isterică: „Vă ştim noi, securiştilor” şi a ară- 
tat spre Mercedesul nostru (care nu mai avea steagul Marii Britanii pe el), „ştim că aveţi 
maşini închise la culoare, cu plăcuţe de înmatriculare speciale (aveam plăcuţe cu numere 
bulgăreşti) şi identități false”. Atunci i-am cerut lui Wendy, care era foarte blondă, să 
coboare din maşină şi i-am spus calm femeii: „Uite, chiar crezi că doamna asta e de 
la Securitate? Nu, e de la BBC, cu toţii suntem de la BBC”. În mulţime, chiar în faţă, 
era un bărbat în vârstă care urmărise cu atenţie schimbul de replici. A făcut un pas 
înainte, a pus mâna pe braţul femeii ca să o calmeze şi a spus zâmbind: „Vă cred; 
trebuie să intelegeti că, în dorinţa de a-l vedea înlăturat pe Ceausescu, multi au devenit 
paranoici. Cum vă putem ajuta ?”. Am tradus pentru echipa noastră. Mulțimea, văzând 
că bărbatul în vârstă avea încredere în noi, s-a împrăştiat repede. Întâmplarea făcea ca 
locuinţa văduvei să fie la doar o stradă distanţă. Bărbatul în vârstă o cunoştea şi a mers 
pe lângă maşină până am ajuns. Prezenţa lui a părut să o liniştească pe văduvă, care 

ne-a invitat înăuntru ; avea un copil mic pe care îl ţinea de mână. După interviu, John 
i-a dat discret un teanc de bancnote, apoi ne-am întors la maşină şi la hotel’. 

Am povestit acest episod ca să dau o idee despre atmosfera care domnea în Bucureşti 
imediat după răsturnarea lui Ceauşescu. Paranoia, neîncredere, incertitudine cu privire 
la viitor, un mare număr de arme de foc în circulaţie, unele în mâinile tinerilor inflamati 
de machism, care aveau prea puţin habar despre cum se foloseşte o puşcă sau o armă 
automată. Mulţi dintre recrutii pe care i-am văzut în timpul schimburilor de focuri cu 
lunetiştii au ripostat peste capetele civililor, punându-i pe aceştia în bătaia directă a 
focului adversarului. Consecința unor asemenea carente în instruire a fost un număr 
mare de victime din cadrul aceleiaşi tabere în Bucureşti. Pericolul pe care îl reprezentau 
lunetiştii mi-a apărut limpede acasă. În seara de 7 ianuarie 1990, eram pe o stradă 
lugubră din centrul oraşului, în drum spre un prieten de familie; când am ajuns în 
dreptul unui stâlp de iluminat, am auzit deodată o pocnitură şi apoi un şuierat dinspre 
un zid scund aflat în faţa casei pe lângă care treceam. Pe trotuar, chiar în faţa mea, se 
afla capul unui glonţ. Când m-am aplecat să-l examinez, din întuneric s-a ivit un mili- 
tian cu o puşcă in mână care mi-a strigat să plec din zona luminată. Am lăsat glontul 
şi m-am dus să mă ghemuesc lângă o maşină. După câteva minute, militianul, care se 
adăpostise în spatele unei alte maşini, a înaintat târâş, a luat glontul şi mi l-a dat. Era 
cald inca®. „Poftim”, mi-a zis, „ai fost la un pas de moarte. E un lunetist în blocul de 
vizavi, încercăm să-l eliminăm”. M-a întrebat ce căutam pe stradă la ora aceea şi i-am 
explicat că mă duceam la un prieten. Mi-a cerut numele prietenului şi numărul casei 
sale. După accentul meu, şi-a dat seama că nu sunt român. Când i-am spus că sunt 
britanic, şi-a făcut cruce şi a exclamat: „Dumnezeu te-a avut în pază în seara asta! ”. 
Din fericire, eram la doar câţiva paşi de destinaţie. M-a însoţit până la poartă şi apoi 
s-a retras în întuneric. Am strigat după el că îi mulţumesc. 

Din cauză că lunetiştii erau peste tot în Bucureşti, au apărut zvonuri despre scopurile 
şi loialitatea lor. Fabricile de zvonuri au fost singurele instituţii care, alături de Securitate, 
au lucrat necontenit în timpul guvernării lui Ceauşescu. Pe străzi şi în presă lunetiştii 
erau în general numiţi „terorişti”. Unii români credeau că sunt securişti, în timp ce 
comentatorii informaţi îi descriau mai exact ca elemente rebele ale USLA (Unitatea 
Specială de Luptă Antiteroristă), unitatea antiteroristă a Securităţii, care, până la exe- 
cutarea lui Ceauşescu în ziua de Crăciun, luptase pentru a-l readuce pe dictator la putere, 
dar care, după moartea acestuia, a dispărut treptat în umbră. O echipă formată din trei 
sau patru bărbaţi care a intrat prin efractie în reşedinţa ambasadorului britanic, vizavi 
de studiourile Televiziunii Române de pe strada Emil Pangratti, şi a instalat o mitralieră 
pe acoperiş se potrivea descrierii tuturor categoriilor de mai sus. Au tras mai bine de o 
oră înainte ca tancurile să transforme reşedinţa într-o ruină carbonizată”. Puscasii nu 
au fost prinşi niciodată. 


5. Interviul a fost inclus într-unul din reportajele lui John de la Bucureşti şi, după ce a fost difuzat, 
telespectatorii au făcut mai multe donaţii, care au fost trimise la BBC - inclusiv o donaţie deosebit 
de generoasă din partea unei doamne din Belgia. Când m-am întors la Bucureşti, câteva luni mai 
târziu, m-am dus acasă la văduvă ca să-i dau banii, dar se mutase şi nu le lăsase vecinilor nicio 
adresă. l-am returnat donația doamnei din Belgia, iar celelalte sume le-am returnat la BBC. 

6. Încă îl mai am. 

7. Ambasadorul lipsea în momentul acela, dar soţia şi copiii săi erau acasă. Când au venit puşcaşii, 
s-au adăpostit în subsol, unde au rămas câteva ore îngrozitoare, până a încetat focul. Nu au fost 
răniţi, dar erau atât de traumatizati, încât ambasadorul i-a trimis la Sofia. Locotenent-colonelul Bill 
Chesshyre, ataşatul militar al Ambasadei Marii Britanii la Bucureşti, s-a ocupat de evacuarea lor 

Acest incident poate fi catalogat alături de focurile de armă care au izbucnit in seara 
de 22 decembrie în piaţa principală din faţa clădirii Comitetului Central, pe când o serie 
de vorbitori se adresau mulţimii, condamnând regimul Ceauşescu. Nu s-a stabilit cine 
sunt autorii atacului în care clădirea Comitetului Central a fost ciuruită de gloanţe, iar 
Biblioteca Centrală Universitară, aflată în vecinătate, a fost incendiată. În urma atacului 
s-au înregistrat mai mulţi morţi. Unii susţin că a fost o diversiune pusă în scenă pentru 
a da credibilitate ipotezei forţelor ,,contrarevolutionare” care încercau să-l readucă pe 
dictator la putere şi, prin urmare, pentru a valida crearea Frontului Salvării Naţionale, 
proclamată cu numai câteva ore mai devreme de Ion Iliescu. Această opinie se potrivea 
cu argumentul că o revoltă populară, începută la Timişoara, a fost deturnată de comu- 
niştii din eşalonul doi, conduşi de Iliescu, şi transformată într-o ,,revolutie”. 

Alţii au mers şi mai departe şi au susţinut că evenimentele de la Timişoara au fost 
primul pas al unei conspirații organizate de comuniştii care i se opuneau lui Ceauşescu, 
conduşi de Iliescu, pentru a-l răsturna pe Ceauşescu, dar a-i menţine pe comunişti, dacă 
nu partidul, la putere. Multi români au considerat că au fost înşelaţi şi că sacrificiul 
făcut în decembrie 1989 nu a fost de niciun folos. Opinia lor poate fi rezumată în ver- 
dictul potrivit căruia în momentul când Partidul Comunist a fost declarat mort, în 
ianuarie 1990, nimeni nu a prezentat vreun certificat de deces. Ei au subliniat prezenţa 
generalului Victor Stănculescu, prim-adjunct al ministrului Apărării Naţionale în regimul 
Ceauşescu, în guvernul provizoriu al Frontului Salvării Naţionale. Stănculescu, care a 
jucat, după cum s-a dovedit mai târziu, un rol important în reprimarea de către Armată 
a demonstrațiilor de la Timişoara de pe 17 şi 18 decembrie, a fost numit ministru al 
Economiei Naţionale pe 28 decembrie 1989, funcţie pe care a ocupat-o până pe 16 februa- 
rie 1990, când a devenit ministrul Apărării*. Prezenţa mea la Bucureşti împreună cu 
echipele BBC mi-a prilejuit o altă amintire din zilele ulterioare revoluţiei, care îl implică 
pe Stănculescu. 


De vorbă cu Stănculescu şi dezvăluirile lui 


Pe 6 ianuarie eram cu actorul Ion Caramitru, care, împreună cu poetul Mircea Dinescu, 
apăruse printre primii la televiziunea română după fuga lui Ceauşescu din Bucureşti, 
făcând un apel emotionant pentru susţinerea Revoluţiei. Caramitru imi era prieten vechi 
şi, când a aflat că venisem la Bucureşti ca trimis al BBC, m-a invitat la sediul guver- 
nului provizoriu al FSN de la Palatul Victoria, în centrul Bucureştiului, unde îi fusese 
alocat un birou. Mi-a oferit o funcţie de director cultural pe judeţul Bacău, spunând că 
vrea să înlocuiască toţi yes-men-ii lui Ceauşescu din domeniul culturii. Când am între- 
bat ce e aşa special la Bacău, mi-a răspuns că acesta era primul judeţ care i-a venit în 
minte, dar că pot alege orice judeţ doresc. I-am mulţumit pentru onoarea pe care mi-o 
făcea, dar am refuzat, motivând că localnicilor le va fi greu să accepte un neromân în 


şi a personalului neesential cu maşina până la Giurgiu, unde au fost preluaţi de reprezentanţi ai 
Ambasadei Marii Britanii din Sofia (comunicare personală a locotenent-colonelului Chesshyre către 
autor, 14 august 2018). 

8. Stănculescu a fost înlocuit pe 28 iunie 1990. Fusese însărcinat de Iliescu, Brucan şi Gelu Voican 
Voiculescu, triumviratul de seniori al Frontului Salvării Naţionale, să organizeze procesul lui 
Ceauşescu. 


496 AMINTIRI ŞI REFLECTII PERSONALE DESPRE ANUL 1989 


funcţia de director cultural al judeţului lor. În timp ce discutam, a sunat telefonul şi 
Caramitru a răspuns. La celălalt capăt era generalul Stănculescu, care l-a rugat pe 
Caramitru să vorbească cu mine. Stănculescu m-a invitat să-i fac o vizită şi mi-a spus 
unde îl găsesc. Nu putea trimite o maşină după mine şi i-a cerut lui Caramitru să-mi 
dea una dintre maşinile de la Palatul Victoria folosite de membrii guvernului. Am 
acceptat să merg şi am urcat într-un jeep care mă aştepta la intrare. Şoferul mi-a cerut 
să-i spun cum să ajungă la biroul lui Stănculescu. A explicat că fusese recrutat din 
provincie împreună cu alţi şoferi, deoarece noul guvern nu avea încredere în şoferii 
Partidului Comunist, care fuseseră disponibilizati, şi că nu cunoştea Bucureştiul. Din 
fericire, ştiam cum să ajung la biroul generalului. 

La sosire, doi gardieni înarmaţi, îmbrăcaţi civil, m-au escortat până la etajul al 
patrulea al unei clădiri de pe Calea Victoriei, vizavi de Palatul Ştirbei, şi m-au condus 
în biroul lui Stănculescu. Şi el era în civil. A explicat că dorea să trimită un mesaj urgent 
guvernului britanic şi că, din moment ce ambasadorul britanic nu putea fi găsit, nu ştia 
pe cine să contacteze la Bucureşti. I se spusese că eram în capitală trimis de BBC şi mi-a 
cerut să transmit mesajul lui. Era o solicitare de medicamente, alimente şi asistenţă pen- 
tru refacerea capacităţii ţării de a produce energie (electrică). I-am zis lui John Simpson 
despre mesaj. El l-a transmis la Londra prin satelit. L-am informat pe Stănculescu că, 
după ştiinţa mea, cel puţin doi diplomaţi britanici rămăseseră de serviciu la ambasadă 
şi am adăugat că ar fi potrivit să încerc să-i contactez şi pe ei. A fost de acord şi m-am 
dus la ambasadă. Le-am arătat soldaţilor români aflaţi la intrare paşaportul şi am fost 
lăsat să intru. În curte l-am găsit pe ataşatul militar, locotenent-colonelul Bill Chesshyre, 
căruia i-am transmis mesajul generalului Stănculescu. Colonelul Chesshyre mi-a mul- 
tumit că l-am contactat, iar câteva luni mai târziu David Mellor, subsecretar de stat la 
Foreign Office, mi-a mulţumit personal pentru gestul meu. 

În cadrul întâlnirii noastre, am profitat de ocazie şi l-am întrebat pe generalul 
Stănculescu despre acţiunile sale din 22 decembrie, ziua fugii lui Ceauşescu. Relatarea 
mea despre acţiunile sale se bazează pe notele mele din acel prim interviu şi din altele, 
ulterioare’. 

El mi-a povestit că pe 22 decembrie a fost informat, prin telefonul Armatei, pe care 
îl avea acasă, că trebuie să meargă la Comitetul Central. Generalul Vasile Milea, minis- 
trul Apărării, era încă in viata. Stănculescu venise acasă de la spital la 9 : 30 dimineaţa. 
Ofiţerul care l-a sunat i-a spus că ministrul (Apărării) voia să-l vadă la Comitetul Central. 
La scurt timp după aceea, ofiţerul a sunat din nou şi i-a zis că s-a întâmplat ceva la 
Comitetul Central, fără să precizeze ce anume, şi că ar trebui să se ducă acolo numai- 
decât. Apoi a venit o maşină trimisă de Silviu Curticeanu, şeful biroului lui Ceauşescu, 
cu doi sau trei oameni de la Direcţia a V-a (unitatea specializată în paza demnitarilor 
comunişti) a Securităţii, care i-au spus lui Stănculescu că Curticeanu i-a trimis să-l ia 
imediat şi să-l ducă la Comitetul Central. 

Pe drum, ei i-au zis că Milea s-a sinucis. Stănculescu a urcat la primul etaj şi a fost 
întâmpinat de Curticeanu, care i-a spus că „tovarăşii”, adică cei doi Ceausesti, îl aştep- 
tau. Îl aşteptau nu în biroul lui Ceauşescu, ci in anticameră şi l-au întrebat: „Ce s-a 
întâmplat, ce anume te-a reţinut ?”. Stănculescu a răspuns că a avut un accident şi că 


9. Este în mare parte concordant cu relatarea fâcută în Dinu Săraru in dialog cu Victor Atanasie 
Stănculescu, Generalul Revoluţiei cu piciorul în ghips, Editura RAO, Bucureşti, 2005, pp. 39-45. 
Interviurile mele ulterioare cu Stănculescu au avut loc la Londra în 1991, 1992 şi 1993. 

10. Milea a fost găsit mort în biroul său în acea dimineaţă ; se spune că s-a sinucis. 

avea piciorul în ghips. „Milea ne-a trădat şi s-a sinucis”, au exclamat ei. „Uite cum 
stau lucrurile. Unele unităţi militare urmează să vină în piaţă (în faţa Comitetului 
Central). Află unde sunt şi când vin.” La acelaşi etaj era o cameră plină de generali - 
comanda operaţională a Armatei -, printre care Gheorghe Voinea, şeful garnizoanei 
Bucureşti, şi Nicolae Eftimescu, şeful structurii operaţionale a Statului-Major General. 
Într-o a doua cameră fusese amenajat un centru de comunicaţii pentru Armată. Generalii 
i-au spus lui Stănculescu că două regimente, unul de tancuri, celălalt de vehicule blindate, 
porniseră de la Şoseaua Oltenitei spre piaţă la ordinul lui Milea. Stănculescu a ieşit din 
cameră şi la centrul de comunicaţii a găsit un căpitan, Marius Tufan, pe care l-a între- 
bat dacă este în contact cu cele două unităţi. Tufan i-a răspuns că da, iar Stănculescu 
i-a zis să le transmită ordinul să se întoarcă la cazarmă. Stănculescu s-a întors să le 
raporteze Ceausestilor. Cei doi veniseră deja pe coridor; erau agitati, potrivit lui 
Stănculescu. El le-a spus că cele două unităţi sunt pe drum. Ceauşescu i-a ordonat să 
se întoarcă şi să le spună unităţilor să vină mai repede la Comitetul Central. Stănculescu 
s-a întors şi s-a gândit la ce trebuia să facă în continuare. A decis să-şi repete ordinul. 
L-a găsit pe Tufan şi i-a spus să transmită un mesaj general că a ordonat ca cele două 
unităţi să se întoarcă la cazarmă. În paranteză fie spus, Stănculescu susţinea că Milea 
a ieşit din biroul lui Ceauşescu într-o stare de agitaţie şi i-a ordonat lui Tufan să-i pre- 
dea pistolul. Tufan s-a conformat şi l-a urmat pe Milea până la etajul şase, unde gene- 
ralul a intrat în biroul său. S-a auzit o împuşcătură, mai multi ofiţeri au intrat şi l-au 
găsit pe ministru mort. 

Stănculescu s-a întors la Ceausesti şi a raportat că cele două unităţi erau pe drum, 
dar presiunea din piaţă creştea. El i-a sfătuit să părăsească clădirea cu elicopterul, fără 
să ştie că nu exista suficient spaţiu deschis pe acoperiş din cauza antenelor, pe care 
Securitatea trebuia să le demonteze ca să poată ateriza un elicopter ; un al doilea eli- 
copter nu avea unde să aterizeze. Ceausestii s-au întors în biroul lor, au vorbit cu 
Curticeanu şi, credea Stănculescu, cu Manea Mănescu". Niciunul dintre ceilalţi gene- 
rali şi ofiţeri nu a ieşit din birou, niciunul nu l-a întrebat pe Stănculescu ce ar trebui să 
facă. El susţinea că îl evitau pentru că, fiind implicat în evenimentele de la Timişoara, 
nu ştia ce rol a jucat fiecare dintre ei în violențele din Bucureşti. Ulterior a aflat că 
generalul Ion Hortopan era alături de Milea şi că Eftimescu a transmis ordinul lui Milea 
ca regimentele să vină de pe Oltenitei. Ceauşescu l-a întrebat cât va dura până la veni- 
rea elicopterului, iar Stănculescu a răspuns că o jumătate de oră. Ceauşescu a fost de 
acord. Stănculescu trebuia să sune. I-a telefonat generalului Iosif Rus, şeful forţelor 
aeriene, pentru a-l întreba cât va dura să trimită două elicoptere. 

Ideea elicopterelor îi venise pe la 11, 11 : 15 dimineaţa, povestea Stănculescu. Ceausestii 
intraseră în biroul prezidenţial, dar Stănculescu vedea că erau speriaţi. Intraseră deja în 
panică, erau, după spusele lui, palizi, temători, agitati, transpirau. Atunci i-a venit ideea 
(elicopterelor). I-a telefonat generalului Rus din centrul de comunicaţii, iar acesta i-a 
zis că elicopterele vor ajunge, însă trebuia să dea ordin şi generalul Marin Neagoe, şeful 
Direcţiei a V-a a Securităţii ; aşa era procedura, ordinul trebuia să vină pe două canale. 
Rus i-a cerut lui Stănculescu să verifice dacă elicopterele puteau ateriza pe acoperiş, 
iar Stănculescu i-a spus lui Neagoe să verifice el. Oamenii lui Neagoe erau echipați cu 
arme automate, grenade şi centuri cu muniţie şi patrulau pe coridoare. În clădire nu 
erau mai mult de 50-60. Niciunul dintre ei nu era în uniformă. Abia după ce s-a răs- 
pândit vestea despre fuga lui Ceauşescu cu elicopterul oamenii lui Neagoe au dispărut, 


11. Manea Mănescu (1916-2009) era un cumnat al lui Ceauşescu şi făcea parte din cercul său intim. 

iar când clădirea a fost luată cu asalt de manifestanți şi de alţii, în diferite încăperi s-au 
găsit arme din care aceştia au luat o parte. Neagoe a plecat şi şi-a însărcinat un adjunct, 
un colonel, să verifice dacă elicopterele pot ateriza. Stănculescu i-a escortat pe cei doi 
Ceausesti la lift; erau însoţiţi de trei gărzi de corp şi, credea el, de Mănescu, deşi nu 
era sigur. 

Stănculescu a rămas jos şi i-a spus unui aghiotant, Trifan Mateiciuc, să meargă să vadă 
pe unde pot ajunge Ceausestii la elicopter. Aghiotantul a urcat cu cel de-al doilea ascensor 
şi a ajuns după Ceausesti; aceştia ieşiseră pe acoperiş - i s-a spus lui Stănculescu - 
printr-o fereastră de la etajul şase. Probabil li s-a dat un scaun pe care s-au urcat ca să 
poată ieşi pe fereastră. Securitatea demontase deja mai multe antene. Al doilea elicop- 
ter nu a putut să aterizeze. Aghiotantul i-a zis lui Stănculescu că primul elicopter ate- 
rizase deja când Ceausestii au ajuns pe acoperiş. Cand Mateiciuc i-a spus lui Stănculescu 
că Ceausestii au urcat în elicopter, Stănculescu a luat şi el ascensorul până la etajul şase, 
ca să se descotorosească de pistol şi să părăsească clădirea. Mateiciuc era şi el în haine 
civile. El şi Stănculescu au intrat într-o încăpere, au deschis un sertar al biroului şi şi-au 
lăsat acolo pistoalele. Apoi au coborât pe scări şi au părăsit clădirea Comitetului Central 
pe intrarea principală, care era asediată de revoluţionari!?. 

Mateiciuc a rămas în urmă. Voia să ajungă cât mai repede la minister pentru a afla 
ce se întâmpla cu Ceausestii. Când Stănculescu a ajuns la intrarea principală, clădirea 
nu fusese încă invadată, dar a trecut totuşi pe lângă nişte oameni în timp ce ieşea pe uşă 
şi cobora şchiopătând treptele către stradă. Cineva din mulţime l-a întrebat dacă este de 
partea lor şi el a răspuns că da. Apoi Stănculescu a luat un steag cu un bat lung de la 
cineva şi, ducându-l pe orizontală, le-a spus celor aflaţi în dreapta şi în stânga sa: 
„Faceţi-mi loc ca să pot ajunge la maşină”. Oamenii întrebau : „Ce ati patit la picior ?”. 
„Am piciorul în ghips”, a răspuns el şi apoi a fost felicitat „pentru că a avut curajul şi 
puterea” să le fie alături. 

Stănculescu s-a retras prin mulţime până la intrarea D a clădirii Comitetului Central 
şi apoi mai departe către Ministerul Industriei Alimentare, care se afla în fosta clădire 
a Ministerului Apărării, în speranţa că va găsi o maşină. Scopul său era să ajungă la 
Ministerul Apărării din Drumul Taberei şi să preia controlul Armatei. Abia când a ajuns 
la Ministerul Industriei Alimentare i-a cerut generalului Rus, printr-un telefon guverna- 
mental, să urmărească elicopterul lui Ceauşescu. Când a ajuns la Ministerul Apărării, 
a primit de la Rus primele veşti despre elicopterul care aterizase la Snagov şi apoi 
plecase. În timp ce se afla la Ministerul Industriei Alimentare, le-a spus celor de acolo 
că are nevoie de o maşină pentru a merge la Ministerul Apărării, dar a fost informat că 
nu există niciuna disponibilă. A sunat apoi la biroul său şi a primit acelaşi răspuns. I-a 
instruit să trimită un ofiţer cu maşina personală să-l ia. Când a ajuns la Ministerul 
Apărării, le-a cerut să aducă un medic care să-i taie ghipsul. 

Hotărârea de a-şi pune piciorul în ghips a fost, a povestit Stănculescu, o stratagemă 
de familie. După ce s-a întors în jurul orei 4 dimineaţa (pe 22 decembrie) de la Timişoara, 
şoferul său i-a povestit despre evenimentele din centrul Bucureştiului. A făcut un duş şi 
i-a spus soţiei că pleacă la minister. Soţia nu a fost de acord şi i-a zis că ar fi mai bine 
să se ducă la spital şi să găsească un doctor care să-l interneze!?. El i-a urmat sfatul. 


12. Actionand astfel, Stănculescu putea susţine, pe de o parte, dacă ar fi trebuit, în fata lui Ceauşescu 
că îl ajuta să părăsească clădirea, iar pe de altă parte, în faţa revoluţionarilor, că îl îndepărta pe 
Ceauşescu de sediul puterii, facilitând astfel înlăturarea lui. 

13. Dinu Săraru, op. cit., p. 45. 

Când a ajuns la spital, a întrebat cine e medicul de gardă şi i s-a răspuns că generalul 
Gheorghe Niculescu. Stănculescu i-a explicat situația şi a precizat că nu voia să meargă 
la Ministerul Apărării în momentul acela. Niculescu a decis să-i pună piciorul în ghips ; 
dacă cineva l-ar fi întrebat ce a păţit la picior, trebuia să-i răspundă că are o problemă 
la menisc. Niculescu nu a divulgat asta nimănui. Stănculescu s-a dus acasă şi l-a sunat 
pe ofiţerul de serviciu, căruia i-a spus să raporteze că s-a rănit la picior, că 1 s-a pus 
ghips şi nu se poate mişca. Totuşi, după un timp, la uşă a apărut o maşină cu doi sau 
trei oameni care i-au spus lui Stănculescu că este chemat de Curticeanu, la ordinul lui 
Ceauşescu ; nu avea încotro, trebuia să meargă. 

Mai târziu în după-amiaza zilei de 22 decembrie, Ion Iliescu a ajuns la Ministerul 
Apărării. Stănculescu l-a sfătuit să nu părăsească clădirea, fiindcă numai acolo putea 
garanta pentru siguranţa lui. Le-a dat lui Iliescu şi însoţitorilor săi mâncare, paturi 
pliante, pături şi a adus unităţi blindate pentru a apăra ministerul. Stănculescu a rămas 
în contact cu şeful forţelor aeriene, generalul Rus, care l-a informat despre elicopterul 
care îi transporta pe Ceauşescu şi pe soţia sa de la Snagov spre Târgovişte. Colonelul 
Andrei Kemenici, comandantul garnizoanei de la Târgovişte, a fost cel care i-a telefonat 
lui Stănculescu şi i-a dat vestea că Ceauşescu a fost prins. Stănculescu i-a transmis 
informaţia lui Iliescu, dar nu i-a zis unde era Ceauşescu. 

Pe 23 decembrie, in jurul orei 18:00, Iliescu a venit la Stănculescu - era în biroul 
ministerial, în timp ce Iliescu şi ceilalţi se aflau în camera de consiliu, dar problemele 
importante le-au discutat în baie, de teama microfoanelor - şi i-a spus că l-au numit pe 
generalul Nicolae Militaru în funcţia de ministru al Apărării. Stănculescu s-a ridicat să 
elibereze scaunul ministerial, dar Iliescu i-a spus să nu plece deocamdată, având în 
vedere că era familiarizat cu situaţia. La scurt timp după aceea, Stănculescu şi-a mutat 
biroul la departamentul de achiziţii, iar Militaru i-a luat locul. 

În dimineaţa zilei de 25 decembrie, lui Stănculescu i s-a spus să organizeze plecarea 
unui grup de magistrați la locul unde era reţinut Ceauşescu. El i-a ordonat generalului 
Rus să trimită cinci elicoptere pe stadionul Ghencea şi mai mulţi paraşutişti de la Boteni. 
Apoi i-a spus generalului Traian Dafinescu, şeful de la logistică, să-i aducă patru metri 
de mătase de steag galbenă. Dafinescu l-a întrebat pe Stănculescu pentru ce îi trebuia. 
I-a răspuns că pur şi simplu are nevoie. Câţiva ani mai târziu, Petre Roman a afirmat 
că a fost ideea lui să folosească acea „eşarfă” galbenă, dar a fost semnul de recunoaştere 
pe care Stănculescu l-a folosit împreună cu Kemenici cand a venit la Târgovişte, unde 
Ceauşescu era ţinut sub pază armată, la ordinele lui Stănculescu, de o companie de 
vânători de munte şi o unitate de tancuri!*. Stănculescu povestea : 


Iliescu mi-a spus [in biroul ministrului Apărării)... parcă era şi Brucan... „Uite, noi am 
organizat un grup ca să duceti la Târgovişte... O să vină un grup de la Tribunalul Militar, un 
grup o să vină de la avocati...”. I-am spus să vină la Clubul Steaua, dincolo de terenul de 
fotbal... era terenul unde clubul voia să facă un teren de atletism şi acolo am dat ordin să vină 
elicopterele. [...] Am spus: „Trebuie să ajungem pe la ora 10:00, deci trebuie să fim plecați 
din Bucuresti pe la ora 9: 00”. Iliescu a spus că o să se facă o judecată şi trebuie şi o soluţie... 


„Ca ei să dispară”, ăsta a fost cuvântul..., „pentru că aşa vom reuşi să stingem rezistenţa care 
există la ora actuală”. [...] 


14. Kemenici fusese avertizat că un comando urma să vină cu elicopterul să-l salveze pe Ceauşescu, 
prin urmare Stănculescu i-a spus lui Kemenici că se va identifica prin „eşarfa” galbenă. 

Am ajuns la Gelu Voican. Chestiunea in care a zis că el a aranjat treaba... iar eu numai să 
spun locul"... să fac deplasarea la Târgovişte, asta a fost ideea, dar deja în elicopter am aflat 
de la procurorul [Dan, n.n.] Voinea, înainte de aterizare, care era concluzia finală : execuţia. 
Despre [colonelul Gică, n.n.] Popa, că este şeful completului militar de judecată, care era în alt 
elicopter, am aflat jos, când am ajuns la Târgovişte. Am făcut o oprire la Boteni, unde aveau ei 
unitatea de paraşutişti, dar eu doar le-am spus care era misiunea lor - de fapt, doar lui [Ionel, 
n.n.] Boeru, ofiţerul lor superior -, că trebuiau să-i execute pe Ceausesti după ce vom ateriza. 
Le-am spus paraşutiştilor că aveam nevoie de trei voluntari pentru o execuţie şi abia după ce i-am 
scos pe Ceausesti din TAB au înţeles cine urmau să fie victimele lor. I-am condus pe Ceausesti 
într-o cameră pentru a fi examinati de un doctor, în timp ce eu, Voican şi Popa pregăteam sala 
pentru proces, unde urmau să stea judecătorii şi avocaţii. După aceea i-am spus lui Kemenici 
să stabilească din unitate ofiţerii ceruti de Popa pentru completul de judecată.... Atunci a 
înţeles el, că el până atunci credea că Ceausescu este comandantul suprem şi trebuie apărat ! 
La finalul procesului eu am ieşit, nu am asistat la busculada aceea din interior, cu soldaţii 
care i-au legat la mâini pe Ceausesti. Cred că soldaţii i-au legat din proprie iniţiativă. 

Nu a fost dat niciun ordin de tragere. Paraşutiştii au deschis focul fără să se fi dat ordin. 
Ofiţerul care comanda paraşutiştii trebuia să dea ordinul, şi el a tras. Eu m-am dus către 
elicoptere şi am asistat la spectacol, de acolo, groaznic... că ăia i-au dus la perete şi... s-au 
retras apoi câţiva paşi înapoi şi au început să tragă. S-a tras complet, munitia care era în 
încărcător. Aproximativ, cred, 20 de cartuşe fiecare. 


Rugat să comenteze afirmaţia potrivit căreia Ceausestii au cântat Internaționala, 


Stănculescu a spus că nu a auzit nimic. 


TS 


Era ora 2 : 30 după-amiaza. Eram în uniforma de general, stăteam în fața elicopterelor... Am 
dat ordin doctorului să constate decesul si celor care au venit cu foile de cort să inveleasca si 
să ducă la elicopter cadavrele. Cadavrele au fost puse in al doilea elicopter si eu m-am urcat 
în primul, cel cu care sosisem, si într-o jumătate de oră am plecat. 

Kemenici a rămas acolo, singur, in fata clădirii... nimeni nu a dat mâna cu el, nici măcar eu 
nu i-am mai zis „mulţumesc”. Am aterizat la Boteni ca să alimentăm. 

De abia când am aterizat şi m-am dus la Ghencea şi au venit băieții de la Steaua şi i-am întrebat 
dacă au ceva de mâncare, că eram infrigurati şi inghetati, atunci am avut un sentiment de insa- 
tisfactie... parcă aşa... că, in fond, ce-o să fie de-acum înainte ? Lăsaserăm elicopterele pe teren, 
noi am plecat toţi... Nu s-a auzit niciun cuvânt, doar sunetul lingurilor în timp ce mâncam. 
Am lăsat un ofiţer ca să ne asigurăm că cele două cadavre înfăşurate în foaie de cort sunt 
scoase din elicopter în aşteptarea ambulantelor care aveau să le ducă la morgă. Le-a luat ceva 
timp, de aceea comandantul clubului ne-a invitat înăuntru, fiindcă eram inghetati şi epuizați 
după zborul cu elicopterul. Atunci a propus comandantul să mâncăm ceva înainte să plecăm 
pentru a însoţi ambulantele în convoi. 

Erau acolo Măgureanu, Voican, colonelul Popa, maiorul Florescu Mugurel, avocaţii [Nicolae] 
Teodorescu şi [Constantin] Lucescu, operatorul de televiziune [pe operator îl luasem la depar- 
tamentul de înzestrare a armatei ca să facă filme de prezentare a echipamentelor pe care le 
fabricam la diverse târguri militare] şi câţiva din conducerea clubului. Am sunat la Ministerul 


Gelu Voican Voiculescu (n. 1941) a fost inginer. Potrivit biografiei sale oficiale, a fost arestat 


în iulie 1985 şi condamnat la 18 luni de închisoare pentru „deţinere de propagandă împotriva 
orânduirii socialiste”. Nu este clar cum a ajuns în anturajul lui Ion Iliescu. Kemenici, nesigur in 
legătură cu situaţia şi cu propria poziţie de la Târgovişte, i-a cerut lui Voican Voiculescu să le dea 
lui şi Ceausestilor o escortă armată spre Bucuresti, dar acesta a refuzat, temându-se că, dacă situ- 
atia s-ar fi schimbat, Kemenici ar fi putut primi ordin ca membrii tribunalului să fie luaţi prizoni- 
eri în drum spre capitală (Gelu Voican Voiculescu, într-un interviu acordat lui Radu Moraru pentru 
emisiunea „Naşul”, retransmis de B1 TV, 27 iunie 2008). 


OBSERVAND REVOLUTIA. CATEVA REFLECTII PERSONALE 501 


Apărării din biroul directorului clubului - numele său era colonelul [Nicolae] Gavrilă - şi am dat 
de generalul Militaru. l-am spus pur şi simplu că ne-am întors şi că toate problemele asupra 
cărora conveniserăm în planul întocmit la Bucureşti fuseseră rezolvate. Militaru nu a zis nimic. 
După ce am mâncat m-am dus la minister şi am predat casetele cu filmarea execuţiei. 

Eu un singur lucru am spus: „Nu daţi toată caseta, că suntem şi noi acolo şi nu vreau să se 
deconspire cine a fost de faţă! Daţi numai fragmente reprezentative ! ”. Şi a fost tăiat tocmai 
finalul filmării, cu execuţia. Atunci când s-a dus Sergiu Nicolaescu la Televiziune, a fost 
scandal mare între Sergiu Nicolaescu şi cei de la TV... Nicolaescu şi Iliescu au hotărât să se 
dea caseta integral, dar prima reprezentare a fost varianta scurtă, secvenţială, când erau ei 
[Ceauşeştii] jos. 

Am întrebat la clubul Steaua şi mi s-a raportat că n-au venit salvările. Iau transportorul blin- 
dat cu aghiotantul meu, şoferul, un subofițer, şi alti bărbaţi şi am plecat de la minister in 
căutarea cadavrelor. Am intrat la clubul Steaua. Mi-au spus că nu sunt cadavrele acolo unde 
trebuiau să fi fost... i-am căutat la telefon pe cei din elicopter şi mi-au spus: „Le-am lăsat 
jos, dar a trebuit să plecăm, că se făcea noapte şi nu aveam pregătit zborul de noapte şi puteam 
să aterizăm la Boteni”. Am făcut un tur prin zona respectivă cu farurile aprinse. Pe urmă, 
când am ajuns în zona Ministerului Apărării, s-a tras în pneuri. Şi s-a tras şi din faţă şi din 
spate, cu armament greu. Unul din proiectilele de 14,5 mm a intrat în transportor, i-a luat 
gâtul bietului ofiţer care era mitraliorul, ăsta, căzând, în mişcare cu mâna apasă pe mitralieră 
şi se ridică foc în sus; a apărut că şi noi am fi tras. 

Aghiotantul meu, Mateiciuc, un băiat exceptional, a ridicat capacul, a ieşit afară şi a strigat: 
„Trageţi într-un general al armatei române ! ”. S-a oprit focul. Am ieşit repede din transportor, 
am ordonat să-l scoată pe ofiţerul grav rănit... Am oprit eu o maşină, am scos legitimatia mea 
de militar, i-am dat-o şoferului şi i-am zis să le-o arate doctorilor şi să le spună să facă tot ce 
le stă în putinţă pentru a-l salva pe băiat. 

„Ambuscada” asta a fost organizată, nu a fost nicio confuzie. Nu găseam cadavrele. Şi trebuia 
să arătăm publicului unde sunt cadavrele. Nu am putut să închid un ochi. Şi dimineaţa mi-am 
adus aminte: stai, domnule, ce unitate este în spatele clubului Steaua? Era Regimentul 
Mecanizat. Am chemat o salvare de la Spitalul Militar, am intrat în curtea regimentului... 
m-am dat jos şi un locotenent vine spre mine. Şi-l întreb: „Dragul meu, n-ai văzut cumva 
azi-noapte ce s-a întâmplat pe-aici ?”. „Da, ştiu, au venit elicoptere... au lăsat nişte pachete.” 
Un căpitan îi ordonase să le ducă de acolo, iar el şi şase sau şapte soldaţi se executaseră fără 
să se uite măcar în pachete. L-am întrebat dacă ştie ce era in ele şi mi-a spus că nu. l-am 
ordonat apoi să le pună în ambulanţă, care le-a dus la morgă. Când m-am întors la Minister, 
le-am spus că am găsit cadavrele!f. 


Dezvăluirile pe care mi le-a făcut Stănculescu despre acţiunile sale din 22 decembrie 


sunt, cred, una dintre cele mai timpurii relatări ale sale şi din acest motiv le prezint 
aici. Ele evidenţiază ambiguitatea situaţiei în care se aflau figuri marcante ale Armatei. 
Evenimentele din decembrie 1989 au arătat că forţele Securităţii, Miliției şi Armatei 
erau eficiente doar atât cât le permiteau slăbiciunile lor să fie. Nu au fost instruite să 
facă faţă mulțimilor, iar acţiunile brutale ale Armatei au dus la moartea multora dintre 
cele 1.104 victime oficiale ale Revoluției”. 


16. 


17. 


Aceasta este o prescurtare a interviurilor mele cu Stănculescu şi a interviului generalului cu Dinu 
Săraru, Generalul Revoluţiei, pp. 64-96. 

Dintre cei 1.104 morţi, 543 au fost ucişi la Bucureşti ; în ţară, 162 au murit înainte de 22 decem- 
brie, 942 după 22 decembrie. Au fost rănite 3.352 de persoane, dintre care 1.879 la Bucureşti ; pe 
întregul teritoriu al României, au fost 1.107 răniţi înainte de 22 decembrie şi 2.245 după această 
dată. În rândurile Armatei au fost 260 de morţi si 545 de răniţi, iar în rândurile Securităţii şi Miliției 
65 de morţi şi 73 de răniţi (Ruxandra Cesereanu, Decembrie '89. Deconstructia după revoluţii, 
Editura Polirom, laşi, 2004, p. 61). 

Intrebări care au rămas fără răspuns 


Rămân fără răspuns mai multe întrebări despre Revoluţie. O serie de autori au încâlcit 
de asemenea lucrurile inventând teorii ale conspirației pentru care nu există dovezi 
convingătoare. Sentimentul multora că au fost inselati sau că sacrificiul făcut în decem- 
brie 1989 a fost inutil a fost accentuat de suspiciunea că luptele de la Bucureşti după 
fuga lui Ceauşescu au fost o diversiune organizată pentru a da impresia de revoluţie şi, 
prin urmare, pentru a oferi legitimitate Frontului Salvării Naţionale, care a apărut după 
căderea dictatorului. John Simpson i-a pus aceste întrebări lui Virgil Măgureanu'5, şeful 
Serviciului Roman de Informaţii, serviciul de securitate postcomunist, într-un lung 
interviu pe care acesta l-a acordat pe 6 decembrie 1994 la sediul SRI”. 

Răspunsurile lui Măgureanu s-au bazat în mare măsură pe un raport preliminar al SRI 
despre „evenimentele din decembrie 1989”. În acest raport se arată că nu toţi considerau 
Revoluţia Română începută la Timişoara expresia revoltei spontane a poporului care, 
de-a lungul anilor, ajunsese să fie profund nemulţumit din cauza lipsurilor materiale şi nu 
numai. Au existat numeroase scenarii cu privire la Revoluţie, conform cărora aceasta a 
fost organizată în afara României sau a fost rezultatul unor conspirații îndelung pregătite”. 

Aceste scenarii au fost invocate deoarece evenimentele de la sfârşitul lui decembrie 
1989 au fost marcate de anumite fapte ale unor persoane care, în opinia SRI, „trebuie 
deosebite de mulţimea ce a ieşit spontan în stradă”. De exemplu, raportul relatează 
despre un grup de tineri care, în după-amiaza zilei de 16 decembrie, într-un moment în 
care numărul celor adunaţi în jurul casei pastorului Tőkés scăzuse considerabil, au spart 
geamurile mai multor magazine şi au blocat autobuzele. 


18. Măgureanu venea dintr-un mediu modest, iar detaliile despre cariera sa, publicate în 1992, pun 
activitatea Securităţii într-o lumină interesantă. Pe numele său Imre Asztalos, s-a născut în jude- 
tul Satu Mare în martie 1941, pe vremea când regiunea era sub stăpânire maghiară. A urmat o 
şcoală de ucenici textili, unde a fost secretar al tineretului comunist. În 1964 s-a înscris la 
Facultatea de Filosofie a Universităţii din Bucureşti, iar după absolvire, în 1969, a predat ştiinţe 
politice la Academia de partid „Ştefan Gheorghiu” din Bucureşti. Acesta a fost momentul în care 
a luat numele de fată al mamei sale, Măgureanu, pentru a evita suspiciunea că ar fi de origine 
maghiară, În vara anului 1971 s-a transferat la catedra de socialism ştiinţific a universităţii şi de 
aici a fost recrutat pe 1 septembrie 1972 pentru a lucra sub acoperire în DIE cu gradul de căpi- 
tan. I s-a dat numele conspirativ Mihai Mihăilă şi a facut trei luni de instructaj înainte de a trece 
la secţia de documentare. Pe 31 martie 1973 a fost trecut în rezervă, pe motiv că a fost „numit 
pentru un loc de muncă civil”. S-a întors la Academia „Ştefan Gheorghiu”, lucrând probabil sub 
acoperire, dacă avem în vedere că semnase un document secret oficial pe 27 martie 1973, prin 
care se angaja să nu dezvăluie nimic despre DIE sau despre munca sa de acolo („Dosarul de 
securitate al domnului Măgureanu”, Tinerama, nr. 70, 27 martie - 2 aprilie 1992). Măgureanu 
avea prieteni comuni cu Silviu Brucan. După ce acesta din urmă a semnat „Scrisoarea celor şase”, 
Măgureanu a fost trimis, la ordinul lui Ceauşescu, la Focşani în 1989. Măgureanu a fost selectat 
de Iliescu ca membru al tribunalului care l-a judecat pe Ceausescu şi a fost contactat de Voican 
Voiculescu pentru a participa la proces (Masă rotundă cu Măgureanu, Ion Talpeş şi Victor Roncea, 
Realitatea TV, 21 august 2008). 

19. Fragmente din acest interviu au fost incluse într-o ediţie specială a „Newsnight” BBC, difuzată 
pe 16 decembrie 1994. 

20. Punct de vedere preliminar al Serviciului Român de Informaţii privind evenimentele din decem- 
brie 1989 (SRI. Bucureşti, 1993), p. 3. 

21. Ibidem. 

Raportul ridică şi semne de întrebare în legătură cu anumite acte provocatoare la 
adresa Armatei la Timişoara. Acestea, se afirmă, presupuneau o „mână de expert” : 
blocarea şenilelor tancurilor cu sârmă, folosirea unor chei speciale pentru a deschide 
rezervoarele de carburant şi a da foc combustibilului, aruncarea cu cocteiluri Molotov 
şi rulmenţi în trupe. Se precizează că şi in alte parti ale lumii manifestantii au recurs 
de multe ori la asemenea măsuri împotriva forţelor de Securitate, însă nimeni nu a 
afirmat că ele ar fi urmarea unor conspirații sau a intervenţiei străine”. 

Cu toate acestea, existau dovezi concrete ale implicării străine în Revoluţie, potrivit 
raportului SRI, mai precis, ale implicării sovietice. Se afirmă că, începând cu 9 decem- 
brie 1989, numărul turiştilor sovietici a crescut considerabil. Majoritatea erau bărbaţi 
cu o constituţie atletică, cu vârste cuprinse între 25 şi 40 de ani, şi se deplasau cu 
maşinile. Cele mai multe maşini se îndreptau spre Iugoslavia. Unora li s-a interzis 
intrarea în Iugoslavia pentru că la controale s-au găsit arme”. 

Raportul mai menţionează că la scurt timp după Revoluţie a avut loc un accident în 
care a fost implicată o maşină cu care călătoreau cetăţeanul sovietic Aleksandr Lout şi 
un alt bărbat. În timp ce maşina era la service pentru reparaţii, în ea au fost găsite 
douăsprezece uniforme de camuflaj ale Armatei române şi o tunică sovietică cu însem- 
nele de maior. Cei doi bărbaţi au susţinut că erau ofiţeri în rezervă şi că au luptat 
anterior in Afganistan”. 

Implicarea sovietică directă în evenimentele violente din timpul Revoluţiei a făcut 
obiectul speculațiilor istoricilor şi comentatorilor. Problema nu o reprezintă atât pre- 
zenta „turiştilor” sovietici în România la sfârşitul lui decembrie 1989, cât amploarea 
acestei prezenţe. Nu s-a găsit încă o dovadă convingătoare în sprijinul afirmației că 
25.000 din cei 37.000 de turişti sovietici care se presupune că ar fi vizitat sau tran- 
zitat România în cele două săptămâni dinaintea fugii lui Ceauşescu au rămas în ţară 
câteva luni”. 

Raportul SRI susţine că, invizibili, foarte bine antrenați şi înarmaţi, „teroriştii” au 
constituit prezenţa cea mai obsedantă la sfârşitul lui decembrie 1989. Dacă la toate 
acestea se adaugă gloantele rătăcite care au ucis şi rănit mai multi oameni, vendetele 
personale, folosirea armelor de către persoane neinstruite, reacţiile de panică şi actele 
de bravură, motivele care au stat la baza atâtor sacrificii umane şi pierderi materiale 
devin mai putin misterioase”. 

Cititorilor acestei memorii a evenimentelor nu le-a scăpat probabil faptul că le numesc 
în mod consecvent revoluție. Istoriografia ei reflectă controversa cu privire la faptul dacă 
a existat într-adevăr o revoluţie. 


22, Ibidem, p. 8. 

23. Ibidem, p. 20. 

24. Ibidem, p. 22. 

25. Vezi blogul lui Marius Mioc, „Răstălmăcirile lui Larry Watts şi răstălmăciriie altora despre Larry 
Watts”, 24 ianuarie 2013, https : //mariusmioc. wordpress.com ; vezi şi Richard Andrew Hall, 
»All the «Soviet Tourists», Where Do They All Come From?”, The Archive of the Romanian 
Revolution of December 1989, https : //romanianrevolutionofdecember1989.com/, accesat in mai 
multe randuri. 

26. Punct de vedere preliminar, p. 23. 

Revoltă populară, lovitură de stat sau revoluţie ? 


Cineva a spus: „Să o numim revoluție? Până la urmă, o revoluţie presupune violenţă”. (...] 
De fapt, întotdeauna trebuie să facem specificări ; o numim „de catifea”, o numim „paşnică”, 
o numim ,,evolutiva”, [...] eu o numesc „refoluţie” - un amestec de revoluţie şi reformă. E 
destul de curios că occidentalii s-au gândit în cele din urmă că avea loc o revoluţie atunci când 
au văzut imagini televizate din România: mase de oameni, tancuri, împuşcături, sânge pe 
străzi. Si au spus: „Abia asta ştim că înseamnă revoluţie” şi, bineînţeles, ironia e că tocmai 
acele evenimente erau singurele care nu erau o revoluţie”. 


Revoluţia Română din Decembrie 1989 este un moment controversat al istoriei noastre. 
Disputele privesc atât aprecierea sintetică a evenimentului (a fost revoluţie, revoltă populară 
sau lovitură de stat ?), cât şi reconstituirea unora dintre aspectele sale particulare şi, mai ales, 
rolul jucat de participanţi, fie ei indivizi sau instituţii. [...] Acest fapt se datorează nesiguran- 
tei ce pluteşte asupra agenţilor provocatori, asupra cauzelor şi efectelor politice ale evenimen- 
telor majore din decembrie 1989. Ruxandra Cesereanu a încercat [în studiul ei Decembrie 
'89. Deconstructia unei revoluţii, n.n.) să încadreze diferitele povestiri despre revoluţie în trei 
categorii: prima categorie - a celor ce cred în forma pură a unei mase care s-a revoltat cu 
succes împotriva dictaturii; a doua ~ a celor care cred în existenţa unei lovituri de stat duse 
la îndeplinire de forte din interior sau exterior ; a treia - a celor care cred într-o formă între- 
tesuta a acestor doi poli opuşi?. 


Tendinţa generală exprimată prin Revoluţia din 1989 a avut un caracter pronunţat anticomunist 
manifestat prin următoarele : scandarea lozincilor anticomuniste, distrugerea steagurilor comu- 
niste (steagurile roşii cu „secera şi ciocanul”), arborarea simbolică a drapelului naţional din 
care a fost decupată stema comunistă a ţării (în majoritatea covârşitoare a localităţilor 
României), eliminarea atributului „comunist”/„socialist” in înscrisurile publice, eliminarea 
din spaţiile publice a statuilor şi a monumentelor comuniste româneşti sau sovietice, elimina- 
rea numelor proprii de activişti comunişti sau a lozincilor comuniste din denumirile publice 
etc. [...] În perioada care a urmat imediat după 22 decembrie 1989, grupul care a preluat 
puterea a deturnat caracterul pronunţat anticomunist al revoluţiei, prin subminarea demonstra- 
tiilor spontane populare anticomuniste, prin cenzurarea mesajelor anticomuniste în cadrul 
emisiunilor televiziunii, care devenise „cartierul general” al unei „telerevoluţii” în premieră 
mondială. Prin televiziune s-au făcut majoritatea diversiunilor, cea mai eficientă fiind repre- 
zentată de „pericolul de moarte” omniprezent întruchipat de „teroriştii fideli dictatorului 
Ceausescu” [...]. Pericolul părea total credibil întrucât în perioada 22-27 decembrie au fost 
înregistraţi 942 de morţi şi mii de răniţi. [...] Ulterior, nu a fost acuzat şi judecat niciun 
terorist”. 


Au fost, aşadar, evenimentele din decembrie 1989 in România o „revoluţie” ? 


Conform analizei lui Peter Siani-Davies, cuvântul ,,revolutie” este asociat cu două metafore 


7, 


28, 


29. 


Timothy Garton-Ash, „Conclusions”, în Sorin Antohi şi Vladimir Tismăneanu (coord.), Berween 
Past and Future. The Revolutions of 1989 and Their Aftermath, Central European University Press, 
Budapesta, 2000, p. 395. 

Bogdan Murgescu, Revoluţia Română din decembrie 1989. Istorie şi memorie, Editura Polirom, 
Iaşi, 2007, pp. 11, 105. 

Mihai Stamatescu, Raluca Grosescu, Dorin Dobrincu, Andrei Muraru, Liviu Pleşa şi Sorin Andreescu, 
O istorie a comunismului din România. Manual pentru liceu, ed. a II-a, Editura Polirom, Iasi, 
2014, p. 173. 

populare“. „Prima este că e un incident singular relativ rapid şi violent [...] identificat 
în mod convenţional printr-un epitet legat de timp, cum ar fi «Revoluţia din Octombrie» 
din Rusia sau «Revoluţia din Februarie» din 1848 de la Paris”, iar analiza lui „ar justifica 
includerea «Revoluţiei Române din decembrie 1989» pe această listă. În al doilea rând, ideea 
de revoluţie poate cuprinde un proces de schimbare socială mai îndelungat, care se întinde 
adesea pe mai multe decenii, caz în care, de obicei, se vorbeşte despre aceasta în termeni 
mai generali, ca în cazul revoluțiilor rusă, franceză sau chineză”?. 

Se poate susţine că a existat o ruptură a suveranităţii în România, reprezentată de 
transferul puterii de la Partidul Comunist Român către Frontul Salvării Naţionale (FSN). 
În Timişoara existau centre de putere concurente după înfiinţarea Frontului Democratic 
Român pe 20 decembrie, în opoziţie cu rămăşiţele organizaţiei Partidului Comunist în 
clădirea consiliului judeţean ; o asemenea dualitate a puterii poate fi extrapolată pentru 
a distinge Timişoara de restul ţării în perioada 20-25 decembrie”. Trebuie oare să res- 
pingem utilizarea termenului ,,revolutie” în contextul românesc nu pentru că a avut loc 
o ruptură în suveranitate, ci pentru că nu a existat nicio ruptură în continuitate, adică 
comuniştii au preluat puterea ? Sau unii cred că autenticitatea unei revoluţii este dată nu 
numai de schimbarea politicii, ci şi de o schimbare a mentalităţii ? 

Împotriva ideii că îndepărtarea lui Nicolae Ceauşescu de la putere a fost o lovitură 
de stat, putem sublinia că Erich Honecker în Germania Democrată, Todor Jivkov în 
Bulgaria şi Milos Jakes în Cehoslovacia au fost cu toţii victime ale loviturilor de palat, 
iar dacă ar fi fost înlăturat de la putere după şedinţa Comitetului Politic Executiv de pe 
17 decembrie şi înlocuit cu un coleg membru de comitet, Ceauşescu ar putea fi plasat 
în această categorie, dar retragerea sa din centrul Bucureştiului în faţa protestelor poartă 
marca revoluţiei, la fel ca „mobilizarea în masă, violenţa larg răspândită, crearea spon- 
tană a instituţiilor revoluţionare, destrămarea coaliţiei revoluţionare şi lupta acerbă 
ulterioară între rivalii revoluționari pe străzile oraşelor României”. 

Silviu Brucan mi-a dat o metaforă colorată a Revoluţiei: „Meritul principal al 
Revoluţiei din decembrie 1989 aparţine exploziei populare care a avut loc întâi la 
Timişoara şi apoi la Bucureşti şi s-a extins în toată ţara. Asta este principala caracteris- 
tică a acestei revoluţii : caracterul ei popular. lar în ceea ce priveşte formula politică la 
care s-a ajuns, părerea mea este că Iliescu şi cei din jurul lui au avut meritul că, în 
momentul când a trecut trenul Revoluţiei, ei se aflau în gară. S-au urcat repede în tren 
şi au pus mâna pe putere”. 


30. Peter Siani-Davies, „Romanian Revolution or Coup d’état? A Theoretical View of the Events 
of December 1989”, Communist and Post-Communist Studies, vol. 29, 1996, nr. 4, pp. 453-465 
(p. 457). 

31. Ibidem. 

32. „Faptul că suveranitatea multiplă nu a rezistat mai mult poate fi explicat prin două condiţii, la 
o primă privire contradictorii ; în primul rând, nivelul înalt de coercitie a împiedicat apariţia unei 
opoziții eficiente înainte de Revoluţie, iar în al doilea rând, nivelul de destrămare a statului in 
România era atât de ridicat, încât până la urmă regimul a avut nevoie doar de o provocare limitată 
ca să se prăbuşească” (ibidem, p. 458). 

33. Ibidem, p. 459. 

34. Interviu al autorului cu Silviu Brucan, 5 ianuarie 1995. 

Concluzii 


Moartea violentă a lui Ceauşescu a deosebit experienţa României în ceea ce priveşte 
schimbarea politică de cea a celorlalte ţări est-europene şi a fost ea însăşi un indiciu că 
în România înlăturarea paşnică a dictaturii era imposibilă. Dacă Ceauşescu a reuşit să-i 
unească pe români împotriva lui, înfrângerea lui i-a derutat. În legătură cu ceea ce, la 
vremea respectivă, părea a fi singura revoluţie demnă de acest nume, raţionamentul din 
Occident a fost că, deoarece înlăiurase un dictator comunist, România va deveni demo- 
crată şi paşnică. Românii pe care i-am întâlnit la Bucureşti în ultimele zile din decembrie 
1989 - în mare parte tineri, aflaţi la adolescenţa târzie şi în jurul vârstei de 20 de ani, 
care ajutau la paza clădirii Comitetului Central şi a sediului televiziunii - erau entuzi- 
asmati că Ceauşescu căzuse, dar in exuberanta lor era o umbră de teamă cu privire la 
viitor. Acea teamă s-a dovedit a fi profetică. De Crăciun, mass-media occidentală şi cea 
românească interpretau înlăturarea de la putere ca pe o „revoluţie populară”, lăudând 
pe bună dreptate rolul predominant al tinerilor, şi totuşi, după o lună, mulţi români 
deveniseră deziluzionati, plângându-se cu amărăciune că Revoluţia fusese „furată”%5. 

Mostenirea conducerii totalitare în România era semnificativ diferită de cea din alte 
parti. După cum spunea unul dintre tinerii „revoluţionari” care purta banderola tricolora 
şi care păzea intrarea într-o staţie de metrou la scurt timp după sosirea mea la Bucureşti 
cu echipa BBC, la sfârşitul lui decembrie 1989, „vrem democraţie reală, nu democraţie 
românească”. Nu e surprinzător că voiau aşa ceva. Deşi Partidul Comunist Român a fost 
declarat mort în ianuarie 1990, nimeni nu a eliberat un certificat de deces - membrii 
lui nu au făcut decât să-şi schimbe însemnele cu cele ale Frontului Salvării Naţionale, 
iar majoritatea au mers mai departe ca şi cum nimic nu s-ar fi schimbat în viaţa politică 
românească. FSN a încercat să se amestece în prezent şi să îngroape trecutul. Succesorul 
său, Partidul Social Democrat din România, a manifestat o reticenţă similară faţă de 
problema trecutului. Descinderile minerilor în Bucureşti în 1990 şi 1991 au purtat marca 
tacticilor folosite de comunişti în România în 1945 şi în alte părţi ale Europei Centrale 
pentru a sabota ordinea democratică şi a accede la putere. 

Însă înlăturarea lui Ceauşescu a condus într-adevăr la o revoluţie politică: monopo- 
lul partidului unic a fost înlăturat, au avut loc alegeri multipartinice - deşi defectuoase, 
în mai 1990 -, economia de comandă a fost desfiinţată, iar cenzura a fost abolită. A 
existat un transfer democratic al puterii în 1996, când neocomuniştii au suferit prima 
lor înfrângere la urne de după 1990. La nivel individual, deținerea unui paşaport a 
devenit un drept, nu un privilegiu, la începutul anului 1990 şi, prin urmare, restricţiile 
statului cu privire la călătoriile în străinătate au fost eliminate. Decretul cu privire la 
avort introdus de Ceauşescu, atât de condamnat, a fost anulat imediat. 

Este discutabilă existenţa unei revoluţii a mentalitatii. Statul de drept rămâne fragil. 
Cuvintele atribuite lui Honoré de Balzac, „legile sunt pânze de păianjen prin care mus- 
tele mari trec şi cele mici sunt prinse”, sunt cât se poate de adevărate în cazul români- 
lor., Un analist al României a spus următoarele la un an de la Revoluţie: „Viata 


35. Pentru o analiză incisivă a celor şase luni de după Revoluţie, vezi William McPherson, „In Romania”, 
Granta, vol. 33, ianuarie 1991, pp. 9-58. 

36. Plutarh îl face pe Anacharsis să râdă de Solon Legiuitorul pentru că „şi-a imaginat că necinstea 
şi lăcomia conationalilor săi ar putea fi înfrânate prin legi scrise, care ar fi ca nişte pânze de păian- 
jen şi i-ar prinde, e adevărat, pe cei slabi şi săraci, dar ar fi cu uşurinţă rupte de cei puternici 
şi bogaţi” (Plutarch, The Lives of the Noble Grecians and Romans, revizuită de Arthur H. Clough, 
The Modern Library, New York, 1952, p. 66). 

politică in România este din nou viciată de rea-voinţă, calomnie, zvonuri fanteziste, 
paranoia şi iresponsabilitate. Lucrurile revin într-adevăr la normal”. Multe dintre 
acestea sunt valabile şi azi. Premierul Dacian Cioloş se plângea în octombrie 2016 că 
în România nimeni nu mai are încredere în nimeni şi oamenii pleacă de la presupunerea 
că totul este o minciună”. Ceea ce demonstrează Revoluţia Română este că eroii mor şi 
luptătorii pleacă acasă, lăsându-le loc oportunistilor să treacă în prim-plan. 

După cum arăta documentarul BBC Panorama”, au avut loc atât o revoluţie, cât şi 
o lovitură de stat. În acea toamnă, românii au urmărit căderea regimurilor comuniste 
din Europa de Est prin intermediul transmisiunilor în limba română ale Radio Europa 
Liberă, BBC, Deutsche Welle etc. şi, acolo unde era posibil, prin intermediul televizi- 
unilor bulgară, maghiară şi iugoslavă. Scandările „Noi suntem poporul”, auzite pentru 
prima oară la Bucuresti pe 21 decembrie, şi, în ziua următoare, „Olé, olé, olé, Ceauşescu 
nu mai e” au fost inspirate de relatările din presă despre recentele evenimente de la 
Praga şi Berlin şi de lozincile suporterilor de la meciurile de fotbal din Spania şi Marea 
Britanie. „Televiziunea a făcut Revoluţia ; televiziunea este Revoluţia.” Cu aceste 
cuvinte, primul director al Televiziunii Române Libere, Aurel Dragoş Munteanu, a 
definit rolul crucial jucat de mass-media în înfăptuirea revoluţiei“. 


Observing the Revolution. Some Personal Reflections 


The Romanian Revolution was for me my own personal revolution. It brought me - to use 
Andy Warhol's expression - my “fifteen minutes of fame” for it catapulted me and Romanian 
studies at the School of Slavonic and East European Studies of the University of London into 
the British public eye. This paper is based on my experience of the 1989 Revolution as a 
consultant to the BBC at the time, an experience that included visual and audio monitoring of 
events in Romania in London between 14 December 1989 and 10 January 1990. As “anchor” 
in London I had access to the reports from the major international news agencies as they came 
through to the BBC on a teleprinter, as well as to television “feeds” from camera crews from 
thirty-six international TV companies dispersed around Romania. Among them were stations 
from the USSR, Libya, France, West Germany, Hungary, and Britain. I was thus indirect 
witness to the meetings convoked on 22 December in the central squares of the cities and 
major towns of Romania - Bucharest, Timişoara, Piteşti, Cluj-Napoca, Oradea, Arad, Bacău, 
Constanţa, Suceava - ostensibly to show support for Ceauşescu, and to filmed events that 
followed. After arriving in Bucharest on 31 December, I accompanied three teams of BBC 
reporters and cameramen throughout the city, translating interviews carried out by the team 
with Ion Iliescu, Silviu Brucan, Ion Caramitru, Mircea Dinescu, and many other significant 
actors in the aftermath of Ceauşescu's overthrow. The latter included a one-to-one meeting 
with General Victor Stanculescu. My reflections are based in part on this direct contact. 


37. J.F. Brown, Surge to Freedom: The End of Communist Rule in Eastern Europe, Adamantine 
Press, Londra, 1991, p. 220. 

38. O analiză mai amplă a evoluţiei către o cultură a democraţiei în România actuală se găseşte în 
contribuţia mea „Romania's Commitment to the Rule of Law ?”, în Lavinia Stan şi Diane Vancea 
(coord.), Post-Communist Romania at Twenty-Five. Linking, Past, Present and Future, prefaţă de Paul 
E. Sum, Lexington Books, Lanham, Boulder, New York, Londra, 2016, pp. 219-240 (ed. rom. : România 
postcomunistă. Trecut, prezent şi viitor, prefaţă la ediţia română de Angelo Mitchievici, Editura 
Polirom, laşi, 2017). 

39. Evenimentul Zilei, 6 octombrie 2016. 

40. Vezi nota 3. 

41. Interviu al autorului cu Aurel Dragoş Munteanu, 10 ianuarie 1990. 

Cine a folosit gloante dum-dum $i ce ne spune 
aceasta despre decembrie 1989? 


Rechizitoriul de 501 pagini din Dosarul Revoluţiei din 5 aprilie 2019, redactat de 
procurorii militari, nu face nicio menţiune despre folosirea gloantelor atipice, speciale 
în decembrie 1989. Mai exact, nu se aminteşte utilizarea gloantelor explozibile dum-dum 
sau a unui alt tip de gloanţe neobişnuite. Nu a existat nicio dovadă în mărturiile pe care 
procurorii militari le-au luat de la participanţi de-a lungul anilor? Nu a existat nicio 
dovadă în investigaţiile parlamentare anterioare cu privire la Revoluţie - documente pe 
care procurorii militari le invocă şi susţin că le-au consultat? Nu au existat dovezi în 
presa românească sau străină de-a lungul timpului ? Capitolul nostru încearcă să răspundă 
la aceste întrebări şi să explice semnificaţia folosirii muniției atipice, în special a gloan- 
telor dum-dum, pentru a ne face o idee clară despre ce s-a întâmplat atunci şi de ce 
decembrie 1989 este atât de neînțeles astăzi. 


Ce ne spun documentele aflate la dispoziţia publicului 
(inclusiv cele declasificate) din investigaţiile oficiale 
despre utilizarea gloantelor dum-dum în decembrie 1989? 


Probabil cea mai interesantă şi incriminatoare perspectivă pe care o avem despre cine 
a deţinut şi folosit gloanţe dum-dum în decembrie 1989 provine din fotocopiile mărtu- 
riilor scrise de mână ale protestatarilor şi victimelor din Timişoara, mai ales pentru 
că ne oferă informaţii despre cine a tras înainte de 22 decembrie - susţinând astfel 
ipoteza referitoare la cine a tras cel mai probabil şi după 22 decembrie. În aceste măr- 
turii există numeroase menţiuni despre oameni împuşcaţi cu muniţie neconvenţională şi 


1. Textul complet, nemodificat al Rechizitoriului a fost pus la dispoziţia publicului pe 19 iulie 2019 in 
patru dosare din corpul articolului următor : https : //www.b1 .ro/stiri/eveniment/exclusiv-b1-ro-prezinta- 
integral-rechizitoriul-revolutiei-romane-episodul-1-dovada-implicarii-rusiei-in-evenimentele- 
din-decembrie-1989-filosovietismul-lui-iliescu-si-acolitilor-sai-286156.html 

de tip dum-dum?. Procurorii militari nu pot susţine că nu au avut acces la aceste docu- 
mente: declaraţiile au fost luate de procurorii militari, iar aceste documente au fost puse 
la dispoziţia publicului online de la 1 decembrie 2012, acum fiind disponibile la https : // 
dosarelerevolutiei.ro. Mai mult, conţinutul acestor declaraţii a fost adesea reintrodus in 
raportul oficial în timpul mărturiilor în instanţă la procesele de la Timişoara din 1990 şi 1991. 

Pe 9 ianuarie 1990, manifestantul loan Popovici a scris în faţa procurorului militar 
despre ce i s-a întâmplat duminică, 17 decembrie 1989: 


Mi-am revenit într-un camion militar în care eram mulţi civili, unii morţi, fiind aduşi la 
garnizoana militară [din Timişoara). La garnizoană eu am fost dat jos şi predat unui cpt. sau 
It. maj., care, văzând rana mea, n-a vrut să mă primească, exclamând: „Voi trageţi cu 
dum-dum şi noi să răspundem pentru acest lucru”?. 


Aceasta sugerează că a) s-au folosit gloanţe dum-dum şi b) deoarece un ofiţer mili- 
tar nu a vrut să primească civilii arestaţi şi răniţi într-un centru militar şi li s-a adresat 
celor care i-au adus pe Popovici şi pe ceilalţi cu fraza „Voi trageţi cu dum-dum şi noi 
să răspundem pentru acest lucru”, cei care le-au deţinut şi folosit nu erau din Armata română. 
Întrucât cei cărora li se adresa ofiţerul militar erau din Ministerul de Interne (Securitate 
şi/sau Miliție, „nu erau soldaţi... apăreau peste 35 de ani”) - care îl aruncaseră în 
camion şi îl transportaseră —, este foarte probabil ca la ei să se refere acel „voi”?. 

În declaraţia sa scrisă de mână din 8 ianuarie 1990, care de asemenea descrie eve- 
nimentele din 17 decembrie 1989, Mircea Stoica povesteşte separat: „Când am ajuns 
aici, la poartă, o voce de militar din garnizoană s-a exprimat: «Ce faceți, mdi ? Voi 
toți cu BUM-BUM sau DUM-DUM şi ni-i trimiteţi nouă să ne spălăm pe cap cu ei»”>. 

Şi de aici reiese destul clar că erau gloanţe dum-dum, dar că nu militarii le 
foloseau — aceştia erau iritati că trebuiau să gestioneze consecinţele folosirii lor. Deloc 
surprinzător, documentele declasificate prezentate în instanţă în 2008 au relevat 
faptul că la Timişoara, în perioada 16-22 decembrie 1989, soldaţii şi ofiţerii militari au 
raportat că printre ei se aflau ofiţeri ai Securităţii (inclusiv din Unitatea Specială de 
Luptă Antiteroristă - USLA) şi Miliției, iar soldaţii au vorbit despre prezenţa unor 


2. În general, pentru Timişoara, pe lângă cazurile enumerate după nume în acest capitol, am găsit 
următoarele : şapte declaraţii oficiale şi/sau mărturii în sala de judecată despre demonstranți răniţi 
sau ucişi de gloanţe dum-dum: Doina Gherasim, Cristian Rusu, Robert Buzatu, M. Csikos, 
Doboşan, Florin Nicoară şi Doru Sciadei ; alte zece mărturii ale victimelor sau rudelor victimelor 
gloantelor dum-dum din 17-18 decembrie 1989: Valentin Aparaschivei, loan Muscă, Dănuţ Gavra, 
Octavian Tintaru, Adrian Kali, Mariana Rodica Farcău, Leontina Banciu, Vasile Avram, Marius 
Ciopec şi Florica Sava ; numai şase medici/membri ai personalului medical din Timişoara au dis- 
cutat despre folosirea gloantelor dum-dum împotriva manifestantilor de la Timisoara: dr. Aurel 
Mogosanu, dr. Atanasie Barzeanu, Rodica Novac, dr. Fluture, Csaba Ungor, András Goga. 

3. Vezi pasajul din declaraţia sa la https : //sensidev.com/fc/dosare %20de % 20urmarire % 20penala/ 
dosar % 20de %20urmarire % 20penala % 20volumul %204/IMG_0291.JPG (îi mulţumesc lui Claudiu 
A. pentru că m-a ajutat cu transcrierea). Popovici şi-a menţinut declaraţia în mărturia sa la procesul 
de la Timişoara din 26 octombrie 1990 - vezi http : //www.banaterra.eu/romana/files/procesul_ 
de_la timisoara _volumul_V_final.pdf, p. 830. 

4. Vezi în special această mărturie din tribunal la pp. 827-830 din Procesul de la Timişoara (24 sep- 
tembrie - 29 octombrie 1990), vol. 5, Editura Mirton, Timişoara. 

5. Vezi https : //sensidev.com/fc/dosare %20de % 20urmarire % 20penala/dosar %20de % 20urmarire %20 
penala %20volumul %204/IMG_0335.JPG (mulţumesc lui Adrian T. pentru ajutorul cu transcrierea 
şi traducerea). Că Stoica nu ştia denumirea lor corectă - „bum-bum” - pare să accentueze ideea 
că a încercat cu fidelitate să-şi amintească ceea ce a auzit. 

bărbaţi cu vârste cuprinse între 30 şi 35 de ani, îmbrăcaţi în uniforme militare (nefolo- 
site recent) care încă miroseau a naftalina®. 

Subliniem că cei ce susţin că gloantele dum-dum nu au existat sau nu au fost utilizate 
în decembrie 1989 - că gloantele, distrugerile şi rănile provocate de acestea au fost rezul- 
tatul 1) gloantelor care au ricoşat; 2) muniției româneşti proaste care s-a tăiat; sau al 
3) gloantelor de 7,62 mm cu miez de oţel, pe care le deţinea şi Armata - ar trebui să aibă 
dificultăţi în infirmarea mărturiilor lui Stoica şi Popovici, care afirmă explicit că gloan- 
tele în cauză au fost menţionate de oamenii pe care i-au auzit ca fiind „gloanţe dum-dum”. 

Mai ştim de asemenea că, imediat după decembrie 1989, procurorii militari au luat în 
considerare afirmaţiile cu privire la existenţa şi utilizarea gloantelor dum-dum de către 
Securitate. De unde ştim asta? Să luăm, de exemplu, transcrierea declaraţiei din 2 februa- 
rie 1990 a locotenent-colonelului Ion Tălpeanu de la Direcţia a V-a a Securităţii, care discută 
despre armele din „arsenalul [oficial]” al serviciului său şi subliniază că munitia lor era 
„cea obişnuită, în sensul că nu aveam gloanţe dum-dum sau cu proprietăţi speciale, de 
provenienţă straina”’. Putem să presupunem că o astfel de replică a fost inclusă doar 
pentru că a) el ştia despre acuzaţiile sau „zvonurile” că Securitatea le folosea sau, mai 
probabil, b) anchetatorii îi ceruseră să vorbească direct în legătură cu această acuzaţie. 

În sfârşit, ştim cel puţin că prima comisie parlamentară însărcinată să investigheze 
ce s-a întâmplat în decembrie 1989 a considerat că problema utilizării gloantelor 
dum-dum merita investigaţii ulterioare : 


Referitor la existenţa cartuşelor explozive şi perforante, după unele informaţii rezultă că în 
perioada august-septembrie 19898 la uzinele Sadu-Gorj s-a primit o comandă de executare 
a unor asemenea cartuşe explozive. Comanda a fost ordonată de Conducerea Superioară de 
partid şi executată sub supravegherea strictă a unor ofiţeri din fosta Securitate. 

Aşa cum s-a mai spus, asupra populaţiei, dar şi asupra militarilor MApN teroriştii au folosit 
cartuşe cu glonţ exploziv. Cartuşele respective, de fabricarea cărora fostul director al uzinei, 
Constantin Hoart [sic ! Hoară”] - actualmente deputat PSM (Partidul Socialist al Muncii, n.n. ] 


6. Vezi, de exemplu, http : //www.mediafax.ro/social/jurnalul-de-lupta-al-revolutiei-de-la-timisoara-des 
ecretizat-galerie-foto-2767638, http : //www.hotnews.ro/stiri-esential-3506099-jurnalul-revolutiei- 
timisoara-fost-desecretizat-securitatea-tras-manifestanti.htm ; au existat nişte comentarii foarte inte- 
resante în legătură cu această chestiune ale unui anumit soldat care se prezenta drept „zainea”, pe 
20 decembrie 2011, la http : //www.ligamilitarilor.ro/eroii-neamului/recunostinta-eroilor-revolutiei- 
din-%E2 %80%9989-timisoara/, care, din păcate, nu mai sunt accesibile. 

7. ,Aghiotantii lui Ceauşescu povestesc minut cu minut: O zi din viata dictatorului”, România liberă, 
2 decembrie 2005, la http : //romanialibera.ro/special/investigatii/o-zi-din-viata-dictatorului--5040. 
Răspunsul său subliniază, de asemenea, că lumea s-a concentrat in mod eronat asupra stocurilor 
oficiale de arme şi muniții şi, în special, că în timpul evenimentelor şi după aceea s-a afirmat că 
aceste stocuri erau sigilate şi nefolosite, absolvind astfel fosta Securitate. Ideea este că aceste gloanţe 
erau în afara registrelor, ca să zicem aşa, şi erau rezerve, stocuri secrete pentru situaţii neprevăzute, 
cum a fost aceea din decembrie 1989. 

8. Ar fi fost perioada de după înăbuşirea protestelor prodemocratie din Piaţa Tiananmen din Beijing, 
un eveniment despre care Mark Kramer a arătat că a avut un efect profund asupra comportamen- 
tului regimurilor dure, rejectioniste din Europa de Est, în special asupra României lui Nicolae 
Ceauşescu (Mark Kramer, „The Demise of the Soviet Bloc”, Europe-Asia Studies, 63 [9], 2011, 
pp. 1535-1590). Vezi mai ales discuţia lui Kramer despre răspunsul lui Ceauşescu la formarea 
guvernului condus de sindicatul Solidaritatea în Polonia în august 1989. 

9. Constantin Emil Hoară, deputat PSM, Gorj, 1992-1996, http://www.cdep.ro/pls/parlam/ 
structura2015.mp ? idm = 140&cam=2&leg = 1992, PSM era partidul fostului premier din vremea 
lui Ceauşescu, Ilie Verdeț (1979-1982), şi al fostului poet de curte al lui Ceauşescu Adrian Păunescu. 

Gorj - şi ing. Constantin Filip nu sunt străini, au fost realizate sub legenda potrivit căreia 
acestea urmau a fi folosite de Nicolae Ceauşescu în cadrul partidelor de vânătoare. 
Consider că It.-col. Gridan, fost ofiţer de Contrainformatii pentru Uzina Sadu, ar putea con- 
firma fabricarea unor asemenea cartuşe şi, probabil, şi unele indicii cu privire la beneficiar. 
Dacă într-adevăr aceste cartuşe au fost fabricate în România, atunci este limpede că o mare 
parte din teroriştii din decembrie 1989 au fost autohtoni, iar organele de Securitate nu sunt 
străine de acest lucru”. 


Aici au fost menţionate numele, gradele, poziţiile oficiale, locaţiile, cadrul temporal 
şi alte detalii specifice. Ce s-a întâmplat cu ancheta - chiar dacă la vremea respectivă 
avea doar un scop informativ -, iar procurorii militari care au redactat rechizitoriul 
aveau cunoştinţă de aceste acuzaţii şi le-au examinat vreodată ? 


Ce au de zis medicii şi personalul medical 
care i-au îngrijit pe răniţi? 


Pe 6 martie 1990, Agence France-Presse (AFP) a raportat concluziile Societăţii de 
Chirurgie din Bucureşti. Societatea se întâlnise pe 15 februarie şi pe 1 martie, sub 
conducerea general-locotenentului (de armată) Traian Oancea, şeful secţiei a I-a chi- 
rurgie a Spitalului Militar Central din Bucureşti, iar acum rezultatele erau făcute publice. 
Concluziile se referă la rănirea şi uciderea cetăţenilor în timpul evenimentelor sângeroase 
din decembrie 1989, care au încheiat aproape 42 de ani de conducere comunistă oficială 
şi aproape 25 de ani de domnie personală a lui Nicolae Ceauşescu în fruntea partidului : 


Mulţi dintre cei răniţi în timpul confruntărilor din 21 şi 22 decembrie la Bucureşti au fost 
împuşcaţi cu gloanţe trase din spate, uneori la distanţă mică, şi de gloanţe dum-dum, potrivit 
Societăţii de Chirurgie din capitala română [...] Chirurgul-sef al Spitalului Colcea [sic ! ] (din 
centrul oraşului) dr. Nicolae Constantinescu a declarat pentru AFP marţi [6 martie 1990] că 
experţii balistici au putut determina că un procent semnificativ dintre cei răniţi de gloanţe a 
fost cauzat nu de muniții de război [normale, n.n. ], ci de gloanţe tăiate sau modificate. Rănile 
observate nu erau cauzate de traiectorii rectilinii, cum este cazul obişnuit al munițiilor normale 
de război, ci erau cavităţi tăiate în ţesut prin explozia unui proiectil la momentul impactului, 
rezultatul unui glonţ aplatizat sau tăiat astfel încât să se lovească de corp, mai degrabă decât 
să pătrundă în acesta. „Am efectuat 930 de intervenţii chirurgicale în capitală care au impli- 
cat răni de glonţ”, a specificat doctorul Constantinescu”. 


Noaptea de 21 spre 22 decembrie 1989 - solstițiul de iarnă, unii români folosind 
expresia cu dublu sens „cea mai lungă noapte” pentru a se referi la evenimente - a fost 
ultima noapte a dictatorului Nicolae Ceauşescu în fruntea ţării. 49 de persoane au fost 


10. Sergiu Nicolaescu, Cartea Revoluţiei române. Decembrie 1989, Editura lon Cristoiu, Bucureşti, 
1999, p. 217. 

11. AFP General, marti, 6 martie 1990. Un reportaj din România despre această conferinţă de presă nu 
a recunoscut sau a ales să nu folosească termenii „dum-dum” sau mai genericul „gloanţe explozive”, 
dar a folosit totuşi o descriere similară. Vezi, de exemplu, C. Popescu, „Revoluţia văzută de chirur- 
gii capitalei”, România liberă, 7 martie 1990, p. 2, unde jurnalistul menţionează armele sofisticate 
care nu erau în arsenalul Armatei, cu gloanțe de mare viteză şi putere de penetrare şi distrugere. 

ucise şi peste 500 rănite în Bucuresti în noaptea aceea!?. Afirmația că, în noaptea 
respectivă, unii protestatari au fost împuşcaţi cu gloanţe dum-dum - expandabile, une- 
ori numite colocvial „explozive” —, ilegale nu doar în România, este importantă, deoa- 
rece devine clar că cei care au folosit astfel de gloanţe nu puteau fi decât forţe ale 
regimului comunist al lui Nicolae Ceauşescu. Nu exista niciun scop şi nu există dovezi 
pentru armele cu circulaţie liberă, pentru armele confiscate şi folosite de protestatari 
sau de alte forte decât cele ale regimului comunist român”. 

Doctorul Nicolae „Nae” Constantinescu era un chirurg celebru şi cu vechime. 
Relatarea sa despre numărul de intervenţii chirurgicale efectuate la Bucureşti în acea 
perioadă - probabil nu doar în noaptea de 21 spre 22 decembrie, ci şi în zilele de luptă 
care au urmat — arată câtă experienţă a acumulat personalul medical în tratarea rănilor de 
glonţ în decembrie 1989. În plus, este important să observăm că aceste constatări nu au fost 
comunicate în toiul luptelor, când, inevitabil, posibilitatea unor erori provocate de emo- 
tie, frică, oboseală, zvonuri, dezinformare intenţionată sau nu este mai mare, ci după 
aproximativ zece săptămâni de la încheierea luptelor. Mai mult decât atât, afirmaţiile 
chirurgilor se bazau pe faptul că rănile aveau caracteristici diferite ; ei nu au afirmat că 
toţi au fost răniţi sau ucişi cu gloanţe dum-dum, ci doar o serie din numărul total de 
victime. 

Doctorul Constantinescu nu a fost singurul chirurg de la Spitalul Colțea - sau de la 
alte spitale din capitală - care a făcut declaraţii în mass-media cu privire la munitia 
atipică şi extrem de distructivă utilizată în decembrie 1989. De exemplu, doctorul Nicolae 
Angelescu, şeful clinicii de chirurgie de la Spitalul Colțea, i-a spus unui jurnalist în 
ianuarie 1990 că „am fost pur şi simplu asaltati cu răniţi, multi dintre ei având plăgi 


12. Relatările nu concordă cu privire la numărul morţilor şi răniților din noaptea de 21 spre 22 decem- 
brie 1989 la Bucuresti: vezi, de exemplu, http: //www.mediafax.ro/social/21-decembrie-1989- 
revolutia-incepe-si-la-bucuresti-sute-de-crime-neelucidate-dupa-26-de-ani-video-14926410 ; Romulus 
Cristea, unul dintre manifestanți, susţine în urma cercetărilor sale că 51 de oameni au fost ucişi 
(dintre ei trei nu au putut fi identificaţi ; 42 au fost împuşcaţi), http : //m.romanialibera.ro/actualitate/ 
eveniment/revolutia--5-000-de-victime--nici-un-vinovat- 113826. Pop-Elecheş a afirmat într-o retros- 
pectivă după douăzeci de ani a lui decembrie 1989 că, „[i]n afară de numărul victimelor, doar 
câtorva dintre întrebări li s-a dat un răspuns în mod concludent în lunile şi anii de după 1989” 
(Grigore Pop-Elecheş, „Romania Twenty Years after 1989: The Bizarre Echoes of a Contested 
Revolution”, în Michael Bernhard şi Jan Kubik [eds.], Twenty Years After Communism : The Politics 
of Memory and Commemoration, Oxford University Press, 2014, p. 88); dar, de fapt, numărul 
victimelor rămâne în continuare subiect de dezbatere (aşa cum se menţionează în Peter Siani-Davies, 
The Romanian Revolution of December 1989, Cornell University Press, Ithaca, 2005, pp. 97-98). 
Ani la rând s-a vorbit despre 1.104 morţi, cifră publicată de Ministerul Sănătăţii in 1990 - chiar 
dacă, deja la sfârşitul anului 1991, acelaşi minister a revizuit cifra la 1.207 morţi, dintre care 99 
nu au fost identificaţi (vezi tabelul din Sergiu Nicolaescu, Revoluția. Începutul adevărului. Un raport 
personal, Editura Topaz, Bucureşti, 1995, pp. 242-243). Într-o analiză detaliată, Valentin Marin 
(„Revoluţia Română din decembrie 1989 în date statistice”, Caietele Revoluţiei, nr. 4-5 [29-30]/2010, 
pp. 10-52) ajunge la concluzia că numărul corect de morţi nu este 1.104, cifra cel mai frecvent 
citată, sau 1.142, cifră care datează din 2004, ci 1.290 (p. 11). În schimb, Alexandru Grigoriu, 
într-un alt studiu detaliat, conchide că numărul total de morţi este 1.166 (Eroii martiri în statistici, 
Editura IRRD, Bucureşti, 2013, pp. 7-105). 

13. Asemenea ipoteze sau afirmaţii sunt des întâlnite când se încearcă să se explice utilizarea armelor 
care nu se aflau în arsenalul Armatei române în perioada de după fuga Ceausestilor din Bucuresti 
pe 22 decembrie 1989. Vezi, de exemplu, Siani-Davies, op. cit., p. 154, care îi răspunde lui Hall 
(Richard Andrew Hall, „Rewriting the Revolution: Authoritarian Regime-State Relations and the 
Triumphs of Securitate Revisionism in Post-Ceauşescu Romania”, teză de doctorat, Indiana 
University, 1997, pp. 319-323). 

foarte grave produse prin impuscare, cu gloanţe speciale”. În februarie 1991, Angelescu 
i-a explicat în detaliu unui alt jurnalist că, din cauza acestor „gloanţe explozive”, era 
foarte greu să-i trateze pe răniţi, pe care i-a enumerat după nume şi răni”. 

După patru ani, chirurgii şi personalul medical din Bucuresti îşi mențineau afirma- 
tiile cu privire la utilizarea gloantelor dum-dum în decembrie 1989. În februarie 1994, 
cotidianul România liberă a scris despre o conferinţă la care au participat doctorul Nae 
Constantinescu şi cel putin alti şase chirurgi (se presupune că măcar unii dintre ei erau 
chirurgi de la alte spitale decât Colțea) care se ocupaseră de răniţi în decembrie 1989. 
Mihail Lechkun a relatat o parte din cele discutate : 


Medicii prezenţi au atras atenţia asupra naturii leziunilor care, în număr mare, au fost cauzate 
de muniţie al cărei efect a fost mai mult distrugerea, mutilarea decât scoaterea din luptă. În 
acest sens, deosebit de interesante au fost datele prezentate în lucrarea de diplomă a medicu- 
lui M. Briciu: „S-a tras cu gloanţe explozive”!®. 


În 2007, un alt cunoscut chirurg, doctorul Dan Gavriliu, a relatat unui jurnal medi- 
cal experienţele sale de la Spitalul Municipal din Bucureşti în acele zile fatidice : 


Până pe 25 decembrie, la noi în clinică au fost operati circa 55 de răniţi, dintre care 2 au 
murit. Ca cineva care a făcut războiul în prima linie, am constatat că rănile au fost provocate 
cu intenţia de a ucide (ţinta era abdomenul sau toracele: zone vitale). Au fost şi răniţi cu 
gloanţe „dum-dum”, cu gloanţe umplute cu bolturi de fier-beton (surprinzător cum au dispă- 
rut din mica noastră colecţie !)!7. 


În cariera sa, doctorul Gavriliu a efectuat aproximativ 50.000 de intervenţii chirur- 
gicale, general-locotenentul Traian Oancea 25.000, doctorul Angelescu 25.000, iar 
doctorul Constantinescu 8.0008. Medicii care au atestat utilizarea gloantelor dum-dum 
în decembrie 1989 nu erau nişte începători, ci chirurgi pricepuţi, cu multă experienţă. 

În sfârşit, în contextul experienţelor chirurgilor bucureşteni din decembrie 1989, 
merită să reamintim ce a relatat presa străină, mai ales cea occidentală, calomnioasă 
(mai ales după decembrie 1989) - aş zice, adesea pe nedrept. Corespondentul Blaine 
Harden scria pentru Washington Post pe 25 decembrie 1989: 


La principalul spital de urgenţă din Bucureştii”, medicii au spus că lunetistii Securităţii, 
care se pare că foloseau arme cu lunetă infraroşu şi gloanţe dum-dum, au tras în noaptea de 


14, Sorin Ovidiu Bălan, „Colțea: gloanţe din trupuri tinere”, Tineretul Liber, 11 ianuarie 1990, p. 5. 

15. Cristian Călugăr, Flacăra, nr. 6, 13-19 februarie 1991, pp. 8-9. 

16. Mihail Lechkun, „Decembrie 1989, în spitalele din Bucureşti”, România liberă, 10 tebruarie 
1994, p. 2. 

17. Revista Hipocrate, nr. 18, decembrie 2007 - ianuarie 2008, p. 82. Acesta nu a fost prima şi 
nici ultima aluzie a personalului medical la dispariţia probelor balistice incriminatoare din spitale 
şi din alte părţi. 

18. Cifrele operaţiilor sunt preluate de la http: //jurnalul.ro/special-jurnalul/pensie-mizera-pentru- 
un-chirurg-legendar-138233.html ; https : //www.universulargesean.ro/doctorii-cu-care-argesul- 
se-mandreste-2/ ; http : //adevarul.ro/educatie/scoala/nicolae-constantinescu-medic-chirurg-comuni 
sm-l_51c54220c7b855ff56b63b7a/index.htm! ; https : //ro.wikipedia.org/wiki/Traian_ Oancea 

19. Dr. Andrei Firică, de la Spitalul de Urgenţă, a declarat pentru Libertatea pe 6 ianuarie 1990: 
„Trebuie să se ştie clar că un rănit împuşcat cu gloanţe dum-dum, care produc explozii la impact, 
necesită o urmărire foarte atentă” (Ileana Coman, „Ce s-a întâmplat în aceste zile la Spitalul de 

sâmbătă [23-24 decembrie, n.n.] şi au împuşcat mulţi civili, gloantele ţintind fruntea şi inima. 
La morga spitalului erau adunate 90 de cadavre astăzi la prânz, aproape toţi civili morţi din 
cauza rănilor prin împușcare”. 


Astfel, în timpul luptelor de după fuga lui Nicolae şi a Elenei Ceauşescu pe 22 decem- 
brie 1989 au apărut în media reportaje conform cărora forţele loiale „Comandantului 
Suprem”, o rezistenţă pro-Ceausescu care se sprijinea pe „poliţia secretă” a regimului 
comunist — Securitatea -, foloseau gloanţe dum-dum. 


Ce au de spus medicii străini care i-au îngrijit pe răniţi ? 


Ce au de spus medicii străini care i-au tratat pe cei răniţi în decembrie 1989 despre 
pacienţii lor? Unii dintre ei activaseră inclusiv în zone de război, putând diferenţia 
rănile de gloanţe mai bine decât personalul medical român. 

Doctorul Manuel Burzaco de la organizaţia Médecins Sans Frontières şi-a povestit 
experienţele din România în cotidianul spaniol El Pais la începutul lui ianuarie 1990: 


Burzaco a făcut parte din prima expediţie trimisă de MSF [Médecins Sans Frontieres, n.n.] 
în România pe 23 decembrie. „Am ajuns la Bucuresti în ajunul Crăciunului, după ce am 
debarcat cu dificultate pe aeroportul de la Varna, o echipă de zece persoane, inclusiv medici, 
asistente medicale şi personal logistic...”, spunea dr. Burzaco, care în săptămâna petrecută în 
România a vizitat oraşele Ploieşti, Braşov, Buzan [sic ! Buzău) şi Brăila. [...] Femeile şi copiii 
ucişi sau grav răniţi de gloantele dum-dum ale Securităţii, care explodau când loveau corpul, 
au fost mărturia mută a vremii dictatorului”. 


În două dintre oraşele menţionate de Burzaco, personalul medical şi/sau participan- 
tii la Revoluţie au presupus încă din decembrie 1989 că s-au folosit gloanţe dum-dum 
şi alte muniții neconvenţionale. În mod semnificativ, în ambele cazuri, cei care au văzut 
aceste muniții au făcut referire la forma distinctivă, „înflorită” a glontului în urma 
impactului. De exemplu, la Braşov, Adrian Socaciu a relatat, în 1991, într-un text inti- 
tulat „Gloanţe explozive sau de calibru special” : 


[În noaptea de 23/24 decembrie 1989, Cornel Vasile, n.n.] Măcrinean a cercetat glontul [care 
lovise pasagerul de pe bancheta din spate a unei maşini, n.n.]: calibrul curent 7,62 [mm], 
dar mai scurt şi „înflorit” la vârf. După aspectul rănii şi al glontului, domnia sa e de părere 
că acesta a fost exploziv: unul normal găureşte, nu sfasie...”. 


Urgenţă ? ”, Libertatea, 6 ianuarie 1990). Mai există un videoclip de pe YouTube al vizitei Elvirei 
Gocz, din partea Crucii Roşii Franceze, la spitalele din Bucureşti, unde apare un pacient, Victor 
Chivu, ce discută despre rănile la picior pe care i le-a provocat un glonţ dum-dum crestat, la minu- 
tele 19 : 30-21 :00, vezi https : //www.youtube.com/watch ? v=pWKbiidXmXM 

20. Blaine Harden, „In Bucharest, Tears and Prayers for the Fallen”, The Washington Post, 25 decembrie 
1989, p. A40. 

21. Francesc Relea, „La caida del «Conducător». Falta de medicamentos y desnutricion infantil. La 
organizacion Medicos sin Fronteras desvela la «herencia» sanitaria de Ceaucescu”, El Pais, 5 ianua- 
rie 1990. 

22. Adrian Socaciu, „Misterele revoluţiei la Braşov. După nopţi de groază şi tortură, toţi teroristii 
sunt liberi”, Cuvântul, nr. 1-2, ianuarie 1991. 

Iar la Brăila Marcela Pirlog i-a povestit unui jurnalist militar in 1991 : 


În perioada evenimentelor din decembrie 1989 am fost asistentă instrumentist la secţia chirur- 
gie a Spitalului de Urgenţă Brăila. Nopțile de 23/24 şi 24/25 au fost de groază. Chirurgii au 
lucrat aproape 24 de ore din 24 pentru salvarea răniților. Ceea ce m-a frapat este că plăgile 
aveau un aspect înfiorător. Aproape de la niciun pacient n-am scos gloanţe întregi, ci gloanţe 
înflorite la partea de vârf. La aproximativ 10-15 cm de acestea, se găseau schije din acelaşi 
metal, care se vedeau pe ecran [al radiografiei] ca nişte punctişoare cât bobul de grâu. Mare 
parte din aceste proiectile ciudate le-am spălat de sânge şi le-am pus în plicuri în dulapurile 
noastre. Pe 27 sau 28 decembrie s-au prezentat trei persoane la spital, care le-au luat pentru 
cercetări”. (Nota autorului : După aprecierile specialiştilor, au fost gloanţe dum-dum folosite 
şi in Bucuresti şi în alte oraşe)”. 


Corespondentul Harvey Morris scria pentru The Independent, în ianuarie 1990, 
despre o asistentă olandeză care de asemenea a tratat răniții într-un alt oraş vizitat de 
Burzaco, Braşov: „După aspectul plăgii, sora Roza crede că dl Beres [care a fost 
împuşcat în picior în noaptea de 22 decembrie, n.n.] a fost lovit de un glonţ dum-dum 
cu vârful gol”35. Într-un articol dintr-un ziar olandez de la începutul lui ianuarie 1990, 
în care ambasadorul olandez în România, Coen Stork, vorbea despre utilizarea gloan- 
telor dum-dum de către forţele Securităţii din Bucuresti, autorul citează un chirurg 
ortoped care a tratat pacienţi din Sibiu şi a folosit un alt sinonim pentru gloantele 
dum-dum : ,[C]hirurgul ortoped A.B.M. Rietveld din Heemstede, şi el de la Medici 
fără Frontiere, in Sibiu... îmi arată un glonţ șlefuit produs in masă. «Pe acestea le-am 
extras din spatele unui român». Le-a primit «ca suvenir de la acest pacient»”?6. 

The Guardian (Londra) din 17 martie 1990 a scris despre o microoperatie care a 
durat 5 ore - prima de acest gen -, efectuată de profesorul Angus McGrouther, care a 
salvat piciorul unui soldat român de 19 ani, sergentul Orlando (Constantin) Dragu, „lovit 
de un glonţ explozibil de mare viteză tras de susţinătorii preşedintelui Ceauşescu în 
timpul unei ambuscade” împotriva unităţii sale pe 27 decembrie 1989. McGrouther, 
chirurg plastician, a povestit în detaliu operaţia reconstructivă inovatoare ; el era cu 
siguranţă în măsură să diagnosticheze, să diferentieze şi să trateze rănile grave. 


Unde s-au găsit gloanţe dum-dum în decembrie 1989? 


Aşadar, s-au găsit gloanţe dum-dum în decembrie 1989 şi, dacă da, unde şi în posesia 
cui? E adevărat, când se găseşte un obiect, nu se vorbeşte automat de proprietate - lucru- 
rile pot fi lăsate, pierdute sau puse în mod intenţionat în alt loc pentru a-i incrimina pe 


23. Reamintim, în acest context, comentariile doctorului Gavriliu de mai sus, despre scoaterea acestor 
gloanţe din spitale. 

24. Lt.-col. Fănică Voinea Ene, „Brăila în zilele revoluţiei (4)”, Libertatea, 31 octombrie 1991, p. 4. 

25. Harvey Morris, „When the workers of Romania said no”, The Independent, 13 ianuarie 1990. 

26. Drs. B. Belder, „«Er zitten magnifieke mensen in de Raad»: Ambassadeur Stork wil vertrouwen 
hebben in Roemeense democratisering”, Reformatorisch Dagblad, 2 ianuarie 1990, https : //www. 
digibron.nl/search/detail/012dfbbfb51210ddd98bffc8/er-zitten-magnifieke-mensen-in-de-raad. Există 
exemple coroborate din Sibiu. Vezi, de exemplu, pe YouTube relatarea lui Gheorghe Cocoş despre 
cum a fost rănit la umăr de un glonţ dum-dum, minutele 5 : 33-7 : 10 din documentarul Sibiu 1989 
(partea 2), la https : //www.youtube.com/watch ?v=_Zq5ztB8aaM 

cei ce se află acolo. Cu toate acestea, simţul comun sugerează că majoritatea gloantelor 
găsite într-un anumit loc erau probabil acolo înainte de începerea evenimentelor şi 
aparţineau ocupanților acelui loc, indiferent dacă aceştia fuseseră aduşi recent sau locu- 
iau acolo. 

Pe 9 ianuarie 1990 - prin urmare, la 15 zile după Crăciunul când Ceausestii fuseseră 
executaţi -, AFP a publicat următorul comunicat in limba engleză cu privire la eveni- 
mentele care se petrecuseră în cele două zile anterioare : 


într-o pădure de la Topolovatu Mare, nu departe de Timişoara, [localnicii au raportat mişcări 
suspecte în zonă, unde Ceauşescu obişnuia să sosească cu elicopterul în călătoriile sale de 
vânătoare. Securitatea a construit adăposturi în pădure pentru a-l proteja pe fostul preşedinte 
şi se crede că încă ar mai fi oameni ascunsi acolo. Potrivit jurnalistului [local, n.n.], suspi- 
ciunile Armatei au fost confirmate când a găsit un depozit de gloanțe dum-dum, folosite 
exclusiv de Securitate, la domiciliul directorului cooperativei agricole de la Topolovatu Mare, 
Ioan Josu. Ioan Josu, fost membru al Comitetului Central al Partidului Comunist, obişnuia să 
organizeze expedițiile de vânătoare ale lui Ceauşescu”. 


Dar cei care au găsit gloantele erau membri ai Armatei. „Aveau tot interesul să dea 
întreaga vină pe Securitate sau să-i facă o înscenare, ca să acopere rolul pe care îl juca- 
seră ei în măcel (în special înainte de 22 decembrie).” Aşa se desfăşoară litania negării. 
Ei bine, să ne întoarcem la ceea ce au găsit civilii. 

Mircea Boabă a povestit în săptămânalul Strict Secret — asociat cu cotidianul România 
liberă - la începutul anului 1991 ce au găsit el şi alti civili în după-amiaza zilei de 
22 decembrie în clădirea Comitetului Central al Partidului Comunist Român - clădirea 
din inima Bucureştiului în care Nicolae Ceauşescu a ţinut cuvântarea de neuitat transmisă 
în direct în după-amiaza zilei de joi, 21 decembrie 1989: 


În cabinetul 2, în camera de lucru a tovarăşei de viaţă a celui mai iubit fiu [al ţării, n.n.], în 
lada unei canapele era un adevărat arsenal: 24 pistoale-mitraliere cu pat rabatabil şi ţeavă 
scurtă, 22 pistolete Carpaţi, 2 Steeikin, 4 carabine cu lunetă, semiautomate, două pusti-mitra- 
lieră, grenade de mână şi la fund lăzi metalice cu muniţie de luptă - gloanţe incendiare, 
trasoare, perforante, explozive [dum-dum, n.n.], numai din cele normale nu...%. 


În altă parte a seriei, Boabă povesteşte cât de uimit a fost când a găsit gloanţe cu 
„vârful bont” (cu alte cuvinte, alte gloanţe modificate, dum-dum)”’ şi o puşcă semiau- 
tomată nouă, cu lunetă de noapte in infraroșu şi încărcătoare cu „gloanţe explozive”. 


27. „Army Combs Timisoara Region for Securitate”, AFP, FBIS-EEU-90-006, 9 ianuarie 1990, 
pp. 61-62; sublinierea îmi aparţine. Acest lucru in sine ar trebui să fie o surpriză pentru cei care 
consideră că totul fusese „şters” până la sfârşitul lui decembrie 1989, aşa cum sugerează în mod 
conventional naratiunile predominante despre un „război pus în scenă” sau „un foc prietenesc” de 
după 22 decembrie. Operațiunile de curăţare au durat până în primele săptămâni din ianuarie 1990, 
chiar dacă nu s-a vorbit despre ele nici în presa românească, nici în cea internaţională. Este inutil 
să precizez că acest reportaj AFP nu apare nicăieri în lungile texte menţionate anterior din decem- 
brie 1989. Marin Valentin susţine că 44 de persoane au fost ucise după 1 ianuarie 1990: 31 de 
civili şi 13 soldaţi (Valentin Marin, art. cit.). 

28. Mircea Boabă, ,Gloante, nestemate şi sânge. Ziua I: Coamoara lui Ali Baba”, Strict Secret, 
nr. 48, 26 martie — 1 aprilie 1991. 

29. Idem, in Strict Secret, nr. 47, 18-25 martie 1991. 

30. Idem, in Strict Secret, nr. 50, 10-15 aprilie 1991. 

Gheorghe Bălaşa, civil, relata în aprilie 1991 despre ce a găsit împreună cu alţii în 
sediul Direcţiei a V-a a Securităţii, care se afla chiar alături de clădirea CC al PCR: 


Din Direcţia a V-a [a Securităţii, n.n. ], din depozitul de muniţie, au fost scoase pe 23-24 decem- 
brie 1989 cartuşe DUM-DUM, cartuşe speciale care nu se potriveau la nicio armă din dotarea 
M.Ap.N. S-au găsit trei-patru cutii cu astfel de cartuşe. Gloantele speciale erau lungi de 5-6 cm 
şi puţin mai groase decât un creion. Un astfel de cartuş avea în vârf o piatră albă, transparentă. 
Toate aceste cartuşe i le-am prezentat personal, spre a fi filmate, dlui Spiru Zeres”. Toate 
cartuşele speciale, în afară de DUM-DUM, erau de provenienţă RFG-isté. Din Direcţia a V-a 
au fost predate U.M. 01305. Căpitanul doctor Panait, care a spus că până atunci nu văzuse 
astfel de muniţie, maiorul Puiu şi căpitanul Vişinescu ştiu de ele?. 


Aşadar, cu alte cuvinte, Gheorghe Bălaşa şi cei cu care era au găsit cartuşele dum-dum 
şi alte gloanţe speciale în sediul Direcţiei a V-a a Securităţii, care era însărcinată cu 
protejarea şi paza liderilor partidului comunist, precum şi a lui Nicolae şi Elenei 
Ceauşescu. Mai mult decât atât, Bălaşa este extrem de precis cu privire la locul unde 
au fost găsite, cine le-a găsit, cum au apărut, prin ce erau diferite, cui au fost predate 
şi cine a fost martor la toate acestea. 


Ce au de spus foştii ofiţeri ai Securităţii despre existenţa 
şi folosirea gloantelor dum-dum în decembrie 1989? 


Fosta Securitate are foarte putin de spus despre acuzaţiile privind folosirea gloantelor 
dum-dum si a altor muniții neconvenţionale în decembrie 1989. De fapt, nu acuză 
Armata că le-a folosit, nici pe civili, nici măcar pe străinii - maghiari, sovietici şi 
alte „forţe socialiste ostile” - pe care îi acuză de obicei că au intervenit în România 
în decembrie 1989. Mai ales în primii ani după decembrie 1989, purtătorul de cuvânt 
de facto al fostei Securitati, numit ironic Europa, nu a spus nimic despre acest subiect”. 
Părea că fosta Securitate nu dorea deloc să aducă în discuţie subiectul - fapt foarte 
grăitor. 

Una dintre referirile trecătoare ale fostei Securitati la aceste tipuri de muniții a apă- 
rut în paginile săptămânalului Expres Magazin al lui lon Cristoiu, în care fostul ofiţer 
de contrainformaţii militare (Direcţia a IV-a a Securităţii) Pavel Coruţ folosea numele 


31. Se pare că videoclipul făcut de domnul Zereş a fost păstrat în arhiva video a lui Alexandru 
Stepanian despre Revoluţie (în care civilii arată diferitele tipuri de muniţie descoperite, inclusiv 
gloanţe dum-dum), precum şi într-un documentar japonez disponibil pe internet. Vezi clipurile la 
http : //www.dailymotion.com/video/x7rojm_revolutia-romana-22-dec-1989-cd5_shortfilms şi, în 
chineză, deşi varianta originală e în japoneză, la https : //www.youtube.com/watch ? v =IcID6fPOBmc 

32. Dan Badea, „Gloanţe speciale sau ce s-a mai găsit în clădirea Direcţiei a V-a”, Expres, 16-22 
aprilie 1991. Pentru discuţiile anterioare cu privire la acest articol al lui Badea, vezi R.A. Hall, 
„După 7 ani”, Sfera Politicii, nr. 44, decembrie 1996, pp. 61-63; idem, „Ce demonstrează probele 
balistice după şapte ani ?”, 22, nr. 51, 17-23 decembrie 1996, p. 10; idem, „Rewriting the Revolution : 
Authoritarian Regime-State Relations and the Triumph of Securitate Revisionism in Post-Ceauşescu 
Romania”, teză de doctorat, Indiana University, 1997, p. 321. 

33. Singurele ocazii când unele referiri la muniții neconvenţionale s-au strecurat în Europa au fost 
interviul unui ofiţer al Armatei şi scrisoarea trimisă săptămânalului de personalul militar ; niciodată 
nu au fost materiale ale fostului personal al Securităţii. 


518 AMINTIRI ŞI REFLECŢII PERSONALE DESPRE ANUL 1989 


de cod Paul Cernescu şi încă nu era cunoscut public ca membru al fostei Securitati. 
„Paul Cernescu” scria în 1991 că „nu a existat o gardă specială care să fi depus un 
jurământ de credinţă (de tipul legionarilor) faţă de dictator, nu au existat lunetişti dotați 
cu sisteme de ochire cu infraroşu, nu s-a tras cu gloanţe vidia”* [...] „mai târziu, am 
citit relatări fanteziste şi patetice referitoare la moartea acestui ofiţer [de armată] [la un 
post de santinelă din afara Ministerului Apărării], lovit de gloanţe vidia şi explozive. 
Nu este singurul militar mort accidental în lupta”*. 

Dar dacă tendinţa fostei Securităţi era fie să nu menţioneze aceste muniții, fie, aşa 
cum a făcut Pavel Corut, să nege folosirea lor şi să ia în derâdere o asemenea afirmaţie, 
nu aşa au făcut toţi foştii ofiţeri de Securitate. Cel putin doi dintre cei despre care cred 
că au fost turnători au ieşit în faţă şi au acuzat Securitatea că ar fi folosit gloanţe dum-dum 
la Timişoara şi Bucureşti. 

Fostul ofiţer al Direcţiei I a Securităţii Timişoara Roland Vasilevici şi-a publicat 
declaraţiile despre decembrie 1989, cu pseudonimul Püspöki F., în săptămânalul cultu- 
ral-politic Orizont în martie 1990 şi în volum în 1991, sub pseudonimul Romeo Vasiliu. 
În articolele din martie 1990 şi în cartea de 140 de pagini care a urmat — şi unele, şi 
cealaltă intitulate Piramida Umbrelor —, Vasilevici susţinea că „teroriştii” din decembrie 
1989 erau Unitatea Specială de Luptă Antiteroristă (USLA) a Securităţii şi comandourile 
arabe. De remarcat în special afirmaţia sa conform căreia „cei din USLA şi unii studenţi 
străini alăturaţi lor trăgeau cu nişte cartuşe speciale care, la lovirea țintei, provocau noi 
explozii” [s.n.] — cu alte cuvinte, gloanţe explozibile sau dum-dum*€. 

Cineva identificat drept „un militar în termen USLA anonim” a spus o poveste 
similară pentru AM Press Dolj la cinci ani după evenimentele din decembrie 1994: 


Am fost la Timişoara şi la Bucureşti în decembrie '89. Odată cu noi, militarii în termen, au 
fost dislocati şi profesionistii reangajati, care purtau costume negre de camuflaj. Dispozitivele 
antitero de militari în termen şi profesionişti au primit muniţie de război. La Timişoara s-a 
tras în manifestanți de la distanţă mică. Am văzut cum săreau creierii celor ciuruiti de gloanţe. 
Cred că mascaţii, folosind armamentul lor special, au tras cu gloanţe explozive. În ianuarie 
1990, toţi militarii în termen din trupele USLA au fost internaţi pentru dezintoxicare. Fuseserăm 
drogati. Am fost lăsaţi la vatră cu cinci luni înainte de termen pentru a ne pierde urma. Nu-mi 
publicaţi numele. Mă tem pentru mine şi părinţii mei. La antrenamente şi aplicaţii eram 
împărţiţi in „amici” şi „inamici”. Mascatii erau „inamicii” pe care trebuia să-i descoperim şi 
să-i neutralizăm. Cred că mascatii au fost acei ,,teroristi”*’. 


Căpitanul de armată Gheorghe Bobric îl citează pe comandantul Securităţii din 
Târgovişte, care i-a dat detalii asemănătoare despre pregătirea la comun a forţelor anti- 
teroriste şi teroriste, ceea ce ar explica în parte de ce primele ar fi avut ştiinţă despre 
cele din urmă: 


Totodată eu cred că [It.-col. de la Securitate Gheorghe, n.n.] Dinu nu era străin de acţiunile 
desfăşurate împotriva unităţii. De pildă, într-o noapte, m-a scos afară, în curtea unităţii şi, 
auzind în oraş zgomote, îmi spunea: „Fii atent, astea sunt ABI-uri [vehicule pe care doar 


34. Paul Cernescu, „Cine a tras in noi?”, Expres Magazin, nr. 65 (42), 23-29 octombrie 1991, p. 12. 

35. Idem, „Cine a tras în noi?”, Expres Magazin, nr. 66 (43), 30 octombrie - 5 noiembrie 1991, 
pels 

36. Roland Vasilevici, Piramida Umbrelor, Editura de Vest, Timisoara, 1991, p. 61. 

37. România liberă, 28 decembrie 1994, p. 3. Sublinierile îmi aparţin. 

USLA le avea, n.n.]... În 10 minute încep să tragă...”. Ştia totul, de parcă isi confirma un 
plan cunoscut dinainte. Şi mi-a mai spus: „Zeroriştii şi antiteroriştii sunt pregătiți după 
aceleaşi principii şi reguli, fac aceeaşi instrucție”. 


Aceasta explică probabil de ce, în prima scurtă fereastră de la începutul anilor 1990, 


despre care am discutat anterior, unii militari USLA - identificaţi uneori ca făcând parte 
din USLA, alteori prin noul lor rang ce reflecta integrarea lor în Ministerul Apărării 
Nationale la sfârşitul lui decembrie 1989 - au discutat în presă despre caracteristicile 
armelor şi balisticii folosite de aşa-numiţii terorişti. De exemplu, un fost ofițer USLA 
prezentat drept maior de armată, inginer specialist în arme şi muniţii*?, a descris pentru 
un cotidian bucureştean, la sfârşitul lunii martie 1990, „gloanţele cu vârf moale” sau, 
colocvial, dum-dum : 


38. 


39, 


40. 


Cartuşe de tip „Kynoch-Magnum” s-au găsit la Buzău, dar şi în zona Televiziunii şi se pare 
că o „mostră” a mai fost depistată şi in zona fostului CC“. [...] Glontul este de tip „sofinosed”, 
ceea ce în traducere ar însemna „cu nasul moale”, adică la impactul cu ţinta, vârful glontului 
se deformează radial, ceea ce determină producerea de răni grave la intrare. Nu este un glonţ 


Viorel Domenico, Ceauşescu la Târgovişte. 22-25 decembrie 1989, Editura Cetatea de Scaun, 
Târgovişte, 1999, p. 157. 

Ofiţerul USLA în cauză era Ion Stefanut. A fost intervievat în Horia Alexandrescu, ,,Gloantele, pe 
întelesul tuturor (I). Cartuşe pentru... elefanţi ! ”, Tineretul liber, 25 martie 1990. În mod semni- 
ficativ, seria „Gloanţele, pe înţelesul tuturor” pare să se fi încheiat brusc şi fără nicio explicaţie 
după cel de-al doilea episod, trei zile mai târziu, chiar dacă Alexandrescu promisese că într-un 
episod viitor va discuta despre aşa-numitele „gloanţe vidia”. Fragmentul din articol citat a apărut 
iniţial în volumul Aurel Perva şi Carol Roman, Misterele Revoluţiei Române, Casa de editare 
„Răscruci de milenii”, 1990, pp. 103-104. Membrii USLA care nu au fost activati ca parte a acti- 
unilor ofensive ale planului de rezistenţă al lui Ceauşescu şi nu au participat la ele erau dispuşi in 
primele luni ale lui 1990 să dea detalii despre „teroriştii” Securităţii. Desigur, ştiau destul de bine ce 
arme foloseau cei din rezistenţa Ceausescu - dintre care unii erau colegii lor, ofiţeri din USLA - şi 
puteau comenta în cunoştinţă de cauză. Acesta a fost probabil un mod de a-şi dovedi buna-credinţă 
în faţa noului regim şi a populaţiei şi, de asemenea, o modalitate pentru noul regim de a realiza 
recuperarea şi rebranding-ul părţii „utilizabile” a fostei Securităţi. De exemplu, Io(a)n Iliuta şi 
maiorul Ene Zaharia din USLA par a fi sursele următoarei dezvăluiri a maiorului de armată Mihai 
Floca de la începutul lunii ianuarie 1990: „Ulterior au fost «curățate», «periate» vilele din jurul 
Televiziunii... Cu acest prilej s-a descoperit că de pe casa scării, în zilele precedente, se executase 
foc asupra locuinţei unui scriitor. Specialiştii unităţii [probabil USLA] au ajuns la concluzia că s-a 
folosit un pistol Heckler-Koch cal. 5,6 mm, cu tub cartuş cu ardere completă, ceea ce conferă 
gloantelor o mare putere de pătrundere” (Maior Mihai Floca, „Reportaj la USLA”, Tineretul liber, 
5 ianuarie 1990, p. 4). Iliuţă a apărut şi în paginile cotidianului Armatei, Armata Poporului : „Cum 
se explică precizia uluitoare a focului executat de teroriști: deşi, în marea majoritate a cazurilor, 
aceştia acționau pe timp de noapte, cele mai multe victime au fost lovite - mortal - în cap, gat sau 
inimă ? La această întrebare - pe care am retinut-o din scrisorile şi telefoanele primite la redacţie — 
ne-a răspuns maiorul ing. Ion Iliuţă, specialist în luptă antiteroristă: «S-a vorbit şi s-a scris mult 
în presă despre lunetele cu infraroşii ale teroriştilor. Adevărul este că aceştia dispuneau de mijloace 
de ochire încă şi mai sofisticate, mai precise. Este vorba de un dispozitiv complex care cuprinde 
un marcator laser şi un binoclu cu intensificator de lumină tip LITTON»” („Cum ocheau teroris- 
ţii ?”, Armata Poporului, nr. 3, 17 ianuarie 1990, p. 6). 

Acesta poate fi tipul de glonţ prezentat într-un videoclip în care mai mulţi civili scotocesc prin 
materialele şi muniţiile scoase din sediul Diviziei a V-a. Vezi videoclipul postat de „Tioluciano” 
intitulat „Sediul fostei DSS în data de 24 decembrie 1989” la https://www.youtube.com/ 
watch ? v=cs3FxteHSuM 

penetrant, rămânând pe loc, dar provocând o lovitură categoric mortală. Glontul este un miez 
de plumb acoperit într-o cămaşă de tombac, un aliaj pe bază de cupru. j 
Apariția cartuselor de acest tip dovedeşte că si la noi există asemenea arme de vânătoare. In 
dotarea forțelor noastre armate nu există o astfel de armă. 

Cartusele „Kynoch-Magnum” rămân stranii, prin apariția lor insolită pe străzile capitalei, 
alături de întreaga ,,colectie” de gloanţe adunate de echipele militare care au curățat subtera- 
nele Bucureştiului“. 


Concluzii 


Puţine state au utilizat gloanţe dum-dum pe timp de război, întrucât semnatari impor- 
tanti au căzut de acord în cadrul unei convenţii de la Haga din 1899 să interzică ase- 
menea muniții atât de distrugătoare şi de crude. De fapt, deşi Declaraţia de la Haga se 
referă explicit la folosirea pe timp de război, statele au respectat în general această 
interdicţie nu numai în războaiele interstatale, ci şi în conflictele intrastatale - împotriva 
propriilor cetăţeni. Din fericire, lista regimurilor care au folosit gloanţe explozive împo- 
triva propriilor populaţii - de obicei, atunci când populaţia respectivă are o identitate 
colectivă, o rasă, o etnie, o religie etc. diferită de cea a elitelor - este relativ scurtă. 

Din păcate, se pare că una dintre moştenirile de durată ale regimului comunist român 
al lui Nicolae Ceausescu - un regim care a făcut eforturi clare să lase o urmă unică pe 
scena internă şi mondială - a fost utilizarea gloantelor explozibile dum-dum în decem- 
brie 1989. Literatura despre decembrie 1989 şi despre utilizarea gloantelor dum-dum 
în conflict nu a abordat până acum această problemă. Sperăm că situaţia se va schimba 
de acum. În ultimii ani s-au scris şi s-au spus multe, deplângându-se intensificarea 
nostalgiei faţă de epoca Ceauşescu şi faţă de Nicolae Ceauşescu însuşi. Deşi această 
nostalgie este adesea recunoscută mai mult ca un referendum cu privire la postcomu- 
nismul care există cu adevărat şi la situaţia politică, economică, socială şi culturală mai 
recentă, cel puţin o parte din aceasta trebuie să fie modelată de amintirea istorică nu 
numai a regimului Ceauşescu, ci şi a căderii sale. Dacă nu reuşim să recunoaştem şi să 
facem publică folosirea gloantelor dum-dum de către Securitatea lui Ceauşescu in 
decembrie 1989 înseamnă că ascundem rolul Securităţii şi al lui Ceauşescu şi respon- 
sabilitatea lor pentru vărsarea de sânge. 

Victimele tratate în România şi în străinătate, precum şi familiile şi prietenii lor, 
medicii din interiorul şi din afara României care i-au tratat, ofiţeri militari, trăgători de 
tir campioni olimpici“?, cei care au găsit ascunzători cu asemenea gloanţe întâmplător, 


41. Aurel Perva şi Carol Roman, op. cit., pp. 103-104. O parte din cunoştinţele lor despre aceste gloanţe 
provine aparent din rolul lor de „a curăța” după „terorişti”. Vezi, de exemplu, comentariile unui 
angajat al Muzeului Naţional de Artă, situat în vechiul Palat Regal vizavi de clădirea CC în centrul 
Bucureştiului. „A doua zi [23 decembrie 1989, n.n.] şi în zilele următoare am găsit gloanţe in 
muzeu. Nu erau gloanţe obişnuite. Aveau un vârf teşit. Păreau îmbrăcate într-o cămaşă de plumb. 
Era un calibru între cinci, cinci şi ceva. N-au vrut uslaşii să ne lase niciun glonţ. l-am rugat să ne 
lase măcar de amintire. N-au vrut! Au zis că au nevoie pentru identificare. Au notat de unde le-au 
ridicat” (Dan Iliescu, interviu realizat de lon Zubascu, „Misterioasa revoluţie română”, Flacăra, 
nr. 51, 19 decembrie 1990, p. 11). 

42. Deşi nu erau, oficial, ofiţeri militari şi nu au menţionat explicit gloantele dum-dum, merită să 
ne amintim declaraţiile trăgătorilor de tir români campioni olimpici, care făceau parte din cluburi 
militare, despre experienţa lor din decembrie 1989. În aprilie 1990, trăgătorii de tir campioni 

foşti turnători ai Securităţii — toţi atestă utilizarea de armament neconvențional, inclusiv 
gloanţe explozibile, în decembrie 1989 de către fosta Securitate. E greu de crezut că 
toţi aceşti oameni diferiţi, cu multe interese şi experienţe de viata diferite, ar fi putut 
cumva să se înşele colectiv în afirmaţiile lor despre existenţa şi utilizarea gloantelor 
dum-dum în decembrie 1989. Cercetările şi investigaţiile viitoare trebuie să abordeze 
această realitate, şi nu doar să o evite sau să o ignore, prefăcându-se că nu există sau 
că nu are nicio importanţă, aşa cum s-a întâmplat în multe cazuri până în prezent. 


Who Used Dum-Dum Bullets and What Does It Tell Us 
about December 1989? 


The 501-page Rechizitoriu in the Dosarul Revoluţiei of 5 April 2019 written by military pro- 
secutors makes no mention of the use of atypical, special bullets in December 1989. Specifically, 
there is no mention of the use of exploding dum-dum or other type of unusual bullets. Was 
there no evidence from the testimonies military prosecutors have taken from participants 
through the years? Was there no evidence from previous parliamentary investigations of the 
Revolution — documents the military prosecutors cite and claim to have consulted ? Was there 
no evidence from Romanian or foreign media through the years? This chapter seeks to answer 
these questions and to explain the significance of the use of unusual munitions, particularly 
exploding dum-dum bullets, for our understanding of what happened then and why December 
1989 is so misunderstood today. It is broken into the following subsections: 1) What do 
publicly-available (including declassified) documents from the official investigations tell us 
about the use of dum-dum bullets in December 1989? ; 2) What do Romanian doctors and 
medical personnel who treated the wounded have to say? ; 3) What do foreign doctors who 
treated the wounded say? ; 4) Where were dum-dum bullets found in December 1989? ; and 
5) What do former Securitate officers - including whistleblowers - have to say about the 
existence and use of dum-dum bullets in December 1989? 


olimpici Ion Corneliu şi Sorin Babii au stat de vorbă cu LA Times: „[Corneliu] a spus că, deşi 
majoritatea trăgătorilor erau personal al clubului militar, au fost consideraţi soldaţi odată ce au 
început evenimentele cu schimburi de foc rapide. «Armata nu era instruită pentru acest tip de răz- 
boi în oraş şi pentru război psihologic. Securitatea avea deja planuri alternative în caz că se întâm- 
pla ceva de acest gen. Armata pur şi simplu se întreba ce ar trebui să facă.» Într-un efort de a dejuca 
planurile revoluţionarilor, forţele de Securitate au încercat să preia controlul asupra unor puncte 
strategice din jurul Bucureştiului, inclusiv televiziunea, radioul şi centrele de telecomunicaţii, 
aeroportul şi baza lui Corneliu. Corneliu a spus că forţele lui Ceauşescu voiau acces la artileria 
bazei... «Teroristii aveau o mulţime de echipamente sofisticate. Aşadar, deşi erau în număr mic, 
puteau să acopere o zonă întinsă. Securitatea conducea tara, chiar şi Armata»” (Elliott Almond, 
„Romanian Olympic Shooter Downplays His Role in Revolution”, Los Angeles Times, 14 aprilie 
1990). Cred că putem presupune că, în calitate de trăgători de tir campioni olimpici integrați in 
Armată, Corneliu şi Babii aveau ceva informaţii despre arme şi despre diferenţele dintre tipurile de 
arme şi de muniţie. 


Alin CIUPALA 


(Anti)Revolutia mea. 
La Timisoara, in decembrie 1989 


În anii 1980, către sfârşitul nebănuit atunci al regimului comunist, îndeplinirea ser- 
viciului militar sau, în limbaj popular, plecarea în armată, era privită complet diferit, 
în funcţie de mediul social al viitorilor recruți. Tinerii educați, proveniţi din medii 
sociale şi culturale urbane, din familii de intelectuali, de funcţionari, de muncitori 
devotați nu Partidului Comunist Român, ci familiei, cu alte cuvinte, din acea pătură 
mijlocie majoritară social în România construită fără voia sa de regim, priveau Armata 
ca pe un blestem ineluctabil. Un blestem care avea două variante: una cu o durată 
scurtă, de doar nouă luni, pentru cei care reuşeau din prima încercare să fie admişi la 
facultate, a doua cu o durată lungă, de un an şi patru luni, pentru cei care nu se puteau 
înscrie la facultate imediat după terminarea liceului sau nu treceau de proba admiterii 
care putea fi copleşitoare, în special la medicină, arhitectură, filosofie, drept, istorie, 
sociologie, litere şi alte două-trei facultăţi, din cauza locurilor foarte puţine şi a numă- 
rului foarte mare de candidați’. 

Pentru toţi aceşti tineri care nu intrau din prima încercare la facultate serviciul mili- 
tar însemna o amânare sau chiar renunţarea la un destin la care sperau ca indivizi, 
pentru care îi pregătiseră familia, tot cercul de prieteni, şcoala, în general, mecanismele 


1. Locurile rezervate candidaţilor la admiterea la facultate erau repartizate în baza a două sisteme : 
(1) în funcţie de exigenţele ideologice ale regimului comunist, care cereau dezvoltarea pronunţată 
a industriei, în afara oricărei logici economice. Cu alte cuvinte, cât mai multe uzine şi fabrici, care 
aveau nevoie de foarte mulţi ingineri, deci locurile la Politehnică erau cu sutele la fiecare facultate, 
în toate centrele universitare mari. În plus, existau politehnici fie de patru ani, fie de trei, care 
pregăteau subingineri, în multe oraşe mijlocii din provincie, grupate pe diverse profiluri : la Piteşti 
auto, la Ploieşti petrol şi gaze, la Reşiţa mine, la Galaţi industrie alimentară etc. După 1990, în 
jurul acestor centre au apărut universităţi cu toate specializările, inclusiv umaniste. Drept consecinţă, 
facultăţile cu profil umanist din universităţile mari, cu tradiţie, ofereau de la câteva zeci de locuri 
până la o sută. Existau în provincie, la Bacău, la Craiova şi prin alte părţi, câteva institute pedago- 
cice de trei ani, aşa-numitele Sorbonici, ce pregăteau viitori profesori care puteau preda doar în 
şcoli gimnaziale. Şi acestea s-au transformat după 1990 în universităţi de stat, cu toate specializă- 
rile aferente ; (2) în funcţie de obligativitatea îndeplinirii serviciului militar existau două categorii 
de locuri la admitere, pentru două categorii de candidați: (a) incorporabili, adică băieţi apți de 
serviciul militar ; (b) neincorporabili, adică fete şi băieţi respinşi, de cele mai multe ori pe motive 
medicale, de la obligativitatea efectuării stagiului militar. În general, 70% reprezentau locurile 
alocate categoriei (b), iar 30% erau locurile pentru categoria (a). 


(ANTI)REVOLUTIA MEA. LA TIMIŞOARA, ÎN DECEMBRIE 1989 523 


formatoare existente şi funcţionale, aşa cum erau ele în condiţiile constrângătoare ale 
regimului comunist. La toate aceste realităţi se adăugau, ca tot atâtea motive de respin- 
gere a serviciului militar: mizeria cruntă din unităţile militare, bine cunoscută de 
cetăţenii români, care făcea viata cazonă de nesuportat, mai ales în anii 1980; corupţia 
majorităţii cadrelor militare, care le făcea pe unele să-şi piardă şi omenia; faptul că 
Armata se îndepărtase cu totul de la misiunea ei firească pentru a-şi dedica eforturile 
construirii socialismului multilateral dezvoltat pe şantierele patriei şi în agricultură?. 
Pentru ei, Armata însemna frică, foame, abrutizare prin muncă, mizerie, timp pierdut, 
bătaie, cheltuieli mari pentru mituirea celor care aveau decizia, un fel de junglă în care 
incapacitatea de adaptare îi condamna pe unii la suferinţă, iar disperarea Je dădea altora 
capacităţi de rezistenţă nebănuite. 

Pe de altă parte, serviciul militar reprezenta pentru foarte mulţi tineri proveniţi din 
familii sărace, în special din mediul rural, dar şi din lumpenul urban, o ocazie nesperată. 
Prilejul de a avea îmbrăcăminte, încălţăminte, de a mânca trei mese pe zi plus o gustare, 
de a face baie cu apă caldă o dată pe săptămână, de a fi ocrotiti de regulamentele mili- 
tare, de a se impune prin forţa brută a pumnului fără a li se cere socoteală, de a obţine 
o tresă de fruntaş sau două de caporal, dacă nu chiar atât de mult râvnita tresă de sergent, 
de metal, un aluminiu strălucitor, care avea valoarea supremă a reuşitei sociale, fie ea 
şi efemeră. Ei erau cei care în permisiile obţinute cu câteva kilograme de făină de cali- 
tate, de zahăr dublu rafinat sau cu câteva kilograme de carne, strânse probabil cu gre- 
utate, nu se dezbrăcau de uniforma militară nouă, luată de la magazie prin bunăvoința 
plutonierului care poate îşi amintea de propria tinereţe atunci când îi vedea. 

Asa se face că, pe 21 septembrie 1989, eu şi fratele meu soseam in fata porţii Unităţii 
Militare 01876, cantonate în satul Giarmata din judeţul Timiş, la aproximativ 12-13 
kilometri de Timişoara. Drumul fusese lung şi istovitor, într-un tren mizerabil, plin de 
recruți care invadaseră compartimentele şi coridoarele, la început veseli de la sticlele 
de băutură ieftină, destul de repede răpuşi de oboseală şi de alcool, chirciti pe valizele 
de lemn obligatorii. În Gara de Nord din Bucureşti ne intersectaserăm două grupuri 
numeroase, pe de o parte, recruți din judeţele Banatului, repartizaţi în mai multe unităţi 
militare din Muntenia, pe de altă parte, tineri din Prahova, Argeş, Botoşani şi Suceava, 
trimişi la Timişoara, Lipova şi Arad. Probabil că şi angoasa necunoscutului care ne 
aştepta a adâncit sentimentul de epuizare, tot aşa cum adrenalina noului drum nu ne-a 
lăsat să închidem ochii toată noaptea. Cu greu, fiecare pe cont propriu, am ajuns la 
destinaţie după ce am coborât în gara din Timişoara. Unitatea militară, dincolo de indi- 
cativul scris pe ordinele de recrutare, era Regimentul 93 de aviaţie de vânătoare, una 
dintre unităţile de elită ale Armatei române?. Regimentul“ era format din patru esca- 
drile alcătuite din aparate MiG-21 şi MiG-23, avioane de vânătoare şi atac la sol foarte 
performante la vremea lor. Trei escadrile” erau destinate misiunilor de interceptare şi 
atac, iar cea de-a patra îndeplinea misiuni de cercetare. Am aflat toate aceste date după 


2. Dintre colegii mei de liceu, absolvenţi într-un mic oraş de provincie în ultimii ani ai regimului 
comunist, doi au murit în accidente de muncă pe şantierul Casei Poporului, în timpul serviciului 
militar. În acest sens, vezi şi loan Popa, Robi pe Uranus. Cum am construit Casa Poporului, 
Bucureşti, Editura Humanitas, 1992. 

3. Pentru istoria Regimentului 93 aviaţie de vânătoare, https : //adevarul.ro/locale/timisoara/istoria- 
regimentului-aviatie-vanatoare-timisoara-avut-primele-supersonice-mig-21-romania-1_ 
55af89f5f5eaafab2cd24635/index.html (accesat la 8 septembrie 2019). 

4. Astăzi unitatea militară este dezafectată. 

5. Fiecare escadrilă avea între 12 şi 14 aparate. 

ce am ajuns acolo. Singurul lucru care ne fusese spus înainte era că fuseserăm reparti- 
zaţi la o unitate de aviaţie. 

Astăzi, epoca avioanelor MiG-21 a trecut. Exigentele politice cer României integra- 
rea într-un alt sistem militar. Pentru epoca aceea însă, aparatele respective şi piloţii 
militari care le comandau îşi făceau datoria, în limite impuse tot politic. Pentru mine 
şi fratele meu surpriza a fost dublă şi totală. Pe de o parte, era entuziasmul de a fi ajuns 
într-o unitate de elită a aviaţiei militare române. Îmbătaţi de lectura romanelor lui Doru 
Davidovici”, pe care le devoraserăm în liceu avându-le în bilbioteca de acasă, ne gândeam 
că poate vom avea şi noi şansa măcar a unei întâlniri cu un erou al aerului. Ceva mai 
târziu am aflat că, pentru o perioadă de timp, la începuturile carierei sale, Doru 
Davidovici zburase pe aerodromul militar de la Giarmata. De posibilitatea urcării măcar 
pe scara de acces în carlinga unui MiG ce să mai spun... 

Pe de altă parte, ne-am lovit rapid de cruda realitate. Tunşi imediat zero, după o 
foarte rapidă şi formală vizită medicală, am primit nişte uniforme atât de uzate, încât 
ar fi trebuit reformate cu mult timp înainte. Fără nasturi, fără petlite, descusute peste 
tot şi pe alocuri rupte pur şi simplu, erau de mărimi complet diferite faţă de măsurile 
noastre. Arătam ca nişte condamnaţi la închisoare proaspăt încarceraţi. Şocul deperso- 
nalizării era total. Ni se luaseră până şi buletinele de identitate, care au fost înlocuite 
ceva mai târziu cu nişte carnete de serviciu fragile. Am înţeles atunci că intraserăm 
într-o lume care nu avea nicio legătură cu cea în care crescuserăm. Expresia împietrită 
de pe faţa tatălui nostru care ne aştepta la poarta unităţii să-i dăm hainele civile spunea 
totul. În următoarea oră, „veteranii”* ne-au luat toate alimentele aduse de acasă, sub 
pretextul îndepărtării pericolului toxiinfectiilor alimentare. Pericolul intoxicării cu alcool 
fusese îndepărtat încă de la intrare de subofiterii de serviciu la punctul de acces in 
unitate, care confiscaseră de la unii mai îndrăzneţi toate sticlele ascunse prin valizele 
de lemn’, de altfel nu puţine. Ordinea militară era astfel la adăpost. 

Visele noastre de mărire aeronautică în slujba patriei s-au spulberat de a doua zi. 
imbarcati în mai multe camioane hodorogite, cei aproximativ 300 de militari în termen 
am fost trimişi să salvăm campania agricolă. Pe rând, culturile de porumb, cartofi, 
sfeclă furajeră, morcovi şi soia din regiune au fost adunate de noi. Munca era istovitoare, 
de dimineaţa până seara, cu mâncare sleită adusă pe câmp ca masă de prânz şi apă 


6. Aparatele MiG-21 sovietice, din aceeaşi categorie, erau din generaţii mai noi şi, în consecinţă, 
aveau capacităţi de luptă superioare. De exemplu, aparatele deservite de piloţii militari români aveau 
locator care descoperea ţinta în zbor la 15 kilometri, în timp ce aparatele operate de sovietici dis- 
puneau de locator care descoperea ţinta la 30-40 de kilometri. În aceste condiţii, coroborată şi cu 
datele economice, aşa-numita independenţă a României faţă de URSS era o vorbă goală. Ironia face 
ca astăzi situaţia să fie echivalentă în cazul aparatelor F-16, depăşite moral de versiunile mult mai 
noi ale aliaţilor americani. 

7. Vezi şi http : //enciclopediaromaniei.ro/wiki/Doru_Davidovici 

8. Termen care desemna militarii în termen înrolați cu patru-cinci luni înainte de sosirea noilor 
recruți. Fără a deţine o autoritate formală, grade sau funcţii, aveau de fapt un rol major în viata de 
zi cu zi a unităţilor. Se bucurau de un fel de dispensă din partea ofiţerilor şi a subofiterilor, care 
le asigura o superioritate totală fata de recruți. Erau un fel de superiori ierarhici neautorizati, dar 
foarte influenţi în raport cu noii soldaţi sosiți într-o unitate militară, indiferent de armă. 

9. Valiza de lemn era un accesoriu obligatoriu pentru orice recrut. Deşi niciun regulament militar 
nu stipula prezenţa acesteia, valiza de lemn devenea un veritabil simbol al statutului de recrut. A 
mea era împrumutată, dintr-un placaj vopsit într-un verde urât, in timp ce a fratelui meu, spălată 
şi dată cu lac, avea o istorie de familie ce se cerea continuată. Îi insotise pe bunicul şi pe tatăl meu 
în perioadele lor de militărie. 

dintr-o cisternă plină de rugină. Uneori ne întrebam, eu şi fratele meu, ce fac militarii 
din unităţile obişnuite ale Armatei dacă noi, la o armă de elită şi într-o unitate militară 
deosebită, culegeam sfeclă furajeră. Plecam dimineaţa devreme din unitate şi ne întor- 
ceam seara târziu, răpuşi de oboseală. Noi, cel puţin, nu eram obişnuiţi cu munca fizică, 
iar stagiul de culegători de care avuseserăm parte ca elevi de liceu în fiecare an şcolar 
era mai mult o distracţie pentru mine şi o formă de a evita supărătoarele ore de mate- 
matică. Acum însă, doream un singur lucru: să dormim, oriunde şi oricum, dar numai 
să dormim. Nu am avut parte de nicio zi de instrucţie militară, ceea ce nu pot spune că 
ne-a creat vreo problemă. La cât de epuizați eram, nici nu ne păsa. Până şi curiozitatea 
de a vedea un aparat supersonic de vânătoare dispăruse”. 

În scurtă vreme, ne-am dat seama că suntem priviţi, eu şi fratele meu, altfel. Eram 
singurii soldaţi absolvenţi de liceu din toată compania noastră alcătuită din patru plutoane, 
fiecare a câte 33 de soldaţi. Locotenentul comandant de pluton nu s-a arătat la faţă decât 
o dată până la Revoluţie, din motive pe care le-am uitat, iar comandantul real, maistrul 
militar C., adjunctul la comanda plutonului, nu ne băga în seamă, probabil copieşit de 
greutatea răspunderii, decât atunci când se ivea o ocazie care ne expunea într-un fel sau 
altul. Drept urmare, ca unora care proveneam dintr-o familie de profesori, ni se rezerva 
privilegiul corvezilor care pentru alţi colegi de companie erau simple munci pe care le 
îndeplineau şi acasă. Cel putin în primele şase luni de serviciu militar am simţit o osti- 
litate difuză, uneori agresivă, din partea majorităţii colegilor noştri şi a multora dintre 
cadrele militare, personal tehnic sau nenavigant, cu care interacţionam cel mai des. Spre 
cinstea lor, ofiţerii piloţi ne-au tratat cu simpatia permisă de lumea în care eram. Dar 
alături de ei ne aflam foarte rar. 

De trei ori, în perioada 21 septembrie - 16 decembrie 1989, am fost duşi in poligo- 
nul de trageri pentru a efectua trei şedinţe de tragere cu pistolul automat din dotare, 
varianta cu pat rabatabil de Armată”, două trageri de zi şi o tragere de noapte. Tragerile 
se derulau foarte simplu. Cum noi nu aveam nici măcar o zi de instrucţie, se trăgea ca 
la nuntă, fiecare în legea lui, după un scurt instructaj la faţa locului!?. Cea mai mare 
problemă era legată de recuperarea în totalitate a cartuşelor trase, orice lipsă aducând 
pedepse deosebit de aspre. Pentru a li se semna fişele de tragere şi a obţine calificative 
maxime pentru toţi soldaţii din subordine, ofiţerii noştri care ne însoțeau au cumpărat, 
cu banii lor şi ai soldaţilor puşi să cotizeze, o ladă cu sticle de coniac pe care au oferit-o 
în semn de respect şi camaraderie colonelului comandant al poligonului de tragere. 
Acesta a răspuns cu aceeaşi camaraderie şi a semnat fără ezitare raportul care cuprin- 
dea calificativele dorite. Ultima şedinţă de tragere, de zi şi de noapte, s-a desfăşurat pe 


10. Într-o seară, după vreo lună şi ceva de armată, întorşi de la muncă, aranjaţi în careu pe plutoane 
pentru apelul de seară, înainte de grozăvia care se numea cină, unul dintre noi a îndrăznit să încalce 
regulile, scrise şi mai ales nescrise. L-a rugat pe ofiţerul de serviciu care primea raportul să ne 
ducă la linia de avioane să le vedem pentru prima dată. Spre surpriza tuturor, ofiţerul ne-a încolo- 
nat şi ne-a dus să vedem MiG-urile, într-o zonă a unităţii în care nu mai fuseserăm până atunci. 
Din cauza întunericului mare lucru nu am văzut, dar siluetele de metal, cu tuburile Pitot ieşite de 
sub huse, ne-au dat un dram de optimism. La un moment dat, cum-necum, aveam să ajungem şi 
noi la avioane. 

11. În timpul Revoluţiei am văzut la Timişoara şi varianta pistolului automat cu pat rabatabil, varianta din 
dotarea trupelor de Securitate din subordinea Ministerului de Interne, armă mai mică, mai uşoară 
şi mult mai manevrabilă. 

12. O altă şedinţă de tragere a avut ca obiect exerciţiul aruncării grenadei defensive de infanterie, 
varianta funcţională de război. Vom relata cu altă ocazie peripetiile de proporţii epice care au avut 
loc atunci. 

16 decembrie 1989. Am plecat spre poligon dimineata devreme si ne-am intors in uni- 
tate pe la 3 noaptea. 

in cursul zilei respective incepea Revolutia de la Timisoara. A doua zi, in dimineata 
de 17 decembrie, am fost lăsaţi să dormim, datorită orei la care ne întorseserăm in 
unitate, până pe la 10. La un moment dat, cum lâncezeam noi în dormitoare!?, am fost 
convocați cu toţii pe platoul de adunare, unde am găsit prezentă toată unitatea, strânsă 
în careu, mai puţin piloţii care fuseseră chemaţi la sediile escadrilelor, înşirate în apro- 
pierea pistei. Aşteptarea se prelungea şi nu se întâmpla nimic. Niciunul dintre ofiţerii 
superiori cu funcţii de comandă nu era prezent. Unii ofiţeri povesteau între ei, sufi- 
cient de tare încât să-i auzim şi noi, că la o biserică din oraş, unde predica un pastor 
maghiar, s-au produs incidente, că mai mulţi oameni i-au luat apărarea clericului 
ameninţat de autorităţi cu arestarea şi că de acolo ar fi pornit un „scandal” care s-a 
extins în oraş. Nu intelegeam şi nu pot spune că eram foarte preocupaţi de cele auzite. 
Atenţia ne-a fost atrasă la un moment dat de doi subofiteri care s-au prezentat la careu 
în ultimul hal: speriaţi şi surescitati, bătuţi, plini de sânge, cu uniformele rupte, 
încurcându-se în explicaţii rostite repede, unul peste celălalt, destul de incoerent, 
într-un crescendo, stare care încet-încet ne-a cuprins şi pe noi. Singura chestiune clară 
era aceea că fuseseră surprinşi în zona centrală a oraşului de oameni dezlantuiti, 
furioşi, care îi bătuseră deoarece îi confundaseră cu nişte militieni'*. Acesta a fost 
primul semn care ne-a arătat fără dubii că în Timişoara se întâmpla ceva. După vreo 
două ore de aşteptare, a sosit pe platou întreaga echipă de comandă a unităţii!?. Se 
lăsase o tăcere grea. Colonelul comandant, care mi s-a părut a fi destul de detaşat, 
ne-a comunicat că în oraş izbucniseră incidente violente produse de derbedei care au 
distrus magazine şi le-au jefuit, instigati de agenţi străini ai unei tari cu care România 
are graniţă la vest şi care au intrat în ţară în număr mare. Aluzia la Ungaria era trans- 
parentă. Drept urmare, ni se ordonau : 


- intrarea unităţii în alarmă de luptă reală ca urmare a introducerii stării de război ; 

- restabilirea ordinii de către Armată, deci şi de către unitatea noastră ; 

- consemnul, din acel moment, al fiecărui militar!’ pe termen nelimitat în unitate ; 

- alocarea de armament, muniţie de război şi echipament de luptă pentru întregul 
personal militar ; 


13. Un dormitor adăpostea 100 de soldaţi, iar într-o clădire erau două, unul la parter, celălalt la 
etaj. Clădirile erau foarte vechi, fuseseră construite la începutul anilor 1950, şi până în 1989 nu 
beneficiaseră de nicio refacere serioasă. Drept urmare, pe lângă multe alte neajunsuri, toaletele 
propriu-zise fuseseră desfiinţate pur şi simplu. În partea din spate a dormitoarelor existau două 
spălătoare dotate doar cu chiuvete cu apă rece, indiferent de anotimp, cu ferestre fără geamuri. În 
spatele clădirilor, în plin câmp, se găseau latrinele. Deasupra unor gropi, săpate de soldaţii din 
plutonul de infanterie care nu-mi amintesc ce rol avea într-o unitate de aviaţie, erau instalate un fel 
de cutii din tablă, înalte de doi metri, cu pereţi şi acoperiş, dar fără uşă. Într-o zi, infanteristii s-au 
revoltat şi au refuzat să sape doar ei gropi noi, cele de dinainte fiind repede copleşite. Izbucnirea 
Revoluţiei a amânat deznodământul. 

14. Uniformele militare de aviaţie erau, ca şi astăzi în Armata română, de culoare albastră. Aceeaşi 
culoare aveau şi uniformele Miliției. Singurele deosebiri dintre cele două tipuri de uniforme erau 
însemnele de armă de pe epoleti şi petlitele de la rever. Acestea erau albastru-deschis la Aviaţie, 
roşii la Miliție. În aceste condiţii se făceau confuzii uşor. 

15. Comandantul unităţii şi loctiitorul acestuia, ambii piloţi militari, şeful de stat-major şi secreta- 
rul de partid pe unitate, a cărui funcţie era echivalentă cu cea de şef de stat-major. 

16. Ofiţeri, subofiteri, maiştri militari, gradati, soldaţi, precum şi personalul civil auxiliar angajat 
în unitate (şoferi, bucătari, funcţionari). 

- îmbarcarea, după echipare, a plutonului x din compania 7 şi a plutonului y din com- 
pania JI în două camioane militare, pentru a escorta până în oraş un convoi alcătuit 
din maşini şi personal care urma să aterizeze pe aerodromul militar ; 

— interdicția ca militarii care urmau să se deplaseze în oraş să-şi schimbe poziţia până 
la noi ordine. 


Şocul era total. Nimeni nu înţelegea nimic. Derbedei ? Devastări ? Ungaria ? Şi, mai 
ales, armament şi muniţie de război? Lucrurile nu se potriveau. Printre alte misiuni, 
unitatea de aviaţie de la Giarmata trebuia şi să supravegheze tocmai porţiunea de fron- 
tieră menţionată. Două elicoptere militare Alouette erau detaşate permanent acolo de la 
unitatea lor din Caransebeş, cu tot cu echipaje care se schimbau la două săptămâni, 
pentru a interveni la graniţă, la nevoie. Pe unde intraseră acei agenţi ? Veniseră ca turişti, 
cu trenul şi maşina ? 

Eu şi fratele meu ne uitam perplecşi unul la celălalt. Cel mai mult ne surprindea 
chestiunea armamentului şi a muniției de război. Habar nu aveam să luptăm. Şi mai 
ales, împotriva cui? Ne-am speriat de-a binelea când ne-am dat seama că unul dintre 
plutoanele menţionate de comandant era al nostru. Simteam frica dintr-odată ca pe o 
realitate palpabilă. Un sentiment complet diferit faţă de fricile comune, cu care eram 
obişnuiţi, precum toţi cei din generaţiile noastre”, in viata civilă. Groaza creştea pe 
măsură ce evenimentele se derulau. Am primit fiecare armament, adică un Kalaşnikov 
cu pat rabatabil, 120 de cartuşe de război dispuse în patru sectoare (încărcătoare), 
baionetă, cască de metal!* şi mască de gaze. Toate aceste piese erau uzate, ruginite, 
prăpădite în ultimul hal, inclusiv arma. Multe dintre măştile de gaze nu numai că erau 
crăpate peste tot, ci nu aveau supapele filtrelor, scoase probabil de alti amărâţi de soldaţi 
în timpul vreunui exerciţiu de alarmare, fiind astfel cu totul inutile. Doar cartuşele erau 
noi-noute, sclipitoare, cu vârful lor ascuţit şi cămaşa de alamă care ascundea miezul de 
oţel îmbrăcat în plumb. Arătam cu toţii jalnic, în uniformele jerpelite şi mai mult după 
atâtea săptămâni de munci agricole, cu bocanci scâlciaţi, cu echipamentul care atârna 
pe noi, cu port-sectorul teribil de greu din cauza celor trei sectoare pline, altul fiind în 
armă, speriaţi şi panicati, flămânzi şi nespalati. În timpul echipării, grăbiţi de ofiţerii 
şi ei depăşiţi de situaţie, la fel de speriaţi ca noi, se produseseră tot felul de incidente 
demne de o capodoperă cinematografică de comedie. Trebuia să salvăm patria aflată în 
primejdie ! 

Încolonaţi, am primit ordin să ne deplasăm până la pistă, unde ne aşteptau cele două 
camioane. Am fost nevoiţi să străbatem toată unitatea, foarte întinsă ca suprafaţă, cu 
poartă, dar fără niciun gard. Dacă fuseseră vreodată garduri, dispăruseră de mult. În 
drumul nostru ne-am intersectat cu multi subofiteri şi maistri militari care îşi căutau şi 
ei subunitățile din regiment, pentru a intra în dispozitivul ordonat. Toţi, când au înţeles 
că noi suntem cei care urmează să ajungem în oraş, ne rugau cu voci crispate să nu 
tragem în oameni, ceea ce ne-a dat de gândit. Dacă într-adevăr ni se ordona să tragem ? 
Când am ajuns la pistă, cei care trebuiau să vină, se şuşotea, de la Bucureşti nu ateri- 
zaseră. Nu primiserăm niciun detaliu referitor la cei pe care urma să-i escortăm până 


17. Frica de a fi prins copiind la şcoală, de a da socoteală acasă după o oră de chiul, de a nu putea 
cumpăra un kilogram de carne după trei zile de stat la coadă, de a întârzia la cinematograf după 
ce colega de clasă mult curtată şi adesea indiferentă acceptase în sfârşit să vină cu tine etc. 

18. A mea era mare cât un lighean, fapt care s-a dovedit a fi la un moment dat, după lăsarea geru- 
lui, un avantaj, deoarece puteam să o port peste căciula de la uniforma de iarnă. Efectul era cât se 
poate de caraghios, dar foarte eficient împotriva frigului. 

în oraş. Ni s-a ordonat să urcăm în camioane, fiecare pluton în câte unul, şi să aştep- 
tăm. Prelatele camioanelor s-au lăsat, ni s-a interzis să privim afară sau să coborâm. 
După vreo jumătate de oră s-a auzit aterizând un avion militar de transport. În timpul 
aşteptării, soldaţii din camion s-au împărţit în două categorii. Fricoşii, nu mulţi, 
printre care eu şi fratele meu, ne întrebam speriaţi ce se va întâmpla cu noi, ce vom 
face, cum ne vom descurca. Curajoşii, cam trei sferturi dintre noi, îşi descopereau 
patriotismul, abnegatia faţă de idealul apărării patriei şi restabilirii ordinii, devotamen- 
tul faţă de îndeplinirea ordinelor. Se vedeau a fi un fel de eroi, armele le dădeau probabil 
şi mai mult avânt. Retrăiau filmele de acţiune de cea mai proastă calitate cinematogra- 
fică ajunse în România pe casete VHS, care rulau clandestin pe aparate video oriunde 
în România epocii şi din care văzuserăm şi noi destule. Se războiau deja cu infractorii, 
derbedeii, agenţii străini, presupuşi unguri, care amenințau oraşul Timişoara, judeţul, 
tara. Interesant de observat este faptul că printre aceşti soldaţi curajoşi erau şi vreo 
doi-trei tineri maghiari, la fel de vajnici. În sfârşit, coloana formată s-a pus în mişcare. 
Drumul nu a durat mult. La un moment dat, după ce am intrat în Timişoara, curiozita- 
tea a fost mai puternică decât ordinul primit şi am îndepărtat un colţ al prelatei, cam o 
jumătate de metru. Camionul în care ne aflam era ultima maşină din coloană, aşa că 
aveam avantajul de a nu fi văzuţi. Maistrul militar care ne comanda, acelaşi C., era în 
faţă, lângă şofer. 

Ce vedeam ne arăta dimensiunea dezastrului şi faptul că la Timişoara se petrecuseră 
lucruri mult mai grave decât protestele de la Braşov!” din toamna anului 1987. Pe măsură 
ce ne apropiam de centru, totul era devastat. La trecerea peste un pod deasupra râului 
Bega am văzut, prăbuşită cu partea din faţă în apă, o maşină militară de pompieri, bine 
cunoscută după forma pătrată şi culoarea roşie. Ne-am intersectat cu o coloană de tan- 
curi care aveau montate pluguri în partea din faţă. De asemenea, cu cât avansam către 
centrul oraşului vacarmul creştea, un zgomot puternic format din strigăte, urlete, motoare 
de tancuri, sirene, zgomote de fiare contorsionate, de bătălie, un amestec polifonic 
teribil, care ne-a sporit frica. Simteam cum casca de metal începe să se ridice, ca o 
ilustrare elocventă a zicerii populare „părul făcut măciucă”. Ajunşi la destinaţie, pe care 
încă nu o cunoşteam, ne-am oprit, fără permisiunea de a cobori din camion. După o 
aşteptare de vreun sfert de oră, am primit ordin să debarcăm. Aveam în faţă clădirea 
care adăpostise până atunci sediul Organizaţiei Judeţene a Partidului Comunist Timis”, 
jadeţeana de partid, cum era descrisă în limbajul popular, care fusese transformat in 
sediul comandamentului represiunii Revoluţiei, cel politic, de unde plecau dispoziţiile. 
Ne-am aliniat, militarii din cele două camioane, în faţa unui ofiţer superior care purta 
uniforma de general. Un bărbat înalt, slab, distins, foarte calm, pe care aveam să-l 
recunoaştem mai târziu, atunci când la un televizor hârbuit din unitate am văzut pen- 
tru prima dată secvetele bine-cunoscute din procesul dictatorilor Ceausescu: genera- 
lul Victor Atanasie Stănculescu. Acesta a ordonat plutonului din care făceam parte eu 
şi fratele meu să blocheze o stradă scurtă, mai degrabă o alee, care era dispusă aproxi- 
mativ perpendicular pe clădirea judetenei de partid şi care se deschidea într-un parc. 
De partea cealaltă a parcului erau demonstrantii. Nu-i puteam vedea, între timp se şi 


19. Despre revolta muncitorilor braşoveni din noiembrie 1987 aflasem de la postul de radio Europa 
Liberă, pe care tatăl nostru îl asculta în fiecare seară. 

20. În prezent, clădirea, aflată pe Bulevardul Revoluţiei din 1989 nr. 17A, cuprinde sediile Prefecturii 
şi Consiliului Judeţean Timiş. 

întunecase, dar îi auzeam foarte bine. Ordinul era foarte clar: să blocăm strada, să nu 
permitem pătrunderea oamenilor care protestau spre clădire, dacă aceştia ajung la noi, 
să-i somăm, dacă nu se opresc, să tragem în plin. De ce ne era frică mai tare nu scă- 
paserăm. Ce vom face dacă, într-adevăr, protestatarii vor ajunge până la noi? Celălalt 
pluton a fost trimis într-o altă zonă a oraşului. După ce am intrat în dispozitiv, am 
început să observăm împrejurimile. Aleea pe care ne aflam, nu foarte lată, era mărginită 
de blocuri cu patru-cinci etaje, cu cele mai multe dintre ferestre întunecate. Afară nu 
era niciun civil. Dincolo de grilajul parcului nu vedeam aproape nimic, ceea ce ne 
sporea angoasa. Oricând, din acel întuneric putea să apară ceva. 

Clădirea judetenei de partid era înconjurată de trupe din diverse arme ale Armatei 
de uscat, iar pe aleile laterale se vedeau vreo două-trei tancuri şi mai multe TAB-uri 
din dotarea infanteriei mecanizate. Erau foarte mulţi militari, practic, nu se mai putea 
ajunge la clădire, care era apărată din toate părţile, precum o fortăreață. Desfăşurarea 
de forte evidenția amploarea evenimentelor. Impresionant era şi amestecul de arme, 
de la infanterie, aviaţie, tancuri, transmisiuni, geniu la trupe de grăniceri, care au 
sosit spre ziuă. Nu ştiam semnele de armă, nu ni le explicase nimeni, dar schimbam 
scurte impresii cu ceilalţi militari în termen întâlniți la faţa locului. Am remarcat că 
mai ales ei erau intrigati de prezenţa noastră, îi derutau uniformele noastre albastre 
şi faptul că pistoalele noastre mitralieră aveau pat rabatabil de metal. Spre deosebire 
de noi, cei cu care vorbeam, deşi erau din acelaşi contingent, nu făcuseră nicio şedinţă 
de tragere, fuseseră doar la munci agricole sau, unii dintre ei, munciseră pe nu mai 
ştiu ce şantier de irigaţii. Şocul, groaza, frica, adrenalina provocaseră un amestec 
inedit, care parcă într-un fel ne anesteziase. Percepeam totul cu acuitate, dar într-un 
fel de relanti, cumva parcă din afara lucrurilor. Simţeam totul cu mult mai multă 
sensibilitate, dar în acelaşi timp se instalase un fel de detaşare. Aveam un sentiment 
ciudat, trdiam acea experienţă teribilă, intelegeam că sunt într-o situaţie unică, dar in 
acelaşi timp eram nu numai în interiorul ei, ci şi în afară, un fel de observator al 
propriei experienţe. 

Timpul trecea. La un moment dat a apărut nevoia găsirii unei toalete. Nimeni nu 
avea curajul să treacă în parc, dincolo de gard. Peste oameni în apartamente nu puteam 
intra. Atunci i-am cerut comandantului nostru, maistrul militar C., o soluţie, care a sosit 
prompt: judeteana de partid. Deşi nu prea aveam curaj să intrăm, urgenţa ne-a făcut să 
pătrundem în sediu. În căutarea locului salvator, am străbătut întregul parter. Totul era 
devastat şi complet distrus de revoluționarii care atacaseră clădirea cu o zi înainte, 
absolut tot: mobilierul, uşile, ferestrele, geamurile, lambriurile, aplicele, diverse apa- 
rate. Covoarele şi mochetele erau smulse şi multe sfâşiate, peste tot erau împrăştiate 
hârtii şi cărţi, perdelele atârnau rupte. Ce vedeam demonstra o furie teribilă, o energie 
extraordinară ce se dezlănţuise ca un taifun care măturase totul. Nu ştiam atunci, in 
acele momente, dar era o prefigurare a ceea ce avea să se întâmple la Bucureşti după 
câteva zile. La etaj, unde se aflau generalii, ofiţerii superiori şi civilii pe care îi escor- 
taserăm din unitate, nu aveam acces. În capătul scărilor, doi militari înarmaţi şi doi civili 
în haine de piele m-au întors din drum. Civilii erau unii mai speciali. Erau înarmaţi cu 
pistoale-mitralieră noi-noufe, mai scurte decât ale noastre, cu pat rabatabil special, 
diferit de ce aveam noi, un fel de crosă formată doar din două elemente, în timp ce ale 
noastre erau nişte fierătanii respectabile şi grele. La centură, sub hainele de piele descheiate, 
purtau câte un pistol, o armă solidă, puternică, de calibru mare, diferită de anemicele 
pistoale Carpaţi pe care le aveau ofiţerii noştri. Nu lipsea nici staţia de emisie-receptie, 

o ditamai cărămida, cu o antenă subţire şi lungă, foarte elastică. Erau mulţi asemenea 
civili în clădire, iar la un moment dat le-am aflat şi identitatea : ofiţeri de Securitate”. 
Nu mă înduram să mă întorc în stradă, prea erau multe de văzut. Mi s-a alăturat şi fratele 
meu. Trebuie să spun că, dincolo de aparente, debandada era mare. Nu te întreba nimeni 
nimic. Cred că am lipsit cel puţin o oră de la postul meu fără ca cineva să se întrebe 
unde sunt. Uniforma şi arma îmi asigurau, în perimetrul judetenei, o libertate deplină. 

Marea descoperire am făcut-o însă la subsol. Acolo am găsit un restaurant, amena- 
jat foarte elegant într-un spaţiu generos, ale cărui bucătărie şi magazie erau pline, în 
cantităţi considerabile, de minunăţiile lumii care dispăruseră de mult din magazinele 
alimentare obişnuite : mezeluri de tot felul, brânzeturi diverse, unt, smântână, borcane 
cu dulceaţă de fabricaţie străină, ouă, kilograme nesfârşite de napolitane unguresti, 
compot de ananas”, ciocolată chinezească, portocale, lămâi, alune, cartuşe întregi nu 
doar de ţigări româneşti, ci şi de celebrele țigarete sârbeşti Vikent?, peşte afumat şi 
multe altele. O ladă frigorifică industrială era plină cu pachete de carne crudă congelată 
de diverse sortimente. De asemenea, multe sticle de coniac, vin, whisky, Havana Club 
şi altele asemenea ne aşteptau. Restaurantul era plin de soldaţi, unii din plutonul nostru. 
Am furat tot ce se putea mânca şi bea, mai putin pachetele de carne’. Nu numai foamea, 
de care nu scăpaserăm din ziua înrolării, ne împingea să facem asta, ci mai ales inedi- 
tul, surpriza situaţiei. Cum să lăsăm acolo asemenea bunătăţi de care nici măcar acasă 
nu aveam parte? Şi pentru cine? Pentru o nomenclatură de partid căreia putin îi păsa, 
dincolo de lozinci, de clasa muncitoare ? Problema era unde să le punem. Nu puteam 
ieşi cu ele în pungi, ca la piaţă. Ne era frică să nu afle şi alţii de acea peşteră alimentară 
a lui Ali Baba. În plus, ne-a trecut vag prin minte şi ceva legat de regulamentele militare, 
pe care oricum nu le cunoşteam. Şi atunci am găsit soluţia: gentutele în care se aflau 
măştile de gaze, buzunarele proprii fiind insuficiente. Aşa se face că, în scurt timp, 
camionul cu care veniserăm din unitate s-a umplut de aceste accesorii militare, de altfel 
inutile, din motivele arătate mai sus. Inclusiv masca de gaze a comandantului de pluton, 
maistrul militar C., a luat calea camionului. Spre ziuă au sosit şi soldaţi de la o unitate 
de grăniceri. Restaurantul fusese devastat, de data aceasta de noi, nu de revoluționari, 
de mult. Drept urmare, ei au furat feţele de masă, şervetele, tacâmurile şi paharele. Nu 
ştiu ce au făcut cu ele, probabil le-au păstrat ca amintire din zilele glorioase ale 
Revoluţiei. 

Toată noaptea s-a tras în oraş în continuu cu arme de calibre şi de tipuri diferite, 
judecând după zgomotul pe care îl făceau. Judeteana de partid a fost ferită de incidente, 
demonstrantii nu au putut ajunge până la noi, zona era prea puternic apărată de Armată. 
În schimb, în alte parti ale oraşului, unele apropiate de cartierul în care ne aflam, a fost 


21. În cursul nopţii, unul dintre ei i-a cerut unui coleg aflat lângă mine să-i dea baioneta pentru a 
desface o conservă. La refuzul militarului, s-a recomandat ca fiind ofiţer de Securitate, calitate care 
trebuia să trezească încredere. A primit baioneta, pe care a adus-o prompt înapoi. 

22. Un coleg de pluton a desfăcut cu baioneta o astfel de conservă şi, după ce a mâncat o felie 
rotundă de ananas, a exclamat, vizibil dezamăgit: „Ce-o mai fi şi sfecla asta! ”. Bietul de el, nu 
văzuse până atunci cum arată şi ce gust are ananasul. 

23. Tigdrile Vikent, precum bulgăreştile BT şi americanele Kent, aveau în România de dinainte de 
1990 o veritabilă valoare de monedă de schimb universală. 

24. La un moment dat, ne-a adus ceai o doamnă care locuia într-unul din blocurile care mărginea 
aleea pe care o păzeam noi. Unul dintre soldaţi i-a povestit ce descoperiserăm în subsolul judetenei. 
Imediat, s-a oferit să ne pregătească tuturor fripturi, dacă îi aducem carnea. Din păcate, aceasta 
dispăruse între timp din lada frigorifică. 

măcel. Noi am avut o şansă extraordinară, pentru că nu am fost puşi in situaţia de a 
executa ordinul de a trage. Am fi tras? Nu vom şti niciodată. 

Situaţia devenea tot mai tensionată, intelegeam asta după agitația celor din coman- 
damentul represiunii, aflaţi în clădire. De asemenea, securiştii au plecat şi au revenit de 
multe ori până la ziuă, înarmaţi, în Dacii sau în automobile ARO cu numere obişnuite. 
Îi vedeam foarte bine, bănuiam că nu se duc la plimbare. Din timp în timp, reveneau 
cu oameni arestaţi. În acest sens, am asistat la o scenă terifiantă. Mai multi civili, reti- 
nuti şi aduşi la judeţeană, bărbaţi de vârste diferite, dar şi două femei şi vreo doi-trei 
adolescenţi, bătuţi în ultimul hal, plini de sânge, au fost suiti sub lovituri de pumni şi 
picioare într-un ARO al Militiei, dar nu unii lângă alţii, ci culcati pe burtă, unii peste 
alţii. Un bărbat în civil, corpolent, cu o faţă rotunda şi o calvitie pronunţată, solid, mai 
degrabă înalt, superviza operaţiunea şi stabilea parcă ce portie de bătaie să primească 
fiecare nefericit. L-am recunoscut mai târziu, la televizor, în lotul demnitarilor regimu- 
lui comunist arestaţi: Ion Coman”. Unii dintre cei arestaţi fuseseră pur şi simplu luaţi 
de pe stradă, nu participaseră la manifestații, dar nimeni nu îi asculta. 

Pe la 3 noaptea am fost retraşi de pe alee şi desfasurati în cordon in fata clădirii. Nu 
eram singuri, formam a treia sau a patra linie. Statul în picioare, nemişcaţi, accentua 
problema lipsei de somn. Câţiva soldaţi s-au prăbuşit pe caldarâm din cauza epuizării 
şi a nesomnului. Senzatia era de asemenea ciudată. Aveai impresia că începi să plutesti, 
că eşti în siguranţă, că e cald şi bine, oboseala dispărea, credeai că te poţi lăsa în braţele 
somnului şi, brusc, te trezeai pe jos, cu tot echipamentul peste tine, speriat şi lovit. 
Liniştea s-a lăsat pe măsură ce se iveau zorii zilei de 18 decembrie. La un moment dat, 
armele au amuţit. Pe la 5-6 dimineaţa au sosit mai multe camioane cu muncitori care 
au început să îndepărteze dezastrul, cel puţin acela vizibil. Au plantat flori şi arbuşti în 
spaţiile verzi din jurul judetenei, mai ales în partea din faţă, spre bulevard. Au înlocuit 
geamurile şi ferestrele distruse, iar din interior vedeam cum scoteau ce fusese fărâmat. 
Trebuia să pară că nu se întâmplase nimic. Noi am rămas până la prânz în dispozitivul 
din fata judetenei de partid. Viaţa îşi relua cursul, oamenii plecau spre locurile de muncă, 
autobuzele îşi începeau cursele. Dimineaţa adusese liniştea, dar nu puteam uita toată 
experienţa de până atunci. 

Acelaşi camion ne-a readus în unitate. Nu-mi amintesc absolut nimic din tot drumul 
de la locul în care fuseserăm în misiune împotriva Revoluţiei până la cazarmă. Ajunşi 
la regiment şi în dormitor, eu şi fratele meu am băgat armele şi munifia sub pat, aşa 
cum au făcut de altfel toţi, şi ne-am prăbuşit in aşternuturile murdare îmbrăcaţi, cum 
eram. Până a doua zi de dimineaţă nu ne-a deranjat nimeni, nici măcar nu a verificat 
cineva dacă ne întorseserăm toţi. În dimineaţa de 19 decembrie ne-am reîntors la 
Timişoara, exact în acelaşi loc, cu aceleaşi misiune şi ordine. Deosebirea era că accesul 
în clădirea judetenei ne era restricţionat, puteam ajunge doar la o toaletă aflată la parter, 
în rest nu ni se mai dădea voie. Interioarele fuseseră cât de cât reparate, pe trotuarul 
din faţa clădirii nu se putea circula, în schimb, pe partea cealaltă a bulevardului se vedeau 
trecători. Eu şi cu un alt soldat am fost puşi la un moment dat să patrulăm trotuarul 
interzis şi să-i îndepărtăm pe eventualii îndrăzneţi sau nestiutori care ar fi pătruns în 
perimetru. Nu întâlneam pe nimeni, iar misiunea devenea obositoare. Era cald, o zi 
splendidă, noi eram cocoşaţi sub greutatea echipamentului, nu ştiam cum să facem să 
dispărem de acolo, ceea ce până la urmă am şi făcut, fără să ne observe cineva lipsa. 


25. Gratiat in mod inexplicabil de la executarea pedepsei de către fostul preşedinte al României 
Emil Constantinescu. 

Până în acea clipă însă, vigilenţa antirevoluţionară părea să ne fie răsplătită. Un bărbat 
venea spre noi pe trotuarul pe care nu ar fi trebuit să se afle. Arăta destul de umil, 
îmbrăcat într-o pufoaică de şantier, cu pantaloni de salopetă, incaltat cu nişte bocanci 
grosieri, pe cap cu o căciulă ţărănească ţuguiată, neagră, din blană de oaie. Mergea 
cumva cu capul aplecat şi cu mâinile în buzunarele pufoaicei. L-am abordat siguri pe 
noi şi i-am cerut să plece de acolo. Nu a rostit niciun cuvânt, doar şi-a desfăcut pufoaica, 
fără să scoată mâinile din buzunare. Pe sub haină avea, într-o parte, un pistol-mitralieră 
special, în partea cealaltă, masca de gaze. Am înţeles şi l-am lăsat în pace. Alte incidente 
nu au fost. Doar că, trecând cu fratele meu pe celălalt trotuar al bulevardului, nu îmi 
amintesc de ce, ne-am intersectat cu tot felul de oameni care îşi vedeau de ale lor. Unii 
dintre ei repetau obsesiv, cu voce joasă: „Ce-aţi făcut, măi, băieţi, ce-ati făcut ? ”. Ne-am 
îngrozit de-a dreptul. Atunci am înţeles că în ziua de 17 şi în noaptea de coşmar de 
17 spre 18 decembrie muriseră oameni. Seara am fost din nou duşi în unitate, după ce 
masa de prânz ne fusese adusă în oraş în nişte marmite mizerabile. 

Dimineaţa zilei de 20 decembrie ne găsea tot in fata judetenei. Nimic nu prevestea 
ce avea să se întâmple. Era linişte apăsătoare, foarte densă, care aproape că vibra. Ne 
obişnuiserăm şi cu securiştii pe care îi învăţaserăm după figuri. Reuşiserăm să le iden- 
tificăm şi şeful, chiar dacă nu aveau uniforme. Era un bărbat înalt, solid, cu o pălărie 
de fetru mică şi neagră, aproape prea mică pentru capul lui mare, îmbrăcat cu o cana- 
diana crem, suficient de scurtă pentru a-i descoperi uneori tocul pistolului de la centură. 
Mi se părea un tip arogant, autoritar, foarte sigur pe el, un individ obişnuit să comande. 
Pe la prânz însă situaţia a început să se schimbe. Vedeam rânduri compacte de soldaţi 
care fugeau spre noi, veneau din dreapta noastră, parcă dinspre centrul oraşului. Un 
vuiet tot mai puternic părea să le urmeze. Soldaţii care soseau erau speriaţi şi nu ne-au 
putut lămuri defel atunci când i-am întrebat ce se întâmplă. După vreun sfert de oră am 
văzut singuri. O masă enormă şi compactă de muncitori, bărbaţi şi femei de toate vâr- 
stele se îndrepta spre noi, spre sediul a ceea ce de a doua zi nu avea să mai fie Comitetul 
Judeţean al PCR Timiş. 

În acel moment, generalul Victor Atanasie Stănculescu a ieşit în balconul clădirii şi 
ne-a ordonat să ne retragem până la zidul judetenei. Ajungeam de data aceasta noi, cei 
trimişi să juguleze Revoluţia, cu spatele la zid. Bulevardul rămăsese gol, fără militarii 
care se retrăseseră, dar a fost repede copleşit de acea masă enormă de oameni. La fel 
de coplesiti eram şi noi. Eu credeam cu putere că, dacă vom fi atacați, nu vom avea 
nicio şansă, indiferent ce am fi făcut. Ordinul de tragere rămăsese în vigoare. Muniția 
de război era în armă şi în sectoarele de la centură. Apărea din nou greaua întrebare : 
vom trage ? De data aceasta nu pentru partid, nu pentru Ceauşescu, nu pentru Armată, 
ci pentru a ne salva pielea ? Probabil maistrul militar C. s-a gândit că, în condiţiile date, 
vreun nefericit de soldat ar fi putut trage de frică, din dorinţa de a îndepărta pericolul 
sau din alt motiv, întemeiat sau nu. El, acel om care ne persecutase pe mine şi pe fratele 
meu şi pe care îl detestam profund, a făcut atunci un gest de mare curaj. Ne-a ordonat 
tuturor militarilor de la aviaţie care eram acolo să scoatem încărcătorul din Kalaşnikov, 
să-l punem la piept, în veston şi să asigurăm arma. Cu alte cuvinte, a încălcat un ordin 
direct pe care îl primise şi el, nu doar noi, şi şi-a asumat o responsabilitate foarte 
importantă. Victoria represiunii şi a antirevolutiei l-ar fi adus în fata Curţii Marţiale, 
acuzat de neexecutare de ordin în vreme de război”. 


26. Pentru gestul său, maistrul militar C., care a continuat şi după Revoluţie să se poarte la fel de 
mizerabil cu noi, a fost înaintat în grad la excepţional. 


(ANTDREVOLUȚIA MEA. LA TIMIŞOARA, ÎN DECEMBRIE 1989 533 


O altă mare surpriză a fost reacţia oamenilor. Nu numai că nu ne-au atacat, ci ne-au 
luat în braţe, au început să plângă, să ne spună că au şi ei copii, s-au scotocit prin genţi 
şi ne-au întins sandviciuri, sticle cu apă, ţigări. Unul ne dădea un măr, altul ne dădea 
o floare, iar noi eram pur şi simplu paralizati, de data asta nu de frică, ci din cauza 
surprizei enorme şi a emotiei pe care o încercam. Nu era niciunul dintre noi în stare să 
analizeze, să se raporteze raţional la situaţie, să judece grosolana manipulare din zilele 
acelea, propaganda falsă a regimului comunist care ne fusese băgată în cap, nedreptatea 
ordinelor primite. Eram cu toţii nişte bieţi tineri care, dacă am fi fost în stare, am fi 
lăsat totul baltă şi am fi plecat acasă. Manifestantii, cel putin până când am plecat noi 
de acolo, au strigat atât: „Unde ne sunt morţii ? "2. Aceasta era întrebarea la care doreau 
un răspuns. Erau pur şi simplu hotărâți să rămână acolo, în stradă, faţă în faţă cu noi 
şi cu cei din clădire. 

La un moment dat, din judeţeană a ieşit Constantin Dăscălescu, prim-ministrul în 
exerciţiu al ţării, masiv, înalt, corpolent, flancat de doi ofiţeri din garda personală. A 
încercat să discute cu oamenii, dar nu a fost în stare să spună mare lucru, probabil din 
cauza emoţiilor. Scena se petrecea în faţa mea şi am fost surpins să văd incapacitatea 
acelui personaj cu o funcţie înaltă de a le explica cât de cât oamenilor, de a dialoga, de 
a exprima vreo idee. Pe nesimţite, oamenii l-au înconjurat, astfel încât demnitarul s-a 
trezit, cu tot cu securiştii de lângă el, în mijlocul mulţimii, din care abia se mai vedea, 
în pofida staturii lui înalte. Noi eram simpli spectatori. Atunci am văzut cum un grup 
de soldaţi de la trupele de paraşutişti, echipați complet, au ieşit din clădire şi l-au extras 
imediat şi fără incidente pe Dăscălescu dintre oameni. Păreau să fie două grupe, apro- 
ximativ zece militari în fiecare. Au acţionat impecabil. O grupă prin stânga, a doua prin 
dreapta au pătruns în mulţime, s-au repliat cu ministrul între ei şi au intrat în sediu. 
Totul a durat foarte puţin, trei-patru minute. Noi, care eram vai de capul nostru, îi 
admiram pe acei soldaţi. Ar fi trebuit să fim ca ei. 

Nu am avut timp să ne mirăm prea mult pentru că, pe neaşteptate, am primit ordin 
de retragere, atât din dispozitiv, cât şi din oraş. Ne-am urcat în camion şi ne-am îndrep- 
tat spre unitate. Credeam că odiseea noastră se încheiase. Se încheiase însă doar partea 
antirevoluţionară. Urma o alta, aş spune de tranziţie, care trebuia să ne transforme din 
duşmani ai poporului în apărători ai Revoluţiei. Ajunşi în unitate, a doua zi de dimineaţă, 
probabil datorită experienţei considerabile de luptă pe care o căpătaserăm şi deosebitu- 
lui curaj dovedit în misiune, am fost declaraţi pluton de intervenţie, o titulatură pompoasă 
şi în acelaşi timp vagă. Am fost duşi, echipați şi înarmaţi, murdari, flămânzi şi nedor- 
miti, cum eram, în clădirea comandamentului şi introduşi în sala Cabinetului ideologic 
şi de partid, adică într-o încăpere mare, cu bănci ca la şcoală, cu un pupitru-catedră în 
faţa băncilor, iar pe lângă pereţi cu mai multe vitrine în care erau expuse, pline de praf, 
tot felul de facsimile după documente de partid, volume cu textele discursurilor tovară- 
şului Comandant suprem şi altele asemenea. Încăperea era dominată de un portret de 
mari dimensiuni al lui Nicolae Ceauşescu, pus deasupra catedrei, pe perete, o replică a 
celebrei imagini cu o ureche adăugată mai târziu. Într-un colţ, pe un fel de piedestal, 
se afla un televizor. Pur şi simplu stăteam în bănci, nu aveam voie să ieşim din încăpere 
sub nicio formă, doar până la o toaletă aflată imediat lângă sală, nu aveam voie să vor- 
bim tare între noi. Cea mai mare parte a timpului am fost singuri, fără maistrul militar 


27. Morţii, adică oamenii omorâţi în timpul represiunii în zilele de 16 şi mai ales în 17 decembrie 
1989, ale căror trupuri neinsufletite nu fuseseră găsite la morgă de familii şi despre care s-a aflat 
câteva zile mai târziu că fuseseră trimise la Bucureşti şi incinerate clandestin. 

C. sau vreun alt ofiţer. Misiunea noastră era să intervenim dacă în perimetrul unităţii 
s-ar fi întâmplat ceva. Am adormit cu capul pe braţe aproape toţi instantaneu, cu armele 
aruncate sub bănci. Acolo am văzut la televizor câteva secvenţe din timpul mitingului 
de la Bucureşti din 21 decembrie şi, mai ales, am urmărit mai târziu scenele înfiorătoare 
din actuala Piaţă a Revoluţiei, plină de tancuri şi militari, cu Muzeul Naţional de Artă 
şi Biblioteca Centrală Universitară în flăcări. 

Un ofiţer pilot, echipat în costum de zbor, dar cu caschetă, cu pistolul la centură, a 
intrat intempestiv în sală, pe la ora 19-20 în seara de 21 decembrie, şi ne-a anunţat că 
piloţii au ocupat clădirea comandamentului’. Revoluţia începuse şi în unitatea noastră. 
Acela a fost momentul în care ne-am transformat din antirevolutionari în apărători ai 
poporului şi ai Revoluţiei. Ofiţerul pilot i-a ordonat unuia dintre noi să dea jos portretul 
lui Ceausescu, fără să-l spargă. Un soldat mărunţel, dar sprinten, s-a urcat pe un scaun, 
a desprins tabloul de pe perete şi, înainte să-l pună jos, l-a scăpat din mână. Sticla s-a 
spart, iar cioburile, premonitoriu, au străpuns portretul dictatorului. Imediat după mie- 
zul nopţii am fost puşi în stare de alarmă şi trimişi să apărăm clădirea care adăpostea 
centrul de radiolocatie. O parte din pluton a fost desfăşurată în jurul centrului, o altă 
parte, în care m-am nimerit şi eu, a intrat în clădire. O clădire relativ mică, joasă, 
delabrată în ultimul hal, ce reprezenta totuşi un punct esenţial din punct de vedere 
militar. În sala radarelor am văzut ecranele acestora, de o culoare ciudată, portocalie, 
foarte diferită de ceea ce vedem astăzi prin filme, acoperite de nişte simboluri care 
marcau elicoptere militare ce se îndreptau spre unitate, de un model neidentificat. 

Panica era generală. De unde veneau acele elicoptere, ce erau şi, în special, de unde 
atât de multe, câteva zeci. Aşteptarea era înnebunitoare. Deşi ajunseseră în spaţiul aerian 
al unităţii, conform datelor afişate pe radare, nu se auzea niciunul, S-a ordonat ridicarea 
a două MiG-uri care să verifice zona. Destul de repede au raportat că în aer nu se află 
niciun aparat de zbor, de niciun fel. Mai târziu am înţeles că manipularea electronică 
fusese pusă în operă magistral de autori rămaşi necunoscuţi până astăzi. Ni s-a ordonat 
să părăsim centrul, în plină agitaţie a personalului care deservea radarele şi să ne depla- 
săm la principalul depozit de muniţie al unităţii militare, undeva în câmp, deoarece 
depozitul era atacat de elicoptere militare neidentificate, sprijinite la sol de terorişti 
înarmaţi. Pentru prima dată am auzit atunci termenul „terorişti”. Devotati regimului 
Ceauşescu, evident, cu care noi, care apăram deja democraţia, trebuia să luptăm. 

Drumul până acolo - în acelaşi camion care ne devenise deja familiar, pe un drum 
neasfaltat, plin de gropi, cu farurile stinse - a fost poate cel mai greu lucru din acele 
zile. Am avut probabil mare noroc că nu ne-am răsturnat în vreun şanţ sau că nu am 
fost mitraliaţi de santinelele depozitului. Ajunşi la destinaţie, eu şi fratele meu am fost 
repartizaţi la un post aflat între unul din depozite şi o biută, un fel de val de pământ 
înalt de vreo trei metri. Era întuneric, nu vedeam nimic, nu ştiam unde era amplasat 
următorul post, ne era frică şi să respirăm, aveam măcar şansa de a fi împreună. Nu 
peste multă vreme a început să se tragă. Se trăgea din toate părţile, într-un zgomot 
infernal de arme, cu gloanţe obişnuite, cu trasoare, cu tot ce se putea. Am fi tras şi noi, 
dar în ce, în cine, în ce direcţie? Tunurile celor trei baterii de artilerie antiaeriană 
poziţionate pentru a apăra aerodromul militar, pe care le văzuserăm de vreo două ori 


28. A doua zi am auzit un zvon conform căruia în seara despre care discutăm piloţii i-au reţinut pe 
comandant şi pe ofiţerul care răspundea de Contrainformatii. Serviciul de Contrainformatii militare 
era, în pofida denumirii, un serviciu subordonat temutei şi sângeroasei Securitati (Departamentul 
Securităţii Statului), şi nu Armatei. 

de departe, au deschis şi ele focul. Noi doi ne-am ascuns la baza biutei cum am putut 
mai bine şi îmi aduc clar aminte că nu ne-am fi mişcat de acolo nici dacă veneau peste 
noi hunii. Depozitul părea a fi în centrul unui uragan. Mi-am dat seama, după nu mai 
ştiu cât timp, că îmi pierdusem arma. Nu aveam însă nici cea mai mică intenţie să o 
caut. Norocul meu că am găsit-o când s-a luminat de ziuă. Tirurile au încetat spre 
dimineaţă. La unitate ne-am întors pe jos, istoviti mai ales de emoţii, fără puterea de a 
mai vorbi. În unitate am văzut un grup de militari adunaţi în jurul unei ciudăţenii. Era 
un fel de cutie din stinghii subţiri de lemn, dispuse paralel, cu spaţii între ele, legată cu 
un cablu de sârmă de ceea ce părea că fusese un balon, făcut ferfenita. În interiorul 
cutiei era un dipozitiv greu de descris, pentru că şi el era distrus. Artileriştii localizaseră 
acel obiect cu sistemele lor de radiolocatie şi îl doborâseră. Aceea să fi fost una dintre 
sursele intoxicării electronice ? 

Noua zi aducea o nouă epocă. Ni s-a comunicat că Nicolae Ceauşescu fugise, că 
regimul comunist a căzut şi că suntem liberi. 

Democraţia era a noastră. Rămânea să vedem ce facem cu ea. 


My (Anti)Revolution. Timişoara, December 1989 


This chapter is a testimony of the author's own experience in Timişoara in December 1989, 
during the Romanian Revolution that had started in this city. The author was a conscript - 
military service was compulsory at the time — into a war aviation unit when, on December 
16", 1989, the events that led to the fall of the communist regime started and then developed 
in Bucharest and in other cities in Romania. 

Besides interactions and facts, the author also recalls states of mind, feelings and attitudes. 
His testimony may be used by specialists as a historical source. 


Partea a Vl-a 


PRIVIND INAPOI, POSTCOMUNISMUL 


Marius BALAN 


Consideratii privind natura juridica 
a Consiliului Frontului Salvării Nationale 
şi caracterul juridic al actelor acestuia 
(comunicate către ţară, decrete, decrete-lege)” 


Natura juridică a CFSN în perioada 22-27 decembrie 1989 


Examinarea naturii juridice a Consiliului Frontului Salvării Naţionale (CFSN) reclamă 
analiza temeiului constitutional al legitimităţii autorităţii instituite în ziua de 22 decem- 
brie 1989. Mai întâi se cuvine analizată justificarea pe plan constituţional a răsturnării 
ordinii existente anterior datei de 22 decembrie, iar apoi trebuie evidenţiat fundamentul 
constitutional - distinct de cel al răsturnării ordinii anterioare - al autorităţilor create 
în acea zi (CFSN). În primul caz este vorba de puterea constituantă a poporului, iar în 
cel de-al doilea de aclamaţie, ca ipostază de manifestare non-juridică a poporului, dis- 
tinctă de puterea constituantă. 


Puterea constituantă 


Răsturnarea ordinii politice şi constituţionale definite faptic de dominaţia Partidului 
Comunist Român, iar pe plan formal juridic de Constituţia din 21 august 1965 s-a pro- 
dus în ziua de 22 decembrie 1965. Explicarea validității şi a temeiului legitimitatii 
ordinii anterioare zilei de 22 decembrie 1989 excede limitele analizei de faţă. Semnificativ 
este doar faptul că această ordine era una validă, al cărei temei constituţional este înlă- 
turat la 22 decembrie, prin manifestarea vehementă şi generală a poporului contra lui 
Nicolae Ceauşescu. 

În ziua de 22 decembrie 1989 s-a manifestat puterea constituantă a poporului român. 
Puterea constituantă a poporului apare atunci când se manifestă vizibil, în afara ordinii 


* Acest capitol reproduce integral textul avizului pe care l-am redactat în 2016 la solicitarea Secţiei 
Parchetelor Militare din cadrul Parchetului de pe lângă Înalta Curte de Casaţie şi Justiţie, cu privire 
la natura juridică a Consiliului Frontului Salvării Naţionale în perioada 22-27 decembrie 1989 şi a 
actelor emise de acesta în aceeaşi perioadă. 

politice şi constituţionale existente, cu ignorarea formelor, procedurilor şi condiţiilor 
stabilite de legile în vigoare, inclusiv de legea fundamentală!. Efectul ei este prepon- 
derent negativ ; din manifestarea ei se pot deduce în primul rând respingerea ordinii 
politice şi constituţionale existente, înlăturarea de la putere a conducătorilor statului, 
negarea temeiului politic şi juridic al legitimităţii puterii în stat şi a puterilor constituite. 

Chiar şi aceste aspecte nu reies întotdeauna cu claritate din evenimentele care înso- 
tesc răsturnarea violentă de la putere a unui regim constituit. Circumstantele concrete 
ale evenimentelor din 16-22 decembrie - în special evenimentele din 21 şi 22 decembrie - fac 
însă ca sensul manifestării de voinţă a poporului să fie foarte clar. Legitimitatea regi- 
mului lui Nicolae Ceauşescu se baza nu atât pe majoritatea zdrobitoare obţinută în 
alegerile pentru Marea Adunare Naţională de Frontul Democraţiei şi Unităţii Socialiste 
(formațiunea reunind reprezentanţi ai PCR, UTC şi ai tuturor organizaţiilor admise de 
regim, inclusiv cultele religioase), cât mai ales pe aclamatie*. Legitimitatea acesteia 
constă, în principiu, tocmai în caracterul său spontan, nepremeditat şi neorganizat. 
Deficitul de legitimitate determinat de lipsa unor alegeri libere, corecte şi serioase era 
compensat simbolic prin spectacolul minuţios regizat al aclamatiei pretins spontane a 
conducătorilor. Participarea fie şi pasageră la o singură manifestare de acest tip era 
suficientă pentru a convinge orice om raţional de totala lipsă de legitimitate şi repre- 
zentativitate democratică a regimului. Nu întâmplător, sfârşitul sistemului a devenit 
evident în dimineaţa zilei de 21 decembrie 1989, când mulţimea a respins regia şi scenariul 
spectacolului aclamator impus de putere, manifestându-se în afara „cadrului organizat”, 
sfidându-l şi huiduindu-l pe dictator. Efectul acestei sfidări a fost amplificat enorm de 
faptul că manifestarea scăpată de sub control era transmisă în direct pe postul naţional 
de televiziune’. 

Respingerea cuplului conducător nu a fost o respingere punctuală, în cadrul siste- 
mului existent, ci o înlăturare globală a întregii ordini politice şi constituţionale. Odată 
cu alungarea lui Nicolae Ceauşescu (22 decembrie, la un moment situat între ora pără- 
sirii de către Ceauşescu a sediului CC al PCR şi ora primei emisiuni în direct a TVR 
anunțând evenimentul), Constituţia din 21 decembrie 1965 a fost abrogată. Ea pierde 
caracterul de lege fundamentală (în măsura limitată şi superficială în care a avut-o 
anterior). O parte dintre dispoziţiile acestei Constituţii sunt evident abrogate (art. 3 
referitor la PCR ca forţă politică conducătoare ; Titlul III — art. 42-76 -, privind organele 


1. Marius Bălan, Drept constituțional şi instituții politice, vol. 1: Teoria generală a statului şi a 
constituției. Constituţia română în context european, Editura Hamangiu, Bucureşti, 2015, pp. 37 
şi urm., 154-156. Vezi şi Joseph Emmanuel de Sieyés, Qu 'est-ce que le tiers état ? Précedé de 
Vessai sur les privileges, Société d'histoire de la Revolution française. Au Siège de la Société, 
Paris, 1888 [1789]; Carl Schmitt, Verfassungslehre, editia a V-a, Duncker & Humblot, Berlin, 
1965 [1928], pp. 78 si urm.; Ernst Wolfgang Bockenférde, „Die verfassunggebende Gewalt des 
Volkes - Ein Grenzbegriff des Verfassungsrechts”, in Ulrich K. Preuf (ed.), Zum Begriff der 
Verfassung. Die Ordnung des Politischen, Fischer Taschenbuch-Verlag, Frankfurt am Main, 1994, 
pp. 58 si urm.; Tobias Herbst, Legitimation durch Verfassunggebung. Ein Prinzipienmodell der 
Legitimităt staatlicher und supranationaler Hoheitsgewalt, Nomos Verlaggesellschaft, Baden-Baden, 
2003. 

2. Aclamatia este specifică monarhiilor arhaice din Antichitate (la Roma, de exemplu, legile curiate erau 
proclamate de rege adunării poporului, care avea doar rolul de a le aproba prin aclamatie), dar şi 
dictaturilor şi regimurilor autoritare moderne. „Băile de mulţime” ale potentatilor, exhibarea stri- 
dentă şi meticulos regizată a popularității lor nu constituie decât afirmarea şi confirmarea continuă 
a faptului deţinerii şi exercitării puterii, concomitent cu intimidarea potenţialilor adversari. 

3. Marius Balan, op. cit., p. 37. 

supreme ale puterii de stat: MAN, Consiliul de Stat, Preşedintele RSR). Pot fi privite 
ca partial abrogate: Titlul IV - art. 77-85 -, referitor la organele centrale ale adminis- 
tratiei de stat; Titlul V - art. 86-100 -, cel putin în măsura in care aceste dispoziții 
priveau organele locale ale puterii de stat. O parte dintre celelalte dispoziții ale Constituției 
din 21 august 1965 isi mențin validitatea. Este vorba în primul rand de prevederile pri- 
vind drepturile şi îndatoririle fundamentale ale cetăţenilor (Titlul II), iar din prevederile 
cu caracter organizatoric, în special cele referitoare la „Organele judecătoreşti” şi cele 
ale „Procuraturii” (Titlurile VI şi VII). Evident, în acest din urmă caz, dispoziţiile 
referitoare la alegerea judecătorilor de la Tribunalul Suprem şi a procurorului general 
de către MAN au devenit caduce. Dispoziţiile rămase neabrogate (a căror identificare 
reclamă discuţii pentru fiecare caz în parte) „decad” la forţa juridică a unei legi ordinare, 
în sensul că atât nou-apărutul Consiliu al Frontului Salvării Naţionale, cât şi autorităţile 
cu prerogative legislative apărute ulterior (Consiliul Provizoriu de Unitate Naţională şi 
Parlamentul reieşit în urma alegerilor din 20 mai 1990) vor putea modifica sau abroga 
fiecare dintre aceste dispoziţii, nefiind limitate în acest sens de forţa juridică superioară 
a unei legi fundamentale. 


Natura juridică a organelor create în ziua de 22 decembrie 1989 


Scurta perioadă cuprinsă între zilele de 22 şi 27 decembrie 1989 a fost numită în literatura 
de specialitate perioada „puterii revoluţionare difuze”*. Adoptarea Decretului-lege nr. 2/27 
decembrie 1989 marchează sfârşitul acestei etape din evoluţia politică a României. Ca 
organ deţinător al puterii în stat a apărut Consiliul Frontului Salvării Naţionale, a cărui 
constituire este făcută cunoscută prin comunicatul din seara zilei de 22 decembrie. CFSN 
era organ revoluţionar, „emanaţie a Revoluţiei”$, iar legitimitatea sa decurgea din voinţa 
poporului care a înlăturat regimul Ceauşescu. În situaţii de acest gen, orice persoană 
sau grup de persoane poate invoca învestitura populară şi legitimitatea dată de o revo- 
lutie, pentru a pretinde să conducă statul. Legitimitatea şi revoluţia sunt noţiuni antino- 
mice. Voința negativă a majorităţii poporului, manifestată prin revoltă generalizată, este 
clară şi univocă în privinţa puterii pe care o respinge, dar nu şi a celor pe care îi con- 
sideră reprezentanţi ai săi. În condiţii normale, aceşti reprezentanţi sunt desemnaţi prin 
procesul electoral, în cadrul unei ordini constituţionale democratice. O asemenea desem- 
nare este, fireşte, imposibilă într-o situaţie revoluţionară. Aici operează o altă modalitate 
de legitimare democratică a puterii politice: aclamatia. În măsura în care majoritatea 
cetăţenilor - sau, mai exact, acea minoritate activă care se manifestă în proximitatea 
centrului de putere sau în locuri cu rezonanţă simbolică (capitală, sediul guvernului, 
televiziune, spaţiile publice cu rezonanţă simbolică, cum ar fi Piaţa Palatului sau Piaţa 
Universităţii, sau în localităţile care au stat în centrul atenţiei în acele momente) — aprobă, 
susțin sau măcar nu resping preluarea puterii de către o anumită grupare care se revendică 


4. Tudor Drăganu, Drept constituțional şi instituţii politice. Tratat elementar, vol. I, Editura Lumina 
Lex, Bucureşti, 1998, p. 390. 

5. Această formulare va fi utilizată ulterior, în Comunicatul din 25 ianuarie 1990 (Monitorul Oficial, 
nr. 15, 25 ianuarie 1990). În primul Comunicat, din 22 decembrie 1989, ideea emanatiei prin 
Revoluţie este exprimată după cum urmează : „În acest moment de răscruce am hotărât să ne con- 
stituim în Frontul Salvării Naţionale, care se sprijină pe Armata română şi care grupează toate 
forţele sănătoase ale ţării, fără deosebire de naţionalitate, toate organizaţiile şi grupările care s-au 
ridicat cu curaj în apărarea libertăţii şi demnităţii în anii tiraniei totalitare”. 

de la Revoluţie, această grupare apare ca legitimă. Ea beneficiază de o legitimitate 
»revolutionara”. 

Această legitimitate este foarte fluidă şi instabilă, în sensul că oricând o grupare 
rivală poate lansa acelaşi mesaj, substituindu-i-se celei de dinainte şi înlăturând-o de la 
putere. Efectivitatea detinerii şi controlului puterii de către un organ revoluţionar astfel 
instituit apare a fi criteriul esenţial. CFSN a controlat efectiv televiziunea şi radioul 
publice, precum şi structurile de comandă ale Ministerului Apărării Naţionale şi ale 
Ministerului de Interne. Nicio opoziţie sau rezistenţă semnificativă nu s-a manifestat 
din direcţia acestor ministere sau a vreunei unităţi militare româneşti, după cum niciun 
fel de contestaţie, interogatie sau critică la adresa CFSN nu s-a făcut auzită la posturile 
publice de radio şi televiziune. Tentativele lui Constantin Dăscălescu şi [lie Verdeț de a 
forma noi guverne, în cadrul şi în limitele ordinii constituţionale din 1965 (survenite 
imediat după fuga lui Ceauşescu şi anterior anunţului privind constituirea FSN), au 
rămas în mare măsură necunoscute în acele zile. 

Prin urmare, legitimitatea CFSN se bazează pe doi factori : (1) efectivitatea contro- 
lului asupra aparatului de stat şi a structurilor militare ale acestuia şi (2) ,,aclamatia”, 
în sensul aprobării poporului, sau, mai exact, a unui grup semnificativ de persoane care 
să fie privit de majoritatea cetăţenilor ca exponent al voinţei generale. Învestitura sim- 
bolică dată de „aclamaţie” poate fi directă - cum ar fi un discurs al noilor conducători 
de la balconul sediului CC al PCR adresat maselor de demonstranți care au determinat 
fuga lui Nicolae Ceausescu (discurs care, fireşte, trebuia receptat favorabil) - sau indi- 
rectă, utilizând televiziunea ca purtător al unui mesaj, adresat comunităţii virtuale a 
telespectatorilor. Conducătorii CFSN au încercat ambele variante ; prima, cu o mai mare 
valoare simbolică, nu a fost un succes - anumite pasaje conţinând teze ideologice comu- 
niste din discursul rostit în Piaţa Palatului de Ion Iliescu au fost acompaniate de fluie- 
rături. În studioul postului naţional de televiziune situaţia a fost menţinută sub control 
prin dozarea mai atentă a intervențiilor, prin anturajul selectat riguros şi comentariile 
oportun favorabile ale realizatorilor. A doua condiţie („aclamaţia”) nu este, la prima 
vedere, neapărat necesară; ea poate fi uşor contrafăcută în condiţiile comunicaţiilor 
moderne, printr-un spectacol mediatic bine orchestrat (aşa cum poate fi caracterizat 
programul TVR din 22 decembrie şi din zilele care au urmat). Totuşi, în absenţa unei 
învestituri simbolice din partea poporului sau a celor consideraţi reprezentativi (disidenti 
şi opozanți ai lui Ceauşescu, critici ai regimului, demonstranți sau alti participanţi la 
Revoluţie), costurile menţinerii la putere doar pe baza primului factor (loialitatea struc- 
turilor militare) pot cu uşurinţă deveni prohibitive. 

Puterea instituită în după-amiaza zilei de 22 decembrie 1989 a fost una revolutio- 
nara, legitimată prin „aclamaţie” şi susţinută de structurile militare existente. Cu alte 
cuvinte, temeiul acestei puteri îl constituia voinţa poporului, care s-a manifestat viguros 
contra regimului lui Nicolae Ceauşescu şi care vedea în noile structuri organizatorice 
(Frontul Salvării Naţionale) o formă de organizare apărută spontan ce reunea persoane - 
printre acestea unele foarte cunoscute - care i s-au opus lui Nicolae Ceausescu sau 
despre care se putea crede că au participat la răsturnarea lui ori erau, în orice caz, ostile 
puterii existente înainte de 22 decembrie. Ca organ al unei puteri revoluţionare, CFSN 
nu era în niciun fel legat de dispoziţiile Constituţiei din 21 august 1965 şi cu atât mai 
putin de prevederile legilor în vigoare. Exercitarea puterii de către membrii CFSN s-a 
făcut din proprie iniţiativă, în afara unei structuri organizatorice sau a unei proceduri 
referitoare la modul de adoptare a deciziilor®. După cum s-a putut constata mai târziu, 


6. Tudor Drăganu, op. cit., p. 390. 

majoritatea deciziilor au fost adoptate de un grup restrâns de persoane (care îl includea 
pe Ion Iliescu), fara participarea sau chiar fără informarea celorlalţi membri. CFSN a 
fost pentru această perioadă de timp un guvern de fapt’. Puterile CFSN nu erau însă 
limitate la domeniul executivului. Deşi în comunicatul din 22 decembrie 1989 este 
anunţată intenţia de a organiza statul pe baza principiilor separaţiei puterilor, CFSN nu 
a înţeles să-şi impună limitările decurgând din aplicarea acestui principiu, exercitând şi 
prerogative de ordin legislativ prin decretele-legi. În această perioadă - anterior adop- 
tării Decretului-lege nr. 2/1989 (moment din care se produce intrarea în etapa puterii 
revoluționare organizate) - a fost adoptat un singur decret-lege”. Deşi acesta a fost 
publicat în acelaşi număr din Monitorul Oficial ca şi decretul-lege ulterior, cel prin care 
se reglementează constituirea, organizarea şi funcţionarea CFSN, ordinea numerică şi 
logica sugerează anterioritatea: Decretul-lege nr. 1 a fost adoptat de o putere revoluti- 
onară care nu era încă formal şi legal constituită, de o putere care, în baza prerogative- 
lor asumate de ea însăşi în numele Revoluţiei, exercita şi competenţe legislative. În orice 
caz, este decelabilă o concepţie în baza căreia CFSN trebuia mai întâi să acţioneze şi 
să adopte decizii relevante pentru stat şi abia apoi să se preocupe de forma juridică a 
acestora. 


Natura juridică a actelor emise de CFSN 
în perioada 22-27 decembrie 1989 


Pentru înţelegerea naturii juridice a actelor emise de CFSN în perioada 22-27 decembrie 
trebuie examinată în primul rând normativitatea reglementărilor din epoca anterioară, 
pentru ca pe acest fundal să poată fi apreciat corect impactul comunicatelor, decrete- 
lor-lege şi decretelor adoptate de organul mai sus menţionat. 


Normativitatea reglementărilor în epoca totalitară 


Ordinea politică şi juridică a unui regim totalitar — inclusiv cel din România în perioada 
1945-1989 - este caracterizată prin inexistenţa unei limitări normative a deţinătorilor 
puterii. Aceştia au nevoie de un sistem de norme juridice pentru a controla societatea 
şi a-i dirija evoluţia, dar nu înţeleg ca ei înşişi să se supună regulilor edictate pentru 
alţii şi nici să recunoască întotdeauna şi necondiţionat situaţiile juridice şi drepturile 
subiective născute sub imperiul legilor adoptate de ei. Legea era un instrument de putere 
la dispoziţia conducerii politice şi nicidecum un criteriu şi o limită a acţiunii acesteia 
din urmă. O reglementare publicată in Buletinul Oficial al Republicii Socialiste România 
producea efecte, însă sub rezerva tacită a inexistentei unui ordin contrar, venit pe filiera 
unei reţele decizionale informale, dar eficiente, create şi controlate de partid. Toţi deci- 
dentii din aparatul de stat, mai ales din structurile represive şi din justiţie, ştiau că 
trebuie să urmeze indicaţiile sau sugestiile conducerii de partid, transmise pe căi 


7. Ibidem. 

Ibidem, p. 392. 

9. Decretul-lege nr. 1 din 27 decembrie, privind abrogarea unor legi, decrete şi alte acte norma- 
tive (Monitorul Oficial, nr. 4, 27 decembrie 1989). 

neoficiale, de multe ori fără indicarea exactă a conduitei prescrise şi fără ca emitentul 
deciziei să şi-o asume public şi explicit. Răspunderea în cazul unui deznodământ nefa- 
vorabil îi revenea exclusiv executantului (în cazul în care se punea problema unei răs- 
punderi), iar acţiunile acestuia erau declarate manifestări ale iniţiativei sale personale. 
Nu rareori o decizie trebuia luată chiar şi în absenţa unei indicaţii din partea conduce- 
rii politice, decidentul trebuind să prezume sensul şi conţinutul deciziilor dorite de 
conducerea de partid, să anticipeze intenţiile acesteia, să „se orienteze” în privinţa 
soluţiei celei mai convenabile regimului. 

Ca stat totalitar, Republica Socialistă România se baza pe o ordine juridică definită 
prin legi, decrete ale Consiliului de Stat sau ale Preşedintelui RSR, Hotărâri ale 
Consiliului de Miniştri şi alte acte normative ale „organelor administraţiei de stat, centrale 
sau locale” ori ale „organelor locale ale puterii de stat”, publicate - nu întotdeauna - in 
Buletinul Oficial al Republicii Socialiste România. Ordinea juridică socialistă stătea sub 
rezerva unor posibile indicaţii oculte - pe linie de partid - care puteau în orice moment 
să modifice sau să invalideze oricare din reglementările oficiale. Mecanismul decizional 
legal al statului opera în paralel cu cel informal, al partidului, şi doar sub rezerva unei 
indicaţii în sens contrar provenite pe filiera acestuia din urmă. Actele autorităţilor 
(„organele de stat”) trebuiau să fie conforme deciziilor politice, dar să se raporteze 
explicit doar la normele juridice în vigoare, fără indicarea motivatiei politice oculte care 
le-a determinat. 

„Orientarea ” şi nu norma juridică reprezenta etalonul activității oricărui decident, 
atât în aparatul de partid, cât şi în structurile statale. Acest mecanism decizional func- 
tiona independent de conţinutul doctrinar al ideologiei marxist-leniniste, având un 
caracter strict tehnic, şi nu ideologic. Prin urmare, repudierea oficială — explicită sau 
tacită, sinceră sau nu - a ideologiei comuniste nu îi afecta existenţa şi eficacitatea. 

Aceste aspecte erau bine cunoscute de toţi decidentii din ierarhia de partid, din 
aparatul de stat, inclusiv din administraţie, din „organele judecătoreşti” şi ale „procu- 
raturii”, iar actele şi reglementările publicate în decembrie 1989 au fost citite şi inter- 
pretate printr-o grilă determinată în mare măsură de deceniile de experienţă anterioară 
evenimentelor din 16-22 decembrie. În mod deosebit se cuvine menţionată preocuparea 
persoanelor care deţineau funcţii de decizie de a decela intenţiile conducerii de partid 
şi sensul măsurilor adoptate de ele, citind printre rânduri, dincolo de mesajul explicit 
al actelor şi comunicatelor oficiale. Utilizarea unor sintagme, identice sau similare celor 
folosite în discursul politic al altor potentati, indica adeziunea la un anumit curent doc- 
trinar sau linie politică şi oferea indicii asupra direcţiei evoluţiilor viitoare ; reformula- 
rea sau nuanţarea unor termeni, a unor teze ori asertiuni utilizate din abundență anterior 
sau schimbarea epitetelor şi calificativelor care însoțeau indicarea unei persoane publice 
ori a unui actor politic erau de asemenea indicii foarte grăitoare ; absenţa subită a unei 
asertiuni, sintagme sau noţiuni, repetate frecvent sau aproape ritual până atunci, con- 
stituia un mesaj implicit dintre cele mai elocvente ; în fine, nu erau lipsite de relevanţă 
nici enumerările de persoane atunci când se anunțau numiri în funcţii sau chiar şi cu 
ocazia diverselor evenimente ori ceremonii publice. Lista persoanelor nominalizate, 
ordinea nominalizării şi - mai ales - absenţa unor nume aflate anterior pe aceste liste 
erau indicii foarte importante privind ordinea ierarhică din piramida puterii, promovarea 
sau menţinerea unei anumite persoane în graţia conducătorilor şi gradul de încredere a 
acestora în persoana respectivă. 

Forţa juridică şi semnificaţia politică a comunicatelor, decretelor-lege 
şi decretelor CFSN din perioada 22-27 decembrie 1989 


În perioada avută in vedere au fost emise cinci comunicate”, un decret-lege! şi patru 
decrete!?. Decretul-lege privea abrogarea unei serii de reglementări impopulare din epoca 
anterioară (niciuna anterioară anului 1965, în care Nicolae Ceauşescu a ajuns la putere) 
şi constituie un act de exercitare de către CFSN a unor competenţe de ordin legislativ. 
Asemenea competenţe se exercită şi de către puterea executivă, prin delegaţie sau prin 
abilitare constituţională, într-un regim constitutional normal. Dată fiind starea excepti- 
onală în care se afla tara - starea de revoluţie —, exercitarea unor competenţe de dome- 
niul puterii legislative nu este ceva neobişnuit. Aceasta indică faptul că CFSN se 
considera abilitat, prin legitimitatea sa revoluţionară, să exercite puterea legislativă, 
după cum a şi făcut-o în săptămânile care au urmat. 

Decretele emise de CFSN se înscriu - cu excepţia celui privind numirea prim-minis- 
trului - in categoria actelor normale necesare pentru administrarea treburilor publice, 
care nu diferă de cele ale unui regim constituţional. Adoptarea acestor decrete semnifică 
exercitarea de către CFSN a puterii executive. În ceea ce priveşte puterea judecătorească, 
CFSN nu şi-a exprimat public pretenţia de a o controla, limitându-se la a comunica 
sumar instituirea unui Tribunal Militar Extraordinar în faţa căruia au fost aduşi Nicolae 
şi Elena Ceauşescu, capetele de acuzare aduse contra acestora, condamnarea lor la 
moarte şi faptul executării sentinţei. Lipseşte orice referire la actul prin care a fost 
constituit acest tribunal”. 

Comunicatele CFSN oferă mai multe indicii pentru aprecierea naturii juridice a CFSN, 
precum şi a importanţei actelor acestuia. Cel mai important este primul comunicat, din 
seara zilei de 22 decembrie 1989 (Monitorul Oficial, nr. 1, 22 decembrie 1989). Formularea 
„abandonarea rolului conducător al unui singur partid” (pct. 1) denotă că autorii comu- 
nicatului încă se situau pe poziţia partidului unic, exercitând controlul total asupra sta- 
tului şi societăţii, dispus însă de acum înainte să tolereze existenţa altor formaţiuni 
politice şi participarea acestora (pe poziţii de inferioritate) la competiţia pentru putere. 

Semnificative sunt şi formulările din pct. 3, privind separarea puterilor în stat şi 
limitarea numărului de mandate, care denotă apropierea retorică de ideile liberale ale 
constitutionalismului clasic. Totuşi, aceste idei nu le erau prea familiare autorilor, întrucât 


10. Comunicatul către ţară al CFSN din 22 decembrie 1989, anunțând „eliminarea” „clanului Ceauşescu” 
şi formarea FSN (Monitorul Oficial, nr. 1, 22 decembrie 1989), Comunicatul din 25 decembrie 
(Monitorul Oficial, nr. 2, 25 decembrie 1989), Comunicatul referitor la judecarea şi execuţia 
cuplului Ceauşescu (Monitorul Oficial, nr. 3, 26 decembrie 1989) şi comunicatele privind alegerea 
lui Ion Iliescu ca preşedinte al CFSN, precum şi cel referitor la structura, conducerea şi comisiile 
de lucru ale CFSN (Monitorul Oficial, nr. 4, 27 decembrie 1989). 

11, Decretul-lege nr. 1/27 decembrie 1989, referitor la abrogarea unor legi, decrete şi alte acte 
normative (Monitorul Oficial, nr. 4, 27 decembrie 1989). În acelaşi număr din Monitor a fost 
publicat şi Decretul-lege nr. 2 din 27 decembrie 1989, care, prin reglementarea constituirii, organi- 
zării şi funcţionării CFSN, marchează simbolic încetarea perioadei puterii revoluţionare difuze, ce 
constituie obiectul analizei de faţă. 

12. Decretul nr. 1 din 26 decembrie 1989 referitor la numirea prim-ministrului, Decretul nr. 2 din aceeaşi 
zi, referitor la rechemarea unui general (Nicolae Militaru) în rândul cadrelor active ale Armatei, 
Decretul nr. 3 privind numirea ministrului Apărării Naţionale (acelaşi Nicolae Militaru) şi Decretul 
nr. 4 privind trecerea în subordinea MApN a Departamentului Securităţii Statului şi a altor organe din 
subordinea Ministerului de Interne (toate publicate în Monitorul Oficial, nr. 5, 27 decembrie 1989). 

13. Comunicatul din 26 decembrie 1989. 

lipseşte menţionarea expresă şi distinctă a drepturilor fundamentale, fiind precizate doar 
drepturile minorităţilor (la pct. 7). Drepturile şi libertăţile omului sunt expediate la 
sfârşitul documentului (pct. 10), printre obiectivele (vagi) cărora li se subordonează 
promovarea „politicii interne şi externe a statului”. Nu li se subliniază caracterul de 
drepturi subiective care leagă statul şi îi limitează puterea. Într-un document de o ase- 
menea importanţă, această omisiune este cât se poate de semnificativă. Tezele referitoare 
la economie, agricultură şi comerţ (pct. 4, 5 şi 8) sunt destul de generale, vizând ren- 
tabilizarea, eliminarea birocraţiei şi satisfacerea nevoilor populaţiei, obiective urmărite 
de orice regim politic din aproape orice ţară. Nu se menţionează economia de piaţă şi 
nici proprietatea privată, ci doar „mica producţie țărănească”. În privinţa învăţământu- 
lui şi culturii (pct. 6) se menţionează nu eliminarea ideologiei (comuniste), ci doar a 
„dogmelor ideologice” ; formulă care putea foarte bine să figureze şi în documentele 
programatice al PCR. Relevantă este mai ales partea referitoare la politica externă 
(pct. 9). Asumându-şi obligaţia respectării angajamentelor externe, autorii comunicatu- 
lui nu menţionează instrumentele referitoare la drepturile omului, a căror încălcare de 
către Ceausescu era de notorietate, ci simt nevoia de a evidenția Pactul de la Varşovia, 
ale cărui clauze, în concepţia lor, aveau prioritate!“. 

Actele adoptate în perioada 22-27 decembrie aveau neîndoielnic forţă juridică. În 
situaţia existentă, date fiind gravitatea pericolelor - reale sau închipuite - la adresa 
ordinii politice postceauşiste, aversiunea faţă de regimul răsturnat şi popularitatea oricui 
rostea în public un discurs contrar regimului defunct, era puţin probabil să fie pusă în 
discuţie validitatea actelor puterii revoluţionare. Este evident că decretul-lege şi decretele 
menţionate aveau caracter obligatoriu, fiind aproape identice sub aspectul redactării şi 
al tehnicii legislative atât cu actele de acelaşi tip adoptate în cadrul ordinii de drept a 
unui regim constituţional normal, cât şi cu actele similare adoptate anterior zilei de 
22 decembrie. Normativitatea lor depindea doar de efectivitatea puterii instituite în urma 
Revoluţiei. Decretul-lege nr. 1 producea efecte cu caracter normativ general, în sensul 
abrogării reglementărilor menţionate în textul acestuia. 

În cazul comunicatelor, răspunsul este mai dificil. Comunicatele transmit un mesaj 
politic, exprimă poziţia CFSN fata de problemele esenţiale ale tării, schitand totodată 
şi un program de reconstrucţie politică şi economică a României. Ca document progra- 
matic, comunicatul către ţară al CFSN din 22 decembrie are relevanţă constituţională în 
cel mai înalt grad. Totuşi, el nu lega autoritatea emitentă, ci doar îi anunţa intenţiile. 
În aparatul de stat, mai ales în cazul demnitarilor, funcţionarilor, ofiţerilor sau al magis- 
tratilor cu experienţă in sistem, comunicatele au avut o mare importanţă în decelarea 
intentiilor deţinătorilor puterii şi în anticiparea măsurilor care ar putea fi luate în viitor”. 

Practic, importanța comunicatelor în dirijarea şi orientarea conduitei publice a 
subiecților de drept în perioada 22-27 decembrie 1989 este chiar mai mare decât cea a 
decretelor sau a decretelor-lege ale CFSN. 


14. Am preluat această analiză din lucrarea mea Drept constitutional şi instituții politice, vol. 1. 
Teoria generală a statului şi a constituţiei. Constituţia română în context european, Editura 
Hamangiu, Bucureşti, 2015, pp. 273-274. 

15. Trebuie reamintit însă faptul că la acea dată orice informaţie transmisă la radio şi televiziune 
ori publicată în presă (indiferent de publicaţie) era aşteptată cu nerăbdare, asimilată prompt şi 
difuzată pe larg, eclipsand comunicatele publicate în Monitorul Oficial. Acestea din urmă repre- 
zentau doar o mică parte a fluxului informaţional receptat cu asiduitate de populaţie. Diversele 
anunţuri făcute în presă - de exemplu, cel referitor la solicitarea CFSN de intrare a trupelor sovie- 
tice pe teritoriul ţării - au avut un impact semnificativ, care a determinat sau a influenţat atitudinea 
unei părţi considerabile a societăţii. 

Concluzii 


1. Puterea instituită în după-amiaza zilei de 22 decembrie 1989 a fost o putere revolu- 
ționară, legitimată prin „aclamaţie” şi susţinută de structurile militare existente. Cu alte 
cuvinte, temeiul acestei puteri îl constituia voinţa poporului, care s-a manifestat viguros 
contra regimului lui Nicolae Ceauşescu. CFSN a fost pentru această perioadă de timp 
un guvern de fapt. Ca organ al unei puteri revoluţionare, CFSN nu era în niciun fel 
legat de dispozițiile Constituţiei din 21 august 1965 şi cu atât mai puţin de prevederile 
legilor în vigoare. Exercitarea puterii de către membrii CFSN s-a facut din propria 
iniţiativă, în afara unei structuri organizatorice sau a unei proceduri referitoare la modul 
de adoptare a deciziilor. După cum s-a putut constata mai târziu, majoritatea deciziilor 
au fost adoptate de un grup restrâns de persoane, fără participarea sau chiar fără infor- 
marea celorlalţi membri. 

2. Actele adoptate în perioada 22-27 decembrie aveau neîndoielnic forță juridică. 
Este în afara oricărei discuţii că decretul-lege şi decretele menţionate aveau caracter 
obligatoriu, fiind aproape identice sub aspectul redactării şi al tehnicii legislative atât 
cu actele de acelaşi tip adoptate în cadrul ordinii de drept a unui regim constituţional 
normal, cât şi cu actele similare adoptate anterior zilei de 22 decembrie. Decretul-lege 
nr. 1 producea efecte cu caracter normativ, în sensul abrogării reglementărilor mentio- 
nate în textul acestuia. Normativitatea lor depindea doar de efectivitatea puterii institu- 
ite în urma Revoluţiei. 

În cazul comunicatelor, răspunsul este mai dificil. Comunicatele transmit un mesaj 
politic, exprimă poziţia CFSN faţă de problemele esenţiale ale ţării, schitand totodată 
şi un program de reconstrucţie politică şi economică a României. Ca document progra- 
matic, comunicatul către ţară al CFSN din 22 decembrie are relevanță constituțională 
în cel mai înalt grad. Totuşi, el nu lega autoritatea emitentă, ci doar îi anunţa intenţiile. 
Practic, importanța comunicatelor în dirijarea şi orientarea conduitei publice a subiec- 
tilor de drept în perioada 22-27 decembrie 1989 este chiar mai mare decât cea a decre- 
telor sau a decretelor-lege ale CFSN. 


Considerations on the Legal Nature of the National Salvation Front's 
Council and on the Legal Character of Its Acts (Proclamations, 
Decrees, Decree-Laws) 


The new state power established in the afternoon of the 22" of December 1989 was a revo- 
lutionary one, legitimated by means of “acclamation” and sustained by the existing military 
structures. In other words, the foundation of this power consisted in the will of the people, 
vigorously manifested mainly against Nicolae Ceauşescu's regime. The CFSN acted for this 
time span as a de facto government. As body of a revolutionary power, the CFSN was in no 
way bound by the provisions of the Constitution of 21° of August 1965 and even less by the 
provisions of prior or subsequent statutory law, Exercise of state power by CFSN’s members 
took place on their own initiative, without any organisational structure or specific procedure 
concerning decision-making. As later noticed, the bulk of the Council’s decisions were made 
by a small group of persons, without involving or even informing the rest of the members. 

The acts passed between December 21%-27: 1989 were without a doubt legally binding. It is beyond 
any dispute that decree-laws and decrees had binding force ; they were almost identical from 

the viewpoint of the phrasing and of the legislative technique both with acts of the same kind 
adopted under the legal order of a normal constitutional regime and with similar acts passed 
before the 22" of December 1989. The normative character of the said acts depended only 
on the effectiveness of the political power instituted as a consequence of the Revolution. 

In the case of the proclamations, the answer is more difficult. The proclamations conveyed a 
political message, they expressed CFSN’s position regarding the main issues of the land, and 
drafted at the same time some programmatic approaches for Romania’s political and economical 
reconstruction. As a programmatic document, the Proclamation to the Country („Comunicatul 
către tara”) of CFSN from the 22"! of December is constitutionally relevant to the highest 
degree. However, the act did not bind the authority issuing it, but only expressed the authority’s 
intentions. 

Actually, the effect of the proclamations in steering and guiding the public behaviour of the 
legal subjects between December 21*-27* 1989 was even greater than in the case of CFSN’s 
decrees and decree-laws. 


Alexandru MURARU 


Consecintele lui 1989: de la negare la expulzare. 
Noua putere de la Bucuresti si disputa 
asupra revenirii regelui Mihai I în primul an 
postdecembrist* 


Argument 


În decembrie 1989, odată cu evenimentele care au generat prăbuşirea regimului comu- 
nist, persoana regelui Mihai I a devenit şi mai prezentă în România. Mesajele sale de 
la Radio Europa Liberă! au stârnit un val de emoție puternică, mai ales atunci când, în 
primele sale interviuri, monarhul declara că a refuzat categoric propunerile celor din 
preajma sa care îl indemnau să revină în ţară, în zilele tulburate ale lui decembrie 1989. 
Considerând că ar fi nedemn faţă de cei care se sacrificaseră în 1989 pe altarul libertă- 
tii, suveranul declara: „Nu mă duc acolo, pentru că tinerii din România nu au murit 
pentru mine”?. În plus, numeroşi membri ai emigrației româneşti sau intelectuali publici 
au evocat numele regelui şi chestiunea legitimitatii acestuia ca formule de integrare 
politică a alternativei regalității în noul context politic. Lipsa unei legături fizice cu 
ultimul monarh al României, propaganda istoriografiei oficiale şi discursul public au 
făcut ca această opţiune să devină treptat o temă nu numai civică, ci şi politică. Primul 
an postdecembrist este edificator din perspectiva raporturilor dintre ultimul rege al 
României şi puterea nou-instalată la Bucureşti. Studiul de faţă investighează modul în 
care s-a instalat această temă - revenirea regelui Mihai I -, felul în care aceasta a fost 


* Acest capitol este in mare o reluare a două subcapitole din Alexandru Muraru, Cum supravieţuieşte 
| monarhia într-o republică ? Regele Mihai, românii şi regalitatea după 1989, prefaţă de Emil 
| Hurezeanu, Editura Curtea Veche, Bucureşti, 2015. 
| 1. „Regele Mihai către romani” (Versoix, 19 decembrie 1989); „Apel al Regelui Mihai către poporul 
| roman” (Versoix, 21 decembrie 1989, transmis de Radio Europa Liberă, Vocea Americii, BBC si 
| de ziariştii intruniti la Ferney-Voltaire, Franţa) ; „Apel al Regelui Mihai către poporul său” (Versoix, 

21 decembrie 1989); „Apel al Regelui Mihai” (Versoix, 23 decembrie 1989), in Liviu Vălenaş, 
Regele Mihai printre noi (1989-1999), prefaţă de Liviu Antonesei, Editura Ars Longa, Iasi, 1999, 
pp. 261-263. 

2. Principele Radu al României în dialog cu Nicolae Drăguşin, Altfel. Legământiul noii generaţii 

regale, cuvânt înainte de Andrei Brezianu, Editura Polirom, laşi, 2009, p. 129. 

interpretată, instrumentalizată şi disputată de diversele grupuri din societate, luând ca 
repere semnificative evenimentele din aprilie şi decembrie 1990. Cele două momente 
se disting prin semnificaţii, desfăşurare, etape şi consecinţe. Între cele zece tentative ale 
monarhului de a reveni în ţară până în 1997, cu excepţia vizitei de 72 de ore din aprilie 
1992, toate au fost fie respinse, fie oprite prin expulzare (decembrie 1990 şi octombrie 
1994), fapt ce transformă această temă într-o veritabilă cheie de lectură prin care se pot 
interpreta tranziţia românească, discursul politic, atitudinea actorilor, confruntarea cu 
trecutul, raportarea faţă de alternativa monarhică, poziţionarea faţă de integrarea ţării 
în Europa etc. 


Interviul care naşte speranţa şi temerea 


La 5 aprilie 1990, cotidianul România liberă? a publicat un dialog inedit cu regele 
Mihai I. Acesta venea ca reacţie la un „puternic ecou” generat de cititorii ziarului, în 
urma unui interviu luat monarhului, în Franţa, în ianuarie 1990*, cea dintâi conversa- 
tie editată de o publicaţie cu un asemenea tiraj după îndepărtarea de la putere a regimu- 
lui Ceausescu’. În acest material monarhul şi-a anunţat oficial prima vizită în România 
după prăbuşirea dictaturii comuniste. Făcând un scurt sumar al itinerarului şi definind 
scopul vizitei, Mihai I a spus: „Anul acesta voi petrece Paştele în ţară, acasă, in mij- 
locul compatriotilor mei... după 43 de ani de exil. Tin să precizez că această călătorie 
nu are nimic politic. Vreau pur şi simplu să văd Bucureştiul, să mă întâlnesc cu cât mai 
mulţi români, să merg la Curtea de Argeş pentru a mă reculege la mormintele strămo- 
şilor mei, să particip la slujba de Înviere într-o biserică românească. E un pelerinaj după 
care sufletul meu tânjeşte de atâţia ani şi care va dura o săptămână sau două”. 

Cu doar două zile înaintea sosirii regelui, guvernul României a emis un comunicat 
de presă în care solicita casei regale anularea vizitei programate, în condiţiile în care 
guvernul acordase deja, prin legația României de la Berna, vizele necesare familiei 
regale. Motivul invocat de reprezentanţii executivului de la Bucureşti era dat de „puter- 
nice reacţii de opoziţie din partea multor forţe politice din ţară”, ca şi de o împotrivire 
afişată de unii lideri” în Consiliul Provizoriu de Uniune Naţională (CPUN). Rațiunea 
mesajului guvernamental invoca de altfel puternica încărcătură politică ce ar fi presupus-o 
vizita regelui, în condiţiile apropierii alegerilor din 20 mai 1990. De asemenea, guver- 
nul României de la acea vreme pretexta grijă pentru „imaginea” familiei regelui şi 
pentru securitatea personală a monarhului, determinată bunăoară de abundența unor 
„grupuri extremiste”. 


3. „În exclusivitate. Declaraţia regelui Mihai I” (interviu cu regele Mihai I realizat de Mircea 
Fodoreanu), România liberă, anul XLVII, nr. 14122 (serie nouă, nr. 88), 5 aprilie 1990, p. 1. 

4. „Ultimul suveran al României îşi exprimă opiniile” (interviu cu regele Mihai I realizat de Mircea 
Fodoreanu), România liberă, anul XLVII, nr. 14071 (serie nouă, nr. 37), 4 februarie 1990, p. 4. 

5. Cotidianul România liberă avea în primul trimestru al anului 1990 o medie a tirajului zilnic 

estimată la 1.500.000 de exemplare (Silviu Alupei, „Democraţia tirajelor”, 22, anul I, nr. 8, 

9 martie 1990). 

„În exclusivitate. Declaraţia regelui Mihai I”, art. cit. 

7. Vezi, spre exemplu, declaraţia liderului unui partid liberal nou-infiintat, Ion I. Brătianu şi Ştefan 
Ciochinaru, „lon I. Brătianu despre retragerea vizei de intrare in ţară a fostului rege”, Viitorul 
PNL, anul I, nr. 93, 13 aprilie 1990, p. 2. 


D 


CONSECINTELE LUI 1989: DE LA NEGARE LA EXPULZARE. NOUA PUTERE... 551 


Comunicatul de presă al forului guvernamental îl sfătuia pe monarh să mute vizita 
după 20 mai. În fapt însă, adevăratul motiv se regăsea în acelaşi comunicat şi făcea 
trimitere la personalitatea regelui, la contextul politic complex generat de lipsa legiti- 
mităţii electorale, precum şi la dezbaterile cu privire la forma de stat care începeau să 
aibă loc în societate: „Această acţiune [intenţia regelui de a vizita România, n.n.] şi 
publicitatea ce o înconjoară sunt interpretate ca un gest politic de natură să introducă 
elemente nedorite în campania electorală, să stârnească noi pasiuni...”8. Mai mult, 
ostilitatea executivului a fost demonstrată şi prin declaraţii belicoase sau imprudente faţă 
de un personaj istoric care ridica o problemă legitimă, şi nu statală. Ministrul adjunct 
de la acea vreme, Romulus Neagu, declara că „(Ex-)regele, care a trăit 43 de ani în 
exil, nu ar suferi prea mult dacă va fi lăsat în exil încă puţin”?. 


Guvernul invocă imixtiunea regelui în chestiuni electorale 


În acelaşi context, într-o emisiune televizată la postul naţional, prim-ministrul Petre 
Roman, unul dintre principalii opozanți la adresa lui Mihai I, a explicat pe larg motivele 
care au dus la anularea vizelor de intrare pentru rege şi familia sa. Politicianul român 
a vorbit despre o „acţiune politică” în care regele se implicase la 23 februarie 1990, 
prin trimiterea unei scrisori membrilor CPUN, în care îşi exprima opinia cu privire la 
dezbaterile din jurul legii electorale”. În vreme ce Petre Roman a interpretat scrisoarea 
ca o solicitare de referendum din partea regelui, monarhul considera că era vorba doar 
de invocarea unui principiu al consultării populare cu privire la procesele democratice 
în desfăşurare şi la nivelul de reprezentare/legitimare. Ca un argument suplimentar, la 
o televiziune franceză, premierul român a declarat că obstructionarea vizitei regelui se 
decisese printr-o consultare în interiorul cabinetului, aşadar într-un cerc restrâns în afara 
prevederilor legale, acţiunea având atmosfera unei adevărate ticluiri împotriva ultimului 
suveran al României. Alte detalii evidenţiate de schimbul indirect de mesaje au arătat 
că guvernanţii de la Bucureşti au încurajat iniţial vizita, oferindu-i regelui o casă de 
protocol pe durata şederii în România, automobile oficiale şi pază personală!. 
Istoricul Lavinia Betea a observat într-o analiză care marca 20 de ani de la acest 
eveniment că guvernanţii fuseseră „speriaţi de interesul şi curiozitatea multor cetăţeni 
de a-l vedea pe fostul monarh în carne şi oase” şi, prin urmare, se răzgândiseră în 
privinţa vizitei deja antamate. Considerat de specialistul în istorie recentă „un afront ce 
sfida regulile diplomaţiei şi ale bunului-simt”, actul supradimensiona politic un eveni- 
ment care debutase ca o vizită particulară. Numeroasele zvonuri lansate de susţinătorii, 
dar şi de adversarii ideii monarhice au încărcat decorul acestui eveniment. S-a spus că 
regele va participa la o manifestaţie de amploare în centrul municipiului Timişoara, oraş 
cu profunde semnificaţii simbolice. Betea a evidenţiat o idee relativ nouă, legată de 


8. „Fostul rege Mihai de Hohenzollern - rugat să-şi amâne vizita. Declaraţia Guvernului României”, 
Adevărul, anul I, nr. 92, 12 aprilie 1990, p. 3. 

9. Biroul de presă al regelui Mihai (13 aprilie 1990), „Mesaj”, România liberă, anul XLVIII, nr. 14131, 
serie nouă — nr. 97, 18 aprilie 1990, p. 4. 

10. Potrivit comunicatului de presă al biroului casei regale, regele atrăgea atenţia membrilor CPUN 
asupra faptului că „legea electorală poate predetermina dreptul tuturor românilor de a adopta o 
constituţie la un stagiu ulterior. [...] orice prevedere constituţională, de orice natură, ar trebui să 
fie supusă aprobării poporului” ; Biroul de presă al regelui Mihai (13 aprilie 1990), art. cit. 

li. Biroul de presă al regelui Mihai (13 aprilie 1990), art. cit. 

amploarea dezbaterilor care au însoţit acest episod. Istoricul a arătat în analiza sa că 
tocmai atitudinea rezervată a monarhului a sugerat în presa vremii un mode! democratic 
care aducea monarhia în planul unei discuţii practice. Forma de stat, opusă în mod 
tradiţional republicii, era astfel asociată cu o viziune „mecanicistă” a democraţiei care 
proslăvea proiectul interbelic, impunea judecăţi „consensuale” regimului comunist şi 
muta centrul de greutate al schimbărilor sociale spre deciziile şi configuraţia exclusivă 
a clasei politice!?. La polul opus al acestei tentative a regelui de a veni în ţară s-a înscris 
plasarea evenimentului într-un top al celor mai proeminente gafe politice petrecute între 
1990 şi 1993. Conform opiniilor parlamentarilor din PDSR, PAC, PUNR, PNŢCD, 
PDAR şi PL '93 şi celor publicate în Dilema!?, încercarea eşuată a regelui de a petrece 
sărbătorile în România a fost etichetată drept un „incident ridicol” atât pentru persoana 
monarhului, cât şi pentru imaginea statului român. 


Societatea civilă şi presa internaţională 
devoalează abuzul guvernului 


Momentul a beneficiat de un ecou peste orice aşteptări în presa naţională, în opinia 
publică autohtonă şi în mediile internaţionale. Spre exemplu, cunoscutul dramaturg 
român stabilit la Paris Eugene Ionesco se declara, la 15 aprilie 1990, într-o scrisoare 
trimisă regelui Mihai I, „mâhnit” şi „profund întristat” de evenimentele petrecute pe 
relaţia Versoix-Bucureşti. Invocând accentuarea unui deficit de credibilitate la nivelul 
naţiunilor vestice cu privire la România, Ionesco a subliniat că „este ruşinos pentru 
România, este ruşinos pentru Elveţia şi pentru atâtea ţări străine. Aici, la Paris, toată 
lumea e revoltată. Români şi străini”!%. În acelaşi timp, alte organizaţii ale societăţii 
civile, partide politice sau personalităţi publice au luat atitudine faţă de retragerea vizei 
regelui. Membrii Grupului pentru Dialog Social au calificat situaţia ca „incompatibilă 
cu o Românie civilizată şi democratica”!>. 

În presa şi la televiziunile franceze evenimentul a fost viu disputat. France-Soir, 
Antenne 2, Le Figaro, Liberation au comentat ştirea refuzului autorităţilor române de a 
permite accesul regelui în propria ţară. Spre exemplu, canalul de televiziune Antenne 2 
se întreba retoric, prin jurnaliştii săi, „dacă monarhismul nu mai e îmbrăţişat de români, 
de ce totuşi nu i s-ar permite [regelui, n.n.] să vină la Bucureşti, Timişoara etc. ?”, în 
timp ce publicaţia Liberation a remarcat o slabă susţinere populară a monarhului. Astfel, 
ziariştii francezi au observat că la aeroport se strânseseră doar 300 de persoane ca să-l 
întâmpine pe Mihai I, iar după aflarea deciziei guvernului, doar 100 de demonstranți au 
participat la o manifestaţie spontană în centrul capitalei. Majoritatea materialelor au 
indicat o slabă popularitate a soluţiei regale şi au condamnat aproape univoc maniera 
guvernului de la Bucureşti de a soluţiona problema. Acelaşi Liberation a accentuat că 
„refuzul in extremis al vizitei «riscă de a fi luat ca un semn suplimentar al slăbiciunii 
actualului regim, care pare a fi cuprins de panică la cea mai mică ocazie»”1$. 


12. Lavinia Betea, „Monarhia ca soluţie a democraţiei”, Jurnalul Naţional, 12 aprilie 2010, p. 21. 

13. Petru Ionescu, „Gafe la stânga şi la dreapta”, Dilema, anul II, nr. 78, 8-14 iulie 1994, p. 7. 

14. Eugene Ionesco, „Să trăiţi, Majestate”, 22, anul I, nr. 14, 20 aprilie 1990, p. 6. 

15. „Comunicat”, 22, anul I, nr. 14, 20 aprilie 1990. 

16. Corneliu Vlad, „Paştele regelui în presa franceză”, România liberă, anul XLVIII, nr. 14131, 
serie nouă - nr. 97, 18 aprilie 1990, p. 6. 

Anularea vizei regelui si atitudinea guvernului marchează 
debutul conflictual al relațiilor autorităților postcomuniste 
cu familia regală 


Consecințele imediate ale respingerii vizitei s-au tradus într-o răcire totală şi bruscă a 
relaţiilor dintre familia regală şi executivul român. În mesajul distribuit presei imediat 
după anularea vizitei, casa regală condamna poziţia schimbătoare a politicienilor de la 
Bucuresti, excluzând varianta oficială — aplicarea legii electorale şi evitarea violenţelor 
spontane. Dezvaluind în acelaşi timp etapele discuţiilor dintre cele două parti, oficialii 
casei regale au recunoscut implicit negocierile purtate cu autorităţile române, discuţii 
care au avut initial un caracter confidential. 

Din cronologia evenimentelor, din etapele negocierilor descrise de actorii politici şi 
din materialele publicate reținem două detalii importante. În primul rând, a fost vorba 
despre disponibilitatea autorităţilor române de a răspunde nu numai afirmativ, ci şi 
logistic la intenţia regelui de a vizita România. În al doilea rând, din analiza presei reiese 
că regele a admis probabil o înţelegere informală şi, mai mult, a avut un canal important 
de comunicare cu un guvern aparent ostil, care s-a oferit - cel putin declarativ - să 
sprijine vizita sa. Nu putem stabili dacă toate acţiunile oficialilor români au fost menite 
să genereze rezultatul ştiut sau dacă desfăşurarea evenimentelor a dus, previzibil, spre 
această direcţie. Cert este că din comunicatul regelui reiese o anume frustrare privind 
„dezvăluirea” detaliilor negocierilor, ceea ce arată că monarhul nu a prevăzut în abor- 
darea acestui subiect un asemenea scenariu. 

Faptele descriu o realitate politică concretă: deşi monarhul se afla pe poziţii anta- 
gonice în raport cu guvernul provizoriu de la Bucureşti, dialogul a existat, în spatele 
uşilor închise, departe de ochii presei şi ai publicului. Acest fapt, dezvăluit ulterior, nu 
a oprit organizaţii pro- şi antimonarhice să protesteze pe tema refuzului puterii de la 
Bucureşti de a-i permite regelui Mihai I întoarcerea acasă. În capitală, o anumită „Ligă 
Anti Monarhică Română” a organizat un miting la care au luat parte câteva sute de 
persoane şi la care s-au scandat lozinci împotriva „partidelor istorice”, În replică, sus- 
ţinătorii regalității au desfăşurat o contramanifestatie in care i-au etichetat drept „bol- 
şevici” pe susţinătorii puterii şi au scandat afirmaţii care făceau trimitere la continuitatea 
Frontului Salvării Naţionale cu Partidul Comunist Român şi la eşecul Revoluţiei Române. 
Există şi poziţii care arată că aceşti „contramanifestanţi” nu erau promonarhisti, ci doar 
promotori ai apărării drepturilor omului”. 

Politică a fost şi presupusa strategie a liderilor Ion Iliescu şi Petre Roman. Potrivit 
tezei jurnalistului Paul Gheorghiu, aceştia au încercat iniţial o „diversiune” prin invita- 
rea/acceptarea vizitei regelui. Scopul a fost „discreditarea adversarilor politici realmente 
periculoşi”, prin metode „tipic comuniste”, care ar fi declanşat la nivelul percepţiei 
publicului o asociere a liderilor opoziţiei cu personalitatea monarhului, schimbând ast- 
fel cursul evenimentelor. Această retorică a fost utilizată şi de Radu Câmpeanu, liderul 
Partidului National Liberal şi principalul contracandidat al lui Ion Iliescu. Contrariat de 
motivele pentru care preşedintele în funcţie a autorizat initial vizita lui Mihai I, Câmpeanu 
l-a chestionat pe Ion Iliescu, etichetându-l totodată drept „criptocomunist” : „Aţi aflat 
că îl cunosc pe rege şi vreţi să mă puneţi în situaţia proastă de a-l refuza în momentul 


17. Lavinia Betea, art. cit. 

când ar cere probabil să mă vadă”. Deşi nu poate fi confirmat sau infirmat, scenariul 
pare plauzibil, de vreme ce, aşa cum au remarcat şi jurnaliştii de la România liberă, 
vizita a fost suprimată în baza motivelor expuse mai sus, deşi se ştia prea bine că se 
apropia campania electorală. Argumentele invocate în scenariul lui Paul Gheorghiu 
conexează anularea vizitei cu momentul în care prim-ministrul şi preşedintele au reali- 
zat ce impact „nefast” putea să aibă întoarcerea regelui, din perspectiva suportului 
popular şi a deschiderii unui nou subiect politic în proxima campanie electorală!S. 


Interpretări şi argumente juridico-istorice în disputa 
privind rolul şi revenirea regelui în România 


Aprecierea acestei controverse implică şi necesită o dezbatere mai amplă asupra rolului 
politic şi/sau istoric al regelui Mihai I şi al oportunității regalității în noile condiţii 
istorice şi sociale generate de prăbuşirea dictaturii comuniste. În preajma acestui eveni- 
ment din aprilie 1990 au existat câteva detalii care trebuie amintite. În comunicatul 
oficial al casei regale distribuit presei după incidentul retragerii vizei regelui, deşi 
monarhul a subliniat că argumentul legii electorale nu poate conditiona securitatea 
cetăţenilor unui stat de drept, Mihai I a adus în discuţie litigiul care a şi prevalat inter- 
zicerea accesului în România. În acest sens, pentru că guvernul României admitea 
retragerea cetăţeniei române de către Consiliul de Miniştri, în 1948, regele nu mai era 
considerat cetăţean român şi deci necesita viză turistică. De aici a pornit practic şi 
disputa in jurul adevăratelor motivații ale celor două parti; autorităţile opinau că era 
vorba de vizita unui personaj politic în preajma unui moment electoral, şi nu a unui 
simplu cetăţean. Chiar dacă regele a invocat în interviul care anunţa vizita caracterul 
privat al acesteia, răspunsul său care a urmat incidentului de pe aeroportul din Zürich!’ 
a schimbat total datele problemei. „E o situaţie inedită pentru mine! ”*°, spunea afectat 
regele atunci, dar preciza ulterior că, „în concordanţă cu Actul Final de la Helsinki din 
1975, România este obligată să acorde cetăţenilor săi dreptul de intrare în ţară în orice 
moment”. Aşadar, deşi regele solicitase viză de intrare, admițând în acest fel procedura 
care evidenția lipsa posesiei unui paşaport românesc, Mihai I a invocat în acelaşi timp 
o problemă juridică, privind respectarea drepturilor omului, în baza convențiilor şi 
tratatelor internaţionale la care România era parte. Transformarea unei chestiuni „private” 
într-una statală se circumscrie astfel dezbaterii în sine despre scopul vizitei şi statutul 
monarhului. 

Practic, prin demersurile şi controversa creată în jurul acestei situaţii, regele a 
consimţit iniţial la procedura aplicată unui cetăţean străin, iar executivul român s-a 
prevalat, sub pretextul unei decizii institutional-consensuale, de un motiv inexistent. 
Evenimentul, care a stat sub semnul dublei măsuri, a abuzului, a negocierilor ascunse 
şi a acuzelor reciproce are şi valenţe politice cu posibile efecte pentru imaginea şi parcursul 


18. Paul Gheorghiu, „Liga Monarhică — o nouă diversiune”, România liberă, anul XLVIII, nr. 14132, 
serie nouă - nr. 98, 19 aprilie 1990, p. 3. 

19. „Fostul rege Mihai a renunţat la vizita în România”, Adevărul, anul 1, nr. 93, 13 aprilie 1990, p. 4. 

20. Lavinia Betea, art. cit. 

21. Biroul de presă al regelui Mihai (13 aprilie 1990), art. cit. 

european al Roinâniei. Regele Mihai I a admis atunci că apartenenţa României la clubul 
statelor europene, bazat pe valori democratice, atârna şi de acest moment: „Cererea 
recentă a României de a fi primită în Consiliul European depinde de asemenea de res- 
pectarea acestei condiţii”2. 

O altă argumentatie privind calitatea politică a regelui Mihai I şi, prin urmare, a 
acţiunilor sale a venit din partea istoricului literar Alexandru George. În postura de 
comentator politic şi de analist al vieţii publice autohtone, în primii ani postdecembrişti 
Alexandru George a caracterizat imaginea şi statutul lui Mihai I ca decurgând dintr-un 
profund rol politic. Plecând de la asertiunea că regele Mihai I a avut o soartă total 
diferită de ceilalţi monarhi europeni care şi-au pierdut tronurile în urma instalării regi- 
murilor totalitare, autorul a consacrat un spaţiu vast unei incursiuni critice în monarhis- 
mul românesc. Astfel, Alexandru George a văzut utilitatea monarhiei prin prisma unui 
„factor de echilibrare” a vieţii politice autohtone şi ca o formulă de consolidare a unirii 
principatelor. În concepţia acestuia, „criza regalității româneşti” a apărut odată cu prima 
abdicare a lui Carol al II-lea, dar mai ales prin instaurarea regimului de dictatură per- 
sonală consfințit prin Constituţia din 1938”. 

Parcursul politic al lui Mihai I începe, în opinia lui Alexandru George, în momentul 
în care, abandonat de toate forțele politice, Carol al II-lea a lăsat puterea generalului 
fon Antonescu şi nu fiului său, aşa cum cerea cutuma familiei regale. Lipsit de prero- 
gative şi fiind într-o situaţie de subordonare - spune editorialistul -, Mihai I s-a aflat 
în situaţia lui Victor-Emanuel al Italiei, „flancat, dar de fapt dominat de un «Conducător»”, 
care a trebuit să colaboreze nefiresc cu un dictator, iar apoi cu un guvern procomunist. 
Rolul politic al regelui Mihai I a fost unul pronunţat şi determinat deopotrivă de situa- 
tia specială în care s-a aflat: „El nu a fost însă un rege propriu-zis şi cu atât mai putin 
nu şi-a exercitat rolul pe care i-l dădea Constituţia”. În plus, materialul din România 
liberă insistă asupra statutului politic al monarhului, prin susţinerea populară de care a 
beneficiat în anii războiului şi imediat după („a întrupat supremele speranţe ale popo- 
rului”), realizând un model politic proiectat de tatăl său: „În fond, [Mihai 1, n.n.] a 
realizat tocmai ce tatăl său imaginase pentru sine însuşi în ultimii ani de domnie : a fost 
adevăratul preşedinte al Partidului Națiunii, căci a avut de «partea sa» imensa majoritate 
a poporului român”. Editorialistul Alexandru George a opinat că actul istoric de la 
23 august i-a conferit monarhului calitatea de personaj politic, iar, în urma împrejură- 
rilor postrevolutionare şi postcomuniste - spune criticul literar -, Mihai I nu putea fi 
considerat un arbitru al scenei politice. Totodată, schimbarea configurației politice dupa 
1944 este pusă indirect pe seama acţiunilor regelui. Comparat mai mult cu Alexander 
Dubéek decât cu alti monarhi europeni, regele Mihai I apare ca un personaj supralicitat 
politic si prin faptul că - spune Alexandru George - nu a beneficiat de sprijinul 
Providentei, din acest motiv excluzându-se a priori şi legitimarea sa divină”. 


22. Ibidem. 

23. Alexandru George, „Gânduri despre Monarhie”, Adevărul, anul XLVIII, nr. 14131, serie nouă - nr. 97, 
18 aprilie 1990, pp. 1, 4. 

24. Ibidem. 

Regele şi familia sa, expulzați din tara, ca reper 
al confruntării simbolice cu noua putere politică 


Evenimentul care a proiectat aproape pentru totdeauna natura relaţiei dintre autorităţile 
postcomuniste de la Bucuresti şi ultimul suveran al României a fost unul dintre cele mai 
violente simbolic din toată tranziţia de la comunism la democraţie. La câteva zile după 
această tentativă a regelui de a vizita ţara, în decembrie 1990, expulzarea sa şi ecoul 
generat în presa naţională, dar mai ales în mediile prooccidentale?, au atins un nivel 
nemaiîntâlnit al reverberatiilor politice. Memoria colectivă reţine astfel secvenţe stanje- 
nitoare cu membrii familiei regale escortati pe drumurile României şi flancati de forte 
de ordine”. Diferită ca polemică, context şi desfăşurare”, încercarea regelui de a vizita 
tara la 25 decembrie 1990 a rămas un reper important în crearea unei lupte simbolice 
între autorităţi şi revenirea monarhului. După cum remarcă şi profesorul Vladimir 
Tismăneanu, câştigarea unui aport de legitimitate pare să fi fost miza unor controverse 
care s-au purtat între argumente de ordin tehnic şi motivații cu caracter politic. Insistând 
asupra ideii că expulzarea regelui a fost de fapt o repudiere a continuității democratice 
a guvernantilor, acelaşi Vladimir Tismăneanu a afirmat cu ocazia respectivă că „echipa” 
condusă de Petre Roman şi lon Iliescu încerca atunci să-şi consolideze imaginea de 
„păstrători ai valorilor nationale””’. 

Raporturile dintre dimensiunea vizitei, caracterul său şi succesiunea desfăşurării 
evenimentelor, pe de o parte, şi răspunsurile autorităţilor, pe de altă parte, au fost în 
final disproportionate. Având în vedere precedentul din aprilie 1990, când, puse in fata 
unor acuzaţii reciproce, părţile au recunoscut indirect negocierile purtate înaintea eve- 
nimentului propriu-zis, intervenţia principesei Margareta pe lângă prim-ministrul Petre 
Roman“ a nuantat de această dată dezbaterea privind caracterul vizitei. 

Ceea ce remarcăm în mod deosebit la acest moment este duritatea măsurilor luate şi a 
acuzațiilor formulate. Monarhul utiliza un paşaport danez care nu impunea, după pro- 
priile declaraţii, solicitarea unei vize”, astfel că lucrătorii de la autoritatea de frontieră 


25. Tia Şerbănescu, „Imaginea României”, Adevărul, nr. 14339, serie nouă - nr. 305, 28 decembrie 
1990, p. 1. 

26. Vezi, spre exemplu, la aproape 20 de ani de la acest eveniment, secvenţa relatată de Mircea 
Mihăieş, „Contrafort: Republică sau Monarhie ? ”, România literară, anul XLI, nr. 22, 5-11 iunie 
2009; de asemenea, emisunea „13-14 cu Liviu Mihaiu” (tema emisiunii, „Monarhie versus repu- 
blicd”), realizată de Liviu Mihaiu şi Andrei Gheorghe, difuzată de Radio Guerrilla, 30 martie 2009, 
intervalul orar 13 : 03-14: 00. 

27. A. Sergiu şi A. Păduraru, „Cele 11 ore şi 27 de minute ale unei vizite neanuntate”, Adevărul, 
anul I, nr. 305, 27 decembrie 1990, pp. 1, 5. 

28. Vladimir Tismăneanu, „Pălmuirea istoriei”, 22, anul II, nr. 1, 11 ianuarie 1991, pp. 8-9. 

29. Ibidem. 

30. „Autorităţile române au ştiut”, România liberă, anul XLVIII, nr. 14340, serie nouă - nr. 306, 
29 decembrie 1990, p. 5. 

31. Bogdan Baltazar, purtătorul de cuvânt al guvernului, afirma că „[Regele, n.n.] a venit în România 
pe baza unei informaţii greşite pe care un stat incompetent i-a dat-o, fiindcă el credea că mai este 
în vigoare convenţia de desființare a vizelor diplomatice între Regatul Danemarcei şi România, 
încheiată în anii 1980, când Ceauşescu era pentru Occident un mare idol. El a crezut că această 
convenţie de desființare a vizelor la purtătorii de paşapoarte diplomatice ai celor două tari mai este 
în vigoare. El şi staful lui încremenit în timp şi în proiect n-au ştiut că în 1988, din cauza fărăde- 
legilor lui Ceauşescu, Regatul Danemarcei denunţase această convenţie” (vezi interviul cu Bogdan 

i-au permis regelui accesul in ţară. Alte surse”? indică faptul că autorităţile române 
emiseseră o viză valabilă 24 de ore care, ulterior, ar fi fost anulată. Oprirea regelui prin 
blocarea autostrăzii Bucureşti-Piteşti, în apropierea localităţii Curtea de Argeş, cu un 
baraj de mijloace mobile motorizate aparţinând Ministerului de Interne şi Ministerului 
Apărării, dotate cu armament şi muniţie, a adus în discuţie scenariul folosit în aprilie 
1990 şi panica creată în jurul unui eveniment care îl avea în centrul său pe fostul şef de 
stat în timpul celui de-al Doilea Război Mondial”. Retinerea paşaportului regelui, opri- 
rea aeronavei la sol, expulzarea monarhului cu un avion militar, precum şi unele amănunte 
descrise la fata locului („În apropierea intrării în oraş, poliţia a organizat însă un baraj 
cu vehicule militare şi tractoare. Suita regală a fost întâmpinată cu pistoale automate 
îndreptate asupra ei”), dar şi imaginile difuzate de postul national, cu toate etapele 
„sejurului regal” au transformat o vizită particulară într-un scandal internațional”. Mai 
mult, implicarea unor instituţii ale statului, efectele negative generate de luarea unor 
decizii la limita legalităţii, a onoarei şi a bunului-simt, necoordonarea autorităţilor”, 
precum şi virulenta declaraţiilor guvernamentale au scos în evidenţă politizarea şi instru- 
mentalizarea excesive ale unui eveniment desfăşurat pe durata uneia dintre cele mai 
importante sărbători ale creştinătăţii. 

Declaraţia de presă a purtătorului de cuvânt al guvernului, Bogdan Baltazar”, per- 
soana autorizată să emită opiniile oficiale ale decidentilor guvernamentali, a rămas in 
folclorul popular drept una dintre cele mai neinspirate, mai calomnioase şi mai dezono- 
rante manifestări oficiale ale unui demnitar român la adresa regelui Mihai I şi a familiei 
sale. Solicitat să ofere detalii şi poziţia guvernamentală cu privire la situaţia creată în 
jurul vizitei lui Mihai I şi a măsurilor luate de executivul de la Bucureşti, acesta a sub- 
liniat că guvernul nu a ştiut de intenţia monarhului de a vizita România decât după ce 
acesta se afla deja pe teritoriul ţării. Totodată, calificând drept „sfidătoare” scrisoarea 
trimisă de principesa Margareta şefului executivului român, Bogdan Baltazar a făcut 
aprecieri personale la adresa lui Mihai I şi a familiei sale, aducând grave prejudicii de 
imagine instituţiei pe care o deservea şi politizând excesiv o dispută care era, aparent, 
una birocratică. lată ce spunea demnitarul : „Evident că nu putem numi în niciun fel 
această notificare [scrisoarea principesei Margareta pentru prim-ministrul Petre Roman, 
n.n.], o putem considera o notificare a menţinerii dispretului pe care această familie l-a 
avut întotdeauna, în fapt, faţă de acest popor, pe care nu l-a înţeles niciodată şi pe care 


Baltazar, în Adriana Săftoiu, Vocile puterii. De vorbă cu purtătorii de cuvânt, postfață de Emil 
Hurezeanu, Editura Trei, Bucureşti, 2007, p. 35). 

32. loan Roşca (coord.), România. Date şi fapte, Agenţia Română de Presă AGERPRES, Bucureşti, 
2011; p.23. 

33. Sorin Roşca Stănescu, „Regele expulzat ! ”, România liberă, anul XLVIII, nr. 14338, serie nouă - nr. 304, 
27 decembrie 1990, pp. 1-2. 

35. Stelian Tănase, „12 ore de întuneric”, România liberă, anul XLVIII, nr. 14338, serie nouă - nr. 304, 
27 decembrie 1990, p. 1. 

36. M. Nicolae, „Şi totuşi regele era aşteptat! ”, Adevărul, anul I, nr. 305, 27 decembrie 1990, 
PPr Whe Be 

37. Bogdan Baltazar, după aproape 20 de ani de la eveniment, dădea o interpretare cu totul nouă celor 
întâmplate relatând că, de fapt, declaraţia fusese dată unui sigur jurnalist — Paul Grigoriu - care, 
la rândul său, o adusese la cunoştinţa directorului AGERPRES de la acea vreme, Neagu Udroiu. 
Neprofesionalismul acestuia din urmă, povesteşte Baltazar, ar fi dus la o decizie unilaterală a direc- 
torului, şi anume la transformarea interviului în comunicat de presă şi la distribuirea sa sub antetul 
guvernului (Adriana Săftoiu, op. cit., pp. 36-37). 

continuă să nu-l respecte astazi”**. Peste ani, Baltazar şi-a completat poziţia afirmând 
că scrisoarea fiicei regelui era antedatată, astfel că aceasta ajunsese după vizita monarhu- 
lui, iar tocmai tonul folosit era cel care generase reacţia dură a guvernului”. Chiar oficialii 
casei regale au comparat, în declaraţia de presă care a urmat evenimentului, afirmaţiile 
lui Bogdan Baltazar cu mistificările aberante ale propagandei comuniste de după 1947%. 


Reacţia societăţii civile, a opoziţiei şi a regelui 


Cum era de aşteptat, criticile la adresa executivului s-au întețit, condamnarea „expul- 
zării” a fost aproape unanimă şi a devenit o nouă temă a opoziţiei politice sau civice 
la adresa puterii de la Bucureşti. Alianţa Civică a înaintat un protest Parlamentului 
României, cerând condamnarea fermă a cabinetului condus de Petre Roman pentru 
abuzurile săvârşite în exercitarea autorităţii faţă de persoana regelui Mihai I şi a familiei 
sale“. Totodată, Asociaţia Fostilor Deținuți Politici a catalogat ca „incalificabile” măsu- 
rile guvernului, ele fiind traduse ca „o grosolană şi iresponsabilă încălcare a drepturilor 
omului”. Membrii asociaţiei au concluzionat că, în urma acestor abuzuri, reprezentanţii 
puterii „rămân, aşa cum au fost dintotdeauna, comunişti în gândire şi comunişti în 
fapte”, subliniind în acelaşi timp că aceste derogări de ia litera legii şi a convențiilor 
internaţionale nu reprezintă altceva decât o nouă încercare de falsificare a istoriei 
României“. Alte luări de poziţie au interpretat deciziile guvernamentale drept „gafe 
monumentale” sau abuzuri şi au calificat cele petrecute drept o „ruşine”?. 

În aceeaşi notă critică la adresa executivului de la Bucureşti se înscriu şi protestele 
partidelor politice şi ale altor asociaţii sau organizaţii civice. Spre exemplu, filiala din 
Germania a Alianţei Civice a condamnat abuzurile săvârşite de guvernanţii români 
prin „expulzarea” regelui Mihai I, invocând totodată contextul, motivațiile politice şi 
fundamentele istorice care au însoţit acest moment. Considerată „antiromânească şi 
anticreştină”, oprirea regelui a fost sancţionată în termeni radicali, făcându-se astfel 
o analogie cu regimurile comuniste, care îngrădeau drepturile omului şi obturau prac- 
ticarea religiei: „Această brutală şi necivilizată împiedicare a unui român de a se 
reculege şi ruga în sfânta noapte a Crăciunului la mormintele străbunilor săi dovedeşte, 
încă o dată, cât de lipsită de omenie este puterea instalată la conducerea ţării noastre. 
[...] Puterea actuală, emanatie finală a zecilor de ani de teroare comunistă şi nu a 
revoltei din decembrie 1989, cum îi place să se considere, a dovedit încă o dată cât 
este de străină de poporul român, de credinţa lui, de tradiţiile lui, de eroii lui, cât şi 
de întreaga lume civilizata”™. 

41. „Proteste privind expulzarea abuzivă a Regelui”, România liberă, anul XLVIII, nr. 14340, serie 
nouă - nr. 306, 29 decembrie 1990, p. 2. 

42. „Protest”, România liberă, anul XLVIII, nr. 14339, serie nouă - nr. 305, 28 decembrie 1990, 
p. 1. 

43. Sorin Roşca Stănescu, art. cit. 

44. „Proteste privind expulzarea abuzivă a Regelui”, p. 4. 

Partidul Social Democrat Român a invocat calitatea de cetăţean a regelui Mihai I, 
„născut, crescut şi educat în România”, precum şi meritele sale în lovitura de stat de la 
23 august 1944 împotriva „coaliţiei Axei Fasciste, salvând ţara de la un dezastru”. 
Formatiunea a dezaprobat imediat evenimentul de la 25 decembrie 1990, catalogând 
atitudinea guvernului drept „arbitrară şi nejustificată”. Poziţia Partidului Naţional Liberal, 
partid de opoziţie cu o atitudine ambiguă în anii 1990 în privinţa restauratiei monarhice, 
a fost oarecum moderată. Deşi a adus în discuţie argumente care au fost invocate în 
prealabil de alti competitori politici sau mişcări civice, tonul folosit nu s-a distins ca 
fiind unul violent împotriva puterii. Astfel, liberalii se declarau surprinşi de intenţia 
regelui de a vizita tara şi concluzionau că „s-ar fi cuvenit (ca vizita, n.n.] să fie pregă- 
tită în mod corespunzător”, nefiind foarte clar de partea cui plasau aceştia culpa pentru 
organizarea defectuoasă a primirii monarhului. În continuare, apelul PNL a menţionat 
totuşi că, în pofida disfunctionalitatilor create de ambele părţi în tratarea legală şi logis- 
tică a unui subiect sensibil, regele ar fi trebuit să fie lăsat să-şi petreacă Crăciunul în 
ţară şi să meargă la mănăstirea Curtea de Argeş pentru a se reculege la mormintele 
strămoşilor săi. În finalul comunicatului înaintat presei, liberalii au calificat măsurile 
luate de autorităţi în cazul reţinerii şi expulzării regelui drept „o gravă greşeală politică 
şi morală”, un „gest pripit şi nedrept al guvernului”, care s-a transformat rapid într-un 
„nedorit motiv de discreditare” pentru imaginea României în plan internaţional“. 
„Filialele Uniunii Mondiale a Românilor Liberi din România”, angajate „să restabilească 
legătura între românii de pretutindeni”, au văzut în îndepărtarea regelui o a doua expul- 
zare a sa, după 43 de ani. Sucursalele autohtone ale organizaţiei fondate în exil de Ion 
Raţiu, lider al Partidului Naţional Ţărănesc Creştin Democrat, au calificat întâmplarea 
care l-a avut în centrul său pe regele Mihai I drept un „abuz de putere” faţă de cel care 
„a fost şi a rămas, de fapt şi de drept, român, descendentul suveranilor care au facut 
din tara noastră România modernă”. 

Tema dublei expulzări este reiterată şi de însuşi regele Mihai I în mesajul de Anul 
Nou 1991, adresat românilor. Invocând „lovitura de stat comunistă din 30 decembrie 
1947” şi amintind motivul vizitei în România - „pentru a mă ruga împreună cu voi şi 
pentru voi” -, monarhul a acuzat în mod direct puterea neocomunistă de la Bucuresti 
de brutalitatea măsurilor luate în respingerea sa din ţară. În punctul culminant al dis- 
cursului, guvernanţii postdecembristi sunt stigmatizati ideologic („Aceleaşi forte care 
mă obligaseră acum 43 de ani să abandonez funcţiile mele, sub ameninţarea execuţiei a 
1.000 de studenţi luaţi ostatici, s-au hotărât din nou să se opună brutal voinţei şi drep- 
tului meu de a veni în mijlocul vostru”), dar şi din punctul de vedere al tacticilor folo- 
site, cu guvernul stalinist condus de Petru Groza („Constat astfel cu regret că aceste 
forţe, cu aceleaşi metode şi minciuni care au distrus economia, societatea şi sufletul 
României, există şi se manifestă încă astăzi”). 


45. Ibidem. 

46. Ibidem. 

47. „Mesajul adresat poporului român de către majestatea sa regele Mihai I al României cu ocazia 
Anului Nou 1991”, România liberă, anul XLVIII, nr. 14341, serie nouă - nr. 307, 4 ianuarie 1991, 

Demisia unui ministru al guvernului 
si reactia lui Ion Iliescu 


Un gest politic important in analiza dimensiunii politice a tentativei regelui Mihai I de 
a vizita România in decembrie 1990 a fost cel generat de reacţia oarecum neaşteptată şi 
radicală a unui membru al executivului. Andrei Pleşu, ministru al Culturii în primul 
guvern postdecembrist, şi-a înaintat demisia şefului guvernului în primele zile ale lui 
ianuarie 1991, ca urmare a refuzului autorităţilor române de a-i acorda viza regelui, dar 
şi din cauza disfuncţionalităţilor create de luarea deciziilor în interiorul executivului. 
Pleşu a acuzat atunci lipsa de transparenţă la nivelul cabinetului şi a vorbit despre absenţa 
solidarităţii guvernamentale şi a consensului politic în luarea deciziilor. Mai mult, dem- 
nitarul s-a arătat totodată deranjat atât de aprecierile istorice ale purtătorului de cuvânt 
Bogdan Baltazar, cât şi de invocarea şi prezentarea în şedinţa de guvern de către minis- 
trul de Interne de la acea dată, Doru Viorel Ursu, a unui document emis de cabinetul 
lui Petru Groza. În plus, filosoful a declarat că nici nu era convins de virtuțile siste- 
mului republican. Astfel, la 2 ianuarie 1991, într-un interviu acordat postului public de 
televiziune, Andrei Pleşu anunţa public decizia şi motivele care îl determinaseră să 
apeleze la acest „protest” politic”. 

După cum era de aşteptat, o asemenea reacţie a unui membru al guvernului a gene- 
rat şi manifestații publice. La Iasi, „monarhiştii” au organizat un miting la care au luat 
parte mai bine de 2.000 de participanţi. Aceasta era de fapt o continuare a protestelor 
înaintate de partidele de opoziţie şi asociaţiile civice, în care intelectuali publici ca Mihai 
Ursachi sau Liviu Antonesei au făcut pledoarii în favoarea regalității, insistând asupra 
lipsei de legitimitate a regimului politic postdecembrist®. Dinamica evenimentelor 
provocate de expulzarea regelui Mihai I şi de polemicile politice născute din disputarea 
acestui eveniment au determinat iniţierea unor măsuri reparatorii care să soluţioneze 
problema juridică a cetăţeniei monarhului. Tot Andrei Pleşu a dezvăluit că, „în urma 
unei şedinţe, unice, prin lungimea ei [...] şi prin intensitatea discuţiilor pe care le-a 
cuprins”*!, guvernul s-a pus - doar aparent - de acord, pentru clarificarea acestei 
chestiuni delicate. 

Preşedintele Ion Iliescu a catalogat? drept „dezolantă” natura mijloacelor folosite 
de regele Mihai I în încercarea sa de a reveni pe pământul natal: „M-a dezolat maniera 
lui de a aborda această problemă. Chiar pentru un om simplu, a se folosi de minciună, 
de subterfugii, de fals pentru a pătrunde pe uşa din dos într-o ţară e nedemn, dar pen- 
tru un om cu pretenţii de suveran! ”. Declaraţia primului om în stat nu a făcut însă 
referire la mijloacele folosite de întreaga pleiadă de instituţii implicate în operaţiunea 
de „recuperare” a „fostului monarh”, sugerând doar o variantă vehiculată intens în 
mediile publice de după decembrie 1990. Scenariul spunea că, folosidu-se de un paşaport 
danez, regele ar fi încercat să pătrundă fraudulos în România, luând pe neaşteptate 
autorităţile române. Mai mult, s-a afirmat că Mihai I ar fi recurs la violenţă în unele 


48. Vezi Monitorul Oficial, nr. 122, 29 mai 1948. 

50. Ibidem. 

51. Ibidem. 

momente ale scurtei sale şederi*. De asemenea, la bordul unui avion închiriat regele 
nu ar fi figurat în scurta listă cu pasagerii trimisă autorităților de frontieră. O teză con- 
spirativă a venit ulterior din partea lui Petre Roman™ care, la doi ani de la eveniment, 
mărturisea că refuzul de a-i permite regelui desfăşurarea vizitei în România a fost unul 
orchestrat, menit să conducă la căderea guvernului; teoria sa il incrimina pe Virgil 
Măgureanu ca principal actor al acestui scenariu, de aici nereiesind însă foarte clar cine 
fuseseră cei care l-au convins pe Roman să ia această decizie - împotriva instinctului şi 
a voinţei sale politice — , de ce anume planul dejucase şi, mai ales, care fuseseră even- 
tualele consecinţe „ascunse” ale acestuia. 

Discursul lui Ion Iliescu in problema expulzării regelui dădea dovadă, încă o dată, 
de o abilitate politică aparte, care l-a caracterizat în toată cariera sa politică ce însumează 
mai bine de 60 de ani de metamorfoze doctrinare sau demnități politice deţinute. Iliescu 
nu a respins ideea unei colaborări viitoare, ci a dat asigurări asupra bunelor intenţii ale 
autorităţilor române, ca o condiţie sine qua non pentru obţinerea oficială a unei vize de 
intrare în ţară : „Nu respingem aşa ceva [cerere formulată de rege pentru obţinerea vizei 
turistice, n.n. ], dacă vine cu propuneri clare, curate, cinstite, ceea ce nu prea s-a dove- 
dit până acum”. 


Concluzii 


Consecințele lui 1989 au fost atât de evidente pentru primii ani postdecembristi, încât 
atitudinea noii puteri de la Bucureşti, instalată ca urmare a revoltei populare din decem- 
brie 1989, a proiectat o întreagă luptă reală şi simbolică, deopotrivă, cu legitimitatea, 
cu memoria publică, cu trecutul şi cu ultimul suveran al României. Încă din decembrie 
1989, atunci când regele, în primele zile ale Revoluţiei de la Timişoara, s-a adresat pe 
canalele radiofonice românilor, a devenit oarecum evident că întoarcerea sa era una 
dintre temele importante şi care urma să măsoare gradul de acceptare până la care noii 
actori urmau să faciliteze reconcilierea cu trecutul. Pentru opoziţia politică, fragmentată 
şi slabă numeric, cel putin până în aprilie 1990, tema revenirii lui Mihai I nu a existat. 
Aceasta a devenit un subiect de dezbatere treptat, pe măsură ce organizaţiile politice şi 
civice au sesizat nu numai că măsurile folosite împotriva regelui, de o duritate extremă, 
pot fi folosite şi împotriva lor (a se vedea mineriada din iunie 1990), ci şi că această 
temă are un impact major asupra unei părţi din electorat. Tema revenirii regelui a recu- 
plat aproape instantaneu dezbaterea asupra formei de guvernământ. În frunte cu liderii 
din jurul lui Ion Iliescu şi Petre Roman, gruparea ipostaziată de aceştia ca prelungire a 
unor părţi semnificative din Partidul Comunist a folosit naraţiunea revenirii regelui ca 
o temă de mobilizare a propagandei contramonarhice, ideologizată de fapt prin raportul 
referitor la paradigma de putere. Gruparea Iliescu-Roman a inclus din mers această temă 
în naraţiunea lor conflictual-simbolică şi în temele de atac. Există şi astăzi opinii con- 
tradictorii - dacă tema a fost folosită doar pentru a întregi corolarul de teme putere-opo- 
zitie (alături de alte clivaje mari, de exemplu, Est versus Vest, stânga versus dreapta 

etc.) sau dacă personalitatea regelui era pentru aceştia un pericol real, care să provoace 
riscul pierderii guvernării şi controlului instituţiilor. Cert este că, aşa cum reiese din 
pleiada de evenimente şi de obstructionari materializate în nu mai putin de zece respin- 
geri oficiale ale revenirii în ţară a regelui (între care două expulzări, în decembrie 1990 
şi in octombrie 1994) până în 1997, pentru Ion Iliescu şi aliaţii săi recunoaşterea rege- 
lui ca personaj istoric ar fi implicat nu numai asumarea meritelor acestuia pentru actul 
de la 23 august 1944 şi în ceea ce priveşte opoziţia faţă de regimul comunist, ci ar fi 
admis automat includerea lui într-un format de erou naţional care putea contribui la 
reconstrucţia ţării. Iar această reconsiderare ar fi anulat oficial propaganda istoriografică 
comunistă, naraţiunea dominantă timp de mai bine de patru decenii cu privire la monar- 
hie şi, în definitiv, ar fi reafirmat tradiţiile constituţionale ale României. Iar în aceasta 
logică, mai era un mic pas până la a i se acorda un rol politic ultimului monarh al 
românilor dintr-un şir de patru regi care fondaseră şi construiseră România modernă şi 
Mare, inclusiv prin redeschiderea discuţiei despre legitimitatea formei de guvernământ. 

Momentul din aprilie 1990 se diferenţiază de cel din decembrie prin amplitudine, 
mesaje şi metode. Dacă în aprilie 1990 a fost un amestec de confuzie, abuz, lipsă de 
predictabilitate, a fost oarecum evident că decizia nu a fost programată, ci luată în ulti- 
mul moment, din considerente politice, iar declaraţiile diferite (motive birocratice 
versus declaraţiile lui Petre Roman despre scrisoarea regelui către CPUN în februarie 
cu privire la legislaţia electorală) confirmă schimbarea planurilor. Trebuie luat în con- 
siderare că între aprilie şi decembrie 1990 au existat multe momente relevante temei 
noastre, cel mai semnificativ fiind „Piaţa Universităţii”, iar toate acestea au radicalizat 
taberele, opoziţia, dar mai ales metodele puterii. În fine, încă din aprilie s-a prefigu- 
rat - o confirmă şi declaraţiile regelui - conexarea revenirii sale de acceptarea sau 
respingerea temei legate de reintegrarea ţării în Europa. Prin propagarea acestui prim 
eveniment în presa internaţională, noua putere de la Bucureşti a proiectat un mesaj 
involuntar de repudiere a unui personaj istoric care contribuise la soarta continentului, 
iar întârzierea admiterii României în organismele europene, precum Consiliul Europei - 
aşa cum s-a reconfirmat mai târziu -, îşi are o cauză şi aici. 

Expulzarea din decembrie 1990 a regelui Mihai I a fost un act de o duritate extremă, 
după evenimentele politice din iunie, de o apreciabilă amplitudine pentru societatea 
românească. Reţinerea paşaportului, sechestrarea aeronavei la sol, ambuscada creată pe 
autostradă cu vehicule militare prin orchestrarea unui ambuteiaj, iar, ulterior, expulzarea 
regelui şi a familiei sale cu un avion militar au fost elemente de forţă care au transformat 
un incident într-un scandal internaţional ce a afectat profund imaginea şi statutul 
României. Controversele diplomatice, birocratice, declaraţiile politice contradictorii au 
fost, rând pe rând, înlocuite cu mesaje politice radicale emise de guvern şi de preşedin- 
tele Iliescu. Acestea l-au transformat pe rege într-un simbol al opoziţiei, într-o victimă 
simbolică a întregii tranzitii. Deciziile s-au luat la cel mai înalt nivel, prim-ministrul şi 
şeful statului purtând întreaga răspundere pentru expulzarea monarhului. Dând un carac- 
ter politic (prin desfăşurare şi urmări) unei vizite care putea avea caracter privat, aceş- 
tia au ridicat la un nivel nemaiîntâlnit imaginea regelui, contribuind la confruntarea 
legată de legitimitatea regimului de la Bucureşti. Acest eveniment rămâne, alături de 
mineriade, una dintre cele mai negre pete ale anilor postdecembristi, iar pentru preşe- 
dintia lui Ion Iliescu, unul dintre cele mai grave abuzuri din timpul controversatelor sale 
mandate. 


CONSECINȚELE LUI 1989: DE LA NEGARE LA EXPULZARE. NOUA PUTERE... 563 


The Consequences of 1989: From Denial to Expulsion. The New 
Governmental Power from Bucharest and the Dispute over the Return 
of King Michael I in the First Year after The Revolution of 1989 


After December 1989, once the communist regime collapsed, King Michael I - the last monarch 
of Romania (1927-1930; 1940-1947), a symbol of the free world before the establishment of 
communism, author of the act of August 23", 1944 and opponent of Hitler and Stalin - became 
even more present. The present study investigates how this theme appeared - the return of 
King Michael I -, the way in which it was interpreted, instrumentalized and disputed by the 
various societal groups, taking as significant points the events of April and December 1990. 
These two moments are different in their meanings, deployment, stages and consequences. In 
April 1990, the King’s coming was banned as a form of political motivation, and in December 
1990, as a symbolic landmark of the violence of the neo-communist authorities in Bucharest 
against the former sovereign of Romania and his expulsion took place under paramilitary 
conditions. The latter was an act of extreme harshness, following the political events of June 
1990 (the arrival of the miners and the stifling of the protests in the University Square of 
Bucharest), of appreciable magnitude for the Romanian society and the international public 
opinion. They are part of the series of abuses and wrongs committed by the neo-communist 
regime coordinated by President Ion Iliescu, a regime that would delay for many years 
Romania’s reintegration into Europe, in the world of Western democracies. 


Emanuel COPILAS 


There is no alternative. Revolutia din 1989 
ca moment fondator 
al ideologiei postcomuniste romanesti 


Introducere 


La trei decenii de la consumarea Revoluţiei din decembrie 1989, un bilanţ general al 
acestui mănunchi haotic şi polisemic de evenimente este cât se poate de bine-venit. Mai 
ales că asupra Revoluţiei pare că există un consens ideologic deja încetățenit, care pos- 
tulează schimbarea violentă a fostului regim politic drept o depăşire a „ideologiei”, a 
minciunii şi a corupţiei generalizate, precum şi a lipsei de libertate în ansamblu, toate 
aceste trăsături negative fiind asociate direct şi necritic cu regimul comunist defunct. 

Prezentul capitol nu vizează aprofundarea, clarificarea sau suplimentarea informati- 
ilor referitoare la momentul istoric 1989. Miza sa este modestă din punct de vedere 
evenimential, dar ambițioasă din punct de vedere hermeneutic şi constă în încercarea de 
a plasa Revoluţia într-o perspectivă discursivă nouă, una care jalonează pas cu pas, în 
linii mari, grila ideologică prin intermediul căreia au fost şi continuă să fie filtrate 
Revoluţia şi căderea comunismului est-european la trei decenii de la consumarea faptelor. 

Capitolul începe cu punerea in problemă a sfârşitului Războiului Rece şi a tranziti- 
ilor postcomuniste, pe filiera expansiunii capitalismului neoliberal în anii 1980 şi a 
tehnologiilor media, proces care ajunge să echivaleze politicul cu interesul individual 
mediat aproape exhaustiv de televiziune, şi continuă apoi cu o prezentare sinoptică a 
principalelor ideologii postcomuniste, acestea potenţându-se şi actualizându-se reciproc 
în funcţie de dinamica economiei politice a capitalismului postcomunist: este vorba 
despre ideologia capitalistă generală şi de anumite ramificații ale acesteia, cum ar fi 
tranziţia, anticomunismul, anticoruptia şi statul de drept. La finalul capitolului, insist 
asupra necesităţii resemnificării discursive a Revoluţiei, a sustragerii acesteia din cadrul 
hegemoniei discursive neoliberale care, aparent, a acaparat-o aproape integral. 

De aici celebra expresie din titlul capitolului, „There is no alternative”, care repre- 
zintă răspunsul premierului britanic Margaret Thatcher, unul dintre principalii promotori 
ai capitalismului neoliberal, atunci când se confrunta cu rezultatele sociale negative ale 
privatizărilor, dereglementărilor şi scăderilor de taxe din Marea Britanie a anilor 1980: 
întotdeauna există alternative, dar, pentru a fi reale, ele trebuie să depăşească aparenta 
diversitate intradiscursivă în favoarea uneia interdiscursive. Altfel spus, diversitatea în 

interiorul unei ideologii echivalează întotdeauna cu o închidere sau cel putin cu o limitare 
semantică ; adevăratele alternative sunt date de ieşirea din perimetrul ideologic respectiv. 

Din punct de vedere metodologic, textul de faţă este tributar analizei critice de dis- 
curs în forma teoretizată de Ernesto Laclau şi Chantal Mouffe. Disting astfel între 
semnificanti goi, semnificati, semnificanti nodali, logici ale echivalentei şi practici 
articulatorii care interpelează semnificantii în conformitate cu anumite decupaje seman- 
tice sau altele în cadrul unui câmp discursiv imposibil de semnificat în totalitate. 
Demersul teoretic al lui Laclau şi Mouffe este unul angajat, urmărind explicit identifi- 
carea şi limitarea hegemoniei discursive occidentale prin intermediul încurajării sau al 
configurării unor discursuri alternative cu scopul de a extinde cuceririle democratice 
occidentale în cât mai multe zone ale globului posibil, respectiv de a le completa sau, 
dacă este cazul, de a le înlocui cu proiecte emancipatoare noi, cât mai conforme cu 
realităţile sociale cărora li se adresează!. Libertatea şi egalitatea proclamate de Revoluţia 
Franceză, concepte care nu au sens decât împreună, rămân, la peste două secole de la 
anul revoluţionar 1789, simple deziderate pentru majoritatea populaţiei globului. 


Revoluţia ca proiect individualist non-ideologic : 
capital, tehnică, hegemonie? 


Declinul statelor comuniste est-europene este strâns legat de turbulentele radicale prin 
care a trecut economia globală în anii 1970, de noua direcţie pe care a luat-o capitalis- 
mul occidental pentru a face faţă noilor tendinţe geoeconomice şi pentru a profita de pe 
urma lor, precum şi de transformările structurale introduse de Mihail Gorbaciov în 
funcţionarea politică şi economică a Uniunii Sovietice, soldate cu vulnerabilizarea şi 
finalmente cu prăbuşirea superputerii rivale Statelor Unite. 

Pe scurt, economia politică de după 1945 a Statelor Unite se prezintă în felul urmă- 
tor: etalonul-aur, abandonat în timpul Primului Război Mondial, este repus pe tapet in 
cadrul conferinţei de la Bretton Woods din 1944, când dolarul devine moneda de referinţă 
globală şi convertibilitatea sa în aur este impusă la preţul de 35 de dolari uncia. Având 
un surplus comercial foarte mare şi dorind de asemenea să limiteze expansiunea influ- 
entei globale a Uniunii Sovietice, Statele Unite contribuie direct la revitalizarea econo- 
mică a foştilor inamici, Germania Federală şi Japonia, permițându-le să devină centre 
economice regionale spre care să dirijeze o parte din acest surplus comercial, în bene- 
ficiul tuturor părţilor implicate. Astfel, prin investiţii şi prin împrumuturi pentru achi- 
zitionarea de produse americane, Washingtonul îşi consolida propria industrie şi se 
asigura totodată că, în eventualitatea unei crize economice, impactul va fi redus prin 
diseminarea acestuia către puterile economice emergente. În anii 1960 însă arhitectura 
geoeconomică globală a devenit tot mai împovărătoare pentru statul hegemon, constrâns 
să cheltuie sute de miliarde de dolari pentru a acoperi costul războiului din Vietnam şi 
pentru a satisface cererile de incluziune socială tot mai mari ale tinerilor protestatari 
americani. Ca urmare, în 1971 preşedintele Richard Nixon decide să renunţe la conver- 
tibilitatea dolarului în aur, în vederea achitării cheltuielilor tot mai presante ale Statelor 

Unite cu bani devalorizati, producători de inflaţie. Este momentul în care statele arabe, 
cele mai mari producătoare de petrol din lume, decid să nu accepte ca cel mai mare 
consumator de petrol din lume să le plătească datoriile cu dolari a căror valoare reală 
se diminuase cu aproximativ 30%. Crizele petrolului din 1973 (când preţul hidrocarbu- 
rilor creşte de aproximativ zece ori) şi din 1979 reprezintă consecinţele directe ale 
acestei ciocniri de interese pe plan global, în urma căreia „lumea a doua” (regimurile 
comuniste, mai ales cele est-europene, cu resurse energetice limitate şi economii cen- 
tralizate, greoaie) este cea mai afectată. Confruntate cu acest deznodământ şi cu o 
creştere semnificativă a datoriei externe, Statele Unite decid să reconfigureze sistemul 
economic global renunțând la capitalismul multipolar postbelic, responsabil pentru 
apariţia statului bunăstării şi a unor politici de incluziune socială nemaicunoscute până 
atunci şi pe care teama de comunismul sovietic le augmentase substanţial. Noua economie 
politică a Statelor Unite, pe care Marea Britanie, prin intermediul premierului Thatcher, 
a adoptat-o în scurt timp, prevedea concentrarea finanţelor globale în Statele Unite şi 
finanţarea datoriei externe americane de către partenerii comerciali ai Washingtonului. 
Dolarul rămânând în continuare principala monedă internaţională, acest lucru nu era 
chiar atât de greu de făcut. 

În consecinţă, guvernul american a scăzut costurile forţei de muncă, ridicând astfel 
profitabilitatea companiilor americane şi atrăgând numeroase investiţii externe. În ace- 
laşi timp, preţul mare al petrolului a afectat în primul rând economiile Germaniei şi 
Japoniei, care nu au rezerve proprii, spre deosebire de Statele Unite, nici capacitatea 
globală a acestora de a atrage capital internaţional, capacitate sporită şi de creşterea 
considerabilă a ratei dobânzilor la credite, fapt care a oferit un nou imbold capitalului 
internaţional de a se îndrepta spre Wall Street. În plus, sumele enorme de dolari acu- 
mulate de statele producătoare de petrol au ajuns să fie plasate, datorită condiţiilor 
favorabile mai sus descrise, tot in economia Statelor Unite”. 

lată mecanismul care a stat la baza emergentei capitalismului neoliberal, deregle- 
mentat, haotic şi producător de grave consecinţe sociale, diferit din multe puncte de 
vedere de predecesorul său, capitalismul reglementat şi controlat social, din primele trei 
decenii postbelice. Aşa cum am menţionat deja, economiile socialiste au fost cele mai 
afectate de noua turnură a capitalismului global, la care s-au adăugat presiuni politice 
fatise. Astfel, dobânzile la creditele internationale au crescut, în timp ce perioada de 
rambursare a acestora s-a redus, fapt care a dus la explodarea datoriilor externe ale 
statelor est-europene în anii 1980. În plus, multe dintre aceste credite, acordate prin 
intermediul Fondului Monetar International şi al Băncii Mondiale, erau alocate prefe- 
rential, dobânzile şi duratele creditelor depinzând de aspecte politice concrete. 

O ţară comunistă cu o politică externă curajoasă, critică la adresa Uniunii Sovietice şi 
cu o democratizare internă în creştere, aşa cum se prezenta România în a doua jumătate 
a anilor 1960, a devenit, două decenii mai târziu, un jucător tot mai irelevant pe scena 
internaţională. Conferinţa de la Helsinki din 1975 a demarat un climat geopolitic global 
mai destins, în care gesturile de frondă ale micilor sateliți est-europeni ai Moscovei nu 
mai aveau ponderea geopolitică de odinioară. În acest context internaţional nefavorabil, 

comunismul românesc devine tot mai autoritar, mai nationalist, mai izolat şi mai rigid, 
până în punctul în care diagnozele sale asupra problemelor internationale, deşi pertinente 
pe fond, ajung să-şi piardă credibilitatea, fiind subsumate unor scopuri propagandistice 
considerate nefrecventabile. 

Încercând să se detaşeze de turbulentele produse de capitalismul neoliberal, comu- 
nismul românesc îşi asumă sarcina de a achita integral datoria externă a ţării, care în 
1983 depăşise zece miliarde de dolari (prin comparaţie, datoria externă a Poloniei era 
de 22 de miliarde de dolari in 1981, înainte de impunerea legii marţiale şi de desfiinta- 
rea sindicatului Solidaritatea, şi depăşise în 1987 40 de miliarde de dolari, dar, datorită 
lobby-ului polonez puternic existent în Statele Unite şi a unei deschideri mai mari a 
comuniştilor polonezi la problemele umanitare, care comuniştilor români le lipsea, 
Poloniei i s-a reeşalonat altfel, mult mai empatic - dacă imi este permisă exprimarea - 
datoria externă“). În 1988 România îşi achită integral datoria externă faţă de instituţiile 
financiare occidentale, dar costurile sociale ale acestei decizii sunt enorme şi direct 
corelabile cu Revoluţia care s-a declanşat un an mai târziu. 


* 


Începută în 16 decembrie 1989 la Timisoara de enoriaşi ai preotului reformat Laszlo 
Tõkés revoltați de intenţia autorităţilor de a-l constrânge să predea in altă parohie, în 
afara oraşului, Revoluţia s-a consolidat în scurt timp prin atragerea de suporteri din 
galeriile echipelor de fotbal locale şi mai ales prin participarea muncitorilor din fabricile 
timişorene, tot mai nemulţumiţi de scăderea nivelului de trai şi de penuria de resurse”. 
Un amănunt foarte important care mi-a fost semnalat în cadrul unui interviu de către 
Mihai Liseţchi, primul preşedinte al Fundaţiei Independente de Tineret din Timişoara, 
înfiinţată în mai 1990 alături de „Confederaţia 16 Decembrie” şi alte mişcări studenţeşti, 
este faptul că protestul paşnic al enoriaşilor lui T6kés a fost deturnat pe coordonate 
violente nu neapărat de agenţi ai Securităţii infiltrati printre protestatari, ci în special 
de tineri care aveau deja tot felul de probleme cu autorităţile, fără să se expunsă deci 
riscului de a pierde prea multe, dimpotrivă, obţinând retroactiv un important capital de 
imagine odată ce Revoluţia s-a pus serios în mişcare. Aceştia au fost primii care s-au 
urcat pe tramvaie şi care au început să vandalizeze magazine, încurajându-i astfel pe 
restul protestatarilor să-şi exprime nemulţumirile cât mai ostentativ. 

Dacă analizăm sloganele scandate la Revoluţie în Timişoara, de exemplu, observăm 
că „Jos comunismul ! ” nu apare. Apar în schimb „Libertate ! ”, „Fără violență! ”, „Jos 
cu Ceauşescu ! ”, „Jos cu pantofaru’!”, „România ! ” sau „Uniţi-vă, fraţilor, să dăm jos 
pe Ceauşescu!”. Militarilor, înainte de a pactiza cu revoluționarii, li s-a strigat: 
„Criminalilor ! Tineti cu Ceauşescu că vă dă salarii! ”?. Francisc Baranyi, revoluţionar 
timişorean, îşi aminteşte: „Vă spun un lucru ce pentru unii va fi neplăcut şi nu imi va 

aduce simpatie. În timpul Revoluţiei, în primele zile, nimeni nu a strigat «Jos comunis- 
mul !», ci «Jos Ceauşescu !». În primele zile ale Revoluţiei, o mare parte din oameni 
aveau încă încredere în comunism. În Ceausescu nu, în comunism da”. Nu este vorba 
de vreun simpatizant al vechiului regim: Bârânyi îşi declară fără echivoc preferința 
pentru actuala societate. „Nu este bine, e foarte greu acum, dar este totuşi mai bine 
decât pe vremea dictaturii.”" La rândul lor, Lorin Fortuna, Claudiu Iordache sau Mihai 
Lisetchi afirmă şi ei că Revoluţia nu a avut un caracter anticomunist, ci anticeauşist : 
oamenii erau influenţaţi de schimbările petrecute în celelalte state socialiste şi dezamă- 
giti că în România nu se întâmplă nimic similar”. De altfel, unul dintre sloganele strigate 
la Timişoara în acele zile, de care astăzi nu se mai aminteşte, era „Gorbaciov ! "E. Nici 
în alte oraşe, cum ar fi Braşov, Turda sau Orăştie, nu s-a strigat „Jos comunismul”!*. 

S-ar părea deci că Revoluţiei i-a fost atribuită componenta anticomunistă retroactiv, 
din dorinţa de legitimare în fata Occidentului, de atragere a simpatiilor şi a generozită- 
ţii financiare a acestuia şi, mai ales, ca retorică politică orientată împotriva Frontului 
Salvării Naţionale condus de Ion Iliescu şi perceput, în pofida sprijinului popular masiv 
de care beneficia, drept o forţă politică „neocomunistă”, incapabilă să gestioneze o 
tranziţie autentică spre un regim politic democratic. Doar partidele istorice reinfiintate 
(Partidul National Liberal - PNL, Partidul Naţional Ţărănesc Creştin Democrat - 
PNŢCD) ar fi putut face acest lucru, la nevoie chiar şi cu sprijinul direct al Occidentului’. 
Pe fondul tensiunilor politice crescânde şi al îngrijorării actorilor implicaţi, se ajunge 
în scurt timp la violenţe şi manipulări regretabile, cum a fost cazul mineriadelor, coor- 
donate de FSN. Prin urmare, din eroi ai Revoluţiei, muncitorii în general ajung să fie 
stigmatizaţi în urma mineriadelor ca un balast „comunist” al democraţiei aflate in curs 
de constituire. Noua democraţie nu mai are loc pentru toate clasele sociale: instanţa 
discursivă care o articulează este formată din intelectuali anticomunişti preocupaţi mai 
mult de demonizarea trecutului decât de neajunsurile prezentului. 

Celebra Proclamatie de la Timişoara din 11 martie 1990 este încadrabilă la rândul ei 
în acelaşi context al anticomunismului aplicat ulterior unui mănunchi de evenimente 
haotice şi radical contingente. Deşi a fost interpretată unilateral de cele mai multe ori, 
insistându-se doar pe anticomunismul ostentativ declarat încă de la început şi pe punc- 
tul 8, care prevedea interzicerea candidării la funcţii publice a foştilor nomenclaturisti 
pentru trei legislaturi, proclamația este un document interesant ce relevă, într-o perioadă 
când Revoluţia era acaparată discursiv într-o direcţie prooccidentală deferentă şi necri- 
tică, elemente de rezonabilitate, chiar dacă proclamația însăşi a contribuit la această 
tendinţă. Astfel, pe lângă recunoaşterea rolului tineretului în cadrul Revoluţiei şi a 
caracterului multietnic al acesteia şi pe lângă deplangerea acaparării politice a Revoluţiei 
de către „eşalonul doi” al fostului PCR, proclamația prevedea că, „Deşi milităm pentru 
reeuropenizarea României, nu dorim copierea sistemelor capitaliste occidentale, care îşi 
au neajunsurile şi inechitatile lor”. Se propunea în schimb reintroducerea iniţiativei 

private prin împroprietărirea muncitorilor din fabrici, cărora să li se permită să cumpere 
„un număr egal de acțiuni, statul urmând să păstreze numai acel procent de fonduri care 
să-i asigure controlul activității. În felul acesta, s-ar oferi tuturor lucrătorilor şanse egale 
de prosperitate”. De asemenea, foştii membri ai PCR nu erau învinuiți în bloc pentru 
problemele de dinainte de 1989, doar activiştii de partid şi cei care detinusera funcţii 
înalte în stat. Proclamaţia menţionează de altfel foarte clar: „A fi fost membru de 
partid nu este o vină”!$. 

Dacă demonizarea foştilor membri de partid a fost substituită cu demonizarea clasei 
muncitoare şi a „mentalităților comuniste” nostalgice după securitatea socială şi predic- 
tabilitatea din perioada socialistă, privatizarea industriei a luat un curs cu totul diferit 
faţă de soluţia progresistă şi egalitară identificată de cei care au redactat proclamația, 
alimentând şomajul, insecuritatea socială şi scăderea drastică a nivelului de trai. În acest 
sens, „nostalgicii” tranziţiei trebuie percepuți nu ca cetăţeni având o cultură civică 
deficitară, ci din perspectiva eşecului actualului sistem politic de a-i integra şi a-i repre- 
zenta cu adevărat. 

Într-o primă fază, numărul victimelor Revoluţiei a fost exagerat masiv, ajungând şi 
la 60.000, chiar 80.000 de morţi, când în realitate a fost undeva la puţin peste o mie. 
La fel, Ceauşescu a fost demonizat, transformat într-un Dracula politic, iar Securitatea 
acuzată că a ucis revoluționari răniţi în spitalele timişorene. Desigur, nu putem exclude 
tensiunea şi frustrările eliberate spontan ale acelor zile, care şi-au spus din plin cuvân- 
tul”, după cum nu putem exclude nici anumite implicaţii culturale atât interne, cât şi 
externe, care vizau rezistenţa la „normalizarea” discursivă capitalistă şi la „anormali- 
zarea” proiectelor de modernitate alternativă care au fost socialismele est-europene şi 
nu numai, din perspectiva hegemoniei occidentale. 

Revoluţia a pornit ca o mişcare socială de protest spontană, nefiind orchestrată de 
vreo conspirație externă a marilor puteri, aşa cum s-a argumentat ocazional'*. Că ulte- 
rior rezultatele acestui demers au fost capitalizate politic într-o direcţie care i-a nemul- 
tumit în general pe revoluționari, asta este cu totul altceva, cum este şi faptul că atât 
Occidentul, cât şi Uniunea Sovietică nu (mai) agreau socialismul românesc tot mai 
dogmatic şi mai dirijist, aflat în contrast cu schimbările de anvergură din ultimii ani ai 
Războiului Rece. Nu îl agreau din raţiuni în primul rând pragmatice, nu principiale : 
achitarea integrală a datoriei externe însemna eliminarea dobânzilor consistente plătite 
instituţiilor financiare occidentale ca Fondul Monetar Internaţional sau Banca Mondială, 
pe de o parte, iar menţinerea sistemului politic socialist însemna pentru Statele Unite, 
după ce România a renunţat in 1988 la Clauza Națiunii cele mai Favorizate, costuri 
potenţial mai mari pentru transportul mărfurilor pe pieţele emergente ale fostului „lagăr 

socialist”!”. Chestiuni etice ca drepturile omului şi îngrădirea acestora in România soci- 
alistă, în special a dreptului la libera circulaţie, veneau în completarea acestor conside- 
ratii, fiind, desigur, masiv instrumentate politic. Evident, marile puteri nu au avut 
reticente prea mari în a interveni în politicile interne ale unor state mici, având grijă să 
instaureze guverne favorabile lor - Statele Unite au invadat de altfel Panama in 1989, 
în paralel cu Revoluţia Română -, dar, deşi atât George Bush, cât şi Mihail Gorbaciov 
preferau un alt tip de conducere politică în România, nu există dovezi palpabile că 
regimul Ceauşescu a fost răsturnat printr-o intervenţie externă directă. Mai degrabă în 
contextul haotic şi neclar din punct de vedere politic din primele zile ale Revoluţiei 
marile puteri au încercat să-şi impună politicieni locali fideli, într-o competiţie în care 
devenea treptat tot mai clar că Occidentul va avea primul cuvânt de spus. 

Nemultumirile care au condus la declanşarea Revoluţiei sunt în primul rând interne 
şi au la bază nu numai reacţia populaţiei private de bunuri de consum în vederea plătirii 
cât mai rapide a datoriei externe, ci şi insatisfactia crescândă a unei parti a aparatului 
represiv, mai ales cea implicată în comerţul exterior, care nu îşi putea valorifica aşa cum 
credea de cuviinţă resursele acumulate în contextul existent. Este interesant de mentio- 
nat aici cazul unor nomenclaturişti din Piatra Neamţ ale căror vile au fost confiscate 
deoarece proveniența fondurilor utilizate pentru construirea lor nu a putut fi justificată. 
Respectivii s-au comportat deci „ca nişte adevăraţi capitalişti”, activiştii de partid şi 
uteciştii fiind constrânşi de dificultăţile materiale existente şi de necesitatea de a economisi 
radical resursele să devină tot mai „descurcăreţi”, tot mai abili în a coopera mai degrabă 
în interes propriu decât în interesul societăţii. La Revoluţie şi imediat după, aceşti „baroni 
locali” ai PCR au pozat in disidenti care ar fi fost persecutați şi nedreptatiti înainte de 
1989. Deşi expuşi oprobriului public, nu au avut mari probleme juridice, chiar dacă 
„n-au furat de la Ceauşescu, au furat de la poporul ăsta român. Cum se mai face şi 
acuma”, astfel că au reuşit să-şi vadă în continuare de afaceri fără probleme”. 

În linii mari, două tipuri de factori au încadrat procesualitatea Revoluţiei din decem- 
brie 1989 : interni şi externi. Pe plan intern, tensiunile existente în orice tip de societate 
s-au amplificat în România anilor 1980 din raţiuni deja menţionate, asupra cărora nu 
mai are rost să insistăm : turbulenţe economice globale provocate de criza petrolului din 
deceniul precedent, rigiditatea birocratică internă, plătirea rapidă a datoriei externe 
pentru a exclude influenţa occidentală în politica internă a ţării. fapt care a generat 
costuri sociale uriaşe. În această ecuaţie, populaţia este nevoită să se descurce cum poate. 
Piaţa neagră a bunurilor de consum explodează. Resursele sunt economisite la maximum, 
iar autofinantarea devine principiul de bază al funcţionării instituţiilor publice. Imperativul 
adaptabilitatea fiind calităţi din ce în ce mai pretuite. Interesele personale, individualis- 
mul reprimat la nivel oficial cunosc astfel un reviriment pe care regimul însuşi îl încu- 
rajează indirect pentru a face faţă perioadei dificile, lipsurile cotidiene contribuind de 
asemenea la această tendinţă. Pentru a supravieţui în socialism, generaţia anului 2000 
este nevoită să dobândească însuşiri tot mai capitaliste. În acelaşi timp, Statul se întăreşte 
atât în raport cu partidul, cât şi cu societatea în ansamblu, dar o face pe filieră represivă, 
nu socială, procesul fiind continuat şi amplificat după 1989. Din aceste motive, după 

1989 foştii utecisti sunt pregătiţi să conducă şi să prospere, iar societatea, in general, 
să plătească preţul exorbitant al tranziţiei. 

Pe plan extern, influenţa culturală a ceea ce Alexei Yurchak a numit „Occidentul 
imaginar, idealizat”” se impune de acum fără oprelisti, în paralel cu ascensiunea firme- 
lor private de televiziune, care găsesc în Europa de Est de la începutul anilor 1990 un 
teren cum nu se poate mai profitabil. În consens cu noul discurs, televiziunea privată le 
oferă est-europenilor accesul la un prezent prosper care în ultima jumătate de secol le-ar 
fi fost refuzat, dar cu care au acum şansa de a se întâlni, îmbrăţişând integral modelul 
cultural occidental. Cultura începe să însemne tot mai mult divertisment facil, compe- 
titii de cultură generală aducătoare de premii în bani si, în România, recuperarea unui 
trecut interbelic şi a unor intelectuali de extremă dreaptă puternic mitologizaţi?. 

În plus, după cum observă Jacques Derrida, tehnologia modernă a impregnat atât de 
mult lumea contemporană, încât nu mai poate fi disociată de aproape niciunul dintre 
evenimentele care ne jalonează viata de zi cu zi”. La fel ca atentatele de la New York 
din 11 septembrie 2001, nici Revoluţia Română din 1989 nu poate fi disociată de supor- 
tul tehnic prin intermediul căruia a explodat efectiv în lume, proiectând imagini cu tot 
felul de orori, cadavre deshumate şi avansând cifre uriaşe ale victimelor. Iar tehnica, o 
ştim deja de la Martin Heidegger, ne colonizează ideile despre dinamica socială, despre 
progres în general, acţionând, ca parte fenomenologică a capitalului, la depolitizarea 
tehnocratică şi la crearea unui orizont de aşteptări subsumat discursului hegemonic 
occidental. Heidegger scria in 1953: 


Din punct de vedere metafizic, Rusia şi America sunt unul şi acelaşi lucru. Acelaşi furor 
disperat al tehnicii dezlantuite şi al organizării lipsite de o motivare din adânc a omului obis- 
nuit. Într-un ceas când cel mai retras colt al planetei a fost supus cuceririi tehnice şi a deve- 
nit exploatabil economic, când indiferent ce întâmplare petrecută în indiferent care loc şi în 
indiferent ce moment a devenit accesibilă?*. 


Pe scurt, revoluţia semnificată în parametrii noului discurs hegemonic nu mai 
înseamnă un proiect de societate superior celui prezent, ci o simplă emancipare indivi- 
duală bazată pe depăşirea „răului ideologic” al comunismului în direcţia străzii cu sens 
unic a capitalismului liberal convertit în sfârşit al istoriei şi în moarte a ideologiilor. 
Altfel spus, revoluţia îşi pierde sensul revoluţionar şi i se refuză producerea unui sem- 
nificant propriu în favoarea calibrării la o ordine normativă deja dată, în interiorul căreia 
„salturile în necunoscut” nu mai sunt nici posibile, nici dezirabile”. 

Revolutiile din 1989 apar în această concepţie ca o revoluție a conceptului de revo- 
lutie la sfârşitul secolului XX, nemaifiind animate de niciun proiect utopic al unei 
societăţi perfecte, ci pur şi simplu de un concept individualist al libertăţii, după mode- 
lul democratiilor liberale occidentale. Revolutiile din 1989 ar fi aşadar alinieri într-o 

ordine dată, si nu salturi în necunoscut. În acest sens, revoluțiile din 1989 sunt „cele- 
brate”, oarecum inhibitor, ca sfârşit al tuturor revoluțiilor, ca moarte a evenimentului 
revoluționar în sine. Sociologul S.N. Eisenstadt oferă cheia de boltă a acestei interpre- 
tări, văzând în revoluțiile din 1989 „forme antiteleologice, nonutopice si nonideologice 
de activism social”. Astfel, revoluțiile din 1989 si căderea blocului comunist apar ca 
sfârşit al ideologiei in sine, „sfârşitul istoriei”, în care sensul politicului devine în fine 
nonpoliticul şi început, în consecinţă, al tranziţiei pe unicul drum al modernizării şi 
civilizării, după modelul „democraţiei liberale” occidentale, conform Consensului de la 
Washington? (momentul apogeului capitalismului neoliberal). 

Cine îşi mai aminteşte de elementele anticapitaliste explicite existente în Proclamaţia 
de la Timişoara, de exemplu? În rarele ocazii în care mai este invocată, de obicei din 
raţiuni electorale, se aduce în discuţie doar punctul 8 al acestui document, cel referitor 
la legea lustraţiei ; altfel spus, se reproşează incompletitudinea normalizării capitaliste 
prin neducerea la bun sfârşit a anticomunismului generic în calitate de semnificant gol 
principal al tranziţiei capitaliste, vizând vindecarea politică a societăţii de comunism, 
purificarea şi renaşterea ei ca societate civilizată, pe deplin occidentală. Acest mesianism, 
întreţinut de noua intelectualitate anticomunistă, pare preluat direct din mesianismul poli- 
tic al defunctului regim socialist ; în ambele ipostaze însă el este profund nedemocratic. 

Expansiunea globală şi aparent insurmontabilă a tehnocapitalului, pe care Heidegger 
o plasa în subsidiarul lumii moderne în general, indiferent de versiunile sale capitaliste 
sau comuniste, este identificabilă în cadrul revoluțiilor est-europene din 1989 prin inter- 
mediul avansului masiv al televiziunii. La acest deznodământ a contribuit din plin 
precaritatea mediilor audio-vizuale de dinainte de 1989, în special în România, fapt care 
s-a tradus printr-o „cvasisacralizare” a imaginii Occidentului, aşa cum era prezentată 
aceasta în mass-media existentă în democratiile liberale”. 

Aşa cum presa scrisă a constituit unul dintre principalele sectoare de afaceri private 
din România postcomunistă, şi cablarea ţărilor est-europene din anii 1990 este unul dintre 
primele fenomene de integrare a fostului bloc socialist în sistemul mondial al capitalis- 
mului. Grila de canale difuzate în România în perioada 1991-1996 cuprindea de regulă, 
cu foarte mici variaţii relative la puzderia de companii de televiziune prin cablu care 
înfloriseră in mai toate oraşele şi orăşelele: în română - TVR 1; în engleză - MTV, 
Sky One, Eurosport, şi Cartoon Network/TNT Classic Movies; în italiană - Italia 1, 
Canale 5 şi Rete 4; în germană - Pro 7, Sat 1 şi RTL; în franceză - TF1 şi M6; şi 
Duna TV în maghiară. Primele canale comerciale româneşti difuzate prin cablu au fost 
Antena 1, lansat în aprilie 1994, şi Pro TV, lansat în decembrie 1995. In 1999, România 
era una dintre cele mai cablate ţări din estul Europei, cu 3,5 milioane de abonaţi la o 
populaţie de aproximativ 22 de milioane de locuitori, adică mai mult de jumătate din 
familii. 

Pentru prima jumătate a anilor 1990 putem aşadar vorbi despre constituirea unui 
aparat de subiectivare prin crearea unei perspective „occidentale”, acomodată în centrul 
a zeci de mii de apartamente de bloc din estul Europei - căci blocurile de beton din 
cartierele muncitoreşti dens populate s-au dovedit a fi cea mai rentabilă piaţă pentru 
industria de cablu TV”. 

În acest context, „micul ecran pare a fi elementul central al vieţii politice înseşi, iar 
televiziunea se află, la rândul ei, sub presiunea comercialului”?. Premiile în bani pe 

care le oferă televiziunile private cu ocazia sărbătorilor de Anul Nou, de exemplu, 
„echivalează cu o adevărată schimbare epistemică: obiectul si subiectul principal al 
poveştii puse în scenă de televiziune este de acum banul”%. Două decenii mai târziu, 
tendinţa este continuată prin intermediul mass-mediei digitale, ale cărei conţinuturi sunt 
la rândul lor comerciale, depolitizante şi care consfintesc ideea lui Derrida referitoare 
la tehnica inserată atât de subtil şi de inevitabil în eveniment, încât cele două părţi sunt 
imposibil de disociat, evenimentul devenind nimic altceva decât o simplă anexă a teh- 
nocapitalului. „De fapt”, se întreabă Aurel Codoban, „ce s-ar fi întâmplat cu revolta de 
la Timişoara dacă nu s-ar fi transmis în direct protestele maselor de bucureşteni adunate 
să asculte discursul lui Ceauşescu în Piaţa Palatului şi spectatorii televiziunii n-ar fi 
văzut «cu ochii lor» fuga Dictatorului?”*. 

În capitalismul postcomunist, influenţa politică a mass-mediei acţionează în două 
direcţii aparent opuse: depolitizare individuală, cuplată cu intensificarea hegemoniei 
discursive liberale, atât la nivel structural (privatizare, dereglementare), cât şi la nivel 
suprastructura! (cultură, religie, politică). Mediată de televiziune şi, mai nou, de inter- 
net, politica devine un spectacol, o sursă de divertisment şi de colportare a picanteriilor 
de tot felul sau a informaţiilor legate de averea unui politician sau a altuia. Libertatea 
de exprimare câştigată după 1989 este mai degrabă una cantitativă decât calitativă deoa- 
rece, pe fond, hegemonia capitalismului occidental acţionează sinergic, imprimând 
diversităţii de faţadă o direcţie unilaterală, care poate fi rezumată cu ajutorul definiţiei 
date de Marx capitalismului : privatizarea profiturilor şi socializarea pierderilor, proiec- 
tate mai nou pe fondul unui spectacol autoreferential in care libertatea este redusă la 
consumerismul individual, la care nu există o alternativă reală, şi în care binele colec- 
tiv este asociat peiorativ cu nostalgiile comuniste ce s-ar încăpăţâna să bântuie mentalul 
colectiv, amenințând democraţia postcomunistă fragilă. 

Libertatea de exprimare reclamată în 1989 s-a dovedit a fi restricţionată de noile 
fenomene dominante, iar creşterea cantitativă a publicaţiilor nu a adus transformări 
calitative „revoluţionare”, ci, pe măsura cristalizării noii industrii culturale, mai degrabă 
standardizarea conţinuturilor şi a manierelor de problematizare. Explozia rasismului şi 
a concepţiilor antidemocratice, atât în rândurile elitelor post- şi anticomuniste, cât şi în 
cele ale nostalgicilor nationalisti, poate fi pusă în legătură cu fluxurile capitalismului şi 
cu reintegrarea estului european la periferia sau la semiperiferia centrelor de acumulare, 
ca o structurare compensatorie a afectelor caracteristice enclavei locale a sistemului 
mondial, care beneficiază de puterea nondiscursivă a imaginilor”. 

Altfel spus, „câştigarea libertăţii de expresie în estul Europei la sfârşitul Războiului 
Rece a luat şi forma transformării blocului comunist, purtător al unui discurs radical diferit, 
într-o Lume a Treia lipsită de cuvânt, dar bucuroasă să fie încadrată în imagine”? . 

Tot cu ajutorul televiziunii, Revoluţia este sustrasă de facto muncitorimii, clasa care 
a contribuit cel mai mult la înfăptuirea ei, şi oferită intelectualilor mesianici şi elitişti, 
transformați peste noapte în foşti disidenti anticomunisti care s-au opus regimului prin 
„cultură”. Protestelor aceloraşi muncitori, din 1977 sau 1987, le este refuzat orice rol 
politic, ele fiind catalogate drept manifestări ale unor nemulțumiri personale spontane. 

Abia când comunismul dispare, nemaireprezentand un pericol direct, intelectualitatea, 
care până atunci alesese să îl susţină în masă pentru nişte avantaje materiale deloc 
neglijabile, îl condamnă vocal şi vehement, acaparând discursiv Revoluţia în beneficiul 
noilor puternici ai zilei, reprezentanţii externi şi/sau autohtoni ai capitalului neoliberal. 
Fenomenul poate fi descris şi ca un mijloc de „convertire [...] prin televiziune a capi- 
talului simbolic al intelectualilor anticomunisti în imaginea de lideri simbolici ai sferei 
publice a momentului. În ciuda libertăţii sporite a criticii, s-a răspândit un model de 
comportament ce poate fi caracterizat cel mai bine ca servitute voluntară pentru noua 
putere”%. Sociologul francez Pierre Bourdieu surprinde pertinent acest aspect în eseul 
său despre televiziune, argumentând că aceasta conferă legitimitate şi recunoaştere 
simbolică unor intelectuali care nu reuşesc să o obţină deseori în interiorul propriilor 
câmpuri ştiinţifice. Şi, cum câmpurile discursive se intersectează în interiorul socie- 
tăţii şi au finalmente o fungibilitate politică, recunoaşterea simbolică poate deveni astfel 
rapid politică. 

În epoca tehnocapitalului, politica în sensul ei clasic, de negociere între interese 
sociale diferite, divergente, urmărind prevenirea antagonizării lor, este resemnificată, 
transformându-se, prin medierea ei tehnică, într-un monolit discursiv ambalat spectacu- 
lar şi care îşi refuză propria istoricitate. A trece dincolo de forma de divertisment a 
politicii în calitatea ei de marfă vandabilă pe piaţa locală/globală înseamnă a te lovi în 
cele din urmă de refuzul diferenţei: there is no alternative. O concluzie cu care spec- 
tatorul-cetăţean nu isi mai bate capul de multă vreme. Simulacrul de proces al soţilor 
Ceauşescu a demarat practic această tendinţă, în care publicului spectator îi erau oferite 
astfel rolul de participant la facerea „pe viu” a istoriei şi răzbunarea aparent directă, 
nemediată tehnic, a unor privatiuni şi umilinte îndurate în ultimul deceniu predecembrist”. 

Televiziunea poate produce o masă de spectatori pentru că îi fixează, ca spectatori, 
în locul în care se află, dându-le iluzia participării nelimitate. Or, românii erau deja o 
masă de telespectatori înfometați de imagini mai degrabă decât o masă modernă şi activă 
de afluire şi capabilă de acţiune. O masă pasivă, adică receptivă şi necritică, şi în acest 
sens de martiri, a facut şi şi-a petrecut Revoluţia, aşa cum ne spune exceptionalul film 
despre ce a însemnat televiziunea în Revoluţia Română A fost sau n-a fost, în faţa tele- 
vizorului fie integral, fie, cel puţin, în foarte multe momente şi mai ales în cele impor- 
tante. Din această masă de spectatori martiri, adică pasivi şi necritici faţă de evenimentele 
în curs de desfăşurare, televiziunea a ales şi a desemnat eroii, ca la ulterioarele concursuri 
televizate cu public şi câştigători, dintre spectatorii cei mai receptivi la exigenţele 
jurnalistice ale imaginii de televiziune şi mai pregătiţi să se conformeze lor, adică pe 
aceia care vorbeau în consonanta cu discursul televiziunii, ilustrându-l precum şcolarii 
care se străduiesc să câştige bunăvoința dascălului lor prin răspunsuri date aşa cum ştiu 
ei că îşi doreşte acesta să audă. Aşa se întâmplă chiar în filmul menţionat, ale cărui 
personaje încorporează foarte bine ideea de erou-martir: droaia de revoluționari din 
târgurile de provincie care devin eroi pentru că, după ce televiziunea construieşte o 
anume imagine a situaţiei, pe care ei o acceptă fără să o gândească, ies în piaţă să 
celebreze noua realitate instalată prin imaginile televiziunii şi devin pentru aceasta eroi, 
mai ales cei care sunt şi prezentaţi de televiziune ca atare. 


35. Ibidem, p. 4l. 

36. Pierre Bourdieu, Despre televiziune, urmat de Dominația jurnalismului, Editura Meridiane, Bucuresti, 
1998. 

37. Manfred Schneider, „Tribunalul în off. Procesul împotriva Ceausestilor”, în Konrad Petrovszky 
şi Ovdiu Tichindeleanu, op. cit., pp. 91-92. 

38. Aurel Codoban, op. cit., p. 73. 


THERE IS NO ALTERNATIVE. REVOLUŢIA DIN 1989 CA MOMENT FONDATOR... 575 


Ideologiile postcomunismului : o scurtă trecere in revistă 


Capitalismul postcomunist a resemnificat radical conceptul de revoluție, transformându-l 
într-un simplu proiect de emancipare personală. Din punct de vedere discursiv, trans- 
formarea a fost una mult mai amplă, semnificanti goi ca socialismul, clasa muncitoare, 
patriotismul socialist sau poporul muncitor unic fiind înlocuiţi acum de piaţa liberă, 
privatizare, competiţie sau reîntoarcerea în Europa, de a cărei matrice culturală România 
ar fi fost despărțită pe nedrept timp de jumătate de secol. Discursurile alternative asupra 
modernităţii, cum au fost cele de factură socialistă, sunt înlocuite acum de un unic 
discurs triumfalist al capitalismului neoliberal care îşi camuflează genealogia prin reto- 
rica sfârşitului istoriei şi a sfârşitului ideologiei: comunismul a fost condamnat defini- 
tiv de istorie, nu ne mai rămâne decât să avansăm, cu anumite reculuri temporare, 
desigur, pe traiectul normalizării occidentaliste”. Noua logică a echivalentei şi practica 
articulatorie care o însoţeşte nu mai sunt date de ceea ce Derrida numeşte ,,diferanta”, 
jocul semantic permanent dintre semnificant şi semnificat, imposibil de epuizat la nivel 
lingvistic“ — dintre „noi”, cei care muncim şi facem sacrificii pentru a implementa 
comunismul în România, şi sabotorii de tot felul, ci de „noi” cei care ne „descurcăm”, 
suntem competitivi, meritocratici, ne asumăm riscuri şi iubim libertatea, respectiv nos- 
talgicii comunişti obişnuiţi să primească totul de la stat, fără niciun efort. 

Principalii semnificanti goi, sau semnificanti nodali, cum îi numesc Laclau şi Mouffe, 
identificabili în cadrul defunctei ideologii socialiste şi al ideologiei capitaliste în curs 
de implementare, au fost construirea socialismului şi, respectiv, tranziţia. Este interesant 
de observat că şi construirea socialismului nu este, la rândul ei, decât tot un fel de 
tranziţie, cea spre comunism. Sentimentul tranziţiei, al urgentei permanente este unul 
indisociabil de constituirea României moderne, consideră Adrian-Paul Iliescu, fiind 
responsabil de compromiterea idealurilor sociale în numele imediatetii, al intereselor 
personale şi al proiectelor pe termen scurt, inclusiv în perioada socialistă“. 

De la bun început, se observă foarte clar că tranziţia postcomunistă a reprezentat o 
prăbuşire economică şi socială de proporţii. PIB-ul din 1989 nu a fost atins din nou 
decât în 2004“, când începe un alt fel de tranziţie, cea spre integrarea europeană, nimic 
altceva decât păstrarea ţărilor est-europene cu resurse naturale şi umane serioase la 
periferia capitalului european, conform unui model de dezvoltare asimetric, dar oferind 
în acelaşi timp iluzia apartenenţei la un club de elită: Uniunea Europeană. Nu am de 
gând să neg, pornind de la această constatare de principiu, dezvoltarea României de 
după 2007, anul intrării în acest club, ci doar să afirm polarizarea ei agresivă pe filiera 
urban-rural, scăderea drastică a ponderii populaţiei ocupate în raport cu perioada soci- 
alistă (de la 70% la 50%) şi transformarea emigrației masive într-o problemă de securitate 
naţională“. Constatărilor conform cărora „terapia de şoc” implementată la începutul 
anilor 1990 în Polonia a fost un succes şi cărora România ar fi trebuit să adopte la 
rândul ei acelaşi model pentru a diminua consecinţele sociale ale tranziţiei postcomuniste 
li se poate răspunde că, pe de o parte, România postcomunistă, la fel ca România anilor 

1980, a fost statul est-european cu cel mai mic buget alocat protecţiei sociale’, iar, pe 
de altă parte, datoria Poloniei postcomuniste a fost redusă la jumătate în primii ani de 
după 1989, din raţiuni deja discutate“. 

În consecinţă, privatizările ineficiente şi partizane, dereglementarea, slăbirea protecţiei 
sociale, retragerea şi parazitarea statului de către interese private (aşa-numitele firme-căpuşă), 
toate acestea au funcţionat în beneficiul unei elite postcomuniste formate, în linii mari, 
înainte de 1989, dar nedispunând de posibilitatea de a-şi utiliza veniturile (obţinute în 
principal din comerţul exterior sau din specula pe scară largă cu bunuri de consum greu 
de găsit în acei ani pe piaţa internă) aşa cum credea de cuviinţă“. Acest mecanism de 
polarizare socială reprezintă chintesenta economiei politice neoliberale care, din punct 
de vedere ideologic, este ideologia atotcuprinzătoare deja discutată în paginile de mai 
sus, urmând ca acum să aprofundăm câteva dintre ramificatiile sale cele mai importante. 

Anticomunismul, una dintre cele mai importante dimensiuni ideologice ale capitalis- 
mului postcomunist, s-a bazat şi continuă să o facă, deşi nu atât de intens ca în anii 
1990, pe anumite tehnici discursive specifice. Anticomunismul postcomunist devine 
vizibil din perspectiva a două direcţii discursiv-ideologice, cea liberală şi cea a extremei 
drepte, ambele avându-şi originea manifestă în fenomenul postrevolutionar al Pietei 
Universităţii. Dacă liberalismul, ideologia capitalistă prin excelenţă, reprezintă gândirea 
şi practica elitelor postcomuniste româneşti”, dispunând de o formă de anticomunism 
mai puţin agresivă politic, anticomunismul bazat pe reactivarea legionarismului a fost 
important mai ales în anii 1990, bazându-se pe numeroase publicaţii şi pe o prezenţă activă, 
de neignorat în spaţiul public, indiferent de bagatelizările fenomenului ca formă core- 
lativă de critică la adresa regimului politic implementat de Frontul Salvării Naţionale“. 

Am analizat mai pe larg anticomunismul postcomunist în altă parte”, aşa că aici nu 
voi relua decât caracteristicile sale principale - integrabilitatea acestora în ideologia 
generică a capitalismului postcomunist. Astfel, anticomunismul postcomunist este defa- 
zat istoric, deoarece condamnă un duşman imaginar, de mult dispărut din peisajul 
politic est-european. Rezistenţa prin cultură la care face apel pentru a mima opoziţia 
faţă de comunism înainte de 1989 se traduce printr-o acceptare pasivă a statu-quoului 
când, de fapt, atunci era momentul unui anticomunism verosimil, când national-comu- 
nismul ceauşist era o problemă reală şi cât se poate de prezentă ; de asemenea, antico- 
munismul a fost şi o reacţie vehementă a unor intelectuali care, după 1989, au căutat 
astfel să abată atenţia de la anumite compromisuri compromiţătoare operate de ei înşişi 

cu regimul comunist; începând cu anul 2006, când anticomunismul este oficializat la 
nivel politic, se poate constata că, la fel ca înainte de 1989, politica, puterea, este che- 
mată pentru a arbitra în disputele intelectuale, substituindu-se astfel raţiunii argumentative ; 
nu în ultimul rând, anticomunismul reprezintă o strategie discursivă a intelectualilor 
disidenti (mai mult după Revoluţia din 1989 decât înainte) care au pretenţia de a se 
transforma într-un ghid moral al societăţii postcomuniste şi de a confisca Revoluţia 
înfăptuită totuşi de muncitori, muncitori care, în urma mineriadelor, au fost puternic şi 
pe nedrept discreditati, fiind consideraţi un balast al democraţiei postcomuniste, şi nu 
categoria socială care a făcut posibilă această democraţie în primul rând; în sfârşit, 
anticomunismul popular, perfect legitim ca atitudine, este unul greşit orientat din punct 
de vedere ideologic atunci când îi blamează pe imbogatitii tranziţiei pentru scăderea 
nivelului de trai şi pentru creşterea inegalitatilor sociale: respectivii capitalişti postco- 
munişti gândeau şi acționau capitalist şi înainte de 1989, deşi într-un context care nu 
le-a permis o distantare considerabilă fata de restul societăţii, context pe care au facut 
tot posibilul să-l submineze şi au reuşit, în cele din urmă, datorită unor circumstanţe 
istorice favorabile, devenind astfel, din speculanti financiari şi trişori economici, cam- 
pioni ai liberei initiative şi promotori ai noii democraţii postcomunistes. 

Foarte prezent în spaţiul public în anii 1990, naționalismul postcomunist este o altă 
direcţie ideologică de luat în seamă a capitalismului postcomunist, deşi mult mai estom- 
pată în prezent. Naționalismul postcomunist este atât o continuare a national-comunis- 
mului anterior, cât şi, mai ales, o reacţie la precaritatea socială şi la incertitudinile 
provocate de capitalism“. În general, naționalismul este o ideologie proteică, fără a 
putea fi încadrată fără rest nici la stânga, nici la dreapta spectrului politic. Naționalismul 
postcomunist românesc nu face nici el excepţie de la această regulă, astfel că după 1989 
putem identifica atât un nationalism de stânga, urmaş direct al naţionalismului comunist 
din timpul regimului Ceauşescu, mai puţin critic cu perioada comunistă, comportând 
diferite grade de xenofobie, protocronism şi dacism, cât şi un nationalism de dreapta, 
extrem de virulent în raport cu perioada comunistă, ataşat memoriei „sfinţilor” care au 
fost persecutați în închisorile comuniste, marea majoritate legionari, profesând un creş- 
tinism militant şi intolerant cu minoritățile etnice, rasiale şi sexuale*?. 

În sfârşit, anticoruptia şi statul de drept sunt printre ultimele actualizări ale capita- 
lismului postcomunist neoliberal. În prelungirea anticomunismului din anii 1990, anti- 
corupţia care, principial, este un obiectiv dezirabil în orice tip de regim politic, a fost 
calibrată în România ultimilor ani ca o strategie politică menită să faciliteze competiţia 
dintre capitalul extern şi cel autohton în favoarea celui dintâi, precum şi să discrediteze 
adversarii politici ai regimului Traian Băsescu, regim axat pe implementarea la nivel 
local a austeritatii neoliberale în urma crizei economice globale din 2008, pe interpre- 
tarea în cheie moralist-individuală a consecinţelor sociale ale acestui program economic 
(lipsă de performanţă, de responsabilitate, de asumare a eşecului), şi pe minimalizarea 
în continuare a rolului statului la nivel social şi economic (statul supradimensionat, 
statul prost administrator etc.)%. După cum observă sociologul Cătălin Zamfir, acest 
lucru este paradoxal, din moment ce 


statul (român, n.n.) este cel mai „mic” din Europa, obiectivul declarat al actorilor politici a 
fost, până de curând, reducerea şi mai mult a lui. În România a dominat opţiunea ideologică 
că statul trebuie să fie şi mai mic. Atenţia acordată creşterii eficienţei funcţionării statului este 
marginală. Semnificativ, în ultimii ani este dominantă în discursul politic tema aşa-zisului stat 
de drept, o altă formă a doctrinei statului mic. În fapt, se promovează o ideologie a reducerii 
statului la aceea de a asigura funcţionarea vieţii sociale în parametrii fixati de sistemul juridic, 
ignorând responsabilitatea importantă a statului în sfera susţinerii dezvoltării economiei şi a 
vieţii sociale, mai ales într-o perioadă dificilă de schimbare, şi asigurarea unei protectii soci- 
ale compensatorii™. 


Concluzii: o perspectivă anticapitalistă asupra Revoluţiei 


Acest capitol a urmărit Revoluţia din decembrie 1989 în strânsă legătură cu ascensiunea 
capitalismului neoliberal, demarată în anii 1980, argumentând că inserarea discursivă a 
celei dintâi în parametrii a ceea ce Alexandr Zinoviev numea „occidentalism”* a fost un 
proces complex şi bine calculat, desfăşurat pe diferite paliere : cultural, economic, medi- 
atic, social şi politic. Ca variantă locală a capitalismului neoliberal occidental, capitalismul 
postcomunist românesc, cuprinzând la rândul său câteva direcţii ideologice centrale pe 
care le-am prezentat pe scurt în paginile anterioare, are la bază o interpretare a Revoluţiei 
care mută centrul de greutate al fenomenului istoric dinspre revendicările sociale şi eco- 
nomice neîmplinite spre deschiderea culturală şi politică substanţială de după 1989, care 
ar trebui să le ignore sau, în cel mai bun caz, să le împingă în irelevanta pe primele. 

O deschidere culturală mai degrabă cantitativă decât calitativă, după cum am con- 
statat, pentru că nu s-a renunţat deloc la stereotipii şi la direcţii unilaterale de interpretare ; 
acestea au fost doar înlocuite cu altele, mai cuprinzătoare din punct de vedere discursiv 

şi, astfel, mai eficiente. Este ştiut de altfel că orice tip de discurs are propriile limite, 
derivate din particularitatea sa socială ireductibilă, pe care caută să o eludeze prin mesaje 
cât mai universaliste, aspect lăudabil şi realmente democratic ; însă testul universalis- 
melor se bazează întotdeauna pe numărul beneficiarilor lor reali, nu pe cei potenţiali. 
În consecinţă, universalismul bazat pe libertatea de mişcare a profiturilor şi a mărfurilor, 
care nu se repercutează atât de direct asupra libertăţilor individuale, este mai atractiv şi 
mai valorificabil la nivel imediat decât universalismul întruchipat discursiv de interna- 
tionalismul proletar, de emanciparea socială şi colectivă şi de imperativul configurării 
unei noi ordini internationale mai putin disproportionate din punctul de vedere al relaţiei 
dintre capitalurile Nordului şi resursele Sudului global. Universalismul capitalist al 
democraţiei gândite ca proiect moral-individual este mai inteligibil şi, poate, mai con- 
vingător decât universalismul critic şi abstract al solidarităţii pe criterii care să avanseze 
agenda binelui social comun, şi nu agende individualiste erijate discursiv în extinderea 
democraţiei prin eliminarea oricăror tipuri de reglementare. Numai că, în acest fel, 
dreptul forţei începe să primeze în raport cu forţa dreptului, avantajând întotdeauna o 
mică elită financiară în detrimentul restului populaţiei, atât la nivel local, cât şi la nivel 
global. 

Acaparată cultural de intelectuali mesianici deveniți, marea majoritate după 1989, 
disidenti rapid convertiți la prezumtivele beneficii miraculoase, independente de orice 
tip de context, ale pieţei libere, Revoluţia este normalizată hegemonic din perspectiva 
reîntoarcerii la o Europă pe nedrept refuzată în ultima jumătate de secol, dar şi din 
perspectiva reconectării la trecutul interbelic, cu ai săi intelectuali preponderent mistici 
şi admiratori ai mişcărilor de extremă dreaptă locale şi/sau europene. Procesul este 
completat de un moralism punitiv ce reduce orice revendicare de protecţie socială la un 
eşec personal, ale cărui consecinţe trebuie asumate tot personal; astfel, camuflajul 
discursiv este perfect, lipsurile unei economii politice care funcţionează adâncind pola- 
rizările sociale fiind sublimate sub forma unor neîmpliniri individuale. Orice trece de 
această atomizare socială care face ca fiecare proiect democratic de societate să devină 
în cele din urmă problematic este interpelat discursiv ca nostalgie comunistă a asistati- 
lor social, a pensionarilor sau a altor categorii sociale defavorizate care frânează neper- 
mis de mult dezvoltarea ţării. Dar, după cum se exprima Zinoviev într-o altă lucrare, 
societatea nu este îndreptăţită să pretindă moralitate din partea unor cetăţeni cărora nu 
le asigură în primul rând condiţiile materiale necesare pentru dobândirea moralitatii°®. 
Şi cum ar putea să le asigure când, la trei decenii de la revoluţie, România nu este decât 
„O ţară capitalistă subdezvoltată, cu o slabă eficienţă economică, cu mari dezechilibre 
sociale şi economice, cu un sistem public el însuşi subdezvoltat, incapabil să echilibreze 
şi să susţină funcţionarea vieţii sociale, cu un sistem politic dominat de lupta pentru 
putere, lipsit de programe de dezvoltare”*’ ? 

În cadrul discursului hegemonic postcomunist, varianta locală a discursului hegemo- 
nic global, uneori mai agresivă şi mai lipsită de rezonabilitate decât instanţa discursivă 
primară, Revoluţia din 1989 este un semnificant gol central care fluctuează, ca orice 
semnificant gol, în funcţie de oscilaţiile politice ale momentului: „Nu pentru asta am 
ieşit pe stradă în decembrie 1989, nu pentru asta au murit oameni la Revoluţie” - nu 
pentru bunăstarea cetăţenilor, cu alte cuvinte, ci pentru bunăstarea profiturilor. Poate că 
a venit timpul unei recuperări discursive anticapitaliste a Revoluţiei din 1989, una care 

să ia în calcul si intenţiile sale sociale şi politice nevalorificate şi pe nedrept marginali- 
zate, contingenta sa evenimenţială radicală, dreptul său de a fi exprimat, măcar într-o 
primă fază, poziţii noi, diferite atât de socialismul dirijist predecembrist, cât şi de 
capitalismul neoliberal postdecembrist. 


There Is No Alternative. The 1989 Revolution as the Founding 
Moment of the Romanian Post-Communist Ideology 


Three decades on from the December 1989 Revolution, a general overview of this chaotic and 
polysemic cluster of events is more than welcome. Especially since there is an ideological 
consensus regarding the Revolution that presents the violent change of the former communist 
regime as a transgression of ideology and of the generalized corruption and lack of freedom 
usually associated with it. 

The present contribution does not aim to deepen, clarify or supplement the information regard- 
ing the 1989 historical moment. Its stake is therefore historically modest but hermeneutically 
ambitious and resides in the attempt to place the Revolution within a new discoursive perspec- 
tive, one that sets out, step by step, an outline of the ideological grid used to filter our under- 
standing of the Revolution even today, three decades since its historical occurrence. 

This chapter starts by problematizing the end of the Cold War and the post-communist tran- 
sitions in close connection to the expansion of neoliberal capitalism in the 1980s and of media 
technologies, a process that ends up equating the political with personal interests mediated 
almost exclusively by television, and continues with a synoptic presentation of the main 
post-communist ideologies that amplify and actualize each other according to the dynamics 
of the political economy of post-communist capitalism. In other words, I analyze the gene- 
ral capitalist ideology and several ramifications of it such as transition, anti-communism, 
anti-corruption and the rule of law. At the end of the chapter I insist on the necessity of a 
discursive resignification of the Revolution in order to extract it from the neoliberal discursive 
hegemony that has encroached it almost integrally. 

This is why I have chosen Margaret Thatcher’s famous expression “there is no alternative” 
as title for the present contribution: it sums up perfectly neoliberalism’s successful discursive 
hegemony by eluding its own historicity in the process of achieving its own brand of exclusive 
universalism. However, there is always an alternative but, in order to become meaningful, it 
must overcome the apparent intra-discursive diversity in favor of an inter-discursive one. In 
simpler terms, diversity within a certain ideology always acts as a closure or at least as a 
semantic limitation; true alternatives are achieved only by leaving the respective ideological 
perimeter. 

Methodologically, this text is indebted to critical discourse analysis as it was theorized by 
Ernesto Laclau and Chantal Mouffe. I therefore distinguish between empty signifiers and what 
they signify, nodal signifiers, chain of equivalences and articulatory practices which interpellate 
the discourse’s subjects according to certain semantic cuts within a discursive field that is 
impossible to signify entirely. Laclau and Mouffe’s theoretical demarche openly affirms its 
political engagement by aiming to limit Western discoursive hegemony by encouraging or 
configuring alternative discourses in order to expand Western democratic achievements (liberty, 
equality, human rights) as much as possible, to complete them and even to replace them with 
new emancipatory projects, according to the social realities they address. The liberty and 
equality proclaimed by the French Revolution, concepts that reciprocate themselves and can- 
not be properly understood separately, remain, two centuries after the revolutionary year 1789, 
simple desiderates for the majority of the world’s population. 


Cristian PIRVULESCU 


Renaşterea „partidului” şi apariţia sistemului 
de partide în România postcomunistă 


Privite în dinamica lor, după prăbuşirea comunismului, evoluţiile politice est-euro- 
pene prezintă asemănări flagrante pe care debuturile atât de diferite ale tranziţiei spre 
democraţie, acum trei decenii, nu le lăsau să se întrevadă. În fiecare an, cu fiecare nouă 
etapă, peisajul politic s-a schimbat ; fiecare rotaţie dezvăluia o nouă ipostază, cu fiecare 
mişcare noi lideri politici îşi disputau poziţiile din centrul cercului de puteri pentru a le 
părăsi şi a reveni câţiva ani mai târziu. Figura lui Viktor Orbân, iar nu cea a lui Vâclav 
Havel, devine astfel definitorie pentru acest examen de etapă. 

O asemenea evoluţie incită la interogatii: timpul tranziţiei în estul Europei să fi fost 
doar o perioadă a eternei reîntoarceri spre începuturile statului naţional ori spre epoca 
interbelică, cu toţi demonii săi ? Sunt statele din regiune prizonierele propriilor Istorii ? 
După trei decenii de la căderea Zidului, statele din această zonă par să fi eşuat în dru- 
mul spre democraţie, în orice caz, spre democraţia liberală. Paradoxal, dar astăzi 
România, care acuza întârzieri importante, pare mai liberală decât statele grupului de 
la Visegrád. 

Iar actorii acestei ciudate întoarceri în timp au fost partidele politice. Deşi epoca 
postmodernă părea să ducă, în noul context al dublei revoluţii, politice şi informatice, 
la o nouă formă de politică, partidele nu doar că au rezistat acestei tendinţe, dar au 
aderat la un populism care părea de mult apus. Departe de a fi pe „moarte”, chiar şi 
atunci când sunt obiectul nemulțumirii constante a consumatorilor de politică fast-food, 
partidele rămân cele mai importante instituţii politice ale lumii contemporane. Şi asta 
nu doar pentru că strâng voturi, ci pentru că populează cu oameni şi idei celelalte instituţii. 


Un clivaj fondator: comunist-anticomunist 


Evoluţia vieţii politice româneşti postrevolutionare s-a structurat în jurul a două clivaje : 
comunist-anticomunist, clivaj constitutiv al vieţii politice româneşti din 1990 şi ale cărui 
influenţe se fac simţite până astăzi (aşa cum arată scandalul iscat de clipul publicitar cu 
Mihai Sora la sfârşitul anului 2019), căruia i se adaugă, mai ales după 1992, clivajul 
antireformist-reformist, care însă se suprapune precedentului. Acest cadru iniţial al 

conflictului politic a fasonat sistemul instituţional şi partidele politice, mai ales că 
Revoluţia, ca eveniment fondator al unui nou regim politic, a fost contestată dintru 
început. Iar activarea acestor clivaje va ţine loc de dezbatere programatică, va influenţa 
procesul de democratizare şi va oferi un avantaj iniţial partidelor succesoare ale fostului 
partid comunist care se vor „decomuniza” prin revendicarea participării, ba chiar initi- 
erea proceselor de schimbare. Aşa că în România, spre deosebire de celelalte state 
est-europene, nu va exista un succesor formal al fostului partid comunist. Frontul Salvării 
Naţionale (FSN), mai întâi structură revoluţionară de putere provizorie în decembrie 
1989, apoi din ianuarie 1990 şi partid politic, va fi beneficiarul politic al acestei 
situaţii, câştigând alegerile din 20 mai 1990 cu un scor astronomic: 67%. 

O consecinţă a acestui dezechilibru iniţial a obligat partidele opoziţiei democratice 
să se orienteze doar către cucerirea puterii şi să neglijeze aspectele strategice ale poli- 
ticii, astfel că, atunci când opoziţia va ajunge în cele din urmă la guvernare, la sfârşitul 
anului 1996, această stare de lucruri va avea o influenţă determinantă asupra performan- 
telor guvernării. Alternanta la guvernare din 1996 nu a putut crea condiţiile maturizării 
şi profesionalizării partidelor politice, absenţa componentei strategice influențând însă 
atât performanţele guvernării, cât şi evoluția sistemului de partide. 

lar cea mai importantă victimă a acestui eşec a fost PNŢCD. În 1945-1947, pe 
măsură ce regimul comunist din România e consolidat cu sprijinul armatelor de ocupa- 
tie, PNT, cel mai popular partid al momentului, a avut de suferit o constantă şi metodică 
acţiune de boicotare şi intimidare. Doctrina ţărănistă reprezenta atunci un element 
important de mobilizare politică. De aceea, pentru a elimina această concurenţă, la 
alegerile din noiembrie 1947 oficialităţile comuniste au anunţat un rezultat de 10% 
pentru PNT şi 80% în favoarea coaliţiei formate in jurul Partidului Comunist, dar, fără 
a se putea estima cu exactitate, unii martori, precum şi numeroşi cercetători consideră 
că aproximativ 75% din opţiunile electoratului au mers atunci către „partidele istorice”. 

Reinfiintat (juridic) şi relegitimat în contextul Revoluţiei din 1989 prin contribuţia 
liderului său refondator Corneliu Coposu, PNŢCD s-a reconstruit într-un mediu politic, 
social şi economic în mare măsură ostil. Imaginea sa de „partid istoric”, în sensul pe 
care comuniştii îl dădeau sintagmei în perioada 1945-1948 - de partid depăşit şi ana- 
cronic -, a fost folosită în campania din 1990 şi a influenţat electoratul lipsit de şansa 
unor informaţii alternative. Imaginea de partid al trecutului a fost speculată de adversari 
şi atmosfera de ostilitate s-a materializat printr-o campanie electorală dură, PNŢCD 
obţinând un rezultat electoral modest care l-a postat într-o poziţie mai degrabă marginală 
(realizând pentru Adunarea Deputaţilor 2,56% din voturi, respectiv 12 deputaţi, şi la 
Senat 2,05% din voturi, respectiv un senator). Lipsit de mijloace financiare, având pro- 
bleme cu recrutarea de noi aderenti, PNŢCD a recurs la combativitate ca resursă stra- 
tegică prin care să se pozitioneze în centrul vieţii politice. Iar în acest sens va activa 
clivajul comunist-anticomunist, pe care mineriadele, fenomenul Piaţa Universităţii şi 
reprimarea violentă a manifestatiei pe 13-15 iunie 1990 îl acutizaseră deja. Limitele pe 
care strategia combativitatii morale le presupunea (un public relativ limitat) au fost apoi 
contrabalansate prin construcţia Convenţiei Democratice (CDR), mai întâi ca formulă 
de alianţă pentru alegerile locale din februarie 1992, apoi pentru alegerile parlamentare. 
În interiorul CDR, PNŢCD va deveni, din vara anului 1992, partidul central, poziţie 
care va fi conjunctural accesibilă datorită strategiei PNL de a participa în alegerile 
parlamentare pe liste separate. Eşecul electoral al PNL la alegerile parlamentare din 
septembrie 1992 a întărit rolul PNŢCD în CDR, confirmând electoral tactica instru- 
mentalizării clivajului comunist-anticomunist. 

Un clivaj ascunde altul: revoluţia şi republica 


În fiecare an, la sfârşitul lunii decembrie, atenţia publicului a fost acaparată de două 
evenimente fondatoare, Revoluţia din 1989 şi instaurarea republicii din 1947. La doar 
câteva zile distanţă, 22 şi 30 decembrie delimitează istoria recentă. Dincolo de ceremo- 
niile mai noi, dedicate Revoluţiei, ori mai vechi, ale sărbătoririi instalării republicii, 
aceeaşi atmosferă formală, rigidă, oficială şi poate chiar acelaşi sentiment public reflectă 
o dilemă istorico-politică : câtă legitimitate mai conferă instituţiilor politice evenimen- 
tele fondatoare ? Cum şi cât a afectat Revoluţia din decembrie 1989, al cărei caracter 
anticomunist a marcat spiritele, republica inaugurată de comunişti printr-o autentică 
lovitură de stat? 

Când, în octombrie 1999, Barometrul de Opinie Publică al Fundaţiei pentru o 
Societate Deschisă investiga opinia românilor despre Revoluţia din 1989, deja imaginea 
Revoluţiei fusese în mare măsură compromisă: 41% dintre respondenţi credeau că a 
fost o revoluţie, iar 36% înclinau către o lovitură de stat. Treptat, Revoluţia nu a mai 
constituit temeiul legitimităţii celor care au fost propulsati pe poziţii de decizie in 
decembrie 1989 şi mai târziu. În 1999, 62% dintre subiecţii sondajului de opinie credeau 
că Revoluţia a reuşit, iar 27% că aceasta a eşuat. După 15 ani, în decembrie 2014, un 
sondaj de opinie realizat de INSCOP pentru Adevărul arăta că proporţia celor care 
credeau în teza loviturii de stat nu crescuse (33,4%), a celor care credeau încă în 
Revoluţie scăzuse, dar nu dramatic (33,5%), în timp ce procentul celor care credeau 
într-o conspirație externă ajunsese deja la 21%. Inevitabil, chestionarea temeiului şi a 
„adevărului” Revoluţiei a deschis un câmp de manifestare a teoriilor conspirației. 

Pe de altă parte, forma republicană de guvernământ apărea multora ca fiind indes- 
tructibil legată de totalitarismul comunist şi deci compromisă. Poate fi republica, ca 
formă de guvernare, disjunsă de comunism ? Aici ar putea interveni o distincţie de tip 
aristotelic între forme „pure” şi forme „corupte” de guvernământ: s-ar putea astfel 
distinge între o primă republică, ilegală şi ilegitimă, şi o a doua republică, legitimată 
prin revoluţie. 

În ce o priveşte, republica comunistă a fost prin însăşi fondarea ei coruptă. Instaurarea 
Republicii Populare pe 30 decembrie 1947 nu a fost nici legitimă, nici legală. Legitimitatea 
presupune că poziţia dominantă a guvernantilor se bazează nu atât pe coerciţie, cât pe 
consimţământul liber al populaţiei. Ar fi vorba de o liberă acceptare a supunerii, ceea 
ce presupune o dublă condiţionare : cei supuşi se regăsesc în cei care conduc (regăsesc 
regulile - scrise si nescrise — acceptate, dar mai ales simbolistica imaginarului politic), 
iar cei care guvernează nu se tem de guvernati. Or, nu numai că abdicarea forţată a 
regelui Mihai I a avut caracterul unei lovituri de stat, dar legitimitatea sa era incontes- 
tabilă. De aceea, liderii comunişti români s-au ferit să recurgă, cum se întâmplase în 
Italia sau Bulgaria, la organizarea unui referendum. lar proclamarea republicii nu a fost 
doar ilegitimă, ci şi ilegală în disprețul statului de drept şi al supremaţiei Constituţiei. 
Legalitatea caracterizează conformitatea unui act cu norma de drept ierarhic superioară. 
Or, regula de drept superioară la care trebuia să se raporteze orice acţiune de schimbare 
a regimului era Constituţia din 1923, care, la articolele 129 şi 130, prevedea condiţiile 
de revizuire a legii fundamentale. 

Existenţa de facto şi de jure a republicii de la 30 decembrie 1948 a fost consecinţa 
directă a instalării totalitarismului comunist a cărui soartă a şi împărtăşit-o. În fapt, 
această republică a fost abolită de Revoluţia din decembrie 1989. 

Diversele poziţii privind evaluarea evenimentelor din 1989 şi a consecinţelor acestora 
pot fi corelate cu disputele asupra formei de guvernământ. Schimbarea de regim politic - iar 
Revoluţia din 1989 a produs o astfel de schimbare - este încheiată doar atunci când noul 
regim se află într-o totală contradicţie cu cel precedent. Or, dacă în 1989 a avut loc o 
schimbare de regim, modul în care aceasta s-a produs a fost receptat diferențiat. 
Continuitatea la guvernare a unor persoane care avuseseră poziţii importante în vechiul 
regim, cumulată cu eşecul electoral al partidelor istorice, a provocat o reacţie de res- 
pingere a Revoluţiei. Treptat, referinţa la Revoluţie a dispărut sau în cel mai bun caz 
s-a diminuat în discursul politic românesc. Revoluţia nu a mai constituit un izvor de 
legitimitate. Aceasta trebuia asigurată prin rezultatele guvernării şi reconfirmată prin 
vot. Suspiciunea în raport cu deţinătorii puterii a fost treptat transferată asupra eveni- 
mentelor din decembrie 1989 care căpătau pentru unii contururile unei lovituri de stat 
(văzută fie ca furt al Revoluţiei, fie - în tradiţia teoriei conspirației - ca intervenţie 
ocultă a unor servicii secrete străine). 

Pentru ca o schimbare de regim să fie clasificată ca revoluţie, ruptura faţă de vechiul 
regim trebuie să fie radicală. Tendinţa manifestă de individualizare a puterii, ilustrată 
de cele patru mandate prezidenţiale ale lui Ion Iliescu, va accentua ideea unei continu- 
itati la nivelul personalului politic. Câtă vreme se manifestă doar continuitatea la guver- 
nare, radicalismul schimbării apărea atenuat. Aceste tendinţe vor afecta puternic imaginea 
procesului de institutionalizare a puterii, de separare între persoana care deţine tempo- 
rar puterea şi stat, care devine „proprietarul” acesteia. De la personalizarea puterii până 
la personalizarea regimului nu a fost decât un pas. 

Ca element fondator, Revoluţia a dat naştere unui regim nou a cărui osatură institu- 
tionala a fost schitaté pe 22 decembrie 1989. Acest moment ar fi putut fi considerat 
actul de naştere al celei de-a doua republici. Or, prin însuşi faptul Revoluţiei, a doua 
Republică ar fi fost nu doar legitimă, ci şi legală. Ambiguitatea în privinţa legalităţii se 
menţine însă. Noua republică a fost în principiu confirmată prin referendumul din 1991. 
Dar dispoziţiile tranzitorii ale Constituţiei din 1991 sunt paradoxale: Constituţia din 
1965 este abrogată ca urmare a aprobării noii Constituţii, şi nu ca rezultat al Revoluţiei. 
Modificările constituţionale din 2003 accentuează această situaţie, câtă vreme la artico- 
lul 1 se adaugă referirea la Revoluţie ca izvor de legitimitate şi fundament al regimului 
politic, dar dispoziţii tranzitorii nu au fost abrogate. 

Criza latentă, al cărei fundament se găseşte în fondarea violentă a noului sistem 
politic românesc în 1990-1992, s-a transformat într-o criză ciclică. Acum trei decenii, 
imediat după căderea regimului Ceauşescu, părea să fi repus România pe şine. Schimbarea 
brutală a regimului ceauşist a pus violenţa la temelia „noului regim” şi poate din acest 
motiv foaia de parcurs nu a făcut niciodată obiectul unui consens real nici între diferitele 
părţi ale societăţii, nici între grupurile politice concurente. Caracterul improvizat al 
răsturnării regimului ceausist a alimentat atunci, ca şi astăzi, teoria conspirației. Apoi, 
încetul cu încetul, Revoluţia şi-a pierdut caracterul mitic şi a devenit obiect de dispută 
politică. Din act fondator al unui nou sistem politic, Revoluţia a devenit subiect al con- 
testaţiilor în jurul cărora se va constitui regimul politic românesc postcomunist. 

Pe acest fundal s-au manifestat şi primele clivaje politice postdecembriste care par 
să fi rezistat timpului. Tema „Revoluţiei furate”, care s-a transformat rapid în primul 
clivaj postdecembrist, (neo)comunişti-anticomunişti, a legitimat diferenţierea între „urma- 
şii” comunismului şi ,,rezistenta” la comunism. Rezistenţa devine un reper fundamental 
care se regăseşte ciclic în întreaga istorie recentă a Românei de la manifestatia din Piaţa 
Universităţii până la protestele din 2017-2018. 

Sistemul de partide ca reflectare mecanică a clivajelor 


Schimbarea violentă a sistemului politic, evoluţia instituţională şi cultura politică post- 
totalitară nu au facilitat apariţia unor autentice partide ideologice!. Debutul electoral 
violent din 1990 a conturat dintru început o dinamică organizaţională de tip catch-all’ 
(care urmărea câştigarea voturilor de oriunde şi oricum), iar mai apoi, odată ajunse la 
guvernare, au luat forma convenabilă a partidelor-cartel?. Acestea din urmă se bazează 
mai ales pe rolul de mobilizare şi pe forţa politică a aleşilor locali („baronii” nostri cei 
de toate zilele). Or, „baronii” nu se pot angaja în „aventuri” ideologice, aşa că îşi dez- 
volta în contrapartidă capacitatea de a mobiliza o clientelă locală care votează dependent. 

Teoria partidului cartelizat (cartel party) a apărut în urmă cu mai bine de două 
decenii pentru a completa teoria clasică a lui Maurice Duverger privind persistenta 
modelului partidului de masă. Cei doi autori ai teoriei, Richard S. Katz şi Peter Mair, 
constatau, din contră, că partidele contemporane au capacitatea de a se adapta continuu 
la mediul politic, economic şi social în care funcționau. Astfel, pentru a rezista mediu- 
lui, partidele cartelizate pun în aplicare o strategie interpartinică de pătrundere între 
structurile de partid şi cele de stat, partidele devenind astfel un fel de agenţi parastatali. 
În consecinţă, apare o nouă formă de control politic dublată de o reducere semnificativă 
a concurenţei politice. Spre exemplu, programele politice sunt din ce în ce mai asemă- 
nătoare, iar acordurile dintre partide reduc semnificativ impactul votului sanctionator, 
diminuând costul înfrângerii electorale. 

Or, în Romania postcomunistă, cartelizarea partidelor, cu precădere a partidului care 
a preluat din mers structura vechii birocratii comuniste, a apărut ca adaptare normală 
la noul mediu politic. Aşa se şi explică rezilienta Partidului Social Democrat (PSD), în 
diferitele sale forme (FSN, Frontul Democrat al Salvării Naţionale - FDSN, Partidul 
Democraţiei Sociale din România - PDSR. PSD), în faţa crizelor de tot felul. În cazul 
partidelor cartelizate, activitatea politică devine o profesie de sine stătătoare, în care 
este necesară mai degrabă demonstrarea abilităţilor în diferite forme de administraţie 
publică decât a competenţelor ideologice. 

Pe de altă parte, de fiecare dată de la alegerile din septembrie 1992, efectul mecanic 
al tipului de scrutin a condus automat spre o bipolarizare de circumstanta a vieţii poli- 
tice. Între 1992 şi 2004 alegerile parlamentare şi prezidenţiale s-au desfăşurat concomi- 
tent, iar alegerile locale au anticipat cu câteva luni confruntarea prezidenţială. Dintru 
început, de la alegerile din 20 mai 1990, „inginerii constitutionali” par să fi urmărit ca 
organizarea simultană a alegerilor parlamentare cu cele prezidenţiale să producă un efect 
mecanic : să faciliteze obţinerea majorităţii pentru partidul „salvatorului” Ion Iliescu. 
Dacă în 1990 organizarea alegerilor la scurt timp de la căderea lui Ceauşescu şi în 
absenţa unei opoziții structurate nu a permis bipolarizarea competiţiei şi prin consecinţă 


1. Pentru Philippe Braud (Le suffrage universel contre la democratie, PUF, Paris, 1980, p. 49), ceea 
ce este important nu e conţinutul, ci faptul că există un program care poate fi identificat ideologic 
şi politic. 

2. Concept introdus de Otto Kirchheimer în 1996, în „ The Transformation of the Western European 
Party Systems”, în Joseph La Palombara şi Myron Weiner (eds.), Political Parties and Political 
Development (SPD-6), Princeton University Press, Princeton, pp. 177-200. 

3. Richard S. Katz şi Peter Mair, „Changing Models of Party Organization and Party Democracy : The 
Emergence of the Cartel Party”, Party Politics, vol. 1, nr. 1, 1995, pp. 5-28. 

a câmpului politic, ulterior aceasta s-a manifestat, iar turul al doilea de scrutin al ale- 
gerilor prezidenţiale a creat iluzia bipartidismului. 

Însă după 1992 lucrurile s-au schimbat şi bipolarizarea a apărut ca o fatalitate. Mai 
întâi în 1992, apoi şi în 1996, a fost confruntarea CDR-FDSN (în 1996 redenumit PDSR). 
Clivajul (neo)comunisti-anticomunisti, un fel de surogat autohton al clivajului stânga-dreapta, 
trebuia să dea „sens” acestei confruntări oarecum mecanice. Şi pentru că niciun spec- 
tacol politic nu poate fi pus în scenă fără protagonişti individuali, candidaţii la alegerile 
prezidenţiale au devenit „vedetele” spectacolului. În 2000, cu toate că degringolada 
CDR - rezultat direct al retragerii bruşte a PNL din alianţa cu PNT- a propulsat PDSR 
în poziţia de partid dominant, efectul de bipolarizare a rămas, dar atunci a funcţionat 
în profitul Partidul România Mare (PRM), al cărui candidat, C.V. Tudor, a intrat în 
turul al doilea al prezidentialelor. Ca urmare, între 2000 şi 2004, România nu a avut o 
opoziţie puternică, PRM fiind informal, ca şi Uniunea Democrată a Maghiarilor din 
România (UDMR) de altfel, asociat la guvernare. Pentru alegerile din 2004, mecanismul 
bipolarizării nu mai constituia o noutate şi a contribuit la apariţia Alianţei DA (Dreptate 
şi Adevăr). Succesul electoral al acestei alianţe, mai întâi la alegerile locale, apoi la cele 
parlamentare şi prezidenţiale, nu ar fi fost posibil fără punerea în scenă a mecanismului 
bipolarizării. 

În 2009, 2014 şi 2019, ca efect al modificării calendarului electoral după reforma 
constituţională din 2003, rolul anticipator şi de structurare al alegerile locale a fost luat 
de cele europene. În 2009, mecanica politică a funcţionat, chiar şi în condiţiile unui 
guvern de „mare coaliţie”. 

În mai multe rânduri, clivajele fondatoare ale regimului politic românesc au debuşat 
în crize manifeste şi de fiecare dată acestea au fost dezghetate de o confruntare electo- 
rală prezidenţială. Aşa s-a întâmplat în 1996, 2000, 2004 sau în 2014. În 1996, „comu- 
niştii” au „pierdut” puterea, dar confuzia şi instabilitatea guvernării CDR au determinat 
prima reacţie antisistem importantă a unei parti semnificative a electoratului: votul 
pentru PRM şi Corneliu Vadim Tudor la alegerile din toamna 2000. Deşi părea că 
„anticomunismul” devenise desuet, acesta a supravieţuit alegerilor din 2000 şi dispari- 
tiei de pe prima scenă politică a ţării a PNŢCD. Oricum, politicienii nu au reuşit să 
traducă corect semnalul de alarmă reprezentat de votul antisistem din 2000 şi au conti- 
nuat să improvizeze, ceea ce a contribuit la supraviețuirea clivajelor fondatoare şi la 
intensificarea lor în perioadele electorale. 

Desi cauzele crizei latente sunt profunde, partidele au preferat o interpretare simplistă 
şi au încercat să le administreze prin simularea unor schimbări minore la nivelul orga- 
nizării politice. Pentru a masca crizele interne, partidele supraviețuitoare ale tranziţiei 
s-au complăcut într-o strategie simplistă de alianţe şi fuziuni pentru construirea unui 
mecanism iluzoriu bipartidic în locul unei adaptări la clivajele profunde ale societăţii 
româneşti. Criza partidelor româneşti - care coexistă cu criza instituţională iniţială, cea 
a relaţiei din interiorul executivului pe care clivajul reformişti-antireformişti a „consti- 
tutionalizat-o” in 1991 - nu este doar organizaţională sau ideologică, ci şi o consecinţă 
a incapacității de a înţelege şi a gestiona multiplele fracturi sociale. 

Alimentate de o interpretare simplistă a sondajelor de opinie, campaniile electorale 
pentru alegerile prezidenţiale au dezghetat nu numai clivajele fondatoare, ci şi alte 
clivaje, cum a fost cazul clivajului stat-Biserică în ultimi ani. Tot aşa, oarecum parado- 
xal, ecologiştii, alter-globalistii, precum şi grupările indignatilor au beneficiat în ultimele 
alegeri prezidenţiale de o tribună care a putut influenţa votul. De asemenea, vechile 
clivaje rural-urban şi centru-periferie (Transilvania versus Vechiul Regat) au fost şi ele 

„dezgheţate”. Uneori, aceste clivaje „îngheaţă” din nou, odată ce agitația electorală se 
stinge, dar multe rămân manifeste şi influenţează viaţa politică. În condiţiile unei crize 
instituţionale ciclice, „dezgheţarea” clivajelor poate genera multiplicarea faliilor şi con- 
flictelor sociale, economice, culturale (confesionale) sau politice şi poate contribui la 
metamorfoza crizei politice (criza partidelor, criza instituţiilor etc.) într-una societală. 

După ce scorul imens obţinut de FSN la alegerile din mai 1990 (67%) a creat pre- 
misele apariţiei celui de-al doilea clivaj în interiorul „puterii” feseniste dintre „conser- 
vatori” şi „reformatori”, „fraţii inamici” au rămas faţă în faţă. După ce, începând cu 
1992, FSN-ul lui Petre Roman şi al „tinerilor lupi” prin scindarea partidului încercase 
să împiedice victoria lui Ion Iliescu şi să întârzie apariţia unei organizaţii care să-l 
conducă spre al treilea mandat prezidenţial. 

Dacă însă 1990 era un moment fondator, iar confruntarea viza doar instituţiile sta- 
tului, din 1992 ciclurile electorale au presupus două etape obligatorii : alegeri locale în 
prima parte a anului şi alegeri parlamentare în a doua parte. Contextul special al anului 
1992 a transformat alegerile locale din februarie într-un examen al coeziunii FSN: 
eşecul acestei formaţiuni politice în alegerile locale din marile oraşe a fost cauza ultimă 
a scindării ce avea să se producă o lună mai târziu. Pe ruinele vechiului partid care îşi 
făcuse datoria, asigurând stabilitatea puterii în perioada de construcţie constituţională 
şi translatarea nomenclaturiştilor, apăreau două noi partide politice: FSN-PD, succe- 
sorul direct al FSN pentru că grupul Petre Roman era majoritar, şi FDSN-PDSR-PSD, 
ca partid de substituție pentru a sprijini organizational candidatura lui Ion Iliescu la 
preşedinţie. Partide conjuncturale şi personalizate, PD şi PSD au rezistat timpului, la 
guvernare sau în opoziţie, dar nu s-au putut reconcilia. Clivajul iniţial dintre reformatori 
şi conservatori, sub diferite forme, a supravieţuit, dând un aspect artificial vieţii politice 
româneşti. 

După ce FSN a devenit PD în 1993, acesta a rămas pe poziţii permanent opuse 
FDSN, devenit în acelaşi an PDSR şi mai apoi PSD. PD, după ce s-a expandat datorită 
succesului prezidenţial al lui Traian Băsescu sub forma Partidului Democrat Liberal 
(PDL), a sfârşit prin absorbţie în PNL. Încet-încet, partidele istorice au fuzionat cu 
moştenitorii Frontului: mai întâi Partidul Social-Democrat Român (PSDR) a fuzionat 
în 2001 cu PDSR interbelic (supranumit PSDR-Cunescu), luând naştere PSD, mai 
apoi PD (după ce formase cu PSDR o alianţă social-democrată, Uniunea Social 
Democrată - USD în 1995) şi-a schimbat orientarea politică, formând mai întâi o alianţă 
cu PNL (Alianţa DA din 2003-2007), pentru ca apoi să-şi consolideze organizaţia sub 
preşedinţia lui Traian Băsescu, să devină PDL şi, în final, epuizat de efortul organiza- 
tional, să fuzioneze cu PNL sub sigla celui din urmă. 

Privind retrospectiv scena politică românească de după căderea comunismului, putem 
constata că partidele politice româneşti au folosit instinctiv mecanismul bipolarizării 
pentru a întreţine o viaţă politică artificială. Profitând de efectul mecanic al confruntă- 
rii personalizate din cel de-al doilea tur al alegerilor prezidenţiale, partidele s-au com- 
plăcut într-un joc politic simplist. Ca orice simplificare, bipolarizarea a avut inconvenientul 
de a reduce o viaţă politică şi socială diversă la o confruntare tribală între „bine” şi 
„Tău”. De aceea, partidele nici nu au fost interesate să construiască un cadru de dialog 
autentic cu societatea. Încercând să-şi menţină electoratul captiv, partidele au dat sche- 
mei simpliste a confruntării „finale” dintre cei doi candidaţi din turul al doilea o impor- 
tanta unică, de-a dreptul magică. Implicit, funcţia prezidenţială a căpătat o importanţă 
mai mare decât dimensiunea sa constituţională. 

The Resurrection of the “Party” and the Emergence of the New 
Party System in Post-Communist Romania 


The East European political developments after the collapse of communism show flagrant 
similarities difficult to anticipate three decades ago with so different beginnings of the tran- 
sition. Thirty years after, the image of Viktor Orban, and not the one of Vaclav Havel, defines 
this new stage of political evolution in the former Soviet influence zone. Such an evolution 
prompts questions: was the time of transition in Eastern Europe just a period of eternal return 
to the beginnings of the nation states or to the interwar era with all its demons? Are the 
states in the region their own history’s prisoners? After three decades since the fall of the 
Iron Courtain the states in this area seem all to have failed on the way to democracy, in any 
case towards liberal democracy. Paradoxically, today’s Romania, which is accused of significant 
delay, seems more liberal than the Visegrad states. And political parties not necessarily leaders 
are the main actors of this strange travel back in time. Although the post-modern era seemed 
to lead, in the new context of the double - political and technological — revolutions, to a new 
form of politics, the parties from this part of Europe not only resisted this tendency, but 
adhered to a populism that seemed to have died long ago. Far from being “dead”, even when 
they are the object of constant dissatisfaction of consumers of fast-food politics, parties remain 
the most important political institutions of the contemporary world. It is not because they 
gather votes, but because they populate other institutions with people and ideas. The evolution 
of the post-revolutionary Romanian political life was structured around two cleavages : commu- 
nist-anticommunist, a constitutive cleavage of the Romanian political life from 1990 and whose 
influences are felt until today, to which it was added, especially after 1992, the anti-reformers — 
reformers cleavage, which overlaps the preceding one. This initial framework of political 
conflict shaped the institutional system and political parties, especially as the Revolution, as 
the founding event of a new political regime, was contested from the beginning. And the 
activation of these divides will take place as a programmatic debate and will influence the 
democratization process by offering an initial advantage to the successor parties of the former 
communist party that will “de-communize” by claiming participation, even initiation, in the 
processes of political change. In Romania, as opposed to other Eastern European states, there 
will be no formal successor to the former communist party. FSN (National Salvation Front), 
firstly the provisional revolutionary power structure in December 1989, then, in January 1990, 
a political party, will be the beneficiary of this political situation, winning the elections from 
May 20", 1990 with an astronomical score, 67% for the party and 85% in the first round for 
its candidate to the presidency: Ion Iliescu. A consequence of this initial imbalance forced 
the democratic opposition parties to focus only on gaining power and to neglect the strategic 
aspects of policy, so that when the opposition would finally reach the government, at the end 
of 1996, this state of affairs had a decisive influence on the performances of the government. 
The rotation to government from 1996 could not create the conditions for growing up and for 
the professionalization of the political parties, and the absence of the strategic vision will 
influence both the performance of the government and the evolution of the party system. 


Daniel SANDRU 


Originea şi evoluţia elitei politice postcomuniste. 
O analiză comparativă între România şi Bulgaria” 


Argument 


Identificabilă în spaţiul structurat, normativ şi empiric deopotrivă, de teoriile democra- 
tizării, conjectura pe care o aducem în atenţie este aceea că stabilitatea politică a unui 
sistem dat depinde de gradul de consens existent la nivelul elitelor politice. În mod 
evident, avem in vedere aici elitele politice institutionalizate, chiar dacă, în anumite 
cazuri — cum este şi cel al României postcomuniste -, prima fază a tranziţiei politice se 
poate să nu cunoască o circumscriere clară a acestora. Odată institutionalizate însă, 
elitele politice sunt delimitate într-un spaţiu organizat ce include persoane deținând 
funcţii de autoritate, între care există relaţii ierarhice clar reglementate şi care, în baza 
poziţiilor în care au fost învestite procedural, elaborează şi iau decizii vizând politicile 
publice. Optăm pentru această definire minimală într-un sens instrumental, de natură 
să permită, în subsidiar, specificarea faptului că, din perspectivă democratică, elitele 
politice se află, teoretic vorbind, sub controlul cetăţenilor, adică al celor care, după cum 
subliniază Giovanni Sartori, nu decid în mod direct asupra problemelor controversate, 
ci îşi delegă reprezentanţi care să decidă asupra problemelor controversate!. 


Cadrul general al democratizării postcomuniste 


Supoziţia redată mai sus poate fi exemplificată prin trimitere la tipurile de elite şi la 
rolul jucat de acestea în ţările Europei Centrale şi de Est după căderea regimurilor 
comuniste. În general, opinia noastră este aceea că, după 30 de ani de evoluţie postco- 
munistă, marcată de trasee diferite în planul democratizării şi consolidării democratice, 
viziunile optimiste iniţiale pot fi puse sub semnul întrebării. Din acest punct de vedere, 
o poziţie potrivit căreia „revoluțiile din 1989 nu au fost revoluţii de recuperare, de 


* Această secţiune include fragmente din capitolul intitulat „Rolul elitelor politice în procesul de 
democratizare”, publicat în Sergiu Gherghina şi Sergiu Mişcoiu (editori), Democratizare si conso- 
lidare democratică în Europa Centrală şi de Est, Editura Institutul European, Iaşi, 2014, pp. 97-120. 

1. Giovanni Sartori, Teoria democraţiei reinterpretată, Editura Polirom, laşi, 1999, p. 116. 

întoarcere la anii 1930, ci revoluţii de aggiornamento, de occidentalizare, de redesco- 
perire a democraţiei liberale şi a pluralismului politic”? este astăzi contrazisă atât de 
demersul de demitologizare a istoriei (care ne arată că, cel puţin în cazul unora dintre 
ţările central-est europene, „democraţia liberală” şi „pluralismul politic” pur şi simplu 
nu aveau cum să fie „redescoperite”, din moment ce nu existaseră decât într-o manieră 
„mimată”? în precomunism), cât şi de evoluţiile politice de dată recentă (pe care le vom 
exemplifica mai jos, în contextul unei analize comparative, pe cazurile României şi 
Bulgariei). Revenind la rolul elitelor politice în procesul de democratizare a ţărilor din 
spaţiul central şi est-european, analizele remarcă faptul că, încă din faza iniţială a tran- 
ziţiei, acestea au trebuit să depăşească atât un „deficit institutional”, cât şi un „deficit 
cultural”*, Într-un efort identificabil la începutul anilor 1990, statele din Europa Centrală 
şi de Est s-au angajat, mai mult sau mai puţin clar, în direcţia depăşirii unor asemenea 
deficite. Ce rămâne însă lipsit de ambiguitate este realitatea că au făcut-o în forme şi 
cu viteze diferite, iar această chestiune a depins direct atât de modul în care elitele lor 
politice au articulat „tiparul” tranziţiei spre democraţie, cât şi de opţiunile lor instituti- 
onale imediate, pe fondul, desigur, al unor tradiţii şi culturi politice marcate de o firească 
specificitate de la o societate la alta. 

Cu privire la primul aspect, este invocat modelul propus de Phillippe Schmitters, 
potrivit căruia pot fi distinse două axe, cea a actorilor sociopolitici (elite şi mase) şi cea 
a tipului de strategie (compromis sau forţă) la care aceştia pot să recurgă ; rezultă astfel 
patru „moduri ale tranziţiei” (prin pact, prin reformă, prin impunere şi prin revoluţie) 
care articulează în chip hotărâtor „tipul de democraţie” ce se va configura (corporativă, 
consociaţională sau consensualistă — aşa cum a fost aceasta definită în teoria „clasică” 


2. Stelian Tănase, „Changing Societies and Elite Transformation”, East European Politics and Societies, 
vol. 13, nr. 2 (primăvara 1999), p. 360. 

3. Conceptul de democraţie mimată a fost utilizat de politologul Mattei Dogan cu privire la modul de 
structurare a sistemului politic românesc din perioada 1918-1938: „Unul din principiile de bază ale 
oricărei democraţii parlamentare este cel după care guvernul emană din Parlament ca reprezentant al 
corpului electoral. În aparenţă, acest principiu era respectat în România. Dar regele a inversat ordinea 
normală in care şeful unui stat democratic îşi exercită prerogativele ; mai întâi alegerile şi apoi for- 
marea guvernului. Această inversare poate fi explicată prin profundele realităţi sociale, culturale şi 
politice ale ţării. Regele a fost obligat să inverseze ordinea pentru a salva faţada jocului democratic. 
Inversiunea a creat ceea ce eu numesc democraţie mimată” (Mattei Dogan, Comparajii şi explicaţii 
în ştiinţa politică şi în sociologie, Editura Institutul European, Iaşi, 2010, p. 252). 

4. Cu privire la acest aspect, Attila Ágh subliniază că „deficitul institutional poate fi foarte uşor 
formulat, prin trimitere la două aspecte: prezenţa unor partide imature şi lipsa a jumătate dintre 
instituţiile parlamentare interne (structuri şi proceduri). În schimb, deficitul cultural este mai mare 
şi mai dificil de identificat. În orice caz, acesta irită publicul într-o măsură mai mare decât defici- 
tul instituţional, din moment ce apare ca o formă arogantă de comportament din partea noii elite a 
partidelor parlamentare. Elitele parlamentare au oferit un model de comportament mai puţin demo- 
cratic decât masele. Comportamentul arogant al elitelor noi, tranzitorii a condus în mare măsură 
la o delegitimare şi la lipsa de popularitate a noilor parlamente democratice. Aceasta s-a regăsit în 
sentimente antiparlamentare directe, în mişcări şi sloganuri ; ele au arătat limitele acestei demo- 
craţii «parlamentare» înguste, adică ale unei democraţii tranzitorii «supraparlamentarizate»” (Attila 
Agh, Democratic institution-building in East Central Europe and the Balkans, Occasional Paper 
97-01, Parliamentary Documents Center for Central Europe, 1997, p. 6). 

5. Phillippe Schmitter şi Terry Lynn Karl, „The types of democracy emerging in Southern and Eastern 
Europe and South and Central America”, în Peter M.E. Volten (ed.), Bound to Change: 
Consolidating Democracy in East Central Europe, Institute for EastWest Studies, New York, Praga, 
1992, pp. 42-68, apud Attila Agh, „Processes of democratization in the East Central European and 
Balkan states: sovereignty-related conflicts in the context of Europeanization”, Communist and 
Post-Communist Studies, nr. 32 (1999), p. 270. 

a democraţiei de către Arend Lijphart®, elitistă sau „populistă” şi, respectiv, electora- 
listă). Acest model poate fi vizualizat în tabelul 1. 


Tabelul 1. Modelul lui Phillippe Schmitter cu privire la rolul elitelor 
în cadrul procesului de democratizare 


ACTORI SOCIOPOLITICI 


ELITE MASE 
Modul Tipul Modul Tipul de 
tranziției de democrație tranziţiei democraţie 

Pact Democraţie Reformă Democraţie 
corporativă - consociatio- 
sistem politic nală sau con- 
cu „stat puter- sensualistă 
nic şi foarte - sistem politic 
activ în con- „în care statul 
COMPROMIS certarea intere- este relativ slab, 
selor”’, iar  variatele 
grupuri mino- 
ritare au auto- 
nomie şi iau 
parte la proce- 
STRATEGIE sul de luare a 

deciziilor”. 

Modul Tipul Modul Tipul 

tranziţiei de democraţie tranziţiei de democraţie 
Impunere Democraţie eli- Revoluţie Democraţie 
tistă sau „popu- electoralistă - 
listă” - sistem sistem politic 
politic „în care „în care statul 
4 statul este puter- nu este prea 
FORȚA nic, dar com- puternic si ma- 


petiția elitelor 
pentru puterea 
de stat este ridi- 
cată, iar popu- 
latia este putin 
implicată în 
politică”?. 


sele au câteva 
activităţi de 
bază, cele mai 
multe reduse la 
participarea in 
alegeri”. 


(Adaptare după Attila Agh, „Processes of democratization in the East Central European and 
Balkan states: sovereignty-related conflicts in the context of Europeanization”, Communist and 
Post-Communist Studies, nr. 32, 1999, p. 270.) 


6. Pentru diferenţierea dintre „modelul majoritarist” şi „modelul consensualist” al democraţiei, vezi 
Arend Lijphart, Modele ale democraţiei. Forme de guvernare şi funcționare în treizeci şi şase de 
țări, Editura Polirom, Iasi, 2000, p. 26. 


7. Attila Agh, „Processes of democratization in the East Central European and Balkan states”, p. 270. 
8. Ibidem. 
9. Ibidem. 


10. Ibidem. 

Avem de-a face - fapt subliniat şi de politologul maghiar - cu ideal-tipuri democra- 
tice, ceea ce permite aprecierea că statele central-est europene şi-au modificat, după 
prima fază a tranziţiei, poziţiile în acest „careu”. Au existat, practic, anumite „permutări” 
şi, în condiţiile în care noile achiziţii ale teoriei democratizării au fost puse la lucru - de 
multe ori implicând adaptări ale acesteia, în timp real, la evoluţii sociale, politice şi 
economice impredictibile ab initio -, şi „etichetele” aplicate, din perspectiva gradului 
de democraţie, ţărilor din regiunea vizată au căpătat denumiri distincte, vorbindu-se fie 
despre „democraţii emergente” şi „democraţii consolidate”, fie despre „democraţii pro- 
cedurale” şi „democraţii substantiale”". In orice caz, analizate plecând de la acest model, 
tinerele democraţii central- şi sud-est-europene se grupau într-o „fotografie de etapă” 
din care reieşea diferenţierea dintre ele, din punctul de vedere al calităţii democratice a 
sistemului politic al fiecăreia : unele se inscriau în seria democratiilor corporative (cel mai 
puternic Slovenia, urmată de Polonia, Ungaria şi, cu accente consensualiste, Cehoslovacia), 
altele se situau într-o „zonă gri” (precum Croaţia), în vreme ce altele (precum România 
şi Bulgaria) păreau să nu poată ieşi din „capsula” democraţiei electoraliste. 

În ceea ce priveşte al doilea aspect, al opțiunilor instituţionale pe care le-au avut 
elitele politice, acestea au vizat, în plan general, cele trei dimensiuni transversale ale 
unei societăţi (macro, meso şi micro), dat fiind faptul că „în logica internă a instituti- 
onalizării democratice este evident că instituţiile macropolitice pot şi trebuie să fie 
primele configurate, înaintea celor meso- şi micropolitice, din moment ce ultimele pot 
fi articulate numai într-un spaţiu politic mai mult sau mai puţin deja aranjat de institu- 
tiile macropolitice, precum parlamentul, preşedintele şi guvernul” 2. În mod evident, 
procesul de institutionalizare a funcţionat în paralel pe cele trei dimensiuni, de îndată 
ce au fost adoptate constitutiile postcomuniste, care au creionat cadrul formal al demo- 
cratiei pentru fiecare ţară în parte. Diferenţele calitativ-democratice au depins ulterior, 
dincolo de opţiunile elitelor politice, de gradul de funcţionalitate substanţială, efectivă 
a acestor instituţii nou-create. Revenind la ideea unei perspective integrate, despre care 
aminteam la începutul acestui studiu, dacă elitele politice au deţinut în punctul zero al 
tranziţiei postcomuniste rolul de a articula cadrul formal al democraţiei, maniera în care 
fondul acestuia a evoluat a fost influenţată ulterior nu numai de arhitectura instituţională 
căreia elitele i-au dat naştere (aranjamentele constituţionale în ceea ce priveşte forma 
de stat şi tipul de regim politic, separatia puterilor şi mecanismul de controale şi con- 
traponderi aferent, legislaţia electorală, tipul de sistem partidist, existenţa surselor 
alternative de informare ş.a.m.d.), ci şi de tradiţia cultural-politică a fiecărei societăţi, 
precum şi de modul în care procesele şi valorile democratice au fost internalizate la 
nivelul grupurilor sociale şi al cetăţenilor obişnuiţi. Pe de altă parte, aşa cum s-a întâm- 
plat - după cum vom arăta - atât în cazul României, cât şi în cel al Bulgariei, au existat 
situaţii în care cetăţenii au exhibat un deosebit „elan” al participării democratice - 
cel putin în prima fază a procesului de democratizare - şi în care elitele politice s-au 
dovedit a fi mai puţin reformiste în direcţia democraţiei. Dat fiind că „ingineria insti- 
tuţională în mediul postcomunist a fost condusă de interesul pragmatic al elitelor 
politice”!5, acestea fie au încercat să demobilizeze acest „elan” prin „îndepărtarea” 


ll. Ibidem. 

12. Attila Agh, „Democratic institution-building in East Central Europe and the Balkans”, p. 5. 

13. Venelin I. Ganev, „The (Ir)Relevance of Post-communist Constitutionalism”, în Jan Zielonka (ed.), 
Democratic Consolidation in Eastern Europe, vol. 1: Institutional Engineering, Oxford University 
Press, Oxford, 2001, p. 199. 

cetăţenilor de arena politică, fie au încetinit progresul în democratizare prin deciziile şi 
acţiunile lor politice, dublate de comportamente adeseori non-democratice. În anumite 
situaţii, acestea din urmă au fost sancţionate în plan intern într-o manieră neambiguă, 
dar insuficientă, de firava contraelită şi de la fel de frageda societate civilă constituite 
în etapa iniţială a democratizării, iar mai târziu, când statele foste comuniste din Europa 
Centrală şi de Est şi-au anunţat proiectele politice naţionale de integrare europeană, de 
către instituţiile şi organismele Uniunii. Cu privire la acest ultim aspect, se consideră 
că procesul de extindere a Uniunii Europene a creat condiţiile de posibilitate a apariţiei 
unui nou model democratic, cel al „democraţiei promovate prin integrare”, chestiune 
care a vizat în mod direct, din punctul nostru de vedere, voinţa politică a elitelor con- 
ducătoare din statele care şi-au asumat proiectul european: „Acest model a fost dezvol- 
tat pe parcursul anilor 1990, în etapa de pregătire a extinderii către Europa Centrală şi 
de Est, prin formalizarea criteriilor care vizau capacitatea de iniţiere a negocierilor de 
aderare la Consiliul European din Copenhaga”!*. Elitele politice au trebuit deci să răs- 
pundă solicitărilor impuse de respectarea acquisului comunitar, ceea ce nu a împiedicat 
însă remanenta anumitor atitudini şi comportamente cel putin rezervate faţă de benefi- 
ciile democraţiei. Dacă este să avem în vedere cele două cazuri pe care le vom detalia 
mai jos, cel al României şi cel al Bulgariei, nu este deloc întâmplător faptul că o „cla- 
uză” de conditionalitate s-a menţinut şi după momentul oficial al aderării la Uniunea 
Europeană, | ianuarie 2007, „când, după ce raportul final de monitorizare a fost dez- 
bătut în septembrie 2006 şi a fost aleasă data de intrare în 2007, s-a decis, cu toate 
acestea, continuarea aplicării conditionalitatii pentru România şi Bulgaria în primii ani 
de după dobândirea calităţii de state membre, prin intermediul unui nou program de cri- 
terii de evaluare şi sancţiuni (incluzând înghețarea fondurilor europene) în caz de reci- 
divă. Aceasta a fost o măsură fără precedent în istoria conditionalitatii aplicate de UE, 
de vreme ce niciun alt nou stat membru nu a fost vreodată subiectul unui asemenea 
regim de monitorizare” '. 

Având deci un rol a cărui importanţă e departe de a putea fi negată, elitele politice 
ale statelor aflate între democratizare şi consolidare democratică au reuşit, şi ca urmare 
a presiunilor interne ori, mai cu seamă, externe, să contureze cadrul de dezvoltare a 
unor sisteme în care calitatea democraţiei rămâne în continuare o provocare graduală. 
Diferenţele de grad se păstrează şi în prezent între ţările din centrul şi estul Europei, 
iar elitele politice rămân principalii artizani ai viitoarelor evoluţii ale jocului democratic. 
În cele ce urmează luăm în discuţie această problematică printr-o analiză comparativă 
între cazul României şi cel al Bulgariei. 


14. Rosa Balfour şi Corina Stratulat, „The Democratic Transformation of the Balkans”, European Policy 
Paper, nr. 66, noiembrie 2011, p. 6. 

15. Geoffrey Pridham, „Securing fragile democracies in the Balkans: the European dimension”, 
Romanian Journal of European Affairs, vol. 8, nr. 2, 2008, p. 61. 

Elite politice şi democratizare în România şi Bulgaria 
postcomuniste 


Analiza comparată care intenţionează să reliefeze rolul jucat de elitele politice în pro- 
cesele de democratizare desfăşurate în România şi, respectiv, în Bulgaria postcomunistă, 
pe care o propunem aici, urmăreşte două coordonate principale: 1) un scurt istoric al 
tranziţiei spre democraţie pentru fiecare dintre cele două state, cu trimitere spre cei mai 
importanţi actori politici, adică spre factorii care au institutionalizat şi, astfel, au asi- 
gurat condiţiile procesului de recrutare şi de selecţie a elitelor postcomuniste ; 2) o 
prezentare a modului de structurare a elitelor politice postcomuniste din România si 
Bulgaria, precum şi a mecanismelor instituţionale pe care acestea le-au pus la lucru în 
fiecare dintre cele două state, din perspectiva democratizării şi consolidării democratice. 
Înainte de a trece la discutarea fiecărei coordonate în parte, este necesar să stipulăm că 
o analiză comparată a evoluţiei procesului de democratizare, realizată din perspectiva 
elitelor politice, în România şi Bulgaria se justifică prin faptul că, în ansamblul ţărilor 
centrale şi est-europene, cele două state au fost plasate în categoria „altfel”. O tradiţie 
socioistorică relativ asemănătoare (în care liantul pare a fi atât ortodoxia, cât şi des 
invocatul „balcanism”, în pofida diferenţelor identitar-lingvistice) şi o cultură politică 
grevată de moştenirea lăsată ambelor societăţi de dominaţia otomană sunt în măsură să 
ofere o explicaţie pentru o asemenea „categorizare”. Pe de altă parte, evoluţiile din 
perioada comunismului sunt diferite în cele două tari, după cum diferă fundamental şi 
maniera în care s-a realizat trecerea de la regimul politic totalitar la cel postcomunist. 
Evolutiile postcomuniste sunt, iarăşi, până la un punct, asemănătoare, deşi pot fi notate 
şi diferenţe importante în ceea ce priveşte arhitectura instituţională şi dezvoltarea eco- 
nomică. Momentul comun al integrării europene şi evoluţiile de după aceasta, precum 
şi crizele politice survenite în ultima perioadă în ambele ţări pe fondul dificultăţilor 
economice şi al manierelor de gestionare a acestora sunt de asemenea de natură să 
întărească pomenita „apropiere”. Dacă plecăm, într-un exerciţiu retrospectiv, de la sta- 
rea de fapt din prezent, luând ca indicator gradul de libertate politică existent în fiecare 
dintre cele două state, putem observa că, potrivit datelor actuale, atât România, cât şi 
Bulgaria sunt calificate drept {ari „libere”, având scoruri egale în ceea ce priveşte 
„drepturile politice” şi „libertățile civile”1* (ambele cu câte două puncte pentru fiecare 
dintre cei doi indicatori, pe o scară de la 1 la 7, unde 1 înseamnă „cea mai liberă”, iar 
7 „cea mai putin liberă”). În mod evident, o astfel de „sumarizare” a evoluţiilor poli- 
tice, aşa cum este prezentată de Raportul Freedom House, nu poate reda nuantat toate 
aspectele implicate de procesele politice, sociale şi economice din cele două ţări. Desi, 
având în vedere evoluţiile dedemocratizării la nivel global, dar şi în zona Europei Centrale 
şi de Est (în special în cazul Ungariei şi în cel al Poloniei), datele sunt încurajatoare, 
realitatea este că România şi Bulgaria se confruntă în continuare cu niveluri ridicate ale 
corupţiei în rândul elitelor politice şi economice, cu episoade de punere sub semnul 
întrebării a procedurilor şi aranjamentelor democratice (incluzând critici de factură 
populistă la adresa acestora), cu o politizare excesivă a societăţii civile şi cu un fenomen 


16. Freedom House, Freedom in the World 2019 : Democracy in Retreat, https : //freedomhouse.org/report/ 
freedom-world/freedom-world-2019/democracy-in-retreat (accesat la 11 iulie 2019). 
17. Ibidem. 

de cartelizare politico-mediatică aflat în disonanţă cu principiul democratic al „surselor 
alternative de informare”. Desigur, toate acestea trebuie, la rândul lor, nuantate in func- 
tie de fiecare dintre cele două tari, dar nu vom insista aici asupra unor asemenea aspecte. 

Revenind la prima coordonată dintre cele anunţate la începutul acestui subcapitol, 
startul tranziţiei politice a României postcomuniste a irumpt într-o formă violentă, în 
condiţiile în care elita comunistă, condusă de dictatorul Nicolae Ceauşescu şi de soţia 
sa, nu a avut nicio clipă intenţia de a renunţa la putere. Neexistând o contraelită care 
să facă presiuni pentru o negociere a tranziţiei, aşa cum s-a întâmplat în statele care au 
trecut prin „revoluţii de catifea”, în România revolta populară a fost reprimată cu bru- 
talitate, în mulțimile revoltate de la Timisoara şi Bucuresti, dar şi în cele din alte mari 
oraşe ale ţării trăgându-se cu muniţie de război până la fuga dictatorului, pe 22 decem- 
brie 1989, ca şi după aceea. Capturat, acesta a fost executat alături de soţia sa pe 
25 decembrie, după un simulacru de proces. În ziua fugii lui Ceauşescu, în jurul lui 
Ion Iliescu, fost lider comunist marginalizat în ultimii ani ai dictaturii, s-a configurat 
Frontul Salvării Naţionale, din care făceau parte şi câteva figuri marcante ale slabei 
disidente ce se manifestase în anii totalitarismului comunist. Semnul apariţiei unei noi 
elite politice a fost dat tot în seara zilei de 22 decembrie, când televiziunea şi radioul 
naţionale au difuzat „Comunicatul către ţară al Frontului Salvării Naţionale”, în cadrul 
căruia „putem remarca patru segmente [...]: primul confirmă eliminarea de la putere 
a clanului Ceauşescu şi constituirea Frontului Salvării Naţionale ; al doilea segment are 
caracteristica unui decret de dizolvare a structurilor puterii comuniste ; al treilea face 
cunoscut programul Frontului, iar ultimul numeşte componenţa provizorie a Consiliului 
FSN”'8. Ca urmare a opoziţiei civile şi politice faţă de anunţul reprezentanţilor FSN de 
a transforma organizaţia provizorie în partid politic, cu scopul de a candida la primele 
alegeri libere, fixate pentru 20 mai 1990, s-a creat Consiliul Provizoriu de Uniune 
Naţională (CPUN), din care, pe lângă FSN, făceau parte alte 38 de partide proaspăt 
apărute, precum şi nouă organizaţii ale minorităţilor. Acest organism şi-a asumat un rol 
legislativ până pe 20 mai 1990, când au avut loc simultan alegeri parlamentare şi pre- 
zidentiale. Avându-l drept candidat prezidenţial pe Ion Iliescu, care îşi extrăgea legiti- 
mitatea din statutul de „participant activ la Revoluţie”, FSN şi-a însuşit majoritatea 
absolută în noul Parlament (66,31%). Totodată, candidatul său a devenit primul pre- 
şedinte postcomunist al Republicii, cu 85,07% din voturi. Ulterior, s-a intrat în „faza 
Constituantei”!®, încheiată cu votarea în Parlament şi validarea prin referendum a noii 
Constituţii, la 8 decembrie 1991. Nici perioada cuprinsă între 22 decembrie 1989 şi 
finalul anului 1991 nu a fost lipsită de violenţe: de la manifestatiile anticomuniste din 
ianuarie 1990, reluate după alegerile din 20 mai, care au avut loc în Bucureşti, trecând 
prin violențele interetnice de la Târgu Mureş (în acelaşi an) şi până la descinderile 
minerilor, soldate cu brutalizarea manifestantilor şi chiar uciderea unora dintre aceştia, 
elita postcomunistă a recurs la mijloace non-politice şi în esenţă antidemocratice pentru 
a se menţine la putere. Societatea civilă necoagulată şi reprezentanţii opoziţiei nu au 
putut să opună rezistenţă unui regim care, chiar dacă era nou-instituit, uzita din plin 
de mecanismele informale ale celui pe care îl înlocuise. După primele alegeri libere, 
viaţa politică a elitelor a fost marcată de sciziuni partidiste şi de regrupări, de con- 
flicte şi tensiuni, de efecte de imitație interpartidistă care au oscilat pe un continuum 
democratie-populism, de construcţia unor coaliţii guvernamentale şi de ruperea ulterioară 


18. Cristian Bocancea, Meandrele democraţiei. Tranzitia politică la români, Editura Polirom, laşi, 
2002, p. 85. 
19. Ibidem, p. 93. 

a acestora, precum şi - mai recent — de fenomene de coabitare. Între 1990 şi 2019, în 
România au existat opt cicluri electorale parlamentare (1990, 1992, 1996, 2000, 2004, 
2008, 2012 şi 2016), opt cicluri electorale prezidenţiale (1990, 1992, 1996, 2000, 2004, 
2009, 2014 şi 2019), şapte cicluri electorale locale (1992, 1996, 2000, 2004, 2008, 2012 
şi 2016) şi patru cicluri electorale europarlamentare (2007, 2009, 2014 şi 2019), toate 
desfăşurându-se la termen şi neexistând, prin urmare, alegeri anticipate decât în cazuri 
partial-locale. În aceeaşi perioadă, 18 cabinete au asigurat exerciţiul executiv, după 
cum rezultă din tabelul 2. 


Tabelul 2. Guvernele României în perioada 1990-2019”! 


Cabinet Perioada 
Petre Roman 30 decembrie 1989 - 28 iunie 1990 
Petre Roman 29 iunie 1990 - 15 octombrie 1991 
Theodor Stolojan 16 octombrie 1991 - 15 octombrie 1992 
Nicolae Văcăroiu 13 noiembrie 1992 - 10 decembrie 1996 
Victor Ciorbea 11 decembrie 1996 - 15 aprilie 1998 
Radu Vasile 16 aprilie 1998 - 13 decembrie 1999 
Mugur Isărescu 14 decembrie 1999 - 12 decembrie 2000 
Adrian Năstase 13 decembrie 2000 - 21 decembrie 2004 
Călin Popescu- Tăriceanu 29 decembrie 2004 - 22 decembrie 2008 
Emil Boc 22 decembrie 2008 - 23 decembrie 2009 
Emil Boc 23 decembrie 2009 - 9 februarie 2012 
Mihai-Răzvan Ungureanu 9 februarie 2012 - 27 aprilie 2012 
Victor Ponta 7 mai 2012 - 4 noiembrie 2015 
Dacian Cioloş 17 noiembrie 2015 - 4 ianuarie 2017 
Sorin Grindeanu 4 ianuarie 2017 - 29 iunie 2017 
Mihai Tudose 29 iunie 2017 - 16 ianuarie 2018 
Viorica Dăncilă 29 ianuarie 2018 - 4 noiembrie 2019 
Ludovic Orban 4 noiembrie 2019 - prezent 


Cei patru preşedinţi postcomunisti ai României au fost Ion Iliescu (1990-1992; 
1992-1996 şi 2000-2004"), Emil Constantinescu (1996-2000), Traian Băsescu (2004-2009? ; 
2009-2014) şi Klaus Iohannis (2014-2019 ; 2019-prezent), fiecare dintre aceştia punându-și 


20. Am actualizat, la nivelul anului 2019, datele redate în Alexandru Radu, Politica între proportiona- 
lism şi majoritarism. Alegeri şi sistem electoral în România postcomunistă, Editura Institutul 
European, laşi, 2012, p. 11. 

21. Am adaptat şi am actualizat datele redate în Cristian Preda şi Sorina Soare, Regimul, partidele şi 
sistemul politic din România, Editura Nemira, Bucureşti, 2008, p. 129. 

22. Deşi Constituţia României prevede, la art. 81, alin. 4 (atât în varianta adoptată în decembrie 1991, 
cat şi în cea revizuită în octombrie 2003), că „nicio persoană nu poate îndeplini funcţia de Preşedinte 
al României decât pentru cel mult două mandate”, Ion Iliescu a invocat, împotriva acuzatiei că ar 
fi exercitat trei mandate, şi nu doar două, argumentul că primul său mandat a început abia după 
configurarea cadrului constituţional, urmare a alegerii sale în funcţia de preşedinte al României în 
octombrie 1992 (vezi http : //www.edep.ro/pls/dic/site.page ?id= 339, accesat la 11 iulie 2019). 

23. Ca urmare a revizuirii din 2003, Constituţia României prevede, la art. 83, alin. 1, că mandatul 
preşedintelui României este de cinci ani (vezi http : //www.cdep.ro/pls/dic/site.page ? id=339, 
accesat la 11 tulie 2019). 

amprenta personală asupra stilului de exercitare a funcţiei prezidenţiale. Dacă alegerile 
parlamentare din 1990 şi 1992 s-au remarcat prin victoria FSN şi a urmaşului său, 
Frontul Democrat al Salvării Naţionale (FDSN, devenit ulterior Partidul Democraţiei 
Sociale din România şi, mai târziu, Partidul Social Democrat), toate cele care au urmat 
au marcat alternante la guvernare. Astfel, in 1996, majoritatea parlamentară a fost asi- 
gurată de Convenţia Democrată din România (CDR), Uniunea Social-Democrată (USD) 
şi Uniunea Democrată a Maghiarilor din România (UDMR), iar formula guvernamentală 
de aceleaşi formaţiuni ; în 2000, majoritatea parlamentară a revenit unei coaliţii formate 
din PSD, Partidul Umanist din România (PUR) şi UDMR, membrii cabinetului provenind 
din PSD şi PUR ; în 2004, în pofida faptului că, date fiind numărul de voturi obţinute, 
Uniunea Naţională PSD + PUR a câştigat parlamentarele, majoritatea s-a format prin 
coalizarea Alianţei Dreptate şi Adevăr (ADA, formată din Partidul Naţional Liberal şi 
Partidul Democrat, noua denumire a vechiului FSN - aripa Petre Roman), a UDMR, a 
PUR şi a reprezentanţilor minorităţilor, din guvern făcând parte reprezentanţii ADA, 
PUR şi UDMR ; în 2008, legislativele au fost câştigate de Partidul Democrat-Liberal 
(PDL, fostul PD), care a susţinut mai întâi un guvern format din reprezentanţii PDL şi 
din cei ai PSD, iar apoi, sub acelaşi premier, un cabinet format din membri ai PDL şi 
ai UDMR ; în 2012, Uniunea Social-Liberală (USL, formată din PSD. PNL şi Partidul 
Conservator, fost Umanist) şi-a adjudecat 58,6% din voturile pentru Camera Deputaţilor 
şi 60,10% din cele pentru Senatul României, formând guvernul. După demisia din 
funcţia de premier a liderului PSD Victor Ponta (în urma unei ample manifestații de 
stradă care acuza corupţia drept cauză a unui incendiu devastator produs în clubul 
„Colectiv” din Bucureşti în noaptea de 30 octombrie 2015, care a cauzat decesul a 65 de 
persoane şi rănirea gravă a altor 186, 146 fiind spitalizate), liderii politici de la putere 
şi din opoziţie, precum şi preşedintele au căzut de acord asupra instalării unui „guvern 
de tehnocrati” sub coordonarea lui Dacian Cioloş, fost ministru al Agriculturii între 
2007 şi 2008 în cabinetul Tăriceanu şi fost comisar european pentru agricultură în peri- 
oada 2010-2014. Guvernarea Cioloş a asigurat stoparea tensiunii acumulate în societate 
pe fondul emoţional al tragediei din clubul „Colectiv” şi a gestionat în spiritul transpa- 
rentei problemele specifice administraţiei centrale, fiind totodată cea în sarcina căreia a 
revenit organizarea alegerilor din decembrie 2016. Acestea au fost câştigate de PSD. cu 
cel mai bun scor din istoria partidului, şi anume 45,67% din voturile pentru Senat şi 
45,47% din cele pentru Camera Deputaţilor, iar majoritatea parlamentară a fost asigurată 
printr-o alianţă cu Alianţa Liberalilor şi Democraților (ALDE), înfiinţată în 2015 prin 
fuziunea dintre Partidul Liberal Reformator (o facțiune desprinsă din PNL, sub condu- 
cerea lui Călin Popescu-Tăriceanu) şi Partidul Conservator (fondat de Dan Voiculescu, 
patronul trustului de presă Intact). Ceea ce se poate nota în marginea acestei incursiuni 
rezumative este faptul că debutul violent al tranziţiei postcomuniste româneşti nu a 
împiedicat desfăşurarea ulterioară, la nivel formal, a procesului de democratizare, iden- 
tificabil prin trimitere la „repere” precum alegerile libere şi corecte şi alternanţa la 
guvernare. În mod cert, un progres în ceea ce priveşte gradul de democratizare există, 
dar acesta este contrabalansat şi de excesele non-, ba chiar antidemocratice, profund 
populiste ale unora dintre reprezentanţii elitelor politice. Prezente într-un regim margi- 
nal din a doua jumătate a anilor 1990 şi până la momentul integrării în Uniunea 
Europeană (proces asumat, cel puţin la nivel declarativ, ca proiect naţional, de întreaga 
clasă politică), asemenea excese - deopotrivă sub aspect declarativ şi procedural - au 
cunoscut o amplitudine demnă de luat în considerare mai cu seamă din 2008 încoace. 

În ceea ce priveşte situaţia tranziţiei spre democraţie în Bulgaria, debutul acesteia 
include, în înţelegerea anumitor analişti, cel puţin două faze”. În primul rând, tranziţia 
debutează printr-o lovitură intrapartidistă şi de stat (din moment ce, ca şi în cazul 
României, avem de-a face cu un partid-stat), organizată pe 10 noiembrie 1989 de doi 
lideri marcanţi ai Partidului Comunist Bulgar (ministrul de Externe, Petăr Mladenov, şi 
ministrul Apărării, Dobri Djurov), într-o şedinţă a Biroului Politic, împotriva liderului 
PCB, Todor Jivkov. Fortat la acea dată să demisioneze, Jivkov a fost exclus din partid 
(împreună cu aliaţii săi) pe 8 decembrie 1989. Conducerea PCB a fost preluată de 
Mladenov până pe 13 decembrie, când acesta a demisionat, rămânând însă şef al statu- 
lui bulgar. În locul său, la conducerea partidului, redenumit Partidul Socialist Bulgar 
(PSB), preşedinte a devenit Andrei Lukanov. În acest punct, este demn de menţionat 
faptul că „tranziţia Bulgariei spre democraţie nu a început ca rezultat al unei evoluţii 
interne, ci mai curând ca parte a unei încercări aparţinând unora dintre colegii lui Jivkov 
de a-şi salva puterea într-un moment în care blocul comunist se prăbuşea”?5. Este cunos- 
cut, de altfel, faptul că regimul comunist bulgar poate fi pe deplin caracterizat prin 
trimitere la eticheta „servituţii voluntare” în raport cu Uniunea Sovietică, pe toată durata 
existenţei sale (tocmai în acest sens, atât în 1963, cât şi în 1973, Jivkov a propus ade- 
rarea Bulgariei la URSS). Revenind la prima fază a debutului tranziţiei bulgare, aceasta 
a inclus şi coalizarea forţelor de opoziţie, întrucât pe 14 decembrie s-a format Uniunea 
Forţelor Democratice (UFD), condusă de Jeliu Jelev, care a organizat prima manifesta- 
tie de protest, în contextul căreia s-a solicitat disoluția poliţiei politice şi a PCB. 
Dizolvarea poliţiei secrete a fost anunţată de Mladenov pe 29 decembrie, iar pe 3 ianu- 
arie 1990 a început seria meselor rotunde care marchează a doua fază a debutului 
tranziţiei bulgare spre democraţie. La acestea au luat parte reprezentanţi ai PSB, ai UFD 
şi ai Uniunii Naţionale Agrariene Bulgare (UNAB), o organizaţie conservatoare de 
sorginte precomunistă, rolul principal al negocierilor fiind cel a de elabora noile insti- 
tutii şi proceduri democratice. Rezultatele s-au regăsit în trei acorduri semnate pe 12 martie 
1990, care stipulau alegerea unei noi adunări naţionale, cu rol funcţional de parlament, 
care să elaboreze o nouă Constituţie în decurs de 18 luni; datele primelor alegeri nati- 
onale postcomuniste, pe 10 şi 17 iunie, pe baza unor reguli electorale diferite ; menti- 
nerea lui Mladenov în funcţia de preşedinte al Bulgariei pe durata elaborării Constituţiei?6. 
Spre deosebire de cazul românesc, cel al debutului tranziţiei politice în Bulgaria atestă 
existenţa dintru început a unor condiţii favorabile democratizării, precum şi interesul 
elitelor politice postcomuniste de a învăţa din experienţa iniţială a democratizării spe- 
cifică altor state din Europa Centrală şi de Est. În fapt, unul dintre „catalizatorii” 
negocierilor dintre nou-instaurata putere postcomunistă şi proaspăt functionala opoziţie 
a constat tocmai în acordul ambelor tabere cu privire la necesitatea evitării unor violenţe 
precum cele din cazul României : „Schimbările survenite în fiecare dintre ţările est-euro- 
pene au influenţat evenimentele din Bulgaria în moduri diferite. Cazul polonez a fost 
uzitat ca model general atât de PSB, cât şi de UFD. Evenimentele din Republica 
Democrată Germană au fost ultimul argument în favoarea unei reforme active şi rapide 
în interiorul PSB şi au încurajat, într-un grad semnificativ, începutul mitingurilor de 


24. Cf. Federico M. Rossi. „The Elite Coup: The Transition to Democracy in Bulgaria”, Cosmos 
Working Papers, 2012/10, European University Institute, Cosmos Centre on Social Movements 
Studies, pp. 7-9. 

25. Vesselin Dimitrov, Bulgaria : The Uneven Transition, Routledge, Londra. 2001, p. 35. 

26. Federico M. Rossi, art. cit., p. 8. 

masă. Evenimentele din Cehoslovacia au fost un «exemplu pozitiv» care a reprezentat 
mai mult un ideal decât un scop real. «Revoluţia» română, transmisă în direct de tele- 
viziunea naţională bulgară, a influenţat imens atitudinile fată de protestele de masă, 
creând teama de violenţă şi teroare. Cazul românesc a fost îndeobşte utilizat ca un 
argument în favoarea unui ritm uşor a! transformărilor”. Cu toate acestea, ca şi în 
România, primele alegeri libere au fost câştigate de PSB, moştenitorul PCB, chiar dacă 
acest partid a beneficiat de un scor electoral care, deşi i-a permis controlul guverna- 
mental, nu i-a asigurat o majoritate confortabilă, ceea ce a implicat necesitatea unor 
acorduri cu forţele anticomuniste. Practic, ca urmare a primelor alegeri libere, PSB a 
înregistrat 47,15% din voturi, UFD 36,2%, iar UNAB 8,03%. La această situaţie s-a 
adăugat opţiunea instituţională pentru un regim politic de tip parlamentar (asupra căreia 
vom reveni mai jos), ceea ce a permis constituirea unor guverne de coaliţie şi, prin 
aceasta, funcţionarea unui joc al negocierilor care a accelerat paşii democratizării. Se 
poate deci susţine că, spre deosebire de postcomunismul românesc, cel bulgar a debutat 
într-o manieră ce a presupus existenţa unor condiţii mai favorabile unei democratizări 
rapide. Ca prim preşedinte al Bulgariei postcomuniste, Mladenov a demisionat în iulie 1990, 
din cauza unor acuzaţii potrivit cărora ar fi intenţionat să folosească forţa în decembrie 
1989 împotriva opozanților, iar pe 1 august 1990 Parlamentul l-a ales şef al statului pe 
Jeliu Jelev. Acesta a fost reconfirmat în funcţie, de această dată prin votul direct al 
cetăţenilor, pe 22 ianuarie 1992%. I-au urmat apoi, în funcţia de şef al statului, Petar 
Stoianov (1997-2002), Gheorghi Pirvanov (2002-2007; 2007-2012), Rosen Plevneliev 
(2012-2017) şi Rumen Radev (2017-prezent). Între 1990 şi 2019, Bulgaria a trecut prin 
zece cicluri electorale parlamentare (1990, 1991, 1994, 1997, 2001, 2005, 2009, 2013, 
2014 şi 2017), şapte cicluri de alegeri prezidenţiale (incluzând alegerea de către Parlament 
a lui Jelev, în 1990, urmată de alegerea prin vot direct a preşedintelui republicii în 1992, 
1996, 2001, 2006, 2011 şi 2016) şi, ca în România, prin patru cicluri europarlamentare 
(2007, 2009, 2014 şi 2019). Cu excepţia alegerilor parlamentare din 12 mai 2013, care 
au fost organizate ca urmare a demisiei din luna februarie a guvernului susținut de 
formațiunea Cetăţeni pentru Dezvoltarea Europeană a Bulgariei (CDEB), cu două luni 
înainte de data normală, şi a celor din 2017, generate de demisia premierului Boiko 
Borisov, urmată de incapacitatea partidelor de a forma guvernul, toate celelalte s-au 
petrecut la termen”. În perioada 1990-2019, exerciţiul executiv a fost asigurat în Bulgaria 
de 16 cabinete, aşa cum reiese din tabelul 3. 


27. Rumyana Kolarova şi Dimitr Dimitrov, „The Roundtable Talks in Bulgaria”, în Jon Elster (ed.), 
The Roundtable Talks and the Breakdown of Communism, The University of Chicago Press, Chicago, 
1996, p. 185. 

28. Potrivit site-ului oficial al Presedintiei Bulgariei, primul preşedinte este considerat a fi Jeliu Jelev 
(http : //president.bg/cat73/Presidents-of-the-Republic-of-Bulgaria/, accesat la 12 iulie 2019). În 
afara aspectului oficial şi dat fiind faptul că ne-am propus o scurtă incursiune istorică asupra pro- 
cesului de tranziţie spre democraţie a Bulgariei postcomuniste, luăm în considerare aici o „nume- 
rotare” a şefilor statului bulgar de după 1990 în conformitate cu realitatea evenimentiala. 

29. Potrivit observatorilor, alegerile din mai 2013, survenite pe fondul unor proteste populare, au evi- 
dentiat următoarele aspecte: „1) creşterea polarizării sistemului partidist bulgar ; 2) legitimitatea 
deţinută de nationalistii radicali şi posibila lor ascensiune într-o poziţie de dominație în politica 
bulgară ; 3) confruntarea continuă şi intensă dintre domeniile juridic şi politic (juridicul este puter- 
nic politizat, dar şi foarte autonom); şi 4) sugestia potrivit căreia combinaţia dintre corupţia 
politică agresivă şi înregistrările ilegale transforma (sau deja au transformat ? ) Bulgaria în ceea ce 
[...] a fost numit «statul santajist», în care politicienii trag cu urechea la conversațiile celorlalţi 
pentru a menţine loialitatea între aliaţi şi pentru a produce daune politice adversarilor” (cf. Joshua 

Tabelul 3. Guvernele Bulgariei în perioada 1990-2019 


Cabinet Perioada 
Dimitar Iliev Popov 7 decembrie 1990 - 8 noiembrie 1991 
Filip Dimitrov 8 noiembrie 1991 - 30 decembrie 1992 
Liuben Berov 30 decembrie 1992 - 17 octombrie 1994 
Reneta Indjova 17 octombrie 1994 — 25 ianuarie 1995 
Jan Videnov 25 ianuarie 1995 — 13 februarie 1997 
Stefan Sofianski 13 februarie 1997 — 21 mai 1997 
livan Kostov 21 mai 1997 - 24 iulie 2001 
Simeon de Saxa Coburg-Gotha 24 iulie 2001 - 17 august 2005 
Serghei Stanişev 17 august 2005 - 27 iulie 2009 
Boiko Borusov 27 iulie 2009 - 13 martie 2013 
Marin Raikov 13 martie 2013 - 29 mai 2013 
Plamen Oreşarski 29 mai 2013 - 6 august 2014 
Gheorghi Bliznaşki 6 august 2014 - 7 noiembrie 2014 
Boiko Borisov 7 noiembrie 2014 - 27 ianuarie 2017 
Ognian Gherdjikov 27 ianuarie 2017 - 4 mai 2017 
Boiko Borisov 4 mai 2017 - prezent 


Initiind procesul de democratizare printr-un „pact” între elite, Bulgaria părea să fi 
dezvoltat, în prima etapă a tranziţiei postcomuniste, caracteristicile unei „democraţii 
corporative”. La această imagine au contribuit, neîndoios, şi opţiunile instituţionale ale 
actorilor politici decidenti, aspect asupra căruia vom insista mai jos. Pe de altă parte, 
în pofida unui start promiţător, evoluţiile specifice procesului de democratizare au 
îndreptat sistemul politic bulgar spre o formă de democraţie care combină caracteristicile 
„€litismului” cu cele ale „electoralismului” - dacă este să ne raportăm la ideal-tipurile 
propuse de Schmitter şi explicitate anterior -, situaţie caracteristică, din punctul nostru 
de vedere, şi României. Cu o deschidere mai mare decât a elitelor româneşti faţă de 
exemplele pozitive de democratizare din Europa Centrală şi de Est şi reuşind să evite 
un debut violent al tranziţiei, elitele politice bulgare nu au făcut faţă totuşi nici provo- 
cărilor pe care le implică poziţiile de decizie şi nici celor - deloc mai puţin importante, 
ba dimpotrivă - economice. În plus, a existat o problemă a reprezentativitatii politice, pe 
fondul unei îndepărtări graduale a elitelor de mase”, în pofida unei sustineri a procedurilor 


Tucker, „Post-Election Report: 2013 Bulgarian Parliamentary Elections”, http : //themonkeycage. 
org/2013/05/20/post-election-report-2013-bulgarian-parliamentary-elections/, accesat la 12 iulie 2019). 
O asemenea imagine se apropie foarte mult de ceea ce se întâmpla în aceeaşi perioadă şi în politica 
românească ; precum în Bulgaria, guvernul condus de premierul Emil Boc a demisionat în februarie 
2012, ca urmare a unor mişcări de protest, iar cabinetul format ulterior de Mihai-Răzvan Ungureanu 
a fost demis prin moţiune de cenzură. Chiar dacă nu au fost organizate alegeri parlamentare anticipate, 
noul guvern, condus de Victor Ponta, a încercat, atentând inclusiv la procedurile constituţionale 
specifice statului de drept, demiterea preşedintelui republicii prin referendum, după ce, în prealabil, 
Parlamentul îl suspendase din funcţie. În pofida a circa 7,4 milioane de români care au votat pentru 
demiterea preşedintelui Traian Băsescu, referendumul nu a fost validat de Curtea Constituţională, 
întrucât nu a fost îndeplinit cvorumul legal de 50% plus unu din voturi. 

30. În această privinţă, o perspectivă tranşantă oferă Attila Agh, care subliniază că „relaţiile elită-masă 
s-au schimbat dramatic după primele alegeri democratice, din moment ce noile elite au vrut să demo- 
bilizeze masele şi să transforme mişcările partidiste în instituţii bine organizate, aşa încât au utilizat 
toate mijloacele pentru a elimina masele din politică. Căile şi modalităţile democraţiei directe ca 
plebiscite au fost împinse înapoi, iar oamenii nu au mai avut nicio şansă de a-şi face vocile ascultate. 


- 

constitutional-democratice venite dinspre ambele segmente sociale, aspect din perspec- 
tiva căruia Bulgaria s-a situat deasupra României”. Vom încerca în continuare să accen- 
tuăm diferenţele şi asemănările în ceea ce priveşte traseul democratizării României şi, 
respectiv, al Bulgariei din punctul de vedere al mecanismelor instituţionale pe care le-au 
instrumentalizat elitele lor politice, luând în calcul şi problematica modului de structu- 
rare a acestora din urmă în postcomunism. 


Elite politice şi mecanisme instituţionale în România 
şi Bulgaria postcomuniste 


Dat fiind faptul că demersul propus de acest studiu nu poate evita - aşa cum s-a văzut 
deja - trimiterile specifice istoriei recente, subscriem unei idei enunțate de sociologul 
Mihai Dinu Gheorgiu : „Modul de a judeca istoria este fundamental în ştiinţele sociale. 
În perioadele de criză acută, precum cele traversate de societăţile est-europene în repe- 
tate rânduri de-a lungul secolului trecut, întoarcerea la istorie este necesară pentru 
regândirea propriilor postulate şi fundamentarea de noi paradigme”. Una dintre crizele 
la care autorul citat face referire este, fără îndoială, cea a ieşirii din marasmul totalitar 
al comunismului, context in care o problemă fundamentală, alături de cea a schitarii 
unui nou traseu politic, economic şi social, a fost cea a liderilor care să configureze o 
asemenea direcţie pe harta istoriei. Revenim, din acest punct de vedere, la supoziţia 
anunţată dintru început, aceea că elitele politice au constituit unul dintre factorii deter- 
minanti ai procesului de democratizare, chiar acceptând plauzibilitatea argumentativă a 
unei sustineri ce indică faptul că „cei care aspiră la poziţii de elită şi vor acoperi vacu- 
umul cauzat de prăbuşirea sistemului nu trebuie să fie în mod necesar competenţi ; este 
îndeajuns să fie ambiţioşi”%. În mod neîndoios, nici în România şi nici în Bulgaria nu 
a existat în perioada regimului comunist o contraelită în măsură să se opună politicilor 
abuzive ale partidului-stat. In pofida disputei „comunişti”-„anticomunişti” apărută ime- 
diat după 1989, care a creat un clivaj politic şi social ale cărui reverberatii sunt identi- 
ficabile şi în prezent în ambele societăţi, prima fază a tranziţiei a fost dominată la 
nivelul elitelor politice de un proces de reproducere a „cadrelor” care, aflându-se în 
eşaloanele secunde ale fostelor partide comuniste, au preluat frâiele puterii. Într-o fază 
ulterioară, reproducerea a fost înlocuită cu o circulaţie a elitelor, în sensul în care accesul 
la poziţii de autoritate a fost deschis, chiar urmând un proces de „selecţie administrată”, 
şi celor care nu proveneau din vechile cadre ale nomenclaturii comuniste. Prin urmare, 
nu optăm aici pentru o interpretare care să crediteze exclusiv ipoteza reproducerii sau 
pe cea a circulaţiei elitelor. Considerăm că ambele pot fi admise, din moment ce vorbim 
despre un cadru socioistoric procesual pe care cele două tipuri posibile de structurare 


Încă o dată, politica a devenit un spaţiu aflat la distanţă pentru cei mai mulţi dintre oamenii obişnuiţi, 
iar această politică alienată a fost reprezentată pentru ei de Parlament şi de elita parlamentară” (Attila 
Agh, „Democratic institution-building in East Central Europe and the Balkans”, pp. 9-10). 

31. John S. Dryzek şi Leslie Holmes, Post-Communist Democratization : Political Discourses Across 
Thirteen Countries, Cambridge University Press, Cambridge, 2004, pp. 204-207. 

32. Mihai Dinu Gheorghiu, Intelectualii în câmpul puterii. Morfologii şi traiectorii sociale, Editura 
Polirom, Iasi, 2007, p. 353. 

33. Ivan Szelényi şi Szonja Szelényi, „Circulation or Reproduction of Elites During the Postcommunist 
Transformation of Eastern Europe: Introduction”, Theory and Society, vol. 24, nr. 5, octombrie 
1995, p. 630. 

a elitelor l-au „modelat”. Practic, analiştii fenomenului constată că „primii cinci ani ai 
transformării postcomuniste pot fi caracterizați printr-o relativă stabilitate a personalu- 
lui şi, dimpotrivă, printr-o schimbare semnificativă a structurii instituţionale ”3%, 
concluzia fiind următoarea : „Continuitatea în privinţa personalului şi transformarea 
dependentă de cale în ceea ce priveşte instituţiile economice şi politice descriu realita- 
tea societăţilor postcomuniste”35. În mod direct, o atare situaţie a depins, aşa cum am 
subliniat deja, de prezenta/absenta unei contraelite puternice. Cum nici în cazul României 
şi nici în cel al Bulgariei nu poate fi luată în calcul, din punctul nostru de vedere, 
importanţa unui asemenea grup social şi/sau politic, este explicabil faptul că analizele 
realizate la mijlocul anilor 1990 indicau că, „în ţările sud-est europene (Bulgaria, 
România, Albania şi fosta Iugoslavie, excluzând Slovenia şi Croaţia) şi în ţările fostei 
Uniuni Sovietice (excluzând statele baltice), elitele partidului comunist au coordonat 
menţinerea puterii chiar şi după primele alegeri multipartidiste, precum şi gradul scăzut 
al reformei (chiar dacă, şi în acest caz, au acceptat sistemul democraţiei parlamentare). 
În felul acesta ele şi-au menţinut rolul primordial în dezvoltarea socială, ceea ce a 
însemnat o încetinire şi o lipsă de meticulozitate a schimbării sistemice. Desigur, în 
acest context, condiţiile au fost de asemenea diferite de la caz la caz. În Bulgaria, şi 
mai târziu şi în România, noile elite politice au câştigat atâta forţă, încât au preluat 
puterea, pregătind calea pentru reforme sociale mai radicale, a căror implementare cu 
succes este încă discutabilă din cauza instabilității relative a noilor elite şi a situaţiei 
socioeconomice severe”3, Într-adevăr, din perspectiva procesului de democratizare, au 
fost determinante adaptarea elitelor politice postcomuniste la noile condiţii şi capaci- 
tatea lor de a opera - în acord cu propriile interese - într-un context în care exerciţiul 
puterii intra, chiar dacă în ritmuri diferite de la o ţară la alta, pe un făgaş al descen- 
tralizării*. Pe de altă parte, deşi maniera de structurare a elitelor politice în cele două 
state poate fi considerată, până la un punct, asemănătoare, nu la fel stau lucrurile, am 
putea spune, din perspectiva evoluţiei tipurilor de elite care s-au configurat pe parcursul 
procesului de democratizare, aspect care poate explica şi opţiunile instituţionale dife- 
rite ale acestora, după cum se va vedea mai jos. Dacă ne referim la cazul românesc, 
putem lua în considerare premisa existenţei unor linii de diviziune articulate în func- 
tie de modul în care raportăm grupurile ce compun elita politică la exerciţiul puterii. 
Avându-i astfel în vedere pe cei care au format, alternativ, nucleul puterii guverna- 
mentale şi, respectiv, pe cel al opoziţiei, sunt într-adevăr vizibile „trei linii de divizare 
ideologică şi programatică între elitele puterii şi elitele opoziţiei : 1) concepţia despre 
rolul şi funcţiile instituţiilor statului ; 2) concepţia despre modelul economic considerat 
dezirabil pentru economia românească ; 3) orientările de politică externa”**. Mai vizibile 
în prima etapă a tranziţiei, aceste linii s-au estompat ulterior, în contextul în care 
principalul obiectiv al clasei politice a devenit modernizarea prin integrarea euroatlantică. 
Practic, demonstrând încă o dată că, „pe tot parcursul celor două secole de tranzitii, 
România nu a avut niciodată un proiect de dezvoltare”, elitele politice s-au raliat în 


34. Ibidem, p. 625. 

35. Ibidem. 

36. Frane Adam şi Matevz Tomšič, „Elite (Re)configuration and Politico-Economic Performance in 
Post-Socialist Countries”, Europe-Asia Studies, vol. 54, nr. 3, mai 2002, pp. 436-437. 

37. Ioana Culic, „Social Actors in a Political Game. The Romanian Political Elite and Democratization, 
1989-2000”, Romanian Journal of Political Science, vol. 5, nr. 1, 2005, p. 100. 

38. George Tibil, „Conflictul elitelor şi instabilitatea politică în evoluţia modernă şi contemporană a 
României”, Polis, nr. 1, 2013 (serie nouă), p. 153. 

39. Vladimir Pasti, „Criza elitelor nationale”, în Vasile Boari, Natalia Vilas şi Radu Murea (coord.), 
Intelectualii şi puterea, Editura Institutul European, laşi, 2012, p. 110. 

efortul integrării în UE şi în NATO, proces perceput ca o nouă şansă a modernizării. Deşi 
divizările iniţiale, suprapuse peste cele care pot fi numite istoric-institutionale (,,expe- 
rienta comunistă”, „momentul Revoluţiei” şi „procesul de institutionalizare”“°), s-au 
estompat în timp, ele nu au dispărut niciodată cu adevărat. În profunzime, ele se men- 
tin şi astăzi, cel putin în ceea ce priveşte proiectul de societate asumat de fiecare parte, 
fapt ce are consecinţe atât asupra stabilităţii politice şi sociale (aşa cum s-a observat în 
anii din urmă), cât şi asupra funcţionalităţii mecanismelor şi procedurilor concepute 
pentru a dezvolta democraţia. De aici rezultă şi un traseu specific al evoluţiei elitelor 
în epoca postcomunismului românesc, din punctul de vedere al capacităţii lor integrative : 
de la o elită ideocraticd, asa cum era aceasta instituţionalizată de regimul comunist, s-a 
trecut la o elită divizată, în prima fază a tranziţiei, pentru ca în prezent să putem vorbi 
despre existenţa unei elite fragmentate, cu şanse reduse de a se ajunge la una consen- 
suală, caracteristică unei democraţii consolidate“. Relativ la acest ultim aspect, capa- 
citatea de integrare a elitelor politice româneşti este scăzută şi, prin urmare, dificultatea 
configurării unei elite structurate consensual este accentuată întrucât, după cum susţin 
anumiţi observatori, există cel putin trei factori convergenti in această direcție; este 
vorba despre tendinţa grupurilor de elită de a mobiliza societatea prin apel la elementele 
discursive remanente sau ranforsate ale populismului naţionalist (unul de factură etnică, 
şi nu civică, care a revenit pregnant din 2012 încoace nu numai la nivelul unor meteorice 
formaţiuni asumat populiste, precum Partidul Noua Generaţie, Partidul Poporului - 
Dan Diaconescu, Uniunea Naţională pentru Progresul României, Partidul România Unită, 
ci şi la cel al unor partide mainstream, precum PSD şi PNL în perioada funcţionării 
Uniunii Social-Liberale sau PSD sub conducerea lui Victor Ponta, a lui Liviu Dragnea 
şi a Vioricăi Dăncilă), despre interferența politicului în sfera ce ar trebui să revină 
elitelor sociale, economice ş.a.m.d., dublată de crearea unei dependențe birocratice a 
acestora din urmă de elita politică şi de tendinţa acesteia de a-şi urmări exclusiv intere- 
sele „obscure”, îndepărtându-se astfel de proiectul de ansamblu al societăţii”. O astfel de 
caracterizare, confirmată şi de analizele recente“, se poate constitui într-o explicaţie pentru 
scăderea participării civice a cetăţenilor, pentru dezinteresul manifestat de aceştia faţă 
de politică, pentru neîncrederea lor în instituţiile democraţiei, precum şi pentru exerciţiul 
„votului negativ” articulat de electorat pe parcursul ciclurilor de alegeri. În ceea ce 
priveşte Bulgaria, evitarea violenţelor în prima fază a tranziţiei nu a însemnat şi faptul 


40. Ioana Culic, art. cit., pp. 91-92. 

41. John Higley, Jan Pakulski şi Wlodimierz Wesolowski (eds.), Postcommunist Elites and Democracy 
in Eastern Europe, Macmillan Press, Londra, 1998, pp. 3-5, apud Frane Adam si Matevz Tomsie, 
art. cit., p. 439. 

42. Andreas Millerleile, „Elites in Romania: Towards a Consensual Elite Settlement? ”, in Howard 
Loewen şi Sergiu Mişcoiu (eds.), Issues of Democratic Consolidation in Romania, Editura Efes, 
Cluj-Napoca, 2004, pp. 41-58. 

43. În aceeaşi direcţie, sociologul Vladimir Pasti indică faptul că „îndepărtarea elitelor conducătoare 
ale tranziţiei postcomuniste româneşti de populaţie şi societate a fost un proces declanşat şi susţinut 
de mecanismele de legitimare ale accesului la putere, mecanisme care conditionau accesul la putere. 
De accesul la putere depind atât constituirea elitelor, cât şi componenţa lor şi raporturile de putere 
dintre elite. Factorii de legitimare ai accesului la putere au fost, pe parcursul tranziţiei româneşti, 
în număr de trei: (i) legitimarea de către populaţie ; (ii) legitimarea de către elite deja legitime ; 
(iii) legitimarea internaţională. De raportul de forte între aceşti trei factori depind componenţa 
elitelor, valorile şi ideologiile pe care le poartă, raporturile dintre ele şi acţiunile (sau „reformele”) 
pe care le iniţiază şi le aplică. În final, raportul de forte dintre aceste mecanisme s-a deplasat, pe 
perioada celor două decenii de postcomunism, în aşa fel încât a favorizat accesul la putere al eli- 
telor îndepărtate de populaţie sau chiar ostile acesteia” (Vladimir Pasti, op. cit., p. 104). 

că membrii nomenclaturii comuniste au făcut pasul înapoi, ci doar că au putut să-şi 
conserve poziţiile într-o formulă bazată pe negocieri şi acorduri. Practic, nici aici nu a 
avut loc, în prima etapă a procesului de democratizare, o circulaţie a elitelor, ci o repro- 
ducere a acestora, situaţie la care au contribuit cel puţin trei factori : „În primul rând, 
a fost vorba despre fundalul politic comun al noii elite politice, adică Partidul Comunist. 
Câtă vreme nou-formatei opoziții anticomuniste îi lipsea un grup de oameni educați şi 
capabili de participare deplină în politică şi în exerciţiul guvernării, aceasta trebuie să 
se bazeze, in cea mai mare parte, pe foştii membri mai experimentați ai PCB. În al 
doilea rând. a existat un consens al fostei elite politice şi administrative, organizată şi 
regrupată, cu privire la redistribuirea bogăției nationale, adică restituirea proprietăţilor 
nominalizate de comunişti. În al treilea rând, au fost discuţiile de la «mesele rotunde» 
dintre toate forţele politice, care au eliminat diferențele chiar de la începutul transformării "+4. 
În felul acesta, noile elite politice, deşi îşi extrăgeau resursele umane din rândul foştilor 
comunişti, erau percepute ca legitime, din perspectiva reformelor pe care le propuneau. 
Spre deosebire de cazul românesc, Bulgaria a realizat trecerea de la o elită de asemenea 
ideocratică la una fragmentată, nereuşind însă, asemenea României, să dezvolte până în 
prezent o elită consensuală. În pofida unor condiţii mai favorabile democratizării, accen- 
tuate de existenţa a ceea ce Kyril Drezov numeşte „dependenţa voluntara”** fata de 
organismele internationale - aşa cum înainte de 1989 elita politică bulgară dăduse din 
plin semnele unei ,,servituti voluntare” fata de URSS -, şi clasa politică din Bulgaria 
s-a îndepărtat de propriii cetăţeni, fapt care a determinat o neîncredere acută a acestora 
în politicieni şi, prin extensie, o slăbire a unei democraţii încă fragile, aşa cum este şi 
cea românească. Tratată din perspectiva „dialecticii” reproducere-circulatie, problema 
structurării elitelor politice din România şi, respectiv, din Bulgaria nu poate surprinde, 
cu siguranţă, întreaga gamă a mecanismelor ce au articulat maniera în care a evoluat 
procesul de democratizare. Aspectele strict formale ale acestui proces nu pot da seamă, 
din unghiul de vedere al completitudinii analitice, despre elementele informale care, pe 
parcurs, s-au constituit în obstacole la adresa acestuia. Cu referire la Bulgaria, interese 
recente de cercetare subliniază că „există mai multe zone ale guvernării unde foarte puţine 
s-au schimbat în termenii modului de operare şi al puterii exercitate de cetăţeni. Un 
exemplu este sistemul juridic bulgar, care a fost cel mai dificil de reformat. În continuare, 
rolul reţelelor informale este încă foarte prezent în Bulgaria. Astfel de reţele au fost 
necesare şi eficiente în contextul unei economii de subzistență. În orice caz, odată cu 
disoluția comunismului, aceste reţele nu s-au dizolvat, ci şi-au transferat activităţile 
înspre alte arii ale guvernării şi economiei””. 

Date fiind condiţiile de start diferite, România şi Bulgaria ar fi trebuit, teoretic 
vorbind, să evolueze diferit. Din punct de vedere formal, o asemenea aşteptare era 
indreptatita, câtă vreme opţiunile instituţionale ale elitelor politice din cele două tari 


44. Emil Giatzidis, An Introduction to Post-Communist Bulgaria. Political, economic and social trans- 
formation, Manchester University Press, Manchester, 2002, p. 50. 

45. Cu privire la acest aspect, Kyril Drezov susţine următoarea idee: „Conceptul de comportament 
autolimitat (sau de dependenţă voluntară) descrie o situaţie când o elită conducătoare subordonată 
alege să nu exercite toate oportunităţile care i-ar permite să ia deciziile suverane care există într-un 
sistem hegemonic dat, ci aşteaptă - şi uneori primeşte — favoruri speciale de la puterea hegemonică” 
(Kyril Drezov, „Bulgaria and Macedonia: Voluntary Dependence on External Actors”, în Jan 
Zielonka [ed.], Democratic Consolidation in Eastern Europe, vol. 2 : International and Transnational 
Factors, Oxford University Press, Oxford, 2001, p. 414). 

46. Emilia Zankina, Elite Transformation in the Bulgarian Transition, working paper, Individual 
Advanced Research Opportunities Program, University of Pittsburgh, 2006-2007, p. 7. 

păreau să fie diferite sub aspect constituţional. Confruntată cu ceea ce, retrospectiv, am 
putea considera a fi provocări majore, şi anume deficitul democratic şi personalizarea 
instituţională excesivă“, dublate de o cultură politică paternalist-dependentistă grefată 
pe un fond social de orientare maniheist-populistă, România a mizat pe o arhitectură 
constituţională care include un regim politic de tip semiprezidential, cu un parlament 
bicameral, în care camerele sunt constituite prin aceeaşi modalitate electorală, având, 
practic, atribuţii similare. Pe de altă parte, executivul este unul bicefal, iar anumite 
ambiguitati constituţionale au determinat apariţia unor tensiuni serioase între deţinătorul 
funcţiei prezidenţiale şi premier, mai cu seamă atunci când s-a ajuns în situaţia de coa- 
bitare (în mod clar, fenomenul a fost prezent în ambele mandate ale preşedintelui Traian 
Băsescu, în cazul prim-ministrului Călin Popescu-Tăriceanu şi în cel al premierului 
Victor Ponta, dar şi în mandatul preşedintelui Klaus Iohannis, care a coabitat cu cabine- 
tele PSD conduse de Victor Ponta şi, respectiv, Sorin Grindeanu, Mihai Tudose şi Viorica 
Dăncilă, până la momentul instalării guvernului minoritar PNL condus de Ludovic 
Orban, în urma votării, de către Parlament, a motiunii de cenzură la adresa executivu- 
lui condus de liderul PSD Viorica Dăncilă). Pe de altă parte, Bulgaria este etichetată, 
în alineatul 1 al primului articol al Constituţiei sale, drept „republică având o formă 
parlamentară de guvernare”“*, dotată cu un parlament unicameral (constituit în baza unui 
scrutin care combină votul proporţional pentru alegerea a 209 deputaţi şi cel majoritar 
pentru alegerea restului de 31 de deputaţi) şi un guvern susţinut de partidul care deţine 
majoritatea în legislativ. Cum însă în toate ciclurile electorale nicio formaţiune politică 
nu a reuşit să constituie o majoritate parlamentară rezultată din voturi, a existat o guver- 
nare bazată pe coaliţii, fapt care, de asemenea, a dat naştere fenomenului de coabitare. 
Nu intenţionăm să susţinem că acest fenomen ar fi o anomalie politică; dimpotrivă, 
împărtăşim opinia că în sistemele politice democratice coabitarea este un mecanism 
politic normal. Problema este că, aşa cum se întâmplă şi in România, in democratiile 
neconsolidate acest fenomen cauzează crize politice şi deci instabilitate. Din punctul 
nostru de vedere, dat fiind că preşedintele Bulgariei este ales prin vot direct, la fel ca 
cel al României, şi că, în funcţie de configurarea majorităţii parlamentare, regimul 
poate glisa fie spre un preşedinte mai puternic (atunci când provine din rândurile majo- 
ritatii parlamentare), fie spre un parlament şi, implicit, un prim-ministru mai puternici 
(atunci când preşedintele are o altă culoare politică decât majoritatea parlamentară), 
această ţară are un tip de regim politic care poate fi mai curând încadrat în categoria 
„Cvasisemiprezidenţialismului”“. Dacă România are o Constituţie adoptată pe 8 decem- 
brie 1991 (când nu s-a obţinut un consens parlamentar cu privire la textul său), modi- 
ficată printr-un referendum extins pe perioada a două zile în octombrie 2003, Bulgaria 
a adoptat Constituţia pe 12 iulie 1991 şi a amendat-o în septembrie 2003, în februarie 2005, 
în martie şi septembrie 2006 şi în februarie 2007. Legea fundamentală a reprezentat, 
pentru fiecare dintre cele două state în parte, principalul mecanism care a configurat 
cadrul desfăşurării procesului de democratizare. În cazul românesc, Constituţia 
conţine suficiente confuzii şi ambiguitati care se adaugă deficitului democratic deja 


47. Daniel Şandru, „Exerciţii de «inginerie constituțională»: ce fel de regim politic?”, în Sorin 
Bocancea (coord.), Constituţia României. Opinii esenţiale pentru legea fundamentală, Editura 
Institutul European, laşi, 2013, pp. 103-106. 

48. Vezi http : //president.bg/cat115/Constitution-of-the-Republic-of-Bulgaria/ (accesat la 12 iulie 2019). 

49. Alexandru Radu, Sisteme politice contemporane. Forme de guvernare în 29 de state, Editura C.H. 
Beck, Bucuresti, 2011, pp. 67-76. Într-o discuţie pe care am avut-o pe această temă cu profesorul 
Alexandru Radu, acesta a susţinut că regimul politic bulgar ar putea fi calificat drept „semiprezi- 
dentialism nespecific”. Îi mulţumesc şi aici pentru această sugestie. 

existent şi care deschid larg porţile personalizării instituţionale“. Rezultatele dezbateri- 
lor parlamentare desfăşurate în anul 2013, aşa cum au fost date publicităţii de Comisia 
Parlamentară pentru Revizuirea Constituţiei, atestă interesul elitelor politice aflate atunci 
la guvernare de a ignora anumite principii ale statului de drept (cum apărea în cazul 
amendamentului ce prevedea ca fiecare cetăţean să fie obligat să compară în faţa unei 
comisii parlamentare sau al celui care supradimensiona rolul parlamentului, creând un 
dezechilibru al puterilor şi punând în dificuitate mecanismul democratic de checks and 
balances)". Pe de altă parte, Constituţia Bulgariei a fost adoptată prin consens între 
toate forţele politice reprezentative, fiind un efect al deja celebrelor negocieri de la 
„mesele rotunde”, ceea ce i-a determinat pe anumiţi observatori să constate că „România 
nu se poate compara cu Bulgaria, unde cadrul constituţional a fost acceptat, ca urmare a 
negocierilor, de toţi actorii politici importanti”**. Din perspectiva consensului elitelor 
politice, acest lucru este adevărat sub raport istoric, însă el nu anulează realitatea că în 
ambele state, ca şi în cazurile altor ţări centrale şi est-europene, procesul de construcţie 
instituţională şi, implicit, cel al „ingineriei constituţionale” au fost orientate în funcţie 
de interesele aceloraşi elite. În cazul Bulgariei, după cum atestă Venelin Ganev, a exis- 
tat, pe de o parte, un exerciţiu al învăţării normelor democratice, încât, „foarte rapid, 
echipa pestriță a liderilor de partid bulgari a fost transformată într-o clasă politică schum- 
peteriană, a cărei înclinaţie spre «transgresiune» a devenit foarte conştientă de «regulile 
jocului» 5. Pe de altă parte, învățând acest reguli, elitele politice din Bulgaria au deprins 
totodată maniera în care pot utiliza normele constituţionale pentru a-şi conserva puterea 
şi pentru a-şi putea urmări scopurile. Din această perspectivă, acelaşi autor susţinea, cu 
referire la prima etapă a procesului de democratizare, ideea că „dinamica politicii postco- 
muniste sugerează că regulile constituţionale sunt rareori «internalizate» sau, din contra, 
«dispretuite» cu totul; în schimb, ele sunt folosite. Iată de ce «abundența de împliniri» 
a democraţiei bulgare poate fi cel mai bine explicată în felul următor : elitele bulgare 
nu stau diferit în spaţiul românesc, astfel încât putem închide acest subcapitol cu ideea 
că, în pofida unor debuturi diferite ale tranziţiei şi chiar dacă au proiectat într-o mani- 
eră diferită traseele instituţionale ale democratizării, elitele politice din România şi, 
respectiv, din Bulgaria au reuşit până în prezent să facă să funcţioneze forma electorală 
a democraţiei. Nici democraţia românească, nici cea bulgară nu sunt substanţiale. Din 
perspectiva consolidării democratice, dacă în cazul ambelor a putut fi înregistrată o etapă 
a „organizării democraţiei”, înainte şi după momentul integrării europene, evoluţiile 
recente dau notă despre un proces de „eroziune a democraţiei”, vizibil în România mai 
cu seamă din anul 2017 încoace şi identificabil în încercările repetate ale fostei majorităţi 
parlamentare PSD-ALDE de a anula mecanismele specifice statutului de drept, precum 
şi în abuzurile săvârşite de reprezentanţii acesteia la adresa procedurilor democratice, 


50. Sorin Bocancea şi Daniel Şandru (coord.), Zece exerciţii de „inginerie constituțională”, Editura 
Institutul European, laşi, 2013. 

51. Este vorba despre amendamentele care vizau art. 61, alin. 1 şi, respectiv, art. 64, alin. 4, indice 1, 
aşa cum au apărut în documentul intitulat „Constituţia României. Amendamente adoptate”, 
elaborat de Comisia Comună a Camerei Deputaţilor şi Senatului pentru elaborarea propunerii legislative 
de revizuire a Constituţiei României (vezi http : //media.hotnews.ro/media_server1/document-2013- 
06-19-15030700-0-noua-constitutie-varianta-finala-amendamentele-adoptate.pdf, accesat la 12 iulie 
2019). 

52. John S. Dryzek şi Leslie Holmes, op. cit., p. 193. 

53. Venelin I. Ganev, art. cit., p. 209. 

54. Venelin I. Ganev, „Constituţia ca un scenariu. Consideraţii despre constitutionalism şi învăţarea 
constituţională în postcomunism”, Polis, nr. 1, 2013, serie nouă, pp. 46-56. 

survenite pe fondul unui discurs populisto-suveranist de orientare naționalistă şi antioc- 
cidentală. Finalmente, pentru a oferi o imagine de ansamblu a demersului comparativ 
pe care l-am propus, încercăm să redăm sintetic, în tabelul 4, parcursul României şi al 
Bulgariei din perspectiva celor două coordonate discutate în cuprinsul acestui studiu. 


Tabelul 4. Elite politice, mecanisme instituţionale şi democratizare în România 
şi Bulgaria postcomuniste 


ROMÂNIA BULGARIA 
Debutul Structura- Opțiuni şi me- Evoluţia pro- Debutul Structurarea Opţiuni şi me- Evoluţia pro- 
tranziţiei rea elitelor canisme insti- cesului de tranzifi- elitelor politi- canisme in- cesului de de- 
politice şi tutionale democratizare ei ce şi tipul aces- stituționale  mocratizare 
tipul aces- şi consolidare tora şi consolida- 
tora democratică re democra- 
ticd 
Revoluţie Reproduce- Republică par- Democraţie eli- Pact Reproduce- Republică se- Democraţie 
re-circulatie, lamentară tistă sau „popu- re-circulatie, miprezidenti- elitistă sau 
cu mentine- (in fapt, cvasi- listă” cu menţinerea ala „populistă” 
rea iniţialăa semipreziden- iniţială a pu- cu accente 
puterii poli- ţialism sau se- 4 terii politice Parlament bi- corporative 
tice de către miprezidenţia- de către elite cameral 
elite de ex- lism „nespeci- Democraţie de extracţie 4 
tractie co- fic”) electoralistă comunistă Glisare a regi- 
munistă mului politic Democraţie 
Parlament uni- Prevenirea co- Elita ideocra- spre preziden- electoralistă 
Elită ideo- cameral lapsului demo- tică (nivel ri- tialism sau 
cratică (ni- cratiei dicat de uni- spre parla- Prevenirea 
vel ridicat Glisare a regi- tate şi nivel mentarism colapsului 
de unitate şi mului politic Al scăzut de di- democraţiei 
nivel scăzut spre preziden- ferentiere) Fenomen de 
de diferenti- ţialism sau spre Prevenirea ero- coabitare po- 1 
ere) parlamenta- ziunii demo- 4 litică 
rism cratice Prevenirea 
4 Elită divizată Instabilitate eroziunii de- 
Fenomen de 4 (nivel scăzut politică mocratice 
Elită frag- coabitare poli- de unitate si 
mentată (ni- ticd Organizarea nivel scăzut A 
vel scăzut democraţiei de diferentie- 
de unitate şi Instabilitate re) Organizarea 
nivel ridicat politică tb democratiei 
de diferenti- 4 
ere)” Erodare a de- db 
mocratiei* Elita fragmen- 
tată (nivel scă- Erodare a de- 
zut de unitate şi mocratiei 
nivel ridicat de 
diferentiere) 


55. Cf. Frane Adam si Matevž Tomšič, art. cit., p. 439. 

56. Asa cum am mai indicat, trecand in revista diferitele definitii ale conceptului de consolidare demo- 
cratică, Andreas Schedler identifică cinci coordonate ale acestui proces: prevenirea colapsului 
democraţiei, prevenirea eroziunii democratice, organizarea democraţiei, dezvoltarea democraţiei şi 
fundamentarea democraţiei. Analizând fiecare coordonată în parte, Schedler ajunge la concluzia că 
semnificaţia sintagmei „consolidare democratică” ar trebui restrânsă la aspectele „negative”, adică 
la cele care privesc dezvoltarea mecanismelor şi aranjamentelor instituţionale care să nu permită o 
revenire de la democraţie la autoritarism în cazul unei anumite societăţi care a început procesul de 
democratizare (Andreas Schedler, „Ce este consolidarea democratică ? ”, Revista Română de Ştiinţe 
Politice, vol. 2, nr. 1, aprilie 2002, pp. 122-138). 

Discutia pe care am încercat să o conturăm până aici evidenţiază faptul că, având un 
rol a cărui importanţă e departe de a putea fi negată, elitele politice ale statelor aflate 
între democratizare şi consolidare democratică au reuşit, şi ca urmare a presiunilor 
interne ori, mai cu seamă, externe, să contureze cadrul de dezvoltare a unor sisteme în 
care calitatea democraţiei rămâne în continuare o provocare graduală. Diferenţele de 
grad se păstrează şi în prezent între ţările din centrul şi estul Europei, iar elitele politice 
rămân principalii artizani ai viitoarelor evoluţii ale jocului democratic. În ceea ce priveşte 
situaţia din cele două ţări care au făcut obiectul analizei comparate, am remarcat faptul 
că România şi Bulgaria se confruntă în continuare cu niveluri ridicate ale corupţiei în 
rândul elitelor politice şi economice, cu episoade de punere sub semnul întrebării a 
procedurilor şi aranjamentelor democratice, cu o politizare excesivă a societăţii civile 
şi cu un fenomen de cartelizare politico-mediatică aflat în disonanta cu principiul demo- 
cratic al „surselor alternative de informare”. Totodată, parcursul celor două state în 
perioada celor aproape trei decenii ale postcomunismului implică o serie de factori care 
se pot constitui în explicaţii pentru o asemenea stare de fapt. 


The Origin and Evolution of the Post-Communist Political Elite. 
A Comparative Analyisis Between Romania and Bulgaria 


In this study, we are dealing with the manner in which the political elite of Romanian 
post-communism was generated and the way in which it evolved, considering two directions : 
its contribution to the democratization process and the way in which it influenced the functi- 
oning of the institutional mechanisms necessary for a democratic architecture. For a better 
understanding of the situation we call for a comparative analysis, reflecting the evolution of 
the post-communist system, from the perspective of the formation of elites, the democratiza- 
tion process and the establishment of institutional mechanisms, in Romania and Bulgaria. 


Antonio MOMOC 


Ceausescu si comunismul in imaginarul tinerilor. 
Mic studiu despre reprezentările studenţilor 
Facultăţii de Jurnalism, Universitatea din Bucureşti, 
privind evenimentele din 1989 


Introducere 


Un sondaj realizat în 2010 de institutul IRES, condus de sociologul Vasile Dâncu, releva 
că aproape două treimi dintre români credeau că oamenii trăiau mai bine înainte de 
1989, iar 41% declarau că l-ar fi votat pe Nicolae Ceauşescu dacă fostul dictator ar fi 
candidat la preşedinţia României. Potrivit studiului, citat de Hotnews, 63% dintre români 
spuneau că oamenii trăiau mai bine înainte de 1989, 9% credeau că românii trăiau la 
fel şi doar 23% apreciau că viaţa era mai grea în perioada comunistă!. În 2014 cerce- 
tarea s-a reluat şi a reieşit că 46% dintre români l-ar fi votat pe Nicolae Ceauşescu dacă 
ar fi candidat la prezidenţiale. Studiul IRES din 2014, citat de Digi24, arăta că 69% 
dintre cei intervievaţi susțineau că trăiesc mai rău în prezent decât înainte de 198%. 
Nici câţiva ani mai târziu nu se schimbase percepţia oamenilor, arăta o altă cercetare 
IRES: 43% dintre români l-ar fi votat pe Ceauşescu în 2016, dacă ar fi candidat la 
funcţia de preşedinte?. 

Începând cu anul universitar 2002-2003, în calitate de asistent universitar al profe- 
sorilor Zoltan Rostás şi Cristian Pirvulescu la cursurile de sociologia comunicării 
(structuri sociale ale comunicării) şi introducere în ştiinţe politice (politologie) de la 
Facultatea de Jurnalism şi Ştiinţele Comunicării, Universitatea din Bucureşti, am adus 


1. Hotnews, „Sondaj: 41% dintre români spun că l-ar vota pe Nicolae Ceauşescu în funcţia de pre- 
şedinte al României”, 26 iulie 2010, https : //www.hotnews.ro/stiri-esential-7631938-sondaj-41- 
dintre-romani-spun-vota-nicolae-ceausescu-functia-presedinte-romaniei.htm 

2. Digi24, „Sondaj. 46% dintre românii intervievaţi l-ar vota acum pe Nicolae Ceausescu la prezi- 
dentiale”, 10 aprilie 2014, https : //www.digi24.ro/stiri/actualitate/social/sondaj-46-dintre-romanii- 
intervievati-l-ar-vota-acum-pe-nicolae-ceausescu-la-prezidentiale-227412 

3. Monitorul de Cluj, 28 februarie 2016, http : //www.monitorulcj.ro/politica-administratie/ 51223-romanii- 
il-vor-inapoi-pe-ceau %c5 %9fescu_-pcr-ramane-cel-mai-iubit-partid-din-romania#sthash. 
HNz7FN8x.dpbs 

în discuţie la seminar aceste sondaje care investigau raportarea românilor la comunism, 
mai ales că mai bine de 40% din electorat i-ar fi asigurat lui Nicolae Ceauşescu intrarea 
în turul 2 al alegerilor prezidenţiale. După 2016, aceste două discipline de studiu au fost 
eliminate din planurile de învăţământ ale facultăţii, aşa că dezbaterea despre comunism 
şi democraţie a fost mutată la cursul meu de fundamente ale ştiinţelor sociale, care se 
desfăşoară în semestrul al II-lea al anului I. 


Contextul 


La începutul anilor 2000, după câteva serii de dezbateri despre metoda de cercetare a 
istoriei orale, la cursul sociologului Zoltân Rostâs am stabilit ca tema de cercetare soci- 
ală pentru studenţii la jurnalism în anul universitar 2004-2005 să fie un interviu de 
istorie de viaţă cu mici activişti PCR. Profesorul Rostâs a fost întotdeauna preocupat de 
investigaţii sociale asupra unor categorii ale căror voci au fost ignorate ori s-au auzit 
mai putin în spaţiul mediatic: căpşunari*, căminiştis, bişniţariS, mici revoluționari”, 
mici activişti comunisti®. 

În noiembrie-decembrie 2005, Televiziunea Română difuza documentarul 1989. 
Sânge şi catifea, realizat de regizorul Cornel Mihalache. Ineditul filmului documentar 
consta în faptul că evenimentele din 1989 erau relatate nu numai de actorii direct impli- 
cati, ci, în oglindă, Revoluţia era „povestită” şi de copii de 12-15 ani, născuţi după 
1989. Într-una din serile de după vizionarea unui episod din acest documentar, pe 22 noiem- 
brie 2005, l-am invitat la Facultatea de Jurnalism şi Ştiinţele Comunicării, la seminarul 
de sociologie, pe autorul filmului. Jurnalistul TVR a venit cu o echipă de filmare şi a 
înregistrat dezbaterea. Aşa a apărut un alt documentar, Ora de curs, cuprinzând opiniile 
şi reprezentările studenţilor de la Facultatea de Jurnalism despre ce imaginează, cred 
sau ştiu ei despre Ceauşescu, comunism şi evenimentele din decembrie 1989. 

În 2005, în acea perioadă, lucram deja cu studenţii noştri la volumul de interviuri 
de viata pe care îl coordonam cu Zoltan Rostás, Activiştii mărunți. Istorii de viata. Atunci 
am vizionat şi documentarul lui Mihalache, în care un copil de 12 ani, printre mulţi 
alţii, le povestea jurnaliştilor TVR că „Ceauşescu a fost un om bun şi oamenii răi l-au 
omorât de Crăciun”. Un alt copil de şcoală generală susţinea cu convingere că „Ceauşescu 
te lua de pe drum dacă nu aveai de lucru şi te băga în servici”. Păi, în ziua de astăzi, 
acuma ei găsesc motive ca să te arunce de la lucru afară. Atunci era foarte bine. Era si 
bine, era şi rău, dar acuma, fiindcă el a picat, este foarte rău”. Un alt elev, de 11-12 
ani: „Eu cred că Ceausescu a fost îndepărtat de la conducere pentru că oamenii munceau 
toată ziua, dădeau alimente la stat, iar noaptea, când veneau acasă, Ceauşescu le oprea 


4. Zoltan Rostás şi Sorin Stoica, Zur-retur, vol. 1: Convorbiri despre munca în străinătate, Editura 
Curtea Veche, Bucuresti, 2006, şi Zoltan Rostás şi Sorin Stoica, Tur-retur, vol. Il: Alte convorbiri 
despre munca în străinătate, Editura Curtea Veche, Bucureşti, 2006. 

5. Zoltan Rostás şi Sorin Stoica, Jurnal de cămin, Editura Curtea Veche, Bucuresti, 2008. 

6. Zoltán Rostás şi Antonio Momoc (coord.), Bişniţari, descurcăreţi, supraviețuitori, Editura Curtea 
Veche, Bucureşti, 2013. 

7. Zoltan Rostás şi Florentina Tone, Tânăr student caut revoluționar. vol. I, Editura Curtea Veche, 
Bucureşti, 2011. 

8. Zoltán Rostás şi Antonio Momoc (coord.), Activiştii mărunți. Istorii de viață, Editura Curtea 
Veche, Bucureşti, 2007. 

lumina, că zicea să se culce, să se odihnească”. M-au urmărit mult timp aceste fraze 
ale acelor copii care descriau la clasă, în faţa colegilor, atitudini sau reprezentări pe 
care le-am supus ulterior investigaţiei în cercetări calitative, interviuri de viaţă, focus-gru- 
puri şi sondaje pe bază de chestionar. 

În documentarul 1989. Sânge şi catifea, copii de clasa a VI-a, a VII-a şi a VIII-a 
din 60 de şcoli din Muntenia, Oltenia, Banat şi Ardeal au răspuns la întrebările anche- 
tei jurnalistice „Cine a fost Ceausescu?” şi „Ce s-a întâmplat în 1989?”. De ce aceşti 
tineri, care nu trăiseră comunismul, spuneau cu inocenţă in fata camerei de filmat că 
„înainte de 1989 era mai bine”, de unde ştiau ei că „Ceauşescu a fost un conducător 
bun” şi că „a făcut mai mult bine pentru România decât cei care l-au omorât de 
Crăciun” ? Explicaţia este oferită de studiul de istorie orală la care lucram atunci cu 
profesorul Rostâs şi care a fost publicat in 2007 la Editura Curtea Veche, Activistii 
mărunți. Istorii de viaţă. Poveştile pe care le descriu copiii în 1989. Sânge şi catifea 
erau reinterpretări sau bucăţi ale istorisirilor pe care bunicii, părinţii sau educatorii lor 
le povesteau în viaţa de familie. Regizorul Mihalache aducea astfel la microfonul TVR 
oameni simpli, marginali, pe cei mai mici şi prezenta istoria „la firul ierbii”, aşa cum 
este ea înțeleasă de copii şi povestită lor de către părinţi şi bunici - o istorie cu un impact 
mult mai profund în mentalul colectiv, prin socializarea primară, cu o influenţă care îşi 
pune amprenta mai pregnant şi mai durabil asupra convingerilor personale decât o fac 
istoria din manuale sau relatările din presă. 

Volumul Activistii mărunți. Istorii de viaţă se bazează pe interviurile luate unor mici 
activişti PCR de către studenţi ai Facultăţii de Jurnalism şi Ştiinţele Comunicării, 
Universitatea din Bucureşti, în perioada 2004-2005. La foştii activişti de partid, fiecare 
dintre studenţi a ajuns prin metoda bulgărelui de zăpadă, după ce au fost instruiți la 
seminar cum să aplice interviul de viaţă. Dintre cele 150 de teme de cercetare de semi- 
nar, am selectat 11 poveşti de viaţă, cele mai multe ilustrând convingerea oamenilor cu 
vârsta de 70-80 de ani că „Ceauşescu a fost un om bun, iar comunismul a fost prost pus 
în practică, deşi a fost o idee bună”. Studiul confirma ipoteza că atitudinea, convingerile 
din mentalul colectiv, amintirile şi reprezentările despre comunism ale micilor activişti 
PCR au fost transmise prin socializare primară către cei mai tineri, iar aceştia le repro- 
duc şi le transportă în timp mai departe, peste generaţii. 

Istoriile de viaţă ale bătrânilor membri şi activişti PCR din anii 1950-1960 au reli- 
efat percepţia şi convingerea lor că regimul comunist şi societatea pe care a construit-o 
au fost, indiscutabil, superioare celor instalate după 1989: „Toată lumea avea serviciu. 
Avea un loc de muncă asigurat. Oamenii erau mulţumiţi în general. Gândiţi-vă dumnea- 
voastră, tot ceea ce vedeţi dumneavoastră acum construit, cât este... sunt blocuri neter- 
minate nici acum, rămase după timpul lui Ceauşescu. Ei, gândiţi-vă, să te duci să-ţi dea 
apartament... Acum iti dă cineva ceva? Ti-asigura cineva locuinţa? Atunci o aveai. Te 
lua de pe stradă şi te ducea în serviciu”. „Parcă mai bine stăteai atunci la coadă, decât 
acuma, când salivezi la geam că e şi tu nu poţi să iei. Că n-ai cu ce. E-aşa... un paradox, 
nu ştiu cum să numesc eu acesta, dar aceasta este.”* 

Opinia sociologului Rostâs este că istoria comunismului românesc „păcătuieşte prin 
cae exacerbată a cercetătorului asupra puterii de stat şi asupra sistemului repre- 

, prin concentrarea asupra personalităţilor politice, prin marginalizarea micilor 
a a celor de la „munca de jos”, adică prin defavorizarea impactului comunismului 
asupra societăţii în general. Asta în vreme ce „povestirile părinţilor şi bunicilor sunt 


9. Zoltan Rostás şi Antonio Momoc (coord.), Activiştii mărunți, p. 68. 

autojustificative, iar informaţiile obţinute în liceu şi din mass-media sunt, de cele mai 
multe ori, contradictorii şi neserioase””. 

În anul 2013 am publicat în revista Dilema Veche un articol ce rezuma rezultatele 
unor focus-grupuri derulate la seminarul de politologie ţinut în cadrul aceleiaşi facul- 
titi”. Am reluat la seminarul lui Cristian Pîrvulescu experimentul lui Mihalache, cu 
studenţii mei de anul I. Le-am cerut tinerilor născuţi după 1992-1993 acordul să-i 
înregistrez cu un reportofon, dar m-am angajat să nu le divulg numele. I-am întrebat ce 
ştiu ei despre comunism, dacă ceea ce ştiu au aflat de la părinţi, de la bunici, de la 
educatori, din manualele şcolare sau din mass-media. Înainte de a le explica cu ajutorul 
bibliografiei şi instrumentelor ştiinţei politice ce sunt comunismul şi democraţia, am 
purtat un dialog iniţial despre ce ştiu, ce simt şi ce cred ei despre regimul Ceauşescu. 
Răspunsurile din anul 2013 nu au fost foarte diferite valoric de cele oferite de copiii 
care apar în documentarul 1989. Sânge şi catifea : „În comunism, oamenii aveau ser- 
viciu, nu trăiau cu grija zilei de mâine, erau conduşi ca nişte oi, aveau multe restricţii. 
Dacă nu ar fi avut atât de multe restricţii, nu ar fi avut o problemă cu comunismul. 
Singurul stres era cu Securitatea. Oriunde mă duc, oamenii spun ce bine era pe vremea 
lui Ceauşescu, aveam serviciu, aveam de toate”. O studentă ştia de la un fost învăţător 
de şcoală generală că „oamenii aveau un loc de muncă şi nu ajungeau în halul în care 
pot ajunge astăzi pe străzi, să cerşească”. 


Obiectivele studiului 


În 2019 am reluat cercetarea despre reprezentările studenţilor Facultăţii de Jurnalism şi 
Ştiinţele Comunicării, Universitatea din Bucureşti, şi despre sursele lor de informare 
despre comunism, cu aceeaşi preocupare pentru itemi cum ar fi „Ceauşescu a fost un 
om bun şi oamenii răi l-au omorât de Crăciun”, „comunismul a fost o idee bună, dar 
prost aplicată”, „Ceauşescu a fost bun pentru că a plătit datoriile şi a construit metroul”. 
Am intenţionat să măsor dacă există aceste percepții şi cât de cunoscute sau internalizate 
sunt aceste imagini despre comunism de către tinerii născuţi în jurul anului 2000. De 
data aceasta, cercetarea a luat forma unui chestionar aplicat studenţilor de la Facultatea 
de Jurnalism şi Ştiinţele Comunicării din anul I, pentru a măsura relaţia acestor tineri 
cu comunismul pe palierele cognitiv, afectiv şi atitudinal, pe modelul oferit de Almond 
şi Verba!?. Am urmărit să colectez informaţiile, opiniile, atitudinile studenţilor anului I 
despre democraţie, comunism, Ceauşescu, decembrie 1989 — revoluţie sau lovitură de 
stat? - şi să măsor influenţa educaţională pe care o (mai) au bunicii şi părinţii lor asu- 
pra formării opiniei tinerilor despre regimul Ceauşescu şi despre ideologia comunistă, 
în contextul revoluţiei new media şi al reţelelor sociale. 


10. Ibidem, p. 8. 

li. Antonio Momoc, „Oamenii nu aveau niciun stres”, Dilema Veche, anul X, nr. 482, 9-15 mai 
2013, numărul cu tema „Comunismul pe înţelesul celor tineri”. 

12. Gabriel A. Almond şi Sidney Verba, Cultura civică. Atitudini politice şi democraţie în cinci 
naţiuni, Editura Du Style, Bucureşti, 1996. 

Metoda, esantionul si perioada cercetarii 


La începutul semestrului al II-lea al anului universitar 2018-2019, respectiv în perioada 
12-19 martie 2019, am aplicat chestionarul de mai jos la cursul şi seminarul de funda- 
mente ale ştiinţelor sociale. Studenţii anului I din cadrul celor trei specializări — 
Jurnalism, Comunicare şi Relaţii Publice, Publicitate - au fost anunţaţi la prima întâlnire 
de curs că urmează să li se aplice un chestionar cu privire la opinia lor despre evenimente 
din istoria recentă. Până la data aplicării chestionarului, studenţii nu parcurseseră niciun 
curs de ştiinţe sociale, de istorie socială, de sociologie, cultură civică sau politologie. 
Potrivit planurilor de învăţământ, primul semestru al anului I este alcătuit exclusiv din 
cursuri introductive în cele trei specializări profesionale. Studenţii chestionati nu au avut 
alte surse de documentare decât informaţiile pe care le deţineau anterior din liceu, din 
grupul de vârstă, din familie sau din mass-media şi nu au participat la cursuri de spe- 
cialitate, la discuţii formale sau informale în facultate pe tema investigată, deci nu au 
fost supuşi unor forme structurate sau sistematizate de livrare de informaţie academică 
pe domeniile cercetate. 


CHESTIONAR 


Data completari ti K e 

Facultatea de Jurnalism si Stiintele Comunicării, Universitatea din Bucuresti 
Specializarea : 

1. Jurnalism 2. Relații Publice 3. Publicitate 


E E R a ERER rs 


BU Go 

Lucrati în paralel cu studiile ? 
1. Da, loc de muncă permanent ; 
2. Da, part-time sau ocazional ; 
3. Nu. 


Q1. În general, consideraţi că România in acest moment se îndreaptă într-o direcție 
bună sau într-o direcție greşită ? 
1. Într-o direcţie bună; 
2. Într-o direcţie greşită ; 
99. Nu ştiu. 


Q2. Democraţia înseamnă... ? 
1. Fiecare e liber să facă ce vrea; 
2, Respectarea drepturilor minorităţilor ; 
3. Cei mai mulţi să decidă pentru cei mai puţini ; 
4. Stat de drept; 
99. Nu ştiu. 

Q3. 


Q4. 


Q5. 


Q6. 


Q7. 


Q8. 


Q9. 

Numiti un lucru pozitiv si un lucru negativ pe care îl stiti despre perioada regimu- 
lui comunist din România (dinainte de 1989) : 

Q3 yl A Eücruipo ziti v: aen JE era Do arata E O ETR 

99. Nu ştiu. 

032a ATCT HEUTE OY SIME tinnc. a a dotate a a ete ele 


Credeţi că înainte de 1989 era mai bine sau mai rău pentru români decât în pre- 
zent ? 

1. Mai bine ; 

2. Mai rau; 

99. Nu stiu. 


Credeţi că Nicolae Ceausescu a făcut pentru România... ? 
1. Mai mult bine; 

2. Mai mult rău; 

99. Nu ştiu. 


Ați auzit afirmaţia „Pe vremea lui Ceauşescu toți oamenii aveau serviciu şi locuinţă 
de la stat” ? De la cine ? 

Bunici sau persoane în vârstă ; 

Părinţi ; 

Profesori ; 

Colegi de şcoală ; 

Din presă sau alte mass-media ; 

. Din alte surse; 

90. Nu am auzit afirmaţia ; 

99. Nu ştiu. 


supwbr 


Sunteţi de acord cu afirmaţia „Ceauşescu era un om bun şi a fost omorât de Crăciun 
fără un proces corect” ? 

1. Sunt de acord; 

2. Nu sunt de acord; 

99. Nu ştiu, nu pot aprecia. 


Sunteţi de acord cu afirmaţia „Ceauşescu a fost bun pentru că a plătit datoriile şi 
a construit metroul” ? 

1. Sunt de acord; 

2. Nu sunt de acord: 

99. Nu ştiu, nu pot aprecia. 


Sunteţi de acord cu afirmaţia „Deşi a fost o idee bună, comunismul a fost totuşi 
prost pus în practică” ? 

1. Sunt de acord; 

2. Nu sunt de acord; 


99. Nu ştiu, nu pot aprecia. 


CEAUŞESCU ŞI COMUNISMUL ÎN IMAGINARUL TINERILOR 615 


Q10. Ce s-a întâmplat în decembrie 1989 in România ? 
1. O revoluţie; 
2.'0 lovitură de stat ; 
90. Altceva. Qllz. Cum ați numi evenimentele ? 


Eşantionarea a fost una aleatorie, populaţia respondenta este una compactă, la ches- 
tionar au răspuns 164 de studenţi din anul I ai Facultăţii de Jurnalism. Respondentii 
aveau la data aplicării chestionarului vârsta între 18 şi 23 de ani (122 dintre ei aveau 
19 ani), 36 sunt de sex masculin şi 128 de sex feminin, 147 provin din urban, iar 
17 din mediul rural (comună şi/sau sat). 59 din totalul respondentilor sunt originari din 
Bucureşti, doar opt studenţi sunt din judeţe din Transilvania, restul provenind din judeţe 
din Moldova şi Muntenia. Pornind de la rezultatele prezentului studiu pilot, o cercetare 
ulterioară va fi realizată cu o eşantionare reprezentativă pentru toată populaţia la nivel 
naţional cu vârsta adolescenţei medii şi târzii (18-20-23 de ani). 

Deşi aplicată sub formă de chestionar, cercetarea este mai degrabă una calitativă, 
iar răspunsurile la întrebările deschise au fost căutate pentru a verifica în ce măsură 
şi cu ce frecvenţă se repetă discursul şi reprezentările despre Ceauşescu şi despre 
comunism identificate anterior prin focus-grupuri. Astfel s-a construit chestionarul şi 
s-au formulat itemi (vezi Q3. Numiti un lucru pozitiv şi un lucru negativ pe care îl 
ştiţi despre perioada regimului comunist din România [dinainte de 1989]) şi am urmă- 
rit colectarea unei serii semnificative de introspectii şi stereotipuri ale studenţilor cu 
privire la evenimentele din 1989 şi la reprezentarea lor despre natura regimului de 
dinainte de 1989. 

În designul chestionarului am introdus itemii despre Ceauşescu, comunism şi regimul 
de dinainte de 1989 care au reieşit din focus-grupuri realizate anterior (precum cel din 
2013), pentru a măsura cum se raportează studenţii la ele şi care a fost sursa lor de 
informare atunci când au ajuns la respectivele reprezentări: „Q6. Aţi auzit afirmaţia 
«Pe vremea lui Ceauşescu toţi oamenii aveau serviciu şi locuinţă de la stat»? De la 
cine ?”, „Q7. Sunteţi de acord cu afirmaţia «Ceauşescu era un om bun şi a fost omorât 
de Crăciun fără un proces corect» ?”, „Q8. Sunteţi de acord cu afirmaţia «Ceauşescu a 
fost bun pentru că a plătit datoriile şi a construit metroul» ?”, „Q9. Sunteţi de acord cu 
afirmaţia «Deşi a fost o idee bună, comunismul a fost totuşi prost pus în practică» ?”. 


Rezultatele cercetării şi interpretarea datelor 


128 dintre studenţii anului I ai Facultăţii de Jurnalism şi Ştiinţele Comunicării declară 
că nu lucrează în paralel cu studiile, 27 lucrează part-time sau ocazional şi doar nouă 
au un loc de muncă permanent. Acest statut ocupational le oferă posibilitatea unei par- 
ticipări cu frecvenţă ridicată la curs. 

La întrebarea 1, referitoare la direcţia în care se îndreaptă ţara, 118 răspund că 
direcţia este una greşită. Contextul lunii martie 2019 era unul în care guvernul României 
era condus de coaliția PSD-ALDE (Partidul Social Democrat - Partidul Alianţa 
Liberalilor şi Democraților). 

Q1. În general, consideraţi că România în acest moment se îndreaptă într-o direcţie 
bună sau într-o direcţie greşită ? 
1. Într-o direcţie bună - 21; 
2. Într-o direcţie greşită - 118; 
99. Nu ştiu - 25. 


A doua întrebare, referitoare la modul cum este înţeleasă şi definită democraţia de 
tinerii studenţi, confirmă partial studii anterioare!?, potrivit cărora regimul democratic 
este definit ca anarhie, adică un sistem politic în care fiecare e liber să facă ce vrea. 


Q2. Democraţia înseamnă... ? 
1. Fiecare e liber să facă ce vrea - 28; 
2. Respectarea drepturilor minorităţilor - 20; 
3. Cei mai multi să decidă pentru cei mai puţini - 34; 
4. Stat de drept - 70; 
99. Nu ştiu - 12. 


Majoritatea, adică 70 din 164, răspund că democraţia înseamnă stat de drept, în 
vreme ce doar 20 dintre ei definesc democraţia ca respectarea drepturilor minorităţilor. 
Statul de drept, în sensul cel mai probabil al lui Hans Kelsen şi mai puţin al lui Norberto 
Bobbio!*, existenţa unei Constituţii şi respectul faţă de lege, echilibrul si separatia 
puterilor în stat echivalează cu democraţia pentru cei mai multi. Împreună, aceste două 
răspunsuri sunt dominante (90), dar, dacă sunt luate separat, observăm o dificultate în 
a înţelege democraţia ca regim inclusiv, consociativ!5, în sensul dat de Arend Lijphart, 
ca guvernare în interesul tuturor, adică un regim care asigură respectul şi toleranța fata 
de minorităţi (indiferent despre ce minoritari discutăm). 34 dintre studenţi răspund că 
democraţia echivalează cu cei mai multi să decidă pentru cei mai puţini, definiţia accep- 
tată a democraţiei în acest caz fiind cea majoritaristă. În vreme ce respectarea dreptu- 
rilor minorităţilor indică o preocupare pentru drepturile şi libertăţile tuturor, fie ei şi 
minoritari, adică un tratament egal în faţa legii şi a autorităţii publice, guvernarea sau 
decizia luată de cei mai mulţi fără consultarea celor mai puţini trimite la pericolele la 
adresa democraţiei identificate de liberalii clasici, John Stuart Mill sau Alexis de 
Tocqueville!$, ca dictatură sau tiranie a majorităţii. 

Itemul cu numărul 3 a dat posibilitatea respondentilor să aducă în discuţie informa- 
tiile, percepțiile, convingerile şi atitudinile lor despre regimul de dinainte de 1989. 
Întrebarea a fost una deschisă şi a sondat imaginarul şi reprezentările studenţilor pentru 
identificarea perceptiilor pozitive sau negative despre perioada comunistă. 


Q3. Numiti un lucru pozitiv şi un lucru negativ pe care îl ştiţi despre perioada regimu- 
lui comunist din România (dinainte de 1989) : 
Q3_1. Lucru pozitiv: 
Fiecare om avea loc de muncă - 70; 


13. Elena Nedelcu, Democraţia şi cultura civică, Editura Paideia, Bucureşti, 2000, p. 82. 

14. Norberto Bobbio, Liberalism şi democraţie, Editura Nemira, Bucureşti, 1998. 

15. Arend Lijphart, Modele ale democraţiei. Forme de guvernare şi functionare în treizeci şi şase de 
țări, Editura Polirom, Iasi, 2000. 

16. Alexis de Tocqueville, Despre democraţie în America, Editura Humanitas, Bucureşti, 2017. 


N i E 

Toată lumea avea locuinţă - 16; 

Au fost plătite datoriile - 13 ; 

Constructia metroului, a blocurilor, a combinatelor, a uzinelor - 12; 

Construcţia rapidă a infrastructurii, a oraşelor, industria — 11 ; 

Nu existau oameni bogaţi, veniturile erau egale, majoritatea aveau acelaşi nivel de 
trai - 8; 

Mai puţină poluare - 2; 

Natalitatea ridicată - 2; 

Educaţia, disciplina - 2 ; 

Alfabetizarea - 2 ; 

Siguranţa - 2; 

Decenta in comportamentul oamenilor - 2; 

Puterea era respectată de oamenii care se supuneau Conducătorului - 1; 

intelegerile lui Ceausescu cu Rusia - 1; 

Autoritatea şi Militia — 1; 

Se respectau drepturile cetăţeneşti - 1 ; 

Primăvara de la Praga şi refuzul de a interveni cu trupe în Cehoslovacia - 1; 

Aveai bani - 1; 

Şcolile profesionale - 1 ; 

99. Nu ştiu - 24. 


Răspunsurile dominante la întrebările deschise sunt cele care apar cu frecvenţă mare 
în cercetările anterioare de tip focus-grup, dar şi în discursul micilor activişti PCR din 
volumul de istorie orală Activistii mărunți. Istorii de viață: „Fiecare om avea loc de 
muncă” răspund 70 dintre studenţi, „Toată lumea avea locuinţă” - 16, „Au fost plătite 
datoriile” - 13. Un student nuanteaza observaţia valorizată pozitiv conform căreia „toţi 
aveau loc de muncă” adăugând că „toţi oamenii erau obligaţi să muncească”. Observăm 
că printre lucrurile pozitive sunt enunțate : „înțelegerile lui Ceauşescu cu Rusia” - 1, 
„autoritatea şi Militia” - 1, „respectarea drepturilor cetăţeneşti [sic ! ]” - 1. 


Q3_2. Lucru negativ : 

Opiniile nu puteau fi exprimate liber, nu exista libertate de exprimare, cenzura, 
nerespectarea drepturilor omului - 79; 

Rationalizarea alimentelor, cartela - 38 ; 

Lipsa de alimente, cozile - 15; 

Regim opresiv, restrictiv - 10; 

Cultul personalităţii - 5; 

Programele puţine la TV şi doar despre Ceauşescu şi PCR - 5; 

Poliţia politică, Securitatea - 4; 

Autoritarismul, dictatura - 3 ; 

Lagărele pe criterii politice - 3; 

Granițele închise - 3; 

Manipularea - 3; 

Economia centralizată — 2 ; 

Discrepanta dintre sexe - 2; 

Comunismul — 2 ; 

Interzicerea avortului — 2 ; 

Nu exista proprietate privată - 2 ; 

Falsificarea istoriei - 1 ; 

Nu aveai ce cumpăra - 1; 

Întreruperea curentului, a electricităţii — 1; 
99. Nu stiu - 15. 


Cel mai mare neajuns al regimului comunist este lipsa de libertate (de exprimare), 
urmat de încălcarea drepturilor (fundamentale ale omului): pentru 79 de studenţi din 
164 este resimţit ca o deficiență a regimului comunist faptul că înainte de 1989 opiniile 
nu puteau fi exprimate liber, nu exista libertate de exprimare, Că exista cenzura şi Că nu 
erau respectate drepturilor omului. Rationalizarea alimentelor, cartela pentru 38 dintre 
ei şi lipsa de alimente, cozile pentru 15 sunt imaginile cele mai reprezentative ale regi- 
mului ceauşist. Nimeni nu a menţionat „experimentul Piteşti”, nu au fost evocate lagă- 
rele de muncă precum Canalul Dunăre - Marea Neagră, nimeni nu a vorbit despre 
violenţă, teroare sau frică, prea puţini au menţionat privatiunile materiale ale anilor 
1980, altele decât cele alimentare, amestecul partidului în viaţa privată, controlul abso- 
lut prin Securitate, lagărele şi închisorile politice. 

Următorul item exprimă convingerea generală că, deşi direcţia în care se îndreaptă 
România este una greşită, înainte de 1989 era mai rău. Totuşi, 28 dintre cei 164 de 
studenţi răspund că era mai bine. lar 26 spun că nu ştiu dacă era mai rău sau mai bine. 
Sub aspect cognitiv, o treime dintre tinerii respondenţi nu ştiu dacă era mai rău, ba chiar 
cred că era mai bine, răspuns ce reprezintă un indicator al bagajului informaţional pe 
care îl deţin din liceu, din grupul de vârstă sau din familie cu privire la regimul comunist. 


Q4. Credeţi că înainte de 1989 era mai bine sau mai rău pentru români decât în pre- 
zent ? 
1. Mai bine - 28; 
2, Mai rău - 110; 
99. Nu ştiu - 26. 


Că Nicolae Ceauşescu se bucură încă de largă apreciere politică o arată sondajele 
de opinie invocate la începutul acestui capitol. Peste 40% dintre români l-ar alege pe 
fostul dictator, dacă ar candida la funcţia de preşedinte. Cercetarea asupra studenţilor 
din anul I confirmă această atitudine destul de favorabilă, chiar dacă nu majoritară. 


Q5. Credeţi că Nicolae Ceausescu a făcut pentru România... ? 
1. Mai mult bine - 56; 
2. Mai mult rău - 66; 
99. Nu ştiu - 42. 


Părerile despre cât bine sau cât rău a făcut Ceausescu sunt aproximativ egale in 
rândul studenţilor la jurnalism. 56 dintre ei cred că fostul lider comunist a făcut pentru 
România mai mult bine, în vreme ce 42 nu sunt convinşi de nici una din primele două 
variante. Unul dintre studenţi a notat în dreptul acestei întrebări că „personajele istorice 
precum Ceauşescu se evaluează pe o scală mai complexă decât bine-rău [sic ! ]”. 

Una dintre preocupările constante ale investigaţiei noastre a constat în identificarea 
surselor de informare şi de influenţă, adică a factorilor de socializare politică. Întrebarea 
6 a confirmat ipoteza enunțată mai sus. Studenţii au fost instruiți ca la această întrebare 
să ofere răspuns multiplu, dacă apreciau că era necesar. 

Q6. Afi auzit afirmaţia „Pe vremea lui Ceauşescu toți oamenii aveau serviciu şi locuință 
de la stat” ? De la cine ? 

Bunici sau persoane în vârstă - 130; 

Părinţi - 41; 

Profesori - 22; 

Colegi de şcoală - 4; 

Din presă sau alte mass-media - 5; 

„ Din alte surse - 11; 

90. Nu am auzit afirmaţia - 0; 

99. Nu ştiu - 4. 


130 de studenţi din 164 au răspuns că sursa care le-a relatat că „pe vremea lui 
Ceauşescu toţi oamenii aveau serviciu şi locuinţă de la stat” au fost bunicii lor. Apoi, 
aşa cum arăta şi documentarul lui Cornel Mihalache în 2005, părinţii (41) şi profesorii 
(22) sunt cei care cultivă anumite valori despre regimul anterior şi care reîntăresc 
transgenerational percepţia despre o anumită imagine a regimului comunist. lar aceste 
stereotipuri despre serviciu şi locuință pentru fiecare sunt dominante şi pozitive în ima- 
ginarul colectiv, potrivit întrebării deschise din chestionar, itemul 3. 


Q7. Sunteţi de acord cu afirmaţia „Ceauşescu era un om bun şi a fost omorât de Crăciun 
fără un proces corect” ? 
1. Sunt de acord - 20; 
2. Nu sunt de acord - 81; 
99. Nu ştiu, nu pot aprecia - 63. 


Inspirat din opinia exprimată de un copil în documentarul 1989. Sânge şi catifea, 
itemul 7 a creat câteva dificultăţi de interpretare, dar şi probleme metodologice. Doi 
dintre respondenţi au notat pe chestionar în dreptul întrebării că nu îl consideră 
pe Ceauşescu un om bun, dar nici procesul nu a fost corect. Formularea contradicto- 
rie sau oximoronul referential explică numărul mare de studenţi care nu au putut 
aprecia - 63, 


Q8. Sunteţi de acord cu afirmaţia „Ceauşescu a fost bun pentru că a plătit datoriile şi 
a construit metroul” ? 
1. Sunt de acord - 101; 
2. Nu sunt de acord - 36; 
99. Nu ştiu, nu pot aprecia - 27. 


Întrebarea 8 validează răspunsurile date la itemul deschis 3, ţinând cont că unele 
dintre lucrurile cele mai valorizate pozitiv au fost plata datoriilor (13) şi construcţia 
metroului (12). 101 dintre cei 164 de studenţi au reconfirmat acest stereotip despre 
calităţile lui Ceauşescu. 


Q9. Sunteţi de acord cu afirmaţia „Deşi a fost o idee bună, comunismul a fost totuşi 
prost pus în practică” ? 
1. Sunt de acord - 81; 
2. Nu sunt de acord - 47; 
99. Nu ştiu, nu pot aprecia — 36. 

Cele 81 de răspunsuri de acord cu afirmaţia „Deşi a fost o idee bună, comunismul 
a fost totuşi prost pus în practică” nu au constituit o surpriză. Cele mai multe interviuri 
de istorie orală cu bătrânii activişti comunişti reluau această convingere larg răspândită : 
vinovaţi de eşecul în practică al comunismului sunt cei care au aplicat o idee marxistă 
în sine corectă şi generoasă. 

Ultimul item a chestionat respondentii în legătură cu evenimentele care au avut loc 
în decembrie 1989. Tinerii de 18-23 de ani, cei mai mulţi dintre ei născuţi în 2000 sau 
după, apreciază că în 16-22 decembrie 1989 a avut loc o revoluţie. 


Q10. Ce s-a întâmplat în decembrie 1989 în România ? 
1. O revoluţie - 133; 
2. O lovitură de stat - 20; 
90. Altceva. Qllz. Cum ați numi evenimentele ? 
O revoluţie furată de hoţi - 2; 
O stârnire a oamenilor — 1; 
Prăbuşirea comunismului - | ; 
O execuţie a unui tiran - 1; 
O trecere violentă de la comunism la democraţie - 1; 
O revoltă cu influenţă din afara ţării - 1; 
99. Nu ştiu - 4. 


Concluzii 


În decembrie 1989 a avut loc o revoluţie, în opinia celor mai mulţi dintre studenţii 
anului I al Facultăţii de Jurnalism şi Ştiinţele Comunicării, Universitatea din Bucuresti. 
Căderea regimului comunist a însemnat pentru ei sfârşitul unui sistem politic in care 
libertatea şi drepturile omului erau încălcate. Desi au identificat anumite privatiuni 
economice, politice şi civile, unii dintre ei au apreciat că în comunism exista o anumită 
ordine, decentă, stabilitate şi siguranță. 

Pentru studenţii intervievaţi a fost o revoluţie deoarece majoritatea respondentilor 
asociază evenimentele cu începutul unei perioade democratice în care s-au instalat liber- 
tatea de exprimare, respectarea drepturilor fundamentale, statul de drept şi un alt tip de 
sistem economic. Direcţia în care merge România după 30 de ani de la căderea comu- 
nismului nu este însă una bună, din punctul lor de vedere. Şi, chiar dacă înainte de 1989 
era mai rău, aproape jumătate dintre ei consideră că Nicolae Ceauşescu a făcut României 
mai mult bine decât mai mult rău. 

Democraţia contemporană echivalează pentru cei mai mulţi studenţi respondenţi cu 
respectarea legilor şi cu statul de drept. O bună parte definesc democraţia ca guvernarea 
unei majorităţi politice contextuale împotriva celor care, matematic sau ideologic, sunt 
mai puţini. Cei mai puţini dintre ei o decodifică prin respectul faţă de drepturile şi 
libertăţile minorităţilor, adică prin egalitatea în drepturi a tuturor cetăţenilor. Democraţia 
este mai puţin înţeleasă ca un regim al tuturor şi mai curând ca o guvernare a celor mai 
mulţi asupra celor mai puţini. 

Democraţia românească va fi în pericol atâta vreme cât nostalgia pentru comunism, 
adică pentru un regim totalitar, continuă să-i contamineze pe tineri. Suma de clişee 
despre Ceauşescu şi despre comunism este alcătuită din reprezentări mai curând favorabile 

fostului regim şi liderului comunist: impresia este că, din punct de vedere politic, nu 
era atât de rău înainte de 1989, iar economic, deşi existau câteva probleme, în România 
lui Ceauşescu se construiau locuinţe, se creau locuri de muncă, iar economia se moder- 
niza şi societatea prospera. Raţionalizarea alimentelor se justifică moral prin plata 
datoriilor externe, apreciată ca o reuşită a regimului Ceauşescu. Studenţii preiau în mod 
covârşitor din limbajul şi narativul bunicilor lor şi se întâlnesc astfel cu reprezentările 
activiştilor PCR : „lucrurile pozitive” despre comunism şi percepţia destul de favorabilă 
dictatorului Nicolae Ceauşescu accidentează construcţia unei societăţi plurale, tolerante 
şi deschise. Cea afectată este democraţia românească. Şi dacă pierde democraţia, atunci 
pierdem toţi. 


Ceauşescu and the Communist Regime in the Imaginary 

of Young People. Small-Scale Study on the Representations 
of the Students at the Faculty of Journalism Regarding 

the 1989 Events 


30 years after the Revolution, Nicolae Ceausescu would make it into the second ballot of the 
presidential elections, should he run for Romania’s presidency. The polls revealed that over 
40% of the Romanians consider he was a good ruler. Through the previous oral history studies 
that I conducted together with Zoltán Rostás, we discovered that the opinions favorable to the 
communist regime and Ceausescu were cultivated within the family by grandparents and, to 
a smaller extent, by parents. The influence of mass-media and history manuals is almost 
insignificant. 

The primary political socialization of the young people born after the Revolution takes place 
in an environment that rather favors the former regime. This qualitative study researches the 
perception of the students attending their first year at the Faculty of Journalism on the 1989 
events, on Ceausescu’s regime and the Romanian democracy, as well as the manner in which 
their representations on communism were shaped. 


loan STANOMIR 


2019/1989 - o fotografie după treizeci de ani 


Introducere 


Cum putem situa anul 1989 in contextul secolului XX şi care este imaginea României, 
din punct de vedere institutional, la treizeci de ani de la înlăturarea regimului comunist ? 
lată ceea ce îşi propune, modest, să realizeze capitolul de faţă, anume să ofere o foto- 
grafie în care să regăsim nu numai urmele trecutului de care ne este imposibil să ne 
despărţim, ci şi cheile posibile pentru înţelegerea unui viitor de care ne apropiem. 
Optimismului naiv care întrevedea sfârşitul istoriei, prin triumful global al libertăţii, i-a 
urmat regăsirea luciditatii. 

Democraţia liberală se confruntă, în acest moment istoric, cu asaltul noilor autocra- 
tii care se manifestă în spaţiul eurasiatic. De aici, tentatia elaborării unui model din care 
să dispară pluralismul şi în care autoritatea statului să se confunde cu autoritatea parti- 
dului-hegemon. România, la treizeci de ani de la 1989, este prinsă între plăcile tectonice 
în mişcare: involutia democratică este pe cale să elimine tot ceea ce părea a fi conso- 
lidare în domeniul statului de drept şi al libertăţilor. Evocarea anului 1989 nu se mai 
poate face sub semnul entuziasmului fals, ci sub cel al lucidităţii patriotice şi al anga- 
jării democratice. 


Secolul XX şi 1989 


După marcarea Centenarului României Mari, comemorarea a trei decenii de la 1989 - 
aceasta este o succesiune de date care ne invită la reflecţie în marginea istoriei şi moşte- 
nirii ei. O observaţie elementară se impune, spre a ne încadra experienţele. Deja, intervalul 
postcomunist este mai întins ca durată decât perioada de viaţă a României Mari şi se 
apropie, încet, de dimensiunea celui comunist. Cei treizeci de ani de după 1989 acoperă 
distanţa de timp dintre 1918 şi 1948, dintre speranţa reînnoirii şi impunerea Republicii 
Populare. Toate aceste echivalări şi comparații ne pot da o imagine asupra accelerării unei 
istorii din care facem, la rândul nostru, parte. Ele ne obligă, în egală măsură, la distan- 
tarea critică fără de care lectura politică şi istorică alunecă în beţie de cuvinte. 

1989 este un capăt de drum al secolului XX românesc din mai multe perspective. În 
primul rand, el încheie formal o eră a autocratiilor, eră care debutează prin lovitura de 

stat carlistă de la 1938. În al doilea rand, el încheie un ev al utopiilor criminale şi 
liberticide, ev care se întemeiază pe credinţa în capacitatea totalitarismului de a fi teme- 
lia societăţii perfecte. În al treilea rând, el inaugurează resincronizarea democratică a 
României care culminează, simbolic, cu atingerea apartenenţei la familia euroatlantică. 

1989 este, din acest unghi de abordare, un an al rupturii, o ruptură de un tipar tota- 
litar de organizare a statului, precum şi de preeminenta ideologiilor utopice. 1989 
instituie o linie de demarcaţie între experienţele autocratice şi ideocratice, pe de o parte, 
şi experienţa de refondare democratică, pe de altă parte. 

Dar a privi anul 1989 doar prin grila de lectură a schimbării ar fi o eroare fatală: 
1989 este marcat de un sens al continuității la nivelul duratei secolului din care face parte. 
Întreaga traiectorie a României de după căderea regimului Ceauşescu este dependentă 
de profilul mentalitar şi instituţional care se modelează în deceniile de dinainte. Continuitatea 
evocată face ca 1989 să se înscrie organic în rama trecutului din care provine. 

Acest trecut din care vine anul 1989 este nu numai accidentat, ci şi multistratificat. 
El acoperă o perioadă eterogenă şi tragică. Se regăseşte în el nu numai timpul României 
Mari, ci şi cel din vremea celui de-al Doilea Război Mondial şi a Holocaustului. În 
acest trecut se află gravată memoria comunismului şi a vârstelor sale, pornind de la 
trauma terorii staliniste până la contractul pe care îl încheie ceauşismul cu societatea 
dominată şi modelată de el. Toate aceste momente şi etape înseamnă imaginea unui secol 
care determină dramatic profilul anului 1989 în România. 

Examinând acest trecut, putem descoperi un prim strat, cel al intervalului care pre- 
cede lovitura de stat din 1938. Este acel trecut pe care memoria colectivă îl asociază cu 
aura României Mari. Evocat şi mitificat, el este elogiat ca un timp al împlinirii culturale 
şi al energiei creatoare. Recititi cu privirea lucidă, eliberată de tentatia elogiului necri- 
tic, cei douăzeci de ani de până la 1938 devin cu mult mai contradictorii şi mai drama- 
tici decât am fi tentaţi să admitem. Excelenţa culturală şi dinamismul economic coexistă 
cu centralizarea etnocratică şi cu deficitul de transparenţă în materie de guvernare. 
Profilul României Mari este acela al unei democraţii imperfecte, situate, după cum 
remarca Karl Loewenstein, in spatiul-purgatoriu al autocrației mascate inabil de practi- 
cile constituţionale parlamentare!. 

Fie că este vorba de hegemonia brătienistă, fie de ordinea de după restauratia lui 
Carol al II-lea, guvernarea României Mari implică ingerinta administrativă în alegeri şi 
instituirea unui mecanism care acordă puterii executive capacitatea de a determina com- 
poziţia parlamentelor succesive. Democraţia interbelică este imperfectă şi marcată de 
spectrul despotismului. Lovitura carlistă de la 1938 este anunţată de guvernarea tătăresciană, 
care face apel in mod constant la decretele-lege şi la starea de asediu. Constitutionalismul 
românesc este subminat în mod programatic înainte de fatidicul an 1938. 

După stratul democraţiei imperfecte - stratul autocratiilor şi al Holocaustului. Anii 
dintre 1938 şi 1944 sunt cei în care se realizează fatidica familiarizare a românilor cu 
brutalitatea criminală şi cu instinctul genocidar al Statului. Statul român, cel care domi- 
nase autoritar o societate în care reflexele civice erau descurajate, devine, odată cu 
mutatiile de acum, un Stat care se angajează în operaţiunea de epurare etnică şi de 
reprimare politică. De la carlism la antonescianism, trecând prin legionarism, se poate 
observa un fir roşu al intensificării violenţei si al escaladării barbariei. În acest nivel al 
trecutului nostru, totalitarismul devine un cuvânt care implică regenerare şi reînnoire. 


1. Analiza lui Karl Loewenstein, în „Autocracy versus democracy in contemporary Europe”, American 
Political Science Review, I-II, nr. 4-5, 1935. 

Definirea naţiunii prin excludere etnică anunţă genocidul european la care statul român 
alege să participe. Antisemitismul se întâlneşte cu tentatia apărării purității neamului. 
Trecerea de la retorică la crimă este cât se poate de naturală?. 

Odată cu anul 1938, România intră într-o vârstă a crimei de stat şi a barbariei care 
va dura până în decembrie 1989. Libertăţile sunt suspendate, iar arbitrarul de stat corupe 
moral societatea însăşi. Eliminarea inamicului definit în termeni rasiali implică exter- 
minarea, umilirea, deposedarea de avere. Critica democratică, ilustrată de Iuliu Maniu 
sau de Dinu Brătianu, salvează onoarea unei naţiuni, afirmând primatul demnităţii umane 
în faţa terorii şi dictaturilor. 

Familiarizării cu violenţa şi Holocaustului le urmează, în acest itinerar al explorării 
straturilor, extinderea barbariei şi a represiunii, în cadrele ideocratiei comuniste. Avansul 
sovietic aduce cu sine avansul stalinismului : România amputată teritorial de după 1940 
este integrată în domeniul colonial sovietic. Ambitia prometeică de remodelare animă 
comunismul românesc, in toate vârstele sale’. 

Se poate afirma că, dintre toate straturile de trecut, cel comunist determină decisiv 
profilul României care intră în anul 1989. Nicio altă perioadă din modernitatea noastră 
nu egalează comunismul la nivelul intensității şi al potenţialului demiurgic. Comunismul 
românesc propune, spre a relua formula memorabilă a lui Martin Malia, scenariul moder- 
nităţii deviante*. Prin teroare, în prima sa etapă istorică, sau prin cooptare, în era stalinis- 
mului naţional, el reuşeşte să modifice, definitiv şi ireversibil, profilul social şi antropologic, 
inventând, prin planificare, nu numai o nouă societate, ci şi o altă umanitate. 

Apelul la stratul comunist al secolului XX este obligatoriu în tentativa de a explora 
deceniile care se scurg după 1989. Comunismul românesc atinge, mai cu seamă în 
ceauşism, aproape toate segmentele societăţii. De la castrarea tradiţiei până la tentativa 
de a elimina, prin demolare şi sistematizare, urmele României de dinaintea sa, comu- 
nismul este, în varianta stalinismului national, creatorul celei mai dramatice mutații şi 
al celei mai spectaculoase rupturi, Pariul antropologic al comunismului este unul câşti- 
gător. Omul comunist trece pragul lui 1989. 


Frontul Salvării Naţionale 


Pentru România, ca şi pentru întregul lagăr socialist, anul 1989 poate fi privit ca un 
moment refondator. Totul pare că se schimbă în aceste luni. Protectoratul sovietic este 
slăbit şi, odată cu slăbirea sa, speranţele care apăreau ca simple himere sunt pe cale de 
a se înfăptui. Puţine episoade din istoria Europei îl egalează în intensitate dramatică pe 
acesta. După jumătate de veac, reluarea unui curs al libertăţii era în fine posibilă. De 
aici, un val de optimism, încrederea în puterea democraţiei şi a domniei legii de a îna- 
inta, acoperind întregul continent. 

În acest tablou glorios al finelui de an 1989, cu cortegiul său de încercări memora- 
bile, România este o fotografie însângerată. Brutalitatea represiunii urmează în mod 
natural brutalitatii regimului însuşi. Ceauşismul oferă imaginea unei violenţe de stat 


2. Raportul Comisiei Internaţionale pentru Studierea Holocaustului în România, prezidată de Elie 
Wiesel, a stabilit parametrii de interpretare a participării autohtone la Holocaust. 

3. Viziunea despre comunism din acest studiu este îndatorată celei imbratisate de Raportul Final al 
Comisiei Prezidenţiale pentru Analiza Dictaturii Comuniste. 

4. Z (Martin Malia), „To the Stalin Mausoleum”, Daedalus, vol. 119, nr. 1/1990, pp. 295-344. 

evocând barbaria cu care Republica Populară Chineză a lichidat mişcarea contestatară 
din piaţa Tiananmen. 

În egală măsură, alături de fotografia însângerată pe care o lasă moştenire decembrie 
1989 se află paradoxul fondator care explică natura tranziţiei româneşti : partidul comu- 
nist dispare, formal, spre a se reinventa, asemenea unei păsări Phoenix, în ipostaza 
noului partid-stat, Frontul Salvării Naţionale (FSN). În această continuitate în discon- 
tinuitate se află cheia de înţelegere a modului în care se produce desprinderea de comu- 
nism, în această continuitate se concentrează ambiguitatea cazului autohton. 

Aşadar, ceea ce trece pragul anului 1989, supraviețuind regimului comunist, nu este 
numai o întreagă umanitate modelată de verbul partinic, ci şi instrumentul prin care 
această umanitate accede la putere, în condiţii de postcomunism : partidul care se con- 
fundă cu statul, care deţine un acces direct la resursele simbolice şi economice, care 
priveşte critica şi opoziţia ca pe atacuri împotriva stabilităţii naţionale. 

Continuitatea partidului-stat conferă României poziţia ei excentrică în contextul 
Europei Centrale. Traiectoriile divergente de acum sunt explicabile prin alegerile pe care 
fiecare dintre societăţile emancipate le face. Alegerea autohtonă mizează pe prezervarea 
elementelor de consens moştenite de la ceauşism. Fesenismul este succesorul dialectic 
al comunismului, un succesor bastard care îşi reneagă declarativ originile, dar în al cărui 
genom regăsim valorile totalitare. 

Cariera lui Ion Iliescu este cel mai spectaculos dintre exemplele care ilustrează 
reconvertirea unei elite : dincolo de biografia sa se află o întreagă reţea care migrează 
dinspre ceauşism, reţea ce pătrunde capilar în întreaga comunitate. Natura hibridă a 
FSN, aceea de organ provizoriu al puterii de stat, dar şi de actor politic cu vocaţie 
hegemonică, este o moştenire a primelor luni ale anului 1990. Ascensiunea FSN deter- 
mină dramatic profilul României care va veni. 

O relaţie de simbioză se stabileşte între FSN, stat şi societate. În relaţia cu statul, 
FSN acţionează ca un succesor al partidului unic, punând în mişcare reflexele de comandă 
şi de acţiune birocratică. În relaţia cu societatea, FSN dă glas fricilor acesteia : ura este 
materia din care se alimentează substanţa ideologică a fesenismului. Ubicuitatea prote- 
ică a resentimentului este una dintre efigiile postcomunismului românesc. 

Născut din Revoluţie, aşa cum nu încetează să insiste propaganda, Frontul deţine 
ştiinţa de a identifica nucleele în jurul cărora se poate organiza o nouă ideologie a con- 
sensului national. Evolutiile politice de la finele anului 1989 şi debutul lui 1990 indică 
până la ce punct fesenismul reuşeşte să genereze noi solidaritati şi să inventeze duşma- 
nii fără de care unitatea naţiunii ar fi de neimaginat. Bornele barbariei din 1990, de la 
ciocnirile interetnice din Târgu Mureş (martie) la represiunea sălbatică din iunie 1990, 
sunt tot atâtea etape pe acest drum al construcţiei unui ceauşism fără Nicolae Ceauşescu. 

Unicitatea României ţine de modul în care solidaritatea se întemeiază pe resuscitarea 
fricilor care bântuie umanitatea făurită sub comunism. Un inventar al temelor care 
domină anul 1990 cartografiază acest peisaj accidentat şi tenebros. Este vorba, în primul 
rând, de demonizarea pluralismului ca agent al dezordinii: de la partidele politice 
democratice reconstituite acum la studenţi, cei care contestă hegemonia FSN devin noii 
duşmani ai poporului. În acest prim an de după căderea comunismului se poate observa 
o recădere în comunism. Inamicii infierati de FSN sunt cei pe care îi înfierau Partidul 
Comunist din România şi aliaţii săi cu decenii înainte. Furia cu care oamenii muncii 
manifestează evocă furia cu care înaintaşii lor mărşăluiau spre a cere cele mai aspre 
pedepse pentru trădătorii Maniu şi Mihalache. Demascările publice de acum sunt ecoul 
demascărilor din epoca de comunizare a României. Profilul opozantului ca trădător de 

ţară se compune din ingrediente familiare : ostilitatea împotriva monarhiei şi a „moşi- 
erilor” ţine de aceeaşi ereditate comunistă. 

În al doilea rând, solidaritatea fesenistă se organizează prin apelul la tribalismul 
autarhic al ceauşismului târziu. Între capitalul străin şi străin, legătura este evidentă în 
imaginarul anului 1990. Unitatea naţiunii române este socială şi etnică. Din ceauşism, 
fesenismul extrage, prin medierea Vetrei Româneşti, naționalismul primordialist. Tragedia 
de la Târgu Mureş este laboratorul în care se cristalizează noua gnoză a fesenismului 
militant. Ca şi regimul Milosevic, regimul Iliescu este atent la forţa de iradiere a mitu- 
rilor. Manipularea tradiţiei participă la acest efort de relegitimare. Alimentat de dialec- 
tica demonizării duşmanului şi a cimentării unităţii naţiunii primejduite, fesenismul 
aspiră să pună temeliile unui regim competitiv-autoritar sau hibrid, ca să reluăm termi- 
nologia politicii comparate?. 

Arhitectura alternativei autocratice la democraţia liberală se conturează din primăvara 
anului 1990 şi se consolidează prin alegerile din 20 mai. Fuziunea dintre existenţa par- 
tidului-stat hegemonic, limitarea pluralismului şi manipularea propagandistică reprezintă 
fişa de identitate a guvernării feseniste. Exercitiul electoral este menit să ofere o faţadă 
de respectabilitate dominaţiei rapace a unei oligarhii care moşteneşte de la nomenclatură 
voracitatea şi disprețul pentru egalitatea în fata legii. 

Anii 1990-1991 sunt, în egală măsură, un moment constituţional ratat. Dintre toate 
ţările central-europene, România este prima care adoptă o Constituţie nouă. Încă o dată, 
paradoxul tranziţiei locale devine evident. Ceea ce ar fi putut fi ocazia reîntemeierii 
democratice devine, în condiţiile dominaţiei feseniste, modalitatea prin care regimul 
politic este pus în acord cu voinţa partidului-stat. Astfel, la un an de la căderea comu- 
nismului, Constituţia exercită aceeaşi funcţie ca şi sub comunism. Menirea ei nu este 
de a garanta libertăţile şi de a institui un echilibru al puterilor, ci de a transcrie proce- 
durile prin care puterea de stat acţionează, în afara constrângerilor constitutionalismului. 
Opţiunea fesenistă în favoarea unui regim competitiv autoritar o determină şi pe cea 
constituţională. Conceptele importate, de la bicameralism la semiprezidentialism, sunt 
plasate în corsetul unei legi fundamentale cu vocaţie ornamentală. 

Constituţia este în România, la 1991, ca şi peste un deceniu, cu ocazia revizuirii din 
2003, opera unei majorităţi care se reclamă de la acest partid-stat. Recitite astăzi, dez- 
baterile din prima Constituantă sunt o hârtie de turnesol. Intervenţiile oratorice scot la 
iveală fricile pe care se întemeiază discursul despre natura statului. Există, pe de o parte, 
o fobie antimonarhică, de unde şi apariţia prevederii care declară forma republicană de 
guvernământ ca nerevizuibilă. După cum există, pe de altă parte, în prelungirea triba- 
lismului de extracţie ceauşistă, o preocupare pentru apărarea unităţii statului şi naţiunii : 
în acest context de mobilizare emoţională apar dispoziţiile care ocrotesc caracterul 
unitar şi naţional al statului, precum şi primatul limbii române. Fesenismul este, în 
termenii lui András Sajó, acea generaţie care reuşeşte să-şi impună autoritar viziunea 
despre viitor”. În centrul acestei viziuni regăsim mentiunile referitoare la stat şi la prote- 
jarea suveranităţii sale, în vreme ce referintele la libertate şi domnia legii sunt marginale. 

Fesenismul acţionează programatic spre a elimina şansele decomunizării democratice 
(este cazul lustraţiei evocate în Proclamaţia de la Timişoara), preferând stabilitatea care 

se confundă cu stagnarea. Fesenismul este, în materie constituţională, responsabil pen- 
tru subminarea constituţionalismului, prin transformarea legii fundamentale in ornament 
care maschează funcţionarea unui regim ce acceptă doar un pluralism limitat. Semi- 
prezidentialismul din România, astfel cum se conturează el în anii de guvernare a lui 
Ion Iliescu, este mai aproape de un tipar exsovietic decât de un model occidental. 
Retrospectiv, proiectul de viitor fesenist apare, în acest interval imediat postrevolu- 
tionar, ca subsumat ambitiei de control şi de hegemonie a unui partid care deţine acce- 
sul privilegiat la pârghiile puterii de stat. În absenţa mutatiilor generate de avansul 
occidental şi a slăbirii Rusiei, România ar fi putut evolua pe traseul care conduce la 
iliberalismul de tip putinist. Alternativa democratică se conturează pe măsură ce mono- 
litismul ordinii feseniste începe să lase loc unui pluralism timid. Alternanta la putere 
din 1996 este un prim semn că o consolidare în sens occidental a României era posibilă. 


Occidentalizarea românească după 1998: flux şi reflux 


Occidentalizarea României poate fi citită, în deceniile de după 1989, ca un proces care 
evoluează asemenea fluxului şi refluxului. Avansul modernizării instituţionale este posi- 
bil în condiţiile în care mecanismele de influențare imaginate de Occident sunt eficiente, 
iar autocratiile din spaţiul eurasiatic se află în declin. În oglindă, involutia în direcţia 
dedemocratizării survine pe fundalul resurectiei Federaţiei Ruse ca actor global şi în 
contextul revitalizării alternativei autoritare. 

Acceptând această paradigmă de lectură, devine limpede că achiziţiile consolidării 
instituţionale în România nu sunt niciodată sigure cu adevărat: detaşarea de modelul 
fesenist al pluralismului limitat nu este niciodată ireversibilă, iar crizele interne şi con- 
juncturile internationale pot submina un parcurs care părea lipsit de accidente şi previ- 
zibil. România ultimelor două decenii este prinsă între tentatia occidentalizării şi ispita 
regresiunii spre autocraţie : nimic nu este stabil, nimic nu este imuabil, nimic nu este 
dat, o dată pentru totdeauna. 

Avansul modernizării este inseparabil în cazul României de conjunctia dintre factorii 
endogeni şi cei exogeni. Ceea ce se produce, în anii de dinainte şi de după aderarea la 
NATO şi la Uniunea Europeană, este o rară convergenţă. Elitele locale (fundamental 
feseniste ca ereditate şi viziune) sunt confruntate cu existenţa unui peisaj dominat de 
atractivitatea Vestului în curs de extindere. Dispariţia temporară a Rusiei face ca ideea 
contraponderii autocratice să fie lipsită de substanţă. Ralierea la valorile occidentale devine 
în aceste momente un proiect care trece dincolo de graniţele partinice. Aceasta este una 
dintre puţinele ocazii pe care România nu le ratează în existenţa ei moderna: racordarea 
la o familie de naţiuni întemeiată pe valorile care exclud tirania şi servitutea individuală. 

Transformarea politică a României dintr-un regim competitiv autoritar într-o demo- 
craţie liberală care atinge parametrii unei relative decente instituţionale reprezintă un 
caz de manual ilustrând mecanismul de linkage and leverage. Perspectiva aderării 
impune, pentru prima dată în anii postcomunismului, regândirea parţială a arhitecturii 
statului. Atingerea obiectivului asumat trece prin atingerea etapelor de parcurs. Euro- 
penizarea intervine asemenea unui corectiv extern menit să elimine malformatiile statale. 
Dincolo de limba de lemn, de statisticile formale, în anii care pregătesc aderarea România 
aplică o reţetă de schimbare accelerată. 

Ceea ce se construieşte până în 2012 este o reţea de instituţii menite să comes 
conţinut principiului constitutional al egalităţii in fata legii. Întâlnirea diam: pasmem 

european şi voinţa internă de reformă produce unul dintre momentele în care statul român 
pare să fi fost capabil să se organizeze pe temeiuri diferite de cele care îl definiseră în 
deceniile de dinainte. Şi poate că elementul cel mai important care poate fi observat ca 
parte a occidentalizării şi europenizarii instituţionale este emanciparea puterii judecăto- 
reşti şi a magistraturii în ansamblul ei de sub tutela istorică a partidului-stat. Ca nicio- 
dată în timpuri recente, magistraţii acced la un grad de autonomie profesională care 
acordă anchetelor în marginea corupţiei un impuls remarcabil. Ca şi în cazul Italiei, 
regenerarea societăţii pare că este asociată cu intervenţia, decisă, a unui activism judi- 
ciar. Ceea ce lipseşte — iar efectele pe termen mediu şi lung sunt dramatice - este voinţa 
politică de a proteja acest nou domeniu de libertate descoperit de magistrați. 

În aparenţă aşadar, bilanţul fluxului modernizator este remarcabil şi părea să furni- 
zeze argumente pentru un optimism relativ. Dar deja fisurile erau evidente în acest 
edificiu : de la volatilitatea extremă a vieţii politice în circumstanţe de coabitare până 
la resurectia fesenismului care descoperea în Uniunea Social-Liberală (USL) un vehicul 
eficient de acţiune politică. Dacă adăugăm la aceşti factori endogeni agresivitatea Rusiei 
şi tentatia iliberală din Europa Centrală şi de Est, avem imaginea unui peisaj în care 
democraţia constituţională şi statul de drept sunt sub asediu. 

După fluxul care permite apariţia şi extinderea reţelei instituţionale evocate urmează 
brutalitatea dificil de anticipat a refluxului care poate fi pus sub semnul ambitiei de 
restaurare autocratică. Relaţia care se stabileşte între pulsiunile despotice de la Bucureşti 
şi mutatiile care se produc în Rusia, Turcia şi, pe un alt nivel de gravitate, în Ungaria 
este evidentă. De această dată, se poate observa că funcţionează un alt tip de presiune 
sincronizatoare, îndreptând statul pe un făgaş dominat de jaloane familiare, dintre care 
se detaşează hegemonia partidului-stat şi eliminarea garantiilor juridice şi politice aso- 
ciate constitutionalismului şi domniei legii. 

Ca într-o dramatică mişcare de pendul, atât de familiară în istoria României moderne, 
involutia este accelerată şi aparent ireversibilă. Cronologia dedemocratizării din România 
poate fi stabilită fără dificultate : inevitabil, punctul de plecare al drumului care culmi- 
nează cu anii de după 2016 este puciul constituţional orchestrat în 2012. Graţie alianţei 
USL, Partidul Social Democrat (PSD) este în poziţia de a ataca frontal domeniul dom- 
niei legii, prin aplicarea unor proceduri marcate de o brutalitate şi o rapiditate fără 
precedent. Miza nu mai este înlăturarea unui preşedinte (în cazul de faţă, Traian Băsescu), 
ci eliminarea sistemului edificat în anii din urmă. De aici, alegerea țintelor care sunt 
vizate, de la Avocatul Poporului la Curtea Constituţională. Criza din 2012 relevă în mod 
spectaculos limitele reformării statului în etapa de accelerare a europenizării. Iar limitele 
sunt localizate în domeniul organizării şi exercitării constituţionale a puterilor. Lectura 
pe care o avansează Comisia Europeană şi Comisia de la Veneţia pe marginea desfăşu- 
rărilor din vara anului 2012 dezvăluie absenţa mecanismelor care să stăvilească, de 
exemplu, abuzul de ordonanţe de urgenţă. Ordinea impusă de legislatorii fesenişti în 
1991 şi în 2002 îşi relevă, peste ani, întreaga ei toxicitate juridică. Graţie instrumente- 
lor de care dispune, cabinetul care se sprijină pe o majoritate parlamentară poate, pe de 
o parte, să lipsească de obiect însuşi controlul parlamentar şi să legifereze unilateral şi, 
pe de altă parte, să-l condamne la irelevanţă pe preşedintele republicii fie prin suspen- 
dare, fie prin deposedarea de atribuţii efective. Anul 2012 documentează legătura dintre 
ordinea constituţională imperfectă şi exacerbarea autoritarismului guvernamental in 
România. Semiprezidentialismul autohton se transformă într-o oligarhie dominată de un 
executiv omnipotent. 

Dedemocratizarea iniţiată în 2012 este, din motive care ţin de dinamica internă şi de 
presiunea europeană şi americană, una doar parţial încununată de succes, căci o parte 

dintre instituţiile vizate reuşesc să treacă de acest şoc al asaltului politic. În cronologia 
evocată anterior există chiar şi un interval în care involutia instituţională pare să fie 
oprită şi înlocuită cu o tendinţă inversă: tragedia de la „Colectiv” este una dintre oca- 
ziile în care mobilizarea civică produce şocul moral, conducând la apariţia unei guver- 
nări care nu mai este girată de PSD. Guvernul Cioloş este, în ordine istorică, un 
interval al armistiţiului. Alegerile parlamentare din 2016 marchează finalul înşelătoarei 
destinderi şi debutul unei ofensive care vizează redefinirea regimului politic şi consa- 
crarea hegemoniei partidului-stat, sub semnul impunităţii penale. 

Regimul care se instaurează la Bucureşti, regim dominat de Liviu Dragnea, introduce 
în dinamica dedemocratizării o nouă energie. Inamicul identificat ca atare de la bun 
început este ideea de egalitate în faţa legii. Toate elementele instituţionale care o susţin 
trebuie să fie eliminate direct sau indirect. Cazul lui Liviu Dragnea însuşi nu face decât 
să crească acest sens al urgentei castrării statului de drept şi a legislaţiei penale. Conceptul 
de privilegiu, esenţial în imaginarul fondatorilor fesenişti ai României postcomuniste, 
revine spre a înlătura aparențele de impartialitate ale statului. Inegalitatea de statut este 
protejată şi codificată. 

Strategia ofensivei se adaptează momentului şi este calibrată în funcţie de reacţia 
societăţii înseşi. În prima etapă, asociabilă adoptării Ordonanţei de Urgenţă (OUG) 
13/2017, atacul este abrupt şi implică recursul la legiferarea de către cabinetul însuşi. 
Efectul neintentional al OUG este reactivarea unui instinct civic care duce, pe termen 
scurt şi mediu, la cea mai puternică mobilizare publică din istoria postcomunistă. 
Dedemocratizarea iniţiată prin apelul la OUG va fi abandonată din raţiuni tactice. 

Noua abordare îmbrăţişată după reculul iernii lui 2017 va fi una cu mult mai insidi- 
oasă şi mai elaborată, combinând procedura legislativă şi recursul la ordonantele de 
urgenţă. Schimbarea se produce şi pe fundalui neutralizării instituţiilor care ar fi putut 
asigura o dimensiune a echilibrului, de la Avocatul Poporului la Curtea Constituţională. 
Indiferent însă de calea aleasă, elementul comun este capacitatea partidului-stat de a se 
impune atât în faţa opoziţiei parlamentare, cât şi a şefului de stat. Guvernarea divizată 
nu împiedică regimul de la Bucureşti să-şi ducă la îndeplinire agenda care vizează 
schimbarea naturii statului român. 

Bilanţul operaţiunii girate de partidul-stat este unul impresionant şi nelinistitor. El 
implică, în primul rând, modificarea prin amputare a legislaţiei penale şi procesual-penale, 
precum şi introducerea unor pârghii prin care puterea politică îi poate intimida şi ancheta 
pe magistrați. În al doilea rând, în mod complementar, regresul accelerat a avut drept 
consecinţe decapitarea de facto a unei instituţii precum Direcţia Naţională Anticorupţie şi 
domesticirea unui segment influent din Consiliul Suprem al Magistraturii. Pe această cale 
se realizează întâlnirea simbolică dintre mutilarea normativă şi cooptarea personalului 
pregătit să pună în aplicare noile directive ale regimului. 

Retorica antioccidentală promovată oficial şi oficios de puterea de la Bucureşti acom- 
paniază şi potenţează regresul democratic şi asaltul împotriva elementelor definitorii 
pentru identitatea euroatlantică. Suveranitatea citită, în descendență ceauşistă, ca nea- 
mestec în treburile interne modelează discursul regimului Dragnea : criticile europene 
şi americane la adresa derapajelor locale sunt denuntate ca manifestări ale unui complot 
vestic destinat să slăbească România. 

Astfel, pe linie instituţională şi pe linie discursivă, România de după 2016 se înde- 
părtează programatic de cursul ei anterior. România de acum este mai aproape de auto- 
cratiile eurasiatice decât de standardele la care subscria prin aderarea la Uniunea 
Europeană. Impactul la nivelul involutiei instituţionale este atât de dramatic, încât poate 
fi aproape ireversibil. În anumite domenii ale statului restauratia este completă. Refluxul 

degradării şi al dedemocratizării a fost cu mult mai intens decât s-ar fi putut anticipa. 
Reversibilitatea democratizării tine de domeniul evidenţei în România. După mai putin 
de un deceniu, statul niciodată reformat în reflexele sale centralizatoare şi arbitrare este 
din nou în simbioză cu fesenismul fondator. 


Concluzii 


La treizeci de ani de la decembrie 1989, România se înfăţişează sub semnul unui paradox. 
Ea este, în ceea ce ţine de apartenenţa la spaţiul euroatlantic, în cea mai solidă şi mai 
promițătoare poziţie din existenţa ei modernă. Ca niciodată până acum, aspiraţiile de 
occidentalizare sunt validate instituţional şi simbolic prin adeziunea la familia de naţiuni 
evocată. Complexele de inferioritate nu şi-ar mai avea locul acum. Locul lor este luat de 
raportarea senină la identitatea noastră ancorată în Occident. Din această perspectivă, 
promisiunile anului 1989, de emancipare şi de independenţă politică, sunt în fine împlinite. 

Există însă un revers pe care nu îl putem ignora. La treizeci de ani de la 1989 şi la 
mai mult de un deceniu de la finalizarea aderării la Uniunea Europeană, România este, 
la nivel politic intern, în punctul cel mai de jos al evoluţiei sale. Cu excepţia anilor 
1990-1991, atunci când barbaria minerilor inunda străzile Bucureştiului, niciun alt 
interval postcomunist nu egalează epoca pe care o traversăm, cu încărcătura ei dramatică 
de involutie democratică şi de restauratie autocratică. 

În perioda de după alegerile parlamentare din 2016 efortul de destructurare a arhi- 
tecturii statului de drept atinge o viteză şi o gravitate neliniştitoare. Afectată nu este 
numai ordinea normativă, ci şi sistemul de proceduri şi de valori pe care se întemeiază 
democraţia liberală. Statul român, după trei decenii de la 1989, este din nou în conflict 
cu societatea. Mobilizarea civică la care am asistat este un simptom de maturizare 
colectiv, dar şi un semn al gradului de presiune la care este supusă națiunea. Resurectia 
partidului-stat are loc în contextul fascinatiei exercitate, din nou, de formulele autoritare 
şi liberticide. Solidaritatea europeană este subminată tot mai mult de absenţa viziunii 
care să dea popoarelor curajul de a merge înainte. Rusia lui Putin şi China sunt, fiecare 
în felul ei, actori în tentativa de fragmentare a spaţiului occidental. 

În locul sincronizării în direcţie democratică apare, tot mai apăsat, o racordare cu semn 
schimbat, care invită, explicit sau implicit, la abandonarea ancorei euroatlantice. Alternativa 
care se desenează are un profil cât se poate de clar: o economie oligarhică, inegalitatea 
în fata legii, afinitate cu autocratiile. La treizeci de ani de la 1989, România este afectată 
de valul seismic care porneşte din est, spre a se propaga către întregul continent. 

După trei decenii, un sens al urgentei alegerilor domină România. Libertatea se cere 
din nou apărată, în faţa ispitelor despotice. Istoria confruntării cu tirania şi cu compli- 
cii săi este departe de a fi ajuns la capăt. 


2019/1989 - A Photo After Thirty Years 


The main aim of this chapter is the resituating of 1989 against the background of the Romanian 
twentieth century. The change that took place three decades ago cannot be properly understood 
without tackling the main problems facing Romania in the past, from the flawed interwar 
democracy to the cataclysmic onslaught of communism. The present is also embedded in that 
seminal moment of 1989. Hence, the challenge of interrogating the Romanian predicament, 
looking for clues to make sense of the current illiberal tendencies. 


